
PREFAŢĂ 


Cu o rîvnă uimitoare , Prea Cuviosul părinte Ioanichie Bălan a 
ajuns la al treilea volum al publicaţiilor Cuvioşiei Sale, închinate vieţii 
spirituale româneşti. După „Patericul românesc ” „Vetre de sihăstrie 
românească ”, a ajuns la volumul „Convorbiri duhovniceşti ”, in care 
prezintă cuvinte de folos , învăţături şi sfaturi părinteşti ale unor monahi, 
duhovnici din mînăstiri , preoţi şi teologi români, care s-au remarcat 
prin viaţa şi lucrarea lor, ca răspuns la o seamă de întrebări ce se pun 
credincioşilor zilelor noastre de problemele şi împrejurările cărora 
trebuie să le facă faţă. 

Cartea este, astfel , prin răspunsurile la întrebările adeseori noi 
ce se adresează în timpul nostru unor slujitori crescuţi în duhul tra¬ 
diţiei dreptei noastre credinţe, pe de o parte , o mărturie a tradiţiei de 
totdeauna a spiritualităţii noastre, iar pe de alta, o tălmăcire nouă a 
acestei tradiţii. Lucrarea cuprinde un tezaur vechi, dar prezentat ca 
un izvor viu şi nou de înţelepciune duhovnicească pentru omul trăitor 
în timpul nostru. 

Părintele Ioanichie a ales pentru prezentarea acestor sfaturi vechi, 
şi totodată noi, forma dialogului sau a întrebărilor şi răspunsurilor. 
E forma cea mai vie prin care părinţii cu experienţă îndelungată transmit 
ucenicilor tineri această experienţă sau învăţătură duhovnicească de 
totdeauna a Bisericii lui Hristos, verificată prin viaţa lor, timpului de 
azi şi de mîine. In general, tezaurul tradiţiei spirituale s-a transmis 
de la o generaţie la alta, nu prin simpla comunicare teoretică, ci prin 
înfăţişarea ei de către bătrîni în forma vie, încorporată în chipul de 
viaţă la care au ajuns după lungi ani de trăire conform lui. 

Dialogul părinţilor, al bătrînilor , cu cei iubitori de cunoştinţă 
duhovnicească, nu face — în tot trecutul — decît să tălmăcească prin 
viu grai ceea ce cei din urmă vedeau concretizat în chipul duhovnicesc 
al vieţuirii acelora, după o îndelungată trăire a sfaturilor primite, la 
rîndul lor, de la părinţii lor duhovniceşti de mai înainte. Dar, pe măsură 
ce scrisul a devenit un mijloc de comunicare tot mai des întrebuinţat 
şi cu răspîndire tot tnai largă, el a fost folosit şi pentru această comu¬ 
nicare de experienţă duhovnicească de la cei mai bătrîni la cei mai 
tineri. Au început să se formeze ucenici ai unor părinţi duhovniceşti 

chiar cind nu era cu putinţă o vieţuire mai îndelungată a celor dintîi 
în preajma celor din urmă. în felul acesta cei mai tineri puteau lua 
sfaturi nu numai de la un singur părinte duhovnicesc, ci de la mai 
mulţi. Condiţia ca modul lor de viaţă să fie însuşit de cei mai tineri , 
era ca sfaturile lor date în scris să se resimtă de căldura unei trăiri 
adevărate şi ca ele să facă dovadă că sînt învăţături capabile să desă- 
vîrşească o viaţă prin ecoul lăsat în locurile în care au trăit şi lucrat 
spre lauda lui Dumnezeu Celui în Treime închinat şi slăvit. 

Aceste condiţii socotim că le-au împlinit în mare măsură cei ce 
răspund în cartea de faţă la întrebările puse de părintele Joanichie 
în numele credincioşilor silelor noastre. 

De aceea nădăjduim că ele vor inrîuri pe cei ce le vor citi şi-i vor 
călăuzi sa fie ucenici ai lui Hristos şi următori ai celor ce răspund 
în aceste pagini cu mărturia unei vieţi care le-a verificat ca folositoare, 
spre sporirea credinţei ortodoxe şi a vieţii lor duhovniceşti. 

Preot Profeior DUMITRU STĂNILOAE 












INTRODUCERE 


■' Lucrarea de faţă, intitulată „Convorbiri duhovniceşti”, cuprinde 
peste şaizeci de dialoguri cu tot atîţia părinţi dintre cei mai vîrstnici 
şi îmbunătăţiţi — duhovnici, stareţi, sihaştri, călugări şi călugăriţe de 
rînd — trăitori în mînăstirile noastre astăzi, atît în ţară, cît şi peste hotare. 
Cartea este inspirată de opera Sfîntului Ioan Cassian, călugăr daco-roman 
din Dacia Pontică (c. 360—435), intitulată „Collationes”, adică „Con¬ 
vorbiri cu Părinţii”, scrisă în 24 de volume, în urma călătoriilor sale pe 
la mînăstirile şi marii sihaştri ai Egiptului, la sfîrşitul secolului IV. 

Scopul acestei lucrări este acelaşi pe care l-am urmărit şi în cărţile 
anterioare, „Pateric românesc” (1980) şi „Vetre de sihăstrie românească” 
(1982), Adică, dorinţa de a face cunoscută, de a populariza spiritualitatea 
monahală românească cu specificul ei, din începuturi pînă în zilele noastre. 
Toate aceste trei cărţi formează o modestă trilogie, im triptic al spiri¬ 
tualităţii monahale autohtone, atît cît s-a putut realiza după puterea 
noastră, potrivit izvoarelor şi datelor pe care le posedăm, cum şi tradi¬ 
ţiei monahale străbune din trecut şi prezent. 

Sîntem ortodocşi de tradiţie apostolică, cu im monahism atestat 
documentar de peste şaisprezece secole, cu un mare număr de mlnăstiri 
şi schituri fără egal în alte ţări creştine, cu o viaţă bisericească şi duhov¬ 
nicească intensă, de profundă influenţă monahală, şi sîntem datori să ne 
hrănim din acest tezaur, să-l păstrăm şi să-l facem cunoscut şi altora, 
mai ales urmaşilor noştri. Avem spiritualitate destul de bogată, avem 
tradiţie şi experienţă de viaţă duhovnicească, avem sfinţi şi cuvioşi români 
renumiţi în trecutul mînăstirilor noastre. Avem părinţi şi povăţuitori 
duhovniceşti vrednici de amin tit şi astăzi, unii cunoscuţi şi peste hotare, 
pe care âvem datoria să-i cunoaştem, să-i întrebăm, să-i cinstim, să le 
cerem cuvinte de folos pentru mîntuirea sufletului, atît pentru noi, cît 
şi pentru cei ce vor urma după noi. Avem şi credincioşi iubitori de Dum¬ 
nezeu care aşteaptă să le spunem adevărul, să le răspundem la întrebă¬ 
rile sufleteşti care îi frămîntă, să-i mîngîiem, să-i învăţăm cum să se 
roage şi să iubească, să-i călăuzim spre Hristos, să le vorbim despre fru¬ 
museţea Ortodoxiei, de bucuriile nemuritoare ale Vieţii şi să le amintim 
învăţaturile părinţilor noştri sufleteşti. 

Or, cartea de faţă are tocmai această misiune. Să răspundă credin¬ 
cioşilor noştri şi călugărilor mai tineri cum trebuie să trăiască pe pămînt 

pentru a moşteni viaţa cea veşnică, oferindu-le experienţa şi sfaturile 
vii ale părinţilor bătrini, sprijinite pe temelia Sfintei Scripturi şi învăţă¬ 
turile Sfinţilor Părinţi. Şi aproape că nu este întrebare ziditoare de suflet 
care să preocupe conştiinţa credincioşilor noştri şi să nu afle un răspuns 
în această carte. Convorbirile sînt cu atît mai lucrătoare, mai convingă¬ 
toare, cu cit cei ce sfătuiesc sînt încă în viaţă, se roagă împreună cu noi, 
se luptă împreună cu noi „lupta cea bună”, rabdă ispitele vieţii alături 
de noi, şi, prin exemplul vieţii lor, ne învaţă şi pe noi să ne rugăm, să 
iertăm, să fim răbdători în necazuri, tari în credinţă şi plini de nădejde 
în Hristos Domnul. De aceea, pe drept cuvînt, cartea de faţă, care pre¬ 
zintă experienţa, sfaturile şi cuvintele-testament a peste 60 de părinţi, 
formează o adevărată călăuză duhovnicească pentru fiecare dintre noi. 

Acest pateric în dialog, cum mai poate fi numit, se dovedeşte pe 
cît de necesar, pe atît de aşteptat. Pentru că avem prin mînăstiri o gene¬ 
raţie de părinţi bătrîni îmbunătăţiţi, cu o bogată experienţă duhovni¬ 
cească acumulată de-a lungul anilor, părinţi care se duc în curînd la 
Hristos. Or, datorită acestei lucrări, părinţii noştri duhovniceşti rămîn 
cu noi şi după moarte, iar învăţăturile lor sînt lăsate moştenire credin¬ 
cioşilor şi fiilor lor sufleteşti. 

Lucrarea este grea, dificilă, de mare răspundere, realizată cu mari 
eforturi in peste 12 ani de zile. La alegerea părinţilor din această carte 
am ţinut seamă de recomandările ierarhilor, ale stareţilor şi duhovnicilor 
respectivi, apelînd la bunăvoinţa şi conştiinţa fiecăruia. Convorbirile sînt 
libere, variate şi sincere. Ele nu obligă, nu moralizează, ci invită la dialog, 
deschid perspective, îndeamnă la desăvîrşire, răspund la marile întrebări 
care frămîntă astăzi pe credincioşi şi pe călugări, deschid drumuri spre 
mînt uire şi întăresc speranţa mîntuirii, fără a urmări pe cititori cît pot 
realiza învăţăturile părinţilor. Şi tocmai aceasta este calea tradi¬ 
ţională de formare şi creştere duhovnicească în Ortodoxie: întrebarea, 
Bfătuirea, dialogul între duhovnic şi ucenic. Intre bătrin şi începător 
între călugărul îmbunătăţit şi credincios. Mîntuire prin întrebare, prin 
rugăciune şi smerenie, nu prin poruncă şî lege care se impun, care produc 
frică şi alun gă dragostea inimii, care forţează voinţa şi libertatea omu¬ 
lui. „Cei ce nu se sfătuiesc, cad ca frunzele”, spune Isus Sirah, iar Solo- 
mon zice: „Mîntuirea stă în mulţimea sfetnicilor” (Pilde, 11, 14), adică 
tn multă sfătuim. înţelepciunea bătrînilor spune la fel: „Cine vrea să 
se mântuiască, cu întrebarea să călătorească*’. Apoi, în toate patericele 
vechi «flăm această întrebare, mereu repetată: „Ce să fac, părinte, să 
mă mîntuiesc?”. 

De altfel, întreaga operă a mîn tuirii noastre este rodul unui perma¬ 
nent dialog d omului cu Dumnezeu, realizat prin harul rugăciunii; cu 











INTRODUCERE 


9 


duhovnicul, prin spovedanie şi sfătuire; cu aproapele, prin milostenie 
şi iubire şi cu propria noastră conştiinţă, prin păzifea poruncilor evan¬ 
ghelice. Aceasta este caracteristica, specificul spiritualităţii noastre orto¬ 
doxe. Din aceste dialoguri între Părinţi şi ucenici s-au născut numeroase 
opere patristice, precum: Scara Sfîntului Ioan Scărarul, Patericele, Filo- 
caliile, Lavsaiconul, Limonarul, Everghetinosul şi altele. Deci, cum fără 
părinţi nu putem avea copii, tot aşa fără duhovnici şi sfătuitori înţelepţi 
nu putem avea mînăstiri cu viaţă duhovnicească, nici urmaşi, nici fii 
duhovniceşti, nici creştini crescuţi în frică de Dumnezeu. Şi dacă aşa 
s-au mîntuit părinţii noştri, tot aşa se cuvine să ne mîntuim şi noi, întrebînd 
pe înaintaşi şi răspunzînd la urmaşi. Fără îndoială, asemenea întrebări 
şi răspunsuri, care izvorăsc din credinţă şi smerenie, sînt inspirate, poartă 
amprenta Duhului Sfînt şi dau nădejde. De aceea ele hrănesc, alină, 
mîngîie, călăuzesc spre Hristos şi ajută sufletul pe calea mîntuirii. 

Toate acestea m-au îndemnat să încep această carte, să pornesc pe 
drumul sfintelor noastre mînăstiri şi schituri, să bat în uşile părinţilor şi 
duhovnicilor bătrîni, unii dej a plecaţi la Domnul, să pun întrebări şi să 
primesc răspunsuri. Unele sînt mai obişnuite, altele mai deosebite, însă 
majoritatea sînt preţioase şi ziditoare de suflet. Unele convorbiri au con¬ 
ţinut dogmatic, precum ale părinţilor profesori Dumitru Stăniloae şi 
Constantin Galeriu şi în parte ale Arhimandritului Cleopa Ilie. Altele 
au conţinut moral, de sporire duhovnicească prin despătimire şi ilumi¬ 
nare, în fruntea cărora stau convorbirile de mare calitate realizate cu 
părintele Cleopa, a cărui experienţă duhovnicească este unanim recu¬ 
noscută. Convorbiri cu caracter moral-filocalic am realizat şi cu alţi 
părinţi duhovnici, precum: Arhimandriţii Gherontie Ghenoiu şi Sofian 
Boghiu, leroschimonahii Paisie Olaru şi Ioil Gheorghiu, Ieromonahii 
Teofil Părăian şi Climent Cucu şi mulţi alţii. Alte convorbiri au caracter 
liturgic, catehetic, patristic şi misionar-apologetic, în vederea catehizării 
şi întăririi duhovniceşti a credincioşilor noştri. În tîlnim în carte şi unele 
convorbiri de taină, adevărate confesiuni intime cu valoare de testament, 
pe care părinţii le încredinţează ucenicilor prin mijlocirea cărţii de faţă. 
Desigur, sînt numeroşi părinţi bătrîni care, iubind mai mult tăcerea şi 
smerenia, au dorit să rămînă necunoscuţi şi uitaţi de oameni pentru dra¬ 
gostea lui Hristos. 

Convorbirile din această lucrare sînt adresate deopotrivă atît călu¬ 
gărilor, cît şi mirenilor, lăsînd libertate fiecăruia să aleagă şi să împli¬ 
nească după rîvnâ şi putere. Ele au un caracter inedit, sînt vii, atractive, 
odihnitoare la citit, transmise liber, spontan, niavizat, aşa cum i-a îndemnat 
Duhul şi inima să vorbească. La redactarea lor am respectat graiul bătrî- 
nilor, limba fiecăruia, ceea ce nu afectează cu nimic unitatea şi stilul cărţii. 

Tot ce mi-au comunicat părinţii, tot ce am socotit folositor şi ziditor 
de suflet, am adăugat !n paginile acestei cărţi. La Începutul oricărei con¬ 
vorbiri am prezentat cîte un mic portret duhovnicesc al părinţilor care. 
Împreună cu fotografiile adăugate, completează valoarea spirituală a cărţii. 

Mulţumesc, cu adincă recunoştinţă, înalt Prea Sfinţitului Mitropolit 
Teoctist al Moldovei şi Sucevei şi Prea Sfinţitului Eftimie, Episcopul 
Romanului şi Huşilor, care mi-au dat Înalta aprobare de tipărire. Mulţu¬ 
mesc Prea Cucernicului Părinte Profesor Dumitru Stăniloae, care a pre¬ 
faţat cu aceeaşi bunăvoinţă cartea. Mulţumesc tuturor bunilor noştri 
părinţi şi colaboratori care au contribuit cu experienţa, cu înţelegerea şi 
cuvintele lor pline de iubire la realizarea acestei cărţi de spiritualitate 
ortodoxă românească, ce Încheie această trilogie Intru slava Prea Sfintei 
Treimi. 

DUMINICA TUTUROR SFINŢILOR 

Anul mîntuirii 1990 

Arhimandrit IOANICHIE BĂLAN 

SflNTA MtNJLSTME SIHĂSTRIA 

ARHIMANDRITUL CLEOPA ILIE 


Mînăstirea Sihăstria 
(n. 1912) 


Duhovnicul este sufletul, inima care dă viaţa unei mînăstiri. Auto¬ 
ritatea lui morală, experienţa lui, blîndeţea şi meşteşugul lui de a călăuzi 
suflete pentru viaţa veşnică sînt calităţi de necontestat. Duhovnicul, 
precum o spune însuşi numele, este un om al duhului, care poartă înşine 
pe Duhul Sfînt şi cu ajutorul lui se luptă cu duhurile răutăţii,- pentru 
salvarea şi mîntuirea fiilor săi sufleteşti. Suh epitrahilul lui se formează 
noii călugări, se cresc suflete curate pentru Dumnezeu, se dezleagă păca¬ 
tele, se călăuzesc cei ce iau crucea lui Hristos. în chilia duhovnicului, 
ca într-o cămară a Duhului, se dau sfaturi de taină, se îndreptează paşii 
oamenilor pe calea mîntuirii, se deschid inimile împovărate, se tămăduiesc 
răni ascunse, se mîngîie sufletele tulburate şi se dezleagă marile întrebări 
ale vieţii. La orice oră din zi sau din noapte duhovnicul stă de veghe, 
se roagă pentru fiii săi sufleteşti, îşi deschide uşa pentru fiecare; împacă, 
linişteşte, dezleagă, binecuvintează, se jertfeşte şi îşi pune sufletul său 
garanţie pentru fiii săi duhovniceşti. De iscusinţa şi priceperea lui duhov¬ 
nicească depinde în cea mai mare parte mîntuirea celor pe care îi 
povăţuieşte. 

Arhimandritul Cleopa Ilie este părintele duhovnicesc al Mînăstrii 
Sihăstria de peste 40 de ani, ajutat de alţi doi duhovnici iscusiţi; Iero- 
schimonahul Paisie Olaru — părintele său sufletesc — şi Protosinghelul 
Ioil Gheorghiu. Dar în timp ce Ieroschimonahul Paisie este un duhovnic 
al iubirii şi liniştii, iar Protosinghelul Ioil este un duhovnic al ascultării 
şi smereniei, Arhimandritul Cleopa este un duhovnic al rugăciunii, al 
c un oaşterii şi al cuvîntului viu care trezeşte conştiinţa, care luminează 
mintea şi dă viaţă. Sfinţia sa porneşte de la minte spre inimă. De aceea 
mai întîi învaţă, sfătuieşte, explică, hrăneşte sufletul prin cuvînt şi abia 
la urmă spovedeşte, ascultă glasul conştiinţei şi al inimii celor ce vin la 
el. Din acest motiv şi roadele sînt mari şi de durată. Mai ales la cei învăţaţi 
şi iubitori de cunoaştere. 

Părintele Cleopa’este considerat, pe drept cuvînt, unul din cei mai 
iscusiţi duhovnici, sfetnici şi predicatori ai monahismului românesc con- 

temporan. Viaţa sa interioară exemplară, de ascet şi sihastru consacrat, 
experienţa sa îndelungată în nevoinţa monahală, vastele sale cunoştinţe 
scripturistice şi patristice de autodidact care te uimesc, memoria sa rar 
întîlnită, blîndeţea, dragostea sa de oameni, rîvna pentru Dumnezeu şi 
cuvîntul său hotărît, autoritar şi precis, unit cu darul frumoasei vorbiri 
în grai dulce moldovenesc, fac din Arhimandritul Cleopa Ilie o personali¬ 
tate în spiritualitatea noastră ortodoxă. Credincioşii, numeroşii săi fii 
duhovniceşti, călugări şi mireni, îl socotesc o binecuvîntare a lui Dum¬ 
nezeu pentru mănăstirile şi Biserica noastră. 

Astăzi, părintele Cleopa a trecut de 78 de ani. Deşi se simte obosit 
de nevoinţă şi osteneală, îşi jertfeşte ultimele puteri pentru folosul şi 
mîntuirea celor care vin la el. Călugări şi mireni, tineri şi bătrîni, aşteaptă 
la uşa chiliei sale. Cînd coboară de la linişte, îi aşază pe iarbă, le vorbeşte 
cuvînt de folos, îi ascultă pe rînd, îi mîngîie, se roagă pentru ei, îi bine- 
cuvintează şi îi liberează cu pace. Sfinţia Sa îşi împarte timpul în trei părţi. 
Prima parte, cea mai mare, o dăruieşte rugăciunii, de obicei noaptea. 
A doua parte, de dimineaţă pînă după amiază, o dedică liniştei, scrisu¬ 
lui şi citirii cărţilor sfinte la chilia din poiană. Iar a treia parte o dăruieşte 
spre folosul credincioşilor, tuturor celor care îl caută. Seara tîrziu, după 
ce se retrag toţi, părintele Cleopa se întăreşte cu puţină hrană, îşi potri¬ 
veşte candela şi începe rugăciunile de noapte. 

Dorinţa realizării unor convorbiri duhovniceşti cu părintele Cleopa 
o port în suflet de mai multă vreme. Ca fiu sufletesc al sfinţiei sale m-am 
temut să nu dau răspuns în faţa lui Dumnezeu pentru atîtea învăţături 
ziditoare de suflet pe care le dă credincioşilor şi care se uită pentru că 
rămîn nescrise. Frica de răspundere şi dragostea ce i-o port în suflet m-au 
silit să scriu pe hîrtie cîteva din principalele învăţături ale Arhimandri¬ 
tului Cleopa Ilie, culese cu migală de-a lungul anilor. Unele au caracter 
dogmatic; altele, moral-liturgic; altele au conţinut filocalic, catehetic- 
mis ionar sau practic, ţinînd seamă că Prea Cuvioşia Sa este un foarte 
bun cunoscător al Sfinţilor Părinţi, al Canoanelor Bisericii, al problemelor 
misionare, al vieţii monahale de rugăciune şi al familiei. Ceea ce are. 
într-adevăr unic părintele Cleopa, pe lîngă bogata sa experienţă duhovni¬ 
cească, este autoritatea şi siguranţa cu care dă orice răspuns la proble¬ 
mele legate de mîntuirea omului, fără nici o ezitare şi îndoială, asu- 
mîndu-şi pe deplin întreaga răspundere a celor afirmate. 

Iată, Jn continuare, zece convorbiri cu cele mai importante teme, 
realizate cn părintele Cleopa, pe care le dorim să fie spre zidire sufletească 
şi folosul tuturor. 










CU PĂRINTELE CLEOPA ILIE 


15 


CONVORBIREA ÎNTÎI 
Despre creaţie, căderea omului, rai ţi iad 

1. — Părinte Cleopa, gpuneţi-mi cîteva cuvinte despre creaţia lumii 
văzute şi nevăzute, după învăţătura Sfinţilor Părinţi.' 

— Toată creaţia este şcoală a sufletelor celor cuvîntătoare, spune 
Sfîntul Vasile cel Mare în „Exaimeron”. Căci, privind la cele create de 
Dumnezeu, ne înălţăm cu mintea la cele nevăzute şi ne întărim în sfînta. 
credinţă. Cît sîntem în trup, toate le vedem „ca prin oglindă”, adică 
prin creaţii, care formează icoana, imaginea celor viitoare de dincolo de 
mormânt. Creaţia este oglinda lui Dumnezeu în care se reflectă bunăta¬ 
tea, mila, pronia şi iubirea Tatălui ceresc pentru noi oamenii. Sfinţii 
Părinţi numesc pe toate cele văzute „spatele lui Dumnezeu”, care închi- 
puiesc, simbolizează pe cele viitoare. Iar cînd vom trece la cele veşnice, 
atunci vom vedea cu ochii cei duhovniceşti „faţa lui Dumnezeu”, adică 
vom privi faţă către faţă slava Prea Sfintei Treimi, fără să mai avem. 
nevoie de „oglinzile” cele de pe pămînt, adică de creaţii. Aici pe pămînt 
nu sîntem vrednici să privim pe Dumnezeu în faţă. Iar dacă auzim pe 
Sfîntul Apostol şi Evanghelist Io an zicînd: „Pe Dumnezeu nimeni nici¬ 
odată nu L-a văzut” (Ioan 1, 18), să înţelegem că nu L-a văzut după 
fiinţă, după esenţă, însă îl vedem prin creaţie. Că după fiinţă nici îngerii 
din cer nu-L pot vedea şi înţelege pe Dumnezeu. 

2. — Ce spun Sfinţii Părinţi şi mai ales Sfînta Scriptură despre îngeri 
şi despre căderea lui Adam? 

— La început îngerii nu ştiau că Iisus Hristos este numit de Duhul 
Sfînt „îngerul sfatului celui mare”, cum ÎI numeşte proorocul Isaia, 
cu care se sfătuia permanent Tatăl. „Îngerii nu-L ştiau de Fiu al lui Dum¬ 
nezeu”, spune Sfîntul Vasile cel Mare în „Exaimeron”. Deci, cînd a 
strigat Sfîntul Arhanghel Mihail, zicînd: „închinaţi-vă îngerului sfatului 
celui mare”, unii din îngeri n-au vrut să I se închine Lui şi de aceea au 
căzut în adîncul iadului, cum spune Mîntuitorul: „Văzut-am pe satana, 
căzînd ca un fulger din cer” (Luca 10, 18). 

Deosebirea între căderea îngerilor răi şi a omului este că îngerii au 
căzut cu voia lor, deci din libertate, iar omul a căzut din amăgire, şi din 
îndemnul diavolului. Iar „păcatul cu sfătuire, spune Sfîntul Ioan Gură 
de Aur, jumătate este al celui ce îl face şi jumătate al celui ce l-a sfătuit” 
Dumnezeu a îngăduit omului în rai să facă păcatul cel mai mic, adică 
să mănînce din pomul cunoştinţei binelui şi răului. Că dacă mînca din 
pomul Vieţii, cum spune Sfîntul Ioan Gură de Aur, omul nu mai avea 
pocăinţă niciodată, se împietrea la inimă ca diavolul, cădea ca diavolul, 
uu mai murea niciodată şi se chinuia în* veci în iad, asemenea satanei. 

La căderea lui Adam au contribuit două patimi raţionale ale omu¬ 
lui — mîndria şi pofta. Prin căderea sa, omul Adam nu a pierdut total 
harul lui Dumnezeu, căci a căzut din ispita diavolului. Astfel, harul şi 
arvuna mîntuirii au rămas în om, pentru că a greşit din neştiinţă şi pentru 
că este purtător de trup pămîntesc. Numai celui ce se leapădă de Dum¬ 
nezeu i se ia harul Duhului Sfînt, dar şi acesta este primit prin pocăinţă. 
Iar cel ce greşeşte din neştiinţă păstrează harul, însă acoperit de păcate. 
Iată pentru care pricină femeia lui Adam s-a numit Eva, adică Viaţă, 
iar nu Moarte, pentru că nu a căzut total ca diavolul şi apoi pentru că 
prin a doua Evă, adică Maica Domnului, se va izbăvi neamul omenesc. 

După cuvîntul Sfîntului Ioan Gură de Aur, îndoit a fost creat omul, 
cu trup şi Buflet; îndoit a fost şi pomul cunoştinţei binelui şi răului; 
îndoită şi urmarea greşelii lui Adam; îndoit este şi raiul — raiul pămîn¬ 
tesc, sau sinul lui Avram, unde stau sufletele drepţilor pînă la judecata 
viitoare, şi raiul ceresc, adică împărăţia cerurilor unde vor intra drepţii 
după a doua judecată. Iar mîncarea din pomul cunoştinţei binelui şi 
răului înseamnă „cît de bine era omului dacă nu mînca şi cît de rău este 
că a mîncat”. 

Despre îngeri trebuie ^să ştim că ei s-au zidit numai prin gîndirea 
lui Dumnezeu, dar nu erau neschimbători, ci i-a lăsat ca ei singuri să 
cîştige prin luptă neschimbarea. Atît îngerii cît şi primii oameni nu aveau 
imaginaţie. Cum au căzut îngerii în imaginaţie, îndată au căzut din cer 
în iad, că doreau să fie „asemenea celui Preaînalt”. Iar oamenii au căzut 
în clipa cînd s-au îndoit în cuvîntul lui Dumnezeu. îndată ce satana 
le-a răpit frica de moarte, zicînd: „Nu veţi muri, ci veţi fi vii. . omul 
a căzut în imaginaţie şi apoi în păcat. Cea mai mare pagubă este să uite 
omul de moarte. Cum i-a şters omului din min te frica morţii, îndată a 
murit prin păcat. Sfîntul Ioan Gură de Aur spune că primul om a căzut 
prin trei lucruri: femeia, lemnul (pomul) şi neascultarea. Şi tot prin trei 
lucruri va fi mîntuit: Maica Domnului, Crucea şi ascultarea. 



3.— Ce spun Sfinţii Părinţi despre cele şapte zile ale creaţiei? 

— Sfîntul Vasile cel Mare, în cartea sa „Exaimeron” (Facerea lumii 
în cele şase zile), spune că zidirea s-a făcut „îngrecată” ca o femeie 
însărcinată în a noua lună, cu toate zidirile din ea, gata să le dea viaţă. 
Iar Duhul lui Dumnezeu încălzea adîncul, „se odihnea deasupra apelor”, 
ca să dea viaţă apelor şi zidirilor. 

Deci pămîntul avea viaţă de cînd Duhul Sfînt încălzea adîncul, dar 
nu avea şi suflare de viaţă. Sfînt a Scriptură, la Facere (cap. 1, 1—2), 
spune c& „pămîntul era netocmit şi gol”, dar nimeni nu ştie de cînd . era, 
că cele cu ochi încă nu se creaseră, nu primiseră suflare de viaţă. Ziua 

întîi a creaţiei a (ost Dumineca, căci atunci a zis Dumnezeu „să fie 
lumină” (Facere 1, 3). De aceea El a înviat tot Dumineca, căci prin înviere 
a înn oit lumina cea dintîi. Lumina cea dintîi a fost creată, iar nu necreată. 
Ea nu izvora din energiile necreate ale Duhului Sfînt. Era o lumină 
cerească a cărei origine omul nu poate s-o ştie. De asemenea, nici despre 
primele trei zile ale creaţiei nimeni nu ştie lungimea lor, că încă nu era 
soare care să răsară şi să apună. 

Soarele este n umi t de Sfîntul Vasile cel Mare „căruţa luminii” spunînd 
că Dumnezeu a pus în soare numai puţin din lumina creată în ziua cea 
dintîi şi a rînduit ca soarele să lumineze pămîntul „ca o lampă”, adică 
munţii, codrii, cîmpiile, rîurile şi mările, care împlinesc porunca cea dintîi, 
mereu curg şi se adună la un loc. Toate legile puse de Dumnezeu în uni¬ 
vers, după care se conduce întreaga creaţie, se numesc de Sfinţii Părinţi 
„temeliile lumii” şi cine cugetă la ele se întăreşte în credinţă şi laudă 
cu mai multă tărie pe Ziditorul a toate, împlinind cuvîntul proorocului 
David care zice: ,,cine va vorbi despre puterile Domnului, auzite va face 
toate laudele Lui” (Ps. 105, 2). Legile universului nu se schimbă niciodată 
pentru că sînt „temelii” ale întregii zidiri. Iar cînd auzim pe Sfîntul 
Apostol şi Evanghelist’ Ioan zicînd: „Tatăl Meu lucrează şi Eu lucrez”, 
să înţelegem că Tatăl lucrează prin legile creaţiei şi ale vieţii; iar Fiul 
lucrează prin pronie, adică prin păzirea legilor universului, care formează 
temeliile lumii văzute. 

Frumuseţea zidirilor create de Dumnezeu este aşa de minunată, 
încît şi îngerii din cer se uimesc de armonia lor, după cum spune Iov: 
„Cînd s-au creat stelele, lăudatu-m-au cu glas mare toţi îngerii Mei” 
(Iov 38, 7). Armonia şi frumuseţea zidirilor au uimit pe sfinţi, pe filozofi, 
pe înţelepţi, pe poeţi, pe artişti, pe creştini şi chiar pe pagini, înălţîndu-i 
cu mintea la Creatorul a toate Dumnezeu. Prin cugetarea zidirilor mulţi 
au cunoscut pe Dumnezeu, au sporit în rugăciune, au înălţat imne de 
laudă Ziditorului şi au ajuns chiar la rugăciunea cea mai înaltă a minţii 
şi a inimii. De aceea, spun Sfinţii Părinţi, ne este de mare folos să cugetăm 
la zidirile lui Dumnezeu, pentru a-L cunoaşte şi iubi mai mult pe Dumnezeu. 

4. —Ce ne mai puteţi spune despre creaţie şi despre crearea omului? 

— Dumnezeu a făcut pe om şi întreaga lume din patru materii sau 
stihii. Două stihii uşoare — aerul şi focul — şi două stihii grele, care 
curg în jos — pămîntul şi apa, după mărturia Sfîntului Vasile cel Mare. 
Aceste patru stihii lucrează unite şi neamestecate, dar şi amestecate. 
Iar în vremea de apoi, stihia cea mai de sus, cea mai uşoară, adică focul, 
va arde pe celelalte trei stihii, dar numai cît va fi fiinţa omenească, după 
cuvîntul Domnului, care zice: „De mînia Atotţiitorului se vor aprinde 

2 — Convorbiri duhovniceşti 

stihiile pămîntului” (adică aerul, pămîntul şi apa). Dar zice Duhul Sfînt 
prin. gura lui David că nu va distruge stihiile şi întreaga zidire, ci numai 
le va înnoi: „Trimite-vei Duhul Tău şi se vor zidi şi vei înnoi faţa pămîn¬ 
tului” (Ps. 103, 31). 

Dumnezeu a creat trei ceruri. Cerul îptîi este văzduhul; al doilea 
este eterul — un fel de foc deasupra văzduhului; şi al treilea cer este 
cerul îngerilor. Aici a fost răpit Sfîntul Apostol Pavel şi „a auzit cuvinte 
donespus pe care nu se cuvine omului să le grăiască” (2 Cor. 12, 2—4). 
Aici este raiul. 

Omul a fost creat de Dumnezeu, după chipul şi asemănarea Sa. El 
este singura făptură pe care a zidit-o Dumnezeu cu mlinile Sale, iar nu 
numai prin cuvînt, ca pe toate celelalte. L-a creat apoi cu sfatul celor 
trei persoane ale Prea Sfintei Treimi, că zice la Facere: „Să facem om 
după chipul şi asemănarea Noastră” (Fac. 1, 26). Trupul omului a fost 
creat din pămînt, iar sufletul lui a fost insuflat de Dumnezeu în chip 
nevăzut. Omul este compus din două părţi — trup şi suflet — dihoto- 
mism, aşa cum ne învaţă Biserica noastră Ortodoxă; iar nu din trei 
părţi — trup, suflet şi duh — trihotomism, cum învăţau unii scriitori 
bisericeşti vechi. Omul are duh, adică suflet animal ca toate vietăţile, 
din care izvorăsc puterile fireşti, ca: puterea seminală, cea crescătoare, 
de hrănire, de conservare, instinctele etc. Dar sufletul animal al omului 
aparţine trupului şi nu trebuie să-l confundăm cu sufletul de origine 
divină creat de Dumnezeu în om, care se uneşte cu trupul în clipa zămis¬ 
lirii şi se duce la cele veşnice prin moarte. Trupul se va reuni cu sufletul 
la judecata viitoare, însă va învia înduhovnicit, iar nu cum a fost pe 
pămînt. 

Omul începe de pe pămînt să guste şi să trăiască cele ale cerului, 
căci încă de pe pămînt materia omului se îndumnezeieşte, se luminează 
la faţă, se dezbracă de cele pămînteşti şi se îmbracă în cele cereşti, aşa 
cum au fost sfinţii. Căci „zidirea toată suspină, aşteptînd înnoirea firii 
omului” (Rom. 8, 22—23). 

Dumnezeu a făcut trei lumi: o lume de jos, adică iadul, unde este 
numai întuneric, văpaie de foc şi tartar, în care se chinuiesc diavolii şi 
sufletele celor păcătoşi. Iadul a fost creat în clipa căderii îngerilor răi. 
A doua lume, numită amestecată, adică pămîntească, unde este amestecat 
binele cu răul, bucuria cu întristarea, fapta bună cu păcatul, plăcerea 
cu durerea, viaţa cu moartea. Aici pe pămînt se trudeşte omul să scape 
de păcate şi de iad şi să dobîndească in intuirea prin fapte bune şi pocăinţă. 
Aici, plăcerea vieţii şi a nunţii se răsplăteşte cu durerea, cu chinurile 
naşterii şi creşterii de copii. Altfel, nu este mîntuire. Că spune Sfîntul 
Maxim Mărturisitorul: „Cine fuge de durerile veacului de acum, are 

parte de durerea cea veşnică”. A treia lume este raiul şi împărăţia ceru¬ 
rilor. Acolo este numai bucurie, cîntare, lumină şi viaţă veşnică. 

5. — Ce altceva trebuie să mai ştim despre om? 

— Omul este „regele creaţiei” pentru că este făcut cu statul Prea 
Sfintei Treimi, după chipul şi asemănarea lui Dumnezeu; pentru că are 
suflet viu şi poartă în el, prin botez, pe Tatăl, pe Fiul şi pe Sfîntul Duh. 
Omul este singura fiinţă care primeşte darul de a spori în virtute, în sfin¬ 
ţenie şi în putere, ajungînd pînă la indumnezeire. însă prin păcat, omul 
a căzut din cinstea cea dintîi în starea cea de rob, de <>m păcătos. De 
aici, se poate iarăşi sui la cinstea cea dintîi, de fiu al lui Dumnezeu, însă 
cu multe şi mari jertfe şi osteneli. Iată ce zice despre aceasta Sfîntul 
Grigore de Nyssa: „Precum Dumnezeu l-a făcut pe om alt dumnezeu, 
un dumnezeu al pămîntului, tot aşa prin păcat Dumnezeu s-a supărat 
aşa de mult pe om, încît întreaga zidire s-a răzvrătit împotriva omului. 
Trupul îi este neputincios şi plin de suferinţe, focul îl arde, frigul îl omoară, 
şarpele îl muşcă, lupul îl ucide, marea îl îneacă, pămîntul îl înghite, foa¬ 
mea îl chinuie, diavolul îl ispiteşte pînă la moarte . . .” 

Totuşi Dumnezeu nu l-a părăsit pe om. I-a dat mijloace de îndrep¬ 
tare, de pocăinţă şi de mîntuire. Mai întîi i-a lăsat harul mîntuirii, deşi 
înăbuşit de păcate. Apoi i-a dat legea conştiinţei ca să-l înveţe şi să-l 
mustre pentru cele rele. I-a lăsat în inimă dorul raiului pierdut, adică 
nostalgia paradisului, care îi dă omului rîvnă pentru rugăciune, lacrimi 
de pocăinţă, simţire duhovnicească spre cele bune. în „Hronograf” se 
spune că după izgonirea lui Adam din rai, patruzeci de zile a plîns stră¬ 
moşul Adam la porţile raiului, cerînd iertare, însă heruvimii care stră- 
juiau porţile raiului nu i-au mai deschis, căci nu mai putea să intre în 
nemurire omul muritor fără pocăinţă şi fără jertfa de răscumpărare a 
lui Hristos. Atunci, întorcîndu-se Adam înapoi pe pămînt, a început a-1 
ara, a-I semăna şi a lucra în sudoarea frunţii sale, ca să-şi dobîndească 
pîinea cea de toate zilele. 

Deşi era departe de Dumnezeu, de aici de pe pămînt omul îl putea 
vedea pe Dumnezeu, cum spune Sfîntul Isaac Şirul, însă în chip tainic, 
prin cei doi ochi ai sufletului. Cu un ochi îl vedea pe Dumnezeu din 
zidiri, adică prin contemplarea duhovnicească a creaţiei, a tuturor celor 
făcute aşa de minunat de mîinile lui Dumnezeu. Cu al doilea ochi îl vedea 
pe Dumnezeu prin împlinirea poruncilor Lui şi prin simţirea duhovni¬ 
cească a inimii . Sfîntul Vasile cel Mare spune în această privinţă că, cu 
cît sporeşte omul în cugetarea sau contemplarea naturală a zidirilor, în 
aceeaşi măsură sporeşte în credinţă şi în dragostea de Dumnezeu. 

6. —> Ce ne învaţă Sfinţii Părinţi despre cele nouă cete îngereşti ? 

— Dumnezeu a creat mai întîi lumea nevăzută, adică pe îngeri. 
Sfîntul Apostol Pavel şi mai tîrziu ucenicul său, Sfîntul Dionisie Areo- 
pagitul, în lucrarea sa „Ierarhia cerească şi bisericească”, împarte îngerii 
în nouă cete cereşti, fiecare ceată de îngeri avînd o anumită misiune 
dumnezeiască (Rom. 8, 38; 1 Petru 3, 22). Astfel Serafimii cei cu cîte 
şase aripi. Heruvimii cei cu ochi mulţi şi Scaunele sau Tronurile , care 
„odihnesc pe Dumnezeu gînditor”, formează prima ceată de îngeri. 
Aceştia înconjoară tronul cel de văpaie şi lumină al Prea Sfintei Treimi 
(Iez. 1, 4—28). Apoi urmează Puîerile, Stăpîniile şi Domniile , care for¬ 
mează a doua ceată mijlocie de îngeri. Aceştia au misiunea să stăpînească 
întreg universul, planetele, stelele, vînturile, mările şi puterile întuneri¬ 
cului, adică pe diavoli şi iadul. Urmează apoi începătoriile , Arhanghelii 
şi îngerii , care formează a treia ceată de îngeri şi au ca misiune să facă 
cunoscută oamenilor voia lui Dumnezeu. Deci, îngerii noştri păzitori 
sînt număraţi în ceata a noua ca cei mai de pe urmă dintre îngeri şi cei 
mai apropiaţi de neamul omenesc. 

7. — Ce ştim din Sfînta Scriptură şi de la Sfinţii Părinţi despre Rai ? 

— Sfînta şi dumnezeiasca Scriptură ne vorbeşte despre rai, zicînd: 
„Şi a sădit Dumnezeu rai în Eden, către răsărit, şi a pus acolo pe omul 
pe care l-a făcut. Şi a făcut Dumnezeu să răBară din pămînt tot pomul 
frumos la vedere şi bun la mîncare; şi pomul vieţii în mijlocul raiului, 
precum şi pomul cunoştinţei binelui şi răului” (Facere 2, 8—9). Sfîntul 
Ioan Damaschin, despre rai, zice aşa: „Pentru că Dumnezeu a voit să 
foci pe om dintr-o fire văzută şi una nevăzută, după „chipul şi asemă¬ 
narea Sa*’ (Facere 1, 26), ca pe un înger şi stăpîn al întregului pămînt 
şi al celor ce sînt întru el, i-a zidit omului înainte un fel de palat împă¬ 
rătesc în care trăind, va avea viaţă fericită. Acesta este raiul dumnezeiesc, 
plantat în Eden cu mii cile lui Dumnezeu, cămară a întregii bucurii şi 
veselii; căci Eden înseamnă desfătare şi este situat în partea de răsărit, 
mai sus decît tot pămîntul. Are o climă temperată şi este luminat de un 
aer foarte fin şi curat, acoperit cu plante veşnic înflorite, plin de miros 
de bună mireasmă, umplut de lumină, depăşind noţiunea oricărei fru¬ 
museţi şî podoabe simţite; trn ţinut cu adevărat dumnezeiesc şi o locuinţă 
vrednică de cel făcut după chipul şi asemănarea lui Dumnezeu. In el 
nu locuia nici o fiinţă raţională, ci numai omul, plăsmuirea mîinilor dum¬ 
nezeieşti” (Sf. Ioan Damaschin, Dogmatica, cap. II, Despre paradis). 

Sfîntul Vasile cel Mare, arătînd din Sfînta Scriptură că raiul a fost 
zidit de Dumnezeu la răsărit, zice: „Şi a sădit Dumnezeu raiul în Eden, 
spre răsărit, şi a pus acolo pe omul pe care l-a plăsmuit. Să înţelegem. 

deci, ascultătorilor, sădire vrednică lui Dumnezeu şi rai cuviincios iubirii 
de podoabă al unui Ziditor ca acesta atît de mare”. Apoi, arătînd că 
nu cu lemne de obşte a fost împodobit raiul, zice acelaşi Sfînt Părinte: 
„Dacă cu lemnele cele de obşte ar fi fost plin raiul, s-ar fi cuprins cu 
adevărat întru facerea cea dintîi a sadurilor şi nimic nu ar fi fost trebuinţă 
de sădirea cea mai aleasă şi mai deosebită . . . Dar acum, mult mai deose¬ 
bite şi "Cu chipul şi cu gustul şi cu neamurile, sadurile cele din sine, care 
mai înainte răsărise din pămînt, sînt felurile copacilor sădiţi de Dum¬ 
nezeu în rai” (Exaimeron). 

8. — Unde este locul Raiului şi al iadului şi care este originea lor ? 

— Cît priveşte despre locul raiului, Sfîntul Vasile cel Mare nu arată 
locul geografic unde a fost anume. Ci zice doar atît: „Deci acolo ^ sădit 
Dumnezeu raiul unde nu era sila vînturilor, nu nepotrivire a celor patru 
stihii şi patru vremi ale anului, nu grindină, nu trăsnete care aprind, nu 
volburi, nici trăsnete care lovesc, nici îngheţare de iarnă, nici umezeală 
de primăvară, nici înfocare de vară, nici uscăciune de toamnă.. . Acolo 
floarea nu puţină vreme străluceşte . . . Buna mireasmă este fără de saţ, 
frumoasa vopseală veşnic străluceşte . . . Acolo sînt neamuri de feluri 
de păsări, care prin floarea aripilor şi prin dulcea versuire a glasului, dul¬ 
ceaţă prea minunată adaugă celor ce se văd, încît să se ospăteze omul 
prin toate simţirile: pe unele văzîndu-le, pe altele auzindu-le, pe altele 
pipăindu-le, pe altele mirosindu-le şi din altele gustînd” ... (Exaimeron, 
Cuvînt pentru Rai). Despre rai, atît Sfînta Scriptură, cît şi dumnezeieştii 
Părinţi ne arată că locul lui este la Răsărit. Raiul se mai numeşte şi 
„Paradis”, care, în limba persană înseamnă grădină plină de saduri şi 
flori. în limba ebraică raiul se zice „Pardus”. Teofilact al Bulgariei şi 
Sfîntul Nicodim Aghioritul spun să nu se confunde raiul cu cerul, pentru 
că altul este cerul şi altul raiul, unde a fost primul om. 

Aşadar, iată aici puţine cuvinte despre rai şi locul raiului. Iar despre 
iad ştim din dumnezeiasca Scriptură că iadul este loc de chin (Matei 
18, 8; 28, 33; Marcu 9, 43; Luca 16, 23, 28). Ştim că în iad suferă trupul 
şi sufletul celor păcătoşi (Matei 5, 30; 18, 9). Ştim că în iad este pedeapsă 
Veşnică (Daniil 12, 2 ; Matei 25, 46). Iadul are foc veşnic (Matei 18, 8); 
flacără veşnică; are rîu de foc (Apoc. 20, 10; 19, 20); are foc nestins 
(Isaia, 66, 24; Marcu 9, 43); are foc mistuitor (Isaia 33, 14); are gheena 
focului (Matei 5, 22 ; 10, 28; 18, 9); are tartar (2 Petru 2, 4; Apoc. 20, 1): 
acolo este „viermele, plîngerea şi scrîşnirea dinţilor” (Mt. 13, 42, 51, 50). 
cum spune Domnul nostru Iisus Hristos. 

Dumnezeiescul Părinte Ioan Gură de Aur, arătînd cît folos aduce 
omului cugetarea la iad, zice: „Dacă la gheenă totdeauna vom gîndi. 

nu vom cădea degrab în gheenă”. Şi iarăşi: „Nimeni din cei ce au înaintea 
ochilor gheena nu vor cădea în gheenă” (împărţire de grîu, Cuvînt despre 
judecata cea viitoare). Iar unde este locul iadului, după Sfînta Scriptură, 
aceasta ne-o arată nouă dumnezeiescul apostol Pavel în epistola sa către 
Efeseni, zicînd: „Iar aceea că S-a suit, ce înseamnă decît că S-a pogorît 
în părţile cele mai de jos ale pămîntului”. Apoi zice: „Cel ce S-a pogorît, 
Acela este care S-a şi suit mai presus decît toate cerurile, ca pe toate 
să le umple” (Efes. 4, 9—10). Deci, iată mărturia Sfintei Scripturi despre 
locul iadului. Locul lui este în „părţile cele mai de jos ale pămîntului”, 
adică adîncul cel nemăsurat al văzduhului. De aceea şi dumnezeiescul 
părinte Ioan Damaschin, înţelegînd acest lucru din Sfînta Scriptură, zice 
aşa în cîntările sale: „Pogorît-Tu-Te-ai întru cele mai de jos ale pămîn¬ 
tului şi ai sfărîmat încuietorile cele veşnice, care ţineau pe cei legaţi, 
Hristoase, şi a treia zi, precum Iona din chit, ai înviat din mormînt” 
(Slujba învierii, pesna a Vl-a). 

în cartea „Uşa pocăinţei”, editată în limba română la Braşov, în 
anul 1812, scrie: „Drumul cerului se face prin pogorîre, după cum şi 
drumul iadului se face prin suire; şi măcar că cerul este deasupra creşte¬ 
tului nostru, iar iadul este sub picioarele noastre, cu toate acestea, ca 
să ajungi în cer este trebuinţă să te smereşti şi să te pogori, pentru că 
este scris în Sfînta Scriptură: „Tot cel ce se va înălţa pe sine se va smeri, 
iar cel ce se smereşte pe sine se va înălţa” (Luca 14, 11)‘. 

Cît priveşte originea raiului, el a fost creat de Dumnezeu odată cu 
crearea primului om, căruia i-a fost încredinţat să-l lucreze şi să-l stftpî- 
nească. Iadul a fost creat de Dumnezeu pentru îngerii căzuţi care s-au 
prefăcut în diavoli, înainte de crearea omului, adică în clipa cînd Lucifer 
a cugetat „să fie asemenea” cu Dumnezeu. Altceva este raiul şi altceva 
este împărăţia Gerurilor. Raiul a fost destinat pentru om înainte de 
cădere, în care stau şi sufletele drepţilor pînă la judecata de apoi, fiind 
numit şi „sinul lui Avraam”; iar împărăţia Cerurilor este locul unde 
se află scaunul şi slava Prea Sfintei Treimi şi unde vor intra sufletele 
drepţilor după judecata de apoi, fiind numită şi „fericirea veşnică' * 
(Matei 25, 46). 

9. — Care este n um ărul îngerilor căzuţi din cer, după Sfînta Scriptură 
şi Sfinţii Părinţi, în ce loc stau diavolii pînă la judecata viitoare şi de 
ce au voie să ispitească şi să piardă pe oameni? 

— Dumnezeiasca Scriptură nu ne arată exact n umă rul îngerilor 
căzuţi din cer, ci numai ne spune că cei ce au căzut din cer împreună 
cu Lucifer „au fost a treia parte din stelele cerului”, adică de îngeri 
(Apocalips 12, 4, 9). Iar locuinţa îngerilor căzuţi este în văzduh, adică 

locul dintre cer şi pămînt (Efeseni 6, 12). în alt loc spune că îngerii răi 
sînt aruncaţi în întuneric, adică departe de faţa lui Dumnezeu, pînă la 
judecata viitoare (Isaia 14, 12, 15; 2 Petru 2, 4; Iuda 1, 6; Luca 8, 31). 

Creştinii, toţi oamenii drepţi ai lui Dumnezeu, sînt ispitiţi şi supăraţi 
de diavoli cu îngăduinţa şi voia lui Dumnezeu, pentru a nu se mîndri, 
pentru a li se încerca credinţa şi pentru a-şi pune toată nădejdea lor 
numai în Dumnezeu (2 Cor. 12, 7; 1 Petru 1, 6—7). De asemeni, creştinii 
s ; nt ispitiţi de diavol, pentru încercarea dragostei lor faţă de Dumnezeu 
(Deut. 13, 3); pentru încercarea supunerii oamenilor faţă de Dumnezeu 
(Deut. 8, 2) pentru a se alege cei buni de cei răi şi a se învrednici de mai 
multă plată. Ispitele diavolului, însă, nu întrec niciodată puterile noastre, 
„căci Dumnezeu nu îngăduie să fim ispitiţi mai presus de puterile noastre” 
(1 Cor. 10, 13; 2 Petru 2, 9; Apoc. 3, 10). 

10. — Din ce cauza a căzut omul din rai? Din mîndrie, din neascul¬ 
tare sau din amăgirea diavolului? 

— A căzut din toate aceste pricini. Şi din mîndrie, căci a voit' să 
fie asemenea Ziditorului său; şi din lăcomie, pentru ca a mîncat din 
pomul oprit; şi din neascultare, şi din zavistia şi amăgirea diavolului 
(Sfîntul Maxim Mărturisitorul, Filocalia, voi. III, p. 153; Facere 3, 
1 — 7; 2 Cor. 11, 3; 1 Cor. 7, 5; Matei 4, 1; 1 Tes. 3, 5). 


11. — Ce s-ar fi întîmplat cu Adam dacă nu mînca din pomul cunoştin¬ 
ţei binelui şi răului, ci mînca din pomul vieţii? 

— Daca Adam ar fi mîncat din pomul vieţii, atunci şi pedeapsa lui 
ar fi fost fără de sfîrşit, adică nu ar mai fi murit, ca prin moarte să i se 
ierte păcatul, ci ar fi fost aruncat în adîncul iadului, împreună cu dia¬ 
volul, fără nici o speranţă de iertare şi răscumpărare. (Dogmatica Sfîn- 
tului Ioan Damaschin, cap. 11). 


12. — Cum s-ar fi înmulţit neamul omenesc şi ce soartă ar fi avut 
dacă nu greşea Adam în rai? 

— Sfîntul Maxim Mărturisitorul spune că „scopul de mai înainte 
al lui Dumnezeu a fost să nu ne naştem prin legătura nunţii, din strică¬ 
ciune”. Dar călcarea poruncii a făcut ca oamenii să se înmulţească prin 
nuntă, întrucît Adam a nesocotit legea dată de Dumnezeu. Deci, toţi 
cei ce se nasc din Adam „se zămislesc întru fărădelegi”, căzînd sub 
osînda protopărintelui. Aceasta o spune proorocul David zicînd: „în 
păcate m-a născut maica mea”. Deci, Eva, maica noastră a tuturor a. 
născut în păcat, adică din plăcere. De aceea şi noi căzînd sub osînda maicii 
noastre Eva, zicem că ne naştem în păcate (Filocalia, voi. II, p. 210). 

Unii Sfinţi Părinţi afirmă că, dacă Adam nu ar fi greşit, neamul 
omenesc s-ar fi înmulţit prin cuvînt. în această privinţă spune Sfîntul 

— Avraam a fost al unsprezecelea patriarh de la Sem, fiul lui Noe. 
El a avut trei femei, prin pronia lui Dumnezeu, ca prin ele să unească 
toate cele trei grupe de popoare care se trag din seminţia lui Noc. Astfel, 
prin Sarra, care era din neamul lui Sem, se trage seminţia evreilor, adică 
semiţii. Prin Heturia, care era din neamul lui Iafet, al doilea fiu al lui Noe, 
se trag popoarele Asiei şi Europei, adică iafetiţii. Iar prin a treia femeie, 
Agar slujnica, care era din neamul lui Ham, al treilea fiu al lui Noe, se 
trage seminţia agarenilor sau arabilor, numiţi şi hamiţi. Deci, prin cele 
trei femei, Avraam a devenit părinte al tuturor seminţiilor pămîntului, 
adică al semiţilor (evreilor), al iafetiţilor, adică al creştinilor (indo-euro- 
penilor) şi al hamiţilor, adică al arabilor. Cînd toate aceste trei seminţii 
vor crede în Hristos, atunci se vor uni toate popoarele şi „va fi o turmă 
şi un păstor”. 

Noi, creştinii, sîntem fiii lui Avraam prin credinţa lui Isaac, care 
simboliza jertfa lui Hristos, şi prin femeia sa Heturia. Semiţii sînt fiii lui 
Avraam prin Sarra, iar hamiţii (arabii) sînt fiii lui Avraam, prin Agar 
slujnica. Dar noi creştinii sîntem fiii lui Dumnezeu prin credinţa în Iisus 
Hristos, care este mult mai de preţ decît a fi fiul lui Avraam prin sînge, 
cum sînt evreii şi arabii. 

16. — Spuneţi*ne ceva şi degpre Noe şi urmaşii lui. 

— Noe este al doilea Adam al omenirii, pentru că el singur cu încă 
şapte suflete au fost scăpaţi de Dumnezeu cu viaţă în vremea potopului. 
El a avut trei fii: Sem, Ham şi Iafet. Pe Sem l*a binecuvîntat tatăl său 
Noe, zicînd: „Binecuvîntat să fie Domnul Dumnezeul lui Sem, iar Canaan 
(fiul lui Ham) să-i fie rob”. Pe Iafet, de asemenea, l-a binecuvîntat, zicînd: 
„Să înmulţească Dumnezeu pe Iafet. . Iar pe Ham l-a blestemat, 
pentru că i*a văzut goliciunea tatălui său, zicînd: „Blestemat să fie 
Canaan! Robul robilor să fie la fraţii săi” (Facere 9, 25—27). 

Datorită păcatelor lui Sem, pămîntul Palestinei a fost mai tîrziu 
ocupat de popoarele cananeice, care se trag din Ham. De aceea a fost 
chemat Avraam din ţara Ur în Canaan ca să moştenească pănuntul stră¬ 
moşului său Sem. Pentru aceea şi Moise a întors poporul ales din Egipt 
în pămîntul făgăduinţei, adică în ţara Canaanului, care era dat lor de 
Dumnezeu după potop. Dar, după cum ştim din vechiul Testament, 
evreii au biruit aproape toate popoarele cananeice din Palestina, „aiară 
de cinci cetăţi” pe care Dumnezeu nu le-a dat în mîinile evreilor, pentru 
ca prin aceste popoare păgîne să-i smerească pe evrei cînd vor greşi înaintea 
lui Dumnezeu. Deci, ori de cîte ori evreii supărau pe Dumnezeu, El îi 
lăsa să cadă în mîinile celor cinci popoare păgîne, printre care au fost 
şi filistenii. 

Sfinţii Părinţi spun că Dumnezeu face tot aşa şi cu( creştinii şi chiar 
cu bărbaţii sfinţi. Le lasă unele slăbiciuni şi patimi fireşti nebiruite de 
ei, precum minia, somnul, foamea, lenevirea, gîndurile, imaginaţia, ispi¬ 
tele trupeşti, cu scopul 8ă-i smerească, ca să nu cadă în păcatul mîndriei. 
La sfirşitul vieţii, însă. Dumnezeu le ridică aceste patimi şi prin mila 
Lui Dumnezeu se mîntuiesc. Căci fără mila Lui, nici sfinţii nu se pot 
mîntui, după cuvîntul care zice: „în dar sînteţi mîntuiţi”. 

CONVORBIREA A DOUA 
Despre credinţă, nădejde, dragoste şi har 

17. — Credinţa In Dumnezeu este înnăscută în om sau este un dar 
al lui Dumnezeu? 

— Credinţa este un dar al lui Dumnezeu (Rom. 12, 3; Efes. 2, 8; 
Filip. 1, 29; 2 Petru 1, 1). Credinţa este un lucru al lui Dumnezeu (Fap. 
Ap. 11, 21; 1 Cor. 2, 5; Efes. 1, 19; Col. 2, 12; 2 Tes. 1, 11; 1 Tim. 1, 
14). Credinţa este un dar al Sfîntului Duh (1 Cor. 12, 9; Gal. 5, 22). 
Credinţa în Dumnezeu aparţine şi voinţei omului (Matei 8, 13; 9, 22; 
Marcu 5, 34; 10, 52; Luca 7, 50; 17, 19; 18, 42). Credinţa creşte şi se 
dezvoltă prin voia omului, „prin colaborarea şi conlucrarea noastră cu 
Dumnezeu” (Teologia Morală, voi. III, Buc. 1981, pag. 95). 

18. — Necredinţa în Dumnezeu se datorează lipsei harului Sfântului 
Duh sau lipsei sentimentului religios din inim a omului? Adică necredinţa 
declarată este un act liber al voinţei omului, sau se datorează incapacităţii 
sale de a crede şi lipsei de educaţie religioasă? 

— Necredinţa îi vine omului mai mult din voia lui liberă de a se 
lega pe sine de lucrurile cele deşarte şi trecătoare ale veacului de acum 
(Sf. Efrem Şirul, Cuvînt pentru ca să fie omul desăvîrşit, tomul III, 
pag. 243, Mînăstirea Neamţ, 1823). Iarăşi, necredinţa îi vine omului din 
inimă necuvioasă (Evr. 3, 12); din inimă împietrită (Marcu 16, 14); din 
cauza abaterii de la adevărul revelat (Ioan 8, 44—46); din orbirea tri¬ 
misă de la Dumnezeu (Ioan 12, 39—40); din orbirea trimisă asupra lui 
de la diavolul (2 Cor. 4, 4), care fură cuvîntul (Luca 8, 12); precum şi 
din căutarea slavei omeneşti (Ioan, 5, 14). Necredinţa este un act liber 
al omului prin care el nu voieşte să creadă în Dumnezeu (Luca 16, 23; 
Ioan 19, 9—10); în făgăduinţele lui şi în minunile lui (Ioan 12, 37; şi 
Ps. 77, 36; Numeri 14, 11). 

19. — Care sînt mijloacele duhovniceşti cele mai bune pentru a convinge 
şi p&stra credinţa în Dumnezeu? Catehizarea, citirea Sfintei Scripturi, 
rugăciunea, minunile, milostenia, predica sau exemplul personal? 

— Primul mijloc de a convinge pe cineva să creadă în Dumnezeu 
este predica, deoarece credinţa vine prin auz, iar auzul vine prin vestirea 
cuvîntului lui Dumnezeu (Rom. 10, 17). Căci, cum vor crede de nu vor 
auzi (Ioan 1,7; 17,20; Fap. Ap. 8,12,14,27; Rom. 1,5; 10,8; 16, 
26; Efes, 1, 13; 2 Tes. 1, 10)? Al doilea mijloc este citirea Sfintelor Scrip¬ 
turi după mărturia care zice: „Iar acestea s-au scris ca să credeţi că Iisus 
este Hristosul, Fiul lui Dumnezeu Celui viu şi crezînd să aveţi viaţă întru 
numele Lui” (Ioan 20, 31; 2 Tim. 3, 15; 1 Ioan 4, 13). Al treilea mijloc 
de a convinge la credinţa în Hristos sînt minunile lui Dumnezeu (Ioan 6, 
30; 7, 31; 11, 23-25; 20, 30-31). 

Al patrulea mijloc de a convinge pe cineva la dreapta credinţă în 
Dumnezeu este privirea zidirilor lui Dumnezeu cu înţelegere, după cea 
scrisă: „Cele nevăzute ale lui Dumnezeu se văd de la facerea lumii, înţe- 
legîndu-se din făpturi adică veşnica Lui putere şi dumnezeire, aşa ca să 
fie ei fără de cuvînt de apărare” (Rom. 1, 20). De aceea şi Sfîntul Dio- 
nisie Areopagitul numeşte adevărata teologie, privirea duhovniceştilor 
cuvinte celor din zidire, prin care, din acestea de jos ne suim către cele 
de sus, adică, din cele pricinuite, ne suim către pricinuitorul. Şi aşa, prin 
zidire, ca printr-o oglindă, privim pe Ziditorul şi îl lăudăm pe El şi îl 
numim că este Dumnezeu, după purtătorul de Dumnezeu Maxim Măr¬ 
turisitorul. Şi toate se zic şi sînt cu dumnezeiasca voinţă, ca Cel ce este 
pricinuitor a toate, după teologia adeveritoare, pozitivă, şi nimic din 
toate nu este mai presus de Fiinţă, după teologia tăgăduitoare-negativă. 

Zice, încă, cu împreună-glăsuire şi dumnezeiescul Dionisie, că: „Dum¬ 
nezeu şi din toate cele ce sînt se laudă, după asemănarea tuturor, ale 



cărora este pricinuitor. Şi este, iarăşi, pjea dumnezeiască cunoştinţă a 
lui Dumnezeu, ceea ce prin necunoştinţă se cunoaşte, după unirea cea 
mai presus de minte”. Şi iarăşi: „Dumnezeu întru toate este şi întru 
nimenea, nimic. Şi dintru toate, tuturor se cunoaşte, iar din nimic nimă¬ 
nui”. Vezi pe larg despre aceste lucruri la Sfîntul Nicodim Aghioritul, 
în „Paza celor cinci simţiri”, MînăStirea Neamţ 1826, Cap. rV, 
paginile 345—376. Şi Marele Vasile zice că: „Toată zidirea lui Dumnezeu 
eăte şcoala sufletelor celor cuvîntătoare şi loc de învăţătură a cunoştinţei 
lui Dumnezeu, prin cele văzute şi simţite dînd povăţnire minţii către 
privirea celor nevăzute” (Exaimeron, Yoroava I, fila III, Buc. 1826). 

Al cincilea mijloc de a convinge pe cineva la credinţa în Dumnezeu 
este predica prin pilda vieţii, prin exemplul personal, adică prin trăirea 
după voia lui Dumnezeu şi dovedirea prin lucru a celor ce învaţă cineva. 
De aceea, a zis unul din Sfinţii Părinţi: „Taci tu şi lasă să vorbească 
lucrurile tale”. Şi iarăşi: „Mustră prin puterea faptelor celor bune ale 
tale, pe cei ce împreună îţi dogmatisesc ţie, iar nu prin plăcerea grăirii 

cu cuvintele tale’’ (Filocalia, voi. X, Cuvîntul 23). De aceea şi marele 

^ftacă 1 n ,? eamn ^ Pe ttcenicul săa » Timotei, ca „întru toate să 
se tacă pddă/ credmcioşdor cu cuvîntul, cu purtarea, cu dragostea, cu 

C a Credmţa cu (1 Tim. 4, 12). La,fel şi pe Efeseni îi 

învaţă să se poarte „ca fii ai luminii” (Etes. 5, 8-10). Iar Colosenilor 
le sene-aşa: „Umblaţi cu înţelepciune faţă de cei ce sînt afară (din Bise- 
2?' J 1 J âaci ™P ăra ^ cernea. Vorbirea voastră să fie totdeauna 
(CdoT 4 d 5^fi) CU 8arC ’ Ca 8ă ***** CUm trcbuie 8ă ră spundeţi fiecăruia”. 

2 °/ "7 C ^". >C CUvi ™ a se P urta creştinii faţă de necreştini şi de 
* ^ f*» Au voie sa locuiască la un loc sau să se căsătorească între ei ? 
raţă de necreştun trebuie să ne purtăm cu dragoste şi cu blîndete 

mZZT* * 0U t f man P e ^ aducemcătre Hrietos, după 

Efre “ pirul care «ce: „Chipul de a aduce pe toţi 
la Hnstos, este numai al dragostei şi al bKndeţei” (Cuvînt pentru dra- 

5E2» T °“* }**' ţ* 31 ~ 37 >- Sfîntul Macarie cel Mare numai cu 
dteva cuvinte vorbite cu dragoste şi blîndeţe a întors la credinţa în 

8 î UJl * 0r * d ^ e8c ’ P e care apei» Şi călugăr, şi ucenic al său 
l-a făcut (Patenc, Cuv. 37, pag. 146). 

„ Cît pnVe?te P? eretic ! avem mărturia dumnezeiescului Apostol Pavel 

tează^’WTk V’îol T r-'T dUpă pHma ?i a doua «^uire, depăr- 
, v V p \\ 8Înt vrăjmaşi ai adevărului şi ai lui Dum¬ 
nezeu (Ps. 36, 20). Ereticn sînt fii ai celui viclean (Matei 13, 38), cărora 

nezeu IPs^ 2 ’ 24 >* Ereticii ’ ai lui Dum- 

TIVI 36, i° 9, , 9 , 1 %? ) ’ QU aVem voie să 'i i’afiim ca pe creştini, că 
L„e^ 3 c« * ”P“ d * ^P^” (Matei 3, 7; 12, 34; 23, 33 ; 

p^ a3 ; P* Cu eretlcu mci nu avem voie să ne rugăm (can. 10 şi 64 Ap.). 
Păcatul lor este împotriva Duhului Sfînt, care „nu are iertare nici în 

r io i nici > cei vuw ’ < Ma ** 12 , 31 - 32 ; m **™ 3 , 29 ; 

. UC ?, 7, 10 ’ Pe e r UCl mC1 *“ casi nu avem voie 8ăd primim, nici „bună 
«ua să le zicem (2 Ioan 1,10-11; Sf. Efrem Şirul, Tom. III, pag. 156). 

Cît priveşte căsătoria unui creştin ortodox cu femeia eretică sau 
mvwe, nuseyoate, deoarece nu se poate împreuna lupul cu oaia, spre 
naşterea de fii (Pravila Bisericească, Nicodim Sachelarie, p. 91, manu¬ 
scris). Iar dacă doi soţi înainte de a se face creştini s-au căsătorit legal, 
apoi dacă imul din e. s-ar converti la adevărata credinţă ortodoxă, i«r 
oelălalt va rfcmîne în necredmţă, dar ar voi să trăiască mai departe cu 
soţul drept credincios, unul ca acela, după zisa Apostolului, să nu se 
despartă, fiindcă bărbatul necredincios se sfinţeşte prin femeia credin- 

cioasă şi femeia necredincioasă se sfinţeşte prin bărbatul credincios (7 
Cor. 7, 12—14; VI Ecumenic, Can. 72). 

21. — Cum se cuvine a se purta creştinii ortodocşi faţă de creştinii 
de altă confesiune? 

— Cu cei de altă religie, dacă nu ne provoacă la discuţii despre cre¬ 
dinţa n&astră cea dreaptă, trebuie să ne purtăm faţă de ei cu dragoste 
şi milă şi să-i ajutam la nevoile lor, după pilda dată nouă de Mîntuitorul 
nostru Iisus Hristos cu samarineanul cel milostiv (Luca 10, 37; Matei 7, 
12). Iar dacă voiesc a ne ataca credinţa noastră cea sfîntă, sau Sfînta 
Tradiţie a Bisericii Ortodoxe, atunci „trebuie să o apărăm cu toată 
puterea pînă la moarte” (Războiul nevăzut, cap. XIX, de Sfîntul Nico* 
dim Aghioritul). Fiindcă se cade pe aproapele a-1 iubi cu hotar, ca pe 
noi înşine, iar pe Dumnezeu fără de margine. Nu cumva socotind noi 
că iubim pe aproapele, să ne lăsăm călcaţi de cei străini de dreapta 
credinţă în Hristos, care voiesc a ne depărta pe noi de la ortodoxie şi a 
ne impune credinţa lor cea strîmbă şi ereticească. 

Se cade, aşadar, oricărui preot ortodox şi oricărui creştin al Bisericii 
noastre dreptmăritoare, să fie un bun ostaş al lui Hristos cu toată evlavia 
şi cu mînie bărbătească şi tare să apere prin cuvînt şi prin scris adevărul 
dreptei noastre credinţe. Nu se cade a fi blînd acolo unde nu trebuie a 
te purta cu blîndeţe. Că auzi ce zice proorocul: „Acolo cel blînd să fie 
războinic” (Ioil, 3, 10). Acelaşi lucru ne învaţă şi Sfîntul Pimen cel Mare, 
zicînd: „Se cade nouă a răbda toate, măcar de ne-ar scoate cineva şi 
ochii sau ne-ar tăia mîna noastră cea dreaptă, iar dacă cineva voieşte 
a ne depărta şi a ne despărţi pe noi de Dumnezeu, atunci să ne mîniem” 
(Pateric, Cuv. 118, pag. 190). Şi iarăşi zice: „Întîia oară fugi, a doua 
oară fugi, a treia oară fă-te sabie cu cel ce vrea să te despartă pe tine 
de dreapta credinţă”. 

22. -—Care este poziţia evanghelică a Bisericii Ortodoxe faţă de 
oameni în general? 

— Biserica noastră Ortodoxă, avînd în vedere învăţătura marelui 
Apostol Pavel, care zice: „Vă îndemn, înainte de toate, să faceţi cereri, 
rugăciuni, mijlociri şi mulţumiri pentru toţi oamenii” (7 Tim. 2, 1—2), 
face rugăciuni pentru cei mai sus pomeniţi, pentru conducători, pentru 
necreştini, pentru necredincioşi şi cei de alte religii, dar numai în chip 
sobornicesc, nepomenindu-i pe nume, deoarece unii ca aceştia nu au 
împărtăşire cu noi. 

De exemplu, cînd auzim la Sfînta Liturghie pe preot zicînd: „Să 
|e descopere lor Evanghelia dreptăţii, să-i înveţe pe dînşii cuvîntul ade- 

vărului, să-i unească pe dînşii cu Sfînta sa Sobornicească şi Apostolească 
Biserică . sau cînd zicem: „Pentru pacea a toată lumea . ..” şi 
celelalte, atunci Biserica noastră dreptmăritoare se roagă în cbip sobor* 
nicesc cum am zis, pentru toţi oamenii, dar nu nominal, ci numai în 
general. A ne ruga împreună cu ei ne opresc dumnezeieştile canoane 
(Ap. 9, 10, 45, 64; Laod. 6, 7, 33; Vezi şi la Sfîntul Simion Tesaloni- 
ceanul, întreb. 47, pag. 490). 

Biserica Ortodoxă, faţă de toate confesiunile creştine, ţaţă de popoa¬ 
rele păgîne, precum şi ţaţă de necredincioşi, păstrează învăţătura Mîn- 
tuitorului de a socoti pe toţi oamenii aproapele nostru (Matei 22, 39) 
şi a urma cele zise: „Ce voiţi să vă facă vouă oamenii, tăceţi şi voi lor 
asemenea” (Matei 7, 12). Cit priveşte credinţa lor, nu putem avea împăr¬ 
tăşire cu ei nici în rugăciune, nici în celelalte Taine ale Bisericii lui 
Hristos, pînă nu vin la dreapta credinţă (Can. 10—11 Ap.) Iar cît priveşte 
păcatele lor, nu avem voie a-i urî pe ei, ci pe diavolul prin care au căzut, 
după cum zice Sfîntul Isaac Şirul: „Iubeşte pe cei păcătoşi, dar urăşte 
faptele lor şi nu-i dispreţui pentru aceste fapte” (Filocalia, voi. X, Cuv. 5, 
pag. 57). Cu alte cuvinte, a urî boala, iar nu pe bolnav. 

Cît despre secte şi orice fel de erezii, nu avem voie nici a ne ruga 
împreună, nici a mînca cu ei, nici în casă a-i primi, ca nu cumva de 
lucrurile cele rele ale lor, şi de ereziile lor să ne împărtăşim (2 Ioan 1, 
10—11; Sf. Efrem Şirul, tom. III, pag. 156; II Ecumenic, .canon 5; 
III Ecumenic, canon 7; VI Ecumenic, canon 1 şi 2 etc). 

23. — Din punct de vedere al credinţei în Dumnezeu,. în cîte feluri 
•e împart oamenii pe pămînt? 

— Din punct de vedere al credinţei în Dumnezeu, oamenii de pe 
pămînt se împart în trei mari grupe: creştini, care cred în Hristos, 
necreştini (păgîni), care nu cred în Evanghelia lui Hristos, ci în anumiţi 
oameni zeificaţi, precum Brahma, Buda, Confucius, Mahomed etc., şi 
a treia grupă, atei, care nu cred în nici o divinitate. Necreştinii se împart 
şi ei în trei mari grupe: monoteişti — evrei şi mahomedani; dualifti, care 
cred în două principii, al binelui şi al răului, şi politeişti , care cred in 
mai mulţi idoli sau zei mincinoşi. 

Creştinii se împart la rîndul lor în trei mari confesiuni şi Biserici: 
ortodocşi , catolici şi protestanţi. Din protestanţi s-au xormat mai multe 
ramuri ca: protestanţi de Confesiune Augustană (luterani), reformaţi, 
anglicani, metodişti, prezbiterieni şi grupările neoprotestante, 

24. — Care dintre aceste categorii de creştini au harul mIntuirii? 
— Biserica noastră Ortodoxă învaţă că harul este dat tuturor oame¬ 
nilor (Tit 2, 11), deoarece; „Dumnezeu voieşte ca toţi oamenii să se mîn- 

tuiaBcă şi la cunoştinţa adevărului să vină (1 Tim. 2, 4). Dar harul nu 
sileşte pe nimeni. Oamenii au libertatea să-1 primească şi să conlucreze 
cu el, sau să-l respingă. Cei dinţii se mîntuiesc, cei din urmă nu (înv. 
de Cred. Ort., Cap. 244; pag. 145). Biserica Ortodoxă ; întrucît păstrează 
credinţa neschimbată, aie integral harul mîntuirii. 

25. •<— Cum se vor mîntui creştinii care nu au credinţa cea adevărată ? 

— Numai creştinii care slujesc lui Dumnezeu întru adevăr aceia se 

vor mîntui, după cum spune Duhul Sfînt: „Aproape este Domnul de 
toţi cei ce-L cheamă pe El întru adevăr” (Ps. 144, 18). Despre oamenii 
care nu au primit credinţa în Dumnezeu nu putem zice că se mîntuiesc, 
deoarece apostolul ne învaţă: „Un Domn, o credinţă şi un botez” (Efes. 4, 
5; 1 Cor. 12, 12). Şi iarăşi: „Pace peste cei ce vor umbla cu dreptarul 
(dreapta credinţă) acesta” (Gal. 6, 16) şi în alt loc: „Cine nu se luptă 
după lege nu se încununează” (2 Tim. 2, 5). 

26. — Care este cea mai scurtă definiţie a credinţei? Dar a nădejdii? 

— Cea mai scurtă definiţie a credinţei este cuvîntul „Cred”. Cînd 

zici cuvîntul „cred”, înseamnă că primeşti şi mărturiseşti ceea ce învaţă 
Biserica despre Dumnezeu (învăţătura de Credinţă Ortodoxă pag. 51). 
Iar cea mai scurtă definiţie a nădejdii este: „Aşteptarea cu încredere a 
bunătăţilor făgăduite de Dumnezeu (Idem, p. 222). 

27. —Ce fapte bune sporesc credinţa noastră în Dumnezeu? Îndoiala 
în credinţă este păcat ? Cum poate fi alungată îndoiala din i nim a omului ? 

— Credinţa creşte, sporeşte şi se întăreşte prin ispite, prin necazuri 
şi scîrbe (1 Petru 1, 6—7; Iacob 1, 3). Credinţa se înmulţeşte, sporeşte 
şi se întăreşte prin îugăciune (Marcu 9, 24; Luca 17, 15). îndoiala în 
credinţă este păcat şi ea îi vine omului din împuţinarea credinţei (Matei 8, 
26; 14,31; Luca 8,24—25; Iacob 1,6). îndoiala se alungă din inima 
omului prin credinţă, rugăciune şi lăsarea în voia lui Dumnezeu (Matei 26, 
38—41). îndoiala şi împuţinarea de suflet se fac uneori prin slobozenia 
lui Dumnezeu (Filocalia, voi. X, Cuvîntul 46, pag. 240), pentru unele 
păcate şi mai ales pentru a ne smeri şi a cere mai mult ajutorul Lui. 

28. —Nădejdea creştină se naşte din credinţă sau din ;toate 
faptele bune? 

— Nădejdea creştină se naşte din credinţă (Gol. 5, 5; Evrei 10, 23; 
înv. Cred. Ort., pag. 223—224). Nădejdea se naşte şi din răbdare 
(Rom. 5,4). , . . 

29. —Cum putem să sporim în inima noastră nădejdea mîntuirii? 

— Putem spori în inima noastră nădejdea mîntuirii prin credinţa cea 

lucrătoare, adică prin credinţa ceea ce se lucrează prin dragoste (Gal. 5, 

5 — 6; I Tesaloniceni 1 — 3; 1 Tim. 1, 14; 2 Tim. 1, 13; 1 Ioan 3,23; 
Tit 3, 15; Filim. 1, 5). Această credinţă lucrătoare prin dragoste o are 
cel ce se sileşte a lucra în toată vremea faptele cele bune. Cine nădăj¬ 
duieşte mîntuirea fără a face fapte bune după a sa putere, unul ca 
acela are o nădejde nebună (Filocalia, voi X, Cuv. 22, pag. 117—121). 
Şi în alt loc zice: „Fă binele şi nădăjduieşte în Dumnezeu"’ (Ps. 36, 3). 

30. —Cum trebuie să înţeligem cuvîntul din Sfînta Scriptură, care 
zice: „Blestemat este cel ce-şi pune nădejdea în om”? (Ierem. 17, 5). 

— în vederea mîntuirii, a dobîndirii vieţii veşnice, nădejdea noastră 
trebuie s-o punem numai în Dumnezeu (Ps. 2,12; 5,11; 117,8—9). 
Nădejdea nu trebuie pusă în om (Ps. 145, 3; Isaia 2, 22). Nădejdea celui 
credincios nu trebuie pusă în trup (Filipeni 3, 4); nici în noi înşine (2 Cor. 
1, 9). Nu trebuie să nădăjduim în dreptatea noastră (Luca 18, 19). Omul 
se aseamănă cu iarba (Ps. 102, 15), cu floarea cîmpului, cu umbra, cu 
trestia cea frîntă de vînt, cu pînza păianjenului (Is. 36, 6; Iov 18, 14). 
Deci, este blestemat omul care nădăjduieşte în om, căci unul ca acela 
nădăjduieşte în zidirea lui Dumnezeu cea prea mică şi slabă şi nu în Dum¬ 
nezeul puterilor. Cine nădăjduieşte în Dumnezeu este iubit de Dumnezeu 
(P8. 146, 11), iar cine nădăjduieşte în om, nădăjduieşte în deşertăciune, 
deoarece omul „deşertăciunii s-a asemănat şi zilele lui ca umbra trec” 
(Ps. 101, 12; 143, 4; Ecclesiast 6, 12; 8, 13). Blestemat este omul care 
lasă pe Ziditorul său şi nădăjduieşte în cele deşarte şi stricăcioase şi în 
om, care este rob al păcatelor (Ioan 8, 34; Romani 1, 24; 3, 9; 7, 5; 14, 
23; Efes. 2, 3). 

31. —Ce este deznădejdea şi care sînt urmările ei în viaţa omului? 

— Deznădejdea este pierderea încrederii în bunătatea şi milostivirea 

lui Dumnezeu. Ea este un păcat împotriva Duhului Sfînt. Deznădejdea 
este a unsprezecea treaptă a păcatului, după învăţătura Sfîntului Nico- 
dim Aghioritul. Urmările deznădejdii duc pe om la a douăsprezecea 
treaptă a păcatului, care este sinuciderea, asemenea lui Iuda. 

32. —De co îşi pierd unii din oameni nădejdea mîntuirii şi ajung 
la sinucidere? 

— Omul ajunge la sinucidere mai ales din cauza necredinţei, a mîn- 
driei, a deznădejdii, a fricii, a răzbunării şi a lipsei unui duhovnic bun. 

33. — Cum trebuie combătute păcatul deznădejdii şi al sinuciderii ? 
Ce ne învaţă Sfinţii Părinţi în această privinţă ? Pot fi pomeniţi la sfintele 
slujbe asemenea oameni? 

— Păcatul deznădejdii şi gîndul sinuciderii se vindecă prin rugăciunea 
cea stăruitoare (Iacob 5, 13; Iuda 20). Orice rugăciune stăruitoare este 

„lecuirea deznădejdii şi întărirea nădejdii” (Sfîntul Ioan Scărarul, Cuvîntul 
28). Iarăşi, omul se întăreşte împotriva deznădejdii prin spovedanie şi 
împărtăşirea cu Sfintele şi dumnezeieştile Taine: cei sinucişi nu pot fi 
pomeniţi la nici un fel de rugăciune, nici acasă, nici la Silinţa Biserică, 
afară de cazul că au fost demenţi, bolnavi grav de nervi (Pravila Biseri¬ 
cească de Protos. Nicodim Sachelarie, pag. 291—292). 

34. — Ce este dragostea creştină, în cîte părţi se împarte şi cum 
se naşte ea în inima credinciosului? 

— Dragostea, în înţeles mai larg, este năzuinţa omului spre tot ce 
este bun şi frumos, spre tot ce este vrednic de dorit. Dragostea creştină 
este puterea dumnezeiască revărsată în inima credinciosului prin Taina 
Sfîntului Botez, prin care acesta ore năzuinţă adîncă şi curată către 
Dumnezeu, bunul său cel mai de preţ,şi doreşte din toate puterile sufle¬ 
tului unirea cu El şi împlinirea voinţei Lui, jertfind în caz de nevoie 
orice bun pămîntesc (învăţătura de Credinţă Ortodoxă, p. 314). Dra¬ 
gostea dumnezeiască se împarte în două trepte şi anume: O dragoste 
care se cîştigă prin toate faptele bune, mai ales prin rugăciunea curată 
a inimii, iar a doua este dragostea ca energie divină necreată, ca dar de 
sus (Pr. Prof. Dr. Dumitru Stăniloae, Teologia Morală, voi. III, p. 254). 

35. — Ce fapte bune sporesc dragostea creştina şi ce păcate o împuţi¬ 
nează mai mult? 

— Toate faptele bune ajută pe om să sporească în dumnezeiasca 
dragoste, dar mai mult decît toate rugăciunea cea curată. Căci prin aceasta 
„strigînd omul către Dumnezeu, iese afară din toate cele ce sînt” (Sfîntul 
Maxim Mărturisitorul, Filocalia, voi. II, p. 39; Sfîntul Isaac Şirul, Cuvîn¬ 
tul 35 etc.). Cel mai mare păcat care împuţinează şi izgoneşte de la noi 
dragostea cea dumnezeiască este ura „care este egală cu uciderea de 
om” (Facere 27, 41; 1 Ioan 3, 15; 4, 20). Apoi iubirea de sine, mîndria 
şi zgîrcenia. 

36. — Care sînt fiicele dragostei creştine ? 

— Fiicele dragostei creştine sînt toate faptele bune, începînd cu 
sfînta rugăciune. Rugăciunea este şi mamă, şi fiică a iubirii. 

* ,r 

37. — Prin ce se dovedeşte dragostea creştină? 

— Dragostea creştină, atît dragostea de Dumnezeu cît şi cea către 
aproapele, se dovedeşte prin fapte bune, precum: milostenia, ajutorarea 
celor din nevoi, primirea de străini, mîngîierea şi cercetarea celor sufe¬ 
rinzi, susţinerea celor slabi, ascunderea defectelor altora, iertarea celor 
ce ne-au supărat, rugăciunea pentru binele altora, jertfirea de sine pentru 













34 


CONVORBIRI DUHOVNICEŞTI 


alţii etc. (2 Corinteni 8, 22; 1 Tes. 2, 8; 2 Tim. 2, 10; 1 Ioan 3, 6; Luca 
17, 4; Efee. 4, 32; 2 Cor. 9, 14). 

38. — Ce este ura, din ce pricină se naşte ea în inima omului şi cum 
poate fi combătută? 

— Ura, ca şi celelalte patimi, se naşte din iubirea de sine, egoismul, 
care este inaica şi rădăcina tuturor păcatelor, după sfinţii Ioan Damas- 
chin şi Efrem Şirul. Iar iubirea de sine este „iubirea neraţională faţă 
de trup” după Sfîntul Maxim Mărturisitorul (Filocalia, voi. II, p. 67). 
Ura este ucidere de om (1 Ioan 3, 15). Ura este peTmisă numai împotriva 
diavolului şi a păcatului (Ps. 96, 11; Prov. 8, 13; Amos 5, 15). Ura este 
permisă asupra nedreptăţilor, după cuvîntul psalmistului „nedreptate am 
văzut şi m-am scîrbit” (Ps, 118, 163; Rom. 12, 19; Pilde 13, 5; 17, 13). 
Creştinii trebuie să urască minciuna (Ps. 118, 163); trebuie să urască 
căile nedrepte (Ps. 118, 104), precum şi „adunarea păcătoşilor” (Ps. 25, 
5). Trebuie să urască sfatul celor ce urăsc pe Dumnezeu (Ps. 138, 21—22). 
Ura se biruieşte prin dragostea de Dumnezeu şi de aproapele, iar dra¬ 
gostea de Du.mnezeu o cîştigăm prin toate faptele bune, dar mai ales 
prin rugăciunea cea curată. 

39. —Care este deosebirea între ură, mînie, invidie, zavistie, certare 
şi pismă şi care sînt urmările lor? 

— Ura este rădăcina patimilor arătate mai sus, iar acestea sînt ramu^ 
rile ei, cum vorbeşte Sfîntul Efrem Şirul în cuvîntul său pentru deose¬ 
birea patimilor. Urmarea urii şi a fiicelor ei este moartea sufletului. 

- 40. —Ce învăţături şi sfaturi duhovniceşti daţi credincioşilor pentru 
a-i întări în cele trei virtuţi teologice — credinţa, nădejdea şi dragostea — 
care stau la temelia mintuirii noastre? 

— Eu sînt om simplu şi necarturar şi nu mă pricep a da învăţături 
aparte la cele trei virtuţi teologice. Acestea le las pe seama teologilor 
care le pot înţelege şi tîlcui celor care-i ascultă. Aici trebuie să cunoşti 
o teologie a celor mulţi şi necărturari, care încă nu ştiu Crezul şi Tatăl 
nostru, ba nici rugăciunile începătoare. După a mea slabă putere şi pri¬ 
cepere, în cele spre folosul mîntuirii, eu mai întîi le aduc aminte cre¬ 
dincioşilor de frica de Dumnezeu care învaţă pe tot omul să se abată 
de la rău (Pilde 1, 7; 9, 10). 

Ştim, de la Sfinţii Părinţi, că înţelepciunea are doua capete. Cel de 
jos este frica de Dumnezeu, iar cel de sus este dragostea de Dumnezeu, 
care este „legătura desăvîrşirii”. De la frica de Dumnezeu începînd, eu 
îi îndemn pe credincioşi la frica de moarte şi de judecată. Apoi le aduc 
amin te de muncile iadului, de slava raiului, de milostenie, de creşterea 

copiilor în frica şi certarea Domnului, de spovedanie sinceră şi deasă, 
de părăsirea păcatelor, care este adevărata pocăinţă. Pe cei căsătoriţi 
îi îndemn la viaţă curată în familie, sfătuindu-i să părăsească păcatul 
cel greu al uciderii de copii, şi orice încercare împotriva zămislirii de 
copii. îi îndemn să părăsească certurile, judecăţile, mînia, beţia, ura şi 
îi îndemn să se împace unii cu alţii mai înainte de asfinţitul soarelui. 

îi îndemn pe credincioşi să nu se duca la cei care descîntă, la vrăji 
sau la „deschiderea pravilei” care este vrăjitorie cu lucruri sfinte, numită 
de Sfinţii Părinţi „ghitia”. îi îndemn pe credincioşi să meargă regulat 
la Sfînta Biserică, să asculte predicile preoţilor şi să nu se adune prin 
case sau la adunările sectare. Ii mai îndemn să se păzească de beţii, de 
desfrînări, de adulter şi de celelalte urgii ale acestor grele păcate. îi 
îndemn să postească cu sfinţenie cele patru posturi, precum şi miercurea 
şi vinerea, afară de cazuri de boală sau alte împrejurări binecuvîntate. 
îi sfătuiesc pe credincioşi să nu citească cărţi eretice şi sectare, nici să 
discute despre credinţă cu sectarii; ci să citească Sfînta Scriptură cît 
mai des, precum şi învăţăturile Sfinţilor Părinţi. îi sfătuiesc pe credin¬ 
cioşii noştri să aibă în casă Ceaslovul, Psaltirea, Biblia, vieţi de sfinţi 
şi alte cărţi de rugăciuni şi de învăţături folositoare de suflet. îi îndemn 
să asculte de preoţi şi conducători, ştiind că sînt rînduiţi de Dumnezeu, 
îi îndemn, de asemenea, să se roage seara şi dimineaţa şi să înceapă orice 
lucru cu rugăciunea şi cu semnul Sfintei Cruci. îi îndemn să trăiască în 
pace cu cei din casă, cu vecinii, cu toţi oamenii; să aibă milă de cei nea¬ 
jutoraţi, străini şi bolnavi; să nu fure nimic de la alţii, nici din averea 
cea de obşte. îi mai îndemn să se roage pentru toată lumea, să rabde 
cu bărbăţie necazurile; să dea celui cu cinstea, cinste; celui cu frica, 
frică; celui cu dajdia, dajdie; şi nimănui cu nimic să nu rămînâ dator 
— cum ne învaţă Sfîntul Apostol Pavel în Epistola către Romani, capi¬ 
tolul 13, 5—8). 

Acestea şi altele de acest fel învăţ pe creştini, pe fiii Bisericii noastre 
Ortodoxe care ajung pînă la mine. Iar a face mare teologie cu aceşti 
nevinovaţi creştini, nici nu mă pricep şi nici nu socotesc a le fi de mare 
folos, cită vreme au încă dinţi de lapte la cele mai înalte şi subţiri învă¬ 
ţături duhovniceşti. 

41. — Pentru ce a creat Dumnezeu lumea cea văzută şi cea nevăzută? 

— Dumnezeu a creat întreaga lume văzută şi nevăzută numai din 
negrăita Sa dragoste şi bunătate (Ps. 32, 5; 64, 9; 135, 1; 103, 14-29; 
146, 8—9). Şi iarăşi. Dumnezeu a creat lumea cea văzută şi cea nevăzută 
spre slava Sa (Ps. 18, 1—2; 96, 6; Rom. 1, 20; Sfîntul Nicodim Aghio- 
ritul. Paza celor cinci simţiri, cap. 11), 

— Pronia lui Dumnezeu este îngrijirea neîntreruptă a Lui faţă de 
făpturile Sale (Ps. 32,13; 14, 15; 103, 10—30; 135, 25; Isaia 46, 4; 
Luca 12, 22; 1 Petru 5, 7). Sfîntul Maxim Mărturisitorul spune că „de 
pronie şi de mai înainte înţelegere avem trebuinţă ca să se facă toate”. 
Iar Sfîntul Chirii al Ierusalimului zice „că a privit Domnul toate, mai 
înainte' de facerea lor, fără de vreme înţelegîndu-se fiecare după înţ ;le- 
gerea cea fără de vreme voitoare a Sa” (Pentru Treime, cap. 11). 

45. — Spun unii din Sfinţii Părinţi că Dumnezeu conduce lumea 
cu două inîini, adică cu dreptatea şi cu mila. Cum trebuie înţelese aceste 
cuvinte ? 

— Cele două mîini ale Tatălui cu care a făcut lumea văzută şi 
nevăzută şi cu care le conduce pe toate nu sînt dreptatea şi mila Lui. 
Cele două mîini ale Părintelui Ceresc sînt Fiul şi Duhul Sfînt, după măr¬ 
turia Sfintei Scripturi care zice: „cu cuvîntul Domnului cerurile s-au 
făcut şi cu Duhul gurii Lui toată puterea lor” (Ps. 32, 6). Iar dacă unii 
Sfinţi Părinţi au numit undeva „mîinile lui Dumnezeu” pe cele două 
însuşiri şi desăvîrşiri ale Lui, adică dreptatea şi mila, ei au arătat' că 
prin acestea Dumnezeu lucrează cu scumpătate şi cu iconomie mîntuirea 
şi îndreptarea sufletelor omeneşti şi conduce întreaga lume spre slava Sa 
şi după voia Sa cea sfîntă şi dreaptă. 

Sfînta Scriptură, avînd în vedere aceste două desăvîrşiri ale lui Dum¬ 
nezeu, ne învaţă pe noi că mai tare trebuie să ne temem de mila Lui, 
decît de dreptatea Lui. Că de vom supăra dreptatea lui Dumnezeu, noi 
alergăm la mila Lui; iar dacă vom greşi prea mult cu încrederea prea 
mare în mila Lui, apoi unde vom mai alerga să împăcăm dreptatea Lui? 
De aceea Sfînta Scriptură ne tace atenţi, zicînd: „Să nu zici că mila 
Lui este mare şi va curăţi mulţimea păcatelor mele, că mila şi mînia de 
la El este şi peste cei păcătoşi o va odihni” (Is. Sirah 5, 6—7). 

46. — Dacă Dumnezeu conduce numai prin pronie, ce vină are omul 
cel ce greşeşte fără voie sau din neştiinţă? 

— Dumnezeu l-a făcut pe om „şi l-a lăsat în mîna sfatului său” 
(înţelepciunea lui Solomon 2, 23; Is. Sirah 15, 14). Dumnezeu nu este 
spărgător de uşi. El nu forţează uşa sufletului nostru. Auzi ce zice: „Iată 
stau la uşă şi bat. De va auzi cineva glasul Meu şi va deschide, voi 
intra la el, şi voi cina cu el şi el cu Mine” (Apoc. 3, 20). în alt loc, arătînd 
stăpînirea de sine a omului, zice: „Doamne, căci cu arma bunăvoinţei 
ne-ai încununat pe noi”. Deci, omul este liber şi nu este silit să facă 
binele; însă este învăţat să facă binele şi să păzească toate poruncile 
lui Hristos (Matei 28; 20). Iar de va greşi cineva din neştiinţă, tot se va 
bate, dar mai puţin (Luca 12, 48; Romani 2, 12). Şi de a greşit omul 












38 


CONVORBIRI DUHOY-NICEŞTI 


fără voie, să se căiască, şi prin pocăinţa cea de voie, pe cele fără de voie 
să le vindece (Matei 11, 20; Luca 17, 3 — 4; 2 Cor. 7, 10). 

47. — Ce este mîntuirea şi care sînt condiţiile mîntuirii, după Sfinţii 
Părinţi ? 

— Mîntuirea este izbăvirea de păcate (Ps. 129, 8). Mîntuirea vine 
de la Dumnezeu (Matei 1,21; Ps. 38, 36, 39; 67,20; Isaia 25,9; 45, 
17 ; 43, 11). Mîntuire s-a făcut neamului omenesc prin sîngele lui Hristos 
(Matei 20, 28; Marcu 10, 45 ; Fapte 20, 28; Efeseni 1, 7; Evrei 11, 12—15). 
Mîntuirea s-a săvîrşit prin Iisus Hristos (Isaia 63, 9; Luca 1, 69). Hristos 
poate mîntui totdeauna şi nu este mîntuire prin altul (Evrei 7, 25; Fapte 
4, 12). Iar condiţiile mîntuirii sînt: harul Sfîntului Duh, credinţa dreaptă 
în Dumnezeu, imită cu toate faptele cele bune şi mărturisirea numelui 
lui Iisus Hristos (Romani 10, 9—10); căci cine va răbda pînă în sfîrşit 
acela se va mîntui (Matei 10, 22—24; Marcu 13, 13). 

48. — Ce înţelegem prin har şi cînd primeşte omul harul Duhu¬ 
lui Sf înt ? 

— Harul este semnul răscumpărării (Efeseni 1, 13—14; 4, 30). Omul 
primeşte harul Prea Sfîntului Duh mai întîi la Botez prin ungerea cu 
Sfîntul Mir (2 Cor. 1,21—22; 1 Ioan 2, 27; Fapte 8, 15). După Sfîntul 
Botez, harul Sfîntului Duh se primeşte pe calea rugăciunii (Luca 11, 
13). Apoi primim harul Sfîntului Duh prin mijloacele cele sfinţitoare 
ale Bisericii lui Hristos, care sînt cele şapte Taine, precum şi prin ierurgii, 
sfinţiri etc. Harul Sfîntului Duh se dă celui ce crede în Iisus Hristos şi 
se pocăieşte (Fapte, 2,38; 10, 43—44; Galateni 3, 14; Ioan 7,39). 

49. — Toţi oamenii au harul Sfîntului Duh? Necreştinii, necredin¬ 
cioşii, ereticii, sectarii şi creştinii căzuţi în păcate de moarte poartă în 
ei h arul Sfîntului Duh? 

— în Vechiul şi Noul Testament, harul Sfîntului Duh a fost făgăduit 
tuturor celor ce vor crede în Iisus Hristos (Isaia 44, 3; 59, 21; Iezechil 
36, 27; Fapte 2, 17—18). Dar harul Prea Sfîntului Duh s-a dat cu deose¬ 
bire Sfinţilor Apostoli (Ioan 20, 22; Fapte 1, 8; 2, 4; 4, 31; 6, 3; 13, 2). 
Păgînii, necredincioşii şi apostaţii nu au harul Prea Sfîntului Duh (Iuda 
19—20; 1 Cor. 2, 14). în vremea de apoi „mulţi înşelători şi hristoşi 
mincinoşi” 6e vor arăta cu viclenie că au harul Sfîntului Duh şi vor face 
semne mari şi minuni false cu puterea satanei, spre a înşela pe mulţi 
precum a zis Domnul (Matei 24,24; Marcu 13,22; 2 Tes. 2,9; Apoc. 
13, 13—14). Aceşti înşelători vor face minuni false cu puterea satanei 
spre a înşela pe cei aleşi şi a-i îndepărta de La dreapta credinţă (Deut. 13, 
1,8; Apoc. 19,20). Vrăjitorii, proorocii mincinoşi, ereticii, înşelătorii şi 

făcătorii de minuni false sînt urîciune înaintea lui Dumnezeu (Lev. 20, 
27; Deut. 18, 10 —12). Dumnezeu nu ascultă pe cei ce fac minuni false 
(Lev. 11,31; 20,6; Deut. 13,3). 

Creştinii care cad în păcate grele „întristează pe Duhul Sfînt” (Efe- 
seni 4, 30). Totuşi nu pierd harul mîntuirii. Dacă se vor întoarce din 
toată inima Ia spovedanie şi la lucrarea faptelor bune, iarăşi dobîndesc 
harul Prea Sfîntului Duh (Fapte 2, 38). Ereticii şi sectarii nu au harul 
Prea Sfîntului Duh, fiindcă primul păcat împotriva Sfîntului Duh, săvîrşit 
de ei, este „răutatea neîncrederii adevărului dovedit şi arătat, al dreptei 
credinţe în Hristos” (învăţătura de Credinţă Ortodoxă, ed. 1953, 
pag. 439—441). 

CONVORBIREA A TREIA 
Despre rugăciune şi Sfînta Liturghie 

50. — Părinte Cleopa, ce înţelegem prin fapta bună şi cum putem 
şti că faptele noastre sînt bune sau rele înaintea lui Dumnezeu? 

— Fapta cea bună este ,,roada dreptăţii” (Filip. 1, 11; Matei 5, 16; 
Iacob 3, 18). Fapta bună se mai zice şi „roadă vrednică de pocăinţă” 
(Matei 3, 8; Luca 3, 8; Fapte 26, 20). Iisus Hristos a fost întru toate 
pildă de adevărată faptă bună (Ioan 10, 32; Fapte 10, 38). Faptele 
numai atunci se socotesc bune'.cînd vor fi unite cu dreapta credinţă şi 
se vor face spre slava lui Dumnezeu (Matei 6, 1 — 4; Efeseni 5,9—10; 
Colos. 1, 10; 2,23). - > 

Nimeni nu se poate mîntui no m ai cu faptele sale cele bune, dacă 
nu va completa mila lui Dumnezeu,neajungerile şi datoriile sale cele 
sufleteşti (Efeseni 2,8—9; 2 Tim. 1,9; Tit 3,4—5). Fiecare din noi 
trebuie să ştie că toate faptele bune se înfăptuiesc de Dumnezeu în cei 
credincioşi, deoarece „Dumnezeu este cel ce lucrează” întru noi, atît 
ca să voim, precum să şi săvîrşim faptele cele bune după a Lui bună¬ 
voinţă (Filip. 2, 13-15; 2 Cor., 3, 5; 9, 8; Evrei, 13, 20-21). 

51. —Care este cea dintîi virtute, considerată cea mai mare înaintea 
lui Dumnezeu? 

— Cea dintîi şi cea mai mare virtute este dragostea de Dumnezeu 
(Matei 22, 37—38; Marcu 12, 30—31). Această prea mare virtute se 
formează în inima omului prin lucrarea harului Prea Sfîntului Duh 
(Rom. 5,5; Gal. 5,22; 2 Tes. 3,5). A doua virtute, asemenea celei 
dintîi, este a iubi pe aproapele nostru ca pe noi înşine (Matei 22, 39). 

52. — Se poate mîntui omul numai prin unele fapte bune, pentru 
că nimeni nu poate împlini toate faptele bune? 

— Mîntuitorul nostru lisus Hristos a poruncit „să păzim toate 
poruncile Lui” (Matei 28, 20). Sfîntul Apostol Iacob arată că „de vom 
călca o singură poruncă, ne-am făcut călcători ale tuturor poruncilor 
lui Dumnezeu” (Iacob 2, 10). Aşadar, din aceste mărturii ale Sfintei 
Scripturi, înţelegem clar ca sîntem datori a păzi toate poruncile pentru 
a ne mîntui. Dar, pentru ca Mîntuitorul nu a venit să cheme pe cei drepţi 
ci pe cei păcătoşi la pocăinţă (Matei 9, 13; Marcu 2, 17; Luca 5, 32), 
„cine face fapte vrednice de pocăinţă” (Matei 3, 8; Luca 3, 8; Fapte 26, 
20 ), unul ca acela completează prin pocăinţă lipsa faptelor bune care 
trebuie să le facă şi prin adevărata pocăinţă se mîntuieşte. Acest lucru 
îl arată Sfîntul Isaac Şirul, zicînd: „A te mîhni în minte şi a te căi 
covîrşeşte pe toată osteneala trupului” (Filocalia, voi. X, Cuvîntul 34). 
Iar cum că ajunge şi un singur suspin din adîncul inimii spre mîntuire 
arată dumnezeiasca Scriptură, zicînd: „Cînd te vei întoarce şi vei suspina, 
atunci te vei mîntui” (Isaia 61, 3; 2 Cor. 7, 10). 

Altă mare şi cuprinzătoare faptă buna spre mîntuire este smerenia. 
Acest lucru îl spune mai întîi proorocul Da vid, zicînd: „Smeritu-m-am 
şi m-am mîntuit!” (Ps. 114, 6). îl spune şi Mîntuitorul în fericirea cea 
dinţii: „Fericiţi cei săraci cu duhul, că acelora este împărăţia cerurilor” 
(Mt. 5, 3). Iar Sfîntul Ioan Scărarul, în Cuvîntul 25 „Pentru smerita 
cugetare”, zice: „N-am postit, n-am privegheat, nu m-am culcat pe jos, 
ci m-am smerit şi degrabă şi în scurt Domnul m-a mîntuit pe mine” 
(Filocalia, voi. IX). Tot acolo arată el că „smerenia este poarta împără¬ 
ţiei cerurilor”. Şi Sfîntul Isaac Şirul spune acelaşi lucru: „Smerenia 
fără fapte bune poate multe păcate să ierte, iar faptele cele bune fără 
de smerenie sînt ca nişte nefolositoare” (Scolia 39 din Scară, la Cuvîn¬ 
tul 25, Pentru smerita cugetare). La fel, în psalmul 50 zilnic citim că 
„Inima frîntă şi smerită Dumnezeu nu o va urgisi” (Ps. 50, 17—18;' 
Isaia 57, 15; 66, 2). Iar dumnezeiescul părinte Efrem Şirul adaugă şi 
. el: „Dacă vei suspina, cela ce ai păcătuit, împreună cu suspinul şi greu¬ 
tatea balaurului a ieşit şi, uşurîndu-ţi-se mintea, pe norul neştiinţei îl 
izgoneşte şi se face întiu ah'nare ochiul sufletului tău şi îndată pacea 
întră şi îl povăţuieşte pe el spre mîntuire” (Tomul III, Cuvînt pentru 
pocăinţă). După a noastră slabă putere să ne silim, deci, a ne împărtăşi 
noi din toate faptele bune, completînd cu smerenia şi cu mila Domnului 
toate lipsurile noastre. 

53. — Ce este rugăciunea şi care sînt treptele rugăciunii, după Sfinţii 
Păruiţi? 

— „Rugăciunea este vorbirea minţii cu Dumnezeu. Rugăciunea este 
vlăstarul blîndeţii şi al lipsei de mînie. Rugăjpiunea este rodul bucuriei 

şi al mulţumirii. Rugăciunea este alungarea întristării şi a descurajării”, 
spune Evagrie Ponticul (Filocalia, voi. I, p. 74—77). Şi iarăşi, „Rugă¬ 
ciunea este unirea omului cu Dumnezeu; iar după lucrare, este întărirea 
lumii, împăcare cu Dumnezeu, maica lacrimilor şi fiică a lor” (Filocalia, 
voi. IX, Cuvîntul 28 „Despre fericita rugăciune, sfinţitoare maică a tuturor 
virtuţilor . . „Rugăciunea este cheia împărăţiei cerurilor”, zice Ilie 
Ecdicul (Filocalia, voi. IV), iar Sfîntul Teofan Zăvorîtul (sec. XIX) 
spune că „rugăciunea este suirea minţii şi a gîndurilor la Dumnezeu”. 
Rugăciunea are trei trepte: Treapta întîia este rugăciunea orală, citită, 
adică rugăciunea trupului; treapta a doua este rugăciunea cugetării, 
adică a minţii; iar treapta a treia este rugăciunea simţirii, adică a inimii. 

54. — în cîte feluri se împarte rugăciunea după lucrare? 

— După lucrare, rugăciunea se împarte în trei feluri şi anume: rugă¬ 
ciunea de laudă, adică de preamărire; rugăciunea de mulţumire şi rugă¬ 
ciunea de cerere. 

55 . —Cînd cunoaşte cineva că s-a rugat cu adevărat lui Dumnezeu? 

— Simţirea lui Dumnezeu în noi este rugăciune, chiar dacă cineva 

nu rosteşte nimic prin cuvinte. De aceea, cînd cineva va duce cuvintele 
sale pînă la simţirea inimii, unul ca acela va cunoaşte cu încredinţare 
că s-a rugat lui Dumnezeu. 


56. — Cunoaşte credinciosul cînd trece de la o treaptă a rugăciunii 
la alta, sau nu? 

— Trecerea rugătorului de la rugăciunea de cantitate la cea de cali¬ 
tate, ca şi creşterea lui în cea duhovnicească, adică urcarea lui pe cele 
trei trepte ale urcuşului duhovnicesc, după mai mulţi Sfinţi Părinţi nu 
este cunoscută de cel ce se roagă. Creşterea, adică sporirea în rugăciune, 
se aseamănă cu o plantă ce creşte fără să ştie şi fără să înţeleagă clipa, 
sau momentul creşterii sale. Este asemenea unui copil ce creşte, trecînd 
de la o vîrstă la alta, fără să ştie timpul exact cînd a sporit creşterea sa. 
Această creştere şi sporire a creştinului în rugăciune, ca şi creşterea lui 
în cele duhovniceşti, nu este un rod numai al ostenelilor lui, ci mai mult 
al darului şi al milei lui Dumnezeu. Adesea este ascunsă această creştere 
şi sporire a sa, fie în rugăciune, fie în cele trei trepte ale urcuşului duhov¬ 
nicesc, cu iconomie dumnezeiască, ca să nu cadă omul în părerea şi închi¬ 
puirea de sine. (A se vedea Sbornicul, voi. I, ed. Mînăstirii Valaam). 
„Suirea către desăvîrşire este necunoscută de rîvnitor”, zice un mare 
rugător. 


Totuşi, dumnezeiescul Părinte Isaac Şirul arată unele semne prin 
care cineva poate sa priceapă în ce măsură se află, adică în care treaptă 

stă. Iată ce zice el: „Omul, eît se află în lenevire, se înfricoşează de ceasul 
morţii; iar cînd se va apropia de Dumhezeu, se teme de întîmpinarea 
judecăţii. Iar cînd cu totul va veni înainte întru dragoste, acestea două 
se înghit, adică se mistuiesc de dumnezeiasca dragoste” (Filocalia, voi. X, 
Cuv. 38). 

57 . — în general, credincioşii noştri se roagă puţin, dar cu multă 
smerenie. Pot avea ei nădejde de mîntuire cu rugăciune puţină? Dar cei 
bolnavi şi care nu pot citi, cum trebuie să se roage? 

— Mîntuitorul nostru lisus Hristos a zis: „Cînd va rugaţi, nu spuneţi 
multe ca păgînii, cărora li se pare că în multa lor vorbire vor fi ascultaţi. 
Deci, nu vă asemănaţi lor, că ştie Tatăl vostru de ce aveţi trebuinţă, 
mai înainte de a cere voi de la El” (Matei 6, 7—8). Deci, i-a învăţat să 
se roage cu rugăciunea Tatăl nostru. Aşadar, însuşi Mîntuitorul nostru 
lisus Hristos ne-a învăţat pe noi rugăciunea scurtă. Oricine va zice rugă¬ 
ciuni scurte, dar cu smerenie, cu umilinţă şi simţirea inimii, se va mîntui. 
Să ne aducem aminte de acel sfînt bătrîn care, timp de patruzeci de ani, 
zicea această scurtă rugăciune: „Doamne eu ca un om am greşit, iar 
Tu ca un Dumnezeu mă iartă” (Pateric, ed. 1930). La fel să facă şi bol¬ 
navii. Să se roage lui Dumnezeu cu rugăciuni scurte şi să mulţumească 
pentru boală. 

58. —Care este cel mai sfînt loc şi timp de rugăciune? 

— Orice loc şi orice timp este potrivit pentru rugăciune, după măr¬ 
turia care zice: „Bine voi cuvînta pe Domnul în toată vremea, pururea 
lauda Lui în gura mea” (Ps. 33, 1). Şi iarăşi: „în tot locul stăpînirii Lui, 
binecuvintează suflete al meu pe Domnul” (Ps. 102, 22). Dar, de cauţi 
cel mai sfînt loc de rugăciune, gîndeşte-te la inima omului, căci inima 
omului este altarul cel înţelegător al lui Dumnezeu, de pe care trebuie 
a se aduce jertfa cea de rugăciune (Sfîntul Isaac Şirul, Filocalia, voi. X, 
Cuv. 32). Iar timpul de rugăciune, cum am zis mai sus, este cel de 
totdeauna. 

59. —Care rugăciune este mai puternică? Cea orală, psalmul, aca¬ 
tistul, Tatăl nostru sau rugăciunea lui lisus? 

— Rugăciunea cea mai puternică este rugăciunea scurtă, care se 
face din adîncul inimii, cu suspine şi lacrimi, după mărturia Sfintei Scrip¬ 
turi care zice: „Dintru adîncuri am strigat către Tine, Doamne, Doamne, 
auzi glasul meu” (Ps. 129, 1). Cu această rugăciune smerită s-au rugat 
tîlharul pe cruce (Luca 23, 42); femeia cananeancă (Matei 15, 22); apos¬ 
tolii, în vremea furtiţnii pe marea Galileii (Matei 8, 25); orbii din Ierihon 
(Matei 20, 30—33); leprosul (Marcu 1, 40—41) etc. Deci cea mai puternică 

rugăciune este rugăciunea scurtă cu suspinul inimii, după mărturia ce 
zice: „Răcnit-am din suspinarca inimii mele . .(Ps. 37, 8). Este bună 
şi rugăciunea cea lungă, citirea Psaltirii, Ceaslovului etc., dar aceasta se 
potriveşte mai ales celor sporiţi în cele duhovniceşti, iar nu celor începători. 

60. — Ce fel de rugăciune recomandaţi credincioşilor? Dar călugă¬ 
rilor şi preoţilor? 

— Credincioşilor mireni, de obicei, le dau sfaturi să nu le rămînă 
rugăciunile de dimineaţă, de seară şi din timpul mesei, iar în timpul zilei 
şi la lucru le dau să zică în taină rugăciunea lui Iisus şi alte rugăciuni 
scurte. Apoi, le recomand mergerea cît mai des la Sfînta Biserică, rugă¬ 
ciunea Tatăl nostru. Crezul, Psalmul 50, pe care sînt datori să le ştie pe 
de rost. Apoi, citirea Sfintei Scripturi şi a altor cărţi sfinte. Celor mai 
rîvnitori le dau să citească Psaltirea, acatiste şi alte rugăciuni din Ceaslov. 

Călugărilor din mînăstiri, care au ascultări grele, le recomand mai 
ales paza minţii şi rugăciunea lui Iisus, căci acestea au legătură între 
ele ca trupul cu sufletul. Apoi, le recomand mergerea regulată la biserică, 
mai ales la Utrenie şi Sfînta Liturghie. Celor ce nu pot veni la biserică 
din cauza ascultărilor, le rînduiesc să facă ascultare cu dragoste şi să 
citească cele şapte laude. Iar de nu pot să le citească, să aibă cît mai 
des pomenirea lui Iisus în mintea lor, să facă toate cu bucurie şi fără 
împotrivire, să nu le rămînă rugăciunile de dimineaţă şi de seară, să 
citească la Psaltire după putere, să citească din învăţăturile Sfinţilor 
Părinţi, şi mai ales „Regulile mari ale vieţii monahale” de Sfîntul Vasile 
cel Mare, precum şi „Cuvintele” Sfîntului Teodor Studitul. Aceşti Sfinţi 
Părinţi ne învaţă că „cine face ascultare cu dragoste şi fără cîrtire în 
mînăstire, liturghie şi mucenicie săvîrşeşte şi întocmai ca mucenicii se 
va încununa” (Sf. Teodor Studitul, Cuv. 8). 

61. — Rugăciunea cu lacrimi a săracului sau a văduvei, făcută din 
inimă, poate fi considerată rugăciune puternică, ca şi rugăciunea lui Iisus ? 

— Atît rugăciunea săracului şi a văduvei, cît şi a monahului, dacă 
se face cu umilinţă, cu lacrimi şi cu statornicie este puternică şi rodi¬ 
toare de pocăinţă adevărată, Plînsul „este bold de aur al sufletului”, 
spune Sfîntul Ioan Scărarul (Cuv. 7), şi cela ce se roagă cu lacrimi de 
căinţă pentru păcatele sale şi cu durere în inimă că a întristat pe Dum¬ 
nezeu, unul ca aceia se curăţeşte de toată întinăciunea cea simţită şi 
cea gîndită, prin această rugăciune, de va fi statornică (Scara, Cuv. 7). 
Iar cei ce nu au darul lacrimilor de la Dumnezeu, dar se roagă cu întrista¬ 
rea minţii şi a inimii, cu osîndire de sine, cu mîhnire şi părere de rău 
pentru păcatele săvîrşite în viaţă, ajung la aceeaşi măsură de curăţie, 
de luminare şi de fericire duhovnicească (Ibidem). - 

62. — Ce importanţă au lacrimile în rugăciune şi cum putem dobîndi 
darul lacrimilor? 

— După învăţătura Sfinţilor Părinţi, lacrimile de după Sfîntul Botez 
au mai mare putere decît Botezul. Căci Botezul curăţă păcatele cele 
făcute de noi mai înainte, iar izvorul lacrimilor curăţă şi păcatele de după 
Botez (Scara, Cuv. 7, Pentru plîns). La fel şi Sfîntul Isaac Şirul zice: 
„Lacrimile întru rugăciune sînt semn al milei lui Dumnezeu de care s-a 
învredincit sufletul întru pocăinţa sa” (Cuv. 33, Filocalia, voi. X). încă 
trebuie să ştim că lacrimile cele bune, unele se nasc din frica de Dum¬ 
nezeu, altele se nasc din dragostea de Dumnezeu, altele din pomenirea 
morţii, altele din frica muncilor iadului şi a judecăţii de apoi (Ibidem). 
Mai sînt şi altfel de lacrimi numite mijlocii, adică fireşti, şi altele numite 
rele şi pătimaşe, anume cele din patimă, din ură, din mînie, din răz¬ 
bunare etc. 

63. —De clte feluri este plinsul după Sfinţii Părinţi şi care este 
plînsul cel mai folositor? 

— După învăţătura Sfinţilor Părinţi, plînsul este de două feluri. 
Întîi, plînsul cu lacrimi de pocăinţă, care este şi cel mai bun. Al doilea 
plîns eBte întristarea minţii după Dumnezeu, cu mîhnire şi suspine de 
căinţă pentru cele greşite de om înaintea lui Dumnezeu (Scara, Cuv. 7). 

64. — Care este deosebirea între plîns şi întristarea inimii şi cum 
ajunge omul la căinţă şi mustrarea de sine? 

— Deosebirea intre ele numai atîta este că plînsul cel dinţii este cu 
lacrimi, iar cel de-al doilea, adică întristarea inimii, este fără lacrimi. 
Pentru a ajunge omul la căinţa şi la mustrarea de sine, mai întîi trebuie 
a se sili cu mare cercare a conştiinţei să ajungă a-şi cunoaşte neputinţa, 
nimicnicia şi greutatea păcatelor sale şi, mai ales, robia patimilor sufle¬ 
teşti care-1 stăpînesc, cum ar fi: iubirea de sine, nesimţirea, trufia, ura, 
răutatea, ţinerea minte de rău, făţărnicia şi altele de acest fel care sînt 
greu de cunoscut de om din cauza subţirătăţii lor. Dacă omul va ajunge 
la adevărata cunoştinţă de sine, a ajuns la adevărata fericire, după măr¬ 
turia care zice: „Fericit este omul care-şi cunoaşte neputinţa sa, că cunoş¬ 
tinţa aceasta i se face lui temelie şi rădăcină şi începătură de toată 
bunătatea” (Filocalia, voi. X, Cuv. 25). 

65. — Cum poate cineva să sporească în rugăciunea cea duhovnicească ? 

— La aceasta răspundem că fiecare creştin şi monah poate să ajungă 

pe cele mai înalte trepte ale rugăciunii dacă se va sili în toată vremea 
a se ruga, căci dascălul cel mai mare care învaţă şi ajută pe om să spo¬ 
rească în rugăciune este însăşi osteneala rugăciunii. Acest adevăr îl arată 

Sfîntul Macarie cel Mare care zice: „Vrei. să dobîndeşti rugăciunea? 
Osteneşte-te în rugăciune, că Dumnezeu, văzînd cu cîtă osteneală o 
cauţi, îţi va dărui-o ţie” (Sbornicul, voi. I). 

66 . — Ce este rugăciunea minţii şi ce este rugăciunea inimii ? 

— Rugăciunea minţii este rugăciunea cugetării, cînd mintea s-a 
deprins să se reculeagă în ceasul rugăciunii, pe care o rosteşte în întregimea 
ei fără risipire. în vremea acestei rugăciuni, mintea se topeşte, se uneşte 
laolaltă cu cuvintele scrise şi le rosteşte ca şi cum le-ar fi cugetat ea însăşi. 

Rugăciunea inimii este rugăciunea simţirii, cînd prin luarea aminte 
inima se încălzeşte şi, ceea ce în rugăciunea minţii era gînd, acum de la 
gînd ajunge la simţire. însă aici simţirea este ca nevoie şi cerinţă duhov¬ 
nicească. Cine a ajuns la simţire, acela se roagă fără cuvinte, pentru că 
Dumnezeu este un Dumnezeu al inimii. De aceea, abia de aici începe 
hotarul sporirii în rugăciune. Pe această treaptă citirea poate să înceteze, 
precum şi stăruinţa gîndului, dar să se păstreze petrecerea în această 
simţire cu semnele proprii ale rugăciunii. Aşadar, din cele spuse pînă 
aici, trebuie să ţinem minte că „înţelegerea şi simţirea sînt puterile rugă¬ 
ciunii” după Sfîntul Teofan Zăvorîtul. 

67. — Prin ce se deosebesc aceste două rugăciuni una de alta şi care 
este semnul că a dobîndit cineva rugăciunea cea curată a inimii ? 

— Deosebirea rugăciunii minţii de a inimii constă în aceasta, că 
cel ce se roagă cu mintea petrece în cap, iar cel ce se roagă cu inima 
petrece în inimă, adică se pogoară cu mintea în inimă. Căci numai atunci 
cînd mintea se va uni cu inima ne putem aştepta la o sporire în aducerea 
aminte de Dumnezeu şi la simţirea lui Dumnezeu, după acelaşi Sfînt 
Teofan Zăvorîtul. 

68 . — în ce constă unirea minţii cu a inimii? 

— Unirea minţii cu a inimii constă în unirea gîndurilor celor duhov¬ 
niceşti ale minţii cu simţirile duhovniceşti ale inimii (Ibidem). 

<69. — Care sînt roadele rugăciunii lui Iisus ? 

— Primul rod al rugăciunii lui Iisus este înstrăinarea gîndurilor 
minţii de la lucrurile cele frumoase ale lumii, după Sfîntul Diadoh care 
zice: „Cela ce intră de-a pururi în inima sa, se înstrăinează de toate cele 
frumoase ale vieţii” (Filocalia, voi. I, p. 361). Al doilea rod al rugăciunii 
lui Iisus este „vederea grozăviei celei ticăloase a sufletului cu care s-a 
întinat prin simţiri şi prin gînduri rele”. Prin această vedere cîştigă omul 
smerenie, plîns, lacrimi, după mărturia Sfîntului Grigorie Palama. 

Al treilea rod al rugăciunii celei gîndite a inimii este că prin întoar¬ 
cerea minţii în inimă, atît mintea cît şi inima omului se fac ca o oglindă 













46 


CONVORBIRI DUHOVNICEŞTI 


curată în care nevoitorul îşi cunoaşte mişcările cele viclene ale gîndurilor 
sale, şi aşa cheamă pe Iisus spre ajutor (Filocalia, voi. IX, Cuvîntul 28). 
Al patrulea rod al rugăciunii celei gînditoare a inimii este curăţirea firii, 
precum, şi lucrarea pentru curăţirea firii, dată mai presus de fire de dum¬ 
nezeiescul dar al Prea Sfîntului Duh. 

Al cincilea rod al rugăciunii inimii este că, intrînd mintea în inimă 
ca să vorbească acolo cu Cuvîntul cel înăuntru aşezat, nu rămîne fără 
de mare bucurie şi veselie duhovnicească, după cum despre aceasta 
arată Iosif Vrienie şi Nichita Monahul cel din singurătate. Al şaselea 
rod al rugăciunii celei duhovniceşti este că prin această rugăciune se 
află darul lui Dumnezeu cel ascuns în inimă. Al şaptelea rod al rugăciunii 
lui Iisus este că prin pomenirea cea necurmată a numelui lui Iisus, se 
naşte în suflet dragostea cea către Hristos (A se vedea „Paza celor cinci 
simţiri”, de Sfîntul Nicodim Aghioritul). 

Alte roade ale rugăciunii celei gîndite sînt şi acestea: adunarea cuge¬ 
telor, evlavia, smerenia, luarea aminte de sine, umilinţa, frica de Dum¬ 
nezeu, pomenirea morţii, liniştea inimii despre gînduri, concentrarea 
atenţiei în inimă şi căldura cea duhovnicească (A se vedea pe larg în 
Sbornicul voi. I). 

70. — Care este deosebirea între rugăciunea minţii si lucrarea minţii ? 

— Rugăciunea minţii se face atunci cînd cineva, întărindu-se cu 

atenţia în inimă, înalţă de acolo rugăciune către Dumnezeu. Iar lucrarea 
nunţii este atunci cînd, cineva stînd cu luare aminte şi cu pomenirea 
lui Dumnezeu în inimă, taie orice alt gînd care încearcă să pătrundă în 
inimă (Ibidem). 

71. —Este si o altă rugăciune către Dumnezeu care se îndeplineşte 
prin lucrarea faptelor bune? 

— Da, este. Acest lucru ni-1 arată Sfîntul Pavel cînd zice: „Orice 
săvîrşiţi cu cuvîntul sau cu lucrul, pe toate întru numele Domnului Iisus 
Hristos să le faceţi” (Coloseni 3, 17). Deci, cine face orice lucru bun spre 
slava lui Dumnezeu, sau vorbeşte cele spre folosul altora pentru Dum¬ 
nezeu şi spre slava Lui, unul ca acela are rugăciune prin fapte. De aceea 
şi Sfîntul Teodor Studitul, sfătuind pe ucenicii săi, le spunea că „cel 
ce face fapte bune şi ascultare cu smerenie şi fără de cîrtire, liturghie şi 
preoţie săvîrşeşte” (Cuvîntul 4, Despre dragostea în Hristos şi despre 
sîrguinţa la cîntările şi slujbele bisericeşti, ed. 1940, p. 59—65). 

72. — Dar rugăciunea care se face cu gura, are vreun temei în Sfînta 
Scriptură ? 

— Atît rugăciunea pe care o facem cu buzele şi cu limba, cît şi aceea 
care o zicem cu glas tare, au destule mărturii în Sfînta Scriptură. Astfel 

Sfîntul Apostol Pavel zice: „Aduceţi Domnului roada buzelor voastre” 
(Efeseni 6, 18). David proorocul, iarăşi spune: „Doamne, buzele mele 
vei deschide şi gura mea va vesti lauda Ta” (Ps. 50, 16). în alt loc tot 
el spune: „Şi L-am înălţat pe El cu limba mea” (Ps. 65, 16). Sau „Auzi 
Dumnezeule rugăciunea mea şi strigarea mea la Tine să vină” (Ps. 101, 
1). în alt loc, iarăşi zice: „cu glasul Meu către Domnul am strigat, cu 
glasul meu către Domnul m-am rugat” (Ps. 141, 1). în toate acestea, 
despre rugăciunea gurii şi a glasului se vorbeşte. 

73. —Ce putere duhovnicească are rugăciunea vorbită, orală, pe 
care o (ac, în general, credincioşii? 

— Nu mare putere are rugăciunea făcută numai cu limba şi cu glasul, 
deoarece Dumnezeu cere omului în vremea rugăciunii mai mult inima 
sa decît cuvintele gurii şi ale limbii. Că, auzi ce zice: „Dă-mi, fiule, inima 
ta” (Prov. 23, 26). Dumnezeu cere de la noi nu numai glasul şi rugăciu¬ 
nea făcută cu gura, tare sau încet, ci mai ales suspinul şi graiurile inimii 
noastre le cere Dumnezeu. Auzi ce zice: „Ţie a grăit inima mea” (Ps. 26, 
13). Şi iarăşi: „Răcnit-am din suspinarea inimii mele” (Ps. 37, 8). Iar 
marele prooroc Isaia, avînd în vedere că poporul lui Israel se ruga lui 
Dumnezeu numai cu gura, iar nu şi cu inima, zicea: „Aproape eşti Tu, 
Doamne, de gura lor, dar departe de inima lor” (Isaia 29, 13; Matei 15, 8). 

Sfîntul Grigorie de Nyssa zice „că rugăciunea gurii şi a limbii este 
graniţa cea mai depărtată a rugăciunii” (Comentariu la viaţa lui Moise). 
Alţi Sfinţi Părinţi numesc rugăciunea gurii treapta cea mai de jos din 
scara rugăciunii celei duhovniceşti. Acestea avîndu-le în vedere noi, să 
ne rugăm Prea Bunului Dumnezeu să ne ajute a ne ridica mai sus de 
treapta rugăciunii verbale ca să-L lăudăm şi „să cîntăm în inimile noastre 
Domnului”. 

74. —Cum pot creştinii de astăzi să împlinească porunca Sfîntul ui 
Apostol Pavel, care zice: „Neîncetat să vă rugaţi”? (1 Tes. 5, 17). 

— Poate oricine a se ruga neîncetat dacă va umbla pururea înaintea 
lui Dumnezeu cu mintea şi cu inima sa. Cu mîinile poate să lucreze, iar 
cu mintea şi cu inima sa să fie gîndindu-se la Dumnezeu. Atît doar mai 
adaug, că rugăciunea duhovnicească cea mai de căpetenie aceasta este: 
să fim noi nedespărţiţi cu mintea şi cu inima de Dumnezeu, ori în ce 
vreme şi ori în ce loc vom fi. Principalul în aceasta este să avem noi întot¬ 
deauna simţirea, adică prezenţa lui Dumnezeu. „Acest lucru înlocuieşte 
toate rînduielile de rugăciune şi se socoteşte o rugăciune neîncetată”, 
cum spune Sfîntul Teofan Zăvorîtul (Sbornicul, voi. I, ms.). Această 
simţire şi privire duhovnicească cu mintea la Dumnezeu o avea fericitul 
prooroc David cînd a zis: ,,Pururea vedeam pe Dumnezeu înaintea mea 

ca să nu mă clatin . . (Ps. 15, 8), Aşadar, trebuie să înţelegem că 
viaţa omului credincios este o rugăciune neîntreruptă, dacă este el neîn¬ 
cetat cu mintea la Dumnezeu. 

» 

75. — Mai este vreo treaptă a rugăciunii, după rugăciunea inimii ? 

— Este rugăciunea cea duhovnicească, contemplativă, în extaz, care 

se zice şi vedere duhovnicească şi care se face mai presus de hotarul rugă¬ 
ciunii. Cel ce a ajuns la această treaptă nu se roagă cu rugăciunea, ci 
cu simţirea; sufletul lui simte lucrurile cele duhovniceşti. De această 
vedere şi rugăciune duhovnicească de-abia unul din neam în neam se 
învredniceşte, cu darul lui Dumnezeu (Filocalia, voi. X, Sfîntul Isaac 
Şirul, Cuvîntul 85). 

76. — Numai rugăciunea propriu-zisă se poate socoti rugăciune sau 
şi alte lucrări duhovniceşti ale minţii? 

— Am arătat mai sus că viaţa creştinului poate fi o rugăciune necon¬ 
tenită, prin lucrarea faptelor hune. Iar dacă întrebi de lucrările cele duhov¬ 
niceşti ale minţii, care intră în hotarele sfintei rugăciuni şi care se 
pot zice rugăciune, la aceasta voi răspunde nu cu cuvintele mele, 
ci cu ale Sf râtului Isaac Şirul care zice: „Orice vorbire duhovnicească 
ce se face în ascuns în mintea sau inima omului, toată grija minţii cea 
hună după Dumnezeu şi toată cugetarea celor duhovniceşti, rugăciune 
se hotărăşte. Ori felurimea citirilor, ori cuvinte ale gurii spre lauda lui 
Dumnezeu, ori grija cea cu mîhnire întru Domnul, ori închinări ale tru¬ 
pului, ori cîntarea de psalmi prin rostire de stihuri, rugăciune este şi 
rugăciune se socoteşte” (Ibidem, Cuvîntul 35). 

77. — Cum trebuie să stea credincioşii la sfintele slujbe şi ce datorii 
au cei care merg la biserică? 

— Creştinii trebuie să stea la sfintele slujbe ale Bisericii cu credinţă, 
cu frică de Dumnezeu şi cu luare aminte. Ei sînt datori, după putere, 
a se ruga fără răspîndirea minţii şi cu simţirea inimii. Datoriile creşti¬ 
nilor celor ce merg la Sfînta Biserică sînt acestea: 

— Să meargă la biserică regulat. Cine lipseşte mai mult este oprit 
de la Sfintele Taine, afară de cel bolnav; 

— Să fie împăcaţi cu toţi oamenii şi să ceară iertare de la toţi; 

— Să ţină curăţenie trupească cel puţin două zile mai înainte de 
a merge la biserică şi o zi cel puţin, după ce vin de la biserică; 

— Să meargă la slujbă mai de dimineaţă,spre a avea timp să se 
închine în linişte şi să asculte slujba Utreniei; 

' - — Fiecare creştin să ducă după a sa putere un dar cît de mic Dom¬ 
nului, ca jertfă din osteneala miinilor S&le; _ 

— Să dea pomelnicul din timp şi să ceară preotului să i se scoată 
părticele pentru cei vii şi morţi ai familiei; 

— în biserică creştinii să stea cu bună-cuviinţă, bărbaţii în partea 
dreaptă, iar femeile în partea stîngă; 

— Credincioşii să fie îmbrăcaţi curat şi cît mai cuviincios, iar femeile 
să aibă capul acoperit şi chipul smerit; 

— în timpul slujbei este păcat a se vorbi în Sfînta Biserică, afară 
de mare nevoie; 

— După ce s-a dat binecuvîntare de Sfînta Liturghie credincioşii 
sînt datori să stea fiecare la locul său şi să nu se mai închine pe la sfin¬ 
tele icoane; 

— Să asculte Sfînta Liturghie cu mare evlavie, silindu-se fiecare a 
urmări rugăciunile şi cîntările de la strană. 

— Să asculte cu luare-aminte citirea Apostolului, a Sfintei Evanghelii, 
precum, şi cuvintul de învăţătură — predica; 

— Să nu iasă din Sfînta Biserică mai înainte de terminarea Sfintei 
Liturghii, afară de mare nevoie; 

— Credincioşii spovediţi şi pregătiţi pentru Sfînta împărtăşanie să 
citească din timp rugăciunile necesare şi să-şi ceară iertare de la toţi 
cînd se apropie de cele sfinte; 

— După Sfînta împărtăşanie, credincioşii sînt datori să asculte sau 
să citească rugăciunile de mulţumire, petrecînd în acea zi cu bucune 
duhovnicească şi păzindu-se de orice ispită; 

— Părinţii sînt datori să-şi ducă şi copiii la Sfînta Biserică şi să-i 
împărtăşească cu Trupul şi Sîngele lui Hristos; 

— După terminarea sfintelor slujbe, creştinii să se întoarcă cu evlavie 
la casele lor, petrecînd restul zilei în cugetarea şi citirea celor sfinte şi 
în cercetarea bolnavilor; 

— Credincioşii sînt datori să spună şi celorlalţi de acasă ce au auzit 
şi au învăţat la sfînta biserică din cîntările, din citirile şi predica rostită. 

Acestea sînt cele inai importante datorii ale credincioşilor care merg 
în duminici şi sărbători la sfînta biserică. 

78. — Care este înţelesul tainic,, mistic şi dogmatic al Sfintei Liturghii î 

— Sfînta şi Dumnezeiasca Liturghie, în înţelesul ei mistic ne pune 
nouă înainte „întreaga Comoară dogmatică şi morală a Bisericii Orto¬ 
doxe”. Primul şi cel mai însemnat caracter al Sfintei Liturghii este acela 
că jertfa liturgică este cu totul identică cu jertfa 'de pe Golgota, cu singura 
deosebire că jertfa lui Hristos a fost sîngeroasă, iar jertfa liturgică este 
nesîngeroa8&. Apoi, jertfa de pe Golgota a-a săvîrşit o singură dată şi 
a avut destulă putere să ispăşească toate păcatele lumii, în timp ce jertfa 

liturgică se săvîrşeşte necontenit pînă la sfîrşitul veacurilor, scopul ei 
principal fiind de a da fiecărui creştin în parte mîntuirea întreagă cîşti- 
gată de Domnul nostru Iisus Hristos prin jertfa Sa sîngeroasă. 

Sfînta Liturghie are caracter de jertfă şi de cină. în cadrul Sfintei 
Liturghii, pîinea şi vinul se prefac prin harul Duhului Sfînt în Trupul 
şi Sîngele Domnului, care apoi se împart în dar celor vrednici. De aceea 
Sfînta împărtăşanie se mai numeşte Euharistie, Cina Domnului, Paharul 
Binecuvântării, ospăţul Dragostei, Sfînta Cuminecătură etc. (A se vedea 
pe larg „Explicarea Sfintei Liturghii” de N. Cabasila „învăţătura de 
Credinţă Ortodoxă, ed. 1952; Mărturisirea Ortodoxă etc.). 

79. — Sfînta Liturghie se aduce numai pentru iertarea celor pomeniţi, 
vii şi morţi, sau şi pentru iertarea şi mîntuirea tuturor oamenilor? 

— Sfînta Liturghie se aduce ca jertfă numai pentru cei drept cre¬ 
dincioşi. în prima parte a Sfintei Liturghii pot să stea la biserică şi cei 
nebotezaţi, adică catehumenii. în cadrul Sfintei Liturghii se fac rugăciuni 
de obşte pentru mîntuirea tuturor oamenilor, cum ne învaţă Sfîntul 
Apostol Pavel. Nominal însă, la Sfînta Liturghie se pomenesc numai 
cei dreptcredincioşi şi cei cărora le îngăduie Sfintele Canoane, care nu 
au oprire canonică de a li se scoate miride (învăţătura de Credinţă Orto¬ 
doxă, ed. 1952, cap. 278; Pravila Bisericească a lui Nicodim Sachelarie). 

80. — Ce ne învaţă Sfinţii Părinţi de3pre efectele şi importanţa Sfintei 
liturghii? 

— Nu este ceva mai de folos nouă şi mai iubit de Dumnezeu ca jertfa 
Sfintei Liturghii, pentru că ea este lucrarea Mîntuitorului şi învierea oame¬ 
nilor şi părtăşia Lui cu noi. Sfînta Liturghie este mai presus decît toată 
rugăciunea şi lauda şi se cade a ne griji de lucrarea aceasta, dumnezeiască, 
căci pentru ea este toată rugăciunea ce se face în Biserică şi aceasta este 
slujba care se face de cele mai multe ori în zilele vieţii noastre. (După 
Sfîntul Simeon al Tesalonicului). 

Sfînta Liturghie „este miezul, încoronarea şi desăvîrşiiea celorlalte 
slujbe prin care aducem laudă şi mulţumire lui Dumnezeu. Ea este totodată 
şi singura slujbă creştină întemeiată şi săvîrşită de însuşi Mîntuitorul”, 
numită şi cununa celor şapte laude ale Bisericii. în timpul Sfintei Litur¬ 
ghii, se prefac sfintele daruri în Trupul şi Sîngele lui Hristos. Prin jertfa 
Sfintei Liturghii ne facem părtaşi de dumnezeicştile Taine, pe care le 
primim ori de cîte ori sîntem vrednici. De jertfa aceasta se fac părtaşi şi 
cei răposaţi în dreapta credinţă „care se împărtăşesc în chip nevăzut” 
de Hristos,. prin pomenirea la Sfîntul Altar, spre iertarea păcatelor. Multe 
şi mari sînt foloasele Sfintei Liturghii, pentru cei care participă cu eredinţă 

la biserică. împreună cu noi, însuşi Hristos cu sfinţii îngeri şi toţi sfinţii 
sînt de faţă. 

81. — Cine poate fi pomenit Ia Sfînta Liturghie şi cine nu poate fi 
pomenit dintre vii şi morţi? 

— La Sfînta Liturghie pot fi pomeniţi toţi binecredincioşii creştini 
care nu au anumite piedici canonice. Dintre cei vii nu se pot pomeni la 
Sfînta Liturghie păgînii, necredincioşii, apostaţii, ereticii, cei nebotezaţi, 
cei ce au păcate împotriva Duhului Sfînt, adică hulitorii de Dumnezeu 
şi cei care se împotrivesc Adevărului cu ştiinţă şi voinţă. Nu pot fi pomeniţi 
la Sfînta Liturghie nici cei ce nu sînt cununaţi. Dintre cei morţi nu pot fi 
pomeniţi la Biserică cei ce au murit în necredinţă, în eres, în sectă, sinu¬ 
cigaşii şi copiii morţi înaintea botezului ca şi cei avortaţi (A se vedea Pida- 
lionul şi Pravila Bisericească de Arhim. Nicodim Sachelarie, ed. 1940). 

82. — Ce fapte bune ajută sfînta rugăciune şi ce fapte bune se nasc 
din sfînta rugăciune? 

— Pe rugăciune o ajută mult milostenia, deoarece „milostenia este 
aripă a rugăciunii” (Scara, Cuvîntul 28). Iarăşi, pe rugăciune o ajută 
liniştea şi înfrînarea, după cuvîntul ce zice: „Din sămînţa sudorii postului 
creşte spicul întregii înţelepciuni şi liniştea este vîrf al desăvîrşirii celor 
ce se roagă”. Şi iarăşi: „cela ce de frumuseţea rugăciunii a-a atins, va fugi 
de mulţime ca un asin sălbatic” (Ibidem). Pe rugăciune o ajută smerenia, 
deoarece, după Sfinţii Părinţi, „cela ce nu se socoteşte pe sine că este 
păcătos, rugăciunea lui nu este primită la Dumnezeu”, zice Sfîntul Isaac 
Şirul. Şi iarăşi pe rugăciune o ajută umilinţa după acelaşi sfînt părinte 
care zice că „lacrimile întru rugăciune sînt semn al milei lui Dumnezeu” 
(Filocalia, voi. X, Cuv. 33). Sînt încă multe alte fapte bune care ajută 
sfînta rugăciune, dar acestea sînt cele mai importante. 

Iar faptele bune care se nasc şi sporesc prin rugăciune sînt, de asemeni, 
multe, precum: credinţa, nădejdea, mila, răbdarea, înfrînarea etc. Cea 
mai mare virtute care odrăsleşte din sfînta rugăciune este însă dumnezeiasca 
dragoste, după cum spun cei mai mulţi Sfinţi Părinţi. 

83. — Ce este postul şi de cîte feluri este? 

— Postul este înfrînarea totală sau parţială a gîndurilor rele şi a 
simţurilor trupului de plăceri şi de hrană bună şi îmbelşugată şi mai ales 
de hrana cea de provenienţă animală. Postul este o jertfă trupească ce 
se cere a fi unită cu milostenia şi cu darurile ce se aduc la Sfîutul Altar; 
Postul împreună cu milostenia, cu darurile aduse Ja Biserică, cu închinările 
şi met aniil e făcute de credincios, toate laolaltă alcătuiesc închinarea dato¬ 
rată de trup, ca jertfă Domnului. Postul este rînduit „pentru a smeri 

sufletul”. Postul este înfrînare de toate mîncărurile sau la caz de boală, 
numai de unele; înfrînarea de băuturi, de toate desfătările lumeşti şi de 
toate poftele cele rele, trupeşti. Postul este numit de Sfinţii Părinţi „aripa 
rugăciunii”, care împreună cu milostenia ridică pe om pînă la tronul lui 
Dumnezeu. Postul ajută pe creştin să facă rugăciunea mai cu uşurinţă, 
împacă pe om cu Dumnezeu şi ajută mult la despătimirea sufletului, 
omorînd poftele trupeşti şi mijlocind dobîndirea harului Duhului Sfînt. 
După asprimea lui, postul poate fi de mai multe feluri: post desăvîrşit 
(total, negru), post de o zi, post de mîncăruri de dulce, şi post „împărătesc”, 
adică mîncare zilnică cu înfrînare, o dată pe zi, nu pînă la săturare. 

84. — Cei care postesc de nevoie au vreo plată? Dar cei care nu pot 
posti din cauza bolii, a muncilor grele sau a lipsei, ce trebuie să facă ? 

— Cei care postesc de nevoie, dacă vor mulţumi lui Dumnezeu pentru 
aceasta şi nu vor cîrti înaintea Lui, vor avea plată pentru răbdarea lor, 
întrucît este scris: „în lupta aceasta grea aveţi nevoie de multă răbdare” 
(1 Tim., 6, 11). Şi iarăşi: „întru răbdarea voastră veţi dobîndi sufletele 
voastre” şi „cine va răbda pînă la sfîrşit, acela se va mîntui” (Matei 10, 
22; 24, 13; Marcu 13, 13). Cei care nu pot posti din cauza bolii sînt dez¬ 
legaţi de Sfintele Canoane să mănînce unele mîncăruri de dulce de care 
au nevoie. (Canoanele 8 şi 10 ale Sfîntului Timotei al Alexandriei; canonul 
69 Apostolic etc.). Pentru cei care nu pot posti din cauza muncilor grele, 
nu am găsit în Canoane dezlegarea postului pentru ei, doar de vor fi ostaşi 
sau deţinuţi. Aceştia, prin căinţă şi alte fapte bune vor completa datoria 
postului trupesc. Despre această dezlegare, cel mai bine se cuvine a întreba 
pe episcopul locului şi pe preotul respectiv, care, de la caz la caz, pot rîndui 
alte fapte bune în locul postului. 

85. — Care este cel mai mare şi mai plăcut post înaintea lui Dum¬ 
nezeu? 

— Nu orice post este post religios şi plăcut lui Dumnezeu. Numai 
acela este post plăcut şi bineprimit care se face întru numele Domnului 
şi după legea lui Dumnezeu, aşa cum a primit-o Adam, cum au învăţat-o 
proorocii şi cum au practicat-o toţi sfinţii (Facere 2,16—17; 3, 26; 
Levitic 19,29—31; Isaia 48, 1—6; Ioil 2, 12—15; Exod 14, 18; Matei 
4, 2 etc.). Sfîntul Ioan Botezătorul a postit toată viaţa; Mîntuitorul a 
arătat luminat ca să postim şi cum trebuie să postim (Matei 6, 16—18; 
Luca 21, 24); Apostolii au postit şi s-au rugat (Fapte 13, 3; 14, 23; 1 Cor. 
7 , 5; 2 Cor. 11, 27). 

Aşadar, cel mai mare şi mai plăcut post este acela care şe face după 
învăţătura Sfintei Scripturi, adică să fie însoţit de smerenie, de milostenie, 
de curăţenie, de pocăinţă, şi unit cu postul cel duhovnicesc, înfrînarea 

simţurilor şi a gîndurilor. Aşa ne învaţă şi Sfinţii Părinţi. „Postul cel 
adevărat, zice Sfîntul Teodor Studitul, şi bineprimit lui Dumnezeu este 
înfrînarea de răutăţi . . .” 

CONVORBIREA A PATRA 
Despre păcat. Spovedanie, Sfînta împărtăşanie 

86. — Ce este păcatul şi de ce atrage după sine mînia lui Dumnezeu 
in veacul de acum şi în cel viitor? 

— După învăţătura Sfintei Scripturi, păcatul este călcarea cu bună 
ştiinţă şi de bunăvoie a voii lui D umn ezeu. El se mai numeşte şi fărădelege 
{învăţătura de Credinţă Ortodoxă, pag. 426; Rom. 5,13; Iacob, 2,9; 
îsaia 49, 12 —13). Rădăcina păcatului este pofta care ispiteşte pe om 
(Iacob 1, 13 — 15). Păcatul atrage mînia lui Dumnezeu asupra omului 
fiindcă „păcatul este urîciune înaintea lui Dummnezeu” (Deut. 17, 25; 
Ps. 5, 5; Prov. 3, 32). Păcatul atrage mînia lui Dumnezeu asupra omului, 
deoarece „păcătoşii sînt vrăjmaşi ai lui Dumnezeu” (Iov 21, 17; leremia 
21, 14; Ps. 20, 8—10; 78, 6; îsaia 10, 6). 

87. — în cîte feluri se împart păcatele şi care sînt păcatele mai greu 
de vindecat? 

— Sfîntul loan evanghelistul împarte păcatele în două: păcate de 
moarte şi păcate care nu sînt de moarte (1 loan 5, 16—17). Tot el împarte 
păcatele de moarte în trei mari grupe: pofta trupului, pofta ochiului şi 
trufia vieţii (1 loan 2, 16). Sfinţii Părinţi împart păcatele de moarte în trei 
mari grupe: a. păcate capitale, în număr de şapte; b. păcate strigătoare 
la cer , care sînt mult mai grave, precum: uciderea, pruncuciderea, asupri¬ 
rea săracilor, răpirea avutului altora, uciderea cinstei aproapelui etc.; 
c. păcate împotriva Duhului Sjînt. Acestea sînt cele mai grele păcate făcute 
de oameni pe pămînt pentru că hulesc pe Dumnezeu şi alungă harul Duhului 
Sfînt de la om. Dintre acestea amintim: necredinţa în Dumnezeu, aposta¬ 
zia (lepădarea de credinţă), eresul, secta, deznădejdea, sinuciderea, ura 
de om pînă la moarte, prea marea încredere în Dumnezeu, înjurăturile, 
etc. Cele dintîi se numesc „păcate capitale”, pentru că sînt cele mai nume¬ 
roase şi stăpînesc pe cei mai mulţi oameni. Cele de-al doilea se numesc 
„strigătoare la cer”, pentru că strigă şi cer de la Dumnezeu pedeapsă 
omului încă din viaţă. Păcatele cele mai mari şi mai greu de vindecat sînt 
păcatele împotriva Duhului Sfînt şi păcatele de moarte care stăpînesc 
pe om de mai multă vreme, adică patimile. 

88. — Care este cel mai urît păcat înaintea lui Dumnezeu? 

— Cel mai urît păcat înaintea lui Dumnezeu este păcatul mîndriei, 
căci acesta a făcut pe îngeri diavoli, după cum şi smerenia „poate face din 
diavoli îngeri” (Scara, Cuv. 25). 

89. — Care sînt împrejurările păcatului şi cîte sînl acestea ? 

— împrejurările păcatelor sînt în număr de şapte şi anume: cine a 
făcut păcatul? Ce fel de păcat a făcut? Din ce motiv şi pentru ce I-a făcut? 
Prin ce mijloc l-a făcut? în ce vreme l-a făcut (în tinereţe, la bătrîneţe, 
ziua, noaptea etc.)? în ce loc l-a făcut? De cîte ori l-a făcut? (A se vedea 
pe larg „învăţătura către duhovnic” de Sf. Nicodim Aghioritul, pag. 
26-27, ed. 1928). 

90. — Care şi cîte sînt treptele păcatului? 

— Treptele păcatului sînt în număr de douăsprezece, după Sfîntul 
Nicodim Aghioritul, şi anume: Prima treaptă , cînd face cineva fapta bună 
cu scop rău pentru bani, pentru laudă, pentru cinste, adică, cînd amestecă 
binele cu răul. A doua treaptă este împlinirea faptei bune pe jumătate, 
necompletă. A treia treaptă este ispita, momeala, adică ispitirea ce vine 
asupra omului de la diavol, de la lume şi de la trup şi-l ispiteşte pe om prin 
cele cinci simţuri numite de Sfinţii Părinţi „ferestrele sufletului”. A patra 
treaptă este unirea, adică amestecarea minţii cu ispita. A cincea treaptă 
a păcatului este lupta minţii adică a sufletului cu ispita. Pînă aici nu este 
păcatul zămislit. De aici însă începe a zămisli păcatul care aduce osînda 
asupra omului. A şasea treaptă a păcatului este învoirea minţii cu păcatul, 
adică îndulcirea minţii de ispită, de poftă. Din clipa aceasta se zămisleşte 
păcatul în mintea şi inima omului şi-l face pe om vrednic de osîndă, precum 
spune Sfîntul Apostol Iacob: „Pofta zămislind, naşte păcatul, iar păcatul 
8ăvîrşindu-se, naşte moarte” (Iacob 1, 13—15). A şaptea treaptă a pă¬ 
catului este păcatul făcut cu mintea prin imaginaţie. Că după ce omul 
se învoieşte să facă păcatul, el se sileşte, din îndemnul diavolului, să 
întipărească acel păcat în mintea sa ca şi cum l-ar fi făcut cu 
lucrul. Prin imaginaţie păcatul creşte şi se înrădăcinează în inima 
omului. A opta treaptă a păcatului este hotărîrea voinţei de a face 
păcatul şi însăşi săvîrşirea lui cu fapta. A noua treaptă este obiceiul păca¬ 
tului, adică săvîrşirea lui de mai multe ori. A zecea treaptă a păcatului 
este patima, deprinderea, adică săvîrşirea lui permanentă cu voia şi 
fără voia omului. A unsprezecea treaptă a păcatului este deznădejdea, cînd 
omul îşi pierde nădejdea iertării prin pocăinţă, prin harul şi mila lui 
- Dumnezeu. A douăsprezecea treaptă a păcatului este sinuciderea, adică 
uciderea omului deznădăjduit din cauza păcatelor sale cu voia sa liberă. 
Aceasta este cea mai grea treaptă a păcatului, de care să ne ferească 
Dumnezeu pe toţi. Cel care se sinucide nu mai are iertare în veci, iar 

Biserica nu are voie să se roage pentru, el. (După învăţătura către du¬ 
hovnic, p. 15). 

Sfinţii Părinţi ne învaţă să ne luptăm cu păcatul cît este mic, în clipa 
zămislirii, iar nu cînd se face mare şi se înrădăcinează prin patimă în inima 
noastră. Să-l ucidem, cînd este furnică, iar nu leu, căci altfel „furnicoleul” 
ne ucide el pe noi. La fel şi psalmistul David, insuflat de Duhul Sfînt, zice: 
„Fericit este cel ce va lua şi va lovi pruncii tăi de piatră” (Ps. 136, 9), 
adică, fericit este acel creştin care îşi va zdrobi păcatele sale de piatra — 
Hristos, cît sînt încă mici ca nişte prunci, că de vor creşte mari ne vor robi 
în Babilonul patimilor şi ne vor ucide ele pe noi. 


91. — Care este baia duhovnicească ce spală, dezleagă şi scoate din 
rădăcină păcatele omului? 

— Întîi este baia sfîntului şi dumnezeiescului Botez, care spală 
păcatul strămoşesc şi toate păcatele făcute pînă la Botez (Fapte 2, 38; 
Ioan 3, 3—5). A doua baie, deopotrivă cu Botezul, este Taina Sfintei 
Spovedanii, care spală şi curăţă păcatele oamenilor. Despre aceasta spune 
Sfîntul Isaac Şirul: „Dar după dar, s-a dat de Dumnezeu oamenilor după 
Botez, Taina Pocăinţei, că pocăinţa este numită a doua naştere (Filo- 
calia, voi. X, Cuvîntul 72). Iar dumnezeiescul Părinte Ioan Scărarul 
a îndrăznit să zică: „Mai mare decît Botezul, după Botez, este izvorul 
lacrimilor” (Cuvîntul al 7-lea, Pentru plîns, Filocalia, voi. IX). 

92. — Cînd rămîn păcatele nedezlegate la Sfînta Spovedanie? 

— Cînd creştinul nu-şi mărturiseşte toate păcatele, asemenea lui 
Iuda, şi cînd duhovnicul nu le dezleagă. El nu are voie să le dezlege pînă ce 
creştinul nu primeşte canonul rînduit. Dacă duhovnicul dezleagă pe cineva 
„mai înainte de a face acela canonul, sau mai înainte de a mărturisi (de a 
se făgădui) că îl va face, imul ca acela se face vinovat de toate păcatele 
celui pe care l-a dezlegat*(A se vedea Cartea folositoare de suflet şi învă¬ 
ţătură către duhovnic, de Sf. Nicodim Aghioritul). Iarăşi, păcatele omului 
rămîn nedezlegate dacă nu face fapte de pocăinţă, „căci fără de îndrep¬ 
tare nu poate să existe iertare”. însă, adevărata pocăinţă este părăsirea 
păcatului şi căinţa inimii. 

93. — Care sînt păcatele împotriva Duhului Sfînt (hulele) de care 
zice Domnul „că nu se iartă nici în veacul de acum, nici în cel viitor” ? 
Dacă sînt mărturisite şi se face canon pentru ele, sînt iertate? 

— Păcatele împotriva Duhului Sfînt sînt acestea: necredinţa şi 
împotrivirea adevărului dovedit al credinţei creştine; încrederea neso¬ 
cotită în bunătatea lui Dumnezeu; deznădejdea faţă de îndurarea lui Dum¬ 
nezeu, pizmuirea aproapelui pentru harul ce i s-a dat, pentru sporirea lui 

în fapte bune, precum şi neîndrumarea celor greşiţi pe calea mîntuirii; 
ura de moarte, nepocăinţa pînă la moarte şi nesocotirea darurilor lui 
Dumnezeu; lepădarea de credinţă, eresul, secta, sinuciderea etc. 

Pricina pentru care aceste păcate nu se iartă dq Dumnezeu nici în 
veacul de acum nici în cel viitor este „îndărătnicia omului de a nu se 
pocăi de aceste păcate în toată viaţa şi împietrirea inimii lui”. Cel ce 
săvîrşeşte astfel de păcate nu primeşte iertare de la Dumnezeu, pentru că 
nu voieşte să fie iertat şi să asculte poruncile lui Dumnezeu. Dacă un astfel 
de vinovat se căieşte din adîncul sufletului, se mărturiseşte şi se hotărăşte 
să nu mai păcătuiască şi cere îndurarea lui Dumnezeu cu stăruinţă şi cu 
lacrimi, atunci prin Taina Pocăinţei el va putea primi iertare, căci „nu 
este păcat, oricît de greu ar fi el, care să covîrşească bunătatea şi dragostea 
de oameni a lui Dumnezeu” (învăţătura de Credinţă Ortodoxă, ed. 1953). 

94. — Care sînt condiţiile canonice ale Sfintei Spovedanii ? 

— Spovedania, pocăinţa-sau mărturisirea păcatelor este una din cele 
şapte Sfinte Taine ale Bisericii prin care Dumnezeu iartă şi dezleagă păcatele 
tuturor celor ce se pocăiesc cu sinceritate şi hotărăsc să ducă o viaţă 
curată, după voia lui Dumnezeu. Ea începe de la vîrsta de 6—7 ani şi 
se săvîrşeşte cît mai des,, după nevoile sufleteşti ale fiecăruia. Călugării 
din mînăstiri, după tradiţie, se mărturisesc o dată pe săptămînâ, iar mirenii 
cel mai des o dată pe lună şi cel mai rar de patru ori pe an, în cele patru 
posturi (Constituţiile Apostolilor, 11—13; Mărturisirea Ortodoxă etc.). 

Condiţiile canonice şi obligatorii ale adevăratei spovedanii sînt acestea: 
Mai întîi, alegerea unui duhovnic bun şi iscusit. Apoi, spovedania să fie 
întreagă, sinceră, de bună voie, iar nu silită, cu umilinţă şi să fie neprihă- 
nitoare (învăţătura către duhovnic, p. 141—149). Dumnezeu osîndeşte 
păcatul după conştiinţa şi înţelepciunea fiecăruia, pe unii de la vîrsta 
de 10 ani, iar pe alţii de la o vîrstă mai mare. Dacă îşi va spovedi omul 
păcatele, cu tot sufletul, cu căinţă şi de bunăvoie, atunci duhovnicul poate 
uşura vindecarea rănilor sale sufleteşti, iar canonul cu care trebuie să-l 
canonisească pe credincios să-l împartă în trei. O parte să o pună pe seama 
milostivirii lui Dumnezeu, că nimeni nu este fără de păcat afară de imul sin¬ 
gur Dumnezeu Care ne-a răscumpărat cu Sfînt Sîngele Său din mîinile 
diavolului. A doua parte din canon să o ia duhovnicul asupra sa, ca cel 
ce are putere de la arhiereu să dezlege şi să lege păcatele oamenilor, după 
cum spune nemincinoasa gură a Domnului nostru Iisus Hristos (îndrep¬ 
tarea Legii, 1652, cap. 322). Iar a treia parte din canon să o dea aceluia 
care a săvârşit păcatele. 

Duhovnicul să aibă un loc sfînt unde să spovedească pe oameni. 
De obicei, spovedania se face în Sfînta Biserică, în faţa icoanei Mîntui- 

torului nostru Iisus Hristos. Preotul este dator ca pe fiecare să-l primească 
la spovedanie cu faţa veselă, cu blîndeţe şi cu evlavie, „iar nu cu mîhnire 
şi cu faţă posomorită” (Ibidem, 327). Iar de va fi vreun om bolnav de 
moarte, şi va chema preotul să-l spovedească, iar acesta nu va merge, 
măcar de nu ar fi duhovnic, atunci păcatele celui ce a murit nespovedit 
rămîn asupra preotului, „şi preotul trebuie să se pocăiască trei ani şi me¬ 
tanii 100 pe zi” (Pravila bisericească de la Govora, 1648, p. 47). 

Credincioşii sînt datori să spună toate păcatele şi să nu-şi schimbe' 
duhovnicul, decît cu binecuvîntare şi din motive întemeiate „Oricare 
om sau femeie de-şi va lăsa duhovnicul său fără oarecare vină şi se va 
duce să se spovedească la altul, să se despartă de Biserică, împreună cu 
acela ce îl primeşte pe el” (Ibidem, 117). Cel ce s-a spovedit şi a primit 
canonisirea şi dezlegarea trebuitoare fără a mai repeta păcatele făcute, 
„unul ca acesta nu este obb'gat să le repete la altă mărturisire” (Sfîntul 
Simion al Tesalonicului, Tratat asupra tuturor dogmelor, cap. IX., 24). 
Unii sînt de părere, în chip excepţional, „cînd cineva din mireni asistă la 
moartea neprevăzută a cuiva, dacă acela nu are atunci cui să se mărtu¬ 
risească, se poate spovedi celui ce asistă, adică mireanului, ca apoi acesta 
să mărturisească păcatele celui mort la duhovnic, luînd dezlegare pentru 
amîndoi” (Pravila bisericească, mss., de Arhim. Nicodim Sachelarie). 

Să se ştie că „este şi o spovedanie păcătoasă sau falsă” şi anume, cînd 
cineva caută un duhovnic lesne iertător, care dezleagă, nu după legea lui 
Dumnezeu, ci după părerea sa, sau are aceleaşi păcate. Aceştia se afundă 
amîndoi în osîndă, mai rău decît dacă nu s-ar fi spovedit. Cînd cel ce se 
mărturiseşte nu spune toate păcatele sale, sau le spune pe jumătate, sau 
Ie justifică cu minciuni, ducînd în eroare pe duhovnic, cînd se vor spovedi 
în colectiv mai mulţi oameni la duhovnic, spunînd păcatele în gînd, fără 
a le auzi preotul şi a le aprecia pe toate în lumina Sfintelor Canoane şi a 
legilor morale, în toate aceste trei cazuri. Taina Spovedaniei nu este 
8ăvîrşită canonic şi păcatele rămîn nedezlegate (Ibidem), căci spovedania se 
face numai individual. 

Alte condiţii canonice ale Sfintei Spovedanii sînt şi acestea: spove¬ 
dania se face numai individual şi niciodată în grup, în public, cum este 
obiceiul în unele părţi. Credincioşii sînt datori să-şi cerceteze conştiinţa 
din copilărie şi să noteze pe hîrtie toate păcatele făcute, pentru a nu uita 
nici unul. Mărturisirea se face întotdeauna cu post şi rugăciune, înainte 
de a mînca, atît preotul cît şi credinciosul. Ea se face în orice zi şi ori de 
cîte ori ne mustră conştiinţa, indiferent de vrednicia preotului, căci harul 
Duhului Sfînt săvîrşeşte taina. Spovedania se face la nevoie şi fără post, 
chiar dacă nu este cineva vrednic de Sfînta împărtăşanie, căci numai prin 
spovedanie se spală şi se dezleagă păcatele. 

95. — Care este cheia Sfintei Spovedanii şi care eint efectele ei ? 

— După învăţătura Sfîntului Nicodim Aghioritul, Taina Pocăinţei 
se împarte în patru părţi şi anume: 

a. Durerea inimii şi părerea de rău a celui ce a făcut păcatul, b. Spo¬ 
vedania prin viu grai şi individual la duhovnic, c. împlinirea canonului 
dat de duhovnic, d. Dezlegarea, sau cheia Sfintei Spovedanii, care se face 
pe capul celui ce s-a spovedit prin punerea mîinilor şi semnul sfintei cruci. 
Cel mai mare efect al Spovedaniei este dezlegarea şi iertarea păcatelor 
celui ce s-a mărturisit, după cuvîntul Domnului, care zice: „Cărora veţi 
ierta păcatele se vor ierta lor şi cărora le veţi ţine, ţinute vor fi” (Matei 
16, 19; Ioan 20, 23). 

96. — Pe cine nu are voie duhovnicul să dezlege la spovedanie ? 

— Nu are voie să dezlege pe cel ce nu se hotărăşte a părăsi păcatul şi 
a face canonul. De asemenea, nu are voie să dezlege pe acei cărora el 
amină canonisirea pînă ce preotul duhovnic va cerceta canoanele şi pra¬ 
vilele bisericeşti, spre a se orienta asupra canonisirii lor (Sf. Vasile, can. 
84, Cartagina, 43; Canonul 102 al Sinodului VI Ec., Pravila Bis. de Arhim. 
Nicodim Sachelarie, Sf. Simeon Tesaloniceanul). 

97. — Care este cel mai important şi mai folositor canon ce trebuie 
dat la Sfînta Spovedanie? 

-în vremile vechi, cînd creştinii aveau mare rîvnă şi evlavie să se 
împărtăşească mai deg cu Sfintele Taine, cel mai greu canon pentru creştinii 
de atunci era oprirea pe un timp mai scurt sau mai lung de la Sfînta şi 
Dumnezeiasca împărtăşanie. De aceea şi Canoanele Părinţilor vechi, ca 
Sfîntul Vasile cel Mare, Sfîntul Grigorie de Nyssa etc. opreau pe cei 
păcătoşi pentru păcate grele de la Sfînta împărtăşanie, uneori pînă la 
10, 15 sau chiar 20 de ani, şi le aplicau la spovedanie cele patru trepte de 
canonisire: plîngerea la uşa bisericii, ascultarea, îngenuncherea în prid¬ 
vorul bisericii şi starea împreună cu credincioşii în biserică. Abia la urmă îi 
primeau la Sfînta împărtăşanie (vezi Sf. Grigorie al Neocezareei, can. 11). 

Acum, însă, cînd credinţa a slăbit şi creştinii cei mai mulţi zac în 
adîncul nesimţirii şi a lipse* de evlavie faţă de Sfînta împărtăşanie cu 
Trupul şi Sîngele lui Hristos, cred că cel mai mare canon pentru îndrep¬ 
tarea sufletelor lor este părăsirea păcatelor spovedite şi lupta cu ele pînă 
la moarte. Iar postul, rugăciunea, milostenia, metaniile şi alte nevoinţe 
să li se dea după putere, după starea lor de sănătate şi după greutatea 
păcatelor făcute, potrivit cu scumpătatea şi iconomia Sfintelor Canoane. 
Deci, cel mai mare şi mai de folos canon la spovedanie este părăsirea şi 
ura faţă de păcatele făcute, precum şi plîngerea lor pînă la moarte. Că de 
îi vom opri pe credincioşi numai de la Sfînta şi Dumnezeiasca împartă- 

şanie, atîţia sau atîţia ani, şi nu ie vom da canon simţit şi cu oarecare 
osteneală, potrivit cu gravitatea păcatelor lor, ei, nemaiavînd evlavia şi 
rîvna celor dinţii creştini pentru cele sfinte, primesc uşor depărtarea de 
Sfînta împărtăşanie şi rămîn în nesimţire faţă de păcatele lor. 

De aceea, trebuie a-i sfătui şi a-i îndemna pe credincioşi să facă canonul 
cuvenit. Dar mai mult decît toate, să părăsească păcatele, că părăsirea 
păcatelor, după Sfinţii Părinţi, este adevărata pocăinţă. Sfîntul Ioan 
Gură de Aur zice că „Cel mai cumplit lucru al păcatului este a petrece 
în păcat şi cel mai rău lucru al căderii este a nu se scula din păcat” (Cuvînt 
la Proorocul lona, la Daniil, Ia cei trei coconi şi pentru pocăinţă, în Puţul 
Sfîntului Ioan Gură de Aur, Buzău, 1833). 

Aşadar, dacă cel mai cumplit lucru este a petrece în păcat, apoi cel 
mai folositor lucru este canonul părăsirii păcatului. Dacă cel mai rău 
lucru al căderii este a zace în cădere, apoi cel mai mare şi mai folositor 
canon este a ne ridica noi din cădere! 


98. — Astăzi se pot aplica întocmai Canoanele stabilite de Biserică ? 

— Sfintele Canoane, atît cele apostolice, cît şi ale Sinoadelor ecume¬ 
nice, locale şi ale Sfinţilor Părinţi, întotdeauna au fost, sînt şi vor fi drep¬ 
tare de mîntuire şi călăuzitoare ale sufletelor, iar nouă tuturor ni se cuvine 
a ne supune şi a păzi dumnezeieştile Canoane cu nestrămutare, „că cei ce 
nu le păzesc se supun sub înfricoşate certări şi canonisiri” (Pidalion, M-rea 
Neamţ, ed. 1844, fila 8). în cazuri excepţionale să urmeze porunca ierar¬ 
hului locuim şi a duhovnicului. 

99. — Nu cumva prin acestea creştinii se îndepărtează de Biserică şi 
de Prea Curatele Taine? 

— Nu Sfintele Canoane sînt pricina depărtării creştinilor de Biserica 
Ini Hristos, ci nepăzirea scumpătăţii şi a iconomiei celor rânduite de Canoane 
îi îndepărtează pe preoţi şi pe popor de Biserica lui Hristos. Sfintele 
Canoane, dintotdeauna, sînt spre folosul şi mîntuirea sufletelor, chiar şi 
acelea care au mimai valoare istorică şi nu se mai pun în aplicare azi. 
Canoanele istorice ne arată cum au fost puse pe atunci în aplicare de 
Sfinţii Părinţi şi de conducătorii Bisericii creştine, cînd Biserica era atacată 
de erezii şi prigoane. Acest lucru nu este mic spre orientarea celor ce păs¬ 
toresc azi Biserica lui Hristos, atît In Răsărit cît şi în Apus. 

Canoanele care conţin în ele dogme şi legi morale* cu nimic nu şi-au 
pierdut valoarea. Ele sînt ca nişte faruri de lumină ale Bisericii, spre 
îndreptarea corăbiei celei vii care este Biserica lui Hristos, ce pluteşte în 
valurile veacurilor spre limanul mîntuirii. 

Deci nimeni nu are voie să învinuiască Sfintele şi dumnezeiştile 
Canoane pentru răutatea ce stăpîneşte azi pe cei ce uu au frică de Dum- 

nezeu. Un lucru însă trebuie ţinut minte. Preoţii şi păstorii să cunoască 
bine scumpătatea şi iconomia Sfintelor Canoane şi să le pună în practică 
după vreme şi de la caz la caz cu fiecare suflet rănit de păcate. Studenţii 
teologi ar trebui să cunoască cit mai bine cum să aplice scumpătatea şi ico¬ 
nomia Canoanelor care s-au pus de Duhul Sfînt în Biserica lui Hristos. 
Mare primejdie este atît pentru preoţi cît şi pentru păstoriţii lor, dacă 
nu cunosc cît de puţin Sfintele Canoane, precum şi felul cum trebuie să 
le aplice. Căci zice Sfîntul Ioan Gură de Aur „că mare primejdie este 
pentru preot a nu cunoaşte C a noanele şi mare prăpastie este acolo unde 
Canoanele nu stăpînesc. De aceea şi fiecare episcop, cînd se hirotoneşte, 
mărturiseşte că va păzi Canoanele Bisericii” (Canonul 2 al Sinodului VII 
Ecumenic). 

100. — Ce ne puteţi spune despre spovedania în comun, ce se 
practici în unele locuri? 

— Asemenea spovedanie este necanonică, nu are valoare de Taină, 
iar păcatele rămîn nedezlegate. Asemenea practici trebuie cu totul părăsite, 
pentru a nu se desfiinţa Taina Sfintei Spovedanii şi a arunca în osîndă 
atît pe preot, cît şi pe credincios. 

101. — Dacă cineva ramine în aceleaşi păcate după mărturisire şi 
nu se pocăieşte, este vinovat credinciosul sau duhovnicul? în acest caz 
cum este mai bine să se procedeze? Să-l primească în continuare pentru a 
nu se dcznădăjdui sau să-l trimită la alt duhovnic ? 

— Dacă cineva, după mărturisire, stăruie mereu în aceleaşi păcate 
sau şi în altele mai grele şi dacă preotul şi-a făcut datoria şi l-a sfătuit 
îndeajuns să părăsească păcatul iar el nu a ascultat, atunci preotul nu este 
vinovat. Iar dacă preotul nu l-a sfătuit îndeajuns şi nu l-a canonisit după 
legea lui Dumnezeu şi din nepăsarea lui acela cade în acelaşi sau în alte 
păcate mai grele, atunci şi preotul are păcat şi se osîndeşte ca unul ce nu 
a pus doctoriile necesare pe ranele păcatelor. Iar dacă preotul şi-a dat 
toată silinţa să-l ajute sufleteşte pe cel ce petrece în nepăsare şi nepocăinţă, 
însă fără de folos, atunci este bine a-1 trimite la alt doctor mai iscusit, 
poate prin acela îi va da Dumnezeu credinciosului îndreptare. însă nu 
degrabă să-l depărteze pe el, ci să procedeze cu blîndeţe şi îndelungă răb¬ 
dare, ca Bă nu-1 arunce în deznădejde. 

102. — Ce datorii are duhovnicul faţă de fiii săi duhovniceşti şi ce 
datorii au fiii duhovniceşti faţă de duhovnic? 

— Duhovnicul are mare datorie faţă de fiii săi duhovniceşti, de a-i 
supraveghea, de a-i învăţa pururea şi de‘a s^ ruga lui Dumnezeu pentru 

mîntuirea lor. Iar fiii duhovniceşti au şi ei datoria de a asculta învăţăturile 
duhovnicului lor, de a-i cere întotdeauna sfat şi binecuvântare pentru 
toate, de a-şi face canonul rînduit, de a se sili spre îndreptarea lor şi de 
a se ruga pentru părintele lor duhovnicesc. 

103. — Cum trebuie înţeleasă duhovnicia în viaţa Bisericii Ortodoxe? 

— Duhovnicia „este judecătorie internă a sufletului creştin care are 
împărăţia lui Dumnezeu înăuntrul său, avînd ca judecător conştiinţa sa, 
adică ştiinţa de sine, în raport cu legile Domnului, cu ajutorul cărora 
preotul poate face deosebire între bine şi rău. Întrucît creştinul nu se 
poate cunoaşte exact pe sine, nici Legea lui Dumnezeu nu o ştie pe deplin 
şi nici aplicarea la faptele sale nu o poate face fără părtinire, pentru a-şi 
completa această judecată internă, apelează la un judecător extern, ase¬ 
menea lui, dar superior lui prin harul Duhului Sfînt, pe care îl consultă şi 
de la care cere ceea ce-i lipseşte — iertare, lumină şi adevăr”. Acesta este 
duhovnicul, a cărui misiune este să examineze, să îndrume, să judece în 
numele lui Hristos, să dea sentinţa dezlegării sau nedezlegării păcatelor, 
necondiţionat sau condiţionat, toate împlinindu-le în cadrul legilor lui 
Dumnezeu date lui de Sfînta Scriptură şi Sfînta Tradiţie, în afara cărora 
nu poate să fie legare sau dezlegare de păcate, lumină şi adevăr bisericesc 
(Ioan 14, 15—30; 15, 1 — 14; Pravila Bisericească de arhim. Nicodim 
Sachelarie). 

104. — Cînd are voie credinciosul să-şi schimbe duhovnicul ? 

— Iată ce spun Canoanele în legătură cu aceasta: „Oricare om îşi 
va lăsa duhovnicul său fără anumită vină şi se va spovedi la altul, să 
se despartă de Biserică împreună cu acela ce îl primeşte pe el (Pravila 
Bisericească de la Govora, cap. 118). în caz că duhovnicul, după multă 
răbdare şi sfătuire, nu observă nici o îndreptare la credincios, un astlel 
de penitent trebuie trimis la alt duhovnic, sub motiv că nu se pricepe a-i 
vindeca ranele sale sufleteşti. 

Dacă cineva a tost afurisit (exclus din Biserică) de episcopul său, nu 
are voie să fie primit de alt episcop mai înainte de a fi iertat de episcopul 
său. însă el poate să apeleze la sinod ca să se apere şi sinodul poate da 
o altă hotărîre (Antiohia, 6). Sfîntul Simeon al Tesalonicului spune că 
„preotul trebuie să afurisească (să oprească) de la cele sfinte pe cel vinovat 
cînd este rînduit de Canoane, ca să nu se încarce de păcate străine. Că nu 
este aceea răbdare, ci pricină de pierzare. Că nu se cuvine a fi noi mai 
milostivi decît Sfinţii Părinţi. Arhiereul sau duhovnicul, fiind stăpînit de 
aceleaşi păcate ca şi cel ce se spovedeşte, să nu socotească că i se vor 
ierta lui acele păcate, dacă va fi îngăduitor şi-i va uşura pe păcătoşi, 
călcînd legile Domnului. Ci pentru ale sale păcate să ceară iertare iar 

legea lui Dumnezeu să a aplice cu dreptate. Poate fi îngăduitor numai 
atunci cînd păcătosul se va hotărî a se îndrepta de la rău şi a se smeri intru 
pocăinţă” (Tratat asupra tuturor dogmelor cap. 9,30). 

105. — Cum trebuie să se procedeze cu acei credincioşi care au săvîrşit 
păcate grele şi totuşi cer cu stăruinţă Sfânta împărtăşanie? 

— Cu aceia care au păcate grele şi totuşi cer stăruitor Sfânta împărtă¬ 
şanie, iată cum trebuie procedat. Dacă se vor spovedi curat, cu mare 
durere de inimă, cu lacrimi şi cu căinţă, duhovnicul care i-a oprit un timp 
de la cele sfinte, potrivit Sfintelor Canoane, poate să le facă acest pogo- 
rămînt. Adică să împartă canonul dat şi numărul anilor de pocăinţă în trei 
părţi, după cum am spus mai înainte. O parte să o pună spre milostivirea 
şi iubirea de oameni a lui Dumnezeu, că nimeni din oameni nu este iără 
de păcat; a doua parte a canonului să rămînă asupra celui ce a săvîrşit 
păcatele; iar a treia parte de canon să o ia duhovnicul asupra sa, ca cel 
ce are putere de la arhiereu să lege şi să dezlege, după cum zice nemin- 
cinoasa gură a Domnului nostru Iisus Hristos (îndreptarea legii, Tirgo- 
vişte, 1652). Duhovnicul, pentru a se orienta mai bine în legătură cu scum- 
pătatea şi pogorămîntul pe are îl tace de la caz la caz cu cei ce se spove¬ 
desc şi se pocăiesc, este bine să citească cu înţelegere Sfintele Canoane 
şi mai ales canonul 102 al Sinodului al Vl-lea Ecumenic, iar nicidecum să 
se bazeze pe priceperea sa, căci „duhovnicul are putere a lega şi a dezlega 
numai în conformitate cu legea Domnului”. 

Aşadar, canonisirea trebuie făcută numai potrivit cu învăţătura 
Sfintei Scripturi, potrivit cu Sfintele Canoane şi învăţăturile Sfinţilor 
Părinţi, căci altiel spovedania şi pocăinţa nu ar aduce nici un folos, credin¬ 
ciosului şi nici duhovnicului. 

106. — Cum trebuie procedat cu acei credincioşi care nu primesc 
canon la spovedanie? Dar cu cei care sînt bolnavi şi hu pot face canonul? 

— Cei ce nu vor să primească un canon la Sfînta Spovedanie, după 
multă sfătuire, de vor rămîne în îndărătnicia lor, nu li se poate face dez¬ 
legarea de păcate, cum spune Sfîntul Nicodim Aghioritul în învăţătura 
către duhovnic. Celor bolnavi, însă, li se poate face uşurare de canoanele 
care cer osteneală trupească, precum: post, metanie, priveghere, milos¬ 
tenie, dacă nu au de unde da etc. ţ însă pentru osteneala duhului nu sînt 
scutiţi, adică de sfînta rugăciune, cea dintotdeauna, şi de mulţumire către 
D umne zeu pentru suferinţa pe care o au. După cum am zis, canonul celor 
bolnavi se poate schimba nu însă şi obligaţia dfe a ierta, a se ruga şi a 
mulţ umi neîncetat ldi Dumnezeu pentru toate^ dăci prin aceasta se vor 
mîntui. 

IOT. — De cîte ori pe an trebuie să se spovedească mirenii? 

— Spovedania nu este legată de termene sau soroace anumite din 
cursul anului. Putem alerga la duhovnic ori de cîte ori simţim nevoia să 
ne uşurăm sufletul de povara păcatelor şi să primim mîngîierea Harului şi 
nădejdea iertării. Cu cît ne spovedim mai des cu atîta este mai bine. De 
obicei însă, spovedania este legată de cele patru posturi. Porunca a patra 
a Bisericii învaţă să ne mărturisim păcatele de patru ori pe an, în cele 
patru posturi. Cei mai sporiţi în evlavie să se spovedească în fiecare lună, 
iar ceilalţi „măcar o dată pe an” şi anume în Postul Paştilor (Mărturi¬ 
sirea Ort., partea I, întrebarea 90). 

108. — De cîte ori pe an trebuie să ne împărtăşim după rînduiala 
Bisericii ? 

— Sfînta împărtăşanie, fiind strîns legată de Spovedanie, se poate 
da, cu dezlegarea duhovnicului, în cele patru posturi, sau cel mai des o dată 
pe lună pentru cei mai evlavioşi şi cel mai rar la Sfintele Paşti. însă 
numai după săvîrşirea canonului dat. Sfîntul Ioan Gură de Aur recomandă 
credincioşilor că se pot împărtăşi cel mai des de douăsprezece ori pe an, 
la cele douăsprezece praznice împărăteşti, cu dezlegarea duhovnicului lor, 
„însă cu frică şi cu cutremur, ca să nu luăm osîndă în loc de hrană şi 
moarte în loc de viaţă” (împărţire de grîu, Cuv. 53 şi 54). 

109. — Care sînf condiţiile principale pentru a primi cineva cu vred¬ 
nicie Trupul şi Sîngele Domnului? 

— Pregătirea pentru Sfînta împărtăşanie este de două feluri: tru¬ 
pească şi sufletească. în general ea constă din următoarele părţi: 

o. Spovedania , mărturisirea păcatelor, fără de care nimeni nu se poate 
împărtăşi, nici chiar clericul. Numai copiii pînă la şapte ani sînt scutiţi 
de spovedanie. 

b. împăcarea cu toţi oamenii. Nimeni nu se poate împărtăşi certat 
cu cineva şi neîmpăcat, sau avînd răutate, ură şi gmd de răzbunare asupra 
cuiva. Dumnezeu, fiind dragoste, primeşte la cele sfinte numai pe cei care 
iartă şi trăiesc în dragoste. 

c. Înjrînarea de la mîncare de dulce şi de la orice pofta şi necurăţie 
trupească. Soţii sînt datori să ţină cel puţin şapte zile de curăţenie înainte 
de Sfînta împărtăşanie şi încă trei zile după Sfînta împărtăşanie. Credin¬ 
cioşii sînt datori să ţină curăţenie şi să postească miercurea, vinerea şi 
în cele patru posturi cînd se împărtăşesc. în caz de boală grea, preotul 
le rînduieşte un post mai scurt, după caz. Cei care se împărtăşesc între 
posturi sînt datori să postească cel puţin trei pînă la şapte zile, înainte de 
Sfînta împărtăşanie. Creştinii sînt datori să se înfiineze înainte de pri* 

mirea celor sfinte, de băutură, de tutun, distracţii, glume, zavistie, cle¬ 
vetire etc. 

d. împlinirea canonului dat de duhovnic. Credincioşii nu se pot 
împărtăşi fără învoirea duhovnicului lor şi fără împlinirea canonului rînduit 
de el la spovedanie, afară de caz de boală sau alte împrejurări grave, cînd 
pot primi cele sfinte în orice situaţie s-ar găsi cei în cauză. 

e. Rugăciunea. Credincioşii sînt datori să se roage mai înainte de pri¬ 
mirea Sfintei împărtăşanii în mod deosebit. Să citească din ajun rugăciuni 
din Ceaslov, din Psaltire şi Acatistier; să facă după putere metanii, închi¬ 
năciuni, milostenie la săraci şi alte fapte bune. în mod deosebit sînt datori 
să citească, seara, Acatistul Mîntuitorului, Paraclisul Maicii Domnului, 
Canonul de pocăinţă. Canonul îngerului păzitor şi Canonul Sfintei împăr¬ 
tăşanii, iar dimineaţă cele douăsprezece rugăciuni. După primirea celor 
sfinte, credincioşii trebuie să citească rugăciunile de mulţumire. 

110. — In ce împrejurări se pot împărtăşi credincioşii cu pogorămînt, 
adică în mod excepţional? 

— După cum am spus, cei ce sînt opriţi un timp de Sfînta împărtă¬ 
şanie se pot împărtăşi cu pogorămînt numai în caz de primejdie de moarte, 
adică de accidente, de operaţie, internare în spital pentru mai mult timp 
etc. De asemenea, femeile însărcinate se pot împărtăşi în luna a noua, 
orice oprire canonică ar avea, cu condiţia ca după naştere să ţină în con¬ 
tinuare canonul dat de duhovnic. 

111. — Care dintre creştini nu se pot împărtăşi nici chiar înainte de 
moarte ? 

— Nu pot fi împărtăşiţi nici chiar pe patul de mparte, creştinii orto¬ 
docşi care refuză cele sfinte; cei care s-au lepădat dc credinţă; cei care au 
părăsit Biserica şi s-au dus la secte; cei demenţi, adică cei care nu pot 
judeca cu mintea şi nu se pot spovedi; cei în agonie care nu au apucat să 
fie mai înainte spovediţi şi împărtăşiţi; cei îndrăciţi (demonizaţi); cei 
care hulesc pe Dumnezeu şi îl înjură, chiar şi pe patul de moarte; cei care 
au săvîrşit păcate împotriva Sfîntului Duh pînă în ceasul morţii şi nu 
s-au pocăit; cei deznădăjduiţi care vor să-şi pună capăt zilelor; cei cu 
totul robiţi pînă la moarte de beţie, de grele păcate trupeşti, furii de cele 
sfinte şi cci care nu vor să ierte nici la moarte pe aproapele lor. 

112. — Ce alte sfaturi ne mai puteţi da în legătură cu duhovnicul şi 
duhovnic» ? 

— Nici un cleric (duhovnic) nu poate dezlega la spovedanie pe cel 
legat de altul, decît numai dacă cel ce l-a legat a murit sau l-a legat pe 
nedrept şi este dezlegat de episcopul său. ^Altă învăţătură a Bisericii zice 

aşa: „Caută să găseşti un duhovnic bun, duhovnicesc, să fie învăţat şi iscusit 
în fapte, să cunoască bine raneie sufleteşti ca să ştie să dea şi doctorie cu 
pricepere”, precum ar fi făcut cind ar fi avut o rană trupească- Căci s-au 
văzut mulţi în ziua de azi care, necunoscînd boala, au omorît duhovniceşte 
pe mulţi din cei bolnavi, precum zice şi Hristos, „cînd un orb povăţuieşte 
pe alt orb, amîndoi cad în groapă”. 

Cînd vei găsi un duhovnic bun să nu te mai duci la altul, căci dacă 
neguţătoreşti mărturisirea nu te poţi folosi. Dacă te-ai mărturisit la un 
duhovnic de mai multe ori şi din pricină că ai căzut în aceleaşi păcate 
te ruşinezi de el şi te duci la altul ca să te ruşinezi mai puţin şi să primeşti 
canon mai uşor, aceasta „mai rău mînie pe Dumnezeu”. Unii creştini 
obişnuiesc să caute duhovnici foarte îngăduitori, care iartă fără canon şi 
chiar le dau şi Sfînta împărtăşanie. Unii ca aceştia se pierd pe sine şi se 
fac pierzare şi pentru alţii, dar „vremea judecăţii (osîndei) lor este în 
veac” zice Sfînta Scriptură. 

Alţii uneltesc vicleşugul mai cu măiestrie, căci se duc la un duhovnic 
şi spun unele păcate, apoi se duc la altul şi spun alte păcate, tîlcuindu-le 
în aşa fel încît să le înfăţişeze fără adevărata lor vină. Alţii spun repede 
păcatele lor ca duhovnicul să nu le bage în seamă, nici să cerceteze cu 
deamănuntul pricinile şi urmările acelor păcate şi astfel să poată 5 tămă¬ 
duiţi. Alţii, ceea ce este şi mai rău, nu voiesc să le mărturisească pe toate, 
ci ascund pe cele mai mari. Toate aceste uneltiri ale diavolului caută 
pe orice cale să ducă la pierzare sufletele oamenilor slabi în credinţă. 

Duhovnicul nu este decît un martor înaintea lui Dumnezeu şi un organ 
prin care Duhul Sfînt lucrează taina iertării păcatelor. Duhovnicul tîl- 
cuieşte şi aplică legea lui Dumnezeu pentru vindecarea sufletului omenesc. 
„Dacă duhovnicul constată că cineva nu este sincer, are datoria să-l 
respingă de la spovedanie”. Dacă nu ar face aşa ar însemna că duhovnicul 
nu slujeşte pe Dumnezeu cu credinţă, cu inimă curată şi devotată. 

Pocăinţa este una din cele şapte Taine pe care o lucrează Duhul Sfînt 
în chip nevăzut prin slujba văzută a duhovnicului. Cînd te spovedeşti nu 
cumva să-ţi pleci urechea ta la glasul diavolului care îţi şopteşte în minte 
zicînd: „Oare ce va zice duhovnicul cînd va auzi astfel de păcate ?” Uneori 
diavolul îi şopteşte credinciosului prin oamenii cei răi şi bîrfitori cum că 
duhovnicul ar spune altora păcatele de la spovedanie. La aceasta să-şi 
aducă aminte fiecare de bogatul ce şi-a mărturisit păcatele sale în mijlocul 
Bisericii cu glas tare înaintea tuturor celor de faţă şi, în timp ce şi le 
mărturisea, îngerul Domnului îi ştergea păcatele lui cele mărturisite in 
faţa tuturor, cum spune Sfîntul Io an Scărarul în Cuvîntul IV din Filocalia 
voi. IX. Să se ştie şi aceasta, că duhovnicul nu poate dezlega pe cel ce 

nu-1 dezleagă Dumnezeu şi nici nu poate lega pe cel ce nu s-a legat pe sine 
prin călcarea poruncilor lui Dumnezeu. 

Aşadar, în cele spuse pînă aici este clar că nici duhovnicul, afară de 
pricinile arătate mai sus, nu se poate schimba, nici canonul dat de un 
duhovnic nu*l poate dezlega altul, cît timp duhovnicul lui trăieşte. Iar 
dacă cineva se sminteşte de vreo slăbiciune a duhovnicului său şi nu mai 
are evlavie la el, atunci, dacă are motiv bine întemeiat, se poate duce la 
alt duhovnic, însă numai cu binecuvîntarea duhovnicului dintîi. La noul 
duhovnic este flator să facă o spovedanie generală din copilărie, ca acela 
să-l poată cunoaşte bine şi astfel să-i rînduiască un canon potrivit, spre 
îndreptarea lui. 

113. — în ce condiţii se spovedesc şi se împărtăşesc copiii? Dar cei 
bătrîni şi greu bolnavi? 

— Copiii mici pînă la şase-şapte ani, dacă sînt botezaţi, se împărtă¬ 
şesc fără spovedanie, la 30 sau 40 de zile. Spovedania lor începe de la vîrsta 
de 7 ani. Cei bătrîni şi bolnavi este bine să se împărtăşească la fel, la 
trei-patru săptămioi, dacă nu au vreo oprire de la Sfînta împărtăşanie. 
Dacă au păcate cu totul grele, de moarte. Sfinţii Părinţi rînduiesc să se 
împărtăşească numai pe patul de moarte sau cum va socoti duhovnicul lor. 

114. — Cum se cuvine a se spovedi şi a se împărtăşi călugării, după 
rînduiala Sfinţilor Părinţi? Cît de des se pot împărtăşi monahii, schimo- 
nahii şi călugării bolnavi ? 

— Tot ce am spus pînă acum despre această Sfîntă Taină este valabil 
şi pentru călugări. Monahii şi schimonahii sînt datori a se împărtăşi cu 
Trupul şi Sîngele Domnului mai des decît mirenii, însă cu pregătirea cuve¬ 
nită, după Sfintele Canoane, şi cu dezlegarea duhovnicului lor. Călugării 
se pot împărtăşi cel mai des o dată pe lună, sau, cum spune Sfîntul Io an 
Gură de Aur, în cuvîntul 53 din „împărţire de grîu”, la cele douăsprezece 
praznice împărăteşti. Schimonahii, îndeosebi cei bolnavi, şi bătrînii se 
pot împărtăşi cel mai des o dată pe săptămină, după tradiţia noastră mînăs- 
tirească. Aceasta ne învaţă şi povăţuirile din Liturghier, zicînd: „Preoţii 
de popor să înveţe pe credincioşii lor ca, în cuget curat, parte bărbă¬ 
tească şi fcmeiască să se împărtăşească, de va fi cu putinţă, la praznicile 
cele împărăteşti de peste an, iar de nu măcar în cele patru postun de 
peste an, să se pregătească de împărtăşirea cu Sfintele Taine, însă cu 
cuvenita pregătire şi cu învoirea duhovnicului lor să facă aceasta”. 

115. —Cum trebuie să se pregătească clericii, preoţii fi dia c o ni i 
pentru Sfînta Liturghie? 

— Despre toate acestea scrie pe larg în povăţuirile Sfintei Liturghii 
(lin Liturghier. în general, clericul de mir este dator să respecte urmă' 
toarele: Să se spovedească la duhovnicul său înainte cu o zi de Sfînta 
Liturghie; să aibă dezlegare de la duhovnic pentru săvîrşirea celor sfinte; 
să ţină curăţenie înainte şi după Sfînta împărtăşanie cîteva zile; să 
fie împăcat cu enoriaşii săi şi cu toţi oamenii; să-şi citească din timp toate 
rugăciunile rînduite pentru Sfînta împărtăşanie; să facă în ajunui fiecărei 
sărbători vecernia şi utrenia la biserică; să săvîrşească orice slujbă, mai ales 
Sfînta Liturghie, fără grabă şi cu toată evlavia; să-şi pregătească din timp 
prescuri şi vin natural pentru cele sfinte; să-şi pregătească temeinic în 
cursul săptămînii predica duminicală sau a sărbătorii, prin care este dator 
să-şi hrănească duhovniceşte pe enoriaşii săi. 

r 

116. —Care este rolul şi importanţa predicii în biserică? 

— Fiecare preot este dator să catehizeze „cu timp şi fără timp” pe 
credincioşii săi, căci „credinţa vine prin auz, iar auzul prin vestirea cuvîn- 
tului lui Dumnezeu” (Rom. 17, 10). Altfel, poporul piere din lipsă de 
cunoştinţă a cuvîntului dumnezeiesc, iar preotul va da înfricoşat răspuns 
la judecată. Auzi ce spune Dumnezeu prin gura proorocului: „Fiindcă ai 
lepădat cunoştinţa şi Eu te voi lepăda să nu mai fii preot, căci ai uitat 
legea Domnului tău” (Osea 4, 6). Catehezele şi predicile, în general, trebuie 
să se facă pe temeiul Sfintei Scripturi şi după învăţăturile Sfinţilor Părinţi. 
Să fie bine gîndite, simţite, trăite de preot, ca să poată convinge şi pe 
credincioşi. Predicile să fie. calde, mîngîietoare, pe înţelesul tuturor, pre¬ 
sărate cu istorioare practice uşor de ţinut minte. Să iasă din inimă, ca să 
meargă la inimă. O mare importanţă au, mai ales acum, cînd s-au înmulţit 
sectele, predicile catehetice cu temă, ca să ştie poporul dreapta credinţă 
ortodoxă şi să se poată feri de cursele sectarilor. 



117. — în cîte feluri este dator a predica preotul? 

— Preotul este dator a predica în trei feluri şi anume: cu cuvîntul, 
cu scrisul şi cu viaţa, după învăţătura Sfîntului Ioan Gură de Aur. Cu gura 
este dator să înveţe pe credincioşi cuvîntul Domnului, dogmele, canoanele 
şi învăţăturile Sfinţilor Părinţi. Cu scrisul sau cu mina este dator să scrie 
cele ce a învăţat din Sfînta Scriptură şi de la Sfinţii Părinţi. Iar eu viaţa 
este dator să predice prin trăirea sa personală, după putere, despre cele 
ce învaţă, aducîndu-şi aminte de cuvîntul Domnului care zice: „Cela ce 
va face şi va învăţa, acela mare sc va chema Intru împărăţia Cerurilor” 
(Matei 5, 19). „Aşa să lumineze lumina voastră înaintea oamenilor ca să 
vadă lucrurile voastre cele bune şi să slăvească pe Tatăl vostru cel din 
ceruri” (Matei 5, 16). Cea mai puternică este predica prin viaţa preotului. 












68 


CONVORBIRI DUHOVNICEŞTI 


118. — Se poale mîntui cineva fără duhovnic şi fără spovedanie? 

— Nu. Nimeni nu se poate mîntui nici mireni, nici călugări, nici clerici, 
fără spovedania păcatelor şi fără dezlegarea de la duhovnic, după cuvîntul 
Domnului care zice: „Luaţi Duh Sfînt, cărora le veţi ierta păcatele se vor 
ierta şi cărora le veţi ţine, ţinute vor fi” (loan, 20, 23). Şi în alt loc: 
„Oricîte veţi lega pe pămînt, vor fi legate şi în cer şi oricîte veţi dezlega 
pe pămînt vor fi dezlegate şi în cer” (Matei, 18, 18). Deci, cum va intra 
cineva în împărăţia cerurilor, nefiind dezlegat pe pămînt de păcatele sale? 
Că această putere s-a dat numai celor aleşi, adică apostolilor, episcopilor 
şi preoţilor, iar nu mirenilor. Toţi trebuie să avem duhovnicii noştri şi să 
ne spovedim regulat, chiar şi aceia cărora li se pare că nu au păcate. 
Aşa ne învaţă Sfîntul Apostol şi Evanghelist loan: „De vom zice că păcat 
nu avem, ne înşelăm pe noi înşine şi adevărul nu este în noi. De vom 
mărturisi păcatele noastre, credincios şi drept este Dumnezeu ca să ne 
ierte nouă păcatele şi să ne curăţească pe noi de toată nedreptatea” 
(1 loan 1, 8—9). Iar Sfîntul Simeon TeBaloniceanul arată, zicînd: „Toţi 
trebuie să ne pocăim, şi mireni şi călugări şi preoţi şi arhierei. Toţi să ne 
poc&im (spovedim), ca să ne mîntuim” (Tratat asupra tuturor dogmelor, 
cap. 251, Despre Taina Pocăinţei). Fără spovedanie nimeni nu se poate 
mîntui, deoarece „toţi multe greşim” (Iacob 3, 2). Tot omul este zămislit 
şi născut în păcat (Facere 8, 21; Ps. 50, 6; Matei 7, 11; Rom. 3, 11). 
Sfînta Scriptură ne arată că „păcatul aduce moarte” (Iacob 1, 15) şi că 
„nimic necurat nu va intra în împărăţia lui Dumnezeu”. 

Deci Bă ţinem minte că „păcatul este călcarea Legii lui Dumnezeu şi 
eBte urîciune şi necurăţie înaintea Lui” şi că mini a Domnului vine asupra 
celor răi şi păcătoşi care mor nespovediţi şi fără pocăinţă. Păcătoşii, prin 
spovedanie şi pocăinţă, întorc mînia cea dreaptă a lui Dumnezeu şi capătă 
mîntuirea sufletelor lor. 

119. —Duhovnicul poate opri de la lucrarea celor sfinte pe vreun 
cleric? Ce trebuie să facă duhovnicul în această situaţie? 

— Cele mai mari păcate făcute de clerici, adică lepădarea de credinţa 
ortodoxă, uciderea, desfrînarea, profanarea celor sfinte (ierosilia, sacrile¬ 
giul) etc., trebuie să fie spovedite numai la arhierei, precum şi alte păcate 
grele care nu le pricepe duhovnicul. Să se facă toate cu sfatul arhiereului, 
pentru că lucrarea duhovniciei este mai ales a arhiereului. Duhovnicul 
nu poate opri de la săvîrşirea celor sfinte pe vreun diacon sau preot, pentru 
orice păcat, ci trebuie să-l trimită la episcopul locului sau la Sfîntul Sinod, 
după regula Bisericii noastre Ortodoxe. 

120. — Ce părere aveţi despre acei clerici care dau prea des şi fără 
cercetarea cuvenită Sfînta împărtăşanie la credincioşi? 

— Preoţii care dau Sfînta împărtăşanie credincioşilor fără cerce¬ 
tarea cuvenită şi fără canonisire sînt datori să citească cu atenţie „Povă- 
ţuirile” din Liturghier care privesc pregătirea sufletească şi trupească a 
credincioşilor pentru Sfînta împărtăşanie. Preoţii sînt datori să cunoască 
bine Sfintele Canoane şi practica Bisericii Ortodoxe, iar la nevoie să consulte 
pe episcopul locului, pe care sînt datori să-l asculte toată viaţa. Preoţii 
trebuie să citească şi învăţătura Sfîntului Ioan Gură de Aur despre felul 
cum trebuie dată Sfînta împărtăşanie. Iată ce zice el în Cuvîntul 55 din 
cartea sa „împărţire de grîu”: „Nu mică muncă zace asupra voastră, preo¬ 
ţilor, dacă ştiind la cineva vreo răutate îi veţi îngădui să se împărtăşească 
de Masa aceasta. Sîngele lui Hristos din mîna voastră se va cere. Măcar 
vreun, voievod de-ar fi, măcar eparh, măcar cel încoronat cu coroană, 
dacă cu nevrednicie se apropie (de cele sfinte), opreşte-1. Mai mare stăpî- 
nire ai tu decît acela . . : că decît cel îndrăcit mai rău este cel ce a păcătuit ' 
şi se apropie. Că acela, pentru că este îndrăcit, nu se munceşte; iar aceştia 
cînd se apropie cu nevrednicie, la muncă veşnică se dau. Deci, nu numai 
pe aceştia să-i oprim, ci în scurt pe toţi care li vom vedea că se apropie cu 
nevrednicie. Nici unul să nu ia ca Iuda, ca să nu pătimească ca Iuda”. 

Şi iarăşi zice: „Nu da sabie în loc de hrană. Ci măcar din nebunie de va 
veni acela să se împărtăşească, opreşte-1. Să nu te temi. Teme-te de Dum¬ 
nezeu, nu de om. Iar dacă tu nu îndrăzneşti să-l opreşti, adă-1 la mine. 
Nu voi îngădui să se facă acestea. De suflet mă voi despărţi mai înainte 
decît voi da Sînge stăpînesc cu nevrednicie. Şi sîngele meu tot îl voi vărsa, 
mai înainte decît voi da Sînge aşa de înfricoşat celui căruia nu i se cuvine. 
Iar dacă mult iscodind cineva nu a ştiut pe cel rău, nu este nici o vină”. 

De aceea, duhovnicul trebuie să fie cu mare grijă la spovedanie, 
socotind bine pe cine trebuie să-l oprească şi cui să-i dea eele sfinte cu 
vrednicie. Dacă cineva duce o viaţă imorală şi caută prin înşelăciune să 
primească Sfînta împărtăşanie, va intra satana în el (Ioan 13, 27), asemă- 
nîndu-se lui Iuda. Dacă cineva este pe patul de moarte şi nu mai poate 
vorbi i se poate da Sfînta împărtăşanie pe mărturia celor din jurul său, 
cum că bolnavul este om credincios, că s-a spovedit regulat şi a dorit cele 
sfinte. Cel mai mare păcătos, dacă pe patul de moarte se spovedeşte, 
plîngînd cu amar, asemenea tilharului de pe cruce, poate fi împărtăşit. 
Iar dacă cineva nici pe patul de moarte nu vrea să se împace cu aproapele, 
sau refuză cele sfinte, nu trebuie sa fie împărtăşit. 

în ce priveşte purtarea Sfintelor Taine de către mireni, chiar cu voia 
preotului, iată ce spune Pravila Bisericească: „Preotul care va da Sfînta 
Taină a lui Dumnezeu (împărtăşania) citeţului celui destoinic, sau omului 
simplu, să o poarte el încoace şi încolo pentru oarecare treburi, iar nu 
însuşi preotul să o poarte cu frică de Dumnezeu, unul ca acela să se 

pocăiască trei ani” (Pravila Bis. de La Govora, 35). Şi iarăşi: „Preotul 
Cure va împărtăşi pe orice om, fie mic, fie mare, tînăr sau bătrîn, pînă 
ce nu va lua ştire despre dînsul de la duhovnicul lui de este destoinic sau 
nu, unul ca acesta să se izgonească din preoţie, adică să se pocăiască cinci 
ani; iar dacă din neglijenţă va împărtăşi, chiar de-ar fi cocon mic, şapte 
ani să aibă pocanie” (op. cit., 35). „Nu este îngăduit a se ţine Sfintele Taine 
în casă, mai ales în familie, sau a .le purta la sine şi din îndelungarea de 
vreme să se neglijeze păstrarea lor, ci numai la biserică, pe Sfînta Masă, să 
se păstreze cele sfinte; căci şi credincioşii cînd trec pe lingă biserică se 
închină lui Hristos. In vreme de nevoie, de persecuţii, de foc, de cutremure 
sau cînd se duc cele Sfinte la bolnavi acasă, poate preotul să ia cu sine cele 
Sfinte, dar şi atunci cu mare cinste şi grijă, pe cît posibil mergînd cu ele 
ca la vohodul cel mare, cu luminarea aprinsă înainte, fără a căuta vreun 
cîştig lumesc” (Sfuitul Simeon Tesaloniceanul, cap. 9). 

„Nu se cuvine a liturghisi prin case particulare de către episcopi sau 
preoţi” (Laodiceea, 58). Deoarece al Vl-lea Sinod Ecumenic supune cateri¬ 
sirii pe clericii care slujesc şi botează prin paraclise, care sînt în casele 
particulare, fără învoirea episcopului, şi noi hotărîm aceasta. Căci pe cînd 
Sfînta Biserică Ortodoxă îndreptează cuvîntul adevărului şi păstrează 
adevărul şi învaţă moralitatea vieţuirii, apoi este urît şi necuvios întru 
neascultare şi anarhie (clericii) furişîndu-se prin case, să rupă buna rîn- 
duială şi să o umple de multă tulburare şi sminteală. Pentru aceea pre¬ 
zentul sinod, de acord cu Sinodul Ecumenic al Vl-lea, canonul 31, a 
hotărît să fie lepădaţi din cler cei ce liturghisesc prin paraclise, care sînt 
prin case, lepădarea d in cler făcîndu-se de către episcopul locului. Iar dacă 
unii dintre aceştia pătrund în case şi vor îndrăzni să hturghisească fără 
voia episcopului, aceia să se caterisească, iar mirenii care sînt părtaşi 
acestora să se supună afurisim (Ibidem 1, 2, 12). 

121. — Spun Sfinţii Părinţi că cel mai greu se mîntuiesc clericii, adică 
arhiereii, preoţii şi duhovnicii. Ce ne puteţi spune în această privinţă? 

— Sfinţii şi dumnezeieştii Părinţi spun într-adevăr că cu anevoie se • 
vor mîntui preoţii, duhovnicii şi toţi păstorii de suflete. Datoriile păstorilor 
de suflete sînt multe şi grele, faţă de sine, faţă de familie, faţă de clericii 
care depind de ei şi cu care colaborează în slujba Domnului, precum şi 
faţă de poporul încredinţat lor spre a-1 duce la mîntuire şi mulţi păstori 
se lasă înşelaţi de lăcomie, care este rădăcina tuturor păcatelor (1 Tim. 6, 
10), prin care smintesc pe credincioşi şi nedreptăţesc pe colaboratorii lor, 
preoţi, diaconi, cîntăreţi etc. Toate veniturile bisericii sînt o proprietate 
a lui Dumnezeu, ia* preotul nu este decît un iconom al lor şi este obligat 
să le împartă cu dreptate la toţi cei ce au nevoie şi merită împărtăşirea 

din ele. Cel ce este nedrept faţă de colaboratorii săi se pedepseşte cu 
afurisirea din slujba sa şi dacă nu se îndreaptă se cateriseşte, „ca unul 
cc a ucis pe fratele său” (Const. Apostolice, 9). 

Ce pot să spun eu mai mult în această privinţă ? Fiecare preot duhovnic 
şi păstor de suflete ştie mai bine decît mine ce are de făcut. Deci, să*i 
ajute Dumnezeu să-şi împlinească datoriile faţă de 'Hristos, faţă de fa¬ 
milie, faţă de sine, faţă de societatea în care trăieşte şi mai ales faţă de 
sufletele încredinţate lui spre mîntuire, spre a dobîndi cît mai mulţi pentru 
împărăţia lui Dumnezeu. 

122. — Ce trebuie să facă păstorii de suflet pentru a dobîndi împă¬ 
răţia lui Dumnezeu? 

— Trei sînt lucrurile de căpetenie pentru mîntuirea sufletelor noastre: 
credinţa dreaptă în Dumnezeu, faptele cele bune şi smerenia. Adică, cînd 
vom lucra toate poruncile lui Hristos, să zicem în inima noastră „că slugi 
netrebnice sîntem, fiindcă nu am făcut dect ceea ce eram datori să facem, 
după cum ne învaţă Domnul” (Luca 17, 10). > ■ > 

% y . . . . . . 

C ON V ORBIRE A A CINCE A '■ , 

Despre căsătorie, datoriile soţilor şi copiilor 

123. —Cum se cuvine să se pregătească tinerii pentru căsătorie? 

— Cea mai bună pregătire a tinerilor pentru viaţă şi căsătorie este 

creşterea lor ,,în frica şi certarea Domnului”, precum ne învaţă pe noi 
vasul alegerii şi gura lui Hristos, marele Apostol Pavel. Mai întîi se cere 
tinerilor să cunoască pe, scurt învăţătura de credinţă ortodoxă. Să ştie 
Crezul pe de rost şi alte rugăciuni de nevoie, să aibă duhovnici buni, sa 
citească Sfînta Scriptură şi mai ales Noul Testament, Catehismul Ortodox 
şi alte cărţi de folos sufletesc'. De asemenea, sînt datori să trăiască în fe¬ 
ciorie pînă la cununia religioasă şi să se silească a lucra după putere toate 
faptele bune, mai ales rugăciunea, mergerea regulată la Biserica, postul, 
milostenia, viaţa curată, ascultarea de părinţi şi spovedania în cele patru 
posturi. 

Iată cum se cuvine să se pregătească orice tînăr pentru a păşi în viaţă 
şi pentru căsătorie. Să ne gîndim că nunta este cea mai veche taină a Bise¬ 
ricii, întemeiată de Dumnezeu încă din rai. Ea stă la temelia familiei, a 
lumii întregi. Tăria familiei depinde şi de respectarea principiilor morale 
ale Bisericii noastre. Tinerii trebuie pregătiţi pentru viaţa de familie încă 
din copilărie. Preotul, naşul de botez şi părinţii au în viaţa tinerilor cel 
) mai mare rol şi răspundere. 

124. — Care sînt regulile canonice ale nunţii creştine ortodoxe ? 

— Regulile canonice, pe care sînt datori a le împlini tinerii la nunta 
creştină ortodoxă, sînt unsprezece la număr şi anume: 

1. Cei doi tineri care vor să se cunune unul cu altul, să nu fie între 
ei nici un fel de rudenie trupească sau duhovnicească, adică din Sfîntul 
Botez. Cununia între rude o opresc cu desăvîrşire Sfintele Canoane ale 
Bisericii Ortodoxe. 

2. Părinţii celor doi tineri trebuie să se învoiască şi să se unească la 
căsătoria copiilor lor. Nunţile făcute fără voia părinţilor nu aduc bucurie 
copiilor şi sînt canonisite de Sfîntul Vasile cel Mare. în canoanele 38, 40 
şi 42 ca şi desfrînarea, cu trei ani oprire de la Sfînta împărtăşanie pînă la 
împăcarea celor doi tineri cu părinţii lor. 

3. Cei doi tineri trebuie să se iubească şi să se învoiască a se căsători 
unul cu altul; căci de se căsătoresc fără voia lor, la îndemnul părinţilor 
sau pentru cîştiguri materiale, această nuntă nu poate dăinui. 

4. Logodirea celor doi tineri să se facă cu preot, după rînduiala Bise¬ 
ricii, cu cercetarea canonică cuvenită. 

5. Tinerii logodiţi sînt datori să trăiască la părinţii lor pînă la cununia 
religioasă şi să-şi păzească cu sfinţenie fecioria, că de vor greşi mai înainte 
sînt canonisiţi de Biserică, ca nişte desfrînaţi, şi opriţi şapte ani de la Sfînta 
împărtăşanie. 

6. Mai înainte cu o săptămînă sau două de cununia religioasă cei doi 
tineri sînt datori să se spovedească la duhovnicul lor din copilărie sau la 
preotul salului, cu post şi rugăciuni şi, dacă au voie, să se pregătească 
pentru Sfînta împărtăşanie. 

7. Cununia religioasă se cuvine, după tradiţie, a se face dimineaţa, 

deobicei Duminica, mai înainte de începerea Sfintei Liturghii, iar naşii 
mirilor să fie creştini buni, capabili să înveţe şi să povăţuiască pe calea 
cea bună pe finii lor. . 

8. După slujba cununiei, cei doi tineri stau cu cununiile pe cap în 
mijlocul biseripii, înconjuraţi de credincioşi pînă In sfîrşitul slujbei,' iar 
preotul dă binecuvintare de Sfînta Liturghie şi se roagă împreună cu toţi 
cei de faţă pentru ajutorul celor încununaţi. Crezul şi Tatăl nostru este 
dator să le zică mirele. 

9. Cînd preotul zice: „Cu frică de Dumnezeu, cu credinţă şi cu dra¬ 
goste să vă apropiaţi”, atunci cei doi miri se apropie de Sfîntul Potir şi se. 
împărtăşesc cu Trupul şi Sîngele lui Hristos, dacă au voie de la duhov¬ 
nicul lor. 

10. După terminarea Sfintei Liturghii cei doi miri sînt conduşi la 
casa mirelui de nuntaşi după vechea tradiţie ortodoxă, unde se aşază la 

masă, mănîneă şi se veselesc cu cucernicie şi bună rînduială, întru slava 
lui Dumnezeu, precum se cuvine creştinilor. * 

11. Dacă cei doi tineri s-au împărtăşit, se cuvine să fie în curăţenie 
pînă în seara zilei următoare, pentru cinstea Sfintelor Taine. 

Aceasta este regula canonică a celor ce ae căsătoresc, rînduită de 
Sfinţii Părinţi ai Bisericii Ortodoxe, pe care cei mai mulţi creştini o calcă 
în zilele noastre, spre a lor osîndă (După „Hristoitia, Bunul Moral al 
creştinilor”, cap, 26, p. 67—69, de Sfîntul Nicodim Aghioritul). Cei ce 
împlinesc aceste reguli creştine la căsătorie, primesc binecuvîntarea de la 
Dumnezeu şi duc viaţă liniştită în familie şi cu bună sporire în toate. Iar 
cei ce calcă rînduiala Bisericii la căsătorie, duc viaţă cu multe ispite. După 
rînduiala Bisericii nu se fac cununii sîmbătă seara, spre ziua Sfintei Dumi¬ 
nici. Unii fac nuntă cu scop de cîştig, spre a dobîndi daruri şi sume mari 
de bani, schimbînd Taina Nunţii rînduită de Dumnezeu în rai, în prilej 
de desfrînare, de sminteală şi de cîştig pierzător de suflete, spre a lor osîndă. 
Un alt mare păcat fac tinerii care se cunună la biserică numai de ochii 
lumii, nu pentru naştere de copii, ci spre plăcere trupească, şi fac cununie 
şi petrecere în Sfintele posturi, cînd nunţile sînt oprite. 

N 125. —Care sînt gradele de rudenie opritoare de căsătorie? 

— Gradele de rudenie sau rudeniile sînt, de patru feluri: 

A. 1. Rudenii de sînge (consîngenitate) în linie dreaptă, care se opresc 
de la căsătorie la infini t. Consîngenitatea în linie dreaptă se împarte în 
două: 

a. în linie dreaptă suitoare , adică, tată — bunic — străbunic etc. 

b. în linie dreaptă coborîtoare, adică, tată — fecior — nepot — stră¬ 
nepot etc. 

2. Rudenii de sînge în linie colaterală , care se opresc de la cusătorie 
pînă la al şaptelea grad, inclusiv. Fraţii de o mamă sînt în gradul ÎI de 
rudenie; verii primari sînt în gradul IV de rudenie; verii al doilea sînt In 
gradul VI de rudenie şi nu se pot căsători unii cn alţii; verii al treilea sînt 
în gradul VIII de rudenie şi aceştia au voie si se căsătorească Intre ei. 
Fraţii şi verii de tată vitreg său mamă vitregă nu se pot.căsători între ci 
tot pînă la gradul VII inclusiv. In cazuri de nedumerire se cere sfatul fi 
dezlegarea episcopului locului. 

B. Rudenii prin încuscrire. Membrii a două f a m i l i i încuscrite nu se pot 
căsători pînă la al cincilea grad, inclusiv. Membrii a trei familii Incnscrite nu 
se pot căsători pînă la al treilea grad, inclusiv, după sinodul patriarhal 
din Constantinopol, din anul 997. 

C. Înrudirea spirituală, din botei şi cununie, între naşi, fini şi radele 
lor. Căsătoria cu rude spirituale este oprită pînă la gradul al treilea in- 

clusiv. Nu se pot căsători naşul cu fina, cu mama sau cu fiica finei. Nu se 
pot căsători finul cu fiica naşului şi fiul naşului cu fiica finei. 

D. înrudirea prin adopţiune ( înfiere ) se opreşte de la căsătorie pînă la 
gradul al treilea, inclusiv. 

In toate cazurile cei doi tineri, dimpreună cu părinţii lor, sînt datori 
să consulte pe preot şi să asculte întru totul de rînduiala Bisericii fixată 
de Sfinţii Părinţi şi păstrată cu atîta sfinţenie de înaintaşii noştri. 

126. — în cazuri cu totul speciale, preotul poate singur să ia hotărîre 
şi să dea dezlegare de cununie celor înrudiţi? 

— Pentru cazuri cu totul speciale, excepţionale, logodnicii trebuie 
îndrumaţi să consulte pe episcopul locului, care poate anula logodna, sau 
dă cuvenita dezlegare de cununie şi rînduieşte un anumit canon de pocă¬ 
inţă. Cînd cei doi tineri sînt rude apropiate, veri primari, fraţi vitregi, 
cumnaţi etc., nici episcopul nu are voie să dezlege o asemenea nuntă fără¬ 
delege, pe care au oprit-o şi au legat-o Sfinţii Părinţi. Iar „dacă vreun preot 
săvîrşeşte o asemenea nuntă, fără ştirea episcopului, să se caterisească”. 
De obicei, gradele de rudenie în căsnicie, mai ales cele din încuscrire, cele 
spirituale şi din înfiere, nasc multe probleme preoţilor şi Bisericii şi nu 
puţini tineri se căsătoresc fiind rude, fie din neştiinţă, fie din lăcomia de 
avere, fie din neascultare şi necredinţă, din care pricină au mult de suferit 
în viaţă. 

127. — Ce trebuie să facă cei căsătoriţi anticanonic cu rude apropiate? 

— Orice nuntă ce se face cu rude trupeşti sau sufleteşti apropiate 

Biserica lui Hristos n-o recunoaşte, ci o desparte şi o canoniseşte, după 
caz, cu oprire de la Sfînta împărtăşanie şi pocăinţă, de la trei pînă la zece 
şi uneori 15 ani, pentru că se face amestecare de sînge, se calcă legea dumne¬ 
zeiască şi se face sminteală în popor. 

128. —Cîte căsătorii îngăduie Biserica? 

— Biserica Ortodoxă îngăduie cu pogorămînt trei căsătorii, însă în 
anumite condiţii. Sfintui Vasile cel Mare, în canonul 87, spune despre a 
doua nuntă: „Căsătoria.a doua este îngăduită de Biserică, numai celor ce 
au rămas văduvi de tineri prin deces şi n-au copii”. Iar Sfîntul Apostol 
Pavel sfătuieşte la văduvie în castitate, dar cine nu poate „mai bine să 
se căsătorească, decît să ardă” (1 Cor. 7, 39). „Căsătoria a doua nu se 
binecuvîntează cu cununie, ci se canoniseşte doi ani a nu se împărtăşi, 
iar a treia căsătorie, trei ani”, zice Sfîntul Nicbifor în canonul 2. Dacă cei 
ce se căsătoresc a doua oară sînt bătrîni „unii ca aceia mînie pe Dumnezeu, 
să aibă pocanie trei ani şi metanii cîte 24 în zi”, zice Pravila Bisericească 
de la Govora, cap. 109. „Cel căsătorit a doua oară nu mai poate fi hiro- 

tonit” (Apost. 17; VI Ecumenic, 3; Sfîntul Vasile, 12). Slujba cununiei a 
doua se face simplă şi fără fast, iar preotul nu are voie să ia parte la masa 
lor (Neocezareea, 7). Preotul, dacă rămîne văduv, nu are voie să se căsă¬ 
torească a doua oară. Dacă totuşi îndrăzneşte la a doua căsătorie, pierde 
preoţia şi nu mai are voie să săvîrşeasca nimic din cele ale preoţiei (Sfîntul 
Vasile, 6). 

Căsătoria a treia se îngăduie de Biserică „numai de mare nevoie, 
acelora care nu au copii, pînă la vîrsta de 40 de ani”. Sfîntul Vasile zice 
că „la trigami să se aplice afurisire (oprire de la Sfînta împărtăşanie) 
cinci ani, fără a-i opri cu totul de la Biserică ... (Can. 4). „Nunta cea 
dintîi este lege, a doua este iertare, iar cea de-a treia este călcare de lege”, 
zice îndreptarea Legii de la Tîrgovişte, cap. 205. Căsătoria a patra este 
oprită cu desăvîrşire de Biserică. Cel vinovat este „afurisit şi lipsit de 
toată slujba Bisericii”, pînă se desparte de acea persoană şi se pocăieşte 
opt ani. 

„Dacă o femeie sau bărbat moare şi soţul se căsătoreşte, nu păcă¬ 
tuieşte . . . dar dacă rămîne văduv (pînă la moarte) îşi agoniseşte mai 
multă slavă la Dumnezeu” (Păstorul lui Herma). Iar Sfîntul Iustin Mar¬ 
tirul şi Filozoful, în cartea sa „Apologia”, spune despre a doua căsătorie: 
„După Dascălul nostru, cei ce s-au căsătorit a doua oară după legea 
omenească sînt păcătoşi, precum şi cei ce caută la femeie spre a o pofti. 
Ca nu numai cel ce preacurveşte cu fapta este preacurvar, ci şi cel ce voieşte 
a preacurvi, fiindcă nu numai faptele, ci şi gîndurile ,sînt văzute la Dum¬ 
nezeu . . .” Iar pe cei ce fac mai multe căsătorii. Sfinţii Părinţi îi numesc 
poligami. Deci, după a doua nuntă nu mai este nuntă, ci poligamie. De 
aceea a zis Domnul samarinencei care păcătuise cu cinci bărbaţi: „Pe 
care îl ai, nu-ţi este ţie bărbat” (loan, 4, 18). „Cei ce au trecut peste a doua 
nuntă nu merită să fie numiţi bărbaţi şi soţii”, zice Sfîntul Vasile cel Mare 
în canonul 4. Tot el spune despre a treia nuntă: „Sfinţii Părinţi au trecut 
sub tăcere nunta a treia (poligamia) şi au socotit-o ca pe o poftă dobito- 
ceaşcă şi străină de vrednicia omului creştin. Nouă ni se pare că acest 
păcat este mai mare decît curvia .. .” (Canonul 80). « - 

129. —Care este scopul evanghelic al nunţii creştine? 

— Scopul principal al nunţii creştine, după porunca lui Dumnezeu 
(Fac. 1, 28; 2, 18—24) şi după învăţătura Bisericii Ortodoxe, este unirea 
prin iubire a celor doi soţi în numele Domnului pentru naşterea de copii, 
spre înmulţirea neamului omenesc. Apoi, ajutorarea soţilor între ei, pentru 
uşurarea vieţii; înfrînarea trupească şi evitarea desfrîului şi a imoralităţii 
) în lume. Toate aceste scopuri să fie spre preamărirea lui Dumnezeu (învă- 

ţătura de Credinţă Creştină Ortodoxă, p. 487; Dicţionarul Teologic, Pr. 
I. Bria, 1981, p. 95-96). 

130. — Ce păcat săvîrşesc, cei ce trăiesc fără cununie religioasă şi au 
copii? Ce trebuie să facă ei spre a se mîntui? 

— în afară de cerinţele fizice, omul are în plus necesităţi şi datorii 
superioare sufleteşti şi deci are nevoie în căsnicie şi de binecuvîntarea lui 
Dumnezeu, adică de cununia religioasă. 

Cei ce trăiesc fără această cununie nu li se pot primi darurile şi pomel- 
nicile la Sfîntul Altar şi nu pot fi naşi nici la cununie, nici la botez. Ei nu 
se pot mîntui decît dacă se cunună la biserică făcînd şi un canon de cîţiva 
ani oprire de la Sfintele Taine (După Pravila bisericească, de Arhim. 
Ni codim Sachelarie), 

Sinodul I Ecumenic, în canonul 3 şi VI Ecumenic, în canonul 5, opresc 
cu desăvîrşire pe clerici de orice grad să aibă vreo femeie îngrijitoare la 
casele lor, „afară de mamă, soră sau mătuşă, sau pe alte persoane care nu 
pot fi bănuite de legătură de concubinaj” .. . „Iar dacă cineva ar călea 
cele hotărîte de noi să se caterisească. Aceasta să se respecte şi de cei casă - 
toriţi, avînd grijă de curăţenia lor morală”. Vezi, deci, ce grijă au avut 
Sfinţii Părinţi să păstreze viaţa morală în Biserica lui Hristos şi cu cîtă 
tărie au luptat împotriva smintelii şi a cumplitului păcat al desfrînării? 

131. — Cum se cuvine să se aleagă naşii la botez şi la cununie şi ce 
datorii au naşii faţă de finii lor? 

— Naşii trebuie să se aleagă dintre cei mai buni şi mai evlavioşi 
creştini, indiferent ce stare socială ar avea, pentru că naşii sînt povăţui- 
tori duhovniceşti ai finilor lor şi au mai mari îndatoriri decît părinţii cei 
trupeşti. Naşii trebuie să fie oameni cumpătaţi, morali, blînzi, de model 
în societate. Să cunoască bine credinţa ortodoxă, Crezul, catehismul orto¬ 
dox, Sfînta Scriptură şi să meargă regulat la biserică. De aceea, nu pot 
fi naşi la botez şi la cununie creştinii de altă religie (catolici, protestanţi, 
sectari etc.), cei ce trăiesc în concubinaj (necununaţi), în desfrînare, cei 
ce nu vor să aibă şi să crească copii, cei beţivi, divorţaţi şi cu nume rău în 
societate. Naşii trebuie sa fie aleşi cu multă grijă şi numai cu voia preotului 
paroh, în faţa căruia să se oblige că vor purta grijă să înveţe pe finii lor 
frica lui Dumnezeu, sâ-i supravegheze, să-i cheme la biserică, la spove¬ 
danie, la săvîrşirea faptelor bune, să-i cerceteze regulat la casele lor, să-i 
mustre la nevoie, să le dea cărţi creştineşti de citit, pentru că naşii au mare 
răspundere, fiind garanţii finilor lor înaintea lui Dumnezeu şi a oamenilor. 

Naşul se leagă cu finul şi cu părinţii lui „printr-o rudenie spirituală, 
care este mai mare decît cea după trup, deoarece el se numeşte părinte 
duhovnicesc, iar finul este fiu duhovnicesc, „după canonul 53 al Sinodului 

VI Ecumenic. „Părinţii trupeşti, spune Dionisie Areopagitul, încredin¬ 
ţează copilul unui creştin botezat care este un bun educator în cele dum¬ 
nezeieşti, încît copilul va rămîne pentru toată viaţa sub povăţuirea lui, 
ca la un tată duhovnicesc şi garant al vieţii lui după Dumnezeu .. 
Naşul trebuie să locuiască cît mai aproape de finul său pentru a-1 supra¬ 
veghea şi ajuta la învăţătura poruncilor lui Dumnezeu. Iată, pe scurt, 
cum se aleg naşii de la botez, de lă cununie şi călugărie. Ei trebuie să fie 
cei mai buni din cei mai buni, ca cei ce trebuie să dea socoteală în iaţa 
lui Dumnezeu pentru fiii lor sufleteşti. Putem spune că mulţi naşi credin¬ 
cioşi îşi mîntuiesc sufletele prin finii lor, dacă îi cresc în frica Domnului; 
dar mai mulţi se osîndesc pentru lenevirea şi nepăsarea faţă de fiii lor 
sufleteşti. La rîndul lor şi finii au datoria să asculte pe naşii şi garanţii 
lor sufleteşti, să-i consulte în toate, să primească sfaturile lor cele bune, 
să se roage zilnic pentru naşii lor, pentru preoţii care i-au botezat, cununat 
sau călugărit şi să le fie de model duhovnicesc în toată viaţa. 

Naşii de călugărie se aleg de stareţ, dintre cei mai buni călugări sau 
duhovnici ai mînăstirii. Călugării trebuie să aibă naşi numai dintre călugări, 
iar mirenii numai dintre mireni. „Nu se cuvine, nici este lucru cinstit, 
nici primit ca călugărul sau călugăriţa să primească copii după Sfîntul 
Botez (adică, să fie naşi la botez), sau să ţină cununii Ia nuntă. Iar de va 
îndrăzni să facă acest lucru fără de cale, de ruşine şi fărădelege, să se cano- 
nisească cum va părea arhiereului. Iar de va face aceasta a doua oară, s& 
se izgonească din Biserica lui Hristos, ca un călcător al dumnezeieştilor 
pravile” (Pravila lui Matei Basarab, cap. 135). 

132. — în ce condiţii Biserica Ortodoxă aprobă divorţul? 

— După învăţătura dată nouă de Dumnezeu, căsătoria este indiso¬ 
lubilă, adică una singură pe toată viaţa: „Ceea ce Dumnezeu a: unit, omul 
să nu despartă” (Matei, 19, 6). Numai moartea desparte în chip firesc pe 
cei doi soţi. Totuşi, sînt cîteva excepţii îngăduite de Biserică, care duc 
la despărţirea soţilor între ei prin divorţ. Iar divorţul este desfacerea căsă¬ 
toriei pe care o provoacă soţii între ei, pentru care Biserica nu le poate 
da nici o binecuvîntare sau hotărîre juridică oficială. De aceea, nici nu se 
prevede vreo slujbă bisericească la divorţ. Adevărata legiuitate a nunţii 
constă numai în căsătoria întîi. Desfacerea ei legală o face numai moartea 
unuia dintre soţi, sau pe plan mai înalt, moartea ambilor soţi, căci după 
moarte „sînt ca îngerii, necăsătoriţi” (Matei 22, 30). 

„Cu toate -acestea, conducerea bisericească, ţinînd seama de scopul 
moral al căsătoriei, încă din vremea apostolilor a dat îngăduinţă văduvei 
rămasă prin decces ele a se recăsători. Deci ca o iconomisire dintre cele 
două alternative: a văduviei prea superioare, în deplină stăpînire de sine 

(Luca 2,36—37) şi a desfrîului prea păcătos, i s-a indicat calea de mijloc 
a căsătoriei celei de a doua” (1 Cor. 7, 8—9; 1 Timotei 5, 3, 6, 14), cum 
spune aşa de clar Arhimandritul Nicodim Sachelarie, în lucrarea sa monu¬ 
mentală „Pravila Bisericească”. 

133. — Care smt cauzele canonice ale divorţului ? 

— Motivele canonice de divorţ sînt: 

I. a. Adulterul (preacurvia), adică violarea credinţei conjugale de către 
soţ sau soţie. Acest motiv de divorţ se bazează pe Sfînta Evanghelie, 
adică pe dreptul divin (Matei 19, 9). 

b. Pe lîngă adulter, soţul poate să divorţeze cînd i se pun curse 
care periclitează viaţa, îndreptate contra existenţei căsătoriei, de către 
un soţ împotriva celuilalt, cum ar fi rejuzul soţului sau soţiei de a naşte 
copii. în acest caz partea nevinovată are dreptul să solicite divorţul. 

c. Iarăşi, soţul poate divorţa cînd soţia se face vinovată de avort 
intenţionat şi prin acesta împiedică scopul căsătoriei. 

d. Cînd femeia sau bărbatul participă fără voia celuilalt la ospeţe 
şi petreceri necuviincioase. 

e. Pentru soţie există motiv de a cere divorţ cînd bărbatul său o 
acuză public pe nedrept de adulter; cînd soţul ei greşeşte în public sau 
în ascuns, în casă sau în altă parte cu o altă femeie. 

II. Al doilea motiv principal de divorţ, după adulter, este căde¬ 
rea unui sot din dreapta credinţă — apostazie, necredinţă, sectă etc. 
(1 Cor. 7, 15). 

III. Cînd unul din soli sau amîndoi intră în monahism, „ca o moarte 
superioară, faţă de lumea pusă în slujba păcatului” (Sin. VI Ecumenic, 
canonul 12 şi 48). însă „cel ce-şi lasă (prin divorţ neîngăduit) soţia sa 
legitimă şi ia pe alta, trebuie sa fie canonisit ca un preacurvar, după 
porunca Domnului (Matei 19, 9), adică să fie oprit pînă la 15 ani de 
Sfînta împărtăşanie”, după Sfîntul Vasile cel Mare. 



134. — Cînd se consideră încheiat divorţul canonic? Adică în ce 
moment cei doi soţi sînt liberi să se recăsătorească, din punct de vedere 
canonic ? 

— Divorţul canonic se consideră încheiat cînd între soţi au urmat 
motivele de divorţ arătate mai sus (adică adulterul, lepădarea de cre¬ 
dinţă, intrarea în monahism etc.). Trebuie, însă, pe lîngă motivele cano¬ 
nice arătate mai sus, să se ţină seamă şi de motivele de divorţ hotărîte 
de legislaţia civilă. 

135 , —Care sînt efectele divorţului canonic? 

' — Efectele de drept ale divorţului canonic se referă pe de o parte 

la 60 ţii divorţaţi, iar pe de altă parte la copiii născuţi din căsătorie. 











CU PĂRINTELE CLEOPA ILIE 


79 


Divorţul canonic desface în orice privinţă legătura conjugală şi pune 
pe soţi în acel raport în care se găseau înainte de căsătorie (după Dreptul 
bisericesc oriental de episcopul Nicodim Milaş, cap. 202). 

136. —Ce ne învaţă Sfinţii Părinţi despre naşterea de copii? 

— Sfînta şi dumnezeiasca Scriptură, precum şi Sfinţii Părinţi, arată 
că copiii sînt un dar al lui Dumnezeu (Geneză 20, 17—18; 25, 21; 29, 
33; 30, 6, 17, 22; 33, 5; 48, 8—9; Luca 1, 7). Iar naşterea de copii este 
o binecuvîntare şi rînduială dumnezeiască dată de Dumnezeu omului 
încă din rai, prin porunca: „creşteţi şi vă înmulţiţi şi umpleţi pămîn- 
tul . . .” (Facere 1, 28). Prin naşterea de copii se înnoieşte neamul ome¬ 
nesc şi se menţine viaţa pe pămînt. Aşadar, naşterea de copii este cea 
mai mare datorie a celor doi soţi care se unesc prin căsătorie. Naşterea 
de copii formează cea mai mare bucurie şi adevărata temelie a familiei; 
ea consolidează şi desăvîrşeşte căsnicia şi este izvor de sănătate. Fără 
împlinirea acestei datorii Taina Nunţii se desfiinţează. Pentru aceea 
Dumnezeu binecuvântează pe primul om, Adam, şi îi face femeie pe Eva, 
ca să nască copii. 

După izgonirea lui Adam din rai, naşterea de copii devine, pe lîngă 
binecuvântare, şi canon de ispăşire a păcatelor părinţilor. Naşterea de 
copii ajută mult la mântuirea părinţilor, cum spune Sfîntul Pavel, că 
femeia „se va mântui prin naştere de fii” (1 Timotei 2, 15). în Vechiul 
Testament, cei ce nu aveau copii erau socotiţi lepădaţi de la faţa lui 
Dumnezeu. De aceea se rugau ziua şi noaptea să le dăruiască Domnul 
copii. La fel glăsuiesc şi toţi Sfinţii Părinţi. Ei se rugau pentru cei ce nu 
aveau copjji sau nu puteau naşte, să le dea Dumnezeu copii buni şi sănă¬ 
toşi, iar pe cei bolnavi ii vindecau cu rugăciunile lor. Pe cei ce nu voiau 
să aibă copii îi sfătuiau, cum spune şi Sfîntul Pavel, ca mai bine să nu 
se căsătorească sau să trăiască în înfirînare (curăţenie), cu învoirea ambilor 
soţi, decît să-şi ucidă copiii. 

Mîntuitorul aseamănă pe cei ce se căsătoresc numai pentru păcat, 
sau de ochii lumii, sau pentru avere, cu smochinul blestemat care nu 
voia să aducă nici o roadă pe pămînt. Pentru că naşterea de copii nu 
este numai o datorie socială, firească, ci este mai întîi o poruncă dumne¬ 
zeiască, care contribuie foarte mult la mântuirea părinţilor. Soţii care 
nu vor să nască copii, care îi avortează sau practică păcatul pazei, sînt 
certaţi de Dumnezeu cu boli de tot felul, cu necazuri în viaţă, cu grea 
mustrare de conştiinţă, iar dincolo cu osîndă veşnică. 

137. — Ce trebuie să facă soţii ca să aibă copii buni si sănătoşi ? 

— Părinţii, dacă doresc să aibă copii buni, înţelepţi şi sănătoşi, 

trebuie ca ei să fie mai întîi buni, credincioşi ascultători de Biserică şi 

plini de frica lui Dumnezeu. Căci copiii sînt de fapt „copii” ale părinţilor 
lor. Ce văd şi ce aud în casă de la părinţi aceea fac. Educaţia copiilor 
începe chiar din ziua nunţii părinţilor, adică din clipa zămislirii. Pentru 
a avea copii înţelepţi şi credincioşi, părinţii trebuie să se roage mult, 
să meargă regulat la biserică, să postească sfintele posturi, să se spove¬ 
dească adesea, să ţină curăţenie în zilele rînduite, să facă milostenie, să 
fie blînzi, smeriţi şi plini de dumnezeiasca dragoste spre toţi. Soţii sînt 
datori să se înfrîneze în sărbători şi în posturi şi să nu facă nici un fel 
de meşteşug diavolesc spre a nu avea copii. Cel mai greu păcat al celor 
căsătoriţi este avortul, adică uciderea de copii. Copiii zămisliţi în zile 
de sărbători, în posturi, în stare de beţie sau după avorturi, de obicei 
se nasc bolnavi, sînt debili şi uneori chiar infirmi. La fel şi cei ce practică 
paza, nu se pot împărtăşi doi ani cu Sfintele Taine şi uneori se îmbol¬ 
năvesc de nervi, ca o pedeapsă a dreptului Judecător. 

După naştere, părinţii sînt datori să se ocupe mai mult decît orice 
de educarea şi buna creştere a copiilor. Mai întîi să caute naşi credincioşi 
copiilor lor. Apoi să-şi ducă regulat copiii la biserică, să-i împărtăşească 
cu Sfintele Taine în fiecare lună, să-i înveţe de mici rugăciuni şi lucruri 
bune, să nu-i smintească cu cuvintele şi faptele lor, căci sminteala pe 
care o fac părinţii copiilor lor este un păcat greu în faţa lui Dumnezeu, 
cu urmări cumplite în viaţa copiilor. Cei mai mulţi copii ajung răi în 
viaţă, datorită păcatelor pe care le-au deprins de la părinţii lor din copi¬ 
lărie. De asemenea, copiii trebuie să fie învăţaţi, atît de părinţi şi naşi, 
cît mai ales de preotul satului, frica de Dumnezeu, dreapta credinţă, 
omenia, mila, smerenia, ascultarea şi cunoştinţa Sfintei Scripturi. Trebuie 
să fie deprinşi de mici cu postul, cu rugăciunea regulată, cu spovedania, 
cu mila faţă de cei lipsiţi şi respect faţă de toţi oamenii. 

Rugăciunea, citirea cărţilor bune, ascultarea şi respectul faţă de 
părinţi, frica de Dumnezeu şi exemplul personal dat de tata şi de mama 
sînt cele mai sigure căi şi mijloace de educare şi creştere creştinească 
a copiilor. 

138 . _Care sînt principalele datorii ale părinţilor faţă de copii, după 

Sfînta Scriptură? 

— Prima datorie a părinţilor faţă de copii este aceea de a-i iubi 
(Tit 2, 4). Copiii trebuie să fie născuţi din dragoste şi din dorinţa ambilor 
soţi, iar nu din plăcere, din păcat sau din întîmplare. A doua datorie a 
părinţilor faţă de copii este de a-i învăţa legea dumnezeiască (Deut. 4,9 —10; 
6, 7; 20, 25; Ps. 77,,5—7; Prov. 22, 6; Efes. 6, 4 etc.). Părinţii au dato¬ 
ria de a-i învăţa pe copii dreapta credinţă şi frica de Dumnezeu (Facere 
18, 19; Ps. 33, 11; Prov. 1, 7). Au datoria de a le povesti copiilor lucru- 

rile cele minunate ale lui Dumnezeu din sfintele cărţi (Ieşire, 13, 14—15; 
Is. Navi 4, 6; Ps. 43, 1). 

Părinţii mai au datoria de a-i învăţa pe copii ascultarea şi supu¬ 
nerea (Prov. 4, 3—4; 1 Tim. 3, 4); au datoria de a-i binecuvânta (Facere 48, 
15—16; Evrei 11,20); de a compătimi pe copiii lor (Ps. 102, 11—13); 
de a-j. îndemna şi mîngîia (1 Tes. 2, 11); de a-i conduce bine (1 Tim. 3, 

4, 12); de a-i mustra pe copii (1 Imp. 2, 23—24); de a-i îndrepta şi pedepsi 
la nevoie (Deut. 8,5; Prov. 3, 12; 13,24; 19, 18; 22, 15; 23, 13—14; 
Evrei 12, 7, 9 — 10); de a nu-i întărită şi mînia (Efes. 6, 4; Col. 3, 21); 
de a le îndeplini trebuinţele cele de nevoie (Prov. 13, 22; Matei 7, 9—11; 
Luca 11, 11—13 ; 2 Cor. 12, 14; 1 Tim. 5, 8). Părinţii au datoria de a 
se ruga pentru copiii lor pentru înţelepciunea, pentru creşterea lor duhov¬ 
nicească şi pentru mântuirea lor (Facere 17, 18; 4 Imp. 29, 19). Au dato¬ 
ria să-i ajute în vreme de ispite (Iov 1, 5) şi în caz de boală (2 Imp. 12, 
16); să fie pildă bună fiilor lor (4 Imp. 14, 13; 15, 3) şi să-i înveţe pe 
copii din tinereţe (Prov. 22, 6) toate faptele bune şi dragostea creştină 
după Sfînta Evanghelie. Apoi să-i încredinţeze unor duhovnici buni. 

139. — Care sînt datoriile copiilor faţă de părinţii lor, după mvăţă- 
tura Sfintei Scripturi? 

— Principalele datorii ale copiilor sînt: S& păzească legea lui Dumne¬ 
zeu (Deut. 30, 2; Prov. 28,7); să se teamă de Dumnezeu (Deut. 31, 
12 — 13; Ps. 33, 11); să se teamă de părinţi şi să-i cinstească (Exod 20 
12; Lev. 19, 3; Deut. 5, 16; Matei 15, 4; 19, 19; Marcu 7, 10; 10, 19; 
Luca 18,20; Efes. 6,2 etc.); să se supună părinţilor (Prov. 6,20—21; 
7, 1 — 3; Efes. 6, 1; Col. 3,20); să asculte învăţătura părinţilor (Prov. 
1, 8; 3, 4; 4, 1; 20, 21; 5, 1—2; 6, 20—21 etc.); să îngrijească pe părinţii 
lor (Facere, 45,9—12; 47, 11—13; 1 Imp. 22, 3—4; 1 Tim. 5,4 etc.); 
să cinstească pe bătrîni (Lev. 19, 32; Prov. 23, 22; 1 Petru 5, 5). „Copiii 
ascultători veselesc inima pă^inţilo^ ,, (Prov. 10, 1—15, 20; 23, 15, 24—25; 
27, 11 etc.); copiii ascultători vor fi binecuvîntaţi (Exod 20, 12; Deut. 

5, 16; Ieremia 35, 18—19; Prov. 3, 1—4; Efes. 6, 1—2 etc.). 

Copiii răi, dimpotrivă, nu ascultă de părinţii lor (Rom. 1, 30; 2 Tim. 
3, 2); dispreţuiesc pe părinţii lor (Prov. 15, 5, 20; Iezechiel 2, 27); înjură 
pe părinţii lor (Prov. 30, 11); sînt pedepsiţi de Dumnezeu pentru părinţii 
lor (Prov. 19, 13); pricinuiesc întristare părinţilor lor (Prov. 10, 1; 17, 
21—25); pradă pe tată, alungă pe mamă (Prov. 19,26); nu cinstesc 
pe bătrîni (Isaia 3, 5). 

Sfînta Scriptură vorbeşte de ameninţări, anateme şi pedepse date de 
Dumnezeu copiilor care dispreţuiesc pe părinţii lor (Deut. 27, 16; Ieze¬ 
chiel 22, 7, 15). Aceleaşi pedepse vin şi asupra copiilor care nu se supun 

părinţilor (Deut. 21, 18—21); asupra copiilor care rîd de părinţii lor 
(Prov. 30,17); asupra copiilor care blestemă pe părinţi (Ieşire 21, 17; 
Lev, 20, 9; Prov. 20, 20 ; Matei 15, 4; Mc. 7, 10); asupra copiilor care 
bat pe părinţii lor (Ieşire 21, 15); asupra copiilor care rîd şi dispreţuiesc 
pe bătrîni (4 Regi 2, 23—24) şi asupra copiilor beţivi şi iubitori de plă¬ 
ceri (Deut. 21, 20—21). Despre toate acestea se vorbeşte pe larg în Pra¬ 
vila Bisericească a Arhimandritului Nicodim Sachelarie, deja citată. 

140. — Ce ne învaţă Sfinţii Păruiţi despre suflet ? Care este originea 
sufletului şi cînd se uneşte eu trupul? 

— Iată ce ne învaţă Biserica Ortodoxă: „Plantele şi animalele au 
duh de viaţă biologică, necesară vieţii lor fireşti, care nu depăşeşte tre¬ 
buinţele corpului lor, fiind una cu el, căci la creaţie Domnul numai' „a 
zis şi s-au făcut”, aşa cum sînt ele astăzi. Omul, însă, a fost creat trupeşte 
cu o pregătire specială (Facere 1, 26—30) şi i s-a creat un suflet viu 
(Facere 2, 7), adică nemuritor, avînd însuşiri speciale, după chipul lui 
Dumnezeu, nu după înfăţişare, ci după nemurire, ca cel ce avea să se 
perfecţioneze prin exerciţiul vieţii morale libere, care lucrînd întru ase¬ 
mănare cu Dumnezeu, prin respectarea legilor Domnului, întru stăpînirea 
de sine şi conducerea făpturii supuse Lui, ca un reprezentant al iui Dum¬ 
nezeu faţă de cele pămînteşti şi ca un delegat al lumii materiale faţă de 
Făcătorul prin viaţa sa pămîntească şi trupească, în care sintetizează 
cele materiale ale pămîntului. Deci el era şi este un microcosmos, adică 
o lume mică (După Dogmatica Sfîntului Ioan Damaschin). 

Există trei teorii despre suflet: 1. a preexistenţialismului, condamnat 
de Biserică. 2. a traducianismului animal, adică teoria prin care se arată 
că sufletul se transmite în clipa zămislirii de la părinţi la fii, ca şi la ani¬ 
male, după regulile puse odată de Creator. Nici această teorie nu este 
aprobată de Biserică. 3. a creaţionismului, pe care o învaţă Biserica. 
Adică sufletul fiecărui om este creat de Dumnezeu în clipa zămislirii. 
Alte explicaţii de amănunt nu s-au dat. Se pare că această învăţătură, 
în care să intre şi aspectele vieţii de ereditate trupească şi sufletească, 
ar putea fi expusă astfel: sufletul fiecărui om este creat de Dumnezeu, 
nu din nimicul absolut, ca sufletul lui Adam, ci din realitatea părinţilor 
născători, asemenea cu Eva şi Adam. Aşa se explică mai bine paternita¬ 
tea dumn ezeiască a proprietăţii ei creaţionale, precum şi a colaborării 
părinţilor pămînteşti binecuvîntaţi în viaţă şi în urmaşii lor (După Pra¬ 
vila Bisericească, de Arhim. Nicodim Sachelarie). 

„Cînd stăpîneşte în noi raţiunea (sufletul), acesta chinuieşte în mod 
necesar trupul care slujeşte ca instrument în vederea virtuţii”, spune 
Sfîntul Maxim Mărturisitorul (Filocalia, voi III, p 309). „Trupul este 

al sufletului, iar nu sufletul al trupului, căci cel mai mic este al celui mai 
mare, iar nu cel mai mare al celui mai mic. Deci, fiindcă pentru greşelile 
cele dintîi a răsărit legea păcatului, care este plăcerea simţurilor, pentru 
aceasta s-a hotărît moartea trupului prin osteneli, şi dureri, rînduită 
spre desfiinţarea legii păcatului. Cel ce ştie că moartea s-a ivit din pricina 
păcatului, spre desfiinţarea lui, se bucură pururea în sufletul său cînd 
vede cum este desfiinţată legea păcatului din trupul său, prin feluritele 
osteneli şi dureri ca să primească fericita viaţă viitoare în duh; căci ştim 
că nu poate ajunge la aceea dacă nu este golită mai înainte din trup ca 
dintr-un vas, încă în această viaţă, legea păcatului, susţinută prin afec¬ 
ţiunea voinţei faţă de el” (Filocalia, voi. III, p. 309). 

Biserica învaţă că omul este alcătuit din trup şi suflet (dihotomism), 
iar nu din trup, duh şi suflet (trihotomism), cum s-ar crede în aparenţă 
(1 Tes. 5,23; 1 Cor. 15, 45; Evrei 4, 12). „în constituţia sa trupească, 
spune arhimandritul Nicodim Sachelarie în Pravila Bisericească, omul 
are, ca şi animalul, trup şi duh de viaţă biologică, suflet senzitiv, dar 
acestea nu sînt decît o cantitate materială identificată cu trupul ome¬ 
nesc, unde locuieşte sufletul, care este a doua cantitate de sine stătătoare 
(Matei 10, 28; Luca 12,4—6; Marcu 14,34). Armonia dintre suflet şi 
Dumnezeu o garantează armonia dintre trup şi suflet şi, pe temeiul acestei 
armonii, se desfăşoară armonia dintre om şi animale, plante şi întreaga 
natură. în condiţiile de azi ale păcatului proporţia de armonie fiind 
fărîmiţată, ea se realizează parţial pe întreaga stare a existenţei, de la 
nesimţitoarea piatră şi pînă la vîrful scării lui Iacov — Dumnezeu” 
(Facere 28,10—22; Rom. 3,20—24; Rom. 5,12—21). 

141. — în ce constă chipul şi asemănarea lui Dumnezeu din om şi 
în ce parte anume sint aşezate? 

— Sufletul este chipul lui Dumnezeu în om, întrucît are întreită 
putere, dar o singură fire. Puterile sufletului omenesc sînt acestea trei: 
simţirea, raţiunea şi voinţa. Cu simţirea omul se aseamănă lui Dumnezeu- 
Tatăl; cu raţiunea se aseamănă Fiului, iar cu voinţa se aseamănă Duhu¬ 
lui Sfînt. Şi precum în Sfînta Treime, măcar că trei sînt feţele, însă nu 
sînt trei, ci un singur Dumnezeu, aşa şi sufletul omenesc, măcar că trei 
sînt puterile lui sufleteşti, însă nu sînt trei suflete, ci un suflet. Deosebirea 
între chipul şi asemănarea lui Dumnezeu din sufletul omenesc, după Sfinţii 
Vasile cel Mare (Exaimeron, Cuv, 10), Ioan Gură de Aur, Fericitul Iero- 
nim şi alţii constă în aceasta: chipul lui Dumnezeu se primeşte de 
către suflet în vremea zămislirii sale, iar asemănarea lui Dumnezeu din 
suflet se săvîrşeşte la Botez. 4 . ■ 

Deci chipul lui Dumnezeu este în raţiune, în voinţă şi simţire, iar 
asemănarea lui Dumnezeu este în silinţa omului spre desăvîrşire prin 
lucrarea faptelor bune şi împreună lucrarea harului dumnezeiesc. Despre 
aceasta iată ce spune Sfîntul Vasile cel Mare: „Să facem om, zice Dumne¬ 
zeu, după chipul şi asemănarea Noastră. Pe una, adică chipul, prin zidi¬ 
rea lui Dumnezeu o avem; iar pe alta, asemănarea, prin bunăvoirea 
noastră o îndreptăm”. Iar Sfîntul Dimitrie al Rostovului zice: „Mie 
mi-a lăsat Dumnezeu ca să fiu după asemănarea dumnezeiască. Astfel, 
după chip sînt cuvîntător, iar după asemănare sînt creştin . . . Deci să 
ştim cum că chipul lui Dumnezeu este şi în sufletul omului necredincios, 
iar asemănarea numai în creştinul cel îmbunătăţit. Şi cînd ar greşi de 
moarte creştinul, atunci numai de asemănarea lui Dumnezeu se lipseşte, 
iar nu şi de chip. ŞL măcar şi în munca veşnică de s-ar osîndi omul, chipul 
lui Dumnezeu este acelaşi într-însul în veci, iar asemănarea a fi nu poate” 
(Cuvînt al Sf. Dimitrie al Rostovului, în Hronograf, ed. Mînăstirea 
Neamţ, 1837). 


142. — De ce avortul este considerat ucidere şi este combătut cu 
atîta tărie de Sfînta Biserică? 

— Prin avort se înţelege uciderea pruncilor în pîntece prin tot felul 
de mijloace. Deoarece fătul are suflet viu, creat de Dumnezeu chiar din 
clipa zămislirii, pentru aceea avortul este combătut de Biserică şi de 
Sfinţii Părinţi cu atîta tărie, pentru că se ucide viaţa, se pierde sufle¬ 
tul, atit al celui ucis, cît şi al celui care săvîrşeşte uciderea şi se calcă 
porunca lui Dumnezeu, care zice: „Creşteţi şi vă înmulţiţi” (Facere 1, 
28). Se calcă şi porunca a V-a din Decalog, care zice: „Să nu ucizi” 
(Ieşire, 20, 13). Prin avort se ameninţă viaţa de pe pămînt, se calcă 
porunca creaţiei dată de Dumnezeu în rai, se atentează la viaţa celor 
mai nevinovate fiinţe omeneşti, care sînt copiii; se destramă familia, se 
îmbolnăveşte societatea întreagă şi se aduc peste cei vinovaţi cumplite 
pedepse dumnezeieşti, atît în viaţă, cît şi după moarte. Apoi, sufletele 
copiilor avortaţi, nefiind botezaţi, nu pot intra în împărăţia lui Dumnezeu, 
ci aşteaptă ziua cea înfricoşată a judecăţii, cînd singuri vor acuza pe 
părinţii care i-au ucis în faţa Dreptului Judecător Iisus Hristos. 

Iată pentru ce avortul este crimă, adică ucidere de om, şi trebuie 
combătut cu toată tăria de Biserică şi de păstorii ei. 

143. — Ce canon rînduiesc Sfinţii Părinţi pentru femeile care fac 
avort sau îndeamnă şi ajută pe altele să facă acest cumplit păcat? 

— Femeile care îşi avortează copiii, indiferent prin ce mijloace, se 
numesc ucigaşe de copii, iar nu mame, şi primesc pedepse grele încă din 
viaţa aceasta. Iată ce spun şi canoanele Sfinţilor Părinţi în legătură cu 

păcatul uciderii de prunci: „Despre femeile care păcătuiesc şi-şi omoară 
fătul în pîntece, forţîndu-se să facă ucideri, să se oprească, după hotărîreâ 
dată mai înainte, ca să se împărtăşească la ieşirea din viaţă. Dar pro- 
cedînd cu iubire de oameni, după cum am aflat, hotărîm ca să fie oprite 
vreme de zece ani după treptele canonisirilor hotărîte” (Ancira, 21). 
„Femeile care dau buruieni otrăvitoare şi pierzătoare, precum şi cele 
ce primesc otrăvurile omorîtoare de prunci, să se supună canonului de 
20 de ani al ucigaşului” (VI Ecumenic, 91; Sfîntul Vasile cel Mare, 56). 
„Femeia care bea ierburi ca să-şi piardă rodul trupului şi să nu nască 
coconi, aceea să aibă pocanie cinci ani şi mătănii cîte trei sute pe zi. Iar 
de va face şi bărbatul aşa, mai rău este. Nici Biserica să nu-i primească 
prescura lui, nici prinosul lui de nu se va pocăi” (Pravila Bisericească, 
Govora, 20). „Femeia de va z ămi sli şi va bea ceva ca să se lepede înce¬ 
perea dintr-însa să se pocăiască opt ani şi mătănii 367 zilnic; iar de i se 
va întîmpla ei a muri să nu se îngroape în cimitir” (Ibidem, 115; îndrep¬ 
tarea Legii cap. 364). „Femeia care a pierdut pruncul fără voie, un an 
se canoniseşte” (Sfîntul Ioan Postnicul, can. 22). „Femeia care a născut 
pe cale şi nu a purtat grijă de prunc, să fie supusă vinovăţiei ucigaşului” 
(Sfîntul Vasile, 33). 


144. —Unde se află sufletele copiilor avortaţi şi care va fi soarta 
lor la judecata de apoi? 

— Copiii care mor nebotezaţi, din motive independente de voinţa 
părinţilor sau a preoţilor, se pot considera. părtaşi la botezul dorinţei, 
ca şi drepţii Vechiului Testament, sau prin analogie cu vindecările făcute 
de Iisus Hristos la rugăciunile părinţilor sau ale prietenilor. Căci Dum¬ 
nezeu nu pedepseşte pe cel nevinovat, ci dimpotrivă, căci El a creat pe 
om spre fericire. Totuşi, părinţii copiilor se vor spovedi şi li se va rîndui 



canon potrivit cu grija sau nepăsarea lor. Adică să boteze sau să crească 
un copil sărac, să viziteze un loc sfînt, să facă milostenie, să facă metanii, 
să ţină post etc. 

Iată ce spune Sfîntul Chirii al Ierusalimului în Cateheza a IlI-a, 
cap. 10: „Dacă cineva nu primeşte botezul nu se mîntuieşte, afară numai 
de mucenici care primesc împărăţia şi fără de apă (botez). Mîntuitorul, 
cînd a mîntuit lumea prin Cruce şi cînd I s-a împuns coasta, a slobozit 
sînge şi apă, ca să se boteze cu sîngele Lui cei care se botează in timpul 
persecuţiilor. Mîntuitorul numeşte mucenicia botez, căci zice: „Puteţi 
să beţi paharul pe care îl beau Eu şi să vă botezaţi cu botezul cu care 
Eu mă botez?” (Marcu 10, 38). „Mucenicii şi-au făcut mărturisirea de 
credinţă, făcîndu-se privelişte lumii, îngerilor şi oamenilor” (1 Cor. 4, 
14)- Sinodul VI Ecumenic, în canonul 83,. spune: „Cei morţi nu pot fi 

botezaţi, după cum nu pot fi nici împărtăşiţi”. Deci, copiii avortaţi, 
născuţi fără de vreme, pierduţi fără voie, sau care mor îndată după 
naştere, fără a primi botezul, nu pot fi botezaţi nicidecum după moarte, 
pentru că nu mai sînt vii. Nu pot fi pomeniţi nici la? biserică, pentru că 
nu sînt botezaţi şi nu au nume. Ei nu sînt membrii Bisericii lui Hristos. 
Pentru cei ucişi de părinţi cu voia lor, întreaga răspundere rămîne asupra 
părinţilor. 

în „Pravila Bisericească” a Arhimandritului Nicodim Sachelarie, 
cap. 178, citim următoarele despre acest lucru: „Pentru copiii avortaţi 
şi care mor nebotezaţi nu se află nicăieri învăţătură, nici în Sfînta Scrip¬ 
tură, nici la Sfinţii Părinţi, fiindcă viaţa oamenilor, atît a celor maturi, 
cît şi a celor necreştini, este în mîna Făcătorului lor, care nu poate fi 
obligat să descopere toată iconomia providenţei sale muritorilor, nici să 
cunoască ceea ce nu le este de folos. Chemarea glasului Său răsună 
mereu în lume şi cei ce aud au datoria să răspundă, numai în măsura 
de ei înţeleasă şi pentru ei dată. De bună seamă că Dumnezeu nu pedep¬ 
seşte pe cei ce nu cunosc legile, şi mai ales pe copiii nebotezaţi. Ba, dim¬ 
potrivă. El a creat pe om spre fericire şi, deci, copiii care n-au putut 
folosi libera lor voinţă şi putere în virtutea scopului pentru care omul 
a fost creat. El îi fericeşte pentru existenţa lor, aşa cum şi ei II laudă 
pentru aceeaşi existenţă nevinovată şi frumoasă creaţiune naturală. 
Astfel, ei sînt rînduiţi la fericirea naturală a existenţei, dar nu la cea 
a răsplătirii după merite, întrucît nu au fapte virtuoase”. 

„Fericirea naturală o dă Dumnezeu direct şi necesar, fără a mai fi 
nevoie de efortul omului, nici nu mai este nevoie de a se vorbi de ea 
între oameni. Ci, revelaţia divină ne arată numai pe aceea fericire Ia[ 
care şi omul contribuie” (2 Cor. 12, 4; Apoc. 21, 22). Pravila lui Mate 
Basarab, în capitolul 153, spune despre copiii nebotezaţi: „Iar cîţi cocon 1 
ai creştinilor mor i'ebotezaţi, aşijderea şi ai păgînilor, aceia nu merg 
nici în împărăţia cerurilor, nici în muncă, ci numai la un loc luminos. 
Iar cînd se botează se deschid cerurile pe care le încuiase Adam pentru 
neascultare şi au fost tot închise pînă cînd a venit Domnul nostru Iisus 
Hristos şi a dat darul Sfîntului Botez în lume” (Ibidem, 154). 

145. — Cum se poate combate acest cumplit păcat al uciderii de 
fii, care bîntuie astăzi în toată lumea? 

— Cred că această datorie de a învăţa pe oameni sa nu-şi ucidă 
copiii este mai mult a preoţilor şi a păstorilor de suflete. Ei trebuie să 
arate cre din cioşilor, cu dovezi din Sfînta Scriptură, din învăţăturile 
Sfinţilor Părinţi şi din dumnezeieştile Canoane, cît de greu este păcatul 
uciderii şi cît de mare pedeapsă primeşte utigaţul de la Dumnezeu. Adam 

şi Eva, după ce au fost scoşi din raiul pămîntesc pentru păcatul neascul¬ 
tării de Dumnezeu, s-au însoţit şi născînd Eva pe primul copil, anume 
Cain, a zis Adam: „Am dobîndit om prin ajutorul lui Dumnezeu” (Fac. 4, 
1). Deci, naşterea de prunci, de orice sex, se face „prin ajutorul Iui Dum¬ 
nezeu”, fie că este bun creştin, fie că este pagîn, şi fiecare nou-născut are 
în sine, afară de trupul pămîntesc şi scînteia dumnezeirii, adică sufletul 
nemuritor. Căci spune Sfînta Scriptură: „Domnul Dumnezeu a făcut 
pe om din ţărîna pămîntului şi a suflat în faţa lui suflare de viaţă şi s-a 
făcut omul suflet viu” (Fac. 2, 7). Suflet viu, adică nemuritor. Astfel, 
la zămislirea fiecărui prunc 1 în pîntecele maicii sale. Dumnezeu pune încă 
de la început suflet nemuritor în fiecare om. De aceea şi proorocul David, 
insuflat de Duhul Sfînt, zice: „Că Tu ai zidit rărunchii mei, sprijinitunn-ai 
din pîntecele maicii mele . . . Minunate-s lucrurile Tale, Doamne, şi 
sufletul meu le cunoaşte foarte . . .” (Ps. 138, 13—16). Sufletul pruncului 
se zămisleşte în pîntecele maicii sale numai prin lucrarea Domnului şi 
chiar şi zilele lui îi sînt socotite de Dumnezeu cît să trăiască pe pământ, 
încă înainte de a se zămisli. 

Deci, să înţeleagă femeile care îşi ucid copiii că sînt ucigaşe ale zidirii 
lui Dumnezeu şi vinovate de gheena focului. Căci dacă numai a urî pe 
cineva se socoteşte ucidere de oameni, după cuvîntul lui Hristos care 
zice: „cel ce urăşte pe fratele său, ucigaş de oameni este” (1 Ioan 3, 15) 
— şi: „orice ucigaş de oameni nu are viaţă veşnică” — oare ce urgie a 
lui Dumnezeu va ajunge pe acea mamă care-şi ucide propriul său copil, 
chiar de ar fi el zămislit prin puterea Iui Dumnezeu, numai de o clipă? 
Deci, să ştie orice femeie care şi-a ucis copiii, ori în ce chip, că nu va 
scăpa de pedeapsa lui Dumnezeu. Să nu spună că era zămislit numai 
de o zi sau de un cea6, că Dumnezeu nu caută la timp ci la intenţia ghi¬ 
dului. Dacă cineva ar semăna în ţarina sa gnu, porumb sau altceva şi 
altul venind i-ar distruge semănătura sa, apoi nu l-ar da în judecată 
şi nu i-ar cere despăgubire? Dar Dumnezeu va lăsa nepedepsiţi pe cei 
ce distrug sămînţa şi ţarina unde se zămislesc prunci? Să-şi aducă aminte 
femeile cele ucigaşe de copii de Cain, care a făcut o singură ucidere şi 
s-a pedepsit încă din viaţă cu şapte feluri de pedepse. Întîi a fost bleste¬ 
mat de Dumnezeu pe pămînt. A doua pedeapsă să lucreze pămîntul. 
A treia că nu-i dădea lui pămîntul tăria şi roadele sale. A patra pedeapsă 
a fost suspinarea. A cincea, tremurarea. A şasea, să fie el depărtat de 
la faţa lui Dumnezeu. A şaptea pedeapsă a lui Cain era semnul ce 
i L-a pus Dumnezeu ca să nu-1 uoidâ nimeni din cei ce îl vor afla pe 
el (Facere 4,9 — 14). 

Deci, cum vor scăpa de pedepsele vremelnice şi veşnice acele mame 
care-şi ucid pe copiii lor? Care dintre fiarele pămîntului şi-au ucis cîndva 

puii lor? Şi cum. se va arăta femeia ucigaşă de prunci înaintea lui Dum¬ 
nezeu, fiind mai rea decît toate fiarele pămîntului? Aceleaşi pedep 3 e vor 
primi şi acei soţi care se păzesc prin diferite mijloace de a nu naşte copii, 
deoarece intenţia lor este aceeaşi, de a omorî pruncii şi de a opri zămisli¬ 
rea zidirii lui Dumnezeu. 

146. — Sfînta Biserică ar putea accepta o reglementare a naşterilor 
din motive sociale ca : foamete, boli, lipsă etc. î 

— Biserica lui Hristos nu poate niciodată aproba uciderea de prunci 
(avortul, paza etc.), pentru orice motive. Mîntuitorul ne-a spus că sufletul 
omului este mai scump decît orice pe lume (Matei 16,26; Marcu 8, 
36—37). Apoi, cum să aprobe Biserica în vreun fel pierzarea sufletelor 
omeneşti? Cine ar putea răscumpăra atîtea suflete care se pierd prin 
ucidere, necreştinaţi şi neluminaţi prin Sfîntul Botez, singurul care poate 
ierta păcatul strămoşesc şi cele personale? Cum ar aproba vreo Biserică 
creştină să se omoare sufletele copiilor, mai ales neavînd Sfîntul Botez ? 
Căci ştim că tot omul „este zămislit în păcate” şi numai prin Botez se 
uneşte cu Hristos şi devine fiu al Bisericii (Ps. 50, 5; 57, 3; Iov 15, 14; 
25, 4; Isaia 4, 8; Ioan 3, 6). Deci, cine va avea îndrăzneală, din cei ce 
conduc Biserica lui Hristos, să aprobe oarecare pogorămînt femeilor 
creştine pentru uciderea copiilor? Cine ar îngădui această fărădelege, să 
aprobe uciderea pruncilor, fiind sub păcatul strămoşesc şi fără lumina 
Sfintuirii Botez? Eu cred că această fărădelege nu va .aproba-o Biserica 
lui Hristos niciodată, aducîndu-şi aminte de cuvintele Domnului care 
zice: „Ce va da omul în schimb pentru sufletul sau” (Matei 16, 26). 

Dumnezeu este Tatăl sufletelor noastre (Numeri 27, 16; Evrei 12, 
9; Matei 6,9). Apoi, vine va îndrăzni să dea voie-a se pierde un suflet 
care este creat de Tatăl nostru cel din ceruri? El a creat sufletul nostru 
şi l-a înzestrat cu nemurire. Deci, cum ar fi posibil să aprobe Biserica 
lui Dumnezeu să se omoare sufletele cele înzestrate cu nemurire de Crea¬ 
torul lor, neavînd dumnezeiescul Botez, care este semnul curăţirii păca¬ 
telor şi al renaşterii prin apă şi prin Duh? (Ioau 3, 3—5; Rom. 6, 3; 
Efes. 5, 26; Tit 3, 5). Sau care din feţele bisericeşti va îndrăzni să aprobe 
în vreun fel uciderea pruncilor din motive sociale? Oare nu ne spune 
nouă Mîntuitorul„nu vă îngrijiţi pentru viaţa voastră ce veţi mînca, 
nici pentru trupul vostru cu ce vă veţi îmbrăca. Au nu este viaţa mai 
mult decît hrana şi trupul decît îmbrăcămintea? Priviţi la păsările ceru¬ 
lui, că nu seamănă, nici nu seceră, nici nu adună în hambare şi Tatăl 
vostru cel ceresc le hrăneşte pe ele. Oare nu sînteţi voi mai de preţ decît 
ele? Şi cine din voi grijindu-se poate să adauge staturii sale un cot? Luaţi 
seama la crinii cîmpului cum cresc; nu se ostenesc, nici nu torc; şi vă 

spun vouă că nici Solomon în toată mărirea lui nu s-a îmbrăcat ca unul 
din aceştia. Iar dacă pe iarba cîmpului, care astăzi este şi mîine se aruncă 
în cuptor, Dumnezeu aşa o îmbracă, oare nu cu mult mai mult pe voi 
puţin credincioşilor? Deci nu purtaţi grijă, zicînd: ce vom mînca, ce 
vom bea sau cu ce ne vom îmbrăca?” (Matei 6, 25—31) că toate acestea 
păgînii le caută. Iar dacă şi de boli se tem femeile care nasc, spre a nu 
se îmbolnăvi, atunci să ducă viaţă de înfrînare, de curăţie şi de post, 
căci după mărturia Sfîntului Vasile cel Mare, cele mai .multe boli vin 
asupra omului din cauza neînfrînării şi a necumpătării de la cele vătămă¬ 
toare. Auzi ce zice el: .,Nu pricinui trupului boală şi slăbiciune, că nu-mi 
spui mie pricinile, ci Celui ce le ştie. Spune-mi: a posti nu poţi? Dar a 
te sătura în toată viaţa şi a-ţi sfărîma trupul cu greutatea bucatelor 
poţi? Au nu ştii că postul este maica sănătăţii?” (Exaimeron, Cuv. 1). 
Şi iarăşi, adaugă Sfîntul Vasile: „N-a fost în rai vin, nici junghieri de 
dobitoace”. După potop însă a zis Dumnezeu omului: „mîncaţi toate 
ca pe nişte verdeţuri de iarbă” (Facere 9, 3). 

Apoi, arătînd vechimea postului, zice Sfîntul Vasile: „Vino, călă¬ 
toreşte prin istorie şi cearcă începutul postului, că este de o virstă cu 
omenirea. Tot lucrul care întrece cu vechimea este vrednic de cinstit. 


Cucerniceşte-te dar, omule, de cărunteţele postului, că postul în rai s-a 
legiuit. Cea dinţii poruncă pe care a luat-o Adam a fost aceea, ca „din 
pomul cunoştinţei binelui şi răului să nu mîncaţi” (Fac. 2, 17). Şi iarăşi 
zice: „Findcă nu am postit, am căzut din rai”. Să postim dar, ca la el 
să ne întoarcem. Şi iarăşi: „Cărora le-au căzut oasele în pustie? Au nu 
acelor ce căutau mîncare de carne?” Şi în alt loc zice: „Bucatele cele 
grase şi bucatele cele multe, neputînd a le mistui stomacul, multe boli 
au adus în lume; iar postului şi infirmării pururea îi urmează sănătatea”. 


Şi iarăşi: „Evreii, pînă cînd se îndestulau cu mană şi cu apa cea din 
piatră, pe egipteni îi biruiau, prin mare călătoreau şi nu era întru semin¬ 
ţiile lor bolnav” (Ieşire 16, 3; Ps. 104, 36). Iar după ce şi-au adus aminte 
de căldările cele cu cărnuri şi s-au întors cu poftele la Egipt au căzut 
din pămîntul făgăduinţei” (Exaimeron, Cuvîntul 1, Despre Post). 

Am adus aici puţine mărturii pentru cei ce pricinuiesc motive de 
boli şi pentru aceasta li se pare că ar avea dreptul să îngăduiască cuiva 
Bă piardă şi să omoare pruncii, punînd pricină pe boală. Boala, însă, o 
trimite Dumnezeu ca pedeapsă pentru păcate (Numeri 11, 33; Lev. 26, 
16; Deut. 28, 15, 22, 59; Imp. 7, 14; Iov 33, 19-23; Ps. 105, 17-18; 
1 Cor. 11, 30 etc.). 

Deci, dacă vreo femeie este bolnavă, nu la uciderea de prunci să-şi 
găsească scăpare de pedeapsa lui Dumnezeu. Ci, să se roage lui Dum¬ 
nezeu cu umilinţă, cu post şi cu durere de inimă, căci la El este puterea 

şi îndurarea de vindecare a celor bolnavi. Postul, rugăciunea şi intona¬ 
rea întru curăţenie a celor căsătoriţi şi bolnavi, acestea sînt leacul lor, 
iar nu uciderea de prunci nevinovaţi. 

147. —Care sînt urmările cele mai grele ale avortului asupra tru¬ 
pului şi sufletului? 

— Femeile care fac avoit se îmbolnăvesc adeseori de boli grele, 
nevindecabile, îmbătrînesc înainte de vreme, suferă mai ales de nervi, 
nasc copii bolnavi şi infirmi , nu se înţeleg cu bărbaţii lor, au mustrare de 
conştiinţă pînă la moarte, nu se pot împărtăşi cu Sfintele Taine, după 
Canoane, pînă la moarte, sau cel mai puţin timp de zece ani, dacă se 
pocăiesc şi primesc canonul rînduit de duhovnicii lor. Iar dacă nu, le 
aşteaptă canonul cel veşnic în muncile iadului, de care să ne ferească 
pe toţi Bunul nostru Mîntuitor. 

148. — Ce trebuie să facă o mamă însărcinată dacă soţul o sileşte 
la avort? Dar dacă este greu bolnavă şi are mulţi copii? 

— Sfîntul Apostol Pavel zice aşa: „Femei, supuneţi-vă bărbaţilor 
voştri, precum se cuvine, întru Domnul” (Coloseni 3, 18). Aici trebuie 
să înţelegem că nu întru toate se cuvine femeii să se supună bărbatului, 
ci numai la cele ce se cuvin în Domnul. Poate bărbatul să o îndemne şi 
la lucruri de fărădelege, la furat, la beţie, la ură, la ceartă, la desfrînare, 
la ucidere, la secte, la necredinţă etc. La acestea nu se cuvine a se supune 
bărbatului, măcar şi moarte de ar răbda de la el. Că nu se cade a iubi 
şi a asculta pe bărbat mai mult decît legea lui Dumnezeu. 

Iată ce zice Sfîntul Nicodim Aghioritul la cuvintele de mai sus ale 
marelui Apostol Pavel: „O, cititorule, cum a zis Pavel să se supună 
femeile .bărbaţilor lor? „Cum se cuvine, întru Domnul”! Adică, la cele 
ce se cuvine şi sînt legiuite şi la cele după Dumnezeu. Căci de ar cere 
bărbaţii să-i asculte femeile lor la cele necuvioase şi nelegiuite, la lucruri 
afară de fire şi la necredinţă sau la călcarea poruncilor lui Dumnezeu, 
întru acestea zic, nicidecum să nu se supuuă femeile şi să facă voia lor 
cea rea. Pentru că atunci, împreună cu bărbaţii lor, se vor osîndi în 
munca iadului” (Subînsemnare la Tîlcuirea Epistolei către Coloseni de 
Fericitul Teofilact al Bulgariei, Buc. 1904). 

Deci, rămîne clar că femeia nu trebuie în nici un caz să se supună 
bărbatului ei, cînd acela o îndeamnă, sau o sileşte să facă avort, adică 
ucidere de prunci. Iar dacă femeia este bolnavă şi din acest motiv vrea 
să-şi piardă copiii, niciodată o pricină ca aceasta nu o va scăpa pe ea 
de osînda cea veşnică, de-şi va ucide pruncii ci. Dimpotrivă, femeia 
creştină şi credincioasă, mai înainte de naştere este datoare să se spove¬ 
dească la duhovnicul ei, să se împărtăşească cu Trupul şi Sîngele lui 

Hristos, chiar dacă are vreun canon de făcut şi, astfel, să se pregătească 
de moarte. Tocmai de aceea Sfînta Biserică dă voie femeilor înainte de 
naştere să se împărtăşească, chiar de ar fi oprite pe mulţi ani, căci Bise¬ 
rica lui Hristos are în vedere durerile naşterii şi primejdia morţii pentru 
mamele care nasc. 

O adevărată mamă creştină trebuie să fie gata întotdeauna de jertfă 
totală la naştere, adică de moarte. Prin durerile naşterii, femeia cîştigă 
mîntuirea sufletului ei, după cuvîntul Sfîntului Pavel, care zice: „Dar 
se va mîntui (femeia) prin naştere de fii, dacă stăruie cu deplină înţe¬ 
lepciune, în credinţă, în iubire şi sfinţenie” (1 Tim. 2, 15). Durerile naşterii 
s-au dat de Dumnezeu femeii ca un canon pentru greşeala ei cea dintîi, 
după cuvîntul Domnului care zice: „înmulţind voi înmulţi necazurile 
tale şi suspinul tău, în dureri vei naşte fii şi spre bărbatul tău va fi întoar¬ 
cerea ta şi el te va stăpîni” (Facere, 3, 16). 

Aşadar, să înţeleagă femeile cele înţelepte şi credincioase şi să pri¬ 
mească canonul cel dat lor de prea Bunul Dumnezeu cu toată bucuria 
şi mulţu mir ea, că este spre iertarea păcatelor şi mîntuirea sufletelor lor. 
Iar dacă vreuna din ele va muri în chinurile naşterii, pe altarul jertfei 
şi va avea dreaptă credinţă, aceea se va mîntui, cum spune Sfîntul 
Pavel, şi cu mucenicii se va socoti. Căci Biserica lui Hristos nu acceptă 
nici un motiv pentru uciderea de copii, adică avort, boală, sărăcie, pri¬ 
mejdie, copii mulţi, bărbaţi răi etc. Toţi creştinii suit datori să se jert¬ 
fească pînă la mttarte, acolo unde i-a rînduit Dumnezeu să trăiască. 



149. —Ce ne spuneţi despre înfrînare, în general? 

— Înfrînarea statornică este temelia moralei creştine; dar nu orice 
înfrînare, ci numai aceea închinată Domnului şi împlinită cu înţelepciune, 
după dreptatea legii lui Dumnezeu. Toată făptura este bună şi vrednică 
să fie folosită de om. Dar nu toţi oamenii sînt făcuţi pentru toate lucru¬ 
rile din lume. „Toate îmi sînt slobode, dar nu toate îmi sînt de folos” 
(1 Cor. 10, 23). De aceea, creştinul care se foloseşte de lumea aceasta 
trebuie să fie ca şi cum nu s-ar folosi de ea, „Că chipul lumii acesteia 
trece” (1 Cor. 7 31; 1 Tim. 4, 4; Tit 1, 15). îndeosebi clericii, ca şi apos¬ 
tolii de odinioară, trebuie să fie tuturor pildă de înfrînare (VI Ecumenic 
12, 13, 18, 30), spre slava lui Dumnezeu, spre folosul aproapelui şi spre 
mîntuirea lor* (Fapte 20, 34—35; 1 Cor. 9, 12 şi 27; Tit 1,7; 2, 6; 1 
Petru 1, 6 şi 13). 

Bătrînii şi bolnavii care şi-au istovit trupul cu înfrînarea în tinereţe, 
pot să-şi uşureze întreţinerea cu hrană mai bună, fiindcă înfrînarea reco¬ 
mandată de Biserică nu omoară oameni, ci păcate. Deci, acolo unde 
păcatul a slăbit şi înfrînarea se îndulceşte, că hrana bună se socoteşte 

ca doctorie folosită în numele Domnului (Rom. 16, 3—6). Cei scrupuloşi 
şi neînţelegători în iconomia înfrînării, trebuie să se supună sfaturilor 
duhovnicilor. Cei hrăniţi cu duhul slavei deşarte care nu ascultă şi astfel 
se istovesc cu postul spre a lor pagubă trupească şi sufletească, trebuie 
să ^ştie că singuri se omoară pe ei înşişi şi vor da seamă înaintea Dom¬ 
nului că nu au mers pe calea cea împărătească a Sfintei Biserici, fiind 
/ neascultători (Tit 1, 16; Rom. 14, 14). Infrînarea trebuie respectată 
atît de clerici şi monahi, cît şi de mireni, respectîndu-se învăţăturile 
sfm/ilor Părinţi, tradiţia Bisericii şi sfaturile duhovnicului. 

150. — Care este rînduiala de înfrînare (curăţie) şi trăire conjugală 
a soţilor? 

— Biserica nu a fixat soţilor un program de convieţuire, căci nu 
poate intra în amănuntele zilnice. Ci a lăsat totul la ştiinţa lor şi la posi¬ 
bilitatea de a se iconomisi imul pe altul, potrivit cu natura, cu mijloacele 
şi cu idealul fiecăruia. în general, soţii au datoria de a se ajuta unul pe 
altul atît la bine cît şi la necaz, şi mai ales la boală şi în greutăţile vieţii 
în general. Credincioşia unuia faţă de altul trebuie să fie sfîntă; copiii 
să fie bine crescuţi, gospodăria bine chibzuită şi demnitatea morală şi 
socială cu grijă păstrată, cum zice şi Sfintul Apostol Pavel: „Căsătoria 
să fie cinstită întru toate şi patul nespurcat; iar pe desfrînaţi şi pe prea- 
desfrînaţi îi va judeca Dumnezeu” (Evrei 13, 4). Un Părinte bisericesc 
zice: „Cei ce sînt legaţi prin căsătorie trebuie să-şi fie lor judecători, 
fiindcă au auzit pe Pavel care scrie că este lucru cuviincios a se depăitu 
imul de altul pentru un timp, prin consimţămînt, pentru ca să stăruiască 
in rugăciune şi apoi iar să se apropie” (1 Cor. 7, 4; Sf. Dionisie, 3). 

Celor căsătoriţi legal le zice acelaşi Sfînt Apostol: „Să nu vă lipsiţi 
unul de altul deeît numai prin înţelegere, pe un anumit timp, ca să vă 
îndeletniciţi cu rugăciunea şi apoi iar să vă împreunaţi ca să nu vă ispi¬ 
tească pe voi satana pentru neînfrînarea voastră. Şi aceasta o zic după 
sfat, iar nu din poruncă” (1 Cor. 7, 5—6). „însă este de trebuinţă a se 
feri de împreunare sîmbăta şi Duminica, pentru că în aceste zile se aduce 
Domnului jertfa cea duhovnicească” (Timotei, canonul 13). „Nu s-a oprit 
bărbatul şi femeia de la împreunarea trupească, deeît numai cînd vor 
a se pregăti pentru rugăciune şi Sfînta împărtăşanie” (Pravila Mare, 
170). Sfîntul Simeon al Tesalonicului învaţă pe cei căsătoriţi: „Trebuie 
să ştim că cei ce se însoţesc prin nuntă s-au legat de la Dumnezeu şi sînt 
curaţi cu chemarea Celui curat. Deci, trebuie să păzească unul faţă de 
altul nunta neîntinată şi să vieţuiască în pace şi evlavie. Cei ce s-au unit 
de la Dumnezeu cu cinste, curăţie şi dragoste, să păzească însoţirea 
într-un cuget, cu pace, ca un mare dar, pentţu că vor răspunde înaintea 

Domnului, alături de celelalte îndatoriri dumnezeieşti, îngrijindu-se nu 
numai de trup, ci şi de sufletul lor. Căci numai aşa Dumnezeu va fi cu 
ei. Să-şi crească copiii cu frica de Dumnezeu (Efes. 6, 4), să facă miloste¬ 
nie şi să se mîntuiască” (Sf. Simeon Tesaloniceanul, op. cit., cap. 262). 

Pravila Mare a lui Matei Basarab, cap. 170, spune următoarele despre 
curăţenia trupească a celor doi soţi: „Bărbatul şi femeia să nu se afle 
în pofta trupului, nici sîmbăta, nici Dumineca, că în aceste zile mai mult 
se face dumnezeiasca Liturghie. însă sîmbăta pentru sufletele celor morţi, 
iar Dumineca pentru învierea Mîntuitorului nostru Iisus Hristos. însă 
aceasta să fie cu înţelegerea amîndurora, adică să fie cu voia bărbatului 
şi a femeii”. Iar în Molitfelnieul mare, numit „Trebnic”, pagina 519, 
spune despre Infrînarea trupească a soţilor: „în cele patru posturi, precum 
şi miercurea şi vinerea, este bine ca soţii să se înfrîneze de la împreunarea 
trupească, ca semn că iubim pe Dumnezeu”. 

Aşadar, zilele de înfrînare trupească a soţilor sînt cele patru posturi, 
miercurea, vinerea, sîmbăta, Dumineca şi toate zilele de post şi sărbăto¬ 
rile de peste an. Soţii trebuie să aibă două zile de curăţenie înainte de 
a merge sărbătoarea la biserică, iar cînd vor să se împărtăşească, în afară 
de cele patru posturi, să ţină cel puţin o săptămînă de curăţenie, înainte 
de a primi Prea Curatele Taine, şi trei zile după Sfînta împărtăşanie. 

151. — Cum trebuie combătut păcatul cel urît «1 detfrînării din 
rundul credincioşilor noştri? 

— Pentru combaterea desfrîului, de orice fel ar fi el, care stăpîneşte 
atit de mult lumea de astăzi, preoţii, păstorii de suflete şi Biserica în 
general trebuie să facă permanent efort de a îngrădi, micşora şi stîrpi 
ăcest prea urît şi blestemat păcat care macină sănătatea trupului, dezbină 
familia, îmbolnăveşte copiii, sminteşte pe cei din jur, mînie atît de mult 
pe Dumnezeu, desparte pe creştini de Prea Curatele Taine şi aruncă 
cele mai multe suflete ale credincioşilor în focul gheenei. 

Preoţii să spună adesea în predicile lor şi în scaunul de spovedanie, 
celor vinovaţi, cît de cumplit a pedepsit Dumnezeu pe desfrînaţi şi prea- 
desfrînaţi (adulteri), pe sodomiteni, pe gomoreni şi pe cei ce urmează 
păcatul lui Onan. Să le amintească credincioşilor că însuşi Dumnezeu a 
oprit preacurvia în cele zece porunci, zicînd: „Să nu pxeacurveşti” (Deut. 
20, 14). Şi iarăşi zice: „Cu femeia aproapelui tău să nu te culci, ca să-ţi 
verşi sămînţa şi ca să te spurci cu ea” (Lev. 18, 20). Iar despre păcatul 
cel prea urît al sodomiţilor, spune Dumnezeu: „Cu nici un dobitoc să nu 
te culci, ca să-ţi verşi sămînţa şi să te spurci cu el; nici femeia să nu 
stea la dobitoc, ca să se întineze cu el; aceasta-i urîciune. Să nu te culci 
cu bărbat, ca cu femeie, că aceasta spurcăciune este ... Să nu vă întinaţi 

cu nimic din acestea, că cu toate acestea s-au întinat paginii, pe care 
Eu îi izgonesc dinaintea feţei voastre. Că s-au întinat şi am privit la nele¬ 
giuirile lor şi a lepădat pămîntul pe cei ce trăiau pe el. Iar voi să păziţi 
toate proruncile Mele şi toate legile Mele şi -să nu faceţi toate ticăloşiile 
acestea ... Ca nu cumva să vă lepede şi pe voi pămîntul, cînd îl veţi 
întina, cum a aruncat el de la sine pe popoarele care au fost înainte de 
voi. Că tot cel ce va face ticăloşiile acestea, sufletul care va face acestea 
se va stîrpi din poporul său . . .” (Lev. 18, 22 — 30). 

Să le aducă aminte preotul celor vinovaţi şi cuvintele Sfîntului 
Apostol Pavel, care zice: „Pe desfrînaţi şi pe preadesfrînaţi (adulteri) îi 
va judeca Dumnezeu” (Col. 3, 5—6). Şi iarăşi: „Nu vă înşelaţi, nici curvarii, 
nici slujitorii de idoli, nici preacurvarii, nici malachienii, nici sodomiţii, 
nici furii, nici lacomii, nici beţivii, nici batjocoritorii, nici răpitorii nu 
vor moşteni împărăţia lui Dumnezeu” (1 Cor. 6, 9—10). „Fugiţi de curvie, 
că tot păcatul pe care îl face omul afara de trup este, iar cel ce curveşte 
în trupul său păcătuieşte. Au nu ştiţi că trupul vostru este locaş al Duhu¬ 
lui Sfînt care locuieşte în voi? . . .” (Ibidem, 6, 18—19). Pe lingă acestea 
să le amintească preotul şi învăţăturile Sfinţilor Părinţi, precum şi aspri¬ 
mea Sfintelor Canoane care pedepsesc aşa de aspru pe cei vinovaţi şi-i 
opresc vreme îndelungată de la Sfînta Împărtăşanie. 

Astfel, Sfîntul Grigore de Nyssa opreşte pe cel desfrînat 9 ani de la 
Sfînta Împărtăşanie (canonul 4), iar Sfîntul Vasile cel Mare, şapte ani 
(canonul 59). Pe preacurvar (adulter) îl opreşte Sfîntul Grigore de Nyssa 
18 ani de la cele sfinte, iar Sfîntul Vasile, 15 ani. Toate acestea de le va 
arăta preotul credincioşilor săi, precum şi celelalte cumplite urmări care 
îi ajung pe cei desfrînaţi, atît în viaţa aceasta, cît şi în viaţa veşnică, 
cred că pe mulţi îi va izbăvi de o patimă înfricoşată ca aceasta. 

152. — Cum trebuie combătută patima beţiei din rîndul credincioşilor 
şi care sînt urmările cele mai grave ale acestui greu păcat? 

— Cred că cele mai bune măsuri de combatere a beţiei diiţ sînul cre¬ 
dincioşilor ar fi să li se arate ce ne învaţă Dumnezeu în Sfînta Scriptură 
despre păcatul beţiei şi urmările ei. Să li se spună ce ne învaţă Sfinţii 
Părinţi şi dumnezeieştile Canoane despre această dobitoceaşcă patimă şi 
care sînt pedepsele cele vremelnice şi veşnice care aşteaptă pe cei beţivi. 
De exemplu, să li se spună cuvîntul Sfîntului Pavel, că „beţivii nu vor 
moşteni împărăţia lui Dumnezeu” (1 Cor. 6, 10; Gal. 5, 21). Să li se 
arate că atît Legea Veche opreşte pe om de la beţie (Lev. 10, 9), cît şi 
cea Nouă (1 Tim. 5, 3—8; Tit 1, 7). Să le spună că beţia este oprită 
(Luca, 21, 34; Rom. 13, 13; Efes. 5,5, 18; 1 Tes. 5,4); că beţia este 
păcat de moarte sufletească pentru orice om, că îl duce la desfrînare. 










CU PĂRINTELE cleopa ilie 


95 


la distrugerea familiei, la sminteală publică, la tot felul de boli, la sărăcie, 
la ucidere şi la osîndă veşnică. 

Beţia este mama desfrînării, din care se nasc toate urgiile, cum 
spune Sfîntul Apostol Pavel: „Nu vă îmbăiaţi de vin, întru care este 
desfrînarea . . (Efes. 5, 18). Beţia duce pe om la ceartă (Prov. 20, 1; 
23, 29—30) şi la sărăcie (Prov. 21, 17; 23, 31). Beţia duce pe om la stri¬ 
căciune (Prov. 23, 31—33); la nedreptate (Prov. 31,5; Rom. 13, 13) 
şi la cruzime (Isaia, 28, 7; Osea 4, 11). Beţia este cu atît mai mult oprită 
slujitorilor lui Dumnezeu, adică clericilor (1 Tim. 3, 2-*~3; Tit 1, 7). De 
aceea, mare pedeapsă aşteaptă pe cei beţivi care nu se pocăiesc (Isaia, 5, 
12, 22; 28, 1—3; Deut. 21, 20; Ioil 1, 5; Naum 1, 10; Matei 24, 49—51; 
Luca 12, 45—46). 

Iată ce pedepse grele hotărăsc şi Sfintele Canoane: „Episcopul, 
preotul sau diaconul, obişnuindu-se cu table sau cu beţia, ori să înceteze, 
ori să se caterisească” (Apost. 42). „Ipodiaconul, citeţul sau cîntăreţnl, 
asemenea făcînd, ori să înceteze, ori să se afurisească; asemenea şi mirea¬ 
nul” (Apost. 43). Iar Pravila Mică de la Govora zice: „Preotul care va 
bea în circiumă sau va juca, sau va cînta mireneşte, să se izgonească 
din preoţie” (caţ>. 35). 

In alt loc zice: „Clericilor nu li se cuvine a mînca în cîrciumi şi a 
bea, afară mim ai dacă sînt împinşi de nevoia străinătăţii” (Cartagina, 40). 
Despre femeia beţivă zice Pravila Mică: „Femeia beţivă să nu se împăr¬ 
tăşească, pînă nu se va lăsa să nu mai bea” (cap. 88). „Omul mirean de 
se va îmbăta şi va vărsa să se pocăiască 60 de zile; iar de va fi fost împăr¬ 
tăşit cu Sfintele Taine şi după aceea va vărsa, să nu se pricestuiască cu 
Sfintele Taine nici în Postul Mare şi nici la Sfîntul Petru şi peste toate 
sfintele posturi să se pocăiască. Iar de ar fi făcut aceasta întru acele 
(patru) sfinte posturi, să nu se mai pricestuiască (împărtăşească) peste 
tot anul, pînă la 200 de zile şi metanii cîte 12 pe zi” (cap. 88). Aceeaşi 
pravilă mai adaugă: „Cade-se preotului să şadă la masă cu frica lui Dum¬ 
nezeu, să mănînce şi să bea cîte puţin şi sa se socotească a fi slugă. Căci 
Scriptura grăieşte: Preotul care se îmbată, cum va judeca drept acest 
păcat la alţii? Nu zic Scripturile să nu bei vin, ci să bei dar să nu te îmbeţi, 


căci tot beţivul sărăceşte şi îşi pierde mintea, şi mult rău face, şi pe sine 
se sugrumă, şi sufletul său îl dă diavolului” (cap. 140). 

Pentru a se combate mai cu tărie patima beţiei, cred că preotul 
trebuie să fie cu totul nebeţiv şi tuturor pildă de urmat. Apoi să se roage 
pentru cei pătimaşi ca Dumnezeu să-i întoarcă mai cnrînd la pocăinţă. 
Apoi să cunoască bine învăţăturile Sfintei Scripturi, ale Sfinţilor Părinţi 
şi hotărîrile Sfintelor Canoane şi să-i înveţe cu timp şi fără timp pe cre- 

dincioşi a se înfrîna şi păzi de această blestemată patimă, care, cum 
spune Sfîntul Vasile cel Mare, „face pe om mai rău decît toate dobitoa¬ 
cele şi fiarele”. 


CONVORBIREA A ŞASEA 
Despre suferinţă, ispite, vrăjitorie 


153. —De cîte feluri este suferinţa în lume? 

— De două feluri: suferinţă materială, trupească, şi suferinţă morală, 
adică sufletească, precum: mustrarea de conştiinţă, întristarea, deznă¬ 
dejdea, îndoiala, mînia, ura etc. Suferinţele omeneşti se pot împărţi încă 
în două părţi: unele spre îndreptarea şi lămurirea celor buni şi altele spre 
pedeapsă şi arvunirea osîndei veşnice a celor răi (Călăuza predicatorului 
de Dr. C. Chiricescu şi Pr. C. Nazarie, p. 291—293). 

154. —Pentru ce este atîta suferinţă pe păinîut? 

— Zice dreptul Iov: „Omul este născut pentru suferinţă” (Iov 5, 7). 
Iar Sfîntul Pavel zice că „toate făpturile sînt în suferinţă” (Rom. 8, 21). 
Suferinţele din lume sînt urmare a căderii omului din rai (Facere 3, 16). 
Suferinţele sînt urmări ale păcatului (Iov 4, 8; Ps. 7, 14—16; Prov. 22, 
8; Ieremia 4, 18). Suferinţele sînt pedepse pentru păcate (Lev. 26, 24—28 ; 
2 tmp. 7, 14). Dar de vom primi toate suferinţele cu răbdare şi mulţu¬ 
mire, ne vor aduce mare folos duhovnicesc, spre mîntuirea sufletului, 
tn general, vedem că cu cît se înmulţesc păcatele şi răutăţile în lume, 
cu atît se înmulţesc suferinţele, adică foametea, cutremurele, războaiele, 
bolile de tot felul şi moartea. Grija noastră, a creştinilor, este să părăsim 
păcatele, să ne împăcăm mereu cu Dumnezeu şi să avem frică de Dum¬ 
nezeu, smerenie şi răbdare şi atunci toate suferinţele noastre se vor 
împuţina şi ne vor fi de mare folos spre mîntuire. 


) 


155. — Suferinţa este o arvună a muncilor veşnice sau o ispăşire a 
păcatelor? Care este raţiunea şi scopul suferinţei? 

— Scopul suferinţei pentru creştini este unul singur: ispăşirea păca¬ 
telor pe pămînt prin tot felul de boli, necazuri şi dureri, spre curăţirea şi 
mîntuirea sufletului. Pentru cei răi care nu voiesc să se îndrepteze, să 
se pocăiască, suferinţa de pe pămînt rămîne ca o arvună a suferinţelor 
celor veşnice. Iar pentru cei ce primesc suferinţa eu răbdare şi cu mulţu¬ 
mire de la Dumnezeu şi se întorc la pocăinţă, suferinţa, de orice fel ar 
fi, este cea mai bună cale de îndreptare şi ispăşire a păcatelor, izbăvindu-i 
prin aceasta de chinurile cele veşnice. 

Noi vedem că cei care suferă mai mult pe pămînt sînt mai împăcaţi 
cu conştiinţa, mai buni, mai tari în ispite, mai aproape de Dumnezeu şi 

se mîntuiesc mai uşor, precum dreptul Iov, săracul Lazăr, Sfinţii Apostoli, 
mucenicii, cuvioşii şi atîţia alţii. Iar cei care trăieBC bine sînt sănătoşi, 
au averi şi tot ce doresc pe pămînt, sînt de obicei slabi în credinţă, nemi¬ 
lostivi, tirani, lacomi, egoişti, «e tem de moarte şi mor în păcate grele, 
spre osîndă veşnică. 

Suferinţa ne este rînduită de sus spre mîntuire, spre iertarea păcate¬ 
lor şi spre creştere duhovnicească, numai dacă o primim cu mulţumire, 
ca din mîna lui Dumnezeu, precum spune şi proorocul David: „Toiagul 
Tău şi varga Ta, acestea m-au mîngîiat” (Ps. 22, 5). Deci, toiagul şi varga 
suferinţei, pe cei buni şi credincioşi îi mîngîie, îi sporeşte în fapte bune, 
îi curăţeşte de păcate şi-i învredniceşte de mai mare cunună şi răsplată 
în cer. Iar pentru cei răi, toiagul suferinţei este chemare la pocăinţă, este 
pedeapsă peste pedeapsă şi frîu în gură, pentru că nu voiesc să se apropie 
de Domnul (Ps. 31, 10). 

156. —Cum trebuie să răbdăm boala, nedreptatea, ocara, sărăcia şi 
orice fel de suferinţe pe pămînt? 

— Mai întîi să avem credinţă că suferinţa, de orice fel ar fi ea, ne 
este rînduită de Dumnezeu, Tatăl nostru cel ceresc, spre mîntuire, iar 
nu spre osîndă veşnică. Apoi, s-o primim cu răbdare şi mulţumire. Iar 
răbdarea noastră trebuie să fie însoţită de cuvioşie şi înfrînare (2 Petru 
1, 6—7); să fie însoţită de bucurie (Colos, 1, 11) şi de nădejde. Răbdarea 
în suferinţă sporeşte în noi prin rugăciune, prin spovedanie şi Siînta 
împărtăşanie; prin citirea cărţilor sfinte, prin cugetarea la patimile Dom¬ 
nului nostru Iisus Hristos şi ale tuturor sfinţilor Lui; prin cercetarea celor 
ce sînt în suferinţe mai grele decît ale noastre şi prin cugetarea la fericirea 
veşnică în rai. Pentru că altă cale de mîntuire nu este decît numai prin 
cruce, prin suferinţă, prin răbdare şi jertfă, precum spune Mîntuitorul: 
„Intru răbdarea voastră veţi dobîndi sufletele voastre” (Luca 21, 19). 
„Cel ce va răbda pînă în sfîrşit acela se va mîntui” (Matei 24, 13). 

157. —Din ce pricini suferă copiii nevinovaţi? Ce păcate ispăşesc ei? 

— Citim la Ieşire: „Dumnezeu este rîvnitor. El răsplăteşte păcatele 

părinţilor în fiii lor pînă la al treilea şi chiar al patrulea neam” (Ieşire 20, 
5). Şi iarăşi: „Dumnezeu aduce fărădelegile părinţilor peste fii, şi peste 
fiii fiilor, pînă la al treilea şi pînă la al patrulea neam” (Ieşire 34, 7; Deut. 
5,9; Ps. 36,28; 108, 13; Isaia, 14,21). Marele prooroc Ieremia zice: 
„Tu arăţi milă la mii şi pentru fărădelegile părinţilor răsplăteşti în sinul 
copiilor lor după ei” (Ieremia 32, 18; Numeri 14, 18; Iov 5,4; 21, 19; 
Isaia 13, 16). Proorocul Isaia zice: „Pregătiţi măcelul feciorilor din pricina 
fărădelegilor părinţilor lor” (Isaia 14, 21). . 

Aşadar, din. aceste mărturii ale Sfintei Scripturi se poate înţelege 
destul de clar din ce pricină suferă copiii cei nevinovaţi şi ale căror păcate 
le ispăşesc ei. 

158. — Cum alină Biserica suferinţa omenească şi ce datorie are 
creştinul faţă de cei din suferinţă? 

— Biserica alină şi vindecă suferinţele oamenilor prin tot felul de 
rugăciuni către Prea Bunul Dumnezeu (Deut. 4, 29—31; 2 Paralipo- 
mena, 7, 13, 16; Ps. 33, 17; 49, 15—16; 90, 15—16; Isaia 19, 22; Iacob 5, 
14). Biserica a rînduit diferite rugăciuni pentru alinarea suferinţei. Cea 
mai importantă rugăciune pentru cei bolnavi este Taina Sfîntului Maslu, 
precum şi diferite molitfe pentru dobîndirea sănătăţii. 

Creştinul are o mare datorie faţă de cei din suferinţă, ca să-i ajute 
după a sa putere, atît prin mijloacele materiale, precum: îmbrăcăminte, 
hrană, ospătare, îngrijire, bani etc., cît şi prin mijloace spirituale, pre¬ 
cum: rugăciune pentru cei bolnavi, îmbărbătare prin cuvinte duhovni¬ 
ceşti, compătimire, mîngîiere etc., aşa cum ne învaţă Sfîntul Apostol 
Pavel care zice: „Bucuraţi-vă cu cei ce se bucură şi plîngeţi cu cei ce 
plîng” (Rom. 12, 15). 

159. —Ce înţelegem prin ispite şi de ce este lăsat omul să fie ispitit? 

— Ispitele sînt încercări care vin asupra omului de la diavol şi de 

la slugile lui, oamenii cei răi (Iacob 1, 13; Matei 4, 1; 16, 23; Marcu 8, 
33; 1 Cor. 7, 5; 2 Cor. 11, 3; I Tes. 3, 5). Omul este îngăduit de Dumne¬ 
zeu să fie ispitit „spre încercarea credinţei” (1 Petru 1, 6—7); spre „încer¬ 
carea dragostei faţă de Dumnezeu” (Deut. 13, 3); spre încercarea supu¬ 
nerii noastre (Deut. 8, 2); spre încercarea nedoririi de cîştig (Iov 1, 9; 
12). De fapt, ispitele corespund întotdeauna slăbiciunii firii omeneşti. 
Celor mai tari în credinţă, le rînduieşte Dumnezeu ispite mai grele, ca 
să sporească în sfinţenie şi să se învrednicească de cununi mai mari. 
Iar celor slabi în credinţă şi răbdare le rînduieşte pronia divină ispite 
mai uşoare, ca să le poată birui şi să nu se deznădăjduiască. Iată ce spune 
Sfîntul Apostol Pavel: „Ispită pe voi nu va ajuns, decît numai ispită 
omenească. Dar credincios este Dumnezeu care nu vă va lăsa pe voi 
să vă ispitiţi mai mult decît puteţi; ci împreună cu ispita va face şi sfîrşi- 
tul ei, ca s-o puteţi suferi” (1 Cor. 10,13). Acelaşi lucru spune şi proorocul 
David: „Nu va lăsa Domnul toiagul păcătoşilor peste soarta drepţilor 
pînă în sfîrşit, ca să nu-şi tindă drepţii spre fărădelegi mîinile lor” (Ps. 
124, 3). Dreptul Iov spune că cei credincioşi sînt împovăraţi cu diferite 
ispite prin îngăduinţa lui Dumnezeu (Iov 7,8; Iacob 1,2; 1 Petru I, 
6). Dar niciodată Dumnezeu nu îngăduie la cei aleşi ispite peste puterile lor. 

160. — Care sînt adevăratele izvoare ale ispitelor? 

— Trei sînt izvoarele ispitelor: „Pofta trupului, pofta ochilor, trufia 
vieţii”, cum spune Sfîntul Apostol şi Evanghelist Ioan (1 loan 2, 16); 
sau: „iubirea de plăceri, iubirea de slavă şi iubirea de argint, din care 
se naşte tot răul”, cum spune Sfîntul Ioan Damaschin (Filocalia voi. IV, 
pag. 188). Cu aceste trei feluri de ispite a încercat satana să-L ispitească 
şi pe Hristos (Matei 4, 2—11). 

161. —Care sînt duşmanii ce ne luptă şi ne ispitesc pînă la moarte? 

— Trei sînt duşmanii care ne luptă pînă la moarte: diavolul, plăce¬ 
rile lumii şi trupul. Toţi aceşti trei duşmani ne luptă prin ispite de tot 
felul şi puţini sînt acei creştini care reuşesc, cu darul lui Hristos, să 
iasă biruitori în lupta cu ispitele şi plăcerile acestui veac. Că „de n-ar 
păzi Domnul cetatea, în zadar ne-am osteni”, zice Duhul Sfînt prin gura 
psalmistului. Dar, ajutîndu-ne Mîntuitorul, „nimenea nu va strica ceta¬ 
tea noastră” (Antifon, gl. 3). 

162. — Care sînt cele mai mari ispite cu care ne luptă aceşti trei 
duşmani ai sufletelor noastre? 

— Diavolul, izvorul a tot răul, ne ispiteşte direct, îndeosebi cu gînduri 
de necredinţă, de hulă, de îndoială, de deznădejde, de mîndrie şi de slavă 
deşartă. Iar indirect, diavolul ne ispiteşte prin oameni cu gînduri de 
trufie, de slavă deşartă, de mînie şi desfrînare; cu iubirea de argint, cu 
lăcomia de avere, cu invidia, cearta, osîndirea, limbuţim şi altele. Prin 
trup ne ispiteşte diavolul cu lenevirea, lăcomia pîntecelui, beţia, desfrî- 
narea, moleşeala voinţii, nesimţirea inimii, trîndăvia şi altele de acest fel. 

163. — Din cîte părţi este ispitit creştinul? 

— După mărturia Sfîntului Meletie Mărturisitorul, creştinul este 
ispitit de diavolul din opt părţi, şi anume: 

De sus ne ispitim cînd ne silim la nevoinţe şi virtuţi peste puterile 
noastre proprii. Adică post pînă la epuizare, osteneală peste măsură a 
trupului, priveghere de toată noaptea şi alte fapte bune la care abia 
ajung cei desăvîrşiţi. De jos ne ispitim de diavoli prin moleşeală şi lene- 
vire la lucrarea faptelor bune, slăbindu-ne astfel voinţa, raţiunea, mustra¬ 
rea conştiinţei, bărbăţia şi stăruinţa în lupta cea duhovnicească. Din 
stînga ne ispitesc diavolii prin patimi trupeşti de tot felul, prin beţie, 
lăcomie, zgîrcenie, mînie, ură, răzbunare şi tot felul de răutăţi trupeşti 
şi sufleteşti. Se numesc aşa pentru că vin direct de la diavolul şi fiecare 
îşi dă uşor seama de cursele celui viclean. Din partea dreaptă ne ispitesc 
diavolii prin patimi sufleteşti şi raţionale subţiri, greu de desluşit şi foarte 
greu de cunoscut şi biruit, cum sînt mîndria, trufia, părerea de sine, slava 

deşartă, osîndirea altora, răzvrătirea minţii, neascultarea, egoismul, ere¬ 
surile, sectele, încrederea prea mare în mila lui D um nezeu, cugetarea 
înaltă, hula, îndoiala, necredinţa, visurile, vedeniile, vrăjitoria etc. Aceste 
patimi, avînd la temelie mîndria din care a căzut Lucifer în adine, sînt 
foarte cu anevoie de cunoscut şi tămăduit. . / 

Din faţă ne ispitesc şi ne tulbură diavolii cu nălucirea celor viitoare, 
adică ne aruncă în griji, în bănuieli asupra altora şi în osteneli trupeşti 
peste puteri pentru „ziua de mîine”, ca şi c um Dumnezeu nu ne-ar purta 
de grijă în toată viaţa. Cei ispitiţi de aceste gînduri adună averi pentru 
bătrîneţe, se ostenesc numai pentru viaţa aceasta, se tem că nu vor avea 
ce mînca şi ce bea, îşi avortează copiii, spunînd că nu vor avea cu ce-i 
hrăni, se ceartă pentru averi, sînt foarte zgîrciţi şi iubitori de bani, nu 
fac milostenie şi sînt egoişti. 

Din spate ne ispitesc diavolii cu aducerile aminte ale păcatelor şi 
patimilor care ne-au stăpînit în tinereţe, îndemnîndu-ne să le facem din 
nou. Că ne aduc aminte diavolii de persoanele cu care am păcătuit, de 
locul în care am greşit, de pricinile păcatelor care ne-au stăpînit. Ne 
aduc aminte de cei cu care am fost certaţi, de cuvintele cu care ne-au 
supărat, ca să începem din nou a-i urî; ne aduc aminte de păcatele tru¬ 
peşti pe care le-am făcut, de feţele care ne-au smintit, de beţii şi alte 
răutăţi din trecut, îmboldindu-ne voinţa să cădem in aceleaşi păcate 
de care cu greu ne-am izbăvit. 

Dinlăuntru, adică din inimă, ne ispitesc vrăjmaşii cei nevăzuţi cu 
toate patimile care stăpînesc inima, precum: mînia, răutatea, pofta, 
răzbunarea, împietrirea, zavistia, mîndria şi celelalte, cum spune Dom¬ 
nul: „Iar ce ieBe din gură iese din inimă, şi acestea spurcă pe om. Căci 
din inimă ies gîndurile cele rele, uciderile, desfrînările, mărturiile minci¬ 
noase, hulele . .(Matei 15, 18—19). Şi în alt loc, zice: „Că din priso¬ 
sinţa inimii grăieşte gura” (Matei 12, 34). De aceea şi proorocul David 
se ruga, zicînd: „Inimă curată zideşte întru mine. Dumnezeule, şi Duh 
drept înnoieşte întru cele dinăuntru ale mele” (Ps. 50, 11). 

Din afară ne ispitesc şi ne biruiesc diavolii prin cele cinci simţuri, 
care sînt ferestrele sufletului. Mai ales prin vedere, prin auzire şi prin 
limbă. Despre ispitele ce intră în inimă prin simţuri auzim pe proorocul 
Isaia zicînd: „Doamne, a intrat moartea prin ferestrele noastre”. Despre 
ochi, zice Mîntuitorul: „Cela ce caută spre femeie spre a o pofti pe ea, 
iată, a preacurvit cu dînsa întru inima sa” (Matei 5, 28). Iar despre limbă 
auzim pe apostblul Iacob, zicînd: „De nu greşeşte cineva în cuvînt acesta 
este bărbat desăvîrşit, puternic a-şi înfrîna şi tot trupul” (Iacob 3, 2). 

Iată, dar, că din toate părţile aruncă satana săgeţile ispitelor asupra 
noastră, c&utînd să ne rănească prin păcate şi să ne tragă în pierzare. 

Noi, insă, eintern datori să ne mărturisim toate cugetele cele rele la duhov¬ 
nic şi să alungăm de la noi ispitele diavolului cu rugăciunea, cu postul, 
cu smerenia, cu păzirea minţii şi cu citirea cărţilor sfinte. Iar dacă, totuşi, 
săgeţile ispitelor nu se îndepărtează de la noi este semn că rădăcinile 
patimilor sînt vii în mintea şi inima noastră. Este semn că încă nu ne-am 
spovedit curat gîndurile şi a odrăslit păcatul în noi* In acest caz este 
nevoie de mai fierbinte rugăciune, cu lacrimi şi post, pînă nu pune păcatul 
stăpînire pe noi. (După Războiul nevăzut, de Sf. Nicodim Aghioritul, 
ed. 1937, pag. 82.) 

164. — Care sînt ispitele cel mai greu de cunoscut şi de biruit? 

— Cel mai greu de cunoscut şi de biruit sînt ispitele cele raţionale 
ale sufletului, adică: gîndurile de bulă, de îndoială în credinţă, de deznă¬ 
dejde; apoi ispita părerii de sine, cugetarea înaltă de sine, încrederea 
în sine şi altele. Iar dintre ispitele trupeşti, cel mai greu de biruit şi cel 
mai primejdios este gîndul desfrînăriî, pentru că este legat de fire, de 
trup. Apoi, pentru că cel ce se mîndreşte întru sine este lăsat de Dum¬ 
nezeu să cadă în desfrînare. De aceea Sfinţii Părinţi ne poruncesc să 
fugim de orice prilej de desfrînare, de orice cuget trupesc, pînă nu devine 
păcat, să ne ferim de orice persoană care ne sminteşte şi ne împinge spre 
cumplitul păcat al desfrînării. 

165. — De ce are satana atîta ură asupra omului şi de ce îi îngăduie 
Dumnezeu să ispitească şi să amăgească prin păcat făptura Sa? 

— Satana nu are putere şi dezlegare să stăpînească, să înşele sau să 
silească voinţa omului la păcat. El numai îl ispiteşte prin tot felul de 
meşteşuguri, năluciri, aduceri-aminte, prin imaginaţii, prin simţuri, prin 
slăbiciunile firii, prin plăceri, prin gînduri. Satana niciodată nu se arată 
omului în faţă, nu se descoperă direct ca duşman al omului. Ci îl luptă 
pe ascuns, indirect sau prin oamenii răi, folosind tot felul de-meşteşuguri 
diavoleşti, ca să nu fie descoperit că el însuşi doreşte căderea şi pierzarea 
noastră. El se numeşte ispititor şi tatăl minciunii, pentru că prin ispite 
şi prin curse mincinoase ne trage la păcat. Satana doar forţează voinţa 
noastră, aţîţă patimile şi pornirile trupeşti şi sufleteşti ale firii noastre, 
creează ocazii de păcat, ne aduce mereu aminte de căderile noastre, dar 
nu are voie şi dezlegare de la Dumnezeu să ne silească la păcat, că atunci 
noi n-am avea nici o vină, nici o osîndă şi nimeni n-ar scăpa de cursele 
lui. Insă, dacă omul slăbeşte în voinţă şi rugăciune, dacă se îndulceşte 
de momelile diavolului şi acceptă păcatul, atunci nu diavolul este de 
vină, ci omul. De aceea i s-a şi rînduit înger păzitor ca să-l ajute, i s-a 
dat harul Duhului Sfînt ca să-l întărească, i s-a rînduit Biserică, spove¬ 
danie, adică baie de curăţire a păcatelor şi duhovnic să-l dezlege şi să-l 

sfătuiască. De aceea s-a hotărît plată, dacă biruieşte, sau osîndă, dacă 
este biruit. 

Dumnezeu a îngăduit diavolului să ispitească pe om, ca să-l facă 
mai tare în credinţa, ca omul să-şi pună toată nădejdea mîntuirii numai 
în Dumnezeu, iar nu în puterile sale şi ca omul credincios să-şi agoni¬ 
sească mai multă plata de la Dumnezeu. Dumnezeu lasă pe satana să-l 
ispitească pe om, dar niciodată nu îngăduie diavolului să-l ispitească 
mai presus de puterea credinţei sale (1 Cor. 10, 13). Numai pe cel mîndru 
şi necredincios îl lasă Dumnezeu să fie ispitit de diavoli peste puterile 
sale, ca să-l smerească şi să ceară ajutorul lui Dumnezeu şi al slujitorilor 
Lui. Omului însă i s-a dat putere să se împotrivească diavolului, să-l 
biruiască şi să-l alunge de la el (Efes. 6, 11; 6, 16; Iacob 4, 7; Petru 5, 9). 

166. —Care sînt cele mai importante arme cu care bir uim ispitele 
diavolului? 

— Două sînt cele mai puternice arme cu care biruim toate cursele 
şi ispitele diavolului. Întîi este sfînta rugăciune şi apoi smerenia. Noi 
ne rugăm neîncetat Tatălui ceresc, zicînd: „Şi nu ne duce pe noi în ispită, 
ci ne izbăveşte de cel viclean” (Matei 6, 13). Adică cerem Tatălui să nu 
ne lase în ispite peste puterile noastre şi să ne izbăvească de toate cursele 
diavolului cele pline de vicleşug. Deci, în orice vreme de ispită trebuie 
să ne rugăm stăruitor, cu lacrimi, cu post şi cu zdrobirea inimii. Sfinţii 
Părinţi ne recomandă să zicem permanent rugăciunea lui Iisus, mai ales 
în timp de ispită, că n um ele Domnului, ca o sabie scoate din inimile 
noastre şi taie ispitele vrăjmaşului. 

A doua armă foarte puternică împotriva ispitelor diavoleşti este 
smerenia. Auzi ce zice David: ,,Smeritu-m-am şi m-am mîntuit” (Ps. 
114, 6). Cînd sîntem învăluiţi de ispite şi patimi să ne smerim din inimă 
adică să ne socotim cei mai păcătoşi, zicînd că pentru păcatele şi mîndria 
noastră sîntem ispitiţi, şi atunci va fugi diavolul de la noi, că cel mai 
tare este ars vrăjmaşul de smerenie, de rugăciunea cu lacrimi şi de post. 
Alte arme în vreme de ispite sînt: răbdarea ispitelor cu bărbăţie, spove¬ 
dania deasă a gîndurilor, citirea cărţilor sfinte, ocolirea pricinilor de păcat, 
Sfînta împărtăşanie, tăcerea, înstrăinarea de cele pămînteşti şi altele. 

167. —Care sînt foloasele ispitelor In lupta noastră cu vrăjmaşul 
diavol ? 

— Prunul folos este că fără de ispite şi fără de luptă cu ispitele nu 
ne putem mîntui, nici nu avem pentru ce să fim încununaţi. Fără ispite 
şi luptă duhovnicească nu este posibilă mîntuirea sufletului. De aceea 
zicea un părinte din pustie: „înlătură (spiţele şi mi se va mîntui tot 
omul” (Pateric, ed. 1930). 

Apoi, ispitele ne deprind meşteşugul luptei duhovniceşti, ne călesc 
în viaţă, ne ajută să creştem sufleteşte. Ispitele ne sporesc credinţa, ne 
învaţă şi ne silesc să ne rugăm mai mult, să fim priveghetori şi silitori la 
biserică, la post. Ia citirea cărţilor sfinte; ne trimit mai des la spovedanie, 
la sfătuire şi la Sfînta împărtăşanie. Ispitele ne smeresc, ne arată cît 
sîntem de slabi şi neputincioşi cînd sîntem singuri. Ispitele sporesc răb¬ 
darea, rugăciunea, lacrimile, smerenia şi credinţa noastră. Iată raţiunea, 
scopul şi folosul ispitelor pe pămînt. 



168. — Părinte Cleopa, ce este vrăjitoria şi de cîte feluri este? 

— Prin cuvîntul vrăjitorie înţelegem invocarea puterii demonice in 
ajutorul oamenilor, în locul lui Dumnezeu, cu scopul împlinirii anumitor 
dorinţi omeneşti. Vrăjitoria s-a practicat atît Ia poporul evreu în timpul 
Legii Vechiului Testament, cît şi la creştinii din Legea Darului, pînă în 
vremea noastră. în Legea Veche a cerut ajutorul diavolului, apelînd la 
vrăjitoare, regele Saul, pentru care a fost aspru pedepsit de Dumnezeu. 
Vrăjitori au fost atît Valaam, cît şi cei trei magi care practicau astrologia. 

După învăţătura Sfîntului Nicodim Aghioritul, vrăjitoria se împarte 
în mai multe părţi şi anume: 

Vrăjitoria propriu-zisă prin care se înţelege chemarea diavolilor pentru 
a descoperi oamenilor comori ascunse, lucruri pierdute şi altele de acest 
fel. Ghicirea, al doilea fel de vrăjitorie, prin care unii oameni spun cele 
viitoare prin semnele din palmă, numită „chiromanţie” şi prin alte obiecte 
(bobi, cărţi de joc, cafea etc.) Descintarea, spiritismul, adică chemarea 
ajutorului diavolilor în camere obscure sau la morminte, pentru a pedepsi 
pe cei ce sînt în viaţă. Descîntătorii pretind că cheamă sufletele morţilor 
din iad, precum ghicitorii din timpul Proorocului Samuil (1 Regi 28, 3), 
pentru a afla cele viitoare sau pentru a se răzbuna pe cineva. în zilele 
noastre se practică descîntecul în rîndul credincioşilor, precum' stingerea 
cărbunilor, rostirea anumitor cuvinte amestecate cu rugăciuni pentru cei 
bolnavi, care pretind că sînt „vrăjiţi” etc. 

Ghitia , adică ghicirea sau vrăjitoria prin lucruri sfinte, precum ghi¬ 
cirea prin Psaltire, numită astăzi „deschiderea pravilei”; ghicirea cu 
obiectele bisericii, cum ar fi resturi de veşminte clericale, cheia bisericii, 
cenuşa din cădelniţă, scrierea unor nume pe toacă, pe clopote, pe ziduri 
de biserică, sau introducerea lor în candele-etc. Fermecatoria, adică vră¬ 
jirea unor tineri spre a se căsători unii cu alţii sau a se despărţi, prin 
invocarea ajutorului diavolesc, numită popular „ursită”. Ghicirea prin 
măruntaiele animalelor, numită „iconoscopia”. în acest fel de vrăjitorie 
intră şi visurile, zodiile, ceasurile bune şi rele, ghicirea prin membrele 
trupului, numită şi prevestire (ţiuitul urechilor, zbaterea ochiului, mîncă- 

rimea palmelor). Baierele prin care se Înţelege purtarea la mină sau la 
piept a unor aţe, obiecte (amulete) sau bucăţi de stofă vopsite spre păzi- 
rea de boli, de primejdii şi de pagube, după ce mai întîi a-a invocat asupra 
lor puterea diavolului. Chemătorii de demoni (clindonii) sînt cei ce ghicesc 
cele viitoare prin chemarea diavolilor. Intre aceştia se numără cei ce 
fac focuri înaintea caselor şi sar prin foc, ghicitorii din pîntece precum şi 
■cei ce ghicesc în măruntaiele animalelor sau iau mana vitelor, vrăjitorie 
ce se practică în zilele noastre. Astrologia este o vrăjitorie practicată din 
cele mai vechi timpuri pînă astăzi. Prin astrologie se înţelege ghicirea 
celor Viitoare prin mişcările stelelor, planetelor, vînturilor, norilor şi ale 
celorlalte fenomene ale universului. Astrologii pretind că fiecare om are 
o stea proprie. 

Iată cîteva din cele mai obişnuite feluri de vrăjitorii, unele aproape 
uitate, altele practicate şi în zilele noastre, pe care le combatem şi de 
care trebuie să fugim, fiind iscodiri diavoleşti care amăgesc şi înşeală pe 
mulţi creştini spre a lor pierzare. 

169. — Poate, într-adevăr, sa ajute diavolul pe oameni prin vrăji, 
mai mult decît ne ajută puterea şi harul lui Dumnezeu? 

— Să se ştie că diavolii nu au nici o putere de a vindeca pe cineva, 
de a descoperi pagube sau pe răufăcători. Ei nu pot niciodată să facă 
minuni adevărate, ci numai cu năluciri mincinoase înşală pe cei necre¬ 
dincioşi şi slabi în credinţă. Acest adevăr ni-1 arată dumnezeiescul părinte 
Ioan Gură de Aur, zicînd: „Nu vezi cum diavolii n-au putut să vindece 
nici chiar pe vrăjitorii şi fermecătorii care le slujeau lor, de beşicile şi de 
bubele date de Moise în Egipt, şi pe tine oare au să te vindece? (Ieşire 9, 
11). Şi dacă dracii nu se milostivesc de sufletul tău, cum se vor întrista 
pentru durerea trupului tău? Dacă dracii se silesc să te izgonească pe 
tine din împărăţia lui Dumnezeu, cum te vor izbăvi pe tine de boli? 
Rîsuri sînt acestea şi basme. Deci nu te amăgi, creştine, că niciodată 
lupul nu se poate face oaie, nici diavolul nu se face cîndva doctor. Că 
mai lesne poate focul să îngheţe şi zăpada să încălzească, decît diavolul 
să te vindece pe tine cu adevărat” (Împărţire de grîu, pag. 324). 

Deci, noi cînd ne îmbolnăvim sau avem necazuri, sau sîntem nedrep¬ 
tăţiţi, sau avem pagube, sau feciori de căsătorit, sau alte greutăţi în 
familie, să nu mai alergăm la ajutorul diavolului şi al slugilor lui, care 
sînt vrăjitorii şi ghicitorii, ci la Biserică să alergăm şi la preoţi, la rugă¬ 
ciune şi la post şi îndată ne va ajuta Bunul nostru Tată care ne-a zidit 
căci are milă de noi. 
















170. —-Care suit urmările păcatului vrăjitoriei? 

— Cei ce fac vrăji şi cei ce aleargă la vrăjitori fac un mare păcat 
împotriva Duhului Sfînt, căci lasă pe Dumnezeu şi cer ajutorul diavolilor. 
Renunţă la rugăciunile Bisericii şi intră în casele Vrăjitorilor. Se leapădă 
de slujitorii lui Hristos, adică de sfinţiţii preoţi, şi se duc la slujitorii sata¬ 
nei. Adică, lasă apa cea vie, preotul şi harul mîntuirii din Biserică şi, pentru 
interesele lor pătimaşe şi omeneşti, cer ajutorul vrăjmaşilor lui Hristos, adică 
al vrăjitorilor şi vrăjitoarelor. Se leapădă de adevăr şi primesc în loc min¬ 
ciuna, căci toate cuvintele vrăjitorilor sînt minciună şi amăgire diavolească. 

Un păcat aşa de mare împotriva Duhului Sfînt nu se iartă celor 
vinovaţi „nici în veacul de acum, nici în cel ce va să vină”,,după cum 
spune Hristos, de nu se vor pocăi toată viaţa. Pentru un astfel de păcat 
vin asupra celor vinovaţi, care aleargă la vrăji, tot felul de răutăţi şi 
primejdii. Mai întîi, mustrarea conştiinţei că au lăsat pe Dumnezeu şi 
au cerut ajutor vrăjmaşului lui Dumnezeu. Apoi, este oprirea pentru 
mulţi ani de la Sfînta împărtăşanie, de la 7 pînă la 15 şi chiar 20 de ani. 
Apoi, cei ce cred şi aleargă la vrăji, scot din inima lor darul lui Dumne¬ 
zeu şi aduc în casa şi inima lor duhul diavolului. Apoi, cei ce fac vrăji 
şi cred în ajutorul lor se leapădă de Hristos şi se unesc cu diavolul. Apoi, 
cei ce fac vrăji şi aleargă la acestea nu se cade a se mai numi creştini, 
ci apostaţi. Apoi, cei vinovaţi de acest greu păcat sînt pedepsiţi de Dum¬ 
nezeu cu boli grele şi fără leac, cu suferinţă în familia lor, cu pagube şi 
neînţelegere, cu sărăcie şi moarte cumplită. Şi dacă nu se spovedesc la 
preot şi nu-şi. plîng păcatul acesta cu lacrimi toată viaţa, nu se pot mîntui. 
Vrăjitorii şi cei ce cred şi aleargă la ajutorul diavolului, dacă nu se pără¬ 
sesc de aceasta şi nu se pocăiesc „se leapădă cu totul din Biserică”, adică 
se despart de Hristos şi se dau de bunăvoie în mîinile vrăjmaşului, iar 
dacă mor în acest păcat, nici nu se îngroapă cu preot, ci asemenea celor 
păgîni şi lepădaţi de credinţă, spre veşnica lor osîndă în muncile iadului. 
Iată urmările grozave ale vrăjitoriei. 

171. — Ce canon rînduiesc Sfinţii Părinţi vrăjitorilor şi celor cc 
aleargă la vrăji? 

— Cel mai aspru pedepseşte ţie vrăjitori Sfîntul Vasile cel Mare. Iată 
ce spune el în canonul 72: „Cel ce se da pe sine vrăjitorilor, sau unora ca 
acestora, se va canonişi cu canonul ucigaşilor” (Sf. Vasile, 72; Sf. Grigore 
de Nyssa, 3; Laodiceea, 36). El pune pe vrăjitori în rîndul ucigaşilor de 
oameni şi al celor lepădaţi de Dumnezeu, adică îi opreşte de cele sfinte 
de la 10 la 20 de ani. în canonul 65, acelaşi sfînt Vasile cel Mare zice: 
„Cel ce spune vrăjitorii (deseîntă) se va canonişi cu timpul ucigaşului, 
adică 20 de ani, aplicîndu-i-se astfel, după cum 6e vădeşte singur la fiecare 

păcat”. Iar Pravila Mică tic la Govora zice: „Femeia ce va fermeca străinii 
şi pe ai săi, (se opreşte de cele sfinte) ani 9 şi metanii cinci sute pe zi” 
(p. 115). Iar canonul 61 al Sinodului Ecumenic al Vl-lea opreşte de Sfînta 
împărtăşanie pe cei ce merg la ghicitori, la cărţi de joc şi altele asemenea, 
spre a afla cele viitoare, timp de şase ani de zile. Iar „dacă vor stărui în 
acestea şi nu se vor feri de aceste meşteşuguri pierzătoare şi păgîneşti, 
hotărîm să se lepede cu totul de la Biserică, precum şi Sfintele Canoane 
învaţă . . .”. SIîntul Ioan Postitorul scurtează canonul vrăjitorilor şi al 
celor ce aleargă la vrăji, numai la 3 ani oprire de cele sfinte, dacă se măr¬ 
turisesc de păcat, dacă îl părăsesc definitiv şi dacă ţin post zilnic pînă la 
orele 3 după masă si Iac cîte 250 de metanii,pc zi. 

Dar şi Sfînta Scriptură arată cît de greu pedepseşte Dumnezeu pe 
cei ce alergau la vrăjitori, că auzi ce zice: „Pc fermecători nu-i lăsaţi să 
trăiască” (Ieşire 22, 18). Şi iarăşi zice: „Şi bărbatul sau femeia, oricare 
dintre ei se vor face deseîntători sau vrăjitori, cu moarte să se omoare: 
pe amîndoi eu pietre să-i ucideţi că vinovaţi sînt” (Lev. 29, 27). Şi iarăşi: 
„Sufletul care se va duce la deseîntători sau la vrăjitori ca să curvească 
în urma lor, Eu voi întoarce faţij. Mea împotriva sufletului aceluia şi-l 
voi pierde din poporul lui” (Lev. 20, 6). ) 

Vedem că pe împăratul Manase l-a pedepsit Dumnezeu cu robie amară 
şi grea în Babilon, că „trecea pe fiii lui prin foc şi făcea descîntece şi felu¬ 
rite vrăji şi a făcut grăitori din pîntece şi vrăjitori şi a înmulţit a tace râu 
înaintea Domnului, ca să-l înlăture pe el de la împărăţie” (2 Paralip. 
33, 6). Pe împăratul Saul l-a pedepsit Dumnezeu cu pierderea împărăţiei 
şi cu moarte de ocară, pentru că a lăsat pe Dumnezeu şi a chemat femeie 
grăitoare din pîntece, urmînd ghiciturilor ei (1 Imp. 28, 7). Iar pe împă¬ 
ratul Ohozia s-a mîniat Dumnezeu foarte, că a trimis să întrebe pe vrăji¬ 
toarea din Ecron. 

172. —Spuneţi-ne mai pe larg despre păcatul ghicirii cu cărţi sfinte, 
sau cum se spune „deschiderea pravilei”, care 6e obişnuieşte astăzi între 
credincioşi. 

— Vrăjirea cu lucruri şi cu cărţi sfinte este al patrulea fel de vrăji¬ 
torie şi se cheamă „ghitia”. Aceşti vrăjitori amestecă vrăjile lor cu rugă¬ 
ciuni, cu psalmi şi alte cuvinte sfinte, adresate către Maica Domnului şi 
către sfinţi, ca să poată înşela mai uşor pe cei slabi în credinţă. Acest fel 
de vrăji îl obişnuiesc mai ales femeile cele rele, bătrînele şi ţigăncile pentru 
a amăgi pe cei slabi de minte. Iată ce zice despre acestea Sfîntul Ioan Gură 
de Aur: „Tu zici că bătrîna aceea este creştină şi omul acela este ghicitor 
creştin, şi cînd deseîntă sau deschid cartea, nu zic, nici scriu alt nume, decît 
numele lui Hristos, al Născătoarei de Dumnezeu şi al sfinţilor, deci ce 


















rău fac ei ? La aceasta îţi răspund că pentru aceasta se cuvine mai cu seamă 
să urăşti pe femeia cea rea şi pc acel rău fermecător şi ghicitor (din cărţi) 
fiindcă folosesc spre ocară şi necinste numele lui Dumnezeu. Creştin fiind, 
lucrează ca paginii. Pentru că şi diavolii, cu toate că numesc numele lui 
Dumnezeu, însă tot diavoli sînt. Unii, voind a se îndrepta, zic că este 
creştină femeia care a descîntat şi nimic alta nu zice, fără numai numele 
lui Dumnezeu. Eu pentru aceea mai vîrtos o urăsc şi mă întorc de la ea, 
că întrebuinţează numele lui Dumnezeu spre ocară. Numindu-se pe dînsa 
creştină, se arată pe sine că lucrează cele ale paginilor” (Hristoitia, op. 
cit., p. 305—320). 

Cei ce ghicesc prin deschiderea Psaltirii şi a altor cărţi sfinte se opresc 
de împărtăşanie pînă la 7 ani, pentru că Psaltirea este o carte sfîntă cu 
multe proorocii în ea, insuflată de Duhul Sfînt, şi este pentru rugăciune, 
iar nu pentru ghicit şi cîştigat hani spre osîndă. 

173. —Pentru ce au căzut creştinii în vrăjitorie? 

— Pentru că a slăbit în ei credinţa şi frica de Dumnezeu; pentru că 
nu se roagă îndeajuns creştinii de astăzi ca să-şi împlinească cererile lor 
prin rugăciune, iar nu prin ghicire; pentru că nu citesc Sfînta Scriptură 
să vadă ce osîndă ajung pe vrăjitori şi pentru că nu merg regulat la biserică, 
nu se spovedesc în cele patru posturi şi nu cer la nevoie sfatul şi rugăciunile 
preotului. Mai aleargă unii creştini la ghicit pentru că au uitat făgăduin¬ 
ţele pe care le-au dat lui Hristos la Sfîntul Botez, cînd au spus: „Mă lepăd 
de satana, şi de toată lucrurile lui, şi de toată slujirea lui . . .”. De asemenea, 
mai aleargă creştinii la ajutorul diavolului cînd nu li se împlineşte cererea 
lor la Bis.erică sau pentru că uita de moarte şi de ziua judecăţii lui Hristos. 

De aceea. Sfinţii Părinţi ne îndeamnă să alergăm numai la Dumnezeu, 
numai la Biserică şi la preoţi, iar nu la diavoli şi la slugile lor. Iar Sfîntul 
Ioan Gură de Aur ne sfătuieşte zicînd: „Vă rog, fiţi curaţi de această 
înşelăciune ... şi cînd voieşti a călca pragul casei tale, să zici mai întâi 
acest cuvînt: «Mă lepăd deţine satană, şi de cinstea ta, şi de slujirea ta şi 
mă împreun cu tine, Hristoase» Fără cugetarea aceasta niciodată să nu 
ieşi din casă. Aceasta să-ţi fie toiag, aceasta armă, aceasta cetate de apărare, 
şi împreună cu aceste cuvinte fă şi semnul crucii pe fruntea ta. Că aşa de 
te vei întrarma pretutindenea, nu numai om, ci chiar diavolul de te va 
întîlni, nu va putea să te vatăme pe tine” (Hristoitia, p. 316—317). 

174. — Cum pot creştinii să se izbăvească de vrăjitorii şi de tot felul 
de farmece izvodite de diavolul? 

— Cel ce crede cu tărie în Dumnezeu, cel ce se roagă neîncetat lui 
Dumnezeu şi aleargă regulat la Sfînta Biserică nu va cere niciodată aju¬ 
torul diavolului şi al vrăjitorilor, care sînt vrăjmaşii iui Dumnezeu. Deci, 

cei ce au credinţă tare în Dumnezeu 8ă-i ceară neîncetat ajutorul. Iar cei 
slabi în credinţă, care au cerut vreodată ajutorul vrăjitorilor, dacă vor să 
se mîntuiască, mai întîi să se spovedească de acest păcat şi să ceară canon. 
Apoi, să nu mai apeleze la ajutorul satanei în orice nevoie ar fi, ci numai 
la Dumnezeu să alerge. Apoi să se roage cît mai mult cu rugăciuni şi la¬ 
crimi din inimă (Deut. 4, 29; Ps. 118, 58; Ieremia, 29, 13), şi aşa cu răb¬ 
dare şi credinţă se vor izbăvi de vrăji şi vor primi darul Duhului Sfînt. 

175. — Ce sint visele şi vedeniile, care este deosebirea Intre ele şi 
de cîte feluri sînt? 

— Vă răspund cu cuvintele Sfîntului Ioan Scărarul, care zice: „Visul 
este mişcarea minţii în vremea neinişcării trupului. Iar nălucirea (ve¬ 
denia falsă) este amăgirea ochilor cînd doarme cugetarea. Nălucirea este 
ieşirea minţii cînd trupul veghează. Nălucirea este o vedere a ceva fără 
ipostas (nereal)” (Filoc., voi. IX, Cuv. 3, p. 75). Iată dar ce sînt visele şi 
vedeniile. Ele sînt de două feluri: vise şi vedenii bune şi rele. Iar deose¬ 
birea dintre ele este aceasta: Visele şi vedeniile bune sînt de la Dumnezeu, 
prin care se descoperă voia Lui cea mare, numai la cei ce sînt cu. totul 
desăvîrşiţi şi sfinţi şi care fac poruncile Lui, precum a fost dreptul Iosif, 
căruia i s-a arătat Arhanghelul Gavriil în vis, poruncindu-i să fugă cu 
Pruncul Iisus şi cu Fecioara Maria în Egipt. Visele bune vin de la îngeri 
şi ne amintesc de moarte şi de osîndă, iar după ce ne deşteptăm, ne în¬ 
deamnă la rugăciune şi la pocăinţă. Dimpotrivă, visele şi nălucirile rele 
sînt de la diavoli, prefăcuţi în îngeri de hi mină sau în sfinţi, care ne amă¬ 
gesc prin somn că sîntem buni şi vrednici de rai, iar după ce ne deşteptăm 
„ne scufundă în mîndrie şi bucurie” (Filoc. voi. IX, Cuv. 3, p. 76). 

176. — Este păcat Bă creadă creştinii în vise şi vedenii î 

— Spune Sfîntul Ioan Scărarul că „cel ce crede în vise este asemenea 
celui ce aleargă după umbra sa şi încearcă a-o prindă”. Tot el spune că 
„diavolii slavei deşarte sînt în visuri prooroci. Ei închipuiesc, ca nişte 
vicleni, cele viitoare şi ni le vestesc mai dinainte. Iar dacă se împlinesc 
vedeniile ne minu năm şi ne mîndrim cu gîndul, ca şi cum am avea darul 
în aint evederii (proorociei). Cei ce ascultă de diavolul, aceştia s-au făcut 
adeseori prooroci mincinoşi”. Şi mai departe zice: „Diavolii nu ştiu nimic 
din cele viitoare, dintr-o cunoştinţă de mai înainte, căci şi doctorii pot să 
ne spună moartea de mai înainte . Apoi încheie, zicînd: „Cînd începem 
să credem în visele diavolilor, ei îşi bat joc de noi, chiar şi cînd sîntem treji. 
Cel ce crede visurilor şi nălucirilor din somn este cu totul necercat. Iar 
cel ce nu crede nici unora este filozof” (Filocalia, voi. IX, pag. 76). 

Deci, este păcat să credem în visuţi şi vedenii* că prin acestea nţ 
amăgesc foarte uşor diavolii şi ne aruncă în păcatul cel cumplit al mîndnei' 

şi slavei deşarte, cînd omul se încrede în sine mai mult decît în cuvîntul 
lui Dumnezeu. Cu acest meşteşug ispititor, diavolul a amăgit pe mulţi 
creştini şi călugări, aruncîndu-i apoi în prăpastia pierzării. Iar dacă cineva 
are totuşi îndoială de visul sau vedenia sa, să se spovedească la duhovnic 
şi să-i ceară sfatul lui, că prin duhovnic grăieşte Dumnezeu. 


177, - — Din cîte pricini se înşală oamenii de vedenii şi de visuri deşarte ? 

— Din şapte pricini se înşală creştinii de vedenii şi visuri, ca şi cum ar fi 

de la Dumnezeu, şi anume: din mîndrie, din slava deşartă, care este prima 
fiică a mîndriei; din cauza minţii slabe şi neiscusite a creştinilor; din cauza 
rîvnei nesocotite a unor creştini, care se roagă şi postesc mult ca să aibă 
vedenii, de care spune Sfîntul Isaac Şirul: „Cu mare boală boleşte cel 
ce are rîvna cea rea” (Filocalia, voi. X, Cuv. 58); a cincea pricină a amă¬ 
girii prin vedenii şi visuri este neascultarea de duhovnici şi îndărătnicia 
unor credincioşi, mai ales a celor mîndri, din care pricină uşor sînt vînaţi 
de diavolul; a şasea pricină vine din cauza vieţii de sine, ascunse, a unora 
şi din nemărturisirea curată a gîndurilor la duhovnic; iar ultima pricină 
prin care se înşală creştinii cu visuri şi vedenii mincinoase este necunoş- 
tinţa de sine şi lipsa de citire a Sfintei Scripturi şi a Sfinţilor Părinţi. 

Despre acestea spune şi înţeleptul Sirah, zicînd: „Visurile cele rele 
sînt deşertăciune, ca şi vrăjile şi descîntecele, şi pe mulţi visurile i-au 
înşelat şi au căzut toţi cei ce au nădăjduit într-însele” (Is. Sirah 34, 1—7). 
Cel ce crede lesne în visuri şi vedenii, fără multă cercetare şi sfat, să se 
canonisească, la fel cu cei ce merg la vrăji şi descîntece, adică pînă la 7 ani 
să se oprească de-la Sfînta împărtăşanie. 

CONVORBIREA A ŞAPTEA 
Despre rugăciune, lacrimi, duhovnici*, datoriile preoţilor 

178. — Părinte Cleopa, ce legătură este între frica de Dumnezeu şi. 
dragostea de Dumnezeu? 

— Frica de Dumnezeu, spun Sfinţii Părinţi precum şi proorocul 
David, este „începutul înţelepciunii”, adică ea face începutul a toată fapta 
bună; iar dragostea de Dumnezeu este desăvîrşirea şi sfîrşitul faptelor 
bune. Frica de Dumnezeu formează deci începutul mîntuirii, iar dragostea 
de Dumnezeu, „care scoate afară frica”, este sfîrşitul mîntuirii, pentru că 
cel ce iubeşte trăieşte numai în Dumnezeu, „care este dragoste”. Să nu 
avem atîta frică de Dumnezeu, cît mai ales dragoste de Dumnezeu, că 
auzi ce zice Sf. Vasile: „Cel ce face fapta bună din frică, adică de frica 
muncilor iadului, a pedepsei, acela este în stare de rob; cel oe face fapta 
bţină pentru răsplată, adică pentru a i se împlini cererile aici pe pămînt 

şi a dobîndi plată în cer, acela este în stare de slugă, care slujeşte pe stă- 
pînul său pentru plată, adică pentru bani; iar cel ce face fapta bună din 
dragoste de Dumnezeu, iar nu de frică sau pentru plată, acela este în stare 
de fiu al lui Dumnezeu”. Deci, cine ajunge să facă fapta bună din dragoste, 
fără alt scop, acela a ajuns la măsura desăvîrşirii şi se numeşte fiu al lui 
Dumnezeu. 

179. — Cum se cuvine să împărţim dragostea noastră faţă de Dum¬ 
nezeu, faţă de aproapele şi faţă de noi înşine? 

— Ci tim în „Mîntuirea păcătoşilor” că trebuie să avem către noi 
înşine inimă de judecător, către aproapele inimă de mamă, iar către Dum¬ 
nezeu inimă de fiu. Pe Dumnezeu sîntem datori să-L iubim din toată inima 
noastră, din toată puterea şi virtutea, fiind gata să ne dăm şi viaţa pentru 
El, aşa cum au făcut toţi sfinţii mucenici, cuvioşi şi ierarhi, care s-au 
jertfit pentru dragostea lui Hristos şi pentru Evanghelie. Pe aproapele 
nostru să-l iubim „ca pe noi înşine”, adică aşa cum ne iubim pe noi, cum 
ne îngrijim, ne hrănim şi ne ajutăm, tot aşa se cuvine să iubim, să miluim, 
să hrănim, să ajutăm şi să îndrumăm pe calea mîntuirii pe aproapele nostru. 
Iar pe noi înşine se cuvine să ne osîndim permanent şi să ne mustram 
pentru păcatele noastre, socotindu-ne mai păcătoşi decît toţi oamenii. 
Aşa de vom face, aşa de vom iubi pe Dumnezeu şi pe aproapele, iar pe 
noi ne vom judeca cu smerenie, ne vom mîntui cu adevărat şi vom fi 
primiţi în împărăţia cerurilor. 

180. — Cîte feluri de iubiri sînt, după Sfinţii Părinţi? 

— Sf intui N ic o dini Aghioritul şi alţi părinţi împart iubirea în cinci 
feluri: iubire duhovnicească, adică iubirea de Dumnezeu şi de aproapele, 
care este cea mai înaltă şi singura mîntuitoare de suflet (Matei 22, 23—40); 
iubire firească, adică iubirea tinerilor, a soţilor, a părinţilor faţă de fii şi 
a copiilor faţă de părinţi, care nu este nici spre mîntuire, nici spre osîndă, 
pentru că este din fire; iubire din mîndrie şi slavă deşartă, cînd cineva 
iubeşte pe cei care îl laudă şi îl vorbesc de bine; iubire din interes, cînd 
cineva iubeşte pe aproapele fie pentru bani, fie pentru daruri, fie din respect 
sau din altă oarecare pricină omenească; iubire trupească, adică din poftă, 
cînd cineva iubeşte pe oameni sau femei pentru plăceri şi păcate tru¬ 
peşti, ori pentru beţie care duce la desfrînare. Prima iubire este mîntui¬ 
toare. A doua este firească, deci nici bună, nici rea. Iar ultimele trei iubiri 
sînt vinovate şi aducătore de osîndă veşnică, dacă nu le părăseşte creştinul. 

, 181. — Care BÎnt aripile sufletului cu care poate zbura la viaţa veşnică ? 

•— Două sînt aripile sufletului pentru mîntuire: frica de Dumnezeu 
şi frica de moarte şi judecată. După ce Dumnezeu l-a zidit pe Adam si 

l-a aşezat în rai, cel dintîi l-a înarmat pe om cu frica morţii, zicînd: „Din 
toţi pomii care sînt în rai poţi să mănînci, iar din pomul cunoştinţei binelui 
şi răului să nu mănînci, căci în ziua în care vei mînca din el cu moarte 
vei muri” (Fac. 2, 17). Cînd diavolul l-a dezarmat pe Adam de frica 
morţii, zicîndu-i: „nu, nu veţi muri!” atunci îndată l-a biruit şi l-a ucis. 
Deci şi noi, dacă vrem să ne mîntuim şi să ajungem la Hristos, cu aceste 
două aripi să ne îngrădim, adică cu frica de Dumnezeu şi frica morţii, 
şi astfel de toate cursele diavolului ne vom izbăvi şi vom săvîrşi-o cu pace 
călătoria vieţii. 

182. — Care este cel mai mare dar pe care se cuvine să-I dăm lui 
Dumnezeu ? 

— Cel mai mare dar pe care se cuvine să-l dea creştinul lui Dumnezeu 
este Jertfa, adică a se jertfi pe sine pentru Dumnezeu, aşa cum s-au jertfit 
mucenicii, cuvioşii, pustnicii şi toţi drepţii. Fără Jertfă nimeni nu se poate 
mîntui, precum spune însuşi Iisus Hristos: „Cel ce va răbda pînă la sfîrşit, 
acela se va mîntui” (Matei 24, 13). 

183. — Cum putem ajunge la cunoştinţa de Dumnezeu? Care este 
cea mai înaltă cale de cunoaştere duhovnicească ? 

— Trei sînt căile prin care ajungem la cunoaşterea şi comuniunea 
mistică cu Dumnezeu: teologia, asceza şi sfînta rugăciune. Prin aceste trei 
căi au umblat toţi sfinţii şi au ajuns la cea mai înaltă treaptă de unire cu 
Dumnezeu, anume la contemplarea şi vederea lui Dumnezeu, adică 
pînă la răpirea „în trup sau afară de trup”, cum a ajuns şi Sfîntul Apostol 
Pavel. Dintre acestea, cea dintîi şi mai la îndemîna tuturor este sfînta 
rugăciune, făcută cu credinţă şi din toata inima. Prin ea ne unim cel mai 
uşor cu D umn ezeu şi fără de ea ne depărtăm cel mai mult de Dumnezeu, 
precum spune un sfînt părinte: „Nimic nu lipeşte pe om de Dumnezeu 
mai mult ca rugăciunea”. 

184. — Care este eea mai puternică rugăciune care uneşte pe om cu 
Dumnezeu? 

— Sînt mai multe feluri de rugăciuni, cu limba, cu mintea şi cu inima. 
Cea mai înaltă rugăciune este rugăciunea din inimă, adică cu participarea 
inimii, prin umilinţă, zdrobire şi lacrimi. Să nu punem mare bază pe rugă¬ 
ciunea citită, adică rugăciunea orală, cu limba. Aceasta este cea mai slabă 
rugăciune, pentru că nu participă mintea şi inima. Rugăciunea minţii' 
este mai înaltă ca rugăciunea orală pentru că participă la ea şi gîndurile, 
adică atenţia minţii. Cel ce se roagă cu atenţia minţii la tot ce rosteşte, 
acela se roagă cu mintea, însă nici aceasta nu este desăvârşită. Sfinţii 
Părinţi spun că rugăciunea minţii este rugăciunea cu un picior, adică este 

jumătate de rugăciune, pentru că rămine în cap şi nu participă la ea şi 
inima. Dar cînd la rugăciune se uneşte mintea cu inima, adică gîndurile 
min ţii coboară cu darul Domnului în inim ă, atunci s-a făcut zămislirea 
rugăciunii celei duhovniceşti, adică am ajuns la cea mai înaltă rugăciune, 
numită rugăciunea inimii. Iar semnele că am ajuns la această înaltă 
lucrare sînt: o puternică căldură în partea inimii, un permanent dor şi 
rîvnă pentru Dumnezeu, o nespusă dragoste pentru oameni şi pentru toată 
zidirea, o bucurie duhovnicească negrăită, plîns de bucurie, izvor adînc 
de lacrimi, de smerenie şi netemere de moarte. 

185. — Care este cel mai bun dascăl al rugăciunii ? 

— Este însăşi sfînta rugăciune, după cum spune SCînttd Macarie cel 
Mare: „Eu ştiu că nu ştii să te rogi, dar roagă-te cum poţi şi cît mai des, 
şi rugăciunea singură te va învăţa să te rogi”. Deci, să ne rugăm cum 
putem şi cît mai mult şi văzînd Dumnezeu rîvna noastră ne va ajuta să 
dobîndim rugăciunea cea adevărată a inimii şi darul lacrimilor. 

186. — Din ce cauză astăzi nu ne mai putem ruga asemenea părin¬ 
ţilor noştri de demult şi nu mai avem răbdare la sfînta rugăciune? 

— Spunea un sfînt părinte că „precum apa stinge focul, aşa uitarea 
stinge rugăciunea”. Nu ne mai putem ruga astăzi pentru că am uitat şi 
uităm de Dumnezeu. Iar uitarea este înainte mergătoare a îndepărtării 
de Dumnezeu. Apoi, nu ne mai rugăm astăzi cu aceeaşi evlavie ca înainte 
pentru că am slăbit cu toţii în credinţă. Cine crede cu tărie în Dumnezeu 
se teme de Dumnezeu, îl iubeşte pe Dumnezeu şi se roagă Lui neîncetat, 
pentru că nu poate trăi fără de Dumnezeu, departe de Tatăl nostru cel 
ceresc. £red că slăbirea credinţei în Dumnezeu este pricina cea mai mare 
a slăbirii rugăciunii în rlndul credincioşilor. Tocmai de aceea sectarii 
amăgesc pe unii dintre ortodocşi, pentru că în locul rugăciunilor lungi ei 
vin cu cîntări şi predici, care atrag şi incintă pe cei mai slabi în credinţă. 

Dacă vrem să ne miluiască Dumnezeu, să ne ierte de păcate şi să ne 
ocrotească de tot felul de ispite şi primejdii, trebuie să ne silim la sfînta 
îugăciune ziua şi noaptea. Să citim, mai ales noi călugării, la Psaltire, 
-eare are mare putere; să citim cele şapte laude din Ceaslov, acatiste, para¬ 
clise sau mai ales să rostim rugăciunea lui Iisus; iar în sărbători, precum 
cerbul la izvoare, aşa sa venim regulat la biserică pentru a asculta Sfînta 
Liturghie. Şi, dacă ne luptă diavolul cu uitarea, cu necredinţa, cu lenea, 
cu somnul sau cu grijile acestei vieţi, noi să ne rugăm măcar cu gura, 
împlinind pravila dată nouă de duhovnic, pe cît vom putea. Cu timpul 
ne va ajuta Domnul să trecem de la cantitate la calitate, de la rugăciunea 
cea risipită a gurii, la rugăciunea cea curată a minţii şi a inimii şi atunci, 
gustînd din bucuria Duhului Sfînt, vonj vedea „ce bun este Domnul”! 

187. — Spuneţi-mi ceva despre blîndeţea şi smerenia Domnului. 

— Despre aceste două mari virtuţi ne grăieşte însuşi Hristos, zicînd: 

„ învăţaţi-vă de la Mine că sînt blînd şi smerit cu inima şi veţi afla odihnă 
sufletelor voastre” (Matei 11, 29). Iar la fericiri, zice Domnul: „Fericiţi 
cei săraci (smeriţi) cu duhul, că acelora este împărăţia cerurilor”; şi mai 
departe zice: „Fericiţi cei blînzi că aceia vor moşteni pămîntul” (Matei 
5, 5). Prin aceste două fericiri, Mîntuitorul ne spune că cei smeriţi şi blînzi 
la inimă moştenesc atît pămîntul, cît şi împărăţia cerurilor; adică atît 
bunătăţile şi fericirea vieţii pământeşti, cît şi fericirea vieţii veşnice, pentru 
că pe cei blînzi şi smeriţi toată lumea îi iubeşte, îi respectă, îi ascultă şi 
se foloseşte de ei. Cea mai uşoară cale de mîntuire este a celor blînzi şi 
smeriţi cu inima. Cu blîndeţea dobîndim pe oameni, iar cu smerenia alun¬ 
gam pe diavoli şi chemăm în ajutorul nostru pe îngeri. Cei blînzi şi smeriţi 
cu inima au mai puţine ispite în viaţa aceasta, adică „afla odihnă sufletelor 
lor”, pentru că prin blîndeţe îmblînzesc şi cîştigă dragostea tuturor oame¬ 
nilor, iar prin smerenie ard pe diavoli şi îi alungă departe de ei. 

Spun Sfinţii Părinţi că blîndeţea stă între mînie şi dragoste. Apoi 
adaugă: „blîndeţea să nu te ducă pînă la laşitate; nici dragostea să nu te 
ducă pînă la nepăsare”. Deci, trebuie să folosim cu grijă blîndeţea, care 
stă totdeauna la mijloc, între mînie şi dragoste. Nici atît de blînzi încît 
să se hulească ^vanghelia şi numele lui Dumnezeu înaintea noastră din 
pricina dragostei; nici cu totul aspri şi neînduplecaţi, încît să pornim spre 
mînie şi răzbunare pe aproapele nostru. Iar despre smerenie, spun Sfinţii 
Părinţi că este haina lui Hristos, pentru că a luat trup omenesc pentru 
mîntuirea noastră. Hristos a primit în trup patimile firii neprihănitoare, 
ca: foamea, setea, durerea, oboseala. Iar patimile firii păcătoase, adică 
păcatele, nu le-a primit Hristos. 

188. — Spuneţi-mi ceva despre conştiinţă. 

— Sfîntul Yasile cel Mare „dreptarul Bisericii şi cumpăna cea mare” 
sau „ochiul Bisericii”, cum îl numesc unii Sfinţi Părinţi, spune despre 
conştiinţă că este glasul lui Dumnezeu în om. Iar Sfîntul Isaac Şirul spune: 
„Cela ce a ajuns să se împace cu sine, adică cu conştiinţa sa, a împăcat 
cu sine cerul şi pămîntul”. Acelaşi lucru spune Mîntuitorul, zicînd: 
„Impacă-te cu pîrîşul tău pînă eşti pe cale” . . . (Mat. 5, 25), adică să 
ne împăcăm cu conştiinţa noastră pînă sîntem pe calea acestei vieţi, că 
după moarte nu mai putem face nimic. 

Neliniştea, mustrarea conştiinţei omului păcătos este un semn al 
milei lui Dumnezeu, ca să se împace cu El cît este în această viaţă trecă¬ 
toare. Întîi trebuie să crezi că există Dumnezeu, care a creat lumea şi stă- 
pîneşte toate. Apoi, să te sileşti după putere să faci voia Lui. Al treilea, 










J14 


CONVORBIRI DUHOVNICEŞTI 


dacă vrem să ne mîntuim tTebuie să ne împăcăm cu conştiinţa noastră, 
mai bine-zis cu Dumnezeu care ne-a creat şi ne va judeca după faptele 
noastre. Iar despre conştiinţă trebuie să ştim că ea este una din energiile 
necreate ale lui Dumnezeu, una din lucrările Lui, precum este şi viaţa. 

189. — Cum putem dobîndi pacea inimii şi a conştiinţei? 

— Patru sînt căile prin care putem cîştiga pacea inimii şi a conştiinţei: 
a) să căutăm întotdeauna locul cel mai de jos; b) să ne mulţumim în toate 
cu cît mai puţin din cele necesare vieţii; c) să ne rugăm permanent ca să 
se facă numai voia lui Dumnezeu cu noi; d) să ne lăsăm în toate numai 
în voia lui Dumnezeu. 

190. — Care egte cea mai înaltă teologie a creştinilor? 

— Cea mai înaltă teologie nu este a vorbi despre Dumnezeu, nici a 
contempla zidirea Lui. Cunoaşterea lui Dumnezeu din creaţie, din admi¬ 
rarea frumuseţii universului (macrocosmosului) şi a omului (microcos¬ 
mosului), numită de Sfîntul Maxim Mărturisitorul „contemplaţia naturală 
în duh”, este numai a începătorilor. Cea mai înaltă teologie creştină este 
unirea cu Dumnezeu prin trăire, adică prin credinţă, cugetare şi împlinirea 
faptelor bune. 

191. — Spuneţi-mi ceva despre iubirea de sine. 

— Iată ce vă spun: în măsura în care omul se leapădă de iubirea de 
sine, în aceeaşi măsură sporeşte în fapte bune, se înduhovniceşte şi se 
apropie de Hristos. De obicei, cînd este vorba de sine, omul strică întot¬ 
deauna cîntarul, adică măsura; îşi face lui mai multă dreptate, îşi alege 
partea cea mai bună, cea mai mare, cea mai frumoasă; plînge pentru sine 
mai mult decît pentru altul şi se bucură de sine mai mult decît de altul. 
Hristos însă a răstignit pe cruce iubirea de sine, dîndu-şi viaţa pentru noi. 
Dintre oameni, puţini sînt aceia care îşi răstignesc patima iubirii de sine, 
asemenea lui Hristos. Sînt mulţi care se angajează să trăiască viaţa duhov¬ 
nicească, dar nu ajung pînă la răstignire, pentru că nu renunţă total la 
iubirea de sine, adică la egoism. Or, fără jertfă, fără| răstignirea patimi- 
lor noastre, fără părăsirea păcatelor, nu putem să vedem pe Hristos, nu 
ne putem mîntui. 

192. —Ce sfat daţi credincioşilor şi călugărilor pentru mîncarea de 
carne? 

— Două mari virtuţi au fost în rai la primii oameni. Fecioria şi ne- 
mîn carea de carne. După căderea lui Adam, adică după ce a intrat moartea 
în lume prin păcat, a rînduit Dumnezeu viaţa conjugală, iar mîncarea de 
carne a rînduit-o abia după potop . „Să mîncaţi toate ca pe o iarbă” 
zice D umn ezeu (Facere, 9, 3), că după ce s-a vărsat sîngele animalelor 

sacrificate, carnea rămîne numai ca o iarbă. Mirenii au voie să mănînce 
came în toate zilele, afară de cele patru posturi, miercurea, vinerea şi 
celelalte zile oprite de Biserică. Călugării, însă, după regulile vieţii mona¬ 
hale şi după Sfintele Canoane nu au voie să mănînce carne, afară numai 
dacă sînt găzduiţi la mireni şi aceia nu ştiu că ei nu mănîncă sau nu au 
altceva să le dea de mîncare. 

193. —Cum se poate curăţi inima de patimi? 

— Spun unii Sfinţi Părinţi că mintea uşor se luminează şi uşor se 
întunecă. Iar inima foarte greu se întunecă prin patimi şi foarte greu se 
luminează, se curăţă. Curăţia inimii, adică despătimirea se face în timp 
îndelungat, mai bine zis toată viaţa, prin asceză, pocăinţă şi lacrimi. Cel 
mai mult, însă, se curăţă inima prin rugăciune, că rugăciunea îl face pe 
om fiu al lui Dumnezeu după dar. Cine a ajuns la curăţia inimii a ajuns 
văzător de Dumnezeu, văzător tainic cu ochii inimii. 

194. — Ce este plînsul şi de cîte feluri este ? 

— Spune Sfîntul Ioan Scărarul că „plînsul după Dumnezeu este o 
tristeţe a sufletului (pentru păcate), o simţire a inimii îndurerate, care 
caută pururea fără odihnă pe Cel după care însetează . . . Plînsul sau stră¬ 
pungerea inimii este o mărturisire a păcatelor făcute de minte lui Dum¬ 
nezeu, un dialog nevăzut, neîncetat şi îndurerat, în csure sufletul îşi recu¬ 
noaşte necontenit păcatele în faţa lui Dumnezeu . . (Filocalia, voi. IX, 
p. 164). Tot acelaşi sfînt spune că plînsul este al doilea botez; este mai 
mare decît botezul, deoarece botezul dîntîi ne curăţă de păcatele de mai 
înainte, iar botezul lacrimilor ne curăţeşte de păcatele făcute şi după 
botez. 

Plînsul se naşte din zdrobirea inimii pentru păcatele făcute, din 
smerita cugetare, din aducerea aminte de moarte, de judecată şi de muncile 
iadului în care se chinuiesc păcătoşii. Acelaşi lucru îl spune şi cuviosul 
Pimen: „De nimic nu avem mai multă nevoie decît de minte trează”, 
căci din aceasta numai se nasc lacrimile şi plînsul cel mîntuitor. Iar sfinţii 
Arsenie cel Mare, Efrem Şirul, Isaac Şirul şi alţii, spun că: „lacrimile la 
rugăciune sînt semn al milei lui Dumnezeu” căci prin lacrimi se linişteşte 
văzduhul inimii. Şi iarăşi: „Sufletul ce şi-a simţit păcatele sale începe să 
plîngă, căci le vede în lumina dumnezeirii”. 

Sfîntul Grigorie Palama spune că plînsul este de două feluri: plînsul 
minţii, adică întristarea din inimă pentru păcatele noastre, fără lacrimi în 
ochi, aşa cum avea fiul cel risipitor care zicea: „Cîţi argaţi ai Tatălui meu 
sînt îndestulaţi de pîine, iar eu pier de foame . .(Luca 15, 17); plînsul 
cu lacrimi, al doilea fel de plîns, mult mai înalt, care izvorăşte din întris¬ 
tarea minţii şi a inimii pentru păcatele noastre. Toţi dumnezeieştii părinţi 

spun la fel: că lacrimile la rugăciune sînt un dar al lui Dumnezeu, că foarte 
greu se cîştigă şi foarte uşor se pierd. Cei mai mari duşmani ai plînsului şi 
lacrimilor sînt: slăbirea credinţei, lenevirea la rugăciune, lăcomia pînte- 
celui, beţia, rîsul, trîndăvia, multa vorbire şi mai, ales slava deşartă. 
Cînd fiul risipitor cugeta cu durere în inimă la casa Tatălui săli, avea 
plînsul cel dintîi, al minţii; iar cînd s-a întors la Tatăl său şi i-a zis: „Tată, 
greşit-am la cer şi înaintea Ta şi nu mai sînt vrednic să mă numesc fiul 
Tău . . .” (Luca 15, 18—19), atunci fiul cel pierdut a dobîndit plînsul cel 
de al doilea, al lacrimilor din inimă. 

195. —De cîte feluri sînt lacrimile şi care din ele sînt mîntuitoare? 

— Lacrimile sînt de opt feluri, după Sfinţii Părinţi. Lacrimi din 
dragoste de Dumnezeu, cînd omul se gîndeşte la frumuseţea creaţiei dum¬ 
nezeieşti. Acestea formează cel mai înalt plîns, numit plîns de bucurie şi 
de dor d umn ezeiesc. Lacrimile dragostei îngraşă pe om. Lacrimi din frică 
de Dumnezeu. Acestea au mai mică putere decît cele dintîi, pentru că 
plînsul din dragoste de Dumnezeu este plînsul fiului către Tatăl, iar plînsul 
din frică este al slugii care mereu se teme să nu supere pe Stăpînul său. 
Plînsul din frică mijloceşte la Dumnezeu iertarea păcatelor şi este înainte- 
mergator al celui dintîi (Filocalia, voi. IX, p. 116). Plînsul din frică usucă 
pe om, asemenea cleştelui care se arde de foc. Lacrimi din milă şi dragoste 
pentru aproapele, pentru cei bolnavi din spitale, pentru săraci, văduve, 
copii Orfani, pentru cei flămînzi, goi şi străini, pentru toţi oamenii din 
suferinţă. Aceste lacrimi sînt sfinte şi mîntuitoare asemenea celor dintâ. 
Lacrimi din frica morţii şi a muncilor iadului. Acestea sînt lacrimi bune, 
mîntuitoare ca şi cele dintâ şi aduc roadă de pocăinţă. Lacrimi din fixe 
sau fireşti, adică ale soţilor, ale rudelor, ale părinţilor pentru fii şi ale fiilor 
pentru părinţi. Acestea nu sînt nici bune, nici rele. Ele se pot vedea uneori 
şi la animale. Lacrimi din slavă deşartă. Acestea sînt foarte periculoase, 
pentru că pe lîngă lacrimile cele bune, mîntuitoare şi smerite, pune diavolul 
lacrimi de slavă, spre a fi văzuţi şi lăudaţi de oameni. Or, plînsul cel duhov¬ 
nicesc trebuie să fie totdeauna ascuns şi neştiut de nimeni, afară de Dum¬ 
nezeu şi de duhovnic. Lacrimi din dezmierdare, care izvorăsc din poftă, 
din beţie, din mînie, din aducere aminte a celor rele etc. Al optulea fel 
sînt lacrimi pentru pagube, din sărăcie, din durerea ranelor, pentru tot 
felul de boli. 

Primele patru feluri de lacrimi sînt mîntuitoare; cele fireşti-nu sînt 
nici bune, nici rele; iar ultimele trei feluri de lacrimi sînt nefolositoare şi 
aducătoare de osîndă. 

Deci, plînsul cel duhovnicesc este îndoit. Plînsul dintâ, adică o per¬ 
manentă întristare a minţii şi a inimii pentip păcate, o stare de umilinţă 

de taină, pentru ca nu poate face cele bune cit trebuie. Acest plins îl suie 
pe om acolo unde îl suie însăşi fapta bună pe care n-a reuşit s-o facă. Întris¬ 
tarea inimii face cît toate faptele bune şi duce pe om la plînsul de-al doilea 
şi cel mai înalt al lacrimilor din dragoste şi din frică de Dumnezeu. Spune 
un cuvios părinte ca „cel ce se scîrbeşte pentru păcatele sale este ca vremea 
înnourată care în curînd va slobozi apă, adică lacrimi”. „Lacrimile ne dau 
tuturor nădejdea mîntuirii, ne spală păcatele şi aduc pacea conştiinţei 
noastre, precum spune Sfîntul Nicodim Aghioritul în „Războiul nevăzut”, 
zicînd: „Mustrarea conştiinţei este chinuirea chinurilor, iar pacea conştiinţei 
este veselia veseliilor”. 

196. — Care gînt lucrările duhovniceşti ale minţii, după Sfinţii Părinţi? 

— Sfîntul Grigore Sinaitul spune că mintea creştinului trebuie să 

aibă nouă lucrări duhovniceşti, şi anume: contemplarea la Persoaneh 
Prea Sfintei Treimi şi la toate puterile cereşti; contemplarea la întruparea 
Mîntuitorului nostru lisus Hristos pentru mîntuirea lumii; contemplarea 
naturală în duh, adică cugetarea la raţiunile lucrurilor create de Dum¬ 
nezeu, la frumuseţea creaţiei, la scopul pentru care au fost create, la 
armonia creaţiei, a universului şi ridicarea minţii de la cele văzute la 
cele nevăzute; de la frumuseţea celor de jos, la frumuseţea dumnezeiască 
a celor de sus; de la cele trecătoare la cele gîndite şi veşnice, urcînd de la 
cele pămînteşti la cele dumnezeieşti ca pe o scară duhovnicească. A patra 
lucrare a minţii este cugetarea la moarte ; apoi cugetarea la muncile iadului , 
unde se chinuiesc cei păcătoşi; cugetarea la fericirea raiului ; cugetarea la 
Judecata cea de apoi; cugetarea la împărăţia cerurilor, după judecata viitoare 
şi a noua lucrare a nunţii, cugetarea la frica de Dumnezeu şi la păcatele 
noastre ca niciodată să nu mai greşim. • 

197. —Care slut mişcările duhovniceşti ale minţii? 

— Mintea creştinului are trei mişcări, după Sfîntul Maxim Mărturi¬ 
sitorul: Mişcarea dreapta, cînd cugetă numai la Sfînta Scriptură, la minu¬ 
nile Domnului, la cele cereşti. In această mişcare a minţii poate intra şi 
ispita diavolului pentru a-1 înşela pe om. A doua este mişcarea în zig-zag , 
cînd omul cugetă şi la Sfînta Scriptură şi la lumea văzută a zidirilor, la 
creaţie. Şi aici poate intra ispita diavolului, cînd cugetă prea mult. A. 
treia mişcare a minţii se numeşte ocolitoare sau în spirală, cînd omul se 
coboară cu mintea în inima sa, precum melcul In casa sa şi mirele şi mi¬ 
reasa în cămară, şi de aici, din inimă, unde nu mai poate intra ispita dia¬ 
volului, mintea se înalţă spre Hristos. Marii noştri sfinţi şi cuvioşi întot¬ 
deauna îşi aveau mintea în inimă şi de aici, din adîncul inimii, se rugau, 
vorbeau cu mirele Hristos şi dădeau război diavolului., Despre această 
spune şi Mîntuitorul, zicînd: „Iar tu cînd ţe rogi, intră în cămara ta şi 

înciiind uşa ta, roagă-te Tatălui tău . . (Matei 6, 6). Aceasta este cea 
mai înaltă şi mai folositoare mişcare a minţii, să o coborîm în inimă şi de 
aici să ne înălţăm să vorbim cu Hristos, să plîngem pentru păcatele noastre 
şi să dăm război diavolului. Dar nu toate cele trei mişcări le putem folosi 
la fel. 

198. — Care este folosul cugetării la creaţia lui Dumnezeu ? 

— Sfîntul Vasile cel Mare spune în cartea sa numită „Exaimeron” 
că „toată lumea văzută este şcoală şi imagine a lumii nevăzute”. Tot el 
spune că „toată floarea şi toată iarba ne învaţă că este Dumnezeu”. Zidirea 
văzută tilcuieşte pe Scriptură şi Sfînta Scriptură tîlcuieşte pe zidire. Atît 
una, cît şi alta, sînt ca două file de carte. Pe o pagină citim cuvintele Sfintei 
Scripturi, pe cealaltă pagină citim în cartea zidirii, care vorbeşte de Dum¬ 
nezeu. La fel spune şi Sfîntul Grigore de Nyssa: „Toată zidirea, ca o trîm- 
biţă strigă la noi că a făcut-o Dumnezeu”. Am citit într-o carte cum un 
filozof se plimba cu băţul în mină pe un cîmp şi bătea florile cu băţul: „Le 
bat, pentru că prea tare strigă către mine că le-a zidit Dumnezeu” ! 

Toate creaţiile văzute se numesc darurile lui Dumnezeu. Şi precum 
face mirele cu mireasa — că îşi dau daruri care întăresc dragostea între ei, 
tot aşa face şi Dumnezeu cu noi. El pune mintea noastră între El şi creaţii, 
ca să-L putem mai bine înţelege şi vedea. Dumnezeu ne dă cele create în 
dar, iar noi îi dăm lui Hristos, Mirele inimii noastre, gîndurile, rugăciunile 
şi dragostea noastră. Sfîntul Antonie cel Mare nu ştia multă carte, dar era 
atît de înţelept în cele duhovniceşti, că uimea pe toţi filozofii care veneau la 
peştera lui. Odată, l-au întrebat cîţiva filozofi: „Antonie, care sînt cărţile 
tale pe care ai învăţat?” Iar el, arătînd cu mîinile cerul, stelele, marea şi 
întreaga natură din jurul său, le-a zis: „Acestea sînt cărţile mele pe care 
le citesc şi care întrec pe toate celelalte” (Dicţionarul Aghiografic, p. 90). 

199. — Cum poate creştinul să se înalţe cu mintea mai uşor, prin 
cugetare, de la zidire la făcătorul ei, Dumnezeu? 

— Poate cineva să cugete la zidirile lui Dumnezeu şi să se înalţe cu 
mintea de la zidire la Ziditor numai dacă îşi are mintea şi inima curăţite 
de patimi. Altfel nu poate vedea şi simţi în cele zidite pe Dumnezeu, 
prec um sînt necreştinii şi păcătoşii. Auzi ce zice Hristos: „Fericiţi cei 
curaţi cu inim a că aceia vor vedea pe Dumnezeu” (Mat. 5, 8). Mintea se 
curăţă foarte repede de cugetele cele rele. Este de ajuns citirea unei pagini 
din Sfînta Scriptură sau rostirea unei mici rugăciuni cu luare aminte. Dar 
tot. aşa de. repede se poate întina. Inima însă, cu anevoie se curăţă de 
patimi şi cu anevoie se întinează. Cel ce are inima curată este mult mai 
sporit duhovniceşte decît cel cu mintea curată de gînduri rele. 

200. — Care este rugăciunea cea mai potrivită pentru călugării începă¬ 
tori şi pentru creştini? 

— Sfîntul Ioan Scăraiul spune că „de la noii începători nu cere 
Dumnezeu rugăciune desăvîrşită, adică rugăciunea inimii, căci a îngerilor 
este desăvîrşirea”. Pentru noii începători se recomandă rugăciunea ver¬ 
bală, rugăciunea citită din cărţile de pravilă: Ceaslov, Psaltire, Acatistier, 
Sfînta Liturghie, slujbele zilnice ale Bisericii şi ascultarea. Sfîntul Simeon 
al Tesalonicului zice că „după vîrsta duhovnicească a fiecăruia să se reco¬ 
mande şi lucrarea duhovnicească a rugăciunii minţii şi a inimii 1 ’. Că dacă 
cineva începe înainte de vreme, pînă nu este curăţit de patimi această 
înaltă rugăciune, se osteneşte în zadar şi se tulbură. Deci, nimeni să nu 
înceapă viaţa duhovnicească cu rugăciunea contemplativă a inimii, ci cu 
rugăciunea lucrătoare, care constă din metanii, închinăciuni, rugăciuni 
din Ceaslov, post, citirea Psaltirii şi a altor cărţi folositoare, ascultare şi 
smerenie faţă de toţi. Acestea formează viaţa cea lucrătoare care este 
potrivită pentru toţi şi pentru călugări şi pentru mireni. Iar viaţa contem¬ 
plativă, specifică mai ales călugărilor, constă în paza minţii, lucrarea minţii, 
rugăciunea nunţii, rugăciunea inimii şi contemplarea sau privirile cele 
duhovniceşti ale inimii. Aşa ne învaţă toţi Sfinţii Părinţi, dascăli ai 
rugăciunii. 

201. — Spuneţi-mi, vă rog, mai pe larg» ce este rugăciunea minţii 
şi ce este rugăciunea inimii şi cum ajungem la rugăciunea cea curată a 
imunii ? 

— Rugăciunea minţii este rugăciunea făcută cu luare aminte de sine, 
fără gînduri, fără imaginaţii şi cugete rele. Aceasta este rugăciunea celor 
nedesăvîrşiţi, însă mai înaltă decît rugăciunea orală şi cea vorbită. Sfinţii 
Părinţi numesc rugăciunea cu mintea curată „rugăciune cu un picior” 
sau „pasăre cu o aripă”, deci care nu poate merge nici zbura, pentru că nu 
participă şi inima. Iar rugăciunea inimii este rugăciune desăvîrşită, numită 
„rugăciune cu două picioare”, cu ajutorul căreia ne unim cu Hristos, 
vorbim cu Hristos şi petrecem încă din trup în bucuria'şi dulceaţa vieţii 
veşnice. 

Rugăciunea inimii este rugăciunea sfinţilor, a celor desâvîrşiţi, care 
se cîştigă cu multă osteneală şi numai cu daiul lui Dumnezeu. La această 
treaptă duhovnicească de rugăciune, numită şi „rugăciune contempla¬ 
tivă”, ajung „numai cîte unul din neam în neam”, spun dascălii rugăciunii. 
Prin rugăciunea inimii înţelegem unirea minţii cu inima, sau coborîrea 
minţii în inimă pentru a petrece acolo neîncetat cu Hristos, prin rugăciune 
de taină. Unirea minţii cu inima constă în a uni gîndurile duhovniceşti 
> ale minţii cu sentimentele duhovniceşti ale inimii. Atunci inima se închide 

şi se deschide foarte greu. Atunci inima înghite pe Iisus şi Iisus înghite 
inima. Atunci se zămisleşte rugăciunea cea de foc a inimii, fără gînduri şi 
imaginaţii. Atunci se face unirea duhovnicească între Mire şi mireasă, 
între Hristos şi inimă. Atunci Hristos stă de vorbă cu noi în cămara inimii 
noastre şi diavolul nu mai are putere să ne biruiască. Rugăciunea cea 
curată a inimii se dobîndeşte după îndelungate osteneli, prin repetarea 
neîncetată a numelui lui Iisus, cu multe lacrimi, cu adînc de smerenie, 
cu privegheri de toată noaptea, cu post, tăcere, păzire a minţii de gînduri, 
mai ales de slava deşartă, cu îndelungă răbdare şi numai cu ajutorul şi 
darul Duhului Sfînt. Apoi, fără un dascăl iscusit al rugăciunii şi fără 
duhovnic ales, nimeni să nu îndrăznească a năluci această îngerească 
rugăciune, că rugăciunea inimii este un dar al lui Dumnezeu, 

Cînd intrăm cu mintea în inima noastră trebuie să închidem trei uşi: 
uşa cea văzută a chiliei, pentru oameni; uşa buzelor, pentru a nu vorbi 
cu nimeni, şi uşa inimii, contra diavolilor, punînd pe minte portar al inimii. 
Cînd omul se roagă din inimă, se umple de dragostea lui Dumnezeu şi 
nu mai doreşte nimic decit să petreacă astfel pururea, precum dorea Petru 
să rămînă pururea pe Muntele Tabor, în lumina lui Hristos. Mintea în 
timpul rugăciunii trebuie să fie oarbă, surdă şi mută, adică să nu vadă, 
să nu audă şi să nu vorbească nimic şi cu nimeni, decît cu singur Iisus 
Hristos. Atunci rugăciunea este numită „rugăciune de un singur gind” 
sau „rugăciunea lui Iisus”. Atunci mintea este luată de Duhul Sfînt şi i 
se dau alte cuvinte scurte de rugăciune, ca nu cumva să fie furată de 
diavolul prin lungimea cuvintelor. 

Dacă avem numai rugăciunea minţii nu putem scăpa de ispite şi tul¬ 
burări. De aceea Sfinţii Părinţi ne îndeamnă zicînd: „Coboară-te, omule, 
din minte în inimă, că acolo vei afla mîngîiere şi dulceaţa dulceţilor, iar în 
minte este mare iarmaroc şi tulburare”. Cînd mintea se uneşte cu inima, 
imaginaţiile sfinte trebuie să fie păstrate în memorie, iar nu în imaginaţie. 
Altfel, nu te poţi coborî cu rugăciunea în inimă şi rămîi numai la lucrarea 
minţii. 

De la rugăciunea cea sfîntă a inimii omul poate ajunge la o altă rugă¬ 
ciune mai înaltă, anume cea contemplativă, care nu se mai numeşte rugă¬ 
ciune, ci vedere duhovnicească, la care ajung numai sfinţii. Ultima şi cea 
mai înaltă treaptă a rugăciunii este răpirea minţii la cele cereşti — în trup 
sau afară din trup. Dumnezeu ştie precum a fost răpit Sfîntul Apostol 
Pavel pînă la al treilea cer. 

202. — Dacă nu putem dobîndi rugăciunea cea înaltă a i nimii , ne 
putem mintui numai cu rugăciunea orală şi cu rugăciunea minţii? 

— Cum să nu! Numai să ne rugăm cu stăruinţă, cu căinţă şi smerenie, 
că auzi ce zice Duhul Sfînt: „Inima înfrîntă şi smerită Dumnezeu nu o 
va pedepsi” (Ps. 50, 18). 

203. — Ce ne învaţă Sfinţii Părinţi despre inimă ? 

— Inima este centrul vieţii şi al sufletului nostru. Pentru aceea şi 

Dumnezeu ne-o cere, zicînd: „Fiule, dă-Mi inima ta!” (Prov. 23, 26). 
Iar Iov zice: „Nimic nu este mai adine decît inima omului”. Sfîntul 
Vasile cel Mare, în cartea sa „Exaimeron”, spune că „inima este rădăcina 
vieţii”. Ea se zideşte la toate fiinţele întîi şi tot ea se preface în pămînt, 
cel mai pe urmă. înţeleptul Solomon zice: „Cu toată străjuirea străjuieşte 
inima ta, că într-însa sînt izvoarele vieţii” (Pilde 4, 23). Altfel, inim a se 
face izvor al morţii, în loc de izvor al vieţii. 

După Sfîntul Vasile cel Mare şi Sfîntul Ioan Damaschin, inima omului 
este centrul a patru puteri şi anume: 

Inima este centrul tuturor puterilor fireşti ale omului, adică puterea 
hrănitoare (nutritivă), seminală, crescătoare etc. Inima este şi centrul 
puterilor sufleteşti ale omului, care sînt în număr de cinci şi anume: voinţa , 
raţiunea — formată din cinci părţi: minte, gînd, ce răsare din minte ca 
raza din soare, cugetare, alegere şi hotărîre—, simţirea , numită şi puterea 
poftitoare; mînia (puterea mînioasă) şi cuvintul (puterea cuvîntătoare). 
Aceste cinci puteri se numesc puteri sufleteşti şi îşi au sediul tot în inimă. 
Apoi inima este centrul (locul) puterilor afară de fire, adică al patimilor. 
Păcatele şi patimile se numesc afară de fire, pentru că nu au fost create de 
Dumnezeu, nici nu sînt din început în om. Păcatele îşi au sediul tot în 
inimă, după cuvintul Mîntuitorului care zice: „Din inimă ies gîndurile 
cele rele, uciderile, desfrînările, mărturiile mincinoase, hulele. . 
(Mat. 16, 19). 

Inima e6te încă centrul suprafiresc, adică centrul duhovnicesc al 
tuturor darurilor Sfîntului Duh şi al tuturor faptelor bune, care îşi au sediul 
tot în inimă. Dacă punem străjer la poarta inimii pe minte, adică gîndul 
cel bun, el nu va lăsa să intre înăuntru păcatele celor cinci simţuri, iar 
patimile cele ce ies din inimă le va opri, ca să nu se prefacă în păcate. 
Deci, paza inimii constă în a pune gîndul portar al inimii pentru a opri 
orice cuget pătimaş să nu intre în inimă. Mintea, care intră în inimă, este 
foarte greu strîmtorată, căci la început se Bimte ca într-o temniţă. Pe urmă, 
se deprinde şi se simte foarte bine, căci inima este cămară firească a minţii. 

204. — Credeţi că mai sînt şi in zilele noastre călugări şi mireni care 
au dobîndit rugăciunea cea duhovnicească a inimii? 

— Numai singur Dumnezeu ştie. Pot să fie unii dintre călugării sihaştri 
d care trăiesc la linişte prin munţi, sau la Athos. Sau din cei mai bătrîni, 

care s-au nevoit toata viaţa prin mînăstiri, în, tăcere, în ascultare şi smerenie 
şi care n-au primit cinste şi dregătorii bisericeşti, că ceilalţi abia îşi fac 
puţină pravilă seara şi dimineaţa din cauza grijilor multe şi a răspîndirii 
minţii. Din această cauză nici la slujbele bisericii nu vin regulat. Şi, dacă 
totuşi vin, abia au răbdare să se termine slujba şi să plece afară. Mă întreb: 
dacă nu mai avem răbdare să zăbovim un ceas-două la rugăciune în biserică, 
să ne rugăm pentru păcatele noastre şi să slăvim pe Dumnezeu după 
putere, c um vom avea răbdare să stăm o veşnicie în ceruri? Oricum, nu 
trebuie să slăbim în rugăciune şi mai ales în practicarea rugăciunii lui lisus. 
Ci să ne ostenim cu stăruinţă şi smerenie cît este după a noastră putere, 
că a dobîndi rugăciunea cea curată şi a coborî cu mintea în inimă 
nu depinde de noi, ci este un dar al lui Dumnezeu. Smerenia inimii com¬ 
pletează lipsurile noastre în rugăciune şi ne suie acolo unde ne urcă rugă¬ 
ciunea cea curată. Cunosc mireni, care se roagă mai mult decît noi şi unii 
îi întrec pe călugări. Or fi poate şi dintre ei unii care au ajuns la rugă¬ 
ciunea inimii, dar numai Unul Dumnezeu ştie cîţi aleşi are în această lume. 

205. — Sfînta Evanghelie şi Sfinţii Părinţi pun mare preţ pe smerenie. 
De ce este aşa de njare puterea smereniei faţă de celelalte fapte bune? 

— Spune Sfîntul Ioan Scărarul că singura virtute neimitată de diavoli 
este smerenia. Diavolii ştiu să cînte, ştiu teologie mai multă decît toţi 
teologii din lume, priveghează mai mult decît toţi călugării, nu dorm 
niciodată, nu mănîncă, cred în Dumnezeu etc. Un singur lucru nu ştiu 
şi nu pot diavolii să facă: Să se smerească! în iad sînt şi preoţi, şi călugări, 
şi fecioare, şi împăraţi... Numai smeriţi şi milostivi nu sînt în iad! 

206. — Ce virtuţi îl ajută mai mult pe om la desăvîrşire ? Rugăciu¬ 
nea, smerenia sau dragostea? 

— Toate trei deopotrivă, pentru că cine este desăvîrşit în rugăciune, 
eBte desăvîrşit şi în celelalte virtuţi. Dar mai mare decît toate virtuţile 
rămîne dragostea, cum spune Sfîntul Apostol Pavel. Iar Sfîntul Maxim 
Mărturisitorul spune: „Cine a ajuns să fie desăvîrşit în iubire, a ajuns la 
culmea nepătimirii”. Şi, în alt loc, zice: „iubirea şi înfrînarea îl curăţă 
pe suflet de patimi, iar pe minte o curăţă rugăciunea cea curată”. Pe 
patimile trupeşti le ucide înfrînarea (postul), iar pe patimile sufleteşti 
le ucide dragostea de Dumnezeu şi de oameni. Tot el spune în alt loc: 
„Dacă vrei să fii desăvîrşit, iubeşte aceste două virtuţi: dragostea şi 
î nfrînar ea”. Dragostea are două părţi: dragostea de Dumnezeu şi dragostea 
de oameni. Cea dintîi este fără limită; cea de-a doua are margini. Spun 
Sfinţii Părinţi că şi diavolii şi păcătoşii din iad se biciuiesc cu biciul dra¬ 
gostei lui Dumnezeu. 

Se cuvine să fim însă cu mare atenţie pentru a nu amesteca dragostea 
curată, duhovnicească, cu dragostea interesată. Să nu iubim cu scop, 
numai pentru un timp; nici să iubim pe oameni în mod diferit, după faţă, 
după cinste, după vîrstă, după sex sau credinţă. Căci semnul desăvîrşirii 
în dragoste este atunci cînd iubim pe toţi oamenii cu aceeaşi măsură, adică 
egal. Să luăm aminte şi la cuvîntul Sfîntului Grigorie Teologul, care zice 
în versurile sale cele iambiceşti: „Mintea se înşală şi adevărul se fură 
de prea multă dragoste sau prea multă ură”. Adică să iubim, să iertăm, 
dar să nu renunţăm la mustrare şi învăţătură, cînd este nevoie, că şi 
mustrarea şi canonul tot din dragoste se dau, spre îndreptare şi mîntuire. 
Spune Sfîntul Apostol Pavel că „Dragostea este legătura desăvârşirii”, 
iar Sfîntul Ioan Evanghelistul spune că „Dumnezeu este dragoste”. Deci, 
dragostea să fie temelia, centrul şi coroana vieţii şi mîntuirii noastre. 

207. — în ierarhia faptelor bune, pe care o consideraţi a fi cea mai 
mare? 

— Spun Sfinţii Părinţi, printre care şi Cuviosul Antonie cel Mare, 
că „împărăteasa faptelor bune este dreapta socoteală”. Mulţi s-au aruncat 
în potopul patimilor ca să scape pe alţii de la moarte şi s-au înecat pentru 
că n-au avut chibzuinţă şi dreaptă socoteală în viaţă. Toate faptele bune 
trebuie făcute cu măsură şi dreaptă socoteală, adică să umblăm pe calea 
împărătească de mijloc, după darul, firea, râvna şi puterea fiecăruia, ca 
să nu cădem într-o parte sau alta, că „extremele sînt ale diavolului”, spun 
dumnezeieştii Părinţi. 

208. — Care este folosul cugetării la moarte? 

— Cuvîntul „moarte” a fost prima ameninţare a lui Dumnezeu 
asupra omului pe cînd era în rai şi cea mai puternică armă împotriva 
păcatului. Sfîntul Vasile cel Mare spune că „cel mai bun sfetnic în viaţă 
este aducerea aminte de moarte”, iar sfîntul Ioan Damaschin zice: „O, 
moarte, moarte, mai bine te-am numi noi viaţă!” Şi avea perfectă drep¬ 
tate. Că şi înţeleptul Solomon, dacă ar fi avut sfetnic moartea, nu aT fi 
căzut în desfrînări cu femei. Dar pentru că nu a cugetat la moarte a căzut, 
cu toată înţelepciunea dată lui de Dumnezeu. 

209. — Ce ne spuneţi despre credincioşii care vin pe la inraăstiri ? 

— Să ştii că nu vin credincioşii la mînăstiri pentru noi, ci pentru 

credinţa lor curată, cum că la mînăstiri este mai multă credinţă şi viaţa 
călugărilor este mai aleasă. Eu aşa cred: că Dumnezeu nu ţine mînăstirile 
pentru noi, călugării, că sîntem păcătoşi, ci le ţine pentru credinţa cre¬ 
dincioşilor noştri iubitori de Hristos. Poporul român este un popor de 
aur. Credincioşii din lume sînt mai buni ca noi. De aceea avem marea 

datorie să nu-i smintim. în credinţa lor şi să ne jertfim pentru ei. Sfîntul 
Apostol Pavel zice: „Nimeni al său să nu caute”, şi în alt loc zice: „Tuturor 
toate m-am făcut ca pe toţi să-i dobîndesc” (1 Cor. 9, 19). Iar Sfîntul 
Efrem Şirul zice: „Fiecare bucăţică ruptă din tine săi fie un folos pentru 
aproapele”. Ei se folosesc sufleteşte de noi, de slujbele care se fac prin 
mînăstiri, de cîntări, de sfaturile preoţilor, de spovedanie, de binecuvîntare, 
de rugăciuni, că nu le dăm de la noi, ci din cele ce ne-a dat Dumnezeu; 
iar noi, călugării, ne folosim sufleteşte de credinţa lor curată, de dragostea 
lor, de sinceritatea lor, de răbdarea, de smerenia şi ascultarea lor. 

Aşa sînt mlnăstirile noastre, deschise pentru toţi, şi mai ales pentru 
bunii noştri credincioşi de la oraşe şi sate. Şi, după cum ştim, aşa au fost 
ele dintotdeauna. Chiar şi sihaştrii din păduri şi peşteri primeau credin¬ 
cioşi la chiliile lor, cărora le dădeau sfaturi şi se rugau pentru ei, şi ajungea 
o bucăţică de pîine şi pînă la ei de la bunii noştri creştini. 

210. — Cum se cuvine să ne purtăm noi, călugării, cu mirenii ? 

— Mai întîi să nu-i smintim cu faptele şi cuvintele noastre. Auzi 
ce spune Sfîntul Isaac Şirul: „Călugării care vor sminti pe mireni, în veac 
nu vor vedea lumină!” Iar Sfîntul loan Scăraiul zice: „Dacă vei vedea 
minuni la mireni, să ştii că nu pentru tine, ci pentiu credinţa lor s-au făcut 
aceste minuni”. Apoi să-i ospătăm şi să ne purtăm cu ei cu multă dragoste 
şi milă, că vin de departe, cu multe greutăţi pe suflet; unii sînt bolnavi, 
alţii au copii mulţi. Apoi, să ne rugăm cu credinţă pentiu ei, iar nu de 
mîntuială. Şi apoi, să le dăm sfaturi creştineşti şi cuvinte de mîngîiere; 
cum spune şi Sfîntul Zoan Gură de Aur: „De nimic nu au mai multă nevoie 
credincioşii decît de cuvinte de mîngîiere”. 

211. — Este bine să primim pe mireni la spovedanie? . 

— Cum să nu! Să-i spovedim, să-i sfătuim, să-i binecuvîntăm, să-i 
folosim duhovniceşte şi să nu-i lăsăm să plece din mînăstire tot cum au 
venit. Cit s-au ostenit sfinţii îngeri să-i aducă la mînăsţixe şi noi să-i re¬ 
fuzăm ! Ba, încă să-i ducem la masă, să nu p lece flămînzi de la noi, că şi 
ei-ne hrănesc pe noi. Iată ce spune Sfîntul loan Gură de Aur: „De va fi 
cineva înţelept ca îngerii din cer şi curat ca Sfîntul loan Botezătorul, dar 
dacă nu are sfetnic duhovnicesc nu se poate mîntui”. Mare dar este darul 
duhovniciei! Să mîngîi, să dezlegi păcatele oamenilor, să rînduieşti canon 
de vindecare şi să dai sfaturi de mîntuire. Numai un suflet dacă ai cîştigat, 
acela este mai scump decît toată lumea! 

212. — Care Taină din cele şapte este cel mai greu de săvîrşit? 

_Taina Sfintei Spovedanii, părinte. Prin această Taină, ori salvezi 

un suflet şi te salvezi şi pe tine, ori ucizi şi te ucizi în veci şi pe tine. Totuşi, 

prin nici o altă Taină sau slujbă nu poţi cîştiga mai multe suflete pentru 
împărăţia lui Dumnezeu, ca Taina Spovedaniei. însă atîta răspundere şi 
primejdie apasă asupra preotului duhovnic, incit Sfîntul Io an Gură de Aur 
spune că „puţini duhovnici se mîntuiesc”. Aceste cuvinte ne înfricoşează 
şi ne cutremură pe toţi. 

213. — Care dintre membrii Bisericii sînt cel mai greu de mărturisit? 

— Candidaţii la hirotonie şi clericii în general. Mai ales cînd e vorba 

de candidaţii la hirotonie, duhovnicul trebuie să fie foarte atent, să nu le 
dea dezlegare la preoţie, daca au păcate de moarte, ci să-i trimită la epis¬ 
copul locului, că îşi ia asupra sa toate păcatele acelora. Iată ce spune 
Pravila bisericească despre aceasta: „Ascultă, o, duhovnice! Ia seama la 
candidaţii de preoţie, că toate păcatele făcute de ei, dacă nu le mărturisesc 
la duhovnic, sau îi dezlegi la hirotonie împotriva Canoanelor, toate cad 
asupra ta . . în această privinţă spune Sfîntul Vasile cel Mare: „Mă 
mîhneşte foarte că se neglijează Canoanele Părinţilor şi s-a înălturat orice 
stricteţe din Biserică. Şi mă tem că nu cumva sporind cîte puţin această 
nebăgare de seamă să ajungă ordinea Bisericii în cea mai de pe urmă tul¬ 
burare . . . Curăţiţi dar Biserica, înlăturînd pe cei nevrednici; cercetaţi 
pe cei care sînt vrednici. . .” (Sf. Vasile cel Mare, canonul 89 şi Prolog, 
voi. I, 10 oct.). " , 

214. — Care sînt principalele condiţii canonice pentru admiterea can¬ 
didaţilor la hirotonie? 

— Iată principalele condiţii: Să fie ortodox din naştere şi din părinţi 
evlavioşi: dacă este dintre cei reveniţi de la alte confesiuni să nu fie de 
curînd botezat; să fie sănătos şi nevătămat la trup. Cei ciungi, orbi, şchiopi, 
infirmi, bolnavi de nervi nu se pot face preoţi. Să nu fie epileptic sau 
schizofrenic. La căsătorie să fie, atît candidatul cît şi soţia, feciorelnici 
şi neîntinaţi; să nu fi căzut nici după căsătorie în păcatul desfrînării; să 
nu fi făcut soţia lui vreun avort sau alt păcat pentru a nu avea copii; 
să nu fi fost mai înainte tîlhar, beţiv public, necredincios, sectant, sminti- 
tor prin păcatele sale publice etc. Apoi candidatul să fie foarte credin¬ 
cios, milostiv, cu mare frică de Dumnezeu şi binecunoscător al Sfintei 
Scripturi, al Sfintelor Canoane şi scrierilor Sfinţilor Părinţi, ca să poată 
păstori bine turma încredinţată lui de Hristos şi apăra dreapta credinţă 
de secte, de necredinţă şi de tot felul de păcate. La fel şi soţia lui să fie orto¬ 
doxă, evlavioasă, iubitoare de Hristos, milostivă şi diil părinţi binecredincioşi. 

2ÎS. — Care sînt datoriile preoţilor după hirotonie? 

— Cele mai importante datorii ale preotului sînt acestea: Să săvîr- 
şească Sfînta Liturghie şi toate slujbele bisericeşti în zilele rînduite, cu 

toată evlavia şi credinţa, iar nu pentru bani sau laudă de la oameni; 
sa nu ceară bani credincioşilor pentru nici un fel de slujbă, ci să lase ca 
fiecare să dea singur cît binevoieşte, după a sa putere; să fie milostiv 
cu toţi oamenii şi mai ales cu văduvele, cu săracii şi cu cei bolnavi; să nu 
intre niciodată în cîrciumi, nici să se îmbete, spre a nu sminti pe credin¬ 
cioşi, să nu intre singur în casele credincioşilor, spre a nu face sminteală 
atît lui, cît şi altora; să nu se amestece în afaceri lumeşti, comerţ, beţii, 
judecăţi, certuri publice, politică etc.; să înveţe pe credincioşi permanent 
dreapta credinţă; să ţină regulat predică în biserică şi să explice cele sfinte 
credincioşilor; să cerceteze pe fiecare familie periodic şi să se îngrijească 
de mîntuirea turmei sale; să lupte cu toate puterile şi mai ales cu pilda 
vieţii sale împotriva sectelor şi a tot păcatul; să procure credincioşilor 
săi cărţi folositoare de suflet; să combată cu toată tăria desfrîul, beţia, 
divorţul, avortul, certurile în parohie etc. Acestea sînt, mi se pare, prin¬ 
cipalele îndatoriri, la care mai adaug: să mărturisească regulat pe credin¬ 
cioşi în cele patru posturi; la tel şi el cu ai săi, să aibă un duhovnic bun de 
care să asculte şi să se spovedească adesea; să respecte, după putere. Sfin¬ 
tele Canoane; în caz de mare nevoie să ceaTă sfatul episcopului locului 
(După Pravila bisericească de Arhim. Nicodim Sachelarie, ed. 1940, 
p. 149-155 şi 264-267). 

216. — Ce trebuie să facă duhovnicul cu clericii care au săvîrşit păcate 
opritoare de cele sfinte? 

— Spune Sfîntul Simeon al Tesalonicului {op. cit., cap. 293) că 
„greşelile preoţilor în cele ale preoţiei la arhiereu trebuie să se mărturi¬ 
sească şi să se dezlege”. Canonul 11 al Sinodului I Ecumenic spune că 
dacă duhovnicul constată la clerici abateri canonice grave să nu-i dezlege, 
nici să-i oprescă de la cele sfinte, ci să-i trimită la episcopul locului, singurul 
care îi poate dezlega sau caterisi. Iar Sfîntul Nicodim Aghioritul spune 
la fel: „Să nu cumva, o duhovnice, să dezlegi greşelile preoţilor opritoare 
de Sfînta Liturghie, ci să-i trimiţi la episcopul locului”. Clericul care a 
săvîrşit păcate opritoare de cele sfinte măcar de Sfînta Liturghie să se 
oprească, dacă nu şi de celelalte Sfinte Taine. în această privinţă spune 
Sfîntul Ioan Gură de Aur: „Mai bine să stea biserica lui Dumnezeu fără 
slujbă, adică închisă, decît sa slujească în ea un preot nevrednic!” 

217. —Ce sfaturi mai importante daţi duhovnicilor? 

— Preotul duhovnic este suveran la scaunul de spovedanie. El ju¬ 
decă atunci în numele şi în locul lui Hristos. Nu poate lega oricum, fără 
judecată; nici să dezlege orice şi pe oricine. Pentru a nu greşi trebuie să 
cunoască foarte bine Sfintele Canoane, Tradiţia Bisericii, practica litur¬ 
gică, învăţăturile Sfinţilor Părinţi şi mai ales Sfînta Scriptură. Că fără 

aceste arme este ca un soldat fără sabie. Apoi, duhovnicul trebuie să fie 
tare în credinţă, cu mare frică de Dumnezeu, cu multă milă de oameni 
şi cu inima de tată pentru toţi. Să judece cît mai atent şi drept, adică 
fără părtinire, să ţină cont de firea, vîrsta, aşezarea, temperamentul, 
studiile, poziţia socială, starea sănătăţii, cultura, puterea de înţelegere şi 
ascultarea fiecăiuia, şi, mai ales, de credinţa şi frica de Dumnezeu pe care 
o are credinciosul. Să spovedească cu mare grijă şi atenţie, fără grabă. 
Să asculte ce i se spune de fiecare, şi apoi să întrebe, începînd de la cele 
duhovniceşti la cele fireşti, de Ia credinţă, rugăciune şi biserică la cele 
omeneşti şi trupeşti. Să nu iscodească prea mult păcatul, să nu smintească 
mai ales pe tinerii copii cu întrebările sale; să nu se mire nici să ocărăsc? 
pe cineva pentru păcatele mărturisite; să nu întrebe cu cine anume a 
păcătuit şi mai ales să nu divulge secretul spovedaniei. Sfintele Canoane 
spun că cine divulgă păcatele de la spovedanie să i se ia harul preoţiei şi 
al duhovniciei. Duhovnicul să mărturisească numai individual şi niciodată 
în comun. 

218. — Cum poate duhovnicul să socotească mai bine canonul la 
spovedanie? 

— Duhovnicul trebuie să ţină măsura adevărului, adică să ţină calea 
de mijloc între dragoste şi asprime, între acrivie, adică scumpătate şi 
pogoiămînt. Să măsoare aşa cum îl învaţă Dumnezeu, de la caz la caz, 
dragostea cu dreptatea şi mustrarea cu răbdarea şi blîndeţea. Apoi, să 
dea canonul după măsura păcatului, după starea sufletească şi trupească a 
credinciosului şi potrivit cu practica şi Canoanele Bisericii. Preotul are o 
limită în a lega şi a dezlega păcatele, mai ales cînd spovedeşte clerici. El 
nu are toată puterea de a dezlega. Aceasta o are numai episcopul, iar 
preotul este numai un delegat al lui, deci cu putere limitată. Cînd preotul 
nu poate chibzui canonul, sau are un caz grav, amină spovedania şi dez¬ 
legarea, pînă ce se consultă cu un alt duhovnic mai bătrîn sau îl trimit»' 
pe cel în cauză la episcop. 

Dacă un duhovnic primeşte pe cineva de la alt duhovnic, el este dator 
să-l spovedească din nou, din copilărie; însă nimeni nu poate sili pe cineva 
să se spovedească la el. Credinciosul are libertatea de conştiinţă să se ducă 
la cel care are mai multă evlavie, după cum îl călăuzeşte Duhul Sfint. Că 
nimic nu este mai greu decît a spovedi, a creşte şi a povăţui sufletele pe 
calea mîntuirii. De aceea mulţi se feresc de duhovnicie, de teamă să nu 
alunece şi ei în aceleaşi păcate, că auzi ce spune Sfintui Isaac Şirul: „Vai 
de cei ce se aruncă de voia lor în potopul lumii (patimilor) ca să scoată 
pe alţii, iar ei se îneacă şi pier pentru împărăţia lui Dumnezeu”. Iar despre 
^ cei ce caută duhovnici slabi ca dînşii, spune Cuviosul Nicodim Aghio- 

ritul: „Cel ce caută duhovnic rău ca dîusul, el nu doreşte să-l vindece de 
păcate, ci să-l tolereze în păcatele sale”. 

219. — Cînd duhovnicul se sminteşte de păcatele celor pe care îi 
mărturiseşte, cade sub canon? , 

— îţi răspund cu cuvintele Sfîntului loan Gură de Aur, care zice 
despre aceasta: „Nu judeca pe cel ce tămăduieşte prin spovedanie pe 
cineva, că şi doctorul cînd operează se umple de puroi şi de sînge, dar el 
vindecă. Aşa şi duhovnicul, se umple de sminteli cînd spovedeşte pe altul, 
dar el mîntuieşte sufletele de păcate şi de osîndă veşnică”. Numai atunci 
cade duhovnicul sub păcat: cînd iscodeşte păcatele oamenilor cu patimă, 
cînd se grăbeşte la spovedanie şi nu întreabă păcatele cele de moarte cu 
amănuntul, cînd nu dă cuvenit sfat penitentului şi canon de îndreptare pe 
măsura păcatelor lui; cînd spovedeşte în comun şi nu face fiecăruia dez¬ 
legare pe cap, prin punerea mîinilor, cînd sminteşte pe credincioşi cu 
întrebările sale, îndeosebi pe copii şi pe tineri, şi cînd dă Sfînta împărtă¬ 
şanie repede, fără canon şi pocăinţă, cum obişnuiesc unii preoţi astăzi. 

220. — Care sînt efectele Sfintei Spovedanii şi ale Sfintei Împărtăşanii ? 

— Spovedania dezleagă păcatele, iar Sfînta împărtăşanie îndum- 

nezeieşte pe om. Numai că spovedania se face în orice timp, iar Sfînta 
Împărtăşanie se dă cu mare atenţie şi numai celor vrednici de Hristos, 
că mare osîndă apasă asupra: preotului care dă Sfintele Taine celor ne¬ 
vrednici. Cînd cineva nu este vrednic să primească cele sfinte, i se dă 
agheazmă mare, pînă îşi termină canonul şi părăseşte păcatul; iar dacă din 
nou greşeşte, ia canonul de la capăt. 

221. '— Care este soarta sufletelor care au murit spovedite, dar nu şi-au 
făcut canonul pe pămînt? 

— Cei ce au murit spovediţi şi dezlegaţi de păcate, dar au rămas sub 
canon, sînt scoşi din muncile iadului prin jertfa Sfintei Liturghii, care le 
spală păcatele. Aceasta este deosebirea între purgatoriu şi jertfa Sfintei 
Liturghii. Catolicii susţin că sufletele celor păcătoşi se curăţă într-un joc 
curfiţitor, iar noi spunem şi credem, după învăţătura Sfinţilor Părinţi, 
c& sufletele celor spovediţi care sînt în iad, pentru că nu şi-au împlinit 
exnonul, pe p&mlnt, se curăţă şi se scot la lumina raiului prin Sfînta Litur¬ 
ghie. Că jertfa şi'Sîngele lui Hristos ne curăţă păcatele. 

222. — Ce legătură este între învăţătură şi fapta bună? 

— Cel ce învaţă pe alţii dar el nu face «Bte ca cel ce vîntură grîu 
străin, iar el moare de foame. Că spune. Sf intui Apostol Pavel: „cunoş¬ 
tinţa tn gtmfă iar duhul dft viaţă”. Iar Mîntuitorul zice: „Cela ce va face 
şi va învăţa, acela mare se va chema ţp-tru împărăţia lui Dumnezei 

(Matei 5, 9). Deci, vezi că Iisus Hristos pune întîi pe „a face” şi apoi pe 
„a învăţa”! Întîi trebuie să predicăm altora prin exemplul vieţii noastre 
şi apoi prin cuvînt. Cuvîntul se cuvine să iasă din experienţa vieţii noastre, 
adică din lucrare, iar nu invers, că numai atunci are putere şi ajunge la 
inima credincioşilor. Cel ce învaţă şi nu lucrează fapta bună, sminteşte 
pe credincioşi şi nici el nu se mîntuieşte, că auzi ce zice Hristos: „Nimic 
necurat nu va intra întru împărăţa Tatălui Meu”. Este adevărat că omul 
nu va putea niciodată să facă în viaţă tot ce ştie, nici să ajungă cu lucra¬ 
rea unde ajunge cu învăţătura. Dar este dator, cum spune Domnul, „măcar 
cu degetul cel mic să atingă”, să facă cele ce învaţă pe alţii. Aceasta ne 
învaţă şi Sfîntul Isaac Şirul zicînd: „Cunoştinţa fără lucrare este amanet 
al ruşinii”, că ne ruşinăm de cuvintele noastre şi ne mustrăm de ele că nu 
facem ce spunem; „iar cunoştinţa unită cu lucrarea este cămară a nădejdii”, 
adică, ne dă nădejde de mîntuire. Dar, cum spune un sfînt părinte: „Cînd 
este din ascultare, să îndrăzneşti a vorbi”. Adică, dacă este absolută nevoie 
şi ţi se porunceşte de mai marele tău, atunci vorbeşte de Hristos. 

Sfîntul Isaac Şirul ne învaţă, zicînd: „Cînd vrei să vorbeşti undeva, 
întîi să te smereşti, adică să-ţi vezi neputinţele tale şi apoi să vorbeşti . . .” 
Ca „nimeni nu este mai sărac decît cel ce vorbeşte dar el nu face”, adică 
nu trăieşte. 

Cea mai puternică predică este cea prin trăire, prin exemplul perso¬ 
nal, „că cuvîntul şi strigînd, supără; iar viaţa şi tăcînd, foloseşte”. Sfîntul 
Io an Gură de Aur spune că în trei feluri se propovăduieşte Evanghelia 
lui Hristos: cu cuvîntul, cu scrisul şi cu trăirea, adică cu exemplul per¬ 
sonal. Aceasta este cea mai înaltă cale de propovăduire. Iar Talasie Libianul 
zice: „Dacă nu ai fapte bune, nu vorbi de lucrare”. La fel Sfîntul Isaac 
Şirul zice: „Nimic nu este mai sărac pe lume decît mintea aceea care filo¬ 
zofează despre fapta bună fără lucrare”. 

* » 

CONVORBIREA A OPTA 
Despre îngeri, moarte, viaţa viitoare şi Judecata de apoi 

223. —Cînd i se dă omului înger păzitor? La zămislire, la naştere 
sau la Sfîntul Botez? 

— După Sfînta Tradiţie a Bisericii lui Hristos, îngerul păzitor se dă 
omului la Sfîntul Botez. Acest lucru se poate înţelege din rugăciunea a 
cincea de la facerea catehumenului unde, printre altele, se zice aşa: „înso- 
ţeşte-i viaţa lui cu înger de lumină, ca să-l izbăvească pe el de toată bîn- 
tuiala potrivnicului, de întîmpinarea celui viclean, de demonul cel de 
amiază şi de năluciri rele”. Pe lingă îngerul păzitor. Dumnezeu trimite 
omului şi alţi îngeri în viaţă spre a-1 ajuta, a-1 îndrepta şi a-1 mîngîia în 

ispitele şi încercările luptelor duhovniceşti prin care trece omul în acest 
veac. Despre aceasta vorbeşte dumnezeiescul Apostol Pavel, zicînd: „Au 
nu toţi sînt duhuri slujitoare care se trimit spre slujbă pentru cei ce vor să 
moştenească mîntuirea?” (Evrei 1, 14). Cu aceste cuvinte, Apostolul 
înalţă cugetele ascultătorilor şi mîngîie foarte mult pe creştini, fiindcă 
arată că Dumnezeu are multă purtare de grijă pentru dînşii, de vreme ce 
„pe îngeri, care covîrşesc pe oameni, i-a rînduit să slujească pentru mîn- 
tuirea oamenilor”. 

Dar vedem ca atît în Legea Veche, cît şi în Legea Darului, îngerii 
au fost trimişi de Dumnezeu să ajute şi să slujească oamenilor celor aleşi, 
precum Lot, Avraam, Iacoh, Moise, Valaam, Isus Navi, Ghedeon, Manase, 
proorocul David, Ilie Tezviteanul, Sedrah, Mesah şi Abdenago, Daniil 
proorocul, Iosif, Fecioara Maria, păstorii de la Bethleem, Mana Magda- 
lena. Cornelie Sutaşul, Apostolul Pavel şi alţii. Prin aceste cîteva mărturii 
am arătat că Preabunul Dumnezeu ne rînduieşte nouă îngeri păzitori, 
nu numai la Sfîntul Botez, ci şi în toată viaţa, ^jutînd pe cei drepţi pe 
calea mîntuirii, care îl iubesc şi cred întru El. 

224. —Necredincioşii, paginii şi ereticii primesc şi ei de la Dumnezeu 
îngeri păzitori ? 

— Unii ca aceştia, întru cît nu sînt botezaţi întru numele lui Hristos, 
nu primesc îngeri păzitori. Ei nici nu cred în îngeri* Iar cei ce zic totuşi 
că cred în Dumnezeu, dar sînt eretici, aceştia întristează şi depărtează 
de la ei pe îngerii Domnului care iubesc adevărul dreptei credinţe, cel 
aşezat de Hristos şi de Apostoli în Biserica Sa. (A se vedea Tîlcuirea Epis¬ 
tolei către Evrei, de Teofilact al Bulgariei, 1904). Cît priveşte popoarele 
păgîne, acestea de-abia au cîte un înger păzitor pentru hotarele fiecărei 
•ţări, după mărturia Sfintei Scripturi care zice: „Atunci a pus hotarele 
neamurilor după numărul îngerilor lui Dumnezeu” (Deut. 32, 9). Aceşti 
îngeri fac parte din ceata „Domniilor”, ca cei ce domnesc peste neamuri. 
După tradiţie, sînt îngeri păzitori peste cetăţi, oraşe, sate, mînăstin şi 
oriunde se preamăreşte numele lui Dumnezeu. 

225. —Care este menirea îngerului păzitor în viaţa credinciosului 
şi cum îl ajută la mîntuire? 

— Menirea îngerului păzitor este de a-1 păzi pe credincios în chip 
nevăzut de ispitele diavolului, de căderi în tot felul de pacate, de a-1 
călăuzi pe calea Bisericii, a pocăinţei şi a rugăciunii; de a-1 mîngîia în 
necazurile vieţii şi de a-1 îndemna prin gînd la toată fapta bună. îngerul 
păzitor este dat de Dumnezeu omului spre păzirea trupului şi a sufletului 
său. El niciodată nil doarme, după cuvîntul psalmistului: „Nici să dor¬ 
miteze cel ce te păzeşte” (Ps. 120, 3). îngerul păzitor apără sufletul cel 

încredinţat lui în vreme de ispita, dacă are credinţă şi frică de Dumnezeu, 
după spusa aceluiaşi împărat şi prooroc: „Tăbărî-va îngerul Domnului 
împrejurul celor ce se tem de dînsul” (Ps. 33, 9). îngerul păzitor slujeşte 
la mîntuirea omului (Evrei 1, 14). îngerul păzitor scapă pe om în vreme 
de primejdie (Fapte 5, 19; 12, 7—8; 12, 15; 9, 11). îngerul păzitor este 
duh slujitor al lui Dumnezeu spre păzirea oamenilor (Ps. 102, 21; 103, 5; 
Luca 16, 22; Evrei 1, 7). Mîntuitorul ne porunceşte să nu dispreţuim pe 
copii, „că îngerii lor, în ceruri, pururea văd faţa Tatălui Meu” (Matei 18,10). 

226. —Creştinul are şi un înger rău care îi urmează toată viaţa? 
Care este gcopul îngerului rău? 

— Da, orice creştin are de la Botez un înger bun, care stă de-a 
dreapta lui şi îl povăţuieşte spre tot lucrul plăcut lui Dumnezeu. El scrie 
cu de-amănuntul, una cîte una, toate faptele bune pe care le face în viaţă 
şi pe care i le va prezenta în ceasul judecăţii cînd „cărţile se vor deschide”. 
De asemenea, creştinului îi urmează din pruncie şi un înger rău (diavol) 
care scrie şi el, amănunţit, tot păcatul pe care îl face omul în viaţă, pînă 
în clipa' morţii. 

Scopul îngerului rău este de a-1 ispiti întotdeauna şi a-1 îndemna la 
păcat, cu gîndul, cu imaginaţia, cu simţurile, cu cuvîntul, cu fapta, cu 
trupul şi cu sufletul. Dacă omul îl ascultă, se învoieşte la păcat şi chiar îl 
săvîrşeşte; diavolul scrie orice gînd, orice cuvînt şi faptă rea făcută în 
viaţă, de care îi va cere răspuns la judecata particulară, adică după moarte, 
dacă nu a fost dezlegat de păcate în viaţă, prin spovedanie şi pocăinţă. 

227. —Cum poate creştinul scăpa de ispitele îngerului rău, adică 
ale diavolului, care îl urmăreşte toată viaţa? 

— De nevoie este pentru mîntuirea omu'ui să fie ispitit de diavolul, 
că dacă nu se va ispiti, nu se poate mîntui, nu se poate căli în lupta cea 
duhovnicească şi nu poate avea nici o plată pentru faptele sale cele bune, 
fiind făcute din obicei, fără nici o împotrivire de la diavolul. De aceea zice 
şi Sfîntul Petru că „diavolul, potrivnicul vostru, ca un leu răcnind, 
umblă, căutînd pe cine să înghită, căruia staţi-i împotrivă, fiind întăriţi 
în credinţă . . .” (1 Petru 5, 8—9). Deci, viaţa noastră este o luptă cu 
diavolul, care ne ispiteşte, fie prin propriul nostru trup, fie prin cei din 
jurul nostru, fie direct, prin slugile întunericului. Ispitele sînt necesare 
pentru că ne călesc în lupta cu păcatul, pentru mîntuirea noastră, dar 
numai să nu ne biruiască. Un mare părinte din Pateric, zice: „înlătură 
ispitele şi nu se va mîntui tot omul”. 

Creştinul poate scăpa nebiruit de ispitele diavolului prin lucrarea 
tuturor faptelor bune şi mai ales prin rugăciune, post, smerenie,, dragoste, 
spovedanie deasă, pocăinţă, milostenie şi multă răbdare. 

228. — Cînd creştinul păcătuieşte cu voia sa, se îndepărtează îngerul 
bun de la dînsul ? Dar cînd face o faptă bună, fuge îngerul rău de la d în sul ? 

— Dacă păcatul este urîciune înaintea lui Dumnezeu (Deut. 25, 16; 
Prov. 5, 5; 10, 5; 3, 32), apoi cum va iubi îngerul Domnului pe cei păcă¬ 
toşi şi nu se va depărta de la ei? Şi dacă „cel ce face păcatul este de la dia¬ 
volul” (1 îoan 3, 8—10; Ioan 8, 44), apoi cum va sta îngerul Domnului 
lingă cel ce face lucrurile diavolului, adică, Ungă cel beţiv, desfrînat, 
preadesfrînat, necredincios, mincinos* zgîrcit, urîtor de oameni şi eretic? 
Şi dacă păcatul alungă de la om binecuvîntarea lui Dumnezeu (Num. 14, 
34; Is. Navi 5, 6; Ps. 80, 13 —14; Isaia 48, 18—19), apoi cum va sta îngerul 
Domnului Ungă cel ce lucrează păcatul? Şi dacă Duhul Sfînt se întristează 
de păcat (Gal. 4, 30; 1 Tes. 5, 19), cum nu se va întrista îngerul Dom¬ 
nului şi nu se va depărta de la cel ce face păcatul şi nu voieşte să se 
întoarcă la pocăinţă? Şi dacă Sfîntul Duh este mîniat şi supărat pe cei 
neascultători şi răi (Isaia 6, 3, 10), cum nu se va supăra şi îngerul Domnului, 
cel curat şi sfînt, pe cel ce face păcate şi nu voieşte să se întoarcă la 
pocăinţă? 

Aşadar, îngerul păzitor, rînduit de Dumnezeu fiecărui creştin, urăşte 
păcatul, căci păcatul ucide sufletul şi se depărtează de la cel ce lucrează 
fărădelege. Dar, iarăşi se întoarce şi ajută pe omul păcătos, cînd acesta 
vine la pocăinţă cu lacrimi şi cu durere în inimă pentru cele făcute (2 Cor. 
7, 9). Căci „bucurie se face în cer pentru un păcătos care vine la pocăinţă” 
(Luca, 15,7—10), deoarece Dumnezeu voieşte „ca toţi oamenii să se 
mîntuiască şi să vină la cunoştinţa adevărului” (Iezechiel 18,23 — 32; 
33, 11; 2 Petru 3, 9). Deci, cînd omul face cele rele întristează şi depărtează 
de la sine pe Duhul Sfînt şi pe îngerul său păzitor, iar în locul lui se apropie 
de om diavolul şi duhul celui rău. Iar cînd creştinul se întoarce din toată 
inima lui la pocăinţă, veseleşte pe Dumnezeu şi pe toţi îngerii din cer, 
apropie de sine pe îngerul său şi alungă de la dînsul pe îngerul satanei. 
Şi această luptă se dă în inima şi mintea omului în orice clipă, pînă la 
sfîrşitul vieţii lui. '•> 

229. — Cum trebuie sa colaboreze creştinul cu îngerul său păzitor, 
pentru a ajunge întru împărăţia lui Dumnezeu? 

— Creştinul trebuie să imite pe sfinţi şi pe îngeri, ca să fie numărat 
în cer împreună cu sfinţii şi cu îngerii. Adică, să-L slăvească neîncetat pe 
Dumnezeu; să-L laude şi să-I mulţumească totdeauna lui Dumnezeu 
pentru toate; şă-L asculte, să păzească poruncile Lui, să-L iubească pe 
Dumnezeu, să iubească pe toţi oamenii, să ducă întru toate viaţă creşti¬ 
nească. Precum îngerul este slujitor al lui Dumnezeu şi îl păzeşte pe om 
Intru toate căile sale (Ps. 90, 11) şi precum îngerul se supune voii lui 

Dumnezeu (Ps. 102, 20—21), la fel trebuie să facă şi omul credincios. Să 
se supună lui Dumnezeu şi să facă voia Lui. Şi dacă îngerul se bucură de 
întoarcerea păcătosului la pocăinţă (Luca 15, 7—10), aşa se cuvine să facă 
şi omul credincios. Să se bucure de întoarcerea celor răi la pocăinţă. 
Dacă îngerii se îngrijesc de mîntuirea oamenilor şi le ajută (Facere 24, 7; 
Ps. 90, 11 —12; Ps. 33, 7; Matei 4, 6), aşa să facă şi creştinii, mai ales 
păstorii de suflete: să se îngrijească în tot chipul de mîntuirea şi întoarcerea 
la pocăinţă a sufletelor omeneşti, îngerii slăvesc neîncetat pe Dumnezeu 
(Ps. 102, 20; Isaia 6, 3; Luca 2, 13—14; Apoc. 5, 11). La fel şi credin¬ 
cioşii sint datori să slăvească pe Dumnezeu, după cuvîntul psalmistului: 
„Bine voi cuvînta pe Domnul în toată vremea; pururea lauda Lui în gura 
mea” (Ps. 33, 1). Şi dacă îngerul este pururea veghetor spre tot lucrul 
bun, apoi şi omul credincios este dator neîncetat să vegheze cu mintea 
sa şi să ia aminte că „potrivnicul nostru, diavolul, umblă ca un leu, căutînd 
pe cine să înghită” (1 Petru 5, 8). 

Aşa de va face tot creştinul, se va afla împreună lucrînd cu îngerul său 
păzitor la săvîrşirea tuturor faptelor bune. 

230. — în ce chip ajută îngerul păzitor pe suflet în ceasul morţii şi 
pînă ciad răni ine lingă el după moarte? 

— Mai întîi îngerul păzitor se roagă lui Dumnezeu pentru sufletul 
încredinţat lui ca să aibă sfîrşit creştinesc şi să i se ierte toate păcatele. 
Apoi îi dă în cuget credinciosului să se împace cu toţi, să se spovedească 
din copilărie la preot, să se împărtăşească cu Trupul Domnului şi să-şi 
pună toate în bună rînduială. Iar in ceasul morţii lui, nu numai uu înger 
îl ajută pe el, dacă a făcut fapte bune, ci mai mulţi. Acest lucru îl spune 
Sfîntul Effem Şirul, zicînd: „Au nu ştiţi, fraţii mei, ce fel de frică şi nevoie 
avem să pătimim în ceasul ieşirii noastre din viaţa aceasta, cînd se va des¬ 
părţi sufletul de trup ? Mare frică, mare taină se săvîrşeşte acolo. Că vin 
la dînsul îngerii buni şi mulţime de oaste cerească şi toate puterile cele 
potrivnice şi stăpînitorii întunericului, amîndouă părţile voind să ia su¬ 
fletul şi să-l aşeze şi să-i întocmească locurile lui. Deci, dacă sufletul şi-a 
cîşjtigat de aici fapte bune, în ziua ieşirii Iui, faptele bune pe care le-a 
cîştigat de aici se fac îngeri buni şi îl înconjoară pe dînsul şi nu lasă nici 
una din puterile potrivnice să se atingă de el, ci îl iau pe dînsul cu bucurie 
şi veselie împreună cu îngerii, cîntînd cîntări de biruinţă lui Dumnezeu, 
şi îl duc pe dînsul la Stăpînul Hristosp împăratul slavei, şi îl închină Lui 
împreună cu toată puterea cerească şi îl duc de aici la loc de odihnă, 
unde nu este durere, nici întristare, nici suspin, nici lacrimi, nici grijă, 
ci viaţă nemuritoare şi veselie veşnică, împreună cu toţi care au bineplăcut 
lui Dumnezeu .. .** (Sf. Efrem Şirul, Cuvînt pentru ca de-a pururea să 

avem în minte ziua ieşirii noastre din viaţă, tomul III). La cei păcătoşi, 
spune Sfîntul E£rem Şirul, faptele lor cele rele se prefac în ceasul morţii 
în îngeri răi şi îl însoţesc pînă este aruncat în focul gheenei, acuzîndu-1 
pe el de acelea ce le-a făcut şi nu s-a pocăit. După moarte îngerul îl înso¬ 
ţeşte pe suflet 40 de zile, împreună cu alţi îngeri, arătîndu-i întîi fericirea 
raiului şi apoi muncile iadului. Apoi îl duc pentru a treia oară în faţa 
Prea Sfintei Treimi şi i se hotărăşte, pînă la Judecata de apoi, fie loc de 
odihnă în rai, fie loc de osîndă, după faptele sale. Din clipa aceea îngerul 
păzitor îl părăseşte pînă la judecata viitoare. 

Iar cum sufletul trece prin vămile văzduhului după moarte, acelaşi 
sfînt părinte Efrem ne arată, zicînd: „Atunci, luînd îngerii sufletul se duc 
prin văzduh, întru care stau începătoriile, stăpîniile şi ţiitorii de lume ai 
puterilor celor potrivnice, pîrîşii noştri cei amari, vameşii cei cumpliţi, 
luătorii de seamă şi zapciii, care, întîmpinînd pe suflet în văzduh, îl iscodesc 
şi aduc înaintea omului păcatele şi zapisele cele din tinereţe, cele din 
bătrîneţe, cele de voie şi cele fără de voie, cele făcute cu lucrul, cu gîndul 
şi cu aducerile aminte. Multă este frica, acolo; mult cutremur ticălosului 
suflet; nepovestită este nevoia care o pătimeşte atunci de la mulţimea 
milioanelor de vrăjmaşi, ţinîndu-se de dînşii, £rîngîndu-se, clevetindu-se, 
împingîndu-se, oprind pe suflet ca să nu se sălăşîuiască în lumină şi să 
intre în latura celor vii. însă, sfinţii îngeri luînd pe suflet, îl duc. ..” 
(Ibidem, Cuvînt pentru a doua venire şi pentru judecată, tom. III). 

Astfel, sfîntul înger păzitor, după cum mai înainte am arătat, întot¬ 
deauna stă lingă omul credincios, spre a-1 păzi şi a-1 ajuta în viaţă. încă 
şi după moarte îl însoţeşte pe suflet pînă la patruzeci de zile. 

231. — La învierea cea de obşte va veni şi îngerul păzitor al 
fiecărui om? 

— în ziua înfricoşatei judecăţi, îngerul păzitor ajută sufletul pe care 
l-a păzit în această lume şi călătoreşte cu el înaintea înfricoşatului Jude¬ 
cător. Despre acest adevăr se scrie în multe locuri, şi mai ales la Canonul 
către îngerul păzitor, unde se scrie aşa: „Cînd se va pune scaunul şi căr¬ 
ţile se vor deschide şi Cel vechi de zile va şedea, şi oamenii se vor judeca, 
şi îngerii vor sta înainte, şi pamîntul se va clătina, şi toate se vor înfricoşa 
şi se vor cutremura, atunci arată spre mine iubirea Ta de oameni şi mă 
izbăveşte de gheenă, pe Hristos îmblînzindu-L” (Cîntarea a VlII-a). 
îngerul păzitor va conduce sufletul la învierea cea de apoi spre a-şi cunoaşte 
trupul său din pămînt, cum spune în viaţa Sfîntului Vasile cel Nou din 
26 martie. 

232. — Cum se bucură îngerii din ceruri pentru un păcătos care se 
pocăieşte şi în ce chip se întristează cînd păcătuieşte? 

— îngerii din ceruri se bucură cînd se pocăieşte un păcătos, asemenea 
Păstorului Celui mare, Mîntuitorul nostru Iisus Hristos, Care a aflat oaia 
cea pierdută, adică neamul omenesc, zicînd: „Bucuraţi-vă împreună cu 
Mine că am aflat oaia cea pierdută” (Luca 15, 6). Acest lucru îl descoperă 
Mîntuitorul şi în pilda cu drahma cea pierdută. El arată bucuria îngerilor 
pentru cel ce se întoarce la pocăinţă prin cuvintele: ,,Vă zic vouă, aşa se 
face bucurie înaintea îngerilor lui Dumnezeu pentru un păcătos care se 
pocăieşte” (Luca 15, 10). Iar cînd omul păcătuieşte, îngerul păzitor se 
întristează şi plînge pentru el, depărtîndu-se de acel suflet pînă cînd iarăşi 
se întoarce la Dumnezeu prin pocăinţă. 

233. —Care este cea mai înaltă înţelepciune a creştinului? 

— După Sfîntul Yasile cel Mare, cea mai înaltă înţelepciune a creş¬ 
tinului este să cugete de-a pururea la ceasul morţii. Iar după Sfînta Scrip¬ 
tură, cea mai înaltă filozofie a creştinului este frica de Dumnezeu (Ps. 1, 
1—4; 110, 10; Iov 18, 28; Prov. 15, 33). Frica de Dumnezeu este neapărat 
trebuincioasă pentru cinstirea lui Dumnezeu (Ps. 5, 7) şi pentru slujirea 
lui Dumnezeu (Deut, 6, 13; 10,20; Ps. 2, 11; Evrei 12, 20). Frica de 
Dumnezeu este necesară pentru dobîndirea mîntuirii noastre (Filipeni 2, 
12; Prov. 28, 14); pentru păzirea poruncilor lui Dumnezeu (Deut, 6, 24; 
8, 6; 10, 12—13); pentru ferirea de păcate (Exod 20, 20; Ps. 4, 4; Prov. 
14, 16; 16, 6, Iov 1, 8; 2, 3); pentru dobîndirea sfinţeniei (2 Cor. 7, 1); 
pentru a cîrmui sufletele cu dreptate (Exod 18, 21; 2 împăraţi 23, 3); 
pentru a judeca drept (2 Paralip. 19, 6—9). De aceea, Sfînta Scriptură 
ne învaţă să umblăm întru toate cu frica de Dumnezeu, să facem toate cu 
credinţă şi cu frică de Dumnezeu (2 Paralip. 19, 9; Efes. 5, 21; Colos. 3, 22). 

234. — Ce trebuie să înţelegem prin cuvintele: „Adu-ţi aminte de 
cele mai de pe urmă ale tale şi în veac nu vei greşi”? (Is. Sirah 7, 38) 

— Aceste cuvinte ne învaţă ca de-a pururea să avem în minte pe 
lingă frica de Dumnezeu şi cugetarea morţii. însă aceasta la cei noi 
începători în fapta bună, căci cei ce sînt sporiţi prin darul lui Dumnezeu 
dobîndesc, în locul fricii de moarte, dragostea de Dumnezeu. Aceştia nu 
mai au frică de moarte, deoarece dragostea scoate afară frica (1 Ioan 4, 
18). Iar cele mai de pre urmă ale omului, după Sfinţii Părinţi, de care 
trebuie sa ne aducem aminte în toată viaţa, sînt: ceasul morţii, adică 
despărţirea sufletului de trup, trecerea sufletului pe la vămile văzduhului, 
starea sufletului înaintea Prea Sfintei Treimi şi hotărîrea care i se va da, 
adică raiul sau iadul. 

— Prin moarte înţelegem două lucruri: moartea fizică, adică despăr¬ 
ţirea sufletului de trup, şi moartea duhovnicească, adică încălcarea poruncilor 
lui Dumnezeu, care ucide şi sufletul, şi trupul omului păcătos. Omul însă 
ttu moare Diciodată cu sufletul, ci numai cu trupul. Căci sufletul este creat de 
Dumnezeu nemuritor, fie că ajunge în rai sau în iad, după faptele lui. 
Moartea sufletului este păcatul, după cuvîntul: „Plata păcatului este 
moartea” (1 Cor. 15, 56; lezechiel 18, 4, 20; Rom. 1, 32; 6, 16 etc). 


I 

236. — Ce: înţelegem prin judecata particulară şi unde se aşază 
sufletele oamenilor după moarte? 

— Sînt două feluri de judecăţi ale oamenilor. Cea dintîi este judecata 
numită particulară, adică personală, ce se face îndată după moarte, cînd 
fiecare suflet trece pe la înfricoşatele vămi ale văzduhului şi stă înaintea 
Dreptului Judecător, spre a i se hotărî loc de odihnă sau de osîndă pro¬ 
vizorie, după faptele lui, pînă la a doua venire a lui Hristos. A doua este 
Judecata de apoi sau generală, a tuturor oamenilor, care va avea loc la 
sfîrşitul veacurilor, cînd se vor alege cei buni de cei răi şi vor merge cei 
buni întru împărăţia lui Dumnezeu, „şi aşa pururea cu Domnul vor fi”, 
iar cei răi vor fi aruncaţi în focul cel veşnic (Matei 25, 31—46). 

Cît despre locul unde se aşază sufletele oamenilor după moarte, 
potrivit cu pilda bogatului-nemilostiv şi a săracului Lazăr (Luca 16,19—31), 
Sfînta Biserică ne învaţă aşa: timp de două zile după moarte, sufletul 
este purtat de îngerul păzitor peste tot în lume, pe unde a trăit şi a făcut 
fapte bune sau rele, şi îşi aminteşte de toate cele din pruncie pînă în ceasul 
morţii. în a treia zi este dus la Dumnezeu, iar la 40 de zile, i se rînduieşte 
loc de odihnă sau osîndă. în Pravila Mare de la Tîrgovişte, capitolul 162, 
spune că „sufletul, de multă dragoste a trupului (său), căci s-a despărţit 
de dînsul, uneori merge la casa aceea unde a fost în viaţă, iar alteori la 
mormîntul unde este trupul îngropat. Iar îmbunătăţitul şi dreptul suflet 
merge pe la locurile unde avea obicei să se roage pentru mîntuirea lui 
şi face două zile pe pămînt. Iar a treia zi merge sufletul împreună cu 
îngerul său la cer şi stă înaintea groaznicului scaun şi se închină înaintea 
. lui" Dumnezeu. Pentru aceea se face a treia zi Sfînta Liturghie şi pomană 
pentru cel morţ. Iar dacă se închină lui Dumnezeu merge cu îngerul de 
îi arată bogatelp şi frumoasele locaşuri ale sufletelor drepţilor şi ale sfin¬ 
ţilor care au făcut voia lui Dumnezeu în lume. Toate acestea le vede 
sufletul atunci (de la a patra pînă la a noua zi). Iar a noua zi merge iar 
de se închină hţi Dumnezeu. Pentru aceasta se face Liturghie şi pomenire 
la a noua zi. Apoi îl duce îngerul şi îi arată toate muncile cele de dede¬ 
subt (din iad) pînă la 40 de zile (cînd se închină pentru a treia oară Prea 
Sfintei Treimi)! Pentru aceasta se fac liturghii şi pomeniri (pentru cei 

morţi) la 40 de zile. Iar de acum încolo, după lucrurile care le-a făcut 
îi dă lui loc de se odihneşte, pînă va veni Hristos să judece lumea şi să-i 
dea sau să-i plătească fiecăruia după lucrurile lui”. 

Aceasta este Tradiţia Bisericii şi acesta este roiul slujbelor ce se 
fac pentru cei răposaţi. ■ 

237. — Ce deosebire este între Rai şi împărăţia lui Dumnezeu ? 

— Sfîntul loan Damaschin, în Dogmatica sa, spune că „raiul este 
material şi spiritual şi în el stau sfinţii pînă la sfîrşitul lumii”. După Jude¬ 
cata de apoi drepţii vor intra împreună cu Hristos întru împărăţia ceru¬ 
rilor. în rai sfinţii şi drepţii nu se împărtăşesc direct de slava Prea Sfintei 
Treimi, ci numai din parte. Iar cînd vor „intra întru slava Sa”, atunci 
„vor fi pururea cu Domnul”. în rai stau drepţii numai provizoriu, tem¬ 
porar, pînă la înfricoşata Judecată generală; iar în împărăţia lui Dum¬ 
nezeu petrec veşnic împreună cu îngerii, în lumina cea neînserată a Prea 
Sfintei Treimi. în rai sufletele pot fi mutate dintr-o stare de fericire în 
alta, potrivit cu faptele făcute pe pămînt, care ajută la mîntuirea altora 
în vreme îndelungată şi potrivit cu rugăciunile şi milosteniile ce se fac 
pentru ele; iar în împărăţia lui Dumnezeu toate sînt desăvîrşite şi veşnice. 
Raiul este o grădină dumnezeiască, cu pomi, cu flori, cu păsări cereşti, 
cu fericire nedeplină, situată „în cer”. Iar împărăţia lui Dumnezeu este 
însuşi locul slavei, unde se află scaunul Prea Sfintei Treimi, situată dea¬ 
supra cerurilor, în „cerurile cerurilor”, despre a cărei slavă nimeni nu 
poate vurbi; nici om, nici înger, nici însuşi Sfîntul Pavel, care a fost răpit 
pînă la al treilea cer (2 Cor. 12, 3—4). Aşadar, primul om a pierdut prin 
păcat raiul, o grădină cerească, iar prin credinţa în Iisus Hristos şi prin 
sfinţenie va dobîndi, nu o grădină, nu raiul cel dinţii, ci însăşi împărăţia 
slavei lui Dumnezeu. 

' Cuviosul Nicodim Aghioritul, în tîlcuirea Epistolei a doua către 
Corinteni, spune că „după slavă, altul este cerul şi altul este raiul. Iar 
după alegorie şi analogie, poate este acelaşi, sau poate nu este acelaşi . . .”. 
Sfîntul Maxim Mărturisitorul explică mistic cele trei ceruri la care poate 
ajunge omul îndumnezeit. Întîiul cer este sfîrşitul a toată fapta bună. 
Al doilea cer este înălţarea minţii şi cunoştinţei la cele dumnezeieşti, 
atît simţite, cît şi gîndite. Al treilea cer este teologia, prin care ajunge 
cel desăvîrşit, cu ajutorul darului Sfîntului Dub, la starea de contempla¬ 
ţie, adică la răpirea minţii şi la înţelegerea tainelor lui Dumnezeu celor 
mai presus de cunoştinţă. Unii din Sfinţii Părinţi zic că Apostolul Pavel 
a fost răpit în rai, adică la al treilea cer al cunoaşterii dumnezeieşti, fiindcă 
i s-au vestit cuvinte tainice şi negrăite despre, rai, care şi pînă astăzi sînt 
ascunse penlru noi, Adică, ce este pomul vieţii cel din mijlocul raiului; 

ce este pomul cunoştinţei binelui şi răului; ce au fost heruvimii şi sabia 
de văpaie care păzea uşa Edenului; ce au fost pomii din care a rînduit 
Dumnezeu să mănînce Adam, şi altele pe care le-au tîlcuit Sfinţii Părinţi, 
însă nu aşa cu amănuntul. 

Raiul este loc foarte lăudat pentru frumuseţea lui. Acolo a fost răpit 
Sfîntul Pavel şi a auzit cîntări ,,pe care nu este cu putinţă omului a le 
vorbi” (2 Cor. 12, 4), Acolo sînt Enoh şi Ilie; acolo este tâlharul de pe 
cruce; acolo este „sinul lui Avraam” în care a intrat Lazăr şi unde sînt 
aşezate de către îngeri toate sufletele drepţilor şi ale sfinţilor, în loc de 
odihnă, pînă la judecata cea viitoare, cînd li se va da împărăţia ceru¬ 
rilor. (Kiriacodromion, Tîlcuirea evangheliei cu bogatul şi săracul Lazăr). 

238. —Care sînt însuşirile sufletului după moarte? 

— Sufletul, după despărţirea de trup îşi păstrează însuşirile sale date 
de Dumnezeu, ca: memoria, cugetarea, gîndirea, înţelegerea, voinţa liberă 
etc. în schimb, unele facultăţi ca; plăcerea, mâhnirea, frica, mînia, ima¬ 
ginaţia, activitatea şi cele de acest fel, dincolo nu lucrează ca aici, unde 
sufletul este în legătură cu trupul acesta pătimaş. Toate aceste facultăţi 
după moarte se înduhovnicesc, asemenea trupurilor celor duhovniceşti, 
după cuvîntul Sfântului Pavel care zice: „Seamănă-se trup sufletesc, 
scula-se-va trup duhovnicesc” (1 Cor. 15, 44). Patru sînt însuşirile trupului 
înviat din morţi, după Sfîntul Apostol Pavel: nestricăciunea, cinstea, 
puterea şi duhovnicia (Ibidem 15, 42—44). Iar însuşirile sufletului sînt 
cele arătate mai sus, care rămîn veşnic cu el, fie că sufletul este în rai sau 
în iad. în schimb, însuşirile fireşti ale trupului omenesc, precum puterea 
seminală, cea hrănitoare şi simţitoare, dup ă moarte nu le mai are sufletul, 
deoarece trupurile duhovniceşti în rai nu mai au nevoie de mîncare şi 
băutură, cum spune Sfîntul Pavel: „împărăţia lui Dumnezeu nu este 
mîncare şi băutură, ci dreptate, pace şi bucurie în Duhul Sfînt” 
(Rom. 14, 17). 

239. —Sufletele drepţilor se cunosc între ele în rai? Dar ale păcă¬ 
toşilor din iad ? Ce legătură este între cei din rai, cu cei din iad şi cu cei 
de pe pămînt? 

— Că drepţii se cunosc în rai, despre aceasta nu poate fi nici o îndoială. 
Acest lucru îl arată însuşi Mîntuitoiul în pilda cu bogatul nemilostiv şi 
săracul Lazăr, unde spune: „Şi în iad, ridicîndu-şi bogatul ochii săi, vede 
pe Avraam de departe şi pe Lazăr în sînurile lui” (Luca 16, 23). Dar nu 
numai că se văd, ci înţelegem din Sfînta Evanghelie că se şi aud unii 
pe alţii. Că iată ce zice bogatul din iad către Avraam: „Părinte Avraam, 
miluieşte-mă şi triniite pe Lazăr...”. în Kiriacodromion scrie urmă¬ 
toarele, la tîlcuirea acestei evanghelii: „Cei păcătoşi văd pe cei drepţi, 

nu numai pe cei cunoscuţi, ci şi pe cei necunoscuţi. Văd cei păcătoşi şi 
pe cei nedreptăţiţi de dînşii, însă „de departe”. Că foarte departe sînt 
ei de împărăţia lui Dumnezeu şi de fericirea cea veşnică. Vede bogatul 
cel nemilostiv pe Avraam cel milostiv şi iubitor de străini şi pe Lazăr 
cel nemiluit de dînsul. Egipteanca cea înverşunată (femeia lui Putifar) 
vede pe Suzana cea curată şi pe losif pe care l-a supărat şi năpăstuit. 
Izabela cea nedreaptă vede pe Ilie cel drept şi pe Navute pe care l-a 
nedreptăţit. Iar Neron tiranul vede pe Constantin împăratul, cel întocmai 
cu Apostolii, pe Petru, pe' Pavel şi pe ceilalţi sfinţi pe care i-a omorît. 
Aceasta o adeverează şi cuvîntul Domnului, care zice: „Vedea-vor pe 
A.cela care L-au împuns” (Ioan 19, 37). Iar aceasta mai pe larg o zice 
înţeleptul Solomon, grăind: „Atunci va sta dreptul cu îndrăzneală multă 
înaintea feţei celor ce l-au necăjit pe el şi a celor ce au lepădat ostenelile 
lui şi văzînd se vor tulbura cu frică groaznică şi se vor minuna de vede¬ 
rea cea prea slăvită” (înţ. Sol. 5, 1—2). 

Deci, legătura dintre cei din rai cu cei din iad aceasta este: că- se 
văd şi se aud unii pe alţii „de departe” că, cei din iad se roagă şi cer 
ajutor celor din rai ca să fie scăpaţi de osîndă. Iar cei de pe pămînt sînt 
în legătură duhovnicească de dragoste cu toţi cei răposaţi, indiferent 
unde ar fi, şi fac rugăciuni şi milostenii pentru izbăvirea lor din munci. 
Datorită acestora şi mai ales Sfintei Liturghii şi dezlegărilor ce se fac 
în Biserică pentru cei răposaţi, este posibilă ieşirea unor suflete din iad, 
spre a intra în rai, prin mila prea bunului nostru Dumnezeu. Dar numai 
pînă la Judecata cea de apoi, după care nimic nu se mai poate face pentru 
cei aruncaţi în muncile iadului. Cei din iad văd şi pe cei de pe pămînt 
şi se cunosc între ei, dar nu se pot ajuta cu nimic (Luca 16, 28—31). 



240. — Ce trebuie să înţelegem prin cuvintele Domnului, Care zice: 
„Mă sui să vă pregătesc vouă loc” şi „în casa Tatălui Meu multe loca» 
şuri sînt”? (Ioan 14, 2). 

— Mîntuitorul nostru Iisus Hristos S-a suit la ceruri să gătească 
loc celor ce vor crede în El şi vor lucra poruncile Lui. Şi această gătire 
este despărţită după măsura faptelor bune ale fiecăruia, zice Sfîntul 
Andrei al Cezareei în tîlcuirea Apocalipsului, la Cuvîntul VI. în ce constă 
„pregătirea” de loc în ceruri, rămîne o taină a lui Dumnezeu. Ea, însă, 
arată dragostea desăvîrşită a Tatălui şi a Fiului şi a Sfîntului Duh pentru 
omul împodobit cu fapte hune, care devine fiu al Iui Dumnezeu după dar. 

Iar cît priveşte multele locaşuri care sînt în „casa Tatălui”, adică în 
ceruri, auzi pe Sfîntul Efrem ce zice: „Multele lăcaşuri ale Tatălui numeşte 
Mîntuitorul pe măsurile minţii celor ce se sălăşluiesc în latura aceea (în 
rai), adică pe despărţirile şi deosebirile întru care cu mintea se vor desfăta. 

Că nu cu deosebirea locurilor, ci cu rînduiala darurilor a zis Domnul multe 
lăcaşuri. Căci precum din razele soarelui acestuia simţit, după curăţirea 
puterii celei văzătoare (fiecare) se desfătează . . . aşa şi în veacul viitor 
toţi drepţii şi sfinţii se vor sălăşlui într-o bucurie cu nfedespărţire şi fiecare, 
după măsura sa, dintr-un soare gîndit se străluceşte şi după vrednicie 
trage bucurie şi veselie” (Tomul III, Cuvînt pentru fericitele lăcaşuri). 

241. — Dumnezeu, care ştie mai înainte de naştere cine se mintuieşte, 
de ce nu sileşte pe om să meargă pe calea mîntuirii ? 

— Da, Dumnezeu ştie toate mai înainte de naşterea noastră. El ştie 
care din oameni se vor mîntui şi care se vor osîndi. Dar nu le hotărăşte 
toate mai dinainte, ci lasă pe om la voia sa liberă. Că dacă l-ar sili pe om 
pe calea mîntuirii, i-ar răpi libertatea şi voinţa şi omul nu ar mai avea nici o 
plată dincolo. Adică, omul şi-ar pierde calitatea sa de om, de fiinţă liberă şi. 
deci, şi-ar pierde şi răsplata, şi mîntuirea. Că Dumnezeu nu este spărgător 
de uşi, ci numai bate la uşa inimii fiecăruia, iar a deschide este în voia 
liberă a omului. Auzi ce zice Domnul: „Iată, stau la uşă şi bat; de va auzi 
cineva glasul Meu şi va deschide uşa, voi intra la el şi voi cina cu el şi el 
cu Mine” (Apoc. 3, 20). Iată, dar, că Dumnezeu nu forţează uşa, adică 
voia liberă a omului. Dumnezeu ştia mai dinainte că cetatea Ninive se 
va pierde, pentru răutăţile sale, dax nu a hotărît pierderea ei mai dinainte, 
aşteptînd întoarcerea oamenilor. întoarcerea lor la pocăinţă a întors spre 
bine şi hotărîrea lui Dumnezeu (După Sf. Ioan Guxă de Aur, Cuvînt des¬ 
pre pocăinţă, din împărţire de grîu). 

Aşadar, rămîne la voia omului de a se încununa sau da se osîndi, căci 
Dumnezeu „voieşte ca toţi oamenii să se mîntuiască şi la cunoştinţa adevă¬ 
rului să vină” (Isaia 45, 22; Matei 18, 14; Ioan 3, 16; Tim. 2, 4; 3, 4; 2 
Petru 3, 9). La mîntuirea fiecăruia dintre noi se cere o singură condiţie: 
unirea voii noastre cu voia lui Dumnezeu şi atunci niciodată nu ne vom 
osîndi. 


242. — Cum poate ajuta Biserica sufletele credincioşilor după moarte ? 

— Zice Sfîntul Simeon al Tesalonicului că „mai mult decît orice altă 
slujbă, sufletele răposaţilor noştri sînt ajutate după moarte de Sfintele 
Liturghii şi scoaterea de miride (părticele) pentru ei” (Tratat asupra tutu¬ 
ror dogmelor). Rugăciunile pentru morţi se întemeiază pe credinţă, pe 
binefacerile aproapelui şi pe încredere în pocăinţa celor răposaţi, cu 
care cei vii se prezintă înaintea Domnului ca o împlinire a poruncii de a 
se iubi unii pe alţii. De vor fi mici păcate celui mort, atunci el se foloseşte 
de liturghiile, rugăciunile şi milosteniile ce se fac pentru el, adică îl iartă 
Dumnezeu şi-l scoate din iad. Iar de vor fi păcate mari şi grele, pe care 
nu le-a spovedit în viaţă, atunci nu se iartă, ci Aumai se uşurează, căci Dum- 

nezeu a închis poarta raiului pentru el şi nu-i foloseşte nimic, dar foloseşte 
celor vii care le aduc cu vrednicie (Pravila Mare de la Tîrgovişte, 158). 

„Mirida care se scoate la Liturghie şi pomenirea care se face pentru cel 
mort, îl uneşte pe cel mort cu Dumnezeu şi-l împărtăşeşte cu Dînsul nevă¬ 
zut” (Sfîntul Simeon al Tesalonicului, cap. 6, pag. 375). Foloseşte încă 
pentru sufletele celor răposaţi şi pomenirile care se fac la 3, la 9 şi la 40 
de zile (Ibidem, 162). Pomenirea morţilor se face pină la un an şi pînă 
la şapte ani. Cel ce a murit spovedit, dar nu şi-a împlinit canonul, este 
ajutat după moarte de slujbele Bisericii, de rugăciuni şi de milostenii 
ce se fac pentru el. Iar dintre rugăciunile ce se fac pentru răposaţi, cele 
mai de folos sînt Sfintele Liturghii (Sfîntul Simeon al Tesalonicului, 
IX, 72; Pravila bisericească de Arhim. Nicodim Sachelarie şi Viaţa 
repausaţilor). Dacă cineva a murit spovedit, dar nu şi-a făcut "canonul 
pe pămînt, îl face dincolo, în iad, şi apoi este scos la odihna raiului. 


243. — Ce sînt şi cîte sînt la număr vămile văzduhului pe unde trec 
sufletele după moarte? 

— Vămile văzduhului sau „tribunalele” din văzduh, pe unde trec şi 
sînt cercetate sufletele oamenilor după moarte, sînt formate din cete de 
îngeri răi, diavoli dintre cei mai înfricoşaţi, care stau în calea- sufletelor, 
le opresc, le vădesc păcatele făcute, chiar şi pe cele spovedite şi părăsite 
de multă vreme, pe cele săvîrşite în copilărie, în tinereţe, la bătrîneţe, pe 
cele gîndite şi săvîrşite cu voie sau fără voie, pînă în clipa morţii. Sfîntul 
Apostol Pavel zice despre aceste cete diavoleşti: „Că nu ne este nouă lupta 
împotriva trupului şi a sîngelui, ci împotriva stăpîniilor, a începătoriilor 
şi stăpînitorilor veacului acestuia” (Efes.6, 12). Aşa precum şi Sfîntul Pavel 
adevereşte, ca cel ce a fost răpit pînă la al treilea cer, precum şi Tradiţia 
Bisericii ne învaţă că cetele diavolilor din văzduh sînt împărţite în nume¬ 
roase grupe sau polcuri, după numărul patimilor şi ale păcatelor de moarte. 
Fiecare ceată de îngeri răi, una mai înfricoşătoare decît cealaltă, are în 
fruntea sa un înger cumplit, avînd misiunea să cerceteze sufletul de un 
anumit păcat. Adică, de cînd l-a făcut, cum l-a făcut, de cîte ori, în ce 
împrejurare, dacă l-a mărturisit sau nu la preot, dacă a făcut sau nu canon 
pentru el, dacă l-a părăsit, dacă a îndemnat şi pe alţii să-l facă sau nu. Cele 
mai grele vămi, unde cad cei mai mulţi creştini, sînt vămile desfrînării, 
beţiei, uciderii de copii, mîndriei, necredinţei, osîndirii altora lenevirii, 
zgîrceniei, urii, lăcomiei şi eresurilor. 

Cît despre numărul exact al acestor vămi, sau cum anume sînt aşezate 
în văzduh rămîne o taină a lui Dumnezeu. Unii sfinţi, şi mai ales Sfîntul 
Vasile cel Nou de la 26 martie, numără 20 de vămi ale văzduhului, pentru 
principalele păcate de moarte. Alţii numără 24. Noi nu trebuie să isco- 

dim tainele lui Dumnezeu. Numai atît trebuie să ştim că „pentru tot 
cuvîntul deşert vom da seamă”. De aceea, trebuie să părăsim tot păcatul, 
să ne mărturisim la duhovnici iscusiţi, să facem canonul dat, să punem 
început bun, să ne rugăm neîncetat, să facem milostenie şi sa alergăm cît 
mai des la biserică. Prin acestea ni se iartă toate păcatele şi se mîntuiesc 
sufletele noastre de vameşii văzduhului şi de muncile iadului. 


244. — De ce se dezgroapă, în unele părţi, morţii la şapte ani ? 

— După tradiţia Bisericii morţii nu se dezgroapă niciodată, pînă la 
Judecata cea de apoi. Dar în unele locuri este obiceiul a se dezgropa morţii la 
şapte ani, cînd li se face pomenire la mormînt. Se mai dezgroapă prin oraşe, 
unde nu este suficient loc prin cimitire şi chiar în unele mînăstiri, iar ose¬ 
mintele călugărilor se depun în aşa numitele „gropniţe’% „cripte”, adică 
„osuare”, situate sub bisericile de cimitir, cum sînt mînăstirile Neamţ, 
Secu, Agapia, Yăratec şi altele. 

Dezgroparea morţilor este benevolă. De obicei se păstrează tradiţia 
locului. Dezgroparea este obligatorie numai în trei cazuri: cînd cel răposat 
a fost blestemat, sau a fost sub vreo legătură arhierească, sau a murit în 
păcate foarte grele. Dacă sînt aflaţi neputrezi, este semn că nu au fost iertaţi 
de Dumnezeu şi este nevoie de multe rugăciuni şi dezlegări ca să fie iertaţi. 
Iar în alte cazuri nu trebuie să le mai tulburăm liniştea celor pecetluiţi 
pînă la a doua înviere. 


245. — Care sînt semnele ce caracterizează moaştele sfinţilor? 

— Moaştele sfinţilor aflate întregi în morminte sînt şi rămîu permanent 
nestricăcioase; sînt bine mirositoare; raspîndesc bună mireasmă; sînt 
uscate, uşoare şi au culoare galben-deschis, asemenea alunelor coapte; 
sînt plăcute la vedere; nu provoacă frică, ci bucuria duhovnicească; sînt 
asemenea omului care doarme liniştit, şi izvorăsc din ele felurite minuni 
şi vindecări de boli, spre slava lui Dumnezeu (a se vedea şi Pidalionul, 
fila 444). Cele mai recente sfinte moaşte descoperite în vara anului 1980 
în. pustiul Hozeva, din valea Iordanului, sînt moaştele unui mare sfînt 
şi sihastru român, moldovean. Cuviosul ieroscbimonah Ioan Iacob 
„Hozevitul”. în prezent sfintele lui moaşte, întregi şi bine mirositoare, 
sînt aşezate într-uii sicriu frumos şi depuse în biserica mînăstirii Sfîntului 
Gheorghe Hozevitul, din apropiere de Ierihon. 

246. _Părinte Cleopa, de ce trebuie să fie sfîrşitul lumii? 

_ Spun sfinţii Părinţi că pentru patru pricini trebuie să fie sfîrşitul 

lumii. Ca să se arate dreptatea lui Dumnezeu în toată desăvîrşirea ei; ca 
să se arate nedreptatea oamenilor faţă de poruncile lui Dumnezeu; să se 
pedepsească păcatele şi fărădelegile lumii de la întemeierea ei pînă la sfîr- 

şitul veacurilor şi ca să se răsplătească faptele bune ale drepţilor pe măsura 
credinţei şi a răbdării lor. 

247. — Cînd va fi sfîrşitul lumii? 

— Nimeni nu ştie cînd va fi sfîrşitul lumii. Aceasta este o mare taină 
a lui Dumnezeu. Odată ucenicii au întrebat pe Iisus Hristos cînd va fi 
sfîrşitul lumii. Iar Domnul le-a răspuns: „De ziua şi de ceasul acela nimeni 
nu ştie, nici îngerii din ceruri, nici Fiul, ci numai Tatăl” (Matei 24, 36; 
Marcu 13, 32; Luca 17, 20). Mîntuitorul ne spune ca sfîrşitul va veni fără 
de veste, precum a venit cîndva şi potopul. „Precum a fost în zilele lui 
Noe, aşa va fi şi venirea Fiului Omului. Căci, precum în zilele acelea 
dinainte de potop, oamenii mîncau şi beau, se însurau şi se măritau, pînă 
în ziua cînd a intrat Noe în corabie şi n-au ştiut pînă ce a venit potopul 
şi i-a luat pe toţi, la fel va fi şi venirea Fiului Omului” (Matei 24, 37—39). 
De aceea, întotdeauna trebuie „să priveghem”, să fim pregătiţi prin pocă¬ 
inţă şi fapte bune şi să stăm în aşteptarea Mirelui Hristos, precum stăteau 
fecioarele cele înţelepte, că nu ştim în care strajă din noaptea vieţii noastre 
va veni, „că în ceasul în care nu gîndim Fiul Omului va veni” (Matei 24, 
42—44). însă Domnul nu ne-a lăsat cu totul în nedumerire. El ne-a spus 
că mai înainte de venirea Sa „în slavă, să judece viii şi morţii”, cum spune 
la Crez, vor urma numeroase semne între oameni, pe pămînt şi în univers, 
care vor prevesti apropierea venirii lui Hristos. După aceste semne vom 
cunoaşte cît de aproape este venirea Domnului la judecată. 

248. —Care sînt cele mai importante semne premergătoare venirii 
lui Hristos la Judecata de apoi? 

— Ni le-au arătat în Vechiul Testament mai ales marii profeţi Isaia, 
Iezechiel ^i Daniil, iar în Noul Testament, Sfinţii apostoli Petru, Pavel 
şi Ioan, în Apocalipsă. Dar cel mai clar ni le-a prevestit însuşi Domnul 
nostru Iisus Hristos, prin Sfinţii Evanghelişti (Matei, cap. 24; Marcu, 
cap. 13; Luca, cap. 21). 

249. — Ce trebuie să facem noi creştinii ca să aflăm milă în ziua Jude¬ 
căţii lui Hristos? 

— Să facem milă, ca să aflăm milă. Mîntuitorul ne va întreba mai întii 
de faptele milei creştine, precum citim la Sfîntul Evanghelist Matei, în 
capitolul 25, versetele 31—46. Apoi să păstrăm cu sfinţenie dreapta cre¬ 
dinţă în Iisus Hristos, aşa cum am moştenit-o de la Sfinţii Apostoli. Să 
ne păzim de „proorocii şi hristoşii mincinoşi”, care sînt creştini răzvrătiţi 
ce Se rup de Trupul Bisericii lui Hristos. Pe lîngă dreapta credinţă, să ascul¬ 
tăm de Sfînta Biserică şi de păstorii noştri sufleteşti; să ne rugăm mai 
mult; să ne spovedim des, să părăsim tot păcatul care ne desparte de Dum- 

nezeu, să trăim cu toţii în dragoste, „căci dragostea niciodată nu cade” 
(1 Cor. 13, 8), şi să răbdăm toate necazurile şi încercările vieţii, căci ne 
spune Hristos: „cel ce va răbda pînă la sfîrşit, acela se va mîntui” (Matei 
24, 13). 

250. — Cum trebuie să înţelegem semnul apocaliptic 666, de care se 
vorbeşte în Apocalipsă, capitolul 13, versetul 18? 

— Numărul 666 este un număr alegoric, simbolic. Unele grupări sec¬ 
tare, cred, în sens literal, că va fi o „pecete” pusă pe fruntea sau pe mîna 
dreaptă a anumitor creştini vrednici de pedeapsă. în Biserica Ortodoxă, cel 
mai bine explică sensul acestui număr Sfîntul Andrei, episcopul Cezareei. 
Astfel, primul 6 — spune acest sfînt — simbolizează mînia fără judecată; 
al doilea 6 simbolizează mintea plină de tulburare; iar al treilea 6 simbo¬ 
lizează pofta fără raţiune. Toate aceste trei patimi vor stăpîni pe mulţi 
creştini în veacul de pe urmă, adică răzbunarea, necredinţa şi desfrînarea. 

251. — Prin sfîrşitul lumii înţelegem distrugerea generală a Universu¬ 
lui, sau numai o reînnoire a lui? 

— Nu va fi distrusă lumea materială, pămîntul şi întreg universul, ci 
numai se va reînnoi, se va curăţi, după care „va fi cer nou şi pămînt nou” 
(Apoc. 21, 1). La fel spune şi psalmistul David: „Trimite-vei Duhul Tău 
şi se vor zidi şi vei înn oi faţa pămîntului” (Ps. 103, 31; 2 Petru, 3, 13). 
Este păcat să credem că Dumnezeu va distruge definitiv zidirea Lui pe 
care a făcut-o cu mîinile Sale şi a zis: „că este bună foarte”. Sfinţii Părinţi 
au hotărît şi ei că „cine va zice că la sfîrşitul liunii va fi distrus desăvîrşit 
pămîntul şi universul — care este zidirea lui Dumnezeu — să fie anatema”. 

252. — De ce trebuie să învie trupurile tuturor oamenilor Ia Judecata 
de apoi? 

— Trupurile tuturor oamenilor, de la primul Âdam pînă la ultimul 
născut din femeie, trebuie să învie la Judecata de apoi ca să stea înaintea 
tronului lui Iisus Hristos (Rom. 14, 10; 2 Cor. 5, 10) şi ca să ia fiecare suflet 
şi trup plată sau osîndă, după faptele care le-a lucrat cu trupul şi cu sufletul 
în viaţa aceasta de acum (Iov. 31, 11; Prov. 24, 12; Ieremia 17, 10; 32, 19; 
Iezechiei 18, 20 ; Matei 25, 35—45; Rom. 2, 6; Iacob 2, 13; 1 Petru 1, 17). 
învierea drepţilor se va face pentru a învia cu trupuri duhovniceşti şi 
nestricăcioase, asemenea trupului lui Hristos (Rom. 6, 5; 1 Ioan 3, 2; Filip 
3, 21). Nu vor fi două rînduri de învieri: a celor drepţi mai întîi, pentru 
a împăraţi cu Hristos o mie de ani, şi apoi a celor păcătoşi, cum învaţă ereticii 
hiliaşti (milenarişti). Ci toţi vor învia odată „la trîmbiţa arhanghelului”. 
Trupurile oamenilor trebuie să învie sau spre osîndă, sau spre slavă veşnică. 
(Dan. 12, 2-3j. 

Trupurile drepţilor vor învia spre » fi proslăvite cu cele patru însuşiri 
ale trupurilor cereşti, de care spune Sfîntul Apostol Pavel, adică cu nestri- 
căciunea, cu puterea, cu slava şi cu duhovnicia (1 Cor. 15, 42—49). Tru¬ 
purile drepţilor vor învia ca să poarte chipul trupului celui ceresc al lui 
Hristos, precum în lumea aceasta au purtat chipul trupului celui pămîntesc 
(1 Cor. 15, 48). Iar trupurile celor păcătoşi vor învia spre muncă veşnică 
(Matei, 25, 46), şi „spre a se cunoaşte din aşezarea feţei lor vina lor şi păca¬ 
tele care le-au făcut” (Uşa pocăinţei). Trupurile drepţilor vor învia ca să 
fie proslăvite de Hristos, pe Care L-au purtat în inima lor pe pămînt, oste- 
nindu-se la toată fapta cea bună, după învăţătura Sfintei Evanghelii. Iar 
trupurile păcătoşilor vor învia ca să se arate întunecate şi grozave la vedere, 
ca cele ce au făcut lucrurile întunericului şi au purtat în ele pe diavolul, 
care este întuneric şi înşelăciune (Uşa pocăinţei, cap. 3). 

i 

253. — Cînd şi unde va fi Judecata viitoare? 

— Întrebi cînd va fi Judecata de apoi? Ne este de ajuns să ştim că 
Dumnezeu a hotărît o zi pentru judecata cea viitoare (Isaia 2, 12; 34, 8; 
Fapte 17, 31; Rom. 2, 16; Matei 11, 22—24), care va fi la sfîrşitul lumii 
acesteia (Matei 24, 1—26). Iar cînd va veni ziua Judecăţii de apoi, să 
auzim pe însuşi Mîntuitorul nostru Iisus Hristos, Care zice: „Iar de ziua şi 
ceasul acela nimeni nu ştie, nici îngerii din ceruri, nici Fiul, ci numai 
Tatăl” (Matei, 24, 36). 

Iar de locul unde va fi judecata, ştim din gura Sfîntului Apostol Pavel, 
că va fi în văzduh şi în nori (1 Tes. 4, 17; loan 3, 17, 24; 1 Cor. 15, 51). 
După mărturia sfîntului prooroc Ioil, locul judecăţii va fi în Valea Plîngerii, 
adică în Valea lui Iosafat de lingă Ierusalim: „Şi voi aduna toate neamurile, 
zice proorocul, şi le voi pogorî pe ele în Valea lui Iosafat şi mă voi judeca 
cu ele acolo” (Ioil 4, 12). Iar Sfîntul loan Gură de Aur zice că locul Jude¬ 
căţii de apoi va fi „afaTă oareunde de toată lumea aceasta, precum socotesc 
eu. Că precum temniţele împăraţilor şi ocnele departe sînt puse, aşa şi 
gheena va fi afară de lumea aceasta” (împărţire de grîu, Cuvînt despre 
judecata ce va să fie). 

Aşadar, din mărturiile sfinţilor prooroci şi Apostoli şi din învăţătura 
Evangheliei lui Hristos, se arată atît de luminat că este judecată şi osîndă 
veşnică pentru cei păcătoşi. Iar de locul unde va fi judecata şi gheena focu¬ 
lui veşnic ne spune cel mai clar Sfîntul Apostol Pavel, că va fi în văzduh 
(1 Tes. 4, 17). ... 

: 254. — După care legi se vor judeca toate seminţiile pămîntului? 

— Sfîntul Grigorie de Nyssa spune că după patru legi vor fi judecaţi 
oamenii la înfricoşata Judecată de apoi: 


— Convorbiri duhovniceşti 

a. Cei care au trăit de la Adam pînă la darea legii pe Muntele Sinai, vor 
fi judecaţi de Hristos după legea conştiinţei dată omului din naştere, nu¬ 
mită şi legea morală sau legea firii. Prin conştiinţă, care este glasul lui 
Dumnezeu în om, fiecare ştie ce este bine şi ce este rău. După această lege 
s-a condus lumea pînă la Moisi (Rom. 2, 14—15). 

b. A doua lege după care se vor judeca oamenii dinainte de Hristos şi 
toţi cei ce nu cred în Hristos, este legea zidirilor, a întregii creaţii care ne 
stă pururea în faţă şi ne spune că este făcută atît de minunat de un Creator 
nevăzut, de Dumnezeu. „Lumea văzută, spune Sfîntul Vasile cel Mare, 
este şcoală a sufletelor celor cuvîntătoare”, este Biblia nescrisă a tuturor 
oamenilor (Rom. 1, 20; Filocalia, voi. X, Cuv. 5, p. 43; Exaimeron, 
Cuv. 1, Buc. 1826). 

c. A treia lege după care se vor judeca numai evreii, este legea scrisă 
a lui Moisi, care s-a dat pe Muntele Sinai (Rom. 2, 12). 

d. A patra lege este Legea darului sau Evanghelia, data nouă de 
Hristos, după care se vor judeca toate popoarele creştine (loan 12, 48; 
Rom. 2, 1—6; lacob, 2, 12). 

Dacă cineva se leapădă de botezul creştin este un apostat, adică lepă¬ 
dat de Dumnezeu, şi nu are iertare în veci, la judecată va fi mai greu 
pedepsit decît un păgîn care nu a ştiut pe Hristos. Sfinţii Părinţi spun că 
păgînii nu se pot întoarce uşor la credinţa în Hristos, pentru că n-au cunos¬ 
cut pe Dumnezeu. Tot ei spun că cei ce au greşit în Legea darului, ca creştini 
mai greu şi mai tare se vor pedepsi decît păgînii care au greşit după legea 
firii. 

255. — Întrucît drepţii din rai sînt mînluiţi, pentru ce trebuie să învie 
şi ei din morţi şi să fie judecaţi a doua oară in ziua de apoi ? 

— Pentru că în ceasul morţii au fost judecaţi provizoriu şi fără trup, 
iar la Judecata de apoi vor fi judecaţi cu tot cu trup. Adică, va fi judecat 
şi trupul pentru faptele lui, ca să nu rămînâ nici el nejudecat şi nerăsplătit 
sau neosîndit. Apoi, pentru că de La judecata particulară pînă la cea de 
pe urmă, faptele bune făcute de cei drepţi pe pămînt le agonisesc mai multă 
răsplată şi odihnă întru împărăţia lui Dumnezeu, care li se va da în ziua 
cea mare a judecăţii. La fel şi cu cei păcătoşi, faptele lor rele de pe pămînt 
le agonisesc după moarte, prin sminteală, mai multă osîndă, care li se va 
da la Judecata de apoi. 

Deci, la Judecata viitoare se vor judeca şi drepţii, şi păcătoşii (Ecles. 3, 
17; 2 Petru 2, 9) „şi toţi vom sta înaintea divanului lui Hristos, ca să ia 
fiecare după cele ce le*a lucrat prin trup” (Rom. 14, 10; 2 Cor. 5, 10). Aşa¬ 
dar, drepţii se vor judeca spre a avea „mărturia lui Hristos înaintea Tată¬ 
lui’’ (Matei 10, 32; 25, 34; Luca 12, 8; Apoc. 3, 5), şi spre a primi răsplata 

cea veşnică; iar păcătoşii vor învia spre a primi osînda cea veşnică, după 
faptele lor (Matei 13,43; 25,46; Ioan 5,29; Rom. 2,7—10; 2 Tim. 
4, 8; 1 Petru 5,4; Apoc. 11, 18). Drepţii, după Judecata de apoi, nu 
primesc numai raiul în care au fost pînă a Minei, ci primesc împărăţia lui 
Dumnezeu unde „vor străluci ca soarele' întru lumina Prea Sfintei 
Treimi (Matei 25, 4, 34; 43). 

256. —De ce se cercetează la Judecata de apoi numai faptele milos > 
teniei, iar celelalte fapte nu, cum spune la Evanghelia după Matei cap. 
25, 34—45? 

— Să nu zicem că la Judecata de apoi nu se întreabă şi celelalte 
fapte bune. Să ne aducem aminte de cuvintele Domnului, Care zice: 
„De nu va prisosi dreptatea voastră mai mult decît a cărturarilor şi 
fariseilor, nu veţi intra în împărăţia cerurilor” (Matei 5, 20). Să ne aducem 
aminte că împărăţia cerurilor este a celor săraci cu duhul (Matei 5, 3) 
şi a celor ce sînt prigoniţi pentru dreptate (Matei 5, 10). Să ne aducem 
aminte că numai cei ce vor ajunge la nevinovăţia şi curăţia pruncilor 
„vor intra întru împărăţia cerurilor” (Matei 18, 3; 19,14; Marcu 10, 14; 
Luca 18, 16). Să ne aducem aminte „că prin multe scîrbe şi necazuri 
ni se cade nouă a intra întru împărăţia lui Dumnezeu” (Fapte 14, 22). 
Iar Sfîntul Apostol Pavel zice: „Nu vă amăgiţi; nici desfrînaţii, nici 
închinătorii la idoli, nici preacurvarii, nici malahienii, nici sodomiţii, 
nici furii, nici lacomii, nici beţivii, nici ocărîtorii, nici răpitorii, nu vor 
moşteni împărăţia lui Dumnezeu” (1 Cor. 6, 9—10). Le Efeseni, întăreşte 
din nou acest lucru, zicînd: „Aceasta să ştiţi că tot desfrînatul, sau necura¬ 
tul, sau lacomul, care este slujitor idolilor, nu are moştenire întru împărăţia 
lui Hristos şi Dumnezeu” (Efes. 5, 5). Iar la Apocalipsă zice: „partea celor 
fricoşi şi necredincioşi, şi păcătoşi, şi spurcaţi, şi ucigaşi, şi desfrînaţi, şi 
fermecători, şi închinători la idoli, şi a tuturor celor mincinoşi este iezerul 
care arde cu foc şi pucioasă, care este moartea a doua” (Apoc. 21, 8). 
Şi Pavel adaugă în alt loc: „Nu ştiţi oare că nedrepţii nu vor moşteni 
împărăţia lui Dumnezeu?” (1 Cor. 6,9). Iar Domnul zice: „pentru tot 
cuvintul deşert pe care îl vor grăi oamenii vor da seamă în ziua judecăţii” 
(Matei 5, 22; 12, 36—37; Iuda 15). 

Aşadar, de toate faptele cele bune şi cele rele vom fi întrebaţi în ziua 
Judecăţii de apoi. Iar dacă spune evanghelistul că la Judecata de apoi 
vom fi întrebaţi numai de cele şase fapte ale milosteniei (Matei 25, 34— 
45), aceasta să înţelegem că milostenia este una din fiicele dragostei, 
după cum zice şi Sfîntul Pavel, că „dragostea se milostiveşte . . (1 Cor. 

13, 4). Deci, întrucît dragostea este „legătura desăvîrşirii” (Col. 3, 14). 

să înţelegem că din dragostea de Dumnezeu şi cea de aproapele izvorăsc 
toate faptele cele bune şi că cine are dragoste desăvîrşită acela a ajuns 
la „plinirea Legii” (Rom. 13, 8—10), avînd în sufletul său cea mai mare 
faptă bună care „nu piere niciodată” (1 Cor. 13, 8). ( Câci în dragoste se 
cuprind toate faptele cele bune. ţ 

Pentru aceasta va întreba Domnul la judecată numai de milostenie, 
pentru că cel ce este cu adevărat milostiv, este şi un izvor al dragostei 
de Dumnezeu şi de oameni şi lucrător a toată fapta bună. 

257. — De cîte feluri este milostenia creştină? 

— Milostenia creştină este de două feluri, trupească, adică mate¬ 
rială şi sufletească, adică duhovnicească. Ambele milostenii izvorăsc din 
dragostea de Dumnezeu şi de aproapele. , , 

258. — Care sînt faptele milosteniei trupeşti cele mai mari ? 

— Sînt cele arătate de Mîntuitorul la Evanghelia Judecăţii de apoi 
(Matei 25, 34 -45) şi anume: să hrănim pe cel flămînd, să adăpăm pe cel 
însetat, să îmbrăcăm pe cel gol, să cercetăm pe cel bolnav şi întemniţat, 
să odihnim pe cel străin şi care este în necaz; , - 

, 259. — Care sînt faptele milosteniei sufleteşti ? 

— Să întoarcem la dreapta credinţă pe cei necredincioşi şi eretici: 
să întoarcem la pocăinţă pe cei păcătoşi şi înstrăinaţi de Dumnezeu; 
să învăţăm cele bune pe cei neştiutori; să mîngîiem şi să sfătuim pe cei 
deznădăjduiţi, pe cei întristaţi şi bolnavi; să ne rugăm pentru aproapele 
nostru, adică pentru tot omul care este în nevoi (Filip. 1, 19; Colos. 4, 
3; Iacob 5, 16); să iertăm din inimă pe cei ce ne greşesc şi să nu ne răz¬ 
bunăm pe ei (Matei 5,44—48; 18,22). 

260. -—Care este cea mai mare faptă bună a iubirii de Dumnezeu? 
Dar n iubirii faţă de aproapele? 

— Cea mai mare faptă bună a iubirii de Dumnezeu este „de a lua 
cineva crucea sa şi a urma lui Hristos pînă la moarte” (Matei 10, 38; 
Lţj.ca 14, 27), aşa cum au făcut sfinţii mucenici, cuvioşii, călugării cei 
aleşi şi toţi creştinii drepţi. Iar fapta buna cea mai mare izvorîtă din 
iubirea de aproapele este „de a-şi pune cineva sufletul (viaţa) pentru 
aproapele său” (1 Tes. 2, 8; 2 Cor. 12, 15; 2 Tim. 2, 10; 1 Ioan 3, 16). 

261. — Rugăciunea pentru aproapele este o' datorie sau o faptă de 

mil ostenie? ' « ■ " r : -‘ v ' 

_Este şi una şi alta, căci toate faptele bune sînt o datorie a creşti¬ 
nilor faţă de Dumnezeu şi de oameni. Rugăciunea pentru aproapele este 
o dovadă a dragostei creştine (2 Cor. 9,. 14) şi o datorie duhovnicească 

a fiecărui membru al Bisericii lui Hristos (Efes. 6, 18; 1 Tira. 2, 1; Iacob 
5, 16). Oricum am socoti, sîntem datori să ajutăm pe aproapele nostru 
cu rugăciunea, cu cuvîntul, cu sfatul, cu hrană, cu bani, cu tot ce putem 
şi este nevoie. ;> ‘ »• A- .'•••> *• * - 

262. — Cum poate face milostenie săracul, care nu are ce să dea 
milostenie? 

— Dacă cineva este aşa de sărac că nu are nimic să dea milostenie 
celui lipsit, unul ca acela este scutit de milostenia cea trupească, „că dacă: 
nu avem, nu ni se cere”, zice sfîntul Isaac Şirul. însă milostenie duhovni¬ 
cească, oricine poate şi este dator să facă cu aproapele. Adică, să se roage 
pentru cei din suferinţă, să-i îndemne la biserică, să le dea un pahar cu 
apă, să le spună un cuvînt de mîngîiere. 

263. —Călugării sînt datori să facă milostenie materială? . . . 

— Cît priveşte pe călugări „este mai mare lucru pentru ei să fie 

săraci, decît să miluiască pe săraci” (Filocalia, voi. IX, Cuv. 16 şi 17 din 
Scara Sf. Ioan Scărarul). Iar dacă monahii vor uita făgăduinţa lor de a 
fi săraci şi vor aduna bani şi alte averi, atunci prea obligaţi sînt să facă 
milostenie la săraci, căci ei au dat jurămînt înaintea lui Hristos să tră¬ 
iască toată viaţa în sărăcie de bună voie. Pe călugării care adună bani 
şi averi numai milostenia îi poate izbăvi de osînda lui Dumnezeu. în 
legătură cu aceasta să vă spun o istorioară adevărată, scrisă în Prolog, 
volumul I, în 11 octombrie. 

Era un egumen vestit la o mînăstire cu mulţi călugări. Acesta la 
început era foarte milostiv şi iubitor de săraci. Pe toţi care băteau în poarta 
mînăstirii îi primea, îi ospăta, vorbea cu ei şi le dădea cele de nevoie. 
Mai tîrziu, a devenit iubitor de cinste omenească şi a părăsit milostenia 
şi pe săraci. Se împrietenise cu oameni bogaţi, cu dregători şi boieri, cărora 
zilnic le dădea ospeţe şi se îndeletnicea numai cu ei. Iată că odată a venit 
la poarta mînăstirii un bătrîn sărac şi i-a spus portarului: „Părinte, spune-i 
egumenului că a venit un frate al lui de departe cu multă osteneală şi doreşte 
să vorbească cu dînsul”. S-a dus portarul mînăstirii, dar egumenul ospăta 
şi vorbea cu bogaţii. Cînd i-a spus, a răspuns cu asprime portarului: „Nu 
mă supăra acum. Nu mă vezi vorbind cu oamenii? Pentru ce ai slobozit 
pe acest sărac în mînăstire ?” Auzind acel sărac, nu s-a tulburat, ci a 
stat în aşteptare la poartă pînă seara. După cinci ceasuri a venit la egu¬ 
men un oarecare om bogat şi l-a întîmpinat egumenul în poartă. Atunci 
i-a zis săracul acela: „Am a-ţi spune un cuvînt, părinte”. Dar egumenul nu 
l-a băgat în seamă, ci l-a lăsat la poartă şi s-a dus la cină cu bogatul. 
Apoi iar l-a petrecut pînă la poartă şi nu a luat în seamă rugămintea 
săracului aceluia. Deci, înserîndu-se şi văzînd el că nu-1 primeşte egumenul. 

s-a apropiat de portar şi i-a zis: „Aşa să-i spui egumenului: A venit 
Hristos la tine şi nu l-ai primit! Deci, întrucît cauţi cinste omenească, 
iată, de acum voi trimite la tine pe cei bogaţi şi puternici din toată ţara 
aceasta, că lucruri pămînteşti doreşti, dar bunătăţile Mele nu le vei vedea!” 
în clipa aceea s-a făcut nevăzut. Era lisus Hristos în chip de sărac! 

Să învăţăm de aici, părinte, ce mare putere are milostenia la săraci 
pentru mîntuirea noastră. Că odată cu săracul vine şi Hristos la uşa 
noastră. Deci, cei care avem cîte ceva, să Ie dăm, ca să nu plece de la noi 
întristaţi. Iar cei care nu au, să-i mîngîie măcar cu un cuvînt şi să se roage 
pentru ei. Să ne amintim de părintele Yichentie Mălău, mare duhovnic 
la Secu şi Agapia. Cînd venea cîte un sărac la chilia lui şi nu mai avea ce 
să-i dea, se ducea pe la părinţi sau maici şi le zicea: „Vă rog împrumutaţi- 
mă cu o sută de lei, că a venit Hristos la min e şi nu am ce să-I dau!” Aşa 
făceau părinţii noştri. Aşa să facem şi noi! Săracii sînt mîntuirea noastră. 

264. — Care este importanţa milosteniei pentru mîntuirea sufletului? 
Milostenia singură poate înlocui celelalte fapte bune ? 

— Am arătat mai înainte că adevărata milostenie trupească şi sufle¬ 
tească izvorăşte din dragostea de Dumnezeu şi de aproapele. Dacă cineva 
este milostiv, fără vreun scop rău, unul ca acela are dragoste de Dumnezeu 
şi de aproapele şi prin acesta el împlineşte toată Legea, deoarece „dra¬ 
gostea este împlinirea legii şi legătura desăvîrşirii” (Rom. 13, 8—10; 
Colos. 3, 14). 

„Mila este mai plăcută lui Dumnezeu decît jertfele” (Osea 6, 6; 
Matei 9, 13; 12, 7). „Cine face milostenie îşi face bine sufletului său”, 
zice Solomon (Prov. 11, 17), „dobîndeşte viaţa, dreptate şi slavă” (Prov. 
21, 21) şi este fericit (Prov. 14, 21). Iar Mintuitorul fericeşte pe cei milostivi 
şi le asigură mila Sa, atît în veacul de acum cît şi în cel viitor, căci zice: 
„Fericiţi cei milostivi că aceia se vor milui” (Matei 5, 7). 

Dar nu este de ajuns pentru mintuire numai milostenia. Că nu numai 
porunca mil osteniei trebuie împlinită, ci şi toate celelalte fapte bune şi 
porunci ale lui Dumnezeu. Sfîntul Apostol Iacob zice: „Cine va păzi 
toată legea, dar va greşi într-o singură poruncă, s-a făcut vinovat de toate 
poruncile”. Căci Cel ce a zis „să nu desfrînezi”, a zis şi „să nu ucizi”. Şi 
dacă nu desfrînezi, dar ucizi, te-ai făcut călcător legii (Iacob 2, 11) Cel 
ce & zis „fiţi milostivi” (Luca 6, 36), tot Acela a zis: „Nu judecaţi şi nu 
veţi fi judecaţi; nu osîndiţi şi nu veţi fi osîndiţi; iertaţi şi se va ierta vouă” 
(Luca 6, 37). Şi Cel ce a fericit pe cei milostivi, Acela a fericit şi pe cei 
săraci cu duhul, şi pe cei blînzi, şi pe cei ce flămînzeec şi însetează de 
dreptate, şi pe cei curaţi cu inima, şi pe făcătorii de pace, şi pe cei prigoniţi 
pentru dreptate (Matei 5, 3 12). 

Deci, trebuie să înţelegem clar că omul credincios, care voieşte să se 
mîntuiască, este dator să împlinească nu numai porunca milosteniei, ci 
să se ostenească după a sa putere a împlini toate faptele bune şi toate 
poruncile Domnului. 

265. — De ce se numeşte iubirea de argint, adică iubirea de bani, 
de plăceri şi de averi, închinare la idoli? 

— Se numeşte închinare la idoli pentru că cei ce iubesc banii, plăce¬ 
rile trupului şi averile, se închină acestor patimi ca unor dumnezei şi 
pun pe acestea mai presus decît pe Ziditorul. Adică, cel ce se iubeşte pe 
sine mai mult decît pe Dumnezeu, este un închinător la idoli. La fel este 
şi cel ce se îngrijeşte de mîncaxe, de bani, de haine, de avere, mai mult 
decît de suflet, de biserică, de rugăciune, de spovedanie, de milostenie. 
Iubirea de sine are măsură iubirea de aproapele (Matei 19,19). Iubirea de 
Dumnezeu nu are limită, adică este nelimitată, după porunca: „Să iu¬ 
beşti pe Dumnezeu din toată inima ta, din tot cugetul tău şi din taată 
puterea ta” (Deut. 6, 4—5). Cel iubitor de bani se închină banilor în locul 
lui Dumnezeu. Cel lacom la mîncare îşi face pîntecele său un dumnezeu, adi¬ 
că idol, după mărturia Sfîntului Apostol Pavel (Colos. 3, 5). Iar „cel ce face 
păcatul este rob al păcatului” (Ioan 8, 34; Rom. 3,9; 6, 16; Efes. 2, 3; 
1 Tes. 4, 5; Tit 3, 3; 2 Petru 2, 19). Deci cine este rob al păcatului, nu mai 
poate fi rob şi fiu al lui Dumnezeu. Tocmai de aceea Mîntuitorul a pus 
prima condiţie, celui ce vrea să-I urmeze Lui, să se lepede de sine şi să-şi 
ia crucea sa, spre a-I urma Lui (Matei 16, 24). Şi aceasta, pentru că cel ce 
are patima iubirii de sine are împreună cu ea şi toate patimile şi păcatele, 
deoarece, „iubirea de sine este maică, rădăcină şi izvor a tot păcatul”. 
(Sfîntul Efrem Şirul, Tomul III, Cuvînt pentru faptele cele bune şi pentru 
patimi; Filocalia, voi IV, Cuvînt minunat şi folositor, de Sfîntul Ioan 
Damaschin etc). . • - 

266. — Ce este egoismul şi cum poate creştinul să se izbăvească de el? 

— Egoismul este iubirea de sine neraţională, adică exagerată, faţă 

de trup (Filocalia, voi. II, cap. 59). Creştinul se poate curăţi de această 
cumplită patimă prin lepădarea de sine (Matei 16, 24); prin biruirea de 
sine, nepreţuirea de sine, defăimarea de sine, cunoştinţa de sine şi tăgă¬ 
duirea de sine; prin rugăciune, post şi deasă spovedanie. 

- - - ' * •* ‘ * * 1 1 î * : 

CONVORBIREA A NOUA 

*» * 

Diverse cuvinte de folos; despre secte şi ecumenism 

267. Odată l-a întrebat pe părintele Cleopa unul din fiii săi duhovni¬ 
ceşti : 

— Ce trebuie să fac cînd slujesc Sfînta Liturghie şi primesc pe Hris- 
tos ? ; 

— Cînd vrei să slujeşti şi să te împărtăşeşti cu Trupul şi Sîngele lui 
Hristos, trei lucruri eşti dator să faci: să fii împăcat cu toţi, să te 
spovedeşti şi să-ţi faci canonul de rugăciune. Cu aceste trei întotdeauna 
apropie-te, iar fără acestea niciodată să nu îndrăzneşti a te apropia de 
cele sfinte, ca să nu te arzi de focul cel dumnezeiesc. 

268. Un călugăr din Mînăstirea Neamţ l>a întrebat pe părintele Cleopa 
îulr-o zi: 

— Ce să fac să mă mîntuiesc ? 

— Părinte Hariton, păzeşte aceste trei şi te vei mîntui cu darul lui 
Hristos: Să nu-ţi rămînă canonul şi rugăciunea nefăcute în fiecare zi: scoa- 
lă-te la miezul nopţii şi te roagă lui Dumnezeu, luînd parte la slujba 
Utreniei; înfrînează-te pînă la moarte de mîncarea de carne şi de vorbirea 
de rău. 

269. —Păruite Cleopa, daţi-mi un cuvînt de folos — l-a rugat unul 
din fiii săi duhovniceşti. 

— Ascultă, părinte. Mama tuturor faptelor bune este sfînta rugăciune. 
Dacă în vremea cea rînduită pentru rugăciune te ocupi cu altceva afară 
de rugăciune, eşti batjocorit de diavoli, că toţi sfinţii au fost sub rugăciune. 
Prima grija să-ţi fie rugăciunea şi apoi cititul, scrisul şi lucrul mîinilor. 
Să nu te fure ocupaţiile în locul rugăciunii. Numai cînd eşti sub ascultare 
ai motiv binecuvîntat să lipseşti de la rugăciune, căci ascultarea este mai 
marc decît rugăciunea. 

270. — Altădată a zis iarăşi despre rugăciune : 

— Nimic nu lipeşte mai mult pe om de Dumnezeu ca sfînta rugăciune! 
Să nu ne lenevim nici o clipă de a vorbi cu Dumnezeu, căci diavolul dă 
mare război împotriva celor ce se roagă. 

271. Odată l-a întrebat un călugăr: 

— Părinte Cleopa, care este cea mai mare faptă bună pentru cel ce 
se pocăieşte? 

— Spun dumnezeieştii Părinţi că nici o faptă bună nu este mai scum¬ 
pă sub soare ca recunoaşterea păcatelor tale; şi nici o primejdie nu este 
mai mare pentru suflet ca nerecunoaşterea neputinţelor tale. 

272. Un alt frate l-a întrebat: 

— Spuneţi-mi un cuvînt despre împărăţia lui Dumnezeu. 

— Ascultă, frate. împărăţia lui Dumnezeu nu stă în cuvînt, ci stă 
în putere, adică în lucrarea faptelor bune! 














CU PĂRINTELE CLEOPA JLIE 


153 


273. Un duhovnic din mînăstire l-a întrebat: 

— Părinte Cleopa, vin credincioşi la mine la spovedit, să-i primesc? 

— Să-i primim cu toată dragostea, părinte? Cît s-au chinuit îngerii 
lor să-i aducă pînă aici şi noi sa-i lăsăm nemărturisiţi? 

274. Un credincios l-a întrebat: • ‘ . • 

— Părinte Cleopa, m-am certat cu cineva şi ori de cîte ori îi cer 
iertare, nu vrea să mă ierte. Ce să fac să mă împac cu dînsul? ’ . 

— Nu-i mai zice nimic, nici nu-1 vorbi de rău către cineva, ci roagă-te 
lui Dumnezeu pentru dînsul şi iartă-1 din inimă. De la o vreme se stinge 
mînia, asemenea unui foc peste care nu mai pui lemne.. !■, .. ; 

• * j l ■ , ^ N t 

275. Odată l-a întrebat cineva î ' 

— Ce zici, părinte Cleopa, este păcat să fumezi? 

— N-am găsit scris în Sfânta Evanghelie „să nu fumezi”; dar am găsit 
scris „să nu judeci!” Fumatul însă este păcat. ■ 

276. Un călugăr l-a întrebat : 

— Părinte Cleopa, de ce nu mă pot ruga cu aceeaşi rîvnă ca în ziua 
cînd am venit la mînăstire ? 

— Din cauza uitării, căci uitam de ceasul morţii şi al judecăţii lui 
Dumnezeu. Sfinţii Părinţi ne învaţă, zicînd: „Precum apa stinge focul, 
aşa uitarea stinge rugăciunea!” Să ne întoarcem la rîvna cea dintîi şi ne 
vom mîntui. / , . 

277. Unui părinte care se mînia adeseori pe ucenicul său, i-a zis 
odată bătrînul : 

— Părinte, nimic nu este mai greu decît să creşti duhovniceşte pe 
cineva. Dar să nu uităm ce spune Sfîntul Effem Şirul, că chipul îndrep¬ 
tării şi al cîştigării sufletelor este numai al blîndeţii. 

278. Un frate care pătimea o grea încercare, l-a întrebat pe părintele 

Cleopa: .. * •• 

— Ce să fac în suferinţa aceasta? ; • •' ‘ ' ’ : < 

— Rabdă, frate, pînă la capăt şi mulţumeşte lui Dumnezeu că cer¬ 
tarea aceasta este semn al milei lui Dumnezeu, iar nu al mîniei Lui. 

279. Altul iarăşi l-a întrebat: ■ 

— Părinte Cleopa, poate un creştin bun să salveze o familie, un sat, 
o comunitate, prin sfinţenia vieţii lui? - . . 

— Cum să nu poată, părinte! Cu cît sînt mai mulţi creştini aleşi în 
lume, intr-o ţară, într-o localitate, cu atît ţara sau localitatea aceea este 
cruţată de primejdii, de războaie, de cutremure, de foamete şi de tot răul. 
Iar cu cît se vor împuţina mai mult aleşii lui Dumnezeu dintr-o ţară sau 

localitate, cu atît este mai greu lovită de certarea Domnului. Odată s-a 
întrebat un sfînt: „Poate un om să mînuiască o cetate? Poate!” a răs¬ 
puns el. Exemplu a fost proorocul şi împăratul David. Că auzi ce zice 
Dumnezeu: „Pentru David, robul Meu, nu voi pierde cetatea Ierusalimului”. 

280. — Părinte Cleopa, a întrebat un credincios, oamenii dinainte de 
Hristos, ca şi cei ce n-au crezut în El pînă astăzi, au fost şi ei călăuziţi 
de pronia lui Dumnezeu, sau nu ? 

— Toţi oamenii, dinainte sau de după Hristos, credincioşi sau ne¬ 
credincioşi, ca şi strămoşii noştri de odinioară, toţi au fost şi au trăit sub 
pronia lui Dumnezeu. Căci pronia a fost din veci, nu numai de la întru¬ 
parea Domnului nostru Iisus Hristos. Niciodată nu a fost lipsită lumea şi 
întreaga creaţie de mila şi pronia lui Dumnezeu. 

281. Intr-o zi l-a întrebat ucenicul: 

— Părinte Cleopa, cum se cuvine să mă comport duhovniceşte între 
oameni ? 

— Să fii la arătare cu pogorămînt şi cu dragoste, iar în ascuns să ai 
lucrare duhovnicească. Aceasta este taina vieţii noastre! Sau, cum spune 
la Pateric: „Folosul fratelui este roada ta.” Ajutînd, .miluind, mîngîind 
şi iubind pe aproapele, te mîntuieşti pe tine. Rugăciunea mea este să te 
hrănească pe tine, să te adăp pe tine, să te odihnesc şi folosesc pe tine. 
Că mai înaltă este dragostea întru rînduiala sa decît rugăciunea. Că rugă¬ 
ciunea este numai una din faptele bune, iar dragostea este legătura desă- 
vîrşirii. Dragostea pe toate faptele bune le cuprinde. 

282. Un călugăr rînduit cu primirea mirenilor la arhondaric l-a 
întrebat pe bătrînul : 

— Părinte Cleopa, spuneţi-mi, cum trebuie să primim pe oaspeţi la 
mînăstiri ? 

— Oaspeţii vin la noi în numele lui Hristos. De aceea îi primim cu 
dragoste In mînăstiri, îi odihnim, îi ospătăm şi dezlegăm la vin, pentru 
că odată cu fratele tău vine şi Hristos la tine. Astfel, prin ei avem pe 
Hristos intre noi. Aici stă toată cheia ospitalităţii noastre creştine şi 
mînăstireşti. 

283. — Ospitalitatea şi iubirea de aproapele au totuşi o măsură ? a 
întrebat acelaşi călugăr. 

— Mîntuitorul spune să iubeşti pe aproapele „ca pe tine însuţi”, 
adică cu măsură, cît te iubeşti pe tine. Iar unii Sfinţi Părinţi spun: „Nici 
dragostea către aproapele să nu o reverşi către toţi în aceeaşi măsură, 
ci limitat. întii faci milă şi ajuţi pe cei din casa ta, apoi pe cei de un neam 
cu tine şi la urmă pe cei de alt neam”. Aşa este şi cu ospitalitatea în mînăs- 

tiri, limitată după caz şi împrejurări. Pentru că a ne arunca în viitoarea 
lumii, de multe ori ne aduce pagubă în loc de folos. 

284. Un părinte duhovnicesc l-a întrebat pe bătrînul: 

— Părinte Cleopa, după experienţa pc care o aveţi, unde se găseşte 
astăzi credinţa mai curată: între credincioşii simpli sau între cei învăţaţi ? 

— Să ascultăm pe Sfîntul Ioan Gură de Aur care spune: „Dacă vrei 
să găseşti credinţă curată, în poporul de jos o găseşti. . Sinceritatea, 
smerenia şi căinţa lor pentru păcate, asemenea păcătoasei din Evanghelie, 
o primeşte Dumnezeu ca pe o jertfă. Credinţă mai curată, mai sinceră şi 
mai devotată ca la credincioşii noştri de la ţară nu vei găsi în altă parte. 
Că deşi greşesc, ei ştiau mai mult ca alţii să se smerească şi să-şi mărturi¬ 
sească păcatele. Să ascultăm şi pe Sfîntul Efrem Şirul care, în cuvîntul 
pentru vameş şi fariseu, spune printre altele: „înjugă Ia două care, drep¬ 
tatea cu mîndria şi păcatul cu smerenia, şi vezi care ajunge mai repede 
la Dumnezeu ?” Fariseul a înjugat dreptatea cu mîndria, dar n-a ajuns la 
Dumnezeu. Iar vameşul a înjugat păcatul cu smerenia şi a luat-o înaintea 
fariseului. Pentru că Dumnezeu „celor mîndri le stă împotrivă iar celor 
smeriţi le dă dar” (Iacob 4, 6; Petru 5, 5). Iar în alt loc: „Fără de Mme 
nu puteţi face nimic” (Ioan 15, 5). Este un fariseu lăuntric în inimile 
noastre, care nu ne lasă să ne smerim. Pe acela de-1 vom scoate afară din 
noi repede ajungem la Dumnezeu. Apoi să nu uităm că Dumnezeu este un 
Dumnezeu al inimilor! El ştie inima fiecăruia. De aceea, este un mare 
păcat a judeca pe cineva. 

La fel şi Sfîntul Ioan Gură de Aur zice: „Dumnezeu nu se slăveşte 
în cei mulţi, ci în cei puţini; nu în cei tari, ci în cei slabi, dar sinceri şi 
credincioşi. Altfel s-ar crede că El este neputincios. Că pe cei ce conduc şi 
sînt puternici, obicei are satana să-i biruiască cu mîndria, cu ura, cu iubi¬ 
rea de argint, cu trufia şi necredinţa.” 

285. — Care este cea mai înaltă cugetare a creştinului? l-a întrebat 
acelaşi duhovnic. 

— Unii dumnezeieşti Părinţi spun că cea mai înaltă cugetare este 
a-ţi cunoaşte neputinţa ta. Că zice Hristos: „Cînd veţi face toate cîte am 
poruncit vouă, să ziceţi că slugi netrebnice sîntem că ce eram datori să 
facem aceea am făcut” (Luca 17, 10). Dar face cineva toate cîte ne-a po¬ 
runcit Hristos? Numai prin smerenie le poate face. 

După Sfîntul Isaac Şirul smerenia este de două feluri: smerenie din 
păcat, care abia este cunoştinţă de sine; smerenie din dreptate. Prima este 
doar mărturisirea păcatelor personale. Dar să nu creadă cineva că aceasta 
este smerenia, că îşi cunoaşte păcatele sale. Ci numai aceea este adevărata 
smerenie, cînd cineva are toate faptele bune şi ajunge de face şi minuni. 















156 


CONVORBIRI DUHOVNICEŞTI 


iar el se socoteşte praf şi cenuşă. Dar la măsura adevăratei smerenii ajung 
numai sfinţii. Mi-amintesc de o istorioară. Odată o fecioară a învăţat pe 
de rost toată Scriptura. Apoi s-a dus la un sihastru sfînt şi i-a spus. Iar 
bătrînul, a întrebat-o: „Făcutu-ţi-s-a ţie ocara ca lauda şi necinstea ca 
cinstea? Nu! a răspuns ea. Atunci nimic n-ai făcut, a răspuns bătrînul. 
Du-te acasă şi citeşte din nou Sfînta Scriptură!” (Pateric, 1930). 

286. Altă dată, iarăşi l-a întrebat: 

— Părinte Cleopa, spuneţi-mi un cuvînt pentru viaţa de pustie. 
Care este mai veche, cea de obşte sau cea de pustie? 

’ — Hristos a întemeiat mai întîi viaţa de pustie, prin cele 40 de zile 
de post pe muntele Garantania, unde a fost ispitit de diavolul şi l-a biruit. 
Apoi alegînd pe cei 12 Apostoli, a întemeiat şi viaţa de obşte. 

287. —Care este nevoinţa şi care sînt ispitele pustnicului? l-a între¬ 
bat acelaşi. 

— Nevoinţa pustnicului, a sihastrului este rugăciunea neîncetată, 
ajutată de post. Rugăciunea şi postul sînt cele două arme de apărare ale 
sihastrului, cele două aripi cu care se urcă pînă la scaunul lui Hristos. 
Pustnicul trebuie să fie o candelă veşnic aprinsă prin neadormita rugă¬ 
ciune. Daca stai în pustie pentru linişte, pentru recreere sau studiu, 
niciodată nu te va lupta diavolul. Dar, cum zici că stai pentru Dumnezeu, 
cum începi să te rogi şi să posteşti în pustie, să vezi atunci cum te luptă 
diavolul. Spune în Pateric de un sihastru că s-a dus la pustie şi, iată, odată 
i s-a arătat diavolul în chip de om şi l-a întrebat: „Pentru ce ai venit aici?’ 
„Pentru D umn ezeu!” a răspuns el. Atunci a început diavolul a-1 lupta cu 
tot felul de ispite ca să-l alunge din pustie „De ce mă lupţi aşa?” l-a între¬ 
bat pustnicul pe diavol. „Dacă ai fost sincer şi mi-ai spus de ce stai aici, 
că eu nu ştiam! Că sînt mulţi oameni care stau la linişte, dar nu se roagă, 
nici nu postesc. Eu cu aceia nu am treabă”. 

Deci, cine vrea să vină la mînastire sau să se retragă la sihăstrie, acela 
trebuie să se roage mult şi să postească după putere. Altfel rîde diavolul 
de el. Cu cît stăruie călugărul mai mult în rugăciune, cu atît sporeşte mai 
mult. Sfîntul Ioan Gură de Aur zice în această privinţă: „Tăria împăra¬ 
tului stă în multa armată, iar tăria pustnicului stă în multa rugăciune !” 
Iar ispitele cu care este luptat sihastrul sînt: trîndăvia, somnul, nălucirile 
de noapte, războiul desfrînării, mînia, frica, mîndria, slava deşartă şi 
altele. 'j sf - ,.. 

288. —Părinte Cleopa, l-au întrebat cîţiva ucenici, este dator călu¬ 
gărul să facă milostenie materială? ; -- 

— Cum să nu! Orice călugăr este dator să facă milostenie la săraci 
din tot ce are, îmbrăcăminte, bani, alimente. Chiar şi cel ce trăieşte în 
pustie este dator să deschidă uşa săracului, să-i dea pesmeţi de mîncare 
sau măcar un pahar de apă. Numai celui ce trăieşte cu totul în adîncul 
munţilor şi este cu desăvîrşire lipsit de cele pămînteşti nu i se cere milos¬ 
tenie. Nu auzim ce spune Sfîntul Isaac Şirul? „Călugărul care nu face 
milostenie este ca un pom blestemat şi fără roade . . Dar mai ales călu¬ 
gărul de azi, care are salariu şi de toate ? Să facă milă cu banii, numai să 
nu-i strîngă, că se aruncă în prăpastia pierzării. Vai de călugărul care 
strînge banii şi nu-i împarte la săraci, că îşi adună lui mare osîndă! 

289. —Este totuşi vreun motiv binecuvîntat să adune cineva bani? 

— Din patru pricini, zic dumnezeieştii Părinţi, adună oamenii bani. 
Unii adună din lăcomie şi iubirea de avuţie, care este închinare la idoli şi 
semn de necredinţă, ca să aibă, zic ei, la bătrîneţe, ca şi cum Dumnezeu nu 
poartă grijă de noi. Dar, oare, Cel ce te hrăneşte astăzi, nu te va hrăni şi 
mîine? Alţii adună banii şi alte averi din plăcere, ca să mănînce mult 
şi să trăiască bine. Alţii, din slavă deşartă şi lux, ca să se îmbrace bine, 
cu haine scumpe, să zidească locuinţe mari şi să-i laude lumea; Iar alţii 
adună bani şi alte bunuri, ca o economie pentru ceilalţi, pentru familie, 
pentru obşte, pentru 'cei bolnavi. Aceasta nu este un păcat; ba încă ai 
şi plată, că n-ai irosit averea tuturor, nici n-ai dus-o la ai tăi. 

Călugării din obşte, care într-adevăr suit călugări şi păzesc cu sfin¬ 
ţenie Votul sărăciei, fiind săraci de cele pămînteşti, nu sînt datori să facă 
milostenie materială. Ei ajută lumea mai ales cu sfînta rugăciune şi cu exem¬ 
plul vieţii lor. Mînăstirile, însă, întotdeauna au făcut milostenie la cei 
săraci şi nevoiaşi. La trapeza fiecărei mînăstiri, ca: Neamţ, Secu, Sihăs¬ 
tria şi chiar la schituri, există o masă pentru săraci, numită „masa cali¬ 
cilor”, unde mîncau zilnic zeci de săraci din Pipirig, călători, închinători 
şi bolnavi. Masa şi dormitul au fost întotdeauna gratuite la mînăstiri. 
Oricine venea primea mîncare şi cazare gratuit timp de trei zile. Aceasta 
este milostenia călugărilor, după Sfinţii Părinţi! Ea se face de obşte, în 
numele tuturor; de aceea toţi au parte de ea. Iar dacă cineva din călugări 
are ceva de prisos, el trebuie să dea tot ce are în plus la econom, ca acesta 
să împartă milostenia, iar nu călugărul. 

Mi-amintesc că odată a venit la stareţul nostru, protosinghelul Ioa- 
mehie Moroi, un om sărac cu o casă de copii să ceară ajutor. Stareţul 
l-a întrebat: „Frate, ai vacă cu lapte?” „Nu părinte, i-a răspuns el, cu 
ce s-o cumpăr?” Atunci stareţul s-a sfătuit cu părinţii din consiliu şi i-a 
donat acelui sărac o vacă cu lapte, care fătase de două săptămîni. ' • 

Stareţul nostru aşa ne zicea: „Lasă să mă duc eu în iad că adun bani 
pentru obşte, decît să vă duceţi voi”, şi nu ne lăsa pe nimeni să avem bani 
la chilie. „Călugărul care are avere deosebită este al doilea Iuda, spunea 
bătrînul, este fur şi tîlhar, că fură din avutul obştei şi duce la neamurile 
sale”. Aşa ne învaţă Sfîntul Yasile cel Mare şi Sfîntul Teodor Studitul. 

290. —Părinţilor, a adăugat părintele Cleopa, cînd eram eu frate în 
Sihăstria, nimeni nu-şi încuia chilia, că nici nu avea cine şi ce fura. Tot 
ce aveam nevoie ni se dădea de la obşte. Dar să vezi, odată, cum a vrut 
vrăjmaşul să mă prindă cu patima iubirii de argint. Prin anul 1937, pe 
cînd eram bucătar la mînăstire, a venit un credincios la noi şi mi-a zis: 
„Părinte Cleopa, iată ce monede noi şi frumoase au ieşit!”. Şi mi-a dat 
una şi mie. Eu am dus banul la chilie, l-am pus pe fereastră sub o hîrtie, 
ca să nu-1 vadă nimeni, şi am încuiat uşa. De la bucătărie mă duceam 
mereu la chilie şi săltăm hîrtia de pe geam, să văd dacă nu a dispărut 
banul. Nu trecea mult şi iar mă duceam la chilie. Intr-o zi, văzînd eu că 
mi-a lipit vrăjmaşul inima de ban, încît ţineam uşa încuiată şi mă gîndeam 
numai la el, am tăcut semnul sfintei cruci, am descuiat din nou uşa chiliei 
şi am dat banul la un sărac. Aşa am scăpat atunci de iubirea de arginti 

291. — Să vă spun şi altă întîmplare din tinereţea mea. Pe cînd eram 
frate, aveam talent la pictură. Mă învăţase pictura icoanelor un călugăr. 
Nil, din Mînăstirea Secu. După ce am deprins desenul şi pictura cu acua¬ 
rele, am început cu vopsele. Uneori venea egumenul la chilia mea, se 
uita cum pictez şi îi plăcea. Dar eu începusem să mă ispitesc de bani, că 
singur îmi cumpăram vopsele şi cele de nevoie pentru icoane. 

Odată a venit părintele stareţ la mine şi mi-a zis: „Ce preţ are icoana 
aceea”? Nu are preţ, prea cuvioase! i-am răspuns. „Pe aceea, frate 
Costică, s-o ţii la preţ că este frumoasă!” — mă ispitea bătrînul. 

Cînd am văzut eu că trebuie să mă tocmesc cu oamenii şi să am bani, 
m-am temut să nu mă biruiesc de iubirea de argint. într-o zi veni eco¬ 
nomul la chilia mea şi-mi zice: „Frate Costică, lasă pictura şi hai la ascul¬ 
tare !” Atunci, am lăsat toate şi am fost trimis să pasc oile. Aşa m-am iz¬ 
băvit de doua păcate: de mîndrie şi de iubirea de argint. 

292. Mergînd odată părintele Cleopa în cimitirul mînăstirii cu cîţiva 
ucenici, le-a spus aceste cuvinte : 

— Părinţilor, cimitirul este facultatea facultăţilor şi şcoala şcolilor. 
Că, auzi, ce zice Sfîntul Ioan Gură de Aur: „Mergi la cimitire, o frate, că 
acolo este şcoala cca mai înaltă a sufletelor, care ne vorbeşte despre 
Dumnezeu!”. Părinţii cei de demult aveau întotdeauna în chihile lor 
un sicriu, o cruce şi un cap de mort ca să le aducă aminte ziua şi noaptea 

de ceasul morţii şi să aibă lacrimi la sfînta rugăciune. Jar cînd erau tul¬ 
buraţi sau împietriţi Ia inimă şi nu se puteau ruga, se duceau noaptea la 
cimitire sau la cei ce zăceau pc patul de moarte şi aşa dobîndeau iarăşi 
lacrimi, umilinţă şi rîvnă de rugăciune. Să venim zilnic în cimitir ca să 
ne rugăm pentru fraţii noştri cei plecaţi, că ei singuri nu se mai pot ajuta. 
Pe toţi părinţii aceştia i-am cunoscut. Ce viaţă curată şi smerită au dus 
pe pămînt! 

Unii din ei ştiau Psaltirea pe de rost şi nu mîncau pînă n-o terminau 
de citit, cum era părintele Gherasim, fratele meu sau părintele Vasile 
Mitoşeru. Alţii făceau multe metanii şi aveau darul lacrimilor. Alţii 
făceau ascultare fără cîrtirc şi erau plini de dragoste, precum părintele 
Galaction Uie, părintele Uarion Ionică şi fratele meu Vasile. Alţii iubeau 
liniştea şi tăcerea, precum părintele Pimen Nastac- şi schimonahul Ioan 
Roşu. Iar alţii aveau rugăciunea lui Iisus în inima lor, cum au fost părin¬ 
tele Paisie Nichitencu şi părintele Ghervasie Gaşpar. De toţi părinţii 
care au trăit în Sihăstria m-am folosit şi pe toţi îi pomenesc cu nevrednicie 
în rugăciunile mele. De aceea vin mereu aici, în cimitir şi-mi amintesc de 
dragostea şi de sfaturile lor. Ei s-au dus cu toţii la Hristos şi în curînd vom 
pleca şi noi să dăm socoteală de faptele noastre! 

293. Unul din ucenici l-a întrebat într-o zi : 

— Prea Cuvioase părinte, mă biruie patima mîniei şi smintesc pe 
fraţi. Ce să fac să am blîndeţe? 

— SCîntul Efrem Şirul spune: „Cu cel necredincios, cînd vrea să 
vină la credinţă, cu mare blîndeţe să vorbeşti cu el, că chipul întoarcerii 
şi al dobîndirii sufletelor este numai al blîndeţii”. Iar Sfîntul Grigorie 
Teologul spune: „Blîndeţea călătoreşte între mînie şi nesimţire”. Deci, 
ca să dobîndim darul blîndeţii, sa ne rugăm cu stăruinţă lui Dumnezeu, 
să citim învăţăturile Sfinţilor Părinţi şi să ţinem permanent calea de mijloc. 
Tot Sfîntul Grigorie Teologul zice, în cuvintele cele iambiceşti: „Mintea 
se înşală şi adevărul se fură de prea multă dragoste şi prea multă ură”. 
Duhovnicul, mai ales, trebuie să ţină măsura blîndeţii şi adevărului între 
dragoste şi mînie, adică între iertare şi canon. El trebuie să măsoare la 
spovedanie dragostea cu dreptate, iar ura şi mînia cu răbdare şi blîndeţe. 

294. — Cum poate omul să aibă mai multă linişte duhovnicească în 
viaţa aceasta trecătoare ? l-au întrebat călugării pe părintele Cleopa. 

— Prin fuga de griji multe. Acest lucru ni-1 arată nouă dumneze¬ 
iescul părinte Isaac Şirul care zice: „Omul cel cu multe griji nu se poate 
face blînd şi liniştit”. Şi iarăşi zice: „Fără înstrăinarea de griji multe, 
nu căuta lumină în sufletul tău”. Şi iarăşi: „Mintea tulburată (de griji) 
nu va scăpa de uitare şi înţelepciunea acesteia nu-i deschide uşa 

(Filocalia, voi. X, Cuv. 5). Să fugim, deci, de grijile cele mincinoase ale 
acestui veac, ca să dobîndim pacea inimii şi sfînta rugăciune care este 
mama tuturor faptelor bune. 

295. — în ce constă curăţenia omului şi în cîte părţi se împarte? 

— Curăţenia omului este întreită, şi anume; curăţenia trupului, adică, 

păzirea lui de toate întinăciunile cele trupeşti; curăţenia sufletului, 
adică slobozirea lui din legătura patimilor cele ascunse care se alcătuiesc 
în minte şi, a treia, curăţenia minţii ‘la care ajung numai cei desăvîrşiţi, 
întru descoperirea tainelor dumnezeieşti (Sfîntul Isaac Şirul, Filocalia, 
voi. X, Cuv. 18). 

296. —Prin ce anume se arată dragostea cea adevărată către aproa¬ 
pele? 

— Dragostea cea adevărată se face cunoscută nu numai prin dăruirea 
de milostenii, ci cu mult mai mult, prin împărtăşirea cuvîntului lui 
Dumnezeu şi prin slujirea trupească a celor bolnavi (Filocalia, voi. II, 
p. 41). 

297. —Cum ne putem izbăvi de vorbirea de rău a altora? 

— De această patimă cumplită ne putem izbăvi mai ales prin sfînta 
rugăciune. Că auzi ce zice dumnezeiescul părinte Maxim Mărturisitorul; 
„Cu cît te rogi mai mult din suflet pentru cel ce te defaimă, cu atît 
Dumnezeu le arată adevărul celor ce se smintesc” (Filocalia, voi. II, 
cap. 89). La fel zice şi Sfîntul Isaac Şirul: „Gura nedreaptă, prin rugăciune 
se astupă” (Filocalia, voi. X, Cuv. 5, p. 52). Să ne rugăm mai mult ca să 
ne izbăvim de clevetire, de osîndire şi de mînia lui Dumnezeu. 

298. — Care este cel mai puternic cuvînt ce poate folosi pe alţii? 

— Cel mai puternic cuvînt care poate să folosească şi să zidească pe 

alţii este cuvîntul cel din lucrare, adică exemplul vieţii noastre. Acest 
lucru ni-1 arată acelaşi sfînt părinte Isaac Şirul, care zice: „Altul este 
cuvîntul cel din lucrare şi altul cuvîntul cel frumos şi fără iscusinţa lucrării”. 
Iar în alt loc zice; „Ştie înţelepciunea a-şi împodobi cuvintele sale şi a 
grăi adevărul, necunoscîndu-1 pe dînsul, şi a arata pentru fapta bună, 
fără să aibă iscusinţa lucrării. Cuvîntul cel din lucrare este cămară a 
nădejdii; iar înţelepciunea cea nelucrătoare este amanet al ruşinii”. Adică, 
ruşinează conştiinţa celui ce vorbeşte fără să împlinească cu fapta. Apoi 
adaugă: „Precum este meşterul care zugrăveşte apa pe pereţi, fără să 
poată cu aceea a-şi răcori setea lui, şi precum este cel ce vede visuri 
frumoase, aşa este cuvîntul fără de faptă” (Filocalia, voi. X, Cuvîntul 
Sntîi, Despre lepădarea de lume, p. 29).' 

299. — Cum se cuvine a se purta călugărul faţă de mireni ? 

— întotdeauna numai cu dragoste şi cu blîndeţe şi să se roage mereu 
pentru ei. Iar a mtnca şi a ne veseli şi a ospăta împreună cu dînşii, dacă 
se poate niciodată, aşa cum ne învaţă Sfinţii Părinţi, ca să nu se facă 
sminteală spre păcat. Iată ce zice în această privinţă Sfîntul Isaac Şirul: 
„De vei fi silit să rîzi, să nu ţi se vadă dinţii. De vei fi nevoit să vorbeşti 
cu femei, întoarce-ţi faţa despre vederea lor, şi aşa vorbeşte cu dînsele 
cu grijă şi bună cuviinţă. Iar de monahii depărtează-te ca de foc şi ca 
de cursa diavolului; atît de întîlnirea, cît şi de împreună vorbirea şi vede¬ 
rea cu ele; măcar de ţi-ar fi şi surori ale tale după trup, fereşte-te de ele 
ca de nişte străine”. (Filocalia, voi. X, Cuvîntul 5, p. 60). 


300. — Cum poate creştinul să alunge din sufletul său slava deşartă 
şi mîndria ? 

— Slava deşartă este alungată din inima omului prin lucrarea faptelor 
bune în ascuns, iar mîndria, prin voinţa de a pune toate isprăvile fapte¬ 
lor bune pe seama lui Dumnezeu (Filocalia, voi. II, Sfîntul Maxim Măr¬ 
turisitorul, p. 90). Acelaşi sfînt părinte zice: „Nu mică luptă se cere 
pentru a se izbăvi cineva de slava deşartă, şi se izbăveşte de aceasta prin 
lucrarea în ascuns a virtuţilor şi prin deasa îugăciune. Iar semnul izbă¬ 
virii de ea este a nu mai ţine minte răul făcut de cel ce te-a defăimat sau 
te defăimează” (Ibidem, p. 105). 

301. —Ce este smerenia? Se poate cineva mîntui fără smerenie? 

— Smerenia este o virtute de mare importanţă pentru ni intuire a 

noastră, fără de care nimeni nu poate vedea pe Iisus Hristos Care S-a 
smerit pentru noi. Ca auzi ce zice în Sfînta Evanghelie: „Dumnezeu celor 
mîndri le stă împotrivă, iar celor smeriţi le dă dar” (Iacob 4, 6). A sta 
împotriva celor mîndri înseamnă a le închide uşa împărăţiei cerurilor. 
Prin smerenie, însă, creştinul se aseamănă, după a sa putere, cu însuşi 
Domnul, Care a zis: „învăţaţi-vă de la Mine că sînt blînd şi smerit cu 
inima şi veţi afla odihnă sufletelor voastre” (Matei 11, 29). Smerenia este 
de mare trebuinţă spre a intra întru împărăţia cerurilor şi fără smerenie 
nimeni nu se poate mîntui. Pentru această mare virtute Mîntuitorul ne 
dă pildă pe copii, că iată ce zice: „Cine se va smeri pe sine ca pruncul 
acesta, acela este cel mai mare întru împărăţia cerurilor” (Matei 18, 4). 

După Sfîntul Isaac Şirul smerenia este „haina lui Dumnezeu” care 
S-a smerit, îmbrăcîndu-se în trupul nostru muritor. Iar ce este ea anume, 
auzim pe acelaşi marc sfînt al liniştii, zicînd: „Smerenia este o putere 
tainică pe care o primesc sfinţii desăvîrşiţi, după desăvîrşirea întregii lor 
vieţuiri. Această putere nu se dă decît numai celor desăvîrşiţi în virtute, 

prin puterea harului, atît cit încape în hotarul firii” (Filocalia, voi. X, 
Cuvîntul XX, p. 109). 

302. — Ce este cunoştinţa de sine şi ce folos aduce pentru mîntuirea 
sufletului ? 

— Cunoştinţa de sine este o treaptă a smeritei cugetări. Pe aceasta 
a avut-o vameşul care se ruga în biserică şi care s-a întors „mai îndreptat 
la casa sa” decît fariseul. Sfîntul Isaac Şirul zice despre ea: „Fericit 
este omul care îşi cunoaşte neputinţa sa, căci cunoştinţa aceasta i se face 
lui temelie, şi rădăcină, şi începătură de toată fapta hună” (Filocalia, 
voi. X, Cuvîntul 21). 

303. —Care dintre călugări este mai plăcut lui Dumnezeu? Cel ce 
se linişteşte în pustie cu post şi cu necurmată rugăciune? Sau cel ce pro- 
povăduieşte altora cuvîntul Domnului spre mîntuire? 

— Este mult mai aproape de Dumnezeu călugărul care se nevoieşte 
în pustie cu mare smerenie, cu tăcere, cu rugăciune şi lacrimi, cu post, 
cu înfrînare şi lepădarea grijilor din lume, curăţindu-şi sufletul său de 
patimi, decît cel ce propovăduieşte altora cuvîntul Domnului fără a avea 
întărire duhovnicească pe măsura celor ce le învaţă. Acest lucru ni-1 
arată Sfîntul Isaac Şirul, zicînd: „Să nu-mi asemeni mie pe cei ce fac 
semne şi mimini şi puteri în lume cu cei ce se liniştesc cu înţelegere. 
Iubeşte nelucrarea liniştii mai mult decît săturarea celor flămînzi în lume 
şi decît întoarcerea multor neamuri la credinţa în Dumnezeu” (Filocalia, 
voi. X, Cuvîntul 23). 

Deci, mai mare lucru şi mai folositor este să se curăţeasca cineva de 
patimile sale trupeşti şi sufleteşti în linişte şi în supunere, decît a învăţa 
pe alţii voia lui Dumnezeu, neavînd el vîrstă duhovnicească potrivită 
spre aceasta. Despre acest lucru zice şi Sfîntul Grigorie Teologul: „Bine 
este a teologhisi pentru Dumnezeu, dar mai bine decît aceasta a te curaţi 
pe tine de patimi pentru Dumnezeu”. Iar Sfîntul Isaac Şirul zice: „Mai 
de folos îţi este să te îngrijeşti să învii din patimi sufletul tău cel căzut, 
prin mişcarea gîndurilor tale spre cele dumnezeieşti, decît să învii pe 
cei morţi” (Ibidem, p. 126). Apoi, acelaşi părinte adaugă: „Mulţi au 
săvîrşit puteri, au înviat morţi, s-au trudit să întoarcă pe cei rătăciţi 
şi au făcut lucruri mari. . . Iar după acestea ei, care au înviat pe alţii, 
au căzut în patimi întinate şi Bpuxcate şi s-au omorît pe ei înşişi şi s-au 
făcut sminteală multora prin faptele lor văzute. Pentru că erau încă 
bolnavi cu sufletul şi nu s-au îngrijit de sănătatea sufletelor lor, ci s-au 
predat pe ei înşişi în marea lumii acesteia pentru a tămădui sufletele 
altora, ei înşişi fiind bolnavi, şi-au pierdut sufletele lor din nădejdea 
in Dumnezeu” (Ibidem, p. 126). 

304. — Astăzi, cînd nu mai trăiesc călugării în pustie şi cînd tot mai 
mulţi credincioşi vin la mînăstiri pentru a se ruga, pentru a se mîngîia 
duhovniceşte şi a primi cuvinte de învăţătură, ce să alegem mai mult: 
liniştea sau dragostea evanghelică? 

— Să le păstrăm pe amîndouă, că nu se contrazic una pe alta. însă 
cu multă luare aminte de sine şi cu smerenie. Cel mai bun lucru este 
astăzi, ca şi întotdeauna, să nu lăsăm rînduiala noastră călugărească de 
rugăciune, de tăcere, de ascultare, de înfrînare a simţurilor, de curăţie 
şi sărăcie pentru dragostea lui Hristos. Toate acestea ne ajută la despă- 
timire şi la mîntuire, ne .cresc duhovniceşte şi ne £ac vrednici de cele 
sfinte şi folositori credincioşilor care vin pe Ia mînăstiri. Deci, călugării 
tineri, noii începători, cei iubitori de linişte, schivnicii şi părinţii hătrîni 
şi bolnavi se cuvine să aleagă mai mult tăcerea, ascultarea, biserica, 
chilia şi liniştea. Iar duhovnicii, părinţii rînduiţi să odihnească pe mireni, 
preoţii slujitori care au o viaţă aleasă şi au darul cuvîntului, au datoria 
să stea înaintea credincioşilor cu toată dragostea, să le asculte necazurile, 
să-i sfătuiască, să se roage pentru ei şi să-i mîngîie duhovniceşte, că acesta 
este rostul mînăstirilor noastre şi numai aşa ne-am menţinut credinţa 
curată în Dumnezeu şi unitatea neamului. Aşa făceau şi părinţii noştri, 
însă rugăciunea, biserica şi ascultarea să rămînă, că atunci Dumnezeul 
dragostei va fi de-a pururi cu noi. 

însă obicei are satana ca pe cei ce stau înaintea mirenilor, întrucît 
nu mai au timp de rugăciune şi linişte destulă, să-i lupte cu ispite mai 
grele ca pe ceilalţi călugări; mai ales cu răspîndirea minţii, cu gînduri 
de desfrînare, cu slava deşartă, cu lăcomia pîntecelui şi cu iubirea de 
bani. Şi dacă nu se mărturisesc curat şi cît mai des, dacă nu iau aminte 
de ei şi se îndulcesc cu gîndurile cele rele, uşor cad în păcate de moarte. 
Tocmai de aceea trebuie multă grijă în această privinţă, pentru cei care 
stau înaintea credincioşilor, să nu fie iubitori de laudă, nici de plăceri, 
nici de mîncări, nici de averi, că mnlţi păstori de suflete au căzut şi s-au 
osîndit din aceste pricini. 

Sfîntul Apostol Pavel, ştiind cîtă întemeiere îi trebuie celui ce pro- 
povăduieşte altora cuvîntul Domnului, zice despre sine: ,,în toate zilele 
îmi chinuiesc trupul şi îl robesc, ca nu cumva altora propovăduind, eu 
să ajung de sminteală” (Rom. 14, 21; I Cor. 9, 27). El îşi chinuia trupul 
cu postul, cu privegherea de noapte, cu lucrul mîinilor şi cu rugăciunea, 
ca să nu cadă şi să smintească pe cei întorşi la Hristos. La fel şi Moise.. 
El mai întîi se ruga şi apoi învăţa poporul. Dumnezeu i-a poruncit lui 
Moise ca sfeşnicul cel cu şapte lumini să fie turnat întreg şi bătut cu cio¬ 
canul, ca să ne arate nouă că cel ce voieşte să fie lumină altora, să fie 
desăvîişit şi încercat prin loviturile de ciocan ale ispitelor. Numai aşa 

cel ce învaţă pe alţii va putea ca „şi celor ce se ispitesc să le ajute”, cum 
spune Sfîntul Apostol Pavel. 

305. —-Care sînt cauzele cele mai puternice ale păcatelor? 

— Cele mai puternice pricini ale păcatelor în lume, care duc la pier¬ 
zare pe mulţi creştini, sînt: vinul, femeile, bogăţia, necredinţa în Dum¬ 
nezeu şi desăvîrşita sănătate a trupului, c um spune Sfîntul Isaac Şirul 
(Filocalia, voi. X, Cuv. 5). Dacă îndepărtăm de la noi aceste pricini, cu 
ajutorul lui Dumnezeu, ne izbăvim de păcate şi, deci, de moarte. 

306. — în secolul nostru se constată o slăbire generală a credinţei 
în Dumnezeu şi a trăirii creştine. Care sînt motivele principale ale slăbirii 
credinţei şi apariţiei sectelor în lume? 

— Motivul principal al slăbirii credinţei în Dumnezeu este unul: 
înmulţirea fărădelegilor dintre oameni. Credinţa a slăbit pe pămînt mai 
ales din cauza următoarelor păcate: mîndria, neascultarea de cuvîntul 
Evangheliei şi de păstorii Bisericii; înstrăinarea creştinilor de Biserică; 
lipsa de păstori buni, beţia, desfrîul ele. Acest adevăr ni-1 arată însuşi 
Domnul nostru Iisus Hristos, cînd zice: „Iar din pricina înmulţirii fără¬ 
delegilor, iubirea multora se va răci” (Matei 24, 12). 

Creştinii care s-au rupt definitiv de Sfînta Biserică, care se împotrivesc 
dogmelor credinţei noastre ortodoxe şi apostolice şi care şi-au format o 
învăţătură de credinţă greşită se numesc sectari (eretici). Sectele în Bise¬ 
rică au fost încă de la începutul propovăduirii Evangheliei în lume şi 
vor exista pînă la sfîrşitul veacurilor. Ele sînt atît rezultatul necredinţei 
în Dumnezeu, cît şi un puternic semn apocaliptic. 

Oamenii, în general, părăsesc Biserica şi cad în erezii din următoarele 
cauze principale: Din neştiinţă, adică din lipsa de cunoaştere a cuvântului 
lui Dumnezeu, a Sfintei Tradiţii şi a învăţăturii Sfinţilor Părinţi (Osea 4, 
6—7; Deut. 1,39; Ioan 4,11); din înşelăciunea diavolului, care „urlă 
ca un leu căutînd pe cine să înghită” şi care reuşeşte să amăgească pe 
mulţi creştini prin patimi, prin încrederea în sine, prin necredinţă etc. 
(Facere 3, 1—6; Matei, 4, 1—10; Ioan 8, 44; 2 Cor. 1, 3, 15); din cauza 
mîndriei, care a creat _ cele mai multe secte şi erezii în istoria Bisericii 
creştine, reuşind să sfîşie trupul tainic al lui Hristos. Apoi, din cauza 
înmulţirii păcatelor omeneşti, precum: beţia, desfrîul, avortul, divorţul, 
neînţelegerea din familie etc. Apoi din lipsa de slujitori devotaţi în Bise¬ 
rica lui Hristos; din lipsă de explicare a credinţei ortodoxe la credincioşi; 
din cauza firii răzvrătite a unor creştini, din lipsă de cărţi bisericeşti, 
de rugăciune şi de învăţătură, din lipsă de viaţă duhovnicească exemplară 
a preoţilor, din lipsă de experienţă, de blîndeţe, de stăruinţă şi iscusinţă 
pastorală a preoţilor şi din alte pricini. înniulţirea sectelor şi a prooro- 

cilor mincinoşi, mai ales în secolul nostru, este, desigur, şi un semn apo¬ 
caliptic al sfîrşitului lumii. Acest adevăr ni-1 arată însuşi Mîntuitorul 
nostru Iisus Hristos, care, vestind despre a doua Sa venire pe pămînt, 
a zis: „Şi mulţi prooroci mincinoşi se vor scula şi vor înşela pe mulţi . . .” 
(Matei 24, 11). 

' 507. — Întrucît cunoaşteţi bine fenomenul sectar în ţara noastră, 
care ar fi principalul motiv al apariţiei sectelor la noi? 

— Pe lingă cele spuse mai sus, cred că un motiv principal care a 
contribuit la apariţia şi înmulţirea sectelor în ţara noastră a fost şi este 
lipsa de preoţi buni şi devotaţi care să păstorească turma lui Hristos 
cu toată credinţa şi frica de Dumnezeu. Dacă păstorii Bisericii s*ar sili 
să fie mai evlavioşi, tari în rugăciune, blînzi, plini de dragoste, milostivi, 
buni cunoscători ai învăţăturii Iui Hristos, modele vii de viaţă, silitori 
a învăţa pe credincioşi dreapta credinţă şi poruncile Sfintei Evanghelii, 
sectele în ţara noastră aproape ar dispărea. La înmulţirea sectelor în ţara 
noastră contribuie mult şi sminteala, mîndria şi neascultarea unor cre¬ 
dincioşi, dorinţa lor de a învăţa pe alţii, de a ţine predică în locul preoţi¬ 
lor, lipsa unor predici bune, calde şi însufleţitoare, precum şi lipsa de 
slujbe şi cîntări cît mai fxumoase în biserici. Dacă aceste lipsuri ar fi înlă¬ 
turate, prozelitismul sectar ar da înapoi şi mulţi credincioşi rupţi de 
Biserică ar reveni în staulul lui Hristos. 

508. — Care sînt urmările cele mai grave ale prozelitismului Sectar 
în ţara noastră? 

— Urmările cele mai grele ale înmulţirii sectelor în ţara noastră sînt 
multe şi uneori nebănuit de mari. Mai întîi păstorii de suflete care pierd 
pe credincioşi din sînul Bisericii nu se mîntuiesc nici ei şi nici cei ce s-au 
rătăcit din cauza lor de la adevărata credinţă. Apoi, prozelitismul sectar, 
ambiţia, interesul moral sau material al sectelor, mîndria, fanatismul, dus 
uneori la acte imorale, la fărîmiţarea sectelor în grupuri rivale, dizidente. 

Legătura tuturor sectelor cu ţările occidentale dezbină credincioşii 
noştri, slăbesc unitatea duhovnicească a Bisericii şi îndeamnă la încăl¬ 
carea legilor statului, la anarhie şi fărîmiţarea familiei. 

309. — Ce trebuie să facă Biserica Ortodoxă, slujitorii şi credincioşii 
noştri şi cum să acţioneze mai bine pentru a opri prozelitismul sectar în 
satele şi oraşele noastre? 

— Pentru a opri stricarea dreptei credinţe apostolice de către sectari 
atît pastorii, ierarhii, preoţii şi călugării, cît şi credincioşii noştri orto¬ 
docşi trebuie să procedeze în trei feluri: a. întîi să citească cît mai des 
cu evlavie şi cu multă atenţie Sfînta Scriptură, pentru a cunoaşte cît mai 
bine credinţa noastră apostolică; b. să cunoască păstorii şi credincioşii, 











CONVORBIRI DUHOVNICEŞTI 


166 


doctrina Bisericii Ortodoxe, pentru a învăţa la rîndul lor pe credincioşii 
din parohii; c. alît păstorii Bisericii, cît şi toţi creştinii ortodocşi să se 
silească a trăi şi a împlini poruncile Evangheliei lui Hristos, pentru a 
fi pildă tuturor prin faptele lor. Mîntuitorul nostru Iisus Hristos cere de 
la noi mai întîi să facem şi să lucrăm poruncile Lui şi apoi să vorbim 
la alţii despre ele, căci zice: „Cela ce va face şi va învăţa, acela mare 
se va chema întru împărăţia cerurilor” (Matei 5, 19). La fel învaţă şi 
Sfîntul Pavel pe ucenicul său Tit: „Acestea grăieşte şi mustră şi îndeamnă 
cu toată tăria” (Tit 2, 15). La fel şi Sfîntul Isaac Şirul spune: „Taci 
tu, să vorbească faptele tale” (Filocalia, voi. X, Cuv. 23). 

De asemeni, pentru oprirea prozelitismului sectar este de mare 
importanţă să se tipărească pentru credincioşi cft mai multe cărţi de 
rugăciuni, catehisme, cărţi de învăţătură creştinească şi mai ales Vieţile 
Sfinţilor, care sînt foarte căutate. De aceeaşi importanţă pentru apărarea 
credinţei este predica în biserică şi la orice ocazii, precum şi datoria preo¬ 
ţilor de a face regulat catehizarea credincioşilor. Dacă slujitorii Bisericii 
vor împlini cu sfinţenie aceste datorii evanghelice şi pastorale, vor reuşi 
cu siguranţă să oprească prozelitismul şi fanatismul sectar. Iar de vor 
neglija aceste datorii evanghelice, nu se va putea face aproape nimic în 
faţa prozelitismului sectar din ţara noastră şi vom fi aspru judecaţi de 
Hristos. 

310. —Cum pot ajuta călugării şi mînăstirile noastre la apărarea 
credinţei ortodoxe şi oprirea prozelitismului sectar? 

— Călugării diu mînăstirile noastre au ajutat din totdeauna la pro- 
povăduirea, menţinerea şi apărarea credinţei ortodoxe şi unităţii reli¬ 
gioase în ţara noastră. Mînăstirile şi călugării ce se nevoiesc în ele au fost 
şi slnt ca nişte limanuri ale sufletelor creştineşti care înoată în valurile 
tulburi ale veacului acestuia. Atît călugării şi călugăriţele, cît mai ales 
stareţii şi duhovnicii din mînăstirile noastre, de vor duce viaţă duhovni¬ 
cească curată, după exemplul Sfinţilor Părinţi, potrivit cu făgăduinţele 
date la călugărie, de se vor ruga cu stăruinţă ziua şi noaptea şi de vor 
cunoaşte cît mai bine Sfînta Scriptură şi învăţăturile Sfinţilor Părinţi, 
vor fi şi de ac um înainte făclii şi limanuri de odihnă şi mintuire pentru 
creştinii noştri, pentru cei stăpîniţi de patimi şi pentru cei îndoielnici 
în credinţă, care se luptă cu ispitele, cu patimile şi necazurile acestei vieţi. 

Mînăstirile noastre, prin tradiţia lor milenară, prin cuvioşii călugări 
rugători în ele, au fost şi trebuie să fie şi pe viitor vetre de trăire duhov¬ 
nicească în Iîbus Hristos, locaşuri de mîngîiere şi întărire în credinţă, 
oaze de lumină, de eultură creştinească şi limanuri de odihnă şi linişte 
sufletească pentru credincioşi, prin slujbele cele sfinte care se fac în ele. 

prin învăţăturile duhovniceşti ale călugărilor şi mai ales prin pilda vieţii 
curate a celor ce trăiesc în ele. Cred că este nevoie în mînăstiri, ca şi în 
sate, de duhovnici buni şi de preoţi bine pregătiţi. Căci, dacă vei pune 
un singur cioban să păzească o mie de oi, pe multe le va pierde şi pe multe 
le vor răpi lupii. De aceea zice şi Sfîntul Ioan Gură de Aur în omiliile 
sale: „cînd vor lipsi păstorii, se vor aduna lupii”. 

311. —Ce părere aveţi despre ecumenism şi mişcarea ecumenică 
mondială ? 

Este nevoie mai întîi de multă rugăciune, că fără Dumnezeu nu 
putem face nimic (Ioan 15, 5). Întîlnirile între Biserici sînt bune, evan¬ 
ghelice, căci astfel creştinii se cunosc mai bine unii pe alţii şi încetează 
ura confesională. însă, de aici pînă la unire este departe ca pînă la ceruri, 
căci nici o Biserică neortodoxă nu va renunţa la credinţa ei ca să vină 
la Biserica Ortodoxă. 

Se cere de asemenea membrilor Bisericii Ortodoxe să fie cu mare 
grijă, ca nu cumva să renunţe la ceva din tradiţia noastră milenară, din 
învăţăturile Sfinţilor Părinţi şi mai ales din dogmele Bisericii Ortodoxe, 
stabilite şi apărate de atîţia sfinţi şi cu atîta jertfă. Că dacă Sfinţii Părinţi 
întruniţi la cele şapte Sinoade ecumenice şi la cele 11 sinoade locale în 
primele veacuri creştine nu ar fi fost cu mare atenţie la apărarea dogme¬ 
lor şi învăţăturilor dreptei credinţe ortodoxe, noi astăzi poate nu mai 
eram creştini ortodocşi. Deci trebuie să fim cu luare-aminte ca jertfa 
sfinţilor noştri părinţi să nu fie zadarnică. Altfel, ne pierdem şi noi mîn- 
tuirea şi dezbinăm şi pe credincioşii Bisericii Ortodoxe atît de statornici, 
evlavioşi şi devotaţi. 

312. — Cînd credeţi că se va împlini cuvîntul Sfintei Evanghelii, ca 
să fie pe pămint „o turmă şi un păstor”? 

— Cînd toate popoarele creştine şi necreştine vor veni la adevărata 
credinţă ortodoxă în Dumnezeu, Cel în Treime lăudat şi preamărit. 
Aceasta va fi numai la sfîrşitul veacurilor, în felul în care numai singur 
Dumnezeu ştie. f 

CONVORBIREA A ZECEA 
Alte cuvinte de folos 

313. —Părinte Cleopa, ce ne este mai de folos nouă călugărilor să 
facem în viaţă? 

— Eu socotesc că cel mai de preţ în această viaţă este să laşi toate 
şi să-ţi plîngi păcatele tale, pentru ca cea mai scumpă pentru noi este 

veşnicia. Deci, trebuie să facem totul ca să n-o pierdem, că atunci degeaba 
am mai trăit pe pămînt! 

314. —Ce legătură duhovnicească este între rugăciune şi citirea 
cărţilor sfinte? 

— Spun Sfinţii Părinţi că două lucruri de geniu are mintea omului: 
citirea şi rugăciunea. Ele se ajută permanent una pe alta. Cînd sîntem 
tulburaţi şi răspîndiţi cu mintea, mai mult să citim cuvinte folositoare 
de suflet. Iar cînd văzduhul inimii s-a liniştit şi gîndurile minţii s-au 
adunat, mai mult să ne rugăm şi mai puţin să citim. 

315. —Daţi-mi un sfat pentru rugăciune, că uneori am timp să mă 
rog şi mă îndeamnă gîndul să fac altceva de folos, iar alteori nu am timp 
şi aş dori să mă rog. 

— Dacă te jefuieşte vrăjmaşul de rugăciune, te jefuieşte de orice. De 
aceea spune Sfîntul Isaac Şirul: ,,Dacă în vremea rugăciunii faci altceva 
decît te rogi, să ştii că eşti batjocorit de diavol”. Eu te sfătuiesc ca nici¬ 
odată să nu laşi sfînta rugăciune, nici să faci altceva în vremea ei, că 
diavolul ne îndeamnă să facem orice, mai ales în vremea rugăciunii, numai 
să nu ne rugăm. 

316. — Ce înţelegem prin rugăciunea făcută „în duh şi adevăr**? 

— Cînd ne rugăm în gînd lui Dumnezeu atunci ne rugăm în duh, 

adică cu mintea şi cu inima stâpînite şi de simţire. în adevăr, ne rugăm 
cînd lucrăm şi poruncile lui Dumnezeu, că ele sînt adevăr, cum spune 
proorocul David: „Toate poruncile Tale sînt adevăr” (Ps. 118, 86). însă, 
te rogi în adevăr numai cînd faci poruncile după legea lui Dumnezeu, 
adică în dreapta credinţă, cum zice psalmistul: „Că legea Ta este ade¬ 
vărul” (Ps. 118, 42). 

317. —Cum putem ajunge la această rugăciune duhovnicească? 

— Maica de obşte a rugăciunii este darul Duhului Sfînt. Aceasta 
învaţă pe om să se roage, să crească în rugăciune, să urce dintr-o treaptă 
în alta a rugăciunii, pînă ajunge la treapta cea mai înaltă. Că opt sînt 
treptele rugăciunii, după unii Sfinţi Părinţi: contemplarea naturală în 
duh, adică cugetarea la zidirile lui Dumnezeu; rugăciunea limbii; rugă¬ 
ciunea gurii şi a limbii, adică rugăciunea cu glas tare; rugăciunea minţii 
şi a gurii; cînd te rogi cu glas tare şi cu toată luarea aminte; rugăciunea 
minţii ; rugăciunea minţii şi a inimii, cînd te rogi în taină cu luare-aminte 
şi cu simţirea inimii; rugăciunea inimii, cînd mintea este înghiţită de 
inimă, prin darul lui Dumnezeu şi de acolo se înalţă cu putere la cer. Şi 
ultima treaptă, rugăciunea contemplativă. Aceasta este rugăciunea fără 
cuvinte la care ajung numai unii din sfinţi, cu darul Duhului Sfînt. 

318. — Cu orice rugăciune putem ajunge Ia rugăciunea cea de foc 
a inimii? 

— Da. Cu orice rugăciune putem dobîndi adevărata rugăciune a 
inimii. Şi cu citirea Psaltirii, dacă o facem cu mare credinţă şi luare- 
aminte, şi cu metaniile, şi cu acatistele, şi chiar cu cîntarea cea duhovni¬ 
cească, şi cu postul, şi cu privegherile de toată noaptea. Sfinţii Părinţi, 
însă, au ales rugăciunea Iui Iisus pentru a dobîndi rugăciunea inimii, 
ca cea mai potrivită. Mai mare decît rugăciunea inimii, însă, este extazul, 
răpirea minţii, numită de Părinţi „Vedere duhovnicească”, cînd se cură- 
ţeşte văzduhul inimii. La această treaptă au ajuns Moise şi Ilie, cînd s-au 
învrednicit să vorbească cu Dumnezeu şi să vadă slava Lui. Şi mai ales 
Sfîntul Apostol Pavel, care „a fost răpit pînă la al treilea cer, în trup 
sau afara de trup, Dumnezeu ştie”. Că nici el nu ştia. în ultima treaptă 
a rugăciunii puterile sufleteşti rămîn la om, dar Ie poartă Duhul Sfînt 
unde voieşte, că omul nu le mai poate conduce. Mintea omului în acel 
moment se topeşte de focul dumnezeirii, ca ceara în foc şi nu mai are 
lucrarea ei. Cei cu înţelegere omenească nu pot pricepe înţelepciunea 
Duhului Sfînt. Nici descoperirile din vremea rugăciunii nu le poate tîlcui 
cel ce le-a văzut, ci altul mai înalt decît el. Cum a fost proorocul Daniel. 
El nu-şi putea explica descoperirile cele dumnezeieşti, ci i le explica arhan¬ 
ghelul Gavriil. 

319. — Aţi cunoscut vreun călugăr sau mirean cu rugăciunea inimii ? 

— Am cunoscut cîţiva pustnici care trăiau prin bordeie în pădurile 

din jurul Mînăstirii Sihăstria, pe la Sihla, Agapia Veche şi Pocrov, dar 
cît erau de sporiţi în rugăciune, numai Dumnezeu ştie. Acum toţi s-au 
dus din lumea aceasta. La noi în Sihăstria, aveau rugăciunea inimii părinţii 
Ghervasie Gaşpar, Paisie Nichitencu, bucătarul mînăstirii (j" 1970) şi 
poate părintele Gherasim Ilie, fratele meu. 

Rugăciunea inimii, însă, este o lucrare de taină pe care numai Dum¬ 
nezeu o ştie, iar cel care o are foarte greu o spune altora. Ba, uneori, 
nici nu ştie omul că are rugăciunea inimii. Sînt şi mireni care au rugăciune 
duhovnicească, încît întrec şi pe călugări. Să vă spun o întimplare minu¬ 
nată pe care am văzut-o aici, în biserică, acum vreo zece ani. Eram de 
rînd la Sfîntul Altar. Am venit la biserică pe la ora 4 dimineaţa şi îmi 
făceam rugăciunile de Sfînta împărtăşanie în genunchi, în faţa Sfintei 
Mese, Nu după mult timp intră o femeie să se roage, care venise de cu 
Beară la mînăstire. N-o cunoşteam. Se ruga încet pe la toate icoanele şi 
făcea mereu metanii. Nu ştia că mai este cineva în biserică. Era întuneric, 
că era timp de iarnă. Văzînd eu că se roagă aşa stăruitor m-am uitat 
prin sfintele uşi să văd cine se roagă cu atîta credinţă. Femeia stătea 

în genunchi în mijlocul bisericii, cu manile ridicate în sus şi zicea din 
toata inima aceste cuvinte: „Doamne, nu mă lăsa! Doamne, nu mă lăsa!” 
Am văzut o lumină gălbuie în jurul ei şi m-am înspăimîntat. Apoi femeia 
a căzut cu faţa la pămînt şi se ruga fără glas. Raza de lumină dimprejurul 
ei se făcea tot mai mare şi se ridica în sus. După puţin timp lumina s-a 
stins încet, iar femeia s-a ridicat şi a ieşit din biserică. Era o femeie 
de la ţara. 

Iată, deci, cine are darul rugăciunii! Iată că mirenii ne întrec pe noi 
călugării! Eu făceam proscomidia şi de mare emoţie am început a plînge 
cu copia în mină. Numai Dumnezeu ştie cîţi aleşi are în această lume! 

320. —Dar noi care nu ajungem la măsura rugăciunii adevărate, 
ne putem m intui ? 

— Auzi ce spune Duhul Sfînt: „în dar sînteţi mîntuiţi”. Nu faptele 
noastre, ci mila lui Dumnezeu şi smerenia inimii ne mîntuiesc. Că şi sfinţii 
au nevoie de mila lui Dumnezeu. Facem ce putem, iar darul Duhului 
Sfînt săvîrşeşte toate. Vezi un gîndac mic ce face? Merge pe ici, pe colo. 
Se uită pe unde ar putea păşi, după puterea lui. Se urcă pe o frunză, 
cade jos, apoi iar se urcă; nu dă înapoi, pînă nu ajunge sus, pe deal, sau 
în vîrful copacului. Aşa face şi puiul de pasăre. Sare de pe o creangă pe 
alta, se mai uită, dă din aripioare, se urcă pe un copac. Şi aşa, după 
a lui putere, se urcă cît poate mai sus, ca să fie la adăpost. Tot aşa să 
facem şi noi. Să urcăm din treaptă în treaptă, cu stăruinţă şi smerenie 
şi aşa, cu darul lui Dumnezeu, vom dobîndi rugăciune curată de gînduri 
şi imaginaţii, apoi cîteva lacrimi şi nădejdea mîntuirii. 

321. — Ce ne spuneţi despre imaginaţie care bîntuie în vremea 
rugăciunii ? 

— Fericită este mintea care se roagă, se închină fără imaginaţie, 
că Hristos n-a avut imaginaţie, fiind Dumnezeu. Adam a căzut din rai 
după ce a căzut în imaginaţie, că îşi imagina, după sfatul lui Lucifer, 
că de va mînca din pomul oprit nu va mai muri în veac. Spun Sfinţii 
Părinţi că cea mai mare boală şi ispită în vremea rugăciunii este imagi¬ 
naţia minţii, numită de ei şi „caracatiţa sufletului cu opt braţe” sau 
„octogon”. Mai este numită imaginaţia şi „pod al dracilor”. în timpul 
rugăciunii din inimă cel mai greu lucru este a păzi imaginaţia; mai greu 
chiar decît a păzi mintea de gînduri. Să nu uităm că tot ce este circumcis, 
imaginat, nu eBte Dumnezeu. Or, dacă ne oprim la imaginaţii, ne înşelăm, 
nu mai putem pătrunde pe poarta cea îngustă a inimii, nici nu ajungem 
la Dumnezeu. 

322. —Prin ce este omul superior tuturor creaturilor? 

— Toate sînt create de Dumnezeu, dar nu toate sînt din Dumnezeu, 
cum este omul. El este creat cu sfatul Prea Sfintei Treimi, după chipul 
şi asemănarea lui Dumnezeu. Deci omul are puterea să devină fiu al lui 
Dumnezeu după dar, să se nască din Dumnezeu, să crească în faptele 
hune, să se îndumnezeiască. Omul are suflet viu, creat de Dumnezeu, 
în care se odihnesc o mică parte din energiile necreate ale lui Dumnezeu, 
care sînt tot atîtea cîte sînt şi însuşirile lui Dumnezeu. 

323. — Cel ce nu face deplin voia lui Dumnezeu are voie să îndemne 
şi pe alţii la fapta bună? 

— Spune Sfîntul Isaac Şirul că „se cade şi celui ce nu face fapta 
bună să înveţe pe alţii fapta bună, că lipsa faptelor sale o împlineşte 
folosul cuvintului”. Iar Sfîntul Ioan Scărarul zice: „Se cade celui ce 
învaţă şi nu face, ruşinîndu-se de cuvintele sale, să înceapă şi el cîte puţin 
a face fapta bună”. 

324. —Ce sfat ne mai daţi pentru mîntuirea sufletului? 

— Să rămîneţi în corabia Bisericii şi să ascultaţi de ea, că Biserica 
este trupul lui Hristos. Biserica este mama noastră cea de obşte. Prin 
Biserică intrăm în lume, în viaţă şi prin ea plecăm din lume, în cealaltă 
viaţă veşnică. Noi, creştinii, sîntem asemenea unui copac sădit de Dum¬ 
nezeu. Creanga care se rupe din copac moare, nu mai poate fi vie. Aşa 
şi creştinii care se rup de Biserică mor, nu mai pot avea viaţă, nici mîn - 
tuire pînă nu se întorc în sînul Bisericii. Cînd mintea omului iscodeşte 
credinţa şi părăseşte Biserica, în zadar sînt toate faptele bune. Iar unde 
este unitate şi înţelegere, acolo este mîntuire şi Dumnezeu ajută. Mai 
spun Sfinţii Părinţi că în vremea de pe urmă două lucruri vor ajuta 
Biserica şi pe credincioşi: pustia simţită, adică munţii, peşterile, pădu¬ 
rea; şi pustia gîndită, adică păstrarea, credinţei în taina inimii. 

325. —Este bine sau rău că Biserica noastră nu şi-a canonizat pe 
sfinţii ei naţionali, cum au făcut celelalte Biserici? 

— Este o mare greşeală a noastră că nu am canonizat pe atîţia 
martiri, cuvioşi şi voievozi apărători ai credinţei ortodoxe, cum au făcut 
toate Bisericile creştine. Am avut sute de sfinţi pe care i-a îngropat uita¬ 
rea de-a lungul istoriei. Azi încercăm să-i dezgropăm din negura vremii, 
dar este mult mai greu. 

326. —Unde se mîntuiesc călugării mai uşor? In viaţa de obşte sau 
în viaţa de sine, la linişte? 

— Spune Sfîntul Teodor Studitul aşa: „Călugării din viaţa de obşte 
I se mîntuiesc cu miile, iar cei din viaţa de sine cîte unul la mie”. In viaţa 
f de obşte trebuie să fie o minte în toate capetele şi un, suflet în toate tru- 

purile, cum spune Sfîntul Vasile cel Mare. Pe cînd în viaţa de sine, 
fiecare face ce vrea. Mănîncă cînd vrea, doarme cînd vrea, se roagă cînd 
vrea. Nimeni nu-1 conduce şi nu-i taie voia, decît singură conştiinţa sa 
îl călăuzeşte şi duhovnicul, dacă îi cere sfatul. în această privinţă îmi 
aduc aminte şi de cuvîntul părintelui nostru Ioanichie Moroi, egumenul 
Sihăstriei, că adeseori ne zicea: „Părinţilor şi fraţilor, cînd se va strica 
viaţa de obşte în mînăstiri, atunci se pustiesc mînăstirile!”. Şi aşa este. 
Acum aproape peste tot s-a stricat viaţa de obşte. 

327. —După rînduiala vieţii monahale, care sînt motivele canonice 
pentru care călugărul poate sa plece din mînăstirea sa de metanie? 

— Trei sînt motivele canonice pentru care un călugăr poate să plece 
în altă mînăstirc, şi anume: dacă stau femei în mînăstire; dacă sînt copii 
mici în mînăstire şi dacă stareţul este eretic. Al patrulea motiv, după 
Sfîntul Vasile, cel Mare, dacă un călugăr are vătămare sufletească în 
mînăstirea sa, poate pleca în altă mînăstire unde crede că poate spori. 

328. — Dacă un călugăr este trimis din mînăstirea sa în altă parte 
şi nu se duce de la metanie, este păcat? 

— Dacă ne legăm inima de loc, încă nu iubim pe Dumnezeu. De 
vrea Dumnezeu să ne pună o sarcină în spate, oare noi să n-o primim? 
Că Dumnezeu nu ne încearcă mai presus de puterea noastră. Deopo¬ 
trivă cu ispita, cu suferinţa va veni şi mîngîierea Duhului Sfînt în 
inima noastră. 

329. — Este de folos să meargă călugării în pelerinaj la Mormîn- 
tul Domnului? 

— Aşa a fost întrebat odată Sfîntul Vasile cel Mare de o călugăriţă, 
iar el i-a răspuns: „Dacă n-ai aflat cărarea către Ierusalimul cel dinăuntru, 
du-te la Ierusalim; iar dacă ai aflat-o, nu te mai duce!” 

330. —Care este importanţa Sfintei Liturghii? 

— Sfînta Liturghie are caracter şi de jertfă şi de cină. Prin jertfa 
liturgică se spală păcatele celor ce se pomenesc şi li se scot părticele şi, 
totodată, prin această jertfă dumnezeiască ni se oferă în dar cina Dom¬ 
nului, adică Trhpul şi Sîngele lui Hristos. Cît timp va fi Sfînta Liturghie 
pe pămînt este semn că încă nu ne-a părăsit mila lui Dumnezeu. Iar 
„cînd va înceta jertfa şi turnarea”, cum spune la Daniil proorocul, atunci 
va fi sfîrşitul lumii. Că nu armele vor pustii şi arde pămîutul, ci, cum 
spune la Pilde,; „fărădelegea va pustii tot pămîutul şi va răsturna scau¬ 
nele celor puternici”. în acele zile, trei patimi cumplite vor stăpîni în 
lume simbolizate dc numărul apocaliptic 666, şi anume: minte fără de 
judecată, adică plină de iuţime, de răzbunare şi ucidere; poftă fără de 

minte, adică vor domni pe pămînt desfrînarea, sodomia şi beţia; minte 
plină de imaginaţie sau închipuire pripită, adică oamenii vor fi amăgiţi 
de tot felul de griji, gînduri, tulburări şi patimi, încît nu vor mai avea 
timp să se roage, să citească, să cugete la moarte. 

331. —Ce trebuie să ştim despre Botez? 

— Prin Botez se spală deodată două păcate cu care se naşte copilul, 
adică, atît păcatul strămoşesc, cît şi păcatul zămislirii din plăcere. Că şi 
zămislirea este considerată păcat, după cuvîntul psalmistului din psalmul 
50, care zice: „Că iată întru fărădelegi m-am zămislit şi întru păcate 
m-a născut mama mea . . De aceea trebuie să se boteze copiii. Ei se 
botează prin credinţa naşilor, cum s-a vindecat şi sluga sutaşului. Omul 
la început a fost creat sa se înmulţească prin cuvînt, nu prin^poftă, că 
este fiinţă cuvîntătoare, aşa cum a zămislit Maica Domnului prin cuvînt. 
însă, omul, prin păcat a ajuns să se înmulţească trupeşte. 

332. —Părinte Cleopa, în ce an aţi venit la mînăstire? 

— Noi am fost zece fraţi la părinţi, dintre care cinci — patru fraţi 
şi o soră — am venit la mînăstire. Fratele cel mai mare, Mihai, a fost 
pustnic pe muntele Ceahlău. Sora mea Ecaterina a fost rasoforă la Agapia 
Veche, iar eu şi cu încă doi fraţi mai mari, Vasile şi Gheorghe, am venit 
la Sihăstria. Pînă în anul 1935 mi-au murit de tineri toţi cei nouă fraţi. 
Apoi a murit şi tata. Alexandru Ilie, zis Ţîrlea. Mai trăiam eu, ca stareţ 
la Mînăstirea Sihăstria, şi mama, acasă în comuna natală. Suliţa — Boto¬ 
şani. în anul 1946 am adus pe mama la Sihăstria, am călugărit-o şi am 
dus-o la Agapia Veche, unde a trăit pînă în anul 1968, cînd s-a dus la 
Domnul, în vîrstă de 92 de ani. 

Iar venirea mea la mînăstire a fost aşa: în ziua de 12 decembrie 
1929, de Sfîntul Ierarh Spiridon, cînd aveam 17 ani, am plecat din casa 

P ărintească cu fratele meu mai mare Vasile, cu două traiste în spate. 

n una aveam Vieţile Sfinţilor, Psaltirea, Ceaslovul şi Sfînta Scriptură; 
iar în cealaltă aveam două icoane mari, pictate — una, cu Maica Dom¬ 
nului şi alta, cu Sfîntul Gheorghe. Nimic altceva nu ne-am luat de-acasă. 
Părinţii noştri, Alexandru şi Ana, ne-au petrecut plîngînd pînă pe cîmp, 
pe platoul tîrgului Suliţa, la locul numit „Rîpa lui Budăi”. Aici fratele 
meu Vasile a început a cînta condacul Acatistului Mintuitorului, „Apă¬ 
rătorul cel mai mare şi Doamne, biruitorul iadului . . Apoi ne-am 
închinat, am sărutat mîinile părinţilor şi am plecat spre Schitul Cozan- 
cea. în clipa aceea părinţii mei au căzut jos şi piîngeau în hohote . . .! 
La Cozancea am stat o noapte la părintele Paisie. Apoi am luat şi pe fra¬ 
tele nostru Gheorghe, am venit toţi trei la Suceava, ne-am închinat la 

moaştele Sfîntului Ioan cel Nou şi de aici am venit pe jos la Mînăsti- 
rea Sihăstria. 

Aici era egumen protosinghelul Ioanichie Moroi. Cum ne-a văzut 
ne-a ţinut trei zile şi trei nopţi la poarta mmăstirii să ne rugăm şi să 
batem cu băţul într-un butuc de brad, ca să ne ispitească dacă avem 
răbdare pentru viaţa călugărească. Numai seara ne lăsa să dormim într-o 
chilie. După trei zile de post, de rugăciune şi ispitire, ne-a chemat în 
biserică, ne-a spovedit, ne-a împărtăşit cu Prea Curatele Taine, ne-a 
dus la trapeză sa mîncăm şi ne-a rînduit chilii şi ascultare în mînăstire. 
Pe mine şi pe fratele meu Yasile ne-a trimis Ia oi, că ştiam bine de acasă, 
iar pe fratele Gheorghe la vite. Nu ne vedeam unii cu alţii cîte o săptă- 
mînă şi chiar cîte o lună. Aşa am intrat în nevoinţa călugărească. în 
anii 1931 şi 1933 au murit fraţii mei şi am rămas sjngur. în anul 1937 
am fost tuns în călugărie şi am păscut zece ani oile mînăstirii. în anul 
1942 am fost luat de la oi şi numit în fruntea unei comisii de condu¬ 
cere a mînăstirii, că părintele egumen era bolnav. Iar în ianuarie 1945 
am fost hirotonit preot şi numit stareţ al mînăstirii în locul bătrînului 
egumen, decedat. 

333. — Spun părinţii bătrîni că la început nu voiaţi să primiţi hiro¬ 
tonia în preot. Cine v-a determinat s-o primiţi? 

— Citind eu prin cărţi şi auzind că Sfîntul Grigorie Teologul şi Sfîntul 
Ioan Gură de Aurspu fugit multă vreme de preoţie, mă temeam să pri¬ 
mesc o aşa de mare treaptă, prin care mulţi nevrednici s-au osîndit. De 
aceea nu voiam să primesc preoţia. Dar în toamna anului 1944, mergînd 
cu carul cu boi la via mînăstirii de la Racova-Buhuşi, ne-a ieşit înainte 
plîngînd o bătrînă dintr-un sat, cu un Liturghier, un epitrahil, o cruce 
de mînă şi un baston preoţesc şi mi le-a dat mie, zicînd: „Părinte, aceste 
lucruri au rămas la mine de la un preot bătrîn care a murit. Vi le dau 
sfinţiei voastre, poate vă trebuie . . . !”. Le-am adus la mînăstire. Acest 
lucru m-a mişcat atît de mult, încît l-am socotit un semn dumnezeiesc 
ca să primesc taina preoţiei şi ascultarea de stareţ. 

334 . —Cîţi ani aţi fost stareţ la Mînăstirea Sihăstria? 

— Aproape cinci ani. Din ianuarie 1945, pînă la 1 septembrie 1949, 
cînd am fost transferat la Mînăstirea Slatina cu 30 de călugări din Sihăstria. 

335 . _Cum vi s-a părut ascultarea de stareţ la Sihăstria? 

— N-a fost deloc uşoară. După incendiul din 1941, mînăstirea era 
In reparaţie, nu aveam chilii pentru călugări, iar ffaţii noi se adunau 
mereu. Era greu cu lirană şi materiale, ca după război şi foamete. Obştea, 
însă, în cîţiva ani s-a dublat, ajungînd la 80 de părinţi şi fraţi. La început 

nu aveam preoţi suficienţi la biserică, paraclisul de iarnă era ars şi nu 
aveam fonduri pentru reparaţii- Dar ne-a ajutat Dumnezeu, că ne-a 
trimis credincioşi buni din Rădăşeni şi am mers înainte. Ne-au ajutat 
şi mînăstirile Neamţ şi Secu cu bani, hrană şi materiale, încît în, cîţiva 
ani am construit din nou două corpuri de chilii şi un paraclis pentru iarnă. 
Apoi am făcut călugări, am hirotonit preoţi noi şi am întărit programul 
slujbelor la biserică. Ce-am adăugat în plus la biserică au fost priveghe¬ 
rile de toată noaptea la cele douăsprezece praznice împărăteşti, prive¬ 
gherea Aeoperămîntului Maicii Domnului, marţi seara, şi citirea neînce¬ 
tată a Psaltirii în biserică, de către toată obştea, începînd cu stareţul 
mînăstirii, tradiţie care se mai yjpăstrează şi astăzi. 

336. — Ce bucurii duhovniceşti mal deosebite aţi avut la Mînăstirea 
Sihăstria fn anii tinereţii? 

— Cele mai mari bucurii duhovniceşti le-am avut in primii zece 
ani, cît am fost cioban la oile mînăstirii împreună cu fraţii mei. Stîna, 
oile, trăirea în linişte şi singurătate pe munte,- în mijlocul naturii mi-au 
fost cea mai înaltă şcoală de călugărie şi teologie din toată viaţa mea. 
în aceşti ani m-am rugat cel mai mult şi am citit numeroase scrieri ale 
Sfinţilor Părinţi, precum: Patericul, Scara Sfîntului Ioan Scărarul, Sfîntul 
Isaac Şirul, Sfîntul Efrem Şirul, Puţul Sfîntului Ioan Gură de Aur, 
Exaimeronul Sfîntului Vasile cel Mare, Vieţile Sfinţilor şi Sfînta Scrip¬ 
tură. Cărţile le împrumutam din bibliotecile mînăstirilor Neamţ şi Secu 
şi le purtam cu mine în desagă, cu oile pe munte. Iar rugăciunea mea 
era citirea Psaltirii în fiecare zi şi cele şapte laude. După ce te rmin a m 
pravila, mîncarn ceva din desagă, apoi scoteam scrierile Sfinţilor Părinţi 
şi citeam pe lingă oi pînă seara. îmi erau aşa de dragi cuvintele Sfinţilor 
Părinţi încît se lipeau ca ceara de memoria mea. Mi-amintesc, odată, că 
şi Cuviosul Ioan Iacob, bibliotecar la Mînăstirea Neamţ între 1933—1936, 
mi-a împrumutat să citesc cartea „Alfavita-sufletească”. Apoi mă întîl- 
neam cu călugării pustnici care se nevoiau acum 50 de ani în pădurile 
din împrejurimi, cărora le ceream cuvinte de folos şi le duceam cîte ceva 
de mîncare de la stînă. Toate acestea au format pentru mine cele mai 
curate bucurii duhovniceşti. 

337. — Ce părinţi mai aleşi se nevoiau acum cincizeci de ani în jurul 
Mînăstirii Sihăstria? 

— în toamna anului 1930 am cunoscut pe cuviosul Ioan, un mare 
rugător şi călugăr cu viaţă sfîntâ. Tot în acea vreme am cunoscut şi alţi 
, părinţi iubitori de linişte care* trăiau în pădurile din apropiere; ieromo¬ 
nahul Partenie cu ucenicul său Gherasim; ieroschimonahul Vasian de 
la Sihla; schimonahia Isidora de la Rîpa lui Coroi; monahiile Cleomida, 

Zenovia şi Magdalena cu ucenicele lor; ierodiaconul Cristofor, nevoitor 
aproape de Schitul Sihla; monahiile Ântonina, Eufrosina şi Pangratia, 
care mai tîrziu s-au dus la Locurile Sfinte, unde au şi răposat. Apoi 
monahii: Timotei, Ilarion şi Nicodim, cu metania din Mînăstirea Neamţ, 
şi monahiile Valentina, cu fiica ei Emiliana. Pe toţi aceştia i-am cunoscut 
şi m-am folosit duhovniceşte de nevoinţa şi sfaturile lor. Dumnezeu să-i 
numere pe toţi în ceata sfinţilor! 

338. — Aţi dorit vreodată să vă retrageţi la linişte In Muntele Athos ? 

— Am dorit aceasta din tinereţile mele, mai ales că am avut şi un 
moş acolo, pe ieroschimonahul Varlaarn Vîntu. însă nu am vrut să mă 
duc de capul meu, fără poruncă, ca să nu greşesc înaintea lui Dumnezeu 
şi să mă mustre conştiinţa că am făcut voia mea. Stareţul, duhovnicul 
şi mitropolitul meu niciodată nu m-ar fi lăsat să mă duc la Athos. în 
toamna anului 1977, cînd am fost împreună cu sfinţia ta la Sfîntul Munte, 
înclinam cu gîndul să cer binecuvîntarea înalt Prea Sfinţitului nostru 
Mitropolit pentru a mă retrage la Athos. Cînd am întrebat pe Arhiman¬ 
dritul Iustin Popovici din Serbia, cum ştii şi sfinţia ta, dacă ar fi mai 
bine să mă duc la Athos sau să rămîn în ţară, el mi-a răspuns: „Dacă 
te duci în Sfîntul Munte, mai adaugi o floare la buchetul de flori din 
Muntele Athos şi te rogi numai pentru sfinţia ta. Iar dacă rămîi în ţară, 
stai înaintea credincioşilor, înveţi pe mulţi calea mîntuirii, propovă¬ 
duieşti pe Hristos, creşti ucenici şi te mîntuieşti şi pe sfinţia ta şi pe alţii. 
Că dacă. îi părăsim şi plecăm toţi la linişte, cine să-i mîngîie, cine să-i 
înveţe voia lui Hristos şi să-i călăuzească în dreapta credinţă ortodoxă, 
mai ales acum cînd s-au înmulţit peste tot necredinţa şi sectele!”. 

Aceste cuvinte ale părintelui Iustin Popovici m-au liniştit, renunţînd 
pentru totdeauna să mă retrag la Athos. Am socotit că prin gura lui a 
vorbit însuşi Duhul Sfînt. 

— 339. —La sfîrşitul acestor convorbiri, ce sfaturi duhovniceşti daţi 

părinţilor care v-au cunoscut şi preţuit? 

— Să slujească Biserica lui Hristos cu toată vrednicia, cu totală 
dăruire şi dragoste piuă la jertfă, apărînd dreapta credinţă de tot felul 
de învăţături rele şi să poarte grijă de turma şi sufletele ce li s-au încre¬ 
dinţat, „ca cei ce Vor să dea seama” în ziua judecăţii de toate. Spune 
Sfîntul Ioan Gură de Aur, că: „preotul trebuie să se şi jertfească, nu 
numai să jertfească”. Şi în alt loc zice: „Nimic nu este mai greu decît 
a păstori suflete pe calea mîntuirii!” 

340. —Ce sfat mai deosebit daţi ucenicilor Prea Cuvioşiei Yoastre, 
pe care i-aţi crescut şi învăţat voia lui Dumnezeu? 

— Să rămînă tu dragostea lui Hristos ţi să se iubească unii pe alţii, 
cu dragostea cu care i-am iubit şi eu. Apoi, să ajute şi ei pe alţii la mîn- 
tuire, să rămînă sub ascultare în staulul Bisericii Ortodoxe ţi să se roage 
pentru iertarea păcatelor mele, că aştept din zi în zi să mă cheme Hristos 
la judecată şi să dau socoteală pentru toate. Să nu uite ucenicii mei că 
oricîtă^'tiinţă, avere şi cinste am avea, oricîtă rugăciune şi nevoinţă am 
face, nu ne putem mîntui dacă nu ne iubim, dacă nu ne iertăm şi dacă 
nu ne ajutăm unii pe alţii, că „Dumnezeu este dragoste”. Altfel, este 
în zadar toată osteneala şi nădejdea noastră. 

Cît am putut, ro-am silit după a mea slabă putere cu darul lui Dum¬ 
nezeu, să folosesc şi să învăţ pe fiecare, călugăr şi credincios, calea mîn- 
tuirii. Pe nimeni n-am întors deşert de la uşa chiliei mele. Ci am deschis 
uşa chiliei şi a cuvîntului tuturor care au venit la mine, ştiind că odată 
cu fiecare om, intră şi Hristos în chilia mea. Nu pot spune că am făcut 
tot ce aş fi putut face, nici n-am împlinit cu fapta ce-am învăţat pe alţiv 
însă am cugetul împăcat că ce mi-a dat Dumnezeu în dar, am împărţit 
şi eu altora în dar şi nădăjduiesc că mă voi mîntui prin mila lui Dum¬ 
nezeu şi prin rugăciunile Bisericii şi ale fiilor mei duhovniceşti. 

341. —Ce dorinţă mai aveţi acum în suflet? 

— Să las toate şi să mă rog pentru păcatele mele! Aceasta este ultima 
mea dorinţă. Că nimic nu este mai uşor, decît a învăţa pe alţii şi nimic 
nu este mai greu, decît a face ceea ce înveţi pe alţii. De aceea, acum 
şi eu aş vrea să las toate şi să împlinesc cu fapta ce am învăţat pe alţii 
toată viaţa. 

342. — Păruite Cleopa, In încheiere, daţi-mi şi mie un cuvînt de folos. 

— Părinte Ioanichie, mai întîi să avem convingerea că în toată clipa 

supărăm pe Dumnezeu. Fără această smerenie din inimă nu ne putem 
mîntui. Eu aşa încep mărturisirea mea. Apoi, dacă voieşti să te mîntuieşti, 
păzeşte aceste trei lucruri, cum spune Sfîntul Antonie cel Mare: „Să 
nu te muţi curînd dintr-un loc în altul; să ai întotdeauna pe Dumnezeu 
înaintea ochilor şi, orice vrei să faci, să ai mărturie din Sfînta Scriptură 
şi de la Sfinţii Părinţi”. Alt cuvios părinte spunea: „Fă-ţi chilia rai, pe 
călugări să-i ai ca pe îngeri, caută pacea şi te vei mîntui!”. 

Aşa şi noi, părinte Ioanichie, să păzim cu scumpătate învăţăturile 
Sfinţilor Părinţi şi poruncile date nouă de Mîntuitorul nostru Iisus 
Hristos şi, cu darul Lui, nădăjduim că ne vom mîntui şi în veşnica odihnă 
ne vom sălăşlui. Amin. 

PREOTUL PROFESOR DUMITRU STĂNILOAE 


Institutul Teologic din Bucureşti 
(n. 1903) 


De peste o jumătate de secol teologia românească numără printre 
reprezentanţii ei cei mai de frunte pe venerabilul Preot Profesor Dumitru 
Stăniloae, al cărui nume este unanim recunoscut în ţară şi peste hotare 
ca o mare personalitate a Bisericii Ortodoxe, în general, şi a celei Române, 
în special. Dogmatist de renume mondial, apărător hotărît al Ortodoxiei, 
gînditor, profesor de teologie emerit, traducător din tezaurul patristic 
şi scriitor neobosit de tratate teologice şi duhovniceşti, preot model şi 
părinte sufletesc cu mulţi ucenici. Prea Cucernicia Sa este deopotrivă 
preţuit de preoţi, de monahi, de studenţi, de scriitori, de intelectuali şi 
de numeroşi credincioşi de la sate şi oraşe. Fiecare dintre ei ar dori să-I 
vadă, să-i ceară o carte, o lămurire pentru viaţă, să-i destăinuie un gînd, 
să-i solicite un cuvînt de folos sufletesc. Şi aceasta, pentru că atît viaţa 
şi scrierile Prea Cucerniciei Sale, cît şi experienţa personală la catedră, 
la amvon şi în scaunul de spovedanie îl impun ca o mare autoritate morală 
în Biserica noastră. 

Părintele Dumitru Stăniloae se adresează deopotrivă raţiunii şi inimii» 
după structura şi pregătirea fiecăruia. El cere credincioşilor statornicie 
în credinţa ortodoxă apostolică şi totală ascultare de Biserică, al cărei 
cap este Domnul nostru Iisus Hristos. Preoţilor le cere, pe lîngă profunde 
cunoştinţe teologice, o viaţă duhovnicească şi pastorală impecabilă, fără 
compromisuri şi ezitări, ca adevăraţi economi ai tainelor lui Dumnezeu, 
fără de care nu vor putea face îndeajuns pentru mîntuirea turmei încre¬ 
dinţate. Monahilor din mînăstiri le doreşte să fie ca nişte făclii în sfeşnic. 
Să ducă o viaţă duhovnicească de sfinţenie, să se roage pentru lume, 
să apere cu tărie credinţa ortodoxă, să înveţe cu rîvnă pe credincioşi 
şi să se jertfească pentru Biserică şi Neam. 

La memorabila vîrstă de octogenar. Părintele Dumitru Stăniloae lasă 
moştenire Bisericii noastre, pe lîngă numeroase generaţii de preoţi ucenici 
şi destule scrieri teologice, două opere monumentale: „jFilocalia” cu comen¬ 
tarii, în 11 volume, continuată în prezent în colecţia „Părinţi şi scriitori 

bisericeşti”, şi tratatul de Dogmatică, în trei volume, care împreună cu 
tratatul de Morală formează mărturisirea de credinţă a Prea Cucerniciei 
Sale în faţa lui Dumnezeu şi a oamenilor. 

Ca ucenic de mai mulţi ani al Părintelui Dumitru Stăniloae şi împreună 
slujitor al Bisericii lui Hristos, l-am invitat la o scurtă convorbire duhov¬ 
nicească, pe care Prea Cucernicia Sa a acceptat-o cu bunăvoinţă, 
în continuare Tedăm această convorbire, ca un testament de credinţă 
al inimii sale, adresat nouă şi celor ce vor urma după noi. 

1. — Care este cea mai profundă definiţie a Teologiei? 

— Cred că- cea mai profundă definiţie a Teologiei este desăvîrşita 
unire a omului cu Sfînta Treime, care este Dumnezeul cel adevărat. Dar 
descrierea ei nu o pot face decît cei ce trăiesc această unire, adică sfinţii. 

2. — Care este începutul, temelia Teologiei şi care este cununa ei, 
după Sfinţii Părinţi? 

— începutul şi temelia Teologiei este credinţa în Sfînta Treime, 
Dumnezeul cel adevărat, şi în Iisus Hristos, Piui lui Dumnezeu, care 
S-a făcut om. S-a jertfit pentru noi, a înviat, conduce mîntuirea noastră 
şi iarăşi va să vie să judece viii şi morţii. Şi, întrucît credinţa aceasta 
vine din legătura cu Sfînta Treime, făcută cunoscută nouă prin Hristos, 
ea este începutul teologiei noastre. Iar cununa ei este mîntuirea, sfinţe¬ 
nia şi îndumnezeirea. 

3. — Călugărul care laudă neîncetat pe Dumnezeu şi se roagă pentru 
mîntuirea oamenilor, poate fi numit teolog, după Sfinţii Părinţi? 

— Da. Dar nu numai călugărul, ci orice credincios care are necontenit 
pe Dumnezeul cel adevărat în cugetul său şi se înfrinează de la tot ce 
este contrar voii Lui este considerat teolog. 

4. — Ce legătură duhovnicească este între cunoaştere şi trăire ? Creşti¬ 
nul se poate mîntui cu una fără cealaltă? 

— Cunoaşterea lui Dumnezeu are ca scop trăirea în Dumnezeu şi 
iubirea Lui, iar trăirea ne ajută să sporim în cunoaşterea Lui. Cunoaşte¬ 
rea adevărată a lui Dumnezeu nu se poate despărţi de iubirea Lui, căci 
„Dumnezeu este iubire” (1 Ioan, 4, 8). 

5. _Care sîut însuşirile principale ale Bisericii Ortodoxe, ce o deo¬ 

sebesc de celelalte Biserici? 

_ însuşirile principale ale Bisericii sînt cele arătate în Simbolul 

credinţei. Biserica este una, pentru că este Trupul lui Hristos, sau comu¬ 
nitatea credincioşilor, adîncită prin credinţa cea dreaptă, dar şi mai mult 
prin Sfintele Taine în Hristos cel Unul, cel adevărat; este sfintă şi preo- 

cupată de sfinţenie, pentru că Hristos cel adevărat este sfînt şi lucrează 
în noi sfinţenia prin Duhul Lui cel Sfînt; este sobornicească , pentru că 
membrii ei se străduiesc pentru comuniunea întreolaltă în Hristos, şi pentru 
că se practică şi în legătura dintre ierarhi, care numai împreună păzesc, 
prin hotărîri comune, credinţa neschimbată şi rînduielile de viaţă ale 
Bisericii din orice timp; este apostolică , pentru că păstrează în mod 
neschimbat învăţătura şi tradiţia primite de la Apostoli, pe care aceştia 
le-au primit nemijlocit de la Domnul nostru Iisus Hristos. 

6. —Prin ce an um e se deosebeşte Ortodoxia de Catolicism şi Pro¬ 
testantism ? 

— Catolicismul vede unitatea mai mult exterior şi nu atît ca adu¬ 
nare a tuturor membrilor ei în Hristos. Aceasta îl face să-şi menţină uni¬ 
tatea mai mult prin ascultarea de un singur ierarh, nu prin comuniunea 
tuturor în Hristos şi a păstrării neschimbate a tradiţiei apostolice. Dar 
un singur ierarh nu poate păstra şi explica în mod desăvîrşit nici tezaurul 
învăţăturii apostolice, cum îl poate păstra comunitatea tuturor ierarhilor 
care se frînează şi se completează unii pe alţii, evitîndu-se orice unilate¬ 
ralitate. De aceea catolicismul n-a păstrat deplin nici apostolicitatea, 
nici viaţa în Hristos sau sfinţenia. La protestanţi nu mai este ţinută nici 
această unitate imperfectă. Deci, nici apostolicitatea întreagă. De ase¬ 
menea, nu s-a mai respectat ierarhia de succesiune apostolică, ca o coloană 
vertebrală a unităţii între credincioşi, în cursul timpului, care formează 
Trupul lui Hristos. 


7. — în afară de Biserica Ortodoxă, ce Biserici creştine posedă harul 
m intuirii ? 

— Harul mîntuirii nu se poate primi decît în Biserica Ortodoxă, 
pentru că este lucrarea lui Hristos rămas, ieri şi astăzi, Acelaşi cu ea. 
Chiar teologia catolică socoteşte harul ceva creat, deci nu e lucrare izvo- 
rîtoare din Hristos. Mîntuirea este viaţă în Hristos sau a lui Hristos în 
credincioşi prin lucrarea Lui necreată. Ea se arată unde omul înaintează 
în sfinţenie cu ajutorul harului dumnezeiesc. 


fi. — învăţătura de credinţă ortodoxă ne învaţă că nu este mintuire 
în afară de Biserică. Cum trebuie înţeles acest lucru? 

— Numai cel ce trăieşte în Biserica Ortodoxă, păstrînd credinţa ei 
integrală în Hristos şi primindu-L pe El prin Taine, îl găseşte pe Hristos 
întreg, şi numai în ca. Păcătuind din slăbiciune, omul obţine iertare 
pentru că o cere. Neîntîmplîndu-se aceasta în formaţiile creştine desprinse 
de trupul Bisericii Ortodoxe, cum s-ar putea mîntui membrii lor? Aceştia 
aud numai cuvîntul despre Hristos din exterior, ca despre cineva exte- 

rior, dar nu-L primesc cu lucrarea Lui în ei înşişi prin Taine. S-ar putea 
ca în mod excepţional să fie mîntuiţi unii dintre ei, prin alte mari fapte 
care se abat de la spiritul general al acestor formaţii. Dar nu se poate 
avea o siguranţă în aceasta. 

9. —Creştinii botezaţi de laici în Bisericile şi cultele creştine, care 
nu aii cele şapte Taine, primesc vreun har la Botez? Dacă refuză Tainele 
instituite de Mîntuitorul, se pot mîntui fără ele? 

— într-o anumită legătură cu Hristos pot intra prin credinţă, prin 
cuvîntul ce li se spune şi prin botezul în numele Prea Sfintei Treimi, şi 
aceşti creştini. Dar legătura aceasta poate deveni în oarecare măsură 
lucrătoare numai în cei ce în baza poruncilor bune ale firii trăiesc o viaţă 
creştină, apropiată celei învăţate de Biserica Ortodoxă. Dar la această 
vieţuire ajung în mod sigur numai daca se alipesc în chip văzut Bisericii 
Ortodoxe. Atunci, ceea ce au priirit în botezul lor devine bar efectiv, 
căci acum intră în legătură cu Hristos întreg şi neschimbat. 

10. — în iconomia lui Dumnezeu este posibilă mîntuirea creştinilor 
rupţi din sinul Bisericii Ortodoxe? 

— Cei ce au fost în Biserica Ortodoxa, deci au putut cunoaşte cre¬ 
dinţa ei dreaptă şi puterile mîntuitoare ale lui Hristos, lucrătoare în ei, 
dar din nepăsare n-au căutat să le cunoască, ba chiar s-au rupt de ea, 
nu se pot mîntui decît dacă se căiesc de fapta lor şi revin în sînvî Bise¬ 
ricii. Căci numai aşa reintră în legătura cu Hristos întreg, prin Care se 
pot forma ca oameni şi creştini întregi. 

11. — Se cunosc limitele harului Duhului Sfînt în iconomia mmtuiru? 

— Harul mîntuitor este numai acolo unde este unirea cu Hristos 

cel adevărat, prin credinţa întreagă primită de la Apostoli, cu Hristos 
cel lucrător în oameni, deci în Biserica adevărată sau Ortodoxă. Potrivit 
doctrinei noastre, în catolicism se primeşte o oarecare putere a lui Hristos, 
care devine har mîntuitor în cei ce, prin judecata lor trezită de Hristos 
care li se propovăduieşte, îl găsesc pe Hristos întreg, prin vieţuirea lor, 
arătînd prezenţa Lui Hristos Cel lucrător în ei. Unele raze ale luminii 
lui Hristos vin şi în membrii formaţiilor creştine protestante şi neopro- 
testante, în măsura în care Hristos propovăduit lor este mai aproape de 
Hristos cel adevărat. în acest sens, barul, ca lucrare a lui Hristos, se 
limitează de bunăvoie de către firea omenească. El nu o desfiinţează pe 
aceasta. Lucrează numai prin ea în mod accesibil oamenilor. Dar firea 
omenească este ridicată necontenit, fără sfîrşit, în putinţa de a fi mediu 
al harului lucrător. 

12. — Ce trebuie şă înţeleagă creştinul prin mîntuire? 

— Mîntuirea este unirea în dragoste cu Prea Sfînta Treime, prin 
Domnul nostru Iisus Hristos. Pentru aceasta omul trebuie să se unească 
cu Hristos prin Taine şr să menţină şi să dezvolte această unire şi din 
partea sa, prin viaţa lui în Hristos arătată şi de fapte bune. Deplinătatea 
mîntuirii o dobîndeşte creştinul numai în viaţa viitoare, mai ales- după 
înviere. 

13. — Poate creştinul ortodox să fie sigur de mîntuire, cit este în trup ? 

— în viaţa aceasta, creştinul trăieşte mîntuirea ca o arvună prin 

liniştea conştiinţei, eînd primeşte Tainele Bisericii şi duce o viaţă con¬ 
formă cu voia lui Dumnezeu, ce ni s-a arătat prin Hristos şi s-a transmis 
Bisericii prin Apostoli. Dar, întrucît mîntuirea veşnică depinde şi de 
persistenţa vieţuirii lui în conformitate cu voia lui Dumnezeu, iar slăbi¬ 
ciunile ce şi le cunoaşte nu-i dau siguranţa că se va menţine pe această 
cale, nici că se va căi de va cădea într-o viaţă de păcate, nu poate fi 
cu totul sigur de mîntuirea lui cît se află pe pămînt. 

14. — Care aînt principalele fapte bune care pot asigura mintui¬ 
rea omului? 

— Dreapta credinţă în Hristos, iubirea faţă de Dumnezeu şi de 
aproapele şi ajutorarea celor cunoscuţi de noi că sînt în nevoi. 

1$. — Care ar fi motivele principale care au dus la slăbirea credinţei 
în lume ? 

— O mulţime de idei contrare credinţei ce s-au răspîndit prin mijlo¬ 
cirea scrisului şi a altor forme, precum şi neaprofundarea de către teologi 
a minunii evident a nal rii, a fiinţei omului şi a ideii de Dumnezeu. 

16. —Care sînt u ările grave ale slăbirii credinţei în Dumnezeu? 

— Le vedem cu ti ţii. Mîndria, egoismul, superficialitatea. Apoi, 

neînţelegerile dintre oameni, divorţul, desfrîul, ura, răzbunarea, sectele şi 
altele. Toate acestea sînt urmări fireşti ale slăbirii credinţei în lume. 

17. — Ce trebuie să facă Biserica lui Hristos pentru întărirea credin¬ 
ţei în Dumnezeu şi armoniei între oameni? / 

— Biserica trebuie să-şi pregătească mai bine slujitorii-pentru a face 
faţă problemelor ce li se pun în timpul de faţă şi să-i îndemne mai stă¬ 
ruitor la împlinirea conştiincioasă a slujirii lor de preoţi ai lui Dumnezeu 
şi păstori ai sufletelor încredinţate lor. Cel mai bun sfat în această pri¬ 
vinţă este exemplul personal şi rîvna pentru o cît mai intensă trăire în 
Hristos a slujitorilor Bisericii. 

18. —Cum putem spori mai mult în nădejdea mîntuirii? 

— Prin lecturi duhovniceşti mai multe şi mai bune, prin rugăciune, 
adică pomenirea neîncetată a lui Dumnezeu, prin cugetarea că fără cre¬ 
dinţă în Dumnezeu şi fapte bune totul este în lumea aceasta şi în viaţa 
noastră fără rost, totul este amăgire trecătoare. Dar rînduiala din întreaga 
creaţie a lui Dumnezeu arată că nu poate fi totul fără sens. 

19. -—Cum poate fi combătut păcatul deznădejdii? 

— în afară de cele arătate mai sus slujitorii Bisericii trebuie să amin¬ 
tească credincioşilor că viaţa pe pămînt este trecătoare, deci şi greutăţile 
acestei vieţi. Dar un lucru este sigur şi statornic: credinţa în Dumnezeu 
şi rugăciunea stăruitoare către El ne dă linişte, tărie în necazuri şi nădejdea 
mîntuirii. 


3 



20. — Frica de moarte şi de pedeapsa lui Dumnezeu dincolo de mor- 
mînt este un semn al deznădejdii? 

— Da. Chiar conştiinţa multelor noastre păcate nu trebuie să ne 
producă frica exagerată de moarte, ci să cugetăm în acelaşi timp ţă 
Dumnezeu este milostiv. El ne cere numai să ne pocăim. 

21. — Cum trebuie combătute păcatele ce izvorăsc din necredinţă şi 
deznădejde ? 

— Dacă am săvîrşit asemenea păcate din neştiinţă, odată ce ni s-a 
trezit conştiinţa pedepsei care ne aşteaptă pentru ele, să nu le mai să- 
vîrşim, ci să ducem o viaţă de continuă şi adîncă pocăinţă. 

22. — Cum poate femeia credincioasă să mintuiască pe bărbatul ne¬ 
credincios? Dar copiii răi se pot mint ui prin credinţa părinţilor? 

— Cred că ceva din credinţa statornică şi viaţa morală arătată de un 
soţ sau de părinţi filtrează prin har şi în soţul necredincios şi în copiii 
părinţilor credincioşi. Aceasta, împreună cu rugăciunile soţului sau părin¬ 
ţilor credincioşi, poate mîntui şi pe soţul sau copiii înclinaţi spre necre¬ 
dinţă, dacă nu sînt cu totul împietriţi la inimă. 

23. — Care este cea mai desăvîrşită dragoste creştină faţă de Dum¬ 
nezeu şi de oameni? 

— Cea desăvîrşită dragoste creştină este uitarea cu totul de inte¬ 
resele personale, în grija faţă de alţii şi de Dumnezeu. 

24. _Dr ag ostea şi mila socială au vreo plată dacă nu sînt făcute în 

nomele lui Dumnezeu? 

_Dacă nu sînt însoţite de mîndria că nu este nevoie de Dumnezeu 

pentru a le săvîrşi, ele înmoaie sufletul şi aceasta poate mîntui. 

25. —Ce înţelegem prin desăvîrşirea creştină şi care sint treptele 
desăvîrşirii, după Sfiiţii Părinţi? 

— Desăvîrşirea uu o ajung în viaţa aceasta decît sfinţii. Ea este lipsa 
totală de ură şi dragoste efectivă faţă de toţi oamenii. Dar aceasta vine 
difttr-Q continuă gîndire la Dumnezeu, cu smerenie şi iubire. Drumul 
desăvîrşirii are trei trepte sau etape: curăţirea de patimi prin pocăinţă, 
rugăciune şi post; dobîndirea virtuţilor prin stăruinţă, rugăciune cu lacrimi, 
călăuzirea unui duhovnic bun şi citirea de cărţi sfinte, gîndirea neîncetată 
la Dumnezeu şi mulţumire pentru toate; desăvîrşirea, adică unirea tai¬ 
nică a omului cu Dumnezeu prin iubire şi smerenie care îndumnezeiesc 
pe om şi îl ridică pe cele mai înalte culmi ale cugetării şi simţirii. 

26. —Desăvîrşirea este o condiţie obligatorie pentru mintuirea 
omului? 

— Este obligatorie numai năzuinţa spre desăvîrşire, nu desăvîrşirea, 
căci la aceasta nu poate ajunge nimeni cit este pe pămînt. Drumul desă¬ 
vîrşirii nu se încheie niciodată. 

27. — Cînd anume devine omul locaş al Prea Sfintei Treimi, cum ne 
învaţă M intuitorul nostru Iisus Hristos? 

— Creştinul se face treptat uu locaş tot mai plin de Sfînta Treime 
El începe să fie un astfel de locaş de la Botez. Sporeşte în această calitate, 
prin rugăciune, prin despătimire, prin pocăinţă şi Sfînta împărtăşanie, 
prin toate Sfintele Taine, prin înfrînare şi fapte de dragoste, prin partici¬ 
pare la Sfînta Liturghie, în care înaintează înăuntrul vieţii de iubire a 
Prea Sfyitei Treimi, prin unire tot mai deplină cu Hristos. Prin toate 
face să sporească şi unitatea Bisericii. Acest efect îl are chiar rugăciunea 
comună în Liturghie şi rugăciunea unora pentru alţii. 

28. — Cînd primeşte creştinul harul mint uit or al Sfîntului Duh ? 

— Prima dată la Botez primeşte „pecetea harului Sfîntului Duh**, 
ca şi prunii creştini în ziua pogorîrii Sfîntului Duh. Apoi, ori de cîte ori se 
Împărtăşeşte din Tainele Bisericii şi din faptele bune. 

29. —Cum poate creştinul păstra harul Duhului Sfînt în inima sa? 

— Prin credinţa curată îu Dumnezeu, prin vieţuirea conformă cu ea 

şi mai ales prin rugăciune, smerenie şi iubire. 

30. -Cînd pierde creştinul harul mîntuirii? 

— Cînd omul săvîrşeşte uu păcat de moarte cu toată hotărfrea lui 
contrară voii lui Hristos, se rupe de El. Dar dacă se căieşte este iertat 
şi reintră în legătură cu Hristos. Dar nu trebuie să se joace prea mult cu 
ideea că poate săvîrşi mereu păcate de" moarte, căci va fi mereu iertat.. 

Prin aceasta se toceşte în el chiar simţirea dureroasă pentru păcatele 
făcute, deci şi puterea de a se pocăi cu adevărat şi de a păstra o stare de 
pocăinţă continuă. Totuşi, pînă trăieşte pe pămînt nu e pierdut definitiv. 
Poate fi salvat cu darul şi mila lui Dumnezeu. 

31. — Creştinul care lasă Biserica şi aderă la secte, pierde harul mintuirii ? 

— Sectele nu cred în unirea cu Hristos, deci în primirea harului Lui 
care se dăruieşte în comunitatea de credinţă a Bisericii, prin lanţul unifi¬ 
cator de slujitori, dat fiind că Hristos este, ieri şi astăzi, pentru toţi cei ce 
cred. Acelaşi. In membrii sectelor se produce numai un sentimentalism 
subiectiv prin cuvintele despre Hristos, strîmbate de fiecare grupare 
sectară în alt fel. In ei nu lucrează puterea obiectivă a lui Hristos cel 
adevărat şi de totdeauna, spre o continuă şi adîncă transformare şi sporire 
duhovnicească a fiinţei lor, la fel ca în toţi creştinii, întipărindu-se în 
toţi acelaşi chip al lui Hristos. Ei rămîn mereu aşa cum sînt la început. 
Rămîn mereu într-o stare care priveşte cu mîndrie şi cu patimă mai mult 
la păcatele altora, decît la ale lor. 

Ei nu promovează unitatea între creştini, ci fărîmiţarea. Pe cînd noi, 
In fiecare Liturghie săvîrşită, ne unim întreolaltă şi cu Hristos prin rugă¬ 
ciunea comună şi a unora pentru alţii, cît şi prin împărtăşirea cu Trupul 
şi Sîngele Aceluiaşi Hristos Dumnezeu. Căci egoismul păcatului se combate 
prin promovarea unităţii. Hristos a venit ca „toţi să fie una”. Cine pro¬ 
movează diviziunea, promovează păcatul. De aceea, nu putem dobîndi 
mîntuirea decît prin Biserică, prin unitatea noastră în Hristos, păstrată 
de la Hristos. Unitatea între noi şi cu toţi înaintaşii cere să existe un lanţ 
de slujitori ai altarului, sfinţiţi prin harul preoţiei, de la Apostoli şi pînă 
la sfîrşitul lumii, să fie o coloană vertebrală sacramentală, sfinţitoare 
stabilită de Hristos, în jurul căreia să se unească toţi care păzesc aceeaşi 
credinţă şi săvîrşesc aceleaşi Taine pentru toţi. 

32. — Cînd primeşte omul înger păzitor de la Dumnezeu şi care este 
misiunea lui ? 

— La fiecare Liturghie cerem de la Dumnezeu „înger de pace, credin¬ 
cios, îndreptător, păzitor sufletelor ş' trupurilor noastre”. Dar despre 
taina aceasta nu putem spuue prea multe. Desigur, pTecum duhurile rele 
ne ispitesc continuu la păcat, aşa ne ajută şi îngerii buni, inspirîndu-ne 
gînduri bune, ca să ne putem opune ispitelor la păcat. Credem că avem 
fiecare un înger păzitor. Dar în jurul nostru stau şi mulţi alţi îngeri, buni 

şi răi. 

33. — Cînd omul face vreun păcat de moarte, se îndepărtează de la 

el îngerul său păzitor î 

i 

— Omul se îndepărtează de îngerul său păzitor şi de îngeri. Dar ei 
caută să-l recîştige, făcînd să străbată în el, prin negura ţesută de demoni, 
cîte o rază de lumină care îl cheamă la pocăinţă. . 

34. —Ce ne spuneţi de îngerii răi care ne îndeamnă la păcat? 

— îngerii răi se îmbulzesc cu duiumul în jurul nostru, răcnind ca leii, 
gata să ne înghită, cum spune Sfîntul Apostol Petru. 

35. — Ce trebuie făcut, în mod deosebit, pentru aducerea la credinţă 
în sinul Bisericii Ortodoxe a oamenilor de astăzi? 

— Explicarea potrivită timpului nostru a adevărului mîntuitor al 
credinţei creştine şi vieţuirea slujitorilor Bisericii cît mai conform Evan¬ 
gheliei şi credinţei în Hristos; apoi, pastoraţie stăruitoare, de iniţiativă în 
oraşele mari,* căutarea şi ajutorarea celor necăjiţi; îngrădirea şi îndepăr¬ 
tarea sectanţilor şi a oamenilor care tulbură şi dezbină pe credincioşi; 
ajutarea oamenilor care au pierdut comuniunea cu Biserica de la sate, ca să 
găsească o viaţă de comuniune ortodoxă, liturgică şi duhovnicescă la 
oraşe. 

36. — Cum putem birui ispitele de tot felul ce viii asupra noastră? 

— Le biruim prin răbdare şi rugăciune, adică pomenirea continuă a 

numelui lui Hristos. 

37. — Ce înţeles duhovnicesc are semnul Sfintei Crud şi ce folos aduce 
credinciosului care o cinsteşte? 

— Crucea lui Hristos are multe sensuri. Ea este dăruire de sine lui 
Dumnezeu şi oamenilor; este biruire a tuturor păcatelor, ca forme ale 
egoismului. Este suferinţă pentru alţii. Este dezlipire de cele plăcute ale 
lumii şi alipire de Dumnezeu. Prin aceasta, crucea este biruire a. morţii, 
a fricii de moarte şi a ispitelor. Crucea este semnul şi garanţia învierii 
Domnului din morţi. Noi, creştinii, făcîndu-ne des semnul Sfintei Cruci, 
luăm în noi puterea de jertfă a lui Hristos şi dragostea persoanelor Prea 
Sfintei Treimi, ca să sporim şi noi în dragoste şi unitate întreolaltă. 

38. — Crucea este simbol, atît al jertfei, cît şi al suferinţei? Care este 
raţiunea suferinţei, după învăţătura Bisericii Iui Hristos? 

— în cruce se uneşte jertfa cu suferinţa înfrinării şi a compătimim 
pentru alţii, fără de care nu este unire între noi şi Dumnezeu şi între noi 
oamenii. Crucea este suferinţă pentru că se opune plăcerilor egoiste, 
grijii de noi. Suferinţele în viaţă vin şi fără voie, pentru a ne dezlipi de 
plăcerile lumii, la caîe cu greu renunţăm de bunăvoie. De aceea ne este 
dată şi moartea. Dar dacă suferinţa ne vine fără voie, cu rînduiala lui 

Dumnezeu, ae cuvine s& o primim fără cîrtire, ca tîlharul cel de-a dreapta 
lui Hristoa. 

39. — Cînd devine omul templu al Duhului Sfînt, cum spune Sfîntul 
Apostol Pavel î 

— Gînd se curăţeşte de patimi. Cînd nu mai este locaş al demonilor, 
sau al gîndurilor de mîndrie, de lăcomie, de plăceri, de răutate şi îndoieli. 
Cînd nu mai este al său, ci al lui Dumnezeu. Atunci lumina Duhului Sfînt. 
din el, a curăţiei şi a dragostei, a sincerităţii iubitoare străluceşte din el ca 
prin nişte pereţi străvezii. 

40. —De ce se numeşte Taina Spovedaniei „al doilea botez”? Care 
sînt efectele harice ale Botezului şi Spovedaniei? 

— Prin Taina Botezului murim nouă înşine sau păcatului şi ne naştem 
din nou, umpluţi de Duhul lui Hristos, spre o viaţă nouă harică, ca 
membri ai Bisericii şi fii ai lui Dumnezeu după dar. Dar cînd prin păcate 
ne despărţim de Hristos şi ne golim de Duhul Sfînt, spovedania, ca ,;al 
doilea botez”, ca smexenire a noastră, ne dezleagă de păcate, ne curăţă 
din nou şi ne deschide iar lui Hristos. 

41. —Ce rol are duhovnicul pentru sporirea duhovniceasca a creşti¬ 
nului? 

— Are un foarte mare rol. Cei mai buni fii ai Bisericii au fost formaţi 
de cei mai iscusiţi duhovnici. Dar pentru aceasta se cere să jertfească 
timp şi căldură duhovnicească din inimă cn fiecare, ducîndu-1 pe drumul 
învăţăturii evanghelice, înccpînd cu fiecare cu răbdare, de unde se află. 

42. — Care sînt efectele Sfintei împărtăşanii ? 

— Prin Sfînta împărtăşanie p rimim Trupul cel înviat al lui Hristos 
cel înviat, ca arvună a învierii noastre. Şi pentru că primim toţi acelaşi 
Trup al lui Hristos, ne unim şi noi întreolaltă. De aceea Sfînta Liturghie 
şi Euharistie întreţin în gradul cel mai înalt unitatea Bisericii. 

43. _în ce măsură Sfînta împărtăşanie ajuta la îndumnezeirea omu¬ 

lui ? în acest scop se poate recomanda o mai deasă împărtăşanie ? 

— Sfînta împărtăşanie ajută la îndumnezeirea noastră, dacă este 
primită cu credinţă, cu pocăinţă şi dacă facem şi noi efort spre faptele 
bune, ca prin puterea Trupului înviat al lui Hristos să putem înainta spre 
o viaţă asemenea lui Hristoa cel jertfit şi înviat. împărtăşania mai deasă, 
cu toată pregătirea, face ca în trupul şi sîngele nostru să se întipărească 
tot mai mult Trupul şi Sîngele cel curat şi înviat al lui Hristos, făcîndu-ne 
tot mai asemenea sfinţilor în curăţie, în dragoste, în duh de jertfă şi în pu- 

terea de a învia spre viaţa de veci, întru fericire. Astfel devenim tot mai 
mult fii ai Tatălui după har şi fraţi intre noi în Hristos. 

44. ■— Ce este rugăciunea şi «are sînt treptele ei, după Sfinţii Părinţi? 

— Rugăciunea este vorbirea noastră cu Dumnezeu şi ascultarea 

noastră de către El. Treptele ei se înalţă de la rugăciunea amestecată cu 
alte gînduri şi făcută mai rar, la o rugăciune tot mai curată de gînduri şi 
neîncetată. în această înălţare, rugăciunea este tot mai însoţită de simţire 
a ascultării ei de către Dumnezeu; rugătorul este tot mai absorbit în' 
dialogul cu Dumnezeu, în simţirea prezenţei şi a puterii Lui, care i se co¬ 
munică. Atunci mintea lui este adunată, întreagă în inimă şi în ea con¬ 
vieţuieşte cu Hristos. 

45. i— Ce valoare are rugăciunea, şi îndeosebi rugăciunea inimii 
pentru îndumnezeirea omului ? 

— Cînd rugăciunea este ajunsă pe treptele cele mai înalte, puterile 
omului se unesc tot mai mult cu puterile lui Dumnezeu, încît simte că 
lucrarea sa este copleşită de lucrarea lui Dumnezeu, dar în modul simţit 
de el ca om, şi de semenii săi, ca oameni. Aceasta este îndumnezeirea 
omului. 

46. — Credeţi că mai sînt astăzi călugări şi credincioşi care posedă 
rugăciunea ini mii ? 

— Nu sînt îu măsură să ştiu de sînt astăzi călugări care practică 
rugăciunea inimii. Dar cred că e posibil să fie. 

47. —Care sînt păcatele împotriva Duhului Sfînt „care nu se iartă 
nici în veacul de acum, nici în cel viilor’*? 

— Păcatele împotriva Duhului Sfînt sînt: necredinţa, deznădejdea şi 
lipsa totală de dragoste. Cine se află în ele nu se poate mîntui. însă cine 
se spovedeşte cu căinţă de ele, înseamnă că luptă împotriva lor şi Dumne¬ 
zeu îl ajută să scape de ele măcar în parte. Prin pocăinţă stăruitoare se 
iartă toate păcatele. 

48. — Care este soarta pruncilor avortaţi de părinţii lor ? Unde se află 
sufletele lor? Cum pot fi iertaţi părinţii care şi-au ucis copiii? 

— Pruncii avortaţi nu sînt vinovaţi de păcate personale şi nici pentru 
faptul că n-au scăpat de păcatul strămoşesc, odată ce n-au fost în situaţia 
de a putea fi botezaţi. Cred că Dumnezeu va avea milă de ei, recompen- j 
sînd suportarea morţii fără voie cu iertarea lor de acest păcat. Părinţii 
care n-au repetat avorturile din necredinţă, ci au săvîrşit vreun avort din 
primejdie de moarte pentru mamă, cred oă pqt fi iertaţi. în orice caz, dez- | 

nădejdea de a nu putea fi iertaţi ar fi un alt păcat împotriva Duhului 
Sfînt. Dar trebuie să se spovedească şi să stăruie toată viaţa în pocăinţă. 

49. — De ce la judecata viitoare va întreba Hristos pe oameni 
numai pentru faptele de milostenie iar nu şi pentru celelalte? 

— Hristos va întreba la Judecata de apoi numai de faptele milosteniei 
pentru că ele reprezintă o treaptă superioară în viaţa omului. Deci, omul 
trebuie să urce pînă aici, uitînd practic de comoditatea şi de interesele 
sale. Cine se milostiveşte de toţi cei necăjiţi aflaţi aproape de el, vede în 
ei pe Hristos, cinsteşte în ei pe Hristos însuşi. 

50. —Cei ce se leapădă de Dumnezeu din frică sau din interes, pot 
fi consideraţi apostaţi, egali cu cei ce nu cred deloc şi hulesc? 

— Cei ce se leapădă de Dumnezeu numai exterior, dintr-o frică de 
primejdie extremă, nu vor fi judecaţi tot aşa de aspru ca cei ce se leapădă 
din necredinţă. Ei pot fi iertaţi, mai ales dacă se căiesc cu amar. Aşa a 
fost iertat Sfîntul Apostol Petru. 

51. -—Ce părere aveţi despre mişcarea ecumenică mondială? Are ea 
un scop evanghelic concret? 

— Trebuie să ne preocupăm în primul rînd de întărirea dreptei 
noastre credinţe şi a vieţuirii conform cu ea. Prin participarea noastră la 
mişcarea ecumenică trebuie să urmărim în primul rînd a face cunoscută 
dreapta noastră credinţă în moduri accesibile înţelegerii celor ce aparţin 
altor formaţiuni creştine. 

52. — Care sînt lipsurile mişcării ecumenice şi care sînt meritele ei? 

— Mi se pare că mişcarea ecumenică a sporit birocraţia şi interesele 

de tot felul ale funcţionarilor ei. Nu este o forţă reală a credinţei şi uni¬ 
tăţii în ea. Sau nu mai este în prezent. Ea oferă pe de altă parte ocazii şi 
metode diplomatice pentru a se face cunoscute între ele formaţiile creştine. 
In aceasta este ceva bun. Dar nu ştiu dacă relativismul ce o stăpîneşte nu 
se întinde, ca o slăbire a credinţei, în toată lumea creştină. 

53. — Sînt speranţe să se unească vreodată Biserica Ortodoxă cu 
Bisericile protestante? Dar cu Biserica Romano-Catolică? în ce stadiu se 
află dialogul cu catolicii? Care sînt cele mai dificile puncte de discuţie cu ei? 

— Dialogurile Intre Biserici sînt mai bune decît mişcarea ecumenică, 
în dialogul Bisericii Ortodoxe cu Biserica Romano-Catolică 8-au făcut unii 
paşi. Dar piedica cea mare rămîne primatul papal. Să sperăm că Duhul 
Sfînt va ajuta acestor două Biserici să micşoreze tot mai mult piedicile 
ce stau în calea unirii lor. Dar unirea nu trebuie să se facă, în nici un caz, 
cu sacrificarea tezaurului integral al credinţei păstrat de Biserica Ortodoxă, 

ci el trebuie făcut folositor întregii lumii creştine, spre a întări credinţa 
tuturor. Cu protestanţii e de parcurs un drum şi mai lung. Dar Biserica 
Ortodoxă trebuie să pună în valoare tezaurul ei integral prin explicarea 
lui pe seama înţelegerii lor şi prin viaţa ei exemplară. 

54. — Este în pregătire un preainod şi apoi un sinod panortodox ? 
în ce fază se află lucrările pregătitoare? 

— Nu pot intra în amănunte în chestiunea pregătirilor ce se fac 
pentru un presinod şi apoi pentru un sinod panortodox. E de întreprins 
şi pentru aceasta o muncă mare teologică. Şi mi se pare că puterile teologice 
sînt cam puţine astăzi. ' 

55. — Cum se cuvine să participe credincioşii la Sfînta Liturghie 
pentru a se împărtăşi cu vrednicie de Hristos? 

— Aceasta o vor învăţa dacă li se va face mai cunoscută Sfînta Litur¬ 
ghie de către preoţi. 

56. '— Care este menirea mînăstirilor noastre, a călugărilor în trecut 
şi în prezent? 

— Mînăstirile sînt cele mai înalte şcoli ale evlaviei ortodoxe, ale 
culturii şi trăirii duhovniceşti. Pentru noi ortodocşii români, mînăstirile 
formează un tezaur nepreţuit al Neamului. Ele au arătat în trecut mo¬ 
dele de viaţă creştină spre care trebuie să tindă credincioşii, acomodate 
împrejurărilor lor de viaţă. Aceasta trebuie să o facem şi acum. Mînăstirile, 
călugării au datoria să fie permanent în dialog cu Dumnezeu prin rugăciune 
şi cugetare, şi cu oamenii prin cuvînt de învăţătură şi îndemn duhovnicesc. 


57. ,— Monahii sînt datori să caute mai mult liniştea şi rugăciunea? 
Sau să facă şi misiune ortodoxă de mărturisire şi apărare a dreptei credinţe 
şi de sfătuire a mirenilor pe calea m intuirii ? 

— Călugării trebuie să le facă pe amîndouă. Nu se poate face misiune 
adevărată fără rugăciune, sfinţenie şi linişte adîncă. Dar nici acestea n-au 
putere fără o responsabilitate pentru Biserică şi pentru credincioşii ei. 
Mînăstirile şi călugării nu trebuie să fie străini de problemele tot mai 
complexe ale Bisericii şi vieţii creştine, ci să ajute, ca şi în trecut, cu 
rugăciunea, cu exemplul personal şi cu cuvîntul viu la rezolvarea marilor 
ei probleme. Rugăciunea inimii poate însoţi orice lucrare de misiune şi 
de ajutorare a oamenilor. ■ ? . 

58. — Spuneţi-mi ceva despre rolul monahismului în apărarea Ortodo¬ 
xiei, a credinţei şi moralei noastre străbune. 

— Monahii arata putinţa de împlinire reală şi în gradul cel mai înalt, 
prin vieţuire, a învăţăturii lui Hristos, putinţa vieţii de curăţie, de dra- 















194 


CONVORBIRI DUHOVNICEŞTI 


goste, de rugăciune, de jertfă arătată nouă de Hristos. Ei apără dreapta 
credinţă cu fapta. Ei arată omul cu desăvîrşire dăruit lui Dumnezeu 
şi semenilor; frumuseţea omului dezinteresat, trăită în Dumnezeu, 
cum o vedem la Hristos; omul înaintat în îndumnezeire. 

? 59. — Care eBte rolul duhovnicilor şi stareţilor din mînăstirile 

noastre astăzi? 

— Duhovnicii şi stareţii sînt conducătorii monahilor pe acest drum 
de deapătimire şi îndumnezeire. . 

60. — Care sînt caracteristicile specifice ale spiritualităţii noastre 
ortodoxe româneşti dintotdeauna, care atrag atenţia lumii creştine? 

— Spiritualitatea ortodoxă românească se distinge printr-un deo¬ 
sebit echilibru cuprinzător al tuturor valorilor, punînd în şi mai mare 
relief trăsăturile Ortodoxiei. Ea are luciditatea latinităţii şi simţul de 
taină al existenţei, proprii Răsăritului; valoarea persoanei şi necesitatea 
slujirii; rugăciune în linişte şi inimă sensihilă pentru aproapele; orien¬ 
tarea spre Dumnezeu şi grija de om. 

• ' 61. —Cum vi se pare spiritualitatea greacă şi cea rusă şi care ar fi 
punctul de interferenţă cu cea românească? 

— Spiritualitatea rusă accentuează mai mult simţirea mistică, reali¬ 
tatea comunităţii, rugăciunea şi scufundarea în Dumnezeu. Cea greacă 
accentuează mai mult raţiunea, logosul, elocinţa, apologia, lupta pentru 
a o impune în Ortodoxie. 

62. — Ce rol au învăţătura şi cartea religioasă în casa credinciosului, 
predica vie şi exemplul personal al preotului la educarea, menţinerea şi 
întărirea credinţei ortodoxe în rîndul credincioşilor noştri? 

— Toate la un loc au rol hotărîtor pentru mîntuirea credincioşilor, 
pentru unitatea fiilor Bisericii Ortodoxe, pentru îngrădirea prozelitismului 
sectar şi pentru înnoirea şi echilibrarea familiei creştine, lovită de con¬ 
flicte, avort, divorţ şi imoralitate. Trebuie conlucrat mai întîi la întărirea 
credinţei şi, odată cu ea, a răspunderii omului în faţa lui Dumnezeu. 

63. — Spuneţi-ne ceva despre viaţa sufletelor dincolo de mormînt. 

— Viaţa sufletelor dincolo de mormînt e descrisă în catehismele şi 

manualele de Dogmatică. în orice caz, faptele din această viaţă, gîndurilc 
din cursul ei imprimă stări de bunătate sau de răutate şi singurătate egoistă 
în om. Dacă omul nu se căieşte adînc de stările rele produse de păcat, el 
va continua să le trăiască la intensităţi sporite în viaţa viitoare. 

64. — Care este originea sufletului ? Ce înţelegem prin chipul şi asemă¬ 
narea lui Dumnezeu în om? Necreştinii şi necredincioşii poartă şi ei chipul 
lui Dumnezeu? 

— Sufletul este creat printr-un act deosebit al lui Dumnezeu, odată 
cu zămislirea trupului. Chipul lui Dumnezeu în om este viaţa conştientă 
şi libertatea. Acest chip se menţine neslăbit şi se dezvoltă prin aspiraţia 
sădită în el după fericirea şi iubirea fără sfîrşit care îşi are izvorul în Dum¬ 
nezeu. Păgînii şi necredincioşii au şi ei chipul lui Dumnezeu în viaţa lcr 
conştientă şi liberă, dar e slăbit mult prin înăbuşirea aspiraţiei spre viaţa 
în alt plan decît al lumii, spre viaţa în Dumnezeu. Pronia, lucrarea lui 
Dumnezeu îi susţine şi pe ei în viaţă, după ce tot prin lucrarea Lui au 
fost aduşi la existenţă. 

65. —Ce înţelegem prin moarte? Dar prin aşa—numitele „vămi ale 
văzduhului?” 

— Moartea este ieşirea sufletului din trup şi descompunerea acestuia. 
Dar sufletul duce cu el toate amintirile vieţii în trup, ca un fel de rădăcini 
ale trupului care se vor dezvolta la ziua de apoi în trupul înviat şi nemuri- _ 
tor. Sufletul după moarte trece prin probele care scot mai puternic la 
lumină bunătatea şi răutatea ce şi-a cîştigat-o aici. Tot acest drum e în¬ 
soţit de o conştiinţă mai puternică a prezenţei lui Dumnezeu, dar şi a 
îngerilor buni şi răi care l-au îndrumat în viaţă spre bine sau spre rău. 
Sufletele care au ascultat în viaţă de duhurile rele, vor simţi mai limpede 
că sînt însoţite de ele. Acest drum de dezvăluire mai limpede a stării lui 
este numit în Tradiţie „vămile văzduhului”. Drumul acesta este între 
viaţa de aici şi cea din planul total deosebit de acesta. 

66. — Care este rolul slujbelor şi al darurilor pentru cei adormiţi şi 
cum ajută ele la scoaterea sufletelor din iad? Este vreo asemănare între 
acestea şi purgatoriul catolic? 

— Rugăciunile şi darurile pentru cei adormiţi dovedesc că aceia au 
avut o iubire faţă de alţii, deci n-au fost cu totul răi. Iar solidaritatea 
celor rămaşi în viaţă cu ei, arătată în mila faţă de ei, este un lucru plăcut 
lui Dumnezeu care vrea să vadă sporind dragostea între oameni. Prin 
rugăciuni şi daruri pentru ei, facem ca ei să nu se simtă uitaţi în chinu¬ 
rile singurătăţii. Iar unde e dragoste, e şi Dumnezeu cu mila şi cu dragostea 
Lui. Pomenirea morţilor la ortodocşi nu este una cu învăţătură catolică 
despre purgatoriu, potrivit căreia sufletele ies de acolo prin ele însele, 
după ce au'suferit pedeapsa la care au fost trimise, sau prin repartizarea 
pe seama lor a meritelor prisositoare ale sfinţ’lor de către autoritatea papa¬ 
lă. între cci ce se roagă de pe pămînt sau din cer pentru răposaţii aflaţi 
în chinuri, este o comunicare directă de dragoste şi compătimire cu aceia. 











196 CONVORBIRI DUHOVNICEŞTI 

Şi Dumnezeu nu e silit să-i scoată mai repede printr-o completare juridică 
a lipsurilor, ci e înduioşat de dragostea celor ce se roagă pentru ei ca să 
le scurteze chinurile. 

67. — Este posibilă intercomuniunea între ortodocşi şi catolici ? 

— Nu este posibilă, căci numai cei ce mărturisesc într-un gînd cre¬ 
dinţa neschimbată în Hristoa se pot împărtăşi împreună cu El. 

; 68. — în încheiere. Vă rugăm, Prea Cucernice Părinte Profesor, să 
ne destăinuiţi cîteva momente principale din viaţa. Sfinţiei Voastre de 
preot şi profesor de teologie peste 60 de ani, de scriitor şi traducător de 
opere patristice în grai românesc, spre folosul ucenicilor Prea Cucerniciei 
Voastre. 

— Este greu să înşir aici momentele şi gîndurile mai importante 
d ; n v : aţa ce mi-a hărăzit-o Dumnezeu. Bunul Dumnezeu să-mi ierte gre¬ 
şelile ce le-am săvîrşit ca om şi sa-mi facă parte de. viaţă veşnică, întru 
fericire. Rog pe toţi care vor citi aceste rînduri, să se roage pentru mine 
şi soţia mea, prezvitera Maria. ’ 1 * * ' * 1 - 

69. — Ce sfaturi duhovniceşti şi îndemnuri părinteşti adresaţi pe 
această cale ucenicilor, preoţilor pe care i-aţi format de-a lungul anilor, 
monahilor de prin mînăstiri, credincioşilor de aproape şi de departe, care 
Vă stimează şi Vă citesc scrierile teologice şi filocalice? 

— Să fie preocupaţi toată viaţa lor de mîntuire, de dobîndirea vieţii 
veşnice. Să aibă mereu în conştiinţa lor gîndul că viaţa aceasta este trecă¬ 
toare şi să nu piardă pentru scurte comodităţi şi plăceri amăgitoare 
fericirea vieţii de veci. Să aibă permanent pe Dumnezeu în gîndul şi fap¬ 
tele lor. Să apere cu timp si fără timp dreapta credinţă Ortodoxă, păstrată 
cu jertfă de două milenii; să menţină o trăire morală şi de rugăciune 
cît mai înaltă în neţărmurită dragoste pentru Dumnezeu şi pentru oameni. 
Prin aceasta vor folosi în gradul cel mai înalt viaţa aceasta, realizîndu-se pe 
ei înşişi ca oameni, ca creştini şi fii ai lui Dumnezeu după dar şi vor fi de 
folos adevărat şi altora, ajutîndu-i în greutăţile vieţii de aici, dar şi în 
dobîndirea celei viitoare. . ■ 

în felul acesta vor fi pomeniţi din neam în neam, în veacul veacului. 

; J r ’ PREOTUL PROFESOR IO AN G. COMAN 

,, .. Institutul Teologic din Bucureşti • 

•• n ■ ‘ ■ : (n. 1902) 4 ' / 

Părintele Profesor Ioan G. Coman face parte din generaţia marilor 
profesori români de teologie din ultimii 50 de ani. Personalitatea Prea 

Cucerniciei Sale de profesor emerit de Patrologie, numeroasele sale publi¬ 
caţii patristice în diferite reviste de specialitate, ca şi lucrările tipărite 
de-a lungul anilor, care îmbogăţesc patrimoniul teologiei româneşti, l-au 
făcut binecunoscut şi apreciat, atît în ţară, cît şi peste hotare. 

Născut în judeţul Buzău, urmează Seminarul din Buzău, apoi Facul¬ 
tatea de teologie. Utere şi filozofie la Universitatea din Bucureşti şi ia doc¬ 
toratul la Strasbourg în aceeaşi specialitate. 

Din anul 1936 intră în învăţămîntul superior ca asistent de limbi 
clasice şi conferenţiar de Patrologie la Facultatea de teologie din Bucu¬ 
reşti. între anii 1944—1970 este profesor titular la catedra de Patrologie 
din Bucureşti şi un timp rector, reuşind să popularizeze scrierile marilor 
Părinţi ai Bisericii în rîndurile tinerilor teologi, să-i hrănească din bogatele 
izvoare patristice ale Ortodoxiei şi să le deştepte vocaţia şi rîvna unei 
autentice şi profunde preoţii, în dragoste de Hristos şi de oameni. Mai ales, 
devotamentul Prea Cucerniciei Sale pentru marii Părinţi capadocieni, 
sirieni şi daco-romani de la gurile Dunării din secolele IV—Y l-au consacrat 
pe deplin. i <;* 

Ajuns la vîrsta bătrîneţii. Părintele Profesor Ioan G. Coman îşi 
dedică ultimii ani rugăciunii şi studiului. Retras în casa parohială a 
bisericii Sfinţii Apostoli din strada Nerva Traian — Bucureşti, cu eforturi 
din ce în ce mai mari din cauza sănătăţii, Prea Cucernicia Sa îşi redac¬ 
tează şi tipăreşte marile cărţi ale vieţii sale: „Scriitori bisericeşti din epoca 
străromână” (1979) şi tratatul de Patrologie în.trei volume (1984—1985). 
Această trilogie este o lucrare monumentală unică la noi, nerealizată 
niciodată pînă acum, care va încununa osteneala Prea Cucerniciei Sale 
de o jumătate de secol în ogoml mănos şi puţin explorat al Patrologiei 
şi Patristicii ortodoxe. •: '' 

‘ Toate acestea m-au îndemnat să-l invit pe Părintele Profesor Ioan 
G. Coman la un mic dialog duhovnicesc, în scopul popularizării tezau¬ 
rului patristic din epoca daco-romană în ţara noastră, dialog pe care 
îl publicam în paginile de mai jos, spre folosul sufletesc al credincioşilor 
Bisericii noastre Ortodoxe. 

— Cum consideraţi că ar trebui studiată mai eficient, mai cu folos 
Patrologia, pentru ca preoţii şi studenţii noştri să intre mai profund în 
duhul Părinţilor Bisericii, să Ie urmeze — pe cît posibil — viaţa, să înveţe 
de la ei cum trebuie să fie un preot buu în zilele noastre? 

— Patrologia este o disciplină a teologiei care trebuie studiată cu 
grijă şi acrivie pentru a-i cunoaşte bine substanţa, dimensiunile, viziunea 
şi folosul ei pentru suflet şi mîntuire. Cunoaşterea Sfinţilor Părinţi cere 
, o pătrundere mare a Sfintei Scripturi, împroprierea unei întinse culturi. 

mai ales greco-latină, mînuirea limbilor greacă şi latină, posesia unui 
spirit critic sau discernămînt aparte spre a deosebi ce este ortodox de 
ce este eretic sau fantezist şi o evlavie caldă, care să zămislească dreptate 
şi dragoste. 

Pentru cunoscătorii limbilor clasice, lectura directă a textelor patris¬ 
tice oferă satisfacţii şi bucurii de negrăit. De aceea, e necesar să învă¬ 
ţăm serios greceşte şi latineşte, inclusiv elementele esenţiale ale culturi¬ 
lor vechi orientale şi ale culturii române. Studenţii şi preoţii noştri pot 
citi multe pagini patristice în diverse traduceri româneşti, în deosebi în 
colecţia Părinţi şi Scriitori Bisericeşti fondată şi condusă de Prea Feri¬ 
citul Patriarh Iustin. -■ 

Întrucît Sfinţii Părinţi au creat teologia, pătrunderea în duhul lor 
se realizează prin folosirea vieţii şi ideilor lor mai pe larg sau în rezumat, 
la materiile de învăţămînt, adică la toate catedrele din Seminariile şi 
Institutele teologice, cu accentul pe marile creaţii exegetice, istorice, 
dogmatice, morale şi liturgico-juridice. Se pot organiza lunar sau bilu¬ 
nar, pe ani de studii sau pe întreaga şcoală, şedinţe de recenzii sau dis- ■ 
cuţii despre traduceri noi, cercetări sau articole patristice apărute în ţară 
ori în străinătate. Preoţii pot face acest lucru la conferinţele lor de doc¬ 
trină. Ei îşi pot alimenta cu material patristic predicile în faţa credin¬ 
cioşilor. în lupta antisectară, Sfînta Scriptură e ajutată considerabil de 
exegeza patristică. La examenele de promovare preoţească ar fi bine¬ 
venite şi întrebări asupra literaturii patristice apărute în ţară, în ultimii 
5 ani. Pentru credincioşi ar fi binevenit un mic catehism patristic care ar 
pune în circulaţie nu numai sfinţii însemnaţi cu roşu în calendar, ci şi 
pe alţii tot aşa de mari, ca de exemplu Sfinţii: Grigorie de Nazianz, Grigo- 
rie de Nyssa, Efrem Şirul, Chirii al Ierusalimului, Chirii al Alexandriei, 
Ioan Cassian, Maxim Mărturisitorul, Ioan Damaschin, Fericiţii: Ieronim, 
Teodorct, Augustin etc. 

Doctrina şi viaţa patristică nu pot înflori decît într-o atmosferă de 
credinţă, rugăciune, jertfă şi dragoste, adică în atmosfera proprie Sfinţi¬ 
lor Părinţi. Este atmosfera aproape bimilenară a Tradiţiei creştine, în 
care s-au creştinat şi s-au format popoarele Europei, inclusiv poporul 
român prin creştinarea daco-romanilor, strămoşii noştri. Cele mai recente 
cercetări de la noi arată că încă din sec. IV texte patristice din toţi marii 
Părinţi ai Bisericii ţin afişul şi constituie pîrghia spiritualităţii noastre. 
Cine se desparte de Sfinţii Părinţi se rupe de propria-i istorie şi propriile 
sale idealuri. Ne putem noi despărţi de marii noştri Părinţi de la Dună¬ 
rea de Jos: Bretanion, Ghcrontie, Teotim I, Ioan, Timotei, Teotim II, 
Palernus, Valentinian, Ioan Cassian, Gherman, Dionisie cel Mic, Ioan 
Maxenţiu, Leonţiu, Petru? Problemele de atunci ale Bisericii sînt şi astăzi 

prezente: ecumenismul unificator, ajutorarea şi mîngîierea oamenilor, rugă¬ 
ciunea pentru lume, principiul echilibrului. Problemele cu caracter negativ 
ale l umii de atunci stau şi azi în picioare: egoismul, nedreptatea, foame¬ 
tea, neînţelegerile, invaziile, războaiele, duşmăniile d e tot soiul. Gîndirea 
şi rugăciunea Sfinţilor Părinţi ne îndeamnă să căutăm şi să găsim solu¬ 
ţiile adecvate. între acestea ei relevă discernămîntul, prietenia şi mai 
ales dragostea. Pe teologii şi pe preoţii patristici Părinţii îi văd profund 
credincioşi, harnici, jertfelnici, învăţaţi şi emeriţi. Ei au civilizat pe bar¬ 
barii Europei, au transmis cultura clasică şi au creat primiţiile' culturii 
continentului nostru. Aceasta cultură a cerut şi multă jertfă din partea 
lor. Căci preoţia nu este numai „arta artelor şi ştiinţa ştiinţelor”, ci şi 
semnul dragostei pentru Hristos, o dragoste care arde la nesfîrşit pentru 
Dumnezeu şi pentru oameni. 

— în ce măsură Sfinţii Ierarhi Vasile cel Mare şi Io an Gură (fc Aur au 
contribuit la procesul de creştinare şi consolidare a Creştinismului in ţara 
noastră, mai ales Ia gurile Dunării ? Ce mărturii concrete se cunosc astăzi 
despre aceasta? 

— Sfinţii Vasile cel Mare şi Ioan Gură de Aur s-au bucurat şi se 
bucură în evlavia poporului român de o cinstire şi o preţuire deosebită, 
nu numai pentru sfinţenia vieţii şi valoarea sufletească a operelor lor, ci 
şi pentru legătura strînsă între misionarii lor şi populaţia daco-romană 
pe care ei au creştinat-o sau căreia i-au consolidat credinţa deja primită. 

Capadocia avea legături vechi, de peste un secol, cu Dacia, cînd, spre 
258, prima invazie a goţilor, venind dinspre sudul Mării Negre, aducea 
cu ea prizonieri creştini pe meleagurile noastre. Dintre aceşti prizonieri 
au făcut parte şi părinţii ori bunicii lui Ulfila, cel care, ca episcop în regiu¬ 
nea Buzăului (341—348), predica Evanghelia nu numai în Limbile gotă 
şi greacă, ci şi în latină, adică şi pentru credincioşii daco-romani din 
eparhia lui. Legăturile dintre Capadocia şi Dacia au continuat şi s-au 
întărit. Dintr-o scrisoare (155) a Sfîntului Vasile către lunius Seranus, 
guvernatorul militar al Scythiei Minor, aflăm că acesta era capadocian, 
că sprijinea pe creştini şi se îngrijea de aproape de misionarii şi de mar¬ 
tirii din regiunea guvernată de el, adică din Dobrogea noastră. Dar nu 
numai guvernatorul Scythiei Minor era capadocian, ci şi un valoros 
misionar ca Eutihie, aşa de lăudat de Sfîntul Vasile. Apoi episcopul de 
Tomis Bretanion şi Ascholios, arhiepiscopul Tesalonicului, căruia Sfîntul 
Vasile îi adresează scrisorile 164 şi 165, şi care avea în grija sa, probabil 
ca autoritatea tutelară sau jurisdicţională, şi treburile bisericeşti ale Tonu¬ 
sului. Acest Ascholios organizase un centru de antrenament sau de pre¬ 
gătire a viitorilor martiri, centru pe unde a trecut probabil şi Sfîntul 

Sava Gotul. Sfîntul Sava însuşi era un capadocian, care se născuse între 
goţi, motiv pentru care era numit şi Gotul, dar care făcuse puternică 
misiune printre barbari sub conducerea capadociană şi care fusese mar* 
tirizat prin înecare în apele Buzăului. Dînd urmare cererii Sfîntului Yasile, 
lunius Seranus, împreună cu Presbiteriul Bisericii din Gotia-Dacia, adică 
din regiunea Buzăului, trimite la Cezareea Capadociei moaştele acestui 
martir însoţite de o scrisoare adresată marelui ierarh capadocian. Scri¬ 
soarea, care este primul document oficial trimis de Biserica noastră daco¬ 
română în străinătate, are o importanţă excepţională. Primind moaş¬ 
tele Sfîntului Sava şi Scrisoarea Presbiteriului de la Buzău, Presbiteriu 
care avea, probabil, nivel episcopial, Sfîntul Yasile scrie printre altele 
lui Âscholios: „Ţara în care te-ai născut ai cinstit-o cu un martir, care 
a înflorit de curînd într-o ţară barbară, vecină cu a ta. Ai procedat 
asemenea cultivatorului recunoscător, care trimite primiţiile recoltei sale 
acelora care i-au procurat sămînţa. Darul este cu adevărat vrednic de 
un atlet al lui Hristos şi un martor al adevărului, care obţine cununa 
dreptăţii. Noi l-am primit cu bucurie şi am dat mărire lui Dumnezeu” 
(Scrisoarea 165). Sfîntul Vasile resimte o adevărată efuziune sfîntă la 
citirea Scrisorii din Gotia-Dacia: „Dintr-o ţară îndepărtată am primit o 
scrisoare In care înfloreşte frumuseţea dragostei. De la barbarii care 
sălăşluiesc dincolo de Istru (Dunăre), ne-a sosit un martir pentru a pro¬ 
clama prin el însuşi integritatea credinţei care domneşte în acele părţi. 
Cine ar putea povesti bucuria pe care au resimţit-o sufletele noastre la 
aflarea acestei lucrări? .. . Cînd am văzut atletul, am proclamat fericit 
pe acela care-1 pregătise” (Scrisoarea 164, 1). Prin aceste rînduri, Sfîntul 
Yasile recunoaşte nu numai dragostea plină de frumuseţe a Scrisorii 
Bisericii din Gotia-Dacia, dar şi ortodoxia de credinţă a creştinilor daco¬ 
români, ortodoxie pentru care Sfîntul Sava îşi dăduse viaţa. Dacă ţinem 
seama că misionarii capadocienî au adus nu numai credinţa, ci şi tra¬ 
diţiile cultice şi monahale ale Bisericii lor in părţile noastre, că pravilele 
şi teologia Sfîntului Yasile circulă la noi din epoca patristică, iar teo¬ 
logia actuală românească apreciază mult gîndirea capadocienilor şi mona¬ 
hismul nostru ţine în mare cinste viaţa chinoviaiă recomandată de Sfîntul 
Vasile, vom înţelege că spiritualitatea românească are o puternică rădă¬ 
cină vasil ană: credinţa, puritatea ortodoxă, iniţiativă, curaj, viaţă de 
obşte, gîndire filozofică şi teologică şi artă de nivel. Sfîntul Grigorie de 
Nazianz, alt mare capadocian, ridică o frumoasă paralelă între Zalmoxis' 
şi Hristos (Poezia Către Nemesius). Evlavia noastră populară preţuieşte 
In chip deosebit Sfînta Liturghie şi „Moliftele” Sfîntului Yasile cel Mare. 
Şi nu mai puţin aşezămintele sale sociale cu umanismul său, adică dra¬ 
gostea sa de oameni. ‘ • 

Sfîntul Ioan Gură de Aur e tot aşa de legat de români prin. opera 
sa misionară sau de consolidare a credinţei în părţile daco-romane, îndeosebi 
în Scythia Minor. Prin Teodoret. al Cyrului (Istoria Bisericească V, 11, 1) 
ştim ca, spre 399, Sfîntul Ioan Gură de Aur trimitea misionari pentru 
„nomazii sciţi de la Istru”, adică pentru huni. Expresia „nomazii sciţi 
de la Istru” nu cuprindea exclusiv grupuri de huni, ci era o formulă 
generală acoperind populaţia Dobrogii, în care, atunci, circulau cete de 
huni, cum ştim dintr-o întîmplare referitoare la o întîlnire dintre episcopul 
Teotim I de Tomis şi un grup de huni. Acelaşi Teodoret precizează că a 
citit unele scrisori ale Sfîntului Ioan Gură de Aur adresate episcopului 
Leontie al Ancyrei, în care Ioan îl informa pe acesta despre convertirea 
sciţilor şi-i cerea să-i trimită oameni pricepuţi pentru îndrumarea lor 
(Ibidem V, 31). Nu avem ştiri mai de aproape despre misionarii hri- 
sostomici trimişi la daco-romanii din Scythia Minor, dar opera de încreş- 
tinare sau de consolidare a credinţei se făcea cu colaborarea episcopilor 
de Tomis, căci aşa cum se ştie, episcopii din capitala Scythiei Minor er&u 
membri ai Sinodului Arhiepiscopiei de Constantinopol, întrucît aceasta 
îi numea şi îi întărea în scaun. Sfîntul Ioan Gură de Aur a putut lucra 
la încreştinarea „nomazilor sciţi” şi a daco-romanilor din eparhia sa, 
prin episcopul Teotim I de Tomis, vestit pentru evlavia şi sfinţenia vieţii 
sale pînă într-atît încît hunii îl supranumeau „zeul romanilor”. După 
aprecierea lui Ieronim, Socrat, Sozomen şi Ioan Gură de Aur el însuşi, 
Teotim I, era un om de adincă cultură, admirat de contemporani, prieten 
sincer al Sfîntului Ioan Gura de Aur pe care l-a apărat de acuzaţia de 
OTigenism adusă de Sfîntul Epifanie. Era un monah desăvîrşit şi făcătoT 
de minuni. Sfîntul Ioan Gură de Aur nu putea avea un misionar mai 
calificat decît el pentru „sciţi”. Fiindcă adesea hunii devastau regiunile 
scitice, Teotim îi potolea şi-i îmbuna dîndu-le mese şi daruri (Sozomen, 
Istoria Bisericească VII, 26, PG 67, 1500 BCD). Desigur că nu prin 
daruri a putut Teotim I converti pe unii huni şi pe ceilalţi, ci prin sfin¬ 
ţenia vieţii sale şi prin tactul lui catehetic. 

Misionarii Sfîntului Ioan Gură de Aur trimişi la daco-romanii de la 
Istru au putut lucra şi prin mijlocirea Sfîntului Ioan Gassian care, spre 
anul 400, se afla 1a Constantinopol în slujba Bisericii mame de acolo, 
în subordinea patriarhului care-1 şi hirotonise în diacon. Gassian, care 
a făcut misiune de înaltă clasă atît la Constantinopol cît şi la Roma, 
dar mai ales în sudul Galiei, unde a dus monahismul oriental, va fi infor¬ 
mat de aproape pe Sfîntul Ioan Gură de Aur despre situaţia religioasă 
a compatrioţilor săi daco-romani din Scythia Minor şi-i va fi cerut 
— poate — să trimită misionari acolo. Stăruinţa Sfîntului Ioan Gură de 
Aur pe lingă episcopul Leontie al A ncyrei de a trimite misionari la sciţi 

îndreptăţeşte poate ipoteza unei asemenea cereri. Daco-romanul Cassian 
se va fi întors poate el însuşi în patrie, p entru un timp, în fruntea vreunei 
misiuni v enind în Dacia Pontică. Cu acest prilej, el va fi adus în Dobrogea 
texte liturgice hrisostomice, în frunte cu acel faimos Cuvînt catehetic la 
Paşti , o omilie pascală, ce se citeşte şi azi în noaptea de Paşti în Biseri¬ 
cile noastre, înainte de începerea Sfintei Liturghii. Această omilie e cea 
dintîi operă patristică tradusă în limba română, în sec. XVI, de Popa 
Bratu din Braşov şi de Popa Grigore din Măhaci. Este prea mare coinci¬ 
denţa dintre dragostea caldă a Ortodoxiei româneşti şi cea a Sfîntului 
Ioan Cassian pentru Sfîntul Ioan Gură de Aur ( Despre întruparea Dom¬ 
nului, contra lui Nestorie VII, 30), spre a nu se face o legătură directă 
între creştinismul daco-roman şi Ioan Cassian, ca trimis al Arhiepiscopiei 
Constantinopolului. Liturghia şi Cuvîntul de învăţătură dela Paşti, nume¬ 
roasele sale predici populare şi drama vieţii lui vor fi impresionat profund 
pe daco-romani prin opera misionarilor hrisostomici în frunte cu episcopii 
de Tomis şi monahii dobrogeni care-şi mărturiseau recunoştinţa şi prin 
aceea că unii din ei se botezau cu numele marelui patriarh Ioan, nume 
pe care-1 găsim des la clericii din Dobrogea secolului V. Dragostea fierbinte 
de săraci şi de oameni în general a sădit în inimile strămoşilor noştri acea 
îndoită floare a omeniei şi ospitalităţii, care fac din români un popor aparte. 

— Dar despre peşterile şi viaţa isihastă din Munţii Buzăului ce ne 
puteţi spune? Sînt mărturii că ar fi chiar din secolele IV—V? 

— Izvoarele arheologice, confirmate în parte de cele literare, vorbesc 
de un grup de mînăstiri din zona Bozioru, Nucu, Găvanele, Aluniş şi 
Colţi din Munţii Buzăului, care ar fi cuprins — după aprecieri aproxi¬ 
mative — între 23 şi 29 de sihăstrii, bisericuţe rupestre, un adevărat 
mic „Munte Atos” al Ţării Româneşti. în afară de locuinţe datînd din 
perioada fierului, ca „ Fundul Peşterii ”, s-an identificat locuinţe săpate şi 
locuite în sec. III—IV d. Hr. şi în Evul Mediu. Credem că sihăstriile 
din Munţii Buzăului existente, cel puţin în parte, încă din epoca pre-geto- 
dacică şi geto-dacică, au adăpostit asceţi zalmoxeeni, pe care, după con¬ 
vertire, evlavia creştină i-a transformat în sihaştri ai credinţei noastre, 
cum ştim de la Paulin de Nola că se întîmpla sub păstoria Siîntului 
Niceta de Remesiana în Munţii Haemus — Balcani, din cele două Dacii 
sud-dunărene (Carmen XVII, vv. 217—220). în afară de „Fundul Peş¬ 
terii”, s-au identificat sihăstrii la Nucu: „Peştera lui Iosij , ' > şi „Peştera 
îngăurită ” de la Colţii de Sus (comuna Colţi), „Gaura Tătarului ” sau 
„Peştera lui Dragomir ”, „Complexul rupestru de la Aluniş ” (Colţi). „Peştera 
lui Iosif” are incizat 'deasupra uşii un peşte, simbol vechi creştin aflat 
şi la Tomis din sec. IV. „Peştera îngăurită ”, „Gaura Tătarului ” şi alte 

) 













CU DASCĂLI AI TEOLOGIEI ORTODOXE 


203 


peşteri de la Aluniş au incizate înăuntru şi în afara încăperilor numeroase 
cruci cu braţe lăţite la capete, cruci specifice secolelor V şi VI, cruci 
descoperite şi în alte părţi ale ţării noastre, unele din aceste cruci urcînd 
pînă în sec. III. Ele sînt similare crucilor din sec.’ III descoperite în 
regiunea limitrofă — Bărboşi. Crucile din sihăstriile Munţilor Buzăului 
arată credinţa în Hristos a strămoşilor şi simbolizau arme de nădejde 
şi apărare contra invadatorilor goţi. 

Din informaţiile lăsate de Sfîntul Epifanie (Contra tuturor ereziilor, 
LXX, 15, 2) că în „partea cea mai adîncă a Daciei-Gotiei”, adică în 
regiunea muntoasă a Buzăului, se aflau mînăstiri fondate de Âudius cu 
monahi audieni, dar şi cu monahii, monahi şi episcopi localnici, ca Sil- 
vanus ş.a. rezultă că în aceste sihăstrii, la început se găseau monahi audieni, 
şi monahii apoi şi ortodocşi şi pe urină numai ortodocşi. Misionarii capa- 
docieni şi bizantini nu au întîrziat să ridice şi să închege şi ei aici un 
monahism de substanţă şi profil ortodox atît înainte, cît mai ales după 
plecarea audienilor. Monahismul avea în regiunea Buzăului o organizaţie 
bisericească completă, încă din perioada audiană, fiindcă audienii aveau şi 
episcopi. Creştinismul a trecut repede din Scythia Minor în Estul Munteniei 
şi Sudul Moldovei prin Bărboşi şi alte puncte. Influenţa creştinismului 
dobrogean asupra aşezărilor monahale din Munţii Buzăului se manifestă 
poate şi în faptul că majoritatea bisericuţelor rupestre din zonă au, din 
epoca patristică, sfinţi ocrotitori pe Ioan Bogoslovul (Evanghelistul), 
Ioan Botezătorul, Ioan Zlataust (Gură de Aur) şi pe Maica Domnului 
(Naşterea şi Adormirea). Aceste nume vin, nu de la Teodosie de Kele- 
farevo (1346—1371), cum s-a susţinut, ci din tradiţia evlaviei din Scy¬ 
thia Minor şi Dacia, unde am văzut că numele Sfîntului Ioan şi acela 
al Maicii Domnului erau cinstite în mod deosebit. 

Sihăstriile, devenite uneori schituri şi mînăstiri în Munţii Buzăului, 
au fost şi sînt şi astăzi solide fortăreţe de continuitate spirituală creştină 
şi de geneză daco-romană. S-au rostit în aceste mînăstiri şi schituri mii 
de rugăciuni de cuvioşii călugări şi s-au vărsat rîuri de lacrimi pentru 
iertarea păcatelor şi mîntuirea sufletelor. S-au dat îndrumări şi sfaturi 
la milioane de credincioşi, s-au zămislit şi au crescut fapte de desăvîrşire 
prin nevinovăţia cugetului şi dragostea de Dumnezeu şi de oameni a 
numeroşilor sihastri, dintre care s-au impus figuri deosebite ale Bisericii, 
ca Vasile de la Poiana Mărului şi mulţi alţii, a căror smerenie a refuzat 
să-şi înscrie numele in vreun document. Schiturile buzoiene au fost nu 
odată foişoare de pază pentru ţară, ziduri de apărare împotriva invada¬ 
torilor, izvor viu care a ţinut legătura cu oamenii şi evenimentele din 
Transilvania, sudul Moldovei şi tot ţinutul Dunării de Jos. Ele s-au opus 
cu putere propagandei catolice după dispariţia! episcopiei catolice a cuina- 

nilor de la Milcovia şi au ajutat de atîtea ori pe domnii Ţării Româneşti 
şi ai Moldovei. •» • « •' •>> ■ 

— Ştim că lucraţi de mulţi ani la un vast tratat de Patrologie care 
va încununa activitatea didactică, pedagogică şi teologică a Prea Cucer¬ 
niciei Voastre. Vă rugăm, faceţi-ne o prezentare succintă a acestei oper^. 

— Tratatul de Patrologie la care lucrez pentru studenţii şi preoţii 
noştri, dar şi pentru credincioşii ortodocşi ai Bisericii noastre, vrea să 
ţină seama de nivelul actual al cercetărilor patristice, care e foarte ridicat 
şi creşte mereu în comparaţie cu acela al micului manual din 1956. în 
limita posibilităţilor actuale, cei 700 de ani de producţie literară patristică 
vor fi cuprinşi într-un număr de volume care prezintă viaţa, operele şi 
învăţătura Sfinţilor Părinţi, în cele trei perioade de evoluţie. Se stăruie 
asupra operelor şi mai ales a învăţăturii, care se substanţiază, se ampli¬ 
fică şi se îmbogăţeşte continuu de la primul Părinte Apostolic pînă la 
Sfîntul Ioan Damaschin şi la ultimii scriitori gali şi spanioli. Această 
învăţătură, cu baza în Sfînta Scriptură, dar crescută şi dezvoltată la 
autori aşa de diferiţi şi proveniţi din popoare şi culturi aşa de felurite, 
şi-a păstrat nealterat fondul genuin, într-o mare varietate de forme şi 
la diferite niveluri. Literatura patristică mînuieşte şi transmite elemente 
din diferite culturi, îndeosebi : din cele clasice greacă şi latină, fără să-şi 
altereze fondul. Un fond mereu acelaşi: Hristos, dmul, dragostea, desă- 
vîrşirea, care ard ca nişte făclii pe piscurile patristice şi continuă şi azi 
Bă lumineze o mare parte a lumii. Spre deosebire de unii patrologi actuali 
sau istorici literari, autorul acestor rînduri tratează în manualul său, 
nu numai despre scriitorii greci şi latini creştini dintre anii 90—750, ci 
despre toţi scriitorii creştini de valoare: sirieni, copţi, armeni, georgieni, 
din această epocă, întrucît ei formează un tot, ca expresie a unei singure 
Biserici. Au fost înregistrate selectiv, în unele opere gnostice descoperite 
recent la Nag-Hazamadi şi în alte părţi. 

Scriu Patrologia ca un omagiu de caldă recunoştinţă faţă de Biserică 
şi Ţară, care m-au adus pe lume, m-au crescut, m-au trimis la şcoli şi 
m-au educat în cultul credinţei, al muncii, al frumuseţii, al omeniei şi 
al amintirii, prin osîrdia unui mare număr de dascăli de la unele aşeză¬ 
minte de studii din ţară şi străinătate. 

Sfinţii Părinţi daco-romani de la Dunărea de Jos cu contribuţii 
remarcabile în istoria Bisericii universale, dar mai alea la formarea po¬ 
norului daco-roman şi apoi român m-au convins că noi, ortodocşii români, 
eîntem parte integrantă din Patrologie. Se cuvine deci ca aceasta să ne 
intereseze şi s-o cinstim ca pe un filon spiritual de mare valoare pentru 

noi, fără de care nu am fi ceea ce sîntem. Prin smeriţii Părinţi daco¬ 
români noi ne-am integrat în cultura europeană şi am devenit europeni. 

Nu aş fi scris şi nu aş scrie Patrologie dacă nu m-aş fi convins de 
marea ei actualitate. Literatura patristică nu este numai un vast tezaur 
de cultură, dar ea generează mereu cultură, adică provoacă reacţii spiri¬ 
tuale şi practici de mult folos pentru cei ce meditează paginile marilor 
Părinţi şi se roagă cu ei. Logosul, adică Raţiunea Supremă, dreptatea, 
creaţia, smerenia şi dragostea tronează în scaunul de aur al spiritualităţii 
patristice. Umanismul patristic ridică pe om din robia antichităţii şi a 
lumii moderne, la rangul de rege al naturii, ca chip al lui Dumnezeu. 
Forţa uriaşă pe care o desfăşoară omul astăzi în toate domeniile este 
prevăzută şi explicată de gîndirea patristică prin eroismul şi forţa muncii 
raţionale, a discernămîntului şi progresului. Mai puternică decît raţiunea 
tehnică şi de manevră este, pentru viziunea patristică, dreptatea sau 
nevinovăţia, încrederea ori puritatea inimii, care biruie păcatul. înduni- 
nezeirea omului, capul drumului spre mîntuire, este ca să ajungem la 
nevinovăţie, adică la dragostea de la început, cînd Dumnezeu vorbea 
cu omul de la gură la gură. ** 

In spaţiul bisericesc, Patrologia oferă o preoţie de deosebită frumuseţe 
spirituală şi socială nu numai în tratate de neîntrecut farmec al fon¬ 
dului şi al formei, ci chiar în întruchipări reale, care sînt o laudă nu 
numai a vieţii creştine, ci a lumii însăşi. Ştiinţă, puritate, evlavie, sme¬ 
renie, dragoste şi rugăciune, mai ales rugăciune; iată preoţia patristică! 
înaltele tratate ale gîndirii Sfinţilor Părinţi se împletesc tot timpul cu 
evlavia şi rugăciunea. O preoţie care stă model preoţimii de astăzi. Sfinţii 
Părinţi au elaborat şi trăit un monahism care stă pildă monahismului 
actual. Care dintre noi poate urma de aproape pe Sfinţii Ioan Cassian, 
Teotim I de Tomis, Vasile cel Mare şi Ioan Gură de Aur, ori pe Feri¬ 
citul Augustin? • - h -h U' J 


— Ce alte perspective cărturăreşti şi teologice de viitor aveţi? 

— Ca perspectivă, în timpul liber revizuiesc unele manuscrise pe 
care le am de publicat cu teme, ca: a. Teognosia în doctrina Sfinţilor 
Părinţi; b. Hristologia şi mariologia patristică;. c. Concepţia despre dm 
în literatura patristică; d. Aspecte ale culturii patristice; e. Probleme 
literare patristice; f. Actualitatea ecumenismului Sfinţilor Părinţi. 

Nu pot încheia acest răspuns fără a mulţumi din inimă bunătăţii lui 
Dumnezeu pentru .a mă fi călăuzit continuu în tot ceea ce am gîndit şi 
am săvîrşit binele; bucurînd pe toţi fraţii mei, oamenii. îi mulţumesc 
pentru frumuseţile de negrăit pe care mi le-a oferit în cultura clasică, 
teologică şi literară în general; pentru o soţie excepţională care mi-a 

stat alături creîn du-mi condiţii ideale de studiu şi elaborare; pentru un 
profesorat pe care am vrut să-l ţin la nivelul timpului şi al Bisericii; 
pentru o operă teologică migăloasă şi de răspundere, pe caTe sînt încă 
departe de a o încheia; pentru o preoţie sfîntă cu care m-a învrednicit 
Hristos — Logosul, fără să fi ajuns pînă acum la puritatea şi frumuseţile 
ei de culme. * - 


PREOTUL PROFESOR CONSTANTIN GALERIU 
Institutul Teologic din Bucureşti 
(n. 1918) 


h 


Părintele Constantin Galeriu este preot şi profesor de teologie con¬ 
sacrat, cu o rară vocaţie sacramentală. Cuvîntul său blînd, cald, părintesc, 
întotdeauna încurajator, dres cu sarea învăţăturii evanghelice şi a Sfin¬ 
ţilor Părinţi, convinge fără să forţeze voinţa, cucereşte, pacifică, picură 
speranţă, dă viziune cosmică, divină, lumii, omului, ca chip al lui Dum¬ 
nezeu şi odihneşte inima. Prea Cucernicia Sa are inimă de preot adevărat, 
pentru că iubeşte pe toţi oamenii, pentru că are multă milă de văduvă 
şi de sărac. Iubeşte Biserica, slujbele frumoase, cîutările de la strană şi, 
nu mai puţin, predica, cuvîntul rostit cu căldură părintera scă, ce mîngîie, 
tămăduieşte sufletul, risipeşte orice îndoială şi răspunde la nevoile sufle¬ 
teşti imediate ale credincioşilor. Pentru aceea este căutat de mulţi, întrucît 
sfaturile Sfinţiei Sale limpezesc atîtea întrebări ale vieţii şi umplu golul 
multor inimi.’ 

Fiu de ţăran de pe Valea Siretului-Bacău, slujeşte ca preot peste 
30 de ani în oraşul Ploieşti, iar din anul 1970, paroh, la biserica Sf. Sil¬ 
vestru din Bucureşti şi profesor de Teologie fundamentală şi Omiletică 
la Institutul Teologic din Capitală. în bogata sa activitate misionară şi 
pedagogică se disting trei vocaţii deosebite, care trebuie să împodobească 
viaţa unui bun preot. Vocaţia de slujitor şi iconom devotat al Bisericii 
lui Hristos; vocaţia de duhovnic şi sfătuitor sufletesc ales, pentru toate 
vîrstele şi straturile sociale; şi vocaţia de predicator iscusit, dascăl iubit 
de teologie şi catehet al duhului. în această întreită activitate sacramen¬ 
tală, omiletică şi pedagogică. Părintele Constantin Galeriu urmăreşte în 
chip deosebit lauda Sfintei Treimi, apărarea credinţei ortodoxe şi mîntui- 
rca fiilor săi duhovniceşti. Toate acestea l-au făcut cunoscut şi iubit 
tuturor, atît în parohie, cît şi în rîndul studenţilor de teologie. 

Apreciind activitatea şi experienţa pastorală exemplară a Prea Cucer¬ 
niciei Sale, precum şi cultura sa teologică de profil dogmatic, am realizat 
împreună cu Părintele Profesor Constantin Galeriu o frumoasă convor- 

bire duhovnicească, folositoare atît pentru călugări, cît şi pentru mireni, 
pe care o redăm în paginile ce urmează. 

1. —Părinte Constantin, cum tîlcuiţi cuvintele Sfintei Scripturi: „Şi 
a zis Dumnezeu : Să facem om după chipul şi după asemănarea Noastră ... 
Şi a făcut Dumnezeu pe om după chipul Său ...” (Facere 1, 26—27). 
Cum înţelegem, deci, originea omului după Sfînta Scriptură ? 

— Părinte Ioanichie, mai adine decît orice, în acest cuvînt al Sfintei 
Scripturi ne apare sfatul lui Dumnezeu, sfatul Prea Sfintei Treimi — „Să 
facem om după chipul şi asemănarea Noastră”. Sfîntul Yasile Cel Mare 
se şi întreabă: „Cui îi zice Dumnezeu: să facem om după chipul Nostru”? 
şi răspunde: „Cui altuia, decît Celui Care este strălucirea Slavei Sale, 
Chipul fiinţei Sale. Deci propriului Său Chip viu care a mărturisit: „Eu 
şi Tatăl Meu Una sîntem” (Omilia a IX-a la cele şase zile ale creaţiei — 
Exaimeroa). Astfel, Chipul lui Dumnezeu, Cel după fiinţă este Fiul lui 
Dumnezeu însuşi. Care S-a făcut şi Fiul Omului. Iar noi am fost zidiţi 
după chipul Lui. Adam a primit chipul Chipului. De aceea, cum spune 
Sfînta Scriptură, noi avem în „Fiul Omului Care este în cer” (Ioan 3, 13), 
„casă nefăcută de mînă, veşnică. .(2 Cor. 5, 1), „moştenire nestrică- 
cioasă . . ., neîntinată, neveştejită, care se păstrează în ceruri” (1 Petru 1,4). 

Aceasta este învăţătura privind originea noastră şi definiţia noastră 
după Sfînta Scriptură: omul este creat după Chipul Fiului lui Dumnezeu. 

2. —Cum ne putem cunoaşte atunci „Chipul”, „Modelul”, altfel 
spus, „Originalul” după care am fost creaţi? 

— Pentru a ne cunoaşte viu „Chipul”, „Modelul” nostru. Părintele 
cel ceresc, după cădere, şi la „plinirea vremii”, ne-a făcut darul de a ne 
trimite pe Fiul Său în trup, în chip şi faţă omenească. Iar noi „am văzut 
slava Lui, slavă ca a Unuia Născut din Tatăl, plin de har şi de adevăr” 
(Ioan 1, 14). Am văzut în Hristos propria noastră faţă şi slavă după 
care am fost creaţi, şi la asemănarea căreia sîntem chemaţi. Şi aş dori 
să adaug la cele zise pînă aici: negrăit de mare este şi darul de a fi făcuţi 
după Chipul lui Dumnezeu şi mai ales darul de a se fi arătat în lume 
Chipul însuşi al lui Dumnezeu, Care este temelia făpturii noastre. „Nu 
pămîntul diu sine ne-a aruncat afara ca pe greieri . ..” zice tot Sfîntul 
Yasile Cel Mare, „ci mîna lui Dumnezeu eBte aceea care ne-a lucrat”. 
Nu sîntem simplul produs al naturii, ci opera şi chipul Autorului naturii. 
Şi dacă „mîna”, mai bine zis, Mîinile Tatălui — Fiul şi Duhul Sfint — 
„ne-au făcut şi ne-au zidit”, cum zice Psalmistul (Ps. 118, 73), căzînd 
Adam, Aceleaşi Mîini prin întrupare, ne susţin şi lucrează mîntuirea 
noastră. Pe temelia Hristos, Care nu poate fi surpată de nimic, putem 
fi rezidiţi din nou. - ' 

3. — în Cartea Facerii, cap. 2, 7, citim şi următoarele : „Atunci, lu iud 
Domnul Dumnezeu ţărînă din pămîut, a făcut pe om şi a suflat în faţa lui 
suflare de viaţă şi s-a făcut omul suflet viu”. Cum tîlcuim aceste cuvinte? 

— Aici se vorbeşte despre actul propriu-zis al zidirii omului. Şi, 
trebuie sa observăm că Dumnezeu a pregătit mai întîi vasul omenesc, 
adică trupul, care să poată primi „suflare de viaţă” dumnezeiască.Trupul 
lui Adam era menit să fie organ al unei vieţi spirituale, să fie „templu al 
Duhului Sfînt”. Precum trupul Fecioarei Maria luat din trupul umani¬ 
tăţii lui Adam a fost pregătit, prin lucrarea Duhului Sfînt, să poarte şi 
să nască din ea pe Fiul lui Dumnezeu, Acelaşi Ziditor, din „ţărîna pămîn- 
tului” care odrăslise deja din sine „fiinţe vii”, din „pămînt viu” zideşte, 
modelează trupul şi „vasul ales” menit să poarte „chipul Fiului lui Dum¬ 
nezeu”, chipul Logosului creator a toate (loan 1, 3), Trupul lui se face 
locaş, gazdă Oaspetelui divin. Organele îi devin instrumente capabile să 
reveleze un „suflet viu”, purtător de har, de gîndire şi cuvînt dumnezeiesc. 

4. —Avem un astfel de temei şi în tîlcuirea Sfinţilor Părinţi sau 
mai profund, în alte locuri ale Sfintei Scripturi? ■ 

— In acest sens, Sfîntul Grigore de Nyssa învaţă ca Dumnezeu i-a 
dat omului mtinile, anume ca să poată vorbi. Dacă i-ar lipsi mîinile, 
atunci buzele ar trebui să fie ca la animale, adică să poată prinde cu ele 
iarba şi s-o rupă. Trecînd însă grija procurării hranei pe seama mîinilor, 
gura a devenit organul prin excelenţă ai cuvîntului, al lui Dumnezeu- 
Cuvîntul (Despre facerea omului, cap. 8). 

Citind în Cartea Facerii: „Şi a suflat în faţa lui suflare de viaţă şi 
s-a făcut omul suflet viu”, observăm că şi în ziua învierii, la fel, lisus 
Mîntuitorul nostru a suflat asupra Sfinţilor Apostoli şi le-a zis: „Luaţi 
Duh Sfînt!” (Ioan 20, 22). Duhul Sfînt Care le devine „sufletul” sufletu¬ 
lui lor, îi zideşte din nou şi îi îmbracă cu putere de sus în plinătate la 
ziua Cincizecimii după Chipul Domnului. Aşa s-a îmbrăcat şi Adam cu 
putere de sus în toată făptura lui, fireşte la măsura şi la vîrsta de început 
a umanităţii pe care o reprezenta el. în acest duh tîlcuiesc şi Sfinţii 
Părinţi. „Se spune pentru Awa Pamvo, — citim în Pateric — că precum 
a luat Moisi icoana slavei Iui Adam, cînd s-a slăvit faţa lui, aşa şi faţa 
lui Awa Pamvo, ca fulgerul strălucea şi era ca un împărat şezînd pe 
tronul său”. Duhul Sfînt, împărtăşit cu iconomie de la Tatăl prin Fiul, 
este Acelaşi, şi în Adam începătorul zidit al firii noastre înţelegătoare, 
şi în Moisi primitorul Legii, şi în Awa Pamvo părtaş al legii harului. 

5. —Ce trebuie al înţelegem atunci că a primit Adam în suflarea 
dumnezeiască de viaţă, prin care „s-a făcut suflet viu”? 

— A primit harul Duhului Sfînt. Harul prin care, aşa cum ni se 
arată în cartea Facerii, comunica cu Dumnezeu în răcoarea raiului (Cap. 3, 
8 — 19) în. care putea să contemple, să-şi cunoască Chipul după Care a 
fost zidit. O dovadă clară că Adam a primit darul Duhului o avem în 
cuvîntul Domnului rostit după cădere, cînd zice: „Nu va rămîne Duhul 
Meu pururea în oamenii aceştia, pentru că sînt numai trup” (Facerea 6, 3). 
Este vorba tocmai de retragerea Duhului din cauza păcatului — fapt 
cunoscut viu în experienţa duhovnicească — şi căderea dureroasă în ceea 
ce va numi Apostolul „trupul păcatului”, „trupul morţii” (Rom. 7, 24). 
Precizez că şi Sfîntul Ioan Gură de Aur tîlcuieşte la fel cuvîntul „suflet 
viu”, cînd zice: „După cum trupul atunci moare cînd îl părăseşte sufletul, 
aşa sufletul atunci moare cînd îl părăseşte Duhul Sfînt cu energia Sa” 
(Omilia 18, la Efeseni). Astfel, „sufletul viu” este sufletul purtător de 
Duh Sfînt, de har. Este omul zidit, ca fiinţă spirituală, duhovnicească, 
de un „chip”, de un duh cu Dumnezeu-Cuvîntul. 

6. — V-aş ruga să spuneţi care sînt trăsăturile Chipului lui Dumne¬ 
zeu în om! 

— Trăsăturile „chipului”, insuflat şi întipărit de Dumnezeu în om, 
sînt vădite tocmai în darurile Duhului Sfînt, Care de la începutul creaţiei 
„se purta pe deasupra apelor” (Facerea 1, 2). Aceste daruri sînt mani¬ 
festate îndeosebi prin viaţă conştientă, libertate, aspiraţie continuă de 
depăşire de sine, prin comuniune de dragoste cu Ziditorul şi cu semenii, 
şi prin putere creatoare. 

Ceva mai pe larg, Chipul dumnezeiesc în noi înseamnă spirit capabil 
de pătrundere a sensului existenţei de cunoaştere, de înţelepciune; 
înseamnă libertatea care-1 scoate pe om de sub servitutea naturii, a nece¬ 
sităţii oarbe şi-l înalţă în lumea slujirii valorilor — bine, adevăr, frumos. 
„Adevărul vă va face pe voi liberi”, zice Domnul (Ioan 8, 32). înseamnă 
depăşire, trecere neîncetată dincolo de noi înşine, care fundamental îşi 
află sensul în răspunsul la o chemare în tinderea către „rudenia cea de 
sus”, cum spune Sfîntul Vasile cel Mare; în dialogul de iubire cu Cel ce 
infinit ne depăşeşte şi ne solicită la un progres, la creştere „în duh şi în 
adevăr” fără de sfîrşit. „Merge-vor din putere în putere, arăta-se-va 
Dumnezeul dumnezeilor în Sion”, zice Psalmistul (Ps. 23, 8), căci dia¬ 
logul cu Dumnezeu-Creatorul inspiră şi fundamentează în noi Chipul Lui 
ca forţa creativă. Purtînd în noi lumea?,. îit gîndirea şi iubirea noastră, 
aşa cum o poartă Creatorul, se luminează în noi sensurile, raţiunile lucru¬ 
rilor, legile care guvernează creaţia. Se luminează în noi înşine secretul 
creaţiei, secret care esenţial implică spirit care gîndeşte, zămislire de idei, 
de proiecte şi energie, materie în care ideile se întrupează, în care capătă 

expresie, formă, chip. Mai ales prin aceste trăsături sc afirmă omul după 
Chipul lui Dumnezeu-Creatorul. 

7. — în Sfînta Scriptură se spune, mai întîi : „Şi a zis Dumnezeu : 
să facem om după Chipul şi asemănarea Noastră” (Facerea 1, 26). Iar 
în versetul următor zice numai: „Şi a făcut Dumnezeu pe om după Chipul 
Său”. Este vreo deosebire între chip şi asemănare? 

— Chipul lui Dumnezeu ne este dăruit în actul divin creator şi nu 
se pierde niciodată. Asemănarea, care constă în dezvoltarea şi desăvîrşi- 
rea fără de hotar a trăsăturilor Chipului, se lucrează prin har în con¬ 
lucrare cu osteneala noastră. Cel mai bine a tîlcuit aceasta legătură între 
chip şi asemănare Sfîntul Vasile Cel Mare. El spune: „Dacă te-ar fi făcut 
dintru început după asemănarea lui Dumnezeu, zice el, unde ar fi fost 
darul tău? De unde te-ai fi încununat? Dacă Ziditorul ar fi dat firii totul, 
cum ţi-ar fi deschis împărăţia cerurilor? Acum însă una ţi s-a dat; cea¬ 
laltă nedesăvîrşită s-a lăsat, ca şi tu să lucrezi la desavîrşirca ta, pentru 
ca vrednic să te faci de plata cea de la Dumnezeu . . Şi, făcînd legă¬ 
tura între prima şi cea de a doua creaţie în Hristos, adaugă: „Cum dar 
nc facem după asemănare? Prin Evanghelie! Căci ce este creştinul? 
Asemănarea cu Dumnezeu cît îi este dat firii omului. Dacă ai primit să 
fii creştin, sîrguieşte-te a te face asemenea lui Dumnezeu; îmbracă-te 
în Hristos” (Omilia I, Despre originea omului, 17). 

8. —Ce este grădina Edenului sau Raiul în care ni se spune ca a 
fost aşezat Adam ? 

— Cum arată Sfinţii Părinţi (Ioan Damaschin şi Nichita Stithatul) 
Raiul trebuie înţeles atît sensibil, cît şi spiritual, aşa precum omul a fost 
creat cu trup şi cu suflet. Spiritual, însemna comuniunea, petrecerea cu 
Dumnezeu, Care locuia în el căci era casa Lui. Dumnezeu era îmbrăcă¬ 
mintea lui strălucitoare şi „Harul lui Dumnezeu îl înveşmînta” (Sfîntul 
Ioan Damaschin). Sensibila era grădina Edenului alcătuită din roduri, 
flori, vieţuitoare. Iar Adam, pătrunzînd raţiunile făpturilor, cum va 
spune înţeleptul Solomon: „se ridica de la măreţia şi frumuseţea făpturi¬ 
lor, la Cel care le-a zidit” (înţ. lui Solomon, 13, 5). în acelaşi timp, „toată 
zidirea acestei lumi văzute şi simţite, adică cerul şi pămîntul şi toate cele 
din ele, s-au făcut ca un rai mare tuturor oamenilor” (Cuv. Nichita Stit¬ 
hatul). Atunci noi trebuie să vedem în fiecare colţ de pămînt încredinţat 
oamenilor o grădină a Raiului. Pentru noi, pentru neamul nostru, pămîntul 
pc care-1 moştenim din moşi strămoşi, —■ şi istoria aici ne-a pomenit, — 
este „raiul” neamului nostru. Iar datoria pe care o avem este aceeaşi 
poruncă dată omului de la început: „Să-l lucrăm şi să-l păzim . . .” 
(Facere 2, 15). Să-l sfinţim cu darurile, cu truda şi cu jertfa noastră. 

9. — Cum explicaţi porunca lui Dumnezeu : „Din toţi pomii din Rai 
poţi să mănînci, iar din pomul cunoştinţei binelui şi răului să nu mănînci, 
căci în ziua în care vei mînca din el, vei muri, negreşit!” (Facerea 2,16— 
17). Interzice Dumnezeu cunoştinţa? 

— Nicidecum! Cunoştinţa, altfel spus, cunoaşterea, este însuşire dum¬ 
nezeiască şi, totodată, un dar al lui Dumnezeu încredinţat omului. Este 
unul din cele şapte daruri ale Duhului Sfînt, cum ne sînt arătate la Pro¬ 
fetul Isaia; „Şi se va odihni peste El — este vorba de Mesia, — Duhul 
lui Dumnezeu, duhul înţelepciunii şi al înţelegerii, duhul sfatului şi al 
tăriei, duhul cunoştinţei şi al bunei-credinţe, duhul temerii de Dumne¬ 
zeu . . (Isaia 11, 2—3). Mai profund, cunoştinţa înseamnă în Sfînta 
Scriptură viaţă. Mîntuitorul afirmă: „Aceasta este viaţa veşnică; să Te 
cunoască pe Tine singurul Dumnezeu adevărat şi pe Iisus Hristos, pe 
Care L-ai trimis” (Ioan 17, 3). Setea de cunoaştere face parte din zestrea 
de har, este fiinţială omului, şi în ea îşi are obîrşia actul creator, deci 
afirmarea chipului şi asemănării noastre cu Dumnezeu. 

10. — Atunci ce trebuie să înţelegem prin oprirea gustării din pomul 
cunoştinţei binelui şi răului? 

— înainte de toate trebuie spus clar, fără echivoc: cunoaşterea, din 
care derivă ştiinţa trebuie să aibă un sens, un scop; iar scopul adevărat 
nu poate fi decît binele — existenţa şi viaţa. înţelegem atunci că nu cunoaş¬ 
terea binelui a oprit-o Dumnezeu, ci a binelui amestecat cu răul, căderea 
în ambiguitate, în «fişiere demonică. Dumnezeu e npmai bine şi în chip 
firesc voia ca omul să se împărtăşească din viaţa Sa în bunătate, în iubire. 
Tîlcuind cuvintele Sfintei Scripturi: „Din tot pomul din rai să mănînci”, 
Sfîntul Ioan Damaschin spune: „Prin aceste cuvinte socotesc că a voit 
să zică: suie-te prin toate făpturile la Mine, Făcătorul, şi culege din toate 
un singur fruct, pe Mine, viaţa cea adevărată” (Dogmatica 2, 11). 

Făcînd, împotriva voinţei lui Dumnezeu, experienţa nu numai a bine¬ 
lui, ci şi a răului, Adam se instituie el judecător şi criţeriu suprem al bine¬ 
lui şi al răului. „Iată Adam s-a făcut ca Unul dintre Noi, cunoscînd binele 
şi răul...” (Facere, 3, 22), va zice Dumnezeu după călcarea poruncii. 
De cîte ori, în asemenea decizii luate autonom ş : arbitrar, răul n-a fost 
pus alături de bine, pînă la confuzia gravă pe care o sancţionează Profetul 
cînd zice: „Vai de cei ce zic răului bine şi binelui rău” (Isaia 5, 20)... 

11. — Vă rugăm să ne faceţi o distincţie î ce este binele şi ce este râul? 

— Fundamental, trebuie spus că Binele este Dumnezeu. La întrebarea 
unui dregător: „Bunule învăţător, ce să fac să moştenesc viaţa de veci?”, 
Mîntuitorul îi răspunde: „Nimeni nu este bun decît Unul Dumnezeu” 
(Luca 18, 18—19). Dar omul este zidit după chipul Lui. Atunci, a fi bun 

înseamnă a-I urma Lui. Şi cugetînd în acest duh, trebuie spus: bine este 
tot ceea ce, din iubire, zideşte, dă viaţă, salvează, este conform cu poruncile 
lui Hristos; rău este tot ceea ce e gol de 6ens ziditor, cum e viciul, şi rui¬ 
nează, distruge. într-un cuvînt, binele creează, răul distruge. Dacă vreţi 
să exemplificăm: o bucată de pîine zideşte sau întreţine viaţa; lăcomia 
ruinează şi distruge. Un pahar de vin zideşte, beţia distruge. Căsătoria 
zideşte, e leagănul generaţiilor, desfrîul distruge. 

12. - în ce a constat păcatul lui Adam? 

— înainte de toate în călcarea voii lui Dumnezeu, în neascultarea de 
Legea Lui; deci despărţirea de El. Iar profund, neascultarea vine din trufie 
(1 Tim. 3, 6), rădăcina a tot răul. Dumnezeu a poruncit lui Adam să 
nu mănînce din pomul cunoştinţei binelui şi răului. Protopărinţii noştri 
însă n-au ascultat. Au ascultat, în schimb, cuvîntul şarpelui:. „Oare a zis 
Dumnezeu să nu mîncaţi roade din orice pom?” ispiteşte şarpele. Au primit 
în inima lor samînţa stricăcioasă a păcatului, a dedublării, a punerii la 
îndoială, din mîndrie, a cuvîntului lui Dumnezeu. Şi de aici s-a întins 
lanţul căderilor. îndoiala sfîşie unitatea şi cu Dumnezeu şi cu semenii şi 
cu noi înşine. Urmează apoi depărtarea de comuniunea cu Dumnezeu, 
concomitentă cu intensificarea iubirii de sine, iubirea pătimaşă de propriul 
eu, din orgoliu, şi faţă de propriu-i trup, din plăcere şi pofte. De aici şi 
căderea din spirit, din „sufletul viu” în care lumina harul, în simţualitate 
pervertită, în senzualitate; în stăpînirea trupului asupra spiritului, în stă- 
pînirea simţurilor asupra scopurilor raţionale, ajungînd în stare gravă a 
ceea ce Sfînta Scriptură numeşte: „numai trup” şi în „latura şi umbra 
morţii”. 



13. — Ce înseamnă cuvintele Sfintei Scripturi că după cădere „s-au 
deschis ochii lor şi au cunoscut că sînt goi” ? 

— înainte de cădere protopărinţii erau îmbrăcaţi în har; în veşmîntul 
nestricăciunii erau nepătimaşi. Prin păcat, prin despărţirea de Dumnezeu, 
an devenit goi; goi de har, goi de sensul ziditor şi transfigurator al vieţii. 
Orice faptă a noastră are două părţi: suflet şi trup ; sufletul este scopul, 
mai precis, scopul ziditor şi binefăcător; trupul este faptp propriu-zisă. Or, 
în păcat, în patimi ca beţia, desfrîu, ajungem goi de scop, de sens ziditor; 
plăcerea senzuală, deşartă, adesea cinică şi ucigătoare, ia locul sensului 
divin, creator, şi atunci ne cuprinde acel sentiment tragic ai vidului 
şi ruşine, tristeţe şi frica răspunderii. De aceea zice Apostolul: 
„Suspinăm în acest trup, dorind să ne îmbrăcăm cu locuinţa noastră cea 
din cer, dacă totuşi vom fi găsiţi îmbrăcaţi, iar nu goi” (2 Cor. 5, 2—3). 
Prin Botez, omul creştin se îmbracă din nou în Hristos. „Cîţi in Hristos . 

v-aţi botezat, în Hristos v-aţi şi îmbrăcat” psalmodiem, după Sfînta Scrip¬ 
tură, Ia săvîrşirea Tainei. 

14. — Întrucît şarpele în Sfînta Scriptură este simbol al răului, ce 
căuta şi el în Rai? Ce rost are ispita? 

— în cartea lui Iov citim că satan e prezent şi el, la un fel de sfat, 
„printre îngerii lui Dumnezeu . ..” (Iov 1, 6). Este admis şi el prin marea 
taină a libertăţii, ca ispititor. Iar ispita a fost îngăduită ca încercare pentru 
consolidarea noastră în bar, în adevăr, în virtute. în acest înţeles zice 
Sfînta Scriptură despre cei tari în credinţă: „Dumnezeu i-a pus la încercare 
şi i-a găsit vrednici de El” (Inţ. lui Solomon 5). Iar Părintele nostru 
Antonie cel Mare zice: „Nimeni, neispitit, nu va putea să intre întru 
împărăţia cerurilor. Ridică ispitele şi nimeni nu este care să se mîntuiască, 
(Pateric). Mai precis, Dumnezeu ne încearcă; demonul ne ispiteşte; iar 
ispita dă la iveală tăria sau slăbiciunea noastră. In legătură cu darul ne¬ 
muririi, Sfîntul Ioan Damaschin observă că „nu era folositor ca omul 
să dobîndească nemurirea, fără să fie încă ispitit şi încercat, ca să nu 
cadă în mîndria şi osînda diavolului” (Dogmatica 2, 30). Ce blestem ar fi 
o înveşnicire în stare de păcat, de stricăciune, de suferinţă infinită. De 
aceea în rugăciunea de dezlegare a celor repauzaţi se spune: „Dar pentru 
ca răutatea să nu rămînă nemuritoare, din iubirea de oameni ai poruncit 
ca amestecul acesta, negrăita legătură dintre trup şi suflet să se taie, să 
se risipească . .... Dumnezeule al Părinţilor noştri”. 

15. — Ce ne puteţi spune despre ispita Mîntuitorului? 

— Sfînta Scriptură ne vorbeşte de trei mari momente de ispită: a lui 
Adam în Eden, care a căzut. A lui Iov, care a rezistat, privind spre Mîn- 
tuitorul: „Ştiu că Răscumpărătorul meu este viu . . (Iov 19, 25). în 
sfîrşit, Satan a încercat să-L ispitească pe însuşi Domnul şi Mîntuitorul 
nostru Iisus Hristos. Cunoaştem provocările şi răspunsul Mîntuitorului. 
La prima ispitire, descoperindu-Se ca Fiu al lui Dumnezeu, nu preface 
totuşi pietrele în pîini pentru Sine, şi afirmă ordinea valorilor: „Nu numai 
cu pîinc va trăi omul, ci cu tot cuvîntul care iese din gura lui Dumnezeu” 
(Matei 4, 4). In a doua ispitire refuză minunea în favoarea Sa, denunţînd 
în sensul negativ al tentaţiei — „aruncarea în jos” de la înălţimea templului 
altfel spus — căderea. Iar a treia oară, ispitit cu „slava împărăţiilor lumii” 
reinstituic unica adorare, aceea cuvenită lui Dumnezeu. în această întreită 
ispitire, satan întreprinde tentativa supremă: pătrunderea răului in însăşi 
obîrşia noastră, la rădăcina existenţei, în Fiul lui Dumnezeu devenit şi 
Fiul Omului. Hristos a acceptat ispita şi a învins-o pentru noi. Şi în 
această învingere stqu tăria, speranţa şi bucuria creştinului. Răul a pătruns 
în lume, dar nu la temelia ei, Care, cum zice Sfîntul Pavel, este Hristos 

(1 Cor. 3, 11). A rănit firea noastră umană, dar nu poate ajunge la 
tulpină, la rădăcina ei: „Eu sînt viţa cca adevărată şi Tatăl Meu este 
lucrătorul” (loan 15, 1). „Voi sînteţi mlădiţele . . zice Domnul (îoan 
15, 5). A produs şi în Biserică dezbinare, dar nu poate atinge Capul ei. 
Iisus Hristos, temelia, rădăcina, capul nostru, nu poate fi atins de nici 
un rău. Pe Ei şi în El ne putem rezidi, renaşte, mîntui. 

16. — Căderea lui Adam a fost totală? 

— Nu! Nici un păcat nu poate ajunge la rădăcină, nu poate şterge total 
pecetea chipului. Amprenta, conştiinţa adînea a originii noastre rămîne. 
„Adîncul cheamă mereu Adîncul” (Ps. 41, 9). Şi trebuie stăruitor amintit 
că chipul nostru, constituit din suflarea divină de viaţă şi din fire, într-o 
negrăită unitate dintre har şi voie liberă, harul nu poate fi distrus, iar 
„darurile şi chemarea lui Dumnezeu nu se pot lua înapoi. . ,” (Romani 
11, 29). Suflarea divină de viaţă s-a retras în adînc, mai adînc decît păcatul 
care operează doar la suprafaţă. Marginile sînt ale demonilor, care pot 
perverti, întuneca, dar nu pot distruge. „Pus-a în vistierii adîncurile”, 
zice Psalmistul (Ps. 32, 27). Adîncul este în vistieria, în mîna iui Dumnezeu 
şi de acolo, acelaşi Psalmist se roagă: „Duhul Tău Cel Sfînt nu-L lua 
dc la mine” (Ps. 50, 12). 

17. — Care este raţiunea suferinţei pe pămînt, atît a oamenilor cit si a 
celorlalte făpturi ? 

— Suferinţa ne pune, indirect, în faţa celei mai grave probleme: a rău¬ 
lui. Dar trebuie precizat de la început: nu suferinţa este răul, ci păcatul. Mai 
explicit, răul înseamnă: păcat, stricăciune, moarte. Iar suferinţa este urma¬ 
rea păcatului şi e un înger vestitor. E semnalul de alarmă care vesteşte 
pătrunderea răului în existenţa şi viaţa noastră. Sfîntul Atanasie cel Mare 
spune că: „răul este din neant” (Despre întruparea Cuvîntului I, 4). 
Atunci, suferinţa intervine ca un cutremur zguduitor al întregii noastre 
fiinţe în faţa asaltului păcatului, a stricăciunii şi morţii pe care o refuzăm, 
pentru că refuzăm neantul, nimicnicia. De altfel, făptura nu poate fi nicio¬ 
dată radical nimicită. 

Suferinţa este şi ispăşire a păcatului, ispăşire în înţelesul profund de 
depăşire a răului, de rezidirc, purificare, iluminare a conştiinţei; deci de 
vindecare. Ştim toţi că lacrimile căinţei spală, curăţă. „Rouă Ta este rouă 
de lumină” spune Profetul Isaia (26, 19). Şi purifică din adînc. „Lacri¬ 
mile sînt ca şi sîngele care curge din ranele sufletului”, zice Sfîntul Grigore 
de Nyssa. Iar Sfîntul loan Gură de Aur spune că „lacrimile sînt în stare 
să stingă şi focul iadului”. Deci, să deschidă de aici prin. uşile pocăinţei 
uşile împărăţiei. Şi, de observat, suferinţa pe care o dozează conştiinţa 
creşte pe măsura sporirii egoismului, a iubirii pătimaşe de sine şi a deznă- 

dejdii. Dar descreşte, se transfigurează pe măsura lepădării de sine unită 
cu nădejdea, pe măsura jertfirii mîntuitoare, ca în cazul sfinţilor, marti¬ 
rilor, eroilor. 

18. — Dar de ce suferă şi cei nevinovaţi, cum ’sînt copiii şi drepţii? 

— Copiii suferă pentru păcatele părinţilor, ale înaintaşilor. Cu cît 

părinţii vor greşi mai puţin şi vor fi mai conştienţi că aducerea pe lume a unui 
copil e un act sfînt, cu atît urmaşii vor suferi mai puţin. Şi, există o soli¬ 
daritate umană în suferinţă. Cum ar putea fi cineva fericit, atunci cînd 
ştie că fratele lui suferă? Aşa „precum printr-un om a intrat păcatul 
în lume” (Romani 5, 12), aşa prin Iisus Hristos, Cel de-al doilea Adam, 
intră mîntuirea. Dar, creştinul ştie că în suferinţă nu e singur. E cu Mân¬ 
tuitorul şi cu orice suflet bun de mamă, tată, frate, prieten. Domnul nostru 
Iisus Hristos este fără de păcat. El învinge şi răul din lume: izgoneşte 
demonii, iartă păcatele, vindecă bolile, linişteşte stihiile firii, biruie moar¬ 
tea. Şi totuşi, El, Cel drept. Nevinovat pătimeşte! Pătimeşte împreună 
cu noi toţi şi cu cei nevinovaţi. Iar suferinţa Lui e mîntuitoare. El păti¬ 
meşte pentru a învinge răul şi în noi şi pentru a ne arăta că răul poate 
fi învins. Căci dacă răul a fost îngăduit prin taina de nepătruns a liber¬ 
tăţii, în acelaşi timp Dumnezeu a ştiut de mai înainte că poate fi şi biruit. 
Răul e o boală, un parazit pe trunchiul existenţei noastre, o excrescenţă 
a voinţei pervertite. Dacă „plata păcatului este moartea”, în acelaşi timp 
moartea e şi moartea păcatului. 

De aceea, privind mai adînc în viaţa noastră personală şi în istorie, ob¬ 
servăm că niciodată râul nu are ultimul cuvînt. Dumnezeu singur este 
Alfa şi Omega. Şi, Dumnezeu transmută chiar răul în serviciul binelui. 
Un caz pilduitor este cel al dreptului losif. Vîndut de fraţii lui, în primejdie 
de moarte, de mai multe ori, Dumnezeu îl salvează, iar în final, el îşi sal¬ 
vează întreaga familie de la foamete. Şi, cînd fraţii lui îi cer iertare, şi 
îl roagă să nu se răzbune, losif rosteşte acel cuvînt revelator: „Iată, voi 
aţi uneltit rele asupra mea, dar. Dumnezeu a întors răul vostru, în bine” . . 
ca să păstreze viaţa unui popor numeros” (Facere 50, 20). Dumnezeu 
schimbă în iconomia Lui negrăită şi răul în bine, aşa precum a schimbat 
chiar moartea în înviere şi viaţă. 

„Unde s-a înmulţit păcatul, a prisosit harul” zice Sfîntul Apostol Pavel 
(Romani 5, 20). Iar datoria noastră este ca, răspunzînd neîncetat la har, 
lucrînd împreună cu harul, să slujim la împuţinarea păcatului în lume 
pînă ce va fi definitiv jlesfiinţat prin puterea lui Dumnezeu. 

19. — Acum, cîtiiva întrebări privind mîntuirea sufletului: Ce trebuie 
să înţeleagă credinciosul prin mintuire? Ce este mîntuirea în sine şi care 
sînt condiţiile mântuirii? 

— Cel dinţii cuvînt cu care trebuie să încep este acesta, că însuşi numele 
Domnului „Iisus”, care provine din evreieşte „Iehoşua” sau „Ieşua”, 
înseamnă în traducere „Mîntuitor”. Mîntuire înseamnă deci salvare, ajutor, 
vindecare. Şi se cuvine să precizăm că acest nume este dat prin descoperire 
dumnezeiască. îngerul grăieşte Fecioarei: „Vei naşte Fiu şi vei chema 
numele Lui Iisus, căci El va mîntui poporul Său de păcatele sale” (Matei 
1, 21). Numele la evrei era dat de obicei, de tatăl copilului. De pildă, la 
naşterea Sfîntului Ioan Botezătorul, cînd este întrebat preotul Zaharia, 
tatăl copilului (Luca 1, 62). Acum, însă. Tatăl Ceresc dă numele, pentru 
că acum Fiul Său, Cel Unul Născut mai înainte de toţi vecii, se naşte 
„la plinirea vremii” în lume; Iosif nu este decît logodnicul şi ocrotitorul 
Maicii Domnului. Dumnezeu Tatăl trimite pe Fiul Său să Se întrupeze 
de la Duhul Sfînt şi din Fecioara Maria, şi Ii „dă nume mai pre¬ 
sus de orice nume” (Fii. 2, 9) — „Iisus Mîntuitorul”. Prin nume Tatăl Ii 
dă şi misiunea Lui în lume, aceea de a fi Mîntuitorul ei. Iar mîntuirea, pre¬ 
cum a tîlcuit îngerul, înseamnă izbăvirea noastră şi a întregii făpturi din 
păcat, din stricăciune şi moarte. O asemenea mîntuire ne aduce Iisus 
Hristos, Care este Fiul lui Dumnezeu şi Fiul Omului. 

20. — De ce Dumnezeu Tatăl a împlinit mîntuirea prin Fiul ? 

— Sfînta Evanghelie arată că prin Fiul şi Cuvîntul lui Dumnezeu 
„toate s-au făcut” (Ioan 1, 3). Atunci tot prin El se săvîrşeşte şi mîntuirea 
noastră. Pe El, pe Fiul Său a binevoit Dumnezeu-Tatăl să-L trimită, să 
ni-L dăruiască pentru ca prin El, Care S-a făcut „frate” al nostru în Duhul 
Sfînt, să devenim şi noi „fraţi” ai Lui şi „fii” ai Unicului Părinte Ceresc. 
Prin El voieşte Tatăl să ne „strămute şi pe noi” în „împărăţia Fiului iubirii 
Sale” (Col. 1. 13). — Aş vrea să aduc aici şi învăţătura Părintelui nostru 
Antim Ivireanul, care socoteşte aceste patru pricini pentru care Fiul lui 
Dumnezeu a luat firea omenească, iar nu altă faţă a Dumnezeirii, adică 
Tatăl sau Duhul Sfînt. El le expune astfel: „Una, pentru că Fiul lui Dumne¬ 
zeu se numeşte înţelepciune, a luat chipul omului ca să vindece neprice¬ 
perea omului prin care a căzut în păcat. A doua, pentru ca Cel ce este Fiul 
lui Dumnezeu fără de ani să Se facă şi Fiul Omului, sub ani. A treia, pre¬ 
cum S-a făcut Fiul lui Dumnezeu, Fiul Omului, să se facă şi fiul omului, 
fiul lui Dumnezeu, după cuvîntul Sfîntului Ioan Evanghelistul: „Le-a dat 
putere ca să se facă fii ai lui Dumnezeu” (Ioan 1, 12), A patra, fiind Fiul 
faţa cea din mijloc. S-a făcut mijlocitor de a făcutţpace între Dumnezeu 
şi între om, după cum zice fericitul Pavel: „Căci Unul este Mijlocitorul 
între Dumnezeu şi oameni: Omul Iisus Hristos” (1 Tim. 2, 5) (Cuvînt de 
învăţătură la naşterea Domnului nostru Iisus Hristos). 















CU DASCĂLI AI TEOLOGIEI ORTODOXE 


217 


21. — Dar cum se lucrează mîntuirea? 

— Fiul lui Dumnezeu făcîndu-se şi Om aduce Dumnezeirea pe pămînt. 
De aceea Iisus Hristos se numeşte şi Emanuel — „Cu noi este Dumnezeu” 
(Matei, 1, 23). Faptul esenţial al mîntuirii constă tocmai în coborîrea Dum- 
nezeirii, a vieţii divine pe pămînt, mai profund, a vieţii Prea Sfintei Treimi 
„începătoare de lumină”, obîrşie a iubirii, „izvor al vieţii”. De aceea, într-o 
înţelegere mai adîncă, a dobîndi mîntuirea înseamnă a vieţui după chipul 
Prea Sfintei Treimi, în Duhul Treimii, cum ni s-a descoperit şi ne-a învăţat 
Domnul nostru Iisus Hristos. Căci Mîntuitorul aduce cu Sine Treimea 
şi viaţa — „de viaţă făcătoarei Treimi”. în EI însuşi locuieşte Treimea — 
Tatăl, Fiul şi Sfîntul Duh. El spune: „Cine Mă vede pe Mine, vede pe 
Tatăl” (Ioan 14, 9). Şi, „Duhul Domnului este peste Mine . . .” (Luca 4, 18). 
Mîntuitorul Iisus Hristos ne descoperă şi ne împărtăşeşte din Sine viaţa 
plină de lumină şi de iubire a Prea Sfintei Treimi. 

Ne împărtăşeşte această viaţă mîntuitoare, în care, negrăit. Tatăl, Fiul 
şi Sfîntul Duh, Trei sînt Una; căci Treimea este în acelaşi timp Unime — 
o Comunitate desăvîrşită. Fiecare Persoană dumnezeiască le poartă cu toată 
fiinţa şi cu iubire desăvîrşită în Sine şi pe Celelalte două; fiecare este des¬ 
chisă iubirii întregii Dumnezeiri şi fiecare poartă bogăţia nemărginitei 
Dumnezeiri. Acolo nu este egoism, egocentrism, adică să se facă cineva 
pe sine centrul exclusiv, iar pe ceilalţi subordonaţi, supuşi, sateliţi, de unde 
se naşte tot răul şi toată suferinţa. Acolo este unitate desăvîrşită. Fiecare 
Persoană în „lepădare de sine” absolută, trăieşte pentru Celelalte. Acolo 
centrul este deodată, şi în fiecare Persoană dumnezeiască, şi în comuniunea 
Lor; şi Trei şi Unul, şi Eu şi Noi — „Dumnezeirea cea în Trei străluciri”. 
Altfel spus, în Dumnezeu centrul este iubirea. Căci „Dumnezeu este iubire” 
(Ioan 4, 8). 

La o asemenea viaţă dumnezeiască, în Duhul Prea Sfintei Treimi, sîn- 
tem chemaţi şi noi. Şi, aceasta este mîntuirea. De aceea, cel chemat la Taina 
Sfîntului Botez, sau naşul lui, oferă mărturie: „Mă închin Tatălui şi Fiului 
Şi Sfîntului Duh, Treimii Celei de o fiinţă şi nedespărţită”. Taina însăşi se 
săvîrşeşte în numele Prea Sfintei Treimi, „în numele Tatălui şi al Fiului 
şi al Sfîntului Duh” şi cu semnul Sfintei Cruci pe care S-a răstignit Dom¬ 
nul, semnul jertfei mîntuitoare, al iubirii dumnezeieşti—iubirea treimică 
descoperită pe pămînt în jertfa crucii care aduce învierea. Iată mîntuirea! 

22. — Care este originea egoismului ? 

— Egoismul, egocentrismul — din care naşte iubirea pătimaşă de sine 
şi care tinde să facă din fiecare dintre noi un centru exclusiv care să-şi 
subordoneze semenii, de unde, cum spuneam şi mai înainte, provine în¬ 
treaga sursă a răului, a tuturor patimilor, a suferinţei şi morţii, — este, la 

origine, invenţie şi operă a îngerului căzut. Mîntuitorul îi vede pe „satana 
ca un fulger căzînd din cer” (Luca 10, 18). Este vorba de căderea lui Lucifer 
din Centrul Unic al iubirii şi al luminii. Este vorba de introvertirea tru¬ 
faşă, egocentrică şi prăbuşirea în „beznă”, cum zice acelaşi Antim Ivirea- 
nul. De căderea, nevindecată din pricina nepocăinţei, în adorare de sine, 
evocată de profet: „Cum ai căzut din ceruri stea strălucitoare, luceafăr 
al dimineţii, tu, care ziceai în cugetul tău: „Ridica-mă-voi în ceruri şi mai 
presus de stelele Dumnezeului Celui Puternic voi aşeza tronul meu . . . Sui- 
mă-voi deasupra norilor şi asemenea cu Cel Prea înalt voi fi” 
(Isaia 14, 12-14). 

în timp ce era menit să fie o oglindă curată a iubirii dumnezeieşti, slu¬ 
jitoare, Lucifer a voit să fie o existenţă din sine, o autonomie radicală, 
nu numai morală, ci şi ontologică, absolută şi tot atotstăpînitoare asu¬ 
pra creaţiei. Nu-i spune el şi lui lisus, cînd îl ispiteşte, că îi aparţin „toate 
împărăţiile lumii şi slava lor”? Obsesia lui e doar „slava”, cerînd pentru 
aceasta adorare dumnezeiască (Luca 4, 5—7). Îd el e obîrşia răului; în 
această ruptură egocentrică din comuniunea cu Domnul izvorul luminii şi 
al iubirii, fâcîndu-se pe sine şi pe îngerii lui o existenţă potrivnică uni¬ 
tăţii, făcîndu-se anti-Treime, anti-iubire, anti-unitate. Făcînd din îngerii 
căzuţi cu el „duhuri ale răutăţii care sînt în văzduhuri”, cum spune 
Sfîntul Pavel (Efes. 6, 12), care ispitesc, a insuflat această stare egoistă, 
potrivnică, ucigătoare, şi făpturilor, şi lui Âdam, ceea ce a şi însemnat 
pătrunderea răului şî a păcatului în lume. 

Aş vrea să atrag aici luare-aminte că orice tendinţă şi faptă sectară 
de rupere şi ieşire din comuniune cu Biserica cea Una Sfîntă, soborniceas¬ 
că şi apostolică, Chip al Prea Sfintei Treimi, orice act de dezbinare a 
unirii îşi are obîrşia, „inspiraţia” nefericită de la îngerul căzut. Şi trebuie 
observat că una e să ai curajul mărturisirii adevărului împotriva greşelilor, 
cum au avut profeţii, apostolii, toţi sfinţii; dar cu totul altceva, să pro¬ 
duci dezbinarea în Biserică, ruptura şi lanţul nesfîrşit al rupturilor. De 
aceea Sfinţii Părinţi spun că satan e autorul oricări dezbinări, „satan 
ne-a dezbinat”, ne-a fărîmiţat. 

23. — Părinte Constantin, aţi vrea să ne arătaţi, mai pe larg, cum ne 
împărtăşeşte Domnul nostru Bsus Hristos viaţa mîntuitoare a Prea Sfintei 
Treimi? 

— Mîntuitorul spune: „Eu vă vorbesc ceea ce am văzut la Tatăl 
Meu” (Ioan 8, 38). El ne împărtăşeşte Modelul, viaţa de la obîrşia ei dumne¬ 
zeiască. Şi ne descoperă această viaţă mîntuitoare nu numai ca o teo¬ 
rie, fi nici numai ca un exemplu. Este ceva infinit mai profund în Hristos. 
El comunică viu această viaţă în însuşi faptul întrupării şi naşterii din Prea 

Sfînta, Curata Fecioară şi Mamă, care este şi Maica noastră. Ştim că 
a iubi înseamnă a asuma, a trăi viaţa celui iubit, a te dărui Iui şi a vedea 
cum cel iubit renaşte din iubirea şi viaţa ta; creşte, se formează, se împli¬ 
neşte din ea, aşa cum simte mama crescînd pruncul din carnea, din sîngele 
şi viaţa ei. Or, Fiul Iui Dumnezeu „făcîndu-Se şi Om*’, luînd firea noastră, 
introduce în ea Dumnezeirea şi o naşte din nou, o creşte dumnezeieşte. 
Făcîndu-Se Ipostas şi al firii noastre omeneşti, îi comunică în har Dumne¬ 
zeirea; îi împărtăşeşte în Duhul Sfînt viaţa şi puterea dumnezeiască. 
Altfel spus, ne ia firea şi viaţa omenească şi ne dă viaţa Lui dumnezeiască. 
Şi aşa, precum în Dumnezeire „Tatăl este în Fiul şi Fiul este în Tatăl”, 
la fel şi în întrupare, prin Duhul Sfînt, Fiul este şi în noi. Dumnezeirea 
se pleacă şi „locuieşte” în Hristos, în Felul lui Dumnezeu făcut Om. Cum 
spune Sfîntul Pavel:,, „Intru El locuieşte trupeşte toată plinătatea 
Dumnezeirii . . .” (Coloseni 2, 9). 

24. — în acest fel, Mîntuitorul slujeşte in chip omenesc, dar dumne - 
' zeieşte ? 

— Da, aşa slujeşte în lume. Dumnezeu şi Om fiind a trăit „Iubitorul 
de oameni” dumnezeieşte printre noi, ca în Prea Sfînta Treime; în totală 
„lepădare de sine” şi dăruire de sine în, şi pentru ceilalţi, pentru noi. 
Deşi Ziditor a toate, trăieşte neavînd nimic pentru Sine, nici măcar „unde 
să-şi plece capul” (Matei 12, 29). Deşi „primind slava cea de la Tatăl mai 
înainte de a fi lumea” (Ioan 17, 5), primeşte să fie dispreţuit şi nebăgat 
în seamă. „Cel din urmă dintre oameni” (Isaia 53, 3), pentru a fi asemenea 
şi împreună cu cel mai umil dintre oameni. Deşi ca Dumnezeu este Atot¬ 
puternic, totuşi nu foloseşte niciodată puterea dumnezeiască pentru Sine. 
Cînd fariseii îl provoacă: „Dacă eşti Fiul lui Dumnezeu, coboară-Tc 
de pe Cruce ..(Matei 27, 40), urată Sfîntul Ioan Gură de Aur că „toc¬ 
mai pentru aceasta nu se coboară de pe cruce, pentru că este Fiul lui 
Dumnezeu şi pentru aceasta a venit, ca să fie răstignit pentru noi. Iar, 
a învia, fiind aşezată piatra pe mormînt, era cu mult mai mult decît a se 
pogon de pe cruce” (Omilia I-a la Cruce şi la tîlhar). El a făcut totul 
pentru alţii, pentru noi. A vindecat, a hrănit, a izgonit demonii, a liniştit 
stihiile, a ridicat din moarte, ne-a lăsat Sfintele Taine dezvăluind în ele 
prezenţa împărăţiei lui Dumnezeu venită la noi. Şi, lacrimile Lui la mor- 
mîntul lui Lazăr sau în Ghetsimani ne dau putere dumnezeiască de credinţă 
speranţă şi tărie în suferinţele noastre. 

25. — Părinte Constantin, afirmînd că Hristos a luat toate ale noastre, 
inclusiv suferinţa şi moartea, cum înţelegeţi Prea Cucernicia Voastră 
suferinţa Mîntuitorului în Grădina Ghetsimani şi strigătul de pe Cruce: 
„Dumnezeul Meu, Dumnezeul Meu pentru ce M-ai părăsit?” 

— Sfîntul Apostol şi Evanghelist Ioan arată că Mîntuitorul „iubind 
pe ai Săi, cei din lume, pînă la sfîrşit i-a iubit” (Ioan 13, 1). Iubirea lui 
Hristos este o iubire totală; cuprinde întregul existenţei noastre, deci şi 
birul morţii. Şi, cum o spune Mîntuitorul însuşi: „Mai mare dragoste 
.decît aceasta, nimeni nu are, ca sufletul său să-l pună pentru prietenii 
săi” (Ioan 15, 13). Hristos iubeşte infinit pe Tatăl, dar iubeşte infinit 
şi pe qxu pentru care Tatăl L-a trimis. Şi iubeşte cu voia Lui liberă, sfîntă: 
„Pentru aceasta Mă iubeşte Tatăl, fiindcă Eu îmi pun sufletul ca iarăşi 
să-l iau. Nimeni nu-1 ia de la Mine, ci Eu de la Mine însumi îl pun. Putere 
am să-l pun şi putere am iarăşi ca să-l iau. Această poruncă am primit-o 
de la Tatăl Meu” (Ioan 10, 17—18). Iubindu-ne, Mîntuitorul trăieşte 
total suferinţa şi moartea noastră, luminînd şi lucrînd în ea cu puterea 
biruitoare a Dumnezeirii. în agonia din G-hetsimani simţim cum se roagă 
cu fiecare dintre noi cînd ne aflăm în faţa morţii. „Părintele Meu, de este 
cu putinţă, treacă de la Mine paharul acesta . . (Matei 26, 39). Iar în 
simţămîntul părăsirii de pe cruce, strigat prin cuvintele: „Dumnezeul 
Meu, Dumnezeul Meu, pentru ce M-ai părăsit ?”, ne trăieşte şi cea mai 
tragică stare, a izolării, a părăsirii, a morţii spirituale, în cel mai deplin 
înţeles al ei. Trăieşte prin iubire moartea noastră. Şi aceasta este marea 
minune şi culmea iubirii lui Hristos: moartea Lui. Căci în El, Cel fără de 
păcat, moarte nu putea fi, nu avea sens; nu puteau lucra germenii morţii, 
rod şi „plată a păcatului” (Romani 6, 23). 

Repet, Hristos ne trăieşte moartea noastră rostită de El prin cu¬ 
vinte, nu ale Sale, ci ale Psalmistului. Căci Psalmistul strigase odinioară: 
„Dumnezeul meu. Dumnezeul meu, pentru ce m-ai părăsit?” (Ps. 21,1). 
Mîntuitorul se identifică cu el, cu Psalmistul, şi totodată cu noi toţi. „Pentru 
noi şi pentru a noastră mîntuire S-a pogorît din cer, S-a întrupat de la 
Duhul Sfînt şi din Fecioara Maria şi S-a făcut Om. Şi S-a răstignit. . 
Pentru noi a trăit toate ale noastre, implicit moartea, produs al păcatului. 
Iar dacă n-ar fi suportat întreaga noastră stare, cum ne-ar fi iubit pînă la 
capăt? Cum ar fi arătat în plinătate amîndouă sensurile iubirii: şi către 
Dumnezeu şi către făptură ? Cum ar fi plinit altfel voia Tatălui Care L-a 
trimis pentru a ni se descoperi şi a ne mîntui prin iubire dumnezeiască ? 
Nu aducîndu-ne doar o învăţătură despre iubire, ci fiind El însuşi iubirea 
întrupată şi împărtăşită. 

26. —- Aţi vrea să ne explicaţi mai mult, cum este mîntuitoare această 
iubire dumnezeiască? 

— Acest model de iubire şi viaţă dumnezeiască de a trăi în, şi pentru 
alţii este cu adevărat mîntuitor, pentru că după aceBt model am fost şi 
zidiţi, şi mîntuiţi. Este modelul de viaţă adevărată care ne vindecă de 

boală, de pătimirea noastră cea veche, originară — egoismul, în care, după 
cum ştim, se află „fiinţa” răului, a păcatului, care a însemnat ieşirea din 
unitate, ieşirea din comuniunea cu Ziditorul şi cu semenii, prin trufie şi 
neascultare. De aceea Mîntuitorul a şi arătat această cale de vindecare 
astfel: „Gel ce voieşte să vină după Mine, să se lepede de sine . .(Marcu 
8, 34). Adică, să se lepede de iubirea pătimaşă de sine, de sinea mea necon¬ 
vertită, care face din eul meu „idol”. „Eu însumi mie idol m-am făcut”, 
zice Sfîntul Andrei Criteanul, care provoacă toată dezbinarea ; şi să restau¬ 
reze modul dumnezeiesc de vieţuire, descoperit nouă şi rugăciunea dinainte 
de jertfa Crucii: „Precum Tu, Părinte, întru Mine şi Eu întru Tine, aşa şi 
aceştia în Noi (după chipul Nostru) să fie una . ..” (Ioan 17, 17). 

Este dată aici însăşi definiţia iubirii şi definiţia condiţiei noastre de exis¬ 
tenţă : „Eu întru Tine şi Tu întru Mine”: altfel spus: „şi Eu pentru Tine 
şi Tu pentru Mine”. Şi aşa sîntem una. Şi aşa ne aflăm din nou în starea 
noastră firească, originară. Căci orice făptură vine la existenţă, la viaţă 
din iubik-e, din lepădare de sine, din jertfă. Din iubire dăruitoare de Sine 
a lui Dumnezed-Ziditorul a toate, a părinţilor. Iubirea, lepădaţea de sine 
e legea existenţei făpturii. Aşa se şi îmbogăţeşte creaţia.,..Dd aceea „cel 
ce-şi iubeşte viaţa o va pierde, iar cel ce-şi leapădjă, viaţă' în lumea aceasta, 
o va păstra pentru viaţa veşnică” (Ioan, 12, 25)1 Iubindu-te pe tine Tămîi 
singur, ca bobul de grîu nerodit; dăruindu-te, rodeşti, te îmbogăţeşti, te 
umpli de viaţă în Dumnezeu. 

27. — Vă rog să expuneţi acum, în cîteva cuvinte, opera mîntuitoare 
săvîrşită de Mîntuitorul lisus Hristos, văzută astfel în lumina iubirii. 

— Aşa cum arată şi teologii, opera mîntuitoare a Domnului săvîrşită 
prin întreaga Sa slujire ca învăţător. Arhiereu şi Păstor al nostru este 
ca un dar oferit tuturor deodată: Tatălui, firii omeneşti asumată prin 
întrupare şi nouă tuturor. Şi în toate descoperă iubirea Sa dumnezeiască. 
Coborînd la noi prin negrăita Sa dragoste şi smerenie, Fiul lui Dumnezeu 
se uneşte liber cu firea noastră umană, care-I răspunde prin glasul Fecioa¬ 
rei: „Iată roaba Domnului! . . Ne rezideşte divin firea umană luată din 
Prea Curata Maică, în starea adevărată de deschidere, de iubire, de jertfire 
către Dumnezeu. Toată viaţa lui Hristos este o stare de jertfă pînă la cea 
supremă de pe Cruce. Iar Cel ce se oferă acum Tatălui este deodată: Fiul 
lui Dumnezeu şi Fiul-Omului; este Dumnezeu-Omul, lisus Hristos. 

în acelaşi timp, prin această unire în întrupare, firea omenească 
se împărtăşeşte de Dumnezeire. Fiul şi-o face Sieşi „templul Dumnezeirii”. 
Folosind o asemănare, după Sfinţii Părinţi, precum se uneşte fierul cu focul 
în aşa măsură încît focul taie, iar fierul arde, aşa se uneşte dumnezeiescul 
cu omenescul în Hristos, în Persoana lui DumnCzeu-Cuvîntul... în chip 

omenesc fiind, a învăţat dumnezeieşte, a învins răul, a săvîrşît faptele Lui 
minunate pînă la învierea cea de a treia zi şi înălţarea de-a dreapta Tatălui. 
Şi, îndumnezeind firea Sa omenească, se face izvor şi cap al mîntuirii, al 
îndumnezeirii noastre. El, Cel dintîi născut din toată zidirea, ca Fiu al 
lui Dumnezeu din veci, este Cel dintîi născut şi din morţi, început al în¬ 
vierii, Cap şi rădăcină a umanităţii înnoite în care sîntem recapitulaţi toţi. 

28. — Cum ne însuşim noi această operă mîntuitoare a Domnului? 

— După învăţătura Bisericii ne însuşim mîntuirea prin har, credinţă 

şi fapte bune. 

29. — Care este rolul harului în opera mîntuirii, în unirea noastră cu 
Hristos ? 

— Mîntuirea, viaţa în Hristos ni se dă prin har. Căci Hristos este Cel 
ce pune început mîntuirii. El este Modelul, paradigma, temelia şi izvorul 
mîntuirii. Sfîntul Ioan Hrisostom, tîlcuind cuvintele Sfîntului Apostol 
Pavel: „Nimeni nu poate pune altă temelie, decît cea pusă. Care este 
Hristos”, spune: „Pe această temelie să zidim, pe El să-L avem ca fun¬ 
dament, să fim înrădăcinaţi în El ca mlădiţa în viţă încît la mijloc, între 
El şi noi să nu se interpună nimic; altfel, îndată ne pierdem. Căci mlădiţa 
îşi trage seva (viaţa) din viţă; iar clădirea stă, numai întrucît e legată 
puternic de temelie. De se iveşte o fisură, se surpă; nu are pe ce se spri¬ 
jini . . .”. „Cei ce se depărtează de Tine vor pieri” zice psalmistul (Ps. 
72, 26). El, Hristos, ne învaţă această unire prin multe exemple. Gîndeş- 
te-te. El este Capul, noi sîntem trupul; cum ar putea fi vreo distanţă 
între cap şi trup? El este temelia, noi zidirea, clădirea; El este viaţa, 
noi mlădiţele. El este Păstorul, noi oile; El este Calea, noi pelerinii; noi 
sîntem locaşul sfînt, biserica. El Cel ce liturghiseşte în ea, Arhiereul. El este 
Întîiul-Nascut, noi fraţii Lui; El, este Moştenitorul, noi împreună moşte¬ 
nitori; El, este Viaţa, noi cei ce vieţuim din şi în El. El este învierea, 
noi cei înviaţi; El este Lumina, noi cei luminaţi... Şi toate acestea 
învederează unirea şi nu îngăduie nici o separare cît de mică” (Om. VIII, 
la 1 Corinteni, 4). 

30. — Cum se comunică haric viaţa lui Hristos în noi? 

— Prin Duhul Sfînt, în Biserică. „Unirea lui Dumnezeu cu oamenii 
se împlineşte prin Duhul Sfînt” arată Sfîntul Ioan Damaschin. Iar Sfîntul 
Simeon Noul Teolog ne încredinţează că „noi primim prin har tot ceea 
ce are Dumnezeu după fire”. Începînd din ziua Cincizecimii, a Rusaliilor, 
Duhul Sfînt lucrează revărsînd harul peste Biserică, împărtăşindu-ne 
viaţa dumnezeiesc-omenească a lui Hristos, zidindu-ne pe fiecare după 

Chipul Lui aşa cum L-a întrupat din Fecioară la Bunavestire. Izvoarele 
harului sînt cele şapte Sfinte Taine, începînd cu Botezul. 

31. —Dar, cum lucrează harul, viaţa în Hristos? 

— La această întrebare se cuvine să răspundă cei ,ce s-au făcut vred¬ 
nici de o viaţă îmbunătăţită în har. Dar, împărtăşindu-ne prin dragoste 
din experienţa altora, să încercăm a răspunde cu smerenie. 

Viaţa lui Hristos înseamnă o naştere, o zidire din nou. Iar începutul 
naşterii din nou, ca şi al celei dintîi, îl face Dumnezeu prin harul Său. 
Orice naştere e un dar graţial, pentru că pur şi simplu înainte de a ne 
naşte, nu existăm. Aşa e şi cu naşterea din nou, din „apă şi din duh”; 
este un dar. „Vîntul suflă unde voieşte. Tu auzi glasul lui, dar nu ştii 
de unde vine” zice Domnul (Ioan 3, 8). De aceea şi noi botezăm pruncii. 
Darul lui Dumnezeu ni se însămînţează prin Taina Sfîntului Botez, prin 
pecetluirea cu „darul Duhului” şi împărtăşirea cu Sfîntul Trup şi Sînge 
al lui Hristos. în Botez se spală chipul nostru întinat, se curăţă, se îndrep- 
tează, se luminează prin scufundarea întreită şi prin ieşirea la o nouă 
viaţă, la învierea cu Hristos. Pecetluirea cu „darul Duhului Sfînt” întă¬ 
reşte în noi efigia Chipului lui Hristos, reînscrie în inimă şi în toate sim¬ 
ţurile, în văz, în auz, legile Duhului pentru a dobîndi simţire duhovnicească, 
împărtăşirea cu dumnezeiescul Trup şi Sînge ne face de un trup şi sînge 
şi de un duh cu Hristos. Prin această lucrare a Sfintelor Taine sîntem 
reînrădăcinaţi în Trupul lui Hristos, în Biserică, răsădiţi ca mlădiţa în 
viţă şi luminaţi ca nişte raze care strălucesc din „Soarele dreptăţii”. 

32. — Cum ia parte creştinul la această lucrare a harului ? 

— Harul lucrează la începutul tainic în cel botezat care, după Chipul 
Domnului „creşte şi se întăreşte cu Duhul”, cu vîrsta şi cu înţelepciunea. 
Harul lucrează ca un „foc” despre care spune Mântuitorul că a venit 
„să-l arunce pe pămînt” (Luca 12, 49). Căci dacă are mediu prielnic într-o 
familie creştină, acest foc al Duhului arde şi luminează în suflet odată cu 
creşterea, ca o rîvnă sfîntă pentru înţelegerea, cunoaşterea sensului creştin 
al vieţii. Se ştie că, odată cu nevoia firească şi binecuvîntată de conser¬ 
vare a insului şi a speciei prin hrană şi continuarea neamului omenesc, 
odată cu nevoia de comuniune şi afirmare a fiecăruia dintre noi cu danii lui 
la o operă comună, se dezvăluie la nivelul conştiinţei umane şi o aspiraţie 
nestăvilită de cunoaştere a sensului existenţei şi de un progres nesfîrşit. 
Pentru noi, în Hristos Dumnezeu-Omul ne este dat şi sensul deplin al 
existenţei, şi progresul nostru nelimitat. Iar Duhul Sfînt întreţine neîn¬ 
cetat acest foc şi dor al iubirii, al cunoaşterii şi al împlinirii în Hristos, 
adăugind mereu „foc la foc, căldură la căldură, sîrguinţă la sîrguinţă” 
(Sfîntul Ioan Scărarul). Sufletul creştin creşte prin har, adesea şi cu potic- 

neli, „căci diavolul călăreşte pe mustul cărnii”, cum zic Sfinţii Părinţi, 
prin căderi şi ridicare, prin căinţă şi „inimă înfxîntă şi smerită”, prin 
nevoinţă şi răbdare, prin rugăciune, cercetarea Sfintei Scripturi şi a Sfin¬ 
ţilor Părinţi, prin lucrarea sfintelor virtuţi, prin participarea la Sfînta 
Liturghie, spovedanie şi împărtăşania cu Sfintele Taine. Iar toate acestea 
luminează tot mai mult pe om prin darul Botezului: .. îndreptatu-te-ai, 

luminatu-te-ai, sfinţitu-te-ai, spălatu-te-ai. .Scopul precis al vieţii 
creştine este ca „să ia Hristos chip în noi” (Gal. 4, 19). In lumina Duhului 
fiind spălaţi, îndreptaţi şi înviaţi, să-L recunoaştem pe Hristos-Chipul 
nostru. La suspinul adînc al Duhului: „Doamne, artă-mi calea pe care 
voi merge” (Ps. 142, 8), să simţi răspunsul ca pentru tine: „Eu sînt calea, 
adevărul şi viaţa” (loan 14, 6) şi să-i urmezi. 

33. —Ce menire are credinţa în lucrarea mîntuirii? 

— Credinţa este tocmai răspunsul; este adeziunea spiritului la har. 
Mîntuitorul începe propovăduirea Sa învăţînd: „Pocăiţi-vă şi credeţi în 
Evanghelie!” (Marcu 1, 15). Păcatul a însemnat o mutaţie inversă a 
noastră de la Dumnezeu, Centrul firesc al credinţei, la „eul” nostru, făcînd 
din fiecare „eu” un fel de „centru”, de idol. Da aici pierderea unităţii 
noastre originare, „Babelul, amestecarea limbilor” (Facerea 11, 9). Şi 
noi ştim toţi că egoismul este izvorul a tot răul. Atunci, esenţial, ce 
înseamnă mîntuirea? înseamnă ceea ce învăţau încă profeţii: întoarcerea. 
Dar unde? Pentru credincios aceasta este întrebarea fundamentală. Iar 
răspunsul: Către Centrul unic şi unificator — Dumnezeul-Iubire, Dum- 
nezeul-Treime, prin Hristos revelatorul iubirii, în Care nu este păcat, 
nu există egocentrism. Această mutaţie şi schimbare o face pocăinţa, 
care şi înseamnă „schimbarea gîndirii” şi a vieţii, şi credinţa. Profetul 
Ieremia spusese: „întoarceţi-vă, voi copii căzuţi de la credinţă, zice 
Domnul că M-am unit cu voi. ..” (Ieremia 3, 14). 

34. ■— Este credinţa o relaţie personală? 

— Da! De aceea Dumnezeu S-a şi descoperit personal în Fiul Său 
întrupat. Iisus Hristos Dumnezeu-Omul este deodată şi ţelul credinţei, şi 
izvorul ei. Credinţa naşte din El pentru că El este Revelaţia. Dumnezeu 
naşte credinţa. Aşa a renăscut-o în Avraam, în făgăduinţa dată lui. Glasul 
care-1 chema pe patriarh este al Cuvîntului Care se va întrupa. De aceea 
Cuvîntul întrupat spune: „Eu sînt mai înainte de a fi fost Avraam”. 
tn Evanghelie virtutea credinţei se descoperă ca un apel al lui Hristos 
şi un răspuns personal. El cheamă Apostolii, iar ei răspund şi cred în 
persoana Lui, în cuvîntul Lui. Şi credinţa produce în Apostolii aflaţi în 
faţa Lui o deşteptare a memoriei originare, a „chipului divin” din ei şi o 
refacere a relaţiei originare între Protochip şi chip. Aşa se şi desfiinţează 










CU DASCĂLI AI TEOLOGIEI ORTODOXE 


225 


păcatul. De aceea spune Mîntuitorul: „Cel ce crede în El — adică în Fiul 
— nu este judecat, iar cel ce nu crede a şi fost judecat, fiindcă nu a crezut 
în numele Celui Unuia Născut, Fiul lui Dumnezeu” (Ioan 3, 18). 

35. — Se afla scris undeva în Sfînta Scriptură sau la Sfinţii Părinţi 
acest dicton : „crede şi nu cerceta 44 ? 

— Nu, nicăieri! Dimpotrivă, Mîntuitorul porunceşte: „Căutaţi şi 
veţi afla!” (Matei 7, 7). La scriitorul bisericesc Tertulian se află următorul 
dicton: cred ca să înţeleg (credo ut intellegam). Cuvîntul e inspirat tot 
din Sfînta Scriptură. Sfîntul Pavel zice: „Prin credinţă înţelegem . . 
(Evr. 11, 3). Credinţa premerge înţelegerii; deschide larg uşile spiritului, 
îl lansează dincolo de sine către orizonturi noi şi posibilităţi infinite. Un 
cercetător modern, Freyer, a şi lărgit astfel cuvîntul lui Tertulian: cred 
ca să lucrez; lucrez ca să înţeleg. 

35. —Cum explicaţi cuvintele Mîntuitorului adresate Sfîntului Apos¬ 
tol Toma : „Pentru că M-ai văzut, ai crezut. Fericiţi cei ce n-au văzut 
şi au crezut!" (Ioan 20,29)? 

— Mîntuitorul dezvăluie aici fericirea credinţei. Fericeşte atît pe 
patriarhii, pe profeţii Vechiului Testament, îndeosebi pe Avraam, numit 
şi „părintele credinţei”, cît şi pe noi toţi acei care, după înălţarea Domnului, 
prin harul Duhului Sfînt, avem legătură cu El prin credinţă. Dar Mîntui- 
torul ne descoperă prin cuvintele de mai sus o realitate şi mai profundă. 
„Propriu credinţei este să accepte ceea ce încă n-a fost văzut”, zice Sfîntul 
Ioan Hrisostom. Iar ceea ce încă nu e văzut e infinit mai mult decît ceea 
ce vedem. Şi ce săracă ar fi existenţa noastră dacă ne-am limita numai la 
ceea ce vedem, sau la ceea ce sîntem într-un anume moment al existenţei 
noastre. Or, virtutea credinţei ne lansează permanent dincolo de noi, pe 
treptele un ui suiş infinit în infinitul divin, în infinitul Adevărului; de la 
ceea ce vedem, la ceea ce încă nu vedem; de la cele „pe care le ştim, la 
cele pe care nu le ştim . , . de la cele arătate, la cele încă nearătate”, cum 
ne rugăm în Sfînta Liturghie; de la ceea ce sîntem, la ceea ce încă nu 
sîntem. 

Statutul persoanei umane, chemarea noastră stă nu doar în ceea ce 
sînt, văd sau aud acum, ci şi în ceea ce eînt chemat să devin asemenea 
Protochipului Hristos. „Cele ce ochiul n-a văzut şi urechea n-a auzit şi 
la inima omului nu s-au suit, pe acestea le-a gătit Dumnezeu celor ce-L 
iubesc pe El” (ICor, 2, 9). Şi bine se zice că „omul este şi devine”. Voca¬ 
ţia noastră de fiinţă înzestrată cu spirit şi dialog cu Infinitul este menită 
să se. realizeze în Dumnezeu, în Infinit. Iar virtutea care susţine acest 
dialog etern ziditor estfe credinţa. Pe drept o numeşte Apostolul: „încre¬ 
dinţarea celor nădăjduite, dovedirea lucrurilor celor nevăzute” (Evrei 

11, 1); dovedire, certitudine întemeiată în întruparea Fiului lui Dumnezeu, 
în această posibilitate a unei înaintări, a unei „creşteri” spirituale fără 
limite, înrădăcinate în Hristos şi orientate slujirii semenilor, stă fericirea 
credinţei. 

37. — Care este însemnătatea faptelor bune în lucrarea mintuirii? 

— Semnul vizibil al credinţei, a) lucrării tuturor virtuţilor, ca şi al 

rugăciunii care le susţine îl constituie faptele bune. Prin fapte ne desco¬ 
perim cu adevărat în chemarea noastră de a fi lucrători şi ziditori după 
chipul Creatorului. A separa credinţa de fapte înseamnă a o rupe de viaţă. 
De aceea Sfîntul Apostol lacob a spus: Credinţa, dacă nu are fapte, 
este moartă în ea însăşi” (lacob 2 17). Şi mai profund Mîntuitorul spune: 
„Nu oricine îmi zice: Doamne, Doamne, va intra în împărăţia cerurilor: 
ci cel ce va face voia Tatălui Meu” (Mat. 7, 21). în împărăţia lui Dumnezeu 
intră făptuitorii. împărăţia lui Dumnezeu se zideşte deodată prin credinţă 
şi prin viaţă. Credinţa însăşi, adevărată teologie, statutul înţelepciunii, 
toate acestea cresc prin făptuire, cresc din experienţa vie a Revelaţiei. 
Şi trebuie observat că nu numai credinţa naşte fapte, ci şi faptele „nasc” 
şi întemeiază mereu credinţa. încît faptele devin experienţa adevărului 
Tevelat şi argumentul fundamental, subiectiv şi obiectiv al credinţei. 
„Fă aceasta şi ve’ fi viu”, spune Mîntuitorul (Luca 10, 28). 

38. —Ce loc ocupa iubirea în dobîndirea mintuirii? 

— Ocupă un loc fundamental. Credinţa nu e de conceput fără iubire. 
Credinţa este activă tocmai prin iubire. Sfîntul Apostol Pavel arată că 
mîntuirea, viaţa în Hristos o împlineşte „credinţa care este lucrătoare 
prin iubire” (Gal. 5, 6). De altfel, e ştiut că mai ales iubirea şi smerenia 
ne feresc de fariseismul şi trufia faptelor şi de căderea într-un fel de ati¬ 
tudine simoniacă, adică de „cumpărare” a împărăţiei lui Dumnezeu 
cu preţul faptelor, al banilor. 

39. — A fost cunoscută şi în Vechiul Testament iubirea ? în ce constă 
noutatea iubirii în Hristos? 

— Da! Şi Vechiul Testament porunceşte iubirea lui Dumnezeu şi a 
aproapelui. La Deuteronom citim: „Să iubeşti pe Domnul Dumnezeul 
tău din toată inima ta, din tot sufletul tău şi din toată puterea ta” (5, 15). 
Iar în Levitic: „Să iubeşti pe aproapele tău ca pe tine însuţi” (19, 18). 
în aceste porunc' ale Vechiului Testament, spre exemplu, a iubirii aproa¬ 
pelui, observăm că 6e spune: „să iubeşti pe aproapele ca pe tine însuţi”. 
Altfel spus, ca pe mine însumi. Sinea mea este modelul, etalonul, măsura 
iubirii. Dar, mă întreb: cînd păcătuiesc, mă mai iubesc eu pe mine? 
Dimpotrivă, mă urăsc! Cum mai pot fi eu atunci cu sinea mea păcătoasă, 











CU DASCĂLI AI TEOLOGIEI ORTODOXE 


227 


neconvertită, model al iubirii? De aceea a şi poruncit Mîntuitorul „lepăda¬ 
rea de sine”. Or, Iisus Hristos, ce ne-a arătat desăvîrşită lepădare de sine 
şi jertfire de sine, a înnoit radical iubirea şi ne-a spus: „Poruncă nouă vă 
dau vouă: să vă iubiţi unul pe altul; precum Eu v-am iubit pe voi, aşa 
şi voi să vă iubiţi unul pe altul” (Ioan 13, 34). Noutatea acestei porunci 
este, înainte de toate, El însuşi — Iisus Hristos, Dumnezeu şi Om. El 
iubeşte ca Om dumnezeieşte. în El cu adevărat „iubirea nu cade niciodată” 
(1 Cor. 13, 8). 

40. — Cum putem ajunge la acea măsură, fără de măsură, a iubirii 
duşmanului, pe care o porunceşte Mîntuitorul? 

— Dumnezeu este iubire. Zidit, potrivit Sfintei Scripturi, „după chipul 
lui Dumnezeu”, şi omul este chemat să fie iubire. Venim la existenţă şi la 
viaţă prin şi din iubire. Legea, condiţia mea de existenţă autentică este 
iubirea. Eu nu pot trăi atunci în adevărul existenţei mele decît în iubire. 
Iar dacă nu mi se răspunde la fel, dacă din egoism cineva îmi răspunde cu 
rău, eu nu trebuie să-mi schimb firea, devenind şi eu rău. Aceasta ar însemna 
să ajung dependent de el, să fac şi eu ca el şi să devin sclavul răutăţii lui. 
Mîntuitorul, pătimind pe cruce, rămîne iubire, rugîndu-Se pentru cei ce-L 
răstignesc. în schimb, eu, răspunzînd la rău cu rău, în loc să lucrez la 
vindecarea firii de rău, de păcat, de stricăciune, contribui la continuarea şi 
sporirea râului în lume şi la instituirea acelei false păreri că răul nu poate 
fi învins. Dar, dimpotrivă, rămînînd ceea ce trebuie să rămîn şi să fiu, în 
iubire, după chipul şi asemănarea cu Hristos, conlucrez cu harul lui Dumne¬ 
zeu la instituirea în existenţa noastră a unui punct de iubire şi lumină unde 
se vindecă această boală a firii: egoismul. Şi, răspîndind în chip firesc iubire 
şi lumină, „buna mireasmă a lui Hristos” (2 Cor. 2, 15), am nădejdea 
dobîndirii păcii cu semenul meu, a redeşteptării şi în el a iubirii. Trebuie să 
cred în puterea biruinţei binelui. 

41. — Iubirea poate însă tolera răul? 

— Nu! A tolera răul, a fi indiferent, tolerant faţă de greşeli, de erori, 
înseamnă a nu iubi. A vedea pe cineva căzînd din greşeală în greşeală, din 
ruină în ruină, sub pretextul iertării rău înţeleasă, neeficientă, înseamnă 
a fi nepăsător faţă de boala lui, înseamnă a nu iubi. Mîntuitorul porunceşte: 
„De îţi va greşi ţie fratele tău, mergi, mustră-1 pe el între tine şi el singur. 
Şi de te va asculta, ai cîştigat pe fratele tău. Iar de nu te va asculta, ia 
cu tine încă unul sau doi sau trei martori, ca din gura a doi sau trei martori 
aă se statornicească tot cuvîntul. Şi de n.u-i va asculta pe ei, spune-1 Bisericii; 
iar de nu va asculta nici de Biserică, să-ţi fie ca un păgîn şi vameş”: (Matei 
18, 15-17). 

42. — Ce este sufletul, după Sfînta Scriptură, şi cînd ia fiinţă? 

— Sufletul omului, „sufletul viu”, după Sfînta Scriptură este acel princi¬ 
piu viu, nemuritor, raţional prin care gîndim, iubim, suferim, în care e con¬ 
centrat ca în nucleu, ca în paradigmă, omul întreg, totalitatea lui. Iar trupul 
ne apare ca o revelaţie a sufletului; organul prin care se manifestă, un locaş, 
un „templu” al duhului, ca o „porfiră înţelegătoare”, cum zice Sfîntul 
Andrei Criteanul. Sufletul în partea lui superioară, spiritul — „partea cea 
mai curată a lui” — cum zice Sfîntul Ioan Damaschin, „suflarea dumne¬ 
zeiască de viaţă” poartă în el pecetea chipului lui Dumnezeu. Prin spirit 
comunicăm cu Dumnezeu şi cu raţiunile, cu „logosul” făpturilor. Şi dacă 
prin trup sînt în lume, prin spirit lumea e în mine, o port în gîndirea şi în 
iubirea mea. Cu trupul sînt limitat la „aici” şi „acum”, cu spiritul depăşesc 
mereu marginile lui şi în spaţiu şi în timp. Spiritul ne lanseză neîncetat 
înainte. Prin spirit omul este „persoană” şi e în comuniune cu Dumnezeu şi 
cu lumea. Sufletul se creează de Dumnezeu odată cu începutul zidirii trupu¬ 
lui din sufletul părinţilor, aşa cum a zidit Dumnezeu sufletul Evei din Âdam 
fără a mai fi nevoie să sufle şi în ea „suflare de viaţă”. 


43. — De ce se numeşte Botezul „mica înviere” ? 

. •s ;— Omul are unicul prilej de a se naşte de două ori: biologic şi spiritual. 
„Ce este născut din trup este trup; ce este născut din duh este duh” spune 
Mântuitorul (Ioan 3, 6). Botezul este naşterea din apă şi din duh. Prin Botez, 
Cum arată Sfîntul Apostol Pavel: „ne îngropăm cu Hristos şi înviem împre¬ 
ună cu El” (Rom. 6, 4). Prin Botez şi prin celelalte Taine sfinte se spală, 
se îndreptează, Be luminează chipul nostru în Duhul Sfînt, după Proto- 
chipul nostru Hristos, încît „privind ca în oglindă cu faţa descoperită slava 
Domnului, ne prefacem în acelaşi chip, din slavă în slavă, ca de la Duhul 
Domnului” (2 Cor. 3, 8). 

44! — De ce mai este nevoie în viaţă de „al doilea Botez“ pentru mîn'- 
tuire, adică de Taina Spovedaniei? v 

Răspunsul ni-1 dă Sfîntul Ioan Scărarul. Vorbind despre plînsul 
căinţei, ei zice ca „izvorul lacrimilor, după Botez, e mai mare decît Botezul. 
De aceea, acela (botezul) ne curăţeşte de păcatele noastre de mai înainte. 
Iar acesta (izvorul lacrimilor) de cele de după aceea; prin acesta l-am curăţit 
şi pe acela. Dacă acesta nu s-ar fi dăruit de Dumnezeu oamenilor, din iubire 
de oameni, cu adevărat rari ar fi cei ce se mîntuiesc”. Sfinţii Părinţi văd 
în asemenea lacrimi un semn vizibil al prezenţei harului primit lă. Botez, 
sporit şi rodit mereu. Aşa precum Mîntuitorul a curăţit pe ucenici înainte 
de Cina cea de Taină prin ^spălarea picioarelor” lor, la fel ne spălăm şi 
noi mereu prin Taina Mărturisirii înainte de Sfînta împărtăşanie. 

Mărturisirea făcută cu lacrimi de căinţă şi încheiată cu dezlegarea 
preotului, dă credinciosului eliberarea lui duhovnicească, pacea şi lumina 
mintuirii. Repetăm cuvîntul adînc despre lacrimi al Sfîntului Grigore de 
Nyssa: „Lacrimile sînt ca şi sîngele care curge din ranele sufletului”. 

45. — Care este scopul unei nunţi creştine ? 

— O spune slujba Sfintei Taine: „Ajutorul reciproc şi naşterea de copii 
spre dăinuirea neamului omenesc”. 

46. — Care este învăţătura ortodoxă privind naşterea de copii? 

— Ortodoxia vede în procreaţie un sens creator, un act sfînt, o poruncă 
divină (Facerea 1, 28). Zămislirii Sfintei Fecioare, Biserica îi consacră o 
pomenire în calendarul ortodox la 9 decembrie. Aceasta ne arată că actul 
zămislirii trebuie săvîrşit în curăţie, în sfinţenie pentru a aduce pe lume 
copii sănătoşi sufleteşte şi trupeşte. 

47. — Ne puteţi spune ce metodă pastorală să folosim pentru o temelie 
stabilă a căminului şi împotriva divorţului ? 

— Aş putea evoca un caz din experienţa concretă. Un soţ tînăr, tată a 
trei copii, e luptat lăuntric de împătimirea faţă de o femeie străină. Solicită 
cuvîntul preotului: „Părinte, am trei fetiţe. Sînt conştient, cînd vor fi mari, 
care tînăr va bate la uşa mea, aflînd ce tată au? Dă-mi un sprijin, o raţiune. 
De ce e păcat?” Urmează dialogul. Preotul întreabă: „Căsătoria, familia 
au o raţiune?” „Da! Aici nasc, cresc urmaşii; e leagănul generaţiilor”. 
— „Atunci, întreabă preotul, nu trebuie să păstrăm curat acest leagăn, ca 
pe ceva sfînt, fără ceva impur, străin? Dar o legătură extraconjugală, ce 
raţiune are?” „Ei, o plăcere, părinte !” „Plăcerea poate fi un scop in viaţă ? 
Mai ales cînd plăcerea ta costă lacrimi pe alţii, pînă la urmă şi pe tine. 
Oare nu plăcerile egoiste au adus în lume atîtea lacrimi şi sînge? De ce 
să continuăm şi noi această tragedie? Te-ai întrebat: există o raţiune, un 
sens profund al existenţei care să ne conducă în orice acţiune a noastră?” 
„Mă urmăreşte cîteodată această idee. Nu am ajuns încă la o concluzie 
clară.” „S-o gîndim împreună, frate. Vezi, la serviciu şi în tot ce întreprin¬ 
dem noi, sîntem conduşi de un scop precis, anume constructiv, creator, ca să 
realizăm ceva. Şi pe toate le judecăm „după roadele aduse”, cum ne-a 
învăţat Mîntuitorul. De aceea, la judecata lui Dumnezeu, faptele noastre 
ziditoare ne vor justifica. Dar desfrîul ce zideşte? Ge rod aduce? Gel mult 
ruinează”. „Da, spune el, răul ruinează, distruge totdeauna. Numai , binele 
creează”. „Oît e de real, răspunde preotul! Socotim lumea aceasta drept 
opera Conştiinţei Supreme — Dumnezeu. Oare nu şi faptele noastre intime 
trebuie să fie conştiente şi nu la voia întîmplării? 

Sîntem chipul Lui. Cărui ideal îi dedicăm energiile noastre vitale. Ne-au 
fost date să le aruncăm în pustiu? La ce mai sîntem buni cînd le epuizăm 
în vid? Nu vom da socoteală pentru aceste forţe, daruri încredinţate?” 
„Aici e vorba de o necesitate, părinte. O necesitate oarbă”. Iar preotul 
încheie: „Tocmai într-un asemenea act fundamental al nostru să fim stă- 
pîniţi, conduşi numai de instinct, de plăcere oarbă, de patimi, noi oamenii ? 
Aici să nu avem conştiinţă, raţiune? Mai ales aici, cînd de aici se naşte o 
fiinţă nouă, unică, menită să gîndească, să iubească curat, să creeze. De 
aceea a instituit Dumnezeu Taina Căsătoriei, familia. 

în Biblie, în Vieţile Sfinţilor, citim că soţii se rugau să dobîndească copii 
şi în această atmosferă sfîntă se năşteau ei. Iar bătrînii noştri spuneau: 
„femeia cînd naşte dă mîna cu Dumnezeu!” şi lăsau fii buni, drept moşte¬ 
nire urmaşilor. Tatăl le mărturisea: „Nu ştiu la viaţa mea decît un Dumne¬ 
zeu şi o soţie”. Iar mama da lege fetelor: „castitate pînă la sfîntul altar; 
fidelitate pînă la mormînt”. „Ce moştenire spirituală de acest fel le lăsăm 
noi? Dragul meu, dedică bărbăteşte această energie şi pasiune a dumitale 
muncii constructive, copiilor, bunei lor creşteri, viitorului lor. Nu-ţi trebuie 
pentru aceasta decît mai multă credinţă, rugăciune şi voinţă”. Viaţa acelui 
om a intrat de atunci pe făgaşul normal. 

48. — Ce propuneri aveţi pentru monahism şi mînăstirile noastre de 
astăzi ? Ce trebuie să împlinească mai întîi un monah ? 

— Nu mă socotesc vrednic să dau sfaturi monahilor, fiind preot de mir. 
Dar, dacă mă întrebaţi, încerc să răspund. Păzirea mai ales a voturilor 
monahale: castitatea, sărăcia de bunăvoie şi ascultarea. Aceste voturi le 
înţelegem, după judecata noastră, astfel: castitatea este curăţia deplină a 
fiinţei noastre. Precum se cunoaşte, castitatea este atribut divin al persoane¬ 
lor Prea Sfintei Treimi, al Maicii Domnului, al îngerilor „al vieţii celei din 
rai”, cum zice Sfîntul Ioan Damaschin. înţeleasă astfel, castitatea înseamnă 
iubirea supremă faţă de Dumnezeu şi primirea în noi a iubirii lui Dumnezeu, 
cu care să iubim curat, dumnezeieşte, pe oameni. înseamnă transfigurarea 
iubirii noastre faţă de oameni. înseamnă o castitate maternă, după chipul 
Maicii Domnului care a imit dumnezeieşte în sine fecioria cu maternitatea. 
După icoana ei, la măsura noastră, cu o inimă eliberată de patimi şi cu darul 
iubirii dumnezeieşti al Mirelui Hristos, se cuvine monahului să slujească 
jertfelnic obştea şi pe semenii săi. 

Sărăcia de bunăvoie este sărăcia duhovnicească ă primei „Fe^ici^i ,, a 
Evangheliei, care în înţelesul ei profund înseamnă eliberare de orice poftă 
de avuţie, de orice obsesie de a „poseda” ceva, nu numai material, ci şi spi¬ 
ritual; bunăoară, dorinţa de a supune pe alţii cu conştiinţa superiorităţii 

tale. Recunoscîndu-te sărac în faţa infinitei bogăţii a lui Dumnezeu şi a 
creaţiei, te deschizi total unei îmbogăţiri spirituale, fiind mereu dornic de 
a-ţi agonisi comorile duhovniceşti ale binelui, adevărului, frumuseţii harice ; 
comori netrecătoare, comori care te zidesc în a fi, nu doar în a avea; comori 
nefurate cu care te poţi îmbogăţi nesfîrşit, inepuizabil, fără să păgubeşti 
pe cineva, dar cu care poţi îmbogăţi neîncetat pe mulţi. Şi, se înţelege, 
într-o astfel de sărăcie petrecînd, nu dispreţuieşti bunurile, valorile acestei 
lumi; priveşti făpturile în slava Ziditorului şi a iubirii Lui. De aceea ştim 
că mai toţi monahii iubesc animalele, florile, grădina, holdele. Le este atît 
de drag să le cultive chiar în locuri neprielnice, pietroase şi să le păzească, 
să le apere „ca pe o grădină a Edenului”; şi să le ofere spre mîngîiere semeni¬ 
lor ca pe un dar al lui Dumnezeu. 

Ascultarea de bunăvoie, virtute înţeleasă în rădăcina ei adîncă, înseam¬ 
nă smerenie. înseamnă smerenia Celui Care „Dumnezeu fiind ... a luat 
chip de rob, făcîndu-Se ascultător pînă Ia moarte, şi încă moarte pe cruce” 
(Fii. 2, 8). Asemenea chip al ascultării, un asemenea „veşmînt al luiDumn- 
zeu”, făcut Om, cum numeşte Sfîntul Isaac Şirul smerenia, îmbrăcînd duhov- 
niceşte monahul, petrece în ascultare de părintele său duhovnicesc şi de 
stareţ, după chipul ascultării Domnului faţă de Părintele Său Ceresc, 
învăţînd că în biruirea voii egoiste stă judecata dreaptă. — „Judecata Mea 
este dreaptă pentru că nu caut voia Mea, ci voia Celui ce M-a trimis” 
(Ioan 5, 30). „Tăierea voii duce la capătul odihnei” au spus Sfinţii Părinţi. 

Cultivînd aceste voturi ca pe o harismă a duhului, cuvine-se ca monahii 
să facă din sfintele mînăstiri, ca şi în trecut, limanuri de linişte, de lumină 
duhovnicească, de atmosferă, de sfinţenie şi slujbe frumoase în care pelerinii, 
închinătorii să respire buna mireasmă a lui Hristos. Să simţi şi să primeşti 
de la fiecare monah cuvînt ziditor, reazem duhovnicesc, bucurie şi pace. 
Eu personal iubesc mult sfintele mînăstiri şi cunosc pe cîţiva dintre cei 
mai buni părinţi călugări. 

49. — Cum înţelegeţi sensul creştin al vieţii, părinte Constantin? 

— Sensul vieţii creştine, părinte Ioanichie, este împlinirea noastră 
după chipul şi asemănarea lui Dumnezeu, revelat prin Iisus Hristos în Duhul 
Sfînt. Iar această împlinire sau îndumnezeire, o dovedim vizibil prin cre¬ 
dinţă, nădejde şi dragoste şi prin sensul creator şi binevoitor care trebuie 
să călăuzească orice gînd, cuvînt şi faptă a noastră. Mai precizez că omul 
credincios este chemat să se realizeze pe aceste trei planuri: prin propria 
lui zidire după chipul lui Hristos, în Duhul Sfînt; prin faptele lui — cre¬ 
dinţă lucrătoare prin iubire ; şi prin urmpşii lui — fii sau ucenici. 

PREOTUL PROFESOR TEODOR BODOGAE 
Institutul Teologic—Sibiu 

(n. 1911) 

Institutul Teologic din Sibiu a fost onorat întotdeauna de preoţi pro¬ 
fesori cu o înaltă ţinută duhovnicească şi pregătire teologică. între părinţii 
profesori mai vîrstnici, care se bucură de o deosebită cinste în rîndul stu¬ 
denţilor şi al credincioşilor, este şi Prea Cucernicul Preot Profesor Teodor 
Bodogae. Blîndeţea Prea Cucernicei Sale, profunda sa cultură teologică, 
modestia care îl caracterizează şi, nu mâi puţin, vocaţia şi inima Sfinţiei 
Sale de adevărat păstor de suflete m-au îndemnat să adresez părintelui 
Teodor Bodogae cîteva întrebări duhovniceşti, pe care le redăm mai jos 
împreună cu răspunsurile primite. 

1. — Părinte Profesor, mai întîi, Vă rog să ne spuneţi cîteva gînduri 
despre locul natal unde aţi văzut lumina vieţii. 

— Sînt născut la Cetatea de Baltă, judeţul Alba, în primăvara anului 
11911, într-o familie cu zece copii. Părinţii mei, Nicolae şi Lucreţia, erau 
oameni de o rară evlavie şi de multă omenie. Fraţii mei aproape toţi au 
rămas legaţi de viaţa de la ţară, cu aceleaşi sentimente de evlavie ortodoxă 
străbună. 

2. —Unde aţi făcut studiile teologice şi de specialitate? 

— După ce am terminat liceul la Blaj, în calitate de premiant, am 
primit bursă de la Mitropolia Ardealului şi am putut astfel să urmez studiile 
universitare la Sibiu şi Facultatea de Teologie din Cernăuţi, între anii 
1929—1934. Specializarea mj-am facut-o la Atena în anul 1935 şi la Muntele 
Athos, unde mi-atn adunat material pentru lucrarea mea de doctorat: 
„Ajutoarele româneşti la mînăstirile din Sfintui Munte Athos”, pe care am 
susţinut-o în anul 1938 şi am publicat-o doi ani mai tîrziu. Am mai urmat 
cursuri de slavistică la Universitatea din Belgrad între anii 1939—1940. 
Apoi am făcut încă doi ani studii de specializare la universităţile din Berlin 
şi Tubingen. 

3. — între ce ani aţi fost profesor la Institutul Teologic din Sibiu şi ce 
discipline aţi predat la catedră? 

— Am funcţionat ca profesor în doua etape. Prima, între 1940—1952, 
cînd am predat istoria Bisericească Universală, Patrologia şi Istoria Bisericii 
Române. în a doua etapă, din 1973 pînă în 1981, am predat Bizantinologia, 
Aghiografia şi Istoria artei creştine. Apoi m-am retras de la catedră, rărnî- 
nînd numai preot slujitor. 

4. — In calitate de profesor şi dascăl de teologie, ce satisfacţii duhovni¬ 
ceşti aţi avut? 

—t" Oricît am fi „sădit” noi profesorii în sufletele studenţilor, tot Dumne¬ 
zeu este Cel ce „face să crească”. Dar faptul că majoritatea studenţilor 
noştri au îmbrăţişat chemarea preoţească, avem speranţa că am contribuit 
şi noi cît de puţin la formarea lor clericală şi teologică. 

5. — Cum aţi reuşit să cîştigaţi prestigiu şi să mişcaţi inimile studenţilor 
teologi ? 

— Am căutat cît am putut să pun suflet în ceea ce predam. Apoi le 
ofeream cărţi bune şi informaţie bibliografică pentru lucrări şi pentru teza 
de licenţă. M-am silit ca preot şi profesor să cunosc sufletul studentului, 
să-i trezesc interes pentru studiu şi dragoste pentru preoţie. L-am încurajat 
părinteşte în muncă, l-am ajutat moral pe fiecare, după nevoie, mai ales ca 
părinte şi duhovnic, decît ca profesor. în general, am pus mai mult preţ 
pe caracterul moral şi pe sfinţenia preoţiei pentru care se pregătea, decît 
pentru acrivia teoretică. 


6. — Care este importanţa Istoriei Bisericii Universale pentru formarea 
viitorilor noştri preoţi ? Dar a Bizantinologiei ? 

— Este mare, îndeosebi sub aspect educativ, întrucît, prin rolul pildui¬ 
tor pe care l-au avut ierarhii şi creştinii cu răspundere în viaţa Bisericii, se 
pot găsi exemple vrednice de urmat pentru fiecare preot devotat Evan¬ 
gheliei lui Hristos. Ce frumos exprima Epistola către Diognet acest rol al 
Bisericii în lume, în timpul persecuţiilor din primele veacuri: „Creştinii sînt 
în lume ceea ce este sufletul în trup !” Dar şi mai tîrziu, cînd s-a dat libertate 
Creştinismului şi s-au dezlănţuit tulburările eresurilor, ajungînd aproape să 
înăbuşe credinţa ortodoxă stabilită la Niceea şi Constantinopol, nici atunci 
marii îndrumători şi trăitori ai adevărului veşnic n-au uitat îndemnul plin 
de mîngîiere al Sfîntului Atanasie cel Mare care zicea: „Nu vă tulburaţi, 
fiilor, că primejdia de faţă este doar un nor care trece”. 

Despre acest adevăr au adus multe mărturii experienţa şi vieţuirea, 
timp de peste un mileniu, a Imperiului Bizantin. De aceasta ne vorbeşte 
Bizantinologia. în veacurile VI—YII statornicia în credinţă a călugărilor 
sciţi din Dobrogea de azi a salvat unitatea de credinţă a Bisericii Creştine, 
iar Sfîntul Roman Melodul, făcătorul de condace, a lăsat pecete precumpă¬ 
nitor latreutică, adică de preamărire lui Dumnezeu prin cîntările bisericeşti. 

. 7. — Aţi crescut studenţi de nădejde la facultatea de teologie ? 

— Am căutat să îndrum şi să fiu util multora. Poate vor putea spune 
alţii dacă şi în ce măsură voi fi contribuit la formarea lor. 

8. — De ce unii tineri preoţi nu sînt astăzi la înălţimea chemării lor 
evanghelice? 

— Sînt mai multe cauze pentru care preoţii tineri nu sînt la înălţimea 
chemării lor. Cred că se face prea puţin în şcolile noastre pentru trezirea 
duhului misionar care este esenţial în slujirea preoţească. Nici alegerea lor 
nu e lipsită uneori de greşeli. Ne paşte şi pe noi, nu încă în măsura în 
care bîntuie în Apus, un duh secularist; mai simplu spus, un gust al „veacu¬ 
lui acestuia”, cu comodităţile şi nepăsările lui faţă de răspunderea pe care, 
de pildă, ne-o oferă Sfîntul Evanghelist Ioan, care chiar şi la bătrîneţe a 
alergat să readucă la Hristos pe un tînăr ajuns conducător al unei bande 
de hoţi. In al doilea rînd cred că se resimte, în cele mai multe Biserici, o 
criză a disciplinei şi trăirii duhovniceşti. Prea sîntem îngăduitori faţă de 
„scăpările şi slăbănogirile” trupeşti şi sufleteşti, tratate prea uşor cu pogo- 
răminte. 


9. — Ce măsuri mai eficiente ar trebui luate împotriva prozelitismului 
şi fanatismului sectar? 

— Faţă de prozelitismul sectar trebuie acţionat „cu timp şi fără timp”, 
atît prin mijloacele oferite de viaţa noastră liturgică, precum şi prin paato- 
raţie de la om la om. La Sfînta Liturghie credinciosul trebuie să retrăiască 
clipe de înălţare sufletească deosebită. Slujirea, cîntarea, predica şi mai 
ales comportarea personală a preotului şi familiei lui trebuie să fie pildui¬ 
toare. Pe poporăni îi cîştigi apoi şi mai deplin atunci cînd ei văd pe preot 
angajat cu entuziasm şi dezinteres la lucrări de reparaţie la sfînta biserică. 
Or, în urma transformărilor sociale de azi, mulţi preoţi nu ajung nici să-şi 
cunoască enoriaşii, nu reuşesc să le satisfacă trebuinţele lor sufleteşti. E 
greu — o spune chiar Sfîntul Pavel — să ne facem „tuturor toate”, dar 
dacă n-avem căldura şi dorinţa de a cunoaşte şi de a ne apropia sufleteşte 
de enoriaşi, atunci profită alţii care nu lucrează măcar cinstit; dar ei se 
mişcă, se agită, vin în întîmpinarea celor ce caută şi nu găsesc ceea ce caută. 
„Daţi-le voi să mănînce”, spunea Domnul. Iată ce trebuie să facem noi. 

10. — Cum trebuie să fie un preot ideal în zilele noastre? 

— „Cu duhul arzînd” să fie preotul, cu rîvnă şi cu tact, cele două cali¬ 
tăţi fundamentale ale unui slujitor. „Amar mie de nu voi propovădui”, 
vorba aceluiaşi Apostol, ziua şi noaptea, prin cuvînt şi exemplul personal, 
la vii, şi la morţi; dar şi „cu tact”, că în zadar „alergi, bătînd văzduhul”, 
dacă prin lipsa de pregătire şi de tact personal strici, în loc „să cîştigi 
pentru Hristos” pe fratele tău. Preotul trebuie să fie părinte, întîi de toate. 
Unui tată îi sînt dragi toţi copiii. De aceea preotul nu are voie să protejeze 
pe unii, iar pe alţii să-i nesocotească. 

11. — Care este importanţa exemplului personal al preotului în pas- 
toraţie ? 

— Greu este pentru orice preot să poată repeta cuvîntul Apostolului: 
„să-mi fiţi mie următori, precum şi eu lui Hristos”» (1 Cor. 4, 16). Din 
păcate, greşim amarnic atunci cînd nu coordonăm spusele noastre de pe 
amvon, ori de la catedră, cu cele din viaţă. Pe de altă parte, vorba Sfîntului 
Ioan Gură de Aur: „Dacă am putea face minuni nu ne-ar mai trebui pre¬ 
dici, dar pentru că trebuie să îndreptăm tot felul de rătăciri sau de lipsuri, 
sîntem nevoiţi să predicăm. Or, predica ta ar trebui să placă şi lui Dumne¬ 
zeu”. Căci zice acelaşi mare dascăl mai departe: „nimic mai păgubitor 
pentru un preot decît nepăsarea, trîndăvia şi slava deşartă”. Dacă ne vom 
sili să vadă poporul în noi nişte „iconomi ai tainelor lui Dumnezeu”, 
atunci e nădejde a bineplăcea Lui. 

12. — Ca preot şi profesor de teologie cum aţi procedat mai bine pentru 
a dobîndi cît mai multe suflete pentru împărăţia cerurilor ? 

— Nu ştiu cît de deosebite pot fi faptele unui dascăl ori preot, dar oricît 
de puţin har va fi fost în ele, dacă a mişcat sufletele unora, ori a ajutat 
pe alţii să se reculeagă şi să-şi întremeze o viaţă duhovnicească, liniştită, 
cred că aşa ceva nu e un lucru de toate zilele. Cît mă priveşte, cred că voi 
fi rostit predici şi lecţii de ordinul miilor, dar şi acum dacă sînt chemat 
să propovăduiesc, mă silesc să retrăiesc acelaşi entuziasm şi convingere ca 
la primele predici. Şi cred că nici o predică sau lecţie nu trebuie să fie lip¬ 
sită de material intuitiv, adică să fie ilustrată cu vreo pildă sau două. 
în viaţa pastorală am cultivat adeseori, prin scaunul mărturisirilor, fapte 
de ajutorare trupească sau sufletească, îndemnînd astfel pe credincioşi 
„să poarte sarcinile unii altora”. 

Apoi, timp de 30 de ani cît am fost paroh la biserica Sfîntul Nicolae 
din Sibiu, am format o unitate duhovnicească cu toţi enoriaşii mei care 
mă iubeau ca pe un adevărat părinte sufletesc. în fiecare sărbătoare şi la 
slujbe speciale am ţinut regulat predică de învăţătură cu orice prilej bine¬ 
venit. Atenţie deosebită am dat bolnavilor, pe care îi cercetam. Predicile 
funebre le legam mai ales de credinţa în înviere. Nu voi uita niciodată dra¬ 
gostea şi jertfa credincioşilor mei, devotamentul cu care pregăteau pe 
rînd masa pentru pictorii bisericii noastre şi daniile pe care le ofereau 
fiecare în numele celor vii şi răposaţi, la executarea scenelor biblice din 
biserică. 

13. — Sînteţi mulţumit sufleteşte de frumoasa activitate teologici şi 
pastorală pe care aţi depus-o în viaţă ? 

— Desigur, s-ar fi putut împlini mai mult şi mai bine. Credincioşii 
doresc participare vie, simţită la sfintele slţjbe. Nu voi uita niciodată 

i 

observaţia unei bătrîne, care m-a întrebat într-o zi la biserică: „Ce ai avut 
azi, părinte, de nu ţi-am putut simţi aceeaşi evlavie că şi în alte zile?”. De 
fapt, oricît de puţină carte ar avea credinciosul, simte şi doreşte să plece de 
la fiecare slujbă altfel decît a intrat, mai îmbunătăţit sufleteşte decît venise. 
Lui nu-i plac nici slujbe rostite pe „de rost” sau rutinate, dar nici improvi¬ 
zate. Oi el vrea frumuseţea curată a adevăratelor liturghii ortodoxe. Acest 
.lucru l-am repetat adeseori şi înaintea studenţilor teologi. 

14. — Ce doriţi să mai realizaţi pe viitor pentru Biserica lui Hristos ? 

— Cite zile îmi va mai da Dumnezeu vreau să slujesc măcar de două 
ori pe lună şi să predic la diferite biserici, dar mai ales la biserica Sfîntul 
Nicolae, unde am fost paroh peste 30 de ani şi unde nu s-a înstrăinat nici 
.un suflet de la Ortodoxie, să se fi dus la secte. 


15. — Ce ar trebui să facă astăzi credincioşii noştri pentru mîntuirea 
lor şi a copiilor lor? 

— Să se roage mai mult, să asculte de Biserică, să trăiască în dragoste 
şi să făgăduiască măcar împlinirea unui legămînt, o binefacere sau ajuto- 
.rare a cuiva bolnav sau lipsit. Cu un astfel de program minimal sufletul 
se uşurează, se.înalţă, atît al părinţilor, cît şi al copiilor. 

16. — Ce cărţi principale, teologice şi patristice, aţi scris şi tradus 
în viaţă ? Ce vă propuneţi să mai scrieţi pe viitor ? 

— Lucrări originale am: „Ajutoarele româneşti la Mină ştirile din 
Sfîntul Munte Athos” (1940), „Din istoria Bisericii Române de acum 
300 de ani — Sinodul de la Iaşi” (1943), „Despre cunoştinţele teologice 
ale preoţilor români de acum 200 de ani” (1944), „Manualul de Istorie 
Bisericească Universală” ediţia .1956, 1975, în colaborare. Dintre tra¬ 
duceri amintesc: „Despre viaţa lui Hristos” de N. Cabasila (1946), pe 
care doresc ş-o reeditez, fiind o lucrare de profundă gîndire ip trăire a 
adevărurilor creştine. Am mai tradus două lucrări cu conţinut teologic 
şi filozofic scrise de Dimitrie Gantemir, care aşteaptă tipărirea şi, în cola¬ 
borare, lucrarea patriarhului rus Serghie—„învăţătura ortodoxă despre 
mîntuire”, tot în curs de apariţie. Dintre scriitorii bisericeşti din seco¬ 
lele III—IV am traduB patru volume din operele lui Origen, deja tipărite, 
iar sub tipar se află „Istoria bisericească” şi „Despre martirii din Pales¬ 
tina” de Eusebiu de Cezareea, precum şi „Corespondenţa” Sfîntului 
Vasile cel Mare. în pregătire pe viitor, am aproape gata pentru tipar cîte 
nn volum din operele sânţilor Grigorie de Nyssa şi Ambrozie de Milan, 
iar pentru studenţii teologi, „Manualul de Bizantinologie”, pe care aş 
vrea, cu ajutorul t Domnului, să le prezint cît maicurînd. 

17. — Care este, după părerea Prea Cucerniciei Voastre, rolul prin¬ 
cipal al monahismului nostru? 

— Rolul principal al monahismului a fost şi se aşteaptă să fie acela 
de slujire devotată şi integrală a lui Dumnezeu, după cuvîntul Aposto¬ 
lului: „Am socotit să nu ştiu între voi altceva, decît pe lisus Hristos şi 
pe Acesta răstignit” (1 Cor. 2, 2). Monahul trebuie să mărturisească pe 
Hristos neîncetat prin cuvînt şi faptă, potrivit pravilelor călugăreşti 
clasice. Sufletele mulţimii şi îndeosebi ale celor cu simţire mai încărcată 
de răspunderi, ca odinioară Ştefan cel Mare, cer şi doresc astfel de „îndru¬ 
mători de conştiinţe”. Numai că, vorba Sfîntului Pavel, în acest domeniu 
„nu sînt mulţi părinţi” care să aibă astfel de har! 

18. — Ce părere aveţi de monahismul atonit, pe care l-aţi cunoscut 
personal în anii tinereţii? 

— „Un laborator de virtuţi’’^ aşa cum îl vedeau isihaştii din secolul 
XIV, aşa ar trebui să fie Athosul pentru întreaga Biserică Ortodoxă. 
Aşa l-au văzut în secolul XVIII atît Cuviosul Nicodim Aghioritul cît 
şi Cuviosul Paisie de la Neamţ. Pentru aceasta va trebui ca vieţuitorii 
din „Grădina Maicii Domnului”, cum era numit Athosul, să se ridice 
mult peste deosebirile de limbă, de neam şi obiceiuri. 

19. ■— Din ce motive monahismul contemporan se află în criză duhov¬ 
nicească, adică de calitate mai mult decît de cantitate? 

— în parte se resimte şi în viaţa monahală ceva din duhul secularist 
al „lumii acesteia”, al tranzacţiilor „cu veacul”, cu „împrăştierea” sufle¬ 
tească a omenirii de azi. Poate că, vorba Sfîntului Ioan Scărarul, a pătruns 
şi în unii vieţuitori ai mînăstirilor „primejdia slavei deşarte”, care te 
face să te crezi „învăţat”, ori „procopsit” sufleteşte din clipa în care 
cunoşti unele lucruri şi pentru care unii te apreciază, sau crezi că nu te 
apreciază destul. Ne-ar trebui în primul rînd acel „duh arzînd”, pe care, 
dacă. îl au patru-cinci într-o comunitate, aceştia vor ajunge cu timpul 
— zice Sfîntul Ioan Gură de Aur — să încălzească şi să aprindă sufle¬ 
teşte pe toţi. Să se menţină pravila cu sfinţenie, dar să se admită şi viaţă 
de retragere, de linişte, pentru cei cu viaţă îmbunătăţită: 

201 — Ce sfaturi aţi dori să daţi tinerilor preoţi care v-au fost elevii 
studenţilor teologi şi monahilor din zilele noastre? 

— Să ne apropiem de preoţie, respectiv de călugărie, „cu fiică de 
Dumnezeu, cu credinţa şi cu dragoste”. Dar îh acelaşi timp, să ne silim 
să nu smintim sufleteşte poporul, credincioşii; căci cred că hdi românii 
ăvem poporul cu cel'mai bun suflet din lume; care vrea întîi de toate 
preoţi; respectiv părinţi sufleteşti. Aşă cum trebuie Bă îhgroziih la 

gîndul că am putea supăra pe Dumnezeu prin păcat, tot aşa să ne temem 
de gîndul că am putea tulbura sau sminti sufletul credincioşilor prin fapte 
rele. Cele două „frici” se completează, respectiv se condiţionează una 
pe alta. ' 

21. — Care este rolul Bisericii lui Hristos şi al Teologiei? 

— Biserica trebuie înţeleasă ca aşezămînt de mîntuire a lumii, şi 
în special a omului. Parte din lucrarea ei se vede, altă parte este nevăzută 
şi tainică. Temelia întregii învăţături creştine se sprijină pe taina întru¬ 
pării Mîntuitorului. Pe aceasta a socotit-o El esenţială în viaţa omenirii 
(Ioan 17, 3). Cine nu are Biserica de mamă, acela nu poate avea pe Dum¬ 
nezeu de Tată, spune Sfîntul Ciprian. Acesta este şi rostul Teologiei în 
viaţa omenirii. 

22. — Care este rolul predicii astăzi în Biserică ? 

— Rolul predicii în Biserică este tot atît de esenţial ca şi jertfa litur¬ 
gică. Credinţa vine din auz, iar auzirea prin cuvîntul lui Hristos (Rom. 10 
17). Trebuie să se curme obiceiul de a nu se predica la slujbe, în biserici 
şi mînăstiri. în mare parte şi această practică a contribuit la pericolul 
sectar. , 

23. —Din ce motive domnii români au acordat atîtea ajutoare mate¬ 
riale şi danii în trecut Muntelui Âthos şi celorlalte centre creştine din 
Balcani şi Orientul Mijlociu? 

— Do mni i români au ajutat şi apărat aşezămintele călugăreşti orto¬ 
doxe de la Athos, precum şi din alte locuri sfinte, ca Sfîntul Mormînt, 
Sinai, patriarhiile din Ierusalim, Antiohia, Constantinopol şi Alexandria, 
sau alte mînăstiri şi aşezăminte ortodoxe de pe teritoriile greceşti, sîrbeşti 
şi bulgăreşti ajunse sub stăpînire tui ceaşcă, executînd acolo vaste lucrări 
de construcţii, reparaţii, donaţii de obiecte de cult, cărţi, ajutoare băneşti 
şi metoace, din simplă frăţie creştinească şi umanitarism, fntr-o vreme 
cînd alte popoare creştine şi alte Biserici n-o puteau face. Athosul şi-a 
avut de la începuturile lui, din secolul X şi în toată vremea după aceea, 
o chartă sau o organizare independentă de orice stăpînire lumească. 
Singurul interes al puterilor lumeşti care au patronat acest teritoriu 
sfînt, această patrie a monahismului ortodox, era asigurarea pazei şi sigu¬ 
ranţei din afară. Cei dintîi patroni au fost împăraţii bizantini. După ei 
le-au urmat pilda do mnii georgieni, apoi ţarii bulgari, apoi sîrbii; iar, 
începînd din secolul XIV cînd turcii ocupă toate statele creştine pînă la 
Dunăre, a urmat protecţia domnilor români vreme de 500 de ani. 

24. —Care ar fi principalii domni români donatori în Athos şi ce 
danii au făcut aici ţările române între secblele XIV—XIX? 

— Cei mai mari ctitori români la Athos sînt: Neagoe Bas arab, Ştefan 
cel Mare, Petru Rareş, Alexandru Lăpuşneanu, Movileştii, Matei Basarab, 
Şerban Cantacuzino şi Constantin Brîncoveanu. Domnii fanarioţi au 
ajutat şi ei, dar cu danii mai mici, cu excepţia mînăstirilor Sfîntul Pante- 
limon şi Xeropotamu, unde daniile au fost mai importante. în ce priveşte 
documentele voievodale şi obiectele donate de români în Athos, s-a făcut 
prea puţin din partea noastră pentru cunoaşterea lor, mai ales că cu timpul 
ele se deteriorează şi se distrug. Ar trebui mai întîi fotocopiate hrisoavele 
voievodale, cu pecetea şi iscălitura domnilor, de danie către mînăstirile 
din Athos. Dintre ctitoriile domneşti reînnoite integral în Athos, cele mai 
importante sînt mînăstirile: Zografu, Dochiaru, Caracalu, Vatopedu, Cut- 
lumuş şi mai puţin Filoteiu, Xeropotamu şi Pantelimon. Iar dintre obiec¬ 
tele de cult cele mai preţioase donate de români sînt: icoana Sfîntului 
Atanasie al Atonului de la Lavra, donată în secolul XIV de Vlaicu Vodă, 
steagul lui Ştefan cel Mare de la Zografu, cu icoana Sfîntului Gheorghe, 
chipul lui Ştefan cel Mare în bronz de la Zografu, racla de argint în fili¬ 
gran cu moaştele Sfîntului Nifon, lucrată la Sibiu şi donată de Neagoe 
Basarab la Mînăstirea Dionisiu. 

25. — în ce constă influenţa Athosului asupra monahismului românesc? 

— Atît modul de organizare a vieţii de obşte şi idioritmice, cît şi 

spiritualitatea ce s-a dezvoltat în mînăstirile noastre au plecat din Athos 
în mare parte. Desigur, românii şi-au pus pecetea proprie în spiritualitate, 
dar fondul, baza sînt pornite din Bizanţ şi Athos spre ţările române. 
Dar în acest sens încă nu s-a făcut un studiu mai amănunţit. 

26. — Care a fost rolul monahismului românesc în Transilvania şi 
pentru ce majoritatea aşezărilor monahale ardelene au fost distruse de 
austrieci în secolul XVIII ? 

— Dat fiind faptul că începînd cu veacul XVI, iobăgia se întăreşte 
tot mai mult în Transilvania, iar clasa autohtonă conducătoare devine 
iobagă şi săracă, nu s-au putut construi aici mînăstiri mari, ca cele voie¬ 
vodale de peste munţi. De aceea, cu excepţia cîtorva, aşezările monahale 
ardelene erau mai curînd schituri modeste, retrase undeva între munţi, 
ori pe văi de rîuri. „O ţîr de schit în mijlocul codrului, la un mii departe 
de satul Cioara, rugîndu-se lui Dumnezeu pentru sufletul său, unde ţinea 
şi cîţiva copii pentru învăţătură”. Acesta era mediul mînăstiresc din 
Transilvania! Dar sigur că şi aici, ca şi în celelalte ţinuturi româneşti, 
monahismul a existat în toate vremurile. Istoria cunoaşte peste 150 de 
astfel de schituri şi mînăstiri în Transilvania şi Banat. Dar întrucît ele 
s-au dovedit veacuri de-a rîndul apărătoare ale tradiţiei ortodoxe şi punţi 

de legătura cu fraţii români de peste munţi, Împărăţia habsburgică Ie-a 

nimicit pe toate în secolul XVIII. 

\ 

27 . — De ce este la noi românii o atît de puternică legătură sufle¬ 
tească între sate şi in în ăst ir i, între călugări şi credincioşi? 

— Legătura strînsă cu mînăstirile cred că decurge din felul în care 
am înţeles noi românii întotdeauna monahismul, cum şi din evlavia 
noastră populară străbună. Pentru ortodocşii români monahismul nu a 
fost nici „nebunie în Hristos”, nici retragere pe stîlp sau închidere în 
peşteră, aşa cum s-a întîlnit la unii asceţi sirieni sau chiar la ruşi. Gi el 
a fost întotdeauna o şcoală a virtuţilor, a bunătăţii, a jertfei. De aceea 
poporenilor noştri le-a fost şi le este drag întotdeauna să poposească 
un timp într-o mînăstire, chiar şi pentru un timp mai scurt. Aceasta 
însemnează tot rugăciune, liniştire, uşurare, mîngîiere, întărire în cre¬ 
dinţă. Monahul pentru ortodocşii români este un părinte sau un frate 
mai cu har, mai senin, mai înălţat sufleteşte. Un suflet închinat lui 
Dumnezeu! 

ARHIMANDRITUL HRISOSTOM POSTOLACHE 
Egumenul Schitului Bucium — Iaşi 
(1884-1979*) 

Cel mai vîrstnic şi mai cuvios stareţ al mînăstirilor noastre româ¬ 
neşti din ultimele trei decenii este, fără îndoială, arhimandritul nona¬ 
genar Hrisostom Postolache, egumenul Schitului Bucium din Iaşi, al 
cărui nume şi suflet îmbunătăţit sînt bine cunoscute tuturor. Este călu¬ 
gărul şi stareţul cu cea mai lungă şi bogată experienţă duhovnicească 
dintre toţi, fiu al dragostei şi ascultării, om al păcii şi smereniei, părinte 
al părinţilor, povăţuitor înţelept, călugăr încercat prin multe ispite şi 
duhovnic cu mulţi fii sufleteşti, format în şcoala milenară a monahismului 
ortodox atonit. 

Arhimandritul Hrisostom Postolache a văzut lumina zilei în anul 
1884 într-o familie de ţărani evlavioşi din comuna Probota, judeţul Iaşi. 
Fiind ales dc Dumnezeu din sinul maicii sale pentru a sluji Biserica, a 
intrat în nevoinţa vieţii călugăreşti din tinereţe. Anii de ucenicie i-a făcut 
la schitul românesc Prodromul din Muntele Athos, unde a primit şi tun¬ 
derea în monahism. Apoi este trimis în ţară, hirotonit preot şi numit 
egumen la Prodromul (1920 —1921). După doi ani revine în ţară la Schitul 
Darvari din Bucureşti şi administrează metoacele atonite româneşti mai 
bine de zece ani- Din anul 1937 este numit stareţ al Schitului Bucium — 
Iaşi, pe care îl povăţuieşte cu multă înţelepciune şi blîndeţe mai bine 
de 40 de ani. 

Schitul Bucium este singura aşezare călugărească din ţara noastră 
care îşi menţine tipicul şi rînduiala slujbelor după tradiţia atonită. Adică, 
Utrenia după miezul nopţii şi în continuare Sfînta Liturghie, la care 
iau parte toţi părinţii, în frunte cu venerabilul părinte Hrisostom. O 
aleasă familie duhovnicească, rar întîlnită în alte schituri şi o atmosferă 
de evlavie şi dragoste care te cucereşte. 

In revărsatul zorilor, părintele Hrisostom, înconjurat de ucenici, se 
retrage la chilie pentru a-şi continua mai departe firul rugăciunii în tăcere 
şi linişte. Chip luminat, duhovnic iscusit, preot evlavios şi neobosit de 
şase decenii, suflet blînd, paşnic şi cu multă dreaptă socoteală. Iată 
cîteva din cele mai importante calităţi duhovniceşti care conturează 
portretul sufletesc al părintelui Hrisostom. La acestea se adaugă şi însu- 

* între ediţiile prezentei cărţi, unii dintre părinţi an trecut la Domnul. 

şirile sale fireşti, precum: vorbirea aşezată şi potolită, cuvîntul blînd şi 
echilibrat, mersul fără grabă, privirea caldă, părintească, faţa luminată 
şi senină, îmbrăcămintea modestă şi pletele albe ca zăpada, adunate 
cu bună cuviinţa sub dulamă. 

Orice convorbire cu părintele Hrisostom este întotdeauna binecu- 
vîntată şi ziditoare de suflet. Cuvintele sfinţiei sale te întăresc în credinţă, 
te îmbărbătează spre fapta bună, îţi sporesc răbdarea, te mîngîie în 
ispite, îţi picură bucurie şi speranţă pe calea mîntuirii şi te înalţă cu 
sufletul spre Hristos. 

Să mergem, aşadar, la părintele Hrisostom! După tradiţia atonită, 
chilia sfinţiei sale este legată printr-un coridor de biserică. Este un sfînt 
locaş mic, curăţ, cu bună mireasmă de tămîie şi luminări de ceară, şi 
totodată, înălţător de suflet ca o catedrală. Aici se slăveşte Dumnezeu 
în fiecare zi şi noapte! Aici se roagă părintele Hrisostom neobosit de 
40 de ani, pentru lume şi pentru sine, înconjurat de fiii săi sufleteşti! 

După ce mă închin, întreb de chilia părintelui Hrisostom. 

— Aşteptaţi un moment să-l anunţ — îmi răspunde unul din ucenici. 
Apoi mă conduce la bătrînul, adăugind: „Poftiţi la c hili e. Vă aşteaptă”. 
Pe uşa chiliei sînt scrise aceste cuvinte: „Nimic nu ruşinează atît de mult 
pe cel ce face rău, ca a suferi noi cu bărbăţie cele întîmplate şi a nu ne 
apăra noi. nici cu cuvîntul, nici cu fapta. Orice se va intimpla, să le 
luăm de bune, căci nimic nu se intîmplă fără voia lui Dumnezeu. Mai 
bine este- a fi şi a tăcea, decît a învăţa şi a nu fi”. 

— Binecuvîntaţi, prea cuvioase părinte stareţ! . 

— Domnul şi Maica Domnului, părinte. Bine ai venit. Stai oleacă 
pe scaun’. 

Este o chilie mare, luminoasă, cu mireasmă de evlavie şi tămîie. 
Candela arde sub icoane, iar ceaslovul cu slovă veche stă deschis pe 
masă şi aşteaptă. 

— Am veniţ să vă mai văd şi să-mi spuneţi vreun cuvînt de folos. 

— Şi eu caut cuvinte de folos, răspunde bătrînul, şi cînd nu am 
de unde le găsi, le caut în Sfînta Scriptură şi la Sfinţii Părinţi. De aici 
ne hrănim cu toţii. 

— Sînteţi de mult în mlnăetire, părinte stareţ? 

— Da, or fi vreo cîţiva ani! Din 1908. Dar au trecut aşa de repede, 
parcă mai ieri am plecat la mînăstire. 

— Şi cum aţi ajuns tocmai la Prodromul, în Sfîntul Munte? 

. — Viaţa călugărească mi-a plăcut de mic. La zile mari şi la hramuri 
ne duceam mai mulţi din sat cu părinţii să ne închinăm pe la mînăstiri, 
la Neamţ, la Agapia, Văratec, Secu, Sihăstria, Sihla şi la Cuvioasa Paras- 
chiva de la Iaşi. Iar după ce ne întoarcem acasă povesteam celorlalţi 

tot ce am văzut şi auzit şi le împărţeam cruciuliţe şi icoane sfinţite din 
mînăstiri. Pe atunci era un călugăr din părţile noastre la Sfîntul Munte 
şi m-am împrietenit cu el. în anul 1908, după ce m-am rugat mult la 
Maica Domnului, ocrotitoarea Muntelui Athos, m-am dus, fără să ştie 
nimeni din familie, direct la Sfîntul Munte. Din Constanţa am luat 
vaporul şi am ajuns cu bine la schitul românesc Prodromul. Stareţ era 
pe atunci arhimandritul Antipa Dinescu. La vremea aceea schitul era 
în floare. Avea peste o sută de părinţi şi fraţi, toţi unul şi unul. Curăţenie 
exemplară, biserica foarte frumos împodobită, slujbe frumoase ca la 
greci, cîntăreţi renumiţi. Mă simţeam foarte bine duhovniceşte. Erau şi 
cîţiva duhovnici buni, la care se spovedeau şi călugări de alte naţiona¬ 
lităţi. Pe atunci nu veneau nici un fel de mireni la Prodromul, căci era 
tare peste mînă. Doar din cînd în cînd cîte un mic grup de pelerini din 
ţară. Aveam multă linişte. Muntele şi peşterile ascundeau numeroşi pust¬ 
nici, mai ales ruşi. Ei erau cei mai evlavioşi. Apoi urmau românii şi grecii. 
— Şi unde v-aţi călugărit? 

— La Prodromul. După trei ani de ascultare, adică în 1911, m-am 
călugărit, cu gîndul că voi sta în Athos pînă la moarte. De asta am şi 
plecat de acasă. 

■— Aţi cunoscut vreun călugăr român mai sporit la Prodromul? 

— Cu cîţiva ani înainte de a veni eu se nevoiau la Prodromul cîţiva 
călugări români renumiţi, cum a fost schimonahul Nectarie Creţu, marele 
nostru protopsalt, numit de greci „al doilea Oucuzel” şi „privighetoarea 
Sfîntului Munte”. Apoi ieroschimonahul Nifon Ionescu, ctitorul Pro- 
dromului, cu metania de la schitul Horaiţa, mare pustnic într-o peşteră 
de la malul Marii Egee. 

Cît am stat la Prodromul am mai apucat un frate, oltean de origine, 
foarte sporit în nevoinţă. îl chema Constantin. La început fusese jn 
armată. Apoi a venit la Sfîntul Munte cu încă doi prieteni. Aici şi-au 
pus rînduială de viaţă aspră: să nu-şi facă foc în chilie, să mănînce numai 
pîine şi legume, să doarmă pe jos şi altele. Ceilalţi prieteni şi-au călcat 
făgăduinţa. El însă, nu. Parcă îl văd. Ieşea sub streaşină chiliei să-l 
plouă. După ce îl uda pînă la piele, intra înăuntru şi se apuca de metanii 
pînă se uscau hainele pe el. De la un timp a început a umbla desculţ 
permanent, vara şi iarna. Apoi, nu vorbea cu nimeni, nu rîdea vreodată 
şi răbda de la toţi ocările şi vorbele rele. 

De la un timp a plecat din Prodromul la pustie. Un pustnic bătrîn 
l-a călugărit şi i-a pus numele, mi se pare, Ciprian. El, însă nu spunea 
cum îl cheamă. Se făcea mereu nebun pentru Hristos ca să-l ocărască 
toţi. Dormea pe unde apuca. Prin peşteri, pe stînci sau rezemat de ceva. 
Şi mînca numai ce-i dădeau alţii. Nu avea nimic decît numai ce era pe 

el. Se ruga permanent, tăcea totdeauna şi umbla singur din loc in loc. 
Uneori mai venea la noi în schit şi îl primeau părinţii cu multă dragoste. 
Noaptea, însă, nu dormea deloc. Se ascundea în vreo magazie pe sub 
chilii şi acolo făcea metanii şi închinăciuni toată noaptea. 

Dacă observa că îl ocărăşte cineva, se prefăcea nebun ca să-l ocărască 
şi mai mult. Iar dacă vedea că acela este smerit, smeritul Ciprian îi vorbea 
puţin, dar cu multă înţelepciune. Uneori se ducea tocmai la Mînăstirea 
Rusicon. Dar înainte de a intra în biserică, se băga în mare şi apoi intra 
cu hainele ude la slujbă. Călugării întîi îl scoteau afară. Apoi, văzînd 
credinţa şi rîvna lui, au început a-1 lăuda şi cinsti ca pe un mare pustnic. 
Atunci el fugind de laudă, n-a mai trecut pe la Rusicon. 

Cînd am fost trimis în ţară, prin anul 1913, l-am lăsat pe părintele 
Ciprian încă în viaţă. Se nevoia tot în preajma Schitului Prodromul. 
Acesta a fost unul din cei mai sporiţi călugări români pe care i-am cunoscut 
în Sântul Munte. 

— Cum erau apreciaţi călugării români în Muntele Athos'? 

— Călugării români erau foarte apreciaţi în Sfîntul Munte, ca buni 
nevoitori, smeriţi, postitori, cîntăreţi aleşi, ascultători şi iubitori de 
linişte şi singurătate. Timp de cinci sute de ani Sfîntul Munte a fost sub 
stăpînire turcească, adică din secolul XV pînă în anul 1918. Apoi Athosul 
a intrat sub stăpînire grecească. Din acest an viaţa călugărească la Sfîntul 
Munte a început să slăbească mereu, pînă în zilele noastre. 

— Dar din ce cauză ? 

— Pentru că turcii nu se amestecau în viaţa internă a Sfîntului 
Munte. Ei aveau doar un mic consulat acolo şi fiecare era liber să intre 
sau să plece din Athos cînd şi unde voia, doar cu o mică viză. Ei nu ţineau 
cont de naţionalitate. Dar după 1918, grecii au introdus legile civile în 
Sfîntul Munte cu anumite restricţii interne şi viaţa călugărească s-a 
îngreuiat din ce în ce mai mult. După această dată nu mai putea fi primit 
oricine în Athos. Gel mai mult au avut de suferit românii. Anul 1918 este 
pentru Sfîntul Munte începutul decăderii sale generale. 

— Ce mînăstire din Athos era cea mai bine organizată cînd v-aţi 
dus la Prodromul? 

— Mînăstirea Rusicon. Avea peste două mii de călugări. Un sfert 
din toţi vieţuitorii Sfîntului Munte. Era cea mai bine organizată, cu 
călugări sporiţi, cu duhovnici şi pustnici vestiţi. Aveau slujbe din cele 
mai frumoase şi cîntau grozav de frumos. Iar clopotele Mînăstirii Rusicon 
se auzeau în tot Muntele. Rusiconul avea şi un spital mare la marginea 
mării pentru călugării bolnavi. Veneau călugări suferinzi din tot Muntele 
şi erau trataţi gratuit. Mînăstirea aceasta alimenta cu hrană şi îmbrăcă¬ 
minte pe toţi călugării săraci şi pustnicii din Sfîntul Munte. La trapeza' 

mînăstirii se împărţeau alimente şi cele de nevoie o dată pe săptămînă, 
pentru o lună de zile. Nu ţineau cont de naţionalitate. 

— Ce slujbe deosebite v-au plăcut mai mult în Sfîntul Munte? 

— Patronul sau hramul Sfîntului Munte de la 6 august. Schimbarea 
Domnului la Faţă. Pe vîrful Athonului se află o mică biserică de lemn, 
crăpată de vînturi şi curenţi. Încă din ajun se face un fel de pelerinaj 
pe vîrful Muntelui. Vin călugări şi sihaştri din tot Muntele. De cu seară 
se face priveghere pînă dimineaţa. Noaptea se aprind focuri pe Munte, 
că este tare frig, iar a doua zi, de praznic, se face Sfînta Liturghie, se 
cîntă Acatistul Maicii Domnului, călugării gustă ceva şi seara coboară 
fiecare la mînăstirea şi chilia lui. 

— In ce an v-aţi reîntors în ţară? 

— In 1915. Am fost trimis cu răspundere la via schitului de la Bu¬ 
cium — Iaşi. Am venit plîngînd. Dar ce era să fac? Ascultare pînă la 
moarte. Apoi s-a pornit războiul. Aici a auzit mitropolitul Pimen de 
mine şi m-a hirotonit preot, fără voia mea, iar în 1920 am fost numit 
egumen al Schitului Prodromul, tot fără voia mea. M-am dus la Pro- 
dromul plîngînd. N-am avut încotro. Ştiam ce grea este această ascultare. 

— Şi aţi stat mulţi ani egumen la Prodromul? 

■ — Aproape doi ani, că n-am putut mai mult. Eu deja le-am spus 
de la început cu lacrimi: „Nu sînt vrednic, părinţilor, să vă fiu egumen 
şi povăţuitor. Sînt tînăr şi fără experienţă. Căutaţi pe altul mai destoinic. 
Eu n-o să pot să vă mulţumesc pe fiecare . . .”. Dar, călugării au venit 
la mine la chilie şi m-au luat cu sila la trapeză, apoi la biserică, ca să mă 
declare obştea egumen. Pînă la urmă, m-am temut de Dumnezeu să 
nu-L supăr şi am primit. Am adunat soborul şi am ales consiliul mînăstirii. 
Pe un moldovean l-am ales econom. Pe unul din Muntenia, eclesiarh. Pe 
unul din Transilvania, casier. Pe un oltean l-am pus magazioner, iar pc 
un basarabean, arhondar ; că am căutat să-i înfrăţesc pe toţi, să nu fie 
dezbinare şi împerechere între români. 

— Cînd aţi venit din nou în ţară? 

— In 1922. După aproape doi ani de stăreţie am adunat soborul 
părinţilor, le-am spus că nu mai pot să le fiu stareţ; i-am rugat să aleagă 
pe altul, iar eu am venit din nou în ţară, la schitul Darvari. Din anul 
1937 am fost numit superiorul schitului Bucium — Iaşi, unde mă aflu 
pînă azi, cu darul lui Dumnezeu. 

— V*aţi simţit duhovniceşte bine, aici, prea cuvioase părinte Hri- 
sostom ? 

— Slavă Domnului, părinte Ioanichie. Dacă ai pace cu tine, ai pace 
cu toată lumea! Mai bine m-am simţit aici decît în Sfîntul Munte. La 

biserică, la ascultare şi la chilie. Maica Domtiului ne-a acoperit şi aici 
de multe primejdii. 

— Nu voiţi să vă întoarceţi din nou în Sfîntul Munte? 

— Nu, părinte. Prefer să mor aici. Sfîntul Munte este acolo unde 
faci voia lui Dumnezeu. Nu te mîntuieşte locul, oricît de sfînt ar fi el. 

— Cîţi ani aveţi, prea cuvioase părinte Hrisostom ? 

— Am împlinit 95 de ani, din care 71 în viaţa călugărească. 

— Sînteţi mulţumit că aţi ajuns la această vîrstă venerabilă? 

— Slavă lui Dumnezeu pentru toate! Iaca, astă iarnă am fost tare 
bolnav. Am crezut că mor şi m-am rugat lui Dumnezeu să mă ia, dar 
se vede că mai sînt păcate de ispăşit. Cînd eram aproape în agonie, am 
auzit un glas care mi-a zis: „Pune pază gurii!”. Se vede că am grăit 
mult despre alţii! De atunci m-am hotărît să nu mai vorbesc despre 
nimeni nimic. Dar iaca, nu poţi. Mai ales cînd vine cineva şi te întreabă 
despre unul şi altul. Nici nu ştii, să taci sau să vorbeşti. Chiar te rog 
întreabă pe părintele Cleopa din partea mea, să-mi spună ce să fac cu 
această poruncă? Cum trebuie înţelese aceste cuvinte? Să nu vorbeşti 
nimic nici cînd' te întreabă cineva? Sau să vorbeşti numai cînd te 
întreabă ceva de fălos ? 

— Prea cuvioase părinte Hrisostom, din toată experienţa sfinţiei 
voastre de o viaţă întreagă, vă rog daţi-mi un cuvînt de folos sufletesc, 
acum, înaint'e de plecare. Ce trebuie să fac pentru a mă mîntui? 

— Dar ce sfat să-ţi dau eu, păcătosul? Iaca, sînt şi bătrîn, şi bolnav 
pentru păcatele mele, nici nu mă rog cît trebuie şi cum trebuie, nici 
canonul călugăresc nu-1 fac. Ce sfat să-ţi dau sfinţiei tale, care ştii cum 
trebuie să te mîntuieşti? Şi eu caut şi aştept cuvînt de folos de la alţii. 
Iaca ce-mi dă Domnul în gînd să vă spun celor ce sînteţi mai tineri: 
Daţi-vă toată silinţa să ajutaţi Biserica, că are mare nevoie de sfinţiile 
voastre. Să faceţi ascultare, orice vi s-ar porunci, ca ascultarea este 
viaţă, iar neascultarea moarte lucrează. Mai ales cînd este nevoie şi 
poruncă. Auzi ce zice proorocul David: „Iar pe cqi ce lucrează îndă¬ 
rătnicii, adică pe neascultători, duce-i-va Domnul cu cei ce lucrează 
fărădelege” (Ps. 124, 5). 

— Vă mulţumesc, prea cuvioase părinte Hrisostom, pentru aceste 
frumoase sfaturi duhovniceşti. 

— Maica Domnului să te binecuvînteze. Mulţumesc pentru dragoste. 
Mai poftiţi! 

In urmă, bătrînul şi-a pus din nou ochelarii şi a început să citească 
din Ceaslovul cu litere chirilice, care îl aştepta deschis pe masă. Singur, 
în genunchi înaintea sfintelor icoane şi a candelei abia licărind, cu sufle¬ 
tul mulţumit, cu faţa senină şi cu barba albă ca zăpada. Chip transfigurat 

al unui cuvios călugăr care aşteaptă în tot ceasul venirea lui Hristos! 
De aproape un secol se roagă, slujeşte cele sfinte, face ascultare, creşte 
ucenici, stă de veghe, se smereşte, trăieşte în dragoste şi aşteaptă. Afară 
ucenicii se ostenesc cu cele ale Martei şi caută toată pacea bunului lor stareţ. 

Aceasta a fost ultima dată cînd l-am văzut pe Arhimandritul Hri- 
sostom. După cîteva luni s-a îmbolnăvit, a primit tunderea marelui chip 
al schivniciei, s-a mărturisit, s-a împărtăşit cu Trupul şi Sîngele Domnu¬ 
lui şi şi-a dat s ufl etul cu pace în mîinile lui Dumnezeu. Aşa s-a săvîrşit 
în vara anului 1979 cel mai vîrstnic şi cuvios stareţ al monahismului 
nostru contemporan! 

ARHIMANDRITUL IACHINT UNGIULEAG 
Stareţul Mînăstirii Putna 
(n. 1924) 

Mînăstirea Putna este o mînăstire simbol, o adevărată cetate a evlaviei 
ortodoxe, a culturii medievale monahale, a simţirii interioare şi a istoriei 
noastre străbune. însuşi cuvîntul „Putna” este un cuvînt sacru pentru 
noi toţi. Este aşezarea monahală cea mai nordică a Moldovei, care între¬ 
ţine peste secole dreapta credinţă şi unitatea sufletească a românilor. 
Aici se laudă Dumnezeu de peste cinci sute de ani. Aici doarme somnul- 
de veci cel mai mare domn al Moldovei — Ştefan cel Mare. Aici stau de 
veghe călugării noştri iubitori de Hristos în neadormită rugăciune, cu 
candelele aprinse. Aici, în faţa Sfîntului Altar şi înaintea mormîntului 
lui Ştefan cel Mare, fiecare se simte mic, fiecare se smereşte, fiecare se 
roagă mai mult, îşi umezeşte ochii de lacrimi, se înfrăţeşte cu aproapele 
său şi se îndeamnă cu bărbăţie în lupta vieţii, ştiind că fără jertfă, fără 
luptă şi credinţă în Dumnezeu, nimeni nu poate birui, nimeni nu se încu¬ 
nunează în cer. 

Gel mai vechi călugăr din Mînăstirea Putna, care ţine candela evlaviei 
aprinsă aici de aproape trei decenii, este blîndul arhimandrit şi stareţ 
Iachint. Numele Prea Cuvioşiei Sale este cunoscut în toată ţara, devenind 
unul dintre cei mai populari stareţi ai mînăstirilor noastre din prezent. 

Pe părintele Iachint, însă, cu greu îl poţi găsi la chilie. Ori este la 
rugăciune în biserică. Ori supraveghează vastele lucrări de restaurare. 
Ori stă înaintea numeroşilor pelerini de aproape şi de departe, care vin 
la Putna să se închine lui Dumnezeu, să se întărească sufleteşte şi să aprindă 
o luminare la mormîntul marelui ctitor de ţară şi apărător al Creştină¬ 
tăţii. Ori vin să primească cuvînt de întărire şi mîngîiere în necazurile 
vieţii. Toţi îl solicită, toţi îi cer cuvînt şi 'doresc să-l asculte, căci părin- 

tele Iachint le vorbeşte ca un adevărat părinte, ca un bătrîn înţelept 
şi iubitor de Dumnezeu şi de oameni. Iar cuvintele sfinţiei sale, pline de 
har şi de căldură, trezesc conştiinţele, angajează inimile, dau emoţii, 
izvorăsc lacrimi, aduc speranţe şi îmbărbătează multe suflete. 

în liniştea unei nopţi de vară, după orele tîrzii de rugăciune, zăbovesc 
un ceas de vorbă cu părintele Iachint. Răspunsurile Prea Cuvioşiei Sale 
la întrebările mele le redau întocmai în rîndurile ce urmează. 

— Care a fost rolul duhovnicesc, Cultural şi patriotic al Mînăstirii 
Putna de-a lungul secolelor pentru Moldova şi ţara noastră în general ? 

— Este delicată şi riscantă o astfel de împărţire a rolului ei. S-ar 
putea mai curînd afirma că acestea sînt de fapt aspecte ale unui singur 
rol al Mînăstirii Putna: Permanenţa spirituală a iubirii de Dumnezeu şi 
de oameni şi menţinerea conştiinţei acesteia de-a lungul secolelor. Această 
conştiinţă este ridicată la culmi de trăire prin exemplul personal al călu¬ 
gărilor ce s-au jertfit la Putna în rugăciune şi smerenie şi prin personali¬ 
tatea creştinului şi nebiruitului apărător al Ortodoxiei şi al Moldovei, 
Ştefan cel Mare. Rolul Putnei a fost şi rămîne unul singur: să fie peste 
veacuri o candelă vie, aprinsă în nordul Moldovei, spre lauda lui Dum¬ 
nezeu şi luminarea neamului. Să fie o vatră caldă pentru suflete, şcoală 
a evlaviei pentru călugări şi credincioşi şi liman de întărire şi înfrăţire 
pentru noi toţi. 

— Ce înseamnă Mînăstirea Putna în conştiinţa credincioşilor din 
Bucovina, din Maramureş şi din întreaga ţară? Cum a reuşit această 
mînăstire să menţină unitatea de credinţă ortodoxă în partea de nord 
a ţării noastre? 

— Dacă a transpune în cuvinte rostite sau scrise realitatea lumii 
materiale nu este prea greu pentru cei ce stăpînesc meşteşugul acesta, 
în schimb, a transpune o conştiinţă sau o stare de spirit este foarte greu. 
Ce înseamnă Putna pentru moldoveni, mai ales pentru cei din Bucovina 
nu se poate spune, ci doar se poate vedea, auzi şi simţi. Această însemnă¬ 
tate răzbate din şirurile nesfîrşite de credincioşi ce se adună cu miile 
la marile sărbători de la Paşti sau Crăciun şi la marile aniversări legate 
de personalitatea lui Ştefan cel Mare, precum: 2 iulie, ziua morţii lui, 
15—16 august — hramul mîn ăstirii şi pomenirea ctitorilor — şi 27 decem¬ 
brie, ziua numelui şi prăznuirea Sfîntului Apostol şi arhidiacon Ştefan. 
Dacă fiecare creştin îşi pomeneşte morţii săi pînă la 7 ani şi apoi la praz- 
nicile respective cît timp trăieşte. Ştefan cel Mare, însă, este pomenit 
neîncetat de călugări şi credincioşi de 430 de anii 

— Unitatea de credinţă a neamului rezidă în unitatea ce există între 
Biserică, popor şi voievozi. în tot trecutul ţării noastre nu se cunoaşte, 

ca la alte popoare sau confesiuni, o ruptură între aceste trei entităţi. Ele 
sînt ipostaze ale fiinţei noastre naţionale. Şi vom dăinui în istorie atîta 
timp cît vom păstra această unitate, cu Dumnezeu şi cu oamenii. 

— Întrucît între Moldova şi Transilvania, între Bucovina şi Maramureş 
a fost dintotdeauna o strînsă colaborare şi legătură religioasă şi etnică, 
cum explicaţi aceste profunde legături spirituale şi tradiţionale dintre 
ardeleni şi moldoveni? 

— Legătura etnică şi sufletească dintre ardeleni şi moldoveni, dintre 
toţi românii a fost dintotdeauna, este şi va rămîne cît va fi neamul. Ea 
se sprijină pe trei piloni sau entităţi de bază: credinţa ortodoxă unitară 
din primele veacuri în tot spaţiul românesc, conştiinţa naţională de fră¬ 
ţietate şi origine latină şi limba. Deci credinţa dreaptă în Dumnezeu, 
originea latină şi limba străbună ne-au ţinut uniţi sufleteşte aproape 
două mii de ani. Munţii Carpaţi nu ne despart, ci ne unesc pe unii cu 
alţii. Ei formează coloana vertebrală a neamului nostru. Conştiinţa naţio¬ 
nală a românilor s-a împletit cu cea religioasă, ceea ce a permis poporu¬ 
lui român să reziste în decursul istoriei sale foarte frământate. Pe arde¬ 
leni îi atrage Moldova îndeosebi prin numeroasele ei mînăstiri, începînd 
cu Putna, Sfîntul Ioan de la Suceava, Neamţ, Sihăstria, Agapia, Bistriţă 
şi Cuvioasa Paraschiva de la Iaşi. Apoi îi mai atrage blîndeţea şi des¬ 
chiderea interioară a moldovenilor. Doar se ştie cîte mii de ardeleni, 
sate întregi, se strămutau dincoace de Carpaţi, în vremuri de persecuţii 
şi convieţuiau cu moldovenii. Iar prin mînăstiri, ia fel, sute de călugări 
ardeleni, unii foarte sporiţi duhovniceşte, se nevoiau în toate marile 
noastre mînăstiri moldovene. 

— Cunoaşteţi de ce sînt ardelenii, mai ales cei din nord, atît de legaţi 
sufleteşte de Moaştele Sfîntului Ioan cel Nou de la Suceava? 

— Ardelenii, ca şi moldovenii, iubesc în chip deosebit pe Sfîntul 
Ioan cel Nou de la Suceava, pentru că el este simbolul jertfei pentru 
Hristos, pentru credinţă. El simboliza suferinţele românilor sub ocupaţie 
străină. Şi precum Sfîntul Ioan de la Suceava a primit să fie martirizat, 
decît să se lepede de credinţa în Hristos, tot aşa şi fraţii ardeleni se 
îndemnau prin cl ca mai bine să fie ucişi, decît să se lepede de Ortodoxie. 
Apoi, ardelenii considerau capitala Moldovei, Suceava, şi capitala româ¬ 
nilor de peste Carpaţi, in lunga lor ocupaţie străină. Veneau aici că nu 
aveau alţi fraţi mai buni. Veneau la noi să se roage împreună cu noi, 
să cînte, să se îmbărbăteze, să primească ajutoare pentru bisericile lor, 
cărţi de slujbă, daruri şi chiar preoţi misionari. Fără ajutorul Moldovei 
şi al Ţării Româneşti *românii din Transilvania cu greu ar fi putut rezista 
aproape o mie de ani sub ocupaţie străină. 

— Care sînl marile sărbători şi hramuri mînăstireşti în Moldova la 
care vin în pelerinaj numeroşi ardeleni? 

— Trei sînt cele mai mari hramuri şi pelerinaje din Moldova la care 
iau parte, alături de credincioşii noştri, mii de fraţi ardeleni. Întîi este 
hramul Mînăstirii Neamţ, la înălţarea Domnului, cînd vin, în pelerinaj 
mulţi credincioşi moldoveni şi ardeleni. Apoi este hramul Mînăstirii Sfîntul 
Ioan cel Nou de la Suceava, patronul Moldovei, în ziua de 24 iunie, cel 
mai naţional hram mînăstiresc din ţară. Credincioşii din nordul, centrul 
şi sudul Moldovei se întîlnesc, se roagă şi slăvesc pe Dumnezeu împreună 
cu fraţii din Apuseni, Năsăud, Făgăraş şi mai ales din Maramureş. Hramul 
de la Suceava este o sărbătoare a florilor şi a înfrăţirii românilor orto¬ 
docşi de pretutindeni. Al treilea mare hram al Moldovei, la care vin 
poate cei mai numeroşi pelerini, este la 14 octombrie, patronul Cuvioasei 
Paraschiva din Catedrala Mitropolitană din Iaşi. 

La aceste mari hramuri se mai poate adăuga hramul Mînăstirii 
Putna, Adormirea Maicii Domnului, de la 15 august, cînd se adună mii 
de credincioşi, îmbrăcaţi de slujbă. Hramul Putnei are un caracter religios 
şi patriotic. Atunci toată Bucovina este în sărbătoare. Ţăranii, în costume 
naţionale, ies pe drumuri, se adună la Putna, aprind sute de luminări 
la moxmîntul lui Ştefan cel Mare, cîntă cîntece religioase şi patriotice, 
iau parte la parastasul ctitorului, cheamă în casele lor închinători veniţi 
de departe şi le oferă gratuit masă în cinstea lui Ştefan cel Mare. Aceste 
hramuri şi pelerinaje din Moldova au jucat un mare rol în menţinerea 
unităţii de credinţă, de limbă şi simţire românească, neîntîlnite în altă 
parte. Hramuri similare cu pelerinaje de credincioşi se întîlnesc şi în 
Ardeal, mai ales la mînăstirile Nicula, Brîncoveanu, Rohia, Rîmeţ, Prislop 
şi Bodrog, în ziua de 15 august, Adormirea Maicii Domnului. Este hra¬ 
mul cel mai iubit al ardelenilor. 

.— Păruite Iachint, de cînd datează primele începuturi de viaţă mona¬ 
hală în vatra Mînăstirii Putna? 

— Din recentele cercetări arheologice reiese că Mînastirea Putna a 
avut şi o epocă preştefaniană. Ou prilejul săpăturilor B-au găsit mai 
multe morminte vechi, chiar sub temeliile Casei Domneşti, ceea ce dove¬ 
deşte că aici fusese un mic cimitir al unor sihaştri, din secolul XIV, necu¬ 
noscut lui Ştefan cel Mare. Altfel nu şi-ar fi construit palatul voievodal 
peste morminte. S-au mai aflat şi unele documente care atestă aceste 
concluzii: că aici a fost o veche vatră sihăstrească, anterioară Cuviosului 
Daniil Sihastru. Poate tocmai de aceea s-a nevoit aici şi Sfîntul Daniil 
de la Voroneţ. El continua o tradiţie pustnicească mult mai veche. 

— Care este meritul Cuviosului Danul Sihastru la întemeierea Mînăs- 
tirii Puîna? 

— A fost un ctitor moral al Putnei, îndemntnd pe Ştefan cel Mare, 
al cărui duhovnic era, să zidească acest locaş de laudă lui Dumnezeu, 
de evlavie şi de veşnică odihnă pentru el şi familia sa. 

— Care au fost epocile cele mai strălucite în viaţa duhovnicească şi 
culturală a Mînâstirii Putna? 

— Cea mai strălucită epocă din istoria Mînăstirii Putna a fost cea 
de la început, adică din anul 1470 pînă în prima jumătate a secolului XVI. 
Acum ia fiinţă obştea de la Putna cu egumeni şi duhovnici aduşi de la 
Neamţ, dintre cei mai sporiţi. Acum ia fiinţă şcoala de caligrafi de la 
Putna, cu scriitori şi miniaturişti foarte iscusiţi aduşi tot de la Neamţ. 
Acum ia fiinţă Şcoala domnească de muzică şi broderie de la Putna, 
renumită pînă la Bizanţ. în această epocă Mînăstirea Putna ajunge din 
urmă Mînăstirea Neamţ, a cărei fiică era. A doua epocă este cea din 
secolul XVIII, sub vestitul arhimandrit Vartolomeu Măzăreanu, care 
inaugurează la Putna o adevărată academie teologică românească şi un 
curent de înnoire a vieţii duhovniceşti şi culturale în nordul Moldovei. 
A treia epocă de înflorire duhovnicească a Mînăstirii Putna o aşteptăm 
să vină! Avem speranţă, avem vocaţie, avem dorinţă. Maica Domnului, 
patroana acestui sfînt locaş, ne ajută. Ne mai trebuie oameni de jertfă 
interioară; călugări plini de dragoste şi smerenie, care să colaboreze cu ener¬ 
giile Duhului Sfînt printr-o trăire duhovnicească aleasă şi prin cultură 
teologică temeinică. Orice epocă de înflorire nu vine din afară, dictată 
de cineva, ci vine din sînul mînăstirii prin egumeni, duhovnici şi călugări 
cît mai buni, cît mai iubitori de Dumnezeu şi de oameni, gata să facă 
orico jertfă pentru mîntuirea lor şi a altora. Ne rugăm lui Dumnezeu să 
binecuvînteze toate mînăstirile cu astfel de trăitori iluminaţi de sus, ca 
să fie lumină pentru cei din jurul lor. 

— Care au fost cei mai huni stareţi în trecutul Mînăstirii Putna? 

— De-a lungul istoriei sale sînt consemnaţi peste 70 de stareţi, 
începînd cu Arhimandriţii Ioasaf {f 1484) şi Paisie (f 1502). Fiecare 
dintre ei au pus cîte -o cărămidă la temelia Mînăstirii Putna. în secolul 
nostru, cei mai distinşi au fost arhimandriţii Tecfil Pătraş şi Grigore Vol- 
cinschi. Începînd din anul 1956, părinţii Cleopa şi Paisie au înnoit şi 
reorganizat viaţa duhovnicească în obştea Mînăstirii Putna. Nu putem 
uita primăvara anului 1956, cînd un grup de 18 părinţi şi fraţi din obştea 
Mînăstirii Sihăstria, în frunte cu Protosinghelul Dosoftei Murariu, au fost 
transferaţi la Putna să înnoiască viaţa monahală de aici. Printre acei 
fraţi mă aflam şi eu atunci. N-am regretat niciodată plecarea noastră la 

Putna. Dacă am făcut ceva sau încă nu, s-o apună alţii. Noi am făcut 
totul să ne împlinim misiunea încredinţată de răposatul mitropolit 
Sebastian. 

—»Părinte lachint, cum a-a realizat aceasta înnoire duhovniceascj* 
la Putna? Cu ce a-a început? 

— Orice înnoire spirituală a omului, a mînăstirii şi a Bisericii în gene¬ 
ral, se începe prin rugăciune. La Putna s-a rînduit mai întîi Sfînta Litur¬ 
ghie zilnică, Utrenia la miezul nopţii şi toată rînduiala bisericească precum 
ca la Mînăstirea Sihăstria. Toţi luam parte la slujbele bisericii, toţi cîntam 
la strană, toţi mergeam la ascultare, toţi mîncam împreună şi ne îmbăr¬ 
bătam unul pe altul. Oricît era de greu, începutul ni s-a părut aşa de 
frumos... Rugăciunea şi dragostea înnoiesc sufletul omului, mînăstirile şi 
lumea întreagă. Iar părăsirea rugăciunii, a vieţii de obşte şi dezbinarea 
dărîmă mînăstirile, familia şi lumea. După aceea am început a citi zilnic 
Psaltirea în biserică, cîte două ore fiecare, începînd cu stareţul mînăstirii. 
Mai tîrziu s-au început şi lucrările de restaurare a bisericii şi a tuturor 
clădirilor. 

— Cum şi-a desfăşurat viaţa duhovnicească Mînăstirea Putna sub 
ocupaţia austriacă? 

— Deşi s-au desfiinţat schiturile din Bucovina şi s-a limitat.personalul 
mînăstirilor, Putna s-a bucurat de un regim special. Pentru importanţa 
şi rolul ei istoric şi cultural, austriecii au acordat subvenţii personalului 
ei monahal, au acceptat funcţionarea ei ca mînăstire, au restaurat bise¬ 
rica şi o parte din chilii, recunoscîndu-i drepturile ei materiale şi daniile 
voievodale în toată perioada dintre 1775 — 1918. Aceasta a făcut ca Putna 
să se menţină şi candela rugăciunii să nu se stingă în biserică şi la mor- 
mîntul lui Ştefan cel Mare. 

— Spuneţi-mi cîteva cuvinte despre rolul Mînăstirii Putna pentru 
Bucovina, sub ocupaţie austriacă, 

— A menţinut unitatea inimilor tuturor românilor din nordul Mol¬ 
dovei şi Transilvaniei; unitatea credinţei ortodoxe şi unitatea de gîndire 
şi simţire etnică, împotriva curentului străin de înstrăinare şi renegare 
a neamului şi sufletului românesc. Mai ales în sărbători, credincioşii se 
întîlneau la Putna, se rugau şi cîntau împreună cu părinţii, se spovedeau, 
primeau Sfintele Taine, ascultau o predică bună, aprindeau luminări ia 
mormîntul lui Ştefan cel Mare şi se întorceau la casele lor mai întăriţi 
în credinţă şi speranţă. 

— Dar despre semnificaţia serbărilor de la Putna din anul 1871 ce 
ne puteţi spune, părinte lachint? 

— A fost poate cea mai mare manifestaţie ortodoxă şi românească 
la Mînăstirea Putna din tot secolul XIX. Călugări şi preoţi de mir, scriitori 
şi muzicieni, studenţi, militari şi ţărani, mii, zeci de mii s-au intîlnit în 
curtea ctitoriţii lui Ştefan cel Mare. S-au rugat împreună, au cîntat 
împreună, au cerut mila lui Dumnezeu peste ţara noastră, au lăudat în 
cuvinte şi cîntări stropite cu lacrimi personalitatea şi geniul lui Ştefan 
cel Mare; s-au îmbrăţişat, s-au sărutat unii cu alţii şi aşa s-au reîntors 
la casele lor. Dorinţa de unitate şi simţul profund patriotic s-a concretizat 
la Putna prin aducerea simbolică de pâmînt românesc din toate judeţele 
ţării, ceea ce este un fapt unic în trecutul neamului nostru. Din anul 
1871, mai ales, Mînăstirea Putna a devenit şi mai mult un Altar-simbol, 
o vatră de simţire şi vibraţie sufletească fără egal în ţara noastră. Sufletul 
acestor serbări l-au format Eminescu, Slavici şi Ciprian Porumbescu. 

— Ce misiune duhovnicească împlineşte astăzi Mînăstirea Putna ? 

— Aceeaşi înaltă misiune evanghelică pe care o împlineşte aici de 
peste cinci sute de ani. Menţinem peste veacuri firul neîntrerupt al rugă¬ 
ciunii către Dumnezeu. Menţinem zilnic Sfînta Liturghie şi toată rînduiala 
noastră mînăstirească. Ne străduim să urmăm pe cît putem înaintaşilor 
noştri, prin iubire şi viaţă morală; menţinem cît mai vie conştiinţa naţio¬ 
nală şi simţul evlaviei ortodoxe în nordul Moldovei şi al ţării şi mîngîiem 
pe toţi credincioşii care vin la Putna, îndemnîndu-i să asculte de Biserică, 
să nu-şi părăsească dreapta credinţă, să-şi crească copiii în frică de Dum¬ 
nezeu şi să trăiască în pace şi iubire unii cu alţii. Apoi, trezim sentimen¬ 
tul patriotic şi dragostea de neam în inimile numeroşilor vizitatori, mai 
ales al tinerilor noştri, vorbindu-le cu căldură de Ştefan cel Mare, de 
vitejia, de eroismul, de credinţa şi realizările din epoca lui. Deci, men¬ 
ţinem nestinsă candela credinţei şi a neamului. 

■—Părinte Iachint, în încheiere, ce sfaturi duhovniceşti daţi credin¬ 
cioşilor care vin la Mînăstirea Putna şi tuturor fiilor sufleteşti pe care îi aveţi ? 

— Să iubească pe Dumnezeu şi să-şi păstreze dreapta credinţă orto¬ 
doxă, chiar cu preţul vieţii lor. Să iubească pe oameni ajutîndu-i după 
putere în nevoi. Să iubească Biserica şi sfintele mînăstiri, să asculte de 
păstorii lor sufleteşti şi să ducă o viaţă morală în familie şi societate, 
de adevăraţi fii ai lui Dumnezeu şi urmaşi ai marilor noştri înaintaşi şi 
ctitori de ţară. 

— Ce sfaturi daţi călugărilor ascultători, în calitate de stareţ şi părinte 
duhovnicesc? 

— Părinte Ioanifchie, să ne rugăm unii pentru alţii şi împreună să 
lăudăm pe Dumnezeu şi pe sfinţii Lui. Apoi să ne împlinim cu devota- 














ment făgăduinţele noastre călugăreşti, să apărăm cu jertfelnicie credinţa 
ortodoxă, să îndemnăm cu timp şi fără timp pe credincioşi la o viaţă 
creştină morală, învăţîndu-i tainele credinţei, milostenia, înfrînarea, ome¬ 
nia şi respectul pentru înaintaşi. 

De vom face cele ce am făgăduit, de vom ajuta pe alţii pe calea mîn- 
tuirii, de vom iubi şi ne vom smeri, avem toată nădejdea că nu trăim 
în zadar pe pămînt şi că vom fi primiţi dincolo, în lumina lui Hristos. 

' MONAHIA AGAFIA MOISA 
Mînăstirea Slatina — Fălticeni 
(1886-1982) 

O întîlnire cu un călugăr bătrîn este întotdeauna un fericit popas 
duhovnicesc, un prilej de meditaţie, de reculegere şi de învăţătură. O 
convorbire cu un părinte bătrîn este o adevărată binecuvîntare. Şi dacă 
te simţi mîngîiat sufleteşte şi întărit în credinţă numai în prezenţa lui, 
cu atît mai mult cînd îl auzi vorbind, cînd îi simţi căldura inimii, cînd 
îi vezi faţa iradiind lumină şi te învredniceşti de binecuvîntarea şi expe¬ 
rienţa vieţii lui. 

Vorbind cu un călugăr, simţi că vorbeşti cu un părinte, cu o mamă 
duhovnicească, cu un prieten al lui Hristos, cu un rugător al lumii întregi 
Cuvîntul lui îţi dă curaj, sfatul lui îţi alungă furtuna gîndurilor, senină¬ 
tatea feţii lui îţi dă nădejde de mîntuire iar rugăciunea lui îţi încălzeşte 
inima împietrită de tot felul de păcate. 

în ambianţa unui părinte sufletesc te simţi întotdeauna fericit, liniştit, 
împăcat cu tine, cu lumea, cu veşnicia. în chilia lui pluteşte permanent 
o atmosferă de pace şi sfinţenie neîntîlnită nicăieri, o mireasmă străină 
de tămîie, de candelă ce nu se stinge niciodată sub icoane; un miros 
curat de luminare ce arde permanent în sfeşnic. în jurul lui descoperi o 
altă lume cu bucurii străine omului de rînd; găseşti prisos de har, de 
linişte şi binecuvîntare. Din inima lui izvorăsc bucurii duhovniceşti care 
nu încap în orice inimi. Din ochii lui picură boabe sfinte de lacrimi mai 
curate decît lacrima unui copil. Iar din gura lui ies cuvinte de înţelepciune 
mai scumpe decît ale multor ritori. 

Dornici după o astfel de înţelepciune duhovnicească facem un scurt 
popas la Mînăstirea Slatina. Aici trăiesc mai multe călugăriţe — smerite 
rugătoare ale Bisericii noastre. După ce ne închinăm în sfînta biserică, 
măreaţă catedrală voievodală de evlavie străbună, mergem la maica 
Agafia Moisa, cea mai vîrstnică călugăriţă din obştea acestei mînăstiri. 
— Unde este chiha maicii Agafia? — întrebăm, w 

' — în pavilionul de răsărit, sus, la etaj, ni se răspunde. 

Batem uşor. Ne iese înainte maica Elpidia, ucenica bătrînei. Sîntem 
invitaţi înăuntru. 

— Binecuvîntaţi, maică Agafia ! Ne iertaţi de această vizită nepotrivită. 

— Bine aţi venit, părinte! Poftiţi la noi. Aş’a mă bucur cînd îmi 
deschide uşa cineva! 

— Şi noi ne bucurăm că vă găsim încă sănătoasă şi plină de bărbăţie 
duhovnicească. 

— Altfel nu putem trăi, părinte. Fără credinţă în Dumnezeu, fără 
răbdare şi nădejde în viaţa veşnică, degeaba ne-am născut pe lume. 

— Aveţi mulţi ani, maică Agafie ? 

— Aproape nouăzeci de ani, părinte. Sînt născută în, 1886, la Doro- 
hoi, din părinţi ţărani foarte credincioşi. 

— în ce an aţi venit la mînăstire? 

— în anul 1892, cînd eram numai de 6 ani. Am optzeci de ani, părinte, 
de cînd sînt Ia mînăstire! O viaţă de om. Totuşi îmi pare rău că n-am 
făcut mai mult pentru suflet. Omul niciodată nu face cît trebuie, cît 
făgăduieşte. Ar fi tare bine dacă ar face cît poate. 

— La ce mînăstire aţi trăit, maică Agafie? 

— La Mînăstirea Agafton, aproape de Botoşani. Acolo mi-a rînduit 
Dumnezeu să-mi petrec viaţa. 

— Şi cum aţi venit la mînăstire aşa de mică? 

— Să vă povestesc cum am ajuns la mînăstire: Tatăl meu avea o 
soră maică la Mînăstirea Agafton. Era o călugăriţă foarte duhovnicească. 
In vara anului 1892 a venit acasă la noi după ceva alimente. După ce a 
încărcat carul cu alimente donate de săteni pentru mînăstire, mătuşa a 
zis către tata: „Frate, ştii că la mînăstire n-am nici o ucenică de ajutor. 
Iaca sînt de-acum bătrînă. Nu-mi dai o copilă la mînăstire, că ai trei 
fete?” „îţi dau bucuros, maică. Ia-ţi copila asta de lingă car. Tot se 
cere ea la mînăstire!” Şi m-a luat tata de subsiori şi m-a aruncat deasupra 
pe bagaj. Nici n-am mai avut vreme să iau ceva din casă. Iar devale. 
Ia poartă, a fugit mama după noi şi mi-a aruncat în car o boccea cu hăinuţe 
"de schimb. Eu însă nu mai puteam de bucurie. Ţin minte bine, am mers 
cu carul cu boi aproape o jumătate de zi pînă la Agafton. Aşa am venit 
la mînăstire. 

— Unde aţi învăţat carte, maicţă Agafie? 

— Am învăţat la Agafton, în câsa maicii mele. însă, aşa, din auz. 
Gă pe atunci nu erau şcoli în satele din jurul mînăstirii. Maica mea încă 
voia să mă înveţe şi limba slavonă după moda veche. Dar puţin am 
prins-o. Era foarte grea. Apoi maicile rn-au învăţat să citesc la strană 

să cînt, să ţes covoare, să împletesc şi să cos. în anul 1902 am primit 
scolia de soră, iar în 1904 am fost călugărită. 

— Vă rog, spuneţi-ne ceva despre istoria Mînăstirii Agafton. Cine 
a înfiinţat-o şi în ce timp? 

— A fost înfiinţată de un pustnic — ieromonahul Agafton. El a 
plecat din „Mînăstirea Doamnei”, tăcută de soţia lui Petru Rareş, în 
pădurile din împrejurimi să se roage. Deodată aude în vîrful unui stejar 
bătrîn o cîntare îngerească. Atunci a înţeles că este voia lui Dumnezeu 
să facă acolo o biserică şi schit de călugări. Şi a făcut din lemn o biserică 
mică cu hramul Sfinţii Arhangheli Mihail şi Gavriil. Apoi, şi-a adunat 
cîţiva ucenici şi aşa a luat fiinţă prima aşezare călugărească, numită după 
numele lui „Schitul Agafton”. Era cam prin 1750. Şi a fost Schitul Agafton 
locuit de călugări, dintre care unii erau schivnici renumiţi, pînă în anul 
1827, cînd mitropolitul Veniamin Gostachi a transformat-o în mînăstire 
de maici. 

Mînăstirea Agafton este mînăstirea călugăriţelor din cele două judeţe: 
Botoşani şi Dorohoi. Rar să fi venit aici călugăriţe din altă parte. Cele mai 
multe erau fete de la ţară, care veneau de copile, erau crescute în mînăstire 
şi ajungeau călugăriţe foarte sporite. Dar veneau la Agafton şi fiice de 
boieri credincioşi, dintre care unele ajungeau stareţe. Erau renumite 
familiile Herescu, Vîrnav şi altele. Prin 1860 Mînăstirea Agafton avea 160 
de maici şi surori. în anul 1864 Ministerul Instrucţiunii Publice a dat 
ordin s-o desfiinţeze, pe motiv că n-au maicile cu ce trăi. A fost atunci o 
mare jale peste biata mînăstire. Toate maicile posteau, se rugau şi plîn- 
geau să nu le desfiinţeze mînăstirea. Apoi a făcut minune Maica Domnului 
şi au renunţat. N-au mai desfiinţat mînăstirea. în 1912 mitropolitul 
Pimen ne-a înfiinţat ateliere de covoare, de croitorie, de tricotaj, ca să 
aibă maicile cu ce trăi. 

— Maică Agafie, ce călugăriţe mai sporite aţi cunoscut la Mînăstirea 
Agafton ? 

— Pe vremea cînd m-am dus eu la mînăstţre nu-mi puteam da seama 
de lucrul acesta. Dar mai tîrziu am început să observ multe călugăriţe 
bune. Am cunoscut călugăriţe sporite la Agafton, însă fiind viaţă de sine 
în mînăstire, era foarte greu să ştii nevoinţa cuiva. Gă maicile bătrîne aveau 
fiecare chilii moştenite de la înaintaşele lor, în care primeau două-trei 
surori ucenice. Aşa că în fiecare casă trăiau cîte trei pînă la şase călugăriţe 
şi surori, care formau o mică obşte duhovnicească. Cea mai bătrînă avea 
întotdeauna întîietate. Ea era considerată stareţa chiliei, adică maică 
duhovnicească a celorlalte. Ea le supraveghea pe toate, le trimitea la 
biserică, la ascultare, la ateliere, la duhovnic, la orice. Nimic nu făceau 
celelalte din chilie fără binecuvîntarea ei. Iar rugăciunea şi masa o primeau 

cu toate de obşte. Dacă una din surori avea vîrsta de cel puţin 18—20 
de ani şi măcar 3 ani de mînăstire, bătrîna o recomanda la stareţa mînăsti- 
rii pentru călugărie. îi pregătea haine şi o lua ea sub mantie. Iar dacă 
era mai tînără, o recomanda la stăreţie să fie îmbrăcată în negru, adică 
rasofoară. 

A doua maică, care urma după bătrîna din casă, se îngrijea de cele 
materiale. Sâ fie alimente pentru iarna, lemne de foc, să repare casa, să 
cumpere cele de trebuinţă. Ea era un fel de econoamă a casei. în lipsa 
bătrînei îi ţinea dînsa locul. Iar cînd murea bătrîna lua răspunderea 
casei următoarea, în ordinea vechimii şi a vîrstei. 

Desigur, în casă ucenicele erau obligate să înveţe carte, să deprindă 
cititul pe slovă veche, să lucreze la covoare, la ţesut, la stupi şi mai ales 
să meargă la ascultările principale ale mînăstirii. Că şi mînăstirea avea 
teren agricol, grădini, livezi, vie, stupi, vite, de toate. Ucenicele mai erau 
rînduite cu săptămîna la biserică, la citit şi cîntat la strană, la paracliserie, 
la Ceaslov, la curăţenie, la prescuri. 

Aşa era viaţa la noi, la Agafton, părinte. Şi, dăm slavă lui Dumnezeu, 
au ieşit multe călugăriţe bune. Veneau multe fiice de oameni gospodari, 
avuţi, fiice de boieri credincioşi, fete tinere de la ţară şi copile mici de 
cîţiva ani, care erau crescute apoi la mînăstire. Cele mai alese călugăriţe 
ieşeau tocmai din aceste copile. Ele aveau sufletul curat de păcatele şi 
ispitele lumii. Erau călugăriţe hune cele de la ţară, că erau de mici învăţate 
cu necazurile. însă am văzut cîteva călugăriţe de neam mare, boieresc, 
care le întreceau pe toate. Multe dintre ele se făceau schivnice, mai ales 
după patruzeci de ani. Şi erau renumite în mînăstire. Multe erau foarte 
postitoare, tăcute şi smerite. Vedeam că la biserică făceau numai metanii, 
stăteau deoparte, priveau în jos şi se rugau permanent, iar la chilii citeau 
zilnic la Psaltire. 

Dar cele mai bune călugăriţe pe care le-am apucat prin 1895—1900 
erau mătuşile lui Mihai Eminescu: monahiile Fevronia, cea mai mare, 
Sofia şi Olimpiada Iuraşcu. Toate trei erau surori cu Raluca, mama lui 
Eminescu, din satul Ipoteşti — Botoşani. Maicile acestea aveau şi doi 
fraţi călugări, anume Calinic şi Iachint, amîndoi se nevoiau, mi se pare, la 
Mînăstirea Neamţ. Deci cinci călugări din familia lui Eminescu la mînăstire, 
şi toţi cinci erau foarte rîvnitori pentru Hristos. Este mare lucru, părinte! 
Gînd am venit eu în 1892 maicile erau deja bătrine, dar foarte bune şi 
înţelepte. Stăteau toate trei într-o chilie. Casa lor era făcută cu ajutorul 
familiei. 

— Povestiţi-ne, maică Agafie, cîte ceva despre mătuşile lui Mihai 
Eminescu. Ce fel de călugăriţe erau? . «| ■ 

— Părinte, trăiau în mînăstire drept ca surorile. Nu era între ele o 
vorbă rea, sau ceartă, sau sminteală. De la biserică nu lipseau nici într-o 
zi. La chilie lucrau cîte ceva de mînă, dar mai mult se rugau. Din cîte 
mi-aduc aminte Fevronia şi Sofia erau schivnice. Tot timpul citeau 
la Psaltire. 

Maica Fevronia era cea mai vîrstnică. Ea era şi stareţa casei. Toate 
ascultau de dînsa. Iar maica Olimpiada era cea mai tînără. Prin 1895 a 
murit maica Fevronia. Nu mult după ea a murit şi Sofia Iuraşcu. Iar 
a treia, maica Olimpiada Iuraşcu, a fost stareţă din 1898 pînă în 1902, 
cînd moare şi ea. Dînsa m-a îmbrăcat în negru şi mi-a dat scofia. Era 
o stareţă mfidel, poate cea mai bună din cîte am apucat eu la Agafton. 
Blindă, răbdătoare, bisericoasă, pravilistă. 

Am mai apucat la Agafton şi o vară a lui Eminescu, maica Xenia 
Velisarie. Era fiica altei surori a mamei lui Eminescu, din Ipoteşti, care 
se chema Safta. Ea s-a măritat şi a avut copii. Cînd copiii erau mai mări¬ 
şori, maica Fevronia Iuraşcu 8-a dus la neamuri în Ipoteşti şi a zis surorii 
sale: „Saftă, tu eşti săracă şi ai copii mulţi. Dă-ne nouă la mînăstire 
o fată s-o creştem, s-o facem călugăriţă, să se roage lui Dumnezeu pentru 
voi şi să moştenească chilia noastră”. „Cum să nu, maică Fevronie. Ţi-o 



dau pe asta mai mare”. 

Şi aşa a ajuns la Mînăstirea Agafton, maica Xenia Velisarie. Era 
copilă. A stat mulţi ani în aceeaşi casă cu mătuşile ei, maicile Iuraşcu. 
Apoi după moartea lor ea a rămas stăpînă în casă. Eu am cunoscut-o 
ca o călugăriţă model în Agafton. A murit hat încoace, prin 1926. 

Am cunoscut la Agafton şi o mătuşă a lui George Enescu — maica 
Xenia Enescu, din Liveni — Dorohoi. Era soră cu tatăl lui Enescu. 
Parcă o văd în memorie. Foarte bună călugăriţă. Tot timpul venea la 
biserică, tot timpul citea la Psaltire. A murit cam pe timpul primului 
război mondial. Nepotul ei, George Enescu, venea vara pe la Mînăstirea 
Agafton. Trăgea la mătuşa lui, în casa maicii Xenia Enescu. Să nu uit! 
Am aici în ladă o schimă călugărească, cusută de schimonahia Fevro- 
nîa Iuraşcu în 1860. Este foarte frumoasă. 0 ţin de amintire, pentru 
moartea mea. 

— Maică Agafie, se păstrează vreo amintire la Mînăstirea Agafton, în 
legătură cu poetul Mihai Eminescu? Venea vara la mătuşile lui? 

— Cum să nu! Venea regulat în fiecare vară la maicile Iuraşcu, 
mătuşile lui. Povestea maica Olimpiada că venea la ele, stătea cîte-o 
săptămînă, se ruga în biserică şi mai ales asculta cîntarea maicilor de la 
strană. Ii plăcea cum cîntă. Era totdeauna singuratic. Venea mereu 
singur. Apoi, se ducea aproape de mînăstire, pe un deal în pădure, unde 
este o poiană frumoasă, liniştită. Acolo stătea ceasuri întregi, singur. 












CU PĂRINŢI DIN MOLDOVA 


261 


Medita, admira priveliştea codrilor seculari de pe dealuri, scria poezii, 
asculta clopotele mînăstirii. Scara se întorcea la maicile Iuraşcu, se ruga, 
mînca ceva şi se culca. Toate acestea ni le povesteau maicile bătrîne şi 
mătuşile lui. După ce s-a îmbolnăvit nu mai venea aşa des. Dar maicile 
Iuraşcu mereu plîngeau şi dădeau slujbe la preoţii mînăstirii pentru sănă¬ 
tatea lui. La fel ne povestea şi vara lui, maica Xenia Velisarie. Iar după 
ce a murit Eminescu, maicile îi făceau regulat colivă şi parastas la biserică, 
în fiecare sîmbătă. 

La Mînăstirea Agafton venea adeseori şi profesorul Nicolae Iorga. 
Era de loc din Botoşani'. Mare prieten al Mînăstirii Agafton. Ţinea mult 
la mînăstire şi ne ajuta în multe vremuri grele. Vara mai ales stătea 
cîteva zile în concediu la aer. 

Ei, părinte, cîte amintiri frumoase, cîte lucruri din trecut s-au petrecut 
la Mînăstirea Agafton! Toate acestea mă leagă aşa de mult de mînăstirea 
mea . . . Acum, cînd nu mai trăiesc acolo şi cînd mi-amintesc de copi¬ 
lăria mea, de maicile mele duhovniceşti care m-au crescut, de locurile 
acelea liniştite şi de biserica mare din Agafton, îmi vine zilnic să plîng ... 

— Lasă, maică Agafie, că ne întîlnim cu toţii în cer! 

— Aşa-i, părinte, la Dumnezeu este toată nădejdea noastră! 

— Maică Agafie, ce ascultări mai importante aţi avut în mînăstire? 

— După ce m-am călugărit, am lucrat la ateliere un timp. Iar din 
1917 am fost rînduită econoama mînăstirii. Treizeci şi doi de ani am 
muncit în această ascultare. Marta mînăstirii, părinte. Tot timpul pe 
cîmp, în gospodăria mînăstirii, la ascultări cu surorile, la tîrg, pe dru¬ 
muri şi la biserică mai rar. Din anul 1949 am fost numită stareţă la 
Mînăstirea Agafton. Acum, şi mai multă grijă, osteneală, răspundere, 
sobor mare. Eu n-am mai putut ţine mînăstirea în aceeaşi atmosferă de 
bnişte şi duhovnicie ca maica Evelina Honceriu, stareţa dinaintea mea. 
Şi am dus această ascultare timp de zece ani, cînd, pentru păcatele mele, 
am fost schimbată din mînăstire. Din 1960 pînă în 1965 am trăit la nişte 
credincioşi în Iaşi. în 1965 am fost primită la Mînăstirea Slatina, ca 
bătrînă, cu ucenica mea, Elpidia. Aşa-i, părinte, viaţa: plină de ispite 
şi necazuri. Că dacă n-ar fi şi acestea nu ne-am mântui. 

— Care era rînduiala Mînăstirii Agafton? 

— Cît am fost eu stareţă aveam călugăriţe bune, smerite, învăţate 
cu munca, cu osteneala, cu postul şi cu rugăciunea. Aveam şi cor în 
mînăstire, care cînta în fiecare sărbătoare. Liturghia se făcea zilnic, căci 
aveam patru duhovnici buni. Venea şi lume multă, că era satul aproape. 
Dar veneau mulţi şi din Botoşani. Predica se ţinea obişnuit. Ce era foarte 
bine, faţă de alte mînăstiri, la Agafton nu stăteau mireni la aer, vara. 
Aveam multă linişte. " . 

— Cum vă simţiţi aici, la Mînăstirea Slatina, maică Agafie? Aveţi 
mulţumire sufletească? 

— Slavă Domnului! Sînt foarte mulţumită că sînt la mînăstire. 
Să trăieşti călugăr, între mireni, este foarte greu. Oricît de buni ar fi ei, 
tot te simţi străin. Că nu-i locul tău acolo, în lume, ci la mînăstire. 

Singura mea întristare este că nu prea pot merge la biserică. Nu mă 
mai ajută picioarele. Dar îmi citesc pravila la chilie. Am şi pe maica 
Elpidia, care mă ajută foarte mult. Ea, săraca, a fost întotdeauna cu 
mine în toate necazurile mele. Dumnezeu să-i facă parte de mîntuire 
că tare mă împac cu dînsa. 

— Maică Agafie, cum vi s-a părut viaţa călugărească în cei peste 
optzeci de ani de mînăstire? 

— A trecut foarte repede, părinte. Parcă a fost un vis lung. Nici nu 
ştiu cînd am îmbătrînit. Am muncit mult, părinte. M-am trudit ca Marta 
pentru mînăstire. Mai puţin ca Maria. Poate de aceea ne-a certat Dum¬ 
nezeu, că nu ne-am căutat îndeajuns de datoria noastră călugărească. 
Acum aştept în fiecare zi ceasul plecării mele. Nu mai trăiesc cu ziua, ci 
cu ceasul. Toate celelalte maici de vîrsta mea au murit. Am rămas numai 
eu. Se vede că mai am păcate de ispăşit! Am un pomelnic de peste patru 
sute de maici moarte de cînd sînt eu în mînăstire. Pe toate le-am cunoscut 
în viaţă. S-au dus, s-au dus la Domnul!... Le pomenesc la biserică zilnic, 
că n-are cine. Fac regulat în fiecare sîmbătă cîte un parastas pentru ele. 
Pun cîte un pomelnic de douăzeci de nume la fiecare parastas, pînă le 
termin de pomenit pe toate. Apoi, iar le iau de la capăt. 

— Maică Agafie, să vă dea Bunul D umn ezeu multă sănătate, bucurie 
duhovnicească, sfîrşit creştinesc şi odihnă în cer, împreună cu celelalte 
patru sute de maici pe care le pomeniţi! 

— Să vă audă Dumnezeu şi Maica Domnului, părinte. Tare mă bucur 
că aţi venit pînă la mine! Am rămas singură, numai cu Domnul, părinte .. ■ 
Yă rog să mai veniţi, să mai veniţi pe la noi, părinte! ... Tare ne bucurăm 
cînd mai vedem cîte-un călugăr!... 

PROTOSINGHELUL IOACHIM SPĂTARU 
Mînăstirea Neamţ 

' • (1896-1976) 

Pentru a ajunge la chilia părintelui Ioachim Spătaru, trebuie să 
mergi puţin pe drumul ce urcă în sus pe pîrîul Magherniţa. Apoi vei 
întîlni o poartă veche aplecată de vreme, o portiţă mică de aceeaşi vîrstă 
şi numaidecît ţi se deschide în faţă o ogradă mare, cu iarbă, cu pomi 

fructiferi şi cu multă linişte. Poteca urcă uşor pînă sus, unde străluceşte 
în soare chilia părintelui Ioachim. Casă veche de lemn, cu cerdac larg 
în faţă, cu ferestre joase, cu laviţe de-o parte şi de alta şi cu obişnuita 
sonerie călugărească: un miner de fier, de care este legată o sîrmă ce duce 
prin pod în chilia părintelui. La capăt atîraă un clopoţel ce sună la orice 
atingere de mîner. 

lată-ne în cerdacul chiliei părintelui Ioachim. De aici ne aruncăm 
privirea spre marea şi hătrîna lavră a Neamţului, care se înalţă spre cer, 
sobră şi singuratică. Mînăstirea Neamţ — lauda monahismului românesc, 
vatră nestinsă de rugăciune, de trăire duhovnicească, de cultură şi gîndire 
creştinească! Mînăstirea Neamţ, podoaba mînăstmlor noastre, întot¬ 
deauna este frumoasă şi măreaţa. Şi în lumină de zi, şi în tăcere de noapte, 
şi în răsărit de soare, şi în amurg de seară. Trecutul ei este încărcat de 
glorie. Numele ei ne aminteşte de acele zeci de mii de călugări cuvioşi 
care s-au jertfit aici pentru dragostea de Hristos. Clopotele ei ne fac să 
lăcrimăm, oricît ne-am opune, iar istoria ei ne sileşte să medităm, oricît 
am fi de indiferenţi. 

Sîntem în cerdacul chiliei părintelui Ioachim, unul din bunii duhov¬ 
nici ai Mînăstirii Neamţ! Suflet cuvios, primitor şi optimist. Chip nespus 
de senin şi destul de sfătos, împodobit cu cele mai alese daruri ale bătrî- 
neţii: dragoste, modestie, blîndeţe, încredere în Dumnezeu şi cuvînt 
părintesc. 

Tragem de mînerul soneriei şi aşteptăm. Numaidecît ni se deschide 
uşa cu bunăvoinţă, iar în prag, părintele Ioachim. Poartă păr lung, frumos 
adunat sub dulamă şi barbă albă ca zăpada. 

— Binecuvîntaţi, prea cuvioase părinte Ioachim. 

— Domnul să vă binecuvînteze. Bine aţi venit! Intraţi în chilie. 
Luaţi loc. 

— Cum vă simţiţi, prea cuvioase, cu sănătatea? Mai puteţi merge la 
biserică ? 

— Mă simt bine, mulţumesc lui Dumnezeu şi merg la toată pravila 
din biserică. Ba fac şi Sfînta Liturghie cînd îmi vine rîndul, că mă întă¬ 
reşte Maica Domnului. Numai peste săptămînă îmi citesc Vecernia şi 
Pavecerniţa la chilie. Că aşa am fost noi învăţaţi de părinţii bătrîni, să 
nu ne rămînă canonul şi cele şapte laude. Călugărul, la mînăstire; acolo 
trebuie să stea. Nu prin sate. Că a făgăduit viaţă pustnicească. Trebuie 
să ajute lumea la mîntuire, dar mai mult cu rugăciunea decît cu cuvîntul. 
Şi-apoi nu vine lumea şi la mînăstiri? De i-am ajuta măcar aici! A stat 
părintele Mina Prodan la parohie mulţi ani şi a făcut treabă foarte bună. 
Dar cîţi pot face ce a făcut el? Era moral, sever, bun predicator şi hun 
duhovnic. 

— Aţi venit de tînăr la mînăstire? 

— Am venit în anul 1921, cînd aveam 25 de ani. N-am putut veni 
mai devreme, din cauza armatei. A trebuit s-o fac şi pe aceea. Este 
o datorie. 

— Din ce parte sînteţi de loc? 

— Sînt născut în comuna Belceşti — Iaşi, în anul 1896. De mic mi-a 
plăcut să vin la mînăstire. Noi veneam în fiecare an la înălţarea Domnului 
şi la Rusalii, la hramul Mînăstirii Neamţ. Veneau zeci de mii de credincioşi 
din Moldova. De atunci am căpătat eu gust de mînăstire. Vedeam atîţia 
călugări şi fraţi de vîrsta mea îmbrăcaţi în haine negre, care cîntau ca 
nişte îngeri la biserică. Vedeam slujbe cu arhierei, cu preoţi şi diaconi mulţi, 
pînă la treizeci, cum mai rar vezi astăzi. Vedeam duhovnici renu¬ 
miţi, care primeau cu dragoste lumea, mărturiseau, citeau la bolnavi şi 
mîngîiau cu cuvîntul pe fiecare. Atunci am cunoscut pe părintele Mina 
Prodan, de loc din Andreşeni — Iaşi. Era duhovnic renumit şi mare pre¬ 
dicator. La el trăgeau mulţi credincioşi. La plecare, mi-aduc aminte, parca-1 
văd, ne petrecea pe toţi pînă departe, ne dădea învăţături dinSfînta 
Scriptură, iar la urmă ne cînta cîntecul mitropolitului Veniamin Costachi 
„O prea frumoasă pustie . . .” 

— Cine v-a crescut duhovniceşte în Mînăstirea Neamţ? 

— Am fost ucenic de la început la părintele Mina Prodan şi la stareţul 
mînăstirii, arhimandritul Meletie Nicuţă. Pe lingă ei rn-am putut forma. 
Erau călugăroşi amîndoi, ţineau mult la biserică, la utrenia de miezul 
nopţii, la canon şi la ascultare. Iar părintele Mina îmi dădea canon să 
citesc Patericul, Vieţile Sfinţilor şi Noul Testament. 

— în ce an v-aţi călugărit, părinte Ioachim? 

— După un an m-am şi călugărit. Aşa a vrut stareţul mînăstirii. 
Apoi, după încă un an — în 1922 — am fost hirotonit diacon şi am stat 
patru ani ca diacon. Slujeam regulat la biserica mare, la Vovidenia, la 
bolniţă şi la Schitul Pocrov. Mai ales la Pocrov, că era tare linişte. în 
anul 1924, cînd s-a îndreptat calendarul, stareţul mînăstirii m-a numit pe 
mine egumen la Pocrov. Eram numai diacon. Şi am stat doi ani aşa. Nu 
voiam să mă fac preot. Iar în 1926 am fost făcut preot şi am fost egumen 

la Pocrov pînă în anul 1935. 

— Spuneţi-ne, prea cuvioase, cum se ducea viaţa călugărească în 
schitul Pocrov, suh stăreţia sfinţiei voastre ? 

_Pocrovul a avut o trăire duhovnicească foarte aleasă, în secolele 

XVIII şi XIX, pînă după secularizare, cînd faima şi numărul călugărilor 
a scăzut. Schimbarea calendarului a adus şi ea unele tulburări. Eu totuşi 
am mai găsit peste 30 de călugări şi fraţi la Pocrov. Unii destul de sporiţi. 

Liturghia se făcea zilnic în vremea aceea. Erau vreo trei preoţi. Iar 
cealaltă rînduială, ca la mînăstirea mare. Mireni veneau din toate satele 
dimprejur, mai ales în sărbători, însă nu dormeau acolo decît unii bărbaţi. 
Părinţii se ocupau mai mult cu biserica şi cu rugăciunea. Schitul nu avea 
mult pămînt. Cei mai mulţi obişnuiau să mănînce o dată pe zi la orele trei 
după amiază, sau după asfinţitul soarelui. La chilii citeau mai mult la psal¬ 
tire, îşi făceau canonul, mai lucrau în grădină, la bucătărie şi în pădure, 
la tăiat lemne. 

Din anul 1930, stareţul Mînăstirii Neamţ a început să ne ia cîte unul 
din fraţi şi părinţi, de vale, la ascultările de obşte. Pe alţii îi trimitea la 
lucru la vie, şi aşa s-au tot împuţinat părinţii din Pocrov. Cînd am predat 
eu egumenia erau numai 20 de călugări şi fraţi. 

— Prea cuvioase părinte Ioachim, se vorbeşte mult de pustnicii şi 
schivnicii din sihăstria Pocrovului, cum că erau foarte renumiţi. Ce ştiţi 
despre ctitorul schitului şi despre ucenicii lui? 

— Schitul Pocrov a fost întemeiat de episcopul de Roman, Pahomie, 
în anul 1714, cînd încă era în scaun. Dar, mai întîi să vă povestesc cum a 
fost ales episcop pustnicul Pahomie. 

El a venit la Mînăstirea Neamţ cu puţin înainte de 1700. Era din 
părţile Năsăudului. A ajuns călugăr şi ieroschimonah vestit. Prin 1702 
este ales stareţ la Neamţ. Era foarte priceput în Sfintele Scripturi şi cu 
viaţă curată. Apoi se retrage ca pustnic în poiana Pocrovului. Acolo s-a 
nevoit singur cam doi ani. într-o toamnă ajung la Mînăstirea Neamţ doi 
boieri din sfatul ţării, de la Iaşi. A doua zi cer să meargă în pădure la vînat. 
Călugării îi îndreaptă spre muntele Chiriacu, unde pustnicea cuviosul 
Pahomie. Toată ziua n-au vînat nimic. Către scară au dat de bordeiul 
pustnicului Pahomie. Cuviosul îi cheamă înăuntru, îi pune la masă şi le 
vorbeşte din Sfintele Scripturi toată noaptea, încît au rămas uimiţi boierii 
de priceperea Iui. După ce au adormit puţin, a doua zi le-a zis pustnicul 
Pahomie: „Mergeţi pe poteca asta cu Dumnezeu înainte şi veţi întîlni 
în cale vînat destul şi veţi ajunge cu bine şi la Iaşi”. 

în adevăr, la întoarcere au dat de cîteva căprioare într-o poiană, 
le-au vînat, au ajuns la mînăstirea mare, au spus stareţului de acest pustnic 
minunat, apoi au pornit spre capitala Moldovei. Tot în toamna aceea, 
scaunul episcopiei dc Roman a rămas vacant. Murise episcopul. S-a făcut 
sfat la domnie, în frunte cu domnitorul şi mitropolitul, pentru a vedea 
pe cine să aleagă în loc. Atunci, cei doi boieri au povestit în adunare despre 
pustnicul Pahomie şi despre marea lui evlavie şi înţelepciune, zicînd: 
„Măria ta, noi ştim cine este vrednic de episcop la Roman. Nimeni altul 
decît pustnicul Pahomie din poiana Pocrov!” „Mergeţi voi şi-l chemaţi 
la Iaşi, ca să-l vedem şi să-l ispitim dacă este vrednic”, a poruncit domnul. 

„Dar cum să-l chemăm, că nu va primi o dregătorie de cinste ca aceasta? 
Fără numai să-l amăgim cu vicleşug”. 

Şi au pornit boierii spre muntele Chiriacu, unde se nevoia cuviosul 
Pahomie. Şi după ce l-au găsit, l-au rugat să vină numaidecît la mitro¬ 
politul de la Iaşi, pentru oarecare pricini de credinţă de mare nevoie. 
Pustnicul.cu greu a primit porunca. Totuşi, au venit împreună. 

Mitropolitul îl aştepta într-o încăpere anume pregătită. Cînd l-a 
văzut l-a întrebat: „Sfinţia ta eşti pustnicul Pahomie de la Neamţ?” 
„Da, prea sfinţite, eu sînt”, a răspuns el. „Am auzit de cuvioşia ta că ai 
oarecare învăţătură greşită despre dogma prea Sfintei Treimi. Oare să 
fie adevărat? Apoi, că nu mărturiseşti pe Fecioara Maria ca Născătoare 
de Dumnezeu. Apoi, că te împotriveşti Bisericii lui Hristos drept măritoare. 
Toate acestea să fie adevărate? Care este mărturisirea de credinţă a 
sfinţiei tale? Spune-o aici în auzul tuturor. Iată pentru ce te-am chemat 
aici, la mitropolie!” 

Cînd a început cuviosul Pahomie a face o mărturisire de credinţă 
amănunţită şi a apăra dogmele Ortodoxiei, au rămas toţi uimiţi de pri¬ 
ceperea şi darul care erau într-însul. încă şi unii din sfatul ţării ascultau 
după o perdea cuvintele lui. Atunci mitropolitul şi toţi cei de faţă s-au 
sculat în picioare, l-au sărutat pe obraz şi i-au spus: „Părinte Pahomie, 
din ziua aceasta sfinţia ta vei fi episcop la Roman. Noi pentru aceea te-am 
chemat aici. Nu pentru oarecare alte pricini. Dar, ca nu cumva să te 
împotriveşti, am folosit meşteşugul acesta. Mulţumim lui Dumnezeu că 
a rînduit la episcopie un călugăr cuvios şi luminat ca sfinţia ta” 1 

Zadarnic s-a lepădat cuviosul Pahomie de această grea dregătorie, 
că nu a mai fost chip. In cele din urmă a trebuit să primească episcopia 
şi să facă ascultare. Şi a păstorit turma lui Hristos episcopul Pahomie cu 
mare frică de Dumnezeu timp de şapte ani, începînd din anul 1707 pînă 
în 1714. Iar pe locul unde s-a nevoit cuvioşia sa, chiar în locul bordeiului, 
singur episcopul a pus piatra de temelie pentru un schit pustnicesc, într-o 
zi de miercuri, a patra săptămînă după Sfintele Paşti. Pînă toamna, 
schitul, cu biserica şi chiliile, a fost terminat. L-a făcut numai din lemn. 
Nu mult după aceea, acest mare episcop a dat „paretisis” din scaunul 
său de episcop şi s-a retras ca sihastru la schitul Pocrov. 

Sub directa lui povăţuire, schitul a devenit un mare centru duhov¬ 
nicesc şi pustnicesc din Moldova. S-au adunat în sihăstria lui ca la o sută 
de nevoitori, toţi schivnici renumiţi. Cei mai mulţi trăiau izolaţi, ca pust¬ 
nici, în muntele zis „Chiriacu”, iar la biserică se adunau numai noaptea, 
la utrenie, şi Dumineca, cînd se făcea pentru toţi Sfînta Liturghie. 

In jurul schitului, şi mai ales în muntele Chiriacu din partea de nord 
a Pocrovului, erau numai c.-libe şi bordeie de sihaştri. Ziua nu se auzea 

nimic. Toţi erau la post şi rugăciune. Seara, fiecare mînca pîine uscată cu 
fructe şi alte legume crude. Numai cei din schit mîncau — o dată în zi — 
legume fierte. Untdelemn gustau marţea, joia, sîmbăta şi Dumineca. 
Iar lapte, ouă şi brînză mîncau numai sîmbăta şi Dumineca. în afară de 
aceste două zile, primeau masa numai o dată pe zi, seara. Vedeţi, părin¬ 
ţilor, Schitul Pocrov a fost cea mai renumită şi aspră sihăstie din ţară, 
cum poate n-a mai fost alta nici pînă atunci, nici după aceea. 

Călugării de la Pocrov erau schivnici şi se îndeletniceau cu practicarea 
rugăciunii lui lisus. Posteau mult, erau nehspiţi de la cele şapte laude, 
ţineau votul tăcerii desăvîrşite şi lucrau cu mîinile, rostind rugăciunea lui 
lisus. Seara fiecare îşi mărturisea gîndurile la duhovnic, iar Dumineca 
toţi se împărtăşeau. Atît cei din obşte cît şi sihaştrii. 

Pustnicii aveau încă o rînduialăl^şi mai aspră. Ei se nevoiau toată 
ziua, posteau, citeau la psaltire şi rosteau rugăciunea lui lisus. Seara 
mîncau legume nefierte. Numai Dumineca mîncau fiertură, la trapeza 
schitului, după ce primeau Sfînta împărtăşanie. Apoi, în fiecare noapte 
coborau pe poteci de munte, la biserica schitului, pentru utrenie. Cei mai 
slabi o făceau la bordei. Şi, ca să se ştie ora exactă de utrenie, a rînduit 
episcopul Pahomie să se construiască o clopotniţă de lemn pe coasta 
muntelui Chiri acu, cît mai aproape de pustnici şi nu prea departe de schit. 
Acolo locuia un călugăr, care, în fiecare miez de noapte, bătea toaca şi 
clopotul de utrenie, de se deşteptau toţi schivnicii şi porneau pe poteci 
de picior spre biserică. 

— Părinte Ioachim, de unde ştiţi toate aceste lucruri minunate despre 
schitul Pocrov ? 

— Le ştiu din tradiţia bătrînilor, din cărţi şi mai ales din pomelnicul 
schitului Pocrov, rămas de la cuviosul episcop Pahomie. Pomelnicul, un 
fel de istoric pe scurt, este scris de mină pe literă veche, începînd de la 
alegerea pustnicului Pahomie ca episcop, pînă la începutul secolului 
nostru. Acolo era trecut testamentul episcopului fondator, rînduiala lăsată 
de el călugărilor de la sihăstria sa, numele egumenilor care au urmat 
de la întemeierea schitului, numele pustnicilor celor renumiţi şi alte 
însemnări şi nume de binefăcători. Parcă văd şi astăzi condica aceasta. 
Stătea tot timpul în biserică, la strană, şi o citea cine dorea. Am citit-o 
şi eu de cîteva ori. Acolo se spuneau multe lucruri. Dar de la un timp s-a 
înstrăinat. Eram încă egumen. Am căutat-o mult, însă nu s-a mai aflat 
nici astăzi. 

— Ce s-a întîmplat cu episcopul Pahomie după ce a dat „paretisis” 
(demisie) din scaumţl episcopal? 

— Am citit în istoricul acela, scris chiar de mina ctitorului, că din 
anul 1714 s-a retras la schitul Pocrov, căci iubea mai mult liniştea şi rugă- 

ciunea decît slava lumii acesteia. Şi a mai trăit la Pocrov în aspră nevoinţă 
încă unul sau doi ani, îndemnînd pe ucenici la multe osteneli schivniceşti, 
la priveghere de noapte, la post îndelungat, la multe metanii, la tăcere, 
la isihie, la practicarea rugăciunii lui Iisus şi la cugetarea celor cereşti. 
Se zice că însuşi episcopul era schivnic şi mare lucrător al rugăciunii lui 
Iisus, şi că însuşi cerceta pe ucenicii săi, atît pe cei din obşte, cît şi pe cei 
din pustie. 

Apoi, prin anii 1716—1717, s-au ivit unele tulburări în ţara Moldovei. 
Doi boieri maramureşeni s-au ridicat împotriva domnitorului Mihail 
Racoviţă. De aceasta a fost acuzat şi venerabilul episcop, ceea ce l-a făcut 
pe voievod să-l prigonească din ţară. Se vede că satana nu-l mai putea 
suferi pe cuviosul Pahomie pentru tot ce-a făcut el la Pocrov. Şi astfel, 
a pribegit din ţară, mai întîi în Ardeal, la satul natal Gledin — Bistriţa. 
Apoi s-a dus la marele mitropolit Dimitrie al Rostovului şi cu binecuvîn- 
tarea lui s-a stabilit la Mănăstirea Pecerska. Acolo a decedat după cîţiva 
ani de nevoinţă şi este îngropat în pridvorul paraclisului Sfîntul Ştefan, 
înainte de moarte şi-a trimis testamentul său la călugării din Pocrov, cu 
toată regula de viaţă schivnicească de aici. El cerea marii lavre din Neamţ 
să nu se amestece în obştea schitului Pocrov 8ub nici un chip. Nici 
chiar la alegerea egumenilor. Nici să schimbe cineva regula de viaţă 
fixată de el. 

Regula schivnicească de la sihăstria Pocrovului s-a păstrat neştirbită 
aproape două sute de ani. Aici au trăit călugări mari, sihaştri renumiţi, 
pustnici cuvioşi, despre care se dusese vestea în toată Moldova, pînă peste 
Carpaţi. Unii erau mari postitori, alţii practicau mai mult rugăciunea 
lui Iisus, înainte de cuviosul Paisie. Alţii erau preoţi, iar alţii trăiau toată 
viaţa în tăcere şi rugăciune pînă la moarte. 

— Care sînt cei mai vestiţi egumeni ai schitului Pocrov, după epis¬ 
copul Pahomie? 

— Yă citez pe cei mai importanţi, după cum am citit în istoricul 
schitului: ieroschimonahul Sofronie este primul egumen pus chiar de 
ctitor în anul 1714. Nu ştiu cît a egumenit; ieroschimonahul Mardarie, 
urmaşul lui; ieroschimonahul Teodosie, urmaşul Iui; ieroschimonahul 
Spiridon, mare duhovnic şi egumen, după Teodosie; ieroschimonahul 
Natanail Şeptilici, egumen, fiu de boier moldovean de la Vaslui, urmat 
de fiul lui, ieroschimonahul Neculai Şeptilici. Apoi: ieroschimonahul 
Gherasim, egumen; ieroschimonahul Neofit, egumen; ieroschimonahul 
Inochentie, egumen şi duhovnic, şi ieroschimonahul Yasian, mare egumen 
şi duhovnic. Acesta a fost ultimul mare egumen al Schitului Pocrov. 
Era de loc din părţile Neamţului, născut în anul 1821. A venit de tînăr 
la mănăstire şi primeşte marea schimă la Pocrov. Aici devine ucenicul 











CU PĂRINŢI DIN MOLDOVA 


2G9 


egumenului Inochentie, care îi dă o aleasă creştere duhovniceasca. în 
anul 1851 egumenul Inochentie se duce la Domnul şi este ales de sobor, 
ca egumen, ieroschimonahul Yasian. A fost poate unul din cei mai renu¬ 
miţi duhovnici şi egumeni din a doua jumătate a'secolului trecut. El a 
egumenit la Pocrov neîntrerupt timp de 52 de ani! A crescut numeroşi 
fii duhovniceşti şi ucenici din care mulţi au ajuns apoi călugări, schivnici 
şi duhovnici renumiţi. Părintele Yasian a plecat la Domnul în anul 1903, 
în vîrstă de 82 de ani. 

După el au urmat egumeni mai slabi, rînduiţi de stareţul Mănăstirii 
Neamţ. Rînduiala de viaţă şi nevoinţă a început a se schimba, pustnicii 
din păduri a dispărea şi testamentul episcopului Pahomie a se călca. La 
începutul secolului nostru nu mai erau schivnici pustnici în jurul Pocro- 
vului. Totuşi soborul număra încă peste 30 de călugări. 

— Spuneţi-ne, părinte Ioachim, ce pustnici mari au trăit în părţile 
Pocrovului ? 

— Cel mai vestit pustnic, cu mult înainte de înfiinţarea schitului 
Pocrov, a fost „Chiriac pustnicul”, care s-a nevoit într-un munte nu prea 
înalt din nordul Pocrovului. De atunci muntele îi poartă numele. Se zice 
că era sfînt cu viaţa şi făcător de minuni. Probabil a murit acolo, în munte. 

Alt pustnic renumit, în apropiere de Pocrov, a fost „pustnicul Gune”. 
Probabil prin secolul XVIII. Izvorul de unde îşi lua el apă se cheamă 
pînă astăzi „Şipotul lui Gurie”. Aceştia sînt cei mai vechi pustnici de la 
Pocrov. Alt pustnic renumit a fost Zosima, pe la începutul secolului XIX. 

Dar şi în jurul Mînăstirii Neamţ au trăit pînă în zilele noastre numeroşi 
sihaştri şi pustnici aleşi, mulţi cu viaţă sfîntă. Să vă amintesc numai 
cîţiva dintre ei, după registrul ce se păstrează la gropniţa Mînăstirii Neamţ. 
Ieremia pustnicul, schivnic, f 1854 mai 29; Filoftei pustnicul, „schimonah 
de la Schitul Vovidenia, f 1840 oct. 3. Acesta a fost un bărbat mare în 
aschetism. Rcnumele lui a ajuns departe; Iosaf pustnicul, schimonah, 
f 1862 oct. 28; Iosaf Apostoliu, mare duhovnic, mort la 1883 mai 4, i 
„bărbat sfînt, ctitor, a trăit 119 ani . . Platon schimonahul, „pustnic 
mare, f 1837; Varsanufie, schimonah, „ucenicul pustnicului Filoftei”, 
f 1873 sept. 5; Varsanufie, „pustnic mare la Vovidenia, bărbat sfînt”; 
Neofit Eliade, ieroschimonah, „cel mai mare bărbat aschet din zilele 
secolului nostru, ctitor mare, elenist profund, bătrîneţe rară . . .”; Gordie 
Rusu, mare pustnic, „s-a nevoit între anii 1850—1870, la locul numit 
„Cerdac” de la muntele Pleşu, în partea de nord-est a Mînăstirii Neamţ, 
la 5 km. 

Iată, părinţilor, v-am înşirat cîţiva din cei mai aleşi pustnici şi ne-' 
voitori ai Mînăstirii Neamţ din secolul trecut, scoşi din registrul cu cei 
înmormîntaţi în cimitirul şi gropniţa Mînăstirii Neamţ, scrisă de arhiereul 

Narcis Creţulescu în anul 1901. Or mai fi fost numeroşi pustnici dar nu s-au 
însemnat numele lor şi s-au uitat. Şi în zilele noastre au mai fost cîţiva 
călugări şi maici vrednici de pomenire. Am cunoscut personal pe trei 
maici pustnice din Mînăstirea Agafton: Pangratia şi Antonina, surori de-o 
mamă, şi maica Galinia Gheorghiţan. Toate au plecat la Ierusalim. Aceste 
maici erau din Botoşani. Cînd trăiau la Icoana Veche le ajutam cu cîte 
ceva de mîncare, ca să mă pomenească şi pe mine la psaltire. 

— Prea cuvioase părinte Ioachim, unde v-aţi stabilit după ce aţi fost 
schimbat de la Pocrov? 

— Am venit înapoi la metanie. Aici aveam chilia mea, o parte din 
cărţi şi alte lucruri. Apoi am vizitat Sfintele Locuri, m-am închinat la 
Mormîntul Domnului şi am avut mari bucurii duhovniceşti. 

— Ce ascultări mai importante aţi avut în obştea Mînăstirii Neamţ? 

— Am fost preot slujitor la sfîntul altar şi duhovnic. Făceam la 
biserica cu săptămîna. Iar Dumineca şi în sărbători slujeam în sobor cîte 
trei pînă la nouă preoţi şi cîte doi pînă la şase diaconi. Slujbele la Mînăs¬ 
tirea Neamţ au fost întotdeauna foarte frumoase. Venea şi lume tare 
multă. Preoţii mai bătrîni slujeau la bolniţă, unde se aflau întotdeauna 
30—40 călugări bolnavi. Liturghia se făcea şi acolo zilnic, iar preoţii se 
rînduiau cu săptămîna. 

— Ce ne puteţi spune de pelerinajul de la înălţarea Domnului? 

— La praznicul înălţării Domnului se sărbătoreşte hramul Mînăstirii 
Neamţ. Atunci vin numeroşi credincioşi din Moldova, mai ales din Buco¬ 
vina. Ei vizitează întîi celelalte mînăstiri nemţene: Văratec, Horaiţa, 
Agapiile amîndouă. Sihla, Sihăstria, Secu, schiturile Pocrov, Vovidenia 
şi Icoana şi abia în ajun coboară toţi spre Mînăstirea Neamţ. Dorm şi ei 
cum pot, pe la părinţi, la arhondaric, pe cerdacuri, ori priveghează în bi¬ 
serici. A doua zi, dimineaţă, vine şi un arhiereu sau doi, se face sobor mare 
de preoţi, se scoate icoana mare a Maicii Domnului în faţa mînăstirii, la 
Agheazmatar, se sfinţeşte agheazma, se ţine o predică scurtă, apoi se 
începe în ograda mînăstirii Sfînta Liturghie. 

Pelerinajul înălţării Domnului de la Mînăstirea Neamţ este unul din 
cele mai vechi şi mai mari din ţară. Se zice că dăinuieşte chiar de la Ştefan 
cel Mare, din anul 1497, noiembrie 14, cînd s-a sfinţit biserica zidită de el. 
Atunci au luat parte foarte mulţi credincioşi: de atunci a rămas tradiţia 
ca în fiecare an, la hramul mînăstirii, să vină mii de credincioşi. Tradiţia 
aceasta ajută la păstrarea credinţei ortodoxe şi la întărirea unităţii noastre 
româneşti. Ţi se umple inima de bucurie cînd vezi aici, în faţa mînăstirii, 
credincioşi cît cuprinzi cu ochii, fiecare îmbrăcat cît mai curat, în port 
naţional, şi cu luminări aprinse în mîini. 

— Care erau cei mai renumiţi duhovnici în Mînăstirea Neamţ, acum 
patruzeci-cincizeci de ani? 

— Pînă prin 1923 cel mai mare duhovnic al Mînăstirii Neamţ a fost 
arhimandritul Calistru Gheorghiu. La el venea multă lume. Apoi din 1920 
încoace, duhovnici mult căutaţi de popor şi de călugări au fost arhiman¬ 
dritul Mina Prodan, protosinghelii Efrem Arsintescu, Pafnutie Cojocaru 
si mai ales Iosif Crăciun. Dar cel mai renumit duhovnic al Mînăstirii Neamţ, 
între anii 1930—1962, a fost arhimandritul Ambrozie Nechifor. Era căutat 
atît de mireni, cît şi de călugări. Cu puţin înainte de moarte a spus uceni¬ 
cului său: „în curînd voi pleca la judecata lui Hristos. Dar de nimic nu 
mă căiesc mai mult decît că am dezlegat prea uşor la hirotonie şi la Sfînta 
împărtăşanie . . .”. 

Cei mai canonici duhovnici au fost părinţii Iosif Crăciun, Pafnutie 
Cojocaru şi chiar Mina Prodan. 

— Şi acum, prea cuvioase părinte loachim, după ce ne-aţi povestit 
lucruri aşa de frumoase din trecutul Mînăstirii Neamţ, vă rugăm daţi-ne 
şi nouă un mic cuvînt de folos. 

— Ce sfat să vă dau eu?! Sfinţiile voastre ştiţi mai bine ca mine cum 
trebuie să vă mîntuiţi. Numai că trebuie să şi facem ce-am făgăduit la 
călugărie, ce-am învăţat şi auzit. Că altfel, degeaba am plecat de acasă. 
Mai grea osîndă ne aşteaptă pe noi ca pe mireni. Aceia se trudesc din greu, 
au copii, se chinuiesc pentru creşterea lor, dar noi ce osteneală facem? 
Măcar să ne îmblînzim patimile noastre. Călugărul greşeşte mult cu limba, 
cu ochiul, cu auzul şi cu gîndul. De aceea, deşi vezi multe, să vorbeşti 
puţine! Deşi auzi multe, să nu le bagi în seamă. Cel mai bine este să fii 
tăcut, să rosteşti mereu sfînta rugăciune, să faci orice ascultare cu bucurie 
şi dragoste şi să aştepţi în pace pe Hristos! 

— Binecuvîntaţi şi ne iertaţi, prea cuvioase părinte loachim! 

— Domnul şi Maica Domnului să vă binecuvînteze! 

— Amin ! 


MONAHUL GAMALIIL PĂVĂLOIU 

Mînăstirea Neamţ 
(n. 1899) 

Ori de cîte ori mă apropii de Mînăstirea Neamţ încerc un sentiment 
de firească nostalgie. Mă apropii de cea mai mare mînăstire din România 
şi poate din sud-estul continentului nostru, a cărui tradiţie şi spiritualitate 
profund ortodoxă sînt de renume mondial. 

Aici a luat fiinţă cea mai veche aşezare monahală din Moldova. Aici 
' s-au nevoit în plăcere de Dumnezeu zeci de mii de călugări şi sihaştri, 

unii mai cuvioşi şi mai luminaţi decît alţii. Aici au poposit cu daniile şi 
evlavia lor primii domni muşatini, începînd cu Petru şi Ştefan Muşat şi 
continuînd cu Alexandru cel Bun, Ştefan cel Mare, Petru Rareş, Alexandru 
Lăpuşneanul şi ceilalţi toţi. în această măreaţă vatră a evlaviei noastre 
monahale şi româneşti şi-au plecat inima, fruntea şi genunchii toţi înain¬ 
taşii şi părinţii noştri. Călugări iubitori de Dumnezeu, ierarhi apărători 
ai dreptei credinţe, domni ctitori şi apărători de ţară şi neam, cronicari 
şi învăţaţi iubitori de adevăr şi lumină, sihaştri purtători de Hristos şi 
nenumăraţi credincioşi pelerini, veniţi să se închine Prea Sfintei Treimi 
înaintea acestui străbun Altar al neamului. 

Aici s-au format marii mitropoliţi ai Moldovei Iosif Muşat, Teoctist, 
Gheorghe şi urmaşii lor. Aici au copiat şi împodobit cu inimile lor atîtea 
cărţi de cult şi manuscrise, monahii cărturari Gavriil Uric, Teodor Mări- 
şescul, Nicodim, Chiriac, Iacob, Casian şi mulţi alţi călugări caligrafi, 
traducători, tipografi şi scriitori de cărţi sfinte. Aici au poposit şi s-au 
inspirat de la călugări marii noştri cronicari. Aici s-a slăvit Dumnezeu poate 
inai mult ca în orice altă parte a ţării, cu slujbe măreţe de mare tradiţie 
bizantină, cu protopsalţi renumiţi pînă la porţile Bizanţului, cu duhov¬ 
nici şi stareţi, ca Dometian, Siluan, Pahomie şi Paisie de la Neamţ, vestiţi 
în toate ţările ortodoxe. 

Du aceste gînduri mă apropii smerit de marea lavră a neamului nostru. 
Glasul dulce al clopotului de vecernie umple văzduhul şi valea largă şi 
însorită a Mînăstirii Neamţ. Cele zece turle se înalţă spre cer, ca manile 
sihaştrilor în rugăciune. Apoi apar chiliile albe, profilate pe verdele proas¬ 
păt al pădurilor de brad. Apoi, clădirea impunătoare a Seminarului Teo¬ 
logic. Apoi, bolniţa şi clădirea tipografiei. Apoi, porţile mari, bătrîne, de 
stejar de sub tumul clopotelor. Apoi, biserica mare zidită de ŞtefanVodă, 
cu hramul Înălţarea Domnului. Apoi, părinţii călugări, aceşti- smeriţi 
rugători ai neamului, care, prin viaţa lor, mărturisesc pe Hristos şi mîngue 
pe oameni. 

După ce ascult slujba şi mă închin la icoana făcătoare de minuni a 
Maicii Domnului, ocrotitoarea călugărilor, mă duc la chilia părintelui 
Gamaliil Păvăloiu, cel mai renumit călugăr scriitor şi redactor de cărţi 
bisericeşti din Mînăstirea Neamţ care este încă în viaţă. împreună cu Arhi¬ 
mandritul Mina Pro dan, protosinghelii Nicodim Măndiţă, Dionisie Lungu 
şi alţi cîţiva ostenitori, părintele Gamaliil Păvăloiu a scris, a tipărit şi a 
răspîndit în ţară numeroase broşuri cu vieţi de sfinţi, învăţături creşti¬ 
neşti şi cărţi de rugăciuni pentru hrana sufletească a credincioşilor şi apă¬ 
rarea credinţei ortodoxe. 

Trag de minerul soneriei cu clopoţel. Părintele Gamaliil deschide 
binevoitor şi mă invită înăuntru. 0 chilie de lemn din secolul trecut cu 

mireasmă de candelă şi floare de tei. Ceaslovul, de o vîrstă cu părintele, 
aşteaptă deschis sub icoane. 

— Binecuvîntează, părinte Gamaliil! Mai puteţi merge la biserică? 

— Slavă Domnului, părinte Ioanichie. Mai pot cu ajutorul Maicii 
Domnului! Iată, tocmai citeam Paraclisul Prea Sfintei Născătoare de 
Dumnezeu. îl fac în fiecare seară, că aşa ne-am obişnuit noi călugării, din 
tinereţe. Dimineaţa Acatistul Bunei Vestiri şi seara Paraclisul, Canonul 
de pocăinţă. Canonul îngerului păzitor, metanii, închinăciuni şi slujbele 
din biserică, de la care nu lipsesc niciodată, cît mă va mai întări bunul 
Dumnezeu. 

— în ce an aţi venit la mînăstire, părinte Gamabil? 

— în anul 1923. Noi sîntem din judeţul Vrancea, aproape de Panciu. 
Am fost patru copii la părinţi. Tata era aspru şi neînduplecat. Mama însă 
ne iubea mult, ca toate mamele. între anii 1921 —1923 am făcut armata. 
Odată, m-am întîlnit cu un călugăr cuvios şi mare misionar, anume proto- 
singbelul Dionisie Lungu. Cînd m-a văzut militar, m-a întrebat: „Frate 
Gheorgbe, ce vrei să faci după armată?”. Iar eu i-am răspus: „De, 
părinte, m-aş face călugăr, dacă o vrea Dumnezeu!”. „Dacă vrei să te 
faci călugăr, mi-a zis el, du-te la Mînăstirea Neamţ. Este o mînăstire mare, 
cu călugări mulţi, pînă la 250; cu slujbe frumoase, cu duhovnici buni. 
Acolo să te duci că are cine te creşte şi te forma”. 

— Şi ce-aţi făcut, părinte Gamaliil? 

— Cînd m-am liberat, nu m-am mai dus pe acasă. Ştiam că tata nu 
mă va lăsa la mînăstire. Cum veneam noi pe tren de la armată, vreo 15 
băieţi, în gara Mărăşeşti m-am furişat de ci şi în loc să cobor pentru Panciu, 
am plecat înainte cu trenul spre Paşcani. De acolo am mers pe jos 50 de 
km cu bagajul în spate, pînă la Mînăstirea Neamţ. Era în mai, ajunul 
Înălţării Domnului, hramul mînăstirii. Cînd mă apropiam de mînăstire 
am auzit clopotele sunînd de departe pentru priveghere de toată noaptea 
şi am început a plînge. Glasul lor mă chema, mă înălţa cu inima spre 
Dumnezeu şi-mi dădea speranţă. 

— Cum era viaţa duhovnicească pe atunci în Mînăstirea Neamţ? 

— Se ducea o viaţă duhovnicească destul de înaltă în mînăstire 
şi pe la schiturile Vovidenia, Pocrov şi Icoana. Erau peste 200 de călugări, 
unii mari postitori şi rugători. Apoi cam 40 de preoţi şi diaconi slujitori, 
duhovnici vestiţi, unii buni cărturari, şi vreo 50 de fraţi începători. Sluj¬ 
bele la biserică erau foarte frumoase şi înălţătoare de suflet. Cînd îmi 
amintesc îmi dau lacrimile. Apoi mînăstirea era îndestulată şi obştea 
mulţumită. 

— Ce ascultări mai importante aţi avut în mînăstire? 


18 — Convorbiri duhovniceşti 

— La început am iost rînduit la arhondaric, cu primirea credincio¬ 
şilor la dormit. Făceam curăţenie, duceam credincioşii la preoţi unde 
aveau nevoie şi de aici la trapeză să mănînce. Apoi am fost un timp la 
cancelaria mînăstirii, cu arhiva. în anul 1924 stareţul mînăstirii, arhiman¬ 
dritul Daniil Ciubotaru, a cumpărat cu mari cheltuieli şi eforturi o tipo¬ 
grafie nouă, pe care a instalat-o în cîteva chilii la bolniţa Mînăstirii. Neamţu 
nu mai avea tipografie din anul 1861. Din 1925 am fost dat cu ascultarea 
la tipografie. 

— Care a fost prima carte tipărită în noua tipografie a Mînăstirii 
Neamţ, în anul 1924? 

— A fost „Urmarea lui Hristos” de Toma Kempis. Apoi s-au tipărit 
vieţi de sfinţi, în broşuri pentru popor. Noul Testament, Minunile Maicii 
Domnului şi altele. în total s-au tipărit 46.000 exemplare broşuri şi cărţi 
religioase, în anul 1924. în anii următori, pînă în anul 1940, se tipăreau 
pînă la 75.000 exemplare de cărţi şi broşuri bisericeşti pe an, dintre care 
predominau cărţile de rugăciuni, Noul Testament şi Vieţile Sfinţilor. Apoi 
o carte numită „Combaterea sectelor”. 

— Care erau principabi călugări scriitori şi redactori de cărţi la 
tipografia Mînăstirii Neamţ? 

— Cel dinţii era Episcopul Nicodim, pe atunci stareţ. Apoi erau 
cîţiva călugări din lavră, precum Arhimandritul Mina Prodan, ieromonahii 
Efrem şi Vasile Vasilache ; cîţiva monahi din Neamţ, anume Ghelasie, 
Eufrosin Urmă, Damaschin Trofin şi eu. Mai tipăreau la Neamţ episco¬ 
piile din Moldova şi Bucovina. 

— Din ce an aţi început să scrieţi cărţi bisericeşti şi să tipăriţi în tipo¬ 
grafia mînăstirii? 

— Am început de prin anul 1928. Eu le scriam de mînă şi apoi le 
dădeam să le corecteze stareţul mînăstirii, Episcopul Nicodim. 

— Care a fost prima carte pe care aţi tipărit-o? 

— A fost cartea de rugăciuni, pentru credincioşi. Am tipărit-o în anul 
1930, în 10 000 exemplare. Era foarte solicitată. Am mai reeditat-o de 
cîteva ori. 

— Dar dintre cărţile compuse de sfinţia voastră, care a fost prima 
carte cu care aţi început această frumoasă activitate evanghelică? 

— Prima carte scrisă de mine a fost „Viaţa Maicii Domnului”, pe 
care am tipărit-o în anul 1933, în 3000 exemplare. Şi iată cum mi-a venit 
în gînd să fac' acest lucru. Mi-a căzut în mînă o broşură mică cu viaţa 
Maicii Domnului, scrisă de cineva. Cînd am văzut că este atît de scurtă şi 
sărăcăcioasă, am zis: „Dar oare Maica Domnului, cea mai mare dintre 
sfinţi, nu merită o carte cu viaţa ei, mai buna, mai bogată şi mai pe înţelesul 
credincioşilor?” Aşa m-am botărît să scriu o carte mai completă cu viaţa 

Maicii Domnului. Am adunat tot ce mi s-a părut mai necesar şi de folos 
din Sfînta Scriptură, din cărţile de cult şi de la biblioteca mînăstirii şi am 
alcătuit o carte cu 120 de pagini. Apoi am prezentat-o Episcopului Nicodim 
spre verificare şi l-am rugat să-mi facă o mică prefaţă. Cînd mi-a aprobat-o 
pentru tipar, am tocmit o sanie cu un cal şi am plecat să cumpăr hîrtie 
de la fabrica de hîrtie din Piatra Neamţ. Era iarnă şi frig şi am mers tare 
greu. Aşa se făceau cărţile pe atunci, cu multă cheltuială şi osteneală. 

— Ce alte cărţi mai importante aţi scris şi tipărit sfinţia voastră? 

— După „Cartea de rugăciuni” şi „Viaţa Maicii Domnului” am scris 
şi tipărit „Acatistierul” cu 12 acatiste, „Buchetul rugăciunilor”, în anul 
1935, „Făclii ortodoxe” cu diferite vieţi de sfinţi; „Prăvilioară bogată”, 
carte de rugăciuni de buzunar, „Grădina florilor duhovniceşti” şi nume¬ 
roase broşuri cu învăţături creştineşti, în total peste 52 de titluri. Am 
o mică colecţie din cărţile mele, intitulată „Biblioteca bunului creştin”, 
cu subtitlul „Pîinea sufletească zilnică”. 

— Ce alte ascultări aţi mai avut în mînăstire? 

— Timp de peste 20 de ani, începînd din anul 1925, vindeam cărţi 
bisericeşti tipărite la Neamţ. Vindeam şi obiecte de cult, icoane, cărţi, 
argintării, candele, cruciuliţe, sfeşnice. O parte din ele le comandam din 
ţară, iar altă parte se lucrau aici, pentru că Mînăstirea .Neamţ avea atelier 
de argintărie şi obiecte bisericeşti. Le distribuiam la credincioşii care veneau 
la mînăstire, la preoţii de prin sate şi pe la celelalte mînăstiri. Veneau mulţi 
din Transilvania şi luau cărţi pentru bisericile şi casele lor. 

— Cum aţi dus această frumoasă ascultare mînăstirească ? 

— Părinte, mi-au fost dragi cărţile bisericeşti, de aceea am dus cu 
bucurie sufletească această ascultare. Mă bucuram mult şi de oameni, 
de credincioşii care veneau pe la mînăstiri. Cînd vedeam eu Dumineca, 
la marile sărbători şi mai ales la hramul Mînăstirii Neamţ, înălţarea 
Domnului, atîtea mii de credincioşi adunaţi din toată ţara, şi cînd se 
scotea icoana Maicii Domnului în procesiune şi trăgeau toate clopotele 
de răsunau munţii şi văile nu mă puteam stăpîni de lacrimi. 

— Ce părinţi duhovniceşti mai aleşi aţi cunoscut în Mînăstirea Neamţ 
în anii tinereţii? 

— Ca duhovnici, cei mai renumiţi erau arhimandriţii: Mina Prodan, 
Ambrozie Nichifor, Efrem Arsintescu şi Ioachim Spătaru. Dar dintre ei, 
mai vestit şi căutat de lume era Ieroschimonahul Iosif Crăciun, mulţi ani 
pustnic la schitul Icoana. Acesta era mare nevoitor, avea rugăciunea 
inimii, postea cîte trei zile şi avea dar şi putere în cuvînt. La el alerga 
multă lume cu tot felul de bolnavi. Iar dintre călugări, cel mai nevoitor 
era monahul Iov Burlacu, farmacistul mînăstirii. Nu-1 întrecea nimeni. 
Avea chilia la bolniţă şi îngrijea de bolnavi. El prepara tot felul de medi- 

camente din plante medicinale, pe care le cunoştea foarte bine. Mi-aduc 
aminte că odată eram cam bolnav şi i-am cerut ceva medicamente. Mă 
supăra stomacul. Mi-a dat ceva şi m-am făcut mai bine. Cînd i-am mai 
cerut, s-a uitat la mine şi mi-a zis cu asprime: „Medicamentele sînt pentru 
mireni şi mai ales pentru necredincioşi. Nu pentru călugări. Călugărul 
trebuie să rabde boala, sau să se roage la Dumnezeu şi să se vindece numai 
cu post şi cu rugăciune!”. 

— După 60 de ani de nevoinţă cum vi s-a părut viaţa de mînăstire, 
părinte Gamaliil? 

— Mi s-a părut ca un vis ! Iată, am 84 de ani! Ai mei toţi s-au dus la 
Dumnezeu. De-acum mă pregătesc să plec şi eu . .. 

— Părinte Gamaliil, daţi-mi un cuvînt de folos. 

— Părinte Ioanichie, eu am făcut în viaţa mea tot ce am putut şi am 
crezut că este mai bun, spre slava lui Dumnezeu şi folosul credincioşilor. 
Acum este rîndul sfinţiilor voastre. Deci, fă şi sfinţia ta tot ce crezi că 
este bun, tot ce poţi, spre lauda lui Dumnezeu şi zidirea sufletească a 
credincioşilor. Fă acum cînd poţi, că mîine vei fi ca mine şi nu vei mai 
putea face nimic! . . . 

Am plecat din Mînăstirea Neamţ în asfinţitul soarelui, bucuros şi cu 
sufletul mîngîiat de cuvintele părintelui Gamaliil. Peste marea lavră şi 
peste creştetul munţilor răsunau clopotele de priveghere. Mîine este 
Duminică, ziua învierii lui Hristos! 

PROTOSINGHELUL VASIAN IOSUB 
Schitul Icoana — Neamţ 
(n. 1907-1987) 

Situat la 8 km nord-vest de Mînăstirea Neamţ, pe valea atît de fru¬ 
moasă a pîrîului cu acelaşi nume, Schitul Icoana este — după Pocrov şi 
Vovidenia — a treia sihăstrie de linişte a călugărilor din marea lavră. 
Schitul a luat fiinţă în anul 1821, pe locul unde a fost ascunsă icoana Maicii 
Domnului din Mînăstirea Neamţ. Fondatoarea schitului este însăşi Maica 
Domnului, ocrotitoarea tuturor creştinilor. Apoi sînt numeroşii sihastri 
care se nevoiau în pădurile şi munţii din împrejurimi, încă de prin secolul 
XIV. Apoi este arhimandritul Ilarie cu soborul Mmăstirii Neamţ, care în 
anul 1821 ascunde sfînta icoană în acest loc tăinuit, pentru a o scăpa de 
profanare şi răpire. 

Primul schit, numit „Icoana Veche”, ruinîndu-se din cauza tere¬ 
nului, obştea marii lavre a întemeiat, între anii 1941—1945, un nou schit 
din-lemn şi piatră, într-o poiană largă şi liniştită, cu hramul „Schimbarea 

Domnului la Faţă”, cunoscută sub numele de „Schitul Icoana Nouă”. 
Primul egumen al actualei sihăstrii este Protosinghelul Vasian Iosub, un 
duhovnic blînd, tăcut şi iubitor de Dumnezeu. 

Dorind să merg pe urmele marilor noştri sihaştri şi cuvioşi din trecut, 
poposesc un ceas la Schitul Icoana. Este o zi binecuvîntată de octombrie, 
cu soare şi linişte. Schitul, alb, imaculat ca un cuib de rîndunele, se con¬ 
turează de departe pe pajiştea verde. De jur împrejur, coline domoaie 
de munţi îmbrăcaţi în păduri de brad şi fag atinse de culorile toamnei 
dau schitului un farmec de paradis. 

Bătrînul egumen este sufletul acestui sfînt locaş. Înconjurat de cîţiva 
ucenici, el ţine candela vie şi aprinsă aici de peste 40 de ani. întotdeauna 
este acelaşi şi niciodată tulburat sau grăbit. Chipul blînd şi împăcat al 
părintelui Vasian mă îndeamnă la dialog. 

— De cînd aţi venit la mînăstire, părinte Vasian? 

— Din primăvara anului 1932, părinte Ioanichie. Aveam atunci 25 de 
ani. Parcă mai ieri a fost! 

— Cine v-a îndemnat să veniţi la viaţa călugărească? 

— Slujbele cele frumoase din Mînăstirea Neamţ, pe care nu le puteai 
vedea în nici o altă mînăstire. Slujeau în sărbători cîte zece preoţi, zece 
diaconi şi stareţul mînăstirii. Iar la strană cîntau în două cete cei mai 
mari protopsalţi ai Mînăstirii Neamţ, cum erau părinţii: Galerie, Ghera- 
sim, Cozma, Ghenadie, Victor şi mulţi alţii. Cînd cîntau cu toţii la prive¬ 
ghere şi sunau clopotele, parcă eram în cer. Apoi, eram cu satul aproape 
de mînăstire, din părţile Paşcanilor, şi pe atunci veneam mereu în pele¬ 
rinaj pe la mînăstiri în sărbători, încît ştiam de mici viaţa călugărească 
şi pe duhovnicii cei mai buni. 

— Ce părinţi renumiţi din Mînăstirea Neamţ au sihăstrit în Ridurile 
şi munţii din jurul Icoanei? 

— Cel mai vestit a fost schimonahul Gordie Rusu, care s-a nevoit 
aproape gol între anii 1850—1870, aici, pe muntele de alături, care de 
atunci îi poartă numele. Iar în secolul nostru, cel mai vestit a fost schi¬ 
monahul Iosif Crăciun, numit de credincioşi „Pustnicul”. Cînd am venit 
eu aici, erau prin poienile din împrejurimi mai multe bordeie şi chilii din 
lemn, în care se linişteau călugării, mai ales schivnicii şi bătrînii. Aici s-a 
nevoit mai mulţi ani şi părintele Vartolomeu Palamaru, duhovnicul mînăs¬ 
tirii, iar la Icoana Veche s-a nevoit acum zece ani monahul Ioan Buluc, 
un foarte bun sihastru. Acolo a şi murit. In trecut se nevoiau în munţii 
aceştia zeci de călugări din Neamţ, unii cu viaţă sfîntă. A fost şi un mic 
schit de călugări, colo. sus, pe Muntele Coarnele, numit „Schitul Coarnele”, 
după numele muntelui. 

— Părinte Vasian, aţi cunoscut la Neamţ pe cuviosul Ioan Iacob? 

— Cum să nu-1 cunosc, dacă i-am fost şi ucenic! Deşi era cu cîţiva 
ani mai mic decît mine, dar era rînduit de stareţul Mînăstirii Neamţ, 
episcopul Nicodim, să înveţe pe fraţi limbile română şi franceză. Noaptea, 
după utrenie, pe la orele unu, mă chema în chilia lui şi mă învăţa să scriu 
şi să citesc în franceză. Mi-au rămas amintire de la el un creion şi un caiet 
scris cu mîna lui. Era un călugăr tăcut, blînd şi senin la faţă. Nu se tulbura 
de nimic, nu se smintea niciodată de ceva, se ruga mult şi avea mare 
dragoste spre toţi. 

— Sînteţi mulţumit de viaţa duhovnicească pe care aţi dus-o aici, 
la Schitul Icoana ? 

— Slavă Domnului pentru toate! Am făcut şi eu cît am putut ; nu 
cît a trebuit şi cît am făgăduit. Am ţinut aici candela aprinsă 40 de ani! 

— Vin credincioşi aici la biserică? 

— Vin, mai ales vara, din Pipirig, pe poteci de picior peste munte. 
Mai vin de la Rîşca, Rădăşeni, Boroaia, Tg. Neamţ. Ascultă slujba, dorm 
la arhondaric, iau masa cu noi la trapeză şi apoi se întorc. Unii se spove¬ 
desc, alţii se împărtăşesc, alţii fac Sfîntul Maslu. Aşa a fost la mînăstirile 
noastre întotdeauna şi sîntem datori să-i primim, să-i spovedim, să-i 
sfătuim şi să-i împăcăm sufleteşte. 

— Ce sfat de folos daţi ucenicilor sfinţiei voastre? 

— Să păzească tăcerea, dragostea şi rugăciunea, că prin aceste trei 
scapă de multe ispite şi păcate. Dacă păzim acestea, celelalte ni se adaugă. 

PROTOSINGHELUL VALERIE DIACONU 
Mînăstirea Secu 
(n. 1903-1987) 

Aşezată la 10 km de Mînăstirea Neamţ, pe o vale singuratică ce te 
îndeamnă la linişte, Mînăstirea Secu se înalţă între culmile împădurite 
şi binevoitoare ca o monumentală cetate monahală a Moldovei, a cărei 
existenţă împlineşte aproape o jumătate de mileniu. Mai înainte de fon¬ 
darea acestei mînăstiri de către Nestor Ureche, în anul 1602, pe Valea 
Secului exista o puternică vatră sihăstrească încă de la începutul secolu¬ 
lui XV. Numeroşi călugări iubitori de linişte şi rugăciune se retrăgeau din 
obştea Mînăstirii Neamţ la nevoinţă pustnicească pe această vale, dintre 
care mulţi ajungeau sihastri iscusiţi. In prima jumătate a secolului al 
XVI-lea doi călugări, anume Vasian şi Zosima, întemeiază în locul actualei 
mînăstiri prima aşezare monahală organizată — „Schitul lui Zosima” —- 
care avea să devină la sfîrşitul aceluiaşi secol un adevărat centru de viaţă 
duhovnicească şi cărturărie, sub povăţuirea egumenului Dosoftei Dascălul. 

Cel mai strălucit fiu al acestei sihăstrii a fost marele mitropolit şi cărturar 
Varlaam Moţoc. 

O altă înnoire duhovnicească a cunoscut Mînăstirea Secu în a doua 
jumătate a secolului XVIII, prin venirea stareţului Paisie cu obştea sa 
de la Dragomima. Pînă în primele decenii ale secolului nostru, Mînăstirea 
Secu era obştea preferată a călugărilor iubitori de linişte din ţinutul 
Neamţ, care a dat monahismului nostru duhovnici, stareţi şi monahi 
rugători dintre cei mai sporiţi. în prezent, obştea acestei mînăstixi numără 
aproape 40 de părinţi şi fraţi. Duhovnicul cel mai vîrstnic şi renumit al 
Mînăstirii Secu este astăzi Protosinghelul Valerie Diaconu. Chipul său 
blînd, comunicativ şi evlavios, ca şi cei aproape 60 de ani de nevoinţă 
călugărească, m-au îndemnat să-l invit la un scurt dialog duhovnicesc, pe 
care îl redau în aceste pagini, spre folosul ucenicilor săi. 

— De cînd sînteţi în mînăstire, părinte Valerie, şi cine v-a îndemnat 
să îmbrăţişaţi viaţa călugărească? 

— Părinte Ioanichie, noi sîntem din părţile Moineştiului, unde este o 
veche tradiţie şi vocaţie pentru viaţa monahală. încă de cînd eram mic 
veneam cu părinţii mei din satul Cucuieţi — Zemeş la hramurile mînăstirilor 
Neamţ, Secu, Văratec şi Agapia. Credincioşii de la noi, ca şi acum, erau 
cunoscuţi de duhovnici pe la toate mînăstirile, unde poposeau, se spo¬ 
vedeau, se împărtăşeau şi primeau sfaturi duhovniceşti. Aşa am cunoscut 
încă din copilărie pe marii duhovnici Vichentie Mălău de la Secu, Mina 
Prodan şi Ambrozie Nichifor de la Neamţ, Eftimie Tanasă de la Agapia, 
Nicodim Măndiţă de la Văratec şi Ioanichie Moroi de la Sihăstria. Viaţa 
lor, îndemnurile lor sufleteşti şi nvna lor pentru Hristos, m-au adus la 
mînăstire. în anul 1925 am intrat pe poarta Mînăstirii Secu. 

- In ce mînăstiri v-aţi mai nevoit şi ce v-a plăcut mai mult în viaţa 
călugărească ? 

— Nu mi-a plăcut sa umblu din mînăstire în mînăstire. Tot timpul 
am stat numai la Secu. Mi-am legat inima de biserica aceasta, de părinţii 
de aici şi de aceste locuri liniştite şi cu greu m-aş fii dus în altă parte. Tem¬ 
porar am mai fost trimis de ascultare pe la parohii, pe la unele schituri,* 
dar cum îmi terminam misiunea, mă întorceam iarăşi la chilia mea. 

Cît despre viaţa mea în mînăstire, mi-a plăcut cel mai mult să fac 
ascultare. Dacă ai venit la mînăstire, trebuie să-ţi tai voia şi să faci ce-ţi 
porunceşte cel mai mare. Aceasta este adevărata călugărie. Altfel, n-ai 
pace în suflet şi nu poţi spori duhovniceşte. Oriunde am fost trimis de 
stareţ şi de economul mînăstirii, m-am dus cu bucurie şi cu dragoste, fără 
cîrtire, ca pentru Hristos, iar nu cu îndoială. Şi întotdeauna am ieşit bine 
şi am fost mulţumit sufleteşte. Iar dintre ascultări, cei mai mult mi-a plăcut 
să slujesc la biserică, să ascult Sfînta Liturghie şi să cînt la strană. Am 

lucrat şi la atelierul de tîmplărie, am fost şi la economat, am fost şi ecle- 
siarh mare la biserică, iar de vreo 20 de ani sînt duhovnicul mînăstirii 
noastre. Asta este cea mai grea ascultare. Dar cu darul lui Dumnezeu o 
împlinesc după putere. 

— Aţi cunoscut călugări mai sporiţi la Secu în tinereţe? 

— Am cunoscut călugări foarte sporiţi în rugăciune, în post, în sme¬ 
renie şi tăcere, cum nu mai avem acum. A fost o generaţie de părinţi plini 
de rîvnă şi dragoste pentru Dumnezeu şi pentru oameni, foarte lepădaţi 
de cele materiale şi bogaţi în fapte bune. Unii dormeau noaptea pe scaune, 
doar cîteva ceasuri. Alţii posteau mult, alţii făceau ascultare toată ziua 
şi mîncau numai o dată pe zi, seara. Dintre aceştia pot aminti pe părinţii 
Antim Găină şi Damian Ţîru, mari asceţi şi cunoscători ai Sfinţilor Pă¬ 
rinţi; şi pe părinţii Neofit, Stelian şi bătrînul schimonah Calist. Alţii 
citeau zilnic toată Psaltirea, sau o spuneau pe de ro6t, făceau sute de 
metanii şi mîncau numai legume, cum a fost părintele Teofan. Alţii erau 
mari ascultători. Totul făceau cu ascultare şi binecuvîntare, cum a fost 
părintele loachim. Alţii se retrăgeau la linişte, mai ales în posturi, fie la 
Sihla sau Sihăstria, fie la cîte un bordei în pădure. La sfîrşitul postului 
coborau din nou în mînăstire. Aşa au fost părinţii Vasian Scripcă, Gherontie 
Brustureanu şi Dionisie Eftimie. Alţii erau mari cîntăreţi de muzică psal- 
tică la biserică, cum nu mai avem astăzi. Un părinte bun a fost şi părintele 
Nifon (f 1983), brutarul mînăstirii timp de 40 de ani. Cum scotea pîinea 
din cuptor ieşea în drum, şi împărţea la toţi pîine caldă! 

— Dar de părintele Vichentie Mălău ce ne puteţi spune? 

— El a fost cel mai mare duhovnic pe care l-a dat Mînăstirea Secu 
în secolul nostru şi poate nimeni altul în zilele noastre nu va ajunge la 
măsura lui. Un călugăr desăvîrşit. Cel mai mult iubea biserica, rugăciunea 
neîncetată, postul pînă seara, milostenia totală, citirea sfinţelor cărţi şi 
jertfirea pentru mîntuirea altora. Cu sine era foarte aspru, dar în taină. 
Iar cu credincioşii şi călugării era foarte blînd, milostiv, iertător şi neîn¬ 
trecut sfătuitor. Dintre toate, cea mai mare faptă bună a sa era însă milos¬ 
tenia. Dădea la săraci pînă şi cămaşa de pe el, haine, bani, pîine, tot ce 
' avea. Iar cînd nu mai avea ce le da, mergea pe la părinţi şi le zicea: „Părin¬ 
ţilor, a venit Hristos la mine şi nu am ce să-I dau. împrumutaţi-mă cu 
ceva bani şi cînd voi avea o să vi-i dau înapoi!” 

A fost 12 ani duhovnic la Mînăstirea Agapia. Apoi încă cinci ani la 
Mînăstirea Vasiova — Banat, unde a răposat în 1945. 

— Părinte Valerie, ce sfat duhovnicesc doriţi să lăsaţi urmaşilor? 

— Părinte Ioanichie, să ne rugăm mai mult şi să fim model de dra¬ 
goste şi blîndeţe pentru credincioşi. Nu ne putem izola de ei. Astăzi trebuie 
să colaborăm cu preoţii, să învăţăm şi să'sfătuim pe bunii noştri creştini. 

Avem un popor credincios şi blînd. Să fim alături de el! Să apărăm cre¬ 
dinţa ortodoxă străbună de prozelitismul sectar. Să fim lumini aprinse 
în sfeşnic printre oameni ! Aceasta este misiunea noastră, a călugărilor, 
pentru viitor. 


IEROSCHIMONAHUL PAISIE OLARU 
Schitul Sihla — Neamţ 
(n. 1897-1990) 


Blîndul ieroschimonah Paisie Olaru este unul dintre duhovnicii cei 
mai cunoscuţi şi apreciaţi din mînăstirile noastre. De aproape 40 de ani, 
acest cuvios părinte vorbeşte fără odihnă cu Dumnezeu şi cu oamenii, se 
jertfeşte pe sine şi îşi pune în cumpănă sufletul său pentru mîntuirea nume¬ 
roşilor săi fii duhovniceşti, călugări şi mireni, pe care îi creşte cu atîta 


căldură şi dragoste. 

Crescut şi format în Schitul Cozancea — Botoşani, pînă în anul 
1947, apoi în Mînăstirea Sihăstria, în preajma satelor şi în mijlocul naturii, 
părintele Paisie a fost înzestrat de Dumnezeu cu un suflet profund sensibil 
şi deopotrivă deschis pentru linişte şi pentru oameni. Din tinereţe iubeşte 
natura, florile, izvoarele, cîmpul înverzit şi cerul înstelat. îi sînt dragi 
slujbele minăstireşti, cîntările de miezul nopţii, poezia şi singurătatea. 
Dar mai presus de toate îi sînt dragi oamenii, călugării nevoitori, ţăranii 
arşi de soare de la cîmp, mamele cu mulţi copii, tinerii nevinovaţi, bătrînii 
împovăraţi de ani şi credincioşii iubitori de Hristos. Pe toţi îi primeşte 
cu dragoste, îi ascultă, îi mărturiseşte, îi binecuvîntează, îi sfătuieşte şi 
se roagă lui Dumnezeu pentru ei. Căci părintele Paisie este, deopotrivă, 



duhovnic iscusit, atît pentru călugări, cît şi pentru mireni. 

în nevoinţa călugărească, ieroschimonahul Paisie Olaru este tipul 
sihastrului consacrat, care nu poate renunţa uşor la linişte, la viaţa re¬ 
trasă de schit, la chilia lui modestă de lemn aşezată în mijlocul naturii, 
sau la margine de codru. în schimb, viaţa de obşte din marile mînăstiri, 
cu călugări mulţi, cu program impus, cu zgomot şi griji de tot felul, îi este 
mai greu accesibilă. 

în duhovnicie, sfinţia sa are o mare experienţă a vieţii interioare. 
Evită mulţimea, unde mai greu poate da roade profunde şi de durată. 
Individual însă, prin taina Spovedaniei lucrează mult, cu ajutorul Duhului 
Sfînt. Aici, ca în faţa tronului ceresc de judecată, se roagă, întreabă, ascultă, 
trezeşte sufletul, deşteaptă conştiinţa omului, pune leac potrivit pe rană, 
dă speranţă şi tămăduieşte. Întîi începe de la rugăciune şi spovedanie, 
apoi adaugă untedelemnul cuvîntului. Părintele Paisie este un duhovnic 

al inimii. El se adresează mai mult inimii decît minţii. Se smereşte el cel 
dinţii, şi chiar lăcrimează, ca să convingă şi pe fiii săi sufleteşti să se 
smerească şi să-şi plîngă păcatele. 

Cu puţine cuvinte, părintele Paisie reuşeşte să ridice moralul oricărui 
suflet care bate în uşa chiliei sale, îl izbăveşte de deznădejde şi îi promite 
iertarea şi raiul. Pentru marea sa dragoste şi milă către toţi, sfinţia sa nu 
înfruntă niciodată, nu mustră cu asprime, nu ridică tonul cuvîntului; 
ci îl foloseşte cu multă măiestrie, ca un medicament rar pe rana deschisă. 
Părintele Paisie este un duhovnic preţios pentru zilele 1 oastre. El reuşeşte 
să cîştige mai multe suflete pentru Hristos decît alţii, pentru că stăruie 
mai mult, pentru că lucrează mai profund sufletul omului, pentru că 
iubeşte mai mult şi se adresează direct inimii. El îşi începe deodată dialogul 
cu Dumnezeu şi cu omul, prin rugăciune şi cuvînt, pr.'n spovedanie, dezle¬ 
gare, sfătuire şi canon. Dialogul cu sfinţia sa este un dialog emoţional, al 
inimii, al bucuriei şi al lacrimilor. Un dialog aproape harismatic, al încre¬ 
derii şi speranţei de mîntuire. 

Părintele Paisie nu vorbeşte aproape deloc despre iad. în schimb, 
despre rai şi fericirea drepţilor vorbeşte permanent ucenicilor săi, pentru 
că este un părinte al dragostei şi nădejdii. De aceeaşi salutul său obişnuit 
către fiii săi duhovniceşti este acesta: „Să ne întîlnim la uşa raiului!”. 

La vîrsta sa de aproape 90 de ani, bunul părinte Paisie Olaru se simte 
obosit. Aceasta l*a îndemnat să se retragă în ultimii ani la Schitul Sihla, 
ca să fie mai liniştit, mai aproape de cer, de Dumnezeu. Dar şi aici îl caută 
oamenii — călugări, stareţi, preoţi, credincioşi de aproape şi de departe — 
pe care îi primeşte cu aceeaşi obişnuită dragoste, în numele lui Hristos, 
şi toţi se întorc întăriţi şi hrăniţi duhovniceşte. Odată cu seara, părintele 
Paisie îşi aprinde luminarea, se roagă în taină, citeşte din sfintele cărţi, 
cîntă ceva spre lauda lui Dumnezeu, apoi se odihneşte două ore pe obiş¬ 
nuita laviţă. La miezul nopţii, cînd sună clopotul, îşi ia toiagul şi coboară 
de sub stîncile Sihlei la hiserică să asculte slujba utreniei. 

Aşa şi trăieşte bunul nostru părinte duhovnicesc ultimii ani ai vieţii 
sale pământeşti. Nu se teme de ceasul morţii, nici de diavoli, nici de 
muncile iadului, pentru că în toată viaţa a iubit pe oameni şi pe Dumnezeu; 
pentru că s-a jertfit pentru mîntuirea altora. Nădejdea lui este Hristos, 
Mîntuitorul lumii; averea lui este smerenia; iar lauda lui sînt numeroşii 
săi ucenici, pe care i-a crescut şi care se roagă pentru el. 

Dorinţa realizării unui dialog cu părintele Paisie m-a îndemnat să 
urc adeseori muntele Sihlei spre a-i cere cuvînt de folos pentru mine şi 
pentru toţi cei ce iubesc pe Hristos. Iată-mă sus, lîngă chilia bunului 
bătrîn. Lucrează la nuca lui grădină de legume. Mă apropii şi-i sărut mina 
care a mîngîiat atîtea suflete. 

1. —- Binecuvîntaţi-mă, prea cuvioase părinte Paisie! 

— Domnul şi Măicuţa Lui să ne binecuvinteze pe toţi, părinte Ioa- 
nîchie! 

2. — Am venit să vă văd şi să primesc cuvînt de folos de la sfinţia 
voastră. 

— Acum, noi bătrînii nu mai avem cuvinte de folos cum aveau părinţii 
noştri. Ne-a luat Dumnezeu darul şi puterea cuvîntului, pentru că nici 
noi, nici cei ce ni-1 cer nu-1 împlinesc cu fapta. Spunem noi cîte un cuvînt 
de sfătuire celor care vin pînă aici, dar cînd aud că trebuie să-l pună în 
practică, adică să se roage mai mult, să postească, să ierte pe aproapele 
lor, se întorc abătuţi acasă. Spun la unii de zece ori să nu mai facă cutare 
păcat, sa lase beţia şi desfrînarea ca să nu-şi piardă sufletul, dar ei, deşi 
făgăduiesc, îl fac mai departe. Am însă şi suflete care ne întrec pe noi. 
Numai cît deschid gura, ei şi încep a face cu fapta lucrul lui Dumnezeu. 
Dar să stăm oleacă, colo, pe bancă, în cerdacul chiliei. 

3. —Părinte Paisie, spuneţi-mi cîteva cuvinte despre satul natal, 
despre părinţii sfinţiei voastre şi despre anii copilăriei. 

— întrebarea sfinţiei tale mă îndeamnă să mă fac mic, să mă văd în 
satul meu natal Stroieşti, din comuna Lunca, judeţul Botoşani, şi în casa 
părinţilor mei, loan şi Ecaterina Olaru. Ţin minte că tatăl meu a fost 
pădurar la boieri toată viaţa lui, pînă la adînci bătrîneţe. Părinţii mei au 
avut cinci copii, patru băieţi şi o fată. Cel mai mic dintre ei am fost eu. 
îmi aduc aminte că tata m-a dus la şcoala din sat pentru prima dată şi 
m-a prezentat profesorului meu de atunci, cu numele Şandru. La noi 
în sat nu se învăţau mai mult de trei clase primare. în aceşti trei ani am 
fost premiantul clasei. La sfîrşitul anului îmi cîntau băieţii: „Ai ascultat, 
ai învăţat, coroană ai luat!”. Pe atunci se dădeau ca premii cărţi cu vieţile 
sfinţilor. Sigur că mă mîndream! 

Părinţii mei, Io an şi Ecaterina, au trăit în pace şi mergeau la biserică 
regulat, mai ales la sărbători mari. Ţin minte, la Paşti, după înviere, 
venea tata de la biserică cu pască sfinţită şi cu ouă roşii într-un ştergar 
frumos. Noi îl aşteptam să vină şi cînd intra în casă, zicea: „Hristos a 
înviat!”, iar noi răspundeam: „Adevărat a înviat!” Apoi, tata.ne atingea 
cu pasca sfinţită la frunte. 

4. — Ce sfaturi mai deosebite vă dădeau părinţii în anii copilăriei ?■ 

— Ca sfaturi, mai mult ne învăţau cu viaţa lor, fiind oameni simpli. 

Dar nu i-am auzit niciodată să se certe sau să înjure. Tata ştia Paraclisul 
Maicii Domnului pe de rost, precum şi alte rugăciuni şi se ruga cu glas 
tare că auzeam şi noi. Zicea ca preotul: „Domnului să ne rugăm! şi se 
bătea cu pumnul în piept. Iar mama era prietenoasă cu toată lumea şi ne 

spunea de multe ori: „Măi băieţi, să fiţi cuminţi, ca să nu dam cinstea 
pe ruşine!” 

5. —Dar de preotul care v-a botezat şi de bătrînii satului vă mai 
amintiţi ? 

— Pe preotul care m-a botezat în chema GheorgheJBercea şi pe prez- 
biteră Profira. Parcă îl aud pe părintele cîntînd în biserică: „Aghios, 
Aghios . . ! şi se bătea cu pumnul în piept. Pe atunci bătrînii îşi lăsau 

mustăţi şi purtau părul retezat, iar copiii, mare, mic, le dădeau „Bună ziua” 

6. — Cînd v-au murit părinţii? 

— Mama mea a murit în timpul războiului din 1913, iar tata a murit 
în anul 1923, cînd eram la mînăstire. 

7. —Cine v-a îndemnat să intraţi în viaţa călugărească? 

— Vieţile Sfinţilor m-au îndemnat la călugărie şi dragostea mea 
pentru Domnul! 

8. — în ce an aţi intrat în mînăstire la Schitul Cozancea? 

— Am intrat în mînăstire după război, în anul 1921. Ca stareţ la 
Cozancea era ieromonahul Vladimir Bodescu. Tot în timpul lui am fost şi 
călugărit. Dar schitul îl cunoşteam încă din copilărie, că, deşi eram obraz¬ 
nic, dar biserica îmi era dragă. Am căpătat dragoste de biserică din cărţile 
ce le primeam premiu la şcoală. 

9. —Ce duhovnici mai sporiţi erau pe atunci la Cozancea? 

— Am apucat pe atunci călugări şi duhovnici sporiţi la Cozancea, 
pe care eu îi socoteam înainte-văzători. Duhovnicul meu era părintele 
Calinic Şuşu, mare nevoitor-şi lucrător al rugăciunii. El de multe ori mă 
scula la rugăciune. Iar cînd mă chema la biserică la miezul nopţii, îmi 
zicea: „Hai să mergem la biserică, că secerişul este mult şi lucrătorii 
puţini!”. Mă supăram cînd mă scula prea degrabă, dar cînd mergeam la 
utrenie, îl găseam ori aşteptînd pe pragul bisericii, ori umblînd împre¬ 
jurul ei. 

10. — în ce an v-aţi călugărit, părinte Paisie? 

— Călugăria mea a fost în anul 1922, vara, în iunie; dar a fost prea 
pripită, căci m-a călugărit pe caz de boală. Stareţul meu de atunci, proto- 
singhelul Vladimir Bodescu, m-a tuns cu mîinile lui, schimbîndu-mi 
numele din Petru în Paisie. 

11. —Ce ascultări şi ispite mai deosebite aţi avut in primii ani de 
mînăstire ? 

— în schitul Cozancea era viaţă de sine, iar eu eram rînduit cu toată 
treaba in ograda stăreţiei şi mă bucuram iCÎnd puteam să iau parte la 

slujbe. Mai tîrziu am fost rînduit paraclisier la biserică. însă am avut şi 
multe ispite la început, fiindcă mă socoteam că ştiu ceva şi că pot ceva. 
De multe ori mă mîniam, fiind prea încercat de părintele stareţ şi uneori 
îmi zicea gîndul să mă întorc în lume, că am cu ce ,trăi. Dar cînd mă 
duceam la duhovnic şi mă mărturiseam, îndată mă linişteam. 

12. — în ce împrejurare v-aţi retras la linişte în codrii din preajma 
Schitului Cozancea şi cîţi ani aţi sihăstrit acolo? 

— în anul 1925 am avut fericirea să fac o vizită pe la mănăstirile din 
Munţii Neamţului, în care timp am ajuns şi la Schitul Sihla, unde am 
rămas mai multe zile. Atunci am întîlnit mulţi pustnici în apropierea 
Sihlei şi la Rîpa lui Coroi. De atunci, mai ales, mi-a plăcut să trăiesc în 
singurătate şi să mă depărtez de lume. Acest gînd m-a îndemnat să mă 
retrag la munţi. Am încercat să vin la Mînăstirea Sihăstria, dar stareţul 
de atunci, loanichie, nu m-a primit fără blagoslovenia stareţului meu. 
Din această pricină am îndrăgit o poieniţă aproape de Schitul Cozancea, 
unde ma retrăgeam din cînd în cînd pentru rugăciune şi linişte. în anul 
1930, 8chimbîndu-se stareţul meu, noul egumen mi -a dat voie să-mi fac 
o căsuţă cu trei chilii în acea poieniţă, unde mi-am făcut o mică grădină 
şi am plantat pomi roditori şi viţă de vie. Acolo mă linişteam noaptea, 
dar ascultarea o aveam tot în mînăstire, la biserică. în acea căsuţă aveam 
şi un mic paraclis. Acolo am petrecut 18 ani, adică pînă în 1948, cînd am 
venit la Sihăstria. 

13. — Ce ispite mai deosebite aţi avut la linişte şi cum le-aţi biruit? 

— în acest răstimp de aproape douăzeci de ani, nu am avut prea 
mari ispite de la diavoli, că nu prea îi supăram. Doar de la trup eram mai 
mult ispitit, că intrasem în război cu cei şapte ispititori, adică cele şapte 
păcate de moarte, pe care de multe ori le împlineam. Dar, prin rugăciune, 
prin smerenie şi răbdare, le biruiam cu darul lui Dumnezeu. 

14. — Ce ucenici mai deosebiţi aţi avut la linişte ? 

— Am avut mai mulţi, dar cel mai sporit a fost fratele părintelui 
Cleopa, anume Gheorghe Ilie. Mi-aduc a min te că locuia într-o chilie cu 
alt frate bătrîn, care nu ştia carte, şi era foarte tăcut şi nevoitor la rugă¬ 
ciune şi la post. Odată, pe cînd se rugau ei împreună seara, fratele Gheorghe 
şi-a croit două palme, singur, peste obraz, ca să-şi alunge somnul. Atunci 
bătrinul, speriat, a sărit de la rugăciune şi a venit la mine, zicînd că a 
înnebunit fratele Gheorghe şi nu mai pot citi pravila împreună. Dar eu 
i-am liniştit pe amindoi. la altă zi lucram la vie cu fraţii. Seara, l-am 
trimis pe fratele Gheorghe Ilie să pregătească masa. Cînd venim noi, gă¬ 
sesc pe masă un mic bileţel pe care scria: „Iartă-mă, părinte Paisie, plec 
pentru cinci zile să mă pocăiesc”! Mincăm* noi, ne facem pravila de seară 

şi ne culcăm. Pe la miezul nopţii mă pomenesc că bate cineva în geam. 
„Cine este acolo”? întreb. „Blagosloveşte, părinte Paisie, sînt fratele 
Gheorghe păcătosul”. „Fratele Gheorghe este plecat pentru cinci zile la 
linişte să se pocăiască!” i-am răspuns; apoi i-am dat drumul în chilie. Era 
obosit şi speriat. „Ce ai păţit”? l-am întrebat. Iar el mi-a răspuns: „Am 
găsit o groapă în pădure şi mi-a venit în minte să stau acolo cinci zile 
ca să postesc şi să mă rog. Dar cînd citeam din Ceaslov rugăciunea de 
seară şi acatistul Sfinţilor Voievozi, am auzit un glas înfricoşat: „Ce faci 
aici?” Era vrăjmaşul! Atunci, de frică, repede am luat Ceaslovul şi nu 
ştiu cum am ajuns aici. Mă rog de mă iartă, părinte Paisie”. „Dumnezeu 
să te ierte, frate Gheorghe, i-am răspuns. Aşa păţesc cei ce fac orice lucru 
fără blagoslovenie”! 

După ce a plecat fratele Gheorghe Uie la Mînăstirea Sihăstria, mi-a 
trimis Dumnezeu alt ucenic bun, tot Gheorghe îl chema. Era din satul 
Flămînzi, a fost cioban la oi toată viaţa lui şi nu s-a căsătorit niciodată. 
Un bătrîn minunat cu plete albe şi cu barbă. Prima întîlnire a fost într-o 
seară de iarnă. Pe cînd eram la vecernie, numai ce apare înaintea bisericii, 
desculţ, cu faţa senină, îşi ştergea picioarele de zăpadă. Eu atît pot să 
spun despre el: că mi-a fost ucenic la chilie opt ani de zile, că mă întrecea 
în toate, şi în post, şi în rugăciune, şi în smerenie, şi nimic nu făcea fără 
blagoslovenie. 

15. — Ce bucurii duhovniceşti mai deosebite aţi avut la schitul 
Cozancea? 

— Am avut destule bucurii cît am stat la linişte în căsuţa mea din 
poieniţă, mai ales cînd mă rugam noaptea şi foloseam sufleteşte pe alţii. 
Dar, cele mai sfinte bucurii duhovniceşti le-am simţit la biserică, în timpul 
Sfintei Liturghii. 

16. — în ce an v-aţi făcut schivnic? 

— Gîndul şi dragostea mea de linişte, de mai multă rugăciune, m-au 
îndemnat în anul 1933 să primesc marele şi îngerescul chip, adică schima 
mare, cu scopul de a-mi îndrepta viaţa şi ca un fel de pregătire duhov¬ 
nicească pentru pustiile sihăstreşti, unde doream să mă retrag. 

17. —Ce egumeni fi duhovnici mai iscusiţi aţi cunoscut la Schitul 
Cozancea ? 

— Ca egumeni, pînă în 1933 am avut pe protosinghelul Vladimir 
Bodescu şi ieromonahii Vitalie Păucă şi Dosoftei Tincu. Iar după 1933, am 
avut pe ieroschimonahul Vasian Cuvuliuc, pînă în 1947. Dintre duhovnici, 
au fost mai vestiţi ieromonahii Calinic Şuşu, fostul meu duhovnic, şi 
Corion Gavrilescu, vestit în tot ţinutul Botoşanilor. Apoi, ierodiaconii 

Nicon Drăguleanu mare cîntăreţ, Gherasim Vieru şi alţi cîţiva călugări 
iscusiţi. 

18. — Veneau credincioşi în sărbători la Schitul Cozancea? 

— Venea multă lume la schit, din toate părţile. Unii pentru citit, 
alţii pentru Sfintul Maslu, pentru spovedanie şi pentru sfătuire şi se 
întorceau la casele lor mulţumiţi. La chilia mea din pădure, însă, vene* 11 
mai puţini, că nu eram preot. 

19. —Ce sfaturi duhovniceşti dădeaţi ucenicilor? 

— Pînă a nu fi preot şi duhovnic, pe mireni nu-i prea sfătuiam, decît 
numai pe cei mai apropiaţi îi îndemnam să se roage mai mult, să citească 
la psaltire, să facă metanii, să postească, să se împace unii cu alţii şi îi 
duceam la duhovnici în schit să se spovedească. Pe ucenici, însă, eram 
nevoit să-i învăţ, dar mai mult cu fapta decît cu cuvîntul. Iar ei, cînd 
vedeau că mă scol la rugăciune, că postesc, că ţin tăcere şi mă port blind 
cu ei, se sileau să facă chiar mai mult decît mine. După hirotonie, eram 
nevoit să încerc şi cu cuvîntul să-i folosesc pe ucenici, deşi nu corespun¬ 
deam nici cu viaţa, nici cu învăţătura. Dar cu darul lui Hristos mă sileam 
să-i împac pe toţi şi să se întoarcă de la chilia mea liniştiţi. 

20. — Cînd aţi fost hirotonit diacon şi preot? 

— Diacon am fost hirotonit în anul 1943, iar preot şi duhovnic în 
anul 1947, de episcopul Valerie Moglan, cînd, din nefericire, am fost nuxnit 
şi egumen al Schitului Cozancea. Că, fiind trimis la Mitropolie cu nişte 
jalbe, am fost hirotonit fără voia mea preot şi m-am întors înapoi stareţ. 
Atunci am fost nevoit să-mi las chilia din pădure şi să cobor în mînăstire. 
Adică am dat liniştea şi pacea inimii pe tulburare. 

21. — Întrucît v-a fost drag să îngrijiţi de cei bolnavi, spuneţi-mi 
cîte ceva despre sfîrşitul frumos al ucenicilor sfinţiei voastre? 

— Da, am avut dragoste să ajut pe cei bolnavi, dar nu ca pentru 
Dumnezeu, ci ca o datorie omenească, avînd prea puţină milă. Dacă ar fi 
să scriu despre sfîrşitul frumos al tuturor călugărilor pe care i-am îngrijit, 
aş face o carte întreagă. însă acum voi aminti pe scurt numai pentru 
unii, ca să ştie cei doritori, despre sfîrşitul frumos al celor ce trec din 
moarte la viaţă. 

Mi-amintesc de un frate cu numele Gheorghe Cozmanciuc, mare 
nevoitor. Acesta îmbolnavindu-se, m-a chemat la patul lui şi a cerut să-l 
facem călugăr. A treia zi după călugărie, s-a împărtăşit cu Sfintele Taine, 
şi-a cerut iertare de la toţi şi, fiind pe inimile mele, şi-a dat sufletul lui 
Dumnezeu. Un ierodiacon, Gherasim Vieru, iarăşi îmbolnăvindu-ee, m-a 
chemat să-i citesc Paraclisul Maicii Domnului. Cînd l-am citit pînă la 

jumătate, şi-a dat sufletul în braţele Domnului. Alt ierodiacon, Nicon 
Drăguleanu, mare ostenitor, m-a chemat într-o zi şi mi-a zis să-l încui 
în chilie, şi să vin la el a doua zi la ora opt, „ca să cîntăm împreună cu în¬ 
gerii Aliluia”. Fiind spre Duminecă, eu m-am zăbovit cu lumea şi nu am 
putut fi la chilia lui la ora opt. Cînd am intrat la el, era ora nouă, iar părin¬ 
tele Nicon abia murise, că era încă cald. Am plîns şi am regretat mult că 
nu am venit cu o oră mai devreme să cîntăm împreună cu îngerii Aliluia! 
Am cunoscut şi un alt bătrîn minunat, monahul Gherman Condurache, 
un bătrîn de aproape 90 de ani, fost cioban toată viaţa şi cu sufletul curat. 
Avea mare evlavie la Sfîntul Nicolae şi i se ruga cam aşa: „Sfinte Neculai, 
îndură-te de mine păcătosul. Eu bătrîn, tu bătrîn, ai milă de mine!”. 
L-am găsit mort în chilie într-o vară şi l-am dus printre flori la biserică, 
în sunetul clopotelor. Era pe la Sfinţii împăraţi. Nu-1 pot uita nici pe 
monahul Ghenadie Avătămăniţei, care mi-a fost ucenic de chilie opt ani 
de zile. El îmi spunea de multe ori: „Părinte Paisie, eu în toată viaţa mea 
nu am dormit pe pat, iar de medicamente nu am ştiut”. Cînd mă îmbol¬ 
năveam, bătrînul făcea metanii lingă patul meu să mă fac sănătos, ca să 
nu mor eu înaintea lui. Cînd era în ceasul morţii, a cerut să-l scot afară 
din chilie. I-am împlinit dorinţa şi l-am aşezat pe iarbă cu faţa spre răsărit 
şi aşa a adormit, pe pămîntul gol, cum era deprins din tinereţe, ca cioban 
la oi. Dumnezeu să-i ierte pe toţi. în memoria mea mi-a rămas smerenia 
şi simplitatea lor, căci nu erau oameni învăţaţi, cu multă carte, dar tot 
ce apucaseră şi ei de la înaintaşii lor, ţineau cu sfinţenie: adică pravila 
de chilie, slujbele bisericii şi lucrul mîinilor. Ba şi cu rugăciunea minţii 
cred că erau destul de sporiţi. 

22. —■ în ce an aţi intrat în obştea Mînăstirii Sihăstria şi cum era viaţa 
duhovnicească pe atunci în această mina ştire? 

— Am venit la Sihăstria în anul 1948. Ca stareţ era părintele Cleopa. 
Aici era pe atunci adevărată viaţă de obşte. Am apucat părinţi care nu 
aveau în chilie nimic, afară de pat şi cîteva cărţi de rugăciuni. Părintele 
Dometian, un călugăr bătrîn şi sporit, era nelipsit noaptea de la biserică. 
El începea regulat miezonoptica. Un alt călugăr smerit, părintele Cristofor, 
care îngrijea de bolnavi, îl aducea noaptea la biserică în spate pe fratele 
Mihai, care era paralizat. Toţi fraţii erau obligaţi să vină la utrenie, iar 
cine nu venea, nu mînca a doua zi. Toţi erau mulţumiţi că domnea pacea 
şi liniştea în sfînta Mînăstire Sihăstria. 

23. — Ce ascultare deosebita aţi avut la Sihăstria? 

— Am fost rînduit de părintele Cleopa cu spovedania călugărilor şi 
mirenilor care veneau la mînăstire, iar cînd aveam timp mai lucram şi la 
grădină. 

24. —Cînd aţi fost transferat la Mînăstirea Slatina şi cum era viaţa 
duho vn i ceas că în aceasta obşte călugărească? 

— Ne-am dus la Slatina în toamna anului 1949, cu un sobor de 23 
de călugări din Sihăstria, în frunte cu părintele Cleopa. Am apucat şi aici 
părinţi sporiţi în cele duhovniceşti, ca părintele arhimandrit Paisie Cozma. 
înainte de moarte, părintele Paisie a chemat pe toţi părinţii şi s-a iertat 
cu toţi. Am venit şi eu lingă patul lui şi l-am îndemnat să zică „Doamne 
Iisuse . . .”. Iar el mi-a răspuns: „Părinte Paisie, sînt om păcătos, sînt 
tare păcătos, dar alt Dumnezeu nu am cunoscut. Lui m-am rugat în toată 
viaţa şi cred că are El grijă de mine . . .”! Şi aşa zicînd, şi-a dat duhul 
în faţa noastră. Am mai cunoscut un monah cuvios, pe care l-am luat 
sub mantie la schivnicie, cu numele Iuvenalie Bîrsan. Citea mereu la 
psaltire şi iubea ascultarea şi tăcerea. Era paraclisier şi colivar şi niciodată 
nu dădea greş. Iubea sărăcia, că nu avea în chilie decît două haine călu¬ 
găreşti, un ţol şi psaltirea şi întotdeauna era mulţumit. în timpul nostru 
s-au adunat la Slatina mai mulţi fraţi şi era multă ascultare şi armonie 
în mănăstire, că ce poate fi mai bun şi mai frumos pe pămînt decît dragostea. 

25. — Aţi trăit un timp şi la Schitul Rarău? Ce amintiri duhovniceşti 
păstraţi în memorie de la Rarău? 

— Am stat aproape un an şi la Schitul Rarău, care depindea de 
Mînăstirea Slatina. Acolo se nevoiau cîţiva călugări, din care cel mai sporit 
mi s-a părut un călugăr orb, anume Nicodim, tare în credinţă şi iscusit în 
sfaturi duhovniceşti. Veneau mulţi credincioşi la el pentru cuvînt de 
folos şi se întorceau bucuroşi la casele lor. Tot la Rarău, egumenul schi¬ 
tului m-a întrebat dacă am deprins rugăciunea minţii. Eu i-am răspuns 
că nici nu am auzit de ea. Atunci el m-a închis intr-o chilie mică, cu gea¬ 
murile astupate, | şi mi-a poruncit să zic mereu „Doamne Iisuse. . 
Am stat închis o săptămînă. Apoi m-a examinat dacă am deprins rugăciunea. 
I-am spus că nu am putut-o deprinde. Cînd a auzit el, s-a supărat şi mi-a 
zis: „Eşti un vas mic şi gol”! „Mai stai în chilie încă o săptămînă ca să 
înveţi rugăciunea minţii”. Am mai stat o săptămînă, şi sîmbătă, cînd m-a 
.examinat, ca să nu-1 supăr din nou, i-am spus că am deprins-o. Iar el 
bucuros mi-a poruncit să o dau şi la alţii. Eu însă nici acum n-am deprins 
cum trebuie rugăciunea minţii, că nu am viaţă duhovnicească şi nu iubesc 
pe Domnul cit ar trebui. 

/ • 

26. — VA mai amintiţi ceva de folos din timpul cînd etăteaţi la Rarău ? 

— Mergînd eu odată cu ucenicul spre schitul Rarău, am trecut 

printr-un sat de munte, anume Slătioara. Iată că îmi iese înainte o femeie 
şi-mi spune ci este în casă o bătrînă, dar nu poate muri că este certată cu 
vecina ei. Am intrat în casă, am chemat pe vecina, le-am citit o dezlegare. 

le-am împăcat şi, cînd ieşeam din casă, bătrîna şi-a dat duhul cu pace. 
Sufletul ei aştepta împăcarea cu toţi, că fără iertare nu ne putem mîntui! 

27. —Cînd v-aţi întors iarăşi la Mînăstirea Sihăstria, cum vi s-a 
părut viaţa duhovnicească aici? 

— în primăvara anului 1954 m-am întors din nou la sfînta noastră 
Sihăstrie. Aici viaţa duhovnicească era deosebită faţă de cea de la Slatina. 
La Sihăstria era mai multă linişte, părinţii mai tăcuţi, mai smeriţi şi 
lume mai puţină. Numai cei mai evlavioşi ajungeau pînă aici, sau pînă la 
Sihla. Din anul 1954 pînă în prezent mi se pare cea mai rodnică perioadă 
din viaţa mea. 

28. — Ca duhovnic al Mînăstirii Sihăstria timp de 40 de ani, cum aţi 
împlinit această grea ascultare? 

— Duhovnicia este cea mai grea ascultare din viaţa de mînăstire. 
De duhovnic depinde mîntuirea sau osînda fiecărui suflet care îi este 
încredinţat. De el depinde călugăria fraţilor de mînăstire, cu dezlegarea 
lui se împărtăşesc şi călugării şi mirenii, şi tot cu dezlegarea şi pe garanţia 
lui se hirotonesc candidaţii la preoţie. Mare răspundere are un duhovnic 
şi de aceea el se mîntuieşte mult mai greu decît un călugăr sau un mirean. 
Ca duhovnic al Mînăstirii Sihăstria am avut şi multe bucurii duhovniceşti, 
dar şi ispite şi uneori dezamăgiri. Am avut la spovedanie majoritatea 
părinţilor şi fraţilor din obşte. Cei mai mulţi şi mai rîvnitori m-au ascultat, 
au ţinut cont de blagoslovenie, s-au spovedit sincer şi şi-au predat sufletul 
în mîna stareţului şi a duhovnicului. Aceştia m-au bucurat cel mai mult. 
Iar eu i-am primit ca pe copiii mei sufleteşti, i-am mîngîiat, i-am împăcat 
cînd erau în ispită şi i-am învăţat să iubească cel mai mult ascultarea, 
slujba bisericii, tăcerea, smerenia şi rugăciunea la chilii. Unii dintre fraţi 
însă veneau rar la spovedanie, iertau mai greu pe ceilalţi, cîrteau în ascul¬ 
tare şi erau uneori nemulţumiţi. Cu aceştia aveam mai mult de lucru. îmi 
• trebuia mai multă răbdare şi meşteşug ca să-i cîştig duhovniceşte. Uneori 
mă duceam eu pe la chiliile lor. Alteori le dădeam canon mai uşor, îi încu¬ 
rajam mai mult şi mă rugam pentru ei. Pe unii din ei i-am folosit, iar pe 
alţii măcar i-am menţinut să nu cadă mai rău şi să rămînă în mînăstire. 
Cît am reuşit, pe cîţi am dobîndit sau pe cîţi i-am pierdut, ştie numai 
singur Dumnezeu. Un lucru numai ştiu; că pentru toţi pe care i-am avut 
la mărturisire şi i-am povăţuit, voi da socoteală în faţa judecăţii lui Hristos. 

29. -—Aţi primit şi călugări din alte mînăstiri la mărturisire? 

— Ca duhovnic eram silit să primesc la spovedanie şi din alte mînăs¬ 
tiri, pentru a-i încuraja şi a-i îndemna la viaţă curată, dar mai mult i-am 
îndemnat pe călugări să-şi aibă duhovnici în mînăstirile lor. Preoţi mireni 

prea puţini am primit, doar numai din cei cunoBcuţi din copilărie. Pe lingă 
călugări, însă, am primit, chiar din anul hirotoniei mele, tot felul de mireni. 
Ei veneau din evlavie şi eu nu puteam să-i refuz, că zice Domnul: „Pe cel 
care vine la Mine nu-1 voi scoate afară”. După cum ştim, credincioşii au 
mai multă evlavie la călugări, la preoţii din mînăstixi, decît la ailor. I-ain 
primit pe toţi cu dragoste, i-am îmbrăţişat pe toţi, i-am împăcat, i-am 
spovedit, le-am citit de sănătate, i-am blagoslovit, celor săraci le-am dat 
şi cîte un mic ajutor şi i-am slobozit cu pace la casele lor. în peste 35 de 
ani de duhovnicie am astăzi numeroşi ucenici şi fii duhovniceşti. Totuşi, 
îmi dau seama că nu am ajuns la înălţimea sufletească a unui duhovnic 
iscusit, ca să pot corespunde cu faptele, faţă de cele ce învăţ pe alţii. Dar 
am nădejde în harul şi mila lui Dumnezeu că mă va mîntui, şi pe mine, 
şi pe fiii mei duhovniceşti. 

30. -—Vi se pare mai grea duhovnicia mirenilor sau a călugărilor? 

— Este mai grea duhovnicia călugărilor şi a preoţilor decît a mire¬ 
nilor, fiindcă preoţii şi călugării au făgăduinţă şi răspundere mai mare. 
Ei cunosc cuvîntul lui Dumnezeu şi Sfintele Canoane, dar nu-şi împlinesc 
datoriile lor; adică greşesc cu voia şi cu ştiinţa lor. Iar mirenii au răspun¬ 
dere mai mică şi mulţi greşesc din neştiinţă. Aici se împlineşte cuvîntul 
Sfintei Evanghelii, care zice: „Cui i s-a dat mult, mult i se va cere, iar 
cui i s-a dat puţin, puţin i se va cere”. 

31. —Este bine să îndemnăm pe cineva la călugărie şi la preoţie 
sau nu? 

— La călugărie, mai ales, este bine să îndemnăm, iar la preoţie este 
mult mai greu. Numai la scaunul de mărturisire se poate constata dacă 
fiul duhovnicesc are înclinaţie spre bine sau spre rău, dacă are voinţă să 
se păzească şi pe viitor de păcat şi dacă iubeşte viaţa curată. Totuşi, 
este bine aă-i mai amînăm un timp de la călugărie, ca nu îndată să se hotă¬ 
rască şi apoi să-şi schimbe hotărîrea. La preoţie noi îndemnăm şi recoman¬ 
dăm numai pe cei ce au viaţă curată şi nu sînt opriţi de Sfintele Canoane. 
Altfel, nu. 

32. —Dacă vreun fiu duhovnicesc nu ascultă şi devine rău, duhovni¬ 
cul lui are vreo vină înaintea lui Dumnezeu? 

— Dacă cineva se abate de la datoria lui şi nu ascultă de sfaţul duhov¬ 
nicului, el singur va răspunde înaintea lui Dumnezeu. Duhovnicul însă 
este dator să se roage lui Dumnezeu pentru întoarcerea lui şi să-l ierte. 

33. —Ce canon de rugăciune daţi unui frate? Dar unui călugăr, 
schimonah sau ierolnonah? 

— Eu nu am dat canon cu numărul. Ca frate ascultător, i-am dat să 
facă la chilie pravila, după Ceaslov, cîte un acatist, un paraclis şi dacă poate, 
o catismă din psaltire. Iar canon, fratelui de mînăstire îi dau să facă de la 
40 de metanii în sus ; călugărului, de la 100 metanii în sus; iar schivnicul 
dublează canonul, pentru că lui i s-au dat cinci talanţi şi trebuie să dea 
încă pe atîţia. Eu am păţit-o odată cu canonul. După ce m-am călugărit, 
m-am dus la duhovnicul meu şi l-am întrebat ce canon am de făcut. Iar el 
mi-a zis: „Fiindcă eşti sub ascultare, să faci cît poţi!” Dar eu nu eram 
mulţumit cu vorba asta şi m-am dus şi a doua oară să-l întreb. Atunci 
părintele duhovnic, cam supărat, mi-a zis: „Dacă mă întrebi a doua oară, 
de acum să faci canon pînă nu mai poţi, că ascultarea în mînăstire şi oste¬ 
neala obştească ridică o parte din canon”. 

34. — Ce canon daţi celor bolnavi, care nu pot face metanii ? 

— Celor bătrîni şi bolnavi li se dă canon după puterea lor. Dacă nu 
pot face osteneală trupească, dar pot zice rugăciuni, să dubleze rugăciu¬ 
nile cu „Doamne Iisuse . . .”. Trăia la Mînăstirea Sihăstria un părinte 
schimonah, Nicanor Bîtîcă, care, la bătrîneţe, nu putea face metanii, iar 
închinăciunile le făcea de pe scaun. După ce a căzut la pat, nu mai putea 
face nici închinăciuni, nici cruce, numai la piept închipuia semnul sfintei 
cruci, şi aşa îşi făcea canonul. Aşadar, fiecare să facă cît poate şi cum poate, 
după sfatul duhovnicului, „că pe dătătorul de bunăvoie îl iubeşte Dum¬ 
nezeu”. 

35. — Ce canon de pocăinţă rânduiţi mirenilor, părinţilor care au copii 

si tinerilor care vor să se căsătorească? 

* • • 

— Mirenilor le dau canon după cum se prezintă. Pentru cei cu copii 
mulţi, cel mai mare canon este să-şi crească copiii în frica lui Dumnezeu, 
şi să nu ucidă prin avort sau prin sminteală. Cei ce nu au copii sînt daton 
să facă milostenie, dacă au cu ce; iar dacă sînt săraci, să nu fure şi să 
urmeze la biserică. Iar tinerilor le dau canon ca, mai înainte de căsătorie, 
să fie cuminţi şi cinstiţi; iar după cununie, le dau canon să nască copn 
cîţi le va da Dumnezeu, să nu facă avorturi, nici să se păzească pentru a nu 
avea copii. Apoi să-şi aibă un duhovnic bun, să se mărturisească des şi Bă 
păzească legile Bisericii, postul, înirînarea şi cumpătarea. 

36. —Care este datoria principală a celor căsătoriţi? 

— Crucea căsătoriţilor este a-şi împlini toate datoriile legate de taina 
nunţii. Întîi să nască şi să crească copii în frică de Dumnezeu. Apoi, Bă fie 
uniţi într-un gînd în toate greutăţile vieţii şi să-şi păzească patul neîntinat. 
Dacă soţii ascultă de Hristos, de Biserică şi de păstorul lor sufletesc, pot 
împlini cu cinste datoriile lor creştineşti şi-şi duc cu uşurinţă crucea vieţii 

pe care şi-au ales-o. Iar dacă se îndepărtează de Biserică, de preot şi de 
sfînta rugăciune, îi împresoară ispitele şi greutăţile vieţii, cad în păcate 
de moarte, îşi avortează copiii, se îngreuiază de naşterea de fii şi nu se 
mai tem de poruncile Sfintei Evanghelii. De aceea, mulţi căsătoriţi în zilele 
noastre se ceartă unii cu alţii, divorţează şi se lipsesd de bucuriile vieţii 
creştineşti. 

37. —Care sini datoriile principale ale călugărilor? 

— Călugării sînt datori să-şi păzească făgăduinţa pe care au dat-o 
la călugărie, înaintea lui Hristos şi a Sfîntului Altar. Adică, ascultarea 
necondiţionată, sărăcia de bună voie şi fecioria sau curăţenia. Pe lîngă 
acestea să fie smeriţi, să se roage neîncetat pentru ei şi pentru toată 
lumea şi să aibă sfînta dragoste, de care atîmă toată fapta bună şi care 
le rabdă pe toate. 

38. — Cum trebuie să fie preoţii, atît cei de mir, cît şi preoţii călugări? 

— Ieromonahii şi preoţii, în general, sînt datori ca în toate zilele sa fie 

pregătiţi pentru Sfînta Liturghie şi să se jertfească pentru dreapta credinţă 
în Hristos şi pentru mîntuirea oamenilor, după putere şi după darul pe 
care l-au primit de sus. Ei sînt datori să mărturisească cu timp şi fără 
timp pe Hristos; dar trebuie mai întîi să predice cu faptele, adică cu viaţa 
lor şi apoi cu cuvîntul. Adică, aşa cum vorbesc, aşa să şi trăiască, că cea 
mai puternică predică este cea cu fapta şi apoi .cu cuvîntul. 

39. —Care sînt cele mai obişnuite şi mai grele ispite ale călugărilor 
şi cum se pot izbăvi de dînsele? 

— Toate patimile călugărilor şi ispitele se nasc din două păcate: 
din neascultare şi din lenevirea la rugăciune. Dacă cădem din sfînta 
ascultare şi fugim de biserică, de rugăciune, de metanii şi de post, cădem 
uşor în toate ispitele şi patimile omorîtoare de suflet şi ne pierdem mîntui- 
rea. Neascultarea şi lenevirea la rugăciune, ca şi toate celelalte patimi, 
se vindecă prin mărturisire curată la duhovnic, prin canon şi prin plan¬ 
tarea faptelor bune în locul păcatelor care ne stăpînesc. De mare ajutor 
pe_calea mîntuiiii ne sînt smerita cugetare şi smerenia, care spală păcatele 
şi biruiesc pe diavolul. 

40. — Care sînt, după experienţa ce o aveţi de la spovedanie, cele mai 
grele păcate care bîntuie astăzi în rîndul credincioşilor şi cum se pot izbăvi 
de ele? 

. — După cum se ştie, două sînt cele mai grele patimi care stăpînesc 
astăzi în rîndul mirenilor: beţia şi desfrînaxea. Acestea strică multe 
familii şi ucid nenumărate suflete omeneşti. însă, dacă se căiesc de aceste 
păcate, dacă le mărturisesc la preoţi şi le părăsesc, se vindecă prin canon. 

41. —Ce fapte bune trebuie să aibă stareţul şi duhovnicii unei mînăs¬ 
tiri, pentru a fi vrednici păstori de suflete? 

— Atît stareţul, cît şi duhovnicii să se facă ei pildă tuturor, prin 
dragoste şi smerenie. Numai aşa se pot mîntui şi pe ei şi pe alţii. 

42. — Ce canon daţi pentru avort şi ucidere de copii ? 

— Păcatul avortului şi al uciderii în general se pedepseşte cu părere 
de rău în toată viaţa, canon de metanii în fiecare zi, post pînă scara 
miercurea şi vinerea, părăsirea păcatului, naştere şi botezare de copii 
în locul celor avortaţi şi oprire de Sfintele Taine de la şapte ani în sus. 
Femeile, însă, se pot împărtăşi mai înainte de naşterea pruncului. 

43. —Ce să facă tinerii pentru a se izbăvi de păcatul desfrînării? 

— Tinerii să păzească înfrînarea şi cumpătarea, posturile şi sărbăto¬ 
rile, mărturisirea păcatelor şi canonul şi să asculte de părinţi şi de preot. 

44. —Din ce cauze a decăzut aşa de mult viaţa duhovnicească în 
rîndul credincioşilor noştri? 

r r 

— Peştele de la cap se strică! spun bătrînii. Cea mai mare vină o 
poartă păstorii de suflete. Dacă am fi noi mai buni, s-ar schimba şi creştinii. 

45. —- Cum se poate înnoi astăzi viaţa duhovnicească în mînăstiri 
şi schituri? 

— Prin revenirea la vechile noastre rînduieli călugăreşti, adică prin 
mai multă rugăciune şi citire a Sfinţilor Părinţi, prin participarea întregii 
obşti la pravila biserici) (şi mai ales slujba utreniei) şi Sfînta Liturghie şi 
prin trăirea în armonie, în dragoste şi smerenie. Unde sînt acestea, acolo 
viaţa duhovnicească este la înălţime şi se pot forma fraţi şi călugări buni. 
Iar unde stăpînesc materia, lenevirea de la rugăciune, neascultarea şi 
traiul bun, acolo slujbele la biserică se fac de mîntuială şi nu se pot creşte 
călugări sporiţi. 

46. —Din ce cauză a slăbit rîvna pentru rugăciune şi pentru orice 
faptă bună atît în mînăstiri, cît şi între mireni? 

— Pentru că a slăbit credinţa în toată lumea. Astăzi, fiecare creştin 
şi călugăr mărturiseşte că nu se mai poate ruga în prezent, cum se ruga 
în trecut. Numai cu mare silă şi osteneală, unii călugări buni şi creştini 
îşi menţin rugăciunea curată de zi şi de noapte. Ceilalţi sîntem mereu 
învăluiţi de griji, de oameni şi de neputinţe; iar cînd ne rugăm, mintea 
ne este plină de gînduri şi răspîndire. Avînd în vedere cele trei atacuri 
prin care a trecut Mîntuitorul pe muntele ispitirii, cînd L-a ispitit satana, 
întîi cu lăcomia, al doilea cu mîndria şi al treilea cu necredinţa, biruirea 
oricărui atac este ca „Domnului Dumnezeu să ne închinăm şi numai Lui 

să-i slujim”. Astăzi este mare ceartă între cele două surori ale lui Lazăr, 
Marta şi Maria, care „şi-a ales partea cea bună”. în mînăstiri, ca peste 
tot, Marta asupreşte pe Maria şi n-o lasă să se roage mai mult, iar Maria 
plînge nemîngîiată. Dacă vom pune întîi biserica, lauda lui Dumnezeu, 
adică pe Maria, şi apoi ascultarea, lucrul mîinilor, adică pe Marta, atunci 
toate mînăstirile şi bisericile noastre ar înflori şi diavolul ar fi izgonit 
dintre oameni. Iar sporirea duhovnicească a fiecăruia începe de la aceste 
cuvinte: „Doamne, dă să-mi văd păcatele mele şi să nu osîndesc pe fra¬ 
tele meu . . 

47. —Din ce cauza se înmulţesc aşa de tare sectele în satele şi oraşele 
noastre ? 

— Sectele se înmulţesc mai întîi din cauza preoţilor care nu au grijă 
pentru turma lui Hristos. Unde preoţii îşi fac datoria de păstori şi trăiesc 
precum învaţă pe oameni, acolo nu pătrund sectele. Mai mult decît cunoaş¬ 
terea Sfintei Scripturi şi decît teologia şi predica este viaţa preotului. 
Aceasta este şi trebuie să fie cea mai puternică predică a preotului de la 
ţară şi oraş. 

48. —Cum pot ajuta călugării şi mînăstirile noastre la combaterea 
sectelor şi a patimilor în rîndul credincioşilor? 

— Pot ajuta prin aceste două: prin lucrare şi rugăciune. Cu cît se 
va duce o viaţă mai înaltă prin mînăstiri, în rugăciune, în post, în sme¬ 
renie şi iubire faţă de credincioşi, cu atît se vor întări credinţa şi viaţa 
duhovnicească în rîndul mirenilor. Să nu uităm cum se nevoiau părinţii 
noştri prin mînăstiri şi să le urmăm. 

49. —Care este cel mai mare rol al mînăstirilor şi al călugărilor 
dintotdeauna? 

— Să se roage neîncetat pentru ei şi pentru toată lumea. Să laude 
permanent pe Dumnezeu, să înveţe şi să mîngîie pe credincioşi. în mînăs¬ 
tiri, Marta trebuie să asculte de Maria, iar nu invers, şi să trăiască în 
armonie una cu alta. De vom face aşa „nimenea nu va strica cetatea 
noastră”! 

50. —Cum trebuie să trăiască călugării pentru a-şi m intui sufle¬ 
tele lor? 

— Să trăiască în dragoste, că spune Mîntuitorul: „Prin aceasta vor 
cunoaşte oamenii că sînteţi ucenicii Mei, de veţi avea dragoste între voi” 
(Ioan 13, 35). Apoi, fiecare să-şi facă datoria în direcţia Ini, adică unde 
este xînduit, cu bucurie şi fără de cîrtire. Să învăţăm şi pe alţii, dar să 
ne aducem aminte ele cuvîntul Domnului, care zice: „Cela ce va face 
şi va învăţa, acela mare se va chema întru împărăţia Mea” (Matei 5, 

19). Să ne aducem aminte şi de cuvintul proorocului David, care zice: 
„Slujiţi Domnului cu frică şi vă bucuraţi Lui cu cutremur” (Ps. 2, 9). 
Şi, în sfîrşit, orice facem să fie spre lauda lui Dumnezeu şi să fie făcut 
cu smerenie, precum ne învaţă Hristos: „Cînd veţi împlini toate acestea, 
să ziceţi că „slugi netrebnice sîntem, că ce am fost datori să facem, aceea 
am făcut” (Luca 17, 10). Atît călugării, cît şi mirenii, dacă au pace între 
ei, adică pacea Domnului, a conştiinţei, şi dacă au dragoste, se pot mîntui. 

51. — Ce cărţi sfinte mai de folos recomandaţi pentru călugări şi 
mireni? 

— Eu m-am folosit cel mai mult de Vieţile Sfinţilor, de pilda vieţii 
lor. Dar de mare folos sînt şi învăţăturile Sfinţilor Părinţi şi mai ales 
Sfînta Scriptură. Toate sînt de folos la timpul lor. 

52. — Ce rugăciuni recomandaţi pentru călugări şi mireni ? 

— Toate cărţile de rugăciuni sînt de folos, că ne înalţă la Dumnezeu, 
numai să le citim cu evlavie şi credinţă, dar prin rugăciunea „Doamne 
lisuse Hristoase, Fiul lui Dumnezeu, miluieşte-mă”, stăm de vorbă cu 
EL De mare putere şi folos este citirea psaltirii şi mai ales participarea 
la slujbele bisericii. Acele rugăciuni care ne hrănesc mai mult şi ne atrag 
sufletul, pe acelea să le facem, numai să nu ne Lenevim, că mare război 
ne dă' diavolul ca să nu ne mai rugăm. Rugăciunea cu simţire şi lacrimi 
ne uneşte cu Hristos, dulcele nostru Mîntuitor. 

53. —Cum putem ajuta noi, călugării, la mîntuirea credincioşilor şi 
a oamenilor în general? 

— îi ajutăm prin rugăciune, prin cuvînt şi exemplu personal. Scopul 
pentru care faci o faptă bună, pentru care te rogi, acela contează la Dum¬ 
nezeu pentru mîntuirea noastră şi a celor din jurul nostru. Eu, odată, 
stăteam pe cerdacul chiliei mele de la Cozancea. în faţa noastră, se ridica 
un deal peste care trecea im drum de cîmp. într-o zi treceau pe drum 
mai multe care încărcate, între care era şi un om sărac cu un car încărcat 
cu doi boişori. La un dîmb nu puteau boişorii să ridice, iar omul îi bătea 
şi îi îndemna. Săracii boişori au căzut în genunchi, iar eu fiind pe cerdac 
m-am aşezat în genunchi şi cît puteam împingeam de cerdac şi ziceam: 
„Hai, măi boişori, sculaţi-vă! Hai cu „Doamne ajutăAşa strigînd, 
numai ce văd că juncanii se scoală şi pleacă, iar eu bucuros, am zis: 
„Slavă, Ţie, Doamne!” Cam aşa ar trebui să ajutăm la mîntuirea altora, 
împingînd la povara lor şi rugîndu-ne pentru ei. 

54. —Călugării ce fel de milostenie se cade să facă? 

— Călugării care au cu ce ajuta, să facă milostenie cu cei ce au nevoie 
de ajutor. Eu cred că mai mare plată au cei ce ajută pe străini şi chiar 

pe vrăjmaşii lor. însă, cea mai mare milostenie a călugărilor este să fie 
săraci de orice materie şi să se roage pentru toţi. Că zice psalmistul: 
„Bogăţia de ar curge, nu vă lipiţi inima de ea”. Cei ce au, să fie ca şi 
cum nu ar avea nimic; iar cei ce nu au nimic, ca şi cum ar avea de toate. 
Mîntuitorul ne învaţă: „Faceţi-vă prieteni din Mamona nedreptăţii”. 
Adică, de am cîştigat ceva din cele ce nu sînt ale noastre să le dăm la 
săraci, în numele Domnului. Mare putere are milostenia. Dar pentru 
călugări, mai mare este sărăcia şi rugăciunea curată! 

55. — Cum putem să împăcăm pe cei ce sînt certaţi? 

— Întîi să ne rugăm pentru ei. Apoi să-i îndemnăm să se spove¬ 
dească Ia duhovnic si să-i sfătuim cu cuvinte din Sfînta Evanghelie să 
se împace, după cuvîntul Domnului: „Fericiţi făcătorii de pace, că aceia 
fiii lui Dumnezeu se vor chema” (Matei 5, 9). Pe cît putem, ne străduim 
să facem pace, că sîntem fii ai lui Dumnezeu şi purtăm în noi pacea Duhu¬ 
lui Sfînt. Cei ce nu se împacă unii cu alţii, nu se pot împărtăşi. 

56. —Cîţiva fii duhovniceşti i-au cerut părintelui Paisie cuvînt de 
folos, iar el Ie-a răspuns : 

— Nu vă doresc aici, pe pămînt, nici slavă, nici altceva din cele tre¬ 
cătoare, că toate acestea ne duc la pierzare. Dar, făcînd voia Domnului, 
veţi avea şi aici folos îndestulat, şi dincolo de mormînt veţi avea feri¬ 
cirea cea veşnică. 

57. — Altor fii duhovniceşti care au ajuns pînă la chilia lui, la Schitul 
Sihla, le-a zis: 

— Să nu uitaţi de moarte. Toţi acei care au umblat după slavă 
omenească şi s-au amăgit de grijile acestei lumi, la sfîrşit au regretat 
amarnic, dar poate prea tîrziu. 

58. — Doi călugări tineri din Mînăstirea Sihăstria i-au cerut bătrî- 
nului un sfat duhovnicesc, iar el le-a spus: 

— Să aveţi frica lui Dumnezeu şi să puneţi zilnic început bun. Cei 
care aţi şchiopătat, îndreptaţi-vă; iar care nu aţi şchiopătat, stăpîniţi-vă 
cxT darul Domnului, să nu cădeţi. Că nu-i aşa de uşor a trăi, dar este tare 
greu a muri. Toţi cei care mor uită de viaţa aceasta şi în ceasul morţii 
văd înaintea ochilor numai cele ce le-au făcut, bune sau rele. Odată m-am 
întâmplat lingă patul unui om nepregătit, care se chinuia să moară, şi 
striga la mine deznădăjduit: „Nu mă lăsa. Părinte Paisie, nu mă lăsa!” 
Căuta să fugă şi striga: „Nu mă lăsa, părinte Paisie”! Şi a murit. Dum¬ 
nezeu să-l ierte! 

Altul, care era de mult bolnav, a murit aşa frumos! S-a spovedit, 
s-a împărtăşit şi a cerut să-l fac călugăr. .Joi l-am călugărit în patul lui 

de suferinţă şi sîmbătă a plecat la Domnul. Dar, Înainte de ceasul morţii 
m-a trimis ,sa chem duhovnicul ca să-i citească rugăciunile de darea sufle¬ 
tului. Apoi a zis: „Aprindeţi luminarea! Degrabă, luminarea!” îi aprind 
luminarea şi voiam să i-o ţin eu. Iar el mi-a zis: „Lasă, părinte Paisie, 
c-o ţin eu!” A ţinut-o în inimile lui cîteva minute. S-a uitat la stingă 
şi s-a înfricoşat. Apoi s-a uitat la dreapta şi s-a bucurat puţin. La urmă 
îmi zice: „Părinte, stinge luminarea că mai am oleacă!” A venit duhov¬ 
nicul şi i-a citit molifta de darea sufletului. Era în zori de ziuă. S-au 
adunat mai mulţi în jurul monahului Ghervasie, că aşa îl chema. Am 
aprins din nou luminarea, şi-a cerut de la toţi iertare, a răsuflat adine 
şi şi-a dat duhul cu pace. Iată călugăr pregătit pentru moarte numai 
în trei zile. Dumnezeu să-l odihnească cu sfinţii pe părintele Ghervasie. 
Mi-a fost ucenic. • 

59. —Ce să fac, că mă biruiesc de mînie? 1-a întrebat un ucenic. 

— Mînia nu lucrează dreptatea lui Dumnezeu, spune Sfînta Scrip¬ 
tură. Cînd te xnînii, nu eşti stăpînit de duhul lui Dumnezeu, ci eşti robit 
de duhul răzbunării, al mîndriei şi slavei deşarte, care te îndeamnă să 
nu te pocăieşti, să nu ierţi, să nu te smereşti. Să fugim de mîn ie şi de 
răzbunare şi să urmăm Domnului nostru Iisus Hristos, Care ne învaţă, 
zicînd: „învăţaţi-vă de la Mine că sînt blînd şi smerit cu inima şi veţi' 
afla odihnă sufletelor voastre” (Matei 11, 29). Să ne rugăm mai mult, 
părinte! 

60. —Ce este smerenia, părinte Paisie?—1-au întrebat odată cîţiva 
ucenici. 

— Smerenia este cugetul inimii noastre care ne încredinţează că 
sîntem mai păcătoşi decît toţi oamenii şi nevrednici de mila lui Dumnezeu. 
Cînd ne defăimăm pe noi înşine nu înseamnă că avem smerenie. Ci, atunci 
cînd altul ne ocărăşte şi ne defaimă, încă în public, iar noi răbdăm şi 
zicem: „Dumnezeu i-a poruncit fratelui să mă ocărască pentru păcatele 
mele”, aceasta este smerenia cea adevărată. Deci, să primim toate ca 
din mîna şi cu voia lui Dumnezeu. Cînd te ocărăşte cineva. Dumnezeu 
îi porunceşte să te ocărască. Cînd îţi ia cineva vreun lucru. Dumnezeu îi 
porunceşte să-ţi ia, ca să te facă călugăr. Cînd te mută de ici colo mai 
marele tău. Dumnezeu îţi schimbă locul, ca să-ţi schimbi şi năravul şi 
obiceiul. Asta ar fi smerenia cea adevărată. Iar mîndria, dimpotrivă, 
este atunci cînd te încrezi în tine, în mintea şi puterile tale; cînd soco¬ 
teşti că eşti mai priceput decît altul, mai bun decît altul, mai frumos 
decît altul, mai sporit în fapte bune şi mai plăcut lui Dumnezeu decît 
altul. Atunci eşti stăpînit de păcatul cel urît al mîndriei, de care să ne 
ferească pe toţi Dumnezeu, Cel ce S-a smerit pentru mîntuirea noastră. 

Să ne smerim, fraţilor, că cel mîndru nu se poate mîntui. Să plingem 
păcatele noastre aici, ca să ne bucurăm dincolo în veci, că după plecarea 
noastră din trup, toţi ne vor uita. Să nu ne punem nădejdea în oameni, 
ci numai în Domnul. Că omul se schimbă. Azi îţi dă şi mîine îţi cere; 
azi te laudă şi mîine te ocărăşte. Ci, să ne punem nădejdea în mila Iui 
Dumnezeu şi nu vom greşi niciodată. Să vă ajute Dumnezeu cu harul 
Lui să vă folosiţi de restul vieţii, sporind în fapte bune, şi mai întîi în 
smerenie şi dragoste, ca să vă mîntuiţi sufletele voastre şi să folosiţi şi 
pe alţii, îndemnîndu-i spre Hristos. 

61. într-o zi aceiaşi ucenici i-au cerut cuvînt de folos, iar bătrînul 
le-a răspuns: 

— Dacă am avea noi credinţa ca Dumnezeu este permanent cu noi 
şi in noi, nu ne-am mai teme nici de moarte, nici de foamete, nici de 
boală, căci am fi încredinţaţi că sîntem în braţele lui Dumnezeu, precum 
copiii în braţele mamelor lor. Noi însă n-am ajuns Ia măsura aceasta, că 
ne încredem în bani şi în plăceri mai mult decît în Dumnezeu! 

62. — Cum aş putea să am permanent cugetarea morţii şi a Judecăţii 
de apoi? l-a întrebat un fiu duhovnicesc. 

— Vai de acel om care va cădea în mîinile Dumnezeului celui viu! 
a răspuns bătrînul suspinînd. De la o închisoare te mai scoate un avocat. 
Dar cînd se va umple cupa mîniei lui Dumnezeu, unde ne vom ascunde 
de la faţa Lui? Să ne aducem mereu aminte de păcatele noastre şi de 
ceasul judecăţii viitoare şi în veac nu vom mai greşi. 

63. —Părinte Paisie, daţi-mi un cuvînt de folos—, i-a spus un 
credincios. Iar bătrînul i-a răspuns: 

— Aşa am întrebat şi eu pe cineva şi mi-a răspuns: Să nu faci tot 
ce poţi; să nu crezi tot ce auzi şi să nu spui tot ce ştii! 

64. — Altădată, acelaşi ucenic i-a cerut cuvînt de mîntuire, iar părin¬ 
tele Paisie i-a răspuns î 

— Să cerem de la Dumnezeu, prin rugăciune, frică de Dumnezeu şi 
cugetare la moarte; că frica de Dumnezeu este începutul înţelepciunii, 
iar frica de moarte şi de judecată ne păzesc de păcate şi ne îndeamnă 
la pocăinţă. Acesta este, cred eu, cel mai bun sfat pentru mireni. Din 
frica de Dumnezeu se nasc şi cresc în noi credinţa, nădejdea şi dragostea; 
iar din temerea de moarte se nasc lacrimile şi căinţa pentru păcate. 

65. — Cum să mă port cu aproapele meu, ca să împlinesc porunca 
dragostei? l-a întrebat un călugăr. 

— Să socoteşti pe aproapele tău mai bun decît tine, să-i ceri sfat, 
în loc să-i dai tu, iar lipsurile lui să i le completezi cu dragostea ta. Fă 
aceasta şi te mîntuieşti. 

66. — Odată, l-a întrebat un călugăr din Mînăstirea Sihăstria: 

— Părinte Paisie, mă învăluiesc ispitele şi parcă nu mai am răbdare! 

. — Ascultă, părinte, a răspuns bătrînul. Să dăm slavă lui Dumnezeu 

că ne încearcă cu ispite, cu boli şi tot felul de necazuri, aici pe pămînt,. 
iar nu dincolo. Că dacă trăim necăliţi prin ispite, nu putem să ne mîntuim. 
Precum este focul pentru aur, aşa sînt ispitele vieţii pentru noi. Ne 
întăresc, ne călesc, ne dau mai multă credinţă, ne smeresc şi ne învaţă 
să ne rugăm şi să cerem sfat. Cine-i bun, mai bun să se facă şi cine a biruit 
ispita, să se roage pentru cel care este în ispită. Ispitele le biruim prin 
rugăciune, prin post, prin spovedanie şi îndelungă răbdare. După fur¬ 
tună vine şi senin, cu darul lui Hristos. Să ne rugăm, părinte. Iar dacă 
părinţii noştri duhovniceşti ne mustră pentru îndreptarea noastră, să 
nu ne supărăm, că drumul mîntuirii este presărat cu ispite. Acum, însă 
am păţit şi noi cum a păţit Elie preotul din Legea Veche, cu feciorii lui. 
Elie şi-a cruţat feciorii şi nu i-a mustrat la vreme, cînd greşeau înaintea 
Domnului, de aceia au murit cu toţii şi s-au osîndit. Să ne ferească Dum¬ 
nezeu să avem soarta lui! 


67.într-o zi, admirînd bătrînul frumuseţile munţilor şi codrilor 
singuratici de la Sihla, a zis către ucenicii săi, suspin înd din inimă : 

— Tare mă tem să nu rămînem numai cu raiul ace6ta de aici şi să-l 
pierdem pe celălalt, din pricina lenevim noastre! 


68. în altă ari, slujea bătrînul vecernia din Postul Mare in biserica 
Schitului S ihla şi se citea la strană paremia din cartea proorocului Isaia 
despre Judecata de apoi. Iar părintele Paisie stătea în genunchi înaintea 
Sfîntului Altar şi, auzind cele de se citeau a oftat adine şi a zis in sine: 

— Vai! Vai! Vai! Ce înfricoşată va fi Judecata lui Dumnezeu cea 
de pe urmă! şi a început a plinge ... 


69. Stînd bătrînul într-o zi de vorbă cu ucenicii săi, i-au cerut cuvînt 
de folos sufletesc, iar el le-a răspuns: 

— Iată ce, părinţilor. Fiecare îşi pregăteşte mincarea după gustul 
şi placul său. Daca i se pare dulce, o mai acreşte, dacă i se pare nesărată, 
îi mai pune puţină sare şi verdeţuri şi o face cum îi place; şi dacă îi place 
lui, place la toţi. Eu aşa cred. Tot aşa se întîmplă şi cu viaţa duhovniceas¬ 
că a fiecăruia. Fiecare dintre noi îşi pregăteşte mîntuirea cum crede el, 
cum voieşte şi cum poate, după rîvna şi harul pe care i le-a dat Dumnezeii. 
Spun bătrînij că foamea este cel mai bun bucătar, iar sărăcia cel mai 

bun. gospodar. Tot aşa şi cu jnîntuirea sufletului nostru. Rîvna, rugăciunea 
şi smerenia ajută cel mai mult pe calea mîntuirii. 

70. într-o seară, stînd de vorbă cu cîţiva credincioşi, le-a spus această 
frumoasă istorioară din Prolog: 

— Ascultaţi. Era un pustnic şi cugeta întru sine: cu cine să fie el 
asemenea? Cu Sfîntul Antonie? Cu Ava Macarie? Iată, aude un glas de 
sus: „Ce cugeţi aşa, părinte, că nu ai ajuns nici la măsura lui Zaharia Ciu¬ 
botarul din cetatea Constantinopolului ?” Şi nu l-a răbdat inima pe sihastru 
pînă nu s-a dus la el. „Aici locuieşte Zaharia Ciubotarul? M-a trimis Dum¬ 
nezeu la tine. Dar nici în casă nu intru, nici pe pat nu stau, nici mîncare 
nu gust, pînă nu-mi spui viaţa ta!”. „Ce viaţă am eu, părinte, ca să fiu 
plăcut lui Dumnezeu? Eu sînt mirean şi aceasta este femeia mea. Doar 
atît că, ce cîştig din lucrul inimilor, împart în trei. O parte o dau la săraci, 
o parte la biserici şi mînăstiri, iar a treia parte o cheltuim pentru casă” . . . 
„Te jur pe Hristos să-mi spui ce altă faptă bună faci!” a zis pustnicul. 
Dacă a văzut omul că nu poate tăinui, a zis: „Aceasta este femeia mea 
de 15 n™, dar cu ea într-un pat niciodată nu m-am culcat!”. Şi s-a întors 
sihastrul folosit la chilia lui, dînd laudă lui Dumnezeu. 

Am spus această istorioară ca să nu ne mîndrim. Că are Dumnezeu 
destui drepţi şi aleşi prin sate şi oraşe, care au familie şi greutăţi, dar 
ne întrec pe noi prin răbdare, post, rugăciune, milostenie şi viaţă curată. 

71. în altă zi le-a adăugat şi această istorioară din Pateric: 

— A venit odată un pustnic din munte în cetate, s-a suit pe o piatră 
înaltă şi a început a plinge şi a strigat: „Oameni buni, nu mă lăsaţi! 
Ajutaţi-mă! Ajutaţi-mă!” „Ce s-a întîmplat, părinte?” l-au întrebat 
oamenii. „Eu în viaţa mea am avut trei datornici. în tinereţe mai mult 
doi mi-au cerut datoria şi m-au luptat. Aceştia sînt desfrînarea şi mîndria. 
De aceşti doi am scăpat eu cum am scăpat, dar de al treilea datornic nu 
pot scăpa pînă la moarte. Şi acesta este foamea, flămînzia. Ajutaţi-mă 
să scap de acest datornic neîmblînzit!”. Atunci oamenii i-au dat un galben, 
s-a dus pustnicul la brutărie, a cumpărat o pline şi a fugit din nou la pustie, 
nemaiaşteptînd .să ia restul. Aşa am păţit şi eu. Nu pot scăpa de al treilea 
datornic, adică de foame, oricît mă ostenesc să mă înirtnez. 

72. — Părinte Paisie, spuneţi-ne un cuvînt despre Rai, — i-au spus 
odată ucenicii. Iar el lc-a răspuns: 

— Să nu iscodim cu mintea unde este raiul şi unde este iadul, că nici 
Sfinţii Părinţi nu ne dau voie la aceasta. Mîntuitorul atît numai ne-a spus: 
„Mă duc să vă giteşc Ioc, ca unde voi fi Eu şi voi si fiţi” (loan 14, 3). 
Aşa ne Învaţă Domnul şi-nu ne trebuie; mai mult. Noi să zicem mereu 

rugăciunea Sfîntului Ioan Gură de Aur: „Doamne, nu mă lipsi pe mine 
de binele Tău cel ceresc; Doamne, izbăveşte-mă de muncile cele de veci, 
Amin”. 

73. Mergînd odată cîţiva credincioşi la chilia bătrînului, pe cînd 
se nevoia în munte, la Piciorul Crucii, i-au cerut cuvînt de folos duhov¬ 
nicesc. Iar părintele, arătînd pajiştea plină de flori şi mireasmă,le-a spus: 

— Să vă faceţi nişte albinuţe harnice care adună nectar şi miere din 
florile cele mai curate şi binemixositoare, iar nu nişte gărgăuni şi bondari 
care adună hrană din bălegar şi din toate buruienile. Rîvniţi la faptele 
bune cele mai de preţ şi mai uşor de dobîndit, precum dragostea, rugă¬ 
ciunea, mila şi smerenia. Din acestea să vă hrăniţi şi am nădejde că cu 
acestea vom vedea pe Hristos, Mîntuitorul lumii. 

74. La urmă a adăugat bătrînul şi aceste cuvinte: 

— Cel mai bine este ca să fie omul oală de lut, care este bună pentru 
toate şi se foloseşte de toţi în fiecare zi. Şi pentru mîncare, şi pentru apă, 
şi pentru orice lucru. Pe cînd oala, vasul de aur se pune pe poliţe, se încuie 
în dulapuri, este rîvnit de hoţi şi se foloseşte numai la zile mari sau o dată 
pe an. Oala de lut este vasul trebuinţelor zilnice, căci toţi o caută şi se 
folosesc de ea. Aşa şi omul smerit, care nu caută cinste şi dregătorie. 
El rămîne nebăgat în seamă între cei de jos, dar pe toţi îi foloseşte, îi 
îndeamnă, îi ajută, îi odihneşte şi toţi îl caută şi se bucură de el. Mare 
dar este smerenia pentru călugări şi creştini! 

75. —Părinte Paisie, ce este conştiinţa? l-a întrebat un călugăr. 
Iar bătrînul a răspuns: 

— Conştiinţa este îngerul lui Dumnezeu care păzeşte pe om. Cînd ea 
te mustră, înseamnă că Dumnezeu te ceartă şi trebuie să te bucuri că nu 
te lasă uitării. Trebuie să avem pururea înaintea noastră păcatele noastre, 
ca să ne pălmuiască conştiinţa prin mustrare, să dobîndim lacrimi la rugă¬ 
ciune şi să nu mai greşim. Şi lui Pavel i-a dat Dumnezeu un înger rău ca 
să-l lovească peste obraz pentru a nu se înălţa cu mintea. Conştiinţa po¬ 
meneşte păcatele noastre şi, pomenindu-le, ne smereşte. Hristos a venit 
pentru mîntuirea păcătoşilor. Deci, să avem nădejde şi curaj, să uu mai 
greşim, să facem milostenie, să ne rugăm după putere şi ne mîntuim cu 
darul lui Dumnezeu. 

76. Un creştin întristat i-a cerut bătrînului cuvînt de mîngîiere, iar 
el i-a spus: 

— Ascultă, frate. Fără ispite şi necazuri nu ne putem mîntui. Dar să 
nu ne tulburăm, nici să slăbim în credinţă, că acum diavolul dă mai greu 
război asupra oamenilor ca altădată, că vede că are timp puţin. Să ne 

rugăm, să răbdăm şi să ne aducem aminte de cuvintele Domnului care 
ne-a făgăduit că va rămînc cu noi „pînă la sfîrşitul veacurilor”. Nici să 
ne deznădăjduim de viaţă în vremea necazurilor, că Dumnezeu nu ne lasă 
părăsiţi. Că precum în vremea Sfîntului prooroc Ilie Tezviteanul, Dumnezeu 
mai avea „încă 7000 de bărbaţi aleşi care nu şi-au plecat genunchiul lui 
Baal”, tot aşa şi în zilele noastre are Domnul încă destui bărbaţi şi creş¬ 
tini aleşi, care sînt tari în credinţă şi nu şi-au plecat sufletul în robia pati¬ 
milor. Are Dumnezeu drepţii Lui prin sate şi oraşe, care îl slăvesc ziua 
şi noaptea, care trăiesc în feciorie şi înfrînare şi fac milă cu săracul şi cu 
văduva. Dar numele şi numărul lor îl ştie numai singur Dumnezeu. 

77. O femeie care nu voia să aibă copii mulţi i-a cerut bătrînului 
sfat, ce anume să facă. Iar el i-a răspuns: 

— Dacă fugi de copii, fugi de min tuire. Nici să nu ramîi la un singur 
copil, ca să nu-1 pierzi şi pe acela. Mai sănătoşi sînt copiii mulţi în casă. 
Iar unde este numai unul sau doi, de obicei şi aceia sînt răi sau bolnăvi¬ 
cioşi. Aici se împlineşte cuvîntul Sfîntului Pavel care zice: „Cine seamănă 
cu. binecuvîntare, cu binecuvîntare va şi secera; iar cine seamănă cu 
zgîrcenie, cu zgîrcenie va secera” (2 Cor. 9, 6). 

A venit la mine nu demult o femeie bătrînă din Grumăzeşti-Neamţ, 
la spovedanie, şi am întrebat-o: „Soră, cîţi copii ai?”. „Optsprezece copii 
am avut, părinte! Opt i-am dat lui Dumnezeu, au murit de mici, şi zece 
sînt primii gospodari în sat!” 

A venit şi o altă femeie, de departe, şi am întrebat-o: „Cîţi copii ai, 
creştină?” „Nici unul, părinte”. „Dar, cîte avorturi ai?” „Patruzeci de 
avorturi!” „Du-te, femeie, la un episcop şi te mărturiseşte şi te pocaieşte 
cît mai ai vreme, că este înfricoşată judecata lui Dumnezeu!”. După 
lepădarea de credinţă, cel mai mare păcat care se face în lume este uci¬ 
derea de prunci. Aceste două păcate atrag grabnică mînie şi pedeapsă 
a lui Dumnezeu peste oameni. 

78. Un frate începător l-a întrebat pe bătrînul: 

— Părinte Paisie, nu mai pot face ascultarea ce mi s-a dat. Ce să fac ? 

— Dacă poţi şi nu vrei este păcat, — a răspuns bătrînul. Iar dacă nu 
poţi, că este prea grea sau eşti bolnav, nu este păcat. Numai să-i spui 
stareţului şi el îţi va rîndui altă ascultare, cum îl va lumina Dumnezeu, 
în mînăstire nimic să nu faci fără binecuvîntare. Că dacă petrecem sub 
ascultare şi tăierea voii, ne mîntuim cu siguranţă. 

79. Un călugăr u, venit la părintele Paisie şi i-a zb: 

— Părinte, fac cerere şi mă duc la Sfîntul Munte, că aici mă tem 
că nu mă mintuiesc! Iar bătrînul i-a răspuns: 

— Şi eu m-aş duce, dar cînd m-or trimite sau m-or da afară de aici. 
Aşa, ştiu eu ce cer? Dacă vrem să ne mîntuim să nu ne facem niciodată 
voia noastră, nici să credem minţii noastre. 

— Părinte, am auzit că vor duce o parte de călugări la alte mînăstiri. 

— Foarte bine! Dar acolo nu este Dumnezeu? 

Auzind aceste cuvinte s-a folosit călugărul şi s-a întors liniştit 
la chilia lui. 

80. Cîţiva călugări tineri i-au cerut părintelui Paigie cuvînt de folos, 
iar el le-a spus: 

— De trei lucruri trebuie să se păzească mai mult călugărul: de beţie, 
de iubirea de argint şi de vorbirea cu femei. 

81. TJn alt călugăr l-a întrebat: 

— Părinte Paisie, daţi-mi un cuvînt de folos. 

— Lasă-te întotdeauna în voia lui Dumnezeu şi vei avea pace în 
sufletul sfinţiei tale. Fă ce ţi se porunceşte, nu lucra nimic fără binecii- 
vîntare, cînd nu ştii întreabă, iar cînd nu ai pe cine întreba, roagă-te şi 
Dumnezeu îţi va arăta calea cea mai bună. 

— Dar cînd sînt lăsat să aleg singur şi nu ştiu care este voia lui Duin- 
nezeu, ce să fac? 

— Roagă-te stăruitor cu post şi metanii, măcar trei zile, şi ascultă 
de glasul conştiinţei. Cum te îndeamnă ea mai mult, aceea este şi voia lui 
Dumnezeu. 


82. Odată l-au întrebat cîţiva fraţi: 

— Părinte Paisie, oare de ce nu mai avem dragoste de rugăciune şi 
nu alergăm la biserică cu aceeaşi rîvnă şi evlavie ca la început, cînd am 
venit la mînăstire? 


— Noi sîntem de vină, pentru că slujim mai mult grijilor pămînteşti, 
decît lui Dumnezeu. Am citit la Sfîntul Isaac Şirul aceste cuvinte despre 
'rugăciune: „Semn al răcirii duhovniceşti este urîrea rugăciunii”. Şi ba 
alt loc: „Dacă călugărul face altceva în vremea rugăciunii, acela este bat¬ 
jocorit de diavolul”. Aşadar, dacă părăsim pravila bisericii, şi Dumnezeu 
ne părăseşte pe noi. Dacă înlocuim rugăciunea rînduită la biserică şi la 
chilii cu grija celor trecătoare, sîntem batjocoriţi de diavoli, că misiunea 
călugărilor este una singură: să-l laude neîncetat pe Dumnezeu şi să se. 
roage pentru lume şi pentru iertarea păcatelor. Numai porunca ascul¬ 
tării de la cel mai mare şi slujirea bolnavilor în vremea rugăciunii ne 
scuteşte de a merge la biserică. Dar şi atunci sîntem datori să ne rugăm 
cu rugăciunea minţii. Răcirea dragostei şi împuţinarea rîvnei pentru 
cele sfinte, şi mai ales pentru biserică, este semnul pustiirii noastre. . 

83. Unui ieromonah tînăr îi dădea hătrînul aceste sfaturi: 

— Să nu primeşti femei în chilie ca să le dai sfaturi, că este mare 
primejdie, mai ales pentru călugărul tînăr. Dacă cer sfat de folos, vorbeş- 
te-le în biserică, iar nu în chilie, şi dacă te caută, nu te bucura, ci teme-te, 
că este primejdie. Că din vorbirea cu femei vine şi căderea! 


84. Doi fraţi începători i-au cerut bătrînului cuvînt de mîngîiere 
şi folos sufletesc. Iar bătrînul, suspin înd, de-a zis : 

, — Am citit la Sfîntul Teodor Studitul acest cuvînt: „Sfinte sînt coap¬ 

sele acelea care au sămînţă în Sion”! Binecuvîntaţi şi sfinţiţi sînt părinţii 
voştri care v-au născut şi v-au dăruit lui Dumnezeu. Trăiţi cu bucurie 
şi multă dragoste în casa lui Dumnezeu. Mînăstirea este Ierusalim şi Sion 
duhovnicesc. De nevoinţa noastră de aici depinde dobîndirea Ierusali¬ 
mului ceresc. Să fiţi fericiţi că sînteţi aruncaţi în braţele Domnului şi 
locuiţi în curţile casei Dumnezeului nostru. Cîţi n-ar dori să fie aici cu voi, să 
cînte împreună cu voi, să se roage şi să se bucure împreună cu voi în acest 
cin îngeresc, dar n-au fost chemaţi şi aleşi de Dumnezeu. Deci, bucuraţi-vă 
şi aşteptaţi mila Lui. 

85. Un duhovnic i-a cerut bătrînului sfat, iar el i-a zis : 

— Cel mai greu pentru preot este Sfînta Liturghie şi Spovedania. 
Unii s-au smintit şi chiar au căzut de la spovedanie. Preotul de aceea se 
cheamă duhovnic, pentru că el este lumină pentru ceilalţi şi poartă în 
el darul Duhului Sfînt. Şi dacă are în el pe Duhul Sfînt, el nu se sminteşte 
de neputinţele oamenilor, că este Harul deasupra lui şi poate să lecuiască 
sufletele oamenilor. Iar dacă este pătimaş, Duhul Sfînt nu lucrează în el 
şi uşor se sminteşte cînd aude păcatele oamenilor. Un astfel de preot nu 
trebuie să spovedească lumea. Duhovnicia se dă, după Canoane, numai 
celor mai vîrstnici şi cercaţi. Duhovnicul trebuie să fie lumină pentru toţi, 
părinte pentru toţi, sfetnic bun şi povăţuitor iscusit de suflete. Să fie 
păstor adevărat, iar nu năimit, care slujeşte cele sfinte pentru bani şi 
cîştig pămîntesc. El trebuie să fie ca o luminare in sfeşnic, ca să lumineze 
tuturor, iar nu sub pat. Duhovnicul, chiar dacă se sminteşte uneori de 
păcatele oamenilor la spovedanie, în nici un caz el nu trebuie să smintească 
pe credincioşi, că atunci a pierdut toată osteneala. Oridecîteori spove¬ 
dim, sîntem datori mai întîi să ne rugăm, apoi să fim blînzi şi cu dreaptă 
socoteală şi cu darul lui Dumnezeu putem dobîndi pe mulţi. 

86. Un frate de mînăstire a cerut cuvînt de folos de la părintele Paisie, 
iar sfinţia sa i-a spus: 

— Cel mai bun sfat care ţi-1 dau este să ai răbdare în mînăstire la 
toate. Că dacă sfinţii răbdau chinuri de moarte de la păgîni pentru drago*- 

tea lui Hristos, cum noi sa nu răbdăm un euvînt de mustrare de la creştini 
şi de la părinţii noştri care au pe Dumnezeu şi vor să ne mîntuiască? 

87. Un alt frate l-a întrebat pe bătrînul: 

— Părinte, ce să fac în vreme de ispită, ca să nu mă biruiască ? 

— Frate, una să faci: să te rogi şi să rabzi pînă vine eliberarea. Ai 
văzut: cînd vine ploaia cu fulgere, cu tunete şi furtună, fugi în casă la 
adăpost; iar după ce trece furtuna ieşi din nou afară. Aşa şi în mănăstire. 
Cînd vin ispitele şi te împresoară, fugi la rugăciune în biserică, fă un 
paraclis la Maica Domnului, închină-te la sfînta Cruce, citeşte o catismă 
sau două din Psaltire; iar după ce trece ispita şi se face linişte în suflet, 
ieşi din nou la ascultare şi mulţumeşte lui Dumnezeu că te-a acoperit în 
vremea necazului. ' 

,, 88. Unui frate care voia să plece în altă mînăstire i-a dat acest sfat: 

— Este păcat să te duci de voia ta în altă mînăstire, că nu ai răspuns 
înaintea lui Dumnezeu. Că dacă pleci nealungat din mînăstire sau din 
ţară, îţi faci voia ta şi nu împlineşti cuvîntul lui Hristos care zice: .,De vă 
vor alunga din cetatea aceasta, duceţi-vă în altă cetate.. 

89. O femeie bolnavă s-a mărturisit la bătrânul şi a cerut canon, iar 
el i-a răspuns: 

’ — Canonul bolnavului este patul suferinţii. Să rabzi boala cu mul¬ 
ţumire şi te mîntuieşti. Cît mai poţi, zi „Tatăl nostru”, rugăciunea „Doamne 
Iisuse”, „Sfinte Dumnezeule”, „Crezul”, „Doamne, ajută” şi dacă nu 
cîrteşti în boală şi te spovedeşti regulat, dobîndeşti viaţa veşnică înaintea 
multora. 

90. Unii bătrîni l-au întrebat pe părintele Paisie: 

:> , — Care eBte cel mai greu păcat în lume, astăzi? 

— Cel mai greu păcat pe care îl fac oamenii astăzi este necredinţa 
în Dumnezeu, că de aici se nasc toate păcatele pe pămînt. Că dacă omul 
nu crede şi nu se teme de Dumnezeu, nu mai are nici un sprijin, nici o 
nădejde, nici o bucurie, nici un scop pe pămînt şi cade în toate relele şi 
în prăpastia deznădejdii, de care să ne izbăvească Hristos şi Maica 
Domnului. 

91. Odată au venit cîţiva preoţi duhovnici la părintele Paisie şi l-au 
întrebat despre taina Sfintei Spovedanii. Iar bătrînul suspinînd, le-a zis; 

— Ei, părinţilor, duhovnicia este grea, mai ales în zilele noastre! 
Păcate multe, credinţă puţină, rugăciune din fugă, vremuri de pe urmă .. 
Numai mila Lui ne poate mîntui! 

92. Şi iarăşi l-au întrebat; 

— Este bine să primim la spovedanie pe cei pătimaşi, care nu se pot 
lăsa de păcate? 

— Sîntem datori a primi la mărturisire pe orice păcătoşi,* încă cu 
toată dragostea. Căci chiar de nu fac canonul, măcar ştiu cît de mare 
este păcatul şi ce osîndă îi aşteaptă de nu se vor pocăi. Astfel, poate se 
îndreaptă şi ei şi părăsesc cele rele în viitor. 

98. Apoi iarăşi I-au întrebat pe bătrînul: 

— Predica în biserică, rugăciunea pentru toţi, sfătuirca mirenilor, 
milostenia şi celelalte fapte prin care căutăm să folosim pe credincioşi, 
ne ajută la mîntuire? 

.— Dacă pentru un pahar de apă dat în numele Domnului nu ne vom 
pierde plata, cu atît mai mult pentru rugăciune, sfătuire şi milostenie fă¬ 
cută cu credinţă şi dragoste. Numai să nu ne biruim de iubirea de argint 
şi de slava deşartă, că mîndria şi lăcomia ne jefuiesc toată plata ostenelilor 
noastre şi ne aduc încă şi osîndă. Să învăţăm din pilda fariseului. Gîndul 
şi părerea că el este mai bun decît vameşul, acelea l-au osîndit înaintea 
lui Dumnezeu. 

94. —Cum pot scăpa de părerea de sine şi de gîndurile cele necurate? 
l-a întrebat un fiu duhovnicesc. 

— Prin aducerea aminte de ceasul morţii. Să nu uităm ce am fost 
înainte de a fi, ce după naştere, ce sîntem astăzi şi ce vom fi mîine şi să le 
atribuim toate lui Dumnezeu. 

95. — Dacă învăţ pe alţii în biserică şi acasă, a zis acelaşi, dar nu fac 
ce spun, cad sub osîndă Iui Dumnezeu ? Ce trebuie să fac pe viitor? Iar 
părintele Paisie a răspuns: 

— Aici şi eu sînt vinovat. Dar m-am mărturisit duhovnicului meu că 
nu fac ce învăţ pe alţii şi el mi-a spus să fac asemenea celui cu talanţii 
din pilda Mîntuitorului, adică să nu-i îngrop, spre osîndă, ci să-i dau la 
alţii care pot lucra cu ei şi aduc dobîndă. Chiar dacă noi sîntem leneşi, 
să dăm argintul, adică darul dat nouă, înţelepciunea, cuvîntul de învă¬ 
ţătură, o carte bună, celor harnici şi mai rîvnitori care lucrează cu el. 
Şi aşa înmulţim talantul, împrumutîndu-1 unii altora şi ajutînd la mîntuirea 
oamenilor. 

96. —Ce sfat mai de folos daţi ucenicilor de prin mmăstiri şi sate, 
care vă iubesc şi se roagă pentru mîntuirea sfinţiei voastre? 

— Să trăiască în flragoste desăvîrşită unii cu alţii, să se roage mereu, 
să iubească biserica şi citirea sfintelor cărţi, să asculte de duhovnicii lor. 

să face multa milostenie, că aceea poate mult la Dumnezeu şi să fie întru 
toate smeriţi şi blînzi. Cu un cuvînt, să facem cu toţii fapte vrednice de 
rai şi să nu uităm de moarte niciodată. De vom face aşa, sigur ne mîntuim! 

97. Unul din ucenicii mai apropiaţi i-a zis bătrinului: 

— Ce cuvînt de învăţătură îmi lăsaţi ca testament, pentru a mă 
mîntui şi pe mine şi a ajuta şi pe alţii pe calea mîntuirii? 

— Să facem şi noi ceea ce învăţăm pe alţii, şi tot ce facem în viaţă 
să fie spre slava lui Dumnezeu şi spre folosul aproapelui, că „dragostea 
acoperă mulţime de păcate”. Acest testament vă las tuturor ucenicilor, 
mei, adică testamentul dragostei, cum ne învaţă însuşi Mîntuitorul: 
„întru aceasta vor cunoaşte oamenii că sînteţi ucenicii Mei, de veţi avea 
dragoste între voi” (Ioan 13, 35). 

98. —Unde aţi dori să aveţi mormînţul, părinte Paisie? l-a întrebat 

ucenicul său. ' 

— Aş fi voit ca unde îmi va ieşi, sufletul din sărmanul meu trup, 
acolo să-mi fie mormîntul. Deocamdată, aici în Schitul Sihla doresc să 
mă pocăiesc. 

99. —Ce legăm în t duhovnicesc aveţi cu părintele Cleopa? l-a întrebat 
acelaşi ucenic. 

— In toamna anului 1935 părintele Cleopa venea din armată şi a 
trecut pe la mine, la schitul Cozancea, să ia binecuvîntare. Şi la plecare 
cum îl petreceam prin pădure, l-am întrebat: 

— Ei, acum ce ai de gînd să faci, frate Costache? că încă nu era 
călugăr. Rămîi la Cozancea? Sau te duci din nou la Sihăstria? 

- — M-aş duce tot la Sihăstria, părinte Paisie, unde am stat cinci ani 
şi unde sînt mormintele fraţilor mei. Acolo am mai multă linişte ... 

Atunci ne-am descoperit amîndoi, am stat în genunchi, am făcut trei 
metanii şi eu am zis această rugăciune: „Doamne*' binecuvîntează făgă¬ 
duinţa. noastră ca să fim amîndoi împreună, şi în veacul acesta şi în cel 
ce va si fie. De voi muri eu întîi să fie el la capul meu, iar de va muri el 
întîi să fiu eu la capul lui! Amin!” Apoi ne-am sărutat amîndoi şi ne-am 
despărţit... De părintele Cleopa sînt legat cu inima cel mai mult în viaţa 
aceasta 1 

100. — Vi mulţumesc, părinte Paisie, pentru aceste frumoase cuvinte 
de folos sufletesc. 

— Si ne vedem cu toţii la uşa Raiului, părinte Ioanichie! 

— A mi n 1 ' 

■ PROTOSINGHELUL IOIL GHEORGHIU 

Mînăstirea Sihăstria , 

(n. 1908-1986) . > 

Părinţii din Mînăstirea Sihăstria şi credincioşii din împrejurimi pome* 
nesc cu deosebită evlavie numele Protosinghelului Ioil Gheorghiu. Sfinţia 
sa este un duhovnic iscusit, blînd, milostiv şi cu inimă curată faţă de Dum¬ 
nezeu şi de oameni. Apoi este un părinte al deeăvîrşitei ascultări, al 
smereniei şi rugăciunii. Puţini din obşte iubesc slujbele bisericii, buna 
rînduială şi liniştea precum le iubeşte părintele Ioil. însă, pentru a ajunge 
la această măsură duhovnicească, i-au trebuit peste 50 de ani de nevoinţă, 
de ascultare, de răbdare şi renunţare la toate cele trecătoare. Altfel nu 
putem dobîndi pacea conştiinţei şi nădejdea mîntuirii. 

Mă apropii cu vădită bucurie de chilia părintelui Ioil Gheorghiu. 
O chilie retrasă în livadă, în care iradiază din belşug lumina soarelui, 
liniştea şi binecuvîntarea. Uşa chiliei sale nu este niciodată încuiată, semn 
că întotdeauna este treaz cu mintea, că este mereu în aşteptarea Mirelui 
Hristos, şi, în acelaşi timp, gata să primească şi să odihnească sufleteşte 
pe oricine şi la orice oră. Sfinţia sa păstrează încă tradiţia călugărilor de 
demult, care nu încuiau niciodată porţile mînăstirii, uşa bisericii, a bucă¬ 
tăriei, a trapezei şi a chiliilor. 

Bătrînul stă în genunchi şi se roagă din Ceaslov. Lîngă el un sfeşnic cu 
luminare aprinsă şi miros de tămîie. Aştept pe cerdac să-şi termine rugăciu¬ 
nea. Cît de scumpi sînt aceşti părinţi care aduc pînă la noi mireasma şi evla¬ 
via unei generaţii care se sfîrşeşte. Ieroschimonahul Ioil nu este un călugăr 
cărturar, dar este smerit, cu multă dragoste şi curat cu inima. Şi pe 
aceştia îi fericeşte Dumnezeu mai întîi. 

1. — Binecuvîntează-mă, părinte Ioil! Bucuros de ucenici? 

— Domnul să ne binecuvînteze, părinte Ioanichie! Tare mă bucur că 
nu mă ocoliţi. Dumnezeu să vă răsplătească dragostea. Cît .timp mai 
ţinem umbră pămîntului şi cît ne îngăduie Mîntuitorul să trăim în trup, 
mai veniţi să ne sfătuim duhovniceşte. Că zice Sfînta Scriptură: „Mîntu- 
irea stă întru multă sfătuire”. Şi iarăşi: „Cei ce nu se sfătuiesc, cad ca 
frunzele” (Pilde 11, 14). După ce voi pleca din trup nimeni nu va mai 
deschide uşa chiliei mele. 

2. — In ce an aţi venit la mînăstire, păruite Ioil? 

— Am venit în mai, 1932. Aveam 24 de ani. Mama mea rămăsese 
văduvă din 1916, cu patru copii, că tata a murit în războiul mondial. 
Mama însă era o femeie bărbătoasă şi evlavioasă. Muncea mult să ne poată 

creşte şi hrăni. Mîngîierea noastră era Dumnezeu şi preotul satului. îl 
chema Gheorghe Mironescu. Un preot mare la suflet. El a făcut biserică 
de piatră la noi, in satul Cut, aproape de Piatra Neamţ. îl ajutam la 
biserică şi era tare mulţumit de mine. 

3. —Cine v-a îndemnat să veniţi la mînăstire? 

— Chemarea lăuntrică, părinte, aceasta m-a îndemnat. Glasul inimii 
a fost mai puternic ca orice. Mama era şr ea bucuroasă să aibă un fecior 
la mînăstire. De aceea nu m-a oprit să ma fac călugăr. 

4. — Cum era viaţa duhovnicească în Mînăstirea Sihăstria, acum 
50 de ani? 

— Era foarte aspră, datorită egumenului de atunci, protosinghelul 
loanichie Moroi, care venise din Sfîntul Munte. Rînduiala vieţii de obşte 
se respecta cu stricteţe. La biserică nu se dădea binecuvîntare de slujbă 
dacă lipsea unul, afară de cei bolnavi sau plecaţi în ascultare. Cel care 
nu venea noaptea la utrenie, nn mînca a doua zi. Masa se dădea o dată 
pe zi, de post, la orele 3 după amiază, afară de sîmbătă şi Duminecă. 
Chiliile erau foarte simple şi nu se încuiau niciodată, că nu era cine si ce lua 
din ele. Toată grija era numai pentru suflet. Nimeni nu avea voie să aibă 
bani, avere sau ceva de mîncare pe la chilii. Toţi aveam un cuget şi un 
suflet, că toţi eram la ascultare, toţi la biserică, toţi la masă. Era alt duh 
de pace pe vremea aceea şi toţi eram mulţumiţi. 

5. — Ce fel de nevoinţă avea părintele loanichie Moroi, căruia i-aţi 
fost ucenic? 

— Era aspru cu sine şi iubitor de osteneală. Postea mult, se ruga mult, 
mai ales ciţea Psaltirea; la biserică era nelipsit, avea mare dragoste spre 
toţi şi ne citea zilnic cuvînt de învăţătură la trapeză, cînd mîncam. El a 
slujit 20 de ani Sfînta Liturghie, zilnic, că era singur preot şi în cele patru 
posturi nu mînca, decît numai sîmbăta şi Dumineca, că îl întărea darul 
Iui Dumnezeu. Eu îi ştiu cel mai bine viaţa lui, că i-am fost ucenic de chilie 
chiar din prima zi cînd am venit, pînă în anul 1945 cînd s-a dus la Domnul. 
Apoi, făcea sute de metanii pe noapte, ţinea mereu tăcere şi zicea per¬ 
manent rugăciunea inimii, adică „Doamne Iisuse ...” Purta încălţă¬ 
minte fără de ciorapi, vară şi iarnă, şi dădea mîncare la toţi închinătorii 
care veneau la mînăstire. 

6. —Ce cuvinte de învăţătură vă dădea părintele loanichie Moroi? 

— Cel mai mult ne sfătuia să păzim aceste trei lucruri: fă avem frică 

de Dumnezeu, să ne păzim mintea curată de gînduri şi imaginaţii rele şi 
să nu uităm rugăciunea „Doamne Iisuse”. Apoi, ne îndemna pe fiecare 
să ne facem canonul de rugăciuni şi metanii la chilii, să ne ferim de vor- 

birea cu femei, de vin mult şi de agonisirea de bani şi avere. Odată am 
intrat în chilie la părintele, pe cînd se ruga, şi cum m-a văzut mi-a zis: 
„închină-te şi fă metanii că iată. Maica Domnului este aici de faţă şi 
mi-a spus că de azi înainte ia în grija ei mînăstirea noastră ... 1”. Iar cînd 
eram obosit şi supărat de ispite, bătrînul mă mîngîia cu aceste cuvinte: 
„Drăguţă, ai răbdare, fii în pace şi nu mai băga toate în seamă!”. Cînd 
mă întorceam de la ascultare, mă îmbărbăta cu aceste cuvinte: „Frate 
Ioane, ţi-o fi foame; ţi-o fi sete, eşti obosit! Ai nădejde. Ne întăreşte Maica 
Domnului! Roagă-te puţin şi culcă-te ca să putem merge la utrenie!”. 
Iar cînd greşeam cîte ceva, îmi zicea cu glas blînd: „Drăguţă, îmi dai voie 
să te ocărăsc puţin!”. Era foarte apropiat de noi toţi. De aceea, în orice 
clipă îţi deschidea uşa şi inima sa şi puteai să-i spui totul, fără frică. 
Aşa era părintele Ioanichie. A murit în mare lipsă de cele pămînteşti şi 
de mai înainte şi-a cunoscut ceasul sfîrşitului. 

7. -—Care era programul slujbelor şi ascultărilor, acum 50 de ani? 

— La ora 5 dimineaţa suna deşteptarea. Pînă la orele 7 fiecare îşi 

făcea pravila şi canonul la chilie. Intre orele 7 şi 10 luam parte cu toţi 
la ceasuri, acatist şi Sfînta Liturghie. Apoi mergeam la ascultările mînăs- 
tixii în frunte cu părintele stareţ pînă la orele 14,30, cînd suna clopotul 
de masă. La orele 15, adică 3 după amiază, mergeam la vecernie. Pe urmă 
ne retrăgeam la chilii, mai citeam cărţi sfinte şi ne făceam rugăciunea de 
seară, paraclisul Maicii Domnului, canonul îngerului, şi altele. La orele 

19.30 se trăgeau şapte lovituri în clopot, după care fiecare se ducea în chilie 
şi nu avea voie să mai vorbească imul cu altul. Pînă la utrenie ne odih¬ 
neam, unii pe pat, alţii pe scaune, iar alţii nu dormeau de loc. La orele 

23.30 suna clopotul de utrenie şi un frate deşteptător ne chema pe toţi 

la biserică. Ce frumoasă era viaţa călugărească în Sihăstria pe vremea 
aceea! - 

8. — Care v-a fost cea mai mare bucurie duhovnicească în anii tine¬ 
reţii 

— Aceea că m-a adus Maica Domnului din lume în acest loc binecu- 
vîntat şi că am fost ucenic de chilie părintelui şi stareţului meu Ioanichie 
Moroi. Aceasta a fost cea mai mare bucurie din viaţa mea, că am avut de 
la cine lua pildă de viaţă călugărească. Multe lucruri bune m-a învăţat 
şi multe am văzut şi auzit de la dînsul. 

9. — Cum trebuie să se pregătească- un preot pentru Sfînta Liturghie ? 

— După tipic. Mai întîi, preotul trebuie să se mărturisească la duhov¬ 
nicul lui şi să fie împăcat cu toată lumea. Apoi să-şi facă rînduiala de 
rugăciune şi canon, după tipic, cu toată evlavia şi cu mare frică de 

Dumnezeu. Cind slujeşte la biserică, preotul trebuie să fie permanent în 
rugăciune, să aibă lacrimi în ochi şi să nu vorbească cu nimeni, că stă îna- 
intea Domnului. Că în Sfîntul Altar preotul se roagă pentru toată lumea 
şi se află înaintea Prea Sfintei Treimi. Sfîntul Ioan Gură de Aur zice că 
„preotul trebuie să se şi jertfească, iar nu numai să jertfească”. Iar psal- 
mistul zice: „Slujiţi Domnului cu frică şi vă bucuraţi Lui cu cutremur!”. 
Este oprit cu desăvîrşire să slujească cele sfinte, preotul care este neîmpăcat 
cu aproapele şi nespovedit la duhovnic. - , 

10. —Cum trebuie să stăm noi la Sfînta Liturghie? 

, — Ca înaintea tronului Prea Sfintei Treimi. Cu atenţie, cu mintea 

curată de grijile lumii şi cu mare frică de Dumnezeu, pentru că în timpul 
Sfintei Liturghii se jertfeşte Hristos pe Jertfelnic pentru mîntuirea noastră. 
Mi-aduc aminte de un frate al părintelui Cleopa, anume monahul Ghera- 
sim, cu viaţă foarte aleasă, că fiind bolnav, cerea să-l aducă fraţii cu targa 
la biserică, numai să nu piardă Sfînta Liturghie. Odată i-am dat părintelui 
Gherasim să citească o carte de folos sufletesc şi cînd mi-a adus-o înapoi, 
mi-a zis: „Cuvintele acestei cărţi mă vor judeca!”. 

11. —Cum vi s-a părut viaţa duhovnicească în Mînăstirea Sihăstria, 
sub stăreţia părintelui Cleopa? 

— în timpul stăreţiei părintelui Cleopa Ilie (1945—1949), Mînăstirea 
Sihăstria a progresat foarte mult duhovniceşte. Obştea a crescut pînă la 
80 de părinţi şi fraţi, la biserică se făceau slujbe după rînduială, cu toată 
evlavia, cu cîntări frumoase şi cu predică în fiecare sărbătoare. Predicile 
părintelui Cleopa au umplut mînăstirea de fraţi şi de credincioşi. El a 
introdus citirea permanentă a Psaltirii în biserică de către toată obştea, 
în. frunte cu stareţul. Fiecare era rînduit să citească cîte două ore, zi şi 
noapte, afară de orele de slujbă. Tot el a introdus privegherile de toată 
noaptea la praznicele împărăteşti, ca la Sfîntul Munte. Părintele Cleopa 
este un om cu darul lui Dumnezeu. El vorbea frumos şi singur împlinea 
cu fapta ceea ce învăţa pe alţii. La toate era întîi: şi la rugăciune, şi la 
biserică, şi la învăţătură, şi la post, şi Ia milostenie. Pentru aceasta era 
iubit şi ascultat de toţi: că vorbea şi cu cuvîntul, şi cu fapta, în timpul 
stăreţiei sale domnea multă pace şi linişte în mînăstirea noastră. 

12. — Ce au lăsat mai deosebit în obştea Mînăstirii Sihăstria aceşti 
doi mari stareţi, Protosinghelul Ioanichie Moroi şi Arhimandritul Cleopa 
llie? 

— De la părintele Ioanichie Moroi, stareţul nostru al tuturor, a rămas 
in Sihăstria viaţa de obşte întemeiată de sfinţia sa, după exemplul său 
personal. La aceasta a ajutat foarte mult viaţa sa curată, de ascet, plină 

de dragoste pentru tot soborul. De la părintele Cleopa Ilie a rămas citirea 
neîntreruptă a Psaltirii în biserică, cuvîntul său înţelept cu care ne învaţă 
pe toţi calea mîntuirii şi dragostea sfinţiei sale, care a cucerit toate sufletele. 
Dacă avem pe sfinţia sa în mijlocul nostru, nu trebuie să mai avem noi 
grijă de altceva, dccît să facem cele ce ne învaţă. Dumnezeu este cu el 
şi noi vedem şi simţim acest lucru. Mulţi credincioşi, călugări, preoţi şi 
arhierei îl admiră şi vin să-l asculte vorbind, chiar şi de peste hotare, pentru 
că arc în el darul lui Dumnezeu. Toţi fraţii şi călugării doresc să rămînă 
mereu în preajma sfinţiei sale, datorită dragostei sale fără margini pe care 
o simţim fiecare lîngă dînsul. în orice loc şi în orice timp este gata sa-ţi 
dea sfatul cel mai bun. Pentru aceea îl căutăm şi îl iubim cu toţii. 

13. — Ce părere aveţi de transferarea părintelui Cleopa ca stareţ Ia 
Mînăstirea Slatina, în anul 1949 ? 

— A fost o adevărată binecuvîntare de la Dumnezeu, atît pentru 
Mînăstirea Slatina, cît şi pentru credincioşii din Bucovina. A format o 
obşte puternică la Slatina, cu rînduială ca Ia Sihăstria, cu slujbe frumoase, 
cu predică şi masă la toţi închinătorii, iar prin învăţăturile şi predica 
sa a întărit şi unit pe credincioşii ortodocşi împotriva sectelor care caută 
să-i amăgească. 

14 . — între anii 1949—1959 aţi fost stareţ la Mînăstirea Sihăstria. 
Cum aţi dus această grea ascultare? 

— M-am străduit din toată puterea să urmez pe înaintaşii mei, care 
m-au format şi m-au îndemnat la lucruri bune. îmi dădeam silinţa să 
păstrez fără ştirbire tot ceea ce am moştenit de Ia cei doi mari stareţi, 
Ioanichie Moroi şi Cleopa Ilie. Cu ajutorul lui Dumnezeu şi cu sfaturile 
părinţilor am dus zece ani această grea ascultare. în acest timp obştea 
s-a mărit din nou pînâ la 70 de vieţuitori, slujbele se menţineau întocmai, 
citirea Psaltirii, ascultările, posturile, masa de obşte şi celelalte. Nimeni 
nu-şi încuia chilia şi era mare încredere între noi. Atunci eram şi eu mai 
tînăr, aveam mare rîvnă şi putere de lucru şi slujeam mînăstirea cu toată 
inima. Nu aveam nimic de ascuns şi făceam toate cu rugăciune, cu sfat 
şi binecuvîntare. De aceea în aceşti ani Sihăstria a progresat, atît duhov- 
niceşte, cît şi material. - 

15. — Cum vi se părea viaţa duhovnicească din mînăstiri, acum 
50—40 de ani, faţă de cea din zilele noastre? 

,■ — Viaţa duhovnicească — în mînăstiri — acum 40 de ani era mult 

mai sporită şi mai înaltă ca în zilele noastre. Atunci fiecare venea la mînăs- 
tire numai cu gîndul să-şi plîngă păcatele sale şi să slujească cu credinţă 
lui Dumnezeu, în smerenie şi supunere. Toţi făceau ascultare cu dragoste. 

se supuneau rînduielilor mînastirii şi nimeni nu dorea nimic pentru sine, 
decît să-şi mîntuiască sufletul. în zilele noastre, rîvna, evlavia, credinţa 
şi ascultarea au slăbit. De aceea vin mai puţini la mînăstire şi nu au multă 
smerenie şi răbdare. însă cu darul lui Dumnezeu şi cu rugăciunile Maicii 
Domnului avem nădejde. 

16. 7 — Ce faptă bună a slăbit mai mult astăzi in mînăstirile noastre? 

— Principala virtute care a slăbit astăzi prin mînăstiri este dra¬ 
gostea, în care sînt cuprinse toate faptele bune. Dragostea în mînăstiri 
se întăreşte mai ales prin exemplul personal al bătrînilor. Nu-i destul să 
se spună tinerilor cuvinte de folos. Ei trebuie să vadă părinţi îmbună¬ 
tăţiţi cu fapte bune, pe care să-i poată urma. în mînăstire trebuie să te 
străduieşti să faci toate din inimă, cu multă dragoste şi supunere. Apoi, 
să ierţi totul, ca să fii iertat şi tu şi să ai pace. Duhovnicii să poarte grijă 
de cei tineri şi să-i sfătuiască cu duhul blîndeţii, cu multă răbdare şi bună¬ 
tate. în mînăstirile în care se găsesc duhovnici buni, acolo vin tineri mai 
mulţi şi mai buni şi se bucură de o viaţă duhovnicească mai înaltă. Sta¬ 
reţii şi duhovnicii din mînăstiri trebuie să fie o pildă prin viaţa lor pentru 
toţi. Numai aşa se poate îndrepta şi spori viaţa duhovnicească. 

17. — Cum pot creşte mînăstirile în dragoste şi în toate faptele bune? 

— Numai prin biserică, prin sfînta rugăciune. Biserica este inima, 

sufletul unei mînăstiri. Este corabia mîntuirii noastre. Şi precum omul 
fără inimă moare, tot aşa călugărul şi credinciosul fără biserică, fără 
participarea la sfintele slujbe moare, se răceşte în credinţă, este robit de 
patimi. Mergerea la biserică, participarea la cele şapte laude şi mai ales 
la Sfînta Liturghie zilnică este izvorul tuturor faptelor bune. Eu, cît 
puteam, niciodată nu lipseam de la biserică, ziua şi noaptea. Mergeam pe 
drumuri pentru mînăstire, mai ales ca stareţ, dar unde ajungeam, sau 
cînd mă întorceam, întîi intram în biserică să ascult slujba, apoi mă duceam 
la chilie. Şi mi-a ajutat întotdeauna Dumnezeu. 

18. —Care este importanţa Spovedaniei şi a Sfintei împărtăşanii 
pentru formarea duhovnicească a călugărilor din mînăstire? 

— Aceste două Sfinte Taine formează piatra fundamentală, temelia 
vieţii duhovniceşti într-o mînăstire. Fără duhovnici buni şi fără spove¬ 
danie deasă a întregului sobor, chiar săptămînală, nici fraţii, nici călugării 
din mînăstire nu pot spori, nu se pot forma duhovniceşte. Prin deasa 
spovedanie a gîndurilor se strică cuibul vrăjmaşului care se luptă asupra 
noastră şi păcatul nu poate prinde rădăcină. Iar Sfînta împărtăşanie pri¬ 
mită cu multă pregătire, cu post şi rugăciune, după sfatul duhovnicului, 
aduce omului iertare de păcate, barul mîn tuirii, bucurie şi multă nădejde 

de mîntuire. La noi, la Sihăstria, pe timpul stareţului nostru Ioanichie 
ne spovedeam în fiecare zi, seara. Sau cel mai rar la cîteva zile. în timpul 
părintelui Cleopa spovedania se făcea ca şi acum, o dată pe săptămînă, 
vinerea. Sfînta împărtăşanie se făcea o dată pe săptămînă, pentru schiv¬ 
nici şi cei bolnavi; iar pentru ceilalţi la trei săptămîni, sau cel mai rar 
o dată pe lună, după sfatul Sfîntului Ioan Gură de Aur din „Mărgăritare” 
şi din „împărţire de grîu”. Prin Sfînta împărtăşanie primim pe Domnul 
nostru Iisus Hristos în sufletul nostru. Să le dorim deci din toată inima, 
căci ce binefacere mai mare, care dar mai preţios şi ce dragoste mai fier¬ 
binte s-ar putea asemăna cu aceste dumnezeieşti daruri? 

19. —Părinte Ioil, după experienţa sfinţiei voastre de stareţ şi 
duhovnic, cum se poate menţine mai bine unitatea duhovnicească a vieţui¬ 
torilor dintr-o mînăstire? 

— Unitatea este rod al dragostei. Iar dragostea şi armonia se întăresc 
în mînăstire prin cele ce am spus pînă acum. Adică prin participare regu¬ 
lată la slujbele zilnice ale bisericii, prin deasa spovedanie şi Sfînta împăr¬ 
tăşanie. Apoi nimeni să nu ţină minte răul şi fiecare să se considere mai mic 
decît fratele 6ău. Awa Dorotei spune că atîta vreme cît avem încredere 
unii în alţii şi se păstrează dragostea, există unitate şi armonie în obşte; 
iar cînd nu este încredere, încep bănuielile şi tulburările în mînăstire. 


20. —Ce mijloace mai bune şi folositoare recomandaţi pentru creş¬ 
terea şi formarea duhovnicească a fraţilor şi călugărilor din mînăstiri? 

— în mînăstiri fraţii se bucură că au fost scoşi de Hristos din noianul 
păcatelor, al ispitei şi al tuturor influenţelor rele ce vin de la diavolul. 
Aici au ajuns la limanul mîntuirii. Aici se află în corabie împreună cu Hris¬ 
tos şi pot cel mai uşor să crească şi să se desăvîrşească pe calea mîntuirii. 
Rugăciunea permanentă, postul. Spovedania, Sfînta împărtăşanie, sme¬ 
renia, citirea cărţilor sfinte, ascultarea necondiţionată şi răbdarea sînt 
cele mai importante fapte bune care îi ajută să urce spre Hristos. însă 
exemplul personal al stareţului şi al duhovnicilor îi îndeamnă cel mai 
mult să se lupte şi să-i ajungă din urmă. 

Am citit într-un manuscris vechi că Sfinţii Părinţi recomandau două¬ 
sprezece porunci fraţilor şi călugărilor din mînăstiri pentru a se mîntui. 
Să le citesc pe rînd: 

1) . Nu avea prietenie cu femeie, ca să nu arzi de focul ei; 

2) . Nu avea dragoste spre copii tineri, ca să nu cazi în laţul diavolului; 

3) . Nu avea prietenie cu mai marele tău, ci te supune şi ascultă porunca 
lui, iar după faptele lui nu face; 

4) . Nu ieşi adeseori în lume, nici să zici în tine că ai ochiul sufletului 
curat, că foarte curînd îl vei face pe el necurat; 

5) . Nu bea vin cu dulceaţă întru beţie, ca să nu cazi în urîciunea lui 
Dumnezeu; 

6) . Nu mînca de două ori pe zi, ca să nu se întărească trupul tău şi se 
va scula cu război tare asupra ta; 

7) . Nu închide celui străin uşa ta, ca să nu-Şi închidă şi Dumnezeu 
despre tine uşa Sa, că „cu ce măsură veţi măsura, vi se va măsura vouă”, 
zice Domnul; 

8) . Cercetează pe cel bolnav şi neputincios, ca să te cerceteze şi pe tine 
Dumnezeu cu darul şi cu mila Sa; 

9) . Nu dormi mult, ci fii treaz şi te roagă lui Dumnezeu, ca să poţi 
scăpa de lanţurile diavoleşti; 

10) . Slujbele sfintei biserici păzeşte-le cu mare osîrdire, că zice Domnul: 
„Pe cel ce Mă preamăreşte pe Mine şi Eu îl voi preamări pe el”; 

11) . Păzeşte întru curăţenie şi sfinţenie trupul tău şi orice vei cere 
la Dumnezeu în curînd vei lua; 

12) . Nu cerca să ai ceva mai mult decît îţi trebuie, ci toate să-ţi fie 
măsurate cu măsură, după trebuinţă, ^Pateric, ms. nr. 1, fila 268, Bibli¬ 
oteca Episcopiei Romanului). 

Aceste porunci de le vom păzi, părinte, ne vom mîntui în Domnul. 

21. — Cum ae pot forma duhovnici buni prin sate şi mînăstiri? 

— Spunea odată un mare ierarb ortodox: „Daţi-mi duhovnici buni 

şi voi schimba faţa lumii”. Duhovnicul este sufletul unei mînăstiri. Un 
duhovnic bun se formează după multă nevoinţă şi osteneală şi este un vas 
ales al Duhului Sfînt. In el se odihneşte harul lui Dumnezeu mai mult ca 
în ceilalţi creştini. Duhovnicul trebuie să se roage mai mult ca ceilalţi 
călugări, să fie întîi la biserică, la ascultare, la post, la milostenie şi la 
toată fapta bună. El trebuie să cunoască foarte bine Sfînta Scriptură, 
Sfintele Canoane şi învăţăturile Sfinţilor Părinţi, ca să poată învăţa şi 
vindeca pe fiecare ce vine la dînsul. El trebuie să unească cu multă înţelep¬ 
ciune şi dreaptă socoteală scumpătatea cu iconomia, asprimea cu blînde- 
ţea, canonul cu iertarea. Altfel, ori se osîndeşte pe sine, ori aruncă în 
osîndă pe fiii săi duhovniceşti. Duhovnicia este un mare dar al lui Dumne¬ 
zeu. Eu întotdeauna m-am temut de duhovnicie mai mult decît de Sfînta 
Liturghie şi cu mare grijă am primit la spovedanie. Dar dacă sîntem sub 
ascultare şi ne rugăm mai mult, avem nădejde. 

22. —De ce astăzi nu mai avem duhovnici devotaţi şi iluminaţi de 
Duhul Sfînt ca în trecut? 

— Pentru că a slăbit credinţa şi dragostea noastră pentru Dumnezeu, 
şi acolo unde nu este credinţă multa şi dragoste fierbinte pentru Hristos, 
nu poate, exista nici viaţă duhovniceasă. 

23. —Cum trebuie să fie un stareţ, după Dumnezeu? 

— Stareţul unei mînăstiri îl reprezintă pc Hristos. El lucrează în 
numele lui Hristos şi al ierarhului respectiv. Deci, cum a lucrat Domnul 
pe pămînt, aşa trebuie să lucreze şi stareţul. Adică să fie om al rugăciunii, 
să iubească pînă la jertfă pe Hristos, Biserica, pe fiii săi duhovniceşti, pe 
săraci şi pe toţi oamenii. Să iubească postul, tăcerea, citirea sfintelor 
cărţi, slujbele din biserică, ascultarea, spovedania şi să fie smerit. Ca în¬ 
cepător al obştii, stareţul trebuie să fie un exemplu viu pentru ceilalţi. 
Nici prea aspru, nici prea iertător, nici prea legat de cele pămînteşti, 
nici nepăsător, ci să împace după Sfînta Evanghelie pe Marta cu Maria. 
Călugării sînt datori să se roage permanent pentru stareţul lor ca să-l 
lumineze Dumnezeu şi atunci toate vor fi bune şi în pace. 

24. — Cum se poate reînnoi viaţa duhovnicească prin mînăstiri şi 
parohii ? 

— Viaţa duhovnicească nu se poate reînnoi decît prin multă rugăciu¬ 
ne, prin duhovnici buni, prin părăsirea grijilor pămînteşti şi prin mare 
nevoinţă pentru cele dumnezeieşti, cerînd harul şi mila lui Dumnezeu, 
însă acolo unde stăpînesc mîndria, dezbinarea, grija vieţii pămînteşti, 
traiul bun şi odihna, nimic nu se poate înnoi pînă nu se taie rădăcinile 
păcatelor. Apoi, nu se poate reînnoi viaţa duhovnicească fără cuvînt 
de învăţătură care să iasă din inimă şi să meargă la inimă. Dar să 
avem nădejde, părinte. 

25. —De ce nu se mai pot ruga oamenii astăzi cu răbdare şi stă- 
' ruinţă ca altădată ? 

— Zice o cîntare bisericească: „grija vieţii ne-a scos din rai”. Ne-^am 
amăgit cu grijile cele trecătoare şi cu lăcomia de a aduna mult, de a mînca 
mult, de a trăi după trup şi nu mai avem răbdare la rugăciune pentru 
că ni s-a stins duhul şi căldura inimii şi sîntem foarte risipiţi şi împrăştiaţi 
cu mintea la cele pămînteşti. Apoi, nu ne mai rugăm cu stăruinţă şi cu 
lacrimi pentru că uităm de ceasul morţii şi al judecăţii, uităm de cele ce 
am făgăduit la călugărie şi la Botez. Uităm încă de cei bolnavi care zac 
în grele suferinţe. Cît n-ar dori aceia să fie în locul nostru şi să se roage cu 
lacrimi ziua şi noaptea, numai Ba fie sănătoşi! Să ne rugăm mai mult, 
fie şi din silă, pentru că Duhul ne încălzeşte inima. 

26. — Cum ne putem ruga mai mult, cu luare aminte, şi ce rugăciuni 
credeţi că ne sînt mai de folos? 

— Dacă cugetăm mereu la moarte şi la judecată, dacă cercetăm pe 
cei bolnavi, dacă citim mai mult pe Sfinţii Părinţi şi Sfînta Scriptură, 
atunci începem să ne rugăm mai mult,.ne îndulcim de darul rugăciunii, 

ne cercetează darul lacrimilor şi sporesc în noi credinţa şi rîvna rugăciunii. 
Apoi, să nu neglijăm puterea postului, că fără post nu ne putem ruga,şi 
sa nu lipsim de la slujbele bisericii şi mai ales de la Sfînta Liturghie, afară 
de boală sau ascultare. Eu am fost foarte legat de slujbele Bisericii. Acestea 
m-au ţinut aproape de Dumnezeu cel mai mult. Cînd eram la ascultări 
sau pe drum ziceam mereu rugăciunea „Doamne Iisuse”, iar la chilie cel 
mai mult am citit Psaltirea şi Ceaslovul. Fiecare să citească acele cărţi care 
îl hrănesc şi folosesc mai mult. Fiecare să se roage cum îl îndeamnă cugetul 
şi duhovnicul, dar slujbele din biserică să nu le lase niciodată. Să ne gîndim 
la cuvîntul psalmistului care zice: „Cu duhul arzînd. Domnului slujind !”. 
Iar cînd nu ne putem ruga mai mult, să facem metanii, să citim ceva de 
folos, să cercetăm pe bolnavi, să odihnim pe fraţi, să facem milostenie şi 
vom avea aceeaşi plată. 

27. —- Cum putem scăpa de ispitele trupului şi de teate necazurile 
ce ne împresoară din toate părţile? 

— De ispitele trupeşti scăpăm numai prin deasă spovedanie, prin 
post şi rugăciune. Nu este alta cale. Apoi, să ocolim locul şi persoanele 
care ne smintesc, să fugim de vin şi odihnă şi să nu osîndim pe nimeni; 
aşa să facem în toate necazurile vieţii. Să ne rugăm mai mult, mai ales 
noaptea, cu post şi metanii, să cerem sfatul duhovnicului, să citim cărţi 
sfinte şi ne uşurăm. Numai să nu întreţinem în noi războiul prin gînduri 
şi imaginaţii necurate. 

28. — Cum putem birui patima desfrînării care ucide nenumărate 
suflete ? 

— Citim la înţeleptul Solomon: „Omul înţelept se fereşte de primejdie, 
iar nebunul cade intr-însa”. Iar Sfîntul Ioan Scărarul zice: „Prinţul 
iadului este Lucifer, iar prinţul patimilor este lăcomia pîntecelui”. Rugă¬ 
ciunea şi postul sînt cele două arme prin care scăpăm de desfrînare. Voinţa 
omului, rugăciunea stăruitoare şi mila lui Dumnezeu alungă de la om 
patima desfrînării şi ne întăresc în lupta cea duhovnicească. Să vă citesc 
aici un scurt cuvînt al Sfîntului Ioan Gură de Aur, găsit într-un manuscris 
vechi: 

„Fericită este cetatea care de împăraţi dreptcredincioşi se împără- 
ţeşte, şi mînăstirea care de cei înfrînaţi şi iscusiţi se rînduieşte, şi corabia 
care de cei iscusiţi se cîrmuieşte. Vai cetăţii care de împăraţi păgîni se 
împărăţeşte, şi mînăstirii care de cei lacomi şi mîndri se rînduieşte, şi 
corăbiei care de cei neiscusiţi se cîrmuieşte. Că cetatea şi ţările se pradă, 
şi mînăstirea se pustieşte, şi corabia se sfârîmă. Vai iubitorilor de argint. 












CU PĂRINŢI DIN MOLDOVA 


319 


şi beţivilor şi desfrânaţilor, şi celor ce osîndesc pe alţii. Vai pierzătorilor 
şi ucigaşilor şi celor ce învrăjbesc. Vai tuturor celor ce de poruncile Domnu¬ 
lui nu se îngrijesc şi nu bagă seamă de a lor mîntuire. Că pentru unii ca 
aceştia s-a zis că „mai bine ar fi fost lor dacă nu s-ar fi născut!” 
(Pateric, ms., op. cit., p. 68—70). 

29. —Ce trebuie să înţelegem prin adevărata pocăinţă? 

— Să spovedim păcatele, să nu le mai săvîrşim şi să ne căim toată 
viaţa pentru ele. Aceasta este adevărata pocăinţă. în manuscrisul de 
care am amintit aici, am găsit că pocăinţa are şapte trepte, şi anume: 
„Printr-aceste lucruri se face iertare păcatelor celui ce se pocăieşte: Întîi 
este pocăinţa, ca să nu mai greşească de atuncea. A doua este a plînge 
pentru păcate cu lacrimi, iar nu pentru lucruri lumeşti. A treia este miloste¬ 
nia, adică a da săracilor în taină, fără mărire deşartă şi cu dragoste. A 
patra este a ierta greşalele celor ce au greşit. De-ţi va greşi ţie cineva, 
iartă-1 şi nu da rău pentru rău. A cincea este a avea dragoste pentru toţi, 
către cei mici şi către cei mari, către cei ce te iubesc şi către cei ce te 
ocărăsc. A şasea este smerenia, că aceasta iartă tot păcatul. A şaptea 
este a nu osîndi pe nimenea” (Ibidem, p. 70). 

30. — Ce părere aveţi despre secte, care lovesc în unitatea Bisericii 
lui Hristos? 

— Sectele sînt un semn apocaliptic văzut din zilele noastre. Un 
semn al neascultării şi mîndriei, care ucide şi amăgeşte pe mulţi. Sectele 
sînt încercările Bisericii lui Hristos din vremea noastră. Noi călugării 
nu putem face altceva decît să ne rugăm lui Dumnezeu pentru apărarea 
dreptei credinţe şi să dovedim cu viaţa şi faptele noastre că noi sîntem 
fiii Bisericii lui Hristos care păzim adevărata credinţă. Apoi, sîntem 
datori să cunoaştem bine dogmele Bisericii Ortodoxe şi Sfînta Scriptură 
ca să putem lămuri şi sfătui la adevărata credinţă pe cei ce vin să ne întrebe. 

31. — Părinte Ioil, aţi cunoscut la Mînăstirea Neamţ, acum 50 de 
ani, pe Cuviosul loan Iacob care era călugăr acolo? 

— L-am văzut de eîteva ori. Era bibliotecar la Neamţ şi venea vara 
pe la părintele Ioanichie, la Sihăstria. Era un călugăr foarte duhovnicesc 
şi serios. Prin 1938 a plecat la Mormântul Domnului şi s-a făcut pustnic 
într-o peşteră. Acum de cîţiva ani aud că a fost găsit întreg înmormînt 
şi este cinstit ca sfînt. Am auzit ca noi românii mai avem un sfînt, anume 

Ieremia Valahul, care s-a nevoit acum cîteva sute de ani în Italia. Ştiţi 
cumva viaţa lui ? 

— Da, părinte Ioil. Să vă spun pe scurt viaţa sfîntului Ieremia 
Valahul. Era moldovean, de loc din Şasea — Suceava. S-a născut la 
29 iunie 1556 din părinţii Stoica Costin şi Margareta lui Bărbat, oameni 
săraci cu şapte copii, cinci băieţi şi două fete. Din botez s-a chemat Ioan. 
La vîrsta de 19 ani, adică în anul 1575, a plecat din Moldova şi a lucrat 
un an de zile ca lucrător la zidurile cetăţii din Alba Iulia. Apoi a plecat 
ca însoţitor pină în Italia, în oraşul Bari, cu un doctor italian, anume 
Petro lacomo, aflat pe atunci în Alba Iulia. Rămînînd singur şi străin, 
a fost îndreptat de Dumnezeu la o mînăstire de călugări capucini, anume 
Buna Vestire din oraşul Neapole. Aici s-a călugărit tînărul moldovean 
şi a primit numele de Ieremia. Italienii îi ziceau „Geremia Valacco”. 
Şi s-a nevoit în această mînăstire din anul 1576 pînă la 5 martie 1625, 
cînd s-a mutat la Domnul, ca un mare sfînt şi făcător de minuni. Cuviosul- 
Ieremia nu ştia carte, dar iubea foarte mult pe oameni şi îngrijea de 
bolnavi. Egumenul mînăstirii Buna Vestire din Neapole l-a rînduit să 
îngrijească de bolnavii din bolniţa mînăstirii. Iar el îi îngrijea cu mare 
dragoste, îi spăla, îi hrănea şi apoi îi vindeca de boli cu sfintele sale rugă¬ 
ciuni. Spunea încă şi unele fapte viitoare care se împlineau întocmai. 
Vestea minunilor lui s-a răspîndit în toate satele din centrul Italiei şi 
mulţi veneau la el şi se vindecau. Odată, pe cînd mergea iarna la un sat 
să cerceteze un bolnav, a răcit la plămîni şi după ce s-a întors la mînăstire 
şi-a dat sufletul în mîinile lui Dumnezeu. La doi ani după mutarea lui 
a fost declarat ca „Fericit”. El însă a fost toată viaţa un călugăr ortodox, 
mare nevoitor şi slujitor al bolnavilor. Viaţa lui a fost scrisă în anul 1670 
de călugărul Francisc Severini. La 30 octombrie 1983, Biserica Romano- 
Catolică l-a canonizat ca slînt. 

32. — Ce sfaturi daţi, prea cuvioase părinte Ioil, ucenicilor sfinţiei 
voastre din mînăstiri? Dar celor din sate? 

— Ucenicilor mei le amintesc sfatul bătrînului din Pateric, care a 
fost întrebat de un călugăr cum să se mântuiască. Bătrînul i-a răspuns: 
„Să faci în fiecare zi ceea ce ai făcut în prima zi cînd ai venit în mînăstire”! 
îndemn apoi pe ucenicii mei să aibă multă răbdare, să fie ascultători 
şi supuşi, să urmeze exemplul şi sfaturile bătrînilor, să nu lipsească de 
la biserică, să se mărturisească cît mai curat şi des, să-şi facă canonul 
şi rugăciunile rînduite la chilie, să fugă de vin mult şi de prietenia cu 

femei şi să se hrănească cu citirea sfintelor cărţi. La fel şi fiilor mei duhov¬ 
niceşti din sate şi oraşe, le doresc mai multă rîvnă la biserică, la rugă¬ 
ciune, la milostenie, la toată fapta cea bună. Să nu uite ca în fiecare post 
să se spovedească, să asculte de duhovnici şi de mai, marii lor şi să fugă 
ca de moarte de beţie şi desfrînare, de uciderea de copii şi de secte. De 
mă vor asculta şi vor urma lui Hristos. nădăjduiesc să se mîntuiască şi 
ei şi să mă mîntuiesc şi eu cu rugăciunile lor. 

33. — Daţi-mi şi mie, părinte Ioi], un sfat părintesc înainte de plecare. 

— Părinte Ioanichie, mai întîi de toate să facem tot ce putem ca 
să nu ne pierdem sufletul, că atunci toate vor fi în zadar. Fă tot ce poţi, 
tot ce crezi că este bun, spre slava lui Dumnezeu şi folosul oamenilor, 
că mai tîrziu nu vei mai putea. Apoi, aşteaptă mila lui Dumnezeu şi să 
nu-ţi pierzi nădejdea. Sînt atîţia credincioşi care se roagă lui Dumnezeu 
pentru noi şi cred că ne va milui Hristos pentru rugăciunile lor. 

— Yă mulţumesc, părinte Ioil, pentru bunele sfaturi duhovniceşti. 

— Dumnezeu şi Maica Domnului să vă binecuvînteze! 

— Amin. 


IEROMONAHUL CASIAN FRUNZĂ 
Mînăstirea Sihăstria 
(n. 1911) 

Părintele Casian este un om al liniştii şi tăcerii. De aceea puţini 
oameni îl cunosc, pentru că el însuşi doreşte să fie necunoscut. Iar dacă 
cineva insistă să-l caute, îl află mai greu, pe la schituri puţin accesibile. 
Iată, sînt aproape 50 de ani de cînd sfinţia sa îşi duce viaţă duhovnicească 
prin sihăstrii şi schituri precum: Sihăstria, Sihla, Rarău, Tarcău şi altele, 
în aceste oaze ale liniştii şi rugăciunii s-a nevoit ieromonahul Casian o 
jumătate de secol, lăudînd pe Dumnezeu ziua şi noaptea. 

îndeosebi, te cuceresc calmul, blîndeţea şi echilibrul lui sufletesc. 
Sau, cum spun Sfinţii Părinţi, dreapta socoteală, smerenia şi măsura 
în toate. Adică, vorbirea puţină, mîncare şi odihna cu măsură, îmbră¬ 
cămintea foarte modestă, mersul liniştit, privirea blîndă, negrija pentru 
cele pămînteşti, tăcerea, privegherea de noapte şi nevoinţa de taină. 
Iată cîteva trăsături sufleteşti ale părintelui Casian. Şi cine nu iubeşte 
pe omul blînd, paşnic şi smerit? Cine nu caută un asemenea suflet liniştit, 
odihnitor şi fără răutate, pentru a-i destăinui inima şi a-şi lecui durerea ? 
Or, pentru aceasta trebuie să-ţi pui desaga în spate, să înfrunţi osteneala 
unui drum lung şi anevoios, să urci poteci necunoscute de munte, să stai 

cîtcva ore de veghe la biserică în miez de noapte şi apoi să zăboveşti la 
vorbă cu părintele Casian. 

Astăzi* sfinţia sa este acelaşi, ca şi acum 50 de ani. Acelaşi calm, 
aceeaşi blîndeţe binevoitoare, aceeaşi aşezare smerită, aceeaşi vorbire 
simplă, reţinută, dreasă cu sare, aceeaşi milă pentru oameni. După atîtea 
peregrinări prin schituri în căutarea mult doritei linişti, s-a întors din. 
nou la metanie, şi este pustnic în poiana Crucii, la doi km mai sus de 
Mînăstirea Sihăstria. 

într-o după amiază de iarnă urc pînă la chilia bătrînului sihastru, 
străbătînd troieni proaspete de zăpadă. Iată-mă sus, în mijlocul poienii 
adăpostită de codri seculari. Totul este alb, imaculat şi celest. Ce frumoasă 
şi fericită este viaţa pustnicilor! Oameni ai rugăciunii şi dragostei. Ei 
renunţă de bunăvoie la toate, ca să se roage neîncetat pentru toţi. Nu 
numai că nu iau nimic din ale lumii, dar se şi jertfesc prin post şi rugă¬ 
ciune pentru lume, pentru mîntuirea oamenilor. 

De departe se vede chilia părintelui Casian. Un cuib de pasăre singu¬ 
ratică în acest paradis al frumuseţii. Este o casă cu cîteva încăperi în 
care se liniştesc periodic călugării din Mînăstirea Sihăstria. Bat în uşă 
şi intru. O încăpere simplă, o masă cu cîteva cărţi, o icoană deasupra 
candelei abia licărind, iar bătrînul în genunchi se roagă din Ceaslov. 

— Binecuvîntaţi, părinte Casian! Yă faceţi pravila? 

— îmi citeam vecernia şi pavecerniţa mică. 

— Y-aţi retras aici, la linişte? 

— Acum, la bătrîneţe, m-am retras din Schitul Rarău la metanie, 
ca să mă sfîrşesc aici, lîngă mormintele părinţilor mei. Aici am început 
viaţa călugărească şi tot aici aş vrea s-o termin, cu ajutorul Maicii Dom¬ 
nului. Dar ştiu eu cum va rîndui Dumnezeu? Pentru mîntuire, însă, nu 
contează locul unde stai, ci felul cum trăieşti viaţa, cum te nevoieşti. 
Smerenia şi dragostea inimii, acelea contează cel mai mult. Am stat 
cîteva luni în mînăstire. Apoi m-a trimis părintele stareţ aici, la linişte, 
ca să nu rămînă iama chiliile acestea pustii. 

— Ce vîrstă aveţi, părinte Casian? 

— Am 73 de ani. De-acum aştept şi eu să plec la Domnul. Asta mă 
gîndesc, aici, la linişte, că am trecut aşa repede prin viaţă şi nu sînt 
pregătit pentru moarte. Dar nu ne pierdem nădejdea. 

— în ce an aţi venit la mînăstire? 

-în 1935. Era stareţ la Sihăstria părintele Ioanichie Moroi. Eu 
puteam să mă duc la Mînăstirea Vorona, judeţul Botoşani, că este aproape 
de comuna mea. Călăraşi. Dar am venit aici, că Sihăstria pe atunci era 
vestită în toată Moldova pentru liniştea şi viaţa aspră ce se ducea aici. 
_Cum vi se părea viaţa duhovnicească în Sihăstria, acum 50 de ani ? 

— Nici nu ae poate compara cu cea de azi, părinte! Atunci, Sihăstria 
era adevărată sihăstrie, că era foarte izolată de lume; nu era drum de 
căruţă şi veneau puţini oameni la achit. La fel, şi călugării erau oameni 
de linişte şi rugăciune. Toţi erau sub ascultare şi hlagoslovenie. Ziua 
lucrau cu mîinile în tăcere şi permanent eu rugăciunea lui Iisus pe buze; 
masa o primeau o dată pe zi, la orele trei după amiază; iar noaptea citeau 
la psaltire în chilii, făceau fiecare sute de metanii, erau nelipsiţi de la 
biserică şi erau fericiţi, că nu căutau altceva decît mântuirea sufletului. 
Dar şi părintele Ioanichie Moroi era un adevărat stareţ şi duhovnic, cum 
mai rar se putea întîlni în ţară. 

— în ce an v-aţi călugărit şi aţi fost hirotonit preot? 

— M-am călugărit în anul 1938 şi am fost hirotonit preot în anul 
1947, sub stăreţia părintelui Cleopa. 

— Cum vi s-a părut părintele Cleopa, ca stareţ? 

— Nici nu se putea mai bun, mai apropiat de oameni, mai milostiv 
şi înţelept. El nu cerea multe ascultări în afară. Ci, mai întîi de toate 
cerea prezenţa obligatorie la biserică, spovedania regulată o dată pe săp- 
tămînă, citirea cărţilor sfinte şi trăirea în dragoste unul cu altul. Mereu 
ne amintea cuvintele părintelui său duhovnicesc, monahul Galaction 
Ilie, care zicea: „Dragostea şi cu frăţia, mult întrece bogăţia”! Părintele 
Cleopa era omul dragostei. Deşi el se nevoia în taină foarte mult, nu cerea 
de la călugări decît după rîvnă şi putere. în cîţiva ani cît a fost stareţ 
la mînăstixea Sihăstria, 1945—1949, a adunat în jurul său peste 80 de 
părinţi şi fraţi, dintre care unii au ajuns călugări sporiţi. 

— Prin ce mînăstiri şi schituri v-aţi mai nevoit? 

— în 1949 am plecat la Mînăstirea Slatina cu părintele Cleopa şi 

încă vreo 25 de călugări. Tot atunci am fost numit egumen la schitul 
Rarău, pe muntele cu acelaşi nume, unde am stat patru ani de zile. 
Aceasta a fost, poate, cea mai rodnică şi liniştită perioadă din viaţa mea 
de mînăstire. Schitul Rarău este un colţ de rai pămintesc şi duhovnicesc. 
Toată săptămîna aveam linişte şi stăteam pe lingă biserică şi chilii. Numai 
Dumineca veneau ceva credincioşi din împrejurimi. i 

— Care este legenda întemeierii Schitului Rarău ? 

— Se spune din bătrîni că soţia lui Petru Rareş cu copiii a fost 
ascunsă pe muntele Rarău, aproape de Pietrele Doamnei, cînd a fugit 
spre Ciceu, în Ardeal.* După ce s-a întors la scaunul Moldovei, Petru Rareş 
a făcut din lemn, drept mulţumire lui Dumnezeu, un mic schit cu hra- 

mul Adormirea Maicii Domnului, pe locul unde şi-a aflat soţia şi copiii, 
unde deja exista un schit mai vechi numit „Sihăstria lui Dodu”. Schitul 
Rarău a dăinuit la Pietrele Doamnei, aproape de „Piatra Zimbrului , 
pînă în anul 1800. Apoi, din cauză că frontiera austriacă era aproape de 
schit şi călugării sufereau multe necazuri, într-o noapte, egumenul Sisoe 
a chemat 30 de ţărani cu 30 de cai de munte; au pus catapeteazma, icoa¬ 
nele şi tot ce mai aveau pe cai, au făcut rugăciune la Maica Domnului 
şi, la miezul nopţii, au pornit cu toţii peste muntele Rarău, în partea 
de sud, unde au construit din nou schitul aşa cum se vede pînă astăzi. 

— Unde aţi mai fost egumen? 

— în anul 1954 am venit la metanie, iar între anii 1956 —1960 am 
fost egumen la Schitul Tarcău — Neamţ, o aşezare pustnicească de mare 
frumuseţe şi linişte. Numai dacă am avea şi liniştea cea interioară. între 
anii 1960—1964 am fost şi eu patru ani pustnic pe muntele Rarău, singur 
cu Dumnezeu. Aveam un bordei de lemn în care mă adăposteam. Atunci 
m-am rugat cel mai mult în viaţa mea. Şi aveam o linişte şi o bucurie 
pe care nu le voi uita niciodată. Alta este rugăciunea făcută la linişte, 
în singurătate, şi alta este rugăciunea în mijlocul lumii şi a grijilor. 

între anii 1968—1980 am fost pentru a doua oară egumen la Schitul 
Rarău. Acum am înnoit schitul, clopotniţa, chiliile şi, pe cît am putut, 
viaţa duhovnicească. Am adunat în jurul meu pînă la zece călugări şi 
fraţi şi slăveam ziua şi noaptea pe Dumnezeu. Recent însă, am lăsat 
egumen un ucenic şi m-am retras din nou la metanie, în mînăstirea noastră. 

— Cum vă nevoiţi aici, în singurătate? 

— îmi dac rînduiala călugărească, adică cele şapte laude, citesc la 
Psaltire, fac metanii şi rugăciunea lui Iisus. Mai stau noaptea de veghe, 
citesc din Sfînta Scriptură şi Sfinţii Părinţi, cuget la moarte şi laud pe 
Dumnezeu după putere. 

— Ce călugări mai sporiţi aţi avut la Tarcău şi Rarău? 

— La Schitul Tarcău am avut un schivnic foarte sporit în rugăciune, 
îl chema Serafim Ciurea. Neîncetat se ruga şi vărsa multe lacrimi. N-am 
cunoscut alt călugăr să aibe darul lacrimilor ca părintele Serafim. Era 
de loc din comuna Ţibucani şi a răposat în 1958, de aproape 90 de ani. 
La Rarău am avut un alt călugăr sporit, de loc din Vatra Dornei. îl 
chema Nicodim. Era orb din tinereţe şi, la fel, se ruga permanent, vărsa 
lacrimi şi-şi cerea iertare de la toţi. 

_Aţi cunoscut vreun sihastru pe muntele Rarău sau în pădurile 

Moldovei ? 

— A trăit un călugăr pustnic la Rarău, sub Piatra Zimbrului, dar nu 
ştiu nevoinţa lui. Era cu metania din Mînăstirea Secu. Pustnici mari, 
cum erau în trecut, nu cred să mai fie în zilele noastre. însă, pe cînd eram 
tînăr, am auzit despre doi pustnici mari, cu viaţă sfîntă, care s-au nevoit 
în codrii din jurul Mînăstirii Yorona — Botoşani. 

— Povestiţi-mi ceva despre aceşti sihastri. 

— Acum vreo 40—50 de ani, am stat cîteva zile la Schitul Sihăstria 
Yoronei. Şi iată că vine la schit, în vizită, un preot bătrîn ca de 90 de ani, 
fost paroh la Oneaga — Botoşani. El îmi povestea că, pe cînd era preot 
tînăr ca de 30 de ani, în satul Oneaga, aproape de Sihăstria Voronei, 
într-o noapte de vară dormea în casă. Deodată, pe la miezul nopţii, a . 
văzut o lumină străină la fereastră şi a auzit un glas puternic, porunci¬ 
tor: „Ia Sfintele Taine şi du-te la Peştera Sihăstriei să împărtăşeşti pe 
pustnicul Ioan, că te aşteaptă”! Preotul, întîi s-a înfricoşat şi socotea 
o nălucire de noapte. Dar, văzînd încă lumina aceea la fereastră, s-a 
sculat repede, a luat Sfintele Taine, adică Trupul şi Sîngele lui Hristos, şi 
a plecat noaptea prin pădurea deasă spre Peştera Sihăstriei, cale de peste 
3 km. Şi, mare minune! spunea el, lumina aceea cerească mergea înaintea 
preotului pînă a ajuns în faţa peşterii. Apoi a dispărut. El a aprins trei 
luminări şi a intrat în peşteră cu mare emoţie. Cuviosul Ioan zăcea bolnav 
pe-aşternut de frunze şi îl aştepta. „Nu te teme, părinte!” mi-a zis sihastrul. 
„Vino şi mă împărtăşeşte cu Trupul şi Sîngele lui Hristos, că trebuie să 
mă duc din viaţa aceasta”! După ce i-a citit rugăciunile de Sf înta împăr¬ 
tăşanie, l-a împărtăşit cu Sfintele Taine şi l-a întrebat pe Cuviosul Ioan 
de unde este de loc şi de cită vreme se nevoieşte în pădurile Voronei. Iar 
cuviosul a spus că este din părţile Poltavei, că este de neam mare şi că 
în tinereţe a învăţat multă carte. Apoi, auzind de numele şi viaţa sfîntă 
a Cuviosului Paisie de la Mînăstirea Neamţ, prin anii 1780—1785 a venit 
ia Neamţ şi s-a făcut călugăr şi ucenic al marelui stareţ. După anul 1810, 
schimonahul Ioan s-a retras la linişte în pădurile din jurul Mînăstirii 
Vorona, unde ae nevoiau încă vreo cîţiva sihaştri cu viaţă sfîntă. Şi s-a 
nevoit în peştera de sub stînca Sihăstriei mai bine de 50 de ani. 

— Ce v-a mai povestit preotul de la Oneaga despre acest sihastru sfînt? 

— După ce i-a spus viaţa lui pe scurt. Cuviosul Ioan schimonahul 
i-a mulţumit şi i-a făgăduit că se va ruga pentru el înaintea Prea Sfintei 
Treimi. Apoi preotul s-a reîntors acasă. După trei zile s-a dus la Peşteră 
să vadă dacă mai trăieşte pustnicul Itfan. I-a văzut cărţile, locul unde 

zăcuse, dar pe el nu l-a mai găsit nicăieri. Spunea că a răposat şi Dum¬ 
nezeu i-a ascuns trupul, ca să nu-1 ştie nimeni. Pe cît i-a fost de tainica 
viaţa, aşa i-a fost şi sfîrşitul. 

— Mai ştiţi ceva şi despre alţi sihastri aleşi de la Sihăstria Voronei? 

— Povestea preotul Vasile Crudit, care a trăit peste 90 de ani şi a 
fost paroh în satul Tudora — Botoşani pînă prin anul 1940, că, pc cind 
era preot mai tînăr, prin 1925, intr-o noapte de vară a avut o descoperire 
dumnezeiască. Pe cînd dormea în casă, i-a bătut cineva în fereastră şi 
i-a zis: „Scoală, părinte, şi du-te de împărtăşeşte pe pustnicul din pădure” ! 
Preotul iese afară, strigă, dar nu vede nimic. Socotind că este vreo nălu¬ 
cire de noapte, se culcă din nou. Nu trece un sfert de ceas şi cineva îi 
bate a doua oară în geam şi îi zice cu glas poruncitor: „Părinte, sfinţia 
ta dormi şi pustnicul moare în pădure neîmpârtăşit”? Preotul \asile iese 
din nou afară, strigă prin întuneric, dar nimic. Nu intră bine în casă şi 
acelaşi glas îi spune la geam aceleaşi cuvinte. Preotul îi răspunde din casă: 
„Dar ce să fac”? Iar glasul străin de la geam îi răspunde^ „Ia Sfintele 
Taine, încalecă pe cal şi du-te de împărtăşeşte pustnicul din pădure' 5 ! 
„Dar unde este pustnicul, că nu ştiu unde să mă duc”? îi răspunde 
preotul din casă. Iar vocea de afară, care era, cred, a îngerului păzitor 
al acelui pustnic sfînt şi necunoscut, i-a spus: „Lasă calul să meargă 
prin pădure în voia lui şi unde se va opri, acolo este pustnicul”! 

Preotul Vasile Crudu îndată se îmbracă, ia Sfintele Taine, cartea, 
crucea şi cîteva luminări, încalecă pe cal şi porneşte spre pădure, unde 
voia calul să meargă. Era o noapte întunecoasă şi fără lună. A mers calul 
mult prin pădurile Voronei, urca pe culmi, trecea peste rîpe, păşea peste 
pîraie, pînă într-un loc tare anevoie de mers. din cauza desişului unde 
s-a oprit. Nu voia să facă un pas mai departe. Părintele Vasile a descă¬ 
lecat, a legat calul de-un copac, a aprins cîteva luminări şi se uita uimit 
încoace şi încolo. Dar nu vede nimic. Mai merge vreo zece paşi şi aude 
gemînd de durere un glas de om. Preotul strigă şi se închină. Acela era 
pustnicul cel iubit de Hristos! Apoi preotul aude încet glasul lui : „Părinte 
Vasile, nu te teme! Vină repede şi-mi dă Sfintele Taine, că mă aşteaptă 
să plec”! Preotul îşi ia veşmintele, se apropie cu curaj, citeşte pe scurt 
rînduiala Sfintei împărtăşanii, îi face dezlegare, îl împărtăşeşte şi peste 
un minut, cuviosul sihastru îşi dă duhul în mîinile Domnului. Trupul 
lui, slăbit cu totul de post şi osteneală, zăcea ca un mărgăritar înlr-o 
văgăună pe pămînt, în adîncul codrilor Voronei. Nimeni nu-i cunoştea 
numele şi viaţa lui! 

După ce i-a făcut obişnuitul trisaghion după moarte, preotul Vasile 
Crudu a încălecat pe cal, l-a lăsat liber şi în zorii zilei a ajuns acasă. A 
doua zi s-a dus la Mînăstirea Vorona şi a spus stareţului să trimită cîţiva 

călugări ca să aducă trupul pustnicului şi să-l îngroape în cimitirul mînăs- 
tirii. Şi l-au îngropat părinţii cu mare cinste în mînăstire, fără să-i ştie 
cineva numele şi viaţa. Dar călugării îl cinsteau ca pe un sfînt. 

— Părinte Casian, mai ştiţi şi alt sihastru mare la Vorona? 

— Pe cînd eram mic şi mă duceam cu părinţii la Mînăstirea Vorona, 
am auzit de un sihastru mare, anume Veniamin, de loc din judeţul Boto¬ 
şani. Era schivnic şi se nevoia la Schitul Sihăstria Voronei, 4 km mai 
sus de mînăstire. Spuneau bătrînii că acest sihastru era aşa de sporit cu 
darul lui Hristos, că şi animalele sălbatice mergeau după dînsul şi îl 
cinsteau. El umbla desculţ toată viaţa, vara şi iarna, mînca o data pe zi 
legume, după apusul soarelui, şi avea rugăciunea lui Iisus. Odată, într-o 
noapte de iarnă, a venit desculţ prin pădure de Ia schit la mînăstire, iar 
lupii l-au însoţit de o parte şi de alta pînă la poarta mare. Apoi l-au 
aşteptat acolo. Iar cuviosul Veniamin a intrat în mînăstire, a vorbit cu 
stareţul, a luat prescuri şi vin pentru Sfînta Liturghie şi s-a întors la 
schit. De la poartă, lupii l-au însoţit iarăşi pînă sus, la Schitul Sihăstria 
Voronei. Acest sihastru făcea şi minuni de vindecare cu rugăciunile lui. 
A decedat în anul 1915, mi se pare. 

— Părinte Casian, ce trebuie să facă mai mult călugărul, ca să se 
mîntuiască ? 

— Să facă ascultare cu dragoste şi smerenie, să nu lipsească de la 
biserică niciodată şi să nu-i rămînă rugăciunea de la chilie. Dacă face 
aceste trei lucruri, sigur se mîntuieşte. 

— Astăzi, călugării nu mai au linişte, nici înăuntru, nici afară, ca în 
trecut. Ca îi înconjoară lumea cu necazurile ei din toate părţile. Ce este 
mai dc folos să aleagă? Liniştea sau slujirea oamenilor? 

— Dacă lumea ne caută, apoi Dumnezeu o trimite pe la mînăstiri. 
Că unde să se ducă bieţii oameni? Este mai mare slujirea, misiunea 
duhovnicească, decît liniştea duhovnicească. Oare Hristos a fugit la linişte 
în pustie? Nu stătea permanent între oameni? Noaptea se ruga singur 
pe munte, iar ziua îi învăţa şi îi vindeca de boli. Apoi, nu ştii că sînt 
călugări la linişte care sînt mai luptaţi de gînduri rele ca cei din mijlocul 
lumii? Noi să facem ascultare. A Domnului este mîntuirea, că noi nu ştim 
cum să ne mîntuim! 

— Vă mulţumesc, părinte Casian, pentru aceste cuvinte de folos. 

— Slavă lui Dumnezeu pentru toate, părinte Ioanichie! Mai poftiţi 
cînd puteţi... 














828 


CONVORBIRI DUHOVNICEŞTI 


IERODIACONUL GHENADIE HONCIUC 
Mînăstirea Sihăstria 
(1890-1972) 

Părintele Ghenadie zăboveşte de mai multe zile în chilie. La cei 
peste 80 de ani ai lui se simte obosit şi bolnav. Nu mai cîntă la strană, 
pe care întotdeauna a împodobit-o cu prezenţa şi cîntările lui timp de 
peste şase decenii. Nu mai poate veni la trapeză cu părinţii, nu mai stă 
de vorba cu fraţii. 

Părintele Ghenadie Honciuc se pregăteşte să plece în veşnicie! De 
aceea se roagă mereu, se retrage mai mult în sine, vorbeşte puţin, medi¬ 
tează, îşi cercetează conştiinţa, se împărtăşeşte cu Trupul şi-Sîngele lui 
Hristos şi aşteaptă. Uneori intră în biserică, se închină la sfintele icoane, 
îşi umezeşte ochii în faţa icoanei Maicii Domnului, spre care are atîta 
evlavie, apoi îşi pleacă încet capul în ambele părţi în semn de iertare .şi 
se retrage din nou la chilie. 

Totuşi, părintele Ghenadie nu refuză dialogul, dragostea curată, 
caldă a călugărilor din mînăstire. Mai ales după orele de rugăciune, cînd 
sufletul său se deschide, simte nevoia de cuvînt, de prezenţa celor care îl ’ 
înconjoară cu dragoste. Folosind un asemenea moment, bat în uşa chiliei 
părintelui Ghenadie. 

— Bineeuvîntează, părinte Ghenadie! 

— Maica Domnului, părinte. Hai, intră în chilie să mai stăm oleacă 
de vorbă ... 

O chilie mică, curată, bine întreţinută. La răsărit cîteva icoane, 
sfînta cruce şi o candelă licărind. Pe masă, cîteva cărţi pe slovă veche. 
O Psaltire deschisă; alături un Ceaslov şi cîteva cărţi de muzică psaltică 
— anastasimatar, idiomelar, catavasier şi altele — dovadă că părintele 
Ghenadie este un mare cîntăreţ, adevărat profesor de psaltichie. Iar 
sfinţia sa, cu metaniile pe mînă, îmbrăcat cu o dulamă veche şi încins 
cu curea de piele, se roagă mereu în singurătatea chiliei sale. Foarte slab 
la fire, alb ca o coală de hîrtie, cărunt, cu barba destul de rară, părintele 
Ghenadie vorbeşte mereu cu Dumnezeu, cu sfinţii lui Dumnezeu, cu sine, 
cu gîndurile, cu bătrînele cărţi de pravilă şi muzică. Iar în clipe de răgaz, 
se bucură să-i treacă cineva pragul chiliei, să cînte împreună un Axion 
pe cromatica glasului al Vl-lea şi să destăinuie cîteva momente din anii 
tinereţii sale. Şi ce frumos povesteşte părintele Ghenadie! Un grai mol¬ 
dovenesc rămas din bătrîni. Şi ce minunat execută sfinţia sa cîntările 
de psaltichie! 

— Ce mai faci, părinte Ghenadie? Iţi faci pravila? 

— Ei, părinte! Mă rog şi eu la Măicuţa Domnului să mijlocească 
pentru mine, ticălosul, — îmi răspunde părintele cu glas potolit şi cu 
vădită duioşie. 

— Părinte Ghenadie, nu vrei să-mi povesteşti cîteva amintiri din 
anii sfinţiei tale de mînăstire ? 

— Povestea vieţii mele este lungă, părinte. Dar aşa, cîteva lucruri 
mai importante îţi povestesc, cum să nu. 

— Aud că sînteţi de mic în mînăstire. 

— Da. Am intrat ca frate în Mînăstirea Neamţ în anul 1904, cînd 
aveam numai paisprezece ani. Era stareţ arhiereul Narcis Creţulescu. 
Cînd eram de 15 ani, am căpătat aprobare de călugărie de la mitropolitul 
Partenje. M-a văzut odată la strană, îmbrăcat în hăinuţe negre, citind 
frumuşel şi i-a plăcut. Dar duhovnicul meu nu mi-a dat binecuvîntarea. 
„Frate Gheorghe, mai ai răbdare. Eşti încă tînăr. Sileşte-te să fii hun, 
că nu-i greu de călugărit, însă îi mai greu de făcut”, mi-a zis el. Şi nu 
m-am călugărit atunci. Iar prin anul 1906, m-am luat cu un călugăr 
basarabean şi am plecat în Sfîntul Munte. Acolo greu m-a primit, că 
eram tînăr şi nu se primesc copii în Sfîntul Munte. Dar un părinte bătrîn, 
care mă cunoştea de la Neamţ, m-a luat pe garanţia lui. 

— în care mînăstire aţi fost primit? 

— Întîi m-am dus la o chilie românească — Chilia părintelui Ghe- 
rontie Stupeanu, mare cîntăreţ şi duhovnic. El a cîntat în Sfîntul Munte 
cu renumitul protopsalt român, scbimonahul Nectarie. Acolo eram vreo 
şapte-opt de toţi. Pravila se făcea după rînduială, iar Sfînta Liturghie 
în sărbători. Dar n-am stat mult acolo, că eram prea tînăr, ca să nu 6e 
facă tulburare în Sfîntul Munte. Părinţii m-au trimis la Prodromul, ca 
să stau sub ascultare. Că aşa era tradiţia în Athos, copiii cu -tea în obşte 
sub îngrijirea unui părinte şi nu aveau voie să umble prin celelalte mină ştiri, 
pînă nu se făceau mai vîrstnici. 

— Cum era pe atunci rînduiala în Schitul Prodrom? 

— Foarte frumoasă. Un colţ de rai. Linişte, singurătate. Jos se 
întindea marea, mereu plină de valuri. Iar sus, se ridica vîrful Athonului, 
aproape tot timpul cu zăpadă. Obştea avea cam 100—110 părinţi şi 
fraţi. Viaţă de obşte, rfoduială frumoasă cu liturghia zilnică, ca în havrele 
greceşti. Şi ce slujbe minun ate se făceau în Sfîntul Munte! Numai pri¬ 
vegherile erau lungi, de toată noaptea. Cîntăreţii se schimbau din cînd 
în cînd. Dimineaţa pe la orele opt — nouă, terminau Sfînta Litur¬ 
ghie. Apoi urma masa şi la chilii. . 

— Se muncea mult în Athos? . r 

— Era de lucru, dar toate se făceau cu program. Cînd venea ceasul 
de rugăciune, lăsam totul şi mergeam la 1 biserică. > 

— Schitul Prodromul are vreo icoană făcătoare de minuni, cum au 
celelalte mînăstiri din Athos? 

— Cum să nu! Este icoana făcătoare de minuni a Maicii Domnului, 
pictată la Iaşi prin anul 1866, numită „Prodromiţa”. Este pusă în strana 
mare din naos. în faţa rd cîntă părinţii axionul, paraclisul şi acatistul 
AcopeTămîntului. Această icoană, uneori îşi schimbă faţa, se întunecă şi 
chiar plînge cu lacrimi, cînd are să fie ceva rău în schit sau în tot muntele. 
Atunci părinţii ştiu aceasta şi îndată încep să postească cu toţii în sobor, 
să se roage şi să facă privegheri la Maica Domnului ca să-i păzească 
de tot răul. 

— De unde îşi procurau părinţii de la Prodrom hrana ? 

— Schitul avea un metoc — o bucată de teren cu măslini, portocali, 
lămîi, vie — în insula Tasos, nu departe de Athos. Aveam acolo o casă 
cu chilii, teasc pentru untdelemn, pentru vin şi un mic paraclis. M-am 
dus şi eu o dată acolo, cu barca, ca să ajut la făcut untdelemnul din 
măsline. în sărbători un ieromonah săvîrşea Sfînta Liturghie în paraclis 
şi veneau mulţi săteni greci din satul vecin cu metocul. Eu cîntam la 
strană. Mi-a plăcut tare acolo. Grecii sînt foarte credincioşi, tradiţionalişti 
şi buni patrioţi. 

De acolo ne procuram o parte din alimente. Celelalte alimente le 
trimetea din ţară cu vaporul. Le descărca în cheiul Prodromului, şi de 
acolo, cu mularii, le cărau la schit. Mularii sînt un fel de asini foarte blînzi, 
folosiţi în tot muntele. Parcă-i văd! Sprinteni, cu potcovuţe de fier la 
picioare, cum duceau desagii în spate, de la mare la schit. Uneori mergeau 
şi singuri. Ei cunoşteau potecile muntelui. Părinţii îi legau pe unul de 
altul cu o funie — cîte zece, douăzeci — pe cel mai bătrîn în frunte şi pe 
cei mai tineri la urmă, iar un călugăr îi mîna din spate. I-am minat şi 
eu. Păşeau, colo, atenţi la fiecare piatră, pe marginea prăpăstiilor . . . 
Iar Ia poarta mînăstirii le ieşeau părinţii înainte, îi descărcau şi-i dădeau 
la păscut. 

— Aţi stat mulţi ani la Prodromul? 

— Am stat cam patru ani, că trebuia să vin în ţară să fac armata, 
dar m-am simţit tare fericit. Un adevărat colţ de rai. 

— Părinte Ghenadie, ce v-a plăcut mai mult în Sfîntul Munte? 

— Ei, părinte, toate mi-au plăcut. Dar cel mai mult mi-a plăcut 
slujba de la Sfintele Paşti şi tradiţia frumoasă din săptămîna luminată, 
în noaptea de înviere tot Sfîntul Munte răsună ca o simfonie de glasul 
sutelor de clopote. Şi se aude sunetul lor, pînă departe pe mare şi pînă 
în insule!.. . 

Apoi în Sfîntul Munte este o tradiţie foarte frumoasă. în prima zi 
de Paşti, în toate mînăstirile şi schiturile se scoteau în mijlocul bisericii 

toate sfintele moaşte şi icoanele făcătoare de minuni, se împodobeau 
frumos, se tămîiau, se aprindeau candele şi sfeşnice, se punea pe ele cîte 
o etichetă şi stătea de strajă tot timpul cîte un călugăr. Asta dura şapte 
zile — în toată săptămâna luminată. Iar călugării din sfintele mînăstiri, 
chilioţii şi pustnicii, se duceau în mici grupuri de cîte doi-trei, pe la toate 
sfintele lavre şi schituri din Âthos, cîntînd „Hristos a înviat”, şi sc închinau 
la sfintele moaşte şi sfintele icoane făcătoare de minuni. Ce frumos era! 
Ne căutam cîte-un tovarăş de drum şi porneam fiecare, cu trăistuţa la 
şold — c um e obiceiul în Sfîntul Munte — cu toiagul şi cu metaniile pe 
mîini, zicînd „Doamne Iisuse”, vorbind cele duhovniceşti sau cîntînd 
„Hristos a înviat”. Ne opream din Ioc în loc, pe la chiliile pustnicilor, 
pe la izvoare cu apă rece, admiram marea, mînăstirile, liniştea şi ascultam 
cîntecul clopotelor. Că în Sfîntul Munte se trag atunci clopotele peste tot. 

Pe toate potecile Athosului întîlneşti în acele zile călugări de toate 
neamurile. Unii vin, alţii se duc. Iar în fiecare mînăstire părinţii te primesc 
cu mare dragoste. După ce ne închinam în biserică la Sfintele Moaşte şi 
Sfintele Icoane făcătoare de minuni, apoi cîntam cu toţii „Hristos a 
înviat”. La urmă părinţii ne chemau la masă pe toţi călugării drumeţi, 
ne dădeau mîncare de peşte şi cîte-un pahar cu vin. Apoi plecam mai 
departe. Seara, unde ajungeam, acolo poposeam. Tot Sfîntul Munte este 
atunci îmbrăcat în haină de praznic, timp de şapte zile. Slujbe, cîntări 
de bucurie, pelerinaj. O adevărată sărbătoare a Athosului. Praznic de 
bucurie, de întîlnire cu pustnicii şi de înfrăţire duhovnicească! în aceste 
zile nu se lucrează în Sfîntul Munte. 

— Aţi cunoscut mulţi pustnici în Sfîntul Munte? 

— Pe vremea aceea cît am stat eu acolo (1906—1910), am apucat 
mulţi pustnici. Unii locuiau prin peşteri; alţii prin mici colibe; alţii chiar 
sub vîrful Athonului; iar cei mai sporiţi se nevoiau în pustiul Cheraşa. 
Aceia nu se arătau niciodată şi nu-i putea vedea nimeni, decît duhovnicii 
lor. Erau pustnici greci, ruşi, români, sîrbi etc. Pustnicii greci erau cei 
mai sporiţi în nevoinţă. 

— De obicei, cînd se coborau pustnicii de la pustie în lavre? 

— în fiecare sîmbătă sau Duminică veneau să se împărtăşească şi 
să asculte Sfînta Liturghie. Ei intrau cel mai întîi în biserică. Tot timpul 
se rugau, tăceau, iar unii aveau şi darul lacrimilor. Pustnicii veneau şi 
în săptămîna luminată să se închine la Sfintele Moaşte şi la icoanele din 
lavre. Tot Sfîntul Munte este plin în aceste zile de călugări, de bucurie 
duhovnicească, de cîntări şi de sunetul clopotelor. 

— Mînăstirile din Âthos au multe sfinte moaşte? 

— Fiecare mînăfttire axe, părinte, cîte douăzeci, treizeci pînă la cinci¬ 
zeci de moaşte de la toţi sfinţii. Unele au cîte-o mină, un picior al unor 

mucenici; altele, degetul, palma, capul unor cuvioşi ; altele, veşmintele 
unor sfinţi ierarhi. Dar sfinte moaşte întregi nu am văzut la nici o mînăs- 
tire. Mi-aduc aminte câ la Mînăstirea Vatopedu am văzut un vas de cristal 
în care se păstrează o parte de păr smuls din barba Domnului. Se observă 
şi sîngele pietrificat pe el. Am sărutat şi eu vasul pe deasupra. Iar la 
Mînăstirea Sfîntul Pavel am văzut o parte din cele trei daruri aduse de 
magi la Naşterea Domnului — aur, smirnă şi tămîie — puse în vase speciale. 

— Părinte Ghenadie, ai întîlnit în Athos vreun pustnic cu viaţă 
sfîntă ? 

— Mi-aduc aminte că odată mergeam pe poteca muntelui singur, cu 
traista în spate şi metaniile pe mină. Mă duceam de la Prodromul la 
Lavra. Iată că văd înaintea mea, de departe, un pustnic. Că se cunosc 
pustnicii după îmbrăcăminte. Şi mă întrebam: de ce neam să fie? Grec, 
rus sau român? Cum am ajuns în faţa lui, m-am plecat cu evlavie pînă 
la pămînt şi i-am zis româneşte: 

— Binecuvintează, prea cuvioase părinte! 

— Domnul să te binecuvinteze, frate, Ghaorghe, — mi-a răspuns el 
româneşte, cu glas potolit. Cred că era un pustnic român. Nu ştiu numele 
lui. S-a uitat fix la mine, apoi mi-a zis: 

1 — Eli, frate Gheorghe, te-a adus Maica Domnului aici, în grădina ei! 

Să fii fericit. Dă slavă lui D umn ezeu. Dar să nd te duci din Sfîntul Munte 
în ţară, că ai să cazi în multe primejdii şi ai să te căieşti toată viaţa! 
Nu cumva ai ceva posmag în traistă ? m-a întrebat apoi. 

— Da, am, cuvioase părinte, te rog ia sfinţia ta din traistă cît doreşti. 
Şi m-am întors spre el cu spatele. Iar el parcă a luat ceva, sau numai a 
atins mîna 'de gura traistei şi cînd m-am întors eu să văd dacă şi-a luat 
ceva, el era ajuns deja pe culmea unui munte prăpăstios. Urca ca o 
căprioară spre vîrful Atonului şi spre adîncul peşterilor. Atunci mi-am 
zis: „Cu adevărat acesta a fost un sfînt român, un om al lui Dumnezeu”! 
Am mai văzut un pustnic foarte cuvios, care era cel mai renumit pe 
vremea aceea în Sfîntul Munte — Cuviosul Siluan — rus de neam. Trăia 
singur, într-o peşteră. Nu primea la el aproape pe nimeni. Eu m-am dus 
la el cu un ieroschimonah bătrîn — duhovnicul lui. Întîi s-a apropiat 
el de peşteră. A vorbit cu pustnicul ceva, parcă greceşte. Apoi m-a chemat 
şi pe mine. Â acceptat numai să-l văd. Dar nu ne-a primit în peşteră, 
ci a ieşit el afară, că era cald şi frumos. Era foarte slab, luminat la faţă» 
cam mic de statură, cu barba foarte lungă şi albă, iar hainele destul de 
uzate. M-am uitat la el ca la un sfînt. Nu ştia româneşte. A vorbit cu 
duhovnicul puţin. Apoi i-am cerut blagoslovenie şi am coborît Pe cale 
îmi uimea părintele, că acest cuvios Siluan avea de la Dumnezeu darul 

mai înainte vederii. Mulţi din Sfîntul Munte îl ştiau că este văzător 
cu duhul. 

— Cum se fac în Sfîntul Munte călugăriile şi hirotoniile? 

— Acolo călugării nu se fac ca la noi, numai în mantie — un fel de 
logodnă cu Hristos —, ci se fac direct schivnici. Aşa este în tot Sfîntul 
Munte. Iar hirotoniile se fac cu aprobarea patriarhului de la Constanti- 
nopol. Slujba de hirotonie o fac doi-trei arhierei hătrini care sînt retraşi 
la mînăstirile din Athos. Dar să ştii, părinte, că în Sfîntul Munte nu se 
pot hirotoni decît numai cei feciorelnici. Iar clericii care vin acolo din 
altă parte, întîi trebuie să se mărturisească. Şi dacă au avut opriri cano¬ 
nice, atît înainte cît şi după călugărie, nu au voie să mai slujească Sfînta 
Liturghie. 

— Părinte Ghenadie, de ce n-aţi rămas în Sfîntul Munte toată viaţa ? 

— Trebuia să vin în ţară să fac armata. Prin anul 1909 a venit acolo 
un ordin ca toţi tinerii români să se prezinte în ţară pentru armată. în 
1910, cînd aveam 20 de ani, am venit la Botoşani, unde m-am născut şi 
am şi plecat în armată, iar în anul 1914, m-am reîntors la Mînăstirea 
Neamţ, de unde plecasem. Era stareţ arhimandritul Valerie Moglan. în 
anul 1915 m-am călugărit şi m-am făcut direct schivnic, ca în Athos. 
Apoi, am primit şi hirotonia în diacon. Cînd să mă duc a doua oară în 
Sfîntul Munte, a început războiul mondial. Am fost şi eu luat la Crucea 
Roşie. După ce s-au liniştit popoarele, am revenit la Mînăstirea Neamţ 
şi am rămas aici. După schimbarea calendarului, în 1924, s-a făcut o 
mare dezbinare şi în Prodromul din pricina stilului. Atunci am renunţat 
pentru totdeauna să mă mai reîntorc în Sfîntul Munte. 

— Spuneţi-mi, părinte Ghenadie, cum era viaţa duhovnicească în 
Mînăstirea Neamţ, înainte de primul război mondial? 

— Ei, părinte, nici nu se putea mai frumos. Adevărată grădină a 
Maicii Domnului! Pe atunci Mînăstirea Neamţ avea peste 350 de călugări 
şi fraţi, dintre care erau peste 40 de preoţi şi 20 diaconi. în fiecare Dumi¬ 
nică şi sărbătoare slujea un sobor mare de preoţi şi diaconi, în frunte cu 
stareţul mănăstirii. Erau şi fraţi mulţi, ca la o sută. Şi toţi luau parte 
la slujbă. Era şi şcoală monahală în Mînăstirea Neamţ, cu programă ana¬ 
litică, cu cataloage, cu părinţi profesori bine pregătiţi. Iar ca obiecte 
erau: Vechiul şi Noul Testament, Viaţa monahală, Catehismul, Muzica 
şi Morala. Muzica era în mare cinste. Toţi cîntau în cor. Iar în sărbători 
erau pline strănile de călugări şi fraţi. Am apucat în Mînăstirea Neamţ 
şi cîntăreţi foarte mari, protopsalţi. Şi era un obicei foarte frumos. Toţi 
duhovnicii luau cîte doi-trei fraţi ucenici şi-i creşteau duhovniceşte ani 
de zile, pînă îi formau. 

— Aţi cunoscut vreun duhovnic mare în Mînăstirea Neamţ ? 

— Mi-aduc aminte că unul din cei mai buni duhovnici era ieroschi- 
mon&hul leroftei. El era pe atunci cel mai bun duhovnic al Mînăsthii 
Neamţ. Veneau atît părinţii, cît şi mulţi mireni la sfinţia sa pentru măr¬ 
turisire. El preda Morala la şcoală. Abia îl aşteptau fraţii să vină. Şi ce 
frumos ne preda! Parcă îl aud cum ne învăţa: „Ei, fraţilor, iaca, v-a 
adus Maica Domnului la mînăstire. Foarte bun lucru aţi ales. Dar tot 
lucrul bun cu anevoie se cîştigă. Aşa că şi frăţiile voastre trebuie să aveţi 
răbdare, să faceţi ascultare, să vă faceţi canonul, să vă rugaţi mereu, 
să veniţi la biserică .. 

Părintele leroftei era foarte sporit duhovniceşte, senin la faţă şi te 

? ătrundea cu privirea. Prin darul lui Dumnezeu el cunoştea pe fiecare. 

ndată ce se uita la tine, înţelegea dacă ai făcut un păcat şi-ţi zicea: „Ei, 
frate, ce ţi s-a întîmplat ? Ţi-o fi făcut vrăjmaşul vreo ispită ? Nu te întrista 
peste măsură. Hai, vino şi-mi spune ce ai pe conştiinţă şi te vei uşura .. .” 
Şi cum ne spovedeam la el, prin rugăciunea şi sfaturile lui, îndată ne 
Linişteam şi ieşeam veseli afară. 

— Veneau şi mireni la mînăstire? 

— Cum de nu. Veneau în fiecare sărbătoare de nu mai încăpeau în 
biserica mare. Aşa cum aleargă animalele pădurii la izvoare, aşa alergau ei 
întotdeauna la mînăstiri. Mulţi se spovedeau la duhovnicii din Neamţ şi 
cereau sfaturi. După primul război mondial şi mai ales după schimbarea 
calendarului a început să scadă numărul călugărilor şi viaţa duhovnicească 
la Mînăstirea Neamţ, pînă în zilele noastre. 

— Prin ce mînăstiri aţi mai trăit, părinte Ghenadie? 

— Din anul 1934 am fost rînduit ca diacon la mînăstirea de maici 
Agafton, de lîngă Botoşani. Acolo am stat 25 de ani. Pe atunci erau cam 
250 de maici şi surori. Şi să ştii sfinţia ta că în Agafton erau călugăriţe 
foarte bune, smerite, postitoare, nevoitoare. Model de călugăriţe ! Acolo am 
predat muzica multă vreme. La biserică cînta corul mînăstirii. Am apucat 
la Agafton şi două stareţe foarte bune: maica Agafia Moisa, iar înaintea 
ei alta şi mai cuvioasă — schimonahia Evelina Honceriu. 

Din anul 1961 am venit aici, la Sihăstria. Şi acum iaca am peste 
8tr de ani şi-mi aştept şi eu ceasul. . . Dar mă rog bunului Dumnezeu să mă 
miluiască şi să-mi dea sfîrşitul cel bun. 

— Părinte Ghenadie, nu vă pare grea bătrîneţea ? 

— Ei, părinte, îmi pare rău că sînt om păcătos şi n-am făcut tot ce 
trebuia ca monah. Ce bine era dacă rămîneam toată viaţa în Sfîntul Munte! 
Acum dacă aş fi mai tînăr aş pleca să mor acolo ! Dar Maica Domnului va 
avea grijă şi de mine ticălosul... 

— Vă rog, daţi-mi şi mie un cuvînt de folos, părinte Ghenadie! 

— Dragul meu, să ai frica lui Dumnezeu în toate, roagă-te mult şi te 
sileşte să faci acum cît mai multe fapte bune. Că, să ştii, la bătrîneţe nu 
mai poţi face aproape nimic, dacă nu te deprinzi din tinereţe. Acesta-i 
sfatul bătrînului! 

— Binecuvîntează-mă, părinte Ghenadie! 

— Maica Domnului să te binecuvînteze! Dar să mai vii. Auzi? Să 
mai vii pe la mine . . . 

PROTOSINGHELUL TEODUL VARZARE 
Mînăstirea Agapia 
(1899-1981) 

Este o adevărată delectare duhovnicească să stai cîteva clipe de vorbă 
cu părintele Teodul. întotdeauna comunicativ, permanent senin la faţă, 
mereu împăcat cu sine, cu oamenii şi cu Dumnezeu. Chipul sfinţiei sale, îm¬ 
brăcat în podoaba bătrîneţii, este completat de un zîmbet permanent cu 
care te întîmpină şi-ţi vorbeşte. Poate ar mai trebui să spunem că Sfinţia 
sa este duhovnicul întregului sobor al Mînăstirii Agapia, că slujeşte la bi¬ 
serică neobosit de peste 50 de ani, că ştie să cînte minunat de frumos 
şi găseşte pentru fiecare, călugăr sau mirean, un cuvînt bun de îmbăr¬ 
bătare şi mîngîiere, desprins fie de la Sfinţii Părinţi, fie din viaţă. Pe lîngă 
toate acestea, părintele Teodul este şi un neîntrecut povestitor, cu o memo¬ 
rie totdeauna proaspătă şi cu un grai curat moldovenesc. 

Toate acestea ne îndeamnă să-l căutăm pe părintele Teodul, să în¬ 
trebăm de chilia sfinţiei sale şi, bineînţeles, să-i batem în uşă, pentru a-i 
cere cuvînt de învăţătură. 

— Binecuvîntaţi, prea cuvioase părinte Teodul! 

— Domnul să vă binecuvînteze! Da de unde este mie cinstea aceasta 
să mă vizitaţi? Haideţi înăuntru. Ia staţi colea, pe scaune. 

— Prea cuvioase, am venit să ne binecuvîntaţi şi să ne daţi vreun 
cuvînt de folos. 

— Cuvinte de folos găsiţi numai la Sfinţii Părinţi. La ei grîul este curat 
şi fără de neghină ! Pe cînd eram intendent la mitropolia de la Iaşi a venit 
odată un profesor mare de Ia Facultatea de Teologie din Cernăuţi să vor¬ 
bească cu mitropolitul nostru, Irineu Mihălcescu. Era mirean şi preda 
filozofia. Odată ne-am luat de vorbă chiar despre filozofie şi m-a întrebat: 
„Părinte Teodul, ştii unde găseşti cea mai înaltă învăţătură de filozofie? 
în Sfînta Scriptură şi Vieţile Sfinţilor! în aceste cărţi găseşti toată filozo¬ 
fia vieţii. Nu filozofiâ cuvintelor, ci a trăirii adevărate în Hristos. De aceea, 
pune mina pe Biblie şi pe Vieţiile Sfinţilor şi le citeşte cu atenţie, mereu şi 

vei găsi în ele răspuns la toate întrebările vieţii. Aici este singura înţelep¬ 
ciune adevărată. Celelalte toate pier!” . 

Aşa, părinţilor, aici găsim toată înţelepciunea Duhului Sfînt. Că 
sfinţii au pus în practică Evanghelia lui Hristos. Eu de atunci citesc per¬ 
manent în Vieţile Sfinţilor şi mult mă folosesc. Iaca le ţin colea la căpă- 
tîi şi cînd mai am puţin timp, mai citesc oleacă din ele. Apoi iar mă duc 
unde este nevoie. 

— Da, prea cuvioase, aveţi dreptate, dar măcar din fărîmiturile care 
cad pe jos ne puteţi folosi şi pe noi... Am auzit că aţi trăit mulţi ani cu 
vlădici mari, aţi avut de unde auzi şi învăţa. 

— Părinţilor, să vă spun cîte ceva din tinereţile mele. Eu sînt basa¬ 
rabean, născut în anul 1899. De mic mi-a plăcut viaţa de mînăstire. Am 
stat chiar ca frate la Noul Neamţ. Mînăstire mare şi foarte organizată. 
După 1918 am venit la Iaşi să învăţ şcoala de cîntări. Aici m-am împrie¬ 
tenit cu părintele Varlaam Argherescu şi Ilarion Radu de la Mitropolie. 
Amîndoi m-au ajutat mult la şcoală. îmi plăcea muzica şi aveam voce 
frumoasă. 

Cum am terminat şcoala de cîntăreţi am fost luat în armată la 
Roman. Aici m-am împrietenit cu părinţii de la Episcopie. Cea mai mare 
bucurie a mea era că puteam lua parte noaptea la utrenie. Că zilnic se 
făcea utrenia la miezul nopţii. La ora 11 fix trăgea clopotul şi la 11 şi un 
sfert începea slujba. De la cazarmă mă ştiau că sînt cîntăreţ şi-mi dădea 
drumul santinela. Pe urmă a început să mă cunoască şi prea sfinţitul 
Teodosie. 

în anul 1923, la 10 mai, cum m-am liberat de armată am şi fost primit 
ca frate la Episcopia Romanului, pe post de cîntăreţ, iar după un an de 
zile episcopul m-a călugărit. De la episcopul Teodosie Atanasiu am învă¬ 
ţat multe lucruri. 

— Povestiţi-ne, prea cuvioase, ceva din viaţa lui. 

— Era fiu de preot din părţile Bacăului. A învăţat multă carte, la 
seminar şi teologie. Apoi a fost trimis să facă doctoratul în teologie la 
Atena. A studiat acolo patru ani. Dar nu avea bani de întreţinere. S-a 
întîmplat că un grec bogat avea biserică pe moşia sa, însă nu avea preot. 
Deci i-a zis sfinţiei sale: „Părinte Atanasie, slujeşte sfinţia ta în sărbători 
la biserica mea şi eu te întreţin la şcoală”. Şi s-a învoit părintele Teodo¬ 
sie. Acolo a deprins bine limba şi a fost printre cei mai buni studenţi la 
teologie. Prin anul 1900 s-a întors în ţară şi a fost făcut arhimandrit şi 
egumen la Mînăstirea „Precista Mare” din oraşul Roman. Aici a început 
să traducă din limba greacă veche Comentariile Sfîntului Ioan Gură de 
Aur la cele 14 epistole ale Sfîntului Apostol Pavel. Aceasta este cea mai 
mare operă literară care ne-a dat-o prea sfinţitul Teodosie al Roma nu- 

lui. După cîţiva ani a fost hiat la Bucureşti şi sfinţit arhiereu la mitropolie. 
Apoi, în anul 1911, sinodul l-a ales episcop la Roman, în locul episco¬ 
pului Gherasim Saiirin. 

A fost un episcop bun, învăţat, tradiţional, dar cam aspru cu preoţii 
de mir şi foarte hotărît. De aceea unii nu-1 prea iubeau. Primul lucru care 
l-a făcut cînd a ajuns episcop, a adunat la episcopie pc toţi preoţii din 
eparhie şi le-a poruncit să poarte toţi haine preoţeşti, barbă, culion şi 
păr lung, aşa cum poartă preoţii din Grecia. A încheiat un proces verbal 
şi toţi preoţii au semnat că se vor supune acestei rînduieli. A durat un an- 
doi pînă s-au deprins toţi cu barbă şi potcap. Că fiecare era obligat să nu 
iasă din casă civil şi cu pălărie. Pălăria era cu desăvîrşire interzisă pentru 
preoţi. Apoi episcopul a făcut patru camere la episcopie, unde erau reţi¬ 
nuţi trei zile la canon preoţii nedisciplinaţi. 

— Părinţilor, — le-a zis episcopul — cine din sfinţiile voastre nu res¬ 
pectă această rînduială preoţească îl ţin de canon trei zile aici în camerele 
acestea şi nu-i dau decît o felie de pîine şi un pahar de apă seara. 

Odată mergeam cu prea sfinţitul la o sfinţire de biserică. Eram amîndoi 
pe peronul gării din Roman. Aşteptam trenul. Deodată iată, apare pe 
peron un preot cu pălărie pe cap. Culionul îl avea învelit în mînă. Preotul 
cînd l-a văzut, repede şi-a pus culionul. Dar vlădica l-a observat, l-a chemat 
la el şi i-a spus: 

— Părinte, de ce nu respecţi ţinuta preoţească ? N-ai semnat şi 
sfinţia ta procesul verbal? Ţi-ai călcat hotărîrea, ţi-ai călcat semnătura. 
Să vii luni la episcopie. Cînd a venit l-a ţinut sub canon patru zile la post 
şi rugăciune în camerele acelea. 

Vlădica Teodosie avea şi un frate preot la Bacău, care semăna foarte 
bine cu el. Nu-i puteai distinge pe unul de altul. Avea încă şi un alt frate, 

Î rofesor doctor la universitatea din Bucureşti. îl chema loan Atanasiu. 

şi făcuse studiile în Germania şi Franţa. Acesta era foarte credincios, 
postea mult, se ruga, şi de la biserică nu lipsea în nici o Duminică. Şi avea 
o bibliotecă foarte bogată, dar nu voia să se însoare. 

Odată eu l-am întrebat: „Nu te mai însori, domnule profesor ?” Iar el 
mi-a zis: „Dar mai am timp de căsătorie ? Viaţa este aşa de scurtă şi sîntem 
datori să facem atîtea lucruri! Cînd să te mai ocupi şi de căsătorie? 
Trebuie să ai grijă de femeie, de copii, de hrană şi atîtea altele. Dar aşa, 
îmi pot căuta toată viaţa de studii, dc studenţi şi de sufletul meu.” Şi să 
vezi, părinte, ce conştiincios preda la studenţi! Iar vara nu pleca în con¬ 
cediu, ci făcea cursuri suplimentare gratuit cu studenţii slabi. „Păcat să 
râmînă repetenţi — spunea el —. Părinţii lor au cheltuit atîţia bani cu 
ei; apoi ţara are nevoie de ei!” 

.11 - CmtU Umkiftl 

In unul 1926 prea sfinţitul Teodosie s-a retras ca pensionar la Mînăs- 
tirea Neamţ şi m-a luat şi pe mine cu el. în anul 1929 m-a hirotonit diacon. 
Apoi, văzînd că slăbeşte mereu şi-a donat biblioteca sa, destul de mare. 
Institutului Teologic din Bucureşti. 0 mică parte le-a donat Mînăstirii 
Neamţ. între timp şi-a terminat de tradus al nouălea volum din Comen¬ 
tariile-Sfîntului loan Gură de Aur, opera sa cea mai importantă. în ace¬ 
laşi an a şi răposat. 

Am mai apucat încă în viaţă pe arhiereul Valerian Ştefănescu, 
fratele episcopului Melhisedec. Acesta a trăit 103 ani. A fost întîi preot de 
mir şi a avut două fete. Cînd era cam de 50 de ani i-a murit preoteasa şi a 
fost ales arhiereu vicar pentru episcopia Rîmnicului. Pe urmă s-a retras 
ca vicar la Episcopia Romanului, prin anul 1882, cînd fratele său, Melhi¬ 
sedec, ajunge episcop aici. 

L-am cunoscut bine pe vlădica Valerian. Era înalt de stat, slab şi 
foarte blînd. A ajutat mult pe episcopul Melhisedec. Iar după moartea 
lui a rămas ca arhiereu pensionar la casa lor, unde funcţiona o grădiniţă 
de copii. Zilnic lua parte Ia Sfînta Liturghie şi la toate slujbele din cate¬ 
drală, făcea sfinţiri de biserici, hirotonii şi învăţa tipicul pe preoţii tineri. 
Toţi îl iubeau ca pe un adevărat părinte duhovnicesc. Tot ce cîştiga 
dădea milostenie la văduve şi săraci. 

Pe atunci se făcea Utrenia la miezul nopţii şi înainte de a suna clo¬ 
potul, vlădica batea cu toiagul în poarta episcopiei să-i deschidă. Dacă 
portarul întîrzia, el începea pe de rost miezonoptica. Cînd intra în biserică, 
spunea cîntăreţilor: „începeţi cu psalmii utreniei, că miezonoptica am 
zis-o eu la poartă”! Şi a trăit vlădica Valerian 103 ani. în 1926, cînd noi 
deja eram la Neamţ, el a trimis o scrisoare episcopului Teodosie: „Cu aju¬ 
torul lui Dumnezeu astăzi am împlinit o sută de ani şi am început altă 
sută”! în anul 1928 a decedat şi a fost îngropat, alături de fratele său 
Melhisedec, în paraclisul din grădina lor, vizavi de episcopie. 

' — Prea cuvioase părinte, dar la mitropolia din Iaşi, ce călugări sau 

vlădici mai sporiţi aţi cunoscut ? 

— Cel mai duhovnicesc mitropolit al Moldovei de la Veniamin Costachi 
încoace a fost Iosif Naniescu. El i-a întrecut pe toţi cu viaţa şi cu dragostea 
sa. Mai ales era foarte milostiv. îmi povestea părintele Varlaam, care a 
trăit cu dînsul, că mitropolitul Iosif avea acest obicei: în fiecare sîmbătâ 
împărţea bani, haine şi alimente la cei săraci din Iaşi — copii, văduve, 
cerşetori — pe baza unei liste. Avea cam două sute de săraci care primeau 
ajutor de la dînsul, prin rotaţie. Tot salariul său îl dădea milostenie. Iar 
banii şi milostenia le împărţea personal cu mîinile sale, asistat de un diacon, 
în holul casei mitropolitane. Uneori îl întrebau preoţii şi prietenii: 

— înalt Prea Sfinţite, de ce faceţi una ca aceasta? ■ • 

— O să vedeţi voi de ce. La moartea mea, aceştia o să vină să mă 
petreacă la mormînt şi să plingă pentru mine, iar nu cei bogaţi şi avuţi. 
Aceia vor veni să mă vadă, iar aceştia să se roage pentru mine. 

O dată i-a donat un ministru de la Bucureşti un rînd de haine preo¬ 
ţeşti noi, foarte scumpe. Iar el a zis: 

— Acestea nu sînt de obrazul meu! Sînt vrednic eu să port haine aşa 
de luxoase? Şi le-a dat protoiereului din Iaşi să le vîndă, iar banii i-a dat 
la săraci. Mitropolitul Iosif Naniescu purta haine călugăreşti, simple, 
ponosite. Iar cînd a murit au venit la mitropolie foarte mulţi săraci, 
ţărani, văduve, cerşetori, de era plină ograda, şi plîngeau, zicînd: „S-a dus 
tata nostru! Cine altul ne va milui?” 

Un alt părinte minunat de la mitropolie, pe care l-am cunoscut a 
fost arhidiaconul Varlaam Argherescu. Ura cu metania din Neamţ. A 
slujit 50 de ani ca diacon la catedrală şi a schimbat şapte mitropoliţi. 
Treizeci de ani nu a vrut să iasă din Iaşi. Apoi, părintele Varlaam nu-şi 
făcea niciodată iarna foc în chilie. In 50 de ani a ars numai 3 metri cubi 
de lemne. Cînd îl întrebam ne spunea: „Eu le dau foc la lemne, dar dacă nu 
se aprind, ce sunt eu de vină!” Avea lemne puse în gura sobei poate de 20 
1 de ani. în chilia lui nu primea pe nimeni, apoi singur şi-o văruia, noaptea. 
Iar la biserică foarte frumos cînta. Suia şi cobora trei game, de ne uimea 
pe toţi. Apoi, părintele Varlaam se îmbrăca foarte modest şi purta Sn zile 
de rînd o pălărie spartă pe cap. Eu l-am întrebat o dată: „Părinte 
Varlaam, de ce te îmbraci aşa rău?” „Ca şă nu mă cheme preoţii la slujbe 
în oraş, că mă cunosc cei mai mulţi!” 

Intr-o zi m-a luat părintele Varlaam în chilia lui. De obicei nu primea 
pe nimeni în chilie. O încăpere potrivită, aproape goală. Patul era ridicat 
aproape la doi metri deasupra, ca să nu-1 ispitesc cu somnul. Iar el, de fapt, 
dormea pe o masă mai scurtă decît dînsul aşezată la răsărit. Pe masă 
era aşternută o rasă veche, pe care se culca şi se învelea cu altă rasă. 
Sub cap îşi punea o trăistuţă cu cheile bisericii. „Părinte Teodul — mi-a 
zis el — să-ţi arăt averea mea!” Şi deschide un dulap plin cu chitanţe 
de bani daţi cu împrumut la elevi şi studenţi în timp de 40 de ani. „Âcesta-i 
comîndul (averea) mea! I-am strîns pentru înmormîntare. Sînt poliţe de 
bani daţi la elevi săraci şi studenţi. Doar am dat banii cu acte, nu aşa 
cu ochii închişi! Dar nici unul din băieţi nu a venit pînă acuma să-mi 
restituie banii!” „Dar de ce nu-i ceri sfinţia ta înapoi?” i-am zis eu. 
„Nu-i frumos să-i cer înapoi. Apoi, eu i-am dat cu acte”- spunea părintele 
zîmbind. 

Mai era la mitropolie la Iaşi încă un părinte foarte milostiv, părintele 
Ilarion Radu. Era numai călugăr. Â fost 30 de ani paraclisier la catedra¬ 
lă. Tot ce cîştiga, tot salariul lui, îl împărţea la elevi şi studenţi săraci. 

Avea o chilie mare cu paturi de jur-împrejur unde culca elevii şi studenţii 
care nu-şi găseau gazdă, iar el dormea pe o ladă în sală. Uneori dormeau 
în chilia lui zece-douăzeci de elevi. Pe sală avea un dulap, în care punea 
tot ce găsea de mîncare, pline, prescuri, vin, colivă, litie, mîncare rămasa 
de la obşte. Iar cînd veneau Beara băieţii îl întrebau: „Părinte Uarion, ne 
primiţi să dormim în chilie?” „Mergeţi, este deschisă”. „Dar nu mai 
aveţi ceva de mîncare, că ni-i foame?” „Căutaţi, colo, în dulapul de pe 
sală; trebuie să mai fi rămas ceva.” 

Aşa a crescut şi a ajutat la învăţătură, părintele Uarion, sute de elevi 
şi studenţi, de au ajuns toţi oameni mari, profesori, doctori, ofiţeri. La 
bătrîneţe părintele s-a retras la bolniţa Mînăstixii Neamţ, s-a îmbolnăvit 
de o boală grea de piele şi a murit, părăsit de toţi. Mai tîrziu s-au adunat 
la mitropolie foştii lui ucenici, care acuma erau oameni mari; i-au făcut un 
parastas şi i-au pus o placă comemorativă în peretele chiliei liii. 

— Părinte Teodul, cum aţi ajuns duhovnic la Agapia? 

— După alegerea mitropolitului Nicodim ca patriarh, în anul 1939, 
eu am venit din nou la Neamţ şi am fost hirotonit preot pe seama Mînăs- 
tirii Agapia. La început nu voiam să vin aici. Pe urmă m-am deprins şi 
iată am acum atîţia ani. 

— Cum slujiţi aici la biserică? 

— Facem cu săptămîna. O săptămînă la biserica mare, una la Schim¬ 
bare, alta la Adormire şi a patra sîntem liberi. La biserica mare din incintă 
se face Liturghia zilnic. Mă scol pe la ora trei după miezul nopţii, îmi fac 
pravila de slujbă, iar pe la cinci încep proscomidia şi la opt cel tîrziu ter¬ 
mic Sfînta Liturghie. Utrenia, din anul 1947, se face seara. La Sfînta 
Liturghie şi utrenie sînt datoare să vină toate maicile. Vara însă vin mai 
puţine, că sînt pe la ascultări. 

— Mai sînt în soborul Mînăstirii Agapia suflete aprinse pentru dragos¬ 
tea lui Hristos? 

— Eu sînt duhovnicul mînăstirii şi le cunosc pe toate. Sînt la noi 
maici destul de bune, praviliste, cîntăreţe Ia strană, nelipsite de la biserică, 
unele schivnice care nn mănîncă carne, nevoitoare care îşi fac regulat 
canonul călugăresc şi citesc zilnic Psaltirea. Dar sînt unele şi mai slabe, 
însă toate sînt ale lui Hristos şi noi trebuie să le dobîndim pe toate. 

— Părinte Teodul, de cînd sînteţi la Agapia aţi cunoscut ■ vreun si¬ 
hastru renumit în munţii din împrejurimi? 

— Am cunoscut, în anul 1947, un mare sihastru în munţii Agapiei, 
care întrecea pe mulţi alţii cu sfinţenia vieţii lui. îl chema Ioan. Eu nu aş fi- 
putut crede că în zilele noastre mai trăiesc sihaştri atît de sporiţi în adîncul 
Munţilor Carpaţi. j 

— Spuneţi-ne cîteva cuvinte despre acest mare sihastru. 

— Pînă în anul 1945 nu l-am văzut niciodată. Dar îmi povesteau 
despre cl atît părintele Cleopa de la Sihăstria, cît şi arhimandritul Vasian 
Scripcă, stareţul Mînăstirii Secu (f 1956), care îi fusese duhovnic între 
anii 1930—1940. îmi mai spuneau despre el pădurarii şi ciobanii, care îl 
cunoşteau ş- îl întîlneau pe potecile munţilor. Mergea întotdeauna cu un 
ucenic după dînsul. Pustnicul Ioan mergea înainte, iar la 10—20 de paşi 
ucenicul lui, ca să se poată ruga. Cei care l-au văzut mai înainte îmi spuneau 
că umbla cu capul descoperit şi avea părul cărunt, lăsat pe spate, barba 
albă, puţin ascuţită, şi faţa luminată şi senină. Era îmbrăcat în haine 
vechi şi în mînă purta toiag. Toţi care îl întîlneau îi ziceau „Pustnicul”, 
iar el îi binecuvînta şi mergea mai departe. 

Părintele Cleopa îmi spunea că în toamna anului 1930, pe cînd păştea 
oile Sihăstriei cu fratele său pe obcina Sihlei, a trecut pe potecă pustnicul 
Ioan cu ucenicul său şi oprindu-se puţin a zis către cel mai mare: „Frate 
Vasile, pregăteşte-te şi mergi înainte, că ai de făcut o cale lungă”. Era o 
prevestire pentru sfîrşitul lui. După şase luni fratele Vasile a răposat. 

Stareţul Vasian Scripcă, pe cînd sihăstrea la Schitul Sihla, între anii 
1930—1940, i-a fost duhovnic şi se minuna de nevoinţa lui. El îmi spunea 
că pustnicul Ioan era din ţinutul Tighinei, că s-a făcut călugăr la Noul 
Neamţ şi după ce a terminat facultatea de teologie a ajuns arhiereu- 
vicar, prin anul 1905. Fiind foarte iubitor de linişte, după cîţiva ani se re¬ 
trage la un sch’t, apoi auzind de mănăstirile şi sihaştrii din Carpaţi, ajunge 
sihastru vestit în Munţii Sihlei. 

— în ce împrejurare l-aţi cunoscut personal, părinte Teodul? 

— în vara anului 1945 mi-am luat toiagul şi am plecat peste munte 
la Mînăstirea Sihăstria. Voiam să mă spovedesc la părintele Cleopa. Cum 
am trecut obcina muntelui, cînd să ajung pe valea Sihăstriei, în marginea 
poienii numită „Trapeza” (= masa) îmi apare în faţă chipul senin şi 
cuvios al unui sihastru necunoscut. Era cam mic de statură, cu capul des¬ 
coperit şi îmbrăcat cu un fel de dulamă lungă de lînă, desculţ şi încins 
cu o frînghie de cînepă. Nu avea nici toiag, nici traistă, iar pe mîini purta 
un şirag de metanii, făcute de el din boabe roşii de măcieş. Parcă mă aştep¬ 
tă. Cum m-a văzut m-a binecuvîntat cu ambele mîini şi mi-a zis pe nume: 
„Părinte Teodul, te duci la Sihăstria, la părintele Cleopa? De cîte ori 
mă duc şi eu pe la Mînăstirea Sihăstria şi stau la slujbă în biserică, dar nu 
mă vede nimeni! Ştiu că sfinţia ta vrei să te retragi din Agapia la Sihăstria, 
dar să nu te duci. Rămîi la Mînăstirea Agapia şi fă ascultare acolo, că nu 
degeaba te-a trimis Dumnezeu la Agapia. Acolo este mîntuirea sfinţiei 
tale!” 

Cînd am văzut că-mi spune pe nume şi-mi cunoaşte şi gîndurile, întîi 
m-a cuprins un fel de frică şi de uimire-încît nu mai puteam nici vorbi. 

Mai ales că nu-1 ştiam atunci cine este. Dar cuvintele lui mi-au intrat la 
inimă şi m-au umplut de o mare bucurie duhovnicească cum nu mai sim¬ 
ţisem niciodată. Apoi, luînd curaj, l-am întrebat: „Cum vă cheamă, prea 
cuvioase, şi de cînd vă nevoiţi în aceste părţi ?” „Mă cheamă Ioan — mi-a 
răspuns el — şi sînt de peste Nistru. Pînă în 1917 am fost episcop 
vicar la Kiev. Dar din cauza revoluţiei, am lăsat dregătoria şi, auzind 
de sihăstriile din Oltenia, în anul 1919 m-am dus ca frate începător 
la schitul Grasna din Judeţul Gorj. Egumenul m-a pus să pasc vitele 
schitului. După cîţiva ani, mi-a zis: „Frate Ioane, pregăteşte-te că în 
noaptea aceasta te călugărim!” El nu cunoştea viaţa mea. Atunci eu 
am lăsat toate şi în noaptea aceea am plecat la pustie în adîncul codrilor. 
Apoi auzind de sihaştrii din Moldova, în anul 1920 m-am retras definitiv 
în Munţii Sihlei”. 

După puţină tăcere cuviosul sihastru Ioan a adăugat: „Părinte Teo- 
dul, te rog adă-mi un pachet de hîrtie de scris şi un kilogram de cerneală.” 
„Dar ce să faci cu ele, prea sfinţite?” „îmi trebuie să scriu ceva!” „Să 
vă aduc şi condei?” Bunul nevoitor, însă, arătînd cu mîna spre cetina 
copacilor, mi-a zis: „Nu-mi trebuie decît numai peniţe. Ia uită-te cîte condeie 
mi-a dat Dumnezeu!” „Unde anume şi cînd să vă aduc hîrtia?” l-am între¬ 
bat. „Nu te îngriji de aceasta, a răspuns el. Are Domnul grijă de toate!” 
„Prea sfinţite, voiţi să vă aduc şi ceva pesmeţi sau altceva de mîncare?” 
„Nu-mi trebuie nimi c, căci din mila lui Dumnezeu am tot ce-mi trebuie!” 
Apoi sărutîndu-i mina, i-am zis: „Binecuvîntează-mă, prea sfinţite!” 
„Domnul să te binecuvînteze, şi mă iartă!” 

Deci, binecuvîntîndu-mă cu amîndouă mîinile, eu am coborît în 
vale spre Sihăstria iar el a stat o clipă rezemat de un brad, apoi a dispărut 
ca o căprioară in adîncul codrilor şi nu l-am mai văzut. O bucurie negrăită 
se odihnea în sufletul meu. Cîte n-aş fi dorit să-l întreb pe acest mare sihas¬ 
tru, dar el nu voia să-mi descopere nimic despre nevoinţa lui duhovnicească 
din munţii Sihlei, nici măcar locul unde îşi avea peştera sau bordeiul. 

— Şi i-aţi cumpărat hîrtie şi cerneală, părinte Teodul? 

— Foarte uşor, deşi era pe atunci mare criză de hîrtie. Cum m-am 
reîntors la Agapia m-am dus la prăvălia din sat şi cînd a auzit vînzătorul, 
m-a chemat deoparte şi numaidecît mi-a dat un top de hîrtie bună de o 
mie de coli, cerneală şi peniţe. Apoi le-am pus într-o desagă şi mă rugam 
lui Dumnezeu să mă ajute să-l reîntîlnesc pe acest sihastru Bfînt. 
Sufletul meu ardea de dorul de a-1 mai vedea, de a-i cere hinecuvîntare 
şi cuvînt de învăţătură duhovnicească. 

După o lună de zile mi-am luat desaga în spate şi toiagul şi am 
plecat peste munte la Sihăstria. Aveam treabă cu părintele Cleopa. Pe 
cale mă rugam să mă întîlnesc cu cuviosul Ioan sihastrul, ca să-i dau 

hîrtia şi cerneala. îi luasem şi ceva pesmeţi de mîncare. Cine ştie ce 
avea el de scris! Poate unele învăţături duhovniceşti de taină. Poate 
sfaturi despre rugăciunea lui Iisus, pe care o dobîndise din tinereţe. 
Poate unele descoperiri dumnezeieşti sau poate însăşi viaţa lui. 

Cum ajung în poiana Trapezei, deodată îmi apare înainte cuviosul 
sihastru Ioan, fără să observ din ce parte vine. Faţa lui era albă, luminată 
şi răspîndea o bucurie cerească, străină oamenilor de rind, iar inima lui 
revărsa multă pace şi linişte duhovnicească. Trupul îi era acoperit de 
aceeaşi haină aspră de lînă, împletită de mîinile lui. Mîna stingă ţinea 
şiragul de metanii de măcieş, iar dreapta o ţinea întotdeauna aşezată pe 
piept, ca pentru rugăciune. 

După ce îi sărut mîna şi îi fac metanie, cuviosul Ioan mă binecuvin- 
tează, cu ambele mîini, mă sărută pe frunte şi îmi spune: „părinte Teodul, 
te duci la Sihăstria? Mai bine întoarce-te înapoi la Agapia, că părintele 
Cleopa egumenul Sihăstriei lipseşte azi. Este chemat la Mînăstirea Neamţ”. 
„Prea Sfinţite, i-am zis eu cu emoţie, v-am adus hîrtie şi cerneală. Iată 
şi cîteva peniţe ” „îţi mulţumesc, părinte Teodul. Ştiam că vei găsi!” 
Apoi le aşeză în desaga pe care o avea în spate. „V-am adus şi ceva de 
mîncare, pline, fructe şi puţin vin”. „Dumnezeu să-ţi plătească dragostea, 
părinte Teodul, dar nu am nevoie de nimic. Are Domnul grijă de mine!” 

Zadarnic am insistat să primească ceva, el măcar nici nu s-a uitat în 
coş să vadă ce i-am adus. Dar ca să nu mă întristeze, bunul ostaş al lui 
Hristos mi-a adăugat acest cuvînt duhovnicesc: „Părinte Teodul, de mare 
folos este postul pentru călugăr. Să ştii că şapte sînt treptele postului, 
adică sînt şapte feluri de hrană pentru om: 

a. Carnivorii , care mănîncă carne întotdeauna. Aceştia sînt în treapta 
cea mai de jos a postului, chiar dacă se înfrînează uneori de la mîncare. 
Ei nu pot Bpori niciodată în rugăciune. 

b. Lacto-vegetarienii , care nu mănîncă niciodată came, ci numai 
lapte, brînză, ouă şi tot felul de legume fierte. Aceştia sînt în treapta a 
doua a postului, pe care o ţin de obicei călugării din mînăstirile cu 
viaţă de obşte şi foarte rar mirenii. 

c. Vegetarienii , care mănîncă numai zarzavaturi şi legume fierte sau 
nefierte (crude). RÎDduiala aceasta formează treapta a treia a postului şi 
o ţin călugării cei mai rîvnitori din vieţile de obşte. De aici încolo încep 
treptele postului cele mai aspre, pe care păşesc, de obicei, călugării sihaştri 
şi pustnicii cei mai nevoitori. 

d. Fructiferii , care mănîncă o dată pe zi pîine şi fructe nefierte, fără a 

gusta vreodată altfel de hrană. Cine a ajuns la această treaptă a postului, 
acela poate stăpîni cuVşurinţă trupul şi gîndurile şi poate spori repede pe 
calea rugăciunii. , 

e. Cerealierii formează treapta a cincea a postului. La această treaptă 
ajung călugării, mai ales cei din sihăstrii şi pustnicii, care mănîncă o dată 
pe zi numai pîine neagră, de cereale şi boabe muiate de grîu, porumb, 
mei, linte, bob, mazăre etc. 

f. Hrana uscată este a şasea treaptă a postului călugăresc, la care 
ajung de obicei pustnicii cei mai rîvnitori. Cei care petrec în această aspră 
nevoinţă mănîncă numai pesmeţi de pîine muiaţi în apă, cu sare sau puţin 
oţet, o dată pe zi şi cu măsură. Aşa se nevoiau sihaştrii de pe valea Nilului. 

g. Hrana sau mana dumnezeiască, este ultima şi cea mai înaltă treaptă 
a postului călugăresc, la care ajung foarte puţini dintre asceţi, după o 
îndelungată nevoinţă, întăriţi fiind de darul Sfîntului Duh. Aceştia se 
îndestulează numai cu Prea Curatele Taine, adică cu Trupul şi Sîngele 
lui Hristos, pe care le primesc o dată sau dc două ori pe săptămînă, fără 
a mai gusta ceva decît numai apă. După grele ispite şi nevoinţe am ajuns 
cu darul lui Dumnezeu să mă" mulţumesc numai cu Prea Curatele Taine 
şi nu mai simt foame, nici trebuinţă de pîine şi legume ... 

Iată, părinţilor, la ce măsură de nevoinţă duhovnicească ajunsese 
cuviosul loan. Apoi l-am întrebat: „Prea Sfinţite, acolo, în pădure, unde 
locuiţi, nu vă este iarna frig ?” „Părinte Teodul, eu sînt cetăţeanul Munţi¬ 
lor Carpaţi şi Domnul are grijă de mine, că oriunde mă aflu nu duc lipsă 
de nimic. Nu simt nici frigul iernii, nici arşiţa soarelui, n ; ci foamea, nici 
setea, nici altă nevoie pămîntească!” „Prea Sfinţite, tare m-aş retrage la 
Mînăstirea Sihăstria, lîngă călugări! Acolo aş avea mai multă linişte şi 
vreme de rugăciune”. Iar el mi-a răspuns: „Dacă ai fost rînduit de mitro¬ 
polie la Agapia, fă ascultare, că ai fost trimis acolo cu voia şi porunca 
lui Dumnezeul” 

Observînd apoi că marele sihastru nu voia să stea mult de vorbă ca 
să nu-şi curme rugăciunea lui Iisus pe care o avea în mintea şi inima lui, 
i-am mulţumit din inimă pentru sfaturile şi cuvintele de folos ce mi le-a 
dat, i-am făcut metanie, i-am sărutat mina şi i-am cerut binecuvîntare 
de plecare. Iar cuviosul arhiereu loan m-a binecuvîntat cu semnul sfintei 
cruci şi mi-a zis: „Domnul nostru Iisus Hristos să te binecuvînteze şi 
mă iartă!” > . 

Aşa m-am întîlnit şi aşa m-am despărţit pentru a doua oară de cuvi¬ 
osul loan, „cetăţeanul Munţilor Carpaţi” ! 

— Părinte Teodul, v-aţi mai întîlnit de atunci cu acest mare sihastru? 

— A mai trecut un an de zile cu destule necazuri şi încercări.- 
Despre arhiereul loan nu mai ştiam nimic. în primăvara anului 1946 
cugetul mă îndeamnă să mă duc cîteva zile, pentru reculegere, la Mînăs¬ 
tirea Sihăstria. Am făcut obişnuita rugăciiine de călătorie, mi-am luat 
toiagul şi am trecut muntele cu gîndul să mai văd pe cuviosul sihastru 

loan. Cum am ajuns în poiana Trapezei, minunea s-a săvîrşit a treia şi 
ultima dată. In marginea poienii, prea sfinţitul loan mă aştepta. Aceeaşi faţă 
luminată, aceiaşi ochi limpezi şi vioi, aceeaşi bucurie şi pace duhovnicească 
în sufletul lui, aceeaşi haină aspră de lină pe trupul slab şi îmbătrînit. 
I-am făcut obişnuita metanie, i-am sărutat mina, iar el m-a sărutat pe 
frunte şi ne-am aşezat amîndoi pe un buştean de brad doborît de vînt. 
Nimic pămlntesc nu-1 interesa. După cîteva clipe de tăcere, mi-a zis prea 
sfinţitul: „Aş vrea să mă întorc înapoi, spre satul meu natal, ca să mă să- 
vîrşesc acolo. Sînt şi la noi păduri destule .. .” „Cum să mergeţi acum, 
cînd încă nu s-au liniştit popoarele?” „Cred în Dumnezeu că mă va 
acoperi întotdeauna mîna Lui!” . . . 

Apoi, bătrînul, văzînd întristarea mea, m-a întărit în nădejde şi m-a 
sfătuit să am grijă de sufletele ce mi s-au încredinţat în Mînăstirea Agapia, 
ca aici este mîntuirea mea. La urmă, m-a binecuvîntat cu ambele mîini, m-a 
sărutat în Domnul, i-am făcut metanie şi aşa ne-am despărţit cu lacrimi 
în ochi. El 8-a retras la mult dorita lui pustie, spre Munţii Sihlei, iar eu am 
coborît spre Sihăstria. Aceasta a fost ultima mea întîlnire cu dînsul. 

— Aţi mai auzit de atunci despre pustnicul loan? 

— Din anul 1946 nu l-am mai întîlnit. Nimeni nu mai vorbea despre 
el. Credeam că s-a mutat la cele veşnice, undeva, prin Munţii Sihlei. După 
cinci ani, însă, am auzit că l-a întîlnit prin pădure spre muntele Chitele, un 
frate din Sihăstria, care păştea oile mînăstirii. Mergînd el cu oile la păscut, 
deodată a observat că s-au strîns toate oile grămadă, iar cîinii stăteau ca 
uimiţi. Cînd se uită el de aproape, vede în mijloc un călugăr bătrîn, cu 
barba albă. Era cuviosul loan! „Oare, ce-am greşit eu astăzi lui Dumnezeu, 
de m-a arătat oamenilor!” — îşi zicea pustnicul. Apoi i-a zis fratelui care 
păştea oile: „Frate Ştefan, vină încoace şi nu te teme! Ştiu că te spovedeşti 
la părintele stareţ loil. Dar, te rog, să nu-i spui nimănui' că te-ai întîlnit 
cu mine astăzi!” 

— Şi ce-a făcut fratele Ştefan? ' 

— Â ţinut taina vreo săptămână şi n-a spus-o nimănui. Dar îl tot îndemna 
cugetul s-o spună la spovedanie părintelui loil. Iar stareţul, cum a auzit 
de aceasta, îndată şi-a luat în traistă pesmeţi de pîine şi ceva de mîncare 
şi a umblat prin pădurile din jurul mînăstirii cu părintele Yisarion, egu¬ 
menul schitului Sihla, vreo săptămînă, să-l întîlnească pe cuviosul loan. 
Dar nu l-a întîlnit. Apoi, după o lună sau două, umbla fratele Ştefan cu 
oile prin pădure şi, deodată, îl întîlneşte pe pustnicul loan. Era desculţ şi 
cu capul descoperit. I-a tăcut semn cu mîna şi i-a zis: „Frate Ştefane, 
te-am rugat un lucru şi nu l-ai împlinit! Să ştii că o să te duci în armată 
şi n-o să te mai întorci înapoi, la mînăstue!” Aşa a şi fost. S-a dus fratele 

în armată şi a rămas în lume. De atunci nu mai ştiu nimic despre cuviosul 
Ioan Sihastrul. 

— Vă mulţumesc, părinte Teodul, pentru aceste frumoase cuvinte 
de folos pe care ni le-aţi povestit. 

— La plecare, să vă cînt şi eu slava glasului V, de la Sfintele Paşti: 
„Ziua învierii, şi să ne luminăm cu prăznuirea, şi unul pe altul să ne îmbră¬ 
ţişăm, şi să zicem „fraţilor” şi celor ce ne urăsc pe noi să iertăm toate pentru 
înviere şi aşa să strigăm: Hristos a înviat din morţi, cu moartea pe moarte 
călcînd, şi celor din mormînturi, viaţă dăruindu le!” . . . 

— Amin. 

PROTOSINGHELUL GHERVASIE HULUBARIU 
, . . Mînăstirea Agapia Veche 

(1888-1973) 

Ori de cîte ori intri pe poarta Mînăstirii Agapia Veche, mare vatră 
de nevoinţă şi sfinţenie călugărească din Munţii Neamţului, îţi vin în 
imaginaţie chipurile marilor sihastri şi cuvioşi ce s-au nevoit în aceste 
locuri sfinte, de-a lungul sutelor de ani. Poieni însorite şi binecuvîntate, 
locuri alese de Dumnezeu, culmi domoale îmbrăcate în molizi, poteci 
singuratice, chilii de lemn curate cu flori în cerdacuri, călugăriţe smerite 
care slujesc cu rîvnă lui Hristos, iar în mijloc se ridică biserica mică, albă 
şi luminată ca un potir neprihănit. Aceasta este Mînăstirea Agapia Veche! 
0 sihăstrie a străbunilor noştri, care a rezistat furtunilor şi nevoilor 
veacurilor şi care păstrează pînă astăzi mireasma evlaviei de demult. 
Agapia Veche rămîne încă o luminare de ceară aprinsă în sfeşnic, ce arde 
pentru noi, pentru ţară, pentru toţi. 

Unul din nevoitorii cei mai devotaţi, care întreţine de un sfert de 
veac acest foc sacru la Agapia Veche, este, fără îndoială, Protosinghelul 
Ghervasie Hulubariu, pictor de icoane apreciat. Mic de statură, dar mare 
la suflet* iscusit la vorbă, dulce la cuvînt, seDin la faţă şi cu ocbii încă 
vioi, părintele Ghervasie iubeşte deopotrivă pe Dumnezeu şi pe oameni. 
De aceea se roagă pentru ei, le iese în cale, îi cheamă în chilie, îi mîngîie, 
le dă sfaturi şi le povesteşte multe lucruri de folos. 

Ştiind dragostea şi experienţa duhovnicească a sfinţiei sale, cum am 
putea să-l evităm pe părintele Ghervasie? Desigur, şi el s-ar supăra, şi 
noi am păgubi. Deci, pentru dragostea lui Hristos şi folosul nostru, facem 
un popas la părintele Ghervasie. 

— Binecuvîntaţi-ne, prea cuvioase părinte! 

— Domnul să vă binecuvîntcze, părinţilor. Mă bucur că v-aţi mai 
adus aminte de mine, bătrînul, şi nu m-aţi ocolit. 

— Ce mai faceţi, părinte? Pictaţi mereu! 

— Fac ce-am învăţat. Pictez nişte icoane pentru o biserică la Rădă- 
şeni. Mai am de pictat un epitaf aici la Âgapia Veche. Mai am şi alte co¬ 
menzi. Trebuie să slujesc şi la biserică, mai vine un om, mai una — alta, 
incît nu mă încape timpul. Dar eu mă iau cu vorba şi nu v-am întrebat: 
ăţi fi obosiţi de pe drum, fiămînzi sau poate însetaţi ? Nu vreţi să mîncăm 
împreună la trapeză? Ia, dezbrăcaţi-vă şi hai să mergem. 

— Părinte Ghervasie sînteţi de mic la mînăstire? 

— Da, părinţilor, sînt născut la 1888, aici aproape de satul Războieni. 
Cînd eram copilandru de 16 ani, mă duceam pe la Mînăstirea Neamţ cu 
neamurile la biserică. îmi plăcea mult. Am cerut şi sfatul unor călugări şi 
mi-au zis: „Frate Gheorghe, lasă lumea asta trecătoare şi vino la mînăs¬ 
tire !” Cum m-am hotărît, mi-am luat bagajul şi la Mînăstirea Neamţ 
m-am oprit. Era pe atunci stareţ arhiereul Narcis Creţulescu. M-a primit 
cu dragoste şi m-a rînduit la bolniţă să slujesc celor bolnavi. Erau ca la 
40 de părinţi bolnavi. Unii săteau cîte cinci-şase în săli mai mari, alţii 
stăteau separat, şi noi cîţiva fraţi îi îngrijeam, le duceam mîncare, îi 
întorceam, îi spălam. Făceam cu multă dragoste ascultarea aceasta. Şi 
erau unii tare bolnavi, ologi, paralizaţi, neputincioşi. Unii din ei se învîr- 
teau cu funia. Deasupra fiecărui pat era o funie legată de grinda podului. 
Cu ajutorul ei se întorceau în pat cînd nu eram noi la îndemînă. 

— Prea cuvioase, dar erau bine îngrijiţi bolnavii? 

— Cum să nu. Aveau o bucătărie aparte, cu mîncare mai bună ; aveau 
două vaci ale bolniţei, fraţi îngrijitori, un părinte bucătar, un alt părinte 
farmacist şi un doctor din Tg. Neamţ, care venea la mînăstire de două ori 
pe săptămînă şi le dădea listă de tratament. 

— Aţi făcut mult timp această sfîntă ascultare ? 

— Am stat la bolniţă aproape patru ani. Apoi am fost rînduit ca 
ucenic la stăreţie. In anul 1908 am fost călugărit şi hirotonit diacon. 

— Cum era viaţa duhovnicească pe atunci în Mînăstirea Neamţ? 

— Neamţul era o mînăstire bine organizată, cu un sobor de vreo 
250 călugări şi aproape o sută de fraţi. Avea pămînt, ateliere, duhovnici 
renumiţi, slujbe frumoase şi mai ales cîntăreţi neîntrecuţi. îmi plăcea că 
aici era regulat slujbă cu arhiereu, pentru că toate hirotoniile de preoţi din 
eparhie le făcea vlădica Narcis, stareţul lavrei. 

— Care era cel mai renumit duhovnic pe acele timpuri în Neamţ? 

— Era protosinghelul Calistru Gheorghiu. FU mărturisea pe cei mai 
mulţi călugări şi mireni. Mai erau şi alţi duhovnici. Lucrurile nu puteau 
totuşi merge mult aşa. Viaţa de obşte trebuia înnoită. De aceea în anul 

1911, arhiereul Narcis se retrăgea din stăreţie şi vine ca stareţ arhi¬ 
mandritul Valerie Moglan. El reuşeşte să refacă unitatea vieţii de obşte. 
Organizează mai bine slujbele, după tradiţie, masa de la trapeză şi ascul¬ 
tările. Utrenia era obligatorie pentru toţi, la miezul nopţii. La sfîrşit, 
stareţul ţinea un scurt euvînt de învăţătură de la Sfinţii Părinţi. La chilii 
călugării trebuiau să-şi facă pravila şi canonul. Apoi să citească cărţi de 
la bibliotecă. Iar găzduirea musafirilor în mînăstire era din ce în ce mai 
mult oprită. Desigur, a făcut şi el cît s-a putut. 

— Ce părere aveţi de arhiereul Narcis Creţulescu ? 

— Arhiereul Narcis Creţulescu era în mînăstire din anul 1845, 
călugăr bun, om învăţat şi apropiat cu toţi. Apoi a fost hirotonit arhiereu 
şi numit locotenent de episcop Ia Huşi. Prin 1896 iese la un fel de pensie şi 
se retrage la Neamţ, mînăstirea de metanie. Dar, fiind mare nevoie de un 
stareţ bun, părinţii l-au ales stareţ înainte de anul 1900. A condus obştea 
Neamţului pînă în 1911. Apoi se retrage şi după cîţiva ani moare, şi este 
îmnormîntat în cimitirul mînăstirii. El însă nu a avut mare autoritate. 
Viaţa de obşte cam lăsa de dorit. Totuşi a scris multe cărţi folositoare. 

— Dar cu noul stareţ cum v-aţi împăcat ? 

— Cum a ajuns stareţ Arhimandritul Valerie Moglan, noi, vreo cîţiva 
din ucenicii mai apropiaţi ai fostului stareţ, am fost sfătuiţi de dînsul să 
ne ducem la mînăstirile din jur unde era mai multă lipsă de personal. 
Eu, împreună cu încă cinci călugări, am venit la Mînăstirea Secu şi am 
rămas aici vreo cincisprezece ani. Sluj ham ca diacon, învăţam muzica, 
făceam ascultare la obşte şi eram mulţumit. 

— Cum era viaţa duhovnicească la Mînăstirea Secu, prin anii 
1911-1925? 

— Secu, pe atunci, avea puţini călugări. Cam vreo 50 de părinţi şi 
cîţiva fraţi. Pe urmă s-au mai adunat, şi prin anul 1920 ajunseseră peste 
70. Altfel, călugării erau sporiţi, ascultători, veneau regulat la biserică, 
se rugau mult şi se nevoiau fiecare după putere. însă, chiliile şi clădirile 
erau cam în paragină. 

— în ce an aţi fost transferat la Mînăstirea Agapia? 

— încă de prin 1925 eram rînduit ca diacon slujitor la Agapia Veche. 
Nu stăteam definitiv aici. Veneam sîmbăta şi plecam după slujbă înapoi 
la Secu. Slujeam ca diacon şi în Agapia Mare. în anul 1928 am fost hiro¬ 
tonit preot pe seama Mînăstirii Agapia din Vale şi am rămas acolo. Apoi, 
cu concursul domnului profesor Ioan D. Ştefănescu, am fosţ numit ca 
practicant la pictarea bisericii Roznov — Neamţ. Lucram ca ucenic, 
numai vara, cu un pictor bun. Domnul profesor m-a recomandat apoi la 
Belle Arte în Bucureşti. Am primit cu greu această poruncă. Mă gîndeam 
cum să las eu mînăstirea şi să învăţ la Belle Arte în oraş? Eram călugăr, 

trebuia să slujesc la biserică, să-mi fac rînduiala mea de chilie. Dar pînă 
la urmă am primit. Şi am făcut Belle Artele la bătrîneţe, căci mi-era dragă 
pictura. 

— Aţi pictat vreo biserică, sau numai icoane mici? 

— Am pictat mai mult icoane de biserică şi de perete. Am lucrat şi la 
frescă cu pictori mai buni, mai ales la biserica de aici, de la Agapia Veche, 
prin anii 1954—1955- Am pictat tot timpul pînă acum, dar nici de biserică 
nu m-am lăsat. Cînd îmi venea riadul de săptămină, nu mă leneveam. 
Lăsam totul şi mergeam la biserică. Căutam să împac şi una şi alta. Întîi 
slujba la altar şi apoi pictura, ca ocupaţie duhovnicească, nu ca mijloc 
de cîştig. Niciodată nu am lucrat pentru bani. Dacă-mi dădeau credin¬ 
cioşii ceva, bine, primeam. Dacă nu, nu ceream. 

— Din anul 1928 aţi rămas tot timpul la Agapia Mare ? 

— Nu. Am sliljit 20 de ani ca diacon şi 45 ani ca preot, cu nevrednicie. 
Prin 1940 am fost trimis la Mină ştir ea Agafton — Botoşani, tot ca preot 
slujitor. Am mai trăit acolo S ani şi, la cererea mea, am venit la Minăstirea 
Sihăstria. In anul 1950 am fost primit ţară şi la Minăstirea Agapia şi m-am 
stabilit definitiv, aici, la Agapia Veche. 

— Cum vă simţiţi duhovniceşte, aici, la Agapia Veche? 

— Slavă Domnului. Mulţumesc de întrebare. Loc frumos, linişte, 
călugăriţe bune, slujbă după toată rinduiala. Doar atît mă întristez: că 
nu pot să mai ajut pe părintele Eleftene la biserică, nici măcar cu o ectenie. 
Am slăbit de tot. Am împlinit 84 de {ini la 20 martie. De acum aştept 
porunca Domnului. Doar ştii ce zice proorocul David. Eu dau slavă lui 
Dumnezeu că m-a învrednicit să ajung pînă azi şi să slujesc Biserica! Am 
slujit-o 65 de ani cu conştiinciozitate, cu dragoste şi cu rîvnâ. Să facă 
Domnul milă şi cu mine ... 

— Aţi primit şi duhovnicia odată cu preoţia ? ■ ■*' 

— Nu, n-am primit-o, că nu era nevoie pe atunci. Eram încă tînăr şi 
în Agapia erau mulţi preoţi: părintele Veniamin Popescu •— primul duhov¬ 
nic, părintele Damian, părintele Eftimie, părintele Vichentie şi părintele 
Nicodim Măndiţă. Şi apoi nu mă puteam ocupa şi cu duhovnicia şi cu pic¬ 
tura, pe care o învăţasem, că am fost trimis de ascultare. Dacă primeam 
duhovnicia, trebuia să renunţ la pictură. Dar şi pictura este ascultare, 
este rugăciune şi trăire mistică. Că trebuie să cunoşti Vieţile Sfinţilor, er- 
minia (canonul iconografic al picturii bisericeşti), dogmatica, Sfînta Scrip¬ 
tură şi istoria Bisericii. Toate se cuprind în pictură. 

— Care era cel mai mare duhovnic al Mînăstirii Agapia? 

— Prin anii 1920—1930, cel mai renumit duhovnic al mînăstirii Aga¬ 
pia era protosinghelul Veniamin Popescu, dp loc de prin Argeş. A trăit un 
timp la Minăstirea Sinaia, apoi s-a stabilit la Agapia Mare. El mărturisea 

cele mai multe maici. De toate erau peste cinci sute. Era foarte bun, 
blînd, iertător şi iscusit povăţuitor din Sfînta Scriptură. Meşteşugul 
duhovniciei îl deprinsese şi el de la alţi duhovnici iscusiţi. Unii spuneau: 
„Părintele Veniamin iartă totul foarte repede, nu te mustră, nu dă canon 
aspru, nu este duhovnic iscusit!” Dar, sfinţia sa avea o mare experienţă. 
El căuta să mîntuiască pe toţi. De aceea primea pe toţi şi ierta toate . . . 

— Vă mai aduceţi aminte cîteva sfaturi şi cuvinte de folos de la sfinţia sa ? 

— Părintele Veniamin ne sfătuia mereu, zicînd: „Roagă-te neîncetat 
cu rugăciunea lui Iisus, chiar şi cînd te îndeamnă şi te biruie satana să 
faci vreun păcat. Chiar şi cînd mergi să faci păcatul, roagă-te, striga la 
Hristos, înseamnă-te cu Sfînta Cruce şi te va izbăvi Domnul de păcat în 
chip minunat. Să nu te mîndreşti în cugetul tău, zicînd: eu sînt fe¬ 
ciorelnic, aşa cum m-a făcut mama; eu nu sunt ca alţii! —că mai 
plăcut este la Dumnezeu desfrînatul smerit decît tine. Şi dacă te birui 
de slava deşartă, te slobozeşte Dumnezeu să cazi şi tu mai rău decît cel 
pe care l-ai judecat. Dacă eşti preot sau ieromonah, niciodată sa nu te 
laşi de Sfînta Liturghie că mare ajutor vei lua. De aceea şi eu, cît am putut, 
de altar nu m-a depărtat, nici m-am lenevit. Cît vrednic, cît nevrednic, am 
slujit şi Dumnezeu mi-a ajutat.. .” 

Acest părinte Veniamin a avut aici la Âgapia Veche o vedenie. A 
văzut nişte pustnici sfinţi care se rugau cu mîinile înălţate la cer şi a auzit 
din gura lor un glas zicînd: „Să zideşti o biserică spre slava lui Hristos în 
acest loc sfînt şi să fie aici iarăşi adunare de călugări”. După această vede¬ 
nie sfinţia sa a adunat o sumă de bani de la credincioşi, ca să facă aici din 
nou biserica Agapiei Vechi. Apoi, văzînd că a slăbit şi biserică nu s-a mai 
făcut, ne-a chemat la el pe toţi preoţii, ne-a făcut o dezlegare şi cu jură- 
mînt ne-a încredinţat această sumă, ca să fie cheltuită pentru biserica 
Agapiei Vechi. Iar noi, preoţii, am împlinit întocmai dorinţa lui. După 
moartea sfinţiei sale s-au zidit din nou biserica şi chiliile acestea, iar după 
şapte ani, am dezgropat osemintele părinţilor Veniamin şi Damian şi 
le-am adus aici, la Agapia din Deal. Vom face, colo, lîngă paraclis, o 
gTopniţă. 

Mi-aduc aminte şi de cuvîntul altui duhovnic bun, protosinghelul 
Pantelimon Petrescu de la Mînăstirea Secu. El fusese preot misionar la 
Baden-Baden, în Germania. După ce a ieşit la pensie s-a retras la Secu. 
El ne învăţa aşa de frumos, cînd ne duceam pe la sfinţia sa, zicînd: „Pă¬ 
rinţilor, orice s-ar întîmpla să nu lăsaţi călugăria şi haina aceasta sfîntă. 
Să apuci cu mina de colţul rasei şi să zici: tăiaţi-mi mîinile şi pe mine, dar 
eu de haina şi cinul^călugăresc nu mă las! Iar lui Dumnezeu să-I zici: 
Doamne, iată numai colţul acestei haine mi-a mai rămas şi Ţie Ţi-1 dau! 

Adică, trebuie să răbdăm pînă la mucenicie în mînăstirc”. 

— Părinte Ghervasie, credeţi că mai sînt călugări sporiţi în zilele 
noastre ? 

— Domnul îi ştie pe toţi. Or mai fi, dar nu trebuie să lauzi pe oameni 
care aparţin contemporaneităţii. Lasă să-i laude urmaşii. Noi să lăudăm 
pe înaintaşii noştri, iar pe noi să ne laude urmaşii, dacă vom fi vrednici. 
Şi mai mult singur Hristos ne va judeca pe toţi, aşa cum ştie El. Nu-i 
bine, părinte, să apreciezi pe om mai mult decît este, ca să-ţi zică lumea: 
iată ce fapte bune a făcut acesta! Sau ca să te lauzi tu cu faptele altora. 
Să ne lăudăm cu vieţile Sfinţilor care au făcut cărare pînă la noi. Iar noi, 
care mergem pe drumul bătut de ei, de ce laudă suntem vrednici? 

Iaca, sunt trecut de 84 de ani şi multe aş avea de spus despre bătrîne- 
ţele mele. Dar, eu ştiu ? Poate este mai bine să tac. Unii spun că este bine 
să-ţi aminteşti la bătrîneţe de faptele tale. însă eu şi acum mă tem. Că mă 
pot arunca în patimi, în mîndrie ori în deznădejde. Aşa că este mai bine 
parcă să tac. Omul este ca şi copacul. Primăvara seva se suie în sus, cînd 
pomul înfr unz eşte şi face roade. Iar toamna seva se lasă în pămînt, frunzele 
îngălbenesc şi cad jos, roadele se culeg şi iama vine peste copac ca şi 
moartea peste om. 

— Sînteţi cam suferind, părinte Gbervasie. 

— Mulţumesc Domnului pentru cit mi-a dat, părinte. Suferinţa, 
boala este foarte bună pentru călugări. Ea este ham şi jug pentru bătrîni. 
Şi de la o vreme te deprinzi cu ea, aşa cum se învaţă boul cu jugul şi singur 
întinde gîtul şi îl ia. Boala ne scapă de multe păcate. 

— Prea cuvioase, ştiţi că vin mulţi mireni la mînăstire. Unii vin să se 
închine, alţii ca sa vadă,-iar alţii ca să ceară un ajutor şi un cuvînt de 
folos. Cum să-i putem mulţumi pe toţi? 

— Părinte, să-i primim pe toţi cu inimă bună, fără deosebire; să le 
dăm o vorbă bună, un sfat, o binecuvîntare şi dacă putem, şi ceva de 



mîncare. Căci cînd vor pleca vor zice între ei: „Ce oameni buni! Ce bine 
ne-au primit!”. Şi se va proslăvi Dumnezeu şi pe calea asta. Iar dacă nu-i 
primim cu dragoste, se vor sminti de noi şi se va huli Dumnezeu prin 
noi. Că noi prin oameni — prin creştini — ne ridicăm şi tot prin ei ne 
coborîm. Mediul înconjurător ne pune nota, bună sau rea. Nu trebuie să ’ 1 
fugim de mireni, că ei nici într-un caz nu pot trăi fără noi, fără preoţi. 
Să he sprijinim unii pe alţii. -• "• '• •* 

— Părinte Ghervasie, este bine să ţinem predică pentru mireni? 

— Este foarte bine, dar niciodată să nu înfrunţi pe omul păcătos 
în public. Sa combaţi păcatul, dar nu pe omul păcătos, ca să nu se dez- 
nădăjduiască. Să fii foarte atent la cuvînt, ca să zideşti iar nu să smin¬ 
teşti. Apoi să te păzeşti a vorbi mult, pentru mîndrie. Să vorbească mai 
mult faptele noastre. Că degeaba vorbim şi scriem dacă noi nu facem sau 
ne biruim de slava deşartă. 

— Dar despre taina preoţiei ce sfat ne daţi? Este sub osîndă călu¬ 
gărul care n-o primeşte? 

— Părinte, glasul mulţimii este glasul lui Dumnezeu. Vezi ce spune 
lumea, vezi care este părerea celor mulţi şi ascultă de ei, că prin mulţime 
grăieşte Dumnezeu. Este bine să te smereşti im timp, dar de la o vreme 
trebuie să primeşti preoţia. 

— Ce credeţi, este bine pentru călugări să înveţe teologia? 

— Este bine să înveţi. Dai ocupaţie minţii, mai faci şi o variaţie, 
scapi şi de alte gînduri şi lauzi pe Dumnezeu. 

— Părinte Ghervasie, mă mustră cugetul că nu mai pot face pravila 
şi canonul călugăresc, aşa cum îl făceam odată. 

— Ei, nu mai ţine atîta la literă şi la formă! Caută mai întîi slava lui 
Dumnezeu şi folosul aproapelui şi ai nădejde. Iată acum nici eu nu mai 
pot face aproape nimic. De aceea este bine ca orice călugăr să-şi facă 
pravilă şi canon mai mult la. tinereţe, că la bătrîneţe, oricît ar vrea, nu 
mai poate face. 

— Prea cuvioase părinte, îmi zice gîndul să mă înţorc la metanie, 
oare ce să fac? , 

— Este şi asta o ispită din iubire de sine. Fiecare vrea să se mîntuiască 
numai pe el şi uită de aproapele. Este o adevărată înşelare să zici că în 
cutare mînăstire nu mă mîntuiesc, că oamenii sînt răi, că nu te simţi 
bine. Acolo unde stai, acolo este şi Dumnezeu cu tine. Căci acolo unde te 
rogi, unde faci ascultare şi împlineşti voia lui Dumnezeu, acolo este şi 
m in tuire. Deci, este păcat să cugeţi altfel. 

— Părinte Ghervasie, cum se mîntuiesc călugării care nu au linişte, 
care trăiesc aproape de sate? Că nu te poţi ruga în tulburare şi zgomot. 

— Mai mare este zgomotul minţii decît zgomotul satului. De acela mai 
mult să te temi. Că mare război dă satana călugărului prin imaginaţie şi 
gînduri. Satana întotdeauna caută să-şi» puqă tronul în mintea şi inima 

omului. Iar noi trebuie să-l alungăm prin post şi rugăciune şi să aşezăm 
în noi tronul Etimasiei, al Mielului lui Dumnezeu şi al Sfîntului Duh. 

— Prea cuvioase părinte Ghervasic, Dumnezeu ştie cînd ne vom mai 
vedea faţă către faţă. Vă rog, daţi-mi şi mie un cuvînt înţelept de bătrîn. 
Ce trebuie să fac ca să mă mîntuiesc ? 

— Ce cuvînt să-ţi dau eu, păcătosul! Să cauţi pacea tuturor şi să nu 
ţii mai mult la rugăciune, la pravilă, ca la aproapele. Cînd cineva îţi bate 
în uşă, lasă-ţi pravila, deschide-i uşa, dă-i un ban, o haină, un sfat, o vorbă 
bună; dă-i dragostea ta, bunătatea inimii tale, tot ce ai mai de preţ, ca 
el să plece mulţumit şi folosit. Că mai mare este dragostea decît pravila. 
Că dacă îţi rămîne pravila o poţi termina pe urmă, după ce pleacă fratele; 
iar dacă fratele pleacă scîrbit sau smintit de la uşa ta, nu ştii dacă îl mai 
întîlneşti în viaţă ca să-l ajuţi. Şi aşa, rugăciunea ta nu mai ajunge la 
Dumnezeu. 

— Vă mulţumesc, părinte Ghervasie, pentru aceste frumoase sfaturi 
duhovniceşti. Dumnezeu să vă plătească în ceruri! 

— De ce să-mi mulţumiţi? Doar nu mă doare gura să vorbesc. Că 
toate le-am primit în dar: şi ochii, şi urechile, şi limba, şi mintea. Sc cade 
ca pe toate să le folosim spre slava lui Hristos şi spre zidire sufletească. 
Este drept că sfinţii dintîi primeau talunţii, adică darurile, direct de la 
Dumnezeu pentru viaţa lor neprihănită; iar noi trebuie să ne ostenim 
mult să cîştigăm darurile Duhului Sfînt şi să le păstrăm. 

— Prea cuvioşia voastră v-aţi mîngîiat mult cu darul picturii. Văd că 
şi acum pictaţi icoane. Vă mai ajută puterile? 

— Mulţumesc Domnului de toate. Mai pictez cîte puţin să nu mă 
găsească moartea şezînd. Iată, aici, pe placajul acesta am început să pictez 
o compoziţie originală. Sus, fac pe „Cel vechi de zile” înconjurat de 
serafimi. In mijloc pictez tronul Etimasiei, iar dedesubt, pe cei trei mari 
Ierarhi a toată lumea: Vasile cel Mare, Grigore Teologul şi Ioan Gură de 
Aur. Am făcut numai un crochiu. încă nu-i definitivat. Mă rog Bunului 
Dumnezeu să-mi dea viaţa s-o pot termina. Iar dacă nu, or termina-o şi 
alţii. De la fiecare a rămas cîte ceva neterminat. Lasă să rămînă şi de la 
mine... 

— Binecuvîntaţi-ne, prea cuvioase părinte Ghervasie, să plecăm. 
Vă cerem iertare că v-am obosit două ore cu vorba. 

— Să fiţi binecuvîntaţi de Dumnezeu, de Maica Domnului, de toţi 
sfinţii şi de mine, bătrînul. Mă bucur că m-aţi vizitat. 

— Şi noi ne bucurăm că vă găsim tare în credinţă, mulţumit şi împă¬ 
cat sufleteşte. Sperăm să mai trecem pe la Agapia Veche. Vă rugăm să 
nu plecaţi dintre noi, pînă nu vă mai vedem o dată! 

11 — Comvoikui dukovBiceţli 

— Facă-se voia Domnului! Noi trebuie să fim în tot ceasul gata 
de moarte. 

— Părinte Ghervasie, ne rugăm lui Dumnezeu să ne întîlnim şi din¬ 
colo şi sâ petrecem cu toţii împreună în lumina lui Hristos! 

— Să ne rugăm unii pentru alţii şi să nădăjduim . . .! 

Apoi, euprinzînd capetele noastre în palmele sfinţiei sale, ne-a sărutat 
pe fiecare pe frunte, ne-a binecuvîntat şi ne-a petrecut cu dragoste pînă 
în cerdacul chiliei. Iar noi făcîndu-i închinăciune pînă la pămînt, aşa 
ne-am despărţit. ' 



După cîteva luni de zile părintele Ghervasie a slăbit de tot. Atunci 
a zis către maici: 

— Aş fi dorit să mă sfîrşesc la o mînăstire de călugări! Apoi iar a 
tăcut. Mereu îi veneau fiii duhovniceşti şi-i cereau binecuvîntarea cea 
mai de pc urmă. După o zi i-a spus unui ucenic al său din Tg. Neamţ: 

— Mib.ai, să fii binecuvîntat tu, soţia ta, copiii tăi şi toată casa ta! 
După încă o zi a rostit iarăşi: 

— Spuneţi binecuvîntare de la mine părinţilor din Sihăstria, Cleopa, 
Ioil şi Paisie şi tuturor celor ce mă cunosc! Chemaţi pe părintele Cleopa 
să-mi citească molitfele de darea sufletului! . . . 

Cînd a intrat părintele Cleopa pe uşa chiliei, părintele Ghervasie nu 
mai putea vorbi. Stătea rezemat de căpătîi şi aştepta. Senin la faţă şi 
alb, cu ochii încă vioi şi negri, mulţumit în sine şi blînd ca un copil, îm¬ 
părţea fiecăruia ultima sa binecuvîntare părintească. Cum a văzut că 
intră părintele Cleopa, a început să bată din palme şi să plîngă de bucurie. 
Ca prin minune seara a început din nou să grăiască. A ieşit pe coridor, 
a dat multe sfaturi maicilor, a privit munţii, brazii, albinele şi cerul. 
Aceeaşi înţelepciune duhovnicească, aceeaşi dulceaţă în grai, aceeaşi 
bucurie şi împăcare sufletească. Apoi din nou a tăcut. 

A doua zi am mers şi eu la Agapia Veche să mai văd o data pe părin¬ 
tele Ghervasie. Am intrat la el în chilie. Sfinţia sa m-a chemat alături. 
L-am privit adînc, fără grai, fâTă mişcare. Tăceam amîndoi şi ne rugam 
unul pentru altul. Mă cunoştea. 

— Părinte Ghervasie, i-am zis, de atîtea ori am venit şi m-aţi 
primit, şi mi-aţi vorbit şi m-aţi mîngîiat. .. Iar sfinţia sa mi-a arătat cu 
degetul spre cer, ca şi cum mi-ar fi zis: 

— De-acum mă duc la Domnul. Nădăjduim că acolo, sus, ne vom 
întîlni şi vom mai vorbi! 

■ I-am sărutat sfinţita mină şi l-am cuprins încet peste grumaz, ca 
pentru cea din urmă revedere. Apoi, părintele Ghervasie m-a binecuvîntat 
şi încet m-am retras, m-am închinat în biserică şi am plecat peste munţi. 

După cîteva zile părintele Ghervasie a plecat la Domnul. Şi l-au în¬ 
gropat părinţii şi maicile în cimitirul schitului, sus, la marginea pădurii. 
Era o zi de iulie, cu soare, cu dangăt de clopote, cu luminări aprinse de 
ceară, cu miros de tămîie şi de fîn cosit, cu cîntări duioase de îngropare şi 
cu nădejdea unei veşnice întîlniri! . . . 


MONAHIA HARITINA GAVRIL 
Mînăstirea Agapia 
(1897-1978) 

Dacă doreşti să vorbeşti' cu o maică duhovnicească în Mînăstirea 
Agapia, toţi te îndreaptă spre chilia maicii Haritina Gavril. Aşadar, un 
mic popas la maica Haritina. 

— Bucuroşi de musafiri, maică Haritina? ■ * ^ 

— Poftiţi înăuntru. Da d® unde sînteţi? 

— Am venit să ne închinăm prin sfintele mînăstiri şi să primim cuvinte 
de folos de la părinţi duhovniceşti. 

— Da unde mai sînt asemenea părinţi! Erau odată. Am apucat aici 
pe părintele Vichentie. Adevărat duhovnic. Plin de dragoste, milostiv şi 
nevoitor ca un sfînt. I-am fost ucenică. îi duceam mîncare la chilie, iar 
sfinţia lui ne dădea sfaturi, ne învăţa din Sfînta Scriptură şi ne binecuvînta. 

— Maică Haritină, sînteţi de mult în mînâstirs? 

— De aproape 60 de ani, cînd aveam numai 14 ani. M-a adus maica 
Glicheria, sora mea. Noi sîntem de loc de la Sascut, şi am fost mulţi copii 
la părinţi. însă cu rînduiala lui Dumnezeu am venit la mînăstixe patru 
fraţi. Mai întîi a venit sora cea mai mare Glicheria. A adus-o la Agapia 
o mătuşă a noastră, călugăriţă. Apoi, sora a venit odată acasă şi m-a adus 
şi pe mine. După un an a adus şi pe fratele meu Vasile, la Mînăstirea Secu. 
Acolo s-a călugărit sub numele de Varlaam. La urmă a adus şi pe sora 
cea mai mică, tot în Agapia. 

— Şi cum vă nevoiaţi la mînăstire? 

— Stăteam cu toate la o maică bătrînă. Apoi eu am fost ucenică la 
maicile Cantemir, cele mai nevoitoare călugăriţe pe vremea aceea din 
Agapia. După ce sora noastră s-a călugărit, sub numele de Glicheria, 
ne-am strîns şi noi în jurul ei. Maica Glicheria era foarte nevoitoare şi 
ordonată. Nu-i lipsea* niciodată pravila şi canonul la chilie, sau slujba de 
la biserică. Rar să fi lipsit o zi pe an de la Sfînta Liturghie şi utrenie. Vecer- 

nia o mai citea şi la chilie. Apoi era tare milostivă. Dădea din mîncarea 
noastră la săraci, la maicile lipsite, la închinători. Apoi, în fiecare noapte 
ne scula la utrenie, ne punea să ne facem canonul de metanii şi pravila. 
Mai avea încă vreo cîteva ucenice. Se ocupa de ele să le deprindă cu frica 
lui Dumnezeu. Acum cincisprezece ani a luat-o Domnul dintre noi. Cea¬ 
laltă soră mai mică a stat mai puţin în mînăstire. Cînta foarte frumos, ca 
o privighetoare. Era o podoabă a bisericii. Dar după cîţiva ani s-a întors 
înapoi la părinţi. 

Părintele Yarlaam, fratele nostru, a venit de la Secu la Agapia ca 
diacon prin 1925. Avea linişte aici. Slujea la biserică şi lucra la atelierul 
mînăstirii. Dar în ascuns dorea să se ducă de tot la Sfîntul Munte. în anul 
1929 sau ’30 îşi face bagajul şi pleacă. Noi, plîngînd, îl petrecem pînă la 
Tg. Neamţ. 

— Să ne vedem cu bine. Dumnezeu să te păzească pe cale ! a zis maica 
Oicheria. 

— La rai de-acum să ne mai vedem! a răspuns părintele Yarlaam 
hotărît. Şi a plecat. Treizeci de ani nu ne-a mai scris nimic din Sfîntul 
Munte. Nu mai ştiam nimic de sfinţia sa. Credeam că o fi murit. Iată că 
în 1960 ne pomenim cu o scrisoare de la el. Parcă nu credeam că mai tră¬ 
ieşte. Din scrisoare am înţeles că era foarte fericit că la Sfîntul Paşti din 
acel an l-a ajutat Dumnezeu să se închine la Sfîntul Moxmînt şi să facă 
învierea la Ierusalim. Ne spunea că treizeci de ani a dorit să ajungă la 
Sfintele locuri şi abia acum s-a învrednicit. 

l-am scris şi noi şi l-am rugat să vină în ţară să ne mai vedem o dată. 
Iar el mi-a scris aspru: „Tot aşa cum te ştiu ai rămas! Cum să mai vin 
în ţară? Odată ce am plecat pe calea lui Hristos sînt plecat pentru tot¬ 
deauna !” 

Mai tîrziu ne-a scris un alt călugăr român din Sfîntul Munte că fratele 
nostru s-a făcut schivnic şi s-a mutat la Domnul de Crăciun, în anul 
1960. A murit fericit. Ne spunea acel călugăr că au trăit amîndoi într-o 
mică colibă 30 de ani şi s-au împăcat ca doi fraţi. O dată nu a fost vreo 
ceartă între ei. Dumnezeu să-l odihnească 1 

— Erau multe maici cînd aţi venit la mînăstire ? 

— Erau 300 de maici, afară de 50 de surori şi peste 20 fete mici pe 
care le creşteau maicile. Iar preoţi slujitori erau 7 sau 8 şi 2 diaconi. Toţi 
de mir. Aveau case în sat. Iar aici la mînăstire aveau o cameră la arhon¬ 
daric, „odaia preoţilor”, unde stăteau cînd erau de săptămînă. La fel 
şi diaconii. Iar pentru mărturisirea soborului era un duhovnic călugăr renu¬ 
mit — protosinghelul Veniamin Popescu. 

— Cum se făceau slujbele pe atunci? ■ 1 

— Ga şi acum. Sfînta Liturghie se făcea zilnic la biserica mare, utre¬ 
nia la miezul nopţii, iar la celelalte două biserici se făcea pravilă. In 
sărbători şi Duminica se făcea şi acolo Sfînta Liturghie. Pentru morţi 
aveam tradiţia să facem multe pomeniri şi Sfîntş Liturghie în fiecare 
sîmbătă. Că aşa ne învăţa părintele duhovnic: „Sa nu înceteze niciodată 
Liturghia pentru cei morţi!”. Spovedania se făcea obligatoriu în cele 
patru posturi, iar mai des după dorinţa şi rîvna fiecăruia. Schivnicile se 
împărtăşeau o dată pe lună. Altele şi mai des. 

— Ce maici mai sporite aţi cunoscut în mînăstire? 

— Cele mai sporite din mînăstire pe atunci erau maicile Glafira şi 
Eufrosina Cantemir. Erau surori şi schivnice. Au ajuns să se închine şi 
la Ierusalim. Am stat şi eu un timp ucenică la ele. Erau foarte pravi- 
liste şi nevoitoare. Dimineaţa nu lipseau niciodată de la Sf. Liturghie. 
Vecernia, Pavecerniţa şi alte canoane le citeau seara la chilie. Apoi dor¬ 
meau două-trei ore şi înainte de miezul nopţii mă sculau la Utrenie. După 
ce ne întorceam de la biserică, mă puneau împreună cu ele la făcut canon 
şi la citit Psaltirea pînă la ziuă. Ele nu se mai culcau, iar eu mai aţipeam 
puţin. Apoi toată ziua la ascultare, încît nu mai puteam. Atunci le-am 
zis: „Mă iertaţi pe mine, păcătoasa, eu n-am să pot să mă nevoiesc aşa!” 
Iar maicile Glafira şi Eufrosina mi-au zis: „Lasă, maică Haritina, te întă¬ 
reşte Maica Domnului!” 

Altă maică bună a mai fost maica Emilia. A fost ucenica noastră. O 
copilă bună şi foarte evlavioasă. însă a murit de tînără. S-a îmbolnăvit 
de meningită şi noi i-am zis: „Să te ducem la spital, soro !” „Ei, la spital! 
Mai întîi la părintele duhovnic. Cit am fost sănătoasă am stat la mînăstire 
şi după ce m-am îmbolnăvit să mă duc la spital?” Atunci am călugărit-o, 
i-am făcut Sfîntul Maslu, părintele a împărtăşit-o şi o îngrijeam în chilie. 
Odată mă duc la ea. Cum deschid uşa, maica Emilia îmi spune: „Intraţi 
încet înăuntru şi vă închinaţi. De ce staţi aşa la uşă ? Nu vedeţi că este 
Maica Domnului de faţă?” ' v * • 

După cîteva zile a plecat la Domnul. 

Mai era încă o maică sporită, maica Vriena. 0 călugăriţă simplă, 
foarte rău îmbrăcată şi nevoitoare. Ştia multe din Sfînta Scriptură, îşi 
făcea multă pravilă şi dădea de pomană tot ce-i dădeau maicile. Şi venea 
multă lume la ea şi-i dădea pomelnice, iar maica Vriena citea pentru toţi 
la Psaltire şi le dădea multe sfaturi. într-o zi au întrebat-o maicile: „Maică 
Vrienă, de ce porţi haine aşa de rupte ?” „Odată — a zis ea — mi-a cum¬ 
părat cineva în Tg. Neamţ un rînd de haine bune, pe cînd eram acasă. 

Şi iată că un tînăr mereu se uita la mine cu patimă. Atunci m-am gîndit 
la Dumnezeu şi am zis: Dacă mîndria şi desfrînarea stau în haine, nicio¬ 
dată n-am să port haine bune, ca să nu smintesc pe nimeni! Şi de atunci 
port numai haine ruptei” 

Maica Yriena era curajoasă şi povestea frumos. Cînd s-a înbolnăvit 
de moârte m-am dus la ea să-i cer cuvînt de folos. „Acum nu mai spun 
nimic, că nu mai am timp de vorbă!” Şi după puţin timp s-a dus la Dom¬ 
nul ... 

— Maică Haritină, vă mulţumim pentru aceste frumoase cuvinte. 
Maica Domnului să vă acopere de tot răul! 

MONAHIA LEONIDA BARBU 
Mînăstirea Agapia 
(n. 1889-1985) 

în ograda bisericii „ Adormirea Maicii Domnului”, vizavi de intrare, se 
află o căscioară călugărească cu două chilii. Aici locuieşte maica Leonida 
Barbu cu ucenica sa. 

Înţelegînd că se bucură mult bătrîna cînd îi deschide cineva uşa, facem 
un scurt popas la maica Leonida. Batem uşor în uşă şi aşteptăm. 

— Nu-i în casă maica — ne răspunde un glas din vecini. Este în 
grădină! 

— Da de unde sînt părinţii? întreabă maica Leonida. Apoi se opreşte 
puţin în loc şi ne priveşte liniştit, cu ochii încărcaţi de duioşie. Parcă nu-i 
vine să creadă că cineva doreşte să-i treacă pragul chiliei. 

— Oameni buni, maică Leonida! Am venit să vă vedem. 

— Mulţumesc lui Dumnezeu că îmi deschide şi mie cineva uşa! întot- 
deuna sînt foarte bucuroasă cînd văd un părinte sau o maică în chilia 
mea. Staţi, părinţilor, colo pe laiţă. < 

— Maică Leonida, sînteţi cu metania din Agapia ? 

— Nu, părinţilor. E mai lungă viaţa mea. Sînt de loc de la Brăila, 
născută în 1889. Tata avea o soră călugăriţă la Mînăstirea Dintr-un Lemn 
— Rimnxou Vîlcea. Odată a venit în casa noastră maica şi a zis către tata: 
„Frate, o să-ţi iau fata la mînăstire!”. „Nu ţi-o dau! Întîi să înveţe 
carte” — a zis tata. Iar eu, plîngînd, rugam pe maica mereu: „Mătuşico, 
ia-mă şi pe mine la mînăstire!” 

Întîi s-a învoit mama. Apoi şi tata a acceptat. Şi am plecat la Mînăs- 
tirea Dintr-un Lemn. Aveam aproape 6 ani. La vremea şcolii a venit tata 
să mă ia acasă pentru şcoală. Iar eu plîngînd, ziceam: „Mătuşico, nu mă 
duc acasă ! învăţ carte aici în sat”. Şi am fost dată la şcoala primară din 
Frînceşti. Seara veneam din nou la mînăstire. Cînd aveam 9 ani, ştiam să 
citesc pe literă veche din Ceaslov, ceasurile şi psalmii utreniei. 

Odată a venit episcopul Râmnicului, Atanasie Mironescu, la mînăs- 
tire şi i-a plăcut cum am citit. La urmă m-a binecuvîntat şi mi-a zis: „Să 
fii cuminte şi ascultătoare fetiţă, căci cînd voi mai veni la mînăstire îţi 
voi aduce o rasă mică şi scofie şi te fac călugăriţă!” Eu nu mai puteam 
de bucurie. După ce am terminat şcoala primară, a venit din nou episcopul 
pe la mînăstire şi m-a îmbrăcat soră. Plîngeam de bucurie. Iar prin 1910 
am fost călugărită. - 

— Maică Leonida, cum era viaţa duhovnicească pe atunci la Mînăs- 
tirea Dintr-un Lemn? 

— Ei, părinte, era foarte mare dragoste între maici pe vremea aceea. 
O ascultare desăvîrşită, pace şi unitate desăvîrşită. Pe mine toate maicile 
mă îmbrăţişau şi mă iubeau; mă învăţau să cînt, să citesc şi mă sfătuiau 
de bine. Acum a răcit mult dragostea şi s-a împuţinat rîvna pentru Dom¬ 
nul. Fiecare mai mult pentru el. Iar cuvînt de folos nu mai găseşti aproape 
la nimeni. Unde mai este unitatea de atunci?! 

— Şi cum aţi ajuns totuşi din Oltenia la Mînăstirca Agapia? 

— Ei, părinte, a venit războiul şi pe noi, pe multe maici şi surori din 
mînăstiri, ne-a luat la şcoala de surori de caritate şi ne-a repartizat prin 
spitale să îngrijim de răniţi.. . Multe răni am mai văzut, multe am spălat 
şi am legat! Cînd vedeam ca aduc răniţi de pe front cu mâinile şi picioarele 
tăiate, cu capul spart, cu trupul zdrobit de obuze, noi toate călugăriţele 
plîngeam de durerea lor. Iar doctorii ne ziceau: „De ce plîngeţi ? Mai rău 
le faceţi. Aşa este la război. Iar noi sîntem datori să-i ajutăm şi să-i îngri¬ 
jim cu dragoste şi cu curaj . . .” Eram pe atunci la un spital de răniţi la 
Roman. Apoi, ne-am mutat cu spitalul la Iaşi. Am stat 4 ani la spitalele 
de război, din 1916 pînă în 1920. Iar cînd să plec din Iaşi la mînăstire, 
mitropolitul Moldovei, Pimen, mi-a zis: „Fiindcă ai îngrijit de răniţi aici 
în Moldova, rămîi la o mînăstire din eparhie. Du-te la Mînăstirea Agapia”. 
Şi aşa am venit aici, părinte, în 1920. Iar în anul 1922, maica mea a fost 
numită stareţă la Mînăstirea Războieni şi m-a luat cu dînsa. Şi am stat 
la Războieni pînă în anul 1960. , . . • . ' 

— Cum era viaţa duhovnicească la Mînăstirea Războieni? 

— Cînd ne-am dufc, am apucat încă stareţă pe maica Suzana Ştefă- 
nescu, sora episcopului Melchisedec de la Roman. Apoi a mai trăit cîţiva 

ani şi a decedat. Era foarte cuvioasă. Dar gospodăria era ruinată, casele 
vechi, soborul mic, de numai vreo 20 de călugăriţe. Apoi ne-am apucat 
toate, am reparat biserica zidită de Ştefan cel Mare, am construit o stăreţie 
nouă, case şi chilii de locuit, livezi frumoase de pomi, grădini de zarzavat 
bine îngrijite, de ţi-era mai mare dragul. în puţină vreme soborul s-a 
mărit pînă aproape la 50 de maici şi surori. Singurul lucru nepotrivit era 
că se ducea viaţă de sine. Şi oricum, nu este ca la obşte. Dar eram toate 
unite şi ne înţelegeam bine. Slujba la biserică se ducea exact după tipic. 
Liturghia se făcea uneori zilnic, alteori de patru ori pe săptămînă. Lunea, 
marţea şi joia nu era Liturghie. 

• ■ —Aţi avut acolo duhovnici buni? 

— Am avut un timp pe părintele Meletie Nicuţă, fost stareţ la Mînăs- 
tirile Neamţ şi Secu. Apoi pe părintele Ambrozie Nichifor tot de la Neamţ 
şi încă pe alţii. Oricum noi eram foarte mulţumite de rînduiala mînăstirii 
noastre. Era linişte, pace şi bucurie sufletească. 

— Ce locuri istorice legate de luptele de la Războieni aţi cunoscut? 

— Ei, părinte! Toate locurile dimprejur poartă nume istorice: Valea 
Albă, Valea Sîngelui, Tupilaţi, Războieni, Uscaţi. Aveam la biserică un 
pomelnic foarte gros cu morţii de la Războieni. îi pomenea preotul zilnic 
la proscomidie. Aşa era tradiţia de la Ştefan cel Mare. Dar după plecarea 
noastră din Războieni toate s-au ruinat. Biserica a devenit parohie şi stă 
săptămîni de zile fără slujbă; casele maicilor au fost unele stricate, altele 
ocupate de mireni, livada a fost tăiată. 

— Maică Leonida, aţi avut ceva ucenice în mînăstire? 

— Am crescut cinci ucenice şi le-am făcut călugăriţe. Şi mulţumesc 
lui Dumnezeu, că le-a păzit pe toate pînă acum de cursele vrăjmaşului. 

— Maică Leonida, care este cea mai mare bucurie duhovnicească a 
sfinţiei tale în viaţa călugărească? 

— Biserica mi-a fost în toată viaţa cea mai mare mîngîiere, cuvioase 
părinte. Dau slavă lui Dumnezeu că m-a învrednicit de viaţa călugărească. 
Aici am avut o singură ocupaţie: grija pentru suflet. Şi sînt mulţumită, 
părinte, că sînt aici aproape de sfînta biserică. Cînd am venit de la Răz- 
boieni mi-era urît, dar m-am luat cu biserica şi acum m-a mîngîiat Dumne¬ 
zeu că nu aş mai pleca de aici. Caut să nu lipsesc de la nici o slujbă ce 
se face în biserică. Aici uneori cînt, alteori citesc la strană sau zic „Doamne 
Iisuse”. Să mă mîngîie Domnul şi Maica Domnului, că sînt şi eu străină 
pe pămînt.. . Biserica este cea mai mare bucurie a mea! 

— Dar la chilie cum vă mai nevoiţi, maică Leonida? Ce cărţi mai 
citiţi? ‘ ' '' 

— Cel mai mult citesc Ia Psaltire, cuvioase părinte. îmi fac pravila 
din Ceaslov; îmi fac canonul meu călugăresc; mai zic „Doamne Iisuse”; 
mai citesc Vieţile Sfinţilor şi alte cărţi sfinte. Dar acum nu mai pot aşa 
ca îd tinereţe. Am slăbit şi eu. Nu mai pot posti mulţ, nu mai pot împlini 
tot canonul, nu pot plînge la rugăciune. Cînd aud cum se ncvoiau sfinţii 
de demult, mă înfricoşez. Noi dormim mult, ne culcăm pe pat moale, 
căutăm mîncare bună, haine frumoase, bani... Vai de noi! Sîntem numai 
nişte purtători de haine negre! 

— Ce pustnici aţi cunoscut în viaţă, maică Leonida? 

— Am cunoscut cîteva maici şi cîţiva călugări pustnici în munţii 
Sihlei, la Rîpa lui Coroi. Pe maicile Isidora, maica Zen^via, Cleomida şi 
altele. Am fost de cîteva ori la ele. Plecam cu căruţa mînăstirii din Răz- 
boieni cu alimente pentru pustnici, la Sihla. Ajungeam seara Ia Sihăstria, 
dormeam acolo, ne mărturiseam la părintele Ioanichie stareţul, care era 
duhovnicul meu, iar a doua zi urcam cu greu ia munte cu alimente. Ce 
frumoase erau clipele acelea! 

— Ce călugăriţe mai sporite aţi apucat în viaţă? 

— Cuvioase părinte, am apucat maici bune peste tot Dar cea mai 
sporită maică a fost una, schimonahia Varvara Dumitrescu de la Mînăs- 
tirea Dintr-un Lemn. Era de loc din Sâliştea Sibiului. A venit de mică la 
mînăstire, s-a călugărit şi apoi a ajuns mare schivnică. Postea în posturi 
cîte trei pînă la cinci zile desăvîrşit. Iar în celelalte zile mînca numai le¬ 
gume, o dată pe zi. Am cunoscut-o. Era foarte rîvnitoare, aspră cu sine 
şi bună cu noi. A fost şi stareţă la Mînăstirea Dintr-un Lemn timp de 36 
ani şi a murit la 20 ianuarie 1920, în vîrstă de 112 ani! Dumnezeu s-o 
odihnească în cer! 

Cînd mă gîndesc la locurile acelea pe unde am copilărit mă cuprinde 
un dor să le mai văd o dată în viaţă. N-am mai fost prin Oltenia din 
anul 1920. Oare să fie păcat, părinte, să mă duc o dată pe la mînăstirea 
de metanie? 

— Nu este păcat, maică Leonida. De ce să nu vă duceţi ? Cu ce trăiţi 
aici la Âgapia, că este viaţă de sine? 

— Trăiesc şi eu din mila lui Dumnezeu, părinte. N-am nici un fel 
de pensie, căci n-am fost salariată, dar Domnul mă hrăneşte ... Cu Psal¬ 
tirea aceasta mă mîngîi, părinte. Unii credincioşi îmi dau rugăciuni, iar 
eu citesc la Psaltire pentru dînşii. Am tot ce-mi trebuie, slavă Domnului! 

— Vă mulţumim, maică Leonida, pentru cuvintele care ni le-aţi 
dat. Plecăm de la sfinţia voastră folosiţi. Nu uitaţi să ne pomeniţi şi pe 
noi cînd citiţi la sfînta Psaltire, ca să împlinim şi noi ostenelile părinţilor 
noştri. . . •••:. ... .. *• • , 

i , SCHIMONAHIA PELAGHIA AMILCAR 
' * '* Mînăstirea Văratec 

, '■'<» • >i» * ti ■ .; 1 

; ,, A . . . (1885-1981) 

« ' *t\ i 

Daca mergi să te închini în Mînăstirea Văratec, nu poţi să nu faci un 
scurt popas la maica Pelaghia, nonagenara stareţă a acestei sfinte mînăs- 
tiri... Suflet ales, paşnic şi binecuvîntat, maica Pelaghia primeşte cu 
dragoste pe toţi, îi invită în casă, îi aşază la masă şi îi serveşte cu înseşi 
mîinile sale. Iar cînd musafirii pleacă, maica Pelaghia îi petrece creştineşte 
pînă în balcon, le urează drum bun şi le cere de la Domnul pace şi bine- 
cuvîntare pe cale. 

Cu aceeaşi dragoste primeşte maica stareţă şi pe călugăriţele mînăs- 
tirii, fără grabă, fără protocol, fără program. Ca o adevărată mamă duhov¬ 
nicească. După obişnuita metanie, maica Pelaghia sărută pe fiecare pe 
creştet, iar ele îi sărută mîna şi încep să-i destăinuie toate. Le urmă acelaşi 
sărut al dragostei, acelaşi gest de supunere şi obişnuita binecuvîntare 
călugărească. 

Dar nici cînd este singură, maica Pelaghia nu stă fără îndeletnicire. 
Nimeni n-a văzut-o vreodată ziua odihnind sau stînd fără ocupaţie duhov¬ 
nicească. Că ori o găseşti împletind, ori făcîndu-şi obişnuita pravilă de 
schivnică, ori citind la Psaltire, ori prăşind straturi în grădină. Iar cînd 
sună clopotul de vecernie, de utrenie sau Liturghie, maica Pelaghia lasă 
toate, îşi cere scuză de la oaspeţi, îşi ia rasa, toiagul şi metaniile şi merge 
la sfînta biserică. ■* 

încercăm şi noi dragostea maicii Pelaghia. 

— Binecuvîntaţi-ne, maică stareţă! 

— Maica Domnului să vă binecuvînteze! Aţi mai venit pe la noi ? 
r — Am venit să ne închinăm pe la sfintele noastre mînăstiri. 

— Bine aţi făcut. Da, poftiţi în casă şi mai staţi oleacă. 

. ■' — Mai puteţi duce această grea ascultare ? 

— Mă întăreşte Maica Domnului. încă acum sînt mai puţine, dar cu 
douăzeci de ani înainte erau mult mai multe maici, şi erau ateliere de 
covoare, croitorie, şcoală monahală. Atunci era mai multă osteneală, 
s — Am auzit că sînteţi de mică în mînăstire, maică stareţă. 

— Da, am venit de la 5 ani la mînăstire, în anul 1890. De-atunci pînă 
astăzi am stat permanent în Văratec, cu ajutorul Maicii Domnului. 

— Şi cum de v-au lăsat părinţii? < -• 

— Tatăl meu a fost preot în Humuleşti. îl chema Vasile Amilcar. 
Şi la el trăgeau pentru găzduit mulţi părinţi de la Neamţ şi mai ales maici 

din Agapia şi Văratec. Eu m-am împrietenit cu ele. Cînd le vedeam, nu mai 
puteam de bucurie. Iar cînd m-am făcut mai mărişoară, am zis la părinţi: 

— Lăsaţi-mă să mă duc şi eu la mînăstire! Mîine, dacă vine pe la noi 
maica Meropia Vasian, mă duc să văd mînăstirea .. . 

— Lasă întîi să înveţi carte şi apoi te-i duce — a zis tata. Iar cînd a 
venit maica pe la noi, am început a plînge şi am plecat la Văratec să stau 
cîteva zile. Dar cînd am văzut eu biserica plină de atîtea maici îmbrăcate 
în negru şi cînd am auzit cum cîntă, plingeam de bucurie. Apoi m-am îm¬ 
prietenit cu alte copile de vîrsta mea şi nu am vrut să mă mai duc la pă¬ 
rinţi. Degeaba voiau să mă ia cu forţa. Eu mă ascundeam şi mă rugam 
la Maica Domnului să le înmoaie inima. Şi pînă la urmă părinţii s-au lăsat 
păgubaşi. 

Am intrat în casa maicii Meropia Vasian, călugăriţă bună, cîntăreaţă, 
nevoitoare şi eclesiarhă mulţi ani la biserică. Ea mi-a fost mai mult decît 
o mamă. Ea m-a crescut, m-a dat la şcoală, m-a deprins cîntările şi rin- 
duiala bisericii şi m-a învăţat slova veche. Dumnezeu s-o ierte! 

— A funcţionat vreo altă şcoală primară în Mînăstirea Văratec? 

— Cum să nu. Am apucat şcoala primară de la biserica Sfîntul Ioan 
Botezătorul. Acolo am învăţat şi eu carte. Era veche, înfiinţată prin anii 
1830 —1840, în chiliile unor călugăriţe bătrîne din ograda bisericii. A îost 
întemeiată de maicile Gane şi Lazu de neam boieresc, pentru fetele din 
mînăstire. Apoi au fost primiţi şi copiii din satul Văratec. Un timp predau 
carte maicile. Pe urmă a venit un profesor. Mai tîrziu şcoala s-a mutat 
în sat. . ; 

— A mai fost şi altă şcoală în Mînăstirea Văratec? 

— A mai funcţionat un timp „şcoala de adulte”, unde învăţau carte 
surorile mai mari, care nu învăţaseră la părinţi. 

— Sfinţia voastră aţi învăţat numai şcoala de la Sfîntul Ioan Boteză¬ 
torul, din Mînăstirea Văratec? 

— Am mai învăţat şcoala mînăstirească. Fiecare maică bătrînă primea 
cîteva ucenice, unele numai de 5 —6 ani, şi le învăţa şcoala mînăstirească. 
Adică să citească pe slovă veche, să deprindă psaltichia, să-şi facă regulat 
pravila şi canonul, să facă ascultare cu dragoste, să zică „Doamne Iisuse”, 
să facă mîncare, să ţese covoare, să împletească, să coase, să nu lipsească 
de la slujba bisericii, să se mărturisească regulat şi să fugă de toate smin¬ 
telile. Aceasta înseamnă şcoală mînăstirească. Şi cine o deprinde pe aceasta 
poate ieşi un călugăr desăvîrşit. 

— La ce vîrstă v-aţi călugărit ? 

— Cum am terminat şcoala, maica mea m-a îmbrăcat în negru. Apoi 
pe la vîrsta de 18 anţ m-am călugărit. Din botez m-a chemat Maria. însă 
auzeam că unele din maici se schivniceau. De aceea ceream şi eu schivnicia. 

dar eram prea tînără. Maica Tecla Grecu, care era cam de o vîrstă cu 
mine, se schivnicise înaintea mea. Atunci m-am hotă rit şi eu să primesc 
marea schimă. Am pregătit totul. 

— Şi cine v-a schivnicit ? Că trebuie să fie şi preotul schivnic, ca să 
poată face un schivnic. 

— Părintele Ioanichie Moroi, stareţul Mînăstirii Sihăstria. El ne»a 
schivnicit pe toate. Era cel mai renumit schivnic şi duhovnic în mînăstirile 
noastre pe vremea aceea. Unele maici se schivniceau la Sihăstria, ' dar 
noi l-am chemat aici. Şi a venit bătrînul cu dragoste şi ne-a tuns în marea 
schimă. 

.— Ce ascultări mai importante aţi făcut în cei 80 de ani de osteneală 
călugărească ? 

— Am fost mulţi ani eclesiarhă mare. în anul 1942 am fost numită 
stareţă pînă în 1946. Apoi am fost schimbată. Din anul 1954 am fost iarăşi 
aleasa stareţă pînă astăzi. Mulţumesc lui Dumnezeu şi Maicii Domnului 
că mi-a ajutat şi am trecut cu bine şi această grea ascultare. 

— Maică stareţă, aţi cunoscut în viaţă pe vestitul Moşu Gheorghe ? 

— Cum să nu-1 cunosc. L-am văzut de cîteva ori. Venea pe la Văratec, 
desculţ şi cu capul descoperit. Avea o viaţa sfîntă. Maicile din casa noastră, 
Atanasia şi Tecla Grecu, se duceau din cînd în cînd la Moşu Gheorghe la 
Piatra Neamţ. îi duceau cîte ceva de mîncare. Dar Moşu Gheorghe tot 
ce căpăta de la oameni dădea milostenie. Apoi în fiecare noapte se ruga 
în biserica Sfîntului Ioan pînă la ziuă. Asta era nevoinţa lui. 

— Dar despre moaştele Iui ştiţi cum au fost aduse la Mînăstirea Vă¬ 
ratec ? 

— Cum să nu, dacă eu eram cu biserica. Le-am şi văzut. Părintele 
Damaschin Trofin, prin anii 1932 sau 1933, mi se pare, le-a dezgropat 
din cimitirul oraşului Piatra Neamţ şi le-a pus în căruţă să le ducă la 
Mînăstirea Rişca, unde era el stareţ. Căci părintele Damaschin a fost trimis 
de Moşu Gheorghe la mînăstire. Dar la drumul Văratecului, caii n-au 
mai vrut deloc Bă meargă înainte şi au apucat în galop spre Văratec. 
Asta era voinţa lui poate. I-au adus oasele într-o lădiţă. Le-am văzut şi 
eu. Erau galbene ca ceara. Părinţii i-au făcut un parastas şi le-au aşezat 
în gropniţa bisericii. Mai tîrziu a ajuns şi părintele Damaschin duhovnic 
la noi şi în fiecare zi îl pomenea şi-i făcea un parastas la gropniţă. 

— Aţi cunoscut ceva pustnici prin părţile acestea ? 

— Aici în jurul mînăstirii noastre nu erau. Am apucat pustnici mai 
mulţi încolo, spre schitul Sihla, la Rîpa lui Coroi. Trăiau şi călugări şi 
maici în părţile acelea. Maicile Zenovia şi Isidora erau de la noi din Văra¬ 
tec. Le-am vizitat şi eu bordeiele lor. Se mărturiseau toate la părintele 
Ioanichie în Sihăstria. 1 . . . - 

— Cum era pe atunci viaţa duhovnicească în Mînăstirea Văratec ? 

— Tot ca acum. Mulţumim Domnului! Numai că atunci erau mai 
multe fete tinere şi surori. Slujbele se făceau după tipic. Nimic nu se lăsa. 
La biserica mare se făcea liturghia zilnic, iar la celelalte două biserici se 
făcea liturghia numai sîmbăta şi Duminica. în Celelalte zile, pravilă. 
Veneau toate la biserică. Maicile erau mai rîvnitoare. Erau pe atunci peste 
500 de maici cu şapte preoţi şi trei diaconi. Toţi erau preoţi de mir, cu 
fa milii . Numai unul era călugăr, duhovnicul oficial al mînăstirii. Familiile 
preoţilor erau în sat. Iar ei veneau în mînăstire pe rînd şi slujeau la altar 
cu săptămîna. Stăteau la „Casa preoţilor”. După anul 1935 preoţii de mir 
au fost înlocuiţi cu preoţi călugări. Este mult mai bine aşa. 

— Maică stareţă, aveţi călugăriţe mai sporite în mînăstire? 

— Ca peste tot. Călugăriţe, pravilă, ascultare şi biserică. Or fi unele 
mai sporite, dar numai Domnul le ştie. 

— Care este cea mai mare datorie a călugărilor în zilele noastre? 

— Să se roage pentru toată lumea, pentru ţară, pentru păstori, pentru 
mînăstiri, pentru bolnavi, pentru mireni, căci ei nu au timp să se roage. 
Ei intră oleacă în biserică, aprind o luminare, fac o cruce, sărută o icoană 
şi pleacă. Au servicii, au copii, au şcoală. Dar călugării nu au nimic decît 
biserica şi rugăciunea. întotdeauna au venit mireni să se închine la 
sfintele mînăstiri ? 

— Da, întotdeauna lumea, mirenii au venit la mînăstiri. S-au folosit 
mai mult. Au credinţă mai multă în călugări decît în preoţii lor. Pentru 
că şi călugării au credinţă mai multă în Dumnezeu. Preoţii de mir au 
familie, copii, greutăţi, dar călugării au numai pe Dumnezeu. De aceea 
trag mirenii mai mult la călugări decît la preoţii de mir. Iar călugării sînt 
şi ei datori să-i primească cu dragoste, să-i mîngîie, să se roage pentru ei 
şi să le facă cele de nevoie, că unde să se ducă? Maică stareţă, vă rugăm, 
daţi-ne şi nouă un sfat, un cuvînt de folos. 

— Ce cuvînt de folos să vă dau eu sfinţiilor voastre! Ştiţi mai bine 
decît mine. Să aveţi răbdare, smerenie, bunătate şi mai ales dragoste, 
care le biruie pe toate. Dacă avem dragoste pe toate le-am dobîndit. Să 
nu ţinem mînie, să nu ne răzbunăm şi să nu apună soarele întru mînia 
noastră. Dumnezeu să ne ajute să facem aceste lucruri şi cred că ne 
vom mîntui. 

— Vă mulţumim, maică stareţă, pentru sfaturi, pentru dragostea cu 
care ne-aţi primit şi pentru tot ce ne-aţi spus. Dumnezeu să vă adauge anii 
bătrîneţii ca să puteţi mîngîia şi pe alţii cu rugăciunea şi cuvîntul. 

— Ei, d-apoi de acu’... ajunge! Mai vine şi rîndul altora. 

— Binecuvîntaţi şi ne iertaţi, maica Pelaghie! 

— Maica Domnului să vă păzească. Mai poftiţi! - ! 

MONAHIA EUFROSINA HRENIUC 
1 ' t Mînăstirea Văratec 

..'V, (1885-1975) 

Cum urci pe uliţa ce duce din faţa Mînăstirii Văratec spre biserica 
„Schimbarea la Faţă”, întâlneşti de o parte şi de alta case de lemn, cu 
balcoane şi flori, cu scoarţe întinse pe cerdac, cu pomi fructiferi încărcaţi 
de roade, cu mese şi laviţe aşezate sub umbrare de viţă de vie, cu stupi 
de albine, cu multă iarbă, cu prisos de linişte, de pace şi bună cuviinţă. 

In aceste case locuiesc călugăriţe harnice şi rîvnitoare, care, pentru 
dragostea lui Hristos, au îmbrăcat haine cernite de renunţare şi pocăinţă. 
Fiecare casă este de fapt un mic schit, o modestă comunitate de cîteva 
suflete, care trăiesc împreună, se roagă împreună, lucrează şi mănîncă 
împreună. Cea mai vârstnică dintre ele este considerată maică duhovni¬ 
cească a celorlalte surori. Toate ascultă de dînsa, o întreabă, îi destăinuie 
inimile, îi cer sfat. Şi-aşa, din generaţie în generaţie, călugăriţele bătrîne 
îşi cresc ucenice în jurul lor, le deprind frica lui Dumnezeu, le învaţă să 
citească în Ceaslov pe literă veche, să cînte pe psaltichie după cele opt 
glasuri, să nu lipsească de la slujbele bisericii, să-şi facă la chilii pravila 
şi canonul, să se păzească de toate cursele vrăjmaşului, să ţese scoarţe şi 
lăvicere, să ude florile din grădină, să coase haine călugăreşti, să se roage, 
să cînte şi să se bucure. După ducerea lor, călugăriţele bătrîne lasă ucenice¬ 
lor toată dragostea lor. Ceaslovul, Psaltirea, metaniile, chilia, ochelarii 
şi nădejdea prea doritei întîlniri, acolo, sus, în lumina lui Hristos. 

Una din aceste binecuvântate „case”, de pe uliţa „Schimbării la Faţă”, 
este şi cea a maicii Eufrosina Hreniuc, călugăriţa cea mai vîrstnică din 
Mînăstirea Văratec. Ne oprim. O portiţă mică, o cărare pietruită, tivită 
pe ambele părţi cu tufe de flori, cîteva trepte ce urcă pe cerdac şi iată-ne 
la uşa chiliei maicii Eufrosina. 

— Binecuvîntaţi-ne, maică Eufrosina! 

— Domnul şi Maica Domnului! Da, cine sînteţi? Veniţi mai aproape, 
că nu prea aud. 

Intrăm, ne aşezăm alături pe obişnuita laviţă şi privim la chipul senin 
şi firav al maicii Eufrosina. 

— Am venit să vă cercetăm şi să mai stăm puţin de vorbă. 

— Bine, părinţilor. Mă bucur că mi-aţi deschis uşa. i #'■■■.** ~ 











CU PĂRINŢI DIN MOLDOVA 


367 



— Maică Eufrosina, am auzit că sînteţi cea mai de demult în mînăs- 
tirea Văratec. 

—- Ei, părinţilor, cu mila lui Dumnezeu, iaca sînt aici din anul 1890, 
de cînd eram de 5 ani. 

— Şi cum aţi venit la mînăstire ? 

— Mama avea la Văratec o soră călugăriţă, maica Âgripina Gafencu. 
Şi o dată pe an venea cu paşaport acasă la noi, în satul Metocul Drago- 
mirnei, aproape de Suceava. Pe atunci Bucovina era sub austrieci, la 
vara anului 1890, pe cînd aveam numai 5 ani, a venit la noi sora mamei din 
Văratec şi i-a zis: „Dă-mi şi mie o copilă, să o am de ucenică la mînăs¬ 
tire” „Pe care să ţi-o dau ? Ia-o pe cea mai mare, dar este la şcoală . . .” 
„Dă-mi-o pe asta mai mică!” „Ţi-o dau . . .!” 

Aveam numai 5 ani atunci. Mătuşa mea, maica Âgripina, nu mai 
putea de bucurie. „Am şi eu o nepoată ucenică!” îşi zicea. Şi m-a luat cu 
vorba, mi-a pus îmbrăcămintea într-o traistă, m-a adus cu trăsura pînă 
ta Suceava. De acolo, cu trenul pînă la Paşcani. Iar de la Paşcani, cu 
diligenţa pînă la Tîrgu Neamţ. Mi-aduc aminte, în diligenţă eram mai 
mulţi. Pe mine m-a adus în braţe un evreu. De la o vreme am început 
a piînge. Iar cl încerca să mă mîngîie. Apoi a întrebat: „Ce are copila 
aceasta de piînge?” Maica nu i-a dat nici un răspuns. în Tîrgu Neamţ, 
maica m-a lăsat la o gazdă, apoi a tocmit o căruţă şi am pornit către 
Văratec. Cînd am ajuns era întuneric. „Unde sîntem aici? La Metocul 
Dragomirnei?” „Sîntem la Mînăstirea Văratec, copila mea!” 

Prima dată am fost dusă la biserică, seara, la slujba privegherii. Cîn- 
tau toate maicile. Dar eu cînd am văzut că toate sînt îmbrăcate în negru, 
de li se vedeau numai feţele, m-am speriat şi am început a piînge. Apoi, 
au venit şi alte copile de vîrsta mea la biserică şi m-am lipit de ele. Cînd 
eram de 7 ani, în 1892, mătuşa m-a dat la şcoală în sat, împreună cu multe 
fete din mînăstire. Iar la chilie, maica Âgripina, mătuşa mea, mă deprindea 
cu cititul pe slovă veche, metaniile şi lucrul de mină. 

Cînd eram de 11 ani am terminat şcoala. Ştiam să citesc pe slovă 
veche din Ceaslov şi Psaltire, ştiam ceasurile, troparele, ştiam să ţes cu 
maica la scoarţe şi să vopsesc lina cu coajă de nuc. Apoi, maica m-a îmbră¬ 
cat în hăinuţe negre de soră şi mi-a dat scofie. A fost poate cea mai feri¬ 
cită zi din viaţa mea. Eram nelipsită de la slujbele bisericii. Maicile mă 
puneau să citesc la strană ceasurile, troparele şi catismele de rînd. Apoi, 
am deprins de la maica mea cîntăriie de plastichie, catavasiile şi Idiome- 
larul. 

— La ce vîrsta v-aţi călugărit, maică Eufrosină ? 

— La vîrsta de 15 ani. Maica mea mi-a fost naşă de călugărie şi mi-a 
pus numele acesta. I-a plăcut viaţa Sfintei Eufrosina. f 

. — Ce ascultări mai deosebite aţi avut în mină ştire ? 

— îndată după călugărie am fost rînduită paraclisieră la biserica 
mare. Făceam cu săptămîna cîte două maici o dată. Tot cu săptămîna 
făceam la ceaslov, la psaltire, la clopote. Ani de zile am făcut această 
ascultare. Mi-a plăcut cel mai mult. Apoi am fost rînduită de maica sta¬ 
reţă cîntăreaţă la strană. Cîntam zilnic la strana stingă. La dreapta era 
altă maică. Şi lingă noi erau surorile începătoare şi citeţele, care ţineau 
isonul şi deprindeau meşteşugul muzicii bisericeşti. La vîrsta de 30 de 
ani am fost rînduită ca econoamă a mănăstirii, ascultare grea, care îţi 
cere răbdare, pricepere şi multă osteneală. Mă duceam cu surorile la cîmp, 
la arat, la semănat, la prăşit şi la cules. Dar era şi frumos. Fetele lucrau 
cu dragoste în aer liber. Cîte una zicea pe de rost ceasurile, acatistul şi 
paraclisul Maicii Domnului, iar celelalte cîntau în cor şi lăudau pe Dum¬ 
nezeu. 

Am mai fost în două rînduri şi arbondară la mînăstire. Eu eram cu 
primirea închinătorilor şi oaspeţilor. Vara, mai ales, veneau la sărbători 
mulţi credincioşi pe care îi găzduiam gratuit, îi îndreptam la duhovnici 
şi le vorbeam cît mă pricepeam cuvînt de folos. Am mai trăit patru ani 
la Mînăstirea Moldoviţa şi încă vreo patru la Mînăstirea Suceviţa şi schitul 
Savu — Tg. Ocna. Apoi m-am reîntors la metanie. 

— După ce aţi venit La mînăstire, vă mai duceaţi vara la părinţi ? 

— La început nu m-a dus mătuşa cinci-şase ani, ca să nu rămîn acasă. 
După ce m-am legat de mînăstire şi m-a îmbrăcat măicuţa în haine negre, 
mă ducea vara, să ne vedem cu neamurile. Şi le ducea maica mea la toţi 
iconiţe, cărţi de rugăciuni, tămîie de la Ierusalim, cruciuliţe, de bucura tot 
satul. Apoi, seara, se adunau neamurile la noi acasă şi zăboveau pînă tîrziu, 
iar măicuţa mea le vorbea din Sfînta Scriptură şi din Vieţile Sfinţilor, de 
le creştea inima la toţi. 

Dar să vă spun ce minune am văzut cu ochii mei la Sfîntul loan cel 
Nou de la Suceava. 

Era prin anii 1897—98. Eu eram numai rasofoară, soră îmbrăcată 
în negru. Ne-am hotărît să plecăm în Bucovina. Ne-am făcut amîndouă 
paşapoarte, că Bucovina era sub AuBtria, şi am plecat pe 22 iunie. La 23 
iunie am poposit peste noapte la Mînăstirea Sfîntul loan din Suceava. 
Era ajun de hram. Lume multa, toţi îmbrăcaţi naţional; preoţi mulţi, 
slujbe frumoase, cîntări de răsuna oraşul. Abia am ajuns la Sfintele Moaşte. 
Ne-am închinat şi ne-am rugat pentru noi, pentru mînăstiri, pentru ţară. 


pentru toată lumea. 

A doua zi a venit la slujbă şi mai multă lume din Bucovina, din Mol¬ 
dova veche, Ardeal, Maramureş, Galiţia şi Polonia, de nu se putea întîlni 
frate cu frate. Sfînta Liturghie s-a făcut în ogradă, cu arhiereu şi mulţi 

preoţi, unde erau şi Sfintele Moaşte. Iar lumea aştepta pe două rînduri să 
se închine la Sfîntul loan. Iată că vine să se închine şi o cucoană renumită, 
care a fost adusă pînă la poarta mînăstirii cu o trăsură cu patru cai. S-a 
închinat cu mare credinţă, a sărutat de trei ori Sfintele Moaşte, a stat la 
slujbă şi a plecat spre trăsură. Apoi s-a urcat şi a poruncit vizitiului să 
mine. Dar spre mirarea tuturor, caii nu voiau să pornească. Ii lovea cu 
biciul, îi strunea în hăţuri, îi îndemna cu vorba, dar caii săreau în sus, 
jucau pe loc, dădeau înapoi, iar trăsura nici nu se urnea din drum. 

S-a adunat multă lume de faţă. Unii împingeau trăsura, alţii minau 
caii, dar în zadar. Cucoana stătea uimită şi albă la faţă. Atunci au chemat 
cîţiva preoţi şi însuşi arhiereul a venit la trăsură şi văzînd au zis: 

— Aceasta este o minune! Cucoana o fi făcut vreun păcat mare şi 
Sfîntul loan o opreşte pe loc ca să se mărturisească. Unul din preoţi a 
chemat în biserică pe cucoană şi i-a spus: 

— Stai în genunchi şi te mărturiseşte înainte lui Hristos, ce păcat 
mare ai făcut astăzi de te-a oprit Sfîntul loan să nu pleci acasă ? Iar ea, 
tremurînd de frică şi plîngînd, a spus: „Părinte, am îndrăznit, cînd m-am 
închinat, de am rupt cu dinţii o părticică din Sfintele Moaşte ale Sfîntului 
loan şi le-am dus la trăsură ca să le am acasă de ajutor. Acesta este 
păcatul meu pe care l-am făcut!” Iar preotul i-a zis: „Iată pentru ce s-a 
supărat pe tine Sfîntul Mucenic şi nu te lasă să pleci pînă nu aduci înapoi 
părticica luată din trupul său. Dacă vrei să nu pătimeşti ceva şi mai rău, 
du-te, adu înapoi Sfintele Moaşte, apoi să-ţi citesc o rugăciune de dezle¬ 
gare, ca să iei iertare de la Sfîntul Mucenic loan, şi aşa vei pleca cu pace 
acasă.” . 

Şi, o minune preaslăvită! S-a dus cucoana la trăsură, a adus bucăţica 
de os în biserică, a pus-o înapoi la mina sfîntului şi a căzut în genunchi, 
cerîndu-şi iertare cu lacrimi. Apoi a primit dezlegare de la preot şi, cum s-a 
urcat în trăsură, au pornit caii în galop spre Iţcani. 

— Maică Eufrosină, cum era viaţa duhovnicească pe atunci în Mînăs- 
tirea Văratec? 

— Tare mai era frumos, părinte! Erau de toate peste 500 de maici 
şi surori şi veneau la biserică ziua şi noaptea. Liturghia se făcea zilnic, 
utrenia la miezul nopţii, iar în sărbători slujbă cu sobor. Şi cîntau aşa de 
frumos maicile, ca în rai. Apoi era mare dragoste între ele. Se mărturiseau 
regulat şi se împărtăşeau, iar la chilii citeau toate la psaltire, îşi făceau 
canonul şi pravila şi se îndeletniceau cu ascultarea rînduită. 

• — Întrucît era viaţă de sine, din ce trăiau maicile? 

întreţineau chiliile. Ucenicele mai aduceau din familie cîte ceva pentru 
întreţinere şi aşa îşi petreceau viaţa maicile noastre. Mie îmi pare rău că 
nu am trăit în obşte. Ce frumoasă este viaţa în obşte! Aşa noi toată 
ziua alergăm să ne cîştigăm existenţa, să întreţinem casa, să procurăm 
cele de nevoie. Şi vai de noi, mai ales acum, că puţin ne mai rugăm. Ca 
mîine închidem ochii şi ce vom arăta înaintea lui Hristos? Sînt la Văratec 
de 80 de ani şi am petrecut pînă acum ca la şapte rînduri de maici care 
au murit. Din cele mai bătrâne am mai rămas eu şi maica stareţă şi aştept 
din zi în zi să plec... 

— Aţi crescut ucenice bune, maică Eufrosină? 

— Da, părinte, cît mi-a dat Dumnezeu am căutat fete bune, le-am 
format după rînduiala călugărească, le-am învăţat frica de Dumnezeu, 
le-am deprins cîntarile şi au ieşit maici evlavioase. Acum este mai rău, că 
nu am o ucenică s-o las în casă. Nu ştii pe undeva o soră bună? I-aş lăsa 
chilia şi tot ce am, numai să mă pomenească după moarte. 

— Mă rog Maicii Domnului să vă dea o ucenică bună! Ce pravilă 
mai citiţi la chilie? 

— Mai citesc din Ceaslov şi din Psaltire, că nu prea pot merge la 
biserică. Mă dor picioarele . . . 

• — Nu vă pare rău că v-a adus mătuşa la mînăstire ? 

— Mulţumesc lui Dumnezeu şi Maicii Domnului, părinte, că am 
cunoscut calea asta şi mi-a făcut Domnul parte şi mie de viaţa călugă¬ 
rească. A fost greu, am suferit ispite de tot felul, dar toate au trecut 
ca un vis, cu darul lui Hristos. 

— Aţi cunoscut în mînăstire călugăriţe mai sporite? 

— Dumnezeu le ştie pe toate. Am apucat schivnicc bune, nevoitoare, 
praviliste nelipsite de la biserică, tăcute şi foarte smerite, cum au fost 
maicile Epraxia Mălău, Nectaria Beu, Agafia Stamate şi altele. Acum 
toate au plecat. 

— Dar pe Moşu Gheorghe l-aţi cunoscut? 

— Cum să nu-1 cunosc? Venea mereu pe la Văratec. Odată l-am văzut 
în Tg. Neamţ. Era iarnă şi ger. Iar el stătea cu picioarele desculţe în omăt 
şi cu capul gol. Picioarele lui erau roşii şi puţin umflate, dar el era senin la 
faţă şi totdeauna mulţumit. Trăia la biserica Sfîntul Ioan din Piatra 
Neamţ. 

— Vreo călugăriţă pustnică în jurul mînăstirii aţi cunoscut ? 

— Nu prea stăteau pe aici, că munţii noştri erau tare călcaţi de oameni 
şi turme de oi. Se duceau toate încolo, spre Rîpa lui Coroi, la Schitul Sihla 
şi Sihăstria. Acolo erau multe bordeie pustniceşti şi aveau multă linişte. 

Am cunoscut două călugăriţe de la noi, foarte sărace, care s-au nevoit 
în pădurile dinspre satul Crăcăoani. Le duceau femeile de mîncare să se 

roage pentru ele. Altele se pustniceau la Muncelul Agapiei sau pe Muntele 
Filiorul. Era greu de ajuns pînă la ele. 

— Maică Eufrosină, ce rînduială mai frumoasă v~a plăcut din tradiţia 
Mînăstirii Văratec? 

— Mi-a plăcut mai ales tradiţia din Săptămîna luminată. In fiecare 
zi după Paşti, asistam la Siînta Liturghie cu toate. Apoi în frunte cu 
preotul, mergeam pe rînd, într-o zi la maica stareţă, a doua zi la maica 
eclesiarhă, la econoamă, la arhondară şi aşa pînă la sfîrşitul săptămînii 
mergeam la toate. Acolo luam împreună o mică gustare, ciocneam un ou 
roş, cîntam „Hristos a înviat” de trei ori şi plecam mai departe. Ce fru¬ 
moase erau zilele acelea! 

— Maică Eufrosină, ne rugăm Mîntuitorului nostru Iisus Hristos, ca 
bucuria învierii să rămînă permanent cu sfinţia voastră. Hristos a înviat! 

— Adevărat a înviat Domnul, părinte Ioanichie! 

PROTOSINGHELUL MARCHIAN CIUBOTARU 
Mînăstirea Bistriţa — Neamţ 
(n. 1900-1992) 

Ctitoria lui Alexandru cel Bun este o mînastire misionară în adevăratul 
sens al cuvîntului. Aici, la icoana Sfintei Ana, în faţa acestui străbun Altar 
în care se slăveşte Dumnezeu de şase secole, îşi pleacă genunchii mulţi 
credincioşi moldoveni şi ardeleni, de aproape şi de departe. Voievozi şi 
cronicari, călugări şi mireni, ţărani şi orăşeni, sănătoşi şi bolnavi, poposesc 
cu evlavie la Mînă6tirea Bistriţa, aduc laudă lui Dumnezeu, cer ajutorul 
Maicii Domnului,’ sărută icoana miraculoasă a Sfintei Ana, întreabă şi cer 
cuvînt de folos de la preoţii bătrîni, aşteaptă un sfat, un îndemn şi o rugă¬ 
ciune de binecuvîntare. 

Duhovnicul care stă permanent de veghe în calea credincioşilor de 
aproape 20 de ani este Protosinghelul MarchianCiubotaru. Numele sfinţiei 
sale, experienţa sa duhovnicească, autoritatea sa morală, ca şi asprimea 
sa canonică sînt binecunoscute. Părintele Marchian este duhovnicul ordinii 
şi disciplinii monahale al unei impecabile vieţuiri morale. El cere credincio¬ 
şilor desăvîrşită ascultare de Hristos, de Biserică şi de preot. Pentru sfinţia 
sa păcatul înseamnă moarte, despărţire de Hristos şi osîndă veşnică, 
dacă omul nu se pocăieşte. înzestrat de Dumnezeu cu o construcţie fizică 
rară, cu sănătate deosebită, cu voinţă de fier, cu mult curaj şi bărbăţie, 
sfinţia sa niciodată nu t dă înapoi, nu se jenează să mărturisească adevărul, 
nu se plictiseşte, nici nu se lasă doborît de oboseală. Nu se teme nici de 
boală, nici de oameni, nici de moarte. în toate are curaj, întotdeauna îl 

găseşti Ia biserică sau aşteaptă în prag, gata la datorie. Ori spovedeşte, 
ori dă sfaturi, ori mustră păcatul, ori citeşte Ia bolnavi, ori citeşte rugă¬ 
ciuni din Ceaslov, căci aşa a deprins de la părinţii săi duhovniceşti: să 
fie statornic, tare în credinţă, plin de bărbăţie, aspru cu sine, canonic şi 
să nu se teamă decît de Dumnezeu. De aceea părintele Marchian nu face 
uşor pogorămînt, excepţie. Iartă mai greu, dă canon pe măsură, dar tămă¬ 
duieşte sigur. Cine ascultă de sfinţia sa întotdeaua are pace în conştiinţă 
şi sporeşte pe calea mîntuirii. I 

Apelînd la experienţa prea euvioşiei sale acumulată în aproape 60 
de ani de viaţă monahală şi de pastoraţie, redăm mai jos o scurtă convor¬ 
bire cu părintele Marchian, duhovnicul Mînăstirii Bistriţa. > t ■ 

.— De unde sînteţi de loc, părinte Marchian? 

/ — Sînt născut în satul Tulbuxeni — Botoşani, din părinţi agricultori. 

Dintre fraţii mei eu eram o fire mai retrasă. De mic nu eram prea bisericos, 
dar îmi plăcea să discut cu bătrînii satului. 

— Cine v-a îndemnat să veniţi la viaţa călugărească ? 

— Cel dinţii m-a îndemnat preotul din sat, că mă vedea mai retras 
de lume şi iubeam să citesc cărţi şi să aud cuvinte de folos. Cînd eram cam 
de 18 ani, înainte de armată, am visat într-o noapte biserica Adormirii 
Maicii Domnului din Mînăstirea Yorona cu trei turle, pe peretele căreia 
era scris cu litere vechi: „Vei fi monah în Mînăstirea Voxona!”. Din ziua 
aceea aveam gîndul numai la viaţa monahală. 

— Şi cînd aţi venit la mînăstire? 

— După ce m-am liberat de armată, în 1924, am mai stat un an acasă. 
Iar în 1925, la înălţarea Domnului, am venit cu rudele la hramul Mînăstirii 
Neamţ şi voiam să depun dosarul cu actele personale Ia Neamţ, că voiam 
să mă fac călugăr aici. Dar Maica Domnului m-a împiedicat, căci în mul¬ 
ţimea aceea am pierdut actele şi am venit înapoi acasă. Atunci preotul 
din sat s-a dus la stareţul Mînăstirii Vorona, arhimandritul Nifon Ioniţă, 
cu care se cunoştea, şi i-a zis: „Părinte stareţ, am un băiat la mine în sat, 
al lui Chir loan Ciubotaru şi al Măriei, care vrea să vină la mînăstire. 
Vă rog să-l primiţi că este un băiat bun şi credincios. îl cheamă Mina din 
botez !”. Era în vara anului 1925. Am luat cu mine puţin bagaj în spate şi 
o scrisoare de la preotul meu şi am plecat la Vorona. Cum a citit stareţul 
îndată m-a primit, mi-a dat chilie şi mi-a rînduit ascultare la obşte. Atunci 
xni-am adus aminte de visul meu din tinereţe şi am socotit că aici m-a che¬ 
mat Maica Domnului să slujesc lui Hristos. 

— în ce an aţi fost călugărit şi hirotonit preot? 

— La Întîmpinarea Domnului, 1926, am fost călugărit, iar toamna 
am fost hirotonit diacon şi rînduit cu ascultarea de econom. După aproape 
8 ani, în 1934, am fost hirotonit preot şi numit paroh misionar în satul 

Bărăşti — Boroaia, unde erau credincioşi pe stil vechi. După un an însă 
am fost trimis din nou la Vorona, unde am avut mulţi ani ascultarea 
de duhovnic, slujitor la biserică şi eclesiarh mare. ■ 

' — Părinte Marchian, cîţi călugări erau acum 51^ de ani la Vorona şi 
cum vi se părea viaţa duhovnicească? 

— în Vorona erau pînă la 30 de călugări, iar la Schitul Sihăstria 

Voronei erau patru călugări şi cam zece tineri din sate care făceau aici 
şcoală de cîntări bisericeşti. Pe atunci mînăstirile pregăteau cîntăreţii de 
biserică pentru parohii şi cînd ştiau muzica psaltică, liturgica şi tipicul, 
stareţii le dădeau atestat de cîntăreţ. La Sihăstria Voronei era o vestită 
şcoală de cîntăreţi, condusă de Protosinghelul Ghedeon Verenciuc, egume¬ 
nul schitului. Aici a frăţit doi ani de zile şi înalt Prea Sfinţitul nostru 
mitropolit Teoctist. Viaţa duhovnicească la Vorona era destul de frumoasă. 
Sfînta Liturghie se făcea zilnic şi utrenia la miezul nopţii, iar masa era 
de obşte. ' 

— Aţi mai fost duhovnic la vreo mînăstire, după Vorona ? 

— între anii 1949—1953 am fost duhovnic la Schitul Eroii Neamu¬ 
lui — Botoşani. Era un schit nou de călugăriţe cu vreo 40 de maici ţi 
surori. Aici am făcut rînduială de obşte, am ajutat la terminarea bisericii 
şi am călugărit 39 de maici. Apoi, între anii 1960—1967, am fost duhovnic 
şi econom la Mînăstirea Neamţ, iar din acest an am fost numit preot sluji¬ 
tor şi duhovnic la Mînăstirea Bistriţa. 

— Ce aţi realizat mai deosebit în viaţa duhovnicească a Mînăstirii 
Bistriţa timp de 18 ani? 

— Ca eclesiarh mare am avut mai întîi grijă de biserică. Am început 
să fac zilnic Sfînta Liturghie şi toată rînduiala, ca la mînăstirile mari. 
Apoi am întărit viaţa de obşte, ca toţi să fim uniţi la biserică, la ascultare, 
la chilii. Iar ca duhovnic al satelor Bistriţa, Plopşor şi Viişoara, care apar¬ 
ţin duhovniceşte de Mînăstirea Bistriţa, m-am silit, după puterea mea şi 
cu ajutorul lui Dumnezeu, să-i atrag pe mulţi la Hristos. Cel mai mult am 
cîştigat pe credincioşi cu spovedania. Sînt 18 ani de cînd sînt duhovnicul 
acestor sate care au cîteva mii de suflete. Apoi pe mulţi îi ţin legaţi de 
biserică prin Sfînta împărtăşanie, prin cititul zilnic a rugăciunilor de 
sănătate şi ajutor la icoana Sfintei Ana, prin vizitarea periodică în 
casele lor, prin slujbele ce le fac la cererea lor, ca Sfîntul Maslu şi agheaz- 
mă, prin slujbele regulate pentru cei morţi şi prin milostenie la cei săraci. 
De 18 ani sînt părintele lor duhovnicesc. Le botez copiii, îi mărturisesc, 
merg cu ajunul la casele lor, îi sfătuiesc regulat, îi cunun la biserică şi 
Snmormîntez pe cei răposaţi. Este multă osteneală, părinte Ioanichie. 
De mi-;ar da Dumnezeu şi mie iertare de păcate şi mîntuire! ‘ 

— De cîte ori spovediţi şi împărtăşiţi pe mireni? 

— In cele patru posturi spovedesc regulat, iar de împărtăşit după 
cum socotesc că este omul mai pregătit. Cei bolnavi, cei ce merg la operaţie, 
bătrînii şi femeile însărcinate, se pot împărtăşi ori de eîte ori se simt amenin¬ 
ţaţi de moarte, iar ceilalţi de patru sau cinci ori pe an, după Sfintele Ca¬ 
noane. Pe cei bolnavi şi neputincioşi îi spovedesc şi-i împărtăşesc acasă, 
ori de cîte ori mă cheamă. La fiecare început şi sfîrşit de post, merg pe la 
bolnavi acasă, îi mărturisesc şi-i împărtăşesc pe loc, stau de vorbă cu ei, 
îi sfătuiesc şi nădăjduiesc că fac lucrul lui Dumnezeu. Am permanent 30— 
40 de bătrîni şi bolnavi greu pe care îi cercetez şi-i împărtăşesc acasă, iar 
pe ceilalţi, la biserică. 

— Sînt mulţumiţi credincioşii de Sfinţia Voastră, părinte Marchian? 

- — Eu aşa cred! Dacă ei sînt mulţumiţi, sînt şi eu mulţumit sufleteşte 
şi este şi Dumnezeu mulţumit. Altfel, poate, nu mai veneau credincioşii 
la mine la spovedanie. 

— Nu cumva le daţi canon prea greu la Spovedanie? 

— Aşa este. Eu ţin mult la Tradiţie şi la scumpătatea Sfintelor Ca¬ 
noane. Nu vreau să mă cert cu Sfinţii Părinţi, nici să-mi iau asupra mea 
păcatele oamenilor. Sînt destule ale mele de care trebuie să dau socoteală. 
Cel mai de preţ canon în spovedanie este să părăsească omul definitiv păca¬ 
tul şi să se căiască pentru el toată viaţa. Atunci şi eu îi dau canon mai 
uşor sau îi scad canonul pe parcurs. Iar dacă vad că omul nu vrea să lase 
păcatul, nu făgăduieşte să se pocăiască din inimă, atunci îi dau canon după 
carte. Adică să nu se împărtăşească un timp, să facă metanii, să postească 
miercurea şi vinerea pînă după amiază, să facă milostenie, să se roage mai 
mult şi să vină regulat la biserică. Le mai dau să citească la Psaltire, să 
zică „Doamne Iisuse”, să boteze copii, să îmbrace copii orfani şi altele. 

— De cîtă vreme citiţi zilnic rugăciuni de sănătate înaintea icoanei 
Sfintei Ana? 

— Eu citesc rugăciuni la credincioşi de 50 de ani, de cînd sînt preot! 
Iar aici Ia Bistriţa citesc zilnic la icoana Sfintei Ana seara, dimineaţa şi 
la miezul nopţii, tuturor celor care vin aici la rugăciune. Şi mulţi primesc 
sănătate şi ajutor, după cererea şi credinţa lor. Că nu eu, ci mila lui Dumne¬ 
zeu, hărul şi credinţa credincioşilor îi uşurează, îi ajută şi îi fac sănătoşi. 
Icoana aceasta, împreună cu Maica Domnului de la Neamţ, sînt primite 
în dar de Alexandru cel Bun din Bizanţ, în anul 1407. 

— Ce sfaturi duhovniceşti daţi, părinte Marchian, credincioşilor şi 
fiilor duhovniceşti pe care îi aveţi? > 

— întii să asculte de Biserică şi de preoţi, că ei răspund de mîntuirea 
lor. Apoi să păzească dreapta credinţă curată, neştirbită, aşa cum am 
moştenit-o de la moşii şi strămoşii noştri. Acum sînt mulţi sectari, şi vor 
fi şi mai mulţi care vor căuta să „amăgească, de va fi cu putinţă, şi pe cei 

aleşi”, spune Mîntuitorul; dar ei să nu-i asculte, că sînt „hristoşi mincinoşi 
şi prooroci mincinoşi”. Apoi să se roage cît mai mult, să aibă un duhovnic 
bun, să citească cărţi sfinte, să nască copii, să trăiască în dragoste şi să 
nu lipsească de la slujbele bisericii. De vor face aşa, toţi creştinii se vor 
mîntui, iar de nu vor face, se vor osîndi, cum spune Iiaus Hristos. 

— Care sînt cele mai mari păcate care predomină astăzi în lume ? 

— Necredinţa, beţia, desfrînarea şi uciderea de copii. Pentru aceste 
grele păcate vin toate bătăile lui Dumnezeu peste noi. Acestea trebuie 
combătute cel mai mult de preoţi în rîndul credincioşilor. 

— Ce sfaturi daţi călugărilor din mînăstiri? 

— Să lase toată grija cea lumească şi să-şi caute de călugărie. Adică, 
îndată ce vine cineva la mînăstire să rupă toată legătura cu mirenii, cu 
rudele, cu femeile şi să nu plece din mînăstire decît cu mare nevoie. Să 
împlinim cu sfinţenie tot ce am făgăduit: ascultarea necondiţionată, fecio¬ 
rie desăvîrşită şi sărăcie de bună voie. De aceste trei voturi depinde mîn- 
tuirea sau osînda noastră. ■; 

.i —Părinte Marcbian, vă temeţi de moarte? 

— Eu niciodată nu m-am temut de moarte, că m-am dat cu totul 
în mîinile lui Dumnezeu. Dumnezeu este în noi şi ne silim să facem voia 
Lui. Deci să nu ne temem, părinte Ioanicbie, nici de boală, nici de oameni, 
nici de moarte, nici de diavoli, nici de iad, că sîntem cu Dumnezeu! 

. PROTOSINGHELUL TEOFAN CRĂCIUN ! 

Schitul Tarcău — Neamţ ■ u, f , .. w 

(n. 1898) - r •' *»•' .> ‘ 

Aşezat în adîncul Munţilor Tarcău, într-o poiană de rară frumuseţe 
cu numele de „Poiana pustnicilor”. Schitul Tarcău este un mic paradis 
al liniştii şi singurătăţii. Cîţi cuvioşi sihaştri nu s-au nevoit aici de-a lungul 
secolelor, în plăcere de Dumnezeu! Cu adevărat, mare dar este liniştea, 
retragerea în singurătate pentru călugării iubitori de rugăciune şi aprinşi 
de văpaia Duhului Sfîct. Ei nu iubesc nimic mai mult pe pămînt, decît 
a vorbi neîncetat cu Dumnezeu la linişte, în rugăciuni de laudă Creatoru¬ 
lui şi de cerere pentru lume. Sihaştrii ne-au sfinţit Carpaţii, au ţinut ne¬ 
stinsă candela credinţei şi a rugăciunii acestui neam, au mijlocit pentru 
lume şi au cerut ajutorul lui Dumnezeu pentru toţi. Pentru rugăciunile 
pustnicilor, ale văduvelor şi copiilor S-a milostivit Dumnezeu de pămîntul 
nostru străbun, de părinţii şi înaintaşii noştri. Credincioşii, învăluiţi de 
grijile vieţii, se rugau acasă, adică la poalele Taborului, iar cuvioşii sihaş¬ 
tri iubitori de linişte urcau cu Hristos, sus, pe vîrful Taborului, adică în 

adîncul munţilor şi al codrilor, pe creştetul Carpaţilor, pe platoul Ceahlău¬ 
lui, şi, de acolo, de sub cer, înălţau rugăciuni de foc lui Dumnezeu pentru 
ei, pentru ţară, pentru toată lumea. 

Valea singuratecă a Tarcăului te îmbie la rugăciune, îţi dă dor tainic 
de Dumnezeu, de pocăinţă, te îndeamnă să cugeţi mai adînc la tine însuţi, 
să iubeşti pe toţi oamenii şi să simţi bucurii duhovniceşti pe care mai greu 
le poţi simţi în altă parte. 

Schitul Tarcău este un asemenea loc de refugiu sufletesc, de întîlnire 
mai directă cu Dumnezeu, în rugăciune şi singurătate. Cei şapte călugări 
care se roagă aici, menţin ziua şi noaptea firul slujbelor în biserică şi atmo¬ 
sfera de bucurie şi linişte duhovnicească. între ei, Protosinghelul Teofan 
Crăciun este cel mai vîrstnic şi duhovnicul tuturor. Mic de statură, senin 
la faţă şi deschis la cuvînt şi la inimă, părintele Teofan stă de veghe între 
toţi, vine întîi la biserică, dă sfaturi ucenicilor, citeşte la credincioşi şi se 
roagă mai mult decît toţi. Sfinţia sa este cel mai vechi cu metania din 
Schitul Tarcău, pe care l-a condus mulţi ani de zile şi a răbdat nu puţine 
ispite aici în pustie. în ultima vreme bătrînul s-a retras alături de schit, 
într-o mică chilie pustnicească de lemn, făcută cu mîinile sale. Aici se 
roagă singur, posteşte, cîntă, plînge, stă noaptea de veghe şi aşteaptă 
ceasul cel mare al plecării la Hristos. 

Făcînd un mic popas la Schitul Tarcău, nu pot să nu merg la chilia 
părintelui Teofan „pustnicul”, situată într-o mică poieniţă pe malul 
pîrîului Bolovăniş. Cobor pe fîneaţă la chilia bătrînului. împreună cu 
Protosinghelul Nicodim Grosu, din apropiere, ei sînt singurii sihastri care 
pustnicesc în jurul Schitului Tarcău. Este o zi caldă de mai. Părintele 
Teofan îmi iese înainte bucuros. 

— Hristos a înviat, părinte Teofan! 

— Adevărat a înviat, părinte loanichie. Aţi mai venit pe la noi? 

— Cum duceţi viaţa la pustie, părinte Teofan? 

— Bine, cu ajutorul Maicii Domnului. 

± r — Aveţi aici linişte şi bucurie sufletească ? 

— Slavă Domnului, părinte. Bucuria însă nu vine aşa uşor. Trebuie 
multă osteneală s-o primeşti de la Dumnezeu şi cu greu o poţi păstra. Dar 
mulţumim Domnului. Sînt zile de secetă şi ispite duhovniceşti. Sînt şi 
zile de bucurie şi linişte. Depinde mai ales de cît te rogi, de cum te rogi, 
de gînduri şi apoi de ce simţi în inimă. Eu păcătosul sînt abia în clasa întîi 
în viaţa de linişte! • 

— Cîţi ani aveţi părinte Teofan? . ..,. 

— Am aproape 86 de ani, şi sînt de loc din Piatra Neamţ. ,, 

— De cîţi ani sînteţi în mînăstire? : r. . : 

— De 54 de ani sînt aici la Schitul Tarcău. Am intrat în mînăstire 
în 1930. După doi ani m-am călugărit, în 1935 am fost hirotonit diacon, 
şi în 1937 preot. , [■ '• <r 

— Cîţi ani aţi fost egumen la Schitul Tarcău? 

— Patruzeci de ani încheiaţi, din 1934 pînă în 1974. Ei, părinte, am 
suferit multe ispite aici în atîţia ani de zile. Ispite de la diavoli, ispite de 
la tîlhari, ispite de la animalele sălbatice din pădure. Apoi războiul, apoi 
lipsa de hrană, de preoţi slujitori, de ajutoare. Dar Dumnezeu nu ne-a 
lăsat cu totul părăsiţi. Cînd credeam că nu mai putem duce viaţa aici, 
îndată ne trimitea Dumnezeu ajutor, alimente, oameni buni şi bucurie. 
Apoi iar se întărea obştea, se reparau chiliile, se făceau slujbe frumoase, 
se slăvea Dumnezeu. Pot spune că de 54 de ani de cînd sînt aici, niciodată 
nu a rămas biserica fără slujbă şi nu s-au stins definitiv candelele şi lumi¬ 
nările în biserică. Aşa mi-am dus viaţa la Tarcău. Uneori plîngeam de supă¬ 
rare, alteori plîngeam de bucurie, văzînd cum ne ajută mîna lui Dumnezeu. 
— De cîţi ani v-aţi retras aici, la linişte, părinte Teofan ? 

— De zece ani, părinte. Mi-am făcut chilia asta de lemn. Alături am 
săpat o mică fîntînă şi am tot ce-mi trebuie. Numai lacrimi la rugăciune 
de mi-ar da Dumnezeu. , 

— Cum vă rugaţi aici, părinte ? 

— Iau parte zilnic la pravila bisericii, iar la chilie citesc toată lîndu- 
iala călugărească din Ceaslov şi din Psaltire şi zic mereu rugăciunea lui 
Iisus cînd lucrez cu mîinile. Mai fac metanii şi închinăciuni. Mai citesc 
cîteva pagini din Sfînta Scriptură şi de la Sfinţii Părinţi şi mă gîndesc 
la ceasul morţii şi la răspunsul pe care trebuie să-l dau lui Dumnezeu. 
— Ce trebuie să facem noi, părinte Teofan, ca să ne putem mîntui ? 
— Să facem după putere şi cu smerenie acestea trei: rugăciune, post 
şi milostenie. La urmă să sfîrşim cu dragostea care este sfîrşitul şi cununa 
tuturor faptelor bune. 

Cum putem spori în dragostea de Dumnezeu şi de aproapele ? ’’ 
— Prin rugăciune mai multă şi prin milostenie. 

— Cum se cuvine să ne purtăm cu credincioşii care vin la noi? 

— întotdeauna să ne purtăm cu multă blîndeţe, să nu-i mustrăm 
pentru păcatele lor, că şi ei sînt oameni, şi să le dăm nădejde de mîntuire 
şi canon după putere, că Dumnezeu este dragoste şi se numeşte Tatăl 
nostru. . ■ • , 

— Cum vă simţiţi cu sănătatea ? 

— Zice proorocul David în psalmul 89: „Zilele omului 70 de ani; 
iar de va fi în putere 80 de ani. Ce este mai mult, osteneală şi durere”. 
Eu sînt aci, în a treia stare acum. Sînt bolnav de toate şi aştept să mă 
cheme Domnul dincolo. < 

— Părinte Teofan, sînteţi mulţumit de viaţa pe care aţi dus-o în 
mînăstire? . 

— Sînt mulţumit şi dau slavă lui Dumnezeu pentru toate. Dar mă 
căiesc că nu am împlinit cum trebuie toate făgăduinţele călugăriei. De 
aceea, mă rog lui Dumnezeu să-mi mai dăruiască vreme şi lacrimi de 
pocăinţă, ca să fac acum ce n-am făcut la tinereţe. 

— Aţi cunoscut vreun sihastru acum 50 de ani, care se nevoia in 
poienile din jurul Schitului Tarcău? 

— Era unul chiar aici, în poiana unde mă aflu eu acum. Altul se 
liniştea într-o mica poiană mai sus, numită „La pustnici”. Se văd şi astăzi 
acolo cîţiva pruni şi meri. 

— Unde vreţi să fiţi înmormîntat, părinte Teofan? 

— Aici, la Schitul Tarcău, unde mi-am trăit toată viaţa mea! 

— Vă rog, părinte Teofan, să cîntăm împreună „îngerul a strigat”. 

Atunci, bătrînul se scoală în picioare şi cîntă singur axionul Maicii 
Domnului. îl ascult tăcut, cu ochii în lacrimi. Apoi mă serveşte cu miere 
de albine şi apă de izvor. Şi aşa, cerîndu-i binecuvîntare, cobor spre schit 
rămt la suflet de dorul liniştei. 

, • - r 

' ■ /T.* 

PROTOSINGHELUL ISAIA COTÎRLET 
j *; Catedrala Episcopiei Romanului 

: ’ (1888-1973) 

Popas duhovnicesc în vechea Episcopie de Roman, măreaţă ctitorie 
muşatină, cetate de evlavie străbună, catedrală multiseculară învăluită 
în istorie, în linişte şi în fapte mari de credinţă. Intrăm. Porţi mari fere¬ 
cate în fier şi stejar. Deasupra o clopotniţă impunătoare dintre cele mai 
înalte din ţară. De jur-împrejur ziduri vechi de cetate. Apoi, o curte mare, 
dreaptă, plină de iarbă verde, iar în mijloc catedrala lui Petru Rareş. Pri¬ 
vim, admirăm, medităm şi ne închinăm cu cuviinţă în sfîntul locaş. 

întrebăm de chilia părintelui Isaia Cotîrleţ. Este cel mai vechi călugăr 
dintre slujitorii catedralei. Ni se spune că este în grădină. într-adevăr, 
grădina Episcopiei Romanului este un veritabil colţ de rai. Mai întîi linişte. 
Atîta linişte, după care suspină sufletul omenesc. Apoi verdeaţă, care 
odihneşte privirea. Apoi alei de pomi de tot felul, încărcaţi cu roade coapte 
soare. Apoi iazul tivit cu sălcii plîngătoare. Apoi grădina propriu-zisă 

cu legume date în pîrg, şi, în sfîrşit, ogorul semănat cu porumb, care foş¬ 
neşte în adierea vîntului tomnatec. 

— Unde este părintele Isaia ? întrebăm. 

— Vedeţi, nu este pe aleea de sus care duce la monument ? Acolo se 
odihneşte de obicei, pe bancă. 

Bătrînul stă pe bancă. Meditează, este învăluit în cine ştie ce amin¬ 
tiri. Priveşte singuratic departe, peste livadă, peste grădină, peste casele 
din mahalaua oraşului. Priveşte spre orizont unde se întîlneşte cerul cu 
dealurile împădurite. Este mic de statură, cu barba aproape albă, blînd 
la faţă şi cu graiul molcom. Ne aşezăm alături de sfinţia sa, după ce mai 
întîi î< sărutăm mina şi încercăm să-i desluşim simţămintele. 

— Admiraţi grădina şi livada, părinte Isaia ? 

— Sînt mai bine de cincizeci de ani de cînd episcopul Teodosie a 
aranjat livada episcopiei pe terase şi pe feluri de pomi fructiferi. Eram 
diacon, aici, la catedrală. 

— In ce an aţi venit la mînăstire ? ' 

— Am venit în anul 1918, la Mînăstirea Bogdana-Bacău. De acolo 
sînt de metanie. Aş fi vrut să vin mai dinainte, dar după ce-am făcut 
armata, a început războiul, am fost pe front, am căzut prizonier şi dus 
departe, în lagăr, tocmai în Munţii Alpi. Acolo am suferit mult de frig şi 
foame. După un an, m-am sfătuit cu un alt frate român şi am evadat din 
lagăr. Am mers numai noaptea luni de zile pînă să păşim pe pămînt româ¬ 
nesc. Mîncam verdeţuri, fructe sălbatice şi ce mai găseam pe cîmp. 

— De unde sînteţi de loc, părinte Isaia? 

— Sînt din comuna Mînăstirea Caşin — Tg. Ocna. Acolo m-am născut 
în anul 18(88, din părinţi agricultori. 

— Mînăstirea cu acelaşi nume este aproape de satul unde v-aţi născut? 

— Ba nu, este în aceeaşi comună, în pădure. A fost întemeiată prin 
1655 de voievodul G-heorghe Ştefan şi închinată Ierusalimului. Aici trăiau 
mulţi călugări moldoveni şi greci din cei mai aleşi. Apoi, pe timpul secula¬ 
rizării, s-a desfiinţat şi a devenit biserică de mir pentru săteni. 

După ce am ajuns acasă din lagăr, n-am mai stat decît cîteva luni şi 
am plecat la Mînăstirea Bogdana. Este o mînăstire veche, zidită în anul 
1670 de logofătul ţării de jos, Solomon Bîrlădeanu. Prin 1918 avea cam 
25 de călugări. Cum m-a văzut stareţul m-a primit bucuros şi mi-a trimis 
actele la episcopie. Cînd a auzit de mine episcopul Teodosie Atanasiu, 
m-a şi chemat la episcopie. Era nevoie şi pe atunci de oameni. 

— în ce an v-aţi călugărit ? 

— Tot în anul 1918, toamna. Cum am primit aprobarea am fost trimis 
la Mînăstirea Bogdana şi m-a călugărit stareţul. N-am stat decît o zi în 
mantie şi am venit din nou la episcopie. în Duminica următoare episcopul 

m-a hirotonit diacon. Apoi am rămas diacon la episcopie pînă în anul 
1920, cînd s-a redeschis seminarul „Sfîntul Gheorghe” din Roman. Atunci, 
părintele Vornicel, directorul seminarului, m-a cerut ca administrator la 
şcoală că mă pricepeam. ' 

— Cîţi ani aţi stat la seminar? • ■; 

. <■ —Am stat fără întrerupere 28 de ani ca econom, pînă în J948 cînd 
s-a desfiinţat seminarul. Am avut multă bătaie de cap cu elevii, cu aprovi¬ 
zionarea, cu masa, cu dormitoarele, cu de toate, că erau peste trei sute 
de seminarişti. Dar cu ajutorul lui Dumnezeu am ieşit întotdeauna bine. 

— După anul 1948 unde aţi mai fost rînduit ? 

— Am stat un an şi jumătate duhovnic la mînăstirea de maici Miclău- 
şeni-Roman, iar din anul 1950 pînă în 1960 stareţ la Mînăstirea Bogdana. 

— Cum era viaţa duhovnicească la Bogdana ? 

. —Era destul de bună. Soborul crescuse sub conducerea mea pînă 

la 70 de părinţi şi fraţi. Cei mai mulţi erau tineri. Şi era multă unire şi 
dragoste între ei. Unul pe altul se îndemnau la biserică, la cîntare, la slujbă, 
la ascultare. Făceau ascultarea cu bucurie, mai mult cîntînd, iar nu cîrtind. 
La Bogdana era viaţă de obşte bine organizată. Aveam tot ce ne trebuie. 
Prea Sfinţitul Teofil.ne-a hirotonit mai mulţi diaconi şi preoţi, ne-a făcut 
şi călugări şi venea adesea la noi. Intr-o Duminică mi-a dat poruncă să 
pun pe toţi diaconii şi preoţii la slujbă, ca să fie Sfînta Liturghie cît mai 
împodobită. „De ce să stea — mi-a zis el — preoţii şi diaconii degeaba 
şi să reazeme pereţii bisericii? Nu-i mai bine să slujească cu toţii lui Hris- 
tos” ? 

Din ziua aceea am făcut aşa. Şi era slujba o frumuseţe. Era biserica 
plină de credincioşi şi răsuna de cîntări. •>, 

—Cum vi s-a părut ascultarea de stareţ? 
r... —Drept să vă spun, a fost cea mai grea ascultare din viaţa mea. 

Aveam şi bucurii, dar şi mare răspundere duhovnicească. Pe unii, nu-i 
puteam pe deplin mulţumi. Alţii, mai abuzau de bunătatea mea. Unii 
voiau să se împărtăşească prea des. Alţii, prea rar. Că, într-adevăr, nu 
prea am avut duhovnici cu experienţă. Mai ales că la Bogdana venea şi 
lume multă, că nu erau alte mînăstiri în apropiere. Şi nu reuşeam să-i împac 
pe toţi. De aceea, zic, dacă a fost o perioadă mai grea din viaţa mea, a 
fost cea de stareţ la Mînăstirea Bogdana. ; 

— După ieşirea din stăreţie, unde aţi mai slujit lui Hristos? 

— Din 1960 pînă în 1971 am stat preot paroh la un sat aproape de 
Tîrgu Ocna. Mă împăcăm bine. Aveam o singură grijă numai. Oamenii 
mă ascultau şi eram mulţumit. Dar după ce am slăbit îmi venea greu. 
Aveam peste 80 de ani. De aceea, am fost luat la episcopie din nou şi 
rînduit ca preot slujitor la biserica „Preciâta Mare” din oraş. , 

— Părinte Isaia, aţi cunoscut vreun călugăr pustnic în pădurile din 
jurul Mînăstirii Bogdana? 

— Cum să nu. Am cunoscut pe un călugăr pustnic foarte sporit, 
numit Gherasim Greeruş de loc din satul Bucium-Caşin. Era cu metania 
din Bogdana. Apoi, după ce a făcut ascultare vreo douăzeci de ani în 
viaţa de obşte, s-a dus în pustie singur în munţii Caşinului, nu departe 
de metanie. Şi s-a nevoit acolo peste douăzeci de ani, într-un mic bordei 
de lemn. Tot timpul postea şi se ruga. Din munte cobora foarte rar. Mai 
tîrziu nu se mai cobora deloc. Se ducea la el un duhovnic din Bogdana 
din timp în timp, ca să-l spovedească şi să-l împărtăşească. Cu doi sau 
trei ani înainte de 1950, părintele Gherasim Greeruş a murit acolo singur 
în munte, ca un cuvios, şi l-au îngropat părinţii alături de bordei. După 
un an au venit două maici pustnice în bordeiul lui şi s-au nevoit pînă în 
ultimii ani. Acum aud că una din ele a murit, iar cealaltă încă se mai află 
la bordei în munţii Caşinului. 

— în Mînăstirea Bogdana aţi avut vreun călugăr mai sporit? 

— Cel mai sporit a fost un ieromonah bătrîn, Benedict Dubzău, 
duhovnicul mînăstirii. El venise dintr-un schit. Era foarte nevoitor, blînd, 
plin de dragoste şi rîvnitor pentru biserică. Cînd slujea şi cînta el, îţi venea 
să plîngi. A murit la Bogdana cînd încă eram stareţ. Dumnezeu să-l odih¬ 
nească. 

— Aţi cunoscut în viaţă pe venerabilul arhiereu Valerian Ştefănescu? 

— L-am apucat, cum să nu. Am şi slujit cu dînsul cîţiva ani ca diacon. 
Ce arhiereu al lui Dumnezeu era! Ce suflet plin de blîndeţe şi bunătate 
cum n-am mai văzut la altcineva. De o bunătate, milostenie şi smerenie 
rară, cum nu mai întîlneşti astăzi la nici un călugăr! 

Mergeam cu el la slujbe arhiereşti prin eparhie, la sfinţiri de biserici, 
mai ales în ţinutul Vrancei, unde erau multe biserici stricate de război. 
După ce bieţii oameni le reparau, prea sfinţitul Teodosie îl trimitea mai 
mult pe el să le sfinţească. Parcă îl văd şi acum în memorie: înalt şi slab, 
puţin gîrbov, cu faţa blîndă şi cu barba albă şi lungă. Aşa de frumos îl 
primeau credincioşii, ca pe un sfînt. îi ieşeau de departe înainte, îi cădeau 
în genunchi, îi sărutau mîinile şi hainele şi plîngeau de bucurie. Şi le 
vorbea prea sfinţitul aşa de apropiat şi îi mîngîia, ca un adevărat părinte. 
Iar tot ce primea de la sfinţire, împărţea în dar la cei săraci. *. 

— Y-a povestit cum a ajuns el arhiereu? ■ i 

— Ba da. El era frate mijlociu al episcopului Melhisedec Ştefănescu, 
fiu de preot din comuna Gîrcina, aproape de Piatra Neamţ. Întîi a fost 
preot de mir. Pe la şaizeci de ani a rămas văduv. Apoi a fost propus de 
arhiereu vicar. Şi a stat un timp arhiereu vicar la Bucureşti, pînă a. fost 
scos la pensie. Apoi a venit la Roman, ca arhiereu vicar ai episcopului 

Melhisedec, fratele său. După moartea episcopului, nu mai locuia în in¬ 
cinta episcopiei, ci vizavi, în casa cumpărată de ei. Acolo era o grădină 
mare, în mijloc paraclisul cu mormîntul episcopului Melhisedec, iar într-o 
parte 6 grădiniţă de copii, numită „Fundaţia Episcopul Melhisedec”. Că 
iubea foarte mult copiii nevinovaţi. Acolo locuia şi arhiereul Valerian. 
Dar nu lipsea niciodată de la slujbele din catedrală. Noaptea nu prea avea 
somn şi la miezul nopţii, înainte de a suna clopotul de utrenie, îşi lua 
cîrja, potcapul şi metaniile şi pornea la biserică. Adeseori găsea porţile 
încuiate. Atunci bătea cu cîrja în poartă să-i deschidă cineva. Dacă nu-1 
auzea nimeni, vlădica nu se tulbura, nici nu se întorcea înapoi la chilie. 
Ci, începea pe de rost miezonoptica, pînă îi deschidea paraclisierul poarta. 
Iar cînd intra în biserică, spunea cîntăreţului: „începe a citi de aici, că 
pînă aici am zis eu pe de rost la poartăAşa stătea uneori şi cîte un 
ceas, în ploaie şi în frig, căci era foarte rivnitor şi nu avea somn. Aveam 
cea mai mare bucurie cînd slujeam cu dînsul. Cu episcopul Teodosie îmi 
venea mai greu, că era aspru, milităros. Avea bătrînul strana lui, alături 
de a episcopului, în care stătea cînd nu slujea. Multă vreme, după ce 
a murit el, nu a stat nimeni în strana Iui. 

— Cîţi ani a trăit prea sfinţitul Valerian? 

— O sută doisprezece ani, după cît mi-aduc aminte ! Era cel mai bătrîn 
din tot oraşul. Ţinea lumea la el ca la un adevărat patriarh. 

— Şi unde este înmormîntat ? 

— în paraclis, alături de episcopul Melhisedec. Este un paraclis fru¬ 
mos acolo, în grădina cumpărată de el. Vlădica Valerian îmi spunea: „Mă 
tem să nu mă îngroape în cimitirul oraşului. Am făcut cerere la patriarhie 
să-mi aprobe să fiu îngropat alături de fratele meu Melhisedec”. După o 
lună i-a venit aprobare. Cînd m-a întîlnit, mi-a spus foarte bucuros:, ,Am 
marc bucurie că mi-a aprobat să fiu îngropat lingă episcopul Melhisedec!” 
Aici odihnesc amîndoi episcopii. 

— Se mai face vreo slujbă la paraclisul lor? 

— Nu ştiu acum. Dar cînd eram eu la seminar, preoţii profesori veneau 
cu corul în zilele de pomenirea morţilor şi le făceau un parastas la mor- 
mînt. Iar în ziua episcopului Melhisedec făceau Sfînta Liturghie şi elevii 
stăteau afară şi cîntau. Era foarte frumos. 

— Dar, prea cuvioşia voastră, mai puteţi sluji la Precista Mare? Vă 
mai ajută puterile? 

— Pot, nu pot, slujba trebuie făcută. Cine s-o facă? Mă întăreşte 
Maica Domnului. Iată am 85 de ani şi sînt de 3 ani la Precista, dar n-am 
lipsit nici o zi de la slujba bisericii. Uneori abia mergeam de bolnav, 
dar aşa încet, cu cîrja în mină, mă duceam să fac Sfînta Liturghie. Că vine 
şi acolo popor mult, cu toate că nu avem enorie. 

— Aţi obosit, prea cuvioase părinte, vorbind cu noi. ' * ■ 

— Ba nu. Abia m-am mai odihnit. Acuşi toacă de vecernie. 

— Vă rog, daţi-ne un sfat părintesc, măcar un euvînt de folos. 

— Dar ce euvînt de folos să vă dau eu? Pentru mireni mai dau cîte-un 
sfat, dar pentru călugări... 

— Ce credeţi că ne trebuie mai mult pentru mintuire ? 

— Ca monah, să ai blîndeţe şi răbdare, fără de care nimic nu poţi 
spori şi face în viaţă. Să ai dragoste spre toţi, să fii milostiv, să te rogi 
mereu şi mai ales să ai smerenie, că fără aceasta nu ne putem mîntui. 
Apoi să-ţi faci pravila şi canonul de chilie cît mai regulat. Poate atunci 
cînd te duci la drum rămîne neîmplinit. Dar încolo trebuie să-l facem. 

Iată, eu acum nu-mi mai pot face canonul călugăresc. M-au părăsit 
puterile. De aceea zic: cît poţi, să-ţi faci canon mai mult la tinereţe, că la 
bătrîneţe nu mai poţi face aproape nimic. 

— Vă mulţumim, părinte Isaia, de toată dragostea cu care ne-aţi 
vorbit şi ne-aţi întărit. Amintiţi-vâ şi de noi la Sfînta Liturghie! 

— Da. Este ora de vecernie. Mă duc de-acum la biserică! 

Şi în timp ce sfinţia sa păşeşte încet pe alee, noi admirăm o clipă zările 
tivite cu soare şi senin, pădurile ce pălesc în roşu de toamnă, plopii uriaşi 
de pe prunduri, printre care curge molcom rîul Moldova, merii încărcaţi 
de roade din livada episcopiei şi luciul albastru al lacului, în care încape 
parcă tot cerul, cu toată pacea lui, cu soarele, cu bucuriile, şi cu toate 
dorurile noastre ... 

în turnul clopotniţei loveşte orologiul de trei ori. Primele dangăte 
de clopot inundă oraşul, văzduhul şi inimile noastre. începe Vecernia! 

ARHIMANDRITUL NICODIM SAGHELARIE 
Măldărăşti — Bacău 

(1902-1973) . 

Personalitatea părintelui Nicodim Sachelarie s-a impus în mînăstirile 
româneşti încă din anii 1935—1936. Timp de patru decenii sfinţia sa a 
fost dascăl, pedagog, profesor, sfătuitor şi mai ales părinte duhovnicesc 
al seminariilor teologice şi monahale de la Cernica, Rîmnicu Vîlcea, Neamţ 
şi Argeş. Duhovniceşte s-a format la Mînăstirea Frăsinei, iar teologic s-a 
format prin seminarii şi la Facultatea de Teologie din Bucureşti. Toată 
tinereţea şi-a trăit-o printre elevi şi studenţi. A sorbit adîncul teologiei 
citind, rugîndu-se, vorbind cu părinţii bătrîni şi audiind pe cei mai aleşi 
teologi români contemporani. A cercetat marile noastre biblioteci, a cunos¬ 
cut pe marii oameni de cultură ai timpului. A scris căiţi, a citit mult, a 

tradus, a meditat, a vorbit elevilor cu multă căldură şi patos; a crescut 
duhovniceşte sute de elevi de seminar, astăzi preoţi prin mînăstiri şi sate, 
şi a rămas întotdeauna acelaşi. Un călugăr blînd, smerit, îmbrăcat în haine 
modeste; un profesor foarte erudit, calm şi practic; i\n duhovnic de mare 
iscusinţă, profund cunoscător al Sfintelor Canoane; un slujitor devotat al 
Bisericii lui Hristos şi un mare prieten şi admirator al călugărilor şi sihas¬ 
trilor. 

Acesta este portretul duhovnicesc al Arhimandritului Nicodim Sache- 
larie. Un model pentru noi toţi, astăzi neegalat şi greu de urmat. Părintele 
Nicodim este totodată un suflet sincer şi înţelept la cuvînt, comunicativ, 
deschis pentru d'alog. O convorbire cu sfinţia sa este un prilej fericit de 
zidire sufletească. Iată-1 într-o zi la Căminul preoţesc din Bucureşti. 

— Binecuvîntaţi, prea cuvioase părinte Nicodim! 

— Domnul să te binecuvînteze ! 

— Mergeţi spre Mînăstirea Frăsinei? V-aş însoţi şi eu. Cu ocazia 
aceasta aş afla cîte ceva despre părinţii din Frăsinei, despre viaţa duhov¬ 
nicească de acolo. • 

— Păi, afară de părintele Simeon Combci, fostul stareţ, nu mai este 
nimeni din cei vechi în Frăsinei. Cînd m-am dus eu ca frate în 1922, avea 
o obşte bogată cu călugări foarte buni. Aproape toţi au murit. 

— Sînteţi cu metania din Mînăstirea Frăsinei ? 

: — Da, din Frăsinei. Dar am stat mai înainte cîteva luni la Cernica. Eu 
am plecat la mînăstire în 1921. N-am fost călăuzit de nimeni. Din cărţi 
m-am îndemnat să mă fac călugăr. Mai întîi am citit Noul Testament şi 
Vieţile Sfinţilor şi apoi am venit la mînăstire. 

în toamna lui 1921 am ajuns la Mînăstirea Cernica. Mai eram cu doi 
sau trei fraţi. Cînd am ajuns în poartă ne-a întîmpinat un om între două 
vîrste, cu cojocul pe mînă. Era cioban. „Unde mergeţi, fraţilor?” — ne-a 
întrebat el. „Venim şi noi la mînăstire”. „Vreţi să rămîneţi cu totul la 
mînăstire?” „Am vrea, cu ajutorul lui Dumnezeu”. „Da, n-aveţi ce mai 
face ? Duceţi-vă, măi băieţi, colo în lume, vă însuraţi, aveţi copii, învăţaţi 
o meserie!. . . ” 

Am fost trimişi la arhondaricul mînăstirii de pe ostrovul Sfîntul 
Neculai. Acolo, arhondarul mînăstirii — părintele Nicanor, un călugăr 
foarte sporit — ne-a primit cu dragoste. Ne-a dat cameră, ne-a chemat la 
masă şi ne-a trimis la biserică. 

în preajma Crăciunului vine la Cernica un călugăr pelerin care umbla 
din mînăstire în mînăstire. îl cheama părintele Nifon. Foarte nevoitor. 
Vizitase toate mînăstirile din ţară, din Sfîntul Munte şi de la Ierusalim. 
L-a prins iarna pe la Cernica. Şi era un frig şi un viscol de nu puteai ieşi 
afară. Iar el umbla desculţ vara şi iarna. Aceasta era nevoinţa lui. Umbla 

din loc în loc, lără nici un fel de avere, fără încălţăminte, fără hrană şi 
zicea mereu rugăciunea lui Iisus. Mi-aduc aminte, venea la biserică desculţ 
la Crăciun, la Bobotează şi stătea tot timpul slujbei cu picioarele goale 
pe piatră, în biserică. Şi pe atunci era frig în biserică. Mînca te miri ce! 
Numai nişte pesmeţi şi cu ce mai căpăta. Odată l-am întrebat: „Părinte 
Nifon, ai fost pe la toate mînăstirile. Spune-mi unde ai aflat cea mai du¬ 
hovnicească viaţă călugărească?” „Frate Neculai, ştii unde? La Mînăs- 
tirea Frăsinei şi la schitul Sihăstria Secului. La schitul Sihăstria este un 
egumen renumit cu cîţiva fraţi, duc viaţă foarte aspră şi e mai greu de 
trăit. Dar Mînăstirea Frăsinei este cea mai bună mînăstire din ţară!” 

Eu tăceam şi puneam la inimă cuvintele lui. Apoi părintele Nifon a 
plecat în alte mînăstiri şi nu l-am mai întîlnit în viaţă. Nici nu ştiu unde 
a murit. 

— Prea cuvioase, ce călugări mai sporiţi aţi întîlnit la Mînăstirea 
Cernica pe atunci? 

— Un călugăr foarte sporit era părintele Nicanor, arhondarul mînăs- 
tirii. Niciodată nu lipsea de la utrenie la miezul nopţii, oricît de obosit sau 
ocupat ar fi fost. Yorbea puţin, era înţelept în cuvînt şi se purta cu multă 
dragoste cu toţi. 

Am mai întîlnit la Cernica pe unul, monahul Ioanichie Bej a, fost învă¬ 
ţător în Bucureşti. Apoi a ieşit la pensie şi s-a făcut călugăr la Cernica. 
Avea o viaţă sfîntă, de model pentru toţi. Nu lipsea de la biserică nicio¬ 
dată. La chilie citea psaltirea mereu, tăcea, postea şi făcea multă milos¬ 
tenie. Cînd primea pensia o împărţea la părinţi şi fraţi mai nevoiaşi. Noap¬ 
tea, în timpul utreniei, pe care îl vedea la biserică mai gol şi lipsit, îi stre¬ 
cura încet, pe neobservate, o sumă de bani în buzunar. Mi-a dat şi mie 
o dată. Aşa obişnuia el în fiecare lună. Apoi, tot în iarna aceea a trecut la 
Domnul părintele Ioanichie. Purta la piept o cruce de lemn legată cu sîrmă. 
Avea un chip luminat. L-au înfăşurat părinţii în mantie şi l-au îngropat în 
cimitir fără sicriu. M-am folosit mult de dînsul. 

— Cum aţi plecat, cuvioase, de la Mînăstirea Cernica la Frăsinei? 

-Am plecat la 12 martie 1922. Nu mă simţeam eu bine la Cernica. 
Prea multă lume, închinători, boieri din Bucureşti, oameni de tot felul, 
în Cernica erau călugări şi foarte buni şi mai puţin buni. De unii mă folo¬ 
seam mult, de alţii mai puţin. Precum copiii, şi eu. Doream o mînăstire mai 
mică, mai liniştită să mă pot forma duhovniceşte. Şi atunci, după spusa 
părintelui aceluia pelerin, Nifon, m-am hotarît să plec la Frăsinei. Dar 
cum să plec ? Ziua mă vedeau toţi, noaptea erau porţile închise. De jur- 
împrejur lac, stuf, iar barcă nu aveam . . . 

Am ochit eu de cu seară pe unde să sar gardul şi noaptea după utrenie 
mi-am făcut bocceaua, m-am strecurat încet, am aruncat bagajul peste 

poartă şi cînd am sărit gardul, numai ce mă poticnesc şi nimeresc în margi¬ 
nea lacului. M-am udat pînă aproape la mijloc. Mi se umpluseră bocancii 
cu apă. Şi doar era rece, că abia se topise zăpada. M-am descălţat, am 
scurs apa din bocanci, m-am scuturat puţin şi am plecat. Am ajuns la 
Frăsinei a doua zi. Era stareţ vestitul protosinghel Porfirie Bucurescu, 
un călugăr mare. M-a primit cu multă dragoste, mi-a dat chilie şi m-a 
rînduit cu ascultarea la bucătărie. Pe atunci erau peste optzeci de părinţi 
şi fraţi la Mînăstirea Frăsinei. Iar duhovnicul cel mai renumit era iero- 
schimonahul Silvestru Florescu. La el mă spovedeam. 

în mînăstire era cea mai frumoasă rînduială călugărească. Toţi 
veneau la biserică, în frunte cu stareţul. Nu lipsea decît numai cel greu 
bolnav sau trimis undeva departe. Apoi era o desăvîrşită tăcere şi linişte. 
Fiecare îşi vedea de ascultare în tăcere şi cu rugăciunea lui Iisus. Nu era 
încuiat nimic în mînăstire. Nici chiliile părinţilor, nici biserica, nici maga¬ 
zia de alimente, nici bucătăria, nici brutăria, nimic. Toţi trăiau ca fraţii. 
Fiecare era liber să-şi ia pîine şi mîncare, cînd voia şi cît îi trebuia. însă 
nimeni nu abuza, căci toţi se înfrînau. Fiecare avea rîvnă mare pentru 
mîntuire şi se ostenea pe cît putea. Nimeni nu-1 silea să facă atît sau atît. 
însă trebuia să asculte de duhovnic şi de stareţ. 

— Aţi întîlnit în Mînăstirea Frăsinei fraţi şi călugări mai sporiţi? 

— Toţi erau călugări buni, părinte. Nu mai zic de stareţ şi de părin¬ 
tele Silvestru, duhovnicul. Dar am cunoscut la Frăsinei şi fraţi foarte 
rîvnitori, care întreceau pe mulţi. Trăia la Frăsinei un frate, de loc de 
prin Gorj. îl chema fratele Ioan Baran. Dorea foarte mult să se ducă la 
pustie. O dată vine la părintele stareţ şi îi spune: „Prea cuvioase, daţi-mi 
binecuvîntare să trăiesc în pustie!” Era frate de cîţiva ani. Parcă îl văd. 
înalt, nu prea slab, tăcut, hotărît. Nu mînca decît o coajă de pîine pe zi. 
Era cu ascultarea la vite. Le păştea prin poieni şi pe munţi. Pravila o 
ştia mai mult pe de rost. Undeva, într-o poiană, şi-a găsit el un loc ferit 
şi şi-a făcut acolo un bordei. „Nu-ţi dau binecuvîntarea să te duci la pus¬ 
tie, frate Ioane! — i-a zis stareţul. Viaţa de unul singur este foarte grea, 
mai ales pentru cei tineri. Rămîi în obşte. Aici este locul frăţiei tale”. 

S-a dus şi la părintele Silvestru, duhovnicul lui. „Nu, frate Ioane, — a 
zis el — rămîi în obşte. Aici eşti mult mai scutit de bîntuielile diavoleşti”. 

După puţină vreme, fratele Ioan s-a hotărît totuşi să plece la pustie. 
La lăsatul secului de postul Crăciunului, prin 1923, sau 24, vine la mine 
la bucătărie şi-mi zise: „Frate Neculai, dă-rai cîteva pîini de Ia brutărie, 
că am de mers într-o călătorie lungă şi vreau să am pîine la drum”. „Frate 
Ioane, du-te la brutărie şi-ţi ia singur, doar ştii unde!”. Şi-a luat el pîine 
din brutărie, şi-a umplut traista şi a plecat la pustie, undeva departe, 
în creasta munţilor. Şi a stat acolo pentru dragostea lui Dumnezeu pînă 

către miezul iernii. După ce a gătit pîinile, văzînd că iarna se înteţea, 
şi-a pus în gînd să coboare la mînăstire după hrană. Pe poteca muntelui, 
însă, fiind coastă foarte abruptă, iar el slăbit de post, a alunecat în pră¬ 
pastie, s-a agăţat într-o tufă şi acolo a murit îngheţat. 

Tocmai primăvara a venit un cioban la părintele stareţ şi i-a zis: 
„Prea cuvioase, mergînd cu oile la munte, am găsit un călugăr mort, agă¬ 
ţat în tufe, deasupra unei prăpăstii”. Era fratele loan Baran. S-a dus 
îndată părintele Silvestru cu încă vreo cîţiva călugări, l-au găsit, l-au 
prohodit şi tot acolo în munte l-au îngropat, că nu era posibil să-l trans¬ 
porte în mînăstire. 

Mai era un alt frate, tot loan îl chema. Foarte rîvnitor. Ştia Psalti¬ 
rea, ceasurile, şi multe acatiste pe de rost. Postea mult şi umbla cu vitele 
mînăstirii, în locul fratelui loan Baran. Prin 1925 a spus părintelu 1 ' sta¬ 
reţ: „Prea cuvioase, daţi-mi binecuvîntare să mă închin la Sfîntul Mun¬ 
te”. „Du-te, frate Ioane!” Şi-a luat traista în spate cu puţină provizie, s-a 
coborît cu trenul la Corabia şi a trecut Dunărea, călare pe un snop-de 
papură. De pe celălalt mal a mers pe jos prin Bulgaria şi Grecia pînă în 
Sfîntul Munte. După ce a vizitat mai multe mînăstiri, schituri şi pustinici 
s-a întors înapoi pe jos la Frăsinei. 

Am mai cunoscut un călugăr la Frăsinei, i-am uitat numele. Foarte 
nevoitor şi evlavios. După un timp s-a cerut să se ducă de tot la Sfîntul 
Munte. S-a dus prin 1925. Şi acolo s-a făcut sihastru mare, într-o peşteră 
sub vîrful Athonului, mai sus de chilia zisă „a părintelui Artemie”, tot 
din România. 

După nouă sau zece ani, într-o vacanţă de vară, am plecat şi eu cu 
vizita la Sfîntul Munte. Am stat acolo mai mult de două luni. Am întrebat 
şi de părintele nostru din Frăsinei. M-am dus cu unii din călugării români 
pînă sus, pe stînci, aproape de vîrf, la chiliuţa lui. Chilia era un fel de 
peşteră, cu o uşă mică din nuiele împletite; iar interiorul, o încăpere în 
stîncă, destul de mică şi foarte săracă. In perete, două trenţe de haine 
călugăreşti, pe care le avea probabil din ţară. Jos o strachină cu o lingură 
de lemn în ea şi un fel de oală, tot din ceramică. încolo nici un fel de pro¬ 
vizie n-am văzut. Avea pe un fel de măsuţă, pe Sfîntul Efrem Şirul, Scara 
Sfîntului loan Scărarul, Psaltirea şi Ceaslovul. Părintele însă nu era în 
colibă. „Unde o fi părintele?” i-am întrebat pe călugării de la chil : a lui 
Artemie. „Cred că s-o fi coborît la Mînăstirea Dionisiu să-şi mai ia ceva 
provizie”, 

M-am folosit de nevoinţa lui foarte aspră. O atmosferă şi o simplitate 
de călugăr desăvîrşit. Mai tîrziu am auzit că s-a mutat la Domnul, acolo 
în peştera lui. 

— Vă mulţumesc, prea cuvioase părinte Nicodim pentru aceste 
frumoase lucruri, pe care aţi binevoit să mi le povestiţi. 

■ — Ei, părinte, dacă aş avea eu timp, aş avea încă multe să-ţi poves¬ 
tesc ! Lucruri adevărate, pe care le-am văzut şi trăit . . . 

PROTOSINGHELUL CLIMENT CUCU 

. i. Mînăstirea Sihastru —Adjud 

(n. 1895-1988) 

Un iscusit părinte duhovnicesc din mînăstirile noastre este şi proto- 
singhelul Climent Cucu. Numele său este cunoscut mai ales în mînăstirile 
din „Ţara de Jos” a Moldovei, unde s-a nevoit peste o jumătate de veac. 

Părintele Climent este un călugăr încercat prin multe ispite şi trecut 
prin focul atîtor nevoi. Duhovnic cu dreaptă socoteală, care ştie să cum¬ 
pănească sfatul, să îmbine mil a cu dreptatea şi dragostea cu mustrarea; 
care ştie să liniştească sufletul şi să picure pe rană untdelemnul rugăciunii 
şi vinul canonului. Sfinţia sa are multă răbdare, pentru că sigur a trebuit 
să rabde multe. Are suficientă smerenie, pentru că a trăit tot timpul sub 
ascultare. Niciodată nu s-a împotrivit din dorinţa de libertate, nici n-a 
fugit de ascultare. S-a supus tuturor: şi stareţilor, şi episcopilor, şi duhov¬ 
nicilor, şi celor mai tineri decît dînsul. Poate numai datorită supunerii sale 
a reuşit să-şi stăpîneasca firea sa energică, dinamică, devotată pentru 
Hristos. 

în dorinţa de a mă folosi duhovniceşte, fac un popas la Mînăstirea 
Sihastru şi încerc să mă apropii de chilia şi inima părintelui Climent. Un 
călugăr cu bun chip, gîrbovit de bătrîneţe, dar cu sufletul încărcat de pace 
şi linişte duhovnicească. Potolit la vorbă, înţelept la cuvînt, încet la mers 
şi gata să împace pe fiecare. 

— Binecuvîntaţi, prea cuvioase! 

— Domnul, părinte. Poftiţi! 

— Mai puteţi sluji Sfînta Liturghie ? 

— Mai slujesc cu darul lui Hristos. însă aşa ca un bătrîn de 88 de ani. 
Mai ales în sărbători. 

— Aţi venit de mic la mînăstire ? 

— Din tinereţe. Eu sînt de loc din judeţul Vaslui, fiu de ţărani de pe 
valea Vasluieţului. în anul 1915, cînd aveam 20 de ani, am stat o vară la 
Mînăstirea Cocoş, de unde am învăţat multe lucruri bune. Pe atunci erau 
călugări renumiţi la Cocoş. Apoi am făcut armata, războiul şi cu darul 
lui Hristos am scăpat cu viaţă. în anul 1921 am intrat definitiv ca frate 
în Mînăstirea Bogdana-Bacău. N-am stat,mult frate, că era nevoie de călu- 

gări şi preoţi, ca după război. După doi ani am fost călugărit şi îndată 
hirotonit preot. Aveam 26 de ani la preoţie. 

— Aţi stat tot timpul la Mînăstirea Bogdana ? 

— Am fost trimis unde au avut nevoie. La un an după hirotonie voia 
părintele stareţ să mă trimită la o parohie. Pe atunci erau numai în jude¬ 
ţul Bacău vreo 40 de biserici fără preoţi. Eu însă m-am temut de mine 
şi nu m-am dus la parohie. Eram tînăr şi nu m-am bizuit. 

în anul 1925 se deschide seminarul monahal din Mînăstirea Neamţ. 
M-am gîndit să merg şi eu la seminar. Mai învăţ ceva de folos, mă mai 
iau cu cartea, cu colegii, mai dau altă ocupaţie minţii. Şi am venit la 
Neamţ. Am stat doi ani aici. Apoi seminarul s-a mutat la Mînăstirea Cer- 
nica. M-am dus şi eu acolo. Ziceam să termin seminarul. însă am făcut 
numai patru ani. Pe urmă m-am îmbolnăvit, am fost operat şi m-am 
lăsat. M-am întors din nou la metanie, iar în 1932 am fost numit stareţ la 
Mînăstirea Bogdana. 

— Cum era viaţa duhovnicească în Bogdana, pe atunci ? 1 1 

— Era în general bună, părinte. Aveam vreo patruzeci de părinţi şi 
fraţi. Călugări morali, smeriţi, rîvnitori la biserică. Mai veneau şi mireni 
la slujbe. Utrenia se făcea la miezul nopţii, regulat, iar liturghia zilnic. 
Bogdana era o mînăstire liniştită, în pădure. După patru ani de stăreţie 
la Bogdana, unde am reînnoit toate, am fost transferat ca stareţ la Mînăs¬ 
tirea Sihastru-Adjud. Era mai degrabă un schit micuţ, cu vreo zece călu¬ 
gări. M-am apucat să fac şi aici cîte ceva, că nu puteam sta aşa. Liturghia 
se făcea zilnic, viaţa era tot de obşte, ca şi la Bogdana, jmmai că Sihastru 
era mai sărac. Eu făceam de toate. Şi slujbă la altar, şi duhovnicie, şi 
cancelarie, şi gospodărie. Mereu puneam trupul la osteneală ca să nu mă 
biruiască patimile. >■■■ <• 1 

în anul 1939 am primit de la Episcopia Romanului alt ordin. Să mă 
duc ca duhovnic în comuna Vladimireşti-Tecuci şi să întemeiez o mînăs¬ 
tire nouă de maici. Nu m-aş fi dus deloc, dar n-aveam încotro. Yrtnd, 
nevrînd am făcut ascultare. 

— în ce alte mînăstiri. v-aţi mai nevoit, părinte Climent? 

— După 8 ani, cît am Btat la Yladimireşti, am fost trimis să fac o 
mică mînăstire de maici în castelul familiei Sturz a, din satul Miclăuşeni- 
Roman, care a fost donat în acest scop Episcopiei de Roman. Au venit 
aproape treizeci de surori de la Yladimireşti şi eu ca duhovnic. Aici am 
reparat castelul, situat într-un parc foarte frumos. Am amenajat la parter 
chilii pentru maici, iar la etaj ateliere de covoare. Am făcut o stupină 
frumoasă, livadă şi grădină de zarzavat. Slujba o făceam în biserica zidită 
de Sturza, situată sus, la 300 metri, în marginea parcului. O biserică fru¬ 
moasă, înzestrată cu multe odăj dii scumpe de fir. 

Aici venea şi satul Miclăuşeni, că nu avea biserică aparte. Iar eu aveam 
şi rol de paroh peste sat. Am stat cinci ani la schitul Miclăuşeni. Obştea 
se închegase bine, slujbele mergeau după tipic, spovedania şi împărtăşania 
soborului se făceau regulat. Eram mulţumit sufleteşte. Dar iată că şi de 
aici am fost schimbat pentru păcatele mele. în anul 1951 schitul Miclă¬ 
uşeni a trecut sub Mitropolia Moldovei la Iaşi, iar eu am fost transferat 
ca duhovnic la schitul de maici Brazi, de la Panciu-Focşani. 

— Cîţi ani aţi trăit acolo ? 

— Am stat şi acolo încă opt ani duhovnic, pînă în 1959. Mă simţeam 
bine. Era o obşte mică, dar unită. Călugăriţe bune, slujbe frumoase, pre¬ 
dică, gospodărie, chilii reparate. Să tot stai acolo. Venea şi ceva lume din 
afară. Mă gîndeam că acolo îmi va fi mormîntul. Dar uite că Dumnezeu 
mi-a rînduit pentru păcatele mele să beau un pahar şi mai amar în viaţă, 
în 1959, chiar după Sfintele Paşti, am fost trimis în satul natal. Mi-a venit 
foarte greu, după patruzeci de ani de călugărie, să mă duc din nou acasă. 
Eram bătrîn, nu mai aveam nici fraţi, nici rude apropiate. Dar m-ain rugat 
lui Dumnezeu cu lacrimi şi mi-a dat şi de data aceasta răbdare. Am căutat 
să-mi fac pace şi să rabd şi ispita asta. Că dacă nu-ţi faci tu singur pace, 
nimeni din afară nu te poate împăca. 

La biserică mă duceam acolo, în sat. Un moşneag civil cu barbă. Un 
an de zile n-am citit un cuvînt la strană, n-am intrat în sfîntul altar, n-am 
pus epitrahilul pe piept să citesc cuiva măcar o rugăciune. Întîi, pentru 
că mă socoteam nevrednic de treapta preoţiei. Apoi, ca să nu supăr pe 
preot. După un an am tost primit de preotul satului să cînt la strană. 
Pe urmă mi s-a aprobat să mă îmbisericesc şi la sfîntul altar. în fiecare 
sărbătoare mai mare slujeam cu preotul Sfînta Liturghie. Dar o dată n-am 
trecut peste cuvîntul lui. O dată n-am făcut ceva fără sfatul şi porunca lui. 
M-am dat cu totul în mîinile lui şi am început ascultarea şi tăierea voii 
de la capăt. Ca şi cum atunci m-aş £ dus la mînăstire. 

— Cîţi ani v-aţi îmbisericit în sat, părinte Climent ? 

— Opt ani de zile încheiaţi. în sărbători veneam regulat la biserică, 
iar peste săptămînă lucram ca fiecare, la munca cîmpului, la grădină şi 
mai ales la stupi. Eu cunosc bine la albine. Asta mi-a fost tare drag. Mi-am 
făcut o stupină de vreo douăzeci de stupi sistematici şi cu aceştia mă luam 
mult. După ce-mi făceam pravila mea călugărească, canonul, cele şapte 
laude, ma duceam la stupi. Era o adevărată mîngîiere pentru mine. 

— în ce an v-aţi reîntors la mînăstire ? 

— în 1967 am fost primit ca pensionar la Mînăstirea Sihastru, unde 
am mai stat. Aici sîni peste patruzeci de maici. Mai mult bătrîne. Sînt 
şi cîteva surori. S-a întîmplăt că a murit duhovnicul de aici şi atunci mai- 

cile m-au cerut pe min e în loc. Aşa am ajuns eu la Sihastru. Am luat şi 
stupii cu mine şi i-am dat mînăstirii. 

— Cum este viaţa duhovnicească în Mînăstirea Sihastru ? 

— Sihastru este o mînăstire mică, dar bine organizată. Are viaţă de 
obşte. Eu mă supun şi fac şi aici tăierea voii, că altfel nu se poate. De 
fapt acum sînt învăţat cu. toate, cu ocara, cu tăierea voii, cu smerenia, 
cu tăcerea, cu înfruntarea, cu lipsa, cu postul, cu osteneala şi cu boala. 
M-am învăţat să le rabd pe toate, pentru Dumnezeu. 

Sîntem acum trei preoţi. Unul este mai bătrîn decît mine, părintele 
Casian Caraba, de 85 ani. El ţine foarte mult la tipic, să nu rămînă nici 
o virgulă. Lasă că şi maicile ţin la rînduială şi cîntă frumos la biserică. 
Al treilea preot este tînăr. L-am adus ca să rămînă în locul nostru că noi 
de-acum aşteptăm să plecăm şi n-am vrea să rămînă mînăstirea fără preot. 

Liturghia se face zilnic, după toată rînduiala. Iar Duminica se face 
sobor. Vine şi popor din afară, multişor. Ţinem predică obişnuit. Dacă 
într-o sărbătoare nu ţin predică, credincioşii îmi zic la urmă cu tristeţe: 
„Părinte, dar azi nu ne-ai hrănit!”. Mînăstirea mai are în grija sa şi două 
sate mici, în apropiere, pe lunca Şiretului. Vreo sută treizeci de fa mili i. 
Noi le facem toate, că n-au preot. După biserică mă ocup şi acum cu 
stupina. Avem 30 dc stupi sistematici. Am învăţat şi cîteva maici meseria 
asta-. Este frumoasă şi educativă. Apoi mai citesc cărţi religioase, mărturi¬ 
sesc, fac tot ce este nevoie. 

— Vine lumea la mînăstire, părinte Climent ? 

— Vine, părinte, slavă Domnului. Lumea este credincioasă, nu poate 
trăi fără Dumnezeu, fără biserică. Se spovedesc, cer cununia religioasă, 
întreabă de Sfînta Scriptură, dau slujbe, primesc sfaturi. 

— Părinte Climent, daţi-mi şi mie un sfat duhovnicesc. 

— Să ai răbdare în toate, părinte. Să ai răbdare pînă la moarte! Nu-ţi 
face inimă rea în necazuri, oricît de grele ar fi. Că toate sînt slobozite 
cu voia lui Dumnezeu, pentru mîntuirea noastră. Deci, să primim orice 
ispită, orice suferinţă ca din mîna lui Dumnezeu. Că fiecare are crucea lui. 
Tot omul are necazurile şi supărările lui. Noi însă n-am răbdat pînă la 
sînge pentru dragostea lui Hristos, ca mucenicii. Iar dacă suferim puţin, 
pentru păcatele noastre suferim. Deci, dacă nici atît nu răbdăm, nu avem 
nici o plată. Să nu ne temem de oameni, părinte, orice rău ar căuta să ne 
facă, pentru că la cîrma Bisericii întotdeauna este Hristos. Noi să ţinem 
drumul nostru. Dacă ţinem calea pe care ne-am ales-o, împlinirea făgădu¬ 
inţelor călugăreşti, nimeni nu are ce ne face. Că frîiele Bisericii sînt în 
mîna lui Dumnezeu, nu în mîinile oamenilor. Dumnezeu conduce. 

Aşa spune un Sfînt Părinte: „Să ardă umerele tale de dragostea lui 
HristosDeci, dacă noi ardem de dragostea lui Dumnezeu, dacă în noi 

este Hristos, de ce să ne temem? Că ispitele ne fac «nai tari în credinţă. 
Spune şi Sfîntul Ioan Gură de Aur într-o predică, această frumoasă ase¬ 
mănare: „Apa care zace în baltă şi nu este purtată cloceşte, prinde 
mătreaţă şi miroase rău, de nu poţi s-o bei. Iar apa care curge printre 
pietre, care se loveşte de maluri şi de stînci şi spumegă curgînd în vale, 
aceea este limpede ca cristalul şi este cea mai bună de băut! , . . Aşa este 
şi Biserica. Cu cît este mai lovită din toate părţile, mai încercată de ispite, 
cu atît este mai vie, mai caldă, mai rezistentă. Iar dacă este lăsată fără 
ispite şi încercări. Biserica slăbeşte, răceşte în căldură, cloceşte ...” 
Aşa este, părinte. Biserica are nevoie să fie luptată, lovită. Tocmai atunci 
rezistă, trăieşte, devine vie. Deci să nu ne speriem de nimic, că toate vin 
cu voia şi atotştiinţa lui Dumnezeu. 

Apoi să ai ascultare, părinte. Orice-ţi va porunci cel mai mare, fă, şi 
nu te împotrivi! Oriunde te-ar trimite, du-te, că nu vei greşi. N-ai văzut, 
şi pe mine în cîte locuri m-a tr imi s episcopia? Chiar dacă nu-mi convenea, 
totuşi făceam ascultare şi acum am bucurie sufletească, că n-am făcut 
nimic de capul meu. 

— Dar dacă sînt trimis undeva din răutate şi sufletul meu nu are pace 
duhovnicească şi doreşte să se întoarcă înapoi, ce să fac ? 

— împlineşte oricum porunca şi nu te împotrivi. Nimic nu-i greu dacă 
facem toate cu dragoste şi rugăciune. N-ai văzut cîte răbdau sfinţii? Citeşte 
în Vieţile Sfinţilor. Eu, cel mai mult cu asta m-am întărit şi m-am mîn- 
gîiat în necazurile mele: cu cititul cărţilor bisericeşti. Toată viaţa am citit 
Vieţile Sfinţilor şi Cuvintele Sfinţilor Părinţilor. Şi cînd puneam necazu¬ 
rile mele lingă suferinţele sfinţilor, mă ruşinam şi mă întăream. Iar dacă 
sufletul sfinţiei tale nu are odihnă într-o ascultare şi doreşte să se întoarcă 
înapoi, roagă-te mereu, părinte, şi aşteaptă cu răbdare, că pînă La urmă 
Dumnezeu îţi va împlini dorinţa inimii. 

Pînă la moarte trebuie să răbdăm şi să ne tăiem voia. Ma 1 ' prin noroi, 
mai prin apă, să ne ţinem călugăria. Chiar de mai cădem, să nu zăcem jos, 
ci să ne sculăm şi să mergem înainte. Toate ispitele şi certările care vin 
asupra noastră, părinte, toate sînt slobozite de Dumnezeu pentru păcatele 
noastre. Noi sîntem vinovaţi, că nu ne-am căutat de călugărie. Dumnezeu 
nu vrea case, ziduri, avere, ci viaţă curată, călugărie. Iar dacă noi ne-am 
bătut joc de călugărie, am fost daţi în mîinile oamenilor, drept pedeapsă. 
Că dacă nu a cruţat Dumnezeu pe îngeri şi nici Ierusalimul, cum ne va 
cruţa pe noi, păcătoşii? 

— Cum poate scăpa cineva de războiul cel trupesc? 

— De acest război nu scăpăm pînă la moarte. Eu cînd eram de 25 de 
ani, vorbeam cu un alt călugăr de la Bogdana: „Dacă trecem de vîrsta 
Mîntuitorului, scăpăm de desfrînare”. Am trecut de 33 de ani şi tot aşa 

mă lupta. Apoi socoteam că dacă voi trece de 40 de ani, voi scăpa de răz¬ 
boi. Dar nici la 40, nici la 50 de ani n-am scăpat de luptă. Iar ca să scapi 
de cădere în păcatul acesta, mai ales ca duhovnic, trebuie să faci două 
lucruri: să nu-ţi faci nici o prietenie cu femeile, că ele sînt slabe, cad uşor. 
Deci, să le ţii mereu la distanţă. Apoi, să nu te bizui niciodată pe tine. 
Că oricît de tare ţi se pare că eşti, tocmai atunci poţi cădea. 

— Vă mulţumesc, prea cuvioase, pentru aceste frumoase sfaturi 
duhovniceşti. 

— Acum am slăbit şi eu, părinte. Nu mai am rîvna care o aveam 
înainte. Ei, dacă aş avea dragostea şi rîvna cea dîntîi! Iaca, am aproape 
90 de ani. Picioarele cu greu mă mai slujesc. Se apropie şi la mine plecarea 
şi de un singur lucru mă căiesc: că nu m-am pregătit pentru moarte. Pînă 
acum am făcut administraţie, case, gospodărie, am ajutat pe alţii la mîn- 
tuire, dar pentru mine n-am făcut nimic. Mi-am pregătit deja sicriul, 
crucea, groapa, hainele de înmormîntare. Mai trebuie să-mi scriu cără¬ 
mida de sub cap. Dar cu atîta nu-i destul. 

— Cum s-ar putea mai bine pregăti un călugăr pentru moarte ? 

— Eu, aşa aş vrea să mă pregătesc. Să cuget permanent la Dumne¬ 
zeu, la moarte, la judecată şi la păcatele mele, fără să mă mai îngrijesc 
de nimic pentru viaţa aceasta. Apoi, să-mi fac o mărturisire generală din 
Copilărie, să mă rog neîncetat, să fac milostenie, că trebuie să mai dai. 
încoace şi încolo, — dacă ai de unde da — şi să citesc mereu cărţi de învă¬ 
ţătură de la Sfinţii Părinţi. 

— Aveţi nădejde în viaţa veşnică? 

— Da, părinte! Aici am făcut şi eu cît am putut. Dar ştiu eu jude¬ 
căţile lui Dumnezeu? Ne lăsăm cu toţii în voia Lui. Că altă nădejde nu 
avem. 

— Bunul Dumnezeu să vă dăruiască, părinte Climent, sfîrşitul cel 
bun şi mîntuire. 

— Amin, amin! 

ARHIMANDRITUL GHERONTIE GHENOIU 
Catedrala Patriarhală — Bucureşti 
(1910-1984) 

Părintele Arhimandrit Gherontie Ghenoiu este preotul şi duhovnicul 
cel mai vechi şi mai apreciat al Catedralei Patriarhale din ulti¬ 
mele trei decenii. Fiind întotdeauna blînd, calm, statornic, pătruns de 
fiorul evlaviei, iubitor de sfinţi şi de oameni şi primitor neîntrecut de 
străini, părintele Gherontie odihneşte pe oricine cu aceeaşi nestrămutată 
dragoste. Fie sărac sau călător, mirean sau cleric, călugăr sau stareţ, 
cunoscut sau necunoscut, sfinţia sa zăboveşte cu fiecare, ascultă durerea 
oricărui suflet, dă sfaturi înţelepte, recomandă răbdare, post şi rugăciune, 
cît mai multă rugăciune, îndeamnă sa se citească mult, mai ales Sfîrita 
Scriptură, invită la masă şi oferă tuturor întreaga sa dragoste. Ca duhov¬ 
nic, părintele Gherontie este îngăduitor, dar în acelaşi timp este şi cano¬ 
nic. Iartă cu milă o dată, de două ori, apoi devine categoric şi hotărît. 
Numai aşa a reuşit Prea Cuvioşia Sa să aibă numeroşi fii duhovniceşti, 
atît mireni cît şi călugări. 

Arhimandritul Gherontie este şi un mare admirator al sfinţilor români. 
Zilnic îl întîlneşti lingă racla Sfîntului Dimitrie cel Nou din Catedrala 
Patriarhală. Ori citeşte acatistul sfîntului şi pomeneşte la rugăciune pe 
credincioşi, ori dă sfaturi şi mărturiseşte, ori ţine cuvînt de învăţătură, 
ori slujeşte la Sfîntul Altar. Toate le face cu dragoste, cu linişte şi frică 
de Dumnezeu. Pentru aceea este iubit şi căutat de credincioşi, căci sfinţia 
sa este un exemplu viu, pentru toţi, de trăire în Hristos. 

în semn de respect pentru Arhimandritul Gherontie Ghenoiu, pen¬ 
tru bogata sa experienţă duhovnicească, îl rog pe Prea Cuvioşia Sa să ne 
împărtăşească cîteva sfaturi şi cuvinte de folos sufletesc. 

— De unde sînteţi de loc, părinte Gherontie, şi în ce an aţi intrat în 
nevoinţa călugărească ? 

— M-am născut în comuna Goleşti — Argeş, la 21 iulie 1910. Am 
fost singur la părinţi. Mama a murit pe cînd aveam doar şase ani şi am 
crescut greu, ca un copil orfan. Eram o fire tăcută şi singuratică. îmi 
plăcea să merg regulat la biserică. Pe cînd aveam 18 ani am intrat în viaţa 
călugărească. 

— Cine v-a îndemnat să mergeţi la mînăstire ? 

— Nu m-a îndemnat nimeni. Nici tata, nici mama vitregă. Ci, numai 
cititul cărţilor sfinte. Citind odată cartea cu Viaţa Sfîntului Vasile cel 
Nou şi vămile văzduhului, îndată am plecat din casa părinţilor mei şi am 
intrat în Mînăstirea Frăsinei să mă fac călugăr. Era în anul 1928, la 
24 aprilie. 

— De ce aţi ales tocmai Mînăstirea Frăsinei, unde se duce o viaţă atît 
de aspră? 

— Nu ew am ales-o, ci Dumnezeu a rînduit, că niciodată nu auzisem 
de această mînăstire. Pornit fiind spre Mînăstirea Cozia, mi-a ieşit în cale 
un călugăr de la Episcopia Rîmnicului şi m-a îndrumat spre Frăsinei, cti¬ 
toria Sfîntului Ierarh Calinic. 

— Cîţi părinţi şi fraţi se nevoiau atunci la Frăsinei şi ce rînduială de 
viaţă monahală duceau? 

— în anul 1928 erau în jurul a o sută de părinţi şi fraţi şi se ducea o 
viaţă duhovnicească aleasă. încă de la întemeierea Mînăstirii Frăsinei 
Sfîntul Ierarh Calinic a adus aici călugări şi stareţ din Muntele Athos, 
punînd rînduiala mînăstirilor atonite. Astfel, la orele unu noaptea se suna 
clopotul cel mare pentru deşteptare. între orele 2 şi 5 dimineaţa se făcea 
miezonoptica şi utrenia, la care lua parte, obligator, toată obştea, în 
frunte cu părintele stareţ. Apoi urmau două ore de odihnă. Dimineaţa, 
între orele 7 —9,30 se făceau acatistul, ceasurile şi Sfînta Liturghie, la care 
luau parte părinţii mai bătrini, stareţul şi fraţii de rînd. Ceilalţi mergeau 
la diferite ascultări, că era viaţă de obşte. După amiază se făcea vecernia 
la orele 16. Iar seara, după masă, se făcea pavecerniţa mică cu bogoro- 
dicina glasului de rînd în biserică, la care lua parte toată obştea. Pave¬ 
cerniţa se încheia cu citirea unui cuvlnt din prolog sau Pateric. La ieşire 
fraţii luau binecuvîntare toţi de la părintele stareţ şi mergeau la chilii 
să se odihnească. Unii, care simţeau nevoia, mergeau la duhovnicul mînăs¬ 
tirii, Ieromonahul Silvestru Florescu, şi se mărturiseau. 

— Cum se făcea spovedania soborului de la Frăsinei ? 

— Toată obştea mînăstirii era datoare să se mărturisească o dată pe 
saptămînă, vinerea. La fel şi Sfînta împărtăşanie se făcea tot săptămînal. 
Sîmbăta se împărtăşeau bătrînîi, iar călugării tineri şi fraţii se împărtăşeau 
cu Trupul lui Hristos Dumineca. Această rînduială se respecta cu sfin¬ 
ţenie şi toţi eram în pace şi mulţumiţi sufleteşte. . .. 

— Dar ascultările cum se desfăşurau în mînăstire? 

— Toate ascultările erau de obşte. Fiecare frate şi părinte trăia sub 
ascultare şi nimeni nu făcea ceva fără binecuvîntare şi poruncă. Aceasta 
aducea multă linişte şi armonie în obşte. La ascultare fiecare păstra tăce¬ 
rea şi se ruga în gînd cu rugăciunea lui Ii6us.. Cînd mai mulţi din obşte călă¬ 
toreau împreună, unul dintre ei rostea cu voce tare, pe de rost, psalmi, 

acatiste, pavecerniţa, paraclisul Maicii Domnului şi alte rugăciuni. Dis¬ 
tanţele nu le socoteau în kilometri, ci spuneau că au mers „cale de o 
pavecerniţă”! 

— Se nevoiau pe atunci sihaştri în jurul Mînăstirii Frăsinei? 

— Se vorbea de fratele loan care a pustnicit în nişte munţi prăpăs¬ 
tioşi, la un loc greu de pătruns, numit „Fundul pămîntului”. Se spune că 
trupul lui se află pristăvit în peştera în care s-a nevoit. Se mai vorbea de 
un alt sihastru, anume Pahomie, care a sihăstrit prin Munţii lezerului- 
Vîlcea, despre a cărui viaţă nu ştiu nimic. 

— Ce duhovnici mai deosebiţi aţi cunoscut la Frăsinei ? 

— Cel mai iscusit era părintele leroschimonah Silvestru Florescu. Era 
suflet blînd, slujea şi cînta frumos, cu o voce caldă, uşoară şi odihnitoare 
pentru suflet; iar cînd ne învăţa cele duhovniceşti întotdeauna îi curgeau 
lacrimi din ochi. Mai era un duhovnic Antonie, foarte sever cu sine, dar 
blînd şi îngăduitor cu alţii. Era iscusit la cuvînt, cunoştea bine Sfintele 
Canoane şi învăţăturile Sfinţilor Părinţi, din care ne învăţa şi pe noi. Mai 
era părintele duhovnic Ioanichie. Nu avea o pregătire aleasă, dar era un 
bun sfătuitor. Mai era părintele Lazăr. La sfinţia sa se spovedeau mai 
mult părinţii bătrîni, că aşa era obiceiul. Dar şi părintele stareţ Simeon 
Combei, deşi foarte ocupat cu grija mănăstirii, ştia psaltirea pe de rost, 
pe care o rostea în taină la ascultări şi ori de cîte ori socotea, nu ne lăsa 
nemîngîiaţi prin cuvinte duhovniceşti. 

— între călugări, aţi cunoscut pe unii mai sporiţi în rugăciune şi 
smerenie ? 

— Mi-amintesc de monahul Pimen, cu care făceam ascultare. Păştea 
vacile, avea faţa luminată, veselă şi mereu rostea rugăciunea lud lîsus, că 
nu ştia carte. Părintele Climent, schivnic, secretarul mînăstirii, era foarte 
tăcut şi se ruga mult. Monahul Lazăr se ostenea mult cu grădina şi îmbăr¬ 
băta fraţii să aibă răbdare şi să se nevoiască în cele duhovniceşti. Un alt 
călugăr bun era şi monahul Nicanor, brutar şi canonarh. Mînca numai 
o dată în zi şi citea zilnic din Psaltire, pe care o purta în sin. Din ea nu 
mai rămăsese decît cotorul. 0 ştia pe de rost. Şi schimonahul Trifon era 
călugăr sporit. Păştea caprele mînăstirii pe munte şi purta în mînă zi 
şi noapte o aţă veche de metanie. Metaniile erau atît de roase încît nu se 
mai cunoştea din ce erau făcute. în general, toţi părinţii erau ascultători, 
plini de blîndeţe, smeriţi şi adeseori cu lacrimi de bucurie în ochii lor. 

— Care este cel mai important folos dohovnicesc pentru obştea 
Mînăstirii Frăsinei, că nu intră aici femei, după legămîntul Sfîntului 
Calinic? 

— Prin faptul că nu intră femei în Mînâstirea Frăsinei, călugării de 
aici sînt scutiţi de multe primejdii şi ispite a<le desfrînării, căci prin femei 

de multe ori intră sminteală în mînăstiri. Alt folos mare este liniştea duhov¬ 
nicească ce domneşte în mînăstire, înstrăinarea de grijile multe, de smin¬ 
telile lumii, care vin întîi de toate prin partea femeiască. Această linişte 
o favorizează şi poziţia izolată, fără drumuri de acces, în care se află Mînăs- 
tirea Frăsinei, şi mai ales rînduiala slujbelor de tradiţie atonită, hrana 
pustnicească a călugărilor, posturile riguroase, tăcerea care domneşte în 
obşte şi frumoasele rugăciuni de noapte. Toate împreună fac să se înalţe 
cu uşurinţă cugetul şi inima spre Dumnezeu. 

— Cîţi ani aţi trăit la Frăsinei şi în ce mînăstire v-aţi mai nevoit ? 

— Am trăit la Frăsinei aproape un an de zile, iar în iarna anului 1929, 
părintele meu. Ieromonahul Yisarion Toia, originar din judeţul Bacău, 
al cărui ucenic eram, a fost trimis de ascultare ca egumen la Schitul Lai¬ 
nici, de pe valea Jiului. Sfinţia sa m-a cerut şi pe mine de la părintele 
stareţ ca să-l ajut, căci era singur. De ascultare a trebuit să mă duc la 
Lainici, unde era lipsă de personal. Am plecat amîndoi cu multe lacrimi 
şi durere în suflet. Că nu ne puteam uşor despărţi de bunii noştri părinţi 
şi de buna rînduială de la Frăsinei. Mîhnirea ce mi-a produs-o plecarea 
mea din Frăsinei nu mi s-a sters niciodată. Şi acum tînjesc după Frăsinei! 

. -In ce stare se găsea pe atunci Schitul Lainici? 

— Era într-o stare de paragină generală. Biserica era cu acoperişul 
stricat, c hiliil e, vechi şi ruinate, gardurile stricate, slujbă nu avea cine 
face, iar cele necesare vieţii lipseau cu totul. Am găsit la Lainici un singur 
călugăr bătrîn, care a plecat chiar în ziua cînd am venit noi. Dar cu aju¬ 
torul lui Dumnezeu, cu rugăciuni şi multă osteneală s-au adunat cîţiva 
fraţi, s-a pus în rînduială slujba bisericii, s-a acoperit biserica, s-au reparat 
clădirile şi s-au mai ridicat altele noi. 

— Ce ştiţi despre marele stareţ al Schitului Lainici, Arhimandritul 
Irodion Ionescu ? 

— Ştiu doar atît cît am auzit de la bătrînii din partea locului. Mai 
ales credincioşii de pe valea Jiului îl cinsteau ca pe un sfînt şi îi aşezau 
chipul la răsărit, alături de icoane. Postea foarte mult, se hrănea numai cu 
legume şi numai în sărbători mînca lapte de capră. Pentru viaţa lui sfîntă, 
Arhimandritul Irodion Ionescu a primit de la Dumnezeu darul facerii 
de minuni. Acest stareţ cuvios a adunat în jurul său mai mulţi ucenici. 
Mai înainte de moarte însă, i-a chemat în chilia sa şi le-a prevestit că 
după mutarea sa din viaţă schitul Lainici se va pustii pînă la o vreme. 
Apoi din nou va lua fiinţă, ceea ce s-a şi întîmplat în timpul primului 
război mondial. 

— Cuviosul Irodion de Ia Lainici a fost într-adevăr duhovnicul Sfîn- 
tului Ierarh Calinic, pe cînd era la Vîlcea? 

— A fost cu adevărat duhovnicul Sfîntului Calinic, între anii 1850 — 
1868, cit a stat ia Rîmnic. Mai ales că stareţul Irodion se zice că era cu 
metania de la Mînăstirea Cernica şi ducea o viaţă de mare ascet. Preoţii 
de la Episcopia Rîmnicuiui şi credincioşii îl numeau „Luceafărul de la 
Lainici”. După primul război mondial, credincioşii din partea locului au 
văzut oarecare semne dumnezeieşti la mormîntul lui şi cînd l-au dezgro¬ 
pat, l-au aflat întreg şi neputred. Apoi, din porunca episcopului, l-au 
acoperit din nou. Se spune că era din comuna Iezureni-Gorj. 

'— Cînd aţi terminat studiile teologice şi ce teză de licenţă aţi susţinut? 

— între anii 1931 —1939 am făcut Seminarul Monahal de la Mînăs¬ 
tirea Cernica, iar între 1939—1943 am făcut Teologia. Ca teză de licenţă 
am prezentat lucrarea „Disciplina interioară sau formarea omului duhov¬ 
nicesc”. 

— De cîţi ani sînteţi duhovnic şi slujiţi la Catedrala Patriarhală ? 

— Sînt făcut duhovnic din anul 1941, iar din anul 1950 sînt preot 
slujitor la Catedrala Patriarhală, cu o întrerupere de patru ani (1954 —1958), 
cînd am fost prolesor şi director la Seminariile din Curtea de Argeş şi 
Bucureşti. 

— Cum aţi reuşit Bă cîştigaţi numeroşi fii duhovniceşti ? 

— Prin sinceritatea cuvîntrţlui şi căldura inimii. Fiind eu însumi pe 
deplin convins de cele ce le spuneam, pe mulţi i-am hotărît şi îndemnat 
să meargă pe calea mîntuirii. Nu atît exemplul de trăire duhovnicească 
pe care eu nu o am, ci mai ales rîvna după Dumnezeu, pe care şi eu o 
am, şi dorinţa de mîntuire a tuturor celor ce vin la mine, i-a făcut pe 
unii să-şi îndrepte viaţa după Dumnezeu. 

— De cîte ori pe an împărtăşiţi pe fiii duhovniceşti ai Prea Cuvioşiei 
Yoastre şi ce canon le daţi, de obicei, la spovedanie? 

— Celor sporiţi în viaţa duhovnicească şi dornici de Sfînta împărtă¬ 
şanie le dau cele sfinte, cel mai des o dată la două săptămîni. După rîndu- 
ială, îi îndemn pe toţi să se împărtăşească la 40 de zile, căci aşa se spune 
în unele cărţi şi în „Mîntuirea Păcătoşilor” că „Sfînta împărtăşanie este 
valabilă 40 de zile”. Dacă cineva ar pleca din viaţă în timpul celor 40 
de zile, se socoteşte împărtăşit. în Liturghier ae spune să se împărtăşească 
credincioşii de patru ori pe an, în cele patru posturi. însă nu împărtă¬ 
şirea deasă sau mai rară se cere, ci pregătirea sufletească cît mai aleasă. 
Mărturisirea şi împărtăşania deasă îl fac pe creştin să sporească cel mai 
mult îu viaţa duhovnicească. Credinciosului pregătit după putere, potri¬ 
vit învăţăturii Bisericii noastre Ortodoxe, nu i se poate refuza niciodată 
Sfînta împărtăşanie. Rostul Sfintei Liturghii tocmai acesta este: ca să 
ofere cele sfinte nu Aumai preotului slujitor, ci şi credincioşilor bine pregă¬ 
tiţi. Pentru aceea şi preotul cheamă pe credincioşi, la sfîrşitul Sfintei 

Liturghii, zicînd: „Cu frică de Dumnezeu, cu credinţă şi cu dragoste, 
apropiaţi-vă”! 

Cît despre canonul de la mărturisire, pe cît se poate, ţin seamă de 
greutatea, vechimea, şi împrejurările în care s-a făcut păcatul, precum şi 
de puterea, credinţa, voinţa şi sănătatea sau suferinţa celui ce se spove¬ 
deşte pentru a face canonul dat. Canonul caut să-l potrivesc cu puterea 
şi rîvna penitentului, cu starea lui socială, fizică şi sufletească şi cu hotă¬ 
rârea lui de a se pocăi. Toate acestea fac să nu putem aplica canonul întoc¬ 
mai după pravilă, ci după puterea de căinţă şi îndreptare a penitentului. 
Cel mai mare canon la spovedanie este ca penitentul să părăsească defi¬ 
nitiv păcatul. în unele cazuri, împărtăşesc şi pe cei care nu pot ţine tot 
postul, cum sînt femeile însărcinate, tinerii care sînt la şcoli, cei ce mănincă 
pe la cantine, cei plecaţi departe la drum, cei ce merg la operaţie etc. 

— Ce cărţi de rugăciuni şi de folos sufletesc recomandaţi obişnuit 
credincioşilor? 

— Printre cărţile de rugăciuni le recomand Ceaslovul şi Psaltirea. Apoi 
le dau să citească acatiste, paraclise şi să facă închinăciuni şi metanii, 
după putere. Iar ca lectură duhovnicească le dau să citească Sfînta Scrip¬ 
tură, ca să o cunoască cît mai bine. Apoi, Urmarea lui Hristos, Vieţile 
Sfinţilor, Patericul şi învăţăturile Sfinţilor Părinţi pe care le au la îndemînă. 

— Ce păcate ispitesc şi biruiesc cel mai mult pe oameni în zilele 
noastre, atît pe intelectuali, cît şi pe cei de la sate? 

— Cel dintîi păcat este mîndria şi apoi neştiinţa, din cauza lipsei de 
cunoştinţă duhovnicească. Din aceste două păcate se nasc celelalte: 
beţia, desfrîul, lăcomia, divorţul, pruncuciderea şi minciuna, care le 
îmbracă pe toate. 

— Cum ar putea fi combătute mai cu folos beţia, desfrîul, divorţul şi 



uciderea de prunci ? . 

— Prin predici bune, rostite în biserici de preoţi, în orice împrejurări. 
Apoi, prin citirea cărţilor de învăţătură ortodoxă şi prin exemplul frumos 
al preotului şi al creştinilor din jur. Aceste păcate, care destramă astăzi 
familia şi societatea, mai pot fi combătute cu mult succes prin deasa spo¬ 
vedanie, prin sfaturile iscusite ale preoţilor şi prin tot felul de necazuri 
trimise asupra noastră de Dumnezeu. 

— Din ce cauză unii dintre credincioşi ajung la desnădejde sau îşi 
pierd credinţa în Dumnezeu? 

— în primul rînd din cauza smintelii, a purtării necorespunzătoare a 
păstorilor de suflete şi părinţilor din familie. Alţii ajung pînă aici din cauza 
orgoliului, a mîndriei care le stăpîneşte mintea şi inima. Iar alţii, din cauza 
păcatelor grele care îi stăpînesc, ca: beţia, desfrînarea, uciderea de copii, 
zgîrcenia, lăcomia de avere, hulirea celor sfinte etc., şi pe care nu vor să 

le spovedească. Cînd se văd în ce prăpastie au căzut, ori zic că nu-i mai 
iartă Dumnezeu şi caută să-şi curme viaţa, ori zic că nu este Dumnezeu 
şi nu are cine să-i mai judece. 

Creştinii cu adevărat smeriţi, chiar de ar greşi, fie din neştiinţă, fie 
din neputinţă, se întorc uşor la Dumnezeu şi nu cad niciodată în deznă¬ 
dejde şi, cu atît mai mult, nu ajung la necredinţă. 

— Care sînt cele mai importante cauze ale răspîndirii sectelor în 
rîndul credincioşilor noştri? 

— Cauzele răspîndirii sectelor în lume sînt mai multe, dar cea mai 
importantă este sminteala pe care o fac păstorii în rîndul credincioşilor. 
Că ei sînt chemaţi să fie lumină lumii, modele vii de urmat pentru credin¬ 
cioşi. Preoţii trebuie să predice credinţa în Dumnezeu mai întîi prin viaţa 
şi trăirea lor, apoi prin rugăciune şi cuvînt. Numai cine învaţă şi trăieşte 
ceea ce învaţă, „acela mare se va chema”, spune Sfînta Scriptură. 

— Care ar fi cele mai importante mijloace de combatere a sectelor? 

— Mai întîi este buna comportare a păstorilor de suflete. Apoi sluj¬ 
bele frumoase, făcute cu evlavie în biserică; milostenia la săraci şi văduve, 
din contribuţia preotului şi a credincioşilor; predici dogmatice şi morale 
de buna calitate; catehizarea credincioşilor şi a tineretului în fiecare 
săptămînă; spovedania deasă; vizitarea la domiciliu a fiecărui credincios; 
vizitarea mînăstirilor şi a preoţilor iscusiţi în cele duhovniceşti; întreru¬ 
perea oricărui contact cu sectanţii şi cu adunările lor şi altele. 

— Cum pot mai bine contribui mînăstirile şi călugării noştri la apăra¬ 
rea credinţei apostolice, ortodoxe din ţara noastră? 

— Sfintele mînăstiri au avut întotdeauna, în trecut ca şi astăzi, un rol 
însemnat în viaţa poporului nostru. Unitatea naţională ca şi unitatea cre¬ 
dinţei ortodoxe le-au făcut şi apărat Biserica, prin călugării din mînăstiri, 
cei mai devotaţi misionari ai dreptei credinţe ortodoxe. Catolicii, ca să 
poată ocupa Transilvania şi trage pe ortodocşi la uniaţie, au distrus cu 
tunurile toate mînăstirile, căci mînăstirile şi călugării menţineau unitatea 
şi ortodoxia românilor peste Carpaţi. Astăzi, ca şi în toate timpurile, 
vin numeroşi oameni pe la mînăstiri, credincioşi, indiferenţi şi chiar 
necredincioşi, pentru a-şi găsi echilibrul sufletesc şi o bună orientare în 
viaţa lor spirituală. Pentru aceasta se cere călugărilor noştri, pe lîngă o 
aleasă trăire duhovnicească şi o bună pregătire cărturărească, să poată 
învăţa cît mai bine pe credincioşi şi să combată cu succes rătăcirile sectan¬ 
ţilor. 


— Ce importanţă duhovnicească au postul şi rugăciunea pentru des- 
pătimirea şi creşterea sufletească a credincioşilor noştri? 

— Amîndouă au o importanţă covîrşifoare. Fără acestea nu ne putem 
mîntui. Postul şi rugăciunea sînt apripile. sufletului prin care creştinul se 

înalţă la Dumnezeu. Rugăciunea aprinde dragostea de Dumnezeu şi de 
aproapele, iar postul linişteşte firea şi luminează mintea. Prin post şi rugă¬ 
ciune patimile slăbesc, sufletul se înaripează, iar trupul, smerindu-se, se 
supune cu uşurinţă sufletului înduhovnicit. Prin post şi rugăciune, creş¬ 
tinul primeşte harul şi ocrotirea lui Dumnezeu asupra sa, asupra familiei 
sale şi asupra semenilor săi pentru care el se roagă. 

— Cum putem spori în credinţă, nădejde şi dragoste? 

— Sporirea în credinţă, nădejde şi dragoste se face atunci cînd se 
aprinde în sufletul nostru focul Duhului Sfînt în tot ce gîndim, simţim şi 
facem. Şi acest foc dumnezeiesc se aprinde în noi prin rugăciune şi smerenie. 

— Cum putem noi trăi în pace şi dragoste cu toţi oamenii ? 

— Sîntem în pace şi în dragoste duhovnicească cu toţi dacă avem 
conştiinţa curată, adică împăcată cu noi înşine, cu Dumnezeu şi cu seme¬ 
nii noştri. La aceasta ajungem prin dragoste de Dumnezeu şi de oameni; 
iar dragostea se dobîndeşte prin curăţia inimii, cînd devenim noi fără 
răutate ca pruncii; iar curăţia inimii se capătă prin rugăciune fierbinte, 
iar rugăciunea prin smerenie. 

— Cînd cineva defăimă şi huleşte pe Dumnezeu, ce trebuie să facem ? 
Să tăcem, sau să-l îndemnăm pe cel rău la pocăinţă? 

— Nu trebuie să tăcem. Ci, cu blîndeţe şi părere de rău să-l sfătuim 
să înceteze hula, să Be căiască, să se roage de iertare şi să-şi mărturisească 
păcatul acesta cumplit împotriva Duhului Sfînt. Dacă hulitorul se por¬ 
neşte şi mai tare, atunci se cuvine să tăcem şi să ne rugăm lui Dumnezeu 
să-l lumineze şi să-l ierte. 

— Care sînt cele mai grele ispite care ameninţă pe duhovnic ? 

— Trei sînt cele mai grele ispite care ameninţă pe orice preot şi duhov¬ 
nic: desfrînarea, mîndria şi lăcomia de bani. Dacă una din aceste trei 
patimi îl biruie pe preotul duhovnic, toate trei îl biruiesc deopotrivă, şi, 
de nu-1 va întări darul Duhului Sfînt, nu se poate mîntui. Dar, dintre ace¬ 
stea, cea mai iute ispită pentru duhovnic este cea a desfrînării, mai ales 
cînd spovedeşte femei. Pentru că oamenii se uşurează de păcate, iar duhov¬ 
nicul se încarcă, avînd grea răspundere în faţa lui Dumnezeu de felul 
cum i-a îndrumat şi canonisit. Patima desfrînării o poate birui numai prin 
post şi rugăciune, prin paza minţii, luarea aminte de sine, cugetarea mor¬ 
ţii, prin frica de Dumnezeu şi prin adînca smerenie care alungă orice 
patimi şi duhuri rele de la noi. 

— Cum putem dobîndi mai multă răbdare în ispite ? 

— Răbdarea se dobîndeşte prin rugăciune stăruitoare, prin blîndeţe 
şi smerenie. 

— Spune Domnul: „învăţaţi-vă de la Mine că sînt blînd şi smerit cu 
inima”. Deci, cum putem dobîndi aceste doua mari virtuţi? 

— Blîndeţea şi smerenia se dobîndesc atît prin rugăciune cu lacrimi, 
cît şi prin desăyîrşita tăiere a voiei şi ascultare de stareţ şi duhovnic, căci 
ei răspund în faţa lui Dumnezeu de sufletele noastre. Pentru aceasta, se 
cere fiecăruia dintre noi să căutăm duhovnici cît mai iscusiţi, cît mai 
duhovniceşti, mai iubitori de Dumnezeu. Iar prin desăvîrşita ascultare de 
duhovnicul nostru, dobîndim de la Domnul darul blîndeţii, al smereniei 
şi al dragostei, că Duhul Sfînt se sălăşluieşte în inima cea blîndă şi smerită. 

— Care faptă bună este mai necesară pentru mîntuirea călugărilor 
şi mirenilor? 

— Milostenia. Mila faţă de semenii noştri este cea mai necesară şi 
mai preţioasă faptă bună pentru mîntuirea călugărilor şi mirenilor, că 
zice Domnul: „Milă voiesc, iar nu jertfă”. De aici vedem că mila este 
mai mare şi decît rugăciunea, ca este fiica dragostei, iar dragostea este 
însuşi Dumnezeu. Creştinul milostiv săvîrşeşte toate faptele bune cu 
uşurinţă, că Dumnezeul dragostei se odihneşte în inima lui. Dar milostiv 
cu adevărat nu poate fi decît cel care îl cunoaşte pe Dumnezeu şi face 
voia Lui. Adevărata milă este aceea încununată de iubire nemărginită 
faţă de Dumnezeu şi faţă de aproapele. Pe lingă iubire, împărăteasa tutu¬ 
ror faptelor bune, călugărul trebuie să împlinească cu sfinţenie şi cele trei 
voturi monahale: ascultare, feciorie şi sărăcie de bună voie. 

— Cum ne putem pregăti mai bine pentru ceasul cel înfricoşat al 
morţii şi al judecăţii ? 

— Cînd vom împlini poruncile lui Dumnezeu din Sfînta Evanghelie, 
atunci avem în noi nădejdea mîntuirii şi sîntem pregătiţi cu adevărat 
pentru moarte. Cu alte cuvinte, cînd vom avea conştiinţa împăcată cu 
noi, cu Dumnezeu şi cu aproapele, cînd inima noastră va arde de dragoste 
şi vom fi fără răutate ca pruncii, atunci sîntem oricînd gata de moarte 
şi nu ne temem de dreapta judecată. Să ne ajute Dumnezeu să ajungem 
la această măsură a faptelor bune. 

— Ce trebuie să facă duhovnicul, preotul în general, pentru a dobîndi 
cît mai multe suflete pentru împărăţia lui Dumnezeu? 

— Să ceară de la Domnul înţelepciune ca să poată deosebi firile şi 
inimile oamenilor, să-şi dea seama de neputinţa fiecăruia şi să pună alifie 
potrivită pe rănile sufleteşti ale credincioşilor care vin la el, spre a-i vinde¬ 
ca, iar nu a-i pierde. Pierderea unui singur suflet este însăşi pierderea 
păstorului. Duhovnicul trebuie să fie cît mai blînd, înţelept şi smerit cu 
inima şi îndelung răbdător cu toţi. El trebuie să se roage cu stăruinţa pen¬ 
tru fiii săi sufleteşti, să ierte păcatele cu dreaptă socoteală, numai dacă 
cel ce se spovedeşte făgăduieşte că părăseşte păcatul şi se căieşte din inimă 
pentru el. Duhovnicul este dator să primească în tot momentul pe cei ce 
vin la pocăinţă şi se întorc cu inima spre Dumnezeu. Numai aşa va reuşi 

preotul să deschidă inimile tuturor şi să-i facă a-şi mărturisi cu uşurinţă 
toate păcatele, fără ocolire. 

Duhovnicului se cade să-i fie milă de penitent, să sufere şi să plîngă cu 
el pentru păcatele lui, să-l îmbărbăteze, să-l întărească în nădejdea mîn- 
tuirii, să-l mustre cu măsură şi milă şi să-l convingă a lăsa păcatul pentru 
toată viaţa. Foarte mult contează canonul dat, care trebuie să fie piotri- 
vit cu păcatul făcut, cu starea sufletească şi firea penitentului, cu posibi¬ 
litatea lui de a-1 împlini. Altfel, ori nu-1 poate face şi rămîne sub canon, 
ori îl împinge pe credincios spre deznădejde. Cînd duhovnicul se va con¬ 
vinge că rana sufletească a penitentului s-a vindecat, că a făcut canonul 
după putere, că iubeşte rugăciunea şi biserica, postul şi milostenia şi că 
nu se va mai întoarce la păcat, atunci el poate să-i mai reducă o parte 
din canon, după cum va socoti. 

— Care sînt virtuţile mai importante ce. se cer unui duhovnic şi 
preot bun? 

— Duhovnicul trebuie să fie un trăitor a tot ce învaţă pe fiii săi duhov¬ 
niceşti. Să vorbească mai mult fapta decît cuvîntul. Să fie un om de 
rugăciune şi în toate înfrînat, gata de orice sacrificiu, îndelung răbdător, 
blînd, smerit, milostiv, adine cunoscător al Sfintei Scripturi şi Sfinţilor 
Părinţi, cu dreaptă socoteală şi nepărtinitor faţă de credincioşi, şi pe toţi 
să-i cuprindă cu dragostea şi bunătatea. Cît priveşte canonul de la spove¬ 
danie, urmăm învăţătura părinţilor de demult. Celor mai reci şi împie¬ 
triţi la inima li se dă canonul întreg, fără nici o reducere; iar celor ce se 
căiesc de păcatele lor, care făgăduiesc că nu le mai fac şi se roagă cu la¬ 
crimi, le scădem canonul de la caz la caz. 

— Prea Cuvioase părinte Gherontie, ce sfat părintesc lăsaţi ca testa¬ 
ment fiilor sufleteşti ai sfinţiei voastre? 



— Să respecte cu sfinţenie voturile monahale, îmbrăcîndu-le în sme¬ 
renie, blîndeţe şi dragoste faţă de Dumnezeu, faţă de sfinţi şi faţă de 
oameni. Să respecte, să împlinească şi să înveţe şi pe alţii învăţăturile de 
credinţă ale Sfintei noastre Biserici. Călugării şi credincioşii trebuie să 
fie pentru toţi exemple vii, vrednice de urmat. 

— Ce îndemn evanghelic deosebit doriţi să adresaţi preoţilor 
duhovnici? Dar călugărilor de prin mînăstiri? 

— Preoţia este lucru înfricoşător. Ea se cuvenea îngerilor, însă Dum¬ 
nezeu a încredinţat-o oamenilor. Puterea preotului este mai mare decît 
a îngerilor. îngerii sînt puşi de Dumnezeu în slujba oamenilor, şi iată că 
oamenii, precum Maica Domnului şi Sfîntul Io an Botezătorul, au ajuns 
mai presus decît toate puterile cereşti. A dat Mîntuitorul apostolilor harul 
iertării păcatelor, cînd le-a zis: „Luaţi Duh Sfînt; cărora le veţi ierta 
păcatele se vor ierta şi cărora le veţi ţine, vor fi ţinute”. (Ioan 20, 22 —23). 

Cine are putere să ierte păcatele, decît numai Dumnezeu? Şi iată că a 
dat această putere prin Sfinţii Apostoli şi arhiereilor şi preoţilor, peste 
vremi, pînă la sfîrşitul veacurilor. 

Duhovnic poate fi numai arhiereul şi preotul, atît cel din mir, cît şi 
ieromonahul din mînăstire. Rostul preotului de mir ca şi al celui de mînăs- 
tire este acela de a sfinţi pe credincioşi prin săvîrşirea Sfintelor Taine; 
de a mijloci pentru ei la Dumnezeu prin tot felul de ierurgii şi de a-i 
împăca cu Dumnezeu prin dezlegarea păcatelor la scaunul de spovedanie. 

Puterea preotului este numai de a dezlega păcatele oamenilor şi a*i 
lega atunci cînd se abat din calea lui Dumnezeu. Să nu-şi imagineze vreun 
preot duhovnic că ar avea putere de a dezlega poruncile lui Dumnezeu şi 
învăţăturile Bisericii noastre Ortodoxe. Adică să desfiinţeze sfintele 
posturi, să dezlege a patra cununie, să împărtăşească pe cei necununaţi 
şi pe cei care trăiesc în desfrînări, să dezlege călcarea sfintelor sărbători şi 
a Duminicilor, căsătoria între rudenii şi altele. Numai atunci cînd credin¬ 
cioşii îl vor vedea pe duhovnic că are frică de Dumnezeu, că este smerit 
şi plin de bunătate faţă de toţi, că împlineşte el mai întîi ceea ce învaţă 
pe alţii, că se interesează şi suferă pentru ei, numai atunci vor avea încre¬ 
dere în el, îl vor avea la mare evlavie şi-l vor asculta în toate. 

Iar pe fraţii mei călugări îi îndemn să urmeze pe înaintaşii noştri, pe 
Sfinţii Părinţi, pe mucenici, cuvioşi şi pustnici, împlinind voturile mona¬ 
hale şi toate poruncile Domnului. De vor face aşa, vor deveni, prin nevo- 
inţa lor, îngeri în trup şi vor putea spune împreună cu Sfîntul Antonie 
cel Mare: „Eu nu mă mai tem de Dumnezeu pentru că îl iubesc pe El, 
căci dragostea scoate afară frica”. 

Rugaţi-vă pentru mine, părinte Ioanichie! 

ARHIMANDRITUL SOFIAN BOGHIU 
.. Mînăstirea Antim—Bucureşti 
(n. 1912) 

Sînt aproape patru decenii de cînd Arhimandritul Sofian Boghiu 
întreţine viaţa duhovnicească în Mînăstirea Antim din Capitală, ca sta¬ 
reţ, duhovnic şi slujitor al acestui sfînt locaş. O personalitate duhovni¬ 
cească remarcabilă, unanim recunoscută, care face cinste Bisericii lui 
Hristos şi monahismului românesc, în sînul căruia slujeşte de aproape 
60 de ani. 

Prea Cuvioşia Sa este cunoscut şi apreciat în chip deosebit prin trei 
calităţi sau daruri cu care l-a înzestrat Dumnezeu. Pictor bisericesc consa¬ 
crat, duhovnic şi povăţiiitor de suflete ‘iscusit şi cîntăreţ de strană cu 

vocaţie. Sfinţia Sa a fost ales din naştere pentru Biserică, pentru a mărtu¬ 
risi adevărul evanghelic prin cuvînt şi culoare, prin fii duhovniceşti şi 
icoane. Să împodobeşti biserici cu icoane frumos gîndite şi realizate şi să 
faci din sufletele credincioşilor biserici vii, icoane duhovniceşti ale faptelor 
bune, ale dragostei şi smereniei, în care sâ se imprime chipul blînd şi smerit 
al lui Hristos; să restaurezi icoane vechi preţioase şi să restaurezi suflete 
omeneşti pentru care s-a jertfit Domnul pe cruce. Iată vocaţia şi rostul 
Arhimandritului Sofian Boghiu pe pămînt: să înfrumuseţeze, să înno¬ 
iască suflete şi biserici, icoane şi oameni. Să săvîrşească cele sfinte, să 
înveţe pe oameni, să cînte măririle lui Dumnezeu în biserici; să mîngîie, 
să aline, să jertfească pe Hristos pe Sfîntul Altar şi să se jertfească pe sine 
pentru mîntuirea altora; să aducă speranţă, ordine şi frumos, acolo unde 
este tristeţe, dezordine şi urît; să fie întotdeauna în dialog cu Dumnezeu 
şi cu oamenii prin cuvînt şi culoare, prin căldura inimii care dă viaţă 
cuvîntului şi prin căldura culorilor care dau transparenţă şi profunzime 
divină icoanelor. 

Ca pictor de icoane şi biserici, Părintele Sofian realizează fresce de 
tradiţie bizantină care îndeamnă la meditaţie şi rugăciune. Ca preot şi 
duhovnic, creşte fii duhovniceşti buni, tămăduind, alinînd şi îndemnînd 
cu meşteşug la sfinţenie numeroase suflete însetate după veşnicie. Iar 
ca protopsalt de renume. Sfinţia Sa dă viaţă şi simţire duhovnicească slujbe¬ 
lor, înmoaie inimi, scoate lacrimi, uneşte cugete şi înalţă sufletele spre 
Dumnezeu, făcînd din ctitoria mitropolitului-martir Antim Ivireanul un 
altar viu, o vatră caldă în inima Capitalei. Am mai putea adăuga la por¬ 
tretul său sufletesc blîndeţea rară care îl caracterizează, modestia, calmul, 
îndelunga răbdare şi cultura teologică acumulată. 

Cunoscînd toate acestea, mă apropii de chilia părintelui Arhimandrit 
Sofian şi îl invit la un mic dialog duhovnicesc, spre folosul sufletesc al 
celor care îl ştiu şi îl preţuiesc. 

— Yă rog, părinte Sofian, spuneţi-mi cîteva cuvinte despre anii fru¬ 
moşi ai copilăriei Sfinţiei Voastre. 

— Sînt născut în comuna Cuconeştii Yechi-Bălţi, din părinţii Ioan 
şi Alexandra, fiind numit din botez Serghie. Chipul blînd al părinţilor 
mei, imaginea bisericii în care mă rugam de copil şi a preotului care m-a 
botezat în numele Prea Sfintei Treimi le port pururea în inima mea. 

1 — în ce an aţi luat jugul cel bun al lui Hristos ? 

— La vîrsta de 14 ani am intrat ca frate în Schitul Rughi-Soroca, 
iar după 11 ani de ascultare am primit tunderea monahală în Mînăstirea 
Dobruşa din apropiere, fiind pe atunci elev în clasa a V-a la Seminarul 
Monahal din Mînăstirea Cemica. După ce am urmat Şcoala de Cîntăreţi 

de la Dobruşa, am continuat Seminarul Monahal de la Cemica, fiind 
foarte rîvnitor să cunosc tainele credinţei şi să slujesc Biserica lui Hristos. 

— Ce duhovnici şi stareţi aleşi aţi avut în anii tinereţii, de la care 
aţi deprins nevoinţa vieţii monahale? 

— Ca duhovnici şi stareţi pe care nu-i pot uita, sînt: Ieromonahul 
Eftimie de la Schitul Rughi, de la care am deprins să citesc pravila călugă¬ 
rească; Protosinghelul Gherontie Guţu, primul meu stareţ de la Rughi, 
unchiul părintelui Felîx — prietenul meu de toată viaţa, de la care am 
deprins cîntările şi rînduiala de la strană; Ieromonahul Ioan, duhovnic 
la Mînăstirea Dobruşa, de la care am învăţat să mă apropii de scrisul 
Sfinţilor Părinţi, şi Arhimandritul Ioachim Popescu, directorul Şcolii de 
Cîntâreţi de la Dobruşa, de la care am deprins desenul, pictura şi gustul 
pentru frumos. 

— Cînd aţi fost hirotonit preot şi hirotonit duhovnic ? 

— La 11 aprilie 1945, în Dumineca Sfîntului Ioan Scărarul, am fost 
hirotonit preot pe seama Mînăstirii Ântim din Capitală, iar în Vinerea 
Mare, 1947, am fost făcut duhovnic. 

— în ce mînăstiri v-aţi nevoit mai mult şi de care sînteţi în chip deo¬ 
sebit mai legat duhovniceşte ? 

— Lăsîndu-mă călăuzit în viaţă de Bunul Dumnezeu, prin păstorii 
mei sufleteşti, am trăit în mai multe mînăstiri precum: Rughi, Dobruşa, 
Episcopia Bălţi, Cernica, Neamţ, Plumbuita şi Antim. Toate îmi sînt 
aproape de suflet pentru că în toate m-am format şi folosit duhovniceşte 
de-a lungul vieţii. Dar, dintre toate, mai apropiată îmi este Mînăstirea 
Antim, în care am intrat din anul 1940, fiind atunci la Antim cămin pentru 
studenţii monahi. în acel an am intrat ca student în anul I la Academia 
de Arte Frumoase din Bucureşti, iar în anul următor am intrat ca stu¬ 
dent la Facultatea de Teologie. Pe vremea aceea, Mînăstirea Antim era 
condusă de Protosinghelul Nicodim Ioniţă, cu studii la Strasbourg, un 
foarte bun predicator. Prin cuvîntul său cald şi convingător, atrăgea mult 
popor la biserică. Apoi, prin slujbele cu sobor şi cîntările frumoase ale 
călugărilor cernicani studenţi, Mînăstirea Antim a început să se contu¬ 
reze ca un modest loc de evlavie pentru mulţi credincioşi ai Capitalei. 

— Cum era viaţa duhovnicească prin mînă6tirile noastre acum o 
jumătate de secol? 

— Mînăstirile prin care am trăit acum o jumătate de veac erau 
populate cu numeroşi călugări şi fraţi, de la 50 pînă la 200 de suflete în 
fiecare obşte călugărească. Erau adevărate familii duhovniceşti. Fraţii 
noi care intrau în mînăstire întîlneau fraţi mai vechi în uniformă călugă¬ 
rească, cu începătură ide barbă, cu bune deprinderi şi ascultări în ateliere 
şi la strană şi cu mulţi părinţi îmbunătăţiţi care, în simplitatea şi dragos- 

tea lor, ne ajutau cu sfatul, cu blîndeţea, ori numai cu viaţa lor curată 
şi smerită, să trăim după chipul vieţii lor. 

— Cum ajutau pe atunci mănăstirile noastre la menţinerea evlaviei 
ortodoxe străbune în rîndul credincioşilor? 

— în posturi, în Duminici şi sărbători, mai ales, veneau mulţi credin¬ 
cioşi la mînăstiri, fiind atraşi de slujbele frumoase săvîrşite în sobor cu 
mulţi preoţi şi diaconi şi de cîntările alese ale călugărilor şi fraţilor la cele 
două strane. Mai ales la privegheri şi la slujbele cu sobor din sărbători 
te simţeai ca în cer. Nu-ţi trebuia altă hrană şi bucurie mai mare în viaţă. 
Slujbele frumoase din mînăstiri, dragostea călugărilor dintotdeauna, găz¬ 
duirea credincioşilor la arhondarice, sfaturile date de duhovnici celor care 
veneau la ei pentru spovedanie erau o foarte bună hrană pentru suflete, 
încît prin toate acestea, şi mai ales prin slujbe şi duhovnicie, se întreţinea 
evlavia curată şî"-hunacuviinţă în casele credincioşilor noştri. 

— Cînd aţi terminat studiile de Belle-Arte şi teologie şi ce teză de 
licenţă aţi susţinut ? 

— Studiile teologice le-am început în anul 1932, la Seminarul Mona¬ 
hal de la Cernica, pe care l-am absolvit în 1940, şi le-am continuat între 
anii 1941 —1945, ca student la Facultatea de Teologie din Bucureşti. întru- 
cît paralel cu Teologia am absolvit şi Academia de Arte Frumoase din 
Capitală, mi-am luat ca teză de licenţă un subiect care aparţine deopotrivă 
şi teologiei şi picturii bisericeşti, intitulat „Chipul Mîntuitorului în icono¬ 
grafie”, privind pe lisus Hristos în icoană şi dincolo de icoană. 

— Ce părinţi duhovniceşti mai sporiţi aţi cunoscut la Cernica în timpul 
studiilor teologice ? 

— Mai întîi am fost uimit de viaţa aspră, ascetică, a leroschimonahu- 
lui Ghelasie, duhovnicul Mînăstirii Cernica. în preajma sa am simţit 
prezenţa harului dumnezeiesc şi mireasma sfinţeniei din felul cum trăia 
şi cum ne povăţuia pe calea mîntuirii. Tot în Cernica am cunoscut pe 
Protosinghelul Fotie Petrescu, care m-a atras prin dragostea şi bună¬ 
tatea sa, care îi lumina chipul blînd şi îi înaripa sfaturile duhovniceşti. 
Aproape toţi elevii Seminarului ne spovedeam la sfinţia sa. Alţi doi du¬ 
hovnici iscusiţi am cunoscut ceva mai tîrziu: pe venerabilul părinte Gheor- 
ghe Roşea, mare cunoscător al Sfintei Scripturi şi foarte bun sfătuitor 
duhovnicesc din Bucureşti. Apoi, pe părintele Ioan Culighin, duhovnic 
şi dascăl al rugăciunii inimii de renume, trăitor la Cernica, un rugător 
autentic şi iscusit lucrător al rugăciunii lui lisus. De la amîndoi luam 
sfaturi şi îndemnuri pentru sporirea mea duhovnicească şi pentru viaţa 
de rugăciune. 

— Ca teolog şi slujitor al Bisericii lui Hristos, ce consideraţi că aţi 
realizat mai important în viaţă ? 

— Atît în timpul studiilor, cît şi după licenţă, aflîndu-mă în obştea 
Mînăstixii Antim, am participat activ la viaţa duhovnicească ce se desfă¬ 
şura aici, ca slujitor şi mărturisitor al cuvîntului lui Dumnezeu, ca duhov¬ 
nic şi apoi stareţ al mînăstirii, contruibuind efectiv,*cu darul lui Dumne¬ 
zeu, la bunul mers al vieţii duhovniceşti şi gospodăreşti a acestei mînăs- 
tiri. Nu pot afirma că am realizat ceva important în viaţă, decît că, fiind 
Între ceilalţi fraţi slujitori, m-am străduit să întreţin pacea, armonia şi 
buna convieţuire în obşte, precum şi evlavia şi buna desfăşurare a slujbe¬ 
lor din biserică. Iar cînd am fost solicitat de bolnavi şi credincioşi, nicio¬ 
dată nu i-am refuzat, nici i-am întristat cu ceva; ci am făcut tot ce mi-a 
stat în putere să-i folosesc, să-i mărturisesc, să-i împac cu Dumnezeu şi 
cu oamenii. 

— Dar ca pictor bisericesc, ce aţi realizat mai deosebit ? 

— Am predat pictura la Seminariile Monahale din Mînăstirea Neamţ 
şi Curtea de Argeş; am lucrat şi organizat ateliere de icoane şi picturi 
de catapetezme la Mînăstirea Plumbuita şi Schitul Maicilor; am pictat 
în frescă singur sau în colectiv de pictori, mai multe biserici mînăsti- 
reşti sau în sate, precum biserica mare din Pipirig, biserica Mînăstirii 
Âgapia Veche, biserica mică din Mînăstirea Agafton, biserica mare din 
Mînăstirea Celic Dere, biserica Mînăstirii Radu Vodă din Bucureşti, şi, 
ţn prezent, biserica Mînăstirii Dealu. De mai mulţi ani sînt în Comisia de 
Pictură Bisericească şi lucrez personal, sau ajutat de ucenici, la restau¬ 
rarea unor fresce sau picturi în ulei din mînăstirile monumente istorice, 
precum Catedrala Patriarhală, biserica Mînăstirii Antim şi alte cîteva. 
Am format mai mulţi ucenici, astăzi pictori buni în frescă, şi am mai 
pictat o catedrală Ortodoxă în oraşul Hama din Siria. Prin toate acestea 
am căutat să pun în valoare pictura bisericească tradiţională, de care 
ne-am îndepărtat în ultima vreme, şi să împodobesc cît mai frumos posibil 
Casa lui Dumnezeu, căreia i-am închinat întreaga mea viaţă. 

—In ce fapte bune aţi aflat mai multă pace, bucurie şi mîngîiere 
duhovnicească ? 

— Pe toate acestea le-am simţit prezente în inima mea în timpul 
săvîrşixii Sfintei Liturghii, care mă înalţă sufleteşte cel mai mult; apoi, 
în timpul şi după rugăciunea făcută cu luare aminte şi cu umilinţă; cînd 
am ajutat material ori moral pe cei ce mi-au cerut ajutor; cînd am reuşit, 
cu darul lui Dumnezeu, să dobîndesc vreun suflet la pocăinţă şi cînd m-am 
aflat fără prihană în fapte şi în cuvînt faţă de propria mea conştiinţă, 
unde ştiu că mă întîlnesc cu Dumnezeu. 

— Întrucît cel mai mult iubiţi Biserica, rîuduiala sfintelor slujbe, 
ce însemnătate are pentru Prea Cuvioşia Voastră participarea regulată 
la cele şapte laude şi Sfînta Liturghie? 

— Sfintele slujbe zilnice, în general, şi mai ales Sfînta Liturghie în¬ 
seamnă pentru mine odihnă, bucurie, mîntuire şi împăcare cu Dumnezeu, 
cu conştiinţa şi cu semenii, sub razele vindecătoare ale „Soarelui Drep¬ 
tăţii”, care potoleşte şi usucă izvorul patimilor din trupul şi sufletul meu. 
Această stare duhovnicească, continuă dacă, după Sfînta Liturghie, mă 
pot menţine în duhul adevăratei smerenii. 

— Ce însemnătate are predica, cuvîntul de învăţătură pentru for¬ 
marea duhovnicească a călugărilor şi mir enilor? 

— O predică şi o cateheză bună, care se ocupă cu problemele reale 
ale ascultătorilor, fie ei călugări ori mireni, are adeseori darul de a trezi 
în noi starea de vinovăţie în care ne aflăm şi de a pune început bun 
îndreptării noastre. De asemenea, prin citirea Sfintei Scripturi şi a Sfinţi¬ 
lor Părinţi şi prin predicarea cuvîntului lui Dumnezeu, ni se lărgeşte 
orizontul cunoaşterii duhovniceşti şi se creează în viaţa noastră o ambianţă 
spirituală şi putinţa de a medita şi a ne putea ruga într-o plinătate duhov¬ 
nicească. 

— Monahii sînt datori a predica cuvîntul lui Dumnezeu ? Cum pot ei 
mai bine să mărturisească pe Hristos? 

— Monahii, prin definiţie şi făgăduinţă, sînt închinaţi lui Hristos; 
sînt persoane singuratice la propriu şi la figurat; izolaţi pentru toată 
viaţa de lumea păcatului. Tot prin definiţie, călugărul însemnează „bătrîn 
îmbunătăţit”, sau „om îndumnezeit”. Monahii sînt datori să predice pe 
Hristos prin cuvînt scris ori rostit, dacă li se cere sau li se impune această 
îndatorire. însă sînt datori să predice pe Hristos în orice împrejurare, 
adică necontenit, prin propria lor viaţă, trăită după poruncile Sfintei 
Evanghelii. Această poruncă a lui Hristos de a fi „lumină” şi „sare” a 
pămîntului, adică de a fi pildă bună prin viaţa trăită, atît în mînăstire 
cît şi în afara mînăstirii, este o îndatorire de toată viaţa. 

— Care este cea mai mare faptă bună a călugărului? Dar a mireanu¬ 
lui? 

— Cea mai mare faptă bună ce se cere călugărului socot că este sfin¬ 
ţirea propriei sale vieţi, în duh de smerenie. De asemenea, atît călugărului 
cît şi mireanului îi este de real folos dreapta socoteală în toate, care asi¬ 
gură un echilibru interior şi călugărului, şi mireanului. 

— Care este cea mai înaltă misiune evanghelică a mînăstirilor şi 
călugărilor din zilele noastre? 

— Misiunea cea mai înaltă a mînăstirilor din vremea noastră, deci 
şi a călugărilor, este de a duce o viaţă curată şi sfîntă, trăind în pace şi 
bună înţelegere duhovnicească; de a imprima temeinic rostul adînc al 
vieţii creştine în viaţa oamenilor şi de a fi oricînd gata să poată da răspuns 

bun şi liniştitor la toate întrebările esenţiale de care este frămîntată socie¬ 
tatea noastră. 

— Care este rolul duhovnicului pentru călugări şi mireni ? 

— Duhovnicul, în viaţa mînăstirească şi în cea de familie, are rolul 
de doctor sufletesc şi călăuză spre Hristos a sufletelor omeneşti, pe calea 
cea strîmtă şi spinoasă, dar şi luminoasă, a mîntuirii. 

— Din ce motive mai importante credeţi că aderă credincioşii la 
secte ? 

— în afară de motivele cunoscute, cred că mulţi credincioşi trec la 
secte dintr-un fel de evlavie şi dorinţă de cunoaştere a Sfintei Scripturi, 
ştiind că acolo li se citeşte din Biblie, li se vorbeşte despre Dumnezeu 
şi cîntă împreună. Adică, ei doresc şi caută ce nu pot avea suficient la 
preotul lor. Deci, ei pleacă din Biserică din lipsa unui bun păstor şi din 
lipsa unei catehizări şi educaţii religioase corespunzătoare evlaviei lor. 

— Ce ar trebui să facă mai deosebit preoţii şi călugării pentru opri¬ 
rea prozelitismului sectar, pentru apărarea credinţei ortodoxe străbune? • 

— Pentru oprirea prozelitismului sectar, atît preoţii, cît şi călugării 
trebuie mai întîi să trăiască ei înşişi o viaţă duhovnicească, evanghelică, 
fără de prihană, ceea ce ştiu că este foarte greu. Apoi, să studieze temeinic 
abaterile sectelor, să facă vizite acasă fraţilor credincioşi loviţi de secte; 
să le vorbească blînd din Sfînta Scriptură, arătîndu-le adevărul, şi să le 
spună de cîte daruri ae lipsesc nevenerînd pe Maica Domnului, lipsindu-se 
de Sfintele Taine, necinstind Sfînta Cruce, icoanele. Biserica şi sfinţii, 
toate fiind absolut necesare pentru mintuxre. 

— în ce măsură reuşeşte arta, frumosul, pictura bisericească să 
înalţe sufletele credincioşilor spre Dumnezeu, spre o viaţă creştină mai 
aleasă ? 

— Pictura, în general, şi pictura bisericească, în special, oferă omu¬ 
lui, credinciosului, un limbaj plastic, prin imagini şi culori, pentru a exprima 
idei şi realităţi ale credinţei noastre ortodoxe. Aceste adevăruri sînt expri¬ 
mate de obicei prin cuvinte. însă cuvintele, oricît ar fi de meşteşugite, 
sînt adeseori neîndestulătoare pentru a exprima realităţi imateriale; pe 
cînd prin imagini sau icoane, abstracţiunile devin uşor accesibile înţele¬ 
gerii omeneşti. Adevăruri creştine, ca Naşterea Domnului, Botezul, Pati¬ 
mile, învierea şi înălţarea Domnului, Pogorîrea Duhului Sfînt, Baiul, 
Iadul etc., necesită multe pagini de text pentru a le imprima suficient în 
mintea ascultătorilor. Prin imagini însă, ele devin mai uşor înţelese, 
pentru că sînt îmbrăcate intr-o formă materială şi simbolic-vizuală, pro¬ 
prie şi accesibilă naturii omeneşti. Prin gingăşia desenului, prin frumuseţea 
şi transparenţa spiritualizată a culorilor, prin interiorizarea imaginii şi 
măiestria artistică, asemenea imagini murale sau icoane atrag şi reţin 

atenţia credincioşilor, spunîndu-le dintr-o dată, fără efort, adevărul rela¬ 
tat în Evanghelie şi Tradiţie, înduioşînd şi înălţînd mintea cu uşurinţă 
ia realităţile suprafireşti. 

— Care este scopul principal al picturii bisericeşti în iconografia 
Bisericii Ortodoxe? 

— Adevăratul scop al picturii bisericeşti în tradiţia ortodoxă este 
de a crea un mediu propriu de meditaţie şi rugăciune credinciosului care 
se roagă, în scopul de a înţelege şi a trăi mai adînc sfînta credinţă creştină. 

— Ce ne învaţă Sfinţii Părinţi despre cultul Sfintelor Icoane ? 

— Teologia şi cultul sfintelor icoane se bazează pe întruparea Mîntui- 
torului nostru Iisus Hristos, Cuvîntul cel nevăzut al Tatălui, Care prin 
naşterea Sa din Sfînta Fecioară Maria. S-a îmbrăcat în trup omenesc, 
asemenea nouă, afară de păcat. în Dumnezeu-Omul întrupat, noi privim 
persoana a doua a Prea Sfintei Treimi, unind în Sine cele două naturi: 
divină şi umană. Deci, putem picta această perspană, pentru că are formă 
omenească. 

în icoana Domnului noi mărturisim trupul Său îndumnezeit şi recu¬ 
noaştem în icoană asemănarea cu prototipul, persoana divino-umană a 
Domnului. Prin sfinţirea icoanei se stabileşte relaţia harică dintre icoană 
şi prototip. Orice icoană are un nume, acela al prototipului, şi este 
venerată pentru că icoana văzută de noi participă la prototip, adică la 
sfîntul înfăţişat pe ea, care se află transfigurat în împărăţia lui Dumnezeu. 

— De ce combat sectele cultul Sfintelor Icoane ? 

— Sectele combat cultul Sfintelor Icoane pentru că nu înţeleg şi nu 
vor să înţeleagă învăţătura corectă despre întruparea Mântuitorului nostru 
Iisus Hristos şi nici rostul divin al Maicii Domnului în actul întrupării. 
Dacă şi-ar însuşi cu bună credinţă dogma întrupării, cred că ar deveni 
ortodocşi şi ar dispărea toate deosebirile de credinţă dintre ei şi noi. 

— De cînd datează cele mai vechi icoane şi picturi murale în Biserică ? 

— Cele mai vechi picturi murale ce se păstrează pînă astăzi se află 
în catacombele de la Borna şi datează din secolul al II-lea, mai ales cele 
din catacombele lui Calist şi Sebastian. Iar icoane pictate dintre cele mai 
vechi s-au descoperit în Siria, Armenia şi Capadocia şi datează din secolele 
II şi III. Am văzut la Mînăstirea Sfînta Ecaterina din Muntele Sinai 
una din cele mai mari colecţii de icoane ortodoxe vechi, dintre care unele 
sînt din secolele V—VI. 

— Care sînt cele mai vestite icoane miraculoase din ţara noastră şi 
în ce condiţii o icoană capătă această harismă ? 

— Cele mai vestite icoane din ţara noastră sînt: Sfînta Ana de la 
Mînăstirea Bistriţa-Neamţ, Maica Domnului de la Mînăstirea Neamţ, 
Maica Domnului de la Mînăstirea Dintr-un Lemn. Apoi, Maica Domnu- 

lui de la Mînăstirea Celic-Tulcea, Maica Domnului de la Nicula-Cluj, Maica 
Domnului de la Trifeşti-Roman etc. 

Orice icoană îşi are harisma ei, datorită simţului înfăţişat pe ea şi 
harului dumnezeiesc transmis icoanei prin sfinţirea, ei- Totuşi, la aceasta 
au o deosebită importanţă şi condiţiile morale în care este pictată o 
icoană. Dacă pictorul respectiv este un om profund credincios, dacă pos¬ 
teşte şi se roagă la începutul şi în timpul lucrului, dacă duce o viaţă de 
curăţenie sufletească şi trupească şi dacă, bineînţeles. Dumnezeu bine¬ 
voieşte să reverse belşug de har asupra acelei icoane. i 

— Cîte biserici aţi pictat în ţară şi străinătate ? 

— împreună cu cîţiva ucenici şi colegi de breaslă, am pictat în ţară 
peste 25 de biserici în frescă şi tempera, dintre care 6 pictate integral, 
iar restul restaurate. în străinătate am pictat integral trei biserici. Toate 
acestea în timp de 37 de ani, de cînd am primit calificarea de pictor 
bisericesc. 

— Ce trebuie făcut pentru ca pictura bisericească să-şi atingă scopul 
spiritual tradiţional? 

— Pentru ca pictura bisericească să-şi atingă scopul de a face vizibilă 
prin imagini împărăţia lui Dumnezeu în universul pictural al oricărei 
biserici, ar trebui ca pictorii bisericeşti să cunoască mai bine teologia icoa¬ 
nei şi iconografia ortodoxă; apoi să-şi însuşească temeinic desenul şi cro¬ 
matica în tradiţia stilului răsăritean bizantin, inspirîndu-se din pictura în 
frescă a vechilor noastre biserici. De asemenea, pictorii bisericeşti să-şi 
acorde talentul şi cunoştinţele lor cu o mai profundă credinţă în Dumne¬ 
zeu, cu o viaţă morală exemplară, potrivită cu lucrul sfînt pe care-1 săvîr- 
şesc şi să cunoască mai bine vieţile sfinţilor şi teologia cu toate simboa- 
lele ei. 

— Care este concluzia Prea Cuvioşiei Voastre despre pictura biseri¬ 
cească românească de astăzi? 

— Am pierdut marea tradiţie a picturii şi frescelor de valoare mon¬ 
dială din secolul XVI realizată de pictori autohtoni la noi, cum este cea 
din nordul Moldovei mai ales. Şcoala de pictură bisericească românească 
a intrat în decadenţă de pe la începutul secolului XIX, cînd, sub influenţa 
picturii realiste, ne-am îndepărtat de pictura tradiţională ortodoxă de 
factură bizantină. 

— De încheiere, ce sfaturi duhovniceşti adresaţi pe această cale fiilor 
duhovniceşti ai Prea Cuvioşiei Voastre? 

— Să asculte şi să pună în practică sfaturile date în numele lui Hris- 
tos, să iubească cel mai mult Biserica, slujbele, cărţile sfinte şi pe cei ce 
sînt în suferinţă, şi să se roage pentru mine ( ' , . ■ . 










416 


CONVORBIRI DUHOVNICEŞTI 


ii 


ARHIMANDRITUL BENEDICT GHIUŞ 
Mînăstirea Cernica 
(n. 1904-1990) 

Cunoscut şi apreciat în ţara noastră ca o personalitate duhovnicească 
remarcabilă. Arhimandritul Benedict Ghiuş este un părinte al inimii, 
al iubirii tainice pentru Dumnezeu şi oameni. Sihastru, călugăr de linişte 
şi, în acelaşi timp, duhovnic în adevăratul sens al cuvîntului. Ca puţini 
alţii, Prea Cuvioşia Sa, graţie harului Duhului Sfînt şi structurii sale 
sufleteşti, trăind toată viaţa în tumultul de zi cu zi al capitalei, a reuşit 
să se realizeze duhovniceşte, fără pustia şi liniştea cea din afară, spre care 
suspinăm cu toţii. Nu numai că s-a format sufleteşte în cetate, întrecînd 
pe mulţi călugări trăitori în linişte, ci a devenit încă din tinereţe un iscusit 
duhovnic şi povăţuitor de suflete pentru credincioşii intelectuali iubitori 
de Hristos, reuşind să împace; cu uşurinţă liniştea şi însingurarea cu slu¬ 
jirea şi misiunea creştină. 

Născut pe valea Şiretului, în Ţara de Jos a Moldovei, părintele Bene¬ 
dict a fost înzestrat de Dumnezeu cu un suflet gingaş, înclinat din copilărie 
spre meditaţie şi trăire interioară. După ce termină facultatea de teologie 
şi studiile universitare la Sorbona, primeşte tunderea în monahism la 
virata evanghelică de 30 de ani, închinîndu-şi întreaga viaţă slujirii Bise¬ 
ricii lui Hristos. Teza de doctorat susţinută mai tîrziu, „Faptul Răscumpă¬ 
rării în imnografia Bisericii Ortodoxe”, ne prezintă profilul său teologic 
de dogmatist şi imnograf. 

Cea mai mare parte din activitatea sa duhovnicească o desfăşoară 
la Catedrala Patriarhală din Bucureşti, ca preot slujitor, duhovnic şi 
predicator. Aici a crescut numeroşi fii duhovniceşti, a mingiiat multe 
suflete şi a întreţinut în rîndui credincioşilor capitalei o atmosferă de 
evlavie filocalică, fiind un iscusit povăţuitor pe calea znîntuirii. 

De cîţiva ani Părintele Benedict s-a retras la Mînăstirea Cernica, 
aproape de moaştele Sfîntului Ierarh Calinic, pentru care are o deosebită 
evlavie. Aici are două griji, tntîi biserica, cu frumoasele ei slujbe la care 
ia parte cu toată bucuria inimii; apoi chilia, în care se pregăteşte pentru 
veşnicie. Părintele Benedict este un călugăr de chilie, pentru că are lucrare 
interioară. Rugăciune, studiu, scrieri de cuvinte duhovniceşti, spoveda¬ 
nie, sfat către ucenici şi linişte. în cinci ani de stăruinţă. Prea Cuvioşia 
Sa a terminat de transcria şi diortosit cele patru volume de Proloage, tipă¬ 
rite la Mînăstirea Neamţ între anii 1854—1856, ce cuprind vieţi de sfinţi 
şi cuvinte de învăţătură de la marii Părinţi ai Bisericii. 

La venerabila sa vîrstă de peste 80 de ani, părintele Benedict vor¬ 
beşte mai puţin cu oamenii, vine mai greu la biserică, scrie mai puţin şi 
se ascunde tot mai mult In cămara cea de taină a inimii pentru a vorbi 
numai cu Hristos, Mîntuitorul lumii. Doar eînd bate soarele în fereastra 
! chiliei. Sfinţia Sa iese puţin pe cerdac, priveşte biserica Sfîntul Nicolae 
de pe insulă, cimitirul Sfîntul Lazăr, lacul din jurul mînăstirii, grădina 
şi florile de sub geam. Apoi se retrage iarăşi în chilie, unde îl aşteaptă 
bunii săi prieteni: Ceaslovul, Psaltirea, cărţile de studiu, condeiul, manus¬ 
crisele, candela şi metaniile. 

Am invitat pe părintele Benedict la un dialog duhovnicesc. Dar 
Sfinţia Sa ne oferă un alt ospăţ sufletesc: două cuvinte de folos din Pro¬ 
log, pe care le redăm în paginile ce urmează. 

Cu viat de folos sufletesc 

Omule, toate le-ai luat de la Dumnezeu. Şi înţelepciune, şi gînd, şi 
meşteşug, şi minte. Şi toate îţi sînt supuse ţie. Cele de pe pămînt, cele 
din ape şi din văzduh, care ţi s-au dat ţie spre hrană. însă ţi s-au dat 
împrumut, ca să mulţumeşti lui Dumnezeu pentru ele, prin dreptate, 
dragoste, blîndeţe, smerenie şi milostenie. Iar El îţi va da ţie daruri 
pe care ochiul nu le-a văzut şi urechea nu le-a auzit, nici la inima omului 
nu s-au suit, pe care le-a gătit Dumnezeu celor ce-1 iubesc pe El. 

Omule, cît eşti în priveliştea acestei vieţi, pînă ce tîrgul nu se risipeşte, 
cumpără-ţi ţie mila lui Dumnezeu, cu milostenie la săraci. Cu smerenia 
cumpără-ţi veşnica slavă; cu dreptatea, viaţa cea nesfîrşită; cu curăţia, 
cununa cea neveştejită. Cu blîndeţea cumpără intrarea în rai; cu rugă¬ 
ciunea, viaţa împreună cu îngerii; cu osteneala cumpără-ţi odihna; cu 
privegherea, faţa nevăzutului Dumnezeu; iar cu postul şi cu setea, desfă¬ 
tarea bunătăţilor celor veşnice. 

Omule, să-ţi fie în cap mintea şi priceperea; iar în ochi, privirea la 
Dumnezeu; iar în partea cea de jos să-ţi fie pămîntul în care vei merge, 
în urechi să-ţi fie ascultarea Sfintelor Scripturi; în piept, suspinarea 
pentru păcate. Pe limbă să-ţi fie adevărul; în gură, rugăciunea; în mîini, 
darea la săraci; în inimă,nemînierea. în trup să-ţi fie curăţia; în pîntece, 
infrînarea; în genunchi, închinăciunea către Dumnezeu. De vei păzi aces¬ 
tea, vei fi fiu al Luminii, părtaş al împărăţiei cerurilor, moştenitor al bucu¬ 
riei celei veşnice şi cetăţean al Ierusalimului celui de sus. 

. Dumnezeului nosţru slavă, acum şi pururea şi în vecii vecilor. Amin. 

!•. •• ,! - > i. . Din. Prolog, voi. III, luna mai, în 11 sile. 

— Cororbiri dnhowleifti 

• Învăţătură a Sf întului Yasile cel Mare pentru toată fapta bună 

Fraţilor, să fim binefăcători şi milostivi. Să urmăm Stăpînului nostru, 
ca să nu ardem în văpaia cea veşnică. Să nu primim bogăţia cu nedrep¬ 
tate, prin care alţii s-au făcut săraci. Să nu amestecăm averea noastră 
cu lacrimile săracilor, ca să moştenim bunătăţile cele veşnice. Aşa să 
cîştigăm pe Domnul, Cel ce a zis: „Miluieşte şi vei fi miluit”. „Cu ce măsură 
veţi măsura, vi se va măsura vouă!”. 

Să privim la sfinţii bărbaţi şi femei care, pentru dragostea lui Dumne¬ 
zeu, nu aveau decît trupul; ci şi pe acela uscat şi omorît cu postul, cu 
privegherea şi cu setea, în veghere de noapte, în rugăciuni şi închinăciuni 
cu lacrimi către Atotputernicul Dumnezeu. Adică, gura să ne fie la rugă¬ 
ciune ochii la priveghere şi lacrimi, mîiuile ridicate spre Dumnezeu; 
picioarele gata să stea înainte, ziua şi noaptea. Aşa să ne ostenim a smeri 
trupul, ca să ridicăm sufletul la cer. 

Cei greşiţi, să alergaţi la pocăinţă. Cei ce alergaţi, sîrguiţi-vă. Cei 
bogaţi, daţi la săraci. Cei cu dregătorii, împodobiţi-vă cu smerenie. Cei 
săraci, fiţi cu mulţumire şi supunere. Preoţilor, îmbrăcaţi-vă în blîndeţe 
şi dreptate. Judecătorilor, faceţi judecată dreaptă. Izbăviţi pe sărac şi 
pe văduva, iar pe cel scăpătat şi asuprit să-l răscumpăraţi. Pe cei robiţi 
să-i izbăviţi de la moarte şi să nu treceţi cu vederea pe cel ce zace înaintea 
porţilor voastre. Să mergem în urma bunului nostru Stăpîn de obşte. Să 
fugim de înşelătorul vrăjmaş, cel ce pierde sufletele noastre. Să ne sîrguim 
spre dumnezeiasca viaţă spre care ne apropiem, după ce puţin vom zăbovi 
în veacul acesta. Iar dacă ne lenevim, să ne aducem aminte de Cel ce a 
pătimit pentru noi, prin Care ne vom dezlega de legătura păcatelor. 

Să schimbăm grija cea trupească şi de puţină vreme cu cea duhovni¬ 
cească şi pururea fiitoare. 

Din Prolog, voi. IV, luna iulie, în 13 zile. 


MONAHUL VASIAN OPRIŞAN 
Mînăstirea Cemica 
(1888-1972) 

Călugărul cel mai iubit în obştea Mînăstirii Cernica este fără îndoială" 
părintele Yasian Oprişan. Vîrsta sa patriarhală de peste optzeci de ani, 
înţelepciunea sa duhovnicească, blîndeţea inimii, chipul său senin şi lumi¬ 
nos, împodobit cu barbă şi plete albe ca zăpada, ca şi graiul său dulce, 
moldovenesc, fac din părintele Yasian o adevărată podoabă a acestei 
mînăstiri. Ori de cîte ori vorbeşti cu sfinţia sa îţi dai seama ce preţioşi 

sîixt bătrînii, cîtă înţelepciune este ascunsă în graiul lor, cîtă smerenie 
în inimile lor. Şi mai ales călugării care au trăit o viaţă întreagă în feciorie 
şi ascultare ajung la bătrîneţe la o înaltă măsură de înţelepciune duhovni¬ 
cească. 

Părintele Yasian este un călugăr frumos în adevăratul sens al cuvîntu- 
lui, pentru că este smerit. Este înţelept, pentru că întotdeauna vorbeşte 
de moerte. Este blînd, pentru că întotdeauna te odihneşte cu vorba. Graiul 
său rar păstrează permanent cadenţa şi tonul rugăciunii. Iar moartea, 
pentru părintele Vasian, nu este ceva extraordinar, ieşit din comun. Este 
doar o despărţire firească pe care o aşteaptă de atîţia ani. O călătorie lungă 
printr-o grădină cu flori. Este o nuntă, cu îngeri, cu făclii aprinse, cu 
candele împodobite şi cu cîntări duhovniceşti. 

Cu aceste gînduri ne apropiem de chilia părintelui Yasian. îl aşteptăm 
să vină de la Sfînta Liturghie. îl privim cum coboară încet pe treptele 
bisericii, cum păşeşte cumpănindu-se pe trotuar, sprijinindu-se în băţ. 

— Binecuvîntaţi, părinte Vasian! 

— Domnu’, tată, Domnu’! 

— Bucuros de aşa musafiri? 

— Cum să nu, tată! Poftiţi la mine în ohilie ... 

— Nu cumva sînteţi cam bolnav? 

— Ei, părinte . . . Boală, bătrîneţe, păcate, toate se adună odată. 
Cînd este omul tînăr şi sănătos, toată lumea este a lui; iar cînd se apropie 
moartea, nimic nu-i mai trebuie. 

— Cîţi ani aveţi, părinte Vasian? 

— Am 84 de ani. Merg pe 85. Am trăit destul, slavă Domnului! 

— Am auzit că sînteţi din Moldova. 

— Da, sînt născut în comuna Bahna, judeţul Roman, în anul 1888, 
la 30 noiembrie. ■ 

— Şi în ce an aţi venit la mînăstire ? 

— în 1910, cînd aveam 23 de ani. Părinţii mei erau cam săraci. M-au 
dat la Roman, băiat de prăvălie. Dar mie îmi plăcea tare mult biserica. 
Apoi, după ce m-am întors din armată, pe cînd tata voia să mă însoare, 
am fugit de acasă şi am plecat direct în Sfîntul Munte. Acolo m-a chemat 
Dumnezeu, în grădina Maicii Domnului! 

— Şi unde aţi trăit în Sfîntul Munte? J -v / 

— Puteam să mă duc oriunde: la ruşi, la greci, la sîrbi. Dar am tras 
la români, la Schitul Prodromul. Părinţii m-au primit cu dragoste. Acolo 
m-am format cît de cît. Acolo m-am şi călugărit. După cîţiva ani, m-am 
dus mai sus de schit, la o chilie a unui părinte român, unde trăiau vreo 













420 


CONVORBIRI DUHOVNICEŞTI 


zece-doisprezece călugări şi fraţi. Căci singur am plecat din. ţară, fără 
să ştie nimeni, singur am vrut să trăiesc şi acolo. <' 

— Aţi cunoscut la chilia aceea vreun călugăr mai îmbunătăţit, părinte 
Vasian? 

— Acolo trăiau numai români. Şi era un schivnic bătrîn foarte sporit, 
de loc de pe la Suceava. îl chema Varlaam. Nu dormea noaptea de loc. 
Tot timpul la biserică, la metanii, la ascultare. Se ruga permanent şi 
tăcea. Acolo, în timpul sărbătorilor, se făceau privegheri de toată noap¬ 
tea. Iar dimineaţa se săvîrşea Sfînta Liturghie, se dădea masa la trapeză, 
pe urmă părinţii se odihneau un ceas-două. însă părintele Varlaam nu 
se mai culca. Se ruga mereu. Odată l-am întrebat: „Dar nu te mai culci 
oleacă, părinte Varlaam?” „Nu, frate Gheorghe, nu-s obosit!”. 

De la o vreme, părintele Varlaam s-a retras la o colibă singur, în 
pădure, ca la un kilometru. Acolo se nevoia singur în post şi rugăciune, 
cum numai Domnul ştie. După un timp s-a îmbolnăvit părintele Var¬ 
laam şi, slăbind tare, a trimis vorbă la superiorul chiliei, care era duhov¬ 
nicul nostru, să vină să-l împărtăşească. Părintele a luat Sfintele Taine 
şi mi-a spus: „Frate Gheorghe *— că aşa mă chema din botez — ia fră¬ 
ţia ta un sfeşnic aprins şi mergi înaintea mea la coliba părintelui Varlaam, 
că eu duc Sfîntul Potir săj împărtăşesc!” 

Cînd am intrat înlăuntru, el era culcat pe un fel de pat, foarte slăbit. 
Apoi deodată s-a întărit, s-a luminat la faţă şi sculîndu-se în picioare pe 
pat, a zis: „Ce văd eu! Ce lucru minunat văd eu!” Şi era vesel la faţă şi 
luminat şi bătea uşor din mîini. „Părinte Varlaam, am venit să te împăr¬ 
tăşesc !” a zis părintele superior. „Bine că aţi venit 3. . . Dar să vă spun 
ce văd eu !.. .” însă nu putea să ne spună că îngerul lui Dumnezeu îl 
oprea pe el. Apoi l-a împărtăşit şi s-a bucurat şi mai mult. Cînd să ple¬ 
căm iar ne-a zis: „Staţi să va spun ce lucru minunat am văzut eu ! . . .” 
„Spune-ne, părinte Varlaam, ce ţi-a descoperit Dumnezeu”. Dar oricît se 
forţa nu putea nici de data asta să spună ceva. Poate nu eram vrednici 
să aflăm tainele cele dumnezeieşti. Apoi am plecat amîndoi la chilie, iar 
părintele Varlaam a rămas în grija unui frate. După cîteva zile s-a dus 
la Domnul părintele Varlaam. L-am adus pe năsălie devale şi l-am îngro¬ 
pat. ■ - ' ■ - - * . >■ ■ ‘..r ■ ■■ 

Mi-aduc aminte, cînd eram cu părintele Varlaam la chilie, la plivit 
straturile, nu mă lăsa să vorbesc. „Frate Gheorghe — îmi spunea el — 
mai bine sa ne rugăm. Iată eu plivesc, iar frăţia ta zi acatistul Maicii Dom¬ 
nului”. Şi am făcut aşa de multe ori. Şi am văzut că este mult mai de 
folos să taci şi să te rogi decît să vorbeşti. Dumnezeu să-l odihnească cu 
drepţii pe părintele Varlaam, că bine mă învăţa ! : i > 

Ei, părinte, am văzut multe în cei 62 de ani de cînd sînt în mînăs- 
tire ... Am văzut şi în Sfîntul Munte mulţi călugări sporiţi ca părintele 
Varlaam, Am văzut unii şi răi. Dar nu mai răi ca mine! 

— Părinte Vasian, ce ascultare mai deosebită ai avut la Schitul Pro- 
dromul ? - ', 

— Am fost rînduit şi la bucătărie, şi la paracliserie, -şi la grădina. 
Cea mai grea ascultare a fost însă la bolniţă. Şi am făcut trei ani ascul¬ 
tare la bolnavi. Aveam vreo zece paturi. Veneau la noi şi greci, şi ruşi şi 
români pustnici. După ce se îmbolnăveau sau îmbătrîneau cereau să fie 
primiţi la bolniţa Frodromului. Grecii mai ales, ziceau: „Haidem la vlahi!” 
Şi îi primea părintele egumen pe toţi, şi îi dădea la bolniţă în seama mea, 
zicîndu-mi: „Părinte Vasian, să ai grijă de fiecare. Dă-le mîncare, fă-le 
curăţenie, spală-le rufele, fă-le focul, citeşte-le pravila, că părinţii sînt 
bolnavi şi nu mai pot. Fă ascultare cu dragoste şi vei avea mare plată 
la Dumnezeu”. Aşa mă sfătuia egumenul schitului. Iar eu, pe cît am putut 
m-am ostenit să-i ajut pe toţi părinţii bolnavi. îi mîngîiam, le citeam din 
Vieţile Sfinţilor, le citeam pravila, îi pregăteam pentru Sfînta împăr¬ 
tăşanie. ■ '-* 

în trei ani au murit mulţi părinţi pe mîinile mele. Cei mai mulţi din 
călugări mor frumos. Unii însă mor greu. Alţii caută să fugă de moarte. 
Aşa s-a întîmplat cu un părinte român, Vamava. El a avut o viaţă călu¬ 
gărească mai aşa. A umblat în Sfîntul Munte peste tot. Cînd s-a îmbol¬ 
năvit a venit la Prodromul, la bolniţă. Zăcea la pat foarte slăbit. într-o 
noapte, pe cînd citeam pravila cu glas tare între odăi, ca să audă părinţii 
bolnavi, deodată aud un zgomot. Tocmai atunci terminasem psalmii Utre¬ 
niei. Era miezul nopţii. Cînd mă duc în odaie îl găsesc pe părintele Var- 
nava, căzut jos, cu mina pe clanţa uşii. Cînd a văzut că se apropie moartea 
de dînsul, el s-a sculat să fugă. Dar cum a pus mîna pe minerul uşii, a 


şi murit. 

— Părinte Vasian, erau mulţi călugări la Prodromul? " ' 

— în 1910, cînd m-am dus eu în Sfîntul Munte, erau 90 de părinţi 



şi fraţi la Prodromul. Apoi, după război au început să se împuţineze. Iar 
după schimbarea calendarului a intrat dezbinarea între ei şi s-a ruinat 
unitatea lor. Astăzi mai sînt 15 călugări români la Prodromul. Dar în 
celelalte mînăstiri erau pe atunci mulţi călugări. în Mînăstirea rusească 
Sfîntul Pantelimon erau peste 1.500. La ei venea vaporul cu alimente în 
fiecare lună. Aveau un vapor special. Le aducea de toate, dar mai ales 
grîu» vin, haine. Apoi ei împărţeau în dar multe alimente la călugării să¬ 
raci şi la pustnicii din tot Sfîntul Munte. Sîmbăta era zi .de milostenie. 
Atunci veneau mulţi chilioţi, pustnici şi fraţi la trapeza mînăstirii şi pri¬ 
meau alimente gratuit, le puneau în traiste şi plecau înapoi. . 

Aveau şi grecii mulţi călugări, şi sîrbii, şi bulgarii, şi mai ales românii. 
Mulţi trăiau pe la Bchituri, la chilii şi colibe. Şi era multă îndestulare în 
Sfîntul Munte şi multă pace. Dar de la schimbarea calendarului a intrat 
dihonia între toţi. 

— Aţi cunoscut pustnici şi călugări sporiţi în Sfîntul Munte? 

— Erau mulţi călugări cuvioşi pe atunci în Athos, dar fugeau de 
oameni şi trăiau necunoscuţi, prin chilii, prin colibe şi peşteri. Şi mureau 
acolo singuri, numai cu Hristos şi cu cîte un ucenic lingă dînşii. Ei, ce 
era atunci Sfîntul Munte! Adevărată grădină a Raiului. La tot pasul unde 
mergeai întîlneai un călugăr, un pustnic rugîndu-se, un schivnic făcînd 
metanii, o chilie, un schit, o lavră. Iar cînd sunau clopotele în sărbători, 
răsuna tot muntele de se auzea pînă departe pe mare... 

— Cîţd ani ai trăit la Sfîntul Munte, părinte Vasian? 

— Am trăit de toţi 14 ani, pînă în 1924, Pînă atunci însă am mai 
venit de două ori în ţară. Mă trimiteau părinţii să aduc alimente de la 
metoace. A treia oară însă, cînd am venit, nu m-am mai putut întoarce la 
Prodromul din cauza stilului. Am stat cîţiva ani la Schitul Darvari în 
Bucureşti, dar degeaba. Nu mă mai primeau cei din Athos. Atunci m-am 
dus la via Prodromului de la Ţifeşti-Panciu, unde era cu răspunderea pă¬ 
rintele Evghenie Dumitrescu, călugăr cu viaţă sfîntă. 

Mi-aduc aminte, a venit odată la noi, la metoc, părintele exarh. Eram 
noi vreo zece călugări, toţi formaţi de părintele Evghenie. Şi a zis.exar- 
hul: „Părinte Evghenie, m-am gîndit să recomandăm pentru preoţie pe 
părinţii Daniil şi Elefterie. Sînt buni să slujească la biserică, unde este 
nevoie. La vie s-or mai găsi alţii. Ce zici sfinţia ta”? Iar el a răspuns: 
„Apoi de aici de la vie aţi găsit călugări pentru preoţie, părinte exarh ? 
De ce nu căutaţi în mînăstiri că sînt destui? Aici sînt adunătură, ca la 
vie”. Şi a plecat mîhnit părintele exarh. Iar după plecarea lui ne-a zis 
părintele Evghenie: „Părinţilor, feriţi-vă. de preoţie. Preoţia este taină 
înfricoşată, de care trebuie să dai greu răspuns la judecată, în faţa lui 
Hristos. Preotul trebuie să aibă viaţă sfîntă. Doar aţi citit că puţini din 
preoţi se mîntuiesc!” 

-— Cîţi ani aţi trăit la Schitul Darvari? 

— După război am foBt din nou chemat la Schitul Darvari, de părin¬ 
tele egumen Simeon Ciumandra, şi am trăit permanent 20 de am. Iar 
după ce s-a desfiinţat schitul am fost trimişi cu toţii aici, la Cerrdca. 

—'Nu vă pare rău că nu sînteţi în Sfîntul Munte? 

— Da, am dorit să mă întorc înapoi ca să moT acolo, dar nu s-a putut. 
Cred că aşa este voia lui Dumnezeu. Am auzit că şi acolo este tare 
greu. Nu au'preoţi, nici călugări destui, că nu vor grecii să mai primească. 

— Aici, la Mînăstirea Cernica, cum vă simţiţi duhovniceşte ? - 

— Foarte bine, cu rugăciunile Maicii Domnului şi ale Sfîntului Calinic. 
Am mare mîngîiere la biserică. Iau parte zilnic la toate slujbele. Cred Gă 
Sfîntul Calinic se va ruga şi pentru mine! La chilie mă rog mai puţin. 
Zic mai mult „Doamne Iisuse”. Că am slăbit, părinte, nu mai pot ca-odată î 

— Cum vă împărtăşiţi? . ■ > 

— O dată la trei săptămîni. >■•.>* ■ r 

— Mai puteţi citi Psaltirea la chilie ? 

— Cum să nu, părinte! Psaltirea este cartea noastră de rugăciuni, 
a călugărilor. Zilnic trebuie să o citim. Dar eu păcătosul, tot mai rar citesc 
în ea. Iaca, moartea vine, şi eu nu mă mai pocăiesc. Vasian tot Vasian 
rămîne! 

— Cum vă simţiţi cu sănătatea? 

— Sînt tot mereu bolnav, părinte. Inima, inima mă ţine . . . Uneori 
nici nu mă pot scula din pat. Dar boala este foarte bună pentru călugări. 
Mai ales la bătrîneţe. Ţi-aduce aminte de moarte, te pregăteşte de drum, 
îţi aduce umilinţă. Boala este un dar pentru bătrîni. îi mai rău cînd mori 
aşa, fără veste şi nepregătit. 

—i Părinte Vasian, de ce fapte bune are mai multă nevoie călugărul 
înainte de moarte? 

— De toate faptele bune are nevoie; dar cel mai mult are nevoie să 
fie spovedit şi împărtăşit cît mai des cu Trupul şi Sîngele Domnului. 
Aceasta-i toată nădejdea noastră. ■ 

— Şi altceva ce mai faceţi, părinte Vasian? 

— Dă, tată, mai nimic nu mai fac. Aştept şi eu ajunul Crăciunului! 
în curînd vine Domnul să mă ia şi mă căiesc că nu m-am pregătit. Mi-a 
dat Dumnezeu tinereţe şi sănătate, şi călugărie, şi viaţă lungă ca să mă 
pocăiesc . . . Dar Vasian tot Vasian a- rămas! - . . • • • 

— Lasă, părinte Vasian, că are Dumnezeu grijă de sfinţia voastră! 

— Dă, tată. Eu m-am dat cu totul în mîinile Lui. Facă El cum o şti 
cu mine păcătosul. Numai să mă mîntuiesc. Mare milă a făcut Dumnezeu 
cu mine, tată! Mi-a dat boală ca să văd cum este suferinţa, m-a adus 
aici, la Sfîntul Calinic, mi-a pus piedică să nu mai merg în Sfîntul Munte .. ; 
De toate mi-a dat. De-acum, sfîrşitul cel bun! - 

— Spuneţi-mi, părinte Vasian, după atîţia ani de trăire în mînăstire, 
simţiţi în suflet bucurie duhovnicească? 

— Da, părinte! Am uneori mare bucurie în suflet. Mă mîngîie darul 
Duhului Sfînt. Alteori am mai puţină bucurie. Atunci mă simt mai pustiu, 
mai împietrit. Şi mă amărăsc şi mă ocărăsc singur, cum de stau aşa. Că 
iaca, moartea este la uşă ... 

— Părinte Vasian, aveţi nădejde că ne vom întîlni împreună cu toţii, 
dincolo, în rai? - ‘ 

— Da, părinte — a răspuns bătrînul cu faţa luminată — am mare 
nădej de că ne vom mîntui! Şi cred că ne vom întîlni cu toţii, acolo, în 
faţa Domnului nostru lisus Hristos! 

— Tare ar fi fost bine, părinte Vasian, să fi fost* preot! Ajutaţi şi pe 
alţii la mîntuire. 

— N-am fost vrednic, părinte, de aceea n-am primit preoţia. 

— Ce credeţi, este păcat dacă un călugăr nu primeşte preoţia din 
evlavie? * ' 

— Nu, nu-i păcat. Dacă cineva se simte vrednic, s-o primească. însă 
noi nu facem nici cele ale călugăriei, dar pe cele ale preoţiei oare o să le 
facem ?. 

— Vă. mulţumesc, părinte Vasian, de aceste frumoase sfaturi. Acum, 
vă rog, daţi-mi şi mie un cuvînt de folos înainte de plecare. 

— Dar pînă acum, ce am făcut? N-am spus tot cuvînt de folos? — a 
răspuns părintele Vasian zîmbind cu bunătate. Cel mai scump lucru pe 
pămînt este mîntuirea. Pe aceea să n-o pierdem, că atunci degeaba ne-am 
mai născut. Mîntuirea, tată, mîntuirea să n-o pierdem, că am pierdut 
totul! , * .i 

— Care este fapta bună cea mai de folos pentru călugări? 

— Rugăciunea, părinte! Rugăciunea este cea mai importantă faptă 
\bună a călugărului. Mirenii cresc copii, au destule griji. Ei se mîntuiesc 
prin necazuri, iar călugării prin rugăciune. Asta este grija noastră: să 
slăvim permanent pe Dumnezeu. Este o rugăciune mică, dar care are 
mare putere pentru călugări. Adică să zici mereu „Doamne Iisuse Hris- 
toase, Fiul lui Dumnezeu, miluieşte-mă pe mine, păcătosul”. Zi mereu 
rugăciunea asta şi de toată primejdia te va scăpa. încolo, păzeşte rîn- 
duiala călugărească cu sfinţenie şi osteneşte-te să faci fapte bune, acum 
cînd poţi, nu cînd vei fi bătrîn şi neputincios ca mine. 

— Vă mulţumesc, părinte Vasian pentru toate. Sper să mai vin pe 
la sfinţia voastră. 

*•< — Să vii, tată, să mai vii pe la mine, că sînt şi eu singur... Ai mei 

toţi au murit. Cînd îţi mai aduci aminte, pomeneşte-mă şi pe mine la 
rugăciunile sfinţiei tale, că n-are cine mă pomeni după moarte. Aşa, pă¬ 
rinte, să ne pregătim întotdeauna de moarte, că iată, „securea stă la ră¬ 
dăcina copacului” ! Lasă mînia, lasă cearta , lasă averea, lasă toată slava 
lumii acesteia, ca să nu pierdem pe Domnul! 

— Binecuvîntaţi şi mă iertaţi, părinte Vasian 1 Apoi, sărutîndu-i 
mtna 1 am ieşit din chilie, iar bătrînul mi-a răspuns: 

, , —Domnul, tată, şi Maica Domnului să te binecuvînteze! Ia de la 
mine această icoană şi fotografia mea, să-ţi aduci aminte de mine!.., 

Apoi, petrecîndu-ma pînă in prag, venerabilul părinte Vasian, lumi¬ 
nat la faţă şi alb la plete'ca un patriarh de demult, s-a rezemat de uşă şi, 
ridicîndu-şi mina dreaptă spre cer, mi-a repetat ultimele sale cuvinte: 

— Mîntuirea, tată, mîntuirea sufletului! Pe aceea să n-o pierdem că 
nu avem ce da în loc ! ! 

* 

* * 

După cîteva luni m-am dus din nou la Cernica, să mă închin la Sfîntul 
Calinic şi să mai vorbesc cu părintele Vasian. I-am găsit chilia încuiată. 

— Unde este părintele Vasian? , 

— S-a dus, părinte, la Domnul! îl găsiţi în cimitir, la Sfîntul Lazăr . . . 

Am trecut în ostrovul Sfîntului Nicolae, singur şi abătut de gîndun. 
Unde este bunul părinte Vasian? în care ceată de drepţi se află sufletul 
său? Dacă mai trăia, cîte cuvinte de folos mi-ar fi mai dat!.. . 

Cu aceste gînduri am intrat în cimitirul mînăstirii de la Sfîntul Lazăr. 
Peste lac, peste ostrov, peste mine batea un vînt rece de noiembrie. Lîngă 
biserică am găsit un mormînt simplu, proaspăt, pe a cărui cruce de lemn 
scria: „ . .. 

MONAHUL VASIAN OPRIŞAN 
n. 1888 — f 21 septembrie 1972 

Dumnezeu să te odihnească cu sfinţii, părinte Vasian! 


MONAHIA ARCADIA RĂDULESCU 
Mînăstirea Pasărea 
(1885-1973) 

Cea mai vîrstnică călugăriţă şi cu cea mai lungă vechime din Mînăs¬ 
tirea Pasărea este maica Arcadia Rădulescu. Aceasta o spun numeroşi 
credincioşi, o ştiu maicile din mînăstire şi o dovedeşte însuşi chipul palid, 
sever şi brăzdat de riduri al maicii Arcadia. însă, cel mai bine cunoaşte 
viaţa sfinţiei sale şi ar putea da mărturie despre ea, maica Steliani Cherciu, 
ucenica bătrînei călugăriţe. ‘ 

Maica Arcadia este tipul călugăriţei de cîmpie, extrem de modestă, 
mai puţin comunicativă, individualizată, trăsături specifice mai ales mî- 
năstirilor din Ţara Românească. Sfinţia sa nu ştie sau, mai bine zis, nu 
găseşte de folos să ne* spună cîteva momente mai importante din viaţa sa 
de mînăstire. în schimb ştie să trăiască călugăreşte, să se roage, să se 
mărturisească, să crească ucenice, să fie întotdeauna prezentă la sfînta 
biserică. Şi de fapt aceasta este caracteristica întregului monahism or¬ 
todox. Un monahism al tăcerii şi al rugăciunii, al smereniei, şi al faptelor; 

iar nu un monahism al vorbelor. Un monahism al comuniunii duhov¬ 
niceşti, format în chilie, sub epitrahilul duhovnicului, în jurul părinţilor 
bătrîni, în atmosfera intimă de familie spirituală. X)e aici şi profunzimea, 
afecţiunea, modestia şi intimitatea monahismului nostru. De aici şi gre¬ 
utatea de a comunica cu părinţii, de a afla cîteva momente din viaţa lor. 
O asemenea întrebare li se pare nefireasca, jenantă chiar. Şi dacă nu uităm 
că fiecare călugăr are nevoinţa lui, măsura lui, luptele lui, bucuriile lui, 
diferite de ale celorlalţi, pe care le cunoaşte doar duhovnicul, trebuie să 
înţelegem cît de anevoie este să vorbeşti cu un călugăr, mai ales despre 
viaţa şi ostenelile lui personale. Despre probleme intime, duhovniceşti, 
călugării nu discută niciodată între ei, decît numai cu bătrînii şi duhov¬ 
nicii. Iar dacă voieşti totuşi să afli cîte ceva, reuşeşti numai dacă ştii 
să te apropii de inima lor şi să primeşti atît cît ţi se dă. Sînt inimi care 
ţi se deschid mai mult, şi i nim i care se deschid numai pentru Hristos. 

Or, maica Arcadia este tocmai din rîndul călugărilor tăcuţi, care nu-şi 
comunică sufletul decît lui Dumnezeu şi duhovnicului. Asta nu înseamnă 
că sfinţia sa nu iubeşte oamenii, florile, cerul senin, slujbele frumoase. 
Ba, se vorbeşte că maica Arcadia are un deosebit cult al icoanelor, al icoa¬ 
nelor vechi de secole, care aduc pînă la noi şi păstrează cel mai fidel par¬ 
fumul evlaviei străbune. Maica Arcadia caută şi preţuieşte asemenea 
icoane uitate prin poduri, sau nebăgate în seamă prin case, pe care le 
spală de fum, le curăţă, le sărută, le împodobeşte cu bunăcuviinţă şi le 
aşază în chilia sfinţiei sale ca într.-o biserică. Apoi le tămîiază din vreme 
în vreme, îşi deschide Ceaslovul înaintea lor şi îşi face sfînta rugăciune. 

Este una din bucuriile ei, din marile ei bucurii duhovniceşti. Trebuie 
să văd icoanele maicii Arcadia! Bat uşor în uşă. Iese în prag o maică bă- 
trînă, mică de statură şi binevoitoare. Este maica Steliani, ucenica ei. 

— Pe cine căutaţi? 

... —Vreau să văd pe maica Arcadia şi icoanele sfinţiei sale. 

, . — Poftiţi, părinte, în chilia din dreapta. Maica vine imediat. 

O chilie curată ca un potir de cristal, cu miros de flori, de tămîie şi 
fructe coapte şi cu rafturi pline de icoane vechi, împodobite cu rame şi 
ştergare, ca un mic altar mînăstiresc. Este chilia maicii Arcadia. Pe masă. 
Ceaslovul şi Psaltirea; alături, metaniile şi ochelarii stau în aşteptare. 
Totul este curat, primenit şi binecuvîntat. O ordine ce se impune şi care 
exprimă, desigur, ordinea duhovnicească, curăţia sufletească a maicii 
Arcadia. 

Lipseşte numai maica Arcadia. Apoi se deschide o uşă şi păşeşte încet 
înlăuntru o călugăriţă bătrînă şi înaltă cu chipul sobru şi auster. 

— Maica Arcadiâ? Binecuvîntaţi-mă, maică Arcadia! - . . r 

—Do mn ul, părinte. Arcadia, păcătoasa!-^ :i . . f i 

— Am venit să vă vedem icoanele acestea frumoase şi vechi. Cum 
le-aţi adunat ? 

— Da, părinte, îmi plac mult sfintele icoane. Nu pot să văd chilia 
goală. Parcă mă simt singură. M-am învăţat cu ele. Le-am găsit mai mult 
ocazional, pe la rude, prin podul unei case, la oameni care voiau să le 
vîndă sau moştenire de la maicile mele, care mi-au lăsat casa. 

— Sînt destul de vechi, mi se pare. 

— Cea mai veche este icoana aceasta a Maicii Domnului din secolul 
XVII. Apoi cealaltă, cu Sfîntul Nicolae, din acelaşi secol. Celelalte sînt 
din secolele XVIII şi XIX. Am icoane vechi şi în chilia de alături a maicii 
Steliani. în total sînt peste cincizeci de icoane vechi, afară de altele şi 
mai frumoase, pe care le-am donat mînăstirii, anul trecut. 

— Mai vine în vizită Prea Fericitul pe la Pasărea? 

— Vine mereu cu şantierul acesta, pînă s-o termina. A venit în anul 
acesta în februarie. Şi Prea Fericitul, ce bun este cu noi! Un adevărat pă¬ 
rinte ! Cînd am auzit că vine, am rămas uimită. De abia se vindecase puţin 
de gripă. Nici nu ştia doctorul de asta. Numai s-a urcat în maşină şi a 
venit pînă vizavi, în pădurea „Pustnicul”, că pe dincoace nu se putea 
veni. Apoi s-a urcat in barcă şi a traversat lacul la mînăstire. Şi era o zi 
rece, şi bătea un vînt de te lua din loc. Noi am ieşit cu tot soborul pe malul 
lacului, dincoace, şi îl aşteptam. Barca se legăna de valuri în toate părţile, 
iar Prea Fericitul stătea în barcă, îmbrăcat în alb, parcă era o lebădă! 
Două maici sunau clopotele, iar noi toate cîntam „Cuvine-se cu adevărat” 
şi ne rugam pentru el, ca să ajungă cu bine la mînăstire. După ce ne-a 
binecuvîntat, a vizitat şantierul, a stat puţin la stăreţie şi a plecat. L-am 
petrecut toate pînă ia marginea lacului, am pus un covor în barcă şi în 
timp ce Prea Fericitul se depărta pe lac, noi cîntam „Apărătoare Doamnă”. 

— Maică Arcadie, aveţi 90 de ani? 

< —Aproape, părinte. Am 88. Născută în 1885. '• <•* > 

, — Sînteţi de multă vreme la mînăstire? ■' • * .! ’ 

— Din anul 1891, cînd eram numai de şase ani. Părinţii mei erau de 
aici, dintr-un sat de cîmpie. Ei ar fi vrut să mă dea la şcoală, că aveam 
rude din neam mare. Dar Dumnezeu a rînduit altfel pentru mine. O rudă 
a familiei noastre era călugăriţă, aici la Mînăstirea Pasărea, şi. m-a cerut 
de la părinţi, să mă crească la mînăstire ca ucenică şi moştenitoare. 

Aşa am ajuns la Pasărea. Şi am crescut aici, tot în casa aceasta pe 
care o vedeţi. Am învăţat şcoală în satul de alături, iar maicile m-au în¬ 
văţat slova veche, cititul la Ceaslov, tipicul la biserică. M-au învăţat să 
mă rog, să-mi fac canonul, să tac întotdeauna, să fac ascultare. M-au în¬ 
văţat să ţes, să împletesc, să cos şi să laud neîncetat pe Dumnezeu. 

-în ce an v-aţi călugărit, maică Arcadie? < > ■ 

— în anul 1903, părinte. Iată sînt 70 de ani de atunci. Au trecut 
repede. Nici n-am sperat că o să ajung pînă acum. Am fost tot timpul 
slabă şi firavă. După ce maicile mele au plecat din lumea aceasta, am 
rămas eu cu răspunderea casei. A fost bine că am avut tot timpul, din 
1900, pe maica Steliani. Am trăit amîndouă în casa aceasta 73 de ani! 
Ne-am împăcat foarte bine. Ne rugam amîndouă, mergeam la biserică, 
lucrăm la atelierul de covoare, ne ajutăm una pe alta. Este greu, părinte, 
singură. Mai ales la boală şi bătrîneţe. 

— Mai aveţi şi alte ucenice ? 

— Mai am o ucenică, tot Arcadia o cheamă. Este de vreo douăzeci 
de ani la mine. Foarte evlavioasă şi bună. Ea duce greul şi osteneala casei. 
Lucrează la ateliere. Ba mai am, părinte, o ucenică tînâră, venită de cîteva 
zile. Este din Maramureş. E bine, părinte, să-i daţi un sfat, să fie cuminte 
şi să iubească pe Hristos. Vină, soro, încoace să te vadă părintele ! . ■ • 

— Maică Arcadie, ce ascultări mai importante aţi avut în mînăstire 
în cei 82 de ani? 

— Eu n-am făcut mai nimic în mînăstire, părinte. N-am fost nici 
cîntăreaţă la strană, că nu am voce. N-am fost nici în conducerea mînăs- 
ţirii. N-am fost nici la ateliere. Am făcut ascultare maicilor şi mi-am căutat 
de călugărie. . . 

— Ba ai fost, totuşi, paraclisieră la biserică mulţi ani — adaugă 
maica Steliani, cu o voce blîndă. 

— Bine că v-aţi căutat de călugărie, maică Arcadie. Acesta este cel 
mai mare lucru. Y-aţi închinat viaţa, tinereţea, sufletul lui Hristos şi 
îi slujiţi cu smerenie duhovnicească de aproape 90 de ani! O adevărată 
jertfă a dragostei de Dumnezeu. Aţi cunoscut în mînăstire călugăriţe 
bune, sporite în viaţa duhovnicească ? 

— Au fost, părinte, dar nimeni nu ştia viaţa lor. Am cunoscut maici 
bune, nevoitoare, nelipsite de lâ biserică, tăcute, cu rugăciunea pe buze 
tot timpul. Eu însă nu ştiu să povestesc. Fiecare caută să-şi ascundă viaţa 
sa, ca să nu-şi piardă plata. -vm 

— Maică Arcadie, nu ştiţi decese cheamă pădurea de alături „Pust¬ 
nicul” ? Poate o fi trăit vreun călugăr pustnic în pădurile acestea? 

— Din bătrîni am auzit că ar fi trăit aici un mare călugăr pustnic, 
cred că înainte de întemeierea Mînăstirii Pasărea. Nu se ştie numele lui 
şi locul unde s-a nevoit. 

— Ştiţi poate cum a luat fiinţă Mînăstirea Pasărea ? ' 

— Am citit în istoricul mînăstirii că două sau trei călugăriţe s-au 
dus în anul 1813 la stareţul Mînăstirii Cernica, arhimandritul Timotei, 
şi l-au rugat să le facă şi lor un mic schit în pădurile acestea. Stareţul 
Timotei a pornit cu ele şi cu încă un părinte încoace, prin desişul codrului. 

Pe cale, tot timpul i-a însoţit o pasăre, care zbura din copac în copac şi 
ciripea. Cînd au ajuns în locul acesta, pasărea s-a aşezat pe un stejar bă- 
trîn şi ciripea tare. La tulpina stejarului era şi un muşuroi de furnici. 
Atunci stareţul Timotei, îndemnat de Duhul Sfînt, a înfipt aici toiagul 
său în pămînt şi a zis: „Aici să fie altarul bisericii!” Apoi a binecuvîntat 
locul acesta şi a zis către maici: „Să vă înmulţiţi ca furnicile!”. Era în 
anul 1813. Şi îndată oamenii au început să taie pădurea, că nu era pe 
atunci poiană, şi au făcut o biserică din lemn. Iar de la pasărea aceea i 
s-a spus primului schit „Pasărea”. 

— Maică Steliani, de cînd sînteţi în mînăstire?. 

— Cuvioase părinte, din anul 1900. Eu sînt din părţile Tîrgoviştei, 
născută în 1891. Cînd eram de 9 ani, m-a luat o rudă a noastră, care era 
maică aici la Pasărea, şi aşa am venit la mînăstire. De atunci am intrat 
în chilia aceasta şi am trăit aici permanent pînă astăzi. Sînt cu şase ani 
mai mică decît, maica Arcadia. 

— V-aţi împăcat bine, amîndouă, atîţia ani de zile? 

— Avem 73 dc ani de cînd trăim împreună în aceeaşi casă dar o dată 
nu ne-am certat. Ne rugăm împreună, mîncăm împreună, lucrăm la un 
loc, mergem la biserică şl dăm slavă Domnului. Eu am învăţat întotdeauna 
să mă supun, să ascult, să întreb şi să-mi tai voia mea. Şi dacă este ascul¬ 
tare, este şi dragoste, este şi pace. . 

— Aţi mai vizitat şi alte mînăstiri, de cînd sînteţi la Pasărea? 

— Nu, cuvioase părinte, n-am plecat nicăieri. De aproape optzeci 
de ani de cînd trăim la Pasărea, n-am vizitat alte mînăstiri. N-am avut 
timp. Şi nici n-am simţit nevoia. Am avut tot ce ne trebuie — biserică, 
preot, chilie, şi am fost mulţumite. Ce folos ai dacă vezi ? i 

. — Maicilor, daţi-mi un cuvînt de folos duhovnicesc! 

— Sfinţia voastră daţi-ne cuvînt de folos. Noi aşteptăm de la sfinţia 
voastră, că şi noi căutăm şi avem nevoie. 

— Apoi, să trăiţi tot aşa în dragoste şi ascultare pînă la sfîrşitul vieţii 
şi nădăjduiesc că veţi fi şi dincolo împreună, cum aţi fost şi pe pămînt. 
Vă mulţumesc, maicilor, de toată dragostea şi de tot ce mi-aţi povestit. 

!>: .— Vă mulţumim şi noi de vizită. Mai poftiţi! 

MONAHIA DOROTEIA BĂRBIERU 
Mînăstirea Pasărea 
; “• (n. 1911) ' 1 

.JK , 1 ; 

— Aţi fost pe la maica Doroteia? mă întreabă maica Arcadia. . 

— Nu încă. Nici nu ştiu unde îşi are chilia. 

— Ar fi bine să vă duceţi. Mergeţi la dreapta, pe lingă biserică,şi 
numaidecît daţi de chilia ei. Aproape de cimitir. 

Fac ascultare. Întîi mă înclin în biserică. Apoi merg în cimitir. Aici, 
cruci mai noi şi mai vechi, de demult. Morminte, flori şi tăcere. Atîta 
tăcere şi pace în acest cimitir! Aici dorm sute de călugăriţe, care s-au 
rugat în smerenie şi au adormit în pace. Multe din numele lor s-au şters 
de pe cruci. Multe din oasele lor s-au risipit în pămînt. Multe din oste¬ 
nelile lor s-au uitat, odată cu numele şi pomenirea lor. Sînt rugătoarele 
Domnului de aproape două secole. Sînt miresele lui Hristos care I-au închi¬ 
nat tinereţea, fecioria, dragostea, viaţa. S-au trudit pentru El pe pămînt. 
Acum se odihnesc în lumina Lui. L-au slăvit printre oameni. Acum îi 
cîntă veşnic în cer. Doamne odihneşte cu drepţii pe smeritele Tale roabe! 

Cu gîndul la cei adormiţi, bat în uşă maicii Doroteia. O călugăriţă 
smerită şi binevoitoare îmi deschide. 

— Maica Doroteia ? Binecuvintează! 

— Domnul, părinte. Doroteia, păcătoasa. Poftiţi! 

Aceeaşi casă ospitalieră, curată, plină de icoane, de flori şi de soare, 
ca în toate mînăstirile de maici. 

— Maica Arcadia mi-a vorbit de sfinţia voastră. 

— Da, maica Arcadia este cea mai vîrstnică din Mînăstirea Pasărea. 
O călugăriţă bună. 

— Sînteţi de mulţi ani în mînăstire, maică Doroteia ? 

— Din anul 1929, părinte. Aveam 15 ani atunci. 

— Aţi venit direct la Mînăstirea Pasărea? 

— Ei, părinte, povestea mea este cam lungă... Staţi oleacă jos, 
gustaţi un pahar de apă şi să vă povestesc. Noi sîntem de loc de la Bîrlad. 
Am fost şapte fraţi. Tata ne-a murit în războiul din 1916. Mama a murit 
şi ea, după un an de suferinţă. Eu eram doar de cîţivâ anişori. Nu mai 
ţin minte părinţii. Cel mai mic din copii a murit, doi din fraţi sînt căsă¬ 
toriţi în sat, iar ceilalţi patru sîntem la mînăstire. 

— Şi cum aţi venit la mînăstire, maică Doroteie? 

— Să vă povestesc. Eu am fost crescută de mică de către o mătuşă 
a noastră, că eram toţi copiii pe drumuri. Mătuşa stătea la ţară. Păşteam 
vitele, lucram la cîmp. La şcoală n-am învăţat de copilă, că n-avea cine 
umbla cu vitele. Cînd eram de nouă ani, au venit prin sat două maici 
cu Sfînta Icoană, că era mare secetă. Cînd le-am văzut îmbrăcate în negru, 
mă gîndeam singură: Ce sînt acestea? Să fie Maica Domnului? Da’ de ce 
sînt două? Maica Domnului este numai una. Şi am întrebat pe mătuşa: 
„Cine sînt acestea?” „Ei, fetiţă, acestea sînt maici de la mînăstire”. „Da’ 
ce fac ele la mînăstire?” „Se roagă, fetiţă, pentru toată lumea”. „Mă duc 
şi eu la mînăstire! Mă duc şi eu, mătuşica, la mînăstire!” Şi mă ţineam 

de maicile acelea. M-am apucat de hainele lor şi nu voiam să mă las de 
eie. Iar maicile, ea să scape de mine, mi-au zis: „Lasă, Mărie, nu plînge. 
Rămîi acasă şi ne aşteaptă. O să mai venim noi pe aici să te luăm la 
mînăstire. Acum mergem cu Sfînta în altă parte ...” 

Eu le-am crezut şi am rămas la mătuşa. Nu mai puteam de bucurie, 
în toată ziua ieşeam la portiţă, mă uitam pe drum să văd: nu vin maicile 
să mă ia la mînăstire? Uneori întrebam pe oameni: „N-aţi văzut d’euă 
maici de la mînăstire?” „Nu, fetiţă, ii-am văzut!” 

Nu mai aveam linişte. Fiind copilă, am început să-mi fac hăinuţe 
negre. Pe cap îmi puneam o pînză neagră, aşa cum am văzut la maici. 
Dar maicile n-au mai venit ani de zile prin satul nostru. Mătuşa nu voia 
să mă lase la mînăstire. Cînd aveam 14 ani, m-a dat tocmai în oraşul 
Corabia la o patroană să învăţ croitoria. Eram singură, fără părinţi 
departe de fraţii mei. Munceam şi plîngeam toată ziua. Am stat acolo 
doi ani, între timp aud că fratele meu cel mai mare. Petru, s-a dus la 
mînăstire, la Ghighiu. I-aş fi scris, dar nu ştiam carte. Am început fingilră 
să învăţ a citi şi a scrie, după abecedar. Apoi i-am scris Ja mînăstire prima 
mea scrisoare. Cînd am primit răspuns, plîngeam'de bucurie: „Ştiu de-acum 
să scriu şi să citesc!” Un dor de mînăstire mă chinuia mereu. într-o zi 
mi-am luat bagajul şi am plecat la Mînăstirea Ghighiu, unde era călugărit 
deja fratele meu Pimen. „Părinte Pimen, pot să stau şi eu aici în mînăs¬ 
tire?” „Nu se poate aici, fetiţă. Numai la mînăstire de maici. Aici sînt 
călugări”. „Du-mă la o mînăstire de maici!” 

Părintele a tocmit o căruţă şi m-a dus la Mînăstirea Ţigăneşti. M-a 
încredinţat maicilor Teofana şi Magdalena, pe care le cunoştea puţin. 
După ce a plecat părintele, m-a apucat un urît grozav. Presimţeam ceva 
rău. Nu mai puteam sta în Mînăstirea Ţigăneşti. Părintele a fost nevoit 
să mă aducă aici, la Pasărea. Era în vara anului 1929. Am fost dată uce¬ 
nică la o maică bătrînă. Stătea aici în dosul mînăstirii. Am răbdat 
la dînsa douăzeci şi şapte de ani. însă sînt mulţumită că mi-a dat Dom¬ 
nul sănătate şi răbdare să fac ascultare. Apoi bătrîna a murit şi eu mi-am 
făcut chilie aici. Era o casă veche pe care noi am reparat-o. Şi din anul 
1956 trăiesc aici, în chilia asta. 

— In, ce an v-aţi călugărit, maică Doroteie? 

— în 1937, părinte. Apoi m-a luat, împreună cu alte maici, la Şcoala 
Sanitară de Cruce Roşie, din Bucureşti. Am stat patru ani şi acolo şi am 
suferit multe. f . . 

— Maică Doroteie, aţi crescut ceva ucenice în mînăstire? Sfinţia 
voastră, care aţi trăit atîţia ani în mînăstire, aveţi experienţă cum tre¬ 
buie să creşteţi o soră de mînăstire. * 1 : 










432 CONVORBIRI DUHOVNICEŞTI 


— Am crescut, părinte, cîteva, dar n-am prea avut parte de ele. După 
ce le formam puţin, mi le lua; pe unele la stăreţie, pe altele la ateliere, 
pe altele la obşte. Insă am mare dragoste, să primesc fete şi să le cresc 
duhovniceşte, cu toate că nu sînt mai odihnită. Tot eu «trebuie să am grijă 
de ele, să le supraveghez întotdeauna, să le deprind cu rînduiala călugă¬ 
rească, să le fac de mîncare. Căci ele nici nu ştiu, nici nu au vreme, ca 
trebuie să lucreze zilnic la ateliere şi la obşte. 

— Este bine, maică Doroteie, să creşteţi cît mai multe ucenice, să le 
formaţi, să le învăţaţi frica de Dumnezeu, că acestea vor rămîne după 
sfinţiile voastre şi vă vor pomeni după moarte. 

— Părinte, aveţi dreptate. Dar tare se mai cresc greu! Tineretul 
acum nu mai are rîvnă şi dragoste de mînăstire ca înainte. Toate vor haine 
bune, vor salariu, caută pensie, nu au multă răbdare. Mai mult trebuie să 
rabzi tu de la ele, decît ele de la tine. Se supără repede, îţi răspund 
împotrivă... ... 

— Da, maică. Aşa au crescut acasă. Părinţii, poate nu le-au vorbit de 
Hristos, nu le-au dat un cuvînt bun, o carte sfîntă să citească. De unde 
să ştie? De unde să înveţe? De aceea vă trebuie mai multă răbdare şi 
iscusinţă pentru formarea lor. Este şi aceasta o jertfă. Trebuie să facem 
şi noi ceva pentru Hristos. Să lăsăm pe cineva în urma noastră. 

— Cîţi duhovnici aveţi? 

— Sînt doi. Fac liturghia zilnic şi toată pravila după rînduiala. Dumi¬ 
nica mai vin şi credincioşi. Se ţine predică şi se cîntă foarte frumos. Avem 
maici renumite în psaltichie. 

.* —Maică Doroteie, sînteţi patru fraţi la mînăstire? 

— Dă, părinte. Primul este părintele Pimen, cel mai mare dintre 
fraţi. El a intrat la Ghighiu. Apoi a făcut Seminarul din Cîmpulung Mus¬ 
cel, al orfanilor de război. El i-a adus la Seminar şi pe al doilea frate, 

. părintele Nifon, care acum este duhovnic, aici, la Pasărea. Apoi urmez eu 
şi ultimul este părintele Dorotei de la Schitul Cetăţuia-Muscel. El este 
mai mic. A stat cu părintele Pimen la Cetăţuia douăzeci de ani. Era numai 
călugăr. Iar de vreo cîţiva ani l T a făcut şi pe el preot. Acum toţi sînt preoţi 
şi slujesc Sfînta Liturghie, Părintele Pimen ne-a adus pe toţi la mînăs¬ 
tire şi ne-a crescut... 

— Maică Doroteie, ai vizitat şi alte mînăstiri? 

' '— Nu, părinte. N-am vizitat nici o altă mînăstire. Am stat tot timpul 
pe loc. Din 1929, de cînd am venit la Mînăstirea Pasărea, n-am fost decît 
numai la fraţii inei de la Schitul Cetăţuia, de cîteva ori. Mai ales la hram, 
ca să le ajut. încolo nu am vrut să umblu pe drumuri, că nu-i călugăreşte. 
Nici salariu şi pensie n-am căutat, şi Dumnezeu a purtat tot timpul grijă 
de mine. 


♦ 

— Maică Doroteie, aţi avut la Mînăstirea Pasărea vreun duhov¬ 
nic mai renumit? . 

— Am avut pe părintele arhimandrit Mina Prodan de la Mînăstirea 
Neamţ. A stat aici douăzeci de ani. Era renumit în părţile acestea. Venea 
multă lume la el, la mărturisire. Sfătuia foarte frumos şi ţinea predică 
regulat în biserică. Mulţi veneau din Bucureşti numai să-i asculte predica. 
Mustra pe faţă păcatul. 

— Vă mulţumesc de toate, maică Doroteie. Dumnezeu să vă dea sănă¬ 
tate şi cît mai multă rîvnă duhovnicească, ca să slăviţi mereu pe Dumne¬ 
zeu şi să vă rugaţi pentru toată lumea! 

— Ne rugăm, părinte, că pentru aceasta stăm la mînăstire! 

MONAHIA ISIDORA MĂHUNŢEXU 
Mînăstirea Ciorogîrla *1 j 

(n. 1916) 

în fiecare mînăstire sînt călugări care comunică şi călugări care tac. 
Călugări care fug de oameni pentru Dumnezeu şi călugări care iubesc pe 
oameni, tot pentru Dumnezeu. în orice obşte mînăstirească întîlneşti cîte 
un călugăr mai deschis la suflet, mai comunicativ, care odihneşte pe cei¬ 
lalţi, care ştie să-i împace pe toţi, să le slujească la toţi, să se smerească 
înaintea tuturor. Aceştia sînt călugării cei mai iubiţi atît de părinţi, cît 
şi de mireni. Toţi întreabă de dînşii, se simt bine în prezenţa lor, le păşesc 
pragul chiliei, le destăinuiesc necazurile şi cer de la ei un cuvînt, un sfat, 
o rugăciune. Ei sînt mai senini la faţă şi mai deschişi la inimă, pentru că 
în sufletul lor se odihneşte duhul dragostei lui Dumnezeu. 

Un asemenea suflet binecuvîntat, senin şi plin de dragoste are şi maica 
Isidora Mărunţelu din Mînăstirea Ciorogîrla. O cunoaşte toată obştea. O 
ştiu credincioşii de prin sate. O caută pelerinii care ajung pînă aici. O 
iubesc toate maicile şi fiecare întreabă de dînsa. Pentru că sfinţia sa poartă 
în inimă o bunătate deosebită, o bucurie a Duhului Sfînt care se revarsă 
în afară, o lumină neprihănită care iradiază faţa, privirea şi graiul. Oricînd 
şi oriunde o găseşti în pace şi mulţumire sufletească. Pentru ea călugăria 
este o adevărată binecuvîntare. Iar mînăstirea nu este doar un loc de 
ispăşire a păcătoşilor, ci o casă sfîntă a lui Dumnezeu, plină de soare, de 
flori, de bucurie, de cîntări şi dor de viaţă, unde fiii cei mai aleşi ai nea¬ 
mului nostru se roagă lui Hristos pentru ei şi pentru lume. 

Soborul călugăriţelor, pentru maica Isidora, nu este o adunare oare¬ 
care de femei îmbrăcate în haine negre. Ci o familie duhovnicească, de 
mame şi fecioare, care roşesc în faţa oamenilor şi ard ca nişte făclii înain- 

tea sfintelor icoane. Un buchet de flori şi spice de gnu coapte în soare, 
închinate, ca o zeciuială a neamului la picioarele lui Hristos. Pentru sfinţia 
sa. Biserica Domnului este un altar divin de jertfă supremă, în care suflete 
curate, fiice de ţărani şi fecioare neprihănite, jertfesc Mirelui Hristos fecio¬ 
ria lor, tinereţea lor, rugăciunile lor, speranţele, bucuriile, gîndurile şi toată 
dragostea inimii lor. , ■ ' 

Iată pentru ce maica Isidora este întotdeauna senină la suflet şi gata 
să primească pe fiecare. Iată pentru ce cuvintele ei te liniştesc şi-ţi picură 
în inimă o pace de taină. Poate tocmai de aceea sfinţia sa iubeşte pe toţi 
şi este iubită de toţi. Poate tocmai pentru aceea maicii Isidora îi plac atît 
de mult florile, mai ales cele de cîmp, îi plac teii înfloriţi, albinele, grădina, 
viţa de vie încărcată de roade, pomii, lanul de grîu legănat în vînt, izvoa¬ 
rele, oamenii, cerul şi lumina soarelui. 

Toate acestea mă îndeamnă să întreb de maica Isidora. 

— 0 găsiţi la biserică — mi se răspunde. Nu lipseşte niciodată de la 

slujbă. Este o călugăriţă bătrînică, ca de 65 de ani. Aşteptaţi, că întot- 
deuna rămîne la urmă. Iar după vecernie o găsiţi la chilie. Nu pleacă 
nicăieri. , 

Bat în uşa chiliei. ’ 

m- —Este acasă maica Isidora? - 

— Acasă, părinte. E dusă aproape, pe cîmp, să adune flori. Aşa îi 
place sfinţiei ei. Vine îndată. Poftiţi în chilie. Noi sîntexn ucenicele ei şi 
îi ştim obiceiul. 

O chilie mare, luminată de soare. De jur împrejur flori de tei, pojar- 
niţă, coada şoricelului şi sunătoare, întinse cu grijă la uscat. Vine maica 
Isidora cu un braţ de flori. 

— Binecuvîntează, maică Isidora. Vă plac florile? 

— îmi plac, cuvioase, florile de cîmp. Am adus aici sunătoare, albăs¬ 

trele de grîu, sînziene, nalbe, de toate. Avem flori şi aici, în curte. Bujori, 
trandafiri, muşcate. Doar noi le udăm şi îngrijim. Dar nu-mi place să le 
aduc în chilie. Sînt numai aşa, de ornament. , 

— Maică Isidoră, sînteţi de mulţi ani în mînăstire ? 

*■ — De trezeci şi şase de ani, cuvioase. Sînt de aici, din partea Tîrgo- 

viştei. Mi-a fost drag să slujesc lui Hristos. { a- ■ u, 

t—A ţi mai stat şi în alte mînăstiri? ‘ s.?.< 

— Nu, cuvioase. Am venit direct la Ciorogîrla şi am stat permanent 
aici, cu mila Domnului. 

— Aţi cunoscut vreo călugăriţă mai sporită în mînăstire? ■ 

— Am. cunoscut, 1 cuvioase. Unele chiar foarte bune. Dar eu nu le 
ştiu fundamentul vierii, că erau toate ascunse. Cea mai bună călugăriţă 
pe care am cunoscut-o a fost maica Verona Becan (1886 —1967), de loc din 

Ardeal. Era schivnică. Sfinţia sa întrecea pe toate celelalte cu nevoinţa 
călugărească. Mai ales cu tăcerea şi rugăciunea lui Iisus. Ea nu iubea 
deloc vorba, multa povestire. Ne uimeam de tăcerea ei. Vorbea rar, numai 
cînd o întreba cineva, şi foarte scurt. Da sau nu. Alt cuvînt nu scotea. 
Apoi, nu lipsea niciodată de la Sfînta Liturghie şi de la cealaltă pravilă, 
în biserică stătea tot timpul în picioare, ca uimită. Permanent se ruga. 
Avea rugăciunea lui Iisus. Noi o observam cum îşi mişcă buzele încet. 
Nu cînta la strană, ci stătea deoparte la locul ei, cu privirea numai în jos 
şi faţa senină. Nimeni Au căuta s-o deranjeze, că ne cuceream de lucra¬ 
rea ei. 

Ce înţeleaptă era maica Verona! Ea strălucea ca o stea între noi. 
Lucram la înrămat icoane. Iar sfinţia sa nu scotea un cuvînt toată ziua. 
Tot timpul îşi mişca încet buzele. Dacă avea nevoie de ceva la atelier, 
făcea semn cu mîna. La chilie, aud de la ucenica ei că se ruga aproape 
toată noaptea. Dormea două-trei ore. Carne nu mînca niciodată. Nici 
vin nu gusta. Mînca numai cît o pasăre. Se împărtăşea la o lună cel mult. 
Maica Verona iubea mult cîntările la strană. Se hrănea din ele. Nu ştiu 
de ce pe mine, în chip deosebit, mă iubea. Cînd vedea că lipsesc de la 
strană, venea la mine şi mă chema cu glas rugător: „Maică Isidoră, hai 
la biserică. Vino şi cîntă la strană. Cînd cînţi sfinţia ta, parcă se umple 
biserica de lumină ...” Obişnuia să mă laude puţin., ca să mă atragă la 
strană. Ce minunată şi înţeleaptă era maica Verona! A decedat în virstă 
de 81 ani cu rugăciunea pe buze. 

— Altceva nu mai ştiţi despre dînsa ? 

— Ştie multe ucenica ei, dar nu vrea să povestească. Este tot aşa de 
tăcută. 

A mai fost o maică la noi, foarte sporită. Maica Melania Hurduc, de 
loc din judeţul Bacău (1892 —1966). Ea în tinereţe a fost îngrijitoare de 
copii. Apoi a venit la Mînăstirea Ciorogîrla şi s-a călugărit. Ce frumos ne 
povestea maica Melania din viaţa sfinţiei sale! îi plăcea cel mai mult 
la biserică. Nu lipsea o dată de la pravila bisericii şi mai ales de la Sfînta 
Liturghie. Era un suflet vesel, bărbătos, plin de curaj şi de multă dragoste. 
Era foarte sfătuitoare şi curată la inimă ca un copil. Pe toate maicile le 
îmbărbăta şi le mîngîia. Nici una din mînăstire nu te întărea sufleteşte 
cu cuvântul şi pilda vieţii ca maica Melania. La biserică, cea dintîi. La 
ascultare, plină de dragoste şi îndemnătoare. Iar la chilie, ştie Domnul 
cum se nevoia. Metanii multe, închinăciuni, pravilă, citirea Psaltirii şi a 
Vieţilor Sfinţilor. 

A avut un sfîrşit frumos, tot aşa de frumos cum i-a fost şi viaţa. S-a 
îmbolnăvit în luna februarie, 1966. Stătea mai mult în pat. Nu voia să 
meargă la doctor. Mă duceam des pe la sfinţia ei. într-o zi i-am zis: „Maică 

Melanie, dă-mi un cuvînt de folos”. Iar ea mi-a răspuns: ,,Maică Isidoră, 
două fapte bune cred că ne ajută cel mai mult la mîntuire: rugăciunea 
şi mil ostenia. Să te rogi mereu lui Dumnezeu, cu toată credinţa şi osîr- 
dia, atît la biserică şi ascultare, cît şi la chilie. Apoi,să faci milostenie la 
cei lipsiţi. Măcar cît curge printre degete. Iar dacă ţii degetele mai răsfi¬ 
rate să curgă mai mult este şi mai bine. Şi încă o faptă bună să mai faci: 
să nu spui niciodată minciuni că minciuna este de la diavolul. Cînd spui 
numai adevăr, ai pace şi cu oamenii, şi cu Dumnezeu”. 

— Maică Isidoră, povestiţi-mi cum a murit maica Melania. 

— M-am dus într-o zi, pe la 10 martie, la maica Melania. I-am dus 
ceva de mîngîiere. Sfinţia ei stătea în pat. Era foarte senină la faţă şi 
bucuroasă. La urmă m-a întrebat: „Maică Isidoră, cît mai este pînă la 
Buna-Vestire” ? „Mai sînt două săptămîni, maică Melanie”, i-am răspuns. 
„Să ştii că atunci mă duc eu la Dumnezeu”! a zis ea plină de bucurie. 
Şi aşa s-a întîmplat. în noaptea de Buna-Vestire, după priveghere, maica 
Melania a adormit cu rugăciunea pe buze . .. 

— Dar vreun duhovnic bun aţi avut aici la mînăstire, maică Isidoră ? 

, — Am avut un părinte duhovnic foarte bun. îl chema ieromonahul 

Cleopa Ştefanescu (1890—1971). De loc, era din părţile Buzăului, iar cu 
metania, de la Mînăstirea Ghighiu. A venit la noi ca duhovnic în anul 
1963, în decembrie. Şi a adormit în Domnul la Sfintele Paşti, în 1971. 

.—Ce nevoinţe călugăreşti deosebite avea părintele Cleopa? 

— Opt ani, cît a fost la noi preot şi duhovnic, nu a jignit o dată pe 
nimeni, nu s-a mîniat pe cineva, n-a vorbit măcar un cuvînt de rău asu¬ 
pra vreunei maici, chiar dacă i-ar fi făcut cineva un rău cît de mare. Avea 
■răbdare‘de martir şi dragoste"de oameni c um n-am mai văzut la nimeni. 
Răbda de la cel mic, răbda şi de la cel mare, răbda de la mireni, răbda 
şi de la maici, răbda şi boale, şi osteneală, şi bătrîneţe. Toate le răbda cu 
o tărie de mucenic. Nici nu ofta vreodată, nici nu se jeluia cuiva, nici 
nu făcea măcar aluzie, nici nu primea să-i amintească cineva de vreo per¬ 
soană cum că l-a supărat, nici nu cîrtea, nici nu se mînia, nici nu judeca 
jje nimeni, nici măcar nu se întrista la faţă. R âmîne a acelaşi în toate 
ispitele. Mereu cu privirea senină, blîndă, cu glasul potolit şi plin de pace 
duhovnicească. A fost, pot să spun, un călugăr sfînt, un martir al minăs- 
tirii noastre. Că au fost destui care l-au necăjit, iar sfinţia lui nu punea 
la inimă nimic pentru dragostea lui Hristos. 

— Cînd săvîrşea Sfînta Liturghie părintele Cleopa ? 

> — De patru sau cinci ori pe e&ptămlnă făcea Sfînta Liturghie. Lunea, 
marţea şi joia,-o făcea dacă se întîmpla şi o sărbătoare. Aşa cum se face 
şi acum. Şi slujea părintele Cleopa la bisericii cu atîta dragoste şi credinţă. 

cum nu mai găseşti astăzi. Avea 80 de ani, dar o dată nu ar fi spus că 
nu mai poate, că îl doare ceva. 

Apoi, sfinţia lui nu intra niciodată în chiliile maicilor. Nu venea nici 
pînă în prag. Ci ele veneau la sfinţia lui să se spovedească sau să le citească 
ceva. Spovedania o făcea regulat în biserică, mai rar la chilie. Şi nu le 
mustra la mărturisire, decît uşor le dojenea şi le dădea canon cu înţelep¬ 
ciune. Veneau încă şi mulţi mireni. Mai ales copiii din sat îl iubeau tare 
mult, pentru că le dădea întotdeauna cîte ceva. Zilnic veneau copiii la 
el. Iar părintele dădea totul de pomană. 

Cînd venea la sfinţia lui cineva tulburat şi-i spunea necazul, el îl mîn- 
gîia zicînd: „Rabdă, suflete, şi nu te tulbura! Este acolo, în cer, o drep¬ 
tate, este un scaun de judecată. Acolo toate se vor răsplăti”! Cînd venea 
la sfinţia lui vreo maică sau creştină şi-i cerea ceva, chiar dacă ar fi fost 
ziua sau noaptea, nu exista să n-o ajute cu milostenia şi cu cuvîntul. 
Chiar dacă ar fi dormit în ceasul acela, se scula repede şi cu mare dragoste 
o primea, o asculta, o miluia şi o binecuvînta. Parcă îl aud şi acum pe 
părintele Cleopa cum zicea: „Bine, suflete, nu se poate să pleci de la 
mine aşa!” Şi repede se scula, îţi ieşea înainte, îţi deschidea uşa, te pri¬ 
mea în chilie, te mîngîia şi-ţi dădea ce aveai nevoie. 

Am spus că la nici o maică nu intra în chilie. Numai la noi venea din 
cînd în cînd şi ne zicea: „Mai vin, suflete, la sfinţia ta, că în altă parte 
nu mă duc”. O dată n-ar fi luat vorbă de cineva, de vreo: soră că l-ar 
fi supărat cu ceva. Şi era foarte sfătos bătrînul şi liniştit. Pe faţa lui se 
vedea o mare mulţumire sufletească. ' ? 

într-o zi l-am întrebat: „Cînd aţi slujit aici prima Liturghie, cuvioase 
părinte Cleopa”? Iar părintele mi-a răspuns: „Suflete, la 4 decembrie 
1963, de Sfînta Varvara, am făcut prima Liturghie aici. Iar la 6 decembrie 
am prăznuit pe Sfîntul Nicolae. Cu rugăciunile lor am primit putere de 
la Dumnezeu să slujesc opt ani neîntrerupt la Mînăstirea Ciorogîrla!” 

Cînd avea 81 de ani, în Sîmbăta lui Lazăr, anul 1971, sfinţia lui n-a 
mai putut veni la biserică. Paralizase. M-am dus la sfinţia lui. Zăcea în 
pat. Nu mai putea vorbi. Dar m-a recunoscut. Două şiruri de lacrimi 
au început să-i curgă din ochi. M-am rugat pentru sfinţia lui, am plîns 
şi m-am întors la chilie! în Sîmbăta Mare a Sfintelor Paşti părintele Cle¬ 
opa Ştefănescu şi-a dat sufletul în mîinile Domnului. A treia zi de Paşti, 
l-am plîns tot soborul, l-am prohodit şi l-am îngropat în cimitir. Nici după 
sfinţia sa, nici înainte, n-am mai avut un duhovnic aşa de bun şi sporit 
în toate. . r , , 

ui. — Vă mulţumesc, maică- Isidoră, de aceste frumoase învăţături. Vă 
rog să-mi daţi şi mie un cuvînt de folos. ... • . u • 

— Eu nu ştiu fundamentul vieţii călugăreşti. Ce cuvînt de folos să vă 
dau eu, cuvioase ? Că nici eu nu fac cele ale călugăriei. Noi nu mai sîntem 
rîvnitori la biserică, stăruitori la rugăciune, smeriţi şi tari în credinţă ca 
părinţii noştri. Nu mai avem, cuvioase părinte, răbdarea şi dragostea lor. 
De aceea cred că noi sîntem călugării de pe urmă! 

MONAHIA VARVARA COZMA , 

Mînăstirea Ţigăneşti 

(1903-1983) 


Maica Varvara este o călugăriţă deosebită. Aş spune, o călugăriţă a 
bucuriei Duhului Sfînt. Pe lingă viaţa ei duhovnicească ireproşabilă, pe 
lingă sufletul ei foarte devotat, aprins pentru Hristos — specific îndeosebi 
moldovenilor — maica Vaţvara trăieşte o mare bucurie divină. O bucurie 
a vieţii care nu se mai termină. O bucurie a cerului senin şi a florilor din 
rai. O bucurie a sfintelor icoane care îi îmbracă toată casa. O bucurie 
a întîlnirii şi convorbirii cu oameni. Cu oameni care întreabă, care iubesc, 
care cred, care se bucură, care caută pe Hristos. Ce fericită este maica 
Varvara cînd vorbeşte cu astfel de oameni! 

Apoi, maica Varvara este o mare admiratoare a Ţării Sfinte. Nu numai 
pentru faptul că a fost cîndva la Sfîntul Mormînt şi este călugărită la 
Sfintele Locuri. Ci mai ales pentru faptul că trăieşte permanent bucuria 
Ierusalimului, bucuria învierii lui Hristos, bucuria Măriei Magdalena. 
Trăieşte o bucurie a aşteptării Mirelui, care deja a început să-i treacă 


pragul. ■* 

Intr-adevăr, sfinţia sa are un veritabil cult al Sfîntului Mormînt, al 
„Sfîntului Ierusalim”, al „Sfîntului rîu Iordan”, al Sfintelor Locuri. De 


aceea, orice convorbire cu maica Varvara începe şi se sfîrşeşte cu Ierusa¬ 
limul, cu Sfîntul Mormînt. Povestirile ei convingătoare şi nevinovate îţi 
creează permanent o atmosferă de evlavie, de rugăciune, de bucurie duhov¬ 
nicească. O atmosferă de procesiune şi pelerinaj pe uliţele Sfîntului Ieru¬ 
salim. Urmărind povestirea sfinţiei sale, parcă păşeşti însuţi pe străzile 


Sfintei Cetăţi, parcă urci drumul Calvarului, parcă te închini în marea 
Biserică a învierii, parcă săruţi piatra de marmură albă a Sfîntului Mor¬ 
mînt. Parcă vezi Sfînta Lumină coborînd ca un fulger din cer, în Sîmbăta 
cea Mare a Sfintelor Paşti, unde mii şi mii de pelerini aşteaptă cu braţele 
întinse să primească lumină din Lumina. 

De asemenea, maica Varvara nu vorbeşte pe nici un om de rău. Des¬ 
pre fiecare vorbeşte cu dragoste, cu milă şi compătimire. Sfinţia sa nu 
împarte pe oameni în buni şi răi, în, drepţi şi păcătoşi. în dragostea ei evan- 

ghelică, pe toţi îi iubeşte şi pentru toţi se roagă; că pe toţi oamenii îi soco¬ 
teşte copiii lui Hristos. De aceea maica Varvara nu vorbeşte decît despre 
sfinţi, despre oameni sfinţi, despre credincioşi care doresc să fie sfinţi, 
despre locuri sfinte şi bucurii sfinte. Toate se transfigurează, se prefac, se 
îndumnezeiesc. Toate sînt sfinte în graiul, în privirea şi sufletul curat al 
maicii Varvara. 

Ce frumoasă este lumea maicii Varvara! O lume fără păcătoşi. O 
lume a sfinţilor. O lume senină, cu soare, cu lumină, cu flori, cu îngeri, 
cu Hristos! Ce scumpe şi rare sînt asemenea suflete! Cită căldură şi pace, 
cîtă nădejde şi dor de Hristos îţi picura în candelă maica Varvara! Sfinţia 
sa te cucereşte nu prin cuvinte, ci prin atmosferă; nu prin meşteşugul 
vorbirii, ci prin bucuria curată şi sfîntă ce ţi-o transmite. Şi această bucu¬ 
rie rămîne cu tine multă vreme. 

într-o zi de mai, poposesc la Mînăstirea Ţigăneşti să cunosc pe maica 
Varvara Cozma. 

Pe uliţa din dreapta, la numărul 94 se află o casă veche, de peste 'o 
sută cincizeci de ani. în faţă o portiţă, cîteva flori şi un pavaj de lespezi 
ce duc înăuntru. Este chilia maicii Varvara Cozma. Nu deschid bine 
portiţa că sfinţia sa mă şi observă şi vine repede în întîmpinare, cu chipul 
ei mereu senin, serios, grav, permanent legat de bucuria şi de dorul nepo¬ 
tolit al veşniciei. Este, poate, cel mai nepămîntesc chip de călugăriţă din 
mînăstirile noastre. 

— Hristos a înviat, maică Varvară! 

— Bine ai venit, părinte. Adevărat a înviat Hristos! Minunile lui 
Dumnezeu, părinte! Ştii ce minune a făcut Dumnezeu cu noi păcătoşii ? 

— Nu ştiu, maică Varvară. 

— Ne-a trimis Dumnezeu Sfînta Lumină de la Ierusalim la mînăsti¬ 
rea noastră ... Zilele trecute a venit sora Aurora de la Ierusalim cu Sfînta 
Lumină! Ce minune, părinte! De zeci de ani n-a mai fost adusă pe pămîn- 
tul ţării noastre! ’ ' 

— Dar cum nu s-a stins pînă aici pe avion ? • > v 

— Minunile lui Dumnezeu, părinte! A adus-o într-un felinar special, 
cu trei lumini. Şi s-au mirat toţi cum au primit-o în avion cu Sfînta 
Lumină, că nu e voie să ai nimic aprins. I-au dat voie. Şi cum a ajuns 
la Bucureşti a şi venit cu maşina la mine, la Ţigăneşti. „Am adus Sfînta 
Lumină” ! — spunea, sărăcuţa, cu lacrimi de bucurie. Atunci eu am deschis 
uşile chiliei, m-am închinat la Sfînta Lumină şi am plîns de bucurie. De- 
36 de ani nu mai văzusem Sfînta Lumină! Apoi am aprins toate candelele 
din chilii şi am alergat repede la biserică cu Sfînta Lumină. Am stins 
candelele şi luminările şi le-am aprins din nou, din Sfînta Lumină, şi 
am împodobit biserica. Apoi am alergat prin mînăstixe şi am chemat toa- 

te maicile: „Veniţi, maicilor, să vă închinaţi la Sfînta Lumină! Ne-a 
venit Sfînta Lumină de la Mormîntul Domnului!” . ... Şi au venit în 
fugă toate maicile şi s-au închinat la Sfînta Lumină. Apoi şi-au luat toate 
la chilii luminări aprinse din Sfînta Lumina. A fost o bucurie, ca la Paşti. 

— Mă bucur şi eu, maică Varvara, de bucuria sfinţiilor voastre. 

— Ce minune şi bucurie, părinte, a făcut Dumnezeu cu noi, sărăcuţele! 
Dar poftiţi în chilia mea, să vă închinaţi la Sfînta Lumină, să-mi vedeţi 
icoanele, să vă odihniţi... 

• într-adevăr, chilia maicii Varvara este un mic Ierusalim. Un veri¬ 
tabil paraclis. Zeci de icoane pe toţi pereţii, care se revarsă pe sală, pe 
coridor, pe uşa din afară. Toate împodobite frumos, aşezate cu rînduială. 
Cele mai multe sînt aduse de la Sfintele Locuri. Altele sînt moştenite de 
la maicile bătrîne. Dar toate au pentru maica Varvara o semnificaţie 
duhovnicească deosebită. în această chilie binecuvîntată, cu icoane, cu 
lumină de la Sfîntul Mormînt, cu candele aprinse, cu miros de tămîie, 
trăieşte maica Varvara. Şi este atîta tihnă şi pace în chilia ei! 

— De cîţi ani eşti la mînăstire, maică Varvară? 

— Din anul 1935, părinte. Eu sînt bucovineancă, născută în 1904. 
De la vîrsta de doi ani, a murit mama şi am rămas orfană. Tata s-a căsă¬ 
torit a doua oară, iar pe mine m-a dat de suflet la o familie în Bucureşti. 

Am crescut greu prin străini, fără mamă, fără mîngîiere, fără sfat, 
fără bucurie. Cînd m-am făcut mai mărişoară am învăţat croitoria şi 
lucram la un atelier ca să trăiesc. Şi a vrut Dumnezeu, părinte, să cunosc 
pe părintele Ghelasie de la Mînăstirea Cernica. Era cel mai renumit duhov¬ 
nic pe atunci. La sfinţia lui mă spovedeam. El avea o viaţă aleasă. Cinci¬ 
sprezece ani nu a ieşit din chilie. Acolo se nevoia, acolo se ruga, acolo ne 
spovedea. 

Ţin minte, cînd mă spovedea, părintele Ghelasie stătea în genunchi, 
cu epitrahilul pe grumaz şi cu mîinile pe piept. Stătea în genunchi şi el, 
stăteam şi eu, cu faţa spre icoana Prea Sfintei Treimi, care era în perete, 
într-o vară mă duceam la sfinţia lui, la Cernica, pe jos din Bucureşti. 
Pe. drum m-a prins o ploaie mare. Cînd i-am bătut în uşă, mi-a deschis 
şi mi-a zis: „Ai venit, copila mea?” „Am venit să mă spovedesc. Prea 
Cuvioase Părinte”, i-am răspuns. „Ce primejdie ţi s-a întîmplat pe cale” ? 
„M-a prins o furtună mare şi m-a udat”, am zis eu. După ce m-am spo¬ 
vedit, mi-a zis cuvintele acestea: „Te binecuvîntez să mergi la mînăstire 
şi să te faci călugăriţă. Acolo este mîntuirea frăţiei tale”! M-am bucurat 
mult în inima mea de sfatul părintelui Ghelasie. Pînă atunci niciodată 
nu-mi dăduse sfatul acesta. ; ( . 

— Şi cum ai venit la mînăstire, maică Varvară?. v :u. ■ u 1 r $ 

— Am venit la Mînăstirea Ţigăneşti, părinte. Dar am fost primită 
greu că eram săracă şi singură. în casa asta trăiau pe atunci trei maici. 
Ele voiau să mă ia de ucenică, dar se îndoiau, că mă vedeau sărăcuţă, 
într-o zi le-am întrebat: „Maicilor, vreţi avere de la mine sau vreţi mîn- 
tuirea sufletului meu? Eu sînt străină şi orfană”. Atunci ele, văzînd dra¬ 
gostea mea, mi-au zis: „Soră Mărie, adă-ţi bagajul la mînăstire. Te pri¬ 
mim fără nici un fel de avere”. ' 

Am venit la mînăstire cu mare bucurie, părinte Ioanichie, şi am intrat 
ucenică la maicile din chilia asta. Era în anul 1935. După un an maicile 
mele s-au sfătuit să meargă la Sfintele Locuri, să se închine la Mormîntul 
Domnului. Cînd am văzut că îşi fac bagajul de plecare, am început a 
plînge să mă ia şi pe mine. „Nu mă lăsaţi. Vreau să mă închin şi eu la 
Sfîntul Mormînt”! le ziceam eu. Atunci ele mi-au răspuns: „Hai, soră 
Mărie, te luăm. Pregăteşte-te”! • 

Am fugit repede la părintele G-helasie să-i spun această bucurie. 
Cînd m-a văzut, m-a întrebat: „Ce este, copila mea ? Bine că ţi-ai închinat 
fecioria şi viaţa lui Hristos. Fă-te vrednică de dragostea Lui”! Iar eu i-am 
zis: „Prea cuvioase părinte, vreau să merg să mă închin la Sfîntul Mor¬ 
mînt. îmi daţi binecuvîntare”? Iar părintele mi-a zis bucuros: „Bine, 
te binecuvîntez să mergi la Sfîntul Mormînt şi să mă pomeneşti şi pe mine. 
Vei avea mari bucurii în călătoria aceasta,. Dar să ştii, cînd te vei întoarce 
în ţară, pe mine n-o să mă mai găseşti în viaţă. Voi fi atunci plecat la 
Domnul. Să-ţi citesc deci rugăciunea de călătorie şi să-ţi dau ultima mea 
binecuvîntare”! . « . :r.. ; : ; > ■ 

Am plecat din Mînăstirea Ţigăneşti la Ierusalim mai multe maici. 
Ne-am luat alimente, haine, bani pentru şase luni de zile. Pînă la Constan¬ 
ţa am mers cu autobuzul, iar de acolo cu vaporul. Am ajuns bine la Ieru¬ 
salim. Plîngeam de bucurie şi nu-mi venea să cred că merg pe locul unde 
au păşit picioarele Domnului. Ne-am închinat toate la Sfîntul Mormînt 
şi ne-am rugat pentru noi, pentru ţară, pentru părintele Ghelasie şi pentru 
toţi. Era înainte de Sfintele Paşti. După ce ne-am cazat în turnul Sfîn- 
tului Sion, unde erau cîteva camere de închiriat, am pornit să vizităm 
toate lucrurile sfinte. Peste tot ne-am rugat şi am slăvit pe Dumnezeu, 
în ajun de Sfintele Paşti era plin Ierusalimul de pelerini din toată lumea. 
Ne-am dus şi noi să vedem cum se aprinde Sfînta Lumină, 

— Maică Varvară, povesteşte-mi cum se aprinde Sfînta Lumină la 
Mormîntul Domnului. . . ■ 

— Sfînta Lumină se aprinde în Sîmbăta Mare, la vecernie. Nu la 
miezul nopţii cînd se face slujba învierii. Spunea sora Aurora că anul 
acesta s-a coborît Sfînta Lumină la ora unu şi opt minute după amiază, 
în timpul acela nu -se face nici o slujbă. Toată lumea, zeci de mii de pele- 

rini stan in aşteptare, cu cîte 33 de luminări albe în mină, cîţi ani a trăit 
Mîntuitorul pe pămînt. Apoi intră patriarhul la Sfîntul Mormînt, îmbră¬ 
cat numai într-o cămaşă albă. Este o mare aşteptare şi emoţie. Toţi se 
roagă, plîng şi aşteaptă. Dar pîna nu vin trei sute de arabi creştini să se 
roage, nu vine Sfînta Lumină. Că ei sînt foarte credincioşi. 

■ —Cum se roagă arabii ortodocşi, maică Varvara? 

— în fiecare an, în ceasul acesta vin cîteva sute de creştini arabi, 
cad în genunchi în mijlocul bisericii şi se roagă tare, cu mîinile în sus şi 
zic într-un glas cuvintele acestea: „Doamne, trimite-ne nouă Lumina 
Ta şi miluieşte pe toţi cei ce cred întru Tine” ! 

Pe urmă, se aude un trăsnet deasupra bisericii şi se vede ca o scînteie 
luminoasă de fulger cum coboară Sfînta Lumină prin bolta bisericii şi 
se aşează pe piatra Sfîntului Mormînt. în clipa aceea întîi se aprinde vata 
din mîinile Patriarhului. Apoi se aprind singure sfintele candele şi 
toate luminările de la Mormîntul Domnului. Patriarhul duce pe urmă 
lumina şi o împarte în biserică la toată lumea. Fiecare ţine în mină cîte 
33 de luminări aprinse. Toţi sînt uimiţi şi plini de bucurie pentru această 
mare minune. Vin şi catolicii şi armenii să ia lumină sfîntă de la noi. 

— Cît timp aţi stat, maică Varvară, la Ierusalim? 

— Am stat, părinte, aproape doi ani. în 1936 şi *37. Am făcut acolo 
două Sfinte învieri. Slavă Domnului. Aş fi vrut să rămln acolo, cum au 
rămas şi alte maici de la noi; dar aşa eBte voia Domnului cu mine, să ră- 
mîn aici în ţară. . 

în 1936, după ce am vizitat Ţara Sfîntă, am intrat ca soră în Mînăs- 
tirea Maria Magdalena din Ierusalim. Acolo erau vreo 50 de călugăriţe. 
Şi aveau o stareţă foarte cuvioasă — maica Maria — de neam engle¬ 
zoaică. Fusese catolică şi mulţi ani misionară prin India. Apoi s-a făcut 
ortodoxă la Ierusalim şi a ajuns stareţă aici. Era foarte nevoitoare, aspră, 
duhovnicească şi cultă. Ştia multe limbi. A plecat la Domnul, sărăcuţa, 
în 1970. în această mînăstire am primit metania de soră. Lucram croi¬ 
toria în mînăstire şi mă întreţineam. 

— Aţi cunoscut vreun duhovnic mare la vreo mînăstire ? 

— Cel mai mare duhovnic era părintele arhimandrit Sava de la Mînăs- 
tirea Sfîntului Sava Sfinţitul. Era de neam macedonean. Avea viaţă sfîntă. 
Foarte blînd, sfătuitor, evlavios, postitor şi milostiv. Era încă şi înainte 
văzător, că spunea gîndurile multora şi ştia unele lucruri din viitor. El 
a p rimi t, poruncă de la Domnul în vis: „învaţă limba română şi păsto¬ 
reşte oile Mele care sînt risipite în Ţara Sfîntă”! 

A învăţat româneşte. Vorbea cam rău dar totul înţelegea. Sfinţia lui 
a aj uns cel mai mare duhovnic în Ierusalim şi în toate mînăstirile din 
Palestina. La el se spovedeau toţi călugării români. Tare îi iubea pe ro- 

mâni. Ceilalţi călugări însă nu ne vedeau cu ochi buni. Pe el îl aveam şi 
cu duhovnic. Ne spovedea în turnul Sfîntul Ioan Botezătorul, la un kilo¬ 
metru de Mînăstirea Sfîntul Sava, unde nu intră femei. Odată i-am zis: 
„Prea cuvioase părinte, vreau să mă călugăresc”! Iar sfinţia lui mi-a 
răspuns: — „Bine, copila mea. Pregăteşte-te întîi, şi primeşte Sfintele 
Taine. Te voi călugări aici, în turnul Sfîntul Ioan Botezătorul. — însă 
în taină, sa nu audă părinţii din mînăstire. Voi călugări mai întîi pe sora 
Vasilica din Tesalonic.” 

Era o soră, de loc din Tesalonic, foarte blîndă şi bună. O chema Va¬ 
silica. Întîi a călugărit-o pe dînsa şi i-a pus numele Varvara. Am asistat 
şi eu. Era într-o noapte. S-a făcut o lumină dumnezeiască la călugăria ei. 
Apoi a plecat la o mînăstire la Tesalonic, a mai trăit un timp şi s-a dus la 
Domnul. După sora Vasilica, m-a călugărit şi pe mine şi mi-a pus numele 
tot Varvara. M-a luat sub mantie chiar maica Varvara din Tesalonic. 
Atunci am simţit cele mai mari bucurii din viaţa mea! 

Din Mînăstirea Sfînta Maria Magdalena veneam adesea la turnul 
Sfîntul Ioan Botezătorul, ca să mă spovedesc la părintele Sava. El ne 
vedea din mînăstire, că Turnul este sus pe deal şi îndată venea. Odată 
a venit să mă vadă şi părintele Ştefan, călugăr român din Dobrogea, 
care trăia la Sfîntul Sava. Voia să mai audă ceva din România. Acum 
era bătrîn. Iar părintele Sava, duhovnicul, mi-a zis: „Coboară-te în vale, 
spre părintele Ştefan, că este obosit şi nu poate urca pînă la turn. ” • *.< 

— Maică Varvară, stăteaţi permanent în Mînăstirea Slînta Maria 
Magdalena? 

— Da, Părinte. Dar în sărbători mari mergeam să mă închin la 
Sfîntul Mormînt, mergeam în vizită pe la alte mînăstiri, prin Galileia, 
peste tot. Apoi iar mă întorceam la mînăstirea mea. Iată, aceasta este 
Sfînta Cruce din chiparos, care am avut-o cu mine la Sfintele Locun. 
Ea m-a scăpat de mari primejdii. Mi-adue aminte, odată eram la slujbă 
în Biserica învierii de la Sfîntul Mormânt. Era încă dimineaţă, iar eu am 
aţipit puţin şi am văzut - o. lumină. Iar în lumină, pe părintele Ghelasie 
duhovnicul meu de la Mînăstirea Cernica. „Ce faci aici, părinte 
Ghelasie ?*l-am întrebat eu. Iar el mi-a răspuns: «Am venit să mă închin 
şi eu la Mormîntul Domnului! Nu ştii că sufletul, cînd se desparte 
de trup, vine întîi să se închine la Sfîntul Mormînt, în Ierusalim, şi apoi 
se suie la cer?” în clipa aceea m-am deşteptat. Era 25 mai 1936. Mai 
tîrziu am aflat că în chiar acelaşi ceas şi în aceeaşi zi trecuse la Domnul 
părintele Ghelasie! • -t‘ I 

— Maică Varvară, ce călugări şi maici din România trăiau pe atunci 
la Locurile Sfinte? ■ ut Ji. •• * « • i lv- s». 

— La Mînăstirea Eleon trăiau următoarele maici: maica Tomaida 
Plăcintă şi sora ei Amfilohia, maica Suzana, maica Teoctista, maica Eu- 
froBiua şi maica Natalia, cu metania de la Ţigăneşti. La schitul românesc 
Sfîntul Ioan Botezătorul de la Iordan trăiau pe atunci maica Melania 
Mincu şi monahul luvenalie, care acum este preot. Mai tîrziu a venit şi 
maica Natalia. La Mînăstirea Sfînta Maria Magdalena trăia maica Ve- 
ronica. •• • ■ • r “ • 

La Mînăstirea Sfîntul Sava se nevoiau următorii români: fratele 
Matei, portarul mînăstirii de mulţi ani, şi părintele Ştefan, dobrogean 
de loc. Acesta a venit să se închine la Sfintele Locuri şi a rămas aici. S-a 
stabilit ia Mînăstirea Sfîntul Sava. Şase ani nu a ieşit din chilie. Aşa era 
de nevoitor. Postea, tăcea permanent şi se ruga. Era foarte sporit. Pe 
urmă, egumenul l-a numit economul mînăstirii. Aşa l-am cunoscut eu. 
Mai tîrziu a murit acolo. La Mînăstirea Sfîntul Gheorghe Hozevitul am 
cunoscut pe următorii părinţi români: ieromonahul Gheorghe fost misi¬ 
onar în Australia; monahul Ghenadie Munteanu, cu metania din Mînăs¬ 
tirea Cheia,şi monahul Ioanichie, care pustnicea singur într-o peşteră 
aproape de Hozeva. 

La Sfîntul Mormlnt şi Biserica învierii, trăia pe atunci un singur 
român — ierodiaconul Veniamin Trifan. Era de loc de la Bacău. Fusese 
vieţuitor la Schitul Moşunoaiele — Vrancea. Apoi s-a dus la Ierusalim. 
Eu l-am găsit la Sfîntul Sava. Mi-a spus că a stat 15 ani la Mînăstirea 
Sfîntul Sava, 11 ani la Sfîntul Mormînt şi 8 ani la Bethleem. La Sfîntul 
Sava erau pe atunci vreo 30 de călugări. La Sfîntul Mormînt a fost para- 
clisier şi‘portar tot timpul. N-au vrut grecii să-l facă şi pe el preot. Nu 
cumva să avem şi noi un preot român la Sfîntul Mormînt. Că aşa sînt ei. 
Sfinţia Lui este la Sfintele Locuri din 1930. Mi-a scris că în prezent s-a 
retras la Mînăstirea Sfîntul Sava. Vrea să moară acolo, că este bătrîn. 
Alt călugăr român a mai fost părintele Ignatie Rădulescu, de loc din Mînăs¬ 
tirea Sinaia. El s-a nevoit 7 ani singur într-o peşteră. Apoi s-a îmbolnăvit 
şL a venit la Mînăstirea Sfîntul Sava, sub îngrijirea părintelui Veniamin 
Trifan. A murit aici. Era preot. . 

La Ierihon am găsit pe maica Galinia Gheorghiţan, moldoveancă din 
Mînăstirea Agafton — Botoşani. Ea fusese pustnică în munţii Neamţului. 
Apoi s-a dus la Ierusalim cu maicile Pangratia şi Antonina. Trăieşte şi azi. 
Şi-a cumpărat o grădină în Ierihon, şi-a făcut casă şi livadă şi se nevoieşte 
acolo singură, ca; o mare pustnică. Casa sfinţiei sale a închinat-o Sfîntului 
Mormînt. De aceea ae cheamă astăzi „Casa Sfîntului Mormînt”. Nu are 
nici o ucenică. Un alt călugăr renumit la Sfintele Locuri a fost ieroschi- 
monahul şi pustnicul loan Iacob. El a venit în 1938. Nu l-am cunoscut 

personal. A pustnicit în peştera Sfînta Ana de la Hozeva. în anul 1960 
a adormit în Domnul. 

— Dar pe părintele Damian Stog l-ai cunoscut, maică Varvară? 

— Da, părinte Ioanichie. El s-a săvîrşit în ascultare la Sfîntul Iordan 
în 1970. . . 

-"Spune-mi, maică Varvară, cum ai venit în ţara? 

— în anul 1937, înainte de Sfînta înviere, mi-a zis părintele Sava, 
duhovnicul meu: „După praznicul învierii Domnului du-te repede în 
România, că va veni o mare tulburare peste Sfînta Cetate, peste Mînăsti- 
rea Sfîntul Sava şi peste aceste locuri. Mulţi creştini vor muri atunci”. 
L-am ascultat* îndată ce au trecut Sfintele Paşti am şi pornit cu vaporul 
spre ţară. în urmă aşa s-a şi întîmplat. Dar eu apucasem a pleca, după 
sfatul scumpului meu părinte duhovnicesc. Mai tîrziu am aflat că Sfinţia 
lui a plecat la Domnul la 31 decembrie 1957. Dumnezeu să-l odihnească 
între sfinţi. 

— Unde v-aţi stabilit în ţară ? 

— Aici, la mînăstirea mea de metanie. în chilia asta stau din anul 
1937. Maicile mele s-au săvîrşit şi am rămas singură cu Domnul. Am cres¬ 
cut cîteva ucenice. Acum mai am numai una. Vă rog, părinte, daţi-i un 
cuvînt de folos să aibă răbdare în mînăstire şi dragoste de Domnul, sără¬ 
cuţa. 

— De cînd sînteţi la Ţigăneşti aţi vizitat alte mînăstiri, maică Var- 
vară? 

— Nu, părinte, n-am fost nicăieri. Nu-mi place să umblu. în curînd 
trebuie să ne săvîrşim şi nu este vreme de vizitat. Apoi, nu mă îndur de 
Sfînta Liturghie. Am auzit citindu-se odată la biserică, că cine ia parte 
regulat la Sfînta Liturghie i se iartă toate păcatele. De atunci merg zilnic 
la Sfînta Liturghie şi la toată pravila. Nu pot lipsi de la nici o slujbă. 
Iar dacă te duci, îţi rămîn biserica, liturghia, pravila, metaniile. 

— Dar la Ierusalim nu ai vrea să mai mergi o dată, maică Varvară? 

— Ei, părinte, nu e vremea acum. Ierusalimul trebuie trăit! Ni-s zilele 
numărate. Cît mai avem de stat aici? Eu sînt aici, dar cu gîndul sînt per¬ 
manent la Ierusalim, acolo unde a pătimit Domnul pentru noi! Iată, mi-a 
adus sora Aurora şi livan, o plantă mirositoare, permanent verde de la 
Ierusalim! Uite ce frumos miroase. L-am pus în apă şi s-a înviorat. Miroase 
a mirt! îl pun în pămînt şi se prinde. Mai am unul mare în faţa chiliei. 
Nu l-ai văzut? îl ud în toate zilele. Miroase aşa frumos. Parcă sînt la 
Ierusalim! •' < -c - * 

! - .— Ai multe icoane în chilie, maică Varvară. 

— Da, părinte, ţin aşa de mult la ele! La fiecare mă rog, fac acatiste, 
metanii şi închinăciuni. Cer ajutorul sfinţilor ca să se roage pentru noi. Iată, 

aceasta este icoana Maicii Domnului „Buna Vestire”. Cu ea am plecat 
din ţară, cu ea m-am întors înapoi. De cîte primejdii şi scîrbe m-a scăpat 
icoana asta! Dar cea mai importantă icoană din chilie este icoana mare 
a Maicii Domnului. A fost pictată de călugărul Elisei de la Mînăstirea 
Caldăruşani, în 1856. A pictat-o aici, în chilia din faţă. 

— Aveţi multe flori în chilie şi în grădină, maică Yarvara? 

— Da, am, drăguţele! Tare mi-s dragi florile. Am şi vrăbiuţe. Auzi 
cum plîng în pom. Le e foame. Azi nu le-am dat de mîncare. Vin şi se 
aşează pe umărul meu şi mănîncă din mină. Aşa s-au împrietenit cu mine, 
sărăcuţele! ' 

— Bine, maică Varvară. îţi mulţumesc de tot ce mi-ai povestit. 
Dumnezeu să vă binecuvînteze sfintele icoane, ucenica, chilia, florile, 
livanul, grădina, vrăbiuţele şi dragostea! 

— Amin, părinte. Iată, toacă de Vecernie! 

MONAHIA FILOFTEIA GHIŢĂ 
Mînăstirea Ţigăneşti 
(1882-1972) 

Cei mai buni călugări din mînăstirile noastre s-au format în şcoala 
ascultării, a smereniei şi slujirii. Aduşi de tineri în mînăstiri şi încredinţaţi 
părinţilor şi maicilor bătrîne, ei de la început învăţau să întrebe, să împli¬ 
nească porunca, să nu iasă din cuvîntul bătrînilor. Din primele zile deprin- 
deau smerenia, ascultarea, tăcerea, slujirea fără cîrtire, răbdarea perma¬ 
nentă şi sfînta rugăciune. Şi trebuie să mărturisim că cei mai sporiţi 
călugări au fost tocmai aceşti ascultători, aceşti ucenici ai părinţilor bă- 
trîni, crescuţi în lipsuri, în necazuri şi nebăgaţi în seamă. 

Mulţi dintre marii noştri duhovnici şi stareţi au fost ani şi ani de zile 
ascultători de rînd prin mînăstiri, bucătari, trapezari, grădinari şi slujitori 
la bolnavi. Ei nu aveau timp să fie zilnic la biserică, dar permanent o doreau 
şi sufereau pentru aceasta. Nu aveau condiţii, din pricina ascultărilor, să 
deprindă cîntările pe note, să asculte predici înălţătoare de suflet, să ci¬ 
tească permanent cuvintele Sfinţilor Părinţi, în schimb îi mîngîia Dumne¬ 
zeu cu darul smereniei, al tăcerii, al lacrimilor şi al îndelungii răbdări. 
Şi tocmai aceasta este adevărata călugărie. Le rămîneau uneori canonul, 
cele şapte laude şi citirea Psaltirii, dar se jertfeau pentru odihna altora, 
pentru mîngîierea bolnavilor şi pentru menţinerea mînăstirii. Săvîrşeau, 
cu alte cuvinte, liturghia ascultării, a jertfeluiciei proprii pentru odihna 
obştei, pentru pacea celorlalţi. Este şi aceasta o jertfă, o liturghie duhov¬ 
nicească a dragostei, a'totalei renunţări. Aceşti călugări care au fost crescuţi 

şi formaţi în atmosfera aeestei slujiri, au ajuns la vreme părinţi aleşi, 
duhovnici cu experienţă, călugări sporiţi, blînzi, iertători şi milostivi. 

Acelaşi lucru se întîmplă şi în mînăstirile de maici cu viaţă de sine. 
Surorile cele mai ascultătoare, care împlinesc cu sfinţenie poruncile maicilor 
bătrînc de la chilii, ajung de obicei călugăriţe sporite, deprinse cu smerenia, 
cu tăierea voii şi cu răbdarea. 

Una dintre aceste călugăriţe ascultătoare este şi maica Filofteia din 
Mînăstirea Ţigăneşti. Fiind cea mai vîrstnică din obşte, sfinţia sa are o 
îndelungată experienţă duhovnicească. Peste optzeci de ani de ascultare, 
de supunere, de smerenie şi nevoinţă călugărească. A fost ucenica maicii 
Emilia Lăzărescu, în chilia căreia a copilărit, s-a format şi a îmbătrînit. 
O viaţă întreagă de ucenicie şi răbdare. Maica Filofteia se consideră cea 
mai nevrednică dintre călugăriţe, pentru că ea nu a crescut nici o ucenică. 
Cu toate acestea, tot soborul o cinsteşte ca pe o adevărată maică duhovni¬ 
cească a tuturor. Căci pentru toate este pildă de ascultare, de blîndeţe 
şi răbdare. Suflet foarte paşnic, permanent zîmbind, mulţumit şi oricînd 
gata pentru moarte. Toată viaţa s-a hrănit din bucuria ascultării şi a sfin¬ 
telor slujbe de la care nu lipsea niciodată. 

Acum, maica Filofteia se pregăteşte de plecare la Domnul. Mă duc s-o 
mai văd, să-i cer un cuvînt de folos. Bat încet în uşă şi intru. Bătrîna stă 
în pat, cu faţa senină şi luminată. . ' 

— Hristos a înviat, maică Filofteie! 

,r —Adevărat a înviat! Mulţumesc lui Dumnezeu că a mai venit la 
mine un călugăr să mă vadă! > 

— Cum vă simţiţi, maică Filofteie? ■ 1 

— Slavă Domnului! Astă noapte credeam că mor, dar iată că acum 
m-am făcut iar bine. * v . . - • •>*. >< f 

— Aveţi nouăzeci de ani? ■ ,r 

— Am nouăzeci şi unu de ani în septembrie. ■ . r - f ' * 

—Şi aţi venit de mică în mînăstire? 

— Cînd eram de 9 ani. Tare îmi era drag la mînăstire ! Părinţii mei nu 
voiau să mă lase. Sînt de loc dinspre Ploieşti. Eu însă plîngeam mereu şi 
pînă la urmă m-a adus tata Ia mînăstire şi m-a încredinţat maicilor din 
casa aceasta. Era în 1891. ; 

— Şi aţi stat tot timpul în Mînăstirea Ţigăneşti? 

— Am optzeci şi doi de ani de cînd stau în casa aceasta. N-am cunoscut 
altă mînăstire. . 

— Şi ce ascultare mai deosebită aţi făcut aici? " 1 **“ *' S: **' 

— Am fost multă vreme eclesiarh. Mi-era tare drag de biserică. Făceam 
prescuri, luminări, curăţenie în biserică, paraclisierie, de toate. Pe urmă 
am făcut ascultare, aici la maici. Eram vreo patru ucenice şi două maici. 

• — Nu vă certau maicile din chilie ? 

— Mă mai ^cărau, — spune zîmbind maica Filofteia — dar eu tă¬ 
ceam şi răbdam. Pe urmă le făceam metanie şi mă iertau. Maica mea nu 
mă prea lăsa în zilele de rînd la Liturghie. Mă trimetea la ascultare. „Azi 
e zi de lucru, maică Filofteie. Avem treabă, de ţesut, de făcut mîncare, 
de plivit în grădină. Nu te duce azi la biserică” îmi zicea maica. Eu tă¬ 
ceam, şi nu-i răspundeam. Iar cînd era vremea Sfintei Liturghii, mă furi¬ 
şam şi plecam la biserică. La urmă, maicile mă mai certau puţin şi mă 
lăsau în pace. 

Odată, maica noastră s-a mîniat pe o soră. Făcuse ceva şi voia s-o 
certe. Sora a fugit în grădină şi maica o căuta supărată. Atunci eu m-am 
apropiat de dînsa şi i-am zis: „Maică, ceartă-măhpe mine în locul ei! A 
greşit sora, iar t-o că este mică”. 

— Şi v-a certat puţin, maică Filofteie ? ' '. 

-Mi-a dat canon — spune sfinţia sa zîmbind —pe urmă s-a umilit, 
i-a trecut mînia şi a iertat-o pe fată. .. 

• —Cum te mai rogi acum, maică Filofteie? 

— Sînt tare supărată, părinte, că nu mai pot citi pravila, nici face 
canonul. Nici la biserică nu mai pot merge. înainte nu-mi rămîneau pravila 
şi canonul. Acum nu mai văd, am slăbănogit. 

— Dar văd Ceaslovul şi Psaltirea lingă sfinţia ta, pe pat. Mai citeşti 
în ele ? ; 

. — Ei, le ţin aşa lingă mine. M-am deprins cu ele. Dar, să vă întreb 
ceva. 

— Spune, maică Filofteie. 

— Ce să fac eu să am lacrimi la rugăciune? Toată viaţa am dorit să 
am lacrimi şi n-am avut. N-am fost vrednică, părinte? 

— Eli, maică Filofteie, acum nu-ţi mai trebuie lacrimi. Unde este 
ascultare şi smerenie, acolo este mare bucurie duhovnicească şi nu mai 
este nevoie de lacrimi, că bucuria usucă lacrimile. Dar n-ai plîns chiar 
niciodată? 

— Am plîns cînd mă certau maicile mele cînd făceam vreun lucru 
rău. Dar aşa, la rugăciune, n-am plîns. ■ • ! 

— Maică Filofteie, ai dori să mai trăieşti ? / *■ ■ 

— Nu, părinte. Aş vrea să mă duc, acolo, la locul meu. Mă duc la 
Domnul, părinte ... îmi pare rău că las fetele singure, dar eu trebuie 
s& mă duc. De mult am vrut să mă duc, dar nu ştiu de ce, părinte, m-a 
ocolit moartea. Cred că n-am fost pregătită. 

v — Mai rămîi cu noi, maică Filofteia, ne laşi singure ? —adaugă 
ucenicele sfinţiei sale... , , ; i ■ ,v , ' 

— Aş vrea eu să rămîn şi cu voi, însă trebuie să mă duc şi acolo, la 
locul meu! răspunde maica cu seninătate. 

— Nu-ţi pare rău că pleci din viaţa aceasta, maică Filofteie ? 

— Mulţumesc lui Dumnezeu pentru toate. Facă-se voia Lui! 

— Maică Filofteie, dă-mi un cuvînt de folos. Dă-mi un sfat pentru 
mîntuirea sufletului. 

— Dar ce sfat să-ţi dau eu ... ? Să-ţi ajute Iisus Hristos să rămîi 
în rîvna cea dintîi toată viaţa, că va avea Domnul milă de sfinţia ta! 

— Hristos a înviat, maică Filofteie! Să te primească Bunul Dumnezeu 
în lumina slavei Sale, acolo unde cîntă îngerii, împreună cu sfinţii şi cu 
părinţii noştri. 

— Adevărat a înviat! părinte. Vă mulţumesc că aţi venit să mă 
vedeţi ... 

— Roagă-te, maică Filofteie, pentru noi, înaintea Domnului! 

— Iertaţi-mă, părinte Ioanichie, pe mine păcătoasa! . . . 

* 

* * 

M-am retras încet spre uşă, uimit de liniştea şi bucuria duhovnicească 
a maicii Filofteia. Iar sfinţia sa a rămas singură, cu mîna lăsată pe Ceaslov, 
după care suspină de atîţia aniI . 

MONAHIA VITALIA CIMPOCA 
. Mînăstirea Ţigăneşti 
■ (n.1900) 

Ultimul popas îl fac la maica Vitalia. O călugăriţă bătrînă, mică de 
statură, tăcută şi duhovnicească. Sfinţia sa nu vrea să povestească aproape 
nimic, nici despre sine, nici despre alţii. Vorbeşte puţin, rar şi scurt. 
Suflet curat, cu sine, crescută de mică în mînăstire, maica Vitalia este 
tipul călugărului transilvănean. De-atîtea ori Ardealul ne-a dat călugări 
mari, stareţi vrednici, duhovnici din cei mai aleşi. De-atîtea ori fiii cei 
mai buni ai Transilvaniei, dorind să slujească lui Hristos, au trecut 
Carpaţii şi au devenit călugări iscusiţi în mînăstirile noastre tradiţionale. 

Maica Vitalia este una din vlăstarele Ardealului care a îmbrăţişat 
viaţa monahală împreună cu toată familia. Un fapt dealtfel destul de rar, 
un sacrificiu foarte mare, pe măsura dragostei lui Hristos. Şi întrucît, 
din cei şase membri ai familiei care au îmbrăţişat monahismul, mai tră¬ 
ieşte singură maică Vitalia, am socotit necesară o convorbire duhovnicească 
cu sfinţia sa. Chilia maicii Vitalia se află pe „uliţa principală”, în partea 

29 — Convorbiri duhovnieeţu 

dreaptă. O casă veche cu geamlîc şi muşcate în fereastră. O bătrînică 
sprijinită în băţ îmi iese înainte. Este maica Vitalia. 

— Binecuvîntează, maică Vitalia! 

— Domnul, părinte. Poftiţi în chilie! ; ■ 

— Sînteţi bolnavă ? 

— Sufăr de un picior. Bătrîneţe şi păcate, părinte. 

— Am auzit de părintele Sava, fratele sfinţiei voastre, duhovnic 
vestit în Ardeal, şi am venit să-mi spuneţi ceva din viaţa lui. 

— S-a dus la Domnul, părintele Sava. El ne-a întrecut pe toţi din 
familie. Noi sîntem de loc din comuna Sadu — Sibiu. Părinţii erau agri¬ 
cultori şi au avut cinci copii: doi băieţi şi trei fete. în anul 1904 a venit 
cel dintîi la mînăstire fratele meu, Sava. Era elev la liceu în Sibiu. Cînd 
l-a chemat Domnul la mînăstire a lăsat toate şi a venit la Căldăruşani. 
La un an, sora mea cea mai mare s-a luat după Sava şi a plecat şi ea la 
Mînăstirea Ţigăneşti. A făcut ciţiva ani de ascultare şi s-a călugărit cea 
dintîi. 

în anul 1906, sora mea m-a adus şi pe mine aici, la Ţigăneşti. Eram 
numai de 6 ani. îi era urit singură. Părinţii, dacă au văzut că au rămas 
aproape singuri acasă, s-au sfătuit, au vîndut totul şi în anul 1908 au venit 
şi ei cu cei doi copii la mînăstire. Tata cu un frate s-a dus la Căldăruşani, 
iar mama cu sora cea mai mică a venit la noi, la Ţigăneşti. Din banii lor 
şi-au făcut casa asta pentru mama, cu cele trei fete, că aici nu este viaţă 
de obşte. 

Tata s-a călugărit la Căldăruşani cu numele de Elisei şi a fost mulţi 
ani economul mînăstirii. A decedat în anul 1935. Iar fratele mai mic a 
stat numai doi ani şi s-a întors înapoi în lume. Nu avea chemare pentru 
mînăstire. Mama s-a călugărit şi ea sub numele de Maftidia. Cînd a venit 
la mînăstire avea 48 de ani. A trăit pînă în 1939, cînd s-a dus la Domnul 
în vîrstă de 79 ani. 

— Maică Vitalia, spune-mi ceva despre părinţii sfinţiei tale. 

— Părinţii mei au fost şi în lume şi la mînăstire, oameni foarte corecţi. 
Ei nu ştiau decît casa, munca şi biserica. Niciodată n-am auzit ceartă 
între ei. în 1908, cînd, au venit la mînăstire, au împărţit multă avere la 
săraci. Tata s-a făcut călugăr la 55 de ani. Era tare corect, harnic şi drept. 
De aceea părinţii l-au ales econom. Uneori venea pe la noi părintele Elisei. 
Ne aducea lemne, alimente şi cele de nevoie. Stareţul mînăstirii. Arhi¬ 
mandritul Ghenadie Petrescu, l-a rugat odată: „Părinte Elisei, vrei să 
te faci preot? Că dezleagă canoanele.” Iar el a răspuns: „Nu, eu nu-s 
vrednic de preoţie”. »Şi nu a primit. Cu puţin înainte de moarte s-a făcut 
schivnic cu numele de Isaia. A murit în 1935, în vîrstă de 83 de ani. 

Mama a fost şi ea o călugăriţă smerită, ascultătoare, li plăcea tare 
mult biserica. La chilie citea mereu la psaltire şi făcea multe metanii, 
într-o vreme voia să se schivnicească, dar părintele Sava i-a zis: „Mamă, 
dacă vrei să te faci schivnică, fă-te pe patul de moarte, că nu poţi face 
canonul de schivnică!” Şi nu s-a mai făcut. A decedat în 1939. 

— Maică Vitalia, spune-mi ceva despre părintele Sava. 

— EI a plecat Ia 14 ani în mînăstire, în 1904. A stat mulţi ani frate 
la Căldăruşani. în 1912 l-a călugărit stareţul mînăstirii de atunci, Ghena- 
die Petrescu. Apoi a trăit cîţiva ani in Mînastirea Tismana, unde a fost 
făcut diacon şi preot. Din anul 1916 a fost preot la un sat. După anul 1918 
ajunge econom la Mînastirea Ghighiu. A mai fost duhovnic la Mînâstirile 
Râmeţ, Suceviţa şi Snagov. Iar din 1946 se stabileşte definitiv la Schitul 
Sfîntul Ioan Botezătorul din Alba Iulia. Aici a ajuns renumit duhovnic, 
egumen şi povăţuitor de suflete. Era schivnic şi dormea, din cîte am auzit, 
pe un scaun. Postea mult, se ruga mult şi dormea puţin. Era aspru la cuvînt, 
autoritar cu toţi. Chiar şi cu mine. Cînd venea pe la noi, nu stătea nici o 
noapte. „Stai o zi măcar la noi, părinte Sava” —îi spuneam. „Nu, nu-mi 
dau voie Sfintele Canoane. Apoi, să smintesc lumea?” 

Odată am mers împreună ia Bucureşti. El mi-a poruncit: „Eu merg 
înainte cu o sută de metri pe stradă şi sfinţia ta mergi în urmă.” „Da de 
ce, părinte Sava?” l-am întrebat. „Ce zice lumea? Ştie cineva că sîntem 
fraţi?” Venea foarte multă lume la sfinţia sa, acolo, la Alba Iulia. Credin¬ 
cioşi pentru spovedanie, săraci pentru milostenie. Fiecare îl căuta şi se 
întorcea mulţumit de la părintele Sava. 

— Maică Vitalie, cum s-a săvîrşit părintele Sava? 

— în noiembrie 1955 părintele s-a îmbolnăvit şi a fost dus la spital. 
După operaţie slăbea mereu. El a avut presimţire că va pleca la Domnul. 
Noaptea s-a mărturisit la părintele Pahomie, tot de la schit, s-a împărtă¬ 
şit, şi-a citit singur toate moliftele, că le ştia pe de rost. Apoi a cîntat 
slujba Liturghiei, heruvicul, axionul şi alte cîntări ale Maicii Domnului. 
La urmă a cîntat slava Sfîntului arhanghel Mihail: „De vreme ce eu păcă¬ 
tosul . . .” care se cîntă la cei răposaţi şi la miezul nopţii, şi-a cerut iertare, 
a răsuflat adînc şi a plecat... 

— Ce bucurii duhovniceşti mab deosebite aveţi maică . Vitalie, la 
mînăstire? 

— Sfînta biserică, părinte. Aceasta este toată nădejdea noastră. Cît 
pot, nu lipsesc niciodată de Ia slujbă, mai ales de la Sfînta Liturghie. 
Acum sînt bolnavă cu piciorul, dar de obicei nu lipsesc. Biserica mi-a 
rămas. Ai mei toţi s-au dus. Aştept şi eu ceasul chemării . . . 

— Să vă dăruiască Domnul multă sănătate, mîngîiere şi bucurie 
duhovnicească, maică Vitalia! t 

4 

— Dumnezeu să vă audă, părinte Ioanichie! 

M-am închinat la sfintele icoane şi am privit încă o dată chilia singura¬ 
tică şi chipul palid al maicii Vitalia. 0 atmosferă tainică de paraclis, cu 
multe icoane şi flori de tot felul, cu miros de candelă* de tămîie şi de lă¬ 
crămioare mi-au inundat inima, 

,s . 

„, '' \ PROTOSINGHELUL ARSENIE PAPACIOC 

? ' i- jîi: i- - i Schitul Sfînta Maria-Tomis > 

: ' * ' r ‘ ' " ' ' (n. 1914) 

Părintele Arsenie Papacioc este un duhovnic consacrat al zilelor 
noastre. Vocaţia sfinţiei sale de păstor sufletesc este confirmată de cîteva 
trăsături duhovniceşti absolut necesare, precum: blîndeţe, smerenie, milos¬ 
tivire, dăruire totală, cunoaştere a Sfintei Scripturi şi a învăţăturii patris¬ 
tice, darul cuvîntului, înţelepciune duhovnicească, experienţă pastorală 
şi multă dragoste pentru oameni. Ca preot şi duhovnic, părintele Arsenie 
a fost dăruit de Dumnezeu cu aceste daruri de mare preţ, care l-au făcut 
cunoscut multor credincioşi ca un bun păstor sufletesc. 

Născut în comuna Perieţi —Ialomiţa, îşi face anii de ucenicie monahală 
în mănăstirile Cozia şi Antim şi este călugărit în anul 1949 la Mînăstirea 
Sihăstria, sub ascultarea vestiţilor noştri duhovnici — Arhimandritul Cleop a 
Ilie, în calitate de stareţ, şi leroschimonahul Paisie Olaru. Un an mai 
tîrziu este hirotonit preot şi se nevoieşte un timp în obştea Mînăstirii 
Slatina-Suceava. Alte ascultări: stareţ al Mînăstirii Cheia-Prahova, 6 
ani de zile; preot şi duhovnic-în Mînăstirile Căldăruşani, Dintr-un Lemn, 
şi Cemica; iar din anul 1976, duhovnicul Schitului Sfînta Maria-Tomis, 
întemeiat de Patriarhul Justinian la Techirghiol. 

Cunoscînd statornicia şi bogata experienţă duhovnicească a Prea 
Cuvioşiei Sale, am invitat pe părintele Arsenie la o convorbire ziditoare 
de suflet, pe care o redăm în paginile ce urmează. 

— Ce aţi învăţat în chip deosebit în viaţa mînăstirească din început 
pînă astăzi? 

— După ce am intrat în monahism m-am simţit foarte mic şi neînsem¬ 
nat, dar încurajat puternic de importanţa tainei acestei dăruiri. Am simţit 
imensa valoare a focului naşterii din nou într-o aşezare smerită a fiinţei 
mele, lucru pe care îu lume nu l-aş fi putut trăi şi cunoaşte, pentru că nu 
există crucea de aur a tăierii voii proprii. Aici, în viaţa monahală, ies la 
iveală multele neputinţe din om şi aşa simţi nevoia Bă te umileşti, fermen¬ 
tul cel mai important pentru formarea personalităţii duhovniceşti a călu¬ 
gărului. Aici, cu darul lui Dumnezeu, se subţiată mintea şi se smereşte ini- 

ma şi au ştii de unde cunoşti lucruri ascunse ţie pînă atunci. Aici am învă¬ 
ţat ca omul smerit nu se vede niciodată smerit şi fiecare are o măsură de 
umilinţă, care nu-i altceva decît o puternică armă de apărare dată de 
. Dumnezeu împotriva duhurilor rele. Aici, în viaţa de mînăstire am con¬ 
statat că ni se descoperă Ia nesfîrşit posibilităţi de viaţă curată, că „Dumne¬ 
zeu vrea să-ţi dăruiască mai multe bunătăţi decît ceri •tu”, cum spune 
Fericitul Augustin, şi eşti îndemnat spre o mare nădejde de mîntuire. 
Aici, în mînăstire, am învăţat cel mai mult a ierta, a mă ruga ziua şi noaptea 
lui Dumnezeu şi a iubi fără părtinire pe oameni. Dar cea mai mare mulţu¬ 
mire o am către nemărginita bunătate a lui Dumnezeu că mi-a dat şi am 
cunoscut mijlocitoare pe Maica Domnului, apărătoarea desăvîrşită a celor 
păcătoşi. în viaţa de mînăstire mi-am aprins sufletul de bucurie, incredin* 
ţîndu-mă rugăciunilor Maicii Domnului şi ale tuturor sfinţilor. 

— Ce fapte bune se cuvine să facă un călugăr ca să dobîndească din 
belşug nădejdea mîntuirii? 

— „Să ştii să aduci pe Duhul Sfînt în tine”, spune sfîntul Serafim de 
Sarov. Nu atît faptele noastre bune ne pot mîntui sufletele, cît harul şi. 
mila lui Dumnezeu care ni se dau de sus pentru curăţirea şi iertarea sufle¬ 
tului nostru de tot păcatul şi mai ales de ură faţă de aproapele nostru. 
Să-L iubeşti din inimă pe Dumnezeu şi să iubeşti pe toţi oamenii, neapă¬ 
rat. Iată condiţia unică şi cea dintîi a mîntuirii noastre! Să nu-1 vorbeşti 
de rău, în tine, pe fratele tău şi mai ales în afară de tine. Rămînînd în 
această bucurie şi mireasmă a iubirii totale, nici celelalte fapte cu chip 
frumos nu rămîn neîmplinite în noi, cu darul lui Hristos. Despre aceasta 
ne va întreba Mîntuitorul mai întîi şi la judecata cea din urmă : „De ce 
n-ai iubit, dacă ai purtat numele Meu în rînduiala vieţii tale? De ce ai 
speculat iubirea altora acoperindu-ţi păcatele tale şi de ce ai dispreţuit 
pe cel neînsemnat, sărac, sau suferind cînd Eu, însîngerat, scuipat şi bătut 
în cuie, am zis: „Poruncă nouă vă dan vouă, să vă iubiţi unul pe altul ? 
De ce v-aţi întors faţa de la fratele vostru şi nu l-aţi miluit, ca să-l scăpaţi 
de ruşinea de a sta cu mina întinsă?”. • • . 

— Ce să facă un călugăr care nu-şi poate împlini toate făgăduinţele 
date la tunderea monahală, pentru a se mîntui? 

— Să facă cu dragoste orice fel de ascultare, că mai mare este tăierea 
voii şi ascultarea decît rugăciunea; să nu cîrtească niciodată, că este 
urîciune înaintea lui Dumnezeu; sa-i socotească pe toţi fraţii mai buni 
decît el şi să-i ajute la nevoie; să nu critice, nici să judece pe cineva sau 
pe păstorii lui sufleteşti; să dea laudă şi mulţumire lui Dumnezeu ca se 
află în viaţa de mînăstire şi să fie statornic; să se spovedească curat de 
gînduri şi cît mai des şi să se împărtăşească cu Trupul şi Sîngele lui Hris- 
tos. Ultimul sfat: să facă totul în mînăstire cu binecuvîntare şi cu poruncă. 

Cum putem scăpa de mulţimea grijilor pămînteşti pentru a ne 
putea ruga mai mult ? 

Părinte Ioanichie, mare este rugăciunea curată din inimile şi 
gurile tuturor către Dumnezeu* Cinul monahal se numeşte „cin îngeresc”, 
pentru că imită pe îngeri şi se roagă neîncetat. Deci, să ne rugăm şi noi 
mereu. Cînd se poate, la biserică sau chilie, iar cînd nu, să ne rugăm 
facînd ascultare. Oriunde, oricînd, oricum numai să nu înceteze inimile 
şi gurile noastre a lăuda şi a chema pe Dumnezeu. La fel să facă şi 
creştinii. Cînd pot să se roage, numai să nu uite de porunca „neîncetat 
sa vă rugaţi!”. 

Ei, frate creştine, ai şi tu veacul şi istoria ta. Eşti încadrat într-o 
mare unitate duhovnicească — Biserica — şi eşti răscumpărat pentru tot-' 
deauna prin jertfa Mîntuitorului. Deci, bucură-te, roagă-te fără lenevire, 
mulţumeşte lui Dumnezeu pentru toate, părăseşte grija personală şi nu 
lăsa rugăciunea pentru nimic, afară de este porunca ascultării. Dar şi 
atunci, roagă-te, fa ascultare cu dragoste, cîntă psalmi, iubeşte pe fraţi 
şi nu iubi cele pămînteşti. 

Cine este acela care nu are nimic de cerut lui Dumnezeu? Se spune că 
Maica Domnului este supărată pe toţi aceia care nu-i cer nimic niciodată. 
Axată-te deci a fi un fiu cu inimă de copil al Maicii Domnului, căci se mai 
spune: „cît poate Dumnezeu cu puterea, poate şi Maica Domnului cu 
rugăciunea!” Iar de grijile pămînteşti scăpăm numai dacă vrem, că de 
noi depinde mîntuirea. Dacă am întreba pe cei mîntuiţi din cer: „Cît 
v-a costat pe voi de aţi dobîndit atîta fericire?”, ei ne-ar răspunde: 
„Timp, puţin timp petrecut bine pe pămînt!” 

— Cam se poate birui mai uşor războiul cel trupesc ? 

— Bătălia împotriva patimilor trupeşti este o luptă de toată viaţa 
şi este una dintre cele mai grele din viaţa creştinului. Mai întîi, fiecare să 
ceară harul Ini Dumnezeu împotriva acestui război, că fără harul Lui 
nimeni nu poate birui patimile firii. Apoi, părinţii trupeşti şi cei duhov¬ 
niceşti să înveţe pe fiii lor cum să se păzească de războiul trupului şi al 
gîndurilor, cum să se roage, să postească, să se lupte, să-şi păzească mintea 
curată de gînduri şi de imaginaţii rele. Fără părinţi şi duhovnici buni 
nimeni nn poate scăpa de cursele păcatelor trupeşti. Apoi, să facem totul 
ca să nu primim gînduri şi imaginaţii păcătoase, că din acestea ajungem la 
păcatul cu fapta. Iar dacă am căzut, să ne pocăim cu lacrimi, părăsind 
pentru totdeauna păcatul săvîrşit. 

Eu personal dau aceste sfaturi fiilor mei sufleteşti: mai întîi să vrea 
din toata inima să scape de acest război. Apoi să ceară stăruitor ajutorul 
Iui Dumnezeu şi al Maicii Domnului; să ocolească pe cît se poate smintelile 

şi împrejurările care aprind patima; să nu se învoiască în minte cu gîndu- 
rile şi imaginaţiile păcătoase; să*şi păzească ochii şi toate simţurile de 
smintelile trupeşti; să nu citească sau să vorbească cele rele cu oameni 
stăpîniţi de patimi; să se roage cu o rugăciune a lui, cu suspine proprii; 
să postească mult, să nu bea vin; să citească cărţi sfinte; să se spovedească 
la cei mai iscusiţi duhovnici şi să pună şi pe alţii să se roage pentru dînsul. 
Va fi iertare prin pocăinţă, oricare ar fi greşeala. Duhovnicul îl va înţele¬ 
ge, îl va iubi, se va ruga pentru dînsul, îl va dezlega de orice păcat şi nu-1 
va lăsa să se lupte singur. Că patima desfrînării este ca o viperă ascunsă 
şi cu multe capete şi nu te poţi juca cu dînsa, că îndată poţi fi muşcat şi 
ucis. Dar, cel mai obişnuit cad cei mîndri şi neascultători. 

— Cum putem birui şi alunga din inima noastră slava deşartă şi 
gîndul mîndriei? 

— Nici o patimă nu te apropie atît de diavol ca mîndria. Urîtă şi 
necurată patimă! Toate relele pescuiesc în balta aceasta. De aceea, nici 
nu vrea să audă Dumnezeu de omul mîndru. îl ia darul întreg ca să se 
poticnească şi să cadă în păcat, doar s-ar smeri. Ea este înainte mergătoare 
a desfrînării, cum spune un Sfînt Părinte: „Unde căderea a apucat, acolo 
mai înainte mândria a lucrat”. Ea are nesuferita cutezanţă să stea lingă 
orice fel de virtute, şi chiar se ascunde în smerenie, la cine poate. Fiind 
atît de primejdios şi atît de prezentă la toate virtuţile şi rangurile este 
bine ca toţi credincioşii să-şi aducă aminte de păcatele lor, să şi le mărtu¬ 
risească mai des la preot, să cugete la moarte, să-şi facă canonul dat ca să 
scape de păcatul mîndriei şi al slavei deşarte. Să nu uităm că acest păcat 
se ascunde şi în smerenie, pe care o are de paravan. Un cuvînt în plus 
împotriva mîndriei: este bine să ceri sfat şi păreri de la oricine, ca harul 
lui Dumnezeu se sălăşluieşte mai ales în cei simpli şi nebăgaţi în seamă, 
în drumul vieţii tale vei vedea cîtă nevoie ai de semenii tăi, cu care ţi-a 
rînduit Dumnezeu să trăieşti, şi te vei convinge singur că înţelepciunea 
divină stă sigur mai mult unde este smerenie, pentru că în smerenie este 
Dumnezeu. Lucifer a căzut numai din mîndrie, şi după el, omul Adam şi atîţia 
oameni care s-au încrezut în mintea şi părerea lor. Să nu se amăgească 
cineva că, fără adevărata purificare în singura apă a smereniei, nu va putea 
intra nimeni în împărăţia lui Dumnezeu, de unde au căzut îngerii. Dumne¬ 
zeu ne-a făcut frumoşi numai pentru El singur! 

■ — Cum se poate dobîndi darul smereniei şi al lacrimilor la rugăciune? 

— Smerenia nu are cum să vină singură dacă tu nu o doreşti, nu o 
chemi şi nu-i deschizi uşa; adică dacă nu cugeţi că nu poţi face nimic şi 
nu eşti nimic fără darul lui Dumnezeu. Mîntuitorul singur zice: „Fără 
de Mine nu puteţi face nimicFrate, nu ştii ca dacă ai păreri de sine-ţi 
şi gînduri de m î ndrie, eşti părăsit de ajutorul lui Dumnezeu? Că zice: 

„Dumnezeu, celor mîndri le stă împotrivă, iar celor smeriţi le dă har!”. 
Deci, gîndeşte-te că în rîvna şi dorirea ta de a fi dincolo, cu îngerii în cer, 
trebuie să te şi smereşti, că n u mai aşa dai valoare acestor frumuseţi do- 
bîndite cu trudă pe pămînt. Că toate faptele bune, fără smerenie, nu te 
pot mîntui. Ea face cît toate faptele bune şi este mortarul care uneşte 
toate bunătăţile duhovniceşti cu care ni se zideşte „casa nefăcută de mînă, 
veşnică în ceruri”. Smerenia şi lacrimile la rugăciune sînt daruri dum¬ 
nezeieşti mari şi se dobîndesc numai prin rugăciune, prin iertare şi iubire 
creştină. 

— Întrucît unii credincioşi spun că au slăbit în rugăciune, ce să 
facem ca să avem mai mult folos, mai multă rîvnă şi evlavie la sfînta 
rugăciune ? 

— Dacă rugăciunea limbii încetează, nu trebuie să înceteze măcar 
rugăciunea cu mintea. Pe aceasta o putem face oricînd şi în orice loc. 
Aceste momente de slăbire în rugăciune, de vid şi răspîndire a minţii la 
rugăciune se constată şi la sfinţi, pentru smerenia lor. Dumnezeu cumpă¬ 
neşte darurile cu fiecare, pentru un echilibru duhovnicesc. Unii pierd din 
calitatea rugăciunii, alţii şi din cantitate; alţii sînt bîntuiţi de gînduri 
rele în timpul rugăciunii; altora le vine un fel de mîngîiere la rugăciune, 
care poate fi o simplă amăgire şi slavă deşartă. Diavolii sînt bucuroşi să 
ne ţină în starea aceasta de falsă linişte şi mîngîiere în rugăciunea de can¬ 
titate. Dar este mult mai bine şi cu folos să te rogi mai puţin, mai des, dar 
smerit şi să aduci pe Dumnezeu în inima ta. Cel mai bun dascăl al rugăciunii 
este duhovnicul, apoi conştiinţa ta. Întîi începe cu cantitatea şi cu încetul, 
prin darul lui Dumnezeu şi stăruinţă smerită ajungi la calitate, adică la' 
rugăciunea din minte şi inimă, cu rîvnă şi smerenie. 

— Ce rugăciuni recomandaţi călugărilor şi mirenilor ? 

— Pe lingă cele din biserică, la care trebuie să participăm cît mai 
regulat, mă gîndesc mai mult la ceva permanent. Nu atît la înşiruiri de 
cuvinte, cit mai ales la a te menţine într-o stare de simţire interioară, de 
vibrare a sufletului tău. O clipă poate să fie un timp şi o suspinare poate fi 
o rugăciune ! Avem poruncă de la Sfîntul Apostol Pavel să ne rugăm neîn¬ 
cetat. Cu mintea, cu limba, cu inima, cu suspinul sufletului, cum putem, 
numai să ne rugăm mereu. Atunci va fugi şi răceala inimii, şi răspîndirea 
gîndurilor, şi descurajarea care urmează în aceste clipe, că darul Duhului 
Sfînt nu ne lasă sărmani, dacă stăruim, dacă iubim şi ne smerim. Iar 
dintre rugăciunile tradiţionale, eu recomand fiilor mei sufleteşti mai ales 
Paraclisul Maicii Domnului, Canonul de umilinţă, acatistul Mîntuitoru- 
lui, psalmn şi rugăciunea lui Iisus. Apoi, metanii şi înc hin ăciuni după 
putere, puţină milostenie şi multă inimă bună, căci numai i ub irea dă căl¬ 
dură şi aripi rugăciunii curate. 

— Care sînt marile foloase ale Sfintei Liturghii ? 

— Nu poate explica mintea omenească minunea, valoarea şi foloasele 
Sfintei Liturghii. Dar, prin credinţă şi simţire duhovnicească puternică, 
ştim, simţim şi credem că Iisus Hristos este de faţă pe Sfîntul Prestol, 
înconjurat de sfinţii îngeri, în timpul săvîrşirii dumnezeieştii Liturghii. 
De aceea, mare datorie au credincioşii să ia parte cît mai regulat la taina 
Sfintei Liturghii, că atunci Hristos se jertfeşte pe Sine, adică se repetă 
jertfa de pe Golgota pentru fiecare dintre noi şi pentru toată lumea, spre 
iertarea păcatelor şi înnoirea vieţii noastre creştine. Prin participare la 
Sfînta Liturghie ni se iartă păcatele, primim harul Duhului Sfînt, lăudăm 
pe Dumnezeu împreună cu îngerii, cîntăm şi ne înfrăţim cu ceilalţi fraţi, 
ne rugăm pentru salvarea şi mîntuirea noastră, a lumii şi a celor răposaţi, 
pentru pacea şi unirea tuturor oamenilor de pe pămînt prin Iisus Hristos 
şi Biserica Sa. Dumnezeu ţine pămîntul mai mult pentru Sfînta Liturghie 
care se săvîrşeşte pe el! 

— Cum pot contribui călugării la povăţuirea şi mîntuirea mirenilor? 

— Mai întîi şi cel mai mult, prin viaţa lor exemplară, printr-o com¬ 
portare cuviincioasă, fără nici o sminteală, plină de iubire şi rîvnă dezin-' 
teresată pentru mîntuire. Apoi, credincioşii, toţi oamenii să vadă pe feţele 
noastre liniştea, bucuria Duhului Sfînt, pacea inimii şi aşezarea interioară 
că sîntem ai lui Hristos, că am renunţat la toate aici, pentru bunătăţile 
vieţii veşnice care ne aşteaptă. Apoi, să le vorbim cuvînt de folos, cuvînt 
viu, cald, sincer, deschis din Sfînta Evanghelie, din cărţile sfinte, din exem¬ 
plul înaintaşilor, din experienţa vieţii pămînteşti. Apoi sa le punem la 
îndemînă cărţi bune, de rugăciune mai întîi, apoi de citit şi de zidire sufle¬ 
tească. Şi, în sfîrşit, să ne rugăm permanent pentru toţi, pentru sporirea 
lor duhovnicească şi vom vedea mila lui Dumnezeu. Deci, viaţa noastră, 
cuvîntul vorbit şi scris, cărţile de folos, milostenia şi rugăciunea sînt mij¬ 
loacele noastre de zidire duhovnicească spre mîntuire. 

— în ce constă marea misiune şi răspundere a păstorului de suflete 
în faţa lui Dumnezeu? 

— Misiunea păstorului de suflete este una singură, fără abatere: să 
ducă la Hristos, pe calea mîntuirii, pe toţi care i-au fost încredinţaţi. Şi 
aceasta este cea mai grea misiune pe care o poate face omul pe pămînt, 
încredinţată numai celor aleşi, sfinţiţi şi tr imi şi de Hristos să păstorească 
oile Lui, adică epiacopilor şi preoţilor hirotoniţi „prin punerea mîinilor 
preoţiei”. Misiunea aceasta este dumnezeiască şi ne cutremurăm de marea 
ei răspundere, ca dezlegăm păcatele în numele şi cu puterea dată nouă 
de Hristos şi conlucrăm cu El la mîntuirea sufletelor omeneşti, deci la 
mîntuirea lumii. Răspunderea noastră ca păstori de suflete în faţa lui Hris¬ 
tos este întreită. Mai întîi vom răspunde dacă am fost şi sîntem cu adevă- 

r'at vrednici, prin viaţa noastră curată, de harul preoţiei. Apoi trebuie 
să dăm răspuns cum am lucrat cu harul Duhului Sfînt primit la hirotonie. 
L-am folosit spre lauda lui Hristos sau pentru lauda noastră ? Am dobîndit 
cu el suflete cît mai multe pentru împărăţia cerurilor, sau am lucrat cu 
lenevie în via Domnului şi am urmărit interese pămînteşti, iar sufletele 
le-am lăsat să piară? A treia şi cea mai mare răspundere: noi preoţii tre¬ 
buie să dam socoteală cîte suflete am izbăvit de iad, cît am scos din iad prin 
Sfînta Liturghie; cîte am călăuzit la Hristos, cîte am răscumpărat prin 
Taina Spovedaniei, cîte am hrănit prin cuvînt viu, dătător de viaţă, 
cîte am scăpat de osîndă prin rugăciune şi prin exemplul personal şi pentru 
cîţi ne-am pus sufletul şi viaţa, răbdînd ocară, înjurături, defăimare, 
sărăcie, osteneală, boală şi toate, ca să mîntuim pe cei pe care ni i-a încre¬ 
dinţat Hristos să-i creştem, să-i formăm duhovniceşte, să-i dezlegăm de 
păcate şi de patimi şi să-i mîntuim cu darul Lui. 

Nu i s-a dat păstorului de suflete, preotului, harul preoţiei pentru 
o deşartă mărire personală, ci ca să poarte cu inimă de părinte toate slă¬ 
biciunile fiilor săi sufleteşti, în chip egal, să sufere pentru ei în momente 
de căderi şi rătăciri de tot felul şi să nu uite că sufletele lor di^ mina lui 
i se vor cere la judecată. Preotul trebuie să aibe mare credinţă şi nădejde 
în Dumnezeu, că nu-1 va lăsa neajutat dacă iubeşte pe fiii săi duhovni¬ 
ceşti şi înţelege, cu suspine, că mîntuirea lui este condiţionată exclusiv de 
mîntuirea fiilor săi sufleteşti. Sfîntul Grigore Teologul apune: „Tot atîtea 
suflete ucidem, cîte din vina noastră le lăsăm să se osîndească”. Iar Sfîntul 
loan Gură de Aur spune: „în zilele de pe urmă puţini preoţi se vor 
mîntui. Cei mai mulţi se vor osîndi. Măcar că vor scăpa de păcatele proprii, 
dar nu vor scăpa de păcatele celor care i-au avut să-i păstorească”. ■ 

— Ce trebuie să facă un duhovnic pentru a folosi şi mîntui cît mai 
multe suflete? . ■ 

— Se cuvine duhovnicului, pe lingă acest mare dar al Duhului Sfînt 
de a lega şi dezlega păcatele oamenilor, să ceară şi el de la Dumnezeu îndoit 
dar, ca proorocul Elisei, să poată duce o viaţă curată, de sfinţenie, mai 
aleasă şi mai deosebită decît a celorlalţi oameni, cu patimile vindecate, 
cu sufletul blînd, smerit şi înţelept în toate, adevărată lumină şi soare pentru 
lume. Duhovnicul trebuie să fie exemplu în toate. Că dacă posteşti tu, 
postesc şi fiii tăi sufleteşti; dacă te rogi tu cît mai mult, se vor ruga şi ei 
după tine; dacă te smereşti tu, se vor smeri şi ei în toate, după buna rînduiali 
lui Hristos. Dacă dai tu milostenie, vor da şi ei; dacă ierţi tu pe toţi 
cei ce te urăsc, vor ierta şi ei pe fraţii lor pentru că ei cred mai mult în 
cele ce văd la tine cu lucrul, decît ce aud din gura ta, „că ochii sînt mai 
încrezători decît urecjnile”. Duhovnicul trebuie să iubească mai mult decît 
toţi oamenii. Să iubească pe Dumnezeu, să iubească pe oameni, să iubească 

pe fiii săi sufleteşti, să iubească pe cei căzuţi în păcate şi să le întindă 
mîna ca să-i salveze; să iubească pe copii, pe care Hristos i-a luat în 
braţe; să iubească pe cei săraci, pe cei bolnavi, şi toată zidirea lui Dum¬ 
nezeu. Duhovnicul să ştie bine Sfînta Scriptură şi învăţăturile Sfinţilor 
Părinţi ca să nu-i înveţe de la sine. Să cunoască binele Sfintele Canoane 
şi să le folosească cu dreaptă socoteală. Să îmbine cu înţelepciune blîndeţea 
cu asprimea, iertarea cu canonul, mîngîierea cu mustrarea, sfatul cu po¬ 
runca şi înfrînarea cu dezlegarea. Apoi, duhovnicul să fie om de rugăciune 
şi să aibă darul lacrimilor şi al cuvîntului cald, viu, duhovnicesc, care 
poate pătrunde inima oricui. Apoi, să fie popular, apropiat de inimile 
tuturor şi să ţină taina, secretul spovedaniei chiar cu preţul vieţii iui. 
Iată marile daruri şi mijloace de mîntuire pe care trebuie să le folosească 
un bun duhovnic. Să ne rugăm lui Dumnezeu să ne dăruiască astfel de 
duhovnici devotaţi, cuvioşi, înţelepţi, nefricoşi, milostivi şi iubitori de 
oameni şi se va înnoi viaţa Bisericii lui Hristos! 

— Cum aplicaţi Sfintele Canoane astăzi? 

— Sfintele Canoane rămîn valabile; ca nişte faruri de orientare: să se 
vadă, mai ales, greutatea păcatelor săvîrşite de noi. însă trebuie cunoscut 
ca au şi ele clasicitatea lor. Lupta mare este să le vindeci rana păcatului, 
nu să-i laşi ani întregi fără marile haruri ale Sfintelor Taine. Sfîntul Ioan 
Gură de Aur zice: „Ani vrei să-i dai?Trebuie să-l însănătoşezi. . .” ! Creş¬ 
tinul trebuie să ajungă la o cunoştinţă de sine şi să intre singur în marea 
bogăţie a harurilor cereşti. El trebuie 'să ştie că Mîntuitorul S-a pogorît 
pînă în adîncurile mizeriei omeneşti, nu ca să anihileze făptura Sa, ci 
pentru ca s-o transfigureze. Nu trebuie apăsat atît pe o prelungă nevoinţă 
prin canonisire, ci mai mult pe o intensitate a ei. Nu timpul poate decide 
şi purifica, ci calitatea vieţuirii creştinului printr-o sinceră şi profundă 
părere de rău, care îi va aduce o adevărată smerenie. Şi aceasta mîntuieşte 
pe om, după cuvîntul psalmistului: „Inima înfrîntă şi smerită, Dumnezeu 
nu o va pedepsi” (Ps. 50, 18). Mîntuitorul se dăruieşte mai cu plăcere unei 
inimi rănite, dar în căinţă şi rugăciune, decît unei inimi care posteşte şi 
se roagă, dar care îşi cere dreptul. „Nici văduva, nici fecioara nu au altă 
treaptă în cer, decît aceea pe care o fixează umilinţa”, spune un înţelept. 

Deci duhovnicul nu greşeşte în marea lui răspundere dezlegînd sau 
micşorînd timpul pocăinţei. Aceasta o spune Sfîntul Vasile cel Mare în 
Canonul 74: „Cel care are puterea de a lega şi dezlega, nu se canoniseşte 
micşorînd timpul pocăinţei pentru cel care se căieşte de bunăvoie, spo-' 
vedindu-se, căci unul ca acesta ajunge degrabă iubirea lui Dumnezeu”. 
Iisus Hristos, multmilostivul nostru Stăpîn, S-a bucurat să primească 
primul om în rai, un tîlhar care L-a mărturisit. El doreşte să Se dăruiască 

fiilor Lui prin Sfintele Taine şi este amînat de rigoarea şi asprimea „legii”. 
Duhovnicul trebuie să-şi cerceteze fiii cu ochi pătrunzători şi mină uşoară 
şi să aibă multă milă şi iubire faţă de toţi. Căci „spiritul omului nu-şi 
poate întinde aripile aici pe pămînt, dacă nu 6e simte îficonjurat de iubire.” 
Nu va fi nimic uşor de nu va fi bunătatea nemărginită a lui Dumnezeu şi 
rugăciunile Prea Sfintei Născătoare de Dumnezeu cu noi cu toţi. 

— Ce sfaturi duhovniceşti mai de folos daţi fiilor sufleteşti ai sfinţiei 
voastre? 

— Noi toţi sîntem fiii lui Dumnezeu, răscumpăraţi prin sîngele Lui, 
născuţi prin botez, hrăniţi cu Sfintele Taine, pecetluiţi cu Duhul Sfînt. 
Lupta mare a diavolului este de a ne despărţi de Dumnezeu prin păcat şi 
a ne face fii ai iadului. De aici, atîtea ispite, lupte, gînduri rele şi căderi 
de tot felul, căci sîntem permanent în luptă cu diavolul. Sfatul meu pentru 
toţi este unul singur: să nu ne deznădăjduim, în orice păcat am cădea, 
căci Dumnezeu este Tatăl nostru şi că. „este îndelung răbdător şi mult 
milostiv”. De aceea, frate, nu-ţi pierde nădejdea, chiar dacă te-a înşelat 
vrăjmaşul! Recunoaşte-L mai departe pe Dumnezeu de Stăpînul tău şi 
rămii pe piatra cea tare a credinţei. Nu te deznădăjdui cu nici un chip. 
Satana, sau poate slăbiciunea ta, te-a înşelat, dar inima nu i-ai dat-o lui 
şi numele lui Dumnezeu din tine nu s-a şters. Aşa păcătos cum eşti, nu 
slăbi la Buflet! Dumnezeu este cu adevărat mult iubitor de oameni, mult 
milostiv şi iertător, pentru că-L recunoşti de Tată şi Mîntuitor. El 
singur te va căuta, te va găsi, te va îmbrăţişa, te va lua pe umerii Lui, te 
va duce la stînă şi te va iubi mai mult decît pe alte oi, pentru că tu, de 
fapt, nu L-ai părăsit. Aşa de vei cugeta şi vei face, atunci marile tale 
căderi în viaţă rămîn simple accidente.. 

. Mai recomand fiilor mei duhovniceşti o nesfîrşită veselie sufletească, 
că aceasta mărturiseşte că eşti cu lisus Hristos în inima ta şi-n respiraţia 
ta. Inima ta va vibra mereu o rugăciune fără cuvinte. Deci, o stare de 
stăpîn asupra ta şi de veselă liniştire, chiar dacă te-ai ispitit şi ai greşit. 
Ai o singură cale de salvare: să te ridici din păcaţ, sâ-1 mărturiseşti cu 
căinţă, să-l părăseşti, să te rogi cu nădejde şi să mergi înainte spre Hristos. 
Nu vei fi lăsat singur pe calea spre Emaus-ul cel dc sus. Dumnezeu nu cere 
nimic imposibil, ci prin poruncile Sale te îndeamnă să faci ce poţi, să ceri 
ceea ce nu poţi şi El te va ajuta ca să poţi face voia Lui. 

— Întrucît a slăbit credinţa şi viaţa morală în rîndul credincioşilor, 
cum putem să le sporim credinţa şi trăirea în Hristos ? 

— Aparent cred că este slăbită credinţa, dar nupînă într-atît. Oamenii 
au .zilnic numeroase griji, datorii, obligaţii familiale, profesionale, 
sociale şi nu pot participa regulat la biserică. ‘însă nu sînt puţini care să 

nu aibă un fior de înviorare şi să nu se închine cînd aud bătaia clopotelor, 
ca un strigăt de chemare a viilor, ca un plîns al morţilor, ca o putere care 
împrăştie în jur raze de speranţă şi lumină. Mărturisesc şirurile nesfirşile 
de credincioşi la marile hramuri în ţara noastră; care îşi aşteaptă fericiţi 
rîndul ceasuri lungi, ca să se închine, să sărute Sfintele Moaşte. Aceştia 
sînt toţi credincioşi tăcuţi, anonimi şi liberi. într-o comunitate mare 
sînt şi oi albe, şi oi negre, şi creştini mai slabi în credinţă. Dar cine poate 
spune că este neprihănit? 

Trebuie slujbe zilnic la biserică peste tot, cu predici calde, cu exemple 
vii, cu cărţi folositoare pentru suflet şi fără nici un fel de sminteli. Nimic 
nu va fi mai frumos ca un slujitor al lui Hristos cu viaţa plină de aşezare 
duhovnicească, nevinovat, senin, blînd, cu ochi de lumină îngerească. 
Fericitul Augustin spunea: „Pentru cine vrea să creadă, am o mie de mo¬ 
tive ; pentru cel ce nu vrea, n-am nici unul!”. Singurul motiv este moartea ! 

— Dc ce se teme omul de moarte şi cum putem spori în noi bucuria 
vieţii veşnice ? 

— Se tem de moarte doar cei care nu s-au pregătit deloc de viaţa în 
Hristos. Dar nu este rău că se tem, că prin aceasta se recunoaşte viaţa 
veşnică, şi aşa vor pune primii paşi spre cunoaştere, adunînd flori din gră¬ 
dina duhovnicească a Bisericii lui Hristos. Sînt trei categorii de creştini 
mîntuiţi. Întîi, este categoria fiilor care fac voia lui Dumnezeu din iubire. 
A doua, este categoria negustorilor care fac fapte bune pentru plată de 
la Hristos. A treia este categoria robilor care fac de frică cele ale lui Dum¬ 
nezeu. Ce bine ar fi să ne depăşim mereu, să ne silim, că este singura vre¬ 
me cînd bătaia inimii noastre poate cuceri întreg cerul. Sileşte-te, frate 
creştine, la această alergare salvatoare spre care eşti chemat că numai 
astăzi este ziua vieţii tale! Cînd soarele acesta pentru tine va apune, in 
lumina cerurilor deschise, te va încununa ca pe un biruitor Hristos Domnul. 
Sfîntul Pavel spune: „că nu sînt vrednice suferinţele de acum faţă de bucu¬ 
riile ce ni se vor descoperi nouă”. Iar un înţelept spune: „Sfirşitul 
filozofiei este să ştii că trebuie să crezi — să ştii să mori liniştit!” 

— Ce sfaturi duhovniceşti doriţi să lăsaţi urmaşilor ? 

— Să ne iubim cu adevărat unii pe alţii. Să încercăm să iubim pe 
toată lumea, indiferent dacă se cheamă bună sau rea. Să iubim mult, şi 
sa iubim frumos. Să iubim rana şi pe cel care ne-a făcut rana. Să ştim să 
furăm pe Hristos de la semenii noştri. El stă ascuns la cei pe care noi nu-i 
iubim. Nu poţi fi gazda lui Hristos dacă nu-ţi sînt dragi cei care îl ţin 
ascuns şi dacă inima ta nu este un mic cer al iubirii. Lui Iisus Hristos 
1 se cuvin primele roade ale tuturor lucrurilor, dar mai cu seamă primele 
roade ale iubirii! 

ARHIMANDRITUL GHERVASIE CREŢU 
Mînăstirea Dealu 
(1890-1973) 

Poposesc la Mînăstirea Dealu, ctitoria voievodului Radu cel Mare. 
Atît biserica şi chiliile, cît şi ograda mînăstirii, au un aspect oarecum sobru, 
în chiliile acestei mînăstiri îşi petrec ultimii ani de viaţă călugării bătrîni 
din Muntenia. Sînt părinţi fără ucenici, care aşteaptă de undeva o vorbă 
bună, un îndemn duhovnicesc, o îmbărbătare. Este aşa de necesară o 
vizită la părinţii bătrîni din Mînăstirea Dealu! Gîndul acesta m-a făcut 
să ajung pînă aici. 

Bat la cîteva uşi. Părinţi bătrîni, cei mai mulţi necunoscuţi, îmi ies 
înainte, aşteaptă să intru şi în chiliile lor. Toţi parcă au ceva de întrebat, 
parcă au ceva de spus. Toţi simt lipsa cuvîntului viu, duhovnicesc. în 
chilii, fiecare se roagă cum poate. Unul citeşte cele şapte laude din Ceaslov. 
Altul citeşte la Psaltire. Altul stă pe marginea patului şi zice „Doamne 
lieuse”, petrecîndu-şi metaniile roase de vreme printre degete. Fiecare 
se roagă într-un fel, cugetă la anii tinereţii care nu mai sînt, aşteaptă cu 
linişte ceasul plecării. Totul are aspectul dezlegării de trup şi al întîlnirii 
cu Hristos. De aceea, fiecare se pregăteşte cum poate pentru călătoria 
la cer; mai face puţine din ce n-a făcut, împlineşte o parte măcar din cele 
rămase. 

Mă opresc la chilia părintelui Ghervasie Creţu, fost marele eclesiarh 
al Catedralei Mitropolitane din Iaşi şi al celei Patriarhale din Bucureşti. 
Numele Arhimandritului Ghervasie Creţu, ca şi chipul său blînd, deschis, 
apropiat este cunoscut pretutindeni atît părinţilor din Moldova, cît şi 
celor din Muntenia. Pentru că aproape cincizeci de ani a slujit, a rînduit 
serviciul divin, a administrat şi a împodobit, ca nimeni altul, cele mai 
renumite catedrale mitropolitane din ţară. îmbrăcat foarte îngrijit, curat, 
harnic, atent în toate, părintele Ghervasie a ştiut să împodobească şi să 
cumpănească lucrurile cu mult calm, să organizeze slujbele, atît cele obiş¬ 
nuite, cît şi cele arhiereşti, în aşa fel ca pe toţi eă-i mulţumească şi pe 
Dumnezeu să-l slăvească. Două decenii a îngrijit de Moaştele Cuvioasei 
Paraschiva de la Iaşi şi încă un sfert de veac de cele ale Cuviosului Dimi- 
trie cel Nou de la Bucureşti. Ori de cîte ori intra şi ieşea din catedrală, 
părintele Ghervasie se pleca lingă sfînta raclă, rostea o rugăciune, săruta 
Sfintele Moaşte şi apoi îşi continua ascultarea. O ascultare sfîntă şi bine- 
cuvîntată! Să trăieşti o jumătate de veac în biserică, să slujeşti cincizeci 
de ani la Altarul lui Hristos, să îngrijeşti de moaştele sfinţilor, să împodo¬ 
beşti Casa Domnului, să aprinzi candelele, să tămîiezi sfintele icoane, să 

păstrezi odoarele şi veşmintele Bisericii şi să te rogi în acelaşi timp pentru 
tine, pentru semenii tăi, pentru vrăjmaşii tăi, pentru ţară, pentru lume, 
pentru mîntuirea tuturor — iată unul din cele mai înalte idealuri pe care 
le poate îndeplini omul pe pămînt. 

Şi această binecuvîntată ascultare de mare eclesiarh a dus-o părintele 
Ghervasie, cu atîta demnitate şi dăruire, o viaţă de om. Bat încet în uşa 
chiliei sale: 

— Binecuvîntaţi, părinte Ghervasie! 

— Domnul! Cine-i? Hai, frate, intră... Ei părintele Ioanichie! 
Ai venit să mă mai vezi? Bine c-ai venit. Şezi colea pe scaun. 

— Staţi în pat, Prea Cuvioase. Vă simţiţi obosit. 

— Sînt cam bolnav părinte. Stau în pat şi mai citesc la Psaltire. Tot 
nu pot merge acum 1a biserică. Ei, părinte, toate sînt deşertăciune! Se 
înşeală omul şi aleargă după vînt, dar pînă la urmă toate trec, toate îl 
părăsesc! 

Ma uit cu duioşie la chipul încă luminat, senin, al părintelui Gher¬ 
vasie, la ochii săi albaştri ca cerul, la barba sa albă ca zăpada, la trupul 
său slab, deşirat, culcat între perne, la mîinile sale topite de vlagă, care 
abia sprijină Psaltirea cu slove vechi, la picioarele sale neputincioase, care 
nu pot să-l mai poarte. Dar mă bucur văzînd că părintele Ghervasie are 
bărbăţie, are inimă bună, se roagă şi aşteaptă cu nădejde ceasul despăr¬ 
ţirii. 

— Cîţi ani aveţi, prea cuvioase ? 

— Am împlinit 83 de ani. Slavă Domnului! Am trăit destul. Trebuie 
să dăm loc la alţii! 

— Sînteţi născut în Humuleşti? ; 

— Nu. Sînt născut în satul Săcăluşeşti, alături de Humuleşti, în 
anul 1890. 

— Şi în ce an aţi venit la mînăstire ? 

— în anul 1907. Am venit la Mînăstirea Neamţ, care avea pe atunci 
peste trei sute de călugări şi fraţi. Stareţ era arhiereul Narcis Creţulescu. 
Ei, ce slujbe frumoase puteai asculta la Mînăstirea Neamţ pe atunci! Ce 
frumos sunau clopotele la privegheri de răsunau munţii! Ce frumos cîntau 
părinţii, de răsuna biserica! Ce drag îmi era cînd vedeam biserica îmbră¬ 
cată, plină de călugări, toţi unu şi unu. în biserică la Mînăstirea Neamţ 
mă simţeam, frate, ca în rai. Acolo am trăit eu cele mai mari bucurii, 
cele mai frumoase clipe din viaţa mea. 

— în ce an aţi primit călugăria, părinte Ghervasie? 

> — Nu m-am călugărit degrabă. Mai întîi am făcut armata, apoi răz¬ 
boiul, şi abia după război m-am călugărit. Mi-aduc bine aminte că părin- 














464 


CONVORBIRI DUHOVNICEŞTI 


tele Ghenadie Honciuc mi-a cîntat „Braţele părinteşti. . .” la călugărie. 
Ce frumos mai cînta! Mai trăieşte ? 

— Nu, părinte Ghervasie, s-a dus la Domnul anul trecut. 

— Bine că s-a dus. Dumnezeu să-l odihnească! Părintele Ghenadie ne 
era profesor la muzică în mînăstire. El ne-a învăţat să cîntăm pe psaltichie. 
Se reţineau regulat cursuri de muzică. Eram vreo optzeci de fraţi. Cînd 
cîntam toţi, parcă eram în cer. 

— Dar la Catedrala Mitropolitană din Iaşi cînd v-aţi dus ? 

— N-am stat mult călugăr. După ce Mitropolitul Pimen Georgescu 
m-a făcut preot, în anul 1920, m-a luat la Iaşi, eclesiarh la catedrală. Şi 
am stat în această ascultare douăzeci de ani. Apoi, în anul 1942, Patriarhul 
Nicodim m-a luat eclesiarh mare la Patriarhie. Acolo am stat încă două¬ 
zeci şi cinci de ani, pînă în 1967, cînd am ieşit la pensie. Apoi am venit 
aici, la mînăstirea de bătrîni. Unde în altă parte să mă duc? 

— De ce nu v-aţi întors la mînăstirea de metanie? 

— Mă gîndeam să mă întorc înapoi la Neamţ, dar ce să fac şi acolo ? 
Ei au nevoie de preoţi pentru slujbă, iar eu aştept să plec. M-am gîndit, 
mai bine să mă retrag departe de toţi şi să mă sfîrşesc acolo. De aceea 
am venit aici, la Dealu. .. 

— Ce călugări mai buni aţi cunoscut la Mînăstirea Neamţ ? 

— Numai Dumnezeu îi mai ştie, că erau mulţi călugări aleşi. Arhi¬ 
mandritul Calistru Gheorghiu era cel mai bun duhovnic al Mînăstirii 
Neamţ pe acea vreme. Iar din călugări, monahul Iov Burlacu, farmacistul 
mînăstirii. Un călugăr cu viaţă sfîntă. Tăcea permanent, se ruga şi postea. 

— Dar la Mitropolia Moldovei, ce călugări mai aleşi aţi cunoscut ? 

— Cel mai cuvios călugăr a fost arhidiaconul Varlaam Argherescu. 
Era cu metania tot din Neamţ. Era ajutorul meu la biserică. Mai ales cu 
veşmintele şi strana. Un mare călugăr. Nici nu mai găseşti azi vreun altul 
asemenea lui. Cea mai mare nevoinţă a lui era milostenia. Toţi banii de 
pe salariu îi împărţea la elevi şi studenţi săraci. „Ia-ţi frate, aici cîţiva 
bani, să ai de-un ceai cînd ajungi la şcoală”. Iar la şcoală, cînd căutau 
băieţii în buzunare, găseau bani de cheltuială pentru două luni de zile. 

— Şi-i ajungeau banii părintelui Varlaam? 

— Cum să-i ajungă ? Poate de aceea purta haine vechi, că nu avea 
cu ce să-şi cumpere, şi venea regulat la mine sâ-l împrumut pînă la salar 
„Părinte Ghervasie —îmi spunea — împrumută-mă cu două-trei sute 
de lei pînă la salariu. Mi-aş lua ceva de îmbrăcat şi nu-mi ajunge.” 

— Şi vă dădea banii înapoi ? 

— Regulat mi-i dădea. Cum lua salariul, întîi achita datoriile, iar cu 
restul făcea pomană la toţi. •>' s. ■■ 

— Părinte Ghervasie, spuneţi-mi ceva despic moaştele Cuvioasei 
Paraschiva de la Iaşi. Ce rol au ele pentru menţinerea evlaviei în rîndul 
credincioşilor ? 

— Moaştele Cuvioasei Paraschiva sînt poate cel mai mult venerate 
de credincioşii noştri. Mai mult chiar decît Sfîntul Ioan de la Suceava. 
Pentru că mulţi credincioşi care se roagă cu credinţă la Sfînta Paraschiva, 
îşi dobîndesc sănătate şi tot ce doresc. Iar la 14 octombrie, de ziua Sfintei 
Paraschiva, se adună la Iaşi mii de credincioşi din Moldova şi din toată 
ţara. 

— Cum se făcea slujba în catedrală atunci ? 

— în ajun, la orele zece, se scoteau moaştele afara şi se aşezau pe un 
baldachin, în faţa bisericii, ca să se închine lumea. Stăteau acolo pînă a 
doua zi seara. Iar preoţii făceau tot timpul cîte doi de gardă şi dirijau 
credincioşii. Seara se făcea slujba privegherii, cu zeci de preoţi şi doi-trei 
arhierei. Noaptea, credincioşii se odihneau în biserica, pe afară, prin oraş, 
prin gară. Iar de ziua hramului, se făcea întîi agheazmă, apoi Sfînta Litur¬ 
ghie în biserică. Predica se ţinea afară. Seara la orele cinci sau şase, se 
adunau din nou credincioşii să asiste la aducerea moaştelor în biserică. 
Mitropolitul cu un sobor de preoţi înconjurau catedrala cu racla Sfintei 
Paraschiva, ca la Paşti, iar mulţimea credincioşilor se sileau şi ei să se 
atingă de raclă şi să treacă pe sub ea. Ce frumos era! Cînta corul, sunau 
clopotele, toţi dădeau laudă lui Dumnezeu şi Cuvioasei Paraschiva. La 
fel se slujeşte şi astăzi la Iaşi. 

Pe timpul războiului, în 1944, moaştele Cuvioasei Paraschiva au fost 
duse la Mînăstirea Ciorogîrla. Chiar eu am fost delegat de Patriarhul 
Nicodim să ie aduc. Eram eclesiarh la Patriarhie. M-am dus la Iaşi cu un 
camion, dar Prea Sfinţitul Valerie Moglan, vicarul Mitropoliei, mi-a zis: 
,,Nu dăm pe Cuvioasa Paraschiva. Ea ne păzeşte oraşul şi catedrala de 
moarte. Dacă pleacă Cuvioasa Paraschiva cine ne mai păzeşte?” 

La urmă a acceptat. S-a făcut Sfînta Liturghie. 4poi s-a tras la sorţi, 
care din preoţi să meargă cu Sfînta. Şi a căzut sorţul pe părintele Ioanichie 
Grădinara, ucenicul meu. El era diaconul catedralei şi eclesiarh. Apoi 
vlădica l-a hirotonit preot a doua zi. Pe urmă am tras camionul în faţa 
bisericii, ca să vadă poporal şi, plîngînd cu toţii, am pus racla sus, am 
acoperit-o bine şi am plecat. Pe drum am făcut un popas la Vaslui. Seara 
am ajuns la Ciorogîrla, unde ne aştepta Patriarhul cu o mare mulţime 
de credincioşi. Toţi erau cu luminări aprinse în mîini şi lăcrimau. 

— Cînd s-au adus moaştele Cuvioasei Paraschiva înapoi la Iaşi? 

— Au stat vreo şase luni la Mînăstirea Ciorogîrla. Pe urmă le-a dus 
la Pasărea şi pe urmă le-a adus la Catedrala Patriarhală din Bucureşti. 


30 — Convorbiri duhovniceşti 

Era în martie 1945. Le-am aşezat în partea dreaptă a bisericii, vizavi de 
Sfîntul Dumitru. Lumea avea mare evlavie la Cuvioasa. 

— Ce altceva doriţi să-mi mai spuneţi, părinte Ghervasie? 

— Ce să-ţi mai spun? M-am săturat şi eu de toate. Am fost aproape 
cincizeci de ani tot cu arhierei, cu slujbe alese, cu protocoale, cu lume 
multă . . . Acum am 83 de ani şi-mi aştept şi eu ceasul . . Aş fi vrut să 
mor la Neamţ, la metanie, dar .. . Poate cînd mai vii mă găseşti în cimitir 
la Mînăstirea Yîforîta ! 

— Părinte Ghervasie, ce vi s-a părut mai greu în această lungă ascul¬ 
tare de eclesiarh mare ? 

— Ştii ce? Mărturisirea candidaţilor pentru preoţie. Toţi ceilalţi 
preoţi se fereau şi-i trimiteau la mine. în seara zilei spre hirotonie venea 
la mine şi-mi ziceau: „Părinte eclesiarh, vreau să mă spovedesc, ca mîine 
mă hirotoneşte diacon sau preot”. „Păi, acum vii, frate ? Trebuia mai din 
timp. Dar dacă Sfintele Canoane te opresc dte preoţie, ce faci”? „Cum să 
fiu oprit? Parcă este cineva vrednic? Nu se poate părinte! M-am pregătit 
pentru hirotonie, am aprobare, mi s-a dat parohie, mi-a venit şi numi- ; 
rea ...” 

— Duhovnicia este foarte grea, Prea Cuvioase ? 

— Foarte grea, părinte Ioanichie. M-am umplut de păcatele altora . . . 

— Binecuvîntaţi, părinte Ghervasie, că mă duc de-acum. 

— Te duci? De ce nu mai stai? Spune la toţi care mă cunosc, sănă¬ 
tate ! Dumnezeu şi Maica Domnului să te binecuvînteze. Să mai vii pe 
la mine, frate! . . . 

M-am retras încet, iar părintele Ghervasie a rămas cu Psaltirea pe 
piept şi cu privirea către uşă! 

ARHIMANDRITUL GRIGORE URIŢESCU 
Schitul Trivale — Piteşti 
(1888—1978) 

Părintele Grigore Uriţescu, egumenul Schitului Trivale, este o remar¬ 
cabilă personalitate a mînăstirilor noastre din Muntenia. Pe de o parte, 
prin venerabila sa vîrstă de nonagenar, din care trei sferturi de secol le-a 
trăit în mînăstire, iar pe de altă parte, prin bunătatea rară a inimii sale 
şi sufletul său curat, deschis, îmbunătăţit. 

Desigur, dimensiunile duhovniceşti ale unui călugăr nu le poţi exprima 
şi simţi în cuvinte pline de înţelepciune, ci mai ales în simplitatea vorbirii, 
în atmosfera caldă de bucurie, în duhul curat şi binecuvîntat ce se comu¬ 
nică prin grai şi simţire de la o inimă la alta. 

Părintele Grigore are suflet de adevărat părinte şi inimă de adevărat 
preot şi călugăr. Şaptezeci şi cinci de ani a slujit lui Hristos, s-a smerit în 
niîuăstirc, a învăţat taina mîntuirii de la bătrîni, a săvîrşit neobosit Sfînta 
Liturghie, a dezlegat oamenii de păcate, a lucrat cu devotament la mîn- 
tuirea sufletelor. El n-a iubit cinstea oamenilor, nici n-a căutat slava 
deşartă a veacului acestuia. Ci a iubit cu rîvnă Biserica lui Hristos, pe 
care a slujit-o, în care singur s-a jertfit, unde şi-a închinat tinereţea şi 
bătrîncţea şi lingă altarul căreia aşteaptă să fie înmormîntat. 

Pentru toate acestea este căutat şi cinstit părintele Grigore. Pentru 
chipul său luminat, pentru cuvintele sale înţelepte, pentru smerenia şi 
căldura inimii sale, pentru aşezarea sa duhovnicească preţuim pe părintele 
Arhimandrit Grigore, dorim să-i cunoaştem mai bine viaţa, aşteptăm să 
ilc dea un sfat, un cuvînt de folos, o binecuvântare. Gîndul acesta mă duce 
spre Schitul Trivale. Aşezat în partea de vest a oraşului Piteşti, într-o 
poiană mică şi izolată, schitul formează pentru credincioşi un loc bine- 
cuvîntat dc reculegere, de rugăciune şi întîlnire cu Hristos. Toţi îl cunosc 
pe părintele Grigore, îl caută, îi dau slujbe, îl ascultă, vor să-l vadă. 

Este Duminică. La schit, se aud clopotele de Liturghie. Părintele 
Grigore se află în Sfîntul Altar, îmbrăcat în odăjdii. Un părinte înalt, slab, 
cu barba albă, lungă şi faţa luminată. îi sărut mina şi ascult Sfînta Litur¬ 
ghie. Părintele Grigore pare un avvă de demult. La aproape nouăzeci de 
ani încă mai are dragoste şi putere să slujească Sfînta Liturghie! Popor 
rnult, cîntări potolite, slujbă călugărească. La urmă se împarte anaforă 
şi bineeuvîntare. Apoi lumea se scurge încet devale, către oraş. Rămîn 
singur cu părintele Grigore şi cu ucenicul său, părintele Calist — singurii 
vieţuitori în schit. 

— Binecuvîntaţi, Prea Cuvioase părinte Grigore! 

— Domnul să te binccuvînteze, părinte! 

— Am venit să primesc cuvînt de folos de la Prea Cuvioşia Voastră. 
Mă bucur că mai puteţi sluji şi sta înaintea oamenilor. 

— Da, părinte, facem şi noi tot ce putem. Că iată, n-are cine. Lumea 
vine, se închină, aşteaptă, ne caută. Nu putem sta în chilie. Ne facem 
datoria. Cînd n-om mai fi noi, fie voia Domnului. 

— Aveţi mulţi ani. Prea Cuvioase ? 

— Am 86 dc ani. Sînt născut în 1888, în Ţara Loviştei. 

— în ce an aţi intrat în mînăstire? 

— în anul 1900, cînd aveam numai doisprezece ani, am intrat ca frate 
în Mînăstirea Stînişoara-Argeş. Am stat acolo opt ani, apoi am fost luat 
la Episcopia Argeşului, de episcopul meu, Gherasim Timuş. 

— Spuneţi-mi ceva despre renumita Mînăstire Stînişoara. 

— Mînăstirea Stînişoara este una din cele mai renumite sihăstrii din 
ţara noastră. A fost înfiinţată în secolul al XVII-lea de cîţiva călugări 
sihastri din Mînăstirea Cozia, anume pustnicii Neofit şi Meletie. Epoca 
cea mai înfloritoare din trecutul ei a fost secolul al ,XIX-lea. Pe atunci 
trăiau aproape o sută dc călugări, cei mai mulţi sihastri — schivnici, 
în anul 1900 cînd am venit eu, erau peste cincizeci de părinţi şi fraţi. 
Aici nu intrau niciodată femei, ca şi la Mînăstirea Frăsinei. Amîndouă 
mînăstirile acestea se întreceau în evlavie, nevoinţă şi viaţă sihăstrească. 

— Ce călugări mai sporiţi aţi găsit. Prea Cuvioase, în Mînăstirea 
Stînişoara ? 

— Cei mai aleşi călugări din Stînişoara erau doi fraţi după trup şi 
fii de preot, anume ieroschimonahul Sava şi monahul Atanasie. Părintele 
Sava era bătrîn, dar prea iscusit duhovnic. Fusese hirotonit prin 1860. 
Iar în 1863 a fost cerut de Prea Sfinţitul Calinic de la Rîmnicu Vîlcea să 
ajute la organizarea Mînăstirii Frăsinei. Se găseşte la Episcopia Argeşu¬ 
lui o scrisoare a Sfîntului Calinic de la Vîlcea, prin care solicită un iero- 
Bchimonah iscusit pentru Frăsinei. Episcopul Argeşului l-a trimis pe pă¬ 
rintele Sava, care a stat cîţiva ani la Frăsinei, apoi a venit iar la Stîni¬ 
şoara. Ieroschimonahul Sava era duhovnic renumit şi sfătuitor, pentru 
călugări mai ales. Mireni nu prea spovedea, că era schivnic. A murit puţin 
după anul 1900. 

Monahul Atanasie era mai tînăr. Învăţase la Seminarul de la Argeş, 
dar nu a vrut să se facă preot în lume. Ci a venit la mînăstire şi s-a făcut 
călugăr iscusit. Sfinţia sa era foarte tăcut. Tot timpul era prezent în bise¬ 
rică. Cînta aşa de frumos, că nu-1 întrecea nimeni şi citea aşa de corect la 
strană că niciodată nu l-am auzit să greşească măcar o literă din carte. 
Era încă prea iscusit schivnic. Postea mult, tăcea permanent, privea mereu 
în sine şi practica rugăciunea lui Iisus. 

De la o vreme, după ce a îmbătrînit, părintele Atanasie s-a retras de 
la strană. Stătea regulat în pronaosul bisericii şi zicea rugăciunea lui 
Iisus. La ascultare, stătea cît mai izolat, ca să nu-1 ţină nimeni de vorbă, 
răspundea scurt la întrebări, nu rîdea niciodată, nu privea în faţa şi ochii 
nimănui cînd vorbea, ci numai în jos, şi nu intra vreodată în chilia cuiva. 
El nu dădea sfaturi, însă toţi ne foloseam de tăcerea şi viaţa lui. A murit 
după anul 1908, cînd am plecat eu de la Stînişoara. 

Părintele Sava, în schimb, ca duhovnic era mai comunicativ. El mă 
întreba uneori: „Ei, frate Gheorghe, cum te simţi? Ce ispite mai ai? Ce 
necazuri ?” După ce îi mărturiseam gîndurile, el mă mîngîia cu aceste 
cuvinte: „Răbdare, frate Gheorghe, răbdare”!... Apoi mă binecuvînta 
şi mă lăsa. 

— Ce pustnici mai renumiţi au trăit în munţii din jurul Mînăstirii 
Stînişoara ? 

— Prin secolul al XVII-lea au trăit doi pustnici mari, cu viaţă sfîntă: 
Neofit şi Meletie. Pustnicul Neofit s-a nevoit într-o peşteră săpată de el 
în muntele Sălbatecu, care se mai vede şi astăzi, nu departe de Stînişoara. 
Apoi, după mulţi ani de aspră petrecere, a adormit acolo în peşteră, ne¬ 
ştiut de nimeni. Mai tîrziu, un călugăr din Mînăstirea Cozia, care păştea 
v iţele în poiana unde acum este Stînişoara, a găsit osemintele lui în peşteră, 
le-a pus într-un sac şi le-a coborît la Cozia. Stareţul le-a îngropat în cimi¬ 
tir. După o săptămînă a visat pe pustnicul Neofit, care i-a poruncit, zicînd: 
„Părinte stareţ, duceţi-mi oasele înapoi la peştera mea! Acolo unde m-am 
nevoit, acolo vreau să mă şi odihnesc!’’ Yisul acesta s-a repetat de trei 
ori. Atunci, el a poruncit călugărului care le-a adus, să ia oasele pustnicu¬ 
lui şi să le urce înapoi la peştera lui, în muntele Sălbatecu. Cînd deşerta 
călugărul sacul cu oasele în peşteră, a spus cu amărăciune: „Cu urşii ai 
trăit toată viaţa, cu urşii să rămîi!” în clipa aceea însă călugărul acela 
a paralizat. Capul i s-a strîmbat, graiul i-a amuţit şi, de durere mare, 
ţipa şi plîngea. Stareţul Coziei a înţeles că este pedeapsa Cuviosului Neo¬ 
fit. Deci, i-a citit rugăciunile de dezlegare, i-a făcut Sfîntul Maslu şi l-a 
tr imi s la peşteră să-şi ceară iertare de la Cuviosul. în felul acesta s-a vin¬ 
decat călugărul. Osemintele Cuviosului Neofit le-am văzut şi eu în peşteră. 
Erau numai craniul şi oasele mai mari. Celelalte au fost luate cîte-o bucă¬ 
ţică de credincioşi la casele lor, de binecuvîntare. 

Pustnicul Meletie s-a nevoit într-o peşteră, situată în muntele din 
partea de nord a Mînăstirii Stînişoara, cale de o jumătate de oră. Amîndoi 
erau' din Cozia. Despre el, se povesteşte în popor, că aducea apă din vale. 
Iar cînd a mai îmbătrînit nu mai putea urca muntele să-şi aducă apă. 
Atunci s-a rugat lui Dumnezeu şi cu rugăciunea lui a izvorît un izvor 
mare de apă, alături de peşteră. Cuviosul Meletie, după mulţi ani de oste¬ 
neală, s-a mutat la Domnul, iar osemintele lui nu se ştie unde stau ascunse. 
Izvorul însă curge şi astăzi şi se numeşte „izvorul lui Meletie". Pe cînd 
eram eu în Stînişoara, părinţii au adus izvorul pe olane în mînâstire. 

— Prea Cuvioase, care este legenda întemeierii Mînăstirii Stînişoara ? 

— Pe locul unde este acum mînăstirea era prin secolul al XVII-lea 
stîna Mînăstirii Cozia. Şi pentru că stîna era mică se numea „stînişoară”. 
Mai tîrziu, cîţiva schimonahi din Cozia s-au retras aproape de locul unde 
au trăit pustnicii Neofit şi Meletie şi au întemeiat un schit chiar pe locul 
unde era „stînişoara’’ Mînăstirii Cozia. De aici şi numele ei. 

— în ce an aţi fost călugărit, părinte Grigore? 

— Să-ţi povestesc mai întîi cum am fost îmbrăcat rasofor. în anul 
1903 a venit la Stînişoara Prea Sfinţitul Gherasim Timuş, episcopul Arge- 

şului. Cînd m-a văzut că citesc La strană, m-a întrebat cum mă cheamă, 
de unde sînt, cînd am venit la mînăstire. Pe urmă a poruncit părintelui 
stareţ: „Să îmbraci pe fratele Gheorghe rasofor”. „încă nu are haine călu¬ 
găreşti, Prea Sfinţite”, a zis el. „Iată, îi dau eu scurteica mea şi fesul 
de noapte. Mai puneţi Sfinţiile Voastre o dulamă şi gata!” 

Am fost îmbrăcat rasofor chiar atunci, în faţa Prea Sfinţitului. Pe 
urmă am fost rînduit ca ajutor preotului pictor Vasile Damian, de loc 
din Moldova. Pînă în 1904 s-a terminat de lucru biserica mare a mînăstirii 
din piatră cioplită. Apoi a început pictura bisericii. Eu făceam mîncare 
pictorului, aduceam material, frecam vopsele. într-o zi, părintele pictor 
m-a pus la probă să vadă dacă am talent la desen. însă nu i-a plăcut cum 
desenez. La urmă mi-a zis: „Tu n-ai să lucrezi niciodată pictură şi n-ai 
să te urci cu mine pe schelă.” Ucenicii lui însă mă învăţau pe ascuns să 
tencuiesc pereţii, să colorez fondul, să fac aureole, veşminte. învăţam 
mai mult noaptea. Cînd a văzut pictorul cum lucrez a zis: „De acum nu 
te mai numesc salahor, ci ucenicul meu, şi o să lucrezi cu mine pe schelă !” 

în 1906, cînd a terminat pictura bisericii, părintele Damian a zis 
către Prea Sfinţitul Gherasim: „Vă rog, daţi-mi-1 pe fratele Gheorghe să 
picteze cu mine biserici prin ţară. Văd că are talent.” „Nu, părinte. Nu 
pot să vi-1 dau. Avem nevoie de el în mînăstire,” a răspuns episcopul. 

în vara anului 1905, a venit odată vlădica în vizită la Mînăstirea • 
Stînişoara şi mi-a spus: „Frate Gheorghe, pregăteşte-te, că mîine te 
fac călugăr!” A doua zi m-a călugărit chiar vlădica şi mi-a pus numele 
Grigore. După trei ani m-a luat la Episcopia din Argeş. Din 1908 pînă 
în 1910 am învăţat tîmplăria în oraş. Aşa a vrut prea sfinţitul: să ştiu o 
meserie. Iar în 1910 am fost silit de el să mă înscriu la Seminarul din Rîm- 
nicu Vîlcea. însă în anul 1911 prea sfinţitul a decedat. Am plîns mult 
după dînsul, că mi-a fost mai mult decît un episcop. Mi-a fost tată, părinte 
duhovnicesc, stareţ şi episcop. 

— Vă rog, spuneţi-mi ceva de episcopul Gherasim Timuş. 

— Era de loc din Moldova, de la Lespezi-Paşcani. Călugăr din tine¬ 
reţe, cu metania, mi se pare, din Mînăstirea Neamţ. A ajuns episcop la 
Argeş în anul 1894 şi a decedat în 1911. A fost înmonnîntat la Mînăstirea 
Turnu, aproape de Stînişoara. Un episcop model. 

— în ce mînăstiri aţi mai trăit, părinte Grigore? 

— între anii 1900 —1908 am stat la Stînişoara. Din 1908 pînă în 
1919 am stat ca diacon la Episcopia din Curtea de Argeş. între timp am 
făcut seminarul la Vîlcea şi teologia la Bucureşti. Pe urmă n-am mai putut 
sta la Argeş. Nu mai aveam un episcop blînd, apropiat, milostiv şi evlavios 
ca prea sfinţitul Gherasim. Am fost numit preot şi superior la Mînăstirea 
Antim din Capitală. Am stat aici pînă în 1940. Apoi am fost numit exarh 

şi vicar la Episcopia Argeşului pînă în 1959, cînd am ieşit la pensie şi m-am 
retras ca stareţ la Schitul Trivale. Este un schit vechi, înfiinţat în secolul 
al XVIII-lea. 

— Cum vă simţiţi aici duhovniceşte, părinte Grigore ? 

— Bine, cu ajutorul lui Dumnezeu. Slujesc Sfînta Liturghie în fiecare 
sărbătoare. Facem cu rîndul, împreună cu părintele Calist. Apoi, cealaltă 
pravilă o facem la vremea ei, ca la fiecare schit. Spovedim lumea din 
oraş, dăm sfaturi, ajutăm cît putem pe oameni şi îi pomenim la biserică. 
Iar în timpul liber ne facem pravila la chilie, mai citim în sfintele cărţi, 
mai scriem ceva, ca să nu ne găsească moartea stînd fără lucru. 

— Vă împăcaţi bine cu părintele Calist? 

— Ca doi fraţi. N-avem nimic de împărţit. Ne ajutam unul pe altul, 
ne mărturisim unul la celălalt, ne rugăm unul pentru altul, şi aşteptăm 
să ne sfîrşim cu pace. 

— Vă mulţumesc. Prea Cuvioase părinte Grigore, de tot ce mi-aţi 
povestit. Să vă dea Dumnezeu putere şi sănătate ca să slujiţi mulţi ani 
Biserica şi să vorbiţi oamenilor despre Evanghelie şi despre Hristos. Bine- 
cuvîntaţi-mi călătoria vieţii mele! 

— Dumnezeu şi Maica Domnului să te binecuvînteze, părinte Ioani- 
chie, cu înţelepciune, cu sănătate şi cu mult spor de fapte bune! 

— Amin! 


PROTOSINGHELUL CALIST BARBU 

T ' * 

Schitul Trivale 
(1893 -1984) 

Alături de părintele Grigore se află chilia Protosinghelului Calist 
Barbu, călugăr octogenar, duhovnic bun, slujitor rîvnitor, părinte cu 
îndelungată experienţă duhovnicească. 

— Binecuvintează, prea cuvioase părinte Calist! 

— Domnul, taică părinte ! Poftiţi în chilie ! 

— Sînteţi cam bolnav ? 

— Mă dor picioarele de reumatism. Bătrîneţele sînt grele, părinte. 
Se apropie şi la mine ceasul. Am 78 de ani, ce vrei? Doar ştii ce spune 
proorocul David. Numai că nu ma simt pregătit cum trebuie. în faţa lui 
Hristos nu poţi merge oricum. 

— Sînteţi de mulţi ani la mînăstire ? 1 

— Din anul 1907, părinte. Atunci am venit la Mînăstirea Frăsinei. 
Am stat oa frate nouă ani. Apoi am fost patru ani în război şi iar m-am 
întors la Frăsinei. 

— Ce stareţ deosebit aţi cunoscut la Mînăst'rea Frăsinei? 

— Pe atunci era stareţ Protosinghelul Porfirie Bucurescu. Un stareţ 
foarte bun. El m-a primit în mînăstire şi tot el m-a călugărit şi m-a făcut 
preot. Era de loc din comuna Domneşti-Argeş. Iată cum a fost adus la 
mînăstire. în anul 1870 umbla prin satul Domneşti un călugăr cuvios, 
anume Lavrentie, să adune alimente pentru Frăsinei. Pe uliţă vede o 
ceată de copii jucîndu-se. Părintele îi întreabă: „Copii, care din voi doreşte 
să se facă călugăr ?” „Eu vreau să mă fac călugăr!”, a răspuns un copil 
ca de treisprezece ani. „Cum te cheamă, copile?” „Petru Bucurescu. 
Casa noastră este aproape . . .” „Fraţilor — a întrebat părintele Lavren¬ 
tie pe părinţii copilului — vreţi să daţi copilul acesta să slujească lui 
Hristos ? Noi îl vom creşte, îl vom învăţa carte şi cred că va ieşi un călugăr 
bun”. „Cu mare bucurie vi-1 dăm, părinte” — a răspuns tatăl copilului. 
Şi aşa, părintele Porfirie a ajuns la Frăsinei. La vîrsta de treizeci de ani 
a fost ales stareţ la Frăsinei, adică în 1890, iar în 1927 a decedat. Era 
un suflet foarte bun, călugăros, milostiv, sfătos. Vorbea rar şi avea o fire 
veselă. Ţinea mult la rînduială, la post şi pravilă. Nu lipsea niciodată de 
la biserică. 

— Ce duhovnic mai renumit aţi cunoscut în Frăsinei ? 

— Cel mai mare duhovnic al Frăsineiului a fost Ieroschimonahul 
/ Silvestru Florescu, de loc din părţile Vîlcei. El venise la mînăstire cu un 
an mai înainte ca mine. Mai tîrziu a adus la Frăsinei pe un frate al său. 
Iov, care după doi ani a şi murit. Pe dînsul îl chema din lume Samuil. 
A adus încă şi pe tatăl său, care a ajuns călugăr bun în Frăsinei. Tot cu 
sfatul părintelui Silvestru s-a dus la Mînăstirea Horezu mama lui cu două 
surori, care, iarăşi, au ajuns călugăriţe bune. Deci şase dintr-o familie 
s-au făcut călugări. 

Am fost şi eu ucenic la părintele Silvestru. Era clopotar şi mă trimitea 
să toc şi să sun clopotele. La miezul nopţii sunam clopotul de deşteptare, 
ca să se scoale călugării să-şi facă canonul. La ora unu sunam din nou 
pentru utrenie. După utrenie făceam împreună cu părintele Silvestru 
acatistul Maicii Domnului, la chilie. Pe urmă mai dormeam un ceas-două 
şi iar ne deşteptam la rugăciune. 

Părintele Silvestru a ajuns, pe timpul războiului din 1916, la Iaşi. 
Acolo a fost făcut preot,' a stat egumen la Schitul Tărîţa şi la urmă s-a 
întors din nou la Frăsinei. Sfinţia sa era ccl mai bun duhovnic din părţile 
acestea. A decedat în 1956. Era un călugăr desăvîrşit. Pot să spun că era 
sfînt! Tot timpul se ruga, avea mintea numai la Dumnezeu, tăcea, trăia 
în mare smerenie şi lipsă. Dumnezeu să-l odihnească! 

— Dar vreun călugăr mai sporit aţi cunoscut, părinte Galist? 

— Am cunoscut bine pe părintele Trifon. Era numai călugăr. Cio¬ 
banul mînăstirii. Am stat şi eu vreo doi ani cu el la oi. Era de loc din 
Gherla. Prin 1890 era strungar la o stînă în Ardeal. Odată, cînd mocanii 
se duceau cu oile peste Carpaţi la păşunat în Dobrogea, s-a dus şi el ca 
strungar. Era copil de vreo 12 ani. La vamă, cînd se numărau oile, el 
s-a furişat printre oi, şi aşa a ajuns în Dobrogea. Cînd s-a făcut mai marc, 
s-a dus direct în Sfîntul Munte şi s-a făcut călugăr. După ani de zile a 
venit în ţară şi s-a dus la Mînăstirea Frăsinei. Zeci de ani, pînă a plecat 
la Domnul a fost ciobanul mînăstirii. Umbla permanent cu oile pe munte, 
prin păduri şi poieni şi era foarte tăcut, smerit şi evlavios. Zilnic îşi făcea 
pe de rost cele şapte laude. Le ştia din Sfîntul Munte. Iar metaniile şi le 
făcea noaptea. Nu-i rămîneau niciodată. Prin anul 1947, după cincizeci 
şi cinci de ani, s-a dus şi tel să-şi vadă satul natal. Nu-1 mai cunoştea nimeni 
în sat. Numai cîţiva bătrîni şi-au adus aminte de dînsul. A adormit prin 1950. 

— Cum era viaţa duhovnicească în Mînăstirea Frăsinei, părinte Calist ? 

— Frăsineiul a fost întemeiat de Sfîntul Calinic în anul 1863, după 
modelul şi cu regula adusă din Sfîntul Munte. Este o sihăstrie din cele 
mai frumoase din ţara noastră. Singura mînăstire, astăzi, unde nu intră 
femei şi unde se păstrează regula de trăire călugărească atonită. Utrenia 
după miezul nopţii, liturghia zilnic, spovedania deasă, mîncare fără carne, 
iar în posturi chiar fără ulei. Soborul Frăsineiului avea cam cincizeci de 
părinţi şi fraţi. La biserică erau obligaţi să vină toţi, mai ales la utrenie, 
privegheri şi Sfînta Liturghie. Din anul 1906 s-au introdus în Frăsinei 
şi cîntările pe psaltichie de către părinţii Maxim Bîtîcă şi Yisarion Toia, 
amîndoi moldoveni. Cîntau foarte bine şi erau călugări buni. De la ei am 
învăţat şi noi. Atmosfera duhovnicească era foarte bună în mînăstire. Ne 
foloseam unii de la alţii, mai ales prin tăcere şi vedere. Nu se vorbea mult, 
nici nu se dădeau multe sfaturi. Fiecare simţeam, cu duhul, care din părinţi 
au viaţă curată şi duhul lui Dumnezeu. Apoi ne uitam şi la faptele lor. 
Şi aşa ne sileam în tăcere să le urmăm nevoinţa. Se vorbea puţin, fiecare 
se zidea duhovniceşte privind la fratele său. Aşa era la Frăsinei. 

— Părinte Calist, în ce an aţi plecat din Mînăstirea Frăsinei ? 

— M-am dus în anul 1926, cînd am fost numit stareţ la Mînăstirea 
Turnu, de pe Valea Oltului. Am stat doisprezece ani stareţ la Turnu, 
pînă în 1938, cînd am venit aici la Trivale. 

— Spuneţi-mi ceva despre Mînăstirea Turnu, despre viaţa duhovni¬ 
cească de acolo. 

— Mînăstirea Turnu este ctitoria Mitropolitului Varlaam al Ţării 
Româneşti din anul 1672. La început a fost o sihăstrie retrasă, unde se 
nevoiau călugări iubitori de linişte. în secolele XVIII şi XIX s-a dezvol¬ 
tat, avînd un sobor mai numeros. în jurul ei au trăit mulţi sihaştri ale 

căror nume s-au uitat cu vremea. Cei mai renumiţi au fost pustnicii Daniil 
şi Misail, ale căror peşteri se văd şi astăzi în curtea mînăstirii. Cît am fost 
eu stareţ, trăiau la Turnu vreo treizeci de călugări şi fraţi, unii chiar foarte 
sporiţi. Slujbele la biserică se făceau după rînduială, ca în toate mînăsti- 
rile. Teren aveam puţin, vizitatori nu prea ajungeau pînă aici, că nu era 
pod peste Olt. 

— Ce călugări mai sporiţi aţi avut în Mînăstirea Turnu ? 

— Am avut un călugăr bătrîn, care a trăit 112 ani. îl chema schimo- 
nahul Spiridon Gligor, de loc din Tilişca — Sibiu. în tinereţe a fost cioban. 
Apoi, a părăsit lumea de tînăr şi s-a făcut călugăr la Turnu. Cînd am ajuns 
stareţ la Turnu, avea 106 ani. Părintele Spiridon stătea mai mult la chilie 
şi citea la Psaltire. Toată ziua şi noaptea se ruga şi citea Sfînta Scriptură. 
Era foarte înţelept şi-ţi dădea sfaturi numai cu citate din Biblie. Avea un 
suflet bun, bărbătos, sfătos şi avea darul să mîngîie pe fiecare. Venea 
multă lume la sfinţia sa şi toţi se foloseau şi se întorceau mîngîiaţi. A murit, 
mi se pare, înainte de 1940. 

Alt călugăr bun era schimonahul Ioachim, cam de o vîrstă cu părin¬ 
tele Spiridon. A trăit şi acesta peste 105 ani. El era mai tăcut, mai singu¬ 
ratic, dar tot timpul citea sfînta Psaltire. Un alt călugăr sporit a fost 
monahul Mina Diaconescu. în tinereţe a fost căsătorit şi a avut copii. 
După ce şi-a rînduit copiii, a venit la Turnu şi s-a făcut călugăr iscusit. 
Era mare cîntăreţ şi tipicar la strană. Permanent îl găseam în biserică. 
Cînta frumos şi cu mare credinţă. Iar la chilie citea la Psaltire şi din Vie¬ 
ţile Sfinţilor. Avea încă obicei să dea zilnic pline de mîncare la vrăbii. 
Permanent erau stoluri de vrăbii la uşa şi fereastra lui. Cînd eram eu stareţ 
la praznicul Floriilor, a venit repede la trapeză şi a zis către toţi: „Iertaţi-mă, 
părinţilor, de tot ce v-am greşit, că eu trebuie să plec, că mă cheamă Dum¬ 
nezeu !” „Ba nu părinte Mina, o să mai trăieşti să ne cînţi axionul învierii”. 
„Nu, părinte stareţ, eu în curînd mă duc la Domnul”. 

în adevăr, pînă la Sfintele Paşti, părintele Mina era deja îngropat. 
Şi am observat la mormîntul lui un lucru minunat. Zilnic veneau stoluri 
mari de vrăbii la chilia şi mormîntul lui şi ciripeau tare, parcă plîngeau, 
că nu mai avea cine să le dea de mîncare. Avea peste optzeci de ani la 
moarte. Dumnezeu să-l odihnească şi pe părintele Mina, că bun călugăr 
a fost! 

— Dar, aici, la Schitul Trivale, cum vă simţiţi, părinte Calist? 

— Bine, cu darul lui Hristos, părinte Ioanichie. Zilnic sînt în biserică, 
că sîntem numai cîţiva. Cu strana, cu altarul, cu curăţenia, cu spovedania 
credincioşilor. Fac şi eu cît pot. Ce nu pot, mai las nefăcut şi mergem 
înainte cu Dumnezau. La El ni-i nădejdea, nu la oameni, nici la faptele 
noastre. 

IEROMONAHUL DANUL BĂICUŞ 
Mînăstirea Cozia 
(n. 1909) 

Un popas la Mînăstirea Cozia, pe Valea Oltului, este întotdeauna 
înălţător de suflet. Cozia este o vestită cetate a ortodoxiei româneşti, care 
stă de strajă la poarta Carpaţilor de peste şase secole. Ea contribuie la 
unirea fraţilor români ortodocşi de pe ambele laturi ale munţilor. Cîte 
generaţii de călugări nu s-au nevoit aici, în această vatră străbună, şi 
au sfinţit poienile şi peşterile din partea locului 1 Cîţi credincioşi n-au 
poposit aici ca să laude pe Dumnezeu ! Cîţi domni şi înaintaşi nu s-au închi¬ 
nat în acest sfînt locaş înălţat de Mircea cel Bătrîn! lata rolul Mînăstirii 
Cozia şi al tuturor mînăstirilor noastre: să unească inimile oamenilor într-un 
cuget, să păstreze evlavia străbună şi tezaurul vieţii spirituale a înaintaşi¬ 
lor, să apere cu putere dreapta credinţă ortodoxă, să mîngîie duhovni- 
ceşte pe cei ce vin să se închine lui Dumnezeu în aceste sfinte locaşuri şi 
să crească slujitori devotaţi pentru Biserica lui Hristos. 

Incinta Mînăstirii Cozia se aseamănă cu o măreaţă catedrală în aer 
liber, fn mijloc se înalţă biserica, în care Sfînta Liturghie şi celelalte slujbe 
se săvîrşesc zilnic, după rînduială. De jur împrejur, pe trei laturi, se desfă¬ 
şoară corpul chiliilor, pînă în malul Oltului, iar pe marginea aleilor, stra¬ 
turi de flori, brazi, iarbă verde şi părinţii călugări care merg spre biserică 
şi dau viaţă acestui sfînt locaş. 

între ei. Ieromonahul Danul Băicuş se bucură de o cinste deose¬ 
bită. Părinţii din obştea Mînăstirii Cozia îl consideră cel mai nevoitor 
dintre ei, cel care întreţine o vie atmosferă duhovnicească între fraţi. 
Un călugăr înţelept, cu dreaptă socoteală în toate, iubitor de nevoinţă, 
tăcut, blînd, smerit şi bun cunoscător al Sfintei Scripturi şi al operelor 
patristice filocalice. La chilie, părintele Daniil se osteneşte mult cu pri¬ 
vegherea de noapte, cu citirea, cu rugăciunea, cu metaniile şi cu cugetarea 
celor dumnezeieşti. La ascultare este cel dinţii, iar la biserică nelipsit. 
Noul Testament îl citeşte o dată pe săptămînă, mai ales noaptea, iar ziua 
lucrează la tîmplărie, după orele de slujbă. 

în clipe de răgaz sau în vreme de ispite, fraţii îi cer sfatul părintelui 
Daniil. Iar sfinţia sa le citeşte fie din Sfînta Scriptură, fie de la Sfinţii 
Părinţi şi îi linişteşte pe toţi. 

Un părinte mă duce la chilia bătiinului. 

— Binecuvîntează, părinte Daniil! Fac un mic popas la Cozia şi aş 
dori să vă cer vreun cuvînt duhovnicesc, după obiceiul nostru călugăresc. 

— Sînt om păcătos, părinte, dar cit îmi va da Mlntuitorul cuvînt, vom 
vorbi cele de folos sufletesc. 

— Sînteţi de multă vreme în mînăstire ? 

— Din tinereţe, părinte. Sînt de loc din judeţul Buzău şi încă de mic 
auzeam la noi despre mînăstirile din Oltenia, despre Cozia şi Frăsinei 
mai ales. în toamna anului 1938 m-am Bfătuit cu ffatele meu mai mare 
şi am venit amîndoi la Cozia. Eram atît de fericiţi, părinte! 

— Cine v-a îndemnat să intraţi în viaţa monahală? 

— Nimeni nu ne-a îndemnat, decît că am citit Noul Testament şi 
Vieţile Sfinţilor şi ne-am hotărît să urmăm lui Hristos. 

— Cum era viaţa duhovnicească pe atunci în Mînăstirea Cozia? 

— Era foarte frumoasă, părinte Ioanichie. Mergeam cu toţii la biserică, 
se făcea utrenia la miezul nopţii* cu toţii la ascultare, cu toţii la masă. 
Citeam mult pe Sfinţii Părinţi, aveam duhovnici buni şi aveam multă 
pace în suflet. 

— Care din părinţii duhovnici vă foloseau sufleteşte mai mult? 

— Mă foloseam duhovniceşte de toţi, dar mai mult mă zideam din 
citirea Vieţilor Sfinţilor şi a scrierilor lor. 

— Ce opere ale Sfinţilor Părinţi v-au plăcut şi hrănit mai mult ? 

— Toate scrierile Sfinţilor Părinţi mi-au plăcut, dar mai mult Sfîntul 
Isaac Şirul şi Sfîntul Maxim Mărturisitorul. 

— După experienţa Sfinţiei Voastre, cît de des se cuvine să se împărtă¬ 
şească călugărul ? 

— Cred că o dată pe lună este cel mai bine. Dar principalul este să 
nu o facă din obicei, ci din evlavie şi cu smerenie. 

— Cum poate creştinul dobîndi tăcerea şi înfrînarea limbii? 

— Cine meditează la cuvintele Duhului Sfînt din Sfînta Scriptură 
nu are timp să vorbească mult şi în deşert, 

— Cum se poate birui mînia şi răutatea inimii? 

— Prin rugăciune, mai ales rugăciunea lui Iisus şi cugetarea la cuvintele 
Domnului, care ne spune: „învăţaţi-vă de la Mine că sînt blînd şi smerit 
cu inima” (Matei 11, 29). 

— Cum poate cineva să-şi înfrîneze ochii şi pîntecele de la beţie şi 
lăcomie de mîncare? 

— Cine are în inimă frica de Dumnezeu, acela se va păzi cu uşurinţă 
de gtndurile rele, îşi va opri şi ochii să nu privească cele păgubitoare şi 
va lua şi hrană cu măsură. 

— Cum poate creştinul să scape de gîndurile necurate şi de patima 
deslrînării ? 

— Cine dobîndeşte de la Dumnezeu întristarea inimii pentru păcatele 
sale şi plînsul lăuntric, aceluia i se uşurează războiul. De post şi de mai 
multă rugăciune avem nevoie, părinte. ' 

— Cum ne putem izbăvi de gîndul părerii de sine* al slavei deşarte 
şi al mîndriei, părinte Danul ? 

— De vom cugeta la moarte şi la pilda pe care ne-a spus-o Domnul, 
cu vameşul şi fariseul, scăpăm de mîndrie. Adică, a nu fi învăţător altora, 
ci mai curînd să priveşti păcatele tale de care trebuie să dai seamă în ziua 
judecăţii. 

— Cum ar trebui folosiţi mai bine banii, ca să se poată omul izbăvi 
de păcatul iubirii de argint? 

— Cine întrebuinţează bine banii pentru întreţinere şi milostenie, 
acela nu se păgubeşte. Lucrul principal este să nu ţină omul cu pat'mă 
la bani, iar prisosul să-l dea celor ce duc lipsă. 

— Ce rugăciuni mai de folos se cuvine să facă monahul ? 

— Fiecare citeşte acele rugăciuni la care are mai multă evlavie, că 
nu toţi oamenii sînt la fel. Unii iubesc Psaltirea, care are multă putere. 
Alţii se roagă din Ceaslov. Alţii citesc acatiste, iar alţii fac metanii multe 
şi zic rugăciunea- „Doamne Iisuse ...” Toate ( sînt bune, numai să le fa¬ 
cem cu credinţă şi cu luare-aminte. 

— Ce fapte bune ne întăresc mai mult nădejdea mîntuirii? 

— Nădejdea mîntuirii se capătă prin toate faptele bune pe care le 
facem, dar în fruntea tuturor stă iubirea de Dumnezeu şi de aproapele. 
De aceea şi milostenia are mare plată la cer. 

— Ce să facem cînd ni se răspîndeşte mintea la rugăciune ? 

— Să ne silim fiecare la cît mai multă rugăciune, pînă trecem de la 
cantitate la calitate, că zice Domnul că numai „sfiitorii vor răpi împără¬ 
ţia lui Dumnezeu” (Matei 11, 12). Să ne rugăm cîte puţin, de mai multe 
ori pe zi, şi nu ni se va mai răspîndi mintea. 

— Puţini dintre noi mai practică rugăciunea inimii. Ne putem noi 
mîntui fără această rugăciune duhovnicească, interioară? 

— Rugăciunea se face în multe feluri, după trebuinţa şi aşezarea fie¬ 
căruia. Dar toate rugăciunile noastre primite de bunul nostru Mîntuitor, 
dacă sînt făcute cu smerenie, precum a vameşului, a orbului, a canane-' 
encii. însă fără pocăinţă nimeni nu se mîntuieşte. 

— Cum trebuie să ne pregătim mai bine pentru moarte şi judecată ? 

— Să ne gîndim mereu la moarte şi judecată, să ne rugăm, să postim, 
să priveghem, să ne păzim mintea şi inima curată şi să iubim pe toţi. Dacă 
facem acestea, să avem nădejde. 

— Părinte Daniil, cum putem spori mai mult în credinţă şi în dra¬ 
goste faţă de Dumnezeu şi faţă de oameni? 

— Prin mai multă rugăciune, prin citirea sfintelor cărţi şi prin milos¬ 
tenie. Să cerem milă de la Domnul şi să păstrăm smerenia. 

— Cum pot ajuta călugării la mîntuirea oamenilor? •>' 

— Prin rugăciune şi exemplul personal. Să se roage pentru oameni, 
să se poarte cuviincios şi să nu-i smintească. Pilda vieţii unui călugăr 
bun învaţă pe mulţi, fără multe cuvinte, cum trebuie să trăiască după 
voia lui Dumnezeu. Măcar să nu-i smintim, părinte, că mare este păcatul 
smintelii! 

— Cum trebuie să ajute călugării la apărarea credinţei noastre orto¬ 
doxe împotriva sectelor care dezbină pe credincioşi ? 

— Ne putem apăra credinţa prin predică, prin rugăciune şi prin 
exemplul personal. Iar combaterea sectelor trebuie să o facă mai ales^cei 
ce au viaţă exemplară şi cuvînt blînd, pentru a nu se certa cu nimeni. 

— Ce fapte bune mai deosebite se cer călugărului şi mireanului pentru 
mîntuire ? 

— Călugărului i se cere să împlinească făgăduinţele ce le-a dat lui 
Dumnezeu la călugărie, iar mireanului să împlinească cele ce a mărtu¬ 
risit la botez. Că, adică se va lepăda de satana şi de toate lucrurile lui. 
De la amîndoi se cere pocăinţă pînă la moarte. 

— Părinte Daniil, ce sfaturi mai de folos daţi fraţilor tineri ? 

— Fraţii să-şi aducă aminte întotdeauna de rîvna şi dragostea lor 
cea dinţii, să fie smeriţi şi să facă ascultare cu dragoste, ca pentru Dum¬ 
nezeu. Apoi să aibă un duhovnic bun care să-i crească. 

— Ce sfaturi duhovniceşti daţi credincioşilor care vă cunosc ? 

— Să asculte de Biserică şi de păstorii lor, să-şi păzească viaţa cu¬ 
rată de păcate, să citească cărţi sfinte, să facă milostenie, să se mărtu¬ 
risească în cele patru posturi, să ierte pe vrăjmaşii lor, să fie întotdeauna 
gata pentru moarte şi să aibă copii credincioşi. 

— Părinte Daniil, pentru ce ne temem de ceasul morţii ? 

— Pentru că este judecată şi trebuie să dăm socoteală de toate cîte 
le-am făcut în viaţă. Nimeni nu poate spune că a făcut destul. Moartea 
este marele examen al omului şi ne temem să nu pierdem examenul şi 
să cădem în adîncul iadului. Dar nădăjduim la mila lui Dumnezeu, că îşi 
va face milă cu noi. Numai sfinţii mureau bucuroşi. 

— Cum se cuvine să cinstim mai bine pe Maica Domnului ? 

— Maica Domnului a fost preamărită de însuşi Dumnezeu, ca ceea 
ce s-a învrednicit să fie Maică a Fiului Său şi Mîntuitorului nostru Iisus 
Hristos. Toţi creştinii, şi mai ales noi, monahii, sîntem datori s-o cinstim 
cu rugăciuni şi cuvinte de laudă pe Prea Sfînta Născătoare de Dumnezeu, 
asemenea sfinţilor şi îngerilor din cer. Apoi, să imităm viaţa şi virtuţile 
ei. Adică să iubim fecioria, rugăciunea, smerenia, ascultarea şi biserica, 
precum le-a iubit Maica Domnului. Fără aceste virtuţi nu vom putea 
dobîndi ajutorul şi rugăciunile Maicii Domnului în viaţă, în ceasul morţii 
şi al judecăţii viitoare. Maica Domnului este şi Maica noastră, a celor ce 

facem voia lui Dumnezeu, cum spune Domnul către apostolul loan: 
„Fiule, iată Mama ta!” 

— Părinte Danul, daţi-mi un cuvînt de folos înainte de plecare. 

'—Un sfat bun vă dau de la Sfîntul Isaac Sinii, care ne îndeamnă 
să citim mereu Sfînta Scriptură şi şă medităm la cuvintele şi învăţăturile 
ei. In ea aflăm viaţa şi moartea. în ea aflăm cuvintele veşnice şi cauzele 
o‘ indei veşnice. în ea aflăm calea adevărului şi viaţa, adică pe Hristos 
Mîntuitorul lumii. Numai s-o citim cu evlavie, cu atenţie şi credinţă. Iar 
ce nu înţelegem să întrebăm. 

Ar fi bine ca monahii care cunosc Sfînta Scriptură să o facă pe în¬ 
ţeles şi s-o explice credincioşilor, ca să o înţeleagă cum trebuie şi să nu 
se înşele cu mintea, asemenea sectarilor. Eu obişnuiesc ca în fiecare zi 
să-mi aleg un verset din Sfînta Scriptură şi cuget la acel verset toată 
ziua. Apoi, înţelesul care îl iau din acel verset prin rugăciune îl spun şi 
celorlalţi, spre folosul nostru sufletesc. Aş vrea să-mi daţi un sfat, dacă 
este bună lucrarea mea, părinte Ioanichie. 

— Este bună şi plăcută lui Dumnezeu, părinte Daniil. Continuaţi 
aşa mai departe şi să vă aduceţi aminte şi de noi la sfintele rugăciuni, 
cînd staţi înaintea lui Hristos! 

i 

PROTOSINGHELUL' CALINIC CĂRĂVAN 
Mînăstirea «Lainici 
(n. 1906-1991) 

Singura aşezare monahală care stă de strajă de două secole pe Valea 
Jiului, întreg Oltenia şi Transilvania, este Mînăstirea Lainici. Aici se întă¬ 
resc duhovniceşte credincioşii ardeleni, coborînd dinspre Petroşani, ca şi 
fraţii olteni ce urcă dinspre Tîrgu Jiu. Iar cei 20 de călugări, nevoitori aici, 
stau neîncetat de veghe înaintea lui Dumnezeu şi a oamenilor, săvîrşind 
sfintele slujbe, sfătuind şi mîngîind pe toţi. 

Cel mai vechi călugăr din Mînăstirea Lainici este, desigur, părintele 
Calinic Cărăvan, duhovnic blînd şi mult căutat de credincioşi. Cunoscînd 
smerenia şi înţelepciunea sfinţiei sale, fac un popas la Lainici, pentru a 
vorbi cu părintele Calinic. 

— De cînd sînteţi în mînăstire, cuvioase părinte? 

— Am venit la mînăstire în anul 1925. Dar deşi sînt din apropiere, 
din comuna Yladimir, m-am dus 1a Mînăstirea Frăsinei, mai departe 
de casă. Acolo era stareţ părintele Porftrie Bucurescu, un duhovnic ales, 
cu o obşte mare, de vreo 50 de călugări. Acolo am învăţat eu călugărie şi 
rînduială bisericească. 

— în ce an aţi venit la Lainici ? 

— Am venit în anul 1930, cu mai mulţi părinţi din Frăsinei, în frun¬ 
te cu Protosinghelul Yisarion Toia, care a fost numit stareţ la Lainici. 
Pînă atunci mînăstirea aceasta era aproape părăsita. El a reorganizat 
mînăstirea, a reparat biserica şi chiliile, a adunat o obşte de vreo 15 vie¬ 
ţuitori, şi a pus rînduială ca la Frăsinei. După un an am fost călugărit, 
iar în 1935 am fost hirotonit preot. Iată, am 54 de ani de cînd stau aici, 
la Lainici. 

— Cum era viaţa duhovnicească în Schitul Lainici acum 50 de ani ? 

— Ca la început. Toate erau în paragină. Apoi, încetul cu încetul, 
s-au reînnoit toate: şi biserica, şi slujbele, şi obştea, şi gospodăria. Dacă 
este dragoste între călugări şi dacă toţi doresc să se mîntuiască, atunci 
este şi ascultare, şi smerenie şi viaţa duhovnicească înfloreşte. îndată ce 
părintele Visarion, stareţul nostru de atunci, a pus rînduială la biserică, 
slujbe după tipic, utrenia la miezul nopţii, Sfînta Liturghie zilnic, au şi 
început a veni fraţi noi, credincioşi la rugăciune şi toţi eram mulţumiţi 
şi împăcaţi sufleteşte. Că unde nu este dragoste şi rugăciune, acolo toate 
se ruinează şi pacea lui Dumnezeu fuge din locul acela. 

— Cum era nevoinţa duhovnicească a părintelui Yisarion ? 

— Stareţul nostru Visarion Toia a fost un părinte model pentru 
noi toţi. El m-a format şi călugărit. Un om al lui Dumnezeu. Era de loc 
din Moldova. Un suflet liniştit, milostiv, blînd, mare cîntăreţ şi 
bun slujitor al celor sfinte. Apoi era bun gospodar. Sub el a înflorit schitul 
Lainici, încît în 1951, cînd s-a dus la Domnul, a lăsat aici o obşte de 38 
de călugări şi fraţi şi o mare armonie şi ascultare între noi. Dumnezeu să-l 
odihnească în cer ! Datorită iui Schitul Lainici a devenit mînăstire. 

— Ce ştiţi despre marele stareţ de la Lainici, Arhimandritul Irodion 
Ionescu ? 

— A fost un stareţ cum nu sînt mulţi. Era duhovnicul Sfîntulni 
Ierarh Calinic. Mi-au povestit despre el Uie şi Ioan Pătruţ, doi creştini 
care l-au cunoscut din viaţă. A fost stareţ aici vreo 50 de ani şi a răposat 
prin 1907. Se spune că trupul lui ar fi fost aflat întreg în mormînt. El avea 
darul rugăciunii curate. 

, — Cîţi ani aţi fost stareţ aici, la Mînăstirea Lainici ? 

— îndată după moartea stareţului meu, Protosinghelul Visarion, 
în anul 1952 am fost numit stareţ şi am condus cu nevrednicie acest sfînt 
locaş timp de 22 de ani, pînă în 1974. Dar eu n-am putut să fiu pe măsura 
stareţului meu. 

— Ce călugări mai sporiţi duhovniceşte aţi cunoscut aici ? 

— Am cunoscut doi călugări mai sporiţi în nevoinţă şi dragoste de 
Dumnezeu. Ierodiaconul Atanasie Luca, in prezent la Mînăstirea Dealu, 

in vîrstă de 80 de ani, şi schimonahul Valerian Costea, decedat în 1976. 
Amîndoi posteau şi se rugau mult, ţineau tăcere şi iubeau liniştea şi ascul¬ 
tarea. Mulţi credincioşi se foloseau de nevoinţa lor. Am cunoscut şi la 
Schitul Locurele din apropiere un schimonah sporit în nevoinţă, anume 
părintele Isaia Lazăr. In tradiţie se spune că la acest schit a pustnicit 
demult un sihastru sfînt şi a făcut acolo prima bisericuţă de lemn. Apoi 
a pus leg ămîn t să nu fie la schitul lui mai mult de 18 vieţuitori, ca să nu 
se facă tulburare în schit. Că unde sînt mulţi, sînt şi ispite multe, pentru 
că fiecare ţine mai mult la voia sa, decît la voia altuia şi unde nu este ascul¬ 
tare, obştea aceea se dezbină şi se risipeşte. 

— Ce sfaturi mai deosebite daţi fiilor duhovniceşti ? 

— Să tacă mereu, să se roage mult, cît mai mult, să nu adune averi 
pe pămîht, să iubească Biserica şi pe oameni şi să aibă mintea la Dumnezeu. 

— Ce rugăciuni recomandaţi ucenicilor sfinţiei voastre ? 

— Întîi, să nu lipsească de la slujbele bisericii. La chilie -să citească 
Psaltirea, acatiste şi paraclisul Maicii Domnului, iar rugăciunea „Doamne 
Iisuse ...” s-o zică mereu, ziua şi noaptea. Şi dacă vor trăi în dragoste 
şi vor face ascultare, cred că se mîntuiesc. Că cei smeriţi, blînzi şi ascul¬ 
tători se mîntuiesc sigur şi cel mai uşor. 

— Ce cărţi sfinte recomandaţi ucenicilor pentru citit ? 

— Mai întîi Biblia, care este Cartea Vieţii şi a mîntuirii tuturor oa¬ 
menilor. Apoi recomand Patericul, Sfîntul Teodor Studitul, Filocaliile, 
Mîntuirea păcătoşilor şi Vieţile Sfinţilor. Celor care nu ştiu multă carte 
sau nu au timp de rugăciune şi citire, le recomand să asculte slujba şi pre¬ 
dica la biserică, iar acasă şi la lucru să zică de multe ori Tatăl nostru şi 
rugăciunea lui Iisus. 

— Cum se pot mîntui călugării şi mirenii în zilele noastre ? 

— La temelia mîntuirii noastre, a călugărilor, stă ascultarea, iar a 
mirenilor stă milostenia şi naşterea de copii. Deci, să ne întoarcem din 
nou la adevărata ascultare de Dumnezeu, de duhovnici, de cei ce răspund 
de sufletele noastre. La ascultare să adăugăm rugăciunea neîncetată şi 
smerenia, că fără aceste trei fapte bune nimeni nu se poate mîntui. 

— Sînteţi mulţumit de viaţa duhovnicească pe care aţi dus-o ? 

— Nu sînt mulţumit de mine, pentru că am dus viaţa mai mult cum 
am voit, decît cum am dorit şi făgăduit. De acum nu mai doresc altceva 
decît să trăiesc cu Dumnezeu în inima mea, pînă îmi voi da sufletul în 
mîinile Lui. Că mai mare bogăţie ca aceasta nu este alta pe pămînt. Grija 
Martei să rămînă celor mai tineri, iar eu vreau să urmez lui Hristos, ca 
Maria. 

— Cum pot ajuta călugării pe mireni pe calea mîntuirii? 

31 — Convorbiri duhovniceşti 

— Cel mai mult îi pot ajuta prin fapte bune: prin rugăciune, prin 
sfaturi duhovniceşti, prin milostenie şi prin viaţa lor curată, exemplară. 
Că degeaba sfătuim, dacă smintim cu faptele noastre pe mireni. Mai întîi 
pilda vieţii, şi apoi sfaturile. 

— Vă temeţi de ceasul morţii şi al judecăţii? 

— Mă tem, părinte Ioanichie, pentru că n-am făcut binele care tre¬ 
buia să-l fac înaintea lui Dumnezeu. însă un lucru ştiu: că m-am luptat 
din răsputeri să împlinesc datoriile călugăreşti cu ajutorul lui Hristos. 
Dar nu orice luptă este încununată şi răsplătită. 

— Ce bucurii duhovniceşti mai mari aţi avut în viaţă ? 

— Cele mai mari bucurii mi-au dat în mînăstire viaţa de linişte şi 
rugăciunea stăruitoare. Dorinţa mea cea mai mare a fost să deprind 
rugăciunea inimii. Dar pe aceasta numai darul lui Dumnezeu o dă. Cînd 
eram eu stareţ, eram foarte răspîndit cu grijile schitului, încît nu aveam 
timp nici să mă rog şi să merg regulat la biserică. Dar odată m-am retras 
singur într-o chilie la metocul nostru şi acolo am început să postesc mult, 
să dorm foarte puţin şi să mă rog cu silinţă, cu osteneală şi metanii, ros¬ 
tind ziua şi noaptea rugăciunea „Doamne Iisuse . . . Numai seara 
tîrziu gustam puţină pîine şi un pahar de apă. După două zile, încă nu 
simţeam dulceaţa rugăciunii. Dar a treia zi a avut Dumnezeu milă de 
mine. Am simţit deodată o mare bucurie, o bucurie cerească, care a 
năvălit în sufletul meu. Lacrimile îmi curgeau fără întrerupere şi o pace 
sfîntă îmi stăpînea întreaga fiinţă. După un timp mi-am revenit şi abia 
atunci am înţeles că aceasta este adevărata cale ce duce la rugăciunea 
cea de foc, despre care spun Sfinţii Părinţi. 

Deci rugăciune, rugăciune multă şi iar rugăciune! De cînd am gus¬ 
tat dulceaţa rugăciunii lui Iisus, n-am mai lăsat-o. Prin rugăciune am bi¬ 
ruit toate greutăţile în viaţă. Prin rugăciune am cîştigat răbdare, blîn- 
deţe şi liniştea sufletului, care este aşa de scumpă. 

— Cum s-ar putea astăzi reînnoi viaţa duhovnicească? 

— Viaţa duhovnicească se poate reînnoi numai dacă ne vom ruga 
mai mult, adică dacă vom avea lucrul nostru mai presus de sublucru, 
cum spune la Pateric. Lucrai este nevoinţa duhovnicească, rugăciunea, 
citirea cărţilor sfinte, smerenia, dragostea şi mintea curată: iar sublucrul 
este grija multă pentru cele materiale. Dacă în mînăstiri ne vom îngriji mai 
mult de cele duhovniceşti, decît de cele pămînteşti, adică dacă va conduce 
Maria pe Marta, atunci viaţa noastră se va înnoi, mînâstirile vor deveni 
din nou altare vii, călugării vor spori pe calea mîntuirii şi mulţi se vor folosi 
de noi. Iar dacă nu, voin fi asemenea mirenilor şi nici o plată nu vom lua. 

— Vă mulţumesc, părinte Calinic, de aceste frumoase sfaturi du¬ 
hovniceşti! , ■ 

MONAHIA ACHILINA MINCU 

Mînăstirea Dintr-un Lemn ' * ' 1 

(n. 1896) . „ 

Mînăstirea Dintr-un Lemn, atît prin aşezarea, cît şi prin viaţa du¬ 
hovnicească ce se duce aici, este considerată printre cele mai alese mînăs- 
tiri de călugăriţe din ţara noastră. Dealurile împădurite din împrejurimi, 
curtea împodobită cu tot felul de flori, biserica ctitorită de evlaviosul domn 
Matei Basarab, mică şi frumoasă ca un vas al Duhului Sfînt, ca şi dra¬ 
gostea şi armonia ce domnesc în această liniştită chinovie, dau Mînăs- 
tirii Dintr-un Lemn un prisos de frumuseţe duhovnicească. 

Dar dintre toate florile care cresc aici, cele mai de preţ sînt călugări¬ 
ţele care şi-au închinat viaţa lui Hristos în această sfîntă mînăstire. Cea 
mai iubită de toate maicile din obşte este maica Achilina Mincu. O ade¬ 
vărată mamă duhovnicească a întregului sobor. Nu ştie carte multă, nu 
a citit cărţi înalte; însă are dragoste multă, iubeşte mult, din inimă, pe 
Dumnezeu şi pe oameni. Iubeşte ca pe fiicele ei pe călugăriţe şi pe copiii 
săraci. Ca ucenică a marelui duhovnic de aici, Iosif Rusu (f1967), maica 
Achilina a deprins mai bine ca altele taina dragostei, taina mîntuirii prin 
iubire şi milostenie, prin iertare şi rugăciune, prin nădejde şi bucurie. 
Aceasta este marea avere a maicii Achilina. Dragostea către toţi, milos¬ 
tenia, mila faţă de copii şi orfani, biserica, chilia şi rugăciunea. Şi cîţi 
oameni îndestulaţi şi cu multă învăţătură nu sînt lipsiţi de bucuriile şi 
nădejdea maicii Achilina! 

După ce mă închin la icoana Maicii Domnului, întreb de „mama” 
Achilina. La vîrsta ei de aproape 90 de ani, bătrîna este încă destul de 
vioaie, senină la suflet şi permanent cu rugăciunea pe buze şi în inimă. 

— De cîţi ani sînteţi în mînăstire, maică Achilina? 

— De 55 de ani vieţuiesc în această mînăstire, cuvioase părinte. 
Sînt de loc dinspre Caracal şi de mică iubeam viaţa călugărească, Mi-au 
fost tare dragi sfintele slujbe şi cîntările bisericii. : 

— Ce aţi învăţat mai mult în nevoinţa monahală ? 

—- Am învăţat de la duhovnici şi de la maicile bătrîne că trebuie să 
fac ascultare, să mă rog neîncetat şi să fiu smerită şi milostivă cu toată 
lumea. Acestea le fac şi am mare bucurie în suflet. 

— Şi cum te rogi, maică Achilină ? , ■ > 

— Pe cît pot, nu lipsesc niciodată de la slujbele bisericii de cînd sînt 
In. mînăstire. La ascultare zic Tatăl nostru şi Doamne Iisuse. Iar la chilie 
îmi fac canonul călugăresc de metanii şi închinăciuni, citesc la psaltire 
şi zic şi această rugăciune: „Doamne Iisuse Hristoase, mă închin pati¬ 
milor Tale pe care le-ai răbdat pentru mine. Mă închin Sfintei Cruci pe 
care ai fost răstignit!; mă închin ranelor Tale şi le sărut cu lacrimi; mă 
închin Ţie, Care ai răbdat toate cu dragoste, ca să mă' mîntuieşti pe mine. 
Mă închin Sfîntului Tău Mormînt, în care ai fost pus de cei răi pentru 
mîntuirea lumii. Mă închin sfintei Tale învieri şi mă rog să mă primeşti 
şi pe mine întru împărăţia Ta, amin!” 

— Ce maici mai sporite aţi cunoscut în mînăstire? 

— Am cunoscut multe maici bune, mai ales pe cele smerite şi nebă¬ 
gate în seamă. Apoi, maica Paisia Vasilescu, fostă stareţă la noi 45 de 
ani; maica Zenaida Mărculescu, maicile Elpidia Stroe, Filoteia Tuculete 
şi mai ales maica Magdalena, eclesiarha mare. O călugăriţă model pentru 
noi; mare cîntăreaţă şi nelipsită de la biserică. Cînd să moară, a cerut rasa 
să se îmbrace, a aprins singură luminarea din mină şi aşa s-a dus la Mi¬ 
rele Hristos. 

— Ce duhovnici mai buni aţi cunoscut la Dintr-un Lemn ? 

— Am cunoscut pe părinţii Antonie Varn^va şi mai alea pe proto- 
singhelul Iosif Rusu, duhovnicul meu, căruia i-am fost ucenică 15 ani. 
Toţi trei au fost părinţi cu viaţă sfîntă. Erau nelipsiţi de la slujbele 
bisericii, posteau mult, se rugau neîncetat, făceau milostenie cu cei să¬ 
raci şi creşteau mulţi ucenici. Nu pot uita pe părintele nostru Iosif, omul 
lui Dumnezeu, părintele dragostei şi tatăl orfanilor. Zilnic avea credin¬ 
cioşi şi săraci la uşa chiliei lui. Iar el îi mîngîia pe toţi, le citea rugăciuni, 
îi învăţa calea mîntuirii, îi hrănea cu mîinile sale din ce avea şi le dădea 
de cheltuială pe drum. Noaptea, cînd suna clopotul de utrenie, părintele 
Iosif mă chemă: „Maica Achilină, hai la Dumnezeu! Biserica este casa 
mîntuirii. îngerii din cer ne numără paşii spre biserică! Veniţi, tată, ve¬ 
niţi la Dumnezeu!”. Iar de săraci zicea: „Maică Achilină, aceştia sînt 
avocaţii mei în ziua judecăţii Iui Dumnezeu. Fără aceşti avocaţi nu ne 
putem .mîntui!” 

— Cum vi Be pare viaţa duhovnicească astăzi în mînăstire? 

— Mulţumesc lui Dumnezeu că m-a învrednicit să ajung la aceşti 
ani, cînd pot să mă rog mai mult şi să mă împărtăşesc mai des. Sînt bucu¬ 
roasă că toate maicile şi surorile mă iubesc, mă întreabă ce fac, mă mîn- 
gîie, mă cercetează la chilie şi mă ajută cînd nu mai pot. De aceea şi eu 
le sfătuiesc să se roage permanent, să postească, să facă ascultare, să aibă 
mai multă răbdare şi să trăiască în dragoste. ţ 

— Care este ultimul sfat pe care doriţi să-l lăsaţi ucenicelor ? 

— Ultimul meu sfat acesta este: Să trăiţi în iubire, să vă rugaţi cît 
mai mult, să iubiţi postul, tăcerea şi biserica, şi să ajutaţi pe săraci cu 
fapta şi cuvîntul, că mare plată veţi lua”! Amin. 

, ■ t * ' 

i.' \ *■-. H 

SCHIMONAHIA NICODIMA VASILACHE 
* Mînăstirea Tismana • " - ■ ' ■ 

(n. 1912-1991) ' | ; 

Aşezată într-o poziţie subcarpatică încîntătoare, Mînăstirea Tis¬ 
mana stă de veghe de peste şase secole în nord-vestul Olteniei, ca o im¬ 
punătoare cetate duhovnicească de sfinţenie şi preamărire lui Dumnezeu. 
Este o vatră monahală de multă linişte, atît interioară, cît şi exterioară. 
Aici s-a nevoit, între anii 1377—1406, Cuviosul Nicodim cel Sfînt împre¬ 
ună cu ucenicii săi. Aici au sihăstrit multe mii de călugări iubitori de Hris- 
tos, dintre care nu puţini vor fi număraţi în ceata sfinţilor în cer. Pînă 
în anul 1948 Tismana a fost mînăstire de călugări, apoi a fost transfor¬ 
mată în mînăstire de călugăriţe. 1 

Cea mai vîrstnică nevoitoare d’n obştea Mînăstirii Tismana este schi- 
monahia Nicodima Vasilache. Sfinţia sa trăieşte intens în dragostea lui 
Hristos, Căruia I-a închinat din tinereţe inima, speranţa şi bucuriile. 
Astăzi, maica Nicodima a trecut de 70 de ani. Gîndul ei este unul singur: 
să adune cît mai mult untdelemn duhovnicesc în candela sufletului, pentru 
a-L întîmpina pe Mirele Hristos! De aceea se retrage tot mai mult în sine, 
se roagă mereu, este nelipsită de la biserică, stă de veghe în miez de noap¬ 
te, cugetă la cele veşnice şi aşteaptă pe Domnul. Sufletul sfinţiei sale, 
liniştit şi împăcat, iradiază bucurie şi pace. Maicile şi surorile mai tinere 
6 iubesc ca pe o mamă duhovnicească şi îi cer cuvinte de folos în clipe 
de răgaz sau în vreme de ispitire, cărora bătrîna le deschide cu bună¬ 
voinţă inima şi uşa chiliei. ' 

Cuno8cînd ascultarea şi smerenia maicii Nicodima, i-am cerut cîteva 
sfaturi duhovniceşti, pe care le redau în rîndurile de mai jos. 

— Maică Nicodima, în ce an aţi intrat în viaţa monahală şi cine v-a 
îndemnat? • • 

— Maica Domnului m-a îndemnat să vin la mînăstire. De fapt, eu 
doream de mică să mă fac călugăriţă. în Galaţi, oraşul meu natal, am frec¬ 
ventat zece ani un pension de călugăriţe catolice. Atunci mi-a venit gîn¬ 
dul: „Ce bine ar fi dacă m-aş face şi eu călugăriţă!”. încă nu cunoşteam 
nici o mînăstire ortodoxă. Apoi, călătorind prin Oltenia, am cunoscut pe 
stareţa Mînăstirii Sărăcineşti, monahia Pelaghia, un suflet plin de dragoste 
şi viaţă duhovnicească. La îndemnul ei am intrat în obştea Mînăstirii 

Sărăcineşti în anul 1943 şi n-am regretat nici o clipă ceasul venirii mele 
la Hristos. 

-în ce mînăstiri aţi mai stat ? 

— După moartea maicii Pelaghia am fost transferată la Mînăstirea 
Bistriţa — Vîlcea, unde m-am călugărit în anul 1947. în anul 1951 am 
fost transferate 20 de maici şi surori la Mînăstirea Tismana, să organizăm 
aici viaţă de obşte. De atunci mă aflu neîntrerupt aici, cu rugăciunile 
Maicii Domnului, patroana acestui sfînt locaş. 

— Cum era viaţa duhovnicească în mînăstire acum 40 de ani ? 

— Nu pot găsi cuvinte de bucurie şi mulţumire duhovnicească pentru 
tot ce simţeam atunci în inima mea. Mi se părea că sînt în cer. La Mînăs¬ 
tirea Sărăcineşti era o frumoasă rînduială monahală pusă de bătrîna sta¬ 
reţă, Arhimandrita Ecaterina Miclăuş, de loc din Tilişca Sibiului. Toate 
erau nelipsite de la slujbele bisericii. Numai cele de la bucătărie erau scu¬ 
tite de slujbă. Utrenia se făcea la miezul nopţii. Toate ne rugam în taină, 
cîntam, ne ajutam la ascultare şi eram fericite. Sfînta Liturghie se făcea 
numai în sărbători, că nu aveam permanent preot duhovnic. La Tismana 
viaţa duhovnicească este cam la fel. Aceeaşi rînduială la biserică, Sfînta 
Liturghie zilnică, masa şi ascultările de obşte. Dacă este dragoste şi ascul¬ 
tare, toate sînt bune şi avem nădejde de mîntuire. Dacă ne lipsesc acestea, 
degeaba am mai venit la mînăstire. 

— Maică Nicodima, ce v-a plăcut mai mult în viaţa monahală ? 

— Părinte Ioanichie, întotdeauna mi-a plăcut să fac ascultare, să 
întreb ce trebuie să fac, să lucrez orice numai cu binecuvîntare şi să nu 
calc porunca maicii stareţe şi a duhovnicului. 

— Ce mîngîiere aveaţi în vreme de ispite ? t 

— La început, din cauza slavei deşarte şi a părerilor bune despre 
mine, nu prea îmi dădeam seama de ispite, sau mă tulburam puţin şi apoi 
mă linişteam. Acum însă, în orice ispite, mă mîngîi cu gîndul că sînt slo¬ 
bozite de Dumnezeu pentru păcatele mele. După ce îmi fac un examen 
de conştiinţă, mă mîngîi cu cîteva lacrimi şi cu acatistul Maicii Domnului, 
la care ţin atît de mult din tinereţe. Uneori, în vreme de ispite, după ce 
mă rog, biruiesc ispitele cu milostenia. Ajut pe cele bolnave, citesc cărţi 
sfinte, dau cîte un sfat celor mai tinere şi pe măsură ce mîngîi eu pe altele, 
şi Dumnezeu îmi mîngîie sufletul meu. 

. . — Ce slujbe şi rugăciuni v-au folosit mai mult în viaţa de mînăstire ? 

— întotdeauna Sfînta Liturghie m-a întărit, m-a mîngîiat şi m-a 
hrănit cel mai mult. Apoi utrenia de la miezul nopţii şi canoanele cu pă¬ 
timirea sfinţilor mi-au folosit mult. Iar la chilie am folosit permanent 
. Ceaslovul, Psaltirea, «citirea cărţilor sfinte şi metaniile. Din tinereţe am 
' o mare evlavie către Maica Domnului. Zilnic citesc acatistul şi paraclisul 

Maicii Domnului şi toată rînduiala călugărească. Cînd sSnt la ascultare, 
am căutat să fac toate cu dragoste, cu rugăciunea lui Iisus şi cu bucurie, 
ca pentru Dumnezeu. Pentru mine ascultarea a fost întotdeauna rugă¬ 
ciune, liturghie duhovnicească. 

— Ce cărţi duhovniceşti aţi citit mai mult în mînăstire ? 

— Întîi Sfînta Scriptură, apoi Vieţile Sfinţilor, Patericul, Filocaliile, 
Războiul nevăzut al sfîntului Nicodim Aghioritul, cuvintele Sfinţilor Pă¬ 
rinţi, Urmarea lui Hristos şi tot ce poate zidi sufleteşte. Am citit atît pentru 
mine, pentru formarea mea duhovnicească, cît şi pentru a folosi pe cele 
tinere şi pe credincioşi. 

— Cum vi se pare viaţa duhovnicească astăzi în mînăstire ? 

— Acum 40 —50 de ani în mînăstire era mai puternic duhul ascul¬ 
tării, al smereniei şi statorniciei. Astăzi au slăbit dragostea, ascultarea 
şi smerenia în rîndul celor mai tineri. Ascultăm numai dacă ne convine 
sau dacă sîntem lăudaţi ori plătiţi. Toţi cerem duhovnicie, dar dacă sîn- 
tem puşi la rînduială duhovnicească, îndată ne pierdem răbdarea şi vrem 
să ne ducem în altă mînăstire, căci nu putem răbda tăierea voii şi nu vedem 
bîrna din ochiul nostru, ci numai paiul din ochiul aproapelui. 

. —Care ar fi motivele slăbirii vieţii duhovniceşti în zilele noastre? 

— Slăbirea credinţei, a dragostei, a rugăciunii şi smereniei, iată mo¬ 
tivele principale ale slăbirii noastre^ duhovniceşti. Apoi, cred că oricînd 
a fost o nepotrivire între părinţii bătrîni şi cei tineri. Acum se pare că 
nepotrivirea este mai mare ca în trecut, pentru că se renunţă mai greu 
la egoism, la acel „eu” care ne chinuie o viaţă. Dar prin ispitele mînăs- 
tireşti care se ivesc, colţurile mîndriei se rod şi încetul se intră în normal. 
„Purtaţi-vă sarcina unii altora”, spune Sfîntul Apostol Pavel, şi iarăşi: 
„Dragostea îndelung rabdă”. 

— Dintre toate virtuţile principale, care credeţi că lipseşte cel mai 
mult credincioşilor? 

— Eu cred că lipseşte cel mai mult dragostea dintre oameni, căci 
„dragostea îndelung rabdă, se milostiveşte, nu caută ale sale... toate 
le crede, toate le rabdă, toate le nădăjduieşte, căci dragostea niciodată 
nu cade”, spune Sfîntul Apostol Pavel. 

— Maică Nicodima, după atîţia ani de nevoinţă călugărească, sîn- 
teţi mulţumită sufleteşte, sau nu? 

— N-am realizat mai nimic din ce nădăjduiam la început, din ce am. 
făgăduit la călugărie. Am plecat din lume pentru a deveni un om nou, 
duhovnicesc, şi văd că sînt mai rău decît eram. Aş vrea să devin altul, 
mai blînd, mai rîvnitor la rugăciune, mai smerit, mai plin de evlavie, de 
•smereftie şi dragoste faţă de Dumnezeu şi de aproapele. Dar toate acestea 
îmi lipsesc. Iată deci, că nu am putut realiza omul cel nou, liber, îndelung 

răbdător şi plin de dragoste pentru toţi. Dar nădăjduim că lipsurile noastre 
vor fi completate de mila lui Dumnezeu cea nemărginită. 

— Ce cărţi de zidire sufletească mai importante recomandaţi uce¬ 
nicelor sfinţiei voastre? 

— Rolul cărţilor sfinte este de a îmbogăţi cunoştinţele, de a aduna 
memoria şi pentru progresul nostru sufletesc. Eu obişnuiesc să recomand 
maicilor mai tinere următoarele cărţi: Cuvintele Sfîntului Teodor Studitul, 
Patericul, Vieţile Sfinţilor, Războiul nevăzut, Filocaliile şi Tratatul despre 
feciorie, iar în fruntea tuturor recomand Sfîhta Scriptură. 

— Ce rugăciuni mai necesare recomandaţi celor tinere ? 

— Participarea regulată la Sfînta Liturghie şi cele şapte laude, dacă 
nu sînt trimise la ascultare. Dacă sînt trimise la ascultare, să rostească cu 
atenţie şi evlavie rugăciunea „Doamne Iisuse. ..” , Tatăl nostru. Crezul 
şi Psalmul 50 de mai multe ori. Apoi să cînte cîntări bisericeşti şi să facă 
ascultare cu dragoste. La chilie să citească mai ales rînduiala călugă¬ 
rească din Ceaslov, să citească cîteva catisme din Psaltire, acatiste, para¬ 
clisul Maicii Domnului, închinăciuni şi metanii, după sfatul duhovnicului 
şi după putere. Nu trebuie să căutăm atît cantitatea rugăciunii, ci mai 
alea calitatea ei, evlavia cu care ne rugăm, simţirea inimii şi lacrimile. 
Acestea spală sufletul, mîngîie inima şi hrănesc duhul omului. Acestea 
-le recomand şi credincioşilor. Oricum, numai să se roage mereu cu sme¬ 
renie şi credinţă, şi se mîntuiesc. 

— Cum se pot birui mai uşor ispitele trupului ? 

— Se pot uşor birui dacă sînt date la iveală printr-o spovedanie deasă 
şi curată, prin post, metanii şi ascultare care obosesc trupul. Întotdeauna 
trebuie urmat sfatul duhovnicului. 

--Maică Nicodima, vă temeţi de ceasul morţii ? 

— Oare cine nu se teme de ceasul morţii şi al judecăţii lui Hristos? 
Dar avem nădejdea mîntuirii, ca tîlharul de pe cruce! 

— Cum putem noi călugării să folosim mai mult pe credincioşi? 

— Ascultîndu-le păsurile şi durerile cu răbdare, dîndu-le sfaturi creş¬ 
tineşti, îndemnîndu-i la spovedanie, la rugăciune, la iertare şi buna vie¬ 
ţuiri cu vecinii şi dîndu-le cărţi de folos să citească. Apoi, noi înşine să 
ne rugăm pentru nevoile lor şi să-i zidim sufleteşte prin exemplul 
vieţii noastre. ■ < ■ 

— Ce bucurii duhovniceşti mai deosebite aţi avut in viaţă şi ce aţi 
mai dori pe viitor ? 

_— Cea mai mare bucurie am avut cînd mama mea a venit la mînăs- 
tire şi s-a călugărit. Apoi am mare bucurie că m-a ‘chemat Dumnezeu la 
acest cin îngeresc, ca să mă mîntuiesc. Pe viitor aştept mila Domnului. 

— Ce sfaturi duhovniceşti doriţi să lăsaţi ucenicelor, celor mai tinere, 
spre a lor mîntuire? 

— Pentru cele din mînăstirea noastră, atîta spun: Dacă au văzut 
sau sesizat vreun bine la cele mai bătrlne, să-l urmeze şi să mă pomenească 
şi pe mine la rugăciunile lor. 

— Ce sfaturi duhovniceşti mai deosebite lăsaţi credincioşilor, spre 
mîntuire? 

— Să iubească pe Hristos şi Biserica. Să iubească familia şi să se 
sacrifice pentru copii. Să iubească pe toţi oamenii şi să se roage pentru ei. 
Cînd unul este nervos, supărat, celălalt să tacă şi să se roage în gînd, ca 
să se potolească furtuna. Să nu dea crezare vorbelor aduse de vecini şi 
prieteni, care caută să facă dezbinare între soţi. Să aibă cărţi sfinte în 
casă şi un duhovnic bun, şi să asculte sfatul lui, că în mod sigur se vor 
mîntui. 

— Care ar fi ultimele cuvinte, maică Nicodima, pe care aţi dori să 
le rostiţi în ceasul despărţirii de cele pămînteşti? 

— Părinte Ioanichie, aş dori să mă despart de trup cu aceste cuvinte 
pe buzele mele: „Doamne lisuse Hristoase, Fiul lui Dumnezeu, pentru 
rugăciunile Prea Sfintei Născătoare de Dumnezeu, miluieşte-mă pe mine, 
păcătoasa 

— Amin! 

ARHIMANDRITUL SERAFIM POPESCU 
Mînăstirea Brîncoveanu 
(n. 1912-1990) 

De trei secole încoace Mînăstirea Brîncoveanu este aşezarea monaha¬ 
lă cea mai reprezentativă a Transilvaniei. Sub acoperemîntul ei se nevoiesc, 
ca într-o familie duhovnicească, peste 25 de părinţi şi fraţi rîvnitori 
pentru Hristos, care stau înaintea lui Dumnezeu şi a oamenilor ziua şi noap¬ 
tea. Este o mîn ăstire cu profil misionar în care poposesc numeroşi credin¬ 
cioşi ardeleni de prin sate şi oraşe, venind să se roage lui Dumnezeu, să-şi 
adape sufletul din liniştea şi rouă Duhului, să-şi uşureze conştiinţa sub 
epitrahilul preoţilor, să primească Prea Curatele Taine, să stea o noapte 
de veghe în biserică, să ceară un cuvînt de folos de la părinţii călugări şi 
să asculte o predică mînăstirească. Credincioşii ştiu mai bine ca mulţi, 
şi nu pot uita, ce mare rol au sfintele noastre mînăstiri pentru unitatea 
şi întărirea lor duhovnicească în sînul Bisericii Ortodoxe străbune. 

Cel care le iese cel dintîi înainte şi îi întîmpină cu dragoste este Arhi¬ 
mandritul Serafim Popescu. Numele cuvioşiei sale este cunoscut multor 
credincioşi, atît pentru faptul că este cel mai vechi în mînăstire, cît şi 
pentru că le este tuturor sfetnic şi părinte duhovnicesc. Călugăr al blîndeţii, 
teolog plin de modestie, şi duhovnic al dragostei, părintele Serafim se stră¬ 
duieşte mult pentru zidirea sufletească şi mîntuirea fiilor săi duhovniceşti, 
călugări şi mireni. Pentru aceea este mereu solicitat şi căutat. 

Dornic să-l cunosc mai de aproape pe părintele Serafim şi să aflu cîte 
ceva despre activitatea sa din Mînăstirea Brîncoveanu, poposesc la uşa 
chiliei sale. 

— Binecuvîntaţi, Prea Cuvioase părinte Serafim! Un frate din Mol¬ 
dova doreşte să vă vorbească. 

— Dumnezeu să ne binecuvînteze, părinte Ioanichie! Bine aţi venit! 
Poftiţi în chilie! 

— Cum vă desfăşuraţi viaţa duhovnicească în Mînăstirea Brîncoveanu? 

— Mulţumim Domnului. Ne străduim să mergem împreună cu Hristos 
Bpre Emausul cel de sus. Dumnezeu xămîne cu noi în viaţă cît timp facem 
voia lui. Cînd nu-L ascultăm, ne mai lasă şi singuri, ca să vedem cît este 
de greu fără El! 

■—De unde sînteţi de loc, părinte Serafim? 

— Sînt fiu de ţărani dintr-un sat aproape de Alba Iulia. Părinţii 
mei» originari din, Poiana Sibiului» erau foarte evlavioşi. La îndemnul 
lor am făcut primii paşi în biserică şi în viaţa duhovnicească. 

— Gînd aţi îmbrăţişat viaţa monahală ? 

— în anul 1941, părinte. Am fost tuns în monahism aici, la Mînăstirea 
Brîncoveanu, şi tot aici am fost hirotonit în 1943 preot slujitor la 
biserică, misiune pe care am dus-o cu multă rîvnă şi dragoste. 

— Ce studii teologice aţi făcut înainte de intrare în viaţa călugărească ? 

— în anul 1932 am absolvit Liceul din Alba Iulia; între anii 1932 — 
1936 am absolvit Academia Teologică din Sibiu, iar între anii 1936 —1938 
am absolvit Facultatea de Teologie din Cernăuţi, cu teza de licenţă „Stoi¬ 
cismul şi viaţa creştină”. 

— Ce alte studii teologice aţi mai urmat, părinte Serafim ? 

— Am mai fost un an de zile, între 1939—1940, student la Facultatea 
de Teologie de la Atena, unde am aprofundat limba greacă şi am audiat 
pe vestiţii profesori Balanos şi Trembelas, la morală şi dogmatică. Apoi 
am mai stat un an de zile — 1940 —1941 — în Sfîntul Munte Athos, sub 
ascultarea evlaviosului Arhimandrit Antipa Dinescu, pentru a studia şi 
cunoaşte mai de aproape viaţa duhovnicească atonitâ. 

— Ce v-a plăcut şi v-a folosit sufleteşte mai mult la Muntele Athos ? 

— Rîvna şi disciplina călugărilor atoniţi, punctualitatea lor pentru 
sfintele slujbe, respectarea cu sfinţenie a rînduielilor canonice şi tipiconale, 
osîrdia lor pentru apărarea Ortodoxei şi învăţăturii Sfinţilor Părinţi, chiar 
cu preţul vieţi’. Aceasta m-a mişcat şi m-a zidit mai mult sufleteşte. M-am 
întors din Athos în ţară hotărît să intru şi eu în monahism, după cum am 
şi făcut. 

— Ce duhovnici şi povăţuitori sufleteşti mai deosebiţi aţi avut în 
anii de ucenicie monahală ai sfinţiei voastre? 

• — Trei părinţi mai deosebiţi au contribuit mai ales la formarea mea 
duhovnicească: Arhimandriţii Benedict Ghiuş şi Arsenie Boca şi părintele 
profesor Dumitru Stăniloae, al cărui elev mă consider. 

— Ce învăţături mai importante reţineţi de la ei ? 

— Să fiu nelipsit de Ia sfintele slujbe şi să iubesc cu totală dăruire 
pe Dumnezeu şi pe oameni. Aceste două fapte bune le iubesc şi acum cel 
mai mult. Să slujesc la biserică şi să sfătuiesc duhovniceşte pe credincioşii 
care vin la noi. 


— Ce opere ale Sfinţilor Părinţi preferaţi ? 

—Am preferat în mod deosebit omiliile Sfîntului Ioan Gură de Aur, 
ca mare păstor de suflete şi părinte al iubirii de oameni. Am scris chiar 
un studiu, „Despre pastoraţia Sfîntului Ioan Gură de Aur”, pe care l-am 
publicat în Revista teologică din Sibiu. Am studiat şi tradus şi din 

Sfîntul Vasile cel Mare texte despre viaţa monahală, chinovială, al cărei 
organizator iscusit a fost. 

— După experienţa Prea Cuvioşiei voastre, care ar fi cele mai ne¬ 
cesare virtuţi care trebuie să împodobească inima si mintea unui preot, 
mai ales în timpul Sfintei Liturghii? 

— în toată viaţa sa preotul trebuie să fie călăuzit de aceste fapte 
bune: credinţă puternică în Dumnezeu, dragoste spre oameni, bunăcuviinţă, 
smerenie, atenţie şi rîvnă lăuntrică pentru Hristos. Iar în afară: paza 
gîndului, luare-aminte la cele ce se citesc, osîrdie şi bucurie duhovnicească. 

— Ce fapte bune trebuie să împodobească sufletul unui duhovnic ? 

— Să aibă înainte prezenţa lui Hristos în toate privinţele şi să facă 
cu credincioşii care vin la el ce ar face Iisus în locul lui. El poartă poverile 
necazurilor noastre, se face una cu noi. Aşa şi preotul. El se face una cu 
sufletul adus înaintea lui. îl înţelege, îl mîngîie, îl ridică, îl încurajează, 
se face tuturor toate. 

— în Taina Sfintei Spovedanii, care este partea Duhului Sfînt şi care 
este contribuţia preotului duhovnic? 

— Duhul Sfînt iartă păcatele prin punerea mîinilor preotului, iar 
contribuţia preotului duhovnic este meşteşugul lui de a vina şi scoate 
sufletele din robia păcatului. Iscusinţa preotului duhovnic este şi ea in¬ 
spirată de harul Duhului Sfînt, precum şi de sfinţenia, cultura şi trăirea 
sa interioară. Preotul se roagă, se identifică cu sufletul credinciosului, 
suferă şi se bucură pentru el, mîngîie şi se întristează, după aşezarea su¬ 
fletească a fiecăruia. 


— Ce metodă duhovnicească este mai indicată la spovedanie? Aspri¬ 
mea sau iconomia, pogorămîntul şi iertarea uşoară ? Adică, cum trebuie 
împăcată asprimea Sfintelor Canoane şi dreptatea lui Dumnezeu cu dra¬ 
gostea şi mila pentru oameni? 

— Totul depinde de starea sufletească a penitentului. Acesta este 
cel mai bun indiciu pentru duhovnic. Nici asprime prea apăsătoare, nici 
mîngîiere şi iertare prea uşoară. Dacă sufletul penitentului este împietrit, 
este nevoie de asprime. Dacă este descurajat şi se căieşte mult, este nevoie 
de blîndeţe şi mîngîiere. Starea sufletului arată măsura cuvenită. Depinde 
de rana, de vechimea ei, de starea de îndreptare a penitentului. Sfinţii 
Părinţi au înţeles toate chinurile şi necazurile sufletului omenesc. Dacă 
penitentul îţi întinde mina, să-l ridici. Cazul bolnavului de la Vitesda 
este pilduitor în această privinţă. Preotul duhovnic este dator să izbăveas¬ 
că, pe cît este cu putinţă, sufletul doborît de păcat. Eu am căutat să-l 
fac pe credincios să se învinovăţească singur pe sine. Sfintele Canoane au 
darul de a trezi, întări şi ridica sufletul credinciosului din păcat. 

— Cînd consideraţi pe credincios vrednic de Trupul şi Sîngele 
Domnului ? 

— Cînd a ajuns credinciosul la starea de curăţenie trupească şi sufle¬ 
tească, prin post, rugăciune şi împăcare cu sine, cu semenii şi cu Dumnezeu, 
este cu rînduială să se apropie de cele sfinte şi să se împărtăşească după 
cuviinţă. 

— De cîte ori pe an împărtăşiţi pe credincioşi şi pe monahi? 

— Mirenii se împărtăşesc de patru ori pe an, după rînduială, iar 
călugării mai des, după cum se pregăteşte fiecare, cu evlavia şi trezvia 
cuvenită. 

— Cel rol important au avut şi continuă să aibă mînăstirile şi călugării 
în apărarea credinţei ortodoxe şi a unităţii noastre spirituale şi naţionale ? 

— Mînăstirile ortodoxe au fost dintotdeuna locaşuri şi şcoli duhovni¬ 
ceşti ale evlaviei şi sfinţeniei, în care s-au cultivat marile virtuţi evanghelice 
şi s-au desăvîrşit sufletele iubitoare de Hristos, pînă au ajuns la asemănarea 
cu Dumnezeu. Ele au dat nenumăraţi cuvioşi, sfinţi, ierarhi, mărturisi¬ 
tori şi mucenici. Mînăstirile sînt şi adevărate cetăţi de apărare a Ortodoxiei, 
a tradiţiei, a moralei şi rînduielii Bisericii noastre apostolice. 

— Ce rol duhovnicesc au avut dintotdeauna hramurile şi slujbele 
festive la marile sărbători mînăstireşti? 

— Ele au avut şi au darul de a aduna numeroşi credincioşi la un loc, 
de a-i întări în dreapta credinţă şi în tradiţia ortodoxă, formînd prilejuri 
binecuvîntate de întărire şi înviorare creştină, de înfrăţire şi iubire spirituală 
şi naţională. Prin aceasta, mînăstirile sînt oaze de lumină pentru obştea 
credincioşilor noştri. 

. — Cum sînt datori să predice călugării pe Hristos ? 

— Călugării predică aproapelui pe Hristos nu atît prin cuvînt, cî* 
prin ţinuta lor morală şi prin exemplul vieţii lor. Omul dăruit lui Dumnezeu 
cu trup şi suflet predică Evanghelia lui Hristos prin tot ce face el. Este o 
predică tăcută prin exemplul personal şi o predică arătată, văzută, prin 
ţinuta lui morală. Este bine să înceapă fiecare călugăr să predice pe Hristos 
prin viaţa lui. Aceasta este cea mai puternică predică. Preoţii călugări sînt 
datori să predice şi cu cuvînt al, mai ales acum, cînd este atîta sete de 
cunoaştere de cuvînt. Fără îndoială, prin rînduială sfintelor slujbe, predica 
monahilor este o continuă slujbă. Călugării trebuie să ridice cuvînt de 
apărare pentru dreapta credinţă şi să lămurească pe credincioşi, care sînt 
asaltaţi de tot felul de secte. ... .. 

— Care este milostenia călugărilor ? 

— Să dea permanent sfat la cei care cer; să îndemne la viaţă morală ; 
să dea ajutor material, după posibilităţi, celor săraci; să folosească pe toţi 
prin viaţa şi exemplul lor şi să se roage pentru lume. 

— Care este cea mai importantă faptă bună care se cere călugărului ? 

— Rugăciunea de laudă lui Dumnezeu, rugăciunea pentru oameni şi 
pentru mintuirea sa. Călugărul este mai întîi om al rugăciunii şi apoi al 
cuvîntului. 

— Dar pentru mireni, care este cea dintîi faptă bună ? 

— Tot rugăciunea. Rugăciunea în casă, în călătorie, la lucru. Orice 
activitate se cuvine s-o începem întîi cu rugăciunea. Altfel, lucrul nu este 
cu spor sau nu se sfîrşeşte bine. 

— Ce cărţi mai importante de învăţătură duhovnicească recomandaţi 
călugărilor şi mirenilor? 

— Filocaliiie, Cartea de învăţătură ortodoxă şi Vieţile Sfinţilor. 
Filocalia ne învaţă cum să ne despătimim, să ne iluminăm şi să ne desăvîrşim 
prin rugăciune, smerenie, dragoste şi păzirea curată a minţii şi inimii. 
A doua carte ne învaţă tainele credinţei ortodoxe, fără de care nu ne putem 
mîntui. Iar Vieţile Sfinţilor ne îndeamnă la jertfă, la punerea în practică 
a credinţei în Dumnezeu. 

— Care sînt cele dintîi motive care fac să crească prozelitismul sec¬ 


tar în rîndul credincioşilor ortodocşi? 

— Cel dintîi este viaţa preotului, lipsa de exemplu personal. Apoi, 
lipsa de îndrumare pastorală a credincioşilor şi lipsa de cărţi ortodoxe de 
învăţătură pe măsura şi înţelesul lor. în satele unde preotul duce o 
Viaţă exemplară şi catehizează oamenii, nu prind secte. Atît preoţii şi păs¬ 
torii, cît şi mînăstirile au datoria să apere dreaptă credinţă şi să hrăneas¬ 
că pe credincioşi, ca să nu se adape din izvoare străine şi să dăm greu răs¬ 
puns în faţa lui Hristos pentru pierzarea lor. Noi ne mîntuim în măsura 
în care ajutăm la mintuirea altora. 

— Care sînt cele mai mari păcate care destramă sufletul şi familia 
creştină? 

— Întîi, este necredinţa. Apoi, beţia şi desfrîul — cele două. mari plăgi 
sociale şi morale care destramă persoana umana, familia şi comunitatea. 
Aceste trei păcate sînt cele mai răspîndite şi fac cele mai mari victime. 

— Cum ar putea fi mai cu folos combătute aceste păcate ? 1 

— Ne trebuie preoţi şi misionari buni, cu viaţă sfîntă, tari în rugă¬ 
ciune, cu putere în faptă şi cuvînt. Apoi cărţi creştineşti în casele creştini¬ 
lor, cercetarea lor în familie, spovedania mai deasă, milostenia la cei săraci 
şi exemplul personal. Iar din partea credincioşilor, o mai strînsă legătură 
cu biserica şi preotul, multă seriozitate la încheierea căsătoriilor, naştere 
de copii, moralitate deplină, încredere între soţi şi ascultare de preot ca 
de Hristos. Se cere ca preoţii să-şi. facă mai deplin datoria de păstori şi 
să lupte împotriva acestor grele păcate. Altfel, se ajunge la dezbinare 

33 — Convorbiri 4nbavnl«fti 

între soţi, neîncredere unul faţă de celălalt, adică intervine divorţul sufle¬ 
tesc şi se sfîrşeşte prin destrămarea familiei, adică divorţul Anal. 

— Ce trebuie să înţelegem prin pocăinţă ? 

— Pocăinţa este părăsirea păcatelor şi căinţa pentru ele. Pocăinţa 
este bucuria inimii de a trăi în Hristos şi numai pentru El. Ea cere o viaţă 
îmbogăţită cu har şi întărire în virtute. Ea se realizează prin spovedanie, 
rugăciune, post, milostenie, Sfînta împărtăşanie, şi citirea cărţilor sfinte. 

— Ce înţelegem prin cuvintele „bucuria mîntuirii” din Psalmul 50 ? 

— Bucuria mîntuirii este întoarcerea deplină de la păcat şi ura faţă 
de cel rău, care este diavolul. Bucuria trăirii cu Hristos. 

— Ce sfat duhovnicesc lăsaţi fiilor sufleteşti ai prea cuvioşiei voastre? 

— Să fie legaţi pînă la moarte de Hristos şi de Biserică. Viaţa şi duhul 
Bisericii să-i urmărească în toată viaţa lor. 

— Ce sfat duhovnicesc lăsaţi părinţilor din Mînăstirea Brîncoveanu 
şi mie personal, părinte Serafim? . 

— Să se proslăvească Dumnezeu în viaţa noastră personală şi cea 
obştească şi să trăim în nemuritoarea iubire. 

— Şi un cuvînt de încheiere, părinte Serafim? 

— Să închidem ochii cu pace la picioarele crucii lui Hristos! 

" ' ‘ !1 ■* IEROMONAHUL TEOFIL PĂRĂIAN 1 

* L m 1 

Mînăstirea Brîncoveanu —j ud. Braşov 
•. o. - . (n. 1929) 

Părintele Ieromonah Teofil Părăian de la Mînăstirea Brîncoveanu 
este binecunoscut şi apreciat, atît în cele mai multe din mînăstirile noastre, 
cît şi în rîndul credincioşilor ardeleni. Şi aceasta din două cauze princi¬ 
pale. Întîi, pentru că părintele Teofil este nevăzător. Apoi, pentru că sfinţia 
sa este un profund teolog, cu o aşezare duhovnicească deosebită. Pe lingă 
cultură, l-a înzestrat Dumnezeu şi cu darul cuvîntului şi cu inimă caldă, 
care dă viaţă cuvîntului şi putere să încălzească şi pe alţii. La acestea, i-a 
adăugat Dumnezeu darul înţelegerii, al măsurii şi al dreptei socoteli, care 
împodobesc orice suflet cuvios. 

Dar ce să vorbim de dragostea părintelui Teofil, de blîndeţea şi răb¬ 
darea sfinţiei sale şi, mai ales, de bucuria şi mulţumirea sa sufletească? 
Cîţi oameni cu ochi n-ar dori să aibă liniştea şi bucuria duhovnicească a 
părintelui Teofil! Cîte feţe împodobite cu vedere nu sînt posomorite, 
crispate şi brăzdate de gînduri şi nevoi, în timp cc faţa părintelui Teofil 
este senină şi luminată permanent de bucuria Sfîntului Duh! 

Lucrul acesta îl mărturisesc toţi cei ce văd pe părintele Teofil şi 
vorbesc cu dînsul. Tocmai de aceea, mulţi credincioşi întreabă de sfinţia 
sa, îl caută, îi cer cuvînt de folos sufletesc şi se întorc mîngîiaţi la casele 
lor. Iată deci că şi prin părintele Teofil se proslăveşte Dumnezeu. Iată un 
teolog cu inimă de teolog! Părintele Teofil de la Mînăstirea Brîncoveanu 
nu rămîne un simplu călugăr nevăzător, un muritor de rînd, îmbrăcat 
în haine de doliu. Ci, dimpotrivă. Pentru cei mai mulţi sfinţia sa a devenit 
un neîntrecut povăţuitor, un adevărat părinte sufletesc. De aici şi numele 
sub care este cunoscut peste tot, de „Părintele Teofil”! 

Gîndul de a-1 vedea şi a vorbi cu părintele Teofil m-a îndemnat şi 
pe mine să poposesc la Mînăstirea Brîncoveanu. Este o mînăstire mică 
de altfel, însă dragostea părinţilor de aici, în număr de aproape 30, este 
mare şi pilduitoare. O obşte bine închegată, cu multă armonie între 
fraţi, cu duhovnici buni, cu slujbe alese la biserică — prin care se împărtă¬ 
şeşte îndestulată mîngîiere şi binecuvîntare credincioşilor ce ajung pînă 
aici. Renumele Mînăstirii Brîncoveanu este întregit de splendida sa aşezare, 
la poalele Munţilor Făgăraş, înconjurată cu poieni pline de verdeaţă, cu 
pîraie limpezi de munte şi cu grădini bogate în roade şi linişte. 

Ajuns în incinta mînăstirii întreb de părintele Teofil. Un călugăr 
binevoitor mă conduce la chilia lui. 

— Pentru rugăciunile Sfinţilor Părinţilor noştri. Doamne Iisuse Hris- 
toase Fiul lui Dumnezeu, miluieşte-ne pe noi! Binecuvîntează, părinte 
Teofil! 

— Amin ! Dumnezeu să ne binecuvînteze pe toţi! Bine aţi venit la 
Teofil păcătosul! 

După frăţeasca sărutare, părintele mă invită înăuntru, îmi prezintă 
chilia, biblioteca, cărţile copiate de el în Braille şi îmi comunică unele 
din bucuriile sale duhovniceşti. Un călugăr al bucuriei, al păcii şi luminei 
eelei de sus. Privesc în chipul feţei sale. Este un suflet.mulţumit. Un călu¬ 
găr silitor care mereu se realizează şi sporeşte în faptele cele bune. Toate 
le începe şi le sfîrşeşte cu Hristos. Părintele Teofil este un adevărat iubitor 
de Dumnezeu, precum îl arată şi numele. 

Mă minunez de calmul cu care vorbeşte, de siguranţa afirmaţiilor, 
de bogăţia citatelor din Sfînta Scriptură şi Sfinţii Părinţi. Mă minunez 
de convingerea fiecărui răspuns, al fiecărui cuvînt. Cărţile, mai ales, sînt 
marii săi prieteni, marile bucurii ale părintelui Teofil. îmi scoate un volum 
din raft. îmi citeşte un fragment din „Imnele dragostei divine”, scrise 
de Sfîntul Simeon Noul Teolog, poate cea mai îndrăgită operă patristică 
legată de inima sa. Mă bucur şi eu împreună cu părintele Teofil şi mă folo¬ 
sesc de ordinea exemplară a chiliei. sale. într-adevăr, precum înăuntru, 
aşa şi în afară! < , 

Privesc în. ochii senini ca cerul ai părintelui Teofil, care caută undeva, 
spre hotarele altei lumi. Cine ar putea afirma că părintele Teofil nu „vede”, 
cu toate că s-a născut orb ? Iar dacă s-a născut aşa, aceasta nu din cauza 

Î ăcaţelor cuiva, ci pentru ca să se proslăvească Dumnezeu prin sfinţia sa. 
ntr-adevăr, la părintele Teofil se repetă oarecum minunea cu orbul din 
Sfînta Evanghelie. Mă hucur că părintele Teofil „vede”, că este fericit, 
că vorbeşte de lumină, de soare, de viaţă, de sfinţi, de Dumnezeu. Mă 
bucur că nu este singur, că nu se simte singur, că nu suferă ca un nevăză¬ 
tor, că nu se tînguieşte ca un orb, că nu se lasă cuprins de nici un fel de 
întuneric. • 

îndemnat de această bucurie, îl invit pe părintele Teofil la o convor¬ 
bire duhovnicească, pe care sfinţia sa o acceptă din toată inima. 

CONVORBIREA ÎNTÎIA 

. i > . i s.! ■ Despre faptele bune * " • • •' • >• 

I. — Care este rolul principal al monahismului în Biserica lui Hristos ? 

1 — Monahii sînt numiţi de Sfinţii Părinţi „îngeri pămînteşti”. Ei au 

pe pămînt acelaşi rol ca şi îngerii din cer, să laude neîncetat pe Dumnezeu, 
să-L mărturisească înaintea oamenilor prin cuvînt şi prin exemplul vieţii 
lor, să sporească pe calea desăvîrşirii şi să ajute pe oameni pe calea mîn- 
tuirii. 

2. — Care este cea dintîi datorie a monahilor faţă de Dumnezeu ? Dar 
faţă de Biserică şi faţă de lume? 

— Cea dintîi datorie a călugărilor este de a se ruga neîncetat lui 
Dumnezeu, lăudîndu-L, mulţumindu-I şi cerînd milă, pace şi iertare 
pentru oameni. Faţă de Biserică au marea datorie de onoare de a apăra 
pînă la jertfă dreapta credinţă ortodoxă, de a menţine neştirbite sfintele 
slujbe de zi şi de noapte, şi mai ales Sfînta Liturghie, nădejdea mîntuirii 
noastre. Iar faţă de lume, faţă de oameni, călugării au datoria să se roage 
neîncetat lui Dumnezeu pentru mîntuirea lor, să-i călăuzească şi să-i 
mîngîie prin cuvinte de învăţătură duhovnicească, după cuvîntul Domnu¬ 
lui ce zice: „Mîngîiaţi, mîngîiaţi pe poporul Meu” (Isaia 40, 1). ' 

* 1 • ■ 

3. —- De ce are nevoie călugărul şi monahismul în general, pentru a-şi 
putea împlini această întreită însuşire? 

— Pentru a-şi împlini misiunea sa, călugărul are nevoie, în primul 
rînd, de vocaţie religioasă, de un duhovnic cu adevărat sporit duhovni- 
ceşte, destoinic să dea îndrumări, să soluţioneze orice chestiune de ordin 
sufletesc, să formeze conştiinţa monahului, să pună în valoare mijloacele 
şi metodele de îmbunătăţire sufletească. Apoi, de foarte mare ajutor este 

un. mediu religios superior, care susţine şi stimulează pe monah în trăirea 
religioasă. • 

Se ştie că monahismul ortodox este în primul rînd contemplativ şi 
că lucrarea lui de căpetenie este o lucrare de rugăciune. Monahii ajută 
Biserica prin rugăciunile lor şi prin exemplul pe care îl dau credincioşi¬ 
lor, precum şi prin faptul că însumează în societatea monahală, în cuprin¬ 
sul monahismului, pe credincioşii cu o vocaţie religioasă deosebită, care 
doresc să realizeze mai mult decît ar putea realiza în viaţa obişnuită. 
Pe aceşti oameni de vocaţie îi îndrumează şi îi formează monahismul, ca 
elemente utile Bisericii şi chiar lumii. 

Monahismul, privit în totalitatea lui, are nevoie de elemente promiţă¬ 
toare în ceea ce priveşte realizarea desăvîrşirii creştine. De observat că 
încadrarea în monahism a unor elemente fără vocaţie religioasă pentru 
monahism, precum şi lipsa de îndrumare a elementelor deja încadrate, 
are drept urmare scăderea prestigiului monahismului şi duce la neîmpli- 
nirea rostului călugărilor; ba chiar produce şi sminteli şi neajunsuri în 
sînul Bisericii. Deci, trebuie mai multă grijă în recrutarea şi încadrarea, 
în îndrumarea şi formarea elementelor care intră în monahism. / 

4. — Ce trebuie să înţelegem prin despătimire şi cîte părţi are ea după 
Sfînta Scriptură şi Sfinţii Părinţi? 

— Prin despătimire trebuie să înţelegem curăţirea de patimi sau 
ajungerea la starea de nepătimire. Despătimirea este lucrarea pe care o 
săvîrşeşte omul în vederea nepătimiril. Ea este o nouă orientare a energii¬ 
lor fiinţei omeneşti. Noi cunoaştem în noi şi în alţii firea supusă pătimirii, 
firea robită de patimă. Dorinţa ne este sa ajungem la nepătimire. La 
aceasta ajungem prin lucrarea de despătimire. 

Sfînta Scriptură nu se ocupă în mod special de despătimire şi de 
nepătimire, ci numai de mîntuire, care include în sine, de fapt, şi nepăti- 
mirea. Nici un autor de cărţi inspirate din Sfînta Scriptură nu s-a ocupat 
în mod special de despătimire sau de nepătimire. S-au ocupat de aceasta 
Sfinţii Părinţi. Sfîntul Ioan Scârarul are în Scară un cuvînt despre nepă¬ 
timire, cuvînt în care arată şi ce este nepătimire, şi care sînt semnele 
ei. De altfel. Scara Sfîntului Ioan Scărarul este „o îndrumare spre nepăti¬ 
mire”. Sfinţii Părinţi vorbesc despre o nepătimire parţială şi despre o 
nepătimire deplină. 

5. — Care este cea mai bună cale de despătimire a călugărului şi a 
credinciosului după Sfinţii Părinţi ? 

— Nu ştiu dacă s-ar putea spune că există „o singură metodă” sau 
o „cea mai bună metodă” de despătimire, nici dacă există o anume me¬ 
todă pentru călugări şi alta. pentru mireni — idealul şi al unora şi al celor- 

lalţi, fiind unul şi acelaşi: „desăvîrşirea creştină” sau cel puţin, „mîntui- 
rea”. Călugării şi credincioşii se deosebesc unii de alţii din punct de vedere 
religios numai prin angajarea ce o au şi prin condiţiile de viaţă religioasă 
deosebite. Metode de despătimire şi a unora şi a altora nu se raportează 
la starea de călugăr sau de credincios de rînd, ci la stareţ religioasă; fie¬ 
care ajunge la nepătimire, se despătimeşte dînd un sens religios vieţii 
privită în ansamblul ei, precum şi fiecărei părţi sau manifestări a vieţii 
în special. în felul acesta cred că a înţeles lucrul acesta Sfîntul Petru 
Damaschin, care spune: „De va lăsa omul voile şi cugetele sale şi va face 
voia şi cugetul lui Dumnezeu, pentru unul ca acesta nu se va găsi, în 
toată lumea aceasta, nici loc, nici lucru care să-i împiedice mîntuirea” 
şi care declară: „Am văzut mîntuire şi pieire, în bogăţie şi în sărăcie, în 
pustie şi în viaţă de obşte, în singurătate şi în căsătorie”. De reţinut că 
în toate acestea există şi posibilitatea de mântuire ca şi posibilitatea 
de pieire. 

Despătimirea ca lucrare, şi nepătimirea ca stare sînt posibile deo¬ 
potrivă pentru călugări şi pentru mireni, cu condiţia ca fiecare, în rostul 
şi în împrejurările sale de viaţă, să fie preocupat şi să se silească ,,să facă 
voia lui Dumnezeu”. „Totul pentru o mai mare mărire a lui Dumnezeu”. 
„Ori de mîncaţi, ori de beţi, ori altceva de faceţi, toate spre mărirea lui 
Dumnezeu să le faceţi” (1 Cor, 10, 31). „După cum aţi făcut mădularele 
voastre roabe ale necurăţiei şi fărădelegii, spre fărădelege, tot aşa acum 
faceţi mădularele voastre roabe ale dreptăţii, spre sfinţire” (Rom. 6, 19). 
Cred că în aceasta constă, în principiu, lupta de despătimire. Cît priveşte 
metoda, cred că pentru fiecare patimă trebuie o metodă anume, esenţialul 
fiind să se urmărească în fiecare caz realizarea virtuţii care se împotriveşte 
patimii respective. De pildă, scapi de mînie cînd ai devenit blînd. Scapi 
de ură, cînd ai iubire neclintită faţă de oricine. Scapi dc iubirea de argint 
cînd eşti gata să faci milostenie. Sigur, la aceasta nu se ajunge dintr-o 
dată, ci cu vremea şi cu osteneală. Totul e să ştim în ce stadiu ne găsim, 
adică să ştim ce patimă ne stăpîneşte; care dintre patimi e mai puternică 
în noi. Apoi, să ne silim să scăpăm de oricare dintre patimi, prin virtutea 
potrivnică. Această lucrare se face totdeauna cu smerenie şi cu rugăciune. 
„Toată darea cea bună şi tot darul desăvîrşit de sus este, pogorînd de 
la Tine, Părintele luminilor” (Iac. 1, 17). 

Pătimirea are multe chipuri. Lucrarea de despătimire are şi ea multe 
înfăţişări. Totul este să fim angajaţi pentru bine, prin Domnul nostru 
Iisus Hristos, care este Mîntuitorul lumii căci, în ultimă analiză, nu noi 
realizăm nepătimirea, ci ne-o dă Dumnezeu pe măsura silinţelor noastre. 

Pentru călugăr, voturile monahale, respectiv împlinirea făgăduinţe¬ 
lor călugăreşti: ascultarea, sărăcia şi castitatea sînt de bun ajutor spre 

nepătimire şi ca lucrări de despătimire. Pentru mireni, faptul de a putea 
avea familie, de a aduce în lume, pentru prezent şi pentru veşnicie, copii 
care să înmulţească numărul sfinţilor şi, eventual al călugărilor, este un 
mijloc de despătimire, un mijloc ducător la nepătimire. ( Faptul de a putea 
agonisi avere personală şi de a da celor lipsiţi este pentru mirean un mijloc 
de despătimire. Iată deci, că nu se poate vorbi de o singură metodă de 
despătimire sau de metode speciale de despătimire, unele specifice călugă¬ 
rilor şi altele specifice credincioşilor de rînd; fiecare se mlntuieşte, deci se 
despătimeşte, la locul şi în rostul Iui, datorită legăturii pe care o are cu 
Domnul nostru lisus Hristos, Mîntuitorul, împlinind ceea ce ţine de starea 
de călugăr sau de credincios de rînd. De reţinut doar atît: că nu se mîn- 
tuiesc călugării făcînd cele ale mirenilor şi nici mirenii făcînd cele ale 
călugărilor. Adică nu se mîntuiesc călugării avînd familie, avere personală, 
independenţă. Nu se mîntuiesc nici mirenii aşa cum se mîntuiesc călugării, 
adică renunţînd la cele ce sînt datori să le împlinească prin specificul lor 
şi prin binecuvîntarea Sfintei Biserici, care le împărtăşeşte Sfînta Taină 
a Cununiei. 

6. — Cu ce faptă bună trebuie să înceapă călugărul despătimirea 
sufletului său, după Evanghelie şi după experienţa Sfinţilor Părinţi? 

— Dacă ne gîndim că Domnul nostru lisus Hristos a spus: „Cel ce 
vrea să vină după Mine să se lepede de sine, să-şi ia crucea sa şi să-mi 
urmeze Mie” (Mt. 16, 24), şi dacă avem în vedere că viaţa călugărească 
este prin excelenţă o viaţă de „urmare a lui Hristos”, cea dinţii luptă cu 
care călugărul ar trebui să înceapă desăvîrşirea sufletului său ar fi „lepă¬ 
darea de sine”, sau alte fapte prin care să se realizeze lepădarea de sine. 
Astfel de fapte sînt, mai cu seamă, ascultarea şi smerenia. Dar ascultarea 
trebuie privită nu numai ca gînd că eşti dependent de cineva, că te ştii 
dependent, ci în înţelesul unei dependenţe reale, simţite şi urmărite. 

Călugăria ortodoxă este o călugărie în anonimat. Toţi cei care se 
afirmă pe ei prin călugăria însăşi, nu ştiu ce-i lepădarea de sine şi nici 
ce este începutul cel bun. Există posibilitatea unei afirmări în călugărie 
şi prin călugărie; aceasta însă nu duce la desăvîrşire, ci la înrăutăţire. 
Călugăria fără lepădarea de sine, fără ascultare, fără smerenie nici nu există. 
Am putea spune că, de fapt, călugăria încetează cu fiecare încălcare a 
voturilor monahale. Lepădarea de sine, ascultarea, smerenia, toate acestea 
se fac cu scopul urmării lui Hristos, în vederea slujirii lui Hristos pentru 
împărăţia lui Dumnezeu, din dragoste faţă de Dumnezeu sau pentru a 
ajunge la dragostea de Dumnezeu. 

Independenţa în călugărie nu sprijineşte călugăria. De aceea este 
necesar ca în mînăstire toate să se organizeze îp. aşa fel ca fiecare călugăr 

să poată începe şi să poată continua calea desăvîrşirii prin a se lepăda 
de sine, ca să se afirme prin el Domnul nostru Iisus Hristos. „Acela trebuie 
să crească, iar eu să mă micşorei” (Ioan 3, 30), zicea Sfintui Ioan Boteză¬ 
torul, referindu-se la raportul său cu Domnul nostru lisus Hristos. Acelaşi 
lucru trebuie să-l poată spune oricare dintre credincioşi şi mai ales oricare 
.dintre monahi. Să mă micşorez eu, ca să crească în mine Hristos! 

Desigur, lepădarea de sine are ca început adevărat plecarea minţii 
■ noastre faţă de Dumnezeu şi faţă de aleşii lui Dumnezeu, care sînt şi aleşii 
noştri, în vederea mîntuirii noastre. Acel cuvînt, „toată noaptea m-am 
trudit şi n-am prins nimic, dar, pentru cuvîntul Tău, arunc mreaja în 
mare” (Lc, 5, 5), spus de Sfîntul Petru, trebuie să fie şi cuvîntul fiecărui 
credincios. Fiecare trebuie să poată spune: „Pentru cuvîntul Tău, pentru 
că zici Tu, fac ce mi se spune şi ceea ce aş face eu din propria mea iniţia¬ 
tivă”. Numai în felul acesta poate fi disciplinată „mintea, care discută cu 
Dumnezeu, în loc să se supună fără discuţie”. 

Trebuie însă observat că lepădarea de sine este şi trebuie să fie „un 
act religios”. Deci ea se realizează din motive religioase şi în vederea unoT 
scopuri religioase: ca să se afirme prin noi Domnul, ca noi să ajungem la 
desăvîrşirea în Hristos, ca să ajungem la „măsura vîrstei deplinătăţii lui 
Hristos” (Ef. 4, 13). Pentru astfel de motive, ca orice faptă religioasă, şi 
lepădarea de sine trebtfie căutată prin rugăciune. în acest sens s-ar putea 
spune că rugăciunea premerge lepădării de sine şi că este fapta de toată 
vremea a ostenitorului spre desăvîrşire. De aceea nu greşesc cei ce spun 
că desăvîrşirea trebuie începută cu rugăciunea de toată vremea, cu rugă¬ 
ciunea neîntreruptă. La drept vorbind, nimeni nu ştie cu ce începe şi nici 
care este adevăratul început al înaintării în cele bune. Ştim cu toţii doar 
ce trebuie să facem. în orice caz, esenţialul este ca cel ce vrea să urmeze 
lui Hristos — bineînţeles că numai cineva care are deja o legătură cu El 
poate dori să-i urmeze — trebuie să se lepede de sine şi asta e principal 
chiar şi în rugăciune. ; 

7. — Ce înţelegem prin luminare duhovnicească şi prin desăvîrşire ? 

— Ce este luminarea duhovnicească şi ce este desăvîrşirea o ştiu numai 
cei luminaţi şi desăvîrşiţi. Noi, despre desăvîrşire ştim că ea „este fără 
hotar”, şi că, după cuvîntul Sfîntului Isaac Şirul, este „o prăpastie de 
smerenie”. Ştim că mai ales dragostea, care este „legătura desăvîrşirii*’ 
(Col, 3,14), şi smerenia, dusă pînă la cele mai adinei măsuri ale ei, formează 
conţinutul esenţial al desăvîrşirii. Noi cunoaştem calea desăvîrşirii şi a 
iluminării. Vom cunoaşte şi ce anume este iluminarea şi desăvîrşirea, dar 
numai atunci cînd vom ajunge să le avem. 

8. — Care ar fi, pe scurt, seara virtuţilor care urcă sufletul pînă la 
desăvîrşire, pînă la unirea Iui tainică cu Dumnezeu? 

— E greu de precizat ordinea virtuţilor pe care, realizîndu-le, cineva 
ajunge Ia desăvîrşire. Greutatea vine de pe urma faptului că virtuţile se 
întrepătrund, aşa că nu există un hotar precis între ele, şi nici nu se reali¬ 
zează într-o anumită ordine aşa încît cel ce le-a realizat să poată spune: 
„acum am sfîrşit cu cutare virtute şi mă apuc de următoarea”. E adevărat 
că Părinţii au indicat unele semne ale înaintării duhovniceşti, dar adeseori 
e necesar să cunoaştem şi urcuşul în una şi aceeaşi virtute. Prin urmare, 
nu-i deloc uşor să stabileşti o scară a desăvîrşirii. Ceea ce cred că e totuşi 
necesar de făcut, este să luăm aminte la anumite indicaţii pe care ni le 
dă în această privinţă Mîntuitorul în Noul Testament. 

Astfel de pildă, în Predica de pe Munte, Domnul nostru Iisus Hristos 
ne prezintă Fericirile, care pot fi considerate şi ca un fel de scară a urcu¬ 
şului duhovnicesc. Se începe cu sărăcia duhului, care este smerenia, şi se 
continuă cu pocăinţa şi cu blîndeţea, cu dreptatea, cu milostenia şi cu 
curăţia inimii, pînă ce se ajunge, prin cele ce mai urmează, la bucuria 
deplină, cea din ceruri. 

Tot în Predica de pe Munte a cuprins Domnul şi rugăciunea „Tatăl 
nostru”. Şi în rugăciunea domnească avea un urcuş, dacă privim cuprinsul 
ei, în felul cum urmează de la sfîrşitul spre începutul rugăciunii. Mai întîi 
e eliberarea „de cel rău” şi de tot ce-i rău, de tot răul sub toate formele 
lui. .. Vine apoi ocolirea ispitelor, iertarea celor ce ne greşesc, activita¬ 
tea pentru agonisirea celor de trebuinţă. Urmează împlinirea întru toate, 
a voii lui Dumnezeu pe pămînt, aşa cum se împlineşte ea în cer. Asta aduce 
împărăţia lui Dumnezeu în om şi între oameni şi preamărirea lui Dum¬ 
nezeu. " ■ 

în Epistola către Galateni, Sfîntul Apostol Pavel vorbeşte despre 
„roada Duhului” şi arată din ce constă ea. Daca luăm lucrurile tot aşa, 
de la sfîrşitul enumerării către început, găsim şi aci un urcuş duhovni¬ 
cesc, care începe cu „înfrînarea poftelor” şi sfîrşeşte cu „pacea, bucuria, 
dragostea” (Gal. 5, 22 —23). 

Mai este în Noul Testament un text care’ poate fi considerat ca o indi¬ 
caţie a urcuşului duhovnicesc, ca o scară a virtuţilor. Acel text se găseşte 
în epistola a doua a Sfîntului Apostol Petru. în acel text, temelia este 
„credinţa”. Ea este urmată de „fapta bună”, care aduce „cunoştinţă”. 
După aceasta vin „înfrînarea” şi „răbdarea”. Urmează apoi „evlavia”, 
însoţită de „îngăduiala frăţească”. Iar toate acestea duc la „dragoste”, 
care este treapta cea mai de sus a urcuşului duhovnicesc (2 Petru 1, 5 —7). 

Apoi, însăşi Scara Sfîntului loan Scărarul poate fi socotită o indicare 
a urcuşului duhovnicesc. Mai este şi o scară a Sfîntului Teofan, dacă îmi 

aduc bine aminte. Ea este la sfîrşitul volumului 4, din Filocalia româ¬ 
nească. Noi ne îngrijim de cele de la început, de cele proprii cu starea 
noastră de începători, căci celelalte, cu voia lui Dumnezeu, vor veni şi 
ele, cînd va fi de trebuinţă. 

9. — Care este cea mai scurtă definiţie a faptei bune ? Dar a păcatului ? 

— Toată lumea ştie că fapta bună este fapta conformă cu voia lui 

Dumnezeu şi că „păcatul este călcarea legii”. Aşa îl defineşte Sfîntul 
Ioan Evanghelistul, în prima sa epistolă sobornicească. E drept că Sfîntul 
Evanghelist nu ne spune nici despre ce lege este vorba şi nici nu preci¬ 
zează că ar fi vorba de o călcare „cu deplină voinţă şi ştiinţă” a legii lui 
Dumnezeu. Oricum, dat fiind faptul că Sfîntul Ioan Evanghelistul spune 
că „păcatul este călcarea legii”, aceasta poate fi considerată ca cea mai 
scurtă definiţie a păcatului. Este însă de trebuinţă şi precizarea că legea 
de care este vorba este „legea lui Dumnezeu” şi că prin păcat se calcă 
legea lui Dumnezeu „cu deplină voinţă şi ştiinţă”. Fără aceste precizări 
nu se face deosebire între păcat şi gre.şală. 

10. — Ce trebuie să înţelegem prin ispită? Cîte feluri de ispite sînt 
după Sfînta Scriptură şi Sfinţii Părinţi? De cînd ispita devine păcat? 

— Ne-am obişnuit cu gîndul că ispita este un îndemn spre ceva rău. 
în realitate, „ispita este un fel de încercare, de verificare, un examen”, 
în acest sens există expresia „ispitire canonică”. Tot în acest sens, au 
încercat unii teologi să formuleze cererea a şasea din rugăciunea Tatăl 
nostru: „Şi nu ne duce pe noi în cercare”. Totuşi, ispita este privită în 
general ca'un îndemn spre păcat, ca un îndemn negativ. în acest înţeles, 
ispitele sînt de atîtea feluri de cîte feluri sînt păcatele, fiecare păcat avînd 
ca pricină a lui o ispită. 

Ispita, chiar ca îndemn negativ, ca îndemn spre păcat, nu este tot¬ 
deauna pricină de păcat şi, în orice caz, nu este în sine păcat, fiind un 
gînd simplu, fără margini. Dar ispita devine păcat, se transformă în păcat, 
cînd cel ce o primeşte o dezvoltă în gînduri cu imagini, cînd sufletul se 
învoieşte la păcat şi chiar săvîrşeşte păcatul spre care a fost ispitit. Păca¬ 
tul începe, în orice caz, în gînd. Ne-o spune Hristos cînd zice: „Oricine 
se uită la femeie poftind-o, a şi preacurvit cu ea în inima sa” (Mt. 5, 28). 
De aceea, toată grija trebuie să ne fie aceea de a înlătura gîndurile rele, 
de la cea dinţii apariţie a lor în minte. 

11. i—- Se poate omul m în tui fără ispite? Care este raţiunea Ispitelor 
în viaţă ? 

— în Pateric se spune: „Ridică ispitele şi nu este cine să se mîntu- 
iască”. E vorba aici de ispite ca încercări, ca ajutoare spre îmbunătăţire. 

ca greutăţi care ne întăresc în răbdare. Tot acolo spune: „Lucrarea cea 
mare o omului este ca greşala sa să o pună asupra sa şi să aştepte ispita 
pînă la răsuflarea sa cea mai de pe urmă”. Potrivit acestui cuvînt, ispitele 
sînt legate de viaţa omului, desigur, cu scop bun. Credinciosul trebuie să 
facă faţă ispitelor care îi vin. El trebuie să se pregătească spre a face faţă 
ispitelor. „Caută doctor înainte de boală şi roagă-te înainte de ispită”; 
„Privegheaţi şi vă rugaţi, ca să nu intraţi în ispită” (Mt. 26, 41). 

12. — Este vinovat diavolul pentru ispitele aduse asupra omului? 
Şi pentru ce anume? 

— Diavolul este vinovat pentru ispitele cîte le aduce oamenilor, căci 
el îi ispiteşte cu scopul de a-i ucide prin păcat şi de a înmulţi răutatea în 
lume. Deci, el este răspînditor de rele. Diavolul nu ispiteşte cu scop bun, 
ci cu scop rău, ca să înmulţească răul şi să piardă pe om. 

13. —De ce fapte bune are nevoie călugărul şi creştinul în general 

pentru a birui ispitele? j 

— Pentru a birui ispitele, călugărul, ca şi orice credincios, are nevoie 
de smerenie, care „îi arde pe draci”, bine ştiindu-se că „pedeapsa celui 
mîndra este căderea”. Mai are trebuinţă de priveghere şi de rugăciunea 
cea de toată vremea: „Privegheaţi şi vă rugaţi, ca să nu intraţi în ispită”, 
(Matei 26, 41). Mai ales, trebuie ocolite pricinile de înmulţire a ispitelor 
a celor dinlăuntru şi a celor din afară. 

Se înţelege apoi, că orice bine săvîrşit în mod pozitiv este o întărire 
a sufletului în lucrarea binelui, ceea ce înseamnă că prin orice înaintare 
în împlinirea binelui omul este mai pregătit să stea împotriva ispitelor. 
Părinţii spun că diavolul ispiteşte spre rău pe fiecare om după înclinaţiile 
pe care le are fiecare. Să ne gîndim la cazul pe care îl relatează Patericul, 
în legătură cu ava Macarie, care a văzut pe ispititorul avînd multe tigvu- 
liţe, cu care îi încerca pe fraţi. 

14. —- Ce trebuie să înţelegem, după Sfinţii Părinţi, prin greşală, prin 
păcat şi prin patimă? Care este deosebirea între ele? 

— După Sfinţii Părinţi greşala este o încălcare a legii lui Dumnezeu, 
o abatere de la bine, fără voie şi din neştiinţă. Greşeşte cineva cînd face 
un rău fără să ştie că e rău. Dar cînd abaterea spre rău se face cu deplină 
voinţă şi cu deplină ştiinţă, atunci nu e o simplă greşală, ci e păcat, păcatul 
fiind „călcarea legii lui Dumnezeu cu deplină voinţă şi ştiinţă”. O greşală 
care se repetă şi care, prin acesta, devine deprindere, „aşezare”, iar pe 
de altă parte îşi mai găseşte şi justificare, adică „se face adevăr”, aceea 
nu mai e greşală, ci e păcat de moarte, că de aşa o stare nu mai scapi 
niciodată. E de fapt ceea ce spune şi Sfîntul Marcu Ascetul, care afirmă 

că „păcat de moarte este tot păcatul nepocăit”. Păcatul nepocăit este 
păcat de moarte, deoarece singură pocăinţa — care în esenţa ei este detes¬ 
tarea păcatului — este mijlocul prin care cineva scapă de păcat. Cel ce 
nu se pocăieşte, deci cel care nu urăşte, care nu detestă păcatul acela, nici 
nu poate scăpa de el. i 

Deprinderea în păcat alcătuieşte în suflet o înclinare spre rău, o 
dispoziţie spre păcat, care este patima. Dar patima mai poate fi şi resortul 
din care se declanşează păcatul, adică temeiul psihologic şi fiziologic al 
păcatelor şi al patimilor considerate ca deprinderi, rezultate de pe urma 
repetării păcatelor. în orice caz, este esenţial să se facă deosebire între 
păcat, ca faptă izolată, şi păcatul îndătinat sau patima păcătoasă. Patima 
ca resort al patimilor de ocară nu este păcat, ea ţinînd de însăşi firea 
noastră şi fiindu-i dată omului cu scop bun. în acest caz, numai întrebuin¬ 
ţarea neconformă cu firea a înclinărilor ei este rea şi devine patimă de 
ocară, patima negativă. Nu pătimirea însăşi sau pasiunea este rea, căci 
ea poate fi întrebuinţată spre bine, adică în mod pozitiv. Ea ne-a şi fost 
dată tocmai pentru realizarea binelui: „Mîniaţi-vă şi nu păcătuiţi” (Ps. 
4, 4). Sau poate: „Mîniaţi-vă, ca să nu păcătuiţi”, ceea ce înseamnă: 
scoateţi din suflet, prin mînia împotrivitoare, faptele păcătoase, patimile 
de ocară. Prin, mînie, faceţi rînduială în sufletele voastre. Sau: întrebuin¬ 
ţaţi instinctul reproducerii pentru reproducerea însăşi. „Din voia Ta se 
face însoţirea după lege şi naşterea de prunci dintr-însa” se spune într-o 
rugăciune la cununie. 

15.— Care este cea mai mare faptă bună a călugărului din viaţa de 
obşte? Dar a celui ce se nevoieşte în linişte? 

— Domnul nostru Iisus Hristos a fost întrebat „care este cea mai 
mare poruncă din Lege” şi în răspunsul Său a dat lămurirea că cea mai 
mare poruncă este porunca iubirii; porunca iubirii faţă de Dumnezeu, 
mai mult decît orice, şi faţă de aproapele, la măsura iubirii faţă de sine 
- însuşi. Fiind deci iubirea cea mai mare dintre virtuţi, virtutea care rămîne 
în veşnicie este firesc ca oricine care se osteneşte pentru a realiza virtuţile, 
mai întîi şi mai cu seamă iubirea să şi-o cîştige. 

în Pateric se spune că un părinte (nu ştiu care din doi, ava Longhin 
sau ava Luchie) face afirmaţia că cea mai mare fapta bună este smerenia, 
că „poate să scoată din adîncuri, chiar dacă omul ar fi păcătos ca un drac”. 
Un alt cuvios, mai marele Muntelui Nitriei, întrebat fiind ce a cîştigat 
mergînd pe calea călugăriei, a răspuns: „Să mă defaim pe mine însumi”. 
Se spune, tot în Pateric, că „cununa de pietre scumpe a călugărului este 
smerenia”. Ştim însă, de la Cuviosul loan Colov, că e bine ca „monahul 
să se împărtăşească din toate faptele bune”, iar Sfîntul Marcu Ascetul 

ne spune că „faptele bune cresc una prin alta”. Virtuţile sînt privite de 
Sfîntul Ioan Scărarul ca nişte „trepte” ale unei scări. Evident, în vîrful 
scării nu se poate ajunge decît trecînd din treaptă în treaptă. 

Mai ştim apoi că în Pateric se spune despre un frate, care, păzindu-se 
de a nu judeca pe nimeni, s-a mîntuit cu uşurinţă căci a trăit şi a murit 
cu linişte, încrezător fiind în făgăduinţa Domnului că nu-i va judeca pe 
cei ce nu judecă pe alţii. La fel, despre Cuviosul Nistero se spune că a ajuns 
la multă linişte, pentru că se compara pe sine cu măgarul, care duce poveri 
şi nu se împotriveşte. Aşa se silea să fie şi el. 

Mai prezintă Părinţii şi rugăciunea ca „mamă a virtuţilor”, ceea ce 
înseamnă că şi rugăciunea este mare şi de dorit, căci toate se fac prin darul 
lui Dumnezeu, iar darul lui Dumnezeu se dă celui ce se roagă. Tăcerea 
de asemenea au cinstit-o Părinţii, ca pe una ce înmulţeşte agoniseala su¬ 
fletească. 

Dar mai mult decît toate, parcă se unesc Părinţii în a lăuda ascultarea, 
ca fiind ducătoarea la realizarea desăvîrşirii. Să faci totul cu îndrumare 
şi cu binecuvîntare. în ascultare este cuprinsă şi mărturisirea gîndurilor, 
pe care de asemenea o laudă Părinţii. Munca este şi ea un mijloc de înain¬ 
tare în cele ale mîntuirii, mai ales ca metodă de disciplinare a minţii şi 
a întregii fiinţe omeneşti. 

Cine poate să aleagă între toate acestea şi să spună care faptă bună 
este mai mare, şi mai de folos pentru mîntuire? 

Eu cred că are dreptate Cuviosul Ioan Colov, care zice: „Voiesc ca 
monahul să se împărtăşească din toate faptele cele bune”. Şi Cuviosul 
Dorotei are dreptate cînd atrage atenţia că precum o casă nu constă 
dintr-un singur perete, tot aşa nici desăvîrşirea nu se realizează printr-o 
singură virtute sau dintr-o singură faptă bună. în învăţătura sa. Cuviosul 
Dorotei zice că cel ce vrea să zidească o casă duhovnicească, cel ce vrea 
să-şi alcătuiască sufletul, locuinţă a Domnului nostru Iisus Hristos, 
trebuie mai întîi să înceapă cu răbdarea, ea fiind pămîntul cel bun. Pe 
pămîntul răbdării se pune temelia credinţei, pe care se zidesc apoi feluritele 
fapte bune, care sînt ca nişte pietre sau cărămizi. Ele trebuie să fie legate 
cu smerenia, iar deasupra lor se pune acoperişul dragostei. Toate acestea 
trebuie să fie alcătuite cu dreapta socotinţă şi cu chibzuinţă. 

în sfîrşit, să nu uităm nici concluzia la care au ajuns Părinţii, adunaţi 
la Sfîntul Antonie cel Mare ca anume să cerceteze care este cea mai mare 
faptă bună. Ei au aflat chiar de la Sfîntul Antonie că cea mai mare faptă 
bună este „dreapta socotinţă”, i 

Prin urmare, fiind greu de ales fapta bună cea mai de căpetenie, 
greutăţi ivindu-se în îtxsăşi conştiinţa ei, în însăşi declararea unei fapte ca 
cea mai bună, vom zice că „orice faptă bună, în rostul şi la locul ei poate 

fi cea mai bună”. Iar călugărul, în viaţa de obşte, se cuvine a face tot ce 
i se porunceşte, nelăsînd nimic la o parte ca fiind fără însemnătate, dar 
dorind din toată inima să facă mai ales ceea ce este spre odihna fraţilor 
— bine ştiind că „dacă dobîndim pe fratele, pe Dumnezeu dobîndim” — 
ca să primească în sufletul său virtutea prin care ştim că se defineşte 
Dumnezeu, căci „Dumnezeu este iubire” (1 Ioan 4, 8). 

Călugărul care se nevoieşte în linişte, să facă acolo ceea ce şi-a propus 
a face cînd a ieşit la liniştire. Căci liniştirea nu trebuie căutată pentru ea 
însăşi, ci pentru un scop religios, pentru desăvîrşire. Cine caută liniştea 
pentru ea însăşi, cine vrea să se retragă sau chiar se şi retrage, doar pentru 
simplul fapt de a fi liniştit el însuşi, acela n-o caută pentru Dumnezeu, 
ci pentru sine, şi nu va avea nici un folos din ea. La fel, nu poate avea 
linişte, nici chiar în condiţii de linişte, cel ce se retrage ca să se poată 
afirma cu liniştea şi cu pustnicia sa. 

Părinţii recomandă viaţa de obşte ca fiind potrivită pentru cei ce se 
curăţesc de patimi şi se ostenesc să deprindă fapta bună, iar viaţa în sin¬ 
gurătate o socotesc potrivită numai pehtru cei ce deja s-au curăţit. Dacă 
cineva, fără să se fi curăţit de patimi, se retrage.în pustnicie, acela nu are 
acolo nici măcar condiţiile de a se verifica pe sine, cu atît mai puţin condiţii 
de a se curaţi de patimi. Aceasta o arată lămurit Sfîntul Ioan Cassian. 

La nevoinţa în linişte este îndreptăţit numai acel iubitor de Dumnezeu, 
care este aşa de mult răpit la celte de sus incit, pentrul el, vieţuirea cu 
oamenii, chiar şi cu cei ce au o viaţă înaltă, este o coborîre de la contem¬ 
plarea lui Dumnezeu. Unuia ca acesta, ce faptă bună ai putea să-i spui că 
trebuie să facă ? Sau ce faptă buna i s-ar putea recomanda ? Oare nu-i 
destul pentru el contemplarea cea mai presus de fire ? Iar dacă nu este la 
această măsliră, atunci nu este nici la măsura pustniciei. Pustnicia nu 
este pentru el şi nici el nu este pentru pustnicie. Unuia ca acesta nu poţi 
să-i spui nimic altceva mai de folos, decît „întoarce-te la viaţa de obşte” 
sau „rămîi în viaţa de obşte”. 

Prin urmare, nevoinţa în linişte nu are de ales, căci a ales. Â ales pe 
Dumnezeu şi toate ale lui Dumnezeu. Maica Teodosia Laţcu, într-un poem 
intitulat „Pustnicul”, spune: . 

„Eu am murit. Hristos trăieşte-n mine. .. . ' ' t , 

Mi-e inim a de-a pururi desfătată, ' * 1 

Căci îngerii fac slujbă ne-ncetată, ' ’ '•• •• 

Deasupra bietei mele rogojine”. > i , 

Cînd e aşa, e bine. Cînd nu-i aşa, n-are rost pustnicia.' 

16. — Cu care păcate luptă vrăjmaşul mai mult pe călugăr? 

— Dar oare păcatele nu se ţin lanţ ? Se întîmplă vreodată ca păcatul 
să fie cu totul izolat în viaţa omului ? Oare păcatul, chiar ca faptă 'izolată 
— cel puţin gîndită aşa de noi — nu spune ceva despre însăşi aşezarea 
omului, despre măsura la care a ajuns sau la care se găseşte el? Eu cred 
că „păcatul cel mai mare este păcatul pe care îl ai”. Deci păcatul cel mai 
mare al călugărului este păcatul pe care îl face călugărul, păcatul care îl 
stăpîneşte pe călugăr. Are călugărul sau credinciosul de rînd un păcat 
oarecare, îi este destul; nu trebuie să se întrebe despre vreun păcat mai 
mare pe care l-ar putea avea. 

De fapt noi nu trebuie să ne gîndim la cutare sau cutare păcat pe 
care l-a făcut cineva, păcat pe care îl detestă, de care s-a lăsat şi pe care 
poate că nici nu-1 mai are, ci trebuie sa ne gîndim la păcatul actual, la 
starea de păcătoşenie, la fapta rea, care are „aşezare şi adevăr”, care a 
devenit deprindere şi pe care o justifică. în cazul acesta, orice păcat este 
mare pentru că „păcatul nepocăit este păcat de moarte”. „Moartea sufle¬ 
tului este clevetirea”, se spune în Pateric. Şi dacă clevetirea este „moar¬ 
tea sufletului”, mai e oare nevoie şi de alt păcat pe care noi l-am considera 
mai mare, ca sufletul să moară prin acesta şi, eventual, să trăiască pentru 
că, după părerea noastră, clevetirea n-ar fi un păcat tocmai aşa de mare ? 

Sfîntul Atanasie cel Mare, într-un cuvînt al lui pe care l-am găsit 
citat în Prolog, spune că un vultur, chiar dacă e prins în cursă numai de o 
ghiară, tot prins este. Aşa că nu cred că e cazul să ne întrebăm care este 
„cel mai mare păcat” al călugărului sau al credinciosului de rînd cînd 
avem conştiinţa că orice păcat care ne stăpîneşte este sau poate fi „cel 
mai mare”, cîtă vreme ne stăpîneşte. Este bine să mai spunem şi asta: 
că Sfîntul Antonie cel Mare arată că cel mai maure păcat este „necredinţa 
şi necunoştinţa lui Dumnezeu”. Mulţi observă că mulţimea relelor pe care 
le fac oamenii îşi au izvorul în sufletul oamenilor necredincioşi. Numai 
necredincioşii sînt capabili de rele. Aceasta a avut-o în vedere şi Domnul 
nostru Iisus Hristos cînd a făcut afirmaţia că „cel ce nu va crede, se va 
osîndi” (Mc. 16, 16). ■ 

17. —Cum se poate omul izbăvi de păcat? 

— De orice păcat se poate izbăvi omul cu ajutorul lui Dumnezeu 
numai dacă urăşte păcatul, dacă ocoleşte pricinile păcatului şi foloseşte 
toate mijloacele pentru nimicirea lui. Un foarte bun ajutor pentru izbăvirea 
de păcat, pe lingă ocolirea pricinilor şi spovedanie — care, în fond, în¬ 
seamnă pocăinţă — deci pe lingă pocăinţa propriu-zisă, este rugăciunea 
de toată vremea şi smerenia. 

18. —Care sînt cele mai necesare fapte bune ale călugărului pentru 

mintuirea sufletului? „ * » 

— Tot ce facem spre bine e necesar. Şi rugăciunea de program şi 
participarea la sfintele slujbe, şi mărturisirea gîndurilor, şi ascultarea, şi 
munca, şi tăcerea, şi trezvia, şi postul, şi smerenia, şi toate cele asemenea 
acestora sînt necesare. Fiecare în parte şi toate la un loc sînt şi pot fi 
„cele mai necesare". „Toată viaţa noastră lui Hristos Dumnezeu să o 
dăm!” 

19. ■—Se poate creştinul mintui numai cu o singură faptă bună? 

— Nici călugărul şi nici mireanul nu se poate mîntui numai cu o sin¬ 
gură faptă bună. „Toată viaţa noastră lui Hristos Dumnezeu să o dăm”. 
Este destul de limpede îndemnul de la sfintele slujbe, şi cum nu se poate 
mai cuprinzător. Dacă cineva vrea să caute o anumită faptă bună, ca prin 
ea să-şi răscumpere păcatele şi să întărească binele în sufletul său, acela 
este un fel de negustor şi se raportează la Dumnezeu ca la om, nu ca la 
Dumnezeu. Noi facem fapte bune nu ca să le avem drept preţ de mîntuire, 
ci să ne ajutăm prin ele pentru propria noastră îmbunătăţire, căci şi aşa, 
înaintea lui Dumnezeu tot cu datoria neîmplinită ne ducem şi nu putem 
zice altceva decît: „Doamne, Iisuse Hristoase, Fiule al lui Dumnezeu, 
miluieşte-mă pe mine păcătosul”. Cu toate sîntem datori şi pentru nimic 
nu aşteptăm răsplată, ci cerem doar mila lui Dumnezeu. Sîntem datori 
cu toate, pentru că toate le facem cu darul lui Dumnezeu. De altfel, 
însuşi.faptul că putem face vreun bine ne îndatorează şi mai mult, căci ne 
primeşte Dumnezeu drept colaboratori ai Săi, iar aceasta ne îndatorează. 
Aşa vede Sfîntul Petru Damaschin înaintarea în smerenie. Cine vrea să 
zică lui Dumnezeu: „Doamne, eu am făcut cutare şi cutare lucru bun,^ 
dă-mi împărăţia Ta!”, acela nu ştie cum trebuie să stea în faţa lui Dumne¬ 
zeu. 

20. — Cu ce patimă se cuvine a ne lupta mai întîi şi cum putem mai 
repede a ne izbăvi de ea? 

— Omul nu este o fiinţă şablon, ca să se poată spune cu precizie cu 
care patimă trebuie să se lupte mai întîi şi pe care să o lase mai la urmă. 
Fiecare om are o patimă de căpetenie, un anumit viciu, sau este cuprins 
de mai multe patimi. De multe ori nici omul însuşi nu ştie de ce patimă 
este stăpînit. Numai un duhovnic iscusit poate preciza cu care patimă 
trebuie să se lupte mai întîi cutare credincios, cum anume să ducă lupta 
şi de ce mijloace să se folosească. Ne este cunoscut un caz din Pateric, 
cînd un monah care nu mînca deloc carne şi nu bea vin, ba nu mînca 
nici pîine, a ajuns să fie stăpînit, din această înfrînaxe, de slava deşartă şi 
de mîndrie, care îl trăgeau ca nişte lanţuri. Părintele duhovnicesc la care 
s-a dus pentru sfătuire i-a surpat pricinile care îl ducean la încrederea în 
sine, obligîndu-1 să mănînce pline, să folosească şi carne şi să bea vin. în 

felul acesta se doboară patimile, prin ajutorul celor care ne dau sfatul 
cel bun. 

21. — Care este nevoinţa cea mai la îndemînă a călugărului? 
Dar pentru mirean, care este cea mai uşoară cale de m intuire ? 

— Cea mai la îndemînă nevoinţa a călugărului şi a mireanului deopo¬ 
trivă, este rugăciunea de toată vremea şi privegherea. 

22. ■— Îşi poate pierde călugărul sufletul său pentru un singur păcat, 
dacă nu se pocăieşte? Dar mireanul? 

—Atît călugărul cît şi mireanul poate să-şi piardă sufletul pentru un 
singur păcat, dacă nu se pocăieşte; mai ales dacă acel păcat este o stare 
de păcătoşenie, o neluare a min te la mîntuire. Am spus de altfel şi mai 
înainte că păcatul nu trebuie considerat ca o faptă izolată sau ca ceva 
detaşat de sufletul omului, ci trebuie privit ca ceva care reprezintă pe om 
cu stările şi resorturile lui. De pildă mînia, după Sfîntul Marcu Ascetul, 
este pricinuită de mîndrie. Ea este o dovadă a mîndriei din suflet. Mîn- 
dria la rîndul ei, poate fi o manifestare a necredinţei tn Dumnezeu şi, 
în orice caz, este o dovadă a lipsei de smerenie. Şi aşa mai departe. Prin 
urmare, un păcat în om nu este niciodată singur. 

23. 7— Prin ce fapte bune poate călugărul să folosească mai mult pe 
aproapele? Dar mireanul? 

— Şi călugărul şi mireanul pot să folosească pe aproapele, prin fapta 
bună care i se cere. Degeaba vrei să cîştigi pe cineva prin ceva ce nu-ţi 
cere el. Omul are nevoie de noi într-o anumită direcţie, pentru o anumită 
chestiune. Dacă nu-1 folosim cum îşi doreşte, nu-1 folosim deloc. Mai putem 
folosi pe aproapele indirect, cînd acela nu are trebuinţă de ceea ce am putea 
face noi pentru el, prin exemplul nostru bun şi prin dragoste. 

24. — Prin ce păcate poate omul sminti mai mult pe aproapele? 

— Cred că nu există un anume păcat sau anumite păcate, prin care 
poate să smintescă mai mult pe aproapele, ci sminteală se poate aduce 
prin orice păcat s^yîrşit. Sminteala nu depinde atît de cutare sau cutare 
păcat, ci mai ales de felul in care se raportează la păcat cei ce se smintesc, 
de felul cum consideră ei păcatul de care se smintesc. In orice caz, aba¬ 
terea de lâ credinţa în Hristoa este unul din cele mai grele păcate osîndite 
de Mîntuitorul, Mă gîndesc la cei ce abat de la credinţă pe alţii, abătuţi 
fiind ei înşişi de la credinţă. La fel osîndeşte Hristos foarte mult păcatul 
făţărniciei. 

25. — Ce fapte bune aduc darul Duhului Sfînt mai mult’ in inima 
omului, dupft Sfinţii Părinţi, şi care din ele il păstrează aici neîncetat şi 
îl fac mai lucrător? 

— Nu s-ar putea spune că o cutare sau cutare faptă bună aduce pe 
Duhul Sfînt în suflet sau că îl păstrează. Lui Dumnezeu îi slujim cu 
„toată viaţa” sau dacă nu, atunci nu-i slujim deloc. Deci, Duhul Sfînt. 
„împărtăşirea Duhului Sfînt”, vine în noi numai daca „pe noi înşine, şi 
unii pe alţii, şi toata viaţa noastră lui Hristos Dumnezeu o dăm”. E drept, 
credincioşii întreabă adeseori: ce slujbă să fac? Cum să postesc? Cît să pos¬ 
tesc? Eu la toţi le spun: „Toată viaţa noastră lui Hristos Dumnezeu 
s-o dăm”. Aceasta aduce şi păstrează pe Duhul Sfînt în inima credinciosu¬ 
lui. 

26. — Ce păcate îndepărtează mai repede darul Duhului Sfînt din inima 
omului şi cum îl poate din nou dobîndi? 

— Nu cred că se poate preciza care păcat anume îndepărtează pe 
Duhul Sfînt din suflet. Orice păcat, şi mai ales nepăsare faţă de o viaţă 
superioară, ne face nesimţitori faţă de Duhul Sfînt. La Sfînta Liturghie, 
cinstitele daruri se sfinţesc, ,,ca să fie celor ce se vor împărtăşi: spre 
trezirea sufletului, spre iertarea păcatelor, spre împărtăşirea cu Duhul 
Sfînt...” ceea ce înseamnă că de Duhul Sfînt se poate împărtăşi numai 
cineva care a fost trezit mai întîi din nepăsare.şi din nesimţire. De 
observat că atunci cînd se spune „spre iertarea păcatelor” nu se precizează 
care anume păcat trebuie iertat, ceea ce înseamnă că toate păcatele 
trebuie înlăturate din suflet ca să putem primi pe Duhul Sfînt şi, implicit, 
că orice păcat împiedică manifestarea Duhului Sfînt în sufletul omenesc. 

27. — Ce ne cere Dumnezeu mai întîi ? A face fapta bună şi apoi a 
învăţa pe alţii, sau invers? 

— Este bine ca cel ce învaţă să înveţe şi cu euvîntul, şi cu viaţa. Sfîntul 
Isidor Pelusiotul spune că „mai bună este viaţa fără de cuvînt, decît 
euvîntul fără de viaţă, dar dacă acestea două se vor uni, se alcătuieşte 
o adevărată icoană a filozofiei”. 

28. — Care faptă bună este mai întîi: cunoaşterea sau despătimirea? 

Există două feluri de cunoaşteri: cunoaşterea care duce la făptuire 

şi cunoaşterea care vine din făptuire. Întîi cunoaştem din propovăduire, 
apoi împlinim şi cunoaştem din făptuire. „Cea mai lungă cale este calea 
care duce de la urechi la inimă”, spune Părintele Arsenie. Cunoaşterea 
din propovăduire este o cunoaştere informativă, informaţională şi raţio¬ 
nală. împlinirea cu fapta a celor ce le cunoaştem cu raţiunea duce la o 
cunoaştere intuitivă, la o cunoaştere mai deplină, pentru că făptuirea este 
mijlocul prin care ne structurăm pe baza cunoaşterii raţionale şi cunoaşte¬ 
rea se face trup în noi, devine fiinţă în noi, se adaugă Ia fiinţa noastră. 
Adevărata cunoştinţă este cea din făptuire. „Credem nu numai din pricina 

vorbelor tale, ci pentru că noi înşine am auzit şi ştim că Acesta este cu 
adevărat Hristos, Mîntuitorul lumii” (Ioan 4,42), ziceau către femeia 
samarineancă unii dintre locuitorii cetăţii Sihar, care au făcut o experienţă 
personală a legăturii cu Hristos, despre care auziseră în prealabil prin 
mijlocirea celor spuse de femeia samarineancă. De reţinut însă că, la cea 
de-a doua cunoaştere se ajunge prin mijlocirea celei dintîi. 

29. —Este posibilă despătimirea fără cunoaşterea Sfintei Scripturi? 

— Cunoaşterea Sfintei Scripturi este de mare însemnătate pentru 
angajarea în lucrarea de nepătimire. Noi ortodocşii însă, deşi preţuim 
Sfînta Scriptură la justa ei valoare, avem ca punct de plecare, ca mijloc 
de îndoctrinare, în primul rînd şi în mod special sfintele slujbe, care sînt 
„Scriptura în lucrare” sau „Scriptura comentată”. Cuvîntul Mântuitorului 
şi al Sfinţilor Apostoli noi îl primim în darul sfintelor slujbe, prin perico¬ 
lele rînduite să se citească la Sfînta Liturghie, ca şi la alte sfinte slujbe. 
Deci, îndoctrinarea noastră în vederea nepătimixii şi pentru lucrarea de 
despătimire o avem de la sfintele slujbe, chiar şi în ce priveşte cunoştinţa 
Bibliei. 

Cred că nu-i absolut necesar să cunoaştem Sfînta Scriptură în între¬ 
gimea ei şi în amănunt, ca să avem un bun ajutor spre despătimire. Aceasta 
cu atît mai mult cu cît nici cuvintele ce ne-au rămas în Sfînta'Evanghelie 
nu au fost spuse toate pentru toţi, ci Domnul noastru Iisus Hristos a avut 
un cuvînt special de spus pentru unii sau pentru alţii dintre cei ce i-au cerut 
îndrumarea. Esenţialul este să ştim ce anume ni se potriveşte fiecăruia 
dintre noi şi să ne ţinem de acel cuvînt, care este al nostru, în realizarea 
nepătimirii. 

Se spune despre unii sfinţi că citeau des şi mult Sfînta Scriptură, 
mai cu seamă Noul Testament. Totuşi nu s-ar putea spune că acest lucru 
este necesar să-l facă orice credincios şi la măsura la care au făcut aceasta 
unii dintre sfinţi. Unui frate care a spus că a învăţat Noul şi Vechiul 
Testament pe de rost, un părinte i-a spus: „Ai umplut văzduhul de cuvinte 44 
O fecioară care, la fel, a învăţat Noul şi Vechiul Testament pe de rost, 
a fost întrebată de un părinte: „Ţi s-a făcut ocara ca cinste? Dar lipsa 
ca îndestularea? Dar paguba ca şi cîştigul? Dar străinii ca rudele după 
trup ?” Cînd ea a mărturisit că n-a ajuns la o măsură ca aceasta, părintele 
i-a zis: „Du-te şi pune de acum început bun.” 

Fără îndoială, este bine să cunoşti Sfînta Scriptură şi mai cu seamă 
Sfînta Evanghelie, ca să ai cuvîntul Domnului în minte, „spre înnoirea 
minţii”, dar nu-i necesar să faci performaţă în această privinţă. Despăti¬ 
mirea se poate urmări şi nepătimirea s$ poate realiza şi cu mai puţină 
cunoştinţă, dar cu multă rîvnă pentru lucrarea faptelor bune. 

30. <— Care este cea mai scurtă definiţie a teologiei, după Sfinţii Pă¬ 
rinţi? Şi cine poate fi numit teolog cu adevărat? 

— Biserica Ortodoxă are trei teologi, îu adevăratul înţeles al cu- 
vîntului: Sfîntul Ioan Evanghelistul, Sfîntul Grigore de Nazianz şi Sfîntul 
Simeon Noul Teolog. Teologia este trăirea vieţii religioase în adîncime 
şi-n cunoştinţa izvorîtă din ea. Sau, teologia este unirea cu Dumnezeu sau 
contemplaţia lui Dumnezeu, Cine poate spune însă unde este graniţa 
teologiei ? 

CONVORBIREA A DOUA 
> Despre -sfinte rugăciune 

31. —Ce este rugăciunea şi de cîte feluri este ea, după Sfinţii Pă¬ 
rinţi? 

— După Sfinţii Părinţi, rugăciunea eBte „vorbirea minţii cu Dumne¬ 
zeu”. După cuprinsul ei, rugăciunea poate fi „de laudă sau de preamărire, 
de mulţumire, de cerere şi de mărturisire”. După felul cum se face, rugăciu¬ 
nea poate fi „a gurii, a minţii sau a inimii”. După aşezarea celui ce se 
roagă, rugăciunea poate fi „trupească sau duhovnicească”. Considerată 
în raport cu puritatea ei, rugăciunea poate fi „întinată, furată, pierdută 
sau curata”. Dacă cel ce se roagă este singur cînd se roagă, rugăciunea 
lui este o rugăciune particulară. Dacă se roagă cu mai mulţi, la biserică, 
în cadrul sfintelor slujbe, rugăciunea este cultică sau de obşte. 

32. —Cum poate omul să ajungă la rugăciunea contemplativă, cea 
mai înaltă, care este o unire tainică a omului cu Dumnezeu? 

— La rugăciunea contemplativă ajung numai cei contemplativi, cei 
care au ajuns deja la contemplaţie, cei străduitori pentru nepătimire sau, 
mai precis, cei nepătimaşi şi chiar iluminaţi. De fapt, în ultimă analiză, 
rugăciunea contemplativă este un dar al lui Dumnezeu. „Duhul se roagă 
în noi cu suspine negrăite”. Numai în Sfîntul Duh poate zice cineva 
„Awa Părinte” şi numai în EI poate cineva să-L numească pe Iisus „Domn”. 

- 33. ■— De ce fapte bune are omul cel mai mult nevoie pentru a putea 
deprinde rugăciunea curată, şi ce se înţelege, după Sfinţii Părinţi, prin rugă¬ 
ciunea curată? 

— După Sfinţii Părinţi, prin „rugăciune curată” se înţelege acea 
rugăciune în care nu se ivesc gînduri rele, gînduri izvorîte din patimi. 
Rugăciunea curată este acea rugăciune în care omul, fiind copleşit de 
Dumnezeu în chip simţit, nu se mai poate gîndi Ia nimic altceva în afară 
de Dumnezeu. Poate că fapta bună cea mai de trebuinţă pentru rugăciunea 

curată este liniştirea, retragerea cît mai deplină, prin care se nimicesc 
patimile şi se împuţinează impresiile. 

34. — Ce înţelegem prin rugăciunea minţii şi a inimii şi care este 
deosebirea dintre ele? 

— Prin rugăciunea minţii înţelegem rugăciunea făcută cu mintea, 
întru înţelegere. Iar prin rugăciunea inimii înţelegem participarea inte¬ 
grală a omului, cu înţelegerea şi cu simţirea, la cele ce le prezintă lui 
Dumnezeu în rugăciune. Rugăciunea inimii este rugăciunea ţoală, rugăciu¬ 
nea deplinei participări. 

35. ■— Cum putem dobîndi neîncetata rugăciune a inimii, care este 
o lucrare îngerească? 

— Rugăciunea neîncetată a inimii o putem dobîndi prin harul lui 
Dumnezeu, pe măsura silinţei noastre. Străduinţa aduce deprinderea, iar 
deprinderea face cu putinţă rugăciunea de toate vremea. Dar de fapt, ru-' 
găciunea neîncetată nu trebuie înţeleasă ca o simplă repetare continuă 
a unei formule de rugăciune, ci mai degrabă ca o stare de rugăciune; 
conştiinţa permanentă a prezenţei lui Dumnezeu, conştiinţă din care 
izvorăşte, în mod necesar, preamărirea lui Dumnezeu. 

36. —Pot călugărul şi creştinul, în general, să deprindă această 
dumnezeiască lucrare, fiin d învăluit de griji şi neavînd un duhovnic iscusit ? 

— Şi călugărul şi creştinul în general pot să deprindă rugăciunea de 
toată vremea, mai ales prin stăruinţă şi pe măsura adîncirii în credinţă. 
E necesar să ai şi un îndrumător, un om cu experienţă, care să poată semna¬ 
la eventualele devieri de la calea cea bună, dar lucrul de căpetenie rămîne 
stăruinţa personală, cu sinceritate, şi rîvna în a-L slăvi pe Dumnezeu. 

37. — Cel ce are darul lacrimilor şi se roagă cu smerenie, ca vameşul, 
poate fi considerat că are rugăciunea inimii? 

— Lacrimile, în rugăciune — atît cele de întristare, cît şi cele de bucu¬ 
rie —, sînt un semn de sensibilizare şi de participare a rugătorului cu toată 
fiinţa lui la rugăciune, dar nu s-ar putea spune că cineva care lăcrimează 
la rugăciune are de fapt rugăciunea inimii ca stare generală. Se poate 
spune doar că atunci cînd se roagă cu lacrimi, se roagă şi cu adîncul de 
simţire, deci cu inima sau cu „toată inima”. 

j* 

38. —Călugărul care nu a dobîndit neîncetata rugăciune se poate 
mîntui numai cu rugăciunea din Ceaslov şi cu participarea la slujbele 
bisericii ? 

— Rugăciunea din Ceaslov, ca şi participarea la slujbele bisericii, 
este o zecimală a creştinului şi, implicit, a călugărului. Ea este şi un chip 












518 


CONVORBIRI DUHOVNICEŞTI 


de angajare în rugăciune, un mijloc de înaintare în cele de mîntuire. 
Aceasta, bineînţeles, nu ne scuteşte de o şi mai mare stăruinţă şi de strădanie 
spre o şi mai sporită înaintare. Nu se poate spune care este minimum de 
osteneală sau cea mai mică cantitate ce ni se cere pentru mîntuirea 
noastră. Nu se poate afirma că numai cei ce ajung la rugăciunea neîncetată 
se mîntuiesc şi nici nu se poate afirma că cei ce îşi împlinesc cu stricteţe 
pravila sînt deja mîntuiţi. Mîntuirea o dă Dumnezeu, după judecăţile 
Lui cele negrăite. Partea noastră este silinţa în cele bune, prin care ne 
pregătim să primim darul lui Dumnezeu şi deci, mîntuirea. Cînd o primim, 
aceasta o ştie numai bunul Dumnezeu. 

39. —Citirea rugăciunilor din Ceaslov sau rostirea tainică a rugă* 
ciunii lui Iisus poate ilumina sufletul călugărului sau al mireanului care 
nu' se roagă neîncetat din inimă? 

— Nu rugăciunea din Ceaslov sau rugăciunea în care chemăm numele 
lui lisus iluminează sufletul, ci sufletul este iluminat de Dumnezeu, dato¬ 
rită faptului că cel ce se roagă este pregătit pentru iluminare. Noi nici nu 
trebuie să facem ceva anume pentru a fi iluminaţi, ci toate să le facem 
pentru Dumnezeu, pentru slava lui Dumnezeu: ,’,Ori de mîncaţi, ori de 
beţi, ori altceva de faceţi, toate spre mărirea lui Dumnezeu să le faceţi” 
(1 Cor. 10, 31). Cînd, cum şi de ce ajunge cineva la iluminare, aceasta o 
ştie numai bunul Dumnezeu. Partea noaâtră este strădania, lupta. Biruinţa 
şi cununa o dă Dumnezeu. ^ 

40. — Dar cel care se roagă puţin 'şi cu mintea risipită din cauza 
ascultărilor şi a grijilor lumeşti, poate dobîndi mila lui Dumnezeu dacă 
are smerenie? 

— Dobînţdeşte cu adevărat mil a lui Dumnezeu orice om care dă un 
sens religios vieţii. Nu se poate spune că numai cel ce se roagă neîncetat 
primeşte milă de la Dumnezeu. Noi spunem adeseori, învăţaţi de Sfînta 
Biserică, adresîndu-ne lui Dumnezeu: „Care pe cei drepţi iubeşti şi pe 
cei păcătoşi miliiieşti”. Dacă tot ceea ce facem, facem în aşa fel ca să fie 
o slujbă lui Dumnezeu, ni se primeşte ca slujbă adevărată. „Rugăciunea 
mea este-să te primesc pe tine şi să te petrec în dragoste”, spunea un 
pustnic unui frate care îl cercetase şi care, practic, l-a reţinut de la pravila 
lui obişnuită. „Cu Hristos merg astăzi să lucrez în cutare loc”, zicea un 
părinte, cînd cineva îl chema să lucreze ceva. Cine gîndeşte aşa, acela se 
roagă şi cînd face ascultare, şi cînd este împrăştiat cu grijile lumeşti 
pentru binele altora, căci prin toate aduce slujbă lui Dumnezeu, de vreme 
ce „temelia este aproapele, ca pe el mai întîi să-l dobîndesc, căci de el 
sînt atîmate toate poruncile lui Hristos”, cum zicea Cuviosul Ioan Colov. 
Dacă cineva se raportează în acest sens la lucrurile pe care le face, acela 

se roagă şi cînd nu se roagă, căci face lucrul Iui Dumnezeu în toate, iar ceea 
ce face i sc primeşte ca rugăciune. Şi invers: „Călugărul care se roagă numai 
atunci cînd se roagă (adică numai atunci cînd îşi face pravila sau cînd ia 
parte la sfintele slujbe) acela, după cuvîntul Patericuluj, nicidecum nu se 
roagă”. De altfel, m-aş mira să aibă cineva smerenie dacă nu se sileşte 
prin toate şi în toate a aduce slujbă lui Dumnezeu. 

41. — Călugărul care este în ascultare şi mai ales duhovnicul care 
slujeşte pe alţii şi stă înaintea credincioşilor cu timp şi fără timp şi nu poate 
lua parte la slujbele bisericeşti, se poate mîntui prin această jertfă? 

— Fiecare „se mîntuieşte în rîndul cetei sale.” Tot ce facem „întru 
numele Domnului” este „spre slava Domnului” deci putem avea nădejde 
de mîntuire din ceea ce facem, fără a ne mai gîndi la ceea ce de fapt nu 
putem face. 

42. — Pot fi considerate ascultarea, slujirea aproapelui şi învăţătura 
cea duhovnicească rugăciune? Şi în ce măsură o pot înlocui? 

— Tot ce facem „pentru Dumnezeu”, „ca pentru Domnul” e rugăciu¬ 
ne. Este bine însă să ne facem şi timp anume pentru rugăciune. Aceasta, 
pentru că de multe ori nu reuşim ca lucrurile pe care le facem să le ţinem 
la nivelul rugăciunii. De fapt, nu reuşim sa le facem „ca pentru Dumnezeu”, 
ci adeseori avem în lucrurile şi în lucrările noastre o amestecare omenească. 
Sîntem de multe ori în situaţia de a sluji lui Dumnezeu cu faţa spre oameni 
sau cu gîndul că doar-doar ne vor aprecia şi oamenii, cbiar pentru slujba 
pe care noi zicem că o aducem lui Dumnezeu. 

43. — De ce astăzi credincioşii, şi chiar călugării, nu se mai pot ruga 
din inimă, nici au destulă rîvnă, răbdare şi stăruinţă în rugăciune? 

— Credincioşii şi chiar călugării, astăzi, nu mai au destulă rîvnă pentru 
rugăciunea din inimă întrucît nu au destulă credinţă în Dumnezeu. 

44. i— Care este cea mai puternică şi mai plăcută rugăciune în faţa 
lui Dumnezeu ? 

— Cea mai puternică şi mai plăcută rugăciune în faţa lui Dumnezeu 
este rugăciunea făcută cu cît mai multă participare, cu cît mai multă 
sinceritate şi cu zdrobirea inimii. 

45. — Cele şapte laude sînt obligatorii numai pentru călugări sau şi 
pentru credincioşi? 

— Cele şapte laude sînt slujbe ale Sfintei Biserici, la îndemina tuturor 
credincioşilor. Ele sînt obligatorii pentru călugări, iar credincioşii de riad 
pot avea mult folos din participarea la ele. Nu se poate spune însă de cre¬ 
dincioşii de rînd că sînt datori să le împlinească, deoarece ei au obligaţii de 

familie, de muncă, de studiu, care, în mod practic, nu le permit să participe 
la toate slujbele Sfintei Biserici. Practic, nici nu se fac cele şapte laude la 
bisericile parohiale aşa încît, chiar dacă unii dintre credincioşi (cei care 
dispun de timp mai mult, cum sînt oamenii în vîrstă sau cei care nu au 
obligaţii sociale) ar dori să ia parte la ele, n-o pot face. Apoi, trebuie să 
ţinem seama şi de lipsa de cărţi de slujbă şi de condiţii de viaţă proprii 
pentru rugăciune, precum şi de încetineala cu care citesc unii dintre cre¬ 
dincioşi, ori de neputinţa totală de a citi. Toate acestea arată că nu se 
poate trasa ca datorie generală a credincioşilor participarea la cele şapte 
laude ale Sfintei Biserici. Sfîntul Ioan Gură de Aur îi îndemna pe cre¬ 
dincioşi să ia parte la slujbele ce se fac în Duminici şi sărbători. Au fost 
apoi vremuri cînd Biserica nu era organizată cu slujbele de azi, totuşi 
nu se poate afirma că, din cauza lipsei de organizare, cei din acea vreme 
nu se mîntuiau. 

46. — Cum putem trece de Ia rugăciunea cantitativă, a gurii, la rugă¬ 
ciunea calitativă, a minţii şi a inimii? 

— Nu există o metodă de trecere de la rugăciunea cantitativă la cea 
calitativă. Stăruinţa în rugăciunea de care sîntem în stare şi atenţia la 
cele spuse este singurul mijloc de îmbunătăţire a rugăciunii. 

47. — Care este c£l mai bun semn de sporire în rugăciune? 

— Cel mai hun semn de sporire în rugăciune este dorul de rugăciune 
şi bucuria de a ne ruga. Apoi, lacrimile, smerenia inimii şi o tot mai mare 
iubire pentru Dumnezeu şi toată zidirea. 

48. — Credeţi că sînt în zilele noastre călugări şi credincioşi desăvîrşiţi 
în rugăciune? 

— Nu ştiu dacă în zilele noastre sînt călugări şi credincioşi desăvîr¬ 
şiţi în rugăciune. Eu n-am întîLoit oameni despre care să fiu încredinţat 
că sînt desăvîrşiţi în rugăciune. Presupun însă că există şi în vremea noastră 
astfel de oameni. 

49. — Care este cea mai aleasă rugăciune, după Sfinţii Părinţi? 
Psalmul, Tatăl nostru, acatistul, rugăciunea lui lisus Bau orice rugăciune 
făcută cu lacrimi? 

— Sfinţii Părinţi recomandă rugăciuni scurte. Totuşi, nu se poate 
preciza care este cea mai bună rugăciune sau rugăciunea cea mai recoman¬ 
dată. Căci nici Sfinţii Părinţi nu s-au mîntuit cu o singură rugăciune, ci 
unii cu unele, alţii cu altele. Sfîntul Ioanichie de pildă, zicea adeseori: 
„Nădejdea mea este Tatăl, scăparea mea este Fiul, acoperămîntul meu 
este Duhul Sfînt; Treime Sfîntă, mărire Ţie”. Dacă însă avem în vedere 
faptul fcă la rinduiala călugăriei călugărul este îndatorat să zică în toaţă 

vremea şi în tot ceasul: „Doamne Iisuse Hristoase, Fiul lui Dumnezeu, 
milueşte-mă pe mine, păcătosul”, putem conchide că aceasta este rugă¬ 
ciune de cerere; iar noi ştim că rugăciunea cea mai de dorit este rugăciunea 
de laudă, rugăciunea de preamărire- De altfel, sfintele slujbe, aşa cum sînt 
alcătuite ele, nu sînt un model de rugăciune şi prin mijlocirea lor ne anga¬ 
jăm, chiar şi fără să ne dăm seama, şi în rugăciunea cea mai înaltă, cea 
cuprinsă mai cu seamă în ecfonise. 

50. — Unde este mai bine să se roage creştinii ? Acasă, pe drum, la 
lucru, în biserică sau „in tot locul stăpînirii lui” se cuvine să lăudăm pe 
Dumnezeu ? 

— E bine să ne rugăm oriunde şi oricînd. „Nici în muntele acesta, 
nici în Ierusalim”. Nu locul, ci calitatea rugăciunii este ceea ce se caută. Iar 
ca loc de rugăciune, întîi mergem în biserică şi apoi acasă. Acasă ne rugăm 
numai cînd nu este slujbă în biserică sau cînd, din motivele binecuvîntate, 
cum ar fi cazul de boală sau de neputinţă şi bătrîneţe, nu putem lua parte 
la rugăciunile din biserică, la sfintele slujbe. Despre ea ne porunceşte 
Hristos: „Să faceţi aceasta întru pomenirea Mea” (Luca 22, 19). 


51. — Care este cea mai mare jertfă şi rugăciune pe care o poate face 
omul pe pămînt? 

— Cea mai mare jertfă şi rugăciune posibilă pe pămînt este Sfînta 
Liturghie. 

52 i — Care este timpul şi importanţa rugăciunii individuale, de acasă 
şi care este puterea şi importanţa rugăciunii obşteşti, din biserică? 

— Tjmpul rugăciunii individuale este timpul pe care ni-1 putem rezer¬ 
va pentrU rugăciune. în orice caz, rugăciunea individuală este legată de 
timpul sculării din somn, de timpul mergerii spre somn (rugăciuni de 
dimineaţă şi de seară) şi de vremea mîncării (înainte şi după masă). Rugă¬ 
ciunea de obşte, din biserică, are importanţă atît prin alcătuirea şi conţi¬ 
nutul ei, cît şi prin mijlocirea preoţească, prin binecuvîntările liturgice, 
pe care nu le putem primi la rugăciunea individuală de acasă. 


53. — Ce este Sfînta Liturghie şi ce datorii au credincioşii faţă de ea? 
— Sfînta Liturghie este cea mai însemnată dintre sfintele slujbe, la 

care sînt datori să ia parte toţi credincioşii. La ea credincioşii au prilejul 
să primească putere sfinţitoare, scopul ei fiind sfinţirea cinstitelor daruri 
şi a credincioşilor: „Trimite Duhul Tău peste noi şi peste aceste daruri, 
ce sînt puse înainte”. 

54. — Se pot mîfctui credincioşii care nu vin la biserică şi lipsesc fără 
motiv binecuvîntat de la Sfînta Liturghie? 

— Este puţină nădejde de mîntuire pentru credincioşii care nu iau 
parte la Sfînta Liturghie, mai ales pentru aceia care nu vor să ia parte la 
Sfînta Liturghie. S-ar putea spune că cei care nu ţin să ia parte la Sfînta 
Liturghie, care nu au în vedere participarea la sfintele slujbe, nici nu pot 
fi număraţi între ortodocşi. 

55. — Credincioşii şi călugării care participă regulat la slujbele bise¬ 
riceşti pot ajunge la rugăciunea cea neîncetată a inimii? 

— Credincioşii şi călugării care participă regulat la sfintele slujbe ale 
Bisericii pot ajunge la rugăciunea neîncetată din inimă, dar numai dacă 
se silesc şi în afară de sfintele slujbe să slujească lui Dumnezeu cu „sluji¬ 
rea de toată vremea”. Participarea la sfintele slujbe nu-i totul, dar e o 
condiţie de neapărată trebuinţă. 

56. — Ce importanţă are citirea cărţilor sfinte pentru dobîndirea rugă¬ 
ciunii curate ? , 

— Citirea cărţilor sfinte are marc importanţă pentru dobîndirea 
rugăciunii curate, întrucît ea ajută la curăţirea minţii şi înalţă inima către 
Hristos, deci duce la rugăciunea curată. 

57. — Care este contribuţia trupului la deprinderea şi sporirea în rugă¬ 
ciune şi cum se cuvine să-l stăpînim în timpul rugăciunii? 

— Contribuţia trupului la deprinderea şi sporirea rugăciunii este 
maximă, în înţelesul că sufletul se roagă lui Dumnezeu „în trup” şi „cu 
ajutorul trupului”, neputîndu-se face deosebirea între trup şi suflet cîtă 
vreme sufletul este în trup, trupul fiind locaş al sufletului. Lucrul acesta 
l-au înţeles foarte bine cei ce au spus că trupul este templul Duhului şi au 
afirmat că „mintea de la trup se curăţeşte” şi „prin trup se întinează”. 

58. — Ce rol au metaniile şi închinăciunile ? Sînt considerate ca 
rugăciune a trupului, canon sau pregătire pentru rugăciune? 

— Metaniile sînt un mijloc de disciplinare a trupului, un fel de exer¬ 
ciţiu cu rost spiritual. Ele contribuie la smerenia sufletului şi deci Ia spo¬ 
rirea în rugăciune. 

59. —Metaniile pot înlocui rugăciunea orală, citită pentru cel ce nu 
se poate ruga? Dar cel suferind şi bătrîn poate să înlocuiască metaniile 
şi închinăciunile cu rugăciunea orală? 

— Pravila Bisericii recomandă celor ce nu pot citi să facă metanii 
şi închinăciuni, în loc de citirea sfintelor slujbe. Aceasta, pentru că făcînd 
metanii şi închinăciuni, credinciosul se angajează cu ceva real întru mîn- 
tuirea sa. Cei bătrîni şi neputincioşi, precum şi oamenii bolnavi, nu trebuie 
să fie îngrijoraţi că nu pot face metanii. Face fiecare ce poate şi cît poate, 

dar esenţialul este ca fiecare să se silească să facă ceva pentru înaintarea 
lui în cele bune. 

60. — Ce rol au postul, înfrînarea trupului şi privegherea de noapte 
la dobîndirea rugăciunii curate ? 

— Postul, întrînarea şi privegherea contribuie cel mai mult la cură¬ 
ţirea minţii, deci şi la rugăciunea curată. Cu aceste trei fapte bune au 
sporit în virtute toţi marii noştri sfinţi şi sihaştri, cum cîntăm şi în troparul 
cuvioşilor pustnici: „Cu postul, cu privegherea, cu rugăciunea, cereştile 
daruri luînd ...” 

61. i— Ce este paza minţii şi cum o putem dobîndi, după Sfinţii Părinţi? 

— Paza minţii este, pe de o parte, luarea aminte la gîndurile care ne 

trec prin minte, iar pe de altă parte este lucrarea de înlăturare din minte 
a gîndurilor cu care nu ne putem prezenta oriunde şi oricînd, adică a 
gîndurilor rele. Bineînţeles, şi la aceasta ne ajută mult liniştea şi retra¬ 
gerea. 

62. •— Ce înţelegem prin imaginaţie, cum ne împiedică ea în timpul 
rugăciunii şi cum putem scăpa de această ispită? 

— Imaginaţia este puterea sufletului de a-şi închipui. Ea poate ţine 
mai.mult de amintire, de memorie. Dar poate fi şi o imaginaţie creatoare, 
o imaginaţie care, pe baza elementelor pe care le purtăm în suflet, poate 
crea ceva nou, ceva care n-a fost văzut mai înainte. Uneori la aceasta 
contribuie şi inspiraţia. Ne gîndim în special la imaginaţia în artă. Imagi¬ 
naţia are şi ea rost în mîntuire şi ea însăşi trebuie să fie ,,mîntuită ,, , 
adică îndreptată spre bine. La aceasta ne ajută Sfînta Biserică prin cul¬ 
tul sfintelor icoane şi prin organizarea exterioară a sfintelor slujbe. De ima¬ 
ginile păcătoase, care sînt împiedieătoare la rugăciunea curată, putem scă¬ 
pa prin imaginile sfinte: sfintele icoane, cultul divin, sfintele veşminte, 
participarea la sfintele slujbe, forma adecvată a sfintelor locaşuri de slujire 
etc. Lucrul de căpetenie nu e desfiinţarea imaginaţiei, ci disciplinarea ei. 

63. ■— Cum ne putem Izbăvi de lene, de somn mult, de răspîndirea 
minţii şi de gînduri rele în timpul rugăciunii? 

— De somn putem scăpa numai prin odihnă, somnul însuşi fiind dat 
de Dumnezeu, „spre odihna trupului”. în rugăciunile de dimineaţă noi 
h mulţumim lui Dumnezeu pentru somn, ceea ce înseamnă că somnul 
ne este dat cu bun rost pentru condiţia umană în care ne găsim. Cînd 
sîntem odihniţi cu adevărat, sîntem mai limpezi la minte şi putem să ne 
şi rugăm cu mai multă profunzime. De asemenea, la muncă intelectuală, 
deci şi la studiul religios, sîntem favorizaţi totdeauna de odihnă. Să facem 
orice început de pe poziţia de odihniţi. Fără această condiţie nu facem nimic 

esenţial, nimic profund, nimic luminat. 0 rugăciune făcută sub povara 
somnului n-are nici un efect. Cîtâ vreme somnul ne este necesar el este o 
binefacere, nu o neputinţă de care trebuie să scăpăm. Să ne gîndim şi la 
faptul că însuşi Domnul nostru Iisus Hristos a dormit! 

Lenea este o nelucrare în vreme de trezvie. Lenevesc cei ce se complac 
în nelucrare, cei ce stau şi atunci cînd ar trebui să lucreze. De lene scăpăm 
atunci cînd ne silim să facem ceva pozitiv, să ne umplem timpul cu ceva 
ce ne este de folos nouă şi altora. De gînduri rele şi de răspîndirea minţii 
scăpăm numai prin adîncirea în gîndurile rugăciunii, prin gînduri bune, 
statornice. Cîtă vreme rugăciunea o avem doar ca pe o simplă repetare 
de formule de rugăciune, formule neimpropriate, e firesc să fim asaltaţi 
de gînduri străine, care adeseori sînt mai reprezentative pentru ceea ce 
sîntem noi decît lucrarea de rugăciune pe care o facem fie din datorie, 
fie din obişnuinţă, fie din considerentul că aceasta ţine de rostul nostru, 
adică de considerente profesionale. 

64. — Rugăciunea este numită „mama tuturor faptelor bune”. Deci, 
care sînt roadele rugăciunii, după Sfinţii Părinţi, sau care sînt cele mai 
importante fapte bune ce se nasc din rugăciune? 

— Dacă rugăciunea este mama faptelor bune, înseamnă că toate 
■faptele bune pe care le face rugătorul îşi au existenţa prin rugăciune, 
sporesc prin rugăciune, deci sînt fiice ale rugăciunii. 

65. — Care este legătura duhovnicească între rugăciune şi credinţă ? 
Rugăciunea se naşte din credinţa lui Dumnezeu, sau credinţa sporeşte prin 
rugăciune? 

— Cel credincios se roagă. Cel ce se roagă înaintează în credinţa in 
Dumnezeu. Dacă luăm aminte lă faptul că cel necredincios nu se roagă lui 
Dumnezeu, putem afirma că credinţa în Dumnezeu naşte rugăciunea. 
Dacă luăm în consideraţie faptul că cel ce se roagă înaintează în rugăciune 
şi in credinţă, putem face afirmaţia că rugăciunea sporeşte credinţa. La 
drept vorbind, între rugăciune şi credinţă este o condiţionare reciprocă. 

66. —Care este raportul dintre rugăciune şi frica de Dumnezeu? 
Creştinul se rotgl din frică, din mustrarea conştiinţei, din îndemn sufle¬ 
tesc, din nevoie, pentru răsplată, sau mai ales din dragoste? 

— Toate ale omului sînt la măsura omului. Fiecare se roagă lui Dumne¬ 
zeu din, motivele lui. Rugăciunea fiecăruia este la măsura la care a ajuns 
el şi este folositoare şi bine primită. 

67. — Ce deosebire este între rugăciunea făcuta din frică de Dumne¬ 
zeu şi cea făcută din dragoste şi care sînt roadele fiecăreia? 

— Rugăciunea făcută din frica de Dumnezeu este o rugăciune a în¬ 
cepătorului, iar cea făcută din dragoste faţă de Dumnezeu este rugăciunea 
celui înaintat. Roadele fiecărui fel de rugăciune sînt roadele pricinii care 
au determinat-o. 

68. >— Cum poate creştinul să se întărească în credinţă şi să se izbă¬ 
vească de îndoială ? 

— îndoiala persistă cită vreme credinţa este teoretică, nu trăită, 
experimentată. De îndoială scăpăm numai atunci cînd Duhul Sfînt ne dă 
evidenţa celor crezute de noi. Fără această evidenţă, îşi face şi îndoiala 
lucrarea ei. Rugăciunea şi citirea cărţilor sfinte, ca şi vorbirea cu oameni 
duhovniceşti, sporesc credinţa şi alungă îndoiala. 

69. — Ce fapte bune întăresc mai mult credinţa în Dumnezeu? Frica, 
rîvna sau mai ales dragostea de Dumnezeu? 

— Credinţa în Dumnezeu, împreună cu roadele ei, este aşa cum este 
cultura. Se întăreşte pe măsura angajării noastre pentru ea. Evident, 
faptele care întăresc credinţa în Dumnezeu sînt mai ales acelea care sînt 
specifice credinţei: rugăciunea, participarea la sfintele slujbe, postul, milos¬ 
tenia, Sfintele Taine, dar mai ales contactul cu oamenii credincioşi. Se 
potriveşte aici — mutatis mutandis — cuvîntul din Pateric: „Apropie-te 
de omul care se teme de Dumnezeu, şi te vei teme şi .tu de Dumnezeu”. 
Apropie-te de omul credincios, şi vei spori şi tu în credinţă. 

70. — Ce fapte bune aduc în inimă smerenia şi blîndeţea lui Hristos ? 

— Sfîntul Ioan Scărarul,luînd aminte la cuvintele Domnului: „învă- 

ţaţi-vă de la Mine, că sînt blînd şi smerit cu inima, şi veţi avea odihnă 
sufletelor voastre”, spune, comentînd: „A zis Domnul: învăţaţi-vă, nu de la 
om, nu de la înger, nu din carte, ci de la Mine, adică din lucrarea Mea cea 
din voi. ..” Din aceasta înţelegem şi fără alt cuvînt, cu deplină lămurire, 
că „smerenia Domnului din credincioşi este de la însuşi Hristos”. Noi 
învăţăm de la El să dorim şi să căutăm smerenia şi blîndeţea, dar n-o rea¬ 
lizăm noi înşine, ci Dumnezeu o realizează în noi. 

71. — Ce este smerita cugetare? Dar smerenia? Care este legătura 
duhovnicească dintre ele? 

— Smerita cugetare ţine mai mult de minte: „Capetele voastre Dom¬ 
nului să le plecaţi”. Smerenia ţine mai mult de simţire. Smerenia adevă¬ 
rată este alcătuită din smerita cugetare cea din minte şi din simţirea sme¬ 
rită, care ştie că are trebuinţă fără încetare de darul lui Dumnezeu: „prin 
harul lui Dumnezeu sînt ceea ce sînt”. De observat că smerenia, în inte- 

gralitatea ei rămîne totuşi realistă: „Am lucrat, mai mult decît ei toţi”, 
zicea Sfîntul Apostol Pavel, care adăuga apoi că „nu eu, ci darul lui Dumne¬ 
zeu care este în mine”. El spunea de asemenea, fără sfială, că Hristos 
trăieşte în el, chiar dacă în alt prilej spunea că este cel dintîi dintre păcă¬ 
toşi. A fost Tăpit pînă la al treilea cer. E o realitate de care nu poate face 
abstracţie nici cel smerit cu inima. Smerenia nu neagă, ci afirmă ceea ce 
este de afirmat, dar nu uită să dea slavă lui Dumnezeu, de la care sînt toate 
cele bune. 

72. —Poate smerenia singură să mîntuiască sufletul creştinului? 

— Noi nu ne putem închipui un suflet în care smerenia să existe ca 

virtute singuratică de la care omul să aştepte mîntuirea. Aşa ceva se poate 
gîndi numai teoretic. Prin urmare, nu se poate pune problema dacă poate 
smerenia singură să-l mîntuiască pe om, oricît de importantă ar fi smerenia 
pentru mîntuire. Mîntuirea este transformare, prefacere, schimbare spre 
bine. Un cuvios din vechime, „din multa bunătate, nu mai ştia ce este 
răutatea”. Asta înseamnă că el nici nu putea face, nici nu putea gîndi ceva 
rău. Altfel spus, acel cuvios nu putea să mai presupună răul. Dacă asta 
o face smerenia şi dacă poate avea cineva această smerenie fără alte 
virtuţi, atunci smerenia singură poate să-l mîntuiască pe om. Eu însă nu 
pot face această afirmaţie. 

73. — Care este semnul sporirii noastre în smerenie şi în blîndeţe ? 

— Semnul sporiri noastre în blîndeţe şi în smerenie este supunerea 

deplină cu min tea faţă de Dumnezeu şi faţă de conducătorii duhovniceşti, 
precum şi liniştea de toată vremea. 

74. —Cum putem păstra în inimă smerenia, blîndeţea, credinţa şi 
dragostea de 1 Dumnezeu şi de oameni? 

— Smerenia, blîndeţea, credinţa în Dumnezeu, dragostea de Dumne¬ 
zeu şi toate faptele bune le putem păstra în inimă numai dacă le avem. 
De altfel, ele se păstrează singure, prin faptele care le corespund şi prin 
darul Duhului Sfînt. 

75. i— Cum ne putem izbăvi de patima eea ucigătoare de suflet a m în - 
driei? Dar de trufie, de iubirea de cinste şi de orice cugetare înaltă?. 

— De mîndrie şi de toate fiicele ei ne putem izbăvi prin smerenie şi 
numai prin smerenie. „Inima înfiinţa şi smerită Dumnezeu nu ova pedepsi” 
(Ps. 50,18). 

, 76. —Putem numai eu sabia rugăciunii să tăiem patima mîndriei? 

— Nu putem să tăiem patima mîndriei numai cu sabia rugăciunii, 
deoarece şi rugăciunea însăşi poate fi uneori pricină de mîndrie. Să ne gin* 

dim la cele spuse de Domnul nostru Iisus Hristos către fariseii care se 
rugau, anume, ca să fie văzuţi şi lăudaţi de oameni. 

77. — Ce fapte bune întăresc pe om în nădejdea mîntuirii şi cum 
putem izbăvi pe credincioşi de cumplitul păcat al deznădejdii? 

— Toate cele spuse de Mîntuitorul Hristos dau credinciosului nădejde. 
Dacă ne gîndim că cel dintîi locuitor al raiului a fost un tîlhar pocăit, 
n-avem nici o pricină să cădem în deznădejde, ci avem multe pricini să 
nădăjduim în mila lui Dumnezeu, bine ştiind că „cele ce nu sînt cu putinţă 
la oameni, sînt cu putinţă la Dumnezeu”. 

78. — Care sînt cele mai grele păcate care alungă harul Duhului 
Sfînt din inima omului şi duc la pierzare multe suflete? 

— Iubirea de plăcere, iubirea de avere, iubirea de slavă, neştiinţa, 
uitarea şi nepăsarea, iubirea trupească de sine şi necredinţa, din care izvo¬ 
răsc toate acestea sau prin care se susţin ele, duc cele mai multe suflete 
la pierzare, 

79. — Cum ne putem izbăvi de patima cea urîtă a desfrînării care 
luptă pe tot omul? 

— De patima desfrînării ne putem izbăvi prin osteneală susţinută în 
păzirea minţii, în ocolirea pricinilor, a prilejurilor şi situaţiilor favorizante 
pentru desfrînare; apoi prin post, priveghere şi rugăciune. Dar, în ultimă 
analiză, curăţia este un dar de la Dumnezeu, dat cui ştie Dumnezeu şi 
pentru bunătatea Lui cea negrăită. 

30. _ Cum putem alunga necuratele g înduri şi imaginaţii din mintea 
şi inima noastră, după învăţătura Sfinţilor Părinţi ? 

— Gtndurile şi imagin il e care pot duce spre desfrînare pot fi înlăturate 
prin rugăciune stăruitoare şi prin gîndul la patimile Domnului nostru Iisus 
Hristos. 

81. — De ce se numeşte ura ucigaşă de oameni şi cum ne putem.izbăvi 
de acest păcat împotriva Duhului Sfînt? 

— De ură putem scăpa numai dacă îi zădărnicim puterea'prin iubire 
sau tăindu-i temeiurile, adică raţiunea de a exista. Scapă de ură numai cel 
ce o osîndeşte şi i se împotriveşte. , ■' 

! 1 ‘ m 

82. — Are vreun folos creştinul care se roagă, face milostenie şi 
merge la biserică, dar nu iartă pe aproapele? 

— Este bine să facem cît mai mult şi în mod cît mai susţinut binele 
de care sîntem în stare. Nu înseamnă că dacă nu putem face tot ce ui se 
cere, să renunţăm şi la ceea ce putem face, la cele pe care sîntem în stare 
să le împlinim. în Pateric se spune că i 's-a Vorbit^ unui părinte despre o 

desfrînată care făcea milostenie şi cu cît îşi înmulţea desfrînarea, pe atît 
adăuga şi milostenie. Cuviosul a spus despre acea desfrînată ca nu va 
rămîne pînă în sfîrşit în păcatul ei. Ceva asemănător se poate spune şi despre 
cei ce fac unele fapte bune, dar n-au ajuns şi la puterea de a ierta pe cei 
care le greşesc. în orice caz, nimeni să nu se bizuie pe ce face, ci să se si¬ 
lească sa împlinească şi cele cu care mai este dator. „Pe acestea se cădea 
să le faceţi, iar pe acelea să nu le lăsaţi”. 

83. — Creştinul care nu face milostenie se poate mîntui? 

— Milostenia este un chip al iubirii. Cine nu face milostenie, n-are 
iubire, deci nu poate avea parte cu Dumnezeu, care este iubire. Prin ur¬ 
mare, cine nu face milostenie pentru că nu vrea s-o f acă, acela nu se poate 
mîntui. 

84. — De cîte feluri este milostenia şi cum trebuie făcută ca să fie 
primită la Dumnezeu? 

— Milostenia, după obiectul ei, este de două feluri: milostenie trupeas¬ 
că şi milostenie sufletească. Ea trebuie făcută totdeauna în taină „ca pentru 
Dumnezeu” sau „întru numele Domnului”. Numai aşa făcută are valoare 
religioasă; altfel, este un simplu act social. 

85. — Cum ne putem izbăvi de patima zgîrceniei şi a lăcomiei ? 

— De zgîrcenie ne izbăvim numai dacă ne mulţumim cu puţin şi 

dacă avem deplină încredere în purtarea de grijă a lui Dumnezeu faţă 
de noi. ~ 

86. i— Călugărul este dator să ajute pe săraci? Care este milostenia 
călugărului ? 

— Sfîntul Isaac Şirul spune că numai acela care a ajuns atît de sărac 
incit nu mai are nimic de dat este scutit de datoria de a face milostenie 
cu lucruri materiale. Călugărul care este în viaţa de obşte, neavînd nimic 
al său, sau mai precis, dacă nu are nimic al său, atunci nu este dator a 
face milostenie. Dacă însă — mai ales în condiţiile actuale — dispune 
de anumite bunuri, care îi aparţin avîndu-le cu binecuvîntarea mai mari¬ 
lor săi, atunci este dator să facă milostenie din bunurile proprii. în orice 
caz, nu trebuie să dea nimic din ceea ce nu-i aparţine. De asemenea, nu 
trebuie să se împrumute pentru a da celor lipsiţi şi nici nu trebuie să se 
lipsească de lucrurile care îi sînt de absolută necesitate. Milostenia călugă¬ 
rului este bunătatea lui şi rugăciunea, ca expresie a bunătăţii lui. Reli¬ 
giozitatea şi bunătatea trebuie să-l caracterizeze pe orice creştin şi în mod 
special, pe călugăr. Milostenia trebuie să fie totdeauna o expresie a bunătăţii 
şi a religiozităţii. „Aur şi argint nu am, dar ceea ce am îţi dau; în numele 

lui Iisus Hristos, scoalâ-te şi umblă”, a zis Sfîntul Apostol Petru către 
slăbănogul de la Poarta Frumoasă a templului. 

87. — Ce înţelegem prin pocăinţă şi care sînt treptele pocăinţei, după 
Sfinţii Părinţi? 

* » » 

— Prin, pocăinţă înţelegem o atitudine sufletească a omului, în care 
se arată repulsie faţă de păcat, părere de rău pentru păcatele săvîrşite şi 
dorinţa sinceră de a nu mai face nimic rău. După Sfîntul Vasile cel Mare, 
se pocăieşte cu adevărat acel om care poate spune cu toată fiinţa lui în 
rugăciune. către Dumnezeu: „Nedreptatea o urăsc şi o dispreţuiesc, iar 
legea Ta o iubesc.” 

Lucrul cel mai important în pocăinţă este calitatea ei de a-1 reface 
pe om, de a-1 realcătui ca om de bine. Pocăinţa nu este o încremenire cu 
faţa spre un trecut irecuperabil, ci este o reabilitare în prezent, cu faţa 
spre viitor. Cred că aceasta o avea în vedere Sfîntul Ioan Botezătorul 
care, chemînd la pocăinţă, nu se rezumă la îndemnul: „Pocăiţi-vă”, ci 
adaugă: „Faceţi roade vrednice de pocăinţă”. La fel şi Sfîntul Apostol 
Pavel, care scria credincioşilor creştini din Efes: „Cel ce a furat, să nu mai 
fure, ci mai cu seamă să lucreze cu mîinile sale, ca să aibă de unde să dea 
milostenie”. Cu mîinile ai furat, cu mîinile să şi lucrezi. Să nu te mulţu¬ 
meşti numai cu părerea de rău că ai nedreptăţit pe cineva, ci să faci acum 
şi mai mult bine, ca să compensezi lipsurile pe care le-ai pricinuit altă¬ 
dată. Desigur, trecutul rămîne irecuperabil, dar prezentul — care este 
timpul ce ne aparţine — trebuie sfinţit, ca să ni se sfinţească trecutul, 
căci prezentul devine trecutul nostru, şi ca să ni se sfinţească şi prezentul 
de mîine, adică viitorul, căci şi viitorul tot de prezent depinde. 

88. — Cea mai înalta filozofie, după Sfîntul Vasile cel Mare, este cuge¬ 
tarea morţii. Cum putem deprinde această mare virtute şi care sînt foloa¬ 
sele ei, potrivit cu învăţăturile Sfinţilor Părinţi? 

— Cugetarea la moarte — mai precis simţămîntul că sîntem trecători 
în această lume şi că viaţa de dincolo de mormînt este o viaţă mai intensă 
„cu Domnul” — este un foarte bun mijloc pentru împuţinarea păcatelor 
şi pentru o cît mai deplină detaşare de lucrurile materiale. Numai că noi 
nu avem o 'experienţă personală a morţii. Noi avem numai o experienţă 
a vieţii. Noi ştim numai cum e cînd trăim, nu cum e cînd murim. La moarte 
ne gîndim ca oameni care trăim, nu ca unii care au o experienţă a morţii. 
Viaţa o trăim, iar moartea doar o gîndim. E mare deosebire între experienţă 
şi cugetare. Personal, am fost preocupat de o cugetare intensă la moarte. 
N-am reuşit să realizez aproape nimic în această privinţă. I-am 
întrebat şi pe alţii. I-am întrebat pe nişte oameni religioşi şi cu pre¬ 
ocupări de viaţă îmbunătăţită. I-am întrebat pe unii oameni pe care 

i-am socotit mai competenţi în elucidarea acestei probleme, ca unii 
care au ajuns la o vîrstă care le promite mai mult moarte decît viaţă. 
De peste tot am primit acelaşi răspuns: „Nu simt că sînt acum mai aproa¬ 
pe de moarte decît eram altădată”. Altfel spus, la bătrîneţe, ca şi la tine¬ 
reţe, acelaşi simţămînt: nu simţim că murim. Cel mult, ştim că murim 
şi atîta tot. 

Prin urmare, gîndul la moarte trebuie să fie mai mult gîndul la veşni¬ 
cie, la veşnicia noastră. Sfîntul Apostol Pavel mărturisea: „De trăim, 
pentru Domnul trăim; de murim, pentru Domnul murim. Deci, fie că 
trăim, fie că murim, ai Domnului sîntem” (Rom. 14, 8). 

89. —De ce se teme, în general, omul de moarte şi se cutremură de 
ceasul cel mai de pe urmă? 

— Cred că teama de moarte se explică prin teama de necunoscut sau 
prin teama de suferinţele care pot preceda moartea. Sfinţii privesc în ge¬ 
neral moartea cu seninătate, bine ştiind că „sufletele drepţilor sînt. în 
mina lui Dumnezeu”. Sfîntul Apostol Pavel dorea să se despartă de trup, 
ca să fie cu Domnul (2 Cor. 5, 8). 

90. —Prin ce fapte bune alungăm de la noi frica de moarte şi putem 
ajunge chiar să dorim, ca Sfîntul Pavel, despărţirea de trup şi unirea cu 
Hristos în viaţa veşnică? 

— Nu ştiu dacă cu o faptă bună sau cu anumite fapte bune se poate 
învinge frica de moarte şi se poate realiza dorinţa de a ne muta prin moarte 
la viaţă. Eu cred că aceasta este rezultatul unei vieţi trăite după voia lui 
Dumnezeu. Eşti sporit în credinţă şi în viaţă superioară, eşti sporit şi în 
chipul cum primeşti moartea. 

91. —Moartea trebuie considerată de creştini ca pedeapsă pentru 
păcate sau ca semn al iubirii lui Dumnezeu? Este un act al dreptăţii sau 
mai degrabă al milei divine? Astfel, moartea fizică, după învăţătura 
Bisericii, este un prilej de temere pentru judecata Stăpînului Celui drept 
sau un prilej de bucurie pentru că mergem la Tatăl nostru cel ceresc? 

— Cred că nu trebuie să filozofăm prea mult asupra morţii, moartea 
fiind o realitate prin care trecem indiferent ce gîndim noi despre ea. Felul 
cum privim noi moartea depinde de concepţia generală pe care o avem 
despre viaţă. înainte de propria noastră moarte, noi experiem moartea 
ca o realitate înconjurătoare, care îl atinge nu numai pe om, ci atinge şi. 
făptura coexistentă omului. La moarte, ca şi la viaţă, omul, ca şi făptura 
înconjurătoare, ia parte în mod diferit, deci şi explicaţia morţii e diferită. 
Prin moarte, făptura care înconjură pe om dispare, se nimiceşte, pe cîn< 
omul intră într-o nouă formă de existenţă: trupul „se descompune în 

cele din. care a fost alcătuit”, „se dă firii celei zidite” de Dumnezeu, iar 
sufletul merge acolo „de unde şi-a luat fiinţa”. Aşa ni se spune în rugăciunea 
de dezlegare ce se citeşte la înmormîntare. 

La slujba înmormîntării, ca şi la toate slujbele pentru morţi, sau, 
cum se spune, pentru cei adormiţi, noi ne rugăm lui Dumnezeu pentru 
cei care nu mai sînt în viaţa fizică, dar pe care îi ştim ca pe unii care îşi 
continuă viaţa în chip conştient. Ne rugăm să nu li se ia în consideraţie 
trecutul negativ, adică „să li se ierte toată greşeala cea de voie şi cea 
fără de voie” şi să fie primiţi „cu sfinţii şi cu drepţii”, în împărăţia lui Dum¬ 
nezeu. Posibilitatea aceasta o avem în vedere datorită credinţei noastre 
în jertfa Mîntuitorului Hristos. 

Se ştie însă că nu mor numai creştinii, şi mai cu seamă nu mor numai 
creştinii ortodocşi. Ce se întîmplă cu necreştinii şi cu neortodocşii nu ne 
spune Sfînta Biserică. Fapt este că Biserica se roagă numai pentru ai 
săi, numai pentru cei ce îi aparţin ei. Sigur este că sufletul fiecărui om îşi 
continuă viaţa şi după moarte, chiar dacă nu merge în împărăţia lui Dum¬ 
nezeu. Indiferent cum este privită moartea — ca pedeapsă pentru păcat, 
ca semn al dreptăţii lui Dumnezeu, ca dovadă a milei sau a iubirii lui 
Dumnezeu — ea este pentru creştin şi o participare a Iui la moartea 
Domnului, ca el să ajungă şi la învierea Domnului, împreună cu Hristos. 
Dar, oricum ar fi elucidată problema morţii, cred că nu i se poate da o 
explicaţie satisfăcătoare, nu i se poate justifica în mod deplin necesitatea ci, 
cel mult, se poate vorbi despre ea, iar aceasta se face în marginile învăţă¬ 
turii evanghelice şi a concepţiei pe care o are fiecare despre lume şi viaţă, 
în orice caz, întocmai ca şi viaţa, pentru credincioşii creştini, moartea 
apare ca ceva care are legătură cu Dumnezeu. Venim în lume cînd vrea 
Dumnezeu şi pentru că aşa hotărăşte Dumnezeu; plecăm din lume cînd 
vrea Dumnezeu şi unde hotărăşte Dumnezeu, 

Oricare ar fi sensul morţii, ceea ce e sigur este că viaţa este mai tare 
decît moartea şi că vieţuim şi după ce trecem, prin moarte, din această 
viaţă pămîntească. De fapt, aceasta şi este esenţialul în legătură cu moar¬ 
tea. Moartea nu distruge, ci doar transformă. Sfîntul Apostol Pavel măr¬ 
turiseşte, în epistola către Filipeni, că doreşte să se despartă de trup ca 
să fie cu Hristos (Fii. 1, 23). Şi tot în aceeaşi epistolă el scrie: „Viaţa mea 
este Hristos iar moartea îmi este cîştig” (1, 21). Cuviosul Sisoe însă, în 
faţa morţii fiind, cerea să i se mai dea puţin timp ca să se pocăiască. Iată 
deci că, atitudinile în faţa morţii, chiar la cei aleşi, sînt diferite. Unul 
vrea să moară, ca să fie şi mai mult cu Domnul; altul vrea să mai rămînă 
în această viaţă pămîntească, ca să se pocăiască, respectiv să mai poată 
face ceva pozitiv pentru propria sa veşnicie. Ce trebuie să facem sau să 
gîndim noi în această privinţă? Cred că nm se poate spune ceva la fel 











532 CONVORBIRI DUHOVNICEŞTI ; 

] ' 7 

de valabil pentru toţi. Eu insă îndrăznesc să spun că moartea nu trebuie 
dorită, pentru că vine ea la vremea ei. Lucrul de căpetenie este să fim 
gata să murim atunci cînd hotărăşte Dumnezeu, iar aceasta să o facem cu 
deplina convingere că „sufletele drepţilor sînt în mina lui Dumnezeu”. 
De altfel, noi cerem în serviciul divin „sfîrşit creştinesc vieţii noastre, 
fără durere, neînfruntat, în pace şi răspuns bun la înfricoşătoarea judecată 
a lui Hristos”. 

92. Ce este mai de folos pentru creştini: să cugetăm mai mult la 
moarte şi la muncile iadului, pentru a ne feri de păcate, sau la desfătarea 
raiului, pentru a rîvni spre faptele cele bune? Ce ne învaţă Sfinţii Părinţi 
în legătură cu aceasta ? 

— Mai presus de orice cugetare este convingerea. Cugetarea fără con¬ 
vingere n-are valoare. în Pateric se spune că cineva l-a întrebat pe un 
părinte despre pricina propriei sale leneviri la rugăciune. Părintele i-a 
spus că aceasta i se întîmplă din pricină că n-a văzut încă nici odihna care 
se nădăjduieşte şi nici chinul ce va să fie. Este de observat că n-a zis 
părintele „n-ai cugetat” la odihna ce se aşteaptă şi la chinul ce va veni, 
ci a zis „n-ai văzut”, adică n-ai făcut o experienţă, n-ai ajuns la convin¬ 
gerea. . . Principalul este să slujim lui Dumnezeu din • dragoste 
pentru Dumnezeu, orice s-ar întîmplă cu noi după aceasta sau pentru 
aceasta. Dacă facem aşa, sigur vom ajunge unde dorim. Dacă nu facem aşa, 
nici să cugetăm la moarte şi la cele ce vor veni după ea nu ne este cu 
putinţă. 

De altfel, cugetarea la rai sau la iad atîraa în mod esenţial de tempe¬ 
ramentul şi de aşezarea fiecăruia. Totuşi, eu cred că e mai bine şi mai după 
învăţătura creştină să ne gîndim la rai decît la iad, pentru că, la drept 
vorbind, noi „prăznuim omorîrea morţii, sfărîmarea iadului şi începă¬ 
tura altei vieţi veşnice”. Aşa afirmăm la Paşti şi în toată săptămîna lu¬ 
minată. „Hristos a înviat şi nici un mort nu mai este în morminte”, 
spune Sfîntul Ioan Gură de Aur, în cuvîntul său de la Sfintele Paşti. 

93. — Frica de moarte şi de judecata viitoare este asemenea cu frica 
de Dumnezeu? Cum poate creştinul ajunge de la frică la dragoste care 
alungă de la om toată frica? 

— Frica este un sentiment care intră în componenţa firii umane, aşa 
cum cunoaştem noi această fire. Religia îl angajează pe om cu toate latu¬ 
rile existenţei sale, deci şi cu capacitatea lui de a se teme; toate acestea le 
exploatează religia pentru binele omului. Cînd omul a ajuns la credinţă, 
toate ale sale le pune în lucrare pe temeiul credinţei, prin credinţă. Pentru 
el Dumnezeu nu e o simplă idee, cum ar fi pentru un necredincios, ci e o 
realitate la care .credinciosul se raportează cu întreaga sa fiinţă, deci şi 

cu frica lui, dar şi cu capacitatea lui de a iubi. Prin urmare, în această 
nouă situaţie, el are în vedere, ca pe o realitate indiscutabilă, înfricoşă- 
toarea judecată a lui Hristos. El nu vede judecata Iui Hristos ca pe ceva 
„posibil”, ci ca pe ceva „sigur”; şi nu ca pe ceva „indiferent”, ci ca pe ceva 
„serios”, ca pe ceva „înfricoşător”. Prin urmare, frica o converteşte cel 
credincios pentru propria sa mîntuire. 

Sigur, frica este considerată ca un sentiment inferior, dar cîtă vreme 
o avem, o şi folosim. 

Un sentiment superior, în comparaţie cu frica, este dragostea. Cum 
se ajunge de la frică la dragoste, nu ştiu. Ştiu însă că omul credincios 
care înaintează în cunoştinţa de Dumnezeu, care ajunge la o experienţă 
reală a lui Dumnezeu, acela nu se teme nici de rele şi nu se teme nici de 
Dumnezeu; nu în înţelesul că devine îndrăzneţ şi nepăsător, ci în înţelesul 
că iubirea, devenind dominantă, conduce ea viaţa omului şi nu mai dă 
loc altor sentimente. Cînd iubeşti pe Dumnezeu în chip deplin poţi să 
faci tot ce vrei, pentru că nu mai eşti în stare să faci nimic rău. „Iubirea 
nu face rău”, le scria Sfîntul Apostol Pavel creştinilor din Roma. Iar Feri¬ 
citul Augustin zicea: „Iubiţi şi faceţi orice vreţi”. 

Cred că şi în această privinţă, esenţialul /este să fim angajaţi în 
cele ale credinţei, cu toate laturile existenţei noastre, şi să nu fim îngrijo¬ 
raţi că în noi este dominant cutare sau cutare sentiment, ci să lucrăm cu 
capacitatea noastră de acum, ca să putem spori spre tot mai mult bine. 

94 . —— Sfîntul Va sile cel Mare spune că cea mai înaltă filozofie a creş¬ 
tinului este cugetarea la moarte. Ce puteţi adăuga în legătură cu aceasta? 

— Cunosc şi eu cuvîntul Sfîntului Vasile cel Mare, că „cea mai înaltă 
filozofie este cugetarea la moarte”. Nu am ceva de adăugat la aceasta, 
dar am de precizat că la slujba înmormîntării se afirmă mereu „deşertă¬ 
ciunea” lucrurilor pămînteşti, bineînţeles, în faţa morţii, nu pentru viaţa 
însăşi, căci pentru viaţa însăşi şi uneori chiar pentru veşnicie, lucrurile 
care sînt considerate „deşertăciune” apar ca lucruri esenţiale. Altfel, 
n-ar avea nici un rost ca „un pahar de apă” dat în numele Domnului să-şi 
aibă dreapta răsplătire. Omul însă nu trebuie să fie legat de lucrurile vea¬ 
cului acestuia. Gîndul la moarte, la despărţirea de cele pămînteşti, ne poate 
duce la detaşarea de tot ce ne este prisoselnic şi ne poate da imboldul de> 
a pune la dispoziţia altora ceea ce nouă ne prisoseşte. Dar şi în această 
privinţă esenţialul nu este cugetarea propriu-zisă la moarte, ci concepţia 
despre moarte şi despre cele ce urmează după moarte. Fără să contrazic 
pe Sfîntul Vasile cef Mare, eu aş opina că adevărata filozofie este cuge¬ 
tarea la .viaţă, la viaţa veşnică, la veşnicie. Fără această cugetare, fără 

această legătură evanghelică, moartea nu poate dobîndi semnificaţia creş¬ 
tină, care practic ar duce la atitudini pozitive, întemeiate pe cugetarea 
la ea. 


CONVORBIREA A TREIA 
Despre suferinţă 

95. >— Ştiind cita suferinţa este pe pămînt, vă propun în continuare 
cîteva întrebări în legătură cu aceasta. Ce este suferinţa în sine, ce trebuie 
să înţeleagă creştinul prin suferinţă şi care este folosul suferinţei în sens 
evanghelic ? 

Pornind de la suferinţă ca de la o realitate indiscutabilă la care tre¬ 
buie să-i facă faţă cel ce are de suferit, indiferent ce crede el despre su¬ 
ferinţă, creştinul poate să aibă faţă de ea două atitudini: una de accep¬ 
tare şi alta de refuz. O acceptă acela care îi înţelege rostul. O refuză acela 
care nu-i găseşte sensul. în orice caz, o trăieşte cel care o are, fie că o în¬ 
ţelege sau n-o înţelege, fie că o vrea sau n-o vrea. 

Dacă suferinţa este o simplă insuficienţă a firii, gîndul cel dintîi al 
celui ce o are este înzdrăvenirea firii şi înlăturarea suferinţei. Dacă suferinţa 
este dirijată de sus, dacă ea are un sens divin, eâ trebuie acceptată şi 
folosită în vederea perfecţiunii morale. 

Credinţa noastră în Dumnezeu este „biruinţa care a biruit lumea”. 
Deci este şi biruinţa care biruieşte suferinţa. Oamenii credincioşi, ştiind 
că „şi perii capului nostru toţi sînt număraţi”, au încredinţarea că şi su¬ 
ferinţa, cîtă o au de suportat, le este rînduită de pronia divină pentru 
păcate spre a lor mîntuire şi desăvîrşire şi o primesc ca atare. Totuşi, 
trebuie să recunoaştem că oricare ar fi sensul şi rostul suferinţei, oricare 
ar fi folosul ci, dorinţa firească a tuturor este să nu aibă de suferit. Biserica 
se roagă pentru „sănătatea şi mîntuirea” credincioşilor. Ea doreşte ca fiii 
ei să aibă sfîrşitul acestei vieţi pămînteşti „fără durere”. Prin urmare, 
suferinţa o primim dar n-o dorim. O putem primi ca mijloc de ispăşire, 
ca mijloc pedagogic, ca mijloc de îmbunătăţire duhovnicească, dar ne-am 
bucura dacă am putea fi scutiţi de ea. 

Oricîtă bunăvoinţă am avea în înţelegerea suferinţei, oricare ar fi 
învăţătura ce ni s-ar da despre suferinţă, rămîn totuşi multe lucruri neex¬ 
plicate şi inexplicabile: suferinţa copiilor, catastrofele, suferinţele grele, 
durerile care diminuează şi chiar anulează capacitatea de înţelegere, de 
cugetare, de deliberare şi de hotărîre, suferinţele care desfiinţează 
capacitatea de gîndire etc. Se spune că cineva ar fi zis: „Moartea a o sută de 
mii de oameni e o statistică; moartea unui singur om e o tragedie”! 
Aceste cuvinte sînt valabile într-un fel şi pentru suferinţă, în înţelesul că se 

poate da o explicaţie, dar pentru o suferinţă privită în abstract nu însă 
şi pentru o suferinţă concretă, nu pentru propria ta suferinţă, pentru 
suferinţa ce o ai de suportat. 

Oricum, suferinţa este rînduită de Dumnezeu după neştiutele Sale 
judecăţi,. în vederea mîntuirii şi a creşterii noastre în Hristos. 

Eu personal am intrat în viaţa conştientă ca nevăzător. Să zicem că 
vina pentru aceasta o poartă bunicii sau străbunicii mei. Dacă vina pentru 
aceasta o poartă străbunicii mei, pentru ei situaţia mea n-are nici un sens, 
căci eu sînt îngrădit în posibilităţile mele, iar ei nu ştiu nimic despre aceas¬ 
ta. Dacă vina o poartă bunicii mei, nici pentru ei n-ar prea avea sens si¬ 
tuaţia mea deficitară, deoarece ei prea puţin au fost martori la această 
situaţie de neputinţă şi în orice caz situaţia mea deficitară se prelungeşte 
cu mult după durata vieţii lor. Dar poate că vina pentru situaţia mea o 
poartă părinţii mei. Nici în acest caz nu văd o justificare a insuficienţei 
mele, întrucît ei au privit totdeauna ca ceva normal pentru mine şi pentru 
ei situaţia mea. In ce mă priveşte, mărturisesc că n-am constatat şi n-am 
observat niciodată la părinţii mei vreun avantaj moral faţă de alţi oameni, 
care n-au avut în f amili a lor astfel de cazuri. Dar poate în cele din urmă 
la baza situaţiei mele deficitare nu e o vină propriu-zisă, ci e o raţiune divi¬ 
nă, pozitivă, în vederea folosului meu propriu şi al altora, care ax veni 
în legătură cu mine şi care ar putea cîştiga ceva pozitiv din situaţia mea 
specială. Eu aşa am nădejde. De aceea dau laudă lui Dumnezeu pentru 
toate. 

Suferinţa ne apropie, ne leagă mai mult de Hristos, ne fereşte de pă¬ 
cate, ne ajută mult la mîntuire, fiind rânduită de Dumnezeu ca un canon 
de ispăşire a păcatelor noastre. 

96. ■— Care este raţiunea suferinţei, după învăţătura Sfintei Evanghelii? 

— Tot ce învaţă Sfinţii Părinţi şi în general Biserica despre suferinţă 

îşi găseşte temeiuri în Sfînta Evanghelie şi în Sfînta Scriptură în general. 
Dificultatea este doar să reuşim să găsim pentru noi înşine sensul şi rostul 
suferinţei, cu toate temeiurile pe care le aflăm în scrierile consacrate. 

97. — în cîte feluri s-ar putea împărţi suferinţa omenească şi ce 
legătură este între ele? 

— Cred că suferinţa omenească poate fi împărţită în două: suferinţa 
sufletească şi suferinţa trupească. Aceste două feluri de suferinţe sînt în 
strânsă legătură, deoarece omul este o fiinţă unitară, nu o fiinţă împărţită. 

98. — Care este cea mai evanghelică atitudine a creştinului faţă de 

suferinţă ? » 

— Cea mai evanghelică atitudine a creştinului faţă de suferinţă este 
să o primească „ca din mina lui Dumnezeu”, deci cu bucurie, cu încredin- 

ţâre că îi este de folos şi cu dorinţa sinceră de a se sfinţi prin ea, ştiind că 
fără suferinţă nu este mîntuire. 

99. ■— Ce datorii de conştiinţă avem faţă de cei care suferă atît tru¬ 
peşte cit şi sufleteşte? 

— Datoria de conştiinţă a fiecăruia dintre noi faţă de cei ce suferă 
este aceea de a-i ajuta, de a-i 1 mîngîia, de a le potoli suferinţa şi de a le 
împlini lipsurile, cu prisosul nostru de efort. „Purtaţi sarcina unii altora !” 

100. — Care sînt principalele mijloace care ne stau la dispoziţie pentru 
alinarea suferinţelor omeneşti? 1 

— Mijloace de a alina suferinţele omeneşti sînt diferite, ele referindu-se 
la natura suferinţei şi la specificul persoanei. De obicei, oamenii care au 
de suportat o suferinţă grea au simţămîntul însingurării şi complexe de 
inferioritate. Acestea ştiindu-le, cea dinţii grijă să ne fie aceea de a-i face 
pe cei ce suferă să simtă şi să înţeleagă ca sîntem împreună cu ei, şi totdeauna 
să le dăm curaj. Ne spune inim a ce avem de făcut, dacă avem inimă. 
Să ne rugăm pentru ei, să-i cercetăm, să-i ducem la biserică, să le dăm cărţi 
sfinte. 

101. Cine este, după învăţătura Bisericii, aproapele nostru? 

— Mila creştină se acordă tuturor oamenilor. După învăţătura Bise¬ 
ricii, aproapele nostru este „omul de lîngă noi”, oricine ar fi acela şi indi¬ 
ferent de raportul pe care l-ar putea avea faţă de noi (rudenie, prieten, 
simplă cunoştinţă, duşman etc.). 

102. — Mila creştină se acordă în mod preferenţial numai credincio¬ 
şilor sau tuturor oamenilor indiferent de credinţa, de neamul şi de viaţa 
lor ? 

— Mila creştină se acordă tuturor oamenilor, indiferent de credinţa, 
viaţa, neamul lor, chiar dacă în primul rînd sîntem aplecaţi şi îndemnaţi 
să-i ajutăm pe cei de o credinţă cu noi. 

103. ^—Mila făcută în numele lui Hristos, cu scop de răsplată, este 
primită la Dumnezeu? Care milostenie nu aduce nici o răsplată? 

— Dumnezeu primeşte mila care se face în numele Lui. Putem căuta 
şi răsplata, căci ni s-a făgăduit şi ni se va da, deşi e mai bine şă facem binele 
cu simpla dorinţă de a-i sluji lui Dumnezeu. 

104. — Care este deosebirea între mila socială, în general, şi cea creş¬ 
tină? Au amîndouă acelaşi izvor, aceeaşi origine, sau nu? 

— Mila socială şi mila creştină sînt aspecte diferite ale dispoziţiei 
umane de a se milostivi, dispoziţie ce îşi are originea în fondul fiinţei ome 
neşti, creată de Dumnezeu după chipul Său. Deosebirea între una şi cea 

laltă o constituie calitatea morala a săvîrşitorului. Mila creştină este mila 
pe care o fac creştinii în numele lui Hristos, iar pe cea socială o fac creş¬ 
tinii şi necreştinii în numele binelui obştesc ca operă de binefacere. 

105. — Mila socială, filantropia, aduce vreun folos sufletesc celui care 
o face, dacă nu este făcută în numele lui Hristos? 

— Binele aduce totdeauna folos celui ce îl face, dacă nu prin altceva, 
cel puţin prin faptul că el creează o dispoziţie binevoitoare, îl face pe om 
capabil de şi mai mult bine. Binele, oricare i-ar fi scopul, mai are şi cali¬ 
tatea de a înmulţi bucuria. Or, bucuria poate fi considerată şi ea o răsplată 
a binelui. Fiecare face binele la măsura lui şi de pe poziţia lui. 

106. -—Cum au contribuit dintotdeauna călugării, mină ştirile şi 
Biserica, în general, la alinarea suferinţei în lume? 

— Călugării, mînăstirile şi Biserica în general au contribuit dintot¬ 
deauna la alinarea suferinţei prin rugăciune, milostenie, sfat, ajutor, 
mîngîiere, încurajare. La alinarea suferinţei, individual şi colectiv, credin¬ 
cioşii contribuie pe măsura priceperii, puterii şi aşezării lor sufleteşti. Să nu 
uităm că cele dintîi spitale au fost bolniţele mînăstireşti, iar prin oraşe 
primele spitale au fost înfiinţate de Biserică. 


107. <— Una din cele mai importante fapte ale milei creştine este jertfa 
liturgica, rugăciunea pentru oameni, mai ales pentru cei din suferinţă. 
Nu este aceasta eea mai înaltă milostenie şi jertfă creştină pe care o aduc 


călugării, Biserica, în general, pentru lume? 

— Ba da. Rugăciunea are foarte mare importanţă pentru lume, în 
general, ca şi pentru persoanele singuratice, în special; pentru cei sănătoşi 
şi în bună stare, ca şi pentru cei bolnavi şi în suferinţă. Numai că nu tre¬ 
buie să rămînem doar la rugăciune, cînd e nevoie de mai mult decît de rugă¬ 
ciune. în Pateric se spune că un părinte, care era mai mare peste o obşte 
de zece inşi, se ruga lui Dumnezeu ca şi în viaţa de dincolo de mormînt 
să fie şi el împreună cu ucenicii lui. Condiţia pentru aceasta a fost stabilită 
prin minune dumnezeiască: „Sa fie ucenicii la măsurile părintelui” şi atunci 
vor putea fi împreună în veşnicie. în viaţa aceasta pămîntească s-a con¬ 



statat că ucenicii nu erau la măsurile părintelui. Căci ei n-au ajutat pe un 
bolnav pe care l-au găsit pe cale, pe cînd părintele, cu toate că era singur, 
şi-a dat toată silinţa să-l ajute pe acel bolnav, care de fapt nu era un bolnav 
obişnuit, ci era îngerul iui Dumnezeu, închipuit într-un bolnav, fără ajutor. 

Este interesant de observat că cei zece ucenici ai părintelui, deşi erau 
cu toţii împreună, nu s-au simţit îndemnaţi să facă ceva concret pentru cel 
ce se întîmplase a ie fi In cale, în timp ce părintele, singur fiind, s-a gîndit 
să-l transporte în spate şi să nu-1 lase acolo unde îl întîlnise. Pe mine, de 

la prima lectură a acestui pasaj din Pateric m-a surprins felul cum a în- 
tîmpinat bolnavul de pe cale constatarea celor zece ucenici, că n-au ce să 
facă pentru el. Bolnavul, ca şi cum ar fi fost de acord cu ei, că într-adevăr 
n-au cum să-l ajute, a zis: „Duceţi-vă şi rugaţi-vă,pentru mine”. Mie, 
acest cuvînt mi-a apărut de la prima lectură şi a continuat să-mi rămînă 
în minte ca o ironie. Bineînţeles, are şi rugăciunea rostul ei, dar ea nu 
înlocuieşte şi nu suplineşte ceea ce s-ar mai putea face şi ceea ce ar mai 
trebui de făcut, adică mila, ajutorul material efectiv. 

108. —Dar sfatul, mîngîierea duhovnicească, învăţătura, îmbărbă¬ 
tarea şi cuvîntul de folos pe care îl dau călugării — îndeosebi duhovnicii — 
mir enilor şi tuturor celor din suferinţă nu constituie o jertfă şi milostenie 
de aceeaşi importanţă cu sfînta rugăciune? 

— Sfatul, mîngîierea duhovnicească, învăţătura, îmbărbătarea şi cu¬ 
vîntul de folos —fiecare în parte şi toate la un loc — au mare importanţă 
în sine, împreună cu rugăciunea, dar nu ne absolvă şi de alte îndatoriri, 
cînd trebuie şi putem să facem mai mult. Nimic nu»i jertfă cînd nu 
se face din toată inima, cu rîvnă şi cu osteneală. 

109. —Nu cumva aceasta este şi rămîne, mai ales astăzi, cea mai 
importantă chemare a călugărilor de care depinde în bună parte 
mîntuirea lor? 

— Mîntuirea călugărilor depinde de rîvna lor pentru Dumnezeu şi 
pentru propria desăvîrşire, care se lucrează în comuniune cu Dumnezeu şi 
cu oamenii. Nu poţi face în rugăciune ceea ce n-ai face în realitatea faptelor. 
Nu poţi cere de la Dumnezeu să facă El ceea ce de fapt nu faci tu însuţi, 
la măsurile tale, sau ceea ce n-ai face dacă ai avea mai multe posibilităţi. 
Rugăciunea noastră pentru oamenii din suferinţă este echivalentul 
iubirii noastre faţă de cei pentru care ne rugăm. Fără acest echivalent, 
rugăciunea ar suna cam aşa: „Fă Tu, Doamne, pentru robul Tău acesta, 
ca eu şi aşa, n-aş face nimic sau aproape nimic”. Rugăciunea în care nu-ţi 
pui inima pentru aproapele nu-i rugăciune, ci formalitate şi profesiona¬ 
lism. Astăzi şi totdeauna, trebuie să facem „totul” pentru cei ce au tre¬ 
buinţă de noi. Dacă nu facem „totul”, facem prea puţin, chiar şi atunci cînd 
ni s-ar părea că facem mult. E prea puţin să te rogi, cînd ai putea să faci 
şi altceva dar nu faci. 

f 110. — Întrucît sfinţia voastră aveţi o profundă experienţă a suferin¬ 
ţei, fiind nevăzător din naştere, vă rog, Părinte Teofil, să ne spuneţi cum 
aţi putut duce cu răbdare această bucurie a crucii pe care v-a rînduit-o 
Dumnezeu? în ce v-aţi găsit mai multă mîngîiere şi alinare duhovnicească? 

— Eu, într-adevăr, am intrat în viaţa conştientă fără vedere, ceea ce 
practic înseamnă că n-am văzut niciodată.* Aceasta înseamnă că de fapt 

lipsa mea de integritate corporală este normalul fiinţei mele, iar viaţa în 
limitele lipsei de vedere este viaţa mea normală. Dovadă acestei realităţi 
o constituie faptul că eu am învăţat de la alţii că nu văd, fără însă să fi 
putut ajunge vreodată să-mi dau seama ce estş. vederea în realitatea ei, 
experiată de toţi cei ce au capacitatea vizuală. Cred că e bine să precizez 
. aici că am şi eu un foarte redus rest de vedere; şi anume fac deosebire 
între lumină şi întuneric. Şi, pentru că lumina nu este omogenă, ci primeşte 
nuanţa lucrurilor pe care le învăluie, am şi eu senzaţii de lumină şi umbră 
în raport cu obiectele din imediata mea apropiere. în felul acesta, reperez 
obiectele din jurul meu, fără a putea preciza ce obiect am în faţă. Disting 
şi nuanţe de culori, la măsura „închis, deschis”. Astfel, pentru mine, galbenul 
e tot alb, iar albastrul e negru. De fapt, eu nici nu mă raportez la culori, 
imaginaţia mea făcînd abstracţie de aceste realităţi care ţin esenţial de 
vedere. 

Dat fiind faptul că extrem de redusa mea capacitate vizuală n-are 
atît un rol cognitiv, cit un rol practic, orientativ, trăirea mea interioară 
este o trăire fără imagini vizuale sau cel mult cu imagini de factura 
„lumină-umbră; închis-deschis”. Astfel, viaţa mea lăuntrică este o viaţă 
de nevăzător autentic, ceea ce înseamnă că nu ştiu şi nici nu pot şti ce este 
vederea şi cunoaşterea pe baza ei. Pentru o ,cît mai bună precizare, mai 
pot adăuga că n-am depăşit niciodată limitele lipsei de vedere şi că, chiar 
atunci cînd mi-am închipuit că văd, în realitate mi-am experimentat 
nevederea. 

Conştiinţa lipsei de vedere mi-am cîştigat-o progresiv; am învăţat 
de la alţii s-o cunosc. Am aflat de la alţii că eu, spre deosebire de ceilalţi, 
„nu văd”. Am înţeles tîrziu sensul pe care îl are lipsa mea de vedere, iar 
aceasta am înţeles-o din viaţa practică: ceilalţi ştiau lucruri pe care eu nu 
numai că nu le ştiam, dar nici nu puteam să le ştiu vreodată. Ceilalţi puteau 
să facă lucruri pe care mie îmi era cu neputinţă să le fac. 

Este ştiut că viaţa nu se trăieşte prin comparaţie, ci fiecare om îşi 
are viaţa lui proprie, propria lui experienţă. Cei din jurul meu intuiau 
gravitatea situaţiei mele speciale, pe cînd mie mi se părea normală şi nu-mi 
dădea nici un fel de frămîntare. Pentru mine, la acea vreme, singurul 
inconvenient era că nu mă puteam încadra normal în circuitul vieţii, aşa 
cum îşi duceau viaţa cei de vîrsta mea. Toate aceBtea, bineînţeles, s-au 
adăugat la experienţa mea de viaţă şi mi-au format conştiinţa Bituaţiei 
mele speciale, în raport cu societatea în care aveam să-mi desfăşor viaţa'şi 
activitatea. 

Am amintit toate acestea, pentru a putea contura mai precis poziţia 
mea reală faţă de infirmitatea pe care o am şi de care nu pot face abstracţie, 
dar care n-a fost şi nu este pentru mine fceea' ce cred oamenii cu vedere 

că ar fi. Deci, la drept vorbind n-am avut de luptat — cum s-ar crede — 
pentru dobîndirea unui echilibru. Lucrurile au mers aşa, ca de la sine. 
Totul s-a desfăşurat în mod normal, numai că în condiţiile nevederii. 

Mai este de menţionat că, şi în condiţiile lipsei de vedere, eu am dus o 
viaţă normală, în sensul că părinţii mei, deşi oameni simpli de la ţară, au 
avut priceperea de a mă introduce în mediul înconjurător, apelînd la 
celelalte posibilităţi ale mele şi, în acelaşi timp, mi-au dat putinţa să intru 
şi să mă menţin în legătură cu rudele şi consătenii şi au mijlocit relaţii 
între mine şi copiii de vîrsta mea. Această moştenire am dus-o mai departe 
ceilalţi ani ai vieţii mele. 

Â venit apoi vremea şcolarizării. Părinţii mei şi mai ales mama, au 
făcut efortul de a mă da la o şcoală specială, unde, departe de casa părin¬ 
tească, am urmat vreme de cinci ani, revenind în familie doar în vacanţele 
mari. Şcoala mi-a- adus cunoştinţe şi preocupări noi, precum şi un spor de 
încredere în mine însumi, dlndu-mi totodată şi un ascendent intelectual 
faţă de cei din imediata mea apropiere. Înaintînd în vîrstă şi în cultură, 
am înaintat şi în încrederea pe care o dă cultura, mai cu seamă într-un 
mediu în care nivelul de pregătire intelectuală este destul de redus. 

încă înainte de a fi mers la şcoală, am cunoscut biserica şi datinile 
legate de viaţa satului, în legătură cu rînduielile bisericeşti. La sfintele 
slujbe am luat parte încă de cînd aveam vîrsta cea mai fragedă, respectiv 
într-o vreme cînd nici măcar nu-mi dădeam seama că acolo se spune ceva 
cu sens, se rosteşte ceva cu rost. în viaţa conştientă am intrat ca rugător 
către Dumnezeu, mai precis, ca rostitor de formule de rugăciune. „Tatăl 
nostru” şi „Îngerul” nu ştiu cînd le-am învăţat, după cum nu ştiu nici 
cînd am învăţat să-mi fac semnul sfintei cruci. 

M-au urmărit tot timpul ideile religioase, mi-au fost prezente 
întotdeauna cunoştinţele religioase, dobîndite în familie şi la şcoală şi 
am avut mereu dorinţa de îmbisericire, mai ales prin participarea la sfin¬ 
tele slujbe, cîntînd la strană şi rostind rugăciuni. Şi aceasta m-a pus în 
atenţia credincioşilor, nare mă apreciau pozitiv. Practica rugăciunii n-am 
lăsat-o niciodată. Ba mă rugam mai mult decît colegii mei, căci nu. mă 
rezumam numai la rugăciunea de program ci, mai cu seamă dimineaţa* 
şi seara, mă rugam destul de mult, rostind rugăciunile pe care le ştiam şi 
pe care le repetam de mai multe ori. Mai citeam şi rugăciunile cuprinse 
într-o carte de rugăciuni, tipărită în Braille, la tipografia şcolii în care 
învăţam. 

Trebuie însă să remarc faptul că toate acestea le făceam mai mult 
exterior, ca preîntîmpinare a unei datorii, nu ca pe ceva ce izvora din con¬ 
vingerile mele religioase, care, la vremea aceea, erau mai mult idei cu ca¬ 
pacitate de angajare, nu convingeri propriu-zise, structurale. De altfel, 

nu-i de mirare că lucrurile stăteau aţa, dacă luăm în. consideraţie faptul că 
n-am trăit într-un mediu religios, ci numai într-o societate în care exista şi 
o „modă religioasă”, în care se învăţau şi se colportau şi idei religioase. 

Am pornit în viaţă cu credinţa în Dumnezeu, cu practici religioase 
pe măsura credinţei ce o aveam. Pe parcurs, credinţa mi s-a luminat şi mi 
s-a adîncit. Pe lîngă credinţă s-a adăugat şi cultura pe care mi-am agonisit-o 
de-a lungul anilor. Credinţa în Dumnezeu şi cultura mi-au fost, prin 
urmare, două elemente de bază care m-au ajutat în mod esenţial în viaţă. 
Credinţa în Dumnezeu mi-a dat un suport moral, iar cultura mi-a dat 
putinţa să mă afirm. Prin credinţă şi prin cultură mi-am făcut apoi şi 
relaţii cu diferiţi oameni, care au însemnat mult în viaţa mea şi care, ca 
prieteni şi cunoscuţi, au făcut totdeauna abstracţie de situaţia mea spe¬ 
cială şi m-au integrat între ei ca pe un „egal” al lor, deci nu ca pe un 
„deficient”. 

Toate acestea s-au reflectat în mod pozitiv în sufletul meu, mi-au dat 
încredere şi curaj, mi-au pus în valoare energiile, mi-au dat şi o mulţumire 
sufletească de sine, precum şi bucuria de a mă şti cuprins în gîndurile 
şi simţămintele frăţeşti ale semenilor mei. In aceste condiţii infirmi tatea 
nu mă preocupa, deşi era tot atît de reală ca oricînd. Ea îmi prezenta 
inconveniente, dar niciodată nu mă gîndeam la ea, ci mă raportam doar 
la inconvenientele pe care le vedeam şi le socoteam ca rezolvabile chiar, 
şi în condiţiile lipsei de vedere. 

Mai trebuie de menţionat ceva: lipsa vederii nu este o lipsă simţită, 
privită în ea însăşi. Vreau să spun că mie mi se pare tot atît de normal că 
nu văd, cum li se pare celor cu vedere de normal că văd. Şi ca să fiu în¬ 
ţeles, este locul să spun şi aceea că eu nu simt nevoia să văd ca să ştiu cum 
se prezintă lumea în latura ei cunoscută numai celor cu vedere, sub as¬ 
pectul ei vizual. Mie îmi ajunge cît ştiu despre lume şi despre oamenii cu 
care vin în legătură. Nu mă stinghereşte cu nimic faptul că pentru a mă 
orienta am nevoie de cineva să mă ajute. Asta intră în normalul meu de 
viaţă. 

Am avut în viaţă şi mari dificultăţi, provenite de pe urma infirmităţii 
mele. Mă gîndesc la acele dificultăţi pe care oamenii cu vedere le-ar fi 
rezolvat fără probleme sau nu le-ar fi avut. în situaţii grele, nu m-am gîndit 
niciodată să s-ar fi putut să fie şi altfel. Am ştiut totdeauna că realităţile 
sînt realităţi şi că nu se poate tace abstracţie de ele. 

Cele mai mari greutăţi, în situaţia mea specială, le-am avut ca student 
la Teologie, în primul an de studii şi pînă după vacanţa de Crăciun, din 
anul al doilea. Era uri fel de zbucium, de nemulţumire din pricina neînţe¬ 
legerii din partea colegilor mei, din pricina greutăţilor de a mă informa 
pentru studii. Nu ştiam pe atunci de smerenie şi de luptă cu patimile în 

vederea nepatimirii, cu toate că şi atunci eram sincer în urmărirea binelui 
şi aveam preocupări religioase. De altfel, trebuie să spun şi aici ceea ce 
spun adeseori, anume că lucrurile esenţiale nu le-am învăţat la Teologie, ci 
la mînăstire, din Pateric şi din Filocalie. 

Toate acestea fiind spuse, cred că acum avem toate elementele pentru 
a putea conchide că un preţios ajutor şi, de fapt, cel mai preţios ajutor 
pentru propria mea linişte, în situaţia specială pe care o am, a fost şi 
este credinţa în Dumnezeu. M-a ajutat şi mă ajută mult şi cultura. Iar 
aceasta, din fericire, se grefează pe un fond sufletesc structural deschis 
pentru mulţumire. Altfel spus, mă ajută mult şi firea. Dar să nu pierdem 
din vedere şi să nu uităm că toate acestea au fost secondate şi de condiţiile 
de viaţă mulţumitoare. Totdeauna am avut prieteni, oameni care m-au 
completat, m-au ajutat, mi-au dat posibilitatea să mă informez, să mă 
orientez, să mă simt bine. Am desfăşurat o activitate care m-a pus în 
atenţia semenilor mei, dintre care cei mai mulţi sînt bucuroşi să mă vadă* să 
mă întîlnească, să stea de vorbă cu miixe. Credincioşii care vin la mînăstire 
sînt bucuroşi să mă asculte. Ei nu caută în mine „un orb”, „un deficient”, 
ci caută pe omul despre care au încredinţarea că ar corespunde aşteptă¬ 
rilor lor. Sau, căutîndu-mă pe mine, caută pe omul în care s-au împlinit 
cîndva, pe omul în care s-au odihnit |i în care speră să se mai odihnească. 
Infirmitatea mea nu înseamnă nimic pentru ei, cum nu înseamnă ea nimic 
nici pentru prietenii mei cu vedere, care îmi suplinesc lipsa prin puterile 
lor, fără să fie stingheriţi de aceasta. 

111. ,— V-aţi rugat vreodată lui Dumnezeu să vă dea vedere ochilor, 
sau aţi dobindit vederea cea duhovnicească a inimii care mîngîie pe iubitorii 
de Hristos ? 

— M-am rugat lui Dumnezeu să-mi dea vedere, dar aceasta am făcut-o 
numai în copilărie, şi îndemnat de alţii. Dacă mi-am dorit în general să 
văd, mi-am dorit aceasta mai mult pentru a ieşi din starea de deficitar sau 
de inferioritate, faţă de oamenii întregi. N-am ajuns la „vederea duhov¬ 
nicească a inimii”, am însă o mulţumire sufletească neclintită, iar aceasta 
sînt sigur că mi-a dat-o D umn ezeu. 

112. — Ce latură aTeologiei v-a plăcut mai mult şi ce teză de licenţă 
aţi susţinut? 

— La Teologie m-am ocupat mai mult de Noul Testament. Teza de 
licenţă am avut-o la catedra de Noul Testament, cu subiectul „Soteriologia 
Noului Testament”. 

113. _Cînd aţi simţit chemare de la Dumnezeu pentru viaţa călu¬ 
gărească şi în ce an aţi luat jugul cel bun al lui Hristos? 

— Gîndul de a mă face călugăr l-am avut din copilărie. La vîrsta 
de 13 ani şi jumătate chiar m-am prezentat la Mînăstlrea Sîmbăta, pentru 
a fi primit, în vederea călugăriei. Părintele Arsenie mi-a dat îndrumările 
necesare dar nu m-a primit. Mi-a spus că la vîrsta aceea nu pot şti nici eu 
dacă voi rămîne la gîndul de a fi călugăr. Mi-a mai spus că infirmitatea 
mă face impropriu pentru mănăstirea la care m-am adresat, dat fiind 
faptul că este o mînăstire începătoare şi apoi. Mitropolitul Nicolae Bălan 
intenţiona ca la Sîmbăta să aibă obşte numai de intelectuali, licenţiaţi 
în Teologie. 

Dat fiind cele arătate mai sus, mi-am continuat şcoala, urmînd liceul 
şi după aceea Teologia. Gîndul călugăriei m-a însoţit în general, dar nu cu 
destulă statornicie. Cînd am absolvit Institutul Teologic din Sibiu m-am 
prezentat la Mitropolitul Nicolae Bălan ca să-i mulţumesc pentru ajutorul 
moral şi material pe care mi l-a dat spre a putea studia Teologia. El m-a 
întrebat ce am de gînd să fac, ca absolvent de Teologie. N-aveam ceva 
deosebit de făcut. M-a întrebat atunci: „De ce nu vrei să mergi la Sîmbă¬ 
ta?” Răspunsul meu a fost clar şi precis: „Pentru că nu sînt hotărit”. 

M-am retras apoi în familie, la părinţi, unde am lucrat la teza de 
licenţă. în cele din urmă m-am hotărît pentru călugărie. Hotărîrea mi-a 
venit în felul următor: Era în duminica a doua a Postului cel Mare din 
anul 1953. Mă găseam în biserică, Ia utrenie. Tocmai se citea icosul Sfîn- 
tului Grigorie Palama. Mi-a venit atunci în minte ideea că Biserica pre¬ 
ţuieşte, mai presus de orice, stilul de viaţă monahală. Mi-am dat atunci 
seama că eu nu am nici o piedică pentru a realiza, pentru a trăi acest stil 
de viaţă şi m-am hotărît să pornesc pe calea călugăriei. Odată cu acest 
gînd mi s-a umplut inima de o negrăită bucurie, care m-a urmărit mai 
multă vreme. Am pornit deci la împlinirea celor de trebuinţă pentru a mă 
putea încadra într-o mînăstire. Preferam Mînăstirea Sîmbăta. 

Mitropolitul Nicolae Bălan, după cum mi-a spus el însuşi, aştepta 
această hotărîre aşa că totul a mers repede şi cu succes. La 1 aprilie 1953, 
în miercurea săptămînii celei mari, m-am prezentat la mînăstire, unde mă 
găsesc şi acum, după 29 de ani. în acelaşi an am fost tuns în monahism 
de către Mitropolitul Nicolae Bălan, în ziua de 15 august, la hramul 
mînăstirii. 

114. —De cînd aţi început să aprofundaţi scrierile Sfinţilor Părinţi 
şi ce opere anume v-au întărit duhovniceşte şi v-au mîngîiat? 

— Venind la mînăstire, era firesc să-mi fie accesibile cărţi ca Filocalia 
şi Patericul. Mi-au fost accesibile bineînţelefe şi alte cărţi^ din scrierile 

Sfinţilor Părinţi. Se citeau la masă şi mi le citeau şi personal unii dintre 
vieţuitorii din mînăstire. 

Pe atunci eram în mînăstire trei foşti colegi de Teologie şi chiar de an, 
aşa că prin mijlocirea colegilor mei puteam ajunge şi eu Ia cunoştinţa scri¬ 
erilor respective. 

La Scurtă vreme am început să-mi copiez în Braille unele din aceste 
scrieri. Mi-am copiat Filocalia, voi. I, în întregime, mi-am copiat, de ase¬ 
menea, din voi. IV al Filocaliei, scrierile Părinţilor trezvitori: scrierile lui 
Isihie şi ale lui Filo tei, ale Sfîntului Ioan Damaschin, precum şi scrierile 
lui Talasie Libianul, Teodor al Edesei, Ioan Carpatiul. Am copiat 
apoi cărţi, ca: Războiul nevăzut. Paza celor cinci simţuri. Scara Sfîntului 
Ioan Scărarul, Cuvintele cuviosului Dorotei, scrierile Sfîntului Isaac 
Siriil. Mi-am mai copiat, tot în Braille, Filocalia V. Mi-am înregistrat, în 
ultimii ani, pe bandă, volumele VI, VII, VIII şi IX din Filocalie. 

Tot în Braille mi-am copiat şi unele predici din cele ale Sfîntului Ioan 
Gură de Aur, cum sînt „Cuvîntările la praznicele împărăteşti”, „Predicile 
despre pocăinţă”, „Predicile despre statui”. La fel, mi-am copiat în Braille 
„Urcuşul lui Moise”, de Sfîntul Grigorie de Nyssa, precum şi „Comentar 
la Cîntarea Cîntărilor”. De la Sfîntul Grigorie de Nazianz mi-am copiat 
„Tratatul despre preoţie”. De toate acestea m-am ocupat şi le-am apro¬ 
fundat. Cele mai practice dintre cărţile citite de mine mi sc par a fi voi. I, 
II, IV şi IX din Filocalie, apoi Patericul şi „Paza celor cinci simţuri”, 
împreună cu Cuvintele Cuviosului Dorotei. 

Pe lingă acestea mai am, tot în Braille, însă în limba germană, cărţi 
ca: „îndrumare la viaţa evlavioasă”, de Sfîntul Francisc de Sales; „Istoria 
unui suflet”, de Sfînta Tereza de Lisieux, „Urmarea lui Hristos”, de Toma 
de Kempis, şi „Confesiunile” Fericitului Augustin. 

în franceză, pe bandă magnetică, am următoarele cărţi: „Cate¬ 
hezele Sfîntului Simeon Noul Teolog”; „Cuptorul Babilonului”, de Pla¬ 
cide Desseille şi „Cuvintele cuviosului Isaia”; iar în Braille, „Regulele 
monahale ale Sfîntului Benedict”. Toate acestea îmi sînt de un real folos. 

115. — Ce părinte duhovnicesc v-a folosit mai mult in viaţă şi v-a 
rămas mai aproape de inimă ? 

— M-am spovedit în viaţa mea de pînă acum la mai mulţi duhovnici. 
Majoritatea dintre duhovnicii mei s-au mulţumit doar să asculte spove¬ 
dania făcută de mine şi să-mi dea îndrumări generale. Cîţiva însă mi-au 
folosit în chip real. 

Un duhovnic, care mi s-a impus prin seriozitatea cu care punea pro¬ 
blemele şi pe care l-am întîlnit încă în vremea cînd eram elev de liceu, a 
fost părintele Justinian Dalea, pe atunci duhovnicul Mînăstirii de maici 

Timişeni, din Banat. Alt duhovnic care mi-a rămas în atenţie, de data 
aceasta de o factură cu totul nouă, serafică, cu o lărgime de înţelegere 
a neputinţei omeneşti şi cu o pogorîre care aduce aminte de Sfîntul Ioan 
Hrisostom, un duhovnic de inimă, adică un duhovnic în care inima primează, 
a fost părintele Serafim Popescu, care mă chiverniseşte şi acum şi pe 
care îl voi menţine pînă la sfîrşitul vieţii unuia dintre noi. 

La puţină vreme după ce am intrat în mînăstire, venindu- m i gîndul 
că în această nouă situaţie aş avea mai puţine posibilităţi şi mijloace de 
a fi de folos oamenilor, deşi în realitate aveam mai multe posibilităţi dar nu 
le cunoşteam, spunîndu-i părintelui Serafim acest gînd şi arătîndu-i nedu¬ 
merirea mea. Prea Cuvioşia Sa mi-a spus simplu: „Nu te mai gîndi la 
aceasta pentru că nu noi hotărîm folosul pe care-1 aducem oamenilor, ci 
Dumnezeu lucrează prin noi, spre folosul altora. Frăţia ta pregăteşte-te în 
aşa fel ca Dumnezeu să poată lucra cu frăţia ta acolo unde vrea EI şi unde 
ştie El că trebuie să fii de folos”. A fost un sfat pe care l-am verificat ca 
foarte bun şi de care mă voi ţine toată viaţa. Cu un alt prilej, tot într-o 
situaţie de nedumerire, mi-a spus părintele Arhimandrit Serafim: „Oriunde 
simţi că se cinsteşte Hristos, să te duci, că nu greşeşti”. Mai tîrziu, cu oca¬ 
zia unei spovedanii la părintele Cleopa din Mînăstirea Sihăstria, acesta 
mî -a atras atenţia, prin prima întrebare ce mi-a pus-o, asupra importanţei 
pe care o are păzirea minţii. , / - ; 

116 . — C um vă împărţiţi timpul pentru rugăciune, pentru ascultare, 
pentru citire şi odihnă? 

— Iau parte la sfintele slujbe din cadrul mînăstirii, iar pravila per¬ 
sonală cîtă o fac, mi-o programez mai ales în ceasurile dimineţii. Nu am 
o ascultare precisă, dar cînd pot face ceva în cadrul mînăstirii, o fac cu 
toată bucuria, chiar dacă în astfel de împrejurări s-ar întîmpla să nu reu¬ 
şesc a-mi împlini alte obligaţii personale. Principiul meu este „Totul pentru 
Dumnezeu, cu Dumnezeu”. Nu-mi număr metaniile sau închinăciunile, 
pentru că nu urmăresc cantitatea, ci calitatea. De altfel, nici n-am fost 
educat într-o călugărie şablon. Am convingerea că nu nedreptăţim pe 
Dumnezeu cînd nu reuşim să ne împlinim programul de rugăciune de mai 
înainte stabilit, dacă ne silim să facem „totul pentru Dumnezeu”. în 
acest sens vorbeşte şi Cuviosul Moise Arapul în convorbirile cu Cuvioşii 
Gherman şi Casian, cînd aceştia au vizitat pustia schetică (A se vedea 
„Convorbirile cu Părinţii din pustia schetică’”, cuprinse în Filocalia, voi. 
I, aşa cum le relatează Sfîntul Ioan Casian). . • i • :•» * 

Sînt destul de rîvnitor pentru agonisirea unei culturi atît duhovni¬ 
ceşti, cit şi generale. Pentru nevoile ceasului de faţa, am învăţat şi unele 
limbi străine care mife, ca nevăzător, îmi sînt necesare pentru că prin mijlo- 

cirea lor am acces la cărţile pe care străinii le tipăresc pentru nevăzători. 
Pe lingă aceasta, pot fi de folos trecătorilor străini care vizitează mînăsti- 
rea noastră şi care sînt bucuroşi să poată comunica cu noi. 

Fac ce-mi este propriu şi am convingerea că nu mă va osîndi Dumne¬ 
zeu că am lucrat cu puterile pe care tot El mi le-a dăruit. Cînd voi putea 
face mai mult, mai mult voi face. Deocamdată sînt în situaţia celui care, 
deşi călugăr, îşi lucra ţarina şi din ce agonisea dădea milostenie. Unora 
li se părea că acest mod de lucrare nu se potriveşte cu vieţuirea cea mai 
presus de lume şi i-au interzis acest mod de lucrare. El a spus: „Dacă nu 
mi se dă voie să fac ceea ce pot face, altceva tot nu pot face” (Pateric). 
Aşa sînt şi eu. Veni-va oare vremea să las toate şi să urmez Domnului 
Hristos? Sau poate voi urma Domnului totdeauna cu toate ale mele, iar 
realizările pe care le voi avea în această situaţie le voi oferi Domnului, 
zicînd: „Ale Tale dintru ale Tale”, iar cei ce se vor bucura de ele poate 
vor zice în rugăciunea către Dumnezeu: „Pe Tine Te lăudăm, pe Tine Te 
binecuvîntăm, Ţie îţi mulţumim. Doamne, şi ne rugăm Ţie, Dumnezeului 
nostru”. Fie voia Domnului! 

Adeseori sînt la îndemina vizitatorilor care vin la noi, prezentînd 
istoricul mînăstirii şi dînd explicaţii şi lămuriri. Cînd sînt solicitat stau de 
vorbă cu unii dintre credincioşii care doresc cuvînt de folos, deşi de cele 
mai multe ori îi trimit la preoţii duhovnici. Odată cu aceasta mă ocup şi 
de diferite studii, în vederea progresului meu sufletesc şi în vederea pregă¬ 
tirii pentru predică. 

Nu am un program bine precizat, pentru că în condiţiile noastre aşa 
ceva nici nu se poate realiza. Deseori este cazul să zicem ca un părinte 
din Pateric: „Cu Hristos merg să lucrez în cutare loc”. Se ivesc şi slujbe 
neprogramate, cum ar fi Sfîntul Maslu. Iau parte şi la astfel de slujbe. 

117. — Ce rugăciuni obişnuiţi mai mult, care vă odihnesc sufletul 
şi vă unesc cu Hristos ? 

- — Pe lîngă pravila din biserică, cîtă se face la noi, la chilie mă silesc 

să_ completez cele ce nu se fac în biserică, pavecerniţa şi miezonoptica. 
La pavecemiţă citesc şi Canonul către Născătoarea de Dumnezeu, pe care 
mi l-am copiat în Braille. La fel, îmi dau silinţa să citesc şi trei catisme 
pe zi, precum şi paraclisul Maicii Domnului. Rugăciunea lui lisus o repet 
mereu şi îi îndemn şi pe alţii să facă la fel, dar nu am o evidenţă cu închină¬ 
ciuni şi metanii, nici cu aţe de metanii, ci totul se desfăşoară aşa, ca de la 
sine, în virtutea unei deprinderi, deci în mod normal, fără silinţe deosebite. 

N-aş putea spune care rugăciuni anume îmi dau mai multă bucurie 
sau la care mi-aş putea pune nădejdea. Eu fac totul în dorinţa de a-I sluji 
lui Dumnezeu şi de a mă mîntui şi desăvîrşi. Nu totdeauna am bucuria şi 

nu totdeauna am aceeaşi bucurie din ceea ce fac, ca să pot afirma că prefer 
cutare rugăciune sau cutare slujbă, că de acolo simt mai mult folos decît 
dintr-altele. 

118. ■— Dar dintre sfintele slujbe, care vă bucură duhovniceste mai 
mult ? Privegherile de noapte cu frumoasele lor cîntări sau SfIuta Liturghie ? 

— Nici în ce priveşte sfintele slujbe nu pot preciza care anume îmi 
procură mai multă bucurie. Bucurie am eu, în general, şi la slujbe şi în 
afară de slujbe. Particip la biserică bucuros şi mă las dirijat în gînduri 
de cuprinsul slujbelor. Particip activ la biserică, cu cîntarea şi cu rostirea 
sau în calitatea de slujitor pe care o am. Cînd sînt.obosit n-am nici o bucu¬ 
rie. Cînd nu sînt obosit am bucurie din toate. Bucurie îmi procură însă 
mai ales meditarea şi cugetarea textelor de la sfintele slujbe, nu atît săvîr- 
şirea lor — mai ales cînd acestea nu se fac cu ţinută cuvenită, adică se fac 
cu grabă şi cu un recital liturgic necorespunzător. în acest caz, nu numai că 
slujbele nu mă bucură, ci chiar mă indispun şi mă nemulţumesc. 

119. — Spuneţi-mi cîteva cuvinte' despre importanţa Sfintei Liturghii. 
Ce rol are Sfînta Liturghie la formarea noastră duhovnicească? 

— Nu există un rol special al Sfintei Liturghii pentru călugări şi altul 
pentru mireni. Apoi rolul educativ al Sfintei Liturghii nu se realizează 
de la sine, ci în mod dirijat, pe măsură ce participanţii ştiu că ei înşişi 
slujesc la Sfînta Liturghie, ca şi la celelalte sfinte slujbe, cu slujire măsu¬ 
rată stării fiecăruia dintre ei. Scurt vorbind, Sfînta Liturghie are rol 
numai pentru cei ce îi cunosc valoarea duhovnicească, pentru cei care 
cred că Hristos este însuşi de faţă la Sfînta Liturghie şi doresc să se unească 
cu Trupul şi Sîngele Lui. Deci, se folosesc numai cei ce participă la ea 
activ. Altfel, Sfînta Liturghie este şi rămîne o simplă manifestare de ritual, 
fără vlagă şi fără noimă, ba chiar plictisitoare, pentru cei care nu sînt obiş¬ 
nuiţi cu o asceză a participării, precum şi pentru cei ce nu-i cunosc sensul 
şi rostul. - i ■ • . • ■ r?-t- 

120. <— Întrucît predicile sfinţiei voastre sînt bine documentate şi 
apreciate de credincioşi, spuneţi-ne cum vă pregătiţi predica şi care este 
importanţa ei pentru credincioşii dornici de cuvin t, de dialog? 

— Predicile mi le pregătesc pe baza cunoştinţelor scripituxistice şi 
patristice pe care le am. Documentarea o fac din Sfînta Scriptură şi din 
Tradiţie, cu precădere din sfintele slujbe pe care le consider „rezumatul 
spiritualităţii Ortodoxe”. Caut teme cît mai practice, sau pe care eu le 
socotesc a fi practice şi le expun pe înţelesul tuturor, în naod didactic. 
Aceasta place. Place şi convingerea cu care vorbesc. Deşi trebuie să recu¬ 
nosc că ascultătorii mei nu reţin aproape nimic din cele ce le prezint. Se 












548 CONVORBIRI DUHOVNICEŞTI 

simt însă foarte bine cînd mă ascultă şi-mi dau dreptate în toate. Bineîn¬ 
ţeles, dacă predicile nu se reţin, nu pot fi puse în practică învăţăturile 
expuse în ele. , ' 

121. — Ce cărţi teologice şi de zidire sufletească citiţi mai mult? Ce 
cărţi consideraţi mai importante pentru formarea si creşterea duhovnicească 
a călugărilor şi a mirenilor? 4 • 

— Personal, nu prea reuşesc să mă ţin de o carte anume. Totuşi 
cred că Filocalia este cartea mea preferată. De fapt, eu nu sînt pentru 
citirea multor cărţi, pentru o citire cantitativă, extensivă, ci pentru o 
cît mai bună asimilare şi aprofundare. Pentru călugări, cărţi ca Filocalia 
şi Patericul cred că sînt cele mai utile. îmi pare rău însă că în literatura 
ortodoxă nu sînt cărţi duhovniceşti scrise pentru categorii de credincioşi, 
după vîrstă, cultură şi profesie. = . 

Oamenii simpli preferă, din ceea ce pot avea la îndemînă, mai ales 
Vieţile Sfinţilor, dar acestea sînt scrise într-un fel care nu serveşte destul 
de bine viaţa practică din zilele noastre. Credincioşii cu oarecare cultură 
preferă cărţi ca Filocalia şi Patericul, dar trebuie să recunoaştem că acestea, 
deşi dau o orientare duhovnicească, sînt prea puţin aplicabile în condiţiile 
vieţii în care trăim. > '■ : 

E păcat că se ştie prea puţin despre Sfînta Liturghie, despre Sfintele 
Taine, despre sfintele slujbe, despre o trăire ortodoxă autentică! 

Despre secte şi ecumenism ' r ’" 4 .. 

122. — Păruite Teofil, în ce constă criza religioasă care se manifestă 
astăzi în lume? Care sînt cauzele ei şi cum ar putea fi înlăturate? 

— Cred că ea constă într-o lipsă de interes religios, într-o diferenţă 
faţă de religie, într-o totală sau parţială neangajare în religie, în faptul 
că majoritatea oamenilor, chiar dintre cei consideraţi credincioşi, deci 
aparţinători unei Biserici sau unei grupări religioase, trăiesc doar social 
în religie, nu religios în societate. . - i--- • 1 i , 

Cauzele crizei religioase sînt multe. Dintre ele cred că mai importante 
sînt: comoditatea, orientare materialistă â omului modern, neîncrederea, 
generată de mulţimea religiilor din lume şi de diversitatea de concepţii 
în sînul aceleiaşi religii, precum şi de neputinţa de a se demonstra palpabil 
adevărurile religiei. 




>'i nu 

Omul modem nu se mai închină unui „dumnezeu necunoscut”, nici 
celui pe care îl propovăduieşte Biserica, pentru că, în general, el nu se 
închină; pentru că n-a învăţat şi nici nu vrea să înveţe să se închine- Omul 
zilelor noastre, devenit îndestulat de toate, se opune tacit religiei sau nu 
este deschis pentru religie, pentru că religia îi cere anumite privaţiuni. 

Cînd se arată dispus să se încadreze în religie, omul modern îşi alege 
uneori religia cea mai comodă, religia care nu-i cere efort sau îi cere mini¬ 
mum de efort, dar îi promite maximum de profit. Aşa se explică îndrepta¬ 
rea unora spre grupări religioase, spre secte, care le promit mîntuirea şi 
chiar îi declară mîntuiţi şi nu le cer decît să creadă în Hristos şi să acţioneze 
apoi, în mod spontan, pentru realizarea binelui, iar aceasta ca o consecinţă 
a mîntuirii, nu ca un efort în vederea mîntuirii. 

In condiţiile amintite mai sus, omul din vremea noastră aderă cu 
greu la religie; iar în cazul că aderă la religie, trăieşte în ea şi prin ea „nu¬ 
mai parţial”, nu se predă pe sine total lui Hristos. 

Astfel stînd lucrurile, nu-i de mirare că Biserica Ortodoxă, Biserică 
ascetică prin excelenţă, nu are mulţi trăitori adevăraţi, nici chiar între 
cei socotiţi ortodocşi. Şi aceasta pentru că experienţa religioasă vine 
după un efort îndelungat. Întîi e datoria şi apoi vine bucuria. Or, oamenii 
de astăzi doresc satisfacţii imediate, altfel nu se angajează. .. ... 

Cred că singura modalitate de a se interveni pozitiv pentru o viaţă 
religioasă autentică, în stare să mobilizeze mai mulţi oameni în acţiuni 
religioase, ar fi exemplul pozitiv al celor care sînt deja angajaţi în trăirea 
religioasă şi mai cu seamă putinţa lor de a dovedi celor din imediata lor 
apropiere că credinţa în Dumnezeu este o valoare chiar pentru viaţa de 
acum, că fericirea este posibilă prin religie. . .. 

123. — Mişcarea ecumenica din ultimele decenii contribuie la ame¬ 
liorarea crizei religioase contemporane, sau dimpotrivă? , > 

— Mişcarea ecumenică este o mişcare în cadrul creştinismului, o 
mişcare cu scop unificator. Ea urmăreşte unirea tuturor creştinilor într-o 
singură Biserică, „o turmă şi un păstor”: Mişcarea ecumenică doreşte 
„ca toţi să fie una”. Fiind o mişcare în cadrul creştinismului, deci o mişcare 
religioasă, ea pune accent pe elementul religios din om, deci pune în valoa¬ 
re religiozitatea. în acest sens, mişcarea ecumenică s-ar părea că are oa¬ 
recare contribuţie la rezolvarea crizei religioase. La drept vorbind, mişca¬ 
rea ecumenică însă nu creează stări de lucruri noi, ci dă doar sugestii 

pentru preocupări noi, în vederea unificării tuturor creştinilor. Ea nu sti¬ 
mulează la religiozitate, ci vrea să dirijeze energiile religioase deja exis¬ 
tente şi active, să le înmănuncheze într-un tot. Dorinţa celor angajaţi 
în mişcarea ecumenică este să nu se mai irosească energiile religioase în 
polemică şi în luări de poziţii, în explicaţii fără rost şi în antagonisme 
dăunătoare. în acest sens, mişcarea ecumenică serveşte religia, chiar 
dacă nu reuşeşte să rezolve criza religioasa din contemporaneitate. 

Este de remarcat că adevărul religios, dogma credinţei se întrupează 
în oameni, aşa că atunci cînd urmărim apropierea între Biserici şi grupă¬ 
rile religioase, „unirea tuturor”, „noi nu trebuie să ne referim la idei, învă¬ 
ţături specifice, ci trebuie să avem în vedere mai cu seamă pe oameni 
care reprezintă învăţăturile respective, precum şi organizaţiile create pe 
baza acelor învăţături. Căci, în ultimă analiză, ceea ce îi separa pe oameni 
sînt mai ales organizaţiile lor diferite. Există creştini care nu ştiu ce anume 
îi separă de ceilalţi creştini, nici ce constituie specificul lor de grup special, 
de grup distinct, faţă de celelalte, dar ştiu că aparţin la cutare Biserică sau 
la cutare grupare religioasă. Este important de remarcat, de asemenea, 
că, acolo unde ele există, convingerile religioase sînt întrupări, moduri 
dc existenţă ale ideilor, care nu pot fi schimbate doar prin alte idei. Con¬ 
vingerile sînt structuri pe baza ideilor, sînt realităţi existenţiale. De aici 
decurge greutatea renunţării la convingeri. Renunţi uşor la o idee, dar nu 
la o convingere. 

Credincioşii care doresc şi urmăresc unirea tuturor creştinilor, după 
poziţia lor religioasă, după trăirea creştină pe care o au, cred că trebuie 
să fie împărţiţi în două categorii: credincioşi în care trăirea religioasă este 
ceva secundar şi pentru care apartenenţa la o Biserică este puţin lucru, 
şi credincioşi cu o vie conştiinţă a apartenenţei lor Ia Biserica din care 
fac parte, şi cu o profundă trăire religioasă în spiritualitatea Bisericii res¬ 
pective. Cei dintîi văd unitatea creştinilor într-un fel de „hai să dăm 
mină cu min ă”, indiferent de ceea ce sîntem fiecare dintre noi, contînd 
doar pe faptul că „cu toţii sîntem creştini”. Ceilalţi văd unirea tuturor 
creştinilor prin încadrarea lor în Biserica din care fac parte cei care au 
conştiinţa că sînt reprezentanţii Bisericii adevărate. Astfel, ortodocşii 
văd posibilă unitatea tuturor creştinilor numai prin încadrarea tuturor 
în Biserica Ortodoxă. Catolicii nu văd unirea altfel, decît prin triumful 
catolicismului. Protestanţii sînt mai dispuşi să facă concesii, -dar nu toţi 
şi nu în ţoate. >■ 

Partea negativă a ecumenismului este că, în multe cazuri, dizolvă 
conştiinţa apartenenţei credincioşilor la Biserica sau gruparea din care 
fac parte, diminuează conştiinţa eclesiastică. Ca ultim cuvînt în chestiu¬ 
nea rolului pe care îl are mişcarea ecumenică în rezolvarea crizei religioase, 
se poate spune, fără putinţă de tăgadă, că pînă acum ea n-a rezolvat ni¬ 
mic şi că sînt prea puţine şanse să rezolve ceva în viitor. ■ 

124. — Consideraţi posibilă în viitor unirea tuturor Bisericilor într-o 
singură Biserică apostolească şi sobornicească ? 

— Consider posibilă, în viitor, unirea tuturor Bisericilor, într-o 
singură Biserică apostolească şi sobornicească, dar nu prin puterea omului, 
ci prin rînduiala şi harul lui Dumnezeu. Nu întrevăd aceasta pentru gene¬ 
raţia noastră. 

125. —Ce părere aveţi despre sectele din ţara noastră, care atacă cre¬ 
dinţa apostolică şi unitatea milenară a Bisericii Ortodoxe străbune? 

— Cred că prezenţa sectelor îşi are cauza în lipsa unei trăiri ortodoxe 
autentice. Mulţi dintre cei consideraţi ortodocşi nici nu ştiu că aparţin 
Ortodoxiei, ceea ce de fapt înseamnă că nici nu aparţin. Nu ştiu nici ce 
este Ortodoxia. Mulţi, chiar ortodocşi, nu cunosc avantajele Ortodoxiei 
faţă de celelalte organizaţii şi concepţii creştine. în concluzie, se poate 
spune că nu ortodocşii trec la sectari, ci la sectari trec oameni care de 
fapt n-au avut nici o apartenenţă religioasă. Un ortodox autentic este şi 
rămîne ortodox, el puţind doar să înainteze în Ortodoxie. 

Bunica mea dinspre tată, neştiutoare de carte, nu voia nici măcar să 
participe la adunările Oasteî Domnului conduse de preot, pe considerentul 
că acestea nu se făceau în biserică şi mai ales că era ceva nou, ceva ce n-a 
fost în Biserică de la început, sau cel puţin, bunica mea nu s-a pomenit cu 
ele. Invitată de mine să ia parte la o astfel de adunare, ea mi-a răspuns 
simplu: „Eu nu-mi las legea”. Unii credincioşi nu mai gîndesc aşa, pentru 
că nu mai trăiesc aşa. Ei cînd primesc ceva nou, ceva ce n-a mai fost 
înainte, n-au nici o ezitare, pentru că, la drept Vorbind, nu renunţă la 
nimic în schimbul a ceea ce li se oferă. E destul să le placă, e destul să 
fie de acord cu ceea ce li se spune, cu ceea ce se face, şi nu mai au nimic 
de obiectat. •>'•'■***•• '• *>•’•« * ■' r !i ,%f 

Ceea ce au sectele şi tentează pe unii sînt predica, cîntarea şi „sigu¬ 
ranţa” mîntuirii. Sectele menajează şi comoditatea omului. „Hristos 
ne primeşte şi nu ne cere nimic, decît să credem în El”, zic ei. Or la noi e 
altfel: post, asceză, privaţiuni, efort. 

126. — Care sini, după părerea sfinţiei voastre, mijloacele evanghelice 
ideale de combatere, de îngrădire şi oprire a procesului de prozelitism şi 
proliferare a sectelor din ţara noastră ? 

— Mai îutîi, trebuie să întărim pe credincioşi în gîndirea şi trăirea 
ortodoxă. Pentru aceasta ne trebuie preoţi buni. Ne trebuie preoţi devo¬ 
taţi, cu convingeri ortodoxe, preoţi convertiţi la Hristos, nu simpli func¬ 
ţionari bisericeşti, simpli profesionişti. Apoi, avem nevoie de predici bine 
documentate şi spuse cu convingere. Prea multe se presupun la noi ca 
„deja rezolvate”. Credincioşii care vin la biserică nu sînt în stare nici ei 
înşişi să înveţe mai mult din cuprinsul sfintelor slujbe. Este necesar să li 
se atragă atenţia asupra textelor de la sfintele slujbe, să li se arate comorile 
de gîndire cuprinse în aceste texte. Izvorul spiritualităţii ortodoxe sînt 
sfintele slujbe. Credinciosul ortodox aude Evanghelia la biserică; o ascultă 
în genunchi, învaţă s-o privească, s-o gîndească cu evlavie. Toate lucrurile 
acestea trebuie spuse, căci altfel nu pot fi ştiute, iar nefiind ştiute, credin¬ 
cioşii noştri se vor minuna de puţinul pe care îl oferă sectarii şi pe care ei 
îl pun în valoare, pe cînd ai noştri nu ştiu nici ce au de făcut, şi dacă ştiu 
nu fac, pentru că-i greu de făcut. 

Ne trebuie mai mult entuziasm pentru Ortodoxie şi pentru ceea ce 
are ea specific. Trebuie să punem mai mult accent pe cinstea Maicii Dom¬ 
nului şi a sfinţilor, pe cultul icoanelor, pe cele şapte Taine instituite de 
Hristos, pe Sfînta Liturghie, pe practica postului, pe rugăciunea de toată 
vremea. Eu mărturisesc că abia la Teologie am aflat despre importanţa 
Sfintelor Taine şi slujbe, deşi la sfintele slujbe am luat parte de cînd mă 
ştiu pe lume. Să se vadă, să se simtă că n-au sectarii ce avem noi! 

Noi ne lăudăm cu sfinţii din trecut. Sectarii se laudă cu organizaţiile 
de binefacere din prezent. Şi noi trebuie să avem ceva de arătat în prezent. 
Biserica Ortodoxă nu este o Biserică orientată spre trecut, ci ea este o 
Biserică orientată spre viitor şi spre veşnicie, chiar dacă îşi are puterea 
din prezent şi este întemeiată pe tradiţie, deci pe trecut. Trecutul Bisericii 
'noastre are valoare numai în acţiunea din prezentul existenţei noastre. 
Altfel, ar însemna că privim spre trecut, nu spre viitor. Ascendentul reli- 
gios-moral din prezent este singura noastră, biruinţă de necontestat. 
Dacă nu-1 vom avea, nu vom avea nici viitor. . r .u, . 

127. — Care sînt datoriile preoţilor de la sate şi oraşe în marea misiune 

de păstori de suflete încredinţată de Hristos ? ■ > 

— în majoritatea cazurilor, preoţii fac doar o lucrare strict liturgică, 
se rezumă da ceea ce impune oficierea cultului divin. Predicile sînt adeseori 
fără temă şi fără vlagă. Prea mult se uită datoria de a face apostolat 
adevărat. Prea puţin entuziasm se constată la preoţi. Nu-i de ajuns anga- 

jarea profesională, E nevoie de o angajare apostolică, de trăire vie, de 
jertfă pentru Evanghelie, pentru Hristos, de exemplu personal. 

128. — Ce osîndă aşteaptă pe acei păstori de suflete care nu se jertfesc 
pentru mîntuirea turmei ce li s-a încredinţat? 

— Osînda preoţilor care nu-şi fac datoria este pe măsura oficiului 
şi responsabilităţii lor. Dacă oamenii de rînd sînt osîndiţi pentru neluarea 
aminte la cele veşnice, e de la sine înţeles că, cu atît mai mult, vor fi 
osîndiţi preoţii care nu fac cele rînduite lor, după cuvîntul Domnului: 
„Cui i s-a dat mult, mai mult i se va cere” (Luca 12, 48). 

129. — Dacă preotul face tot ce poate pentru credincioşii săi şi 
totuşi unii se îndepărtează de Biserică, are vreo răspundere în faţa lui 
Hristos ? 

— Dacă preotul face tot ce îi stă în putinţă pentru a îndruma pe cre¬ 
dincioşi şi totuşi unii cad din dreapta credinţă, preotul n-are nici o răspun¬ 
dere. Rolul străjerului este să anunţe primejdia. Dacă el îşi face datoria, 
nu răspunde de cei ce pier, pentru că nu l-au ascultat. Nu ştiu însă cînd 
s-ar putea spune că preotul a făcut „totul” ca să-i salveze pe credincioşi. 

130. — Ce rol major au călugării, duhovnicii şi mînăstirile, în general, 
pentru apărarea Ortodoxiei şi pentru călăuzirea credincioşilor pe calea 
mîntuirii? 

— Călugării, ca exemple de viaţă creştină ortodoxă; duhovnicii, ca 
îndrumători de suflete şi mînăstirile, ca locuri de exercitare a pietăţii, 
au rolul de a întări credinţa ortodoxă faţă de prozelitismul sectar, şi de a 
menţine un înalt nivel de viaţă morală în masa credincioşilor. Sectarii n-au 
călugări, duhovnici şi mînăstiri. Mînăstirile atrag pe credincioşii dornici 
de a realiza în viaţa religioasă mai mult decît se poate face în mod obiş¬ 
nuit şi le dirijează energiile. La fel atrag mînăstirile şi pe credincioşii orto¬ 
docşi mireni care simt nevoia de o îndrumare specială. La mînăstiri, în 
ambianţa călugărilor şi a duhovnicilor, credincioşii îşi pot verifica gîn- 
direa şi trăirea lor ortodoxă. 

131. —Ce este mai important şi mai plăcut înaintea lui Dumnezeu 
pentru călugării din zilele noastre? Să se roage în linişte pentru lume sau 
să facă apostolat misionar în mijlocul lumii, apărînd dreapta credinţă şi 
învăţînd pe oameni? Cu ce trebuie început sau de ce are lumea nevoie 
mai mult astăzi? De rugăciune, de cuvînt sau de cîntări duhovniceşti? 

1 — Călugărul ortodox este un om al liniştii, al contemplaţiei, un om 

care se retrage din lume ca să fie mai mult cu Dumnezeu. Toate rezolvă¬ 
rile călugărului sînt „în Dumnezeu” şi „prin Dumnezeu”. Grija cea dintîi 

a călugărului este să-şi cureţe sufletul de patimi, prin dobîndirea virtu¬ 
ţilor. Iar ca mijloc pentru aceasta are în primul rînd rugăciunea medita¬ 
tivă, care se poate realiza numai în linişte. Călugărul face ce i se spune, ce 
‘ i se rînduieşte. Spaţiul călugărului este mînăstirea. în mînăstire, călugă¬ 
rul se roagă, cîntă, predică, după trebuinţă şi cu binecuvîntare. Nu el 
hotărăşte ce are de făcut, ci aceasta ţine de conducătorul lui, stareţ sau 
duhovnic. Sigur că fiecare chip de activitate religioasă îşi are rolul şi rostul 
ei, neputînd fi înlocuită una cu cealaltă. Cea mai cuprinzătoare este însă 
rugăciunea. Credincioşii, în general, aşteaptă de la călugări rugăciune. 
„Rugăciunea este întărirea lumii”, se spune în Scara Sfîntului Ioan 
Scărarul. 

132. — Credincioşii care părăsesc Biserica din orice motive au vreo 
nădejde de mîntuire? Ce ne învaţă Sfînta Scriptură şi Sfinţii Părinţi 
în acest sens? 

— Sfîntul Ciprian spune că „cel ce nu are Biserica de mamă, nu are 
pe Dumnezeu de tată”. „Mîntuirea este în Biserică”. „în afară de Biserică 
nu este mîn tuire”, spune acelaşi Părinte bisericesc. Şi e firesc să fie aşa, 
de vreme ce Biserica este trupul lui Hristos, este mediul vital al creşti¬ 
nului. Se pune însă întrebarea: avînd în vedere că orice grupare reli¬ 
gioasă creştină îşi asumă dreptul de a se numi Biserică şi se prezintă ca 
adevărata Biserică, care este de fapt Biserica în care se mîntuiesc credin¬ 
cioşii? Răspunsul poate fi pentru fiecare: „Biserica este cea în care mă 
găsesc -eu”. Dc altfel orice grupare creştină susţine că adepţii ei se mîn¬ 
tuiesc. Multe grupări creştine susţin că numai adepţii grupării respective 
se mîntuiesc. Asta ar însemna că orice trecere de la o grupare creştină 
la alta, indiferent de motiv, aduce cu sine pierderea mîntuirii, după unii, 
iar după alţii, cîştigarea mîntuirii. Acest punct de vedere există. Gruparea 
de care se desprinde cel care trece la o altă grupare susţine că cel plecat din 
ea îşi pierde mîntuirea, iar cea care îl primeşte susţine că îşi cîştigă mîntuire 
rea. Bineînţeles, în toate acestea este un subiectivism. Dar cum stau 
lucrurile de fapt? 

Biserica Ortodoxă şi cea Catolică, datorită vechimii apostolice, sînt 
singurele care pot să-şi urmărească în istorie vechimea şi autenticitatea. 

Este semnificativ însă de observat că Biserica, în trecutul ei — atît 
cea Ortodoxă cît şi cea Catolică — a fost „exclusivistă”. Numai aşa se 
explică polemica şi excluderea reciprocă. Astăzi nu se mai pune accentul 
pe exclusivitate, ci se încearcă o apropiere. Conducătorii Bisericilor se 
întîlnesc, stau de vorbă, sc îmbrăţişează, se felicită, îşi fac concesiuni, ceea 
ce înseamnă că îşi recunosc unii altora, ca şi Bisericilor pe care Ie reprezintă, 
calitatea de a conduce spr- mîntuire. Mai mult, părintele Stăniloae, în 

„Teologia Dogmatică”, vorbeşte despre „Biserica deplină” şi „Biserici 
nedepline”. într-o astfel de situaţie, se mai poate spune, oare, că trecerea 
de la o Biserică la alta e un păcat? Sigur, nu mai este în spiritul vremii 
noastre exclusivismul, dar adevărul trebuie să triumfe şi în contextul 
actual. Dacă cred că sînt în „Biserica deplină”, n-are rost să trec într-una 
„nedeplină”, dar să nu uităm că fiecare crede că e în cea „deplină”. Cine 
crede că se află în „Biserica nedeplină” o caută pe cea „deplină”. Aşa 
fac cei ce sînt nemulţumiţi cu Biserica Ortodoxă, ca fiind „nedeplină”, 
şi trec la grupări sectare, pe care le socotesc a fi „depline”. Eu cred că în 
astfel de situaţii şi în astfel de orientări sau de dezorientări, numai 
bunul Dumnezeu poate aduce lumină. El să ne şi lumineze pe toţi şi să 
ne ducă pe calea mîntuirii şi a desăvîrşirii! ; t . 


CONVORBIREA A CINCEA 
Alte cuvinte de folos 



133. —Părinte Teofil, să încheiem convorbirea noastră tot cu cîteVa 
cuvinte de folos. Ce anume încununează viaţa călugărului şi a credinciosu¬ 
lui înaintea Iui Dumnezeu şi a oamenilor? 

— Atît pe călugări, cît şi pe credincioşi îi încununează Dumnezeu 
pentru sfinţenia vieţii lor. „Voia lui Dumnezeu este sfinţenia voastră”, 
„Căutaţi pacea şi sfinţenia, fără de care nimeni nu va vedea pe Domnul” 
(Evrei, 12, 14). Să ne silim la o viaţă cît mai sfîntă pe pămînt şi vom do- 
bîndi cunună veşnică în ceruri. 

134. —Puteţi sluji ca diacon la biserică? • 

— Pot, cu ajutorul lui Dumnezeu. îmi citesc toată pravila la chilie, 
pe Braille, vin la biserică singur, fără însoţitor, cunosc bine fiecare potecă, 
fiecare treaptă, fiecare poziţie din interiorul bisericii şi deci nu-mi vine 
greu. Ecteniile şi toate slujbele le ştiu pe de rost. însă mişcările mai grele 
din timpul Sfintei Liturghii, adică citirea Sfintei Evanghelii, căditul, 
scoaterea sfintelor daruri, le face preotul cu care slujesc. 

135. -—Care este rînduiala slujbelor la biserică? ■ * ' 

— Părinte Ioanichie, la noi în Ardeal se face cît se poate, nu cît ar 

trebui. Numai la sfinţiile voastre în Moldova şi Muntenia se respectă 
întocmai tipicul slujbelor, canoanele şi cîntarea pe psaltichie,. Nu uitaţi că 
Transilvania a trebuit să reziste o mie de ani, cu mari jertfe, prozelitismu¬ 
lui catolic şi protestant. Totuşi se fac şi la noi Sfînta Liturghie zilnic. 
Vecernia, Utrenia, iar în sărbători, slujbă cu sobor de preoţi şi diaconi. 

136. — Vine popor mult la biserică? 

— Vine şi nu prea vine. Mai mulţi vin la cabana de alături decît la 
mînăstire! Unii dintre ei vin şi la biserică, se închină, aprind o luminare 
şi pleacă. Credincioşii de la ţară însă, ascultă slujbele cu mai multă evla¬ 
vie. Cei mai mulţi vin la 15 August, Adormirea Maicii Domnului, de hra¬ 
mul mînăstirii. Vin mii de credincioşi din tot Ardealul. Este un mic pele¬ 
rinaj local. Poiana din faţa mînăstirii este plină de oameni. Slujba se face 
afară cu un mare sobor de preoţi, în frunte cu Mitropolitul. 

137. —Ţineţi predică la biserică? >. : ' 

— Se ţine predică regulat în fiecare sărbătoare. Sîntem patru care 
vorbim cu rîndul. Mîine, Duminică, sînt eu de rînd să predic. Poate slujim 
împreună, părinte loanichie. M-aş bucura mult de tot! 

138. — Credincioşii se folosesc mult de predică, părinte Teofil ? 

— Este adevărat. Să vă răspund printr-o întrebare. Ce este cultura? 
Ce este un om cult? Un om care învaţă tot şi uită tot! Dar, oricît ar uita, 
tot îi mai rămîne ceva. Cultura îl şlefuieşte, îl netezeşte, îl modelează. 
Aşa este şi cu credincioşii la biserică. Ei vin să asculte mai ales predica. 
Chiar dacă o uită, tot le mai rămîne ceva. La noi în Ardeal, dacă nu le 
spui predică, pleacă acasă nesatisfăcuţi. Ascultă ei şi Sfînta Liturghie, 
dar nu o înţeleg cum trebuie. Se roagă în biserică, dar predica are un 
rol important în cadrul Sfintei Liturghii şi este cel mai mult aşteptată şi 
ascultată. Pentru că pe aceea o înţeleg, aceea îi satură, aceea le răspunde 
direct la unele întrebări şi nedumeriri. Din acest motiv este bine şi necesar 
să se predice în biserică. Eu însă, tot la Sfîntul Isaac Şirul mă întorc, 
care zice: „Taci tu, să vorbească faptele tale”. „Să vorbeşti de Dumnezeu 
mai mult cu faptele tale şi mai puţin cu cuvîntul”. 1 

139. — Au trăit călugări mai sporiţi în Mînăstirea Brîncoveanu? 

— Părinte, trebuie să ne gîndim în ce condiţii grele au trăit ardelenii 

în, trecut, ca să ne dăm seama că era imposibil pe atunci să trăiască cineva 
ca pustnic în munţi. Au fost arse şi distruse peste 175 de mînăstiri şi bise¬ 
rici de tunurile austriece. Şi mînăstirea noastră a fost lovită de tunuri, 
dar n-au reuşit s-o distrugă de tot. I-au dărîmat numai turnul. Şi a rămas 
mînăstirea părăsită şi în ruină din anul 1785 pînă îa 1928, cînd Mitropolitul 
Nicolae Bălan a început lucrările de restaurare. Insă abia în 1939 s-a format 
o mică obşte călugărească. De aceea, nu poate fi vorba de călugări îmbună¬ 
tăţiţi pînă după al doilea război mondial. , ■ ; .r.ii'îT? i .« - - J 

140. — Părinte Teofil, daţi-mi şi mie un cuvînt de folos duhovnicesc. 
Ce să fac ca să mă mîntuiesc? ■ ,• > 

— Toţi sîntem chemaţi să fim ucenicii lui Hristos. Ce înseamnă să 
fii ucenic ? Să fii condus de cineva, să asculţi de cineva, să nu faci nimic 
după voia ta. Să ne supunem raţiunea noastră raţiunii lui Hristos. De 
fapt, de aici începe ucenicia lui Hristos. De aici începe viaţa în Hristos. 
Aşa cum au făcut ucenicii Domnului, la fel să facem şi noi. Să ne lăsăm 
îndrumaţi de Hristos în viaţă. Altfel, nu sîntem ucenicii Lui. Hristos i-a 
chemat pe toţi să-I fie ucenici, dar nu pe toţi apostoli. Să ne amintim 
de cel vindecat, căruia i-a poruncit Hristos: „Du-te în casa ta şi spune 
cîte ţi-a făcut ţie Dumnezeu!” Iată o chemare, o slujire, o ucenicie. 

Deci, să ne întrebăm cum stăm cu ucenicia faţă de Hristos ? Ştim noi 
care ne este chemarea ? Ne-am împlinit noi chemarea pe pămînt ? Să trăim 
aşa cum au trăit ucenicii lui Hristos, ca să putem zice şi noi ca sfîntul Pa- 
vel: „Următori fiţi mie, precum şi eu lui Hristos”. Dacă ne împotrivim 
chemării noastre, lui Hristos ne împotrivim. Mintea noastră nu trebuie să 
discute cu Hristos, ci să se supună lui Hristos fără discuţie. 

Să ne amintim încă şi de răspunsul dat de ucenici lui Hristos: „Doam¬ 
ne, la cine ne vom duce ? Tu ai cuvintele vieţii veşnice!” Conştiinţa aceas¬ 
ta trebuie s-o avem şi noi. Dacă o avem, sîntem ucenicii lui Hristos. Iar 
dacă nu o avem, nu sîntem ucenicii Lui. Cel ce primeşte cuvintele lui Hris¬ 
tos primeşte pe Hristos, că Dumnezeu este ascuns în poruncile Sale. Cine 
le împlineşte, acela este ucenicul Lui. 

Să ne silim, părinte loanichie, să păzim poruncile lui Hristos, ca să 
dovedim că sîntem ucenicii Lui. Măcar să nu fim robiţi de lucrurile lumii! 
De cîte ori avem alt gînd decît învăţătura Mîntuitorului, de atîtea ori nu 
sîntem ucenicii Lui, ci împotrivitori. Trebuie să fim convinşi că adevărul 
este acolo, în Sfînta Scriptură, iar nu în mintea noastră. Să ne împlinim 
rostul nostru acolo unde sîntem chemaţi de Hristos t Să ne lumineze darul 
Duhului Sfînt ca să ne cunoaştem fiecare chemarea, rostul pe pămînt, şi 
să putem urma poruncilor Lui 

' 141. —Părinte Teofil, dacă vine vreun sărac la chilia sfinţiei voastre, 
cu ce îl puteţi ajuta? 

— Dacă îmi bate vreun sărac la uşă sînt sigur că nu vine la mine 
pentru cuvînt, ci pentru milostenie. „Întîi este viaţa, după aceea filozofia”, 
ziceau latinii. L-aş ajuta şi eu cu ce am. Iar dacă ar fi să-i spun şi cuvînt 
de folos, nu ştiu ce i-aş spune, pentru că n-am nimic programat în pri¬ 
vinţa aceasta. Eu, în general, acţionez spontan. Le spun oamenilor ceea 
ce îmi dă Dumnezeu în minte în clipa aceea. Poate că aceasta este chiar 
ceea ce li se potriveşte. 

' 142. — Dacă va cere sfat o mamă apăsată de întristare, cu ce cuvinte 

o mîngîiaţi? 

— Mai îutîi aş îmbărbăta-o să aibă răbdare. Apoi aş îndemna-o la 
rugăciune, i-aş da nădejde în mila lui Dumnezeu şi aş trimite-o la un preot. 

143. — Ce îndemn duhovnicesc daţi preoţilor de prin sate, care vin la 
chilia sfinţiei voastre? 

— Le atrag atenţia că mîntuirea lor depinde de cea a credincioşilor 
pe care îi păstoresc. .... 

• 144. — Dar călugărilor care vin să vă vadă, ce îndemn părintesc 
le adresaţi? 

1 — Le amintesc să stăruie în împlinirea făgăduinţelor călugăreşti. 

— Vă mulţumesc, părinte Teofil, pentru aceste alese cuvinte duhovni¬ 
ceşti. Dumnezeu să vă lumineze sufletul cu lumina cea de sus şi să vă 
mîngîie inima cu mîngîierile Duhului Sfînt, ca să puteţi mîngîia şi sfinţia 
voastră pe cei ce vin de departe pînă aici! . . . 

— Vreţi să mergem puţin în plimbare pe alee, către biserică ? 

—Cu toată dragostea, părinte Teofil! 

1 Şi pornim amîndoi pe alee, în amurg. Este o seară de iulie fără lună, 
dar plină de pace şi binecuvîntare. Pentru părintele Teofil nu este noapte. 
Pentru el soarele nu apune niciodată. El păşeşte cu siguranţă şi fără nici 
o ezitare, ca ziua, şi priveşte undeva departe, spre o lumină de taină care 
îi bucură inima şi îi străluceşte faţa. Ne apropiem încet de biserică, ne 
închinăm şi mergem mai su6, pe marginea lacului. Este o plimbare de 
neuitat. Un vînt răcoros coboară uşor de pe crestele Făgăraşului. Dar eu 
mă simt aşa de liniştit în prezenţa părintelui Teofil! 

— Vrei să recit un imn din Imnele Dragostei scrise de Sfîntul Simeon 
Noul Teolog ? 

— Cum să nu, părinte Teofil. Sînt aşa de frumoase! J ‘ 

* : —Să mai spun încă unul? * , , 

— Cu mare bucurie ascult, părinte Teofil! 

Se aude numai vocea ritmică, transfigurată a părintelui Teofil. Sîntem 
singuri între biserică şi Munţii Făgăraş. De jur împrejur o tăcere de noap¬ 
te divină. Iar deasupra cerul senin, stropit cu stele. Ne. întoarcem. 

— Mîine este Duminică. Slujim împreună Sfînta Liturghie, părinte 
Ioanichie? .. - . . >*..,• 

— Slujim, părinte Teofil. , 

** — Sfinţia ta citeşti Evanghelia şi eu ţin predica! 

— Aşa, părinte Teofil. Să „slujim Domnului cu frică şi să ne bucurăm 
Lui cu cutremur” (Ps. 2, 9). 

. . -Aliluia! - ^ 1 . « l < **• »*♦••• 

PROTOSINGHELUL TEODOSIE SOLOMONEA 

Mînăstirea Bodrog . ■ , , r ; 

(n. 1909) 

Mînăstirea Bodrog este cea mai renumită aşezare monahală româ¬ 
nească, a cărei existenţă neîntreruptă numără peste opt secole. Ea conti¬ 
nuă tradiţia vechilor mînăstiri din Banat din secolele VII-X şi mai ales a 
vestitei Mînăstiri Morisena Cenadului, dispărută în secolul XI. Aşezată la 
răspîntia tutuor vînturilor, Mînăstirea Bodrog a rezistat bărbăteşte 
încercărilor de prozelitism din afară, apărînd statornic credinţa ortodoxă 
în partea de vest a Banatului şi Transilvaniei. Cu ajutorul lui Dumnezeu 
şi al Maicii Domnului, patroana acestui sfînt locaş, nici prozelitismul ete- 
rodox, nici desele incursiuni otomane, nici apele învolburate ale Mure¬ 
şului, pe malul căruia se află mînăstirea, nu au reuşit să alunge pe călugări 
din această renumită vatră străbună. Mijloacele ei de apărare au fost 
cele date de Mîntuitorul nostru Iisus 'Hristos —rugăciunea neîncetată de 
zi şi de noapte, viaţa exemplară a călugărilor, smerenia, îndelunga răbdare, 
blîndeţea, sfătuirea şi catehizarea credincioşilor. Şi, cu darul lui Hristos, 
n-a încetat Sfînta Liturghie, nici nu s-au stins luminile în biserica Mînăs- 
tirii Bodrog. în prezent, ca şi în trecut, mînăstirea împlineşte acelaşi 
rol apostolic şi evanghelic: de a slăvi pe Dumnezeu, de a mîngîia şi călăuzi 
pe credincioşi şi de a apăra credinţa ortodoxă împotriva sectelor care 
bîntuie în această parte. 

Dintre călugării care formează astăzi obştea Mînăstirii Bodrog, 
Protosinghelul Teodosie, duhovnicul mînăstirii, este cel mai vîrstnic şi 
mai iubit de călugări şi credincioşi. Experienţa vieţii sale, învăţăturile 
primite de la marii săi duhovnici din anii tinereţii, dragostea cu care 
caută să mîntuiască pe toţi cei ce bat în uşa sfinţiei sale, m-au îndemnat 
să invit pe părintele Teodosie la un scurt dialog duhovnicesc, pe care îl re¬ 
dau în rîndurile ce urmează. 

— în ce an aţi intrat în viaţa monahală, părinte Teodosie ? 

■ - — în vara anului 1924 am fost primit ca frate în obştea'Mînăstirii Secu 
— Neamţ. însă eu mergeam de mic pe la mînăstiri, mai ales la hramuri, 
fiind de loc din comuna Pîrjol — Bacău, nu departe de marile mînăstiri 
din Moldova. în fiecare an, la înălţarea Domnului, la Duminica Mare, 
la Adormirea Maicii Domnului şi la Sfînta Maria Mică, părinţii noştri ple¬ 
cau cete-cete pe la Mînăstirile Neamţ, Secu, Sihăstria, Văratec şi Agapia, 
sau la Sfîntul Ioan de la Suceava şi Cuvioasa Paraschiva din Iaşi. Atunci 
ne luau şi pe noi copiii să ne închine pe la sfintele mînăstiri şi să ne bine- 
cuvînteze marii duhovnici din acea vreme, ca protosinghelii Nicodim Măn- 

diţă şi Yichentie Mălău de la Agapia, Mina Prodan de la Neamţ, Vasian 
Scripcă de la Sccu şi Ioauichie Moroi de la Sihăstria. Acele pelerinaje 
tmi aduceau cele mai mari bucurii în tinereţea mea. 

— Cine v-a îndemnat să intraţi în nevoinţa călugărească ? 

— Duhovnicii de prin mînăstiri şi călugării din satul meu, cînd veneau 
pe la rude şi ne aduceau cărţi religioase de citit. 

> — în ce an v-aţi călugărit şi hirotonit preot ? ' 

— Am fost călugărit la Secu în vara anului 1938, la praznicul Schim¬ 
bării Domnului la Faţă, după ce am terminat Şcoala de cîntăreţi biseri¬ 
ceşti, ca un îndemn duhovnicesc pentru a-mi schimba şi eu viaţa mea după 
voia şi cu puterea lui Hristos. în anul 1942 am fost făcut preot şi numit 
egumen la Schitul Preuteşti — Fălticeni. După cîţiva ani am fost trimis 
ca preot misionar în Banat, împreună cu alţi cîţiva părinţi din Moldova. 
Acolo am făcut o frumoasă misiune la Mînâstirea Săraca. Am reparat bise¬ 
rica şi chiliile, am început să fac Sfînta Liturghie zilnic şi veneau numeroşi 
credincioşi de piin sate. în anul 1962 am fost trimis ca preot duhovnic 
la Mînăstirea Bodrog, unde mă aflu pînă astăzi, cu darul lui Hristos. 

9 — Ce părinţi duhovniceşti mai deosebiţi aţi avut în mînăstiri ? 

— Mai întîi am avut ca stareţ şi duhovnic pe arhimandritul Meletie 
Nicuţă. £1 se impunea în obşte prin punctualitate desăvîrşită la biserică, 
la slujbe, pe care le săvîrşea cu mare cinste, după toată rînduiala. Era 
foarte aspru în ce priveşte viaţa morală din obşte şi conducea cu multă 
pricepere toate, atît biserica şi frăţimea, cît şi gospodăria, egumenia şi 
primirea credincioşilor. Al doilea mare duhovnic l-am avut pe părintele 
Yichentie Mălău. El era un duhovnic model de mare ascet, foarte sever 
cu dînsul, dar milostiv cu toţi cei din jur. El ne învăţa să cîntăm la bise¬ 
rică, să pictăm icoane, să deprindem rugăciunea inimii şi să trăim în dra¬ 
goste şi smerenie. După el am avut pe părintele Antim Găină, ucenicul 
lui, de aceeaşi măsură ascetică cu părintele Vichentie. El ne folosea mai 
ales prin tăcerea, blîndeţea şi marea lui smerenie. Dar în cele duhovniceşti 
era foarte hotărît. M-am folosit sufleteşte şi de egumenul Sihăstriei, proto- 
singhelul Ioauichie Moroi. El era foarte aspru şi canonic. Ţinea mult la 
post, tăcere, rugăciune, prezenţă regulată la biserică şi nevoinţă la chilie. 
Părintele Vasian Scripcă mi-a fost stareţ mai mult. I-am fost oleacă uce¬ 
nic la stăreţie şi era tare blînd, curat, simplu, iertător şi îndemnător la 
cele duhovniceşti. Iubea mult biserica şi pravila la chilie. • 1 ' ' 

Părintele Vasian a fost zece ani pustnic la Schitul Sihla şi a ajuns du¬ 
hovnic vestit al multor sihaştri care se nevoiau pe atunci în pădurile 
Sihlei şi ale Sihăstriei. De la toţi am învăţat călugăria. Acum s-au dus 
din viaţa aceasta. Dumnezeu să-i odihnească în*.ceri. ^ ţI:>îv : i; ■>*• 

— Ce părinţi mai deosebiţi au trăit în Mînăstirea Bodrog în secolul 
nostru ? 

— Aici trebuie să amintesc întîi pe arhimandritul Auguslin Hamzea 
(jT916), stareţ al acestei mînăstiri şi rector al Academiei Teologice din 
Arad. Era un mare profesor, teolog, pedagog şi stareţ. Apoi a fost iero¬ 
monahul Arhip Munteanu (fl905), teolog, duhovnic iscusit şi spiritual la 
Academia Teologică din Arad. El conducea viaţa duhovnicească din această 
mînăstire. Alt duhovnic iscusit, mai ales pentru mireni, a fost protosin- 
ghelul Ilarion Iova (j‘1953). Avea mulţi fii duhovniceşti în partea locului. 
Trebuie amintit aici şi arhimandritul Iulian Nicoară (fl982), fost stareţ 
la Bodrog între 1943—1953 şi bun povăţuitor sufletesc. Protosinghelul 
Ieronim Balinton era un renumit sculptor bisericesc. El a lucrat zeci de 
catapetesme şi a format mai mulţi ucenici. A murit în 1961. Mai amintesc 
şi pe ieromonahul Matei Domocoş. Un preot şi pedagog bun. El a organi¬ 
zat la Bodrog o şcoală de copii săraci, pe care a condus-o mulţi ani de zile. 

— Care este primul document care atestă vechimea Mînăstirii Bodrog? 

— Primul document cunoscut este un act de vecinătate din anul 1177. 
Dar mînăstirea exista probabil din secolul XL Tradiţia locală aminteşte 
că pe locul unde este astăzi biserica s-a descoperit prin minune o icoană 
a Maicii Domnului, ascunsă în pămînt, care se păstrează în biserică şi 
este venerată în chip deosebit de credincioşi. 

— Care este rolul deosebit pe care l-a avut în trecut Mînăstirea 
Bodrog? 

— A apărat cu tărie dreapta credinţă ortodoxă aici, în partea de vest 
a Transilvaniei şi Banatului. A împiedicat prozelitismul să rupă de Bise¬ 
rică pe românii ortodocşi, care sînt în majoritate. Apoi, a menţinut evlavia 
ortodoxă în satele din împrejurimi. în sărbători mai ales, şi în posturi 
vin la Bodrog credincioşi, ascultă slujba, se spovedesc, se împărtăşesc, 
cer sfaturi şi se întorc liniştiţi la casele lor. O mare misiune ortodoxă pas¬ 
torală a menţinut Mînăstirea Bodrog mai ales după anul 1700, cînd multe 
mînăstiri din Transilvania au fost închise aau distruse şi nu aveau românii 
ardeleni unde să se întărească sufleteşte, decît la Bodrog, Rîmeţ şi alte 
cLeva schituri mici. 


— Cîţi părinţi şi fraţi sînt în obştea Mînăstirii Bodrog şi care este pro¬ 
gramul slujbelor bisericeşti? 

— Obştea noastră numără 16 părinţi şi fraţi, dintre care cinci sîntem 
preoţi. Iar programul slujbelor la biserică este cel tradiţional, cu Sfînta 
Liturghie zilnică şi toată rînduiala mănăstirească. în zile de sărbători şi 
vinerea iau parte şi numeroşi credincioşi din partea locului. Noi îi primim 
pe toţi cu dragoste, le oferim masă, odihnă la arhondaric, le dăm sfaturi 
duhovniceşti, în posturi îi spovedim, îi împărtăşim cu Trupul şi Sîng^le 

36 — Convorbiri dukovoice|ti 

Domnului, le dăm cărţi ortodoxe de citit, le ţinem predică şi îi formăm 
în duhul evlaviei noastre străbune, ca să nu fie amăgiţi de unele grupări 
religioase sectare. 

— Cum contribuie astăzi Mînăstirea Bodrog la menţinerea unităţii reli¬ 
gioase ortodoxe în vestul ţării noastre ? 

— Contribuim la această operă apostolică, mai întîi prin dragostea şi 
armonia în care trăim noi cu toţi bunii credincioşi care poposesc la Mînăs¬ 
tirea Bodrog. Apoi, ne rugăm pentru lume, pentru ţară, pentru întărirea 
credinţei adevărate în poporul nostru, pentru sănătatea şi ajutorul celor 
ce sînt în tot felul de suferinţe. Apoi, ne silim să fim exemplu pentru cre¬ 
dincioşi, pentru toţi oamenii, ca să nu se smintească cineva de noi. Celor 
săraci le dăm, după putere, ajutor, iar pe cei întristaţi îi mîngîiem cu darul 
lui Hristos şi-i îmbărbătăm în lupta vieţii pămînteşti. Uneori, noi preoţii 
sîntem invitaţi să slujim pe la sate, la sfinţiri de biserici, prin parohii fără 
preoţi, unde este nevoie. Atunci, la fel, ne facem datoria cu frică de Dumne¬ 
zeu şi sfătuim cît putem pe credincioşi să asculte de Biserică, să se roage 
mai mult, să se spovedească regulat şi să se ferească de secte şi de oameni 
răzvrătiţi care tulbură familiile şi casele creştinilor. 

— Părinte Teodosie, ce sfaturi duhovniceşti mai deosebite daţi fiilor 
sufleteşti ai cuvioşiei voastre ? 

— Să păzească credinţa ortodoxă străbună cu toată tăria, să se 
ferească pînă la moarte de adunări sectare, de păcate grele ca: beţia, des- 
frînarea, uciderea, divorţul, ura, lăcomia; să-şi crească copiii în frica de 
Dumnezeu; să meargă regulat la biserică; să se mărturisească cît mai des 
şi să asculte de păstorul lor sufletesc, adică de preot. 

. — Ce sfaturi duhovmceşti daţi monahilor şi preoţilor de mir? 

— Fiecare să aibă duhovnici huni, să se mărturisească des, să se roage 
mai mult, că rugăciunea este izvorul tuturor bunătăţilor cereşti şi pămîn¬ 
teşti, să iubească pe oameni şi pe Dumnezeu şi să fie blînzi şi smeriţi, 
asemenea lui Hristos. 

— Ce dorinţă mai aveţi ac$m la vîrsta bătrîneţii ? 

— Părinte Ioanichie, doresc să mă rog mai mult, şi să slujesc Biserica 
şi mînăstirea pînă îmi voi da duhul în mîinile Domnului. 


MONAHIA VICHENTIA PÎRYAN : ’ .. 

i »• ii . I A J 

■ •; .. • :! . Mînăstirea Rîmeţ .... .v . : 

. r' ( n . 1920) ’ ; ' ■ ■ 

Munţii Apuseni formează o străveche cetate de rezistenţă şi vatră orto¬ 
doxă românească, pe care influenţele străine din afară n-au cucerit-o nicio- 

dată- In inima acestor munţi a luat fiinţă, încă din secolele XII—XIII, 

o renumită aşezare de călugări eremiţi, desfăşurată pe valea „Pîrîului Ere- 
miţilor” (azi Geoagiu), între comunele Stremţ, Rîmeţ şi Ponor. Aici, în 
această patrie a liniştii şi rugăciunii, îşi continuă neîntrerupt existenţa, 
de peste şapte secole, Mînăstirea Rîmeţ, adică „a Eremiţilor”. Cîţi sihaştri 
sfinţi s-or fi nevoit în această vatră ortodoxă străbună nimeni nu poate 
şti. Un lucru însă ne este cunoscut: că Mînăstirea Rîmeţ este una dintre 
cele mai vechi aşezări monahale din Transilvania şi că aici S-a slăvit Dum¬ 
nezeu fără încetare pînă astăzi. Apoi, că această mînăstire de călugări 
eremiţi şi misionari a format dintotdeauna o puternică cetate ortodoxă 
de trăire duhovnicească şi de apărare, ferind satele moţilor şi mocanilor 
ardeleni de prozelitismul catolic şi protestant. 

Din anul 1955 Mînăstirea Rîmeţ a devenit obşte de călugăriţe, numă- 
rînd în prezent peste 50 de nevoitoare. între ele, maica Yichentia Pîrvan, 
alături de monahia Ioanichia Martin şi celelalte surori, se bucură de o viaţă 
duhovnicească aleasă. Aceasta m-a îndemnat s-o invit la o scurtă convor¬ 
bire folositoare de suflet, pe care o redau în paginile ce urmează. 

— De unde sînteţi de loc, maică Vichentia, şi în ce an aţi intrat în 
viaţa monahală ? 

— M-am născut în comuna Pătîrlagele, satul Ciîng — Buzău din 
părinţi credincioşi, care m-au crescut în frică de Dumnezeu. Auzind de ves¬ 
titul duhovnic Dometie Manolache de la Mînăstirea Ciolanu, i-am cerut 
sfatul, iar el mi-a zis:„Fă-te mireasa lui Hristos, soră Victoria!”. La îndem¬ 
nul lui am intrat în viaţa călugărească la Mînăstirea Grâjdeni — Bîrlad în 
anul 1951. După patru ani am fost călugărită şi m-am stabilit la Mînăstirea 
Răteşti — Buzău, iar din 1969 am intrat în obştea părintelui Dometie 
de la Rîmeţ, unde mă aflu şi astăzi, cu darul lui Dumnezeu şi ajutorul 
Maicii Domnului. 

— Ce duhovnici mai iscusiţi aţi cunoscut în viaţa de mînăstire î 

— Am cunoscut mai întîi pe arhimandritul Dometie Manolache, un 
mare duhovnic al zilelor noastre, răposat în 1975, şi apoi, pe ieromonahul 
Varsanufie, răposat în 1981, un duhovnic al dragostei şi blîndeţii. 

— Ce sfaturi mai alese vă dădea părintele Dometie? 

— Părintele Dometie era un duhovnic foarte înflăcărat. Mustra 
păcatul pe faţă şi îndemna pe toată lumea la viaţă curată şi, mai presus de 
toate, la iubire. Era un mare predicator, dar cea mai mare predică era 
viaţa lui. Nu obişnuia să poruncească la nimeni, ci singur se ducea să 
facă, apoi maicile de la sine îl ajutau. Era omul milei şi al dragostei. Făcea 
milostenie fără măsură. Cel mai mult era împotriva agoniselii de bunuri 
pămînteşti. Uneori ne zicea: „Maicilor, să nu aveţi mai mult de trei 
haine, că n-am plecat la mînăstire să ne facem zestre şi să adunăm bani 

şi averi, ci să fim ucenicii lui Hristos”. Cînd venea lume multă la mînăstire, 
părintele Dometie aduna păturile de prin chilii şi le aştemea prin camere, 
prin trapeză, la ateliere, ca să doarmă pe ele credincioşii veniţi de departe, 
bolnavii, bătrînii şi mamele cu copii mici, iar pe noi ne trimitea să ne 
rugăm în biserică şi să ne odihnim pe unde puteam. Iar cînd veneau săracii 
le dădea milostenie tot: şi hainele, şi cămăşile, şi banii, dacă avea ceva, 
şi papucii din picioare. Dacă nu mai avea nimic, dădea din ale noastre, 
de pomană, iar cînd ne vedea căutînd hainele dispărute, ne zicea zîmbind: 
„Vreau să vă duc pe toate cu forţa în rai 1” 

, La slujbă era ca un înger. Nu suferea să ieşim din biserică şi cerea să fim 
cu mare trezvie şi evlavie mai ales la Sfînta Liturghie. Cînd intra în Sfîn- 
tul Altar, nu mai ieşea pînă la sfîrşitul slujbei şi tot timpul stătea în 
picioare, iar şezînd niciodată. La spovedanie nu ne dădea canon greu, ci 
ne zicea: „Acesta este canonul care vi-1 dau, să aveţi dragoste între voi, 
să faceţi ascultare cu dragoste şi să răbdaţi ispitele călugăreşti.” Nu l-am 
văzut să refuze vreodată pe cineva, ci primea pe toţi la orice oră din zi sau 
din noapte. Se jertfea pentru fiecare. Apoi, a slujit 16 ani ca preot la trei 
biserici ale mocanilor din comuna Ponor şi cu mare dragoste şi sacrificiu 
mergea Duminica prin sate, făcea sfeştanii pe la casele oamenilor, învăţa 
copiii cele sfinte, spovedea şi împărtăşea bătrînii şi seara se întorcea la 
mînăstire, unde îl aşteptau alţi credincioşi. 

La mîncare nu era niciodată pretenţios. Se mulţumea cu cea mai 
simplă mîncare. Adeseori ne spunea: „Slavă lui Dumnezeu pentru toate! 
Cît avem pîine şi ceapă pe masă este bine. Atîţia duc lipsă de mîncare şi 
noi să cîrtim?”. însă avea grija ca masa de obşte să fie bine aprovizionată 
şi chema pe toţi oamenii la masă. Dacă observa pe cineva pe fereastră 
sau vreun sărac nemîncat, se scula de la masă, îl chema la trapeză şi 
îl servea singur. La Sfînta Biserică şi la împărtăşit cerea femeilor să fie 
îmbrăcate cuviincios, acoperite pe cap, nevopsite şi cu mare căinţă. Cu cît 
mustra patimile omeneşti, cu atît îl căutau şi îl iubeau mai mult credincioşii. 

L-am văzut pe părintele Dometie de multe ori plîngînd pentru oameni, 
pentru cei suferinzi şi mai ales pentru noi toate. Cînd era vreo neînţele¬ 
gere în obşte, sfinţia sa lua totul asupra Iui. Se smerea mult în faţa noastră 
şi a credincioşilor şi se considera cel mai păcătos dintre toţi. Cu aceasta le 
dădea curaj la spovedanie şi mare nădejde de mîntuire. La praznice şi în 
sărbători părintele Dometie spovedea în biserică necontenit, pînă de către 
ziuă. Apoi aţipea în sfîntul altar un ceas pc scaun şi începea slujba de 
dimineaţă. în schimb, chilia lui era plină de copii şi credincioşi la dormit. 

Seara, cînd ne vorbea cuvînt de folos la trapeză sau la biserică, une¬ 
ori ne zicea: „Dacă Be produce vreo rană în sufletul şi inima noastră, să nu 
o lăsăm mult deschisă, că face viermi; ci să ne mărturisim păcatele şi să 

facem canon, că aşa se vindecă rana”. Apoi iar ne zicea: „Să luăm aminte 
la micuţele albine, ce ordine, ce rînduială şi curăţenie este în stupinele 
lor; iar de intră vreun trîntor sau altă insectă în stup, o omoară şi o scot 
afară. Aşa trebuie să facem şi noi cu casa sufletului nostru: să dăm afară 
toate vicleşugurile, minciunile, invidia şi ura din inimile noastre prin 
spovedanie curată şi căinţă, şi ne primeşte Dumnezeu ca pe fecioarele 
cele înţelepte!” Despre sectari zicea părintele .'„Sectarii sînt nişte ciu¬ 
perci otrăvitoare care vor să ucidă pe ortodocşi. Ei sînt prooroci minci¬ 
noşi care se duc cu Biblia în mînă, în fundul iadului!”. La spovedanie nu 
ne dădea canon şi zicea: „Dacă sînteţi la ascultare din zori şi pînă în noap¬ 
te, ce canon să vă mai dau ?” O maică însă i-a cerut insistent canon, iar 
el i-a zis: „îţi dau canon să înveţi pe de rost fericirile, dar să le şi împli¬ 
neşti cu fapta”. Alteori ne zicea: „Călugărul care nu are statornicie este 
un călugăr hoinar, adică pierdut”. Altă dată ne zicea: „Să nu ne laude 
lumea mai mult decît sîntem, că este vai de noi! Să preţuim timpul cum se 
cuvine, că nu ne este dat să trăim de două ori în această viaţă şi nu avem 
două suflete, ci numai unul. Nici să adunăm multe în lumea aceasta, decît 
strictul necesar, că Sfîntul Ilie Trezviteanul a avut numai un cojoc şi nu s-a 
putut urca la cer pînă nu l-a aruncat jos pe pămînt. Rugăciunea noastră 
nu trebuie sa fie lungă ci scurtă, dar ca o săgeată de foc către Dumnezeu. 
Aşa trebuie să ardem pentru Dumnezeu cu viaţa şi fiinţa noastră, precum 
arde o luminare în sfeşnic. Viaţa noastră să fie o neîncetată rugăciune”. 
Uneori ne zicea: „Cine a mai văzut călugăr cu salariu sau pensie? Pensia 
noastră să fie nădejdea în purtarea de griji a lui Dumnezeu”. Apoi adăuga: 


„Călugăria nu se face umblînd pe drumuri!”. - * • - ■ 

Părintele Dometie nu ne-a dat în viaţă nici aur, nici argint, nici averi 
şi ranguri pămînteşti. în schimb ne-a dat o învăţătură duhovnicească 
sănătoasă şi ne-a arătat calea cea îngustă către cer. Ne-a vorbit de Hris- 
tos, ne-a aprins sufletul pentru El, ne-a învăţat, a cîntat şi s-a rugat 
pentru noi, ne-a ajutat pe calea mîntuirii şi a plecat la Domnul, jert> 
findu-şi viaţa pentru această mînăstire. Dumnezeu să-l odihnească cu 
sfinţii! Era de loc din judeţul Buzău, acolo s-a format. Apoi s-a călugărit 
la Mînăstirea Prislop şi a fost stareţ şi duhovnic la cîteva mînăstiri din 
Transilvania, adunînd în obştea sa peste 30 de maici şi surori, cu care a reîn¬ 
noit Mînăstirea Rîmeţ, unde şi-a dat sufletul în vara anului 1975. înainte 
de moarte ne-a spus: „Cît veţi trăi aici, nimeni din cei ce intră pe poarta 
mînăstirii să nu plece flămînzi şi nemîngîiaţi sufleteşte!”, • i 

— Maică Vichentia, spuneţi-mi cîteva cuvinte de folos şi despre al 
doilea duhovnic mare al Mînăstirii Rîmeţ. 

— Părintele Varsanufie era moldovean, născut în Bucovina. Cu răz¬ 
boiul a rămas în Ardeal, cantor la biserica din comuna Pianul de Sus, 

judeţul Alba. Lucra la vie pe la oameni, iar în sărbători cînta la biserică. 
Avea o voce duioasă de om evlavios şi tot satul îl avea la mare evlavie. 

în anul 1970, părintele Varsanufie a venit la Mînăstirea Rîmeţ, ca 
ucenic al părintelui Dometie. în anul 1975 a fost hirotonit preot şi a rămas 
în locul dascălului său răposat. Odată, cînd au venit mai multe surori la 
mînăstire, s-au dus la chilia lui să-i ceară binecuvântare, iar el le-a spus: 
„Vă duceţi la mînăstire, dar fiţi atente ce faceţi cu mîndria, că acest păcat 
îl luptă pe bietul călugăr cel mai mult. Nu căutaţi să ajungeţi mari. Staţi 
pe treapta cea mai de jos, că, chiar de cazi, nu te loveşti ca atunci cînd 
cazi de sus”. Dacă bătrînul auzea că a căzut cineva în vreun păcat, zicea: 
„Da, a căzut că s-a umflat de mîndrie, de aceea a căzut. Omul smerit, 
chiar de cade în vreun păcat, se ridică uşor, ajutat de duhul smereniei şi 
al umilinţei”. Uneori cînd mergeam la chilia sa cu vreo supărare, ne zicea 
cu blîndeţe: „Soră, lasă să treacă şi asta!”. Părintele Varsanufie a făcut în 
viaţă multă milostenie. El nu suferea viclenia, lăcomia şi minciuna şi era 
tare blînd şi răbdător. Numai cînd auzea de rătăcirile sectarilor, se supăra 
pentru căderea lor din credinţă. 

Uneori, cînd vedea maicile ostenindu-se la ascultări, părintele se 
apropia de ele, le îmbărbăta şi le sfătuia zicînd: „Dragelor nu fiţi nepasă- 
toare de bunătatea lui Dumnezeu. Iubiţi-L din toată inima voastră, slu- 
jiţi-I, fiţi-I credincioase şi cumpăraţi cît mai mult untdelemn pentru 
candele. Fiţi gata, că în curind va veni Mirele Hristos!” Cînd nu era 
ocupat cu credincioşii, noi îl chemam la masă, iar sfinţia lui ne răspundea: 
„Vin îndată!”, dar nu mai venea pînă seara sau a doua zi. Alteori, ne 
zicea: „Maicilor, luptaţi-vă să nu fiţi numai purtătoare de zdrenţe, ci vă 
siliţi să împliniţi ceea ce aţi făgăduit”. Alteori ne îndemna: „Nu lăsaţi 
niciodată rugăciunea, că nici Dumnezeu nu vă lasă părăsite în viaţă!”. 

în sărbători şi în posturi venea multă lume la părintele la spovedit. 
„Unde este părintele bătrîn?” întrebau oamenii. îi sfătuiau pe toţi să nu 
mai păcătuiască, să meargă regulat la biserică, să ţină sfintele posturi 
după putere, să se ierte unii cu alţii, iar cînd vin la mînăstire să vină pe 
jos, ca osteneala să le fie scrisă de sfinţii îngeri în cartea vieţii. Nu era aspru 
la canoane, dar nu lăsa pe credincioşi să plece de sub epitrahil pînă nu se 
hotărau să nu mai păcătuiască. Cu cîteva zile înainte de moarte a 
spovedit pe maica stareţă şi i-a spus cu lacrimi: „Să faci cît poţi, să ai 
uşile deschise pentru toţi săracii, să ai braţele întinse peste tot soborul, 
•să iubeşti pe toate deopotrivă, iar milostenia să-ţi fie fără măsură. 
Să ai toată încrederea în bunătatea lui Dumnezeu că nu te va lăsa, iar 
de voi ajunge să am trecere înaintea lui Dumnezeu, mă voi ruga pentru 
sufletul sfinţiei tale să duci la bun sfîrşit greutatea ce o ai pe umeri!”. 
Eu, Vichentia păcătoasa, i-am fost ucenică la chilie şi ştiu că se ruga şi 

slujea numai cu oc hi i îu lacrimi, iar cînd venea de la biserică sau ieşea de 
la spovedit, avea faţa luminată de bucurie, de multă pace şi mulţumire 
duhovnicească." A răposat cu sufletul împăcat şi a fost înmormîntat ală¬ 
turi de părintele Dometie, în livadă. Credem că şi dincolo în veşnicie vor 
fi mereu împreună cu Hristos, 

— Cum păstraţi unitatea obştii de Ia Mînăstirea Rîmeţ? 

— Unitatea şi dragostea în mînăstirea noastră o menţin duhovnicii 
si participarea regulată la sfintele slujbe. Părinţii noştri, cînd trăiau, aşa 
ne învăţau: „Dacă nu lăsăm biserica, nici Dumnezeu nu ne lasă!”. Apoi, 
facem rugăciune la chilii şi în timpul ascultărilor. Iar cînd avem ispite mai 
mari, ne spovedim, ne rugăm, ţinem o zi-două de post şi îndată scăpăm 
de ispite. Vara mai mergem pentru sfătuire şi spovedanie la marii duhovnici 
Paisie şi Cleopa de la Mînăstirea Sihăstria-Neamţ şi ne întoarcem toate 
fericite şi împăcate în suflet. Deşi avem călugăriţe din toate zonele 
ţării, sîntem unite în lupta aceasta duhovnicească şi purtăm în noi 
dragostea lui Hristos. 

— De cînd datează, după tradiţie, Mînăstirea Rîmeţ ? 

— Din secolele XII—XIII. în anii 1214—121$ au plecat de la Rîmeţ 
doi călugări, Romulus şi Ghenadie, în Maramureş, unde au întemeiat 
Mînăstirea Peri, cu hramul Sfinţii Arhangheli. Prima inscripţie, recent 
aflată pe al doilea strat de pictură, spune: „Scris-am eu, mult greşitul 
robul lui Dumnezeu Mihul de la Crişul Alb, în timpul arhiepiscopului 
Ghelasie, anul 1377”. în jurul mînăstirii s-au nevoit multe secole călugări 
eremiţi, de unde şi numele de „Rîmeţ”. în anul 1762 mînăstirea a fost 
distrusă de austrieci, din cauza uniaţiei. Călugării de aici au luptat mult 
pentru ortodoxie împotriva uniaţiei şi a prozelitismului străin. în secolul 
trecut a luat fiinţă la mînăstire o şcoală pentru copiii mocanilor din munţi, 
care funcţionează şi astăzi. 

— Care este în prezent cea mai mare dorinţă a sfinţiilor voastre? 

— Să trăim cu toate în dragoste, să folosim şi să ajutăm pe credincioşii 
care ajung pînă la noi şi să vedem biserica mare gata, ca să lăudăm în ea 
pe Hristos. Aceasta este dorinţa noastră cea mai mare, părinte Ioanichie. 
Să preamărim pe Dumnezeu şi să folosim cît putem pe oameni. 

ARHIMANDRITUL SERAFIM MAN 
Mînăstirea Rohia 
(n. 1928) 

Ceea ce este Bucovina pentru Moldova, este Maramureşul pentru 
nordul Transilvaniei. Ambele judeţe formează zona cea mai frumoasă 

şi mai bogată în tradiţie şi spiritualitate din ţara noastră. Dacă Bucovina 
ne oferă acele măreţe mînăstiri cu picturi exterioare renumite în toată 
lumea, Maramureşul ne întîmpină prin minunatele ei catedrale în lemn, 
care înalţă sufletul către cer. Bucovina odihneşte inima omului prin fru¬ 
museţea peisajului, prin satele ei adunate în jurul bisericilor, prin casele 
împodobite cu flori şi culori şi prin obcinile ei domoale încadrate de pă¬ 
duri veşnic verzi, care urcă spre nord. Iar Maramureşul mîngîie privirea 
sufletului prin satele lui răsfirate solitar pe văile muntoase, prin casele 
solide durate în lemn şi prin porţile sculptate în stejar. Bucovina este 
cunoscută în toată lumea prin marile ei mînăstiri: Putna, Dragomirna, 
Voroneţ, Moldoviţa, Suceviţa şi Probota; prin mormintele celor mai 
mari domni muşatini care îşi dorm aici somnul de veci; prin moaştele 
Sfîntului Mucenic Ioan cel Nou de la Suceava, care atrage credincioşi în 
pelerinaj din toate părţile ţării şi nu mai puţin evlavioşii moldoveni, 
care menţin permanent vii, calde şi nemuritoare, credinţa străbună orto¬ 
doxă, istoria, bucuria, speranţa şi marile tradiţii ale neamului nostru. 
La fel şi Maramureşul ne rămîne legat de suflet prin marii descălecători 
muşatini, prin statornicia, cuminţenia şi evlavia aproape unică a bunilor 
ţărani maramureşeni. Aceiaşi, oameni harnici, aceiaşi credincioşi numeroşi 
la biserică, aceleaşi pelerinaje pe la mînăstiri, aceleaşi mame înconjurate 
de copii mulţi ca în Moldova. 

- Pămînt străbun milenar, creştinat în primele veacuri după Hristos, 
Maramureşul se dovedeşte şi astăzi tot atît de românesc şi ortodox, tot 
atît de frumos, odihnitor şi viu ca odinioară. Desigur, un rol deosebit la 
menţinerea Ortodoxiei şi tradiţiei religioase din nordul Transilvaniei l-au 
avut preoţii şi mînăstirile, în frunte cu Mînăstirea Peri din secolul XIV, 
în zilele noastre, pe lingă bisericile săteşti de lemn, singurele vetre mona¬ 
hale care continuă marea tradiţie spirituală ortodoxă a Maramureşului 
sînt mînăstirile Rohia şi Moisei. , . . . ? 

Toate acestea m-au îndemnat să trec din Bucovina în Maramureş şi să 
poposesc la Mînăstirea Rohia, situată lingă Tîrgu Lăpuş, pentru a vorbi 
cu părinţii ce se nevoiesc aici, în frunte cu stareţul lor, arhimandritul 
Serafim Man. • 

Aşezarea singuratică a Mînăstirii Rohia, pe vîrf de colină muntoasă, 
înconjurată de păduri şi vai neumblate, ca şi urcuşul greu, în serpentină, 
pentru a ajunge pîna sus, ne dă sentimentul Golgotei şi al Drumului Crucii. 
Rohia este, simbolic, o mică Golgotă a Maramureşului! Aici urcă zilnic 
credincioşi localnici în pelerinaj de rugăciune şi reculegere, pentru a-şi 
mărturisi păcatele la cuvioşii călugări, pentru a cere cuvînt de folos şi 
pentru a-şi „răstigni” cugetele pătimaşe. ' , > u - , 

Iată-mă în mica incintă a Mînăstirii Hohia. Părinţii săvîrşesc slujba 
Vecerniei. Cîţiva credincioşi înconjoară biserica în atmosferă de rugăciune, 
după tradiţia locului. Alţii cîntă o „priceasnă”, iar alţii se odihnesc sub 
acoperişul troiţei din curte. Totul exprimă credinţă, statornicie, bucurie 
şi nădejde în Dumnezeu. 

După ce mă închin, mă aşez cu părintele Serafim pe bancă, sub bra¬ 
ţele troiţei, împreună cu părinţii din obşte, şi începem mica noastră con¬ 
vorbire duhovnicească. 

f 

— Părinte stareţ Serafim, spuneţi-mi cîteva cuvinte despre istoricul 
acestei mînăstiri. 

— Părinte Ioanichie, Rohia este o mînăstire nouă, dar menţine o 
tradiţie creştină şi monahală veche, milenară. A fost întemeiată doar 
acum o jumătate de secol de credincioşii din împrejurimi, cu scopul de a 
continua misiunea evanghelică din trecut a celor 20 de mînăstiri din Mara¬ 
mureş transformate cu timpul în biserici de parohii. 

— Care este scopul principal al Mînăstirii Rohia, implantată geografic 
ca o Golgotă, aici, în mijlocul Maramureşului, atit de preţuit de noi toţi? 

— Întîi ne străduim să-L lăudăm pe Dumnezeu neîncetat. Apoi ne 
ostenim să apărăm unitatea de credinţă ortodoxă în Maramureş, sfătuind 
şi mîngîind pe credincioşi. Şi al treilea ne silim să facem din această mînăs¬ 
tire o adevărată cetate şi vatră de spiritualitate, de trăire duhovnicească 
în Hristos, de simţire creştină şi de cultură, aici, în nordul Transilvaniei. 

— Şi cum vă împliniţi această întreită misiune duhovnicească ? 

— Mai întîi menţinem firul slujbelor mînăstireşti, după tradiţia 
noastră milenară, săvîrşind zilnic Sfînta Liturghie şi toate cele şapte 
Laude. Duminica şi în sărbători, cînd vin credincioşi din toate satele, 
slujim în sobor, ţinem predică, spovedim, cuminecăm şi dăm sfaturi 
părinteşti. în mod deosebit ne străduim să apărăm ortodoxia şi tradiţia 
noastră străbună aici, în inima Maramureşului, unde credincioşii încep să 
fie dezbinaţi de tot felul de secte. în ce priveşte ocupaţia noastră intelec¬ 
tuală, am organizat la Rohia o bibliotecă cu peste zece mii de volume de 
teologie, istorie şi cultură generală, cărţi pe care le citim cu interes, în 
timpul liber. 

— Ce sfaturi duhovniceşti daţi credincioşilor maramureşeni ? 

— Să rămînă credincioşi Bisericii Ortodoxe şi neamului. Să-şi iu¬ 
bească familia, copiii. Biserica şi pămîntul străbun. Să se roage cu credinţă 
lui Hristos Dumnezeu, ca şi Maicii Domnului, şi să trăiască în pace şi 
dragoste unii cu alţii, aşa cum ne învaţă Sfînta Evanghelie. Oricine face 
aceste lapte bune are pace în suflet, bucurie în inimă, armonie în casă, 
ajutor în viaţă şi nădejdea vieţii veşnice. 

ARHIMANDRITUL DOMETIE TRIHENEA 
Chilia Sfintui Ipatie — Athos 
(n. 1909) 


Privit de-a lungul istoriei, Muntele Athos se impune lumii întregi ca 
o adevărată cetate de afirmare şi apărare a credinţei ortodoxe bimilenare. 
De peste o mie de ani Athosul a fost şi continuă să rămînă cea mai înaltă 
şcoală de creştere şi desăvîrşire a monahismului ortodox, fără egal în 
ţările creştine. Athosul a dat Bisericii Ortodoxe sute de sfinţi, ierarhi de 
seamă, asceţi, dascăli ai rugăciunii, călugări cuvioşi, scriitori bisericeşti 
şi apologeţi ai dreptei credinţe şi tradiţiei ortodoxe. Aici se laudă Dumne¬ 
zeu de peste un mileniu, poate mai mult ca oriunde în lume, şi se înalţă 
rugăciuni în mai multe limbi, printre care şi în limba română. în fiecare 
miez de noapte, pînă la revărsatul zorilor, se roagă toată suflarea călugă¬ 
rilor atoniţi şi se săvîrşeşte Sfînta Liturghie în peste o sută de biserici 
şi paraclise. -• i 

Dorinţa de a cunoaşte mai îndeaproape Muntele Athos şi de a vorbi 
duhovniceşte cu părinţii români atoniţi, ne-a pornit în pelerinaj spre 
acest munte sfînt şi binecuvîntat. 

După două zile de popas la Salonic, oraş creştinat de Sfîntul Apostol 
Pavel, traversăm Peninsula Calcidică şi de aici, cu un mic vapor, încă 
două ore pe Marea Egee, pînă la portul atonit Dafne. Iată-ne în patria 
călugărilor ortodocşi din toată lumea! Iată-ne pe pămîntul sfînt al Mun¬ 
telui Athos ! în port, zeci de călugări şi pelerini veniţi din ţări îndepărtate. 
Alte două ore de urcuş pe un drum în serpentină şi sosim la Careea, capi¬ 
tala şi centrul duhovnicesc şi administrativ al Muntelui Athos, unde 
poposim peste noapte. Cîţiva călugări români ne ies înainte. La miezul 
nopţii clopotele deşteaptă tot Muntele la slujba utreniei. O atmosferă 
nemaiîntîlnjtă de linişte, de tăcere şi sfinţenie ne înconjoară. „Munte 
Athos, Munte sfînt, Al doilea rai pe pămînt”, spune un vers făcut de 
cuvioşii părinţi atoniţi. 

A doua zi, un grup de călugări români pornim în pelerinaj pe potecile 
tăinuite ale Athosului, spre schiturile şi chiliile locuite de smeriţii monahi 
veniţi din România. Ne îndreptăm spre Chilia Sfîntul Gheorghe — Coleiu, 

cale de 4 ore de mers către apus. Mai întîi străbatem o vale întinsă, înso¬ 
rită, îmbrăcată în păduri şi livezi de măslini şi viţă de vie. Aceasta este 
Sihăstria Capsala. Aici se nevoiau cîndva sute de sihaştri, printre care şi 
mulţi români. Astăzi au mai rămas puţini. Ici-colo, apar chilii pustniceşti 
în poieni şi luminişuri de pădure. Unele sînt nelocuite şi în paragină din 
lipsă de călugări. Altele sînt curat întreţinute, înconjurate cu livezi de 
măs lini şi lămîi şi în balcoane cu viţă-de-vie, semn că încă sînt locuite, că 
în ele încă nu s-a stins candela de veghe a rugăciunii, semn că în ele încă se 
laudă numele lui Dumnezeu. în zare se văd, înălţîndu-şi turlele spre cer, 
mînăstirile Pantocratorul, Stavronichita, Iviru şi Filoteiu, iar jos, la 
piciorul muntelui, se desfăşoară tainic marea. 

La Chilia Sfîntul Gheorghe din golful Colciu locuiesc trei călugări 
români, sub povăţuirea duhovnicească a ieroschimonahului Dionisie Ignat. 
Părinţii ne ies înainte cu multă dragoste şi lacrimi în ochi. Ne închinăm 
în biserică, cîntăm lui Dumnezeu şi Maicii Domnului, protectoarea Sfîn- 
tului Munte, ne sărutăm duhovniceşte şi poposim aici peste noapte. O 
noapte cu lună, cu linişte şi tăcere de neimaginat, care deşteaptă sufletul 
la rugăciune. Numai murmurul mării se aude uşor sub piciorul muntelui! 

După miezul nopţii, facem slujba Utreniei în grai românesc. Apoi, 
cîntăm acatistul Maicii Domnului şi în răsăritul soarelui plecăm pe poteca 
muntelui spre marea Mînăstire Vatopedu, cale de o oră. Vatopedu este o 
mînăstire imperială bizantină, cu mari danii de la domnii români, cu multe 
icoane făcătoare de minuni şi sfinte moaşte şi cu cîteva chilii româneşti 
pe teritoriul ei. 

Ne închinăm şi plecăm la Chilia Sfîntul Ipatie, cale de 2 km pe o vale 
largă de pîrîu, una din cele mai frumoase şi liniştite aşezări atonite româ¬ 
neşti. Aici locuiesc trei călugări români, sub povăţuirea duhovnicească a 
venerabilului arhimandrit şi duhovnic Dometie Trihenea, originar din 
părţile Sibiului. Pe un mic platou însorit se vede Chilia Sfîntul Ipatie 
înconjurată de măslini şi viţă de vie şi străjuită de cîţiva chiparoşi uriaşi. 

în poartă ne aşteaptă părintele Dometie cu mica lui sinodie. Ne 
sărutăm în Domnul, ne închinăm în biserică, servim împreună masa, ne 
destăinuim sufleteşte unii altora şi cerem mila lui Dumnezeu peste noi şi 
peste toată lumea. Acest mic locaş călugăresc este locuit de români de 
peste 120 de ani, fiind integral refăcut de ucenicul Sfîntului Ierarh Calinic 
de la Cemica, ieromonahul Orest Baldovin. Multă vreme se nevoiau aici 
pînă la 20 de călugări români, unii cu viaţă foarte sporită, majoritatea 
ardeleni. De peste 30'de ani Chilia românească Sfîntul Ipatie este condusă 
de smeritul arhimandrit Dometie Trihenea, duhovnic vestit în tot Muntele 

Athos, sfetnic ales, egumen blînd şi părinte sufletesc al tuturor părinţilor 
români atoniţi. * 

Părintele Dometie este un suflet curat, deschis pentru toţi, rîvnitor 
la cele sfinte, sfătos cu cei mai tineri, bărbătos în ispite, dulce la vorbire 
şi adine legat de pămîntul străbun. Cînd vorbeşte de ţară, de evlavia şi 
statornicia românilor sau de mînăstirile româneşti, întotdeauna îşi ume¬ 
zeşte ochii de lacrimi. O nostalgie de taină îi stăpîneşte inima. El este pro¬ 
fund convins că poporul român este un popor adînc legat de Dumnezeu, 
de o rară evlavie, cuminţenie, omenie, răbdare şi modestie. Ca cel ce a trăit 
departe de ai săi pentru dragostea lui Hristos, timp de 60 de ani, părintele 
Dometie are experienţa străinătăţii, a rugăciunii cu lacrimi, a răbdării 
fără mîngîieri omeneşti. Are experienţa suferinţei pentru Dumnezeu, a 
tăcerii, a bucuriei duhovniceşti şi a smereniei. Ca puţini alţii, sfinţia sa 
ştie să se roage şi să vorbească, să mîngîie sufletul cel întristat, să rabde 
ocara străinilor şi să tacă. Şi toate acestea numai pentru că iubeşte pe 
Dumnezeu, pentru că vrea să urmeze lui Hristos Care a răbdat pentru noi, 
pentru că singura lui dorinţă din copilărie este să se mîntuiască. 

După o noapte de priveghere, de meditaţie şi rugăciune în biserica 
Chiliei Sfîntul Ipatie, a doua zi iarăşi ne adunăm în jurul părintelui Dome¬ 
tie şi îi cerem cuvînt de folos sufletesc. Este o zi senină de septembrie, cn 
soare, cu bucurie în suflet şi cu linişte adîncă peste Athos, peste mare, 
peste toţi cei ce iubesc din inimă pe Hristos. 

— Din ce loc sînteţi, părinte Dometie? 

— Sînt născut în comuna Tilişca, judeţul Sibiu, în anul 1909, la 8 iunie 
şi botezat la 17 iunie, în trei afundături, de preotul Petru luga. Din botez 
am primit numele de Dumitru. 

— Cu ce se îndeletniceau părinţii sfinţiei voastre ? 

— Părinţii mei, Dumitru şi Maria Trihenea, oameni binecredincioşi, 
erau mari mocani şi crescători de oi. De mic mi-au dat o frumoasă educaţie 
religioasă. Iar în anul 1915, cînd aveam doar 6 ani, părinţii m-au lăsat 
în grija bunicilor, iar ei s-au dus cu turmele de oi spre gurile Dunării 
şi Marea Neagră în transhumanţă, după obiceiul ardelenilor. Apoi a venit 
primul război mondial, şi părinţii n-au mai putut veni acasă. După mai 
mulţi ani au murit în Crimeea, lăsînd orfani doi copii la Tilişca şi alţi doi 
acolo, care mai tîrziu s-au căsătorit departe, fără a ne cunoaşte unii cu 
alţii ... 

— La ce vîrstă v-aţi dus la mînăstire şi cine v-a îndemnat să urmaţi 
lui Hristos? 


* După lucrarea „Pelerinaj la Locurile Sfinte", în curs de apariţie. 

— Cînd aveam 12 ani am văzut în vedenia visului tot Sfîntul Munte, 
cu toate mînăstiriie. De altfel, am fost şi dăruit de părinţii mei, ca dar 
din partea lor. Maicii Domnului, ocrotitoarea Muntelui Athoâ. La etatea 
de 13 ani, adică în anul 1922, am plecat la Sfîntul Munte, împreună cu 
tînărul Gheorghe Cornăţan din comuna Vingard — Sibiu, care avea numai 
9 ani. La plecare ne-a ieşit multă lume din sat înainte şi ne zicea: „Unde 
mergeţi voi, băieţi, aşa tineri şi sănătoşi? De aţi fi orbi sau şchiopi! Dar 
aşa de ce mergeţi la mînăstireNoi le-am răspuns: „Pentru dumnea¬ 
voastră ştiţi să ţineţi tot ce-i bun, iar lui Dumnezeu vreţi să-I daţi numai 
şchiopi şi orbi?”. Cu aceasta ne-au lăsat în pace. > 

— Cum aţi mers la Sfîntul Munte, unde v-aţi stabilit şi cum v-aţi 
simţit în primii ani de nevoinţă duhovnicească? 

— Am plecat din Constanţa cu vaporul spre Salonic, conduşi de iero¬ 
monahul Diomid Velasă, din sat cu noi, care trăia la Athos din tinereţe. 
La 10 octombrie 1922 am ajuns la Sfîntul Munte, în grădina Maicii Dom¬ 
nului, şi am mers de-a dreptul la Chilia românească Sfîntul Ipatie, situată 
pe moşia Mînăstirii Vatopedu. Pe atunci nu era nici o oprelişte de a merge 
în Muntele Athos. La Chilia Sfîntul Ipatie am găsit stareţ pe ieroschimo- 
nahul Teodosie Domnaru, dimpreună cu ucenicii săi, ieromonahul Diomid 
Velasă şi monahii Visarion, Gherasim, Ipatie şi Filaret. Bătrînul Ghera- 
sim, o figură aleasă de călugăr sporit, a început să ne înveţe regula biseri¬ 
cească şi glasurile de cîntări la strană. Curăţăm grădina, plantam florile 
şi păzeam viile, cîntînd tropare şi slavoslovia mare de răsunau văile, în 
ciripitul păsărilor şi în curgerea izvoarelor cristaline ce murmurau pînă 
devale, spre mare. Era atîta bucurie sfîntă în sufletele noastre! Părintele 
ne învăţa pe de rost să zicem rugăciunile, podobiile glasurilor şi psalmii, iar 
la slujba bisericii eram nelipsiţi ziua şi noaptea. Altfel, ne punea la canon 
să facem metanii cu rugăciunea „Doamne, lisuse Hristoase, Fiul lui Dum¬ 
nezeu, miiuieşte-ne pe noi, păcătoşii”. 

— Ce sfaturi duhovniceşti mai deosebite vă dădea egumenul Chiliei 
Sfîntul Ipatie? 

— Stareţul nostru era duhovnicesc, aspru cu noi, fraţii începători. 
Timp de 7 ani am avut o grea dar frumoasă perioadă de încercare în călu¬ 
gărie. Că nu mă lăsa stareţul la nimic să fac Voia mea. Nu mă lăsa să 
citesc orice carte, nici să scriu ceva, sau vreo scrisoare în ţară fără bine¬ 
cuvântarea lui. Odată, am găsit acolo unele manuscrise cirilice şi am copiat 
din ele 150 de coaie, căci îmi zicea un părinte că este păcat să se împrăştie 
şi să se piardă, ci mai degrabă să rămînă scrise ca o amintire. 

Cînd a văzut stareţul, mi-a zis: „Ce carte este aceasta?”. I-am spus. 
Apoi a luat-o şi a zis: „Aceasta este bună pentru cuptor!”, şi n-am mai 
văzut-o 20 de ani! Uneori mă supăram de cîte ceva şi ziceam: „Dacă-i 

aşa, să-mi dai binccuvîntare să mă duc într-altă parte!”. Iar bătrînul 
îmi răspundea: „A! Trehuia să te duci mai de mult, nu acum !’\ Timp 
de 20 de ani nu m-a lăsat stareţul meu să învăţ nici un cuvînt grecesc 
şi-mi spunea: „Fratelui începător dacă nu-i tai voia de la început întru 
toate, nu se poate face călugăr decît numai cu hainele!”. Apoi îmi zicea: 
„Frate Dumitre, tu să trăieşti cu supunere şi simplitate, că are mare dar 
înaintea lui Dumnezeu!”. Totdeauna mulţumesc lui Dumnezeu că mi-a 
jertfit voia, ca pe un alt Isaac! Aşa m-au pregătit părinţii mei duhovni¬ 
ceşti în Sfîntul Munte pentru a urma lui Hristos! 

— Cînd aţi fost călugărit şi hirotonit în Muntele Athos ? 

— După şapte ani de ispitire canonică am primit călugăria cu mare 
umilinţă şi lacrimi de mulţumită lui Dumnezeu în anul 1929. în anul 1937 
am fost hirotonit diacon şi preot de Mitropolitul Ieroftei, iar în anul 1964 
am fost făcut duhovnic, tot la Chilia Sfîntului Ipatie, al cărei egumen 
eram. 

Cîţi călugări români erau în Sfîntul Munte în anul 1922? 

— Acum şaizeci de ani se nevoiau în Muntele Athos 700 de călugări 
români. Astăzi abia mai trăiesc în Athos 60 de călugări români, şi aproape 
toţi sînt bătrîni, peste 70 de ani! 

— Care sînt cele mai importante schituri şi chilii româneşti în care se 
nevoiesc călugării români? 

— Cel dintîi.estc Schitul Prodromul. Aici se nevoiau pînă în 1925 
peste 120 de călugări, unii foarte sporiţi în ascultare şi rugăciune. în pre¬ 
zent mai sîiţt la Prodromul doar 16 călugări, sub conducerea egumenului 
Protosinghel Ilarion Lupaşcu. Apoi, urmează chiliile cele mai mari, ca: 
Provata şi Catafighi, cu Schitul Lacu, situate aproape de vîrful Atho- 
nului. înainte se nevoiau la Lacu pînă la 80 de călugări români, iar la 
cele două chilii, cîte 10—20 de români. în prezent mai sînt 7 călugări 
în toate. 

în sihăstria Capsala se nevoiau iarăşi pînă la o sută de călugări 
români, în chilii izolate. Astăzi mai sînt doar cîţiva. La fel şi în sihăstriile 
de la capul Athosului, Cheraşa, Capsocalivia, Catonache, Sfînta Ana etc. 
La Chiliile Sfîntul Gheorghe din Colciu, Schitul Iviru şi Vatopedu, sihăs- 
treau zeci de sihastri români. Acum mai avem patru călugări la Colciu; 
iar la chilia noastră, Sfîntul Ipatie, sîntem doar trei: eu, ierodiaconul 
Gherontie Cornăţan, şi monahul Ilarion Dincă. Dar nu numai noi românii 
nc-am împuţinat aşa de mult, ci din toate neamurile. Zeci de chilii au 
rămas pustii, părăsite de mulţi ani; altele s-au minat, iar la celelalte sînt 
cîte unul-doi. La fel şi schiturile din Athos, cele mai multe s-au ruinat şi 
pustiit. Mînăstirile m^ri, lavrele, în număr de 20, jumătate sînt de sine, 
jumătate cu viaţă de obşte. Cele de sine, deşi mai bogate, sînt mai ruinate 

şi au fiecare pînă la 20—25 de călugări. Cele de obşte, de obicei, sînt mai 
sărace, dar menţin tradiţia călugărească şi viaţa duhovnicească mult mai 
bine. Au tineret, sînt bine întreţinute, sînt mai ospitaliere şi au pînă la 
60 şi chiar 80 de călugări şi fraţi. < , . . 

— Ce călugări români mai cuvioşi s-au nevoit în Sfîntul Munte, de la 
sfîrşitul secolului XIX pînă astăzi? 

— Deşi n-am avut o mînăstire a noastră, în care să se laude Dumnezeu 
în grai românesc, totuşi călugării români sînt consideraţi pe drept cuvînt 
dintre cei mai evlavioşi, mai tăcuţi, mai smeriţi şi iubitori de linişte şi 
nevoinţă. Pentru aceea toţi îi cinstesc şi se folosesc de viaţa lor. Iată cîţiva 
dintre cei mai îmbunătăţiţi: ieroschimonahul Nifon Ionescu (fl901), ctito¬ 
rul Schitului românesc Prodromul; schimonahul Nectarie Creţu (j"1898), 
cel mai mare protopsalt atonit din secolul trecut, numit şi „privighetoarea 
Athosului” sau „al doilea Cucuzel”; cuviosul Avxentie (sec. XIX), 
mare sihastru sub vîrful Athonului şi monahul Yitalie (fl945). Iar dintre 
duhovnici amintesc pe ieromonahii Gherasim Sperchez, Ilie Vulpe, Antipa 
Dinescu, Macarie Untan, pe care i-am cunoscut bine şi ne spovedeam la ei. 
Mai ştiu cîţiva călugări sporiţi, pe care îi vizitam şi le ceream cuvînt de 
folos, precum: Ignatie de la Schitul Ivim, Isaia şi Teofilact de la Cheraşa; 
Ghenadie de la Chilia Vigla — Prodromul; Visarion şi Gherasim de la 
Sfîntul Ipatie; Ilarion de la Calimiţa; Arsenie Neluş de la Xeropotamu, 
şi alţii. Numele lor de familie, cei mai mulţi nici nu voiau să-l amintească. 

Au fost mulţi şi faptele lor minunate şi frumoase, dar trebuie ştiut că 
părinţii vechi îşi ascundeau numele, locul de nevoinţă şi faptele bune. 
Dacă o faptă bună se descoperea de cineva, acea faptă se socotea pierdută. 
Părinţii noştri dinainte obişnuiau a se defăima pe sine şi ca de şarpe fugeau 
de slava deşartă, care fură tot rodul faptei bune. Apoi, stareţul meu, 
Diomid Velasă, multă vreme nu ne dădea binecuvântare să umblăm 
undeva sau să conversăm cu părinţii, ca să ne deprindă cu tăcerea, cu 
ascultarea şi cu rugăciunea inimii. 

— Astăzi monahismul din Muntele Athos, ca şi din toată lumea 
creştină, trece printr-o mare criză duhovnicească. Care sînt, după părerea 
prea cuvioşiei voastre, cauzele slăbirii vieţii spirituale în această unică 
cetate a monahismului ortodox? 

— Sîntem călugări din veacul XX şi odată cu schimbarea lumii în 
general s-au schimbat toate, au slăbit şi mînăstirile, s-au împuţinat şi 
călugării, au slăbit şi credinţa în Dumnezeu, dragostea, viaţa de rugăciune 
şi rîvna pentru jertfă, căci călugăria este mai întîi o jertfă totală de sine. 
Astăzi sînt puţini eroi, puţini sfinţi, pentru că au slăbit credinţa şi jertfa. 
Apoi, trebuie să recunoaştem că şi aici, în Athos, nu se pogoară nimeni 
din cer, ci toţi vin din vălmăşeala lumii şi nu are cine să-i crească, să-i 

formeze duhovniceşte, ca să se ridice la măsura părinţilor noştri, pentru că 
nu mai sîn.t duhovnici iscusiţi nicăieri. Pe călugării buni îi iau duhovni¬ 
cii buni. 

Cauzele cele mai importante ale slăbirii monahismului în Sfîntul 
Munte sînt acestea: iubirea de materie, adică de bani, de mîncare, de 
avere; uitarea datoriilor călugăreşti, adică părăsirea bisericii, a rugăciunii, 
a postului, a metaniilor şi ascultării, care duce pe mulţi la pierzare; apoi, 
depărtarea de frica lui Dumnezeu, adică slăbirea credinţei, a rîvnei, a 
citirii cărţilor sfinte şi cugetării la moarte. 

— Speraţi într-o înnoire a vieţii monahale în Athos şi peste tot? 
Cum s-ar putea realiza acest lucru atît de necesar? 

— Monahismul ortodox şi mai ales cel atonit a mai fost în decădere, 
dar niciodată ca acum. Slăbirea monahismului în trecut venea din motive 
de afară, precum războaie, ocupaţii străine, prigoane, erezii şi altele. 
Acum însă, slăbirea monahismului vine dinăuntru, din pricina slăbirii 
credinţei, a dragostei şi rîvnei noastre, ceea ce este mult mai greu şi cu 
anevoie de vindecat. în Athos ar fi fost cu putinţă să se menţină şi să se 
înnoiască viaţa duhovnicească, dacă nu s-ar fi stricat legea şi vechea rin- 
duială a Sfîntului Munte. înainte, Sfîntul Munte era autonom, se con¬ 
ducea singur din interior şi nici un stat de pe Glob nu se putea atinge de 
el. Dar acum este condus de legile civile din afară, nu mai are independenţă, 
nici nu mai poate intra oricine aici. De aceea, încet-încet, puterile întu¬ 
nericului îl vor aduce la tăcere şi la nimicire. Ştiu şi la ce număr de vie¬ 
ţuitori va ajunge în viitor Sfîntul Munte. în cele din urmă vor rămîne 
foarte puţini monahi, dar vor fi ca sarea în bucate! 

îndreptarea şi reînnoirea monahismului începe însă tot din interior. . 
Dacă monahii vor părăsi pricinile care i-au adus în această. stare de deca¬ 
denţă; dacă mînăstirile vor avea din nou duhovnici buni; dacă ne vom 
întoarce iarăşi la cele duhovniceşti, adică la biserică şi rugăciune cît mai 
mult, la dragoste şi ascultare, la sărăcie şi viaţă cît mai curată şi dacă 
vom părăsi grijile lumeşti, materia, traiul bun şi voile noastre — atunci 
monahismul va fi din nou salvat, viaţa duhovnicească se va înnoi şi noi 
vom fi iarăşi ca nişte făclii în sfeşnic pentru toată lumea! 

— Ce faptă bună este mai necesară la înnoirea vieţii mona¬ 
hale în lumea creştină? 

— Zice Domnul nostru Iisus Hristos: „întru aceasta va cunoaşte 
lumea că sînteţi ucenicii Mei, de veţi avea dragoste între voi” (Ioan 13, 35). 
De dragoste şi de frica lui Dumnezeu este nevoie mai întîi, prin care oricine 
se îndepărtează de la rău. 

— între ce ani aţi fost egumen la Mînăstirea Zografu, ctitoria lui 
Ştefan cel Mare din Sfîntul Munte? 


Li 

— La 8 februarie 1965, conducerea Sfîntului Munte m-a numit sta¬ 
reţ şi Arhimandrit al Mînăstirii Zografu, prin episcopul Natanail Lavri- 
otul, în prezenţa a opt antiprosopi (delegaţi stareţi) de la Sfînta Chinotită 
din Careea. Atunci am găsit la Zografu numai cîţiva călugări bătrîni şi 
nici nu avea cine sâ slujească la biserică. Eu am organizat mai întîi rîndu- 
iala bisericii. Apoi, am înmulţit numărul călugărilor, am reparat o bună 
parte din chilii şi am înnoit arhondaricul, care era în paragină. La Zografu 
am condus mînăstirea aproape zece ani. Eu sînt primul călugăr român 
care a fost stareţ la una din cele 20 de mînăstiri împărăteşti din Athos. 

— Întrucît sînteţi un duhovnic căutat în Sfîntul Munte, aveţi fii 
duhovniceşti numai români sau şi de alte neamuri ? 

— Am fost 15 ani duhovnic la Mînăstirea Costamonitul, la greci, 
români, bulgari, macedoneni şi albanezi. Am spovedit şi mireni care ajun¬ 
geau pînă la Chilia Sfîntul Ipatic, sau cînd mergeam pe drumuri şi era 
nevoie. în prezent spovedesc o bună parte din călugării români şi greci 
care locuiesc mai aproape de noi. 

— Ce părere aveţi despre Schitul nostru Prodromul? Sînt speranţe să 
fie înnoit, atît duhovniceşte eît şi material? 

— Schitul Prodromul are nevoie mai întîi de unitate duhovnicească, 
cu simplitate şi dragoste în obşte. Apoi să ţină bună legătură cu Sfînta 
Lavră de care depinde şi să nu facă monahii între ei regionalism, care-i 
mai rău decît eresul. 

:*■* — Care sînt cei mai buni duhovnici români atoniţi în prezent ? 

— Dintre cei vechi au rămas părintele Dionisie Ignat, de la Chilia 
Sfîntul Gheorghe-Colciu, părintele Iulian Lazăr şi părintele Serapion 
Zaharia din Prodromul, toţi trei moldoveni, la care mai trebuie adăugaţi 
Protosinghelii Petroniu Tănase şi Chirii Şaramet, de asemenea prodro- 
miţi, veniţi din Moldova. Iar dintre cei răposaţi, pot aminti pe Ghenadie 
de la Vigla, Arsenic Neluş de la Xeropotamu—Chilia Adormirea Maicii 
Domnului, ieroschimonahui Ştefan de la Xeropotamu, din aceeaşi chilie 
românească, care a avut o viaţă sfîntă. Apoi, Cozma Lupaşcu şi Calinic 
Pleşea, din Schitul Vatopedului, de loc din Basarabia; Ilarion şi Ioani- 
chie, toţi duhovnici de frunte în Muntele Athos. , 

— Întrucît aţi fost de mai multe ori în ultimii ani prin ţară, ce părere 
aveţi, părinte Dometie, despre mînăstirile şi monahismul românesc din 
zilele noastre? 

— Dacă se vor pleca sub ascultare cu Bmerenie şi vor avea îndemnuri 
duhovniceşti de la duhovnici şi bărbaţi încercaţi, pot sâ aducă roadă multă, 
prin temere de Dumnezeu. 

— Ce părere aveţi despre poporul nostru românesc şi despre viaţa 
religioasă din ţară? - **'• 

— O, popor binecredincios! Nu ştiu ce să admir întru tine! Iubirea 
de Dumnezeu ? Bîvna pentru Biserică ? îndurarea, dărnicia, evlavia, sau 
iubirea de străini? Că cu acesţea am îmblînzit hoardele năvălitoare ale 
popoarelor păgîne care rîvneau la bunurile ţării noastre. De aceea, cred că 
nu există sub soare alt popor mai milostiv şi răbdător decît poporul român! 

— Ce datorii au astăzi călugării şi mînăstirile noastre? Cum ar putea 
ele mai bine să ajute lumea, pe oameni şi să mărturisească pe Hristos? 

— Să se caute cu scumpătate şi evlavie trecutul luminos al înainta¬ 
şilor noştri, Vieţile Sfinţilor şi cuvintele de învăţătură ale Părinţilor noş¬ 
tri, vetrele mănăstirilor şi schiturilor noastre şi este de ajuns. Nu avem 
decît o singură cale de urmat. Să mergem pe urmele lui Hristos. Să trăim 
Evanghelia lui Hristos, să mîngîiem poporul lui Dumnezeu şi să fim tutu¬ 
ror făclie aprinsă în sfeşnic. Altfel, nu ne putem mîntui nici pe noi, nici 
pe alţii. „Prin tine, mîntuirea, Israile, şi prin tine, pieirea!”. 

— La vîrsta patriarhală pe care o aveţi, de aproape 80 de ani, ce sfat 
duhovnicesc daţi fiilor sufleteşti ai prea cuvioşiei voastre? 

— Le amintesc cîntarea ce se cîntă în biserică: „Iubiţi pe Dumnezeu 
şi va fi viu sufletul vostru. Nimic să nu cinstiţi mai mult decît dragostea 
Lui . . . ”. Şi apoi, sînt alţii mai sporiţi şi mai înţelepţi decît mine şi 
Domnul ne spune: „Nu fiţi dascăli mulţi, că unul este Dascălul vostru, 
Hristos!”. 

— Ce fapte bune ne sînt mai necesare pentru dobîndirea mîntuirii 
noastre ?•■■■■ 

— împlinirea poruncilor dumnezeieşti, mărturisirea curată a tuturor 
păcatelor sub epitrahilul duhovnicului, fără nici un gînd ascuns în inimă 
în împărtăşirea cu Trupul şi Sîngele Domnului, cu lacrimi umile, care sigi¬ 
lează rugăciunea primită la cer. 

— Ce binecuvîntare şi cuvînt duhovnicesc de învăţătură lăsaţi călu¬ 
gărilor, preoţilor şi tuturor celor ce vă cunosc şi vă preţuiesc din ţara 
noastră? 

— „Miluieşte-ne pre noi, Stăpîne, Dumnezeul tuturor, şi cerce- 

tează-ne! Ridică mina Ta peste neamurile străine, ca să vadă puterea 
Ta” (Is. Sirah 36, 3). Binecuvintează, Doamne, Ţara Românească zidi¬ 
toare cam peste tot de biserici şi ctitorii mînăstireşti, cu veşmîntul arhie- 
riei şi preoţiei prin bunătatea şi măreţia Ta, pe călugări îmbracă-i în 
hlamida smereniei, prin care vor trece toate cursele vrăjmaşului cele rele, 
iar pe binecredincioşii creştini îmbracă-i în bucuria mîntuirii! „Şi de vor 
fi păcatele voastre ca cîrmîzul (roşeala), ca zăpada le voi albi; şi de vor fi 
ca păcura, ca lîna albă le voi face ... Şi de veţi vrea şi mă veţi asculta, 
bunătăţile pămîutului veţi mînca” (Isaia I, 18—19). . 

Şi acum, iubite părinte Ioanichie, de binevoiţi, primiţi dc la mine 
aceste smerite cuvinte ca pe nişte smaralde şi rubinuri, iar pe ale mele 
răutăţi, binevoiţi a le considera ca pe unele bunătăţi, că numai aşa ne 
putem mîntui noi toţi. Amin. 

Iertaţi-mă pe mine smeritul Dometie, truditul şi mult apropiatul 
de ceasul morţii! 


PROTOSINGHELUL PETRONIU TĂNASE 
, , Schitul românesc Prodromul-Athos 

’ : (n. 1915) 

Nu este deloc uşor să vorbeşti despre cineva care iubeşte tăcerea şi 
liniştea, care refuză dialogul de teamă să nu i se jefuiască comoara cea 
ascunsă a inimii, adică pacea duhului, cîştigată cu atîta osteneală 
şi stăruinţă. 

Protosinghelul Petroniu Tănase, născut în comuna Fărcaşa-Neamţ, 
este un călugăr al ordinei, al tăcerii şi smereniei. Mai mult ca alţii, Cuvioşia 
Sa lucrează întru răbdare, adună şi păzeşte. Călugărit şi format duhov- 
niceşte în obştea Mînăstirii Neamţ, cea mai mare şcoală a vieţii spirituale 
româneşti, cu o lungă experienţă de trăire monahală adunată de la cei 
mai iscusiţi duhovnici şi stareţi contemporani, părintele Petroniu este 
cunoscut în ţara noastră ca un profund teolog, protopsalt şi dascăl de 
suflete. Dintre toate, cel mai mult iubeşte biserica cu slujbele şi cîntările 
ei înălţătoare de suflet, de la care nu lipseşte niciodată. Apoi iubeşte căr¬ 
ţile, îndeosebi scrierile Sfinţilor Părinţi, din care zilnic citeşte, se hrăneşte 
şi împărtăşeşte şi altora în chip discret cîte un cuvînt de zidire duhovni¬ 
cească. Cărţile rămîn marii prieteni şi sfetnici ai părintelui Petroniu. 
Ziua, seara sau la miezul nopţii, după orele de rugăciune şi slujbă. Sfinţia 
Sa deschide nerăbdător Sfînta Scriptură, Patericul, Filocaliile sau Vieţile 
Sfinţilor, cărţile sale preferate, şi din toate adună hrană pentru suflet. 

A treia sa mare iubire o formează florile. Florile cîmpului, florile 
copacilor înfloriţi, florile gingaşe semănate de mîinile îndemînatice ale 
Sfinţiei Sale în ograda mînăstirii, în jurul bisericii, sub streaşină chiliilor. 
Părintele Petroniu iubeşte nespus de mult florile, mai ales anumite flori, 
potrivite cu sufletul său meditativ, singuratec, care odihnesc privirea 
şi îndeamnă la cugetare. 

După Mînăstirea Neamţ, părintele Petroniu s-a mai nevoit în mînăs- 
tirile Cernica, Slatina, Curtea de Argeş şi, în ultimii zece ani, la Sihăstria. 
Aici am vieţuit împreună, am slujit, am lăudat pe Dumnezeu, ne-am 

împărtăşit sufletele din aceleaşi cărţi, ne-am îmbărbătat duhovniceşte 
unii pe alţii şi ne-am bucurat in nădejdea mîntuirii. • 

Dorul tainic al desăvîrşirii şi împlinirii sale sufleteşti îl îndeamnă pe 
Protosinghelul Petroniu Tănase să plece în Muntele Athos, la Schitul 
românesc Prodromul. De acolo, de sub vîrful Atonului, ne trimite dra¬ 
gostea sa şi această frumoasă meditaţie Ia rugăciunea Sfîntului Efrem Şirul 
„Doamne şi Stăpînul vieţii mele”, pe care o redăm în paginile ce urmează. 

>1 : t. Doamne şi Stăpînul vieţii mele 

Rugăciunea pocăinţei 

Legată de vremea Postului Mare, rugăciunea Sfîntului Efrem Şirul 
este o rugăciune scurtă, dar plină de putere şi bogăţie duhovnicească, 
cum numai marele părinte Efrem Şirul, „alăuta Duhului Sfînt”, putea 
să o alcătuiască. 

Tipicul prevede să fie rostită avînd ochii trupeşti şi mîinile ridicate 
în sus, cu ochii minţii înălţaţi către Dumnezeu, cu umilinţă, cu lacrimi şi 
cu frică de Dumnezeu, însoţită de metanii şi închinăciuni, după rînduiala 
cunoscută. Rostită astfel, cu înţelegere şi simţire, ea preface şi înnoieşte 
întreaga viaţă sufletească. Stăruind asupra cuprinsului ei, vom descoperi 
o întreagă teologie a pocăinţei, încît cu dreptate această rugăciune este 
numită „Rugăciunea pocăinţei”. 

Rugăciunea se rosteşte la toate cele şapte laude: Vecernie, Pavecer- 
niţă, Miezonoptică, Utrenie, Ceasuri şi Obedniţă; în total, de nouă ori 
în curgerea unei zile şi de opt ori cînd se săvîrşeşte Liturghia Darurilor mai 
înainte sfinţite, întrucît rămîne partea de vecernie la care se rosteşte de 
obicei rugăciunea. Numerele opt şi nouă, de cîte ori se zice rugăciunea, 
ne duc cu mintea la cele nouă cete îngereşti şi la veacul viitor, simbolizat 
prin numărul opt, vrînd parcă să ne spună că numai pocăinţa ne poate 
învrednici de viaţa fericită a vieţii veşnice şi de traiul împreună cu îngerii. 

Rugăciunea are trei părţi bine deosebite. în prima parte, ne rugăm 
luir Dumnezeu: „Doamne şi Stăpînul vieţii mele l Duhul trîndăviei, al 
grijii de multe, al iubirii de stăpînie şi al grăirii în deşert nu mi-1 da mie”, 
în partea a doua: „Iar duhul curăţiei, al gîndului smerit, al răbdării şi al 
dragostei, dăruieşte-1 mie, slugii Tale”. Şi încheiem: „Aşa, Doamne, dăru- 
ieşte-mi să-mi văd păcatele mele şi să nu osîndesc pe fratele meu, că bine- 
cuvîntat eşti, în vecii vecilor. Amin”. Deci pe de o parte ne rugăm să ne 
ferească Dumnezeu de patru duhuri rele, de patru patimi, iar pe de alta, 
cerem să ne dăruiască patru duhuri bune, patru virtuţi. ► s 

Observăm că Sfîntul Efrem, înşirînd cele două feluri de patimi şi de 
virtuţi, le numeşte pe toate deopotrivă duhuri: duhul trîndăvici, duhul 
curăţiei . .. Cum să înţelegem oare aici cuvîntul „duh” ? 

în privinţa duhurilor rele, lucrul este simplu. Izvorul a toată rău¬ 
tatea este duhul răutăţii, care „umblă ca un leu, căutînd pe cine să înghită” 
(1 Petru. 5, 8) şi lupta noastră trebuie să o ducem împotriva „duhurilor 
răutăţii din văzduh” (Efes. 6, 12). Patimile care înrobesc pe om nu sînt 
altceva decît semnul înfrîngerii omului în lupta sa cu aceste puteri vrăj¬ 
maşe. De aceea, Sfinţii Părinţi obişnuiesc sa numească „duh” nu numai 
pe „duhul răutăţii”, pe diavolul, ci şi lucrarea lui, zicînd deopotrivă: 
„duhul trîndăviei”, sau „dracul trîndăviei” şi „duhul lăcomiei”, sau „dra¬ 
cul lăcomiei” etc. Acest fel de a vorbi al Părinţilor este mai cuprinzător 
şi ne ajută să înţelegem mai deplin cum stau lucrurile. O patimă este mai 
mult decît o îmbolnăvire a sufletului, este căderea în robia unei puteri 
vrăjmaşe, care ne stăpîneşte cu silnicie, ne luptă neîntrerupt, urmărin- 
du-ne moartea veşnică. în dosul fiecărei patimi se ascunde puterea vrăj¬ 
maşă a diavolului. 

Dar de ce, în prima parte a rugăciunii, rugăm pe Dumnezeu să nu ne 
dea cele patru duhuri rele? Oare Dumnezeu ne dă trîndăvia, mînia, pati¬ 
mile? Fireşte că nu! Uneltirile drăceşti sînt pline de viclenie şi puterea lui 
nespus de mare şi nimeni n-ar putea scăpa de ele dacă Dumnezeu nu le-ar 
îngrădi, neîngăduindu-i să războiască pe om mai presus de puterile sale. 
De aceea, cînd zicem: „duhul trîndăviei, al grijii de multe ... nu mi-1 da 
mie”, ne rugăm lui Dumnezeu să nu ne lase să cădem în robia patimii 
trîndăviei, să nu lase pe dracul trîndăviei să ne stăpînească. 

Dacă prin duhurile patimilor înţelegem pe draci, atunci prin duhurile 
virtuţilor: al curăţiei, al smereniei, trebuie să înţelegem pe duhurile cele 
bune, pe îngeri? Este, adevărat că şi îngerii necontenit ne ajută la săvîrşi- 
rea binelui, dacă nu-i îndepărtăm cu păcatele, precum auzim la utrenia 
din Lunea brînzei: „îngerii, păzitorii vieţii noastre stau mai aproape de 
cei ce se curăţă cu postul”. Totuşi, Sfinţii Părinţi, cînd este vorba de 
virtuţi, nu vorbesc niciodată ca în cazul patimilor; nu zic adică „îngerul 
curăţiei”, „îngerul smereniei” etc., cum zic dincolo: „dracul lăcomiei”, 
„dracul mîndiiei”. Deci, cele patru duhuri bune nu sînt îngeri, ci altceva. 

Ştim că la Sfîntul Botez, omul se leapădă de satana şi se îmbracă 
cu Hristos; se face locaş al Duhului Sfînt şi primeşte putere să se facă fiu 
al lui Dumnezeu (Ioan 1, 12). Are întru sine seminţele tuturor virtuţilor, 
„darurile Botezului”, ale Mirungerii, şi omului nu-i mai rămîne decît să 
dea lucrarea cea din afară, prin împlinirea poruncilor, ca să crească omul 
cel nou, născut din Sfîntul Botez. De aceea. Sfinţii Părinţi zic că viaţa 
duhovnicească este o desfăşurare a acestor puteri, o „actualizare a daru- 

rilor Botezului şi Mirungerii”. Virtuţile deci, fiind lucrarea Sfîntului Duh 
din om, sînt numite şi ele „duhuri”, ca şi izvorul din care curg. Aşa numeşte 
şi proorocul Isaia darurile Sfîntului Duh zicînd: „duhul înţelepciunii, 
duhul înţelegerii, duhul sfatului...” (Isaia 11, 2, 3). Deci, cele patru 
duhuri bune: duhul curăţiei, al smereniei şi celelalte nu sînt îngeri, ci 
daruri ale Sfîntului Duh şi ne rugăm lui Dumnezeu ca ele să nu rămînă 
nelucrătoare în noi. 

O simplă privire asupra celor două şiruri de „duhuri” ne ajută să 
înţelegem un lucru foarte însemnat pentru viaţa duhovnicească: duhurile 
răutăţii se află în afară de noi, deci şi răul este în afară. Duhurile virtuţilor, 
darurile Sfîntului Duh, izvorul binelui se află înăuntrul nostru. Spre rău 
ne îndeamnă nişte puteri străine de noi; spre bine avem puteri proprii, 
puterea dumnezeiască din noi. Deci, este mai uşor a face binele decît 
răul. De aici şi marea răspundere pe care o are omul înaintea lui Dum¬ 
nezeu şi osînda grea pentru săvîrşirea răului. 

Cu rost a pus Sfîntul Efrem, mai întîi duhurile răutăţii şi în al doilea 
rînd duhurile virtuţilor; pentru că nu putem lucra virtutea, dacă nu ne-am 
cărţit mai întîi de patimi. 

Vorbind despre patimi. Sfinţii Părinţi ca: Efrem Şirul, Poan Scărarul, 
Maxim Mărturisitorul, Ioan Damaschin şi mulţi alţii, arată că numărul 
lor este foarte mare; că în fruntea lor stă iubirea de sine; că neştiinţa, 
uitarea şi nepăsarea sînt proptelele tuturor patimilor; că din acestea curg 
cele şapte patimi capitale din care se resfiră apele mocirloase şi otrăvite 
ale tuturor celorlalte patimi. Este firesc deci să ne întrebăm de ce, din 
această mare mulţime, Sfîntul Efrem a ales numai patru patimi şi de ce 
anume pe acestea, mai ales că ele nu se află printre cele mai vătămătoare. 
Răspunsul la această nedumerire îl vom avea după ce ne vom opri în 
scurt la fiecare din cele patru duhuri ale răutăţii. 

Duhul trindăviei. Făcut după chipul lui Dumnezeu şi menit să ajungă 
asemenea lui Dumnezeu, omul este rînduit pentru lucrare de la început, 
cînd a fost pus în Eden, ca „să-l lucreze şi să-l păzească” (Facere 2, 15). 
După izgonirea din rai, lucrarea omului este îndreptată, îndeosebi, spre 
agonisirea celor trebuitoare vieţii: hrană, îmbrăcăminte, locuinţă. Fără 
de acestea nu poate trăi; de nevoie trebuie să lucreze că nu poate trăi în 
lenevire. Deci, nu de această trîndăvie se roagă Sfîntul Efrem să fie izbă¬ 
vit, ci de trindăvia mult mai vătămătoare a nelucrării poruncilor lui. 
Dumnezeu; lucrarea acestora, precum am mai spus, fiind condiţia creş¬ 
terii omului celui nou născut din Sfîntul Botez, al dobîndirii asemănării 
cu Dumnezeu. Prin ţ pilda talanţilor, Mîntuitorul ne învaţă că puterile 
Sfîntului Duh, care sălăşluiesc în om sînt foarte mari (un talant cîntăreşte 
peste 40 de kg) şi pot duce pe om la cea mai înaltă desăvîrşire; şi dacă nu 

toţi ajung la aceeaşi măsura sau nu ajung deloc, se datorează trîndăviei 
omului. Aceasta este direct potrivnică dezvoltării omului duhovnicesc, 
este refuzul propriei sale creşteri, închircirea în nedesăvîrşire. Lumea 
întotdeauna a osîndit pe leneş. Solomon îl trimite să ia pildă de la harnica 
furnică (Pilde 6, 6), iar Apostolul porunceşte că „cine nu munceşte, nici 
să nu mănînce” (2 Tes. 3, 10).. De aceea, şi Sfîntul Efrem pune trîndăvia 
în fruntea celor patru duhuri pătimaşe, ca una care este piedică a toată 
fapta bună şi potrivnică celei mai înalte chemări a omului. 

Duhul grijii de multe , spun Sfinţii Părinţi, este însemnul împătimirii 
de cele materiale, cleiul care ne ţine lipiţi de cele pămînteşti. El este strîns 
legat şi urmează duhului trîndăviei. într-adevăr, negrijindu-se de lucrarea 
duhovnicească, omul îşi caută o mincinoasă împlinire, răspîndindu-se în 
cele dinafară, în grija de multe, în grija de cele viitoare, cum să-şi agoni¬ 
sească cele plăcute şi cum să scape de cele dureroase — căutarea plăcerii 
şi fuga de durere fiind, după Sfîntul Maxim Mărturisitorul, grija perma¬ 
nentă a omului împătimit. Pe bogatul din Evanghelie, căruia îi rodise 
ţarina şi se grijea cum să-şi asigure roadele pentru mulţi ani, Mîntuitorul 
îl numeşte „nebun” (Luca 12, 20). „Luaţi aminte, ne îndeamnă Domnul, 
să nu se îngreuieze inimile voastre cu . . . grijile lumii” (Luca 21, 54). 

Răspîndindu-ne în cele din afară, grija de multe este potrivnică vieţii 
duhovniceşti şi ne îndepărtează de Dumnezeu. Dumnezeu este unime desă- 
vîrşită şi omul nu se poate întîlni cu El decît dacă îşi reface unitatea sa 
sufletească, prin întoarcerea în sine, adică prin pocăinţă şi prin intrarea în 
cămara cea mai dinăuntru, adică prin rugăciune; căci împărăţia cerurilor 
este înăuntrul nostru (Luca 17, 21). Dimpotrivă, răspîndirea în grija de 
multe ne întîlneşte cu diavolul, care este fărîmiţare, mulţime, „legheon”. 



Părinţii duhovniceşti necontenit ne îndeamnă să ne agonisim „fărăde- 
grija de toate”, singura grijă îndreptăţită să ne stăpînească fiind grija de 
răspunsul la înfricoşata judecată, grija de mintuire. Dacă trîndăvia face 
nelucrător harul din om, grija de multe face pe om netrebnic acestei lucrări^ 
punîndu-1 pe calea potrivnică mîntuirii. 

Duhul iubirii de sine, al iubirii de stăpînire, este altceva decît stăpî- 
nirea cea rînduită de Dumnezeu, faţă de care tot omul trebuie să se supună 
(Rom. 13, 1). Este un duh al răutăţii, o înţelegere strîmbă a purtării omului • 
faţă de aproapele, un abuz asupra lui, folosindu-1 ca unealtă şi mijloc de 
profit personal. Mîntuitorul Iisus Hristos arată că acest duh este al păgî- 
nilor şi cu totul străin de duhul Evangheliei, învăţînd astfel pe ucenicii 
săi: „Cine dintre voi vrea să fie mare, să fie slujitorul vostru; şi cine dintre 
voi vrea să fie întîi, să vă fie slugă. Precum şi Fiul Omului n-a venit să I se 
slujească, ci El să slujească şi să-Şi dea sufletul răscumpărare pentru 
mulţi” (Matei 20, 25). Ceea <e a şi arătat cu fapta, spălînd picioarele 

ucenicilor şi dîndu-şi viaţa pentru mîntuirea noastră. De unde înţelegem 
că adevărata stăpînire nu este profitoare, ci slujitoare; slujire a aproape¬ 
lui cu dragoste, pînă la dăruirea vieţii pentru mîntuirea lui. Omul are o 
mare valoare, este „chipul lui Dumnezeu” şi valorează cît însuşi „chipul” 
pe care îl poartă; este răscumpărat cu scump sîngele Mântuitorului Hristos 
şi valorează cît preţul acestui sînge. De aceea, slujirea omului este o mare 
cinste, pentru că este slujirea lui Dumnezeu însuşi. „Ceea ce aţi făcut 
unuia dintre aceşti fraţi ai Mei mai mici. Mie Mi-aţi făcut ”, va zice Dom¬ 
nul la înfricoşata judecată (Matei 25, 40). Slujirea aproapelui este o porun¬ 
că evanghelică, faptă de mare cinste, desăvîrşită cale de mîntuire. Duhul 
de stăpînire, care înjoseşte pe om şi-l coboară în rîndul lucrurilor, ne lip¬ 
seşte dintr-o dată de toate aceste trei. El este strîns legat de duhul grijii 
de multe. într-adevăr, cînd toată grija omului este îndreptată spre cele 
materiale, este firesc ca şi omul să fie transformat în unealtă sau bun 
material, care nu valorează mai mult decît profitul pe care-1 aduce. 

Grăirea în deşert, zice Sfîntul Ioan Scărarul, este scaunul slavei deşarte, 
semn al nepriceperii, urmarea îmbuibării şi necurăţiei, pierderea umilin¬ 
ţei şi întunecarea rugăciunii (Cuv. 11). Este o irosire a celui mai de cinste 
dar pe care l-a dat Dumnezeu omului, darul cuvîntului, şi prefacerea lui 
în prilej de păcătuire şi pierzare. Cuvîntul omenesc are o mare şi tainică 
putere, aduce cu el ceva din fiinţa celui pe care îl rosteşte. Dacă cuvîntul 
lui Dumnezeu este Dumnezeu însuşi, şi cuvîntul omului este omul însuşi. 
„Dacă vrei să ştii ce este în inima omului, zic Sfinţii Părinţi, ia aminte 
la cele ce spun buzele lui”. Vorbăria şi pălăvrăgeala arată un lăuntru 
stricat, care duce la stricarea altora; lipseşte cuvîntul de tainica lui putere, 
îl face cuvînt fără de preţ. De aceea Mîntuitorul ne spune că: „pentru tot 
cuvîntul deşert pe care îl vor grăi oamenii, vor da seama în ziua judecăţii” 
(Matei 12, 36). Sfinţii Părinţi, temîndu-se de marea răspundere a cuvîn¬ 
tului, au iubit şi lăudat tăcerea mai mult decît vorbirea. „Pentru că am 
vorbit, zice Cuviosul Arsenie, adesea m-am căit; iar pentru că am tăcut, 
niciodată”. Cuviosul Âgaton trei ani a purtat o piatră în gură pentru a 
deprinde tăcerea, iar Sfîntul Isaac Şirul zice că „tăcerea este graiul veacu¬ 
lui viitor”. Chiar şi vorbirea despre cele duhovniceşti este păgubitoare, 
cînd este prea multă. Spune şi înţelepciunea poporului: „vorba este de 
'argint, iar tăcerea de aur”. 

Dacă luăm acum aminte la cele patru duhuri ale răutăţii, observăm 
două lucruri de mare însemnătate. 

în primul rînd, vedem că ele se leagă unele de altele, formează un fel 
de povîrniş pe care alunecă omul stăpînit de ele. Din trîndăvie şi din 
negrija de mîntuire, omul dă în mincinoasa lucrare a răspîndirii în grija 
de multe; din aceasta dă în duhul de stăpînire, nesocotind pe aproapele. 

şi coborînd în rîndul lucrurilor; iar de aici ajunge şi la nesocotirea sa pro¬ 
prie prin degradarea ouvîntului, în grăirea în deşert. 

Dar legătura dintre cele patru duhuri rele este şi mui organică, precum 
vom vedea îndată. 

Sfinţii Părinţi ne arată că o condiţie de baza pentru sporirea duhov¬ 
nicească este să ne păzim conştiinţa neprihănită din patru părţi. Faţă de 
Dumnezeu, silindu-ne necontenit la împlinirea poruncilor Lui ; faţă de 
aproapele, ferindu-nc de tot lucrul potrivnic dragostei de aproapele; faţă 
de sine, folosind bine darurile primite de la Dumnezeu, şi faţă de lucruri, 
folosindu-le potrivit cu rostul pentru care au fost create, adică numai pen¬ 
tru trebuinţă şi cu înfrînare. 

Or, dacă luăm bine seama, cele patru patimi ne vatămă conştiinţa 
din toate aceste patru părţi. Trîndăvia ne vatămă conştiinţa faţă de 
Dumnezeu, ca una care se împotriveşte lucrării harului din noi; grija de 
multe vatămă conştiinţa faţă de lucruri, pe care le întrebuinţăm spre 
pierzarea şi nu spre mîntuirea noastră; iubirea de stăpînire, care nesoco¬ 
teşte pe om, vatămă conştiinţa faţă de aproapele, iar grăirea în deşert 
vatămă conştiinţa faţă de sine, prin irosirea marelui dar dumnezeiesc al 
cuvîntului. Astfel, cele patru patimi arată o stare de îmbolnăvire generală 
a sufletului, o strîmbarg a purtării omului faţă de tot ceea ce-1 înconjoară ; 
faţă de Dumnezeu, faţă de lucruri şi faţă de sine. Omul nepăsător de 
mîntuire, răspîndit în grija de multe, asupritor de aproapele şi slobod la 
limbă, este chipul acestei îmbolnăviri sufleteşti, chipul omului robit de 
păcat. Deşi mîntuirea este un lucru personal al fiecăruia, totuşi omul nu 
şi-o lucrează de imul singur, ci în strînsă legătură cu Dumnezeu şi restul 
făpturii: aproapele şi lucrurile. Mîntuirea sau pierzarea sa depinde de 
felul purtării sale faţă de ceilalţi. Cele patru duhuri rele, strîmbînd purta¬ 
rea omului ţaţă de lumea din afară de el, îi taie orice putinţă de mîntuire. 
Nu-i greu de înţeles pentru ce Sfîntul Efrem s-a oprit numai la aceste 
patru duhuri. - 

Dimpotrivă, care sînt trăsăturile sufletului sănătos, o vedem în par¬ 
tea a doua a rugăciunii Ştiutului Efrem, în care cerem de la Dumnezeu să 
ne dăruiască duhul curăţiei, al gîndului smerit, al răbdării şi al dragostei, 
asupra cărora ne oprim acum. 

Duhul curăţiei nu trebuie luat ca simplă curăţie trupească de păcatele 
desfrînării. Curăţia este prima treaptă a nepătimirii, starea sufletului 
curăţit de patimi, gata pentru lucrarea virtuţilor. „Cum să cîntăm cînta- 
rea Domnului în pămînt străin ?” ziceau evreii în robia babilonică] pe care 
tîlcuind-o Părinţii, ne învaţă că nu putem aduce nici un rod de faptă 
bună cîtă vreme ne aflăm în robia patimilor. De aceea şi pune Sfîntul 

Efrem curăţia în fruntea tuturor celorlalte virtuţi, ca una ce stă la înce¬ 
putul vieţii virtuoase. 

Duhul gîndului smerit este prima sămîuţă răsărită pe ogorul curăţiei. 
Este o aşezare în starea firească a existenţei noastre pămînteşti în faţa lui 
Dumnezeu. Pe de o parte, făpturi slabe şi neputincioase, „ca iarba şi ca 
floarea ierbii” (Ps. 102); „statul meu ca o nimica înaintea Ta”, zice David 
(Ps. 38); pe de altă parte, pe toate — şi însăşi existenţa noastră — avîn- . 
du-le primite în dar de la Dumnezeu. „Ce ai, să nu fi primit”? ne întreabă 
Apostolul (1 Cor. 4, 7), pentru a încheia: „Cu harul lui Dumnezeu sînt ceea 
ce sînt” (1 Cor. 15, 10). De aceea. Sfinţii Părinţi ziceau că smerenia este 
a se socoti omul pe sine mai prejos decît toţi oamenii şi chiar decît 
cele necuvîntătoare, şi a pune pe seama lui Dumnezeu toate laptele 
sale cele bune. 

Duhul răbdării este a doua sămînţă care creşte pe ogorul curăţiei. 
Căci dacă omul se smereşte şi-şi recunoaşte păcatele, îşi dă seama că este 
vrednic de nenumărate pedepse din partea lui Dumnezeu. Şi nu numai 
de pedepse pămînteşti, ci şi de muncile veşnice, ca o slugă leneşă care 
nesocoteşte poruncile Domnului său şi rabdă cu bucurie toate necazurile, 
suferinţele şi încercările, fiind încredinţat de cuvîntul Domnului că „în 
lume necazuri veţi avea” (Ioan 16, 33) şi că „cu multe scîrbe trebuie să 
intrăm întru împărăţia lui Dumnezeu” (Fapte 1, 22); şi numai „cine va 
răbda pînă în sfîrşit acela se va mîntui” (Matei 24, 13). Sfinţii Părinţi, 
îndemnîndu-ne cu cuvîntul apostolesc că „pătimirile de acum nu sînt 
vrednice de slava pe care a gătit-o Domnul celor ce-1 iubesc pe Dînsul”, 
ne îmbărbătează cu făgăduinţa că „puţină este osteneala şi veşnică odih¬ 
na” (Cuv. Moise). Răbdarea curăţă, preface şi înnoieşte sufletul, precum 
zice un părinte din Pateric: „ceara de nu se va înfierbînta în foc ca să se 
înmoaie, nu se va putea întipări pecetea ce se pune pe ea, tot aşa şi omul. 
De nu va fi muiat de fierbinţeala focului scîrbelor, a ostenelilor, a boalelor, 
a suferinţelor şi a ispitelor, nu se poate întipări într-însul pecetea Sfîntului 
Duh” (Pentru răbdare, cuv. 7). 

Duhul dragostei este desăvîrşirea şi încununarea tuturor celorlalte. 
Cine s-a împodobit cu curăţia, cu smerenia şi cu răbdarea, acela este 
iubitor de Dumnezeu şi de aproapele; a ajuns la dragostea care este plină¬ 
tatea tuturor virtuţilor, care nu cade niciodată, care este izvor a tot bine¬ 
le. Căci în cine sălăşluieşte dragostea, însuşi Dumnezeu petrece, Care 
este dragoste (1 Ioan 4, 8). De aceea Sfîntul Efrem o aşază în urma celor¬ 
lalte, precum şi Sfîntul Ioan Scărarul, pe cea din urmă treaptă a scării 
raiului, ca una care este mai mare decît toate virtuţile, care le cuprinde 
pe toate şi va dura şi în veacul ce va să vie. „ > % »•' 

Dacă cele patru patimi formau un povîrniş de la trîndăvie tot mai 
jos, apoi cele patru virtuţi sînt trepte suitoare de la curăţie pînă la Dum¬ 
nezeu. Totodată, ele sînt potrivnice celor patru duhuri rele şi ne arată 
cum ne putem tămădui sufletul îmbolnăvit de ele. Curăţia vindecă sufle¬ 
tul îmbolnăvit de grăirea în deşert, smerenia însănătoşeşte legăturile cu 
aproapele, răbdarea ne scapă de împătimirea faţă de lucruri, iar dragostea 
vindecă nepăsarea de mîntuire, prin recunoştinţă şi iubirea faţă de Dum¬ 
nezeu. Pentru că la cel curat toate sînt curate, deci şi limba; cel smerit 
socoate pe aproapele mai bun decît pe sine; cel răbdător nu-şi pune nădej¬ 
dea în lucruri, iar iubitorul de Dumnezeu să străduieşte necontenit să 
împlinească poruncile Lui. 

Astfel, omul stăpîn pe limbă, smerit, răbdător şi iubitor de Dumnezeu 
ne înfăţişează icoana curăţită de patimi a omului duhovnicesc. Dacă 
privim rugăciunea Sfîntului Efrem Şirul cu lumina învăţăturii 
duhovniceşti a Sfîntului Maxim Mărturisitorul, vom găsi un temei psiho¬ 
logic sufletesc şi mai adînc al ei. 

, Păcatul îmbolnăveşte pofta şi iuţimea, cele două puteri sufleteşti ale 
omului, scoţîndu-le din ascultarea faţă de minte şi punîndu-le în slujba 
simţurilor. Pofta de dor aprins către Dumnezeu devine poftă de trup, 
de lucruri şi de slavă deşartă; iar iuţimea, din tonic întăritor al poftei, 
devine mînie, furie împotriva aproapelui. 

Cele patru patimi din rugăciunea Sfîntului Efrem arată tocmai această 
îmbolnăvire a poftei şi iuţimii şi cădere a lor în slujba simţurilor. Grija de 
multe eBte semnul împătimirii de lucruri, iubirea de stăpînire arată boala 
mîndriei, grăirea în deşert este semnul necurăţiei, iar trîndăvia, nepăsarea, 
este propteaua care le sprijină pe celelalte. însănătoşirea stă în procesul 
invers; adică scoaterea mîniei şi poftei din simţire şi punerea lor în slujba 
minţii. Curăţia vindecă pofta de trap, smerenia scapă dc mîndrie, răbdarea 
izgoneşte iubirea de avuţii, iar dragostea întoarce iuţimea la starea 
ei firească. 

încă o dată înţelegem cît de adîncă şi de temeinică este învăţătura 
duhovnicească a Sfîntului Efrem, arătată prin alegerea celor două şiruri 
de „duhuri” din rugăciunea sa. Ele ne pun în faţă două icoane; aceea a 
omului stricat de patimi şi a omului înnoit prin virtute; starea păcătoasă 
în care ne aflăm noi şi de care ne rugăm lui Dumnezeu să ne scape şi starea 
d uh ovnicească spre care tindem, rugînd pe Dumnezeu să ne-o dăruiască. 

Partea a treia a rugăciunii Sfîntului Efrem: „Aşa, Doamne, dăruieş¬ 
te-mi să-mi văd greşalele mele şi să nu osîndesc pe fratele meu . . . ”, 
este o recapitulare într-o formă mai concisă a celor cerute în partea a doua. 

într-adevăr vederea păcatelor proprii este un semn al smereniei; 
căci cel smerit nu se îngrijeşte decît de păcatele sale, şi cine se îngrijeşte 

de mîntuire are destul de lucru pe ogorul sufletului său. ,,E o nebunie, 
zic Părinţii, să-şi lase cineva mortul său şi să meargă să-l plîngă pe al 
altuia”. Tot aşa, neosîndirea aproapelui este un semn al dragostei, care 
„îndelung rabdă şi este binevoitoare, nu se poartă cu necuviinţă şi nu gîn- 
deşte răul” (1 Cor. 13). Pentru că niciodată nu putem cunoaşte adevăra¬ 
tele pricini ale greşelilor altuia: slăbiciunea trupească, războiul diavolu¬ 
lui, îngăduinţa lui Dumnezeu, şi nici nu ştim pocăinţa celui ce greşeşte. 
Sfinţii Părinţi ne îndeamnă să ne ferim de osîndirea altuia şi să lăsăm 
toată judecata în seama lui Dumnezeu, Care cunoaşte cele ascunse. 

Cele două mari virtuţi se întregesc şi se împlinesc reciproc, de aceea 
Sfîntul Ioan Scârarul le numeşte o sfinţită doime. „Sfinţită doime, zice 
el, este dragostea şi smerenia; cea dintîi înalţă, iar cea de pe urmă pe cei 
înălţaţi îi sprijineşte şi nu-i lasă să cadă” (Cuv. 25, 37). Spre a arăta că 
această „sfinţită doime” este nedespărţită. Părinţii duhovniceşti le-au 
unit într-o singură denumire: „smerenia dragostei”, care este o laudă şi 
o podoabă a vieţii duhovniceşti, ca una care este plinătatea vieţii desă- 
vîrşite. Căci prin dragoste şi smerenie, omul a ajuns la asemănarea cu 
însuşi Hristos, Care ne-a iubit cu o dragoste peste măsură şi S-a smerit 
pentru noi pînă la moarte. 

După rostirea rugăciunii cu cele trei metanii, cîte una după fiecare 
parte, se fac 12 închinăciuni, pînă la pămînt, la fiecare rugăciune zicînd 
în taină unul din următoarele patru stihuri, care se repetă de trei ori: 

1. Dumnezeule, milostiv fii mie, păcătosul! ■ i : ' 

• 2, Dumnezeule, curăţeşte-mă pe mine, păcătosul! '- 1 ■ , * 

3. Cel ce m-ai zidit, Dumnezeule, mîntuieşte-mă! 

4. Fără de număr am greşit, Doamne, iartă-mă! 


Primul stih nu este altceva decît rugăciunea vameşului care, „stînd 
departe . . ., îşi batea pieptul zicînd: Dumnezeule, milostiv fii mie, păcă¬ 
tosul!” (Luca 18, 13). Este o rugăciune plină de căinţă care a înălţat pe 
vameşul cel smerit mai mult decît pe fariseul cel mîndru. L-a înălţat 
pentru că şi-a recunoscut păcatele, smerindu-se şi neîndrăznind să ceară 
-de la Dumnezeu milă; iar cel ce se smereşte, după cuvîntul Domnului, 
se va înălţa (Luca 18, 14). % 

* în stihul al doilea cunoaştem rugăciunea leprosului, care „văzînd pe 
lisus, a căzut cu faţa la pămînt şi s-a rugat zicînd: Doamne, dacă vrei, 
poţi să mă curăţeşti” (Luca 5, 12). Păcatul nu este numai o călcare de 
poruncă, ci şi o necurăţie, pentru că diavolul, începătorul şi unealta păca¬ 
tului, este numit „necuratul”, o lepră care cuprinde în întregime pe om. 
La cine să alerge omul, dacă nu la Doctorul şi Tămăduitorul a toată nepu¬ 
tinţa:. „Doamne, numai tu poţi să mă curăţeşti, dacă voieşti, pe mine 
păcătosul!” Iar Domnul răspunde: „Da, voiesc, curăţeşte-te!” (Luca 5,13). 

Stihul al treilea ne aduce aminte de rugăciunea psalmistului: „mîinile 
Tale m-au făcut şi m-au zidit ... al Tău sînt eu, mîntuieşte-mă” (Ps. 118). 
„E adevărat, recunosc că sînt păcătos, căzut, cuprins de lepra păcatului, 
însă nu întind mîinile la Dumnezeu străin, nu uit că sînt făptura lui Dum¬ 
nezeu şi alerg la Cel ce m-a zidit şi Cel ce mă mîntuieşte: Tu eşti Dumne¬ 
zeul nostru şi noi sîntem poporul Tău; afară de Tine pe altul nu ştim”; 
„Al tău sînt eu, mîntuieşte-mă! Cel ce m-ai zidit, Dumnezeule, mîntu¬ 
ieşte-mă!” 

Stihul cel din urmă merge mai departe: nu numai am păcătuit, dar 
greşelile mele sînt fără de număr. „Nimeni din cei vii nu-i drept înaintea 
Ta” (Ps. 142), zice psalmistul, şi chiar dacă ar trăi omul numai un ceas, 
zic Părinţii, şi tot greşeşte, întreaga noastră viaţă este un neîntrecut şir 
de păcate, de nesocotire a dumnezeieştilor porunci. De aceea Mîntuitorul, 
între cele absolut necesare, ne-a învăţat şi cererea de iertare: „şi ne iartă 
nouă greşelile noastre”. Să ne cerem iertare păcatelor, aşa cum ne cerem 
pîinea cea de toate zilele, căci avem nevoie de ea, cum avem nevoie de 
pîine. La fel şi Părinţii pustiei ne învaţă ca la tot cuvîntul să zicem: 
„iartă!” Să cerem iertare, dar cu iertarea aproapelui şi cu căinţa fiului risi¬ 
pitor, „Am greşit. Doamne, la cer şi înaintea Ta; fără de număr am greşit, 
dar îmi pare iău că Te-am mîhnit. Mă căiesc şi mă rog de iertare; fără de 
număr am greşit, Doamne, iartă-mă”! 

Observăm că cele patru stihuri sînt străbătute de două simţăminte: 
pe de o parte apăsarea conştiinţei pentru păcatele săvîrşite: sînt păcătos, 
întinat, am greşit fără număr; iar pe de alta, încrederea în milostivirea şi 
iubirea de oameni a lui Dumnezeu: miluieşte-mă, curăţeşte-mă, iartă-mă! 
Sînt cele două stări sufleteşti: teama şi nădejdea despre care spun Sfinţii 
Părinţi că necontenit trebuie să însoţească pe om pe calea mîntuirii; fără 
să se lase prins de teamă, sau lipsit de nădejde, ci îmbinînd mereu teama cu 
nădejdea (Cuviosul Petru Damascbin). Aceste simţiri au înălţat pe vameşul, 
au adus pe fiul risipitor la casa părintească, au deschis tîlharului uşile raiului. 

Stihurile se repetă de trei ori. De trei ori, pentru că ne adresăm lui 
Dumnezeu în Treime: Tatălui, Care ne-a zidit; Fiului, Care ne-a adus 
iertarea prin moartea Sa, şi Duhului, Care ne curăţeşte de toată spurcă¬ 
ciunea. De trei ori, în semn de stăruinţă de angajare hotărîtă cu toate 
cele trei puteri sufleteşti: minte, poftă şi iuţime pe calea pocăinţei. 

Ele se rostesc în tăcere, fiecare le zice pentru sine, fiindcă şi căinţa şi 
îndreptarea sînt lucruri personale, individuale, care se lucrează tainic în 
inima fiecăruia. După cele 12 închinăciuni, preotul, ca o pecetluire, ros¬ 
teşte încă o dată rugăciunea fără întrerupere şi se încheie cu o metanie. 

Aruncînd acum o privire asupra întregii rînduieli de rugăciune a Sfîn- 
tului Efrem, ce observăm? Mai întîi, ne uităm la chipul omului stricat de 

cele patru patimi şi ne rugăm lui Dumnezeu să ne izbăvească de ele; 
privim apoi icoana omului înnoit prin cele patru virtuţi şi cerem să ni le 
dăruiască şi nouă şi să sporim pe această cale. După aceea, stăruim în 
rugăciune tăcută, smerindu-ne pentru neputinţele şi păcatele noastre şi cu 
mare nădejde în puterea şi ajutorul lui Dumnezeu. Şi toate aceste simţiri 
le însoţim de metanii şi închinăciuni. Ce însemnează oare toată această 
rînduială de rugăciune? 

Metania trupească, plecarea cu capul pînă la pămînt, este semnul 
văzut al pocăinţei: prin plecare mărturisim căderea noastră în păcate, 
starea în care ne aflăm; iar prin ridicare arătăm năzuinţa noastră spre 
izbăvirea de păcate, spre înnoire. Dar cuvîntul „metanie” în înţelesul 
său de origine (metanoîa) tocmai aceasta înseamnă: prefacere, schimbare, 
înnoirea minţii, lucrare de prefacere a omului de păcat, în omul cel nou, 
înduhovnicit, care se săvîrşeşte prin pocăinţă. 

Iată ce lucru minunat se cuprinde în această practică a rugăciunii 
Sfîntului Efrem, însoţită de metanii: ceea ce spunem cu gura în rugăciune 
o arătăm totodată şi cu trupul, ne recunoaştem păcătoşenia în care ne 
aflăm şi cădem cu smerenie la pămînt, dar ne ridicăm îndată, arătînd 
dorinţa noastră hotărîtă de grabnică îndreptare. 

E aici mai mult decît rugăciune, este însăşi lucrarea pocăinţei, care 
preface şi înnoieşte pe om. E o prefacere reală, care ne duce cu mintea la 
prefacerea euharistică de pe Sfîntul Prestol, Euharistia de pocăinţă a 
omului. Căci aşa precum la Sfînta Liturghie, prin chemarea de către 
preot a Sfîntului Duh, pîinea şi vinul aduse înainte se prefac în Trupul 
şi Sîngele Domnului, tot aşa şi aici, prin rugăciunea preotului care cere 
darurile Sfîntului Duh — cele patru duhuri din rugăciune —, omul de 
păcat se preschimbă în om duhovnicesc, rugăciunea Sfîntului Efrem fiind 
epicleza acestei Liturghii de pocăinţă. Şi precum epicleza euharistică este 
rugăciunea pe care Dumnezeu o împlineşte imediat, prefăcînd darurile 
aduse, tot aşa şi epicleza pocăinţei, implorarea lui Dumnezeu cu smerenie, 
căinţă şi credinţă, este ascultată şi împlinită imediat. Ne-o adevereşte 
Sfînta Evanghelic. Vameşul a suspinat: „milostiv fii mie, păcătosul!” 
şi degrabă s-a îndreptat; tîlharul pe cruce a strigat: „pomeneşte-mă, 
Doamne!” şi îndată a auzit: „Astăzi vei fi cu Mine în rai!”. 

Iată dar că nevoinţele Sfîntului şi Marelui Post sînt rugăciunea de 
pocăinţă la care aducem jertfă însăşi fiinţa noastră, pe care Dumnezeu 
primind-o, o tămăduieşte, o înduhovniceşte. Dar pentru că înnoirea omu¬ 
lui, prefacerea lui nu se poate săvtrşi dintr-o dată, ci treptat, puţin cîte 
puţin, şi liturghia de pocăinţă se repetă de multe ori pe zi, fiecare din ele 
însă este un pas spre plinătate, o treaptă de desăvîrşire. 

— Convorbiri duhovnice|ti 

Dacă Liturghia euharistică este liturghia iubirii de oameni a lui 
Dumnezeu, liturghia pocăinţei este răspunsul omului la această dragoste, 
prin dăruirea sa totală în mîinile lui Dumnezeu, cu încredere deplină şi 
smerenie. Nu este aici o simplă asemănare. Existenţa şi realitatea liturghiei 
de pocăinţă o mărturiseşte şi însăşi tradiţia liturghică a Bisericii. Se ştie 
că după rlnduiala Bisericii Ortodoxe, pe acelaşi altar nu se pot săvîrşi 
două Liturghii într-o zi. Or, noi vedem că în toate zilele Sfîntului Post, 
cînd se săvîrşeşte' Liturghia pocăinţei, Liturghia euharistică nu se săvîr- 
şeşte; Liturghia Darurilor mai înainte sfinţite nefiind liturghie deplină, 
ci rînduială pentru primirea Sfintelor Taine. 

încheierea rugăciunii Sfîntului Efrem, cu cererea celei mai înalte 
desăvîrşiri duhovniceşti, smerenia dragostei, ne mai spune ceva — că omul 
dacă s-a curăţit de păcat şi s-a înnoit prin pocăinţă, nu stă pe loc ci spo¬ 
reşte din putere în putere, pînă la măsura bărbat»ilui desăvîrşit în Iisus 
Hristos. Pocăinţa ne deschide calea cea nesfîrşită a îndumnezeirii. 

IEROSCHIMONAHUL CÂLINIC TEODORESCU 

Chilia „Naşterea Maicii Domnului” — Careia 
Sfîntul Munte Athos 

(1905 —1976) 

■ în vara anului 1972, pe cînd teii dădeau în floare, intra pe poarta 
Mînăstirii Bistriţa un părinte mic de statură, ca de 70 de ani. Era ieroschi- 
monahul Calinic Teodorescu, vieţuitor în Muntele Athos de aproape o 
jumătate de secol. Să stai de vorbă cu un călugăr român înstrăinat pen¬ 
tru dragostea lui Hristos de atîţia ani este un fapt destul de important 
şi folositor pentru suflet. Ai un prilej rar de a cunoaşte mai bine nevoinţa 
călugărilor atoniţi vestiţi în toată lumea, de a învăţa cîte ceva din expe¬ 
rienţa acestei şcoli milenare a Ortodoxiei şi, în acelaşi timp, de a face 
cunoscută experienţa şi spiritualitatea noastră veche celor din afara hota¬ 
relor ţării noastre. 

Părintele Calinic poartă pe faţa sa sentimentul înstrăinării. Se simte 
stingher. Simte nevoia unui suflet care să-l întîmpine cu dragoste, să-l 
înţeleagă, cu care să comunice de la inimă la inimă. încerc să-l înţeleg pe 
părintele Calinic, să simt ceea ce simte el acum, în clipa cînd intră pe 
poarta mînăstirii. Cu acest gînd ies înaintea bătrînului aghiorit român. 

— Binecuvîntează, prea cuvioase părinte! De unde veniţi ? 

— De departe, părinte. Tocmai din Sfîntul Munte. Sînt aproape 
cincizeci de ani de cînd n-am mai călcat pe pămîntul ţării noastre! Mă 
numesc Calinic ieroschimonahul. < 

— Aţi dorit să mai vedeţi o dată ţara şi sfintele mînăstiri din Moldova ? 

— Am dorit să mă mai închin o dată în sfintele noastre mînăstiri 
unde am copilărit, să-mi văd fraţii şi mormintele părinţilor! 

Am intrat împreună în sfînta biserică. Părintelei Calinie păşea încet, 
sfielnic, încărcat de emoţii. Buzele rosteau o rugăciune de taină, trupul 
gîrbovit se pleca smerit în faţa sfintelor icoane, mîna săvîrşea mereu sem¬ 
nul sfintei cruci, iar ochii părintelui Calinie îşi aduceau şi ei jertfa lor. 
Moment de solemnă rugăciune, de cugetare şi regăsire duhovnicească. O 
tăcere dulce şi o bucurie fără de prihană se lăsase peste sufletele noastre. 

Cînd am socotit rugăciunea terminată am adăugat: 

— Cuvioase părinte Calinie, poftiţi cu noi la trapeză. 

Am mîncat împreună. Am vorbit împreună. Ne-am rugat împreună 
şi ne-am bucurat. Apoi ne-am aşezat pe bancă, în ogradă, la umbra unui 
măr încărcat de roade. 

— Dc unde sînteţi de loc, părinte Calinie ? 

— Sunt din comuna Podoleni, judeţul Neamţ, născut în anul 1905. 
Acolo am copilărit. Lucram la cîmp şi la plute pe Bistriţa. Iar în sărbători 
veneam să mă închin la mînăstirile acestea: Neamţ, Agapia, Văratec şi 
Bistriţa. îmi era drag să văd călugări şi fraţi îmbrăcaţi în rasă, să-i aud 
cîntînd, să mă rog cu ei. Apoi o voce lăuntrică mi-a şoptit: „Du-te şi tu 
la mînăstire!” 


— Şi aţi plecat direct la Sfîntul Munte ? 

— Nu. Întîi am stat ca frate la Schitul Muşunoaiele-Bacău. După 
cîţiva ani, prin 1927, auzind că mulţi călugări români pleacă la Athos, 
am luat blagoslovenie şi am plecat şi eu. Nu aveam încă 25 de ani. 

— Şi unde v-aţi stabilit întîi ? 

— La Schitul românesc Prodromul. Pe atunci avea peste 70 de călu¬ 
gări şi fraţi. Am apucat încă viaţă frumoasă în Athos. Schitul nostru 


era bine organizat, cu duhovnici buni şi părinţi sporiţi. 

— Unde este situat schitul nostru? 

— Pe moşia Mînastirii Lavra, la două ceasuri depărtare, chiar sub 
vtrful Athonului. 

— Cîţi ani aţi stat la Prodromul ? 

— Am stat vreo douăzeci de ani. Apoi am dorit sa mă retrag la linişte 
singur. împreună cu alţi doi români ne-am stabilit la o chilie mică, nu 
departe de Careea, numită „Chilia Naşterea Maicii 000X0^^”. Nu de mult 
cei doi părinţi au plecat la Domnul şi am rămas singur. 

— Şi ce faceţi acum singur, părinte Calinie? Cui lăsaţi chilia? 

1 ■ — Tocmai de aceea am venit în ţară să caut vreun ucenic, ca să-l las 

urmaş după mine. Altfel grecii ocupă ei chiliile noastre. Dacă moare vreun 
călugăr şi nu are ucenici, călugării din mînăstirea mare de care depinde 

îi încuie chilia şi aşteaptă un an, doi, trei. Apoi, ori o dărîmă, ori o ocupă 
călugării lor. . • • ^ 

— Aveţi acolo vreo icoană făcătoare de minuni? r • 

— Da, avem icoana Maicii Domnului, numită „Prodromiţa”. Părin¬ 
ţii, după ce au zidit schitul în 1853, erau foarte scîrbiţi că nu au şi ei o 
icoană făcătoare de minuni ca la celelalte mînăstiri. Deci, s-au rugat Maicii 
Domnului zicînd: „Maica Domnului, aşa cum ne-ai ajutat să-ţi zidim ţie 
acest sfînt locaş, binecuvîntează-ne să-ţi împodobim mînăstirea ta cu o 
icoană făcătoare de minuni ... ” Apoi părinţii au făcut comandă la pictorul 
Nicolau din Iaşi să picteze o icoană frumoasă. Dar nu-i putea face sfînta 
faţă. Deci postind mult şi rugîndu-se atît pictorul cît şi călugării, iată că 
dimineaţa au găsit icoana pictată singură, prin minune. Pe drum spre 
Sflntul Munte a făcut şi cîteva minuni. încă şi la Prodromul a făcut minuni 
nu puţine. Acum se află în naosul bisericii mari. 

— Cît aţi stat la Schitul Prodromul, aţi văzut vreun pustnic mare sub 
vîrful Athonului ? 

— Am văzut, părinte. Odată m-a trimis stareţul în pădurea de sub 
vîrful muntelui ca să caut bureţi de copac pentru candelă. Era o zi de 
toamnă cu negură. Muntele era învăluit în ceaţă. Umblînd eu aşa, am 
auzit un foşnet în urma mea. Cînd m-am întors am văzut spatele unui om 
gol. M-am umplut de spaimă. Credeam că este o nălucire. Căutînd mai cu 
dinadinsul am văzut după o lespede de piatră capul unui călugăr. Era un 
pustnic, probabil din cei şapte pustnici ai Atonului care se ascunsese între 
pietre, ca să nu-1 observ că era gol. Am luat îndrăzneală, m-am apropiat 
de el şi i-am zis în limba greacă; „Evloghite, pater!” adică: „Binecuvîn- 
tează, părinte!” „O Kirio!,” adică: „Domnul!”, mi-a răspuns el cu glas 
blînd şi foarte umilit. „De unde eşti sfinţia ta?” l-am întrebat. „Din 
insule!” mi-a răspuns. Era de loc din insulele Mării Egee. „De cîţi ani te 
nevoieşti aici, în pustie?” „Socotesc să fie cam patrusprezece sau cincispre¬ 
zece ani”. „Nu ai nevoie de ceva îmbrăcăminte sau hrană ?” „Nu, părinte”. 
„Am la mine o bucată de pîine. Nu vrei să ţi-o las?” „Dacă voieşti, las-o 
acolo, pe piatră”. „Mai ai nevoie de ceva?” „Dacă ai nişte sare, că de cînd 
am plecat la pustie, nu am mai gustat sare”. „Nu am la mine. Mă duc 
să-ţi aduc din mînăstire. Vin repede. . . ” Şi numaidecît am coborît la 
schit, am luat sare şi am urcat pe munte, sub vîrful Athonului, unde vor¬ 
bisem cu pustnicul. Dar spre întristarea mea, pustnicul plecase, iar pîinea 
lăsată de mine era tot pe piatră. Atunci am lăsat sarea alături de pîine, 
cu gîndul că se va întoarce cuviosul să le ia, mi-am făcut semnul crucii şi 
m-am pogorît la schit abătut. . . Cîţi plăcuţi ai lui Dumnezeu mai trăiesc 
şi astăzi, necunoscuţi de noi păcătoşii! 










CU PÂRINŢI ROMANI DIN MUNTELE ATHOS 


597 


, — Părinte Calinic, oare să mai fie pustnici tăinuiţi în peşterile şi 
pădurile Athonului ? 

— Mai sînt, dar trăiesc foarte ascunşi. 

— Se zice că există permanent şapte pustnici sfinţi, care se nevoiesc 
singuri sub virful Athonului. Oare mai sînt şi acum? 

— Da, cred că mai sînt. Părinţii din Sfîntul Munte zic că pentru ei 
mai ţine Maica Domnului mînăstirile din Athos. însă nu-i poate vedea 
niciodată nimeni. Umblă mai mult goi, mănîncă numai rădăcini de pădure 
şi vorbesc permanent cu Dumnezeu. Iar cînd moare unul, prin minune. 
Dumnezeu alege pe altul din călugării Sfîntului Munte, ca să nu se ştir¬ 
bească numărul de şapte. Iar cînd nu va mai fi de unde să se aleagă alţii, 
atunci se va sfîrşi monahismul din Muntele Athos. 

— Toţi cei şapte pustnici sînt de origine greci ? 

— Ba nu. Socotesc că este şi un român. Eu l-am cunoscut personal. 
Prin anul 1930 un călugăr de la Prodromul a adus din ţară un nepot. Nu 
avea decît 10—12 ani. Voia să-l facă călugăr. Copilul era foarte rîvnitor 
şi iubit de tot soborul. Părintele stareţ l-a făcut rasofor. Mai tîrziu, prin 
anul 1940, cînd fratele avea peste douăzeci de ani, a dispărut noaptea din 
mînăstire fără urmă. L-a căutat moşul lui peste tot, în toate mînăstirile 
şi schiturile din Athos. Au fost anunţate şi autorităţile de la Careea, să 
nu-l fi ucis vreo fiară sălbatică. Dar nu s-a descoperit nici o urmă. Atunci 
părinţii cei mai aleşi din Sfîntul Munte au socotit că el. să fi fost rînduit 
unul din cei şapte pustnici mari ai Athonului. 

— Cum se făceau slujbele în Schitul Prodromul ? 

. . — Pînă în anul 1944 se făcea Liturghia zilnic, că erau preoţi destui. 
Utrenia se făcea la miezul nopţii şi cealaltă pravilă la vremea ei. După 
război, Prodromul ajunsese să nu mai aibe preoţi. Numai părintele stareţ 
rămăsese singur preot şi duhovnic în schit. De aceea, ne duceam tocmai la 
Schitul românesc (Lacu) şi aduceam de acolo un preot slujitor pentru 
Sfînta Liturghie. Părintele stareţ mă trimitea pe mine. Mă duceam călare 
pe mulari, că este potecă grea şi cale de patru ore de mers. De la o vreme 
ne-au întrebat părinţii din Lavra: „Ei, ce faceţi, părinţilor, fără preot? 
Căutaţi vreunul dintre sfinţiile voastre, care are mărturie (dezlegare) de 
la duhovnic şi-l hirotoniţi preot pentru schit”. Şi am fost trimişi trei 
călugări la duhovnic, printre care şi eu. Cînd m-am întors, le-am spus că 
am mărturie de la duhovnic şi aşa am ajuns preot şi duhovnic la Schi¬ 
tul Prodromul. 

— Este vreun duhovnic român mai renumit în Athos ? 

— Este părintele* ieroschimonah Macarie, de loc din Ardeal. Trăieşte 
la Mînă9tirea Sfîntul Pavel. Sfinţia sa este cel mai renumit duhovnic al 

românilor din Sfîntul Munte. La el se mărturisesc şi mulţi călugări greci. 
Tot la el mă spovedesc şi eu. Are peste 70 de ani. 

— Care este cel mai iscusit duhovnic astăzi în tot Sfîntul Munte ? 

— Este ieroschimonaliul Maxim de la Mînăstirea Iviru. Un părinte 
duhovnicesc foarte blînd şi sporit, renumit în tot Sfîntul Munte. La el se 
mărturisesc toţi marii sihaştri, chilioţi şi pustnici. Este încă şi foarte milos¬ 
tiv şi lucrător al rugăciunii lui Iisus. Nu lipseşte niciodată de la biserică. 
Dar după slujbă are această nevoinţă binecuvîntată: se duce cu pîine, 
pesmeţi, legume şi cele de nevoie pe la toţi pustnicii şi călugării bolnavi 
din jurul Mînăstirii Iviru. îi cercetează, îi mîngîie, îi împărtăşeşte cu Sfin- 1 
tele Taine şi le duce de mîncare. Apoi se grăbeşte să se reîntoarcă la mînăs- 
tire, ca să nu piardă slujba Vecerniei. Părintele Maxim a făcut şi o închi¬ 
năciune (o mică fîntînă cu icoane şi candelă) pe drumul dintre oraşul 
Careea şi portul Dafne. Are cam 70 ani. 

Odată a venit la mine la spovedit un marinar. Era un vameş de pe 
vapor şi avea nişte păcate mari. „Părinte, mi-a zis el, vreau să mă spove¬ 
desc”. „Du-le — i-am zis eu — la părintele Maxim de la Iviru, cel mai 
iscusit duhovnic din Sfîntul Munte”. M-a ascultat vameşul, s-a dus, s-a 
mărturisit la el, i-a spus toate păcatele, iar la urmă părintele Maxim i-a 
zis: „Jumătate din canon, adică 6 ani, îi iau asupra mea iar jumătate 
rămîne asupra ta. Şase ani de zile nu ai voie să te cumineci cu Sfintele 
Taine, să te laşi de păcate, să te rogi şi să posteşti”. Iar vameşul a răspuns 
supărat: „Rămîi sfinţia ta cu tot canonul, că eu am plecat!” „Ce pot să-ţi 
fac eu, frate ? — a adăugat părintele Maxim. Să-ţi iau asupra mea păcatele 
tale?”. Şi s-a dus vameşul nevindecat. Iată, mi-am zis, cît de grea este 
duhovnicia, mai ales în zilele de astăzi! 

— Părinte Calinic, mai ştiţi şi alţi pustnici în Sfîntul Munte ? 

— Mai ştiu un pustnic renumit care stătea într-o colibă foarte mică, 
sub vîrful Athonului. Avea o viaţă sfîntă. Acum poate o fi murit. Odată 
m-am retras şi eu la pustie, aproape de el, la o colibă. într-o zi, pe cînd 
stăteam pe o piatră în faţa chiliei şi-mi coseam o haină, deodată am dat 
cu mina de un şarpe veninos care a sărit jos. Atunci m-am înfricoşat şi, 
de teama şerpilor, am plecat din pustie. Apoi m-am dus şi la pustnicul 
acela să-i spun, iar el mi-a zis: „De ce te temi de şerpi? Eu cînd mă rog în 
chilie, uneori sare peste mine cîte un şarpe de pe colibă şi de pe pietre, mă 
atinge pe cap, pe mîini sau picioare, dar nu mă muşcă, căci n-are poruncă 
de la Dumnezeu. Ce crezi, sfinţia ta, dacă ar avea poruncă, nu ne-ar 
muşca?”. 

— Sînt animale sălbatice în Athos? 

— Sînt lupi, porci mistreţi, căprioare, şerpi veninoşi şi mai ales şerpi 
uriaşi cu aripi, numiţi dragoni, care sînt foarte fioroşi. Pe aceia nu-i poate 

vedea aproape nimeni, decît foarte rar. Să vedeţi ce mi 8-a întîmplat odată. 

M-am suit pe munte cu alt părinte şi cu mularul (catîrul) după lemne 
de foc. Pe cînd ne legam desaga cu lemne pe mular, deodată auzim un 
zgomot ca de avion şi un fluierat înfiorător; iar pe dfeasupra copacilor am 
văzut zburînd un dragon uriaş dinspre vîrful Athosului spre mare. Zbura 
ca săgeata. Ne-am înfricoşat amîndoi. Ce să fie? Avion? Şarpe cu aripi? 
Sau nălucire ? 

Pe cînd coboram cu lemnele, iată că întîlnim pe părintele Natanail, 
duhovnicul Schitului Prodromul, care tocmai urca la coliba sa de sub 
munte. I-am spus întîmplarea. „Nu vă speriaţi, părinţilor, — ne-a îmbăr¬ 
bătat el. Nu ştiţi că pe vîrful Athonului sînt dragoni rămaşi de pe timpul 
cînd a fost Maica Domnului în Sfîntul Munte? Ei trăiesc, acolo sus, între 
stînci şi pe secetă mare coboară cîte unul jos la mare să bea apă, dar nu au 
voie să vatăme pe nimeni. Atunci cînd Sfînta Icoană Portaisia (Portăriţa) 
de la Ivim va pleca înapoi pe mare, după cum a şi venit, avem predanie 
că atunci va fi sfîrşitul monahismului în Athos. Atunci toţi călugării din 
Sfîntul Munte să-şi arunce rasele pe mare, iar ei să îngenunche pe rase cu 
mîinile în sus la rugăciune şi să plece pe valuri unde îi va îndrepta Dum¬ 
nezeu, fără a se mai uita înapoi. Atunci dragonii aceştia vor fi sloboziţi 
de pe vîrful Athonului şi vor ucide pe toţi călugării care vor zăbovi încă sa 
-plece din Sfîntul Munte. După predanie, acesta este sfîrşitul monahismului 
şi începutul vremii de apoi”. „Şi este departe oare vremea aceea?” l-am 
întrebat noi pe părintele Natanail. „Cred că este destul de aproape!” 
ne-a răspuns bătrînul, 

— Părinte Calinic, ce icoane făcătoare de minuni mai importante 
sint în Sfîntul Munte? 1 ' 

— Cea mai renumită este „Portaisia”, adică „Portăriţa”, care stă la 
poarta Mînăstirii Ivim. Ea a venit singură pe mare şi la urmă tot aşa 
va pleca. Mai este icoana Maicii Domnului numită „ Gorgoepicusa” — 
„Grabnic ajutătoare” de la Mînăstirea Dochiaru. La Mînăstirea Filoteiu 
este icoana „Glicofilusa” — „Dulcea sărutare”. Apoi o altă icoană renu¬ 
mită „Odighitria” — „Povăţuitoarea”; alta, „Gherontisa” —„înxbă- 
trînita”; „Prodromiţa” de la Prodromul, pictată prin minune la Iaşi de 
pictorul Nicolau în anul 1853, toate ale Maicii Domnului. De fapt, în 
toate mănăstirile sînt icoane făcătoare de minuni şi moaşte de la mai 
mulţi sfinţi. 

j — Se află în Athos sfinte moaşte întregi^ prin biserici ? 

— Nu ştiu moaşte întregi. Sînt însă la fiecare mînăstire numeroase 
cutiuţe cu părticele de sfinte moaşte, care se scot la praznice mari în mijlo¬ 
cul bisericii pentru închinare. \ a H.;. *>n i •.* M. 

— Părinte Calinic, de ce oare nu au şi românii o mînăstire a lor în 
Sfîntul Munte? , 

— Da, părinte, românii au reparat şi înnoit multe mînăstiri greceşti 
şi iată că noi nu avem nici una. Poate tot noi sîntem de vină că nu sîntem 
uniţi î i 

— Părinte Calinic, cum slujiţi Sfînta Liturghie dacă sînteţi singur 
la chilie? 

— Am paraclis la chilia mea, însă Duminică mă duc să ascult Sfînta 
Liturghie la o mînăstire. Iar cînd vreau să mă împărtăşesc, mă duc la 
chilia unui alt ieromonah român, aproape de mine, care este tot singur 
şi facem Sfînta Liturghie. El slujeşte şi eu cînl la strană. în altă Duminică 
vine el la mine şi cîntă la strană, iar eu slujesc. . 

. — Cum se fac hirotoniile în Sfîntul Munte ? ’ 

— Orice hirotonie se face pe baza unei mărturii canonice de la duhov¬ 
nic şi a recomandării stareţului respectiv. Fiecare stareţ se sfătuieşte cu 
duhovnicul mînăstirii şi cu călugării recomandaţi la hirotonie. Apoi cel 
găsit vrednic este trimis la unul din episcopii pensionari ce trăiesc în 
Sfîntul Munte şi îndată este sfinţit, fără alte forme. 

— Dacă un călugăr, pentru oarecare pricini, nu primeşte taina preo¬ 
ţiei, este păcat înaintea lui Dumnezeu? 

— Dar cîţi din sfinţi nu au fugit de preoţie? Nimeni nu-i obligat. 
Dacă nu voieşte sau este oprit de duhovnic, este bine să n-o primească. 
Iar dacă conştiinţa nu-1 opreşte, nici duhovnicul, şi este chemat la preoţie 
pentru ascultare, să o primească. Numai cînd el o doreşte, atunci este păcat. 

■ , — Preotul călugăr este bine, sau nu, să se ducă la parohie ? 

— Poate numai la mare nevoie şi pentru scurt timp. Orice călugăr 
care iese din mînăstire şi stă între mireni este în mare primejdie. El trebuie 
să ajute pe mireni numai din mînăstire. Adică să vină credincioşii la el, 
nu el să se ducă la credincioşi în sat. 

— Cum văd părinţii din Sfîntul Munte încercările de apropiere între 
Biserica Ortodoxă şi cea Catolică? 

— Nici nu vor să audă. Călugării din Sfîntul Munte socot schismatici 
pe catolici şi nu acceptă nici un fel de discuţie cu dînşii, pînă nu se vor 
întoarce la ortodoxie. 

— Părinte Calinic, spune-ne cam cîţi călugări mai sînt acum în Sfîn¬ 
tul Munte? 

— Ei, părinte, în 1927 —28 cînd m-am dus întîi la Athos, era plin 
Sfîntul Munte de călugări. Să fi fost poate vreo şase mii, cu tot cu pustnici 
şi chilioţi. Numai Sfîntul Pantelimon avea peste o mie de călugări, iar 
celelalte lavre aveau între 200 şi 300 de vieţuitori. Schiturile aveau între 
30 şi 100 de călugări; chiliile intre 10 şi 20, iar colibele între 2 şi 5 călu- 

gări. Cît despre numărul pustnicilor, şi felul lor de nevoinţă, întotdeauna 
a fost necunoscut. 

în prezent, numărul total al călugărilor din Athos este cam 1.200. 
Alţii spun că nu ar fi nici 1.000. în mînăstirile cele mai mari numărul lor 
se ridică cel mult la 40 —50 de părinţi. De exemplu, Lavra are abia 25 —30 
călugări, iar Sfîntul Pantelimon vreo 8 bătrîni peste 70 de ani; Zografu 
are 17 părinţi, Stavronichita cam 20, toţi tineri; Hilandaru are 25, iar 
Cutlumuş mai are doar 10 monahi. Schiturile au pînă la 10 —12 părinţi. 
Unele au rămas aproape pustii. Colibele sînt populate cam o jumătate 
din ele cu cîte 1 —2 părinţi. Restul sînt încuiate şi părăsite. în prezent 
sînt 20 de mînăstiri mari, ctitorii imperiale şi domneşti, 7 schituri, cam 
30 chilii, şi peste 500 colibe şi peşteri. în capitala muntelui, Careea, 
funcţionează şi un Seminar pentru preoţi de mir, cu vreo 60 elevi aduşi 
din ţară. Iar călugării sînt cam astfel: peste 850 greci, 55 români, 10 ruşi, 
24 sîrbi, 7 bulgari şi alţii ce nu pot fi cunoscuţi. 

— Spuneţi-ne, unde se nevoiesc călugării români la Athos? i . 

— Călugării noştri se nevoiesc în mai multe locuri, şi anume: . 

Schitul Prodromul, ce are în prezent 15 călugări; ■ ■ 

Schitul Lacu , cu cinci vieţuitori: ieromonahul Pafnutie, ierodiaeonul 
Neofit Negară, şi monahii Arcadie, Uie şi Ignatie; 

Chilia Catafîghi, cu iermonahul Visarion Moisei; , 

Chilia Provata, cu un singur călugăr, ieromonahul Veniamin, de 
91 de ani; i •• •. « 

Chilia părintelui ieromonah Visarion , singur; , , . lVt ., , .. , 

Chilia monahului Cozma lîngă Morfono, singur; 

Chilia Sfîntul Ipatie , cu ierodiaeonul Gherontie, singur. Depinde de 
Mînăstirea Yatopedu. 

Chilia Sfîntul Gheorghe-Colciu are 2 părinţi: protosinghelul Ghedeon 
Chelaru şi ieromonahul Dionisie Ignat, amîndoi duhovnici vestiţi; 

Chilia Sfîntul Ioan Botezătorul cu un singur vieţuitor, ieromonahul 
loan Guţu; 

Chilia ieromonahului Teodosie cu 2 călugări fraţi: ieromonahii Teodo- 
sie şi Antonie. Se află pe moşia Mînăstirii Pantocratorul, în regiunea 
Careea, Pe Yalea Adihului şi în Capsala se află: .<• ■' . ? 

Chilia părintelui ieromonah loachim Bărcănescu , aproape de Capsala. 
El este singurul vieţuitor. Are 87 ani. * ■' 1 


Chilia ieromonahului Anastasie care se nevoieşte singur, aproape de 
Careea; , 

Chilia Sfîntul Ioan Botezătorul , lîngă Careea, cu un singur vieţuitor. 


monahul Ciprian; . f .u ; r , 


1 . 

* Chilia ieromonahului Melodie, chiar în Careea, cu un singur vieţuitor; 

Chilia ierodiaconului Ioanichie tot în Careea. El este ceasornicarul 
Sfîntului Munte. Nu are nici un ucenic. 

Chilia monahului Macarie, situată pe Valea Adinului, cu un singur 
vieţuitor; 

Coliba de la Kerasa , sub vîrful Athonului, cu o mică biserică. Aici tră¬ 
iesc doi monahi români nevoitori — părinţii Ioachim şi Nectarie. Petrec 
de mulţi ani aici în rugăciune, în post şi singurătate. Se îndeletnicesc cu 
făcutul lingurilor de lemn şi sînt sihastri renumiţi. 

Coliba de lingă Agheazma Sfîntului Atanasie are doi călugări, un iero¬ 
monah grec ca egumen şi un ieromonah român, părintele luvenalie; 

Coliba monahului Ioachim Sîrbu, la jumătate de oră de Careea, cu un 
singur vieţuitor. Părintele Ioachim are un atelier mecanic bine organizat, 
singurul din tot Muntele. 

Coliba ieromonahului Calinic Teodorescu. Aceasta este coliba mea, la 
30 minute de Careea, situată în regiunea Capsala. Aici am două chiliuţe, 
o mică biserică cu hramul „Naşterea Maicii Domnului” şi o mică grădină. 
Locuiesc aici de aproape 9 ani. Sînt singur. Am fost trei, dar doi părinţi 
s-au dus la Domnul. 

Coliba ieromonahului Teodosie, cu un singur vieţuitor. Este situată pe 
Valea Adinului; 

Coliba ieromonahului Nifon , aproape de părintele Teodosie, cu un 
singur vieţuitor; 

Coliba ieromonahului Hristofor în aceeaşi regiune (Valea Adinului), cu 
un singur părinte; 

Coliba ieromonahului Pavel Tănase , pe aceeaşi vale, cu un singur 
părinte. Este un duhovnic căutat de mulţi; 

Coliba monahului Daniil , aproape de părintele Ioachim meşterul, cu 
un singur vieţuitor; 

Coliba monahului Vartolomeu , în Capsala, lîngă coliba mea. Aici sînt 
doi vieţuitori: un călugăr paralizat, de i}3 ani, şi părintele Vartolomeu 
de 66 ani, care îngrijeşte de cel bolnav. Mai primesc ajutoare de la ceilalţi 
părinţi. ■ • 

Monahul Enoh , de la Chilia Sfînta Treime din Careea, este un călugăr 
rătăcitor, care umblă din loc în loc. Mai sînt cîţiva călugări români care 
trăiesc pe la mînăstirile greceşti: 

în Mînăstirea Zogralu (bulgărească) trăiesc doi călugări români: 
Arhimandritul Dometie Trihenea, stareţul mînăstirii, şi monahul Filotei. 
Părintele Dometie, de Ioc din Săliştea Sibiului, este primul stareţ român 
la una din cele 20 de mănăstiri domneşti, cu metania de la Chilia Sfîntul 
Ipatie. La Zografu se află şi steagul lui Ştefan cel Mare cu Sfîntul Gheor- 

ghe pictat, donat de însuşi domnul Moldovei cînd a refăcut această mînăs- 
tire, după lupta de la Podul înalt. 

în Mînăstirea Xeropotamu vieţuieşte un călugăr român de mulţi ani: 
în Mînăstirea Esfigmenul este şi un monah român ; 
în Mînăstirea Costamonitul, încă un monah român. Am uitat să 
amintesc încă vreo cîţiva români; 

Chilia ieromonahului Ştefan, aşezată mai sus de Mînăstirea Xeropotamu. 
Părintele Ştefan mai are de ucenic încă un călugăr român, numit Arsenie; 

Coliba unui alt monah român — i-am uitat numele — de lîngă Mînăs¬ 
tirea Costamonitul. Or mai fi şi alţii poate, care pustnicesc de mulţi ani 
în Sfîntul Munte, dar pe care eu nu-i cunosc; 

în Mînăstirea Sfîntul Pavel se nevoieşte cel mai mare duhovnic 
român din Athos, ieromonahul Macarie. 

în total, sînt 55 călugări români în Sfîntul Munte, pe care îi ţin bine 
minte. Ei, în general, sînt călugări buni, nevoitori, postitori, pravilişti. 
însă le place să trăiască mai mult singuratici, separat, decît uniţi. Acum 
sîntem şi noi puţini, bătrîni şi supăraţi că nu avem ucenici. O să ne ia 
alţii chiliile şi terenul. Cînd am venit întîi în Athos erau peste 500 călugări 
români! Unii erau foarte sporiţi. Alţii trăiau pe la celelalte mînăstiri. 
Se împăcau cel mai bine cu călugării sîrbi. 

— Părinte Calinic, unii din călugării noştri ar dori să trăiască o vreme 
la Sfîntul Munte. Ce credeţi, ar fi bine ? 

— Este bine, părinte Ioanichie, cum să nu! Dar cînd văd cîţi credin¬ 
cioşi vin şi aici pe la mînăstiri, parcă n-aş îndrăzni să vă chem în Sfîntul 
Munte. Mai de folos sînteţi aici, în ţară. Acolo te nevoieşti numai pentru 
tine, iar aici te jerfeşti pentru mîntuirea atîtor suflete. 

— Vă mulţumim pentru toată dragostea. Domnul ştie dacă ne vom 
mai vedea vreodată în viaţa aceasta. Vă rugăm daţi-ne şi nouă un cuvînt 
de folos, înainte de plecare. 

— Ce să vă zic eu, părinţilor. învăţaţi pe credincioşi credinţa şi frica 
lui Dumnezeu şi slujiţi cu dragoste Biserica lui Hristos, dar păziţi-vă de 
cursele cele cumplite ale diavolului desfrînării, care stăpîneşte astăzi 
toată lumea şi nu mă uitaţi la sfînta rugăciune! . . . 

★ 

După cîţiva ani, ajungînd în Muntele Athos, am aflat că părintele 
Calinic Teodorescu s-a mutat la cele veşnice, singur, fără nici un ucenic. 
Ne-am închinat la mormîntul lui de la Chilia Sfîntul Gheorghe-Colciu şi 
sărutîndu-i cu evlavie crucea, ne-am rugat lui Dumnezeu pentru toţi 
cuvioşii sihastri români atoniţi. Şi i-am aprins trei luminări în numele 
Prea Sfintei Treimi. Era în 1977, într-o dimineaţă senină de septembrie, 
cu soare şi linişte adîncă. 

MONAHIA VERA PREOTU 

Mînăstirea Eleon — Ierusalim 
(n. 1876-1988) 

Maica Vera este o smerită călugăriţă româncă, plecată în Ţara 
Sfînta de aproape 90 de ani! O candelă nestinsă care veghează cu aceeaşi 
evlavie de aproape un secol la uşa Sfîntului Mormînt. O mironosiţă uitată 
din neamul nostru, aleasă de Hristos să se roage pentru noi şi pentru lume 
pe Muntele Golgota. O mlădiţă de măslin odrăslită pe pămînt românesc 
şi plantată din fragedă copilărie pe Muntele Măslinilor, la mînăstirea de 
călugăriţe numită Eleon. 

Chipul ei blînd, brăzdat de povara anilor, îl am viu în memorie. 
Adeseori vine noaptea de pe Muntele Măslinilor şi priveghează pînă dimi¬ 
neaţa înaintea Sfîntului Mormînt în rugăciune şi cugetare. O întîlnesc 
pelerinii din toată lumea, o întîlnesc închinători din ţară. dar puţini ştiu 
viaţa maicii Vera, căci la vîrsta ei de peste 110 ani cu greu acceptă un 
dialog cu oamenii. 

Am întîlnit-o şi eu în toamna anului 1974, în cîteva nopţi de octombrie, 
stînd de veghe în Biserica Sfîntului Mormînt din Ierusalim. Venea în 
amurg, adusă de două călugăriţe iubitoare de Hristos. După ce o închinau 
la Golgota şi la Mormîntul Domnului, o aşezau pe un scaun cît mai aproape, 
o protejau cu un covor şi se retrăgeau. Apoi, se închideau cu zăvoare uşile 
mari ale bisericii, se potriveau candelele, se potoleau luminile şi preoţii 
se retrăgeau pentru odihnă la chilii. Pînă la orele 11 noaptea este linişte 
deplină la Mormîntul Domnului. Singură maica Vera şi cu cele două 
însoţitoare stau de veghe în rugăciune şi aşteaptă să vină Mirele Hristos 
în miez de noapte. împreună cu ele mai veghează uneori cite un pelerin 
străin venit de departe. în taina nopţilor sfinte, aici unde s-a săvîrşit 
taina mîntuirii noastre, fiecare se roagă în limba Iui, aşa cum îl îndeamnă 
Duhul Sfînt. De undeva se aude o cîntare înălţătoare în surdină, la Mor¬ 
mîntul Domnului. Cele două ucenice ale maicii Vera cîntă acatistul învierii 
înaintea Sfîntului Mormînt. Bătrîna ascultă şi se roagă în taină. Este un 
moment divin, de rugăciune, de cugetare şi de bucurie. ‘ 

Maica Vera mi se arătă binevoitoare. • ’ î ‘■-'V 

— De unde eşti, părinte? . . ■«. 

— Din România, maică Vera. . . „ ^ . , .... > 











CONVORBIRI DUHOVNICEŞTI 


608 


— Ai venit să te închini la Mormîntul Domnului. Da, de unde mă 
cunoşti ? 

— Mi s-a vorbit de sfinţia voastră, cum că aţi fi româncă. 

— Sînt fiică de preot din Chişinău. M-am născut în anul 1876. Apoi 
ne-am stabilit la Iaşi. în anul 1892, cînd aveam 16 de ani, am venit cu 
cîţiva pelerini din Moldova să ne închinăm la Siîntul Mormînt şi am rămas 
aici pentru totdeauna. In Ierusalim m-am cunoscut cu două maici din 
ţară şi m-au luat la mînăstirea lor din localitatea Ain Karem (citeşte 
En Carim), numită Gorgonia. Acolo am trăit cea mai mare parte din 
viaţa mea, unde m-am şi călugărit. La Ain Karem este patria, locul de 
naştere al Sfîntului Ioan Botezătorul, în Munţii ludeci. Acolo locuiau 
Sfinţii Zaharia şi Elisabeta, pe care i-a vizitat Fecioara Maria, cum spune 
evanghelistul Luca. De acolo veneam săptămînal Ia Mormîntul Domnului, 
locul cel mai sfînt al creştinătăţii, ca să mă închin şi să priveghez noaptea. 

— în ce mînăstire vă nevoiţi acum, maică Vera? 

— De vreo douăzeci de ani, cînd am mai îmbătrânit, m-am mutat la 
Mînăstirea de maici Eleon, pe Muntele Măslinilor. Aici sîntem peste 80 
de călugăriţe, dintre care zece românce. 

— Cum duceţi viaţa duhovnicească în Mînăstirea Eleon? 

; ,— Bine, cu mila Domnului. Avem Sfînta Liturghie zilnic şi toată 
rînduiala călugărească. Avem viaţă de obşte, ne ajutăm unele pe altele, 
ne spovedim şi ne împărtăşim la trei-patru săptămîni şi ne rugăm pentru 
toţi oamenii. ... : i ■ ■■ . i . 

•6 '—Cîţi ani aveţi acum, maică Vera? ;i 

— Am 99 de ani şi trei luni, părinte. Mai am puţin şi cu voia lui Dum¬ 
nezeu împlinesc o sută de ani! N-ara crezut că o să ajung atîţia ani. Am 
apucat patru Patriarhi la Ierusalim: Gherasim, care a dat binecuvîntare 
de s-a făcut Mînăstirea Eleon, în 1875, Damianos, Timotei şi Benedict, 
actualul patriarh. 1 ■ >' 

>■ o —La vîrsta aceasta mai puteţi veni noaptea la Sfîntul Mormînt? 

— Mai vin, din mila Domnului. Vin regulat în toate nopţile spre 
Duminici şi sărbători şi priveghez aici, la Sfîntul Mormînt, de seara pînă 
dimineaţa, în răsăritul soarelui, cînd mă întorc la mînăstire. înainte 
veneam mai des, că aceasta era nevoinţa mea din tinereţe, dar acum nu 
mai pot. Mă doare un picior şi nu mai văd cu un ochi. Am avut cataractă la 
amîndoi ochii şi, acum trei ani, cînd să mă opereze, m-am făgăduit lui 
Dumnezeu, că dacă mă vindec şi capăt din nou vederea, voi veni noaptea, 
de trei ori pe săptâmînă, la Sfîntul Mormînt. Şi mi-a ajutat Dumnezeu 
de văd... i ■»■>> • ţ 

— Mă însoţesc două călugăriţe mai tinere. Mă aduc seara cu maşina 
mînăstirii pînă colea, la Patriarhia Greacă, iar de aici vin pe jos, sprijinită 
de maici. După ce mă închin, mă aşez de cu seară într-un colţ, pe bancă, 
pînă la ora 11 noaptea, cînd încep Utrenia şi Sfînta Liturghie, iar dimi¬ 
neaţa plec înapoi, tot aşa cu maşina. 

— Dacă vin pe la Mînăstirea Eleon, vă pot întîlni la chilie? 

— Mă găsiţi mai greu, că ori sînt la Sfîntul Mormînt, ori sînt la bolniţa 
mînăstirii. Acolo îngrijesc de un ierodiacon bolnav care zace în pat. îi dau 
apă, mîncare, că este suferind şi nu are pe nimeni. . ■ .< 

— Maică Yera, cum vă simţiţi cu sănătatea în prezent? 

— Sînt bolnavă, părinte, şi eu. Mă doare un picior. Nici nu mă pot 
încălţa la el. Şi nu văd cu un ochi, că nu m-am operat la el. încolo, nu 
mă doare nimic, mulţumesc lui Dumnezeu. 

— Cum era viaţa duhovnicească înainte la Mormîntul Domnului 
şi pe la mînăstirile din Ţara Sfînta? 

— Ei, părinte! Nici nu mai putem vorbi! Erau călugări mulţi, du¬ 
hovnici renumiţi, slujbe foarte frumoase, pustnici mari pe Valea Ior¬ 
danului şi prin peşteri, pelerini nenumăraţi din toate ţările creştine fi 
multă bucurie sufletească ... 

— Dar acum, cum vi se pare viaţa duhovnicească, maică Vera ? 

— Nici nu mai vorbim! Au rămas peste tot puţini călugări şi preoţi. 
Aproape nici nu mai are cine sluji şi eînta. Se apropie sfîrşitul lumii. 
Acum, eu şi banii! Acum stăpîneşte mîndria şi iubirea de argint, părinte! 

— Cum vă rugaţi, maică Vera? 

— în fiecare dimineaţă cînd mă scol fac cinci cruci şi cinci închi¬ 
năciuni, în numărul celor cinci rane ale Domnului — două pentru sfintele 
Lui mîini, două pentru sfintele picioare şi una pentru sfînta coastă, — şi 
zic această rugăciune: „Prea Sfîntă Treime, ai milă de mine, păcătoasa! 
Prea Sfîntă Treime, ajută-mi!”. Şi-mi ajută Dumnezeu întotdeauna. 

— Maică Vera, daţi-mi un cuvînt de folos sufletesc. Ce să fac, ca 
să mă mîntuiesc? 

— Părinte, să ţii sfînta credinţă cu tărie, aşa cum ai apucat-o de 
la părinţi, şi să te rogi. Cînd te scoli şi cînd te culci să te rogi aşa, 
de trei ori: „Prea Sfîntă Treime, Ţie îţi dau sufletul şi trupul meu. Fă 
Tu cum ştii, numai să mă mîntuieşti!” Eu aşa mă rog întotdeauna, 
ziua şi noaptea. Nu zic multe cuvinte şi Dumnezeu are milă şi de mine, 
păcătoasa. Acum, părinte, nu mai ai de la cine cere un sfat, că nu mai 
sînt povăţuitori cum erau pe vremuri. Acum, fiecare să ne rugăm lui 
Dumnezeu, să citim Sfînta Scriptură şi pe Sfinţii Părinţi, şi să facem 
cum credem, că este mai plăcut Lui, că s-a apropiat vremea de pe urmă. 

39 — Convorbiri duhovniceşti 

De aceea, fiecare sa ia aminte de sine să nu cadă, că nu are cine îl mai 
scula! ■ i 1 

Sună toaca şi clopotul de Utrenie! îi mulţumesc maicii Vera' pentru 
cuvînt şi mă retrag. Doi ierodiaconi ortodocşi cădesc întreaga biserică 
a Sfîntului Mormînt, catedrala Creştinismului mondial! Apoi cădesc 
armenii; apoi copţii şi la urmă catolicii. începe Utrenia în biserica învierii, 
vizavi de Sfîntul Mormînt. La ora unu după miezul nopţii se dă bine- 
cuvîntare de Sfînta Liturghie, oare se oficiază chiar pe lespedea Sfîntului 
Mormînt. Slujeşte un preot şi un diacon, iar spre sărbători un arhiereu 
cu mai mulţi preoţi şi diaconi. Se deschid porţile bisericii, vin pelerini 
cu luminări aprinse în mîini. Toţi se închină în taină, sărută lespedea 
Sfîntului Mormînt, urcă sus la Golgota, sărută lorul unde a fost înfiptă 
Crucea cu Mîntuitorul răstignit. Apoi ascultă slujba, cîntă în şoaptă, 
se împărtăşesc cu Trupul şi Sîngele lui Hristos, primesc anaforă, îşi iau 
rămas bun de la Sfîntul Mormînt şi la orele două, după miezul nopţii, 
cînd se sfîrşeşte slujba, pelerinii se retrag în Ierusalim, la locurile de 
găzduire. 

Numai maica Vera eu ucenicele ei mai rămînpînă dimineaţă. Porţile 
bisericii se încuie din nou, luminările şi candelele iar se potolesc şi fiecare 
din cei rămaşi se roagă singuri, pe Golgota, la Piatra Ungerii sau la Sfîn- 
tul Mormînt, pînă la răsăritul soarelui, cînd din nou se deschid porţile 
bisericii şi năvălesc miile de pelerini din toată lumea. 

Maica Vera, împovărată de ani, de suferinţă şi oboseală, se pregă¬ 
teşte de plecare. Faţa ei senină şi luminată iradiază bucurie şi multă 
nădejde de mîntuire. Mă apropii de bătrînă. 

— Binecuvîntează-mă, maică Vera, că mă întorc în ţară! 

— Dumnezeu şi Maica Domnului să te binecuvînteze, părinte Ioa- 
nichie, împreună cu tot neamul românesc! 

MONAHIA G ALINI A GHEORGHIŢAN 
Ieribon (1889—.1978) 

Numele maicii Galinia din oraşul Ierihon este pomenit de toţi pele¬ 
rinii români care ajung în Ţara Sfîntă. Ea este gazda tuturor închină¬ 
torilor noştri care vizitează Valea Iordanului, pustiul Hozeva şi Marea 
Moartă. Iar casa sfinţiei sale este un mic colţ de paradis românesc în 
ţara unde s-a născut Hristos, Mîntuitorul lumii. Sub aeoperămîntul 
chiliei sale, bătrina, plină de dragoste creştină asemenea Martei şi Măriei, 
primeşte pe orjce român. îi odihneşte în cele cîteva încăperi, îi invită 

să se răcorească de arşiţă la izvorul lui Elisei care curge, limpede şi dă¬ 
tător de viaţă, chiar prin grădina ei: îi ospătează cu dragoste, îi ser¬ 
veşte cu portocale şi lămîi culese cu mîinile sale din faţa chiliei şi-i sfă¬ 
tuieşte duhovniceşte să se îngrijească de mîntuirea sufletului. 

Ca orice pelerin român, nu pot ocoli pe maica Galinia din Ierihon. 
Un ceas de mers cu autobuzul din Ierusalim şi iată-mă în pitorescul oră¬ 
şel Ierihon. Seamănă cu o grădină cu tot felul de pomi şi vegetaţie me¬ 
diteraneană. Izvorul lui Elisei şi pîrîul Horat din pustiul Hozeva, care 
curg prin Ierihon, dau viaţă bătrînului oraş. Sînt singurele surse de apă 
în acest pustiu fierbinte din Valea Iordanului. 

După ce mă închin la biserica de lîngă dudul lui Zaheu, întreb de 
casa maicii Galinia. De la portiţă pînă la chilie se trece pe sub bogate 
arcade de viţă de vie, încărcate de struguri mari şi copţi. Aleea paradisului 
Maicii Galinia! Grădina este plină cu pomi încărcaţi de roade. Portocali, 
lămîi, pomidore —un fel de portocali cu fructe mari —mandarini, smo¬ 
chini, banani, viţă de vie, meri şi flori. Aroma fructelor coapte, rumene 
în soarele torid, care atîrnă ispititor, creează un decor unic. In fund, la 
capătul aleei, se conturează chilia maicii Galinia. O căsuţă ţărănească 
cu cîteva încăperi, cu viţă de vie la streşini, asemenea odihnitoarelor 
noastre case din sateje Moldovei. 

Iat-o pe maica Galinia! O bătrînă de peste optzeci de ani, adusă de 
spate, îmbrăcată în negru, merge pe alee, cu băţul în mînă. Este deprinsă 
cu oamenii, cu pelerinii, cu călugării din ţară. Mai ales vara are zilnic 
pelerini în casa sfinţiei sale. Un mic metoc românesc pe Valea Iordanului, 
unde s-au nevoit dintotdeauna numeroşi sihastri români. Sfinţia sa este 
printre ultimii caic continuă această tradiţie sfîntă. 

— Binecuvînlează, cuvioasă maică Galinia! Bucuroasă de oaspeţi 
din ţară? 

— Domnul să vă binecuvînteze, părinte! Poftiţi, cum să nu? Pînă 
ieri am avut un grup de credincioşi din România. 

După ce ma răcoresc în pîrîul lui Elisei, maica Galinia ma invită 
să las bagajul şi sa mă odihnesc afară, pe bancă. 

— Ce mai este prin ţară, părinte? 

— Bine, cu rugăciunile sfinţiei voastre, maică Galinia! . 

— Mai aveţi călugări prin mînăstiri ? 

— Avem, din mila Domnului! 

— Dar credincioşi mai vin pe la biserici ? 

— Vin maică Galinia, că avem un popor bun, blînd şi credincios. 

— Iaca şi eu sînt din Moldova, din judeţul Botoşani, şi am venit 
la Ierusalim de 43 de ani! De atunci n-am mai fost în ţară. * 

— Cîţi ani aveţi, maică Galinia ? Aveţi 85 de ani ? 

. — Cam aşa! Nici nu mai ştiu bine cînd sînt născută. 

- ■ '—De la ce vîrstă aţi intrat în mînăstire? 

' — Sînt la mînăstire de la vîrsta de 5 ani. M-a luat o rudă a mea de 
la Mînăstirea Agafton. Era stareţă Evelina Herescu. Acolo am crescut şi 
m-am format. Prin anul 1925, mai multe călugăriţe de la noi s-au dus să 
pustnicească în Munţii Neamţ. Atunci m-am luat şi eu cu vreo cîteva 
călugăriţe şi ne-am retras la Muntele Rusu, mai sus de Mînăstirea Neamţ. 
Acolo ne-am făcut un bordei în pămînt şi am sihăstrit şapte ani de zile. 
Aceia au fost cei mai frumoşi din viaţa mea! . i 

— Cine vă spovedea şi împărtăşea acolo în pădure? 

— Părintele loachim Spătaru din Mînăstirea Neamţ purta grijă 
de noi. Nu uit cu cîtă dragoste ne ajuta. Lua Sfintele Taine şi venea mai 
ales noaptea. Bătea în uşa bordeiului, ne spovedea, ne împărtăşea, ne 
citea, ne sfătuia, ne aducea posmagi, sare şi chibrituri şi ne bucuram mult 
că are Dumnezeu grijă şi de noi. Apoi ne binecuvînta şi se întorcea la 
mînăstire. Tot el se ducea prin pădure şi la alţi pustnici, că era duhovnic 
iscusit şi plin de dragoste. 

. — în ce an aţi venit la Mormîntul Domnului? 

— în anul 1931. Am venit mai multe călugăriţe din Moldova, să ne 
închinăm la Sfintele Locuri, dacă se poate, să rămînem un timp aici. Apoi, 
văzînd că în ţară era tulburare şi război, ne-am stabilit definitiv în Ţara 
Sfîntă. 

— în ce locuri v-aţi nevoit pînă v-aţi stabilit la Ierihon? 

— Întîi am tras în Sfînta Cetate, la Mînăstirea Sfînta Melania Romana, 
unde mai erau cîteva călugăriţe românce. După cîţiva ani am venit pe 
Valea Iordanului, dar era greu pentru noi, că nu erau călugăriţe în apropie¬ 
re. Apoi ne-am dus, cu maica Porfiria, ucenica mea, la egumenul Mînăstirii 
Sfîntul Gheorghe Hozevitul să ne dea binecuvîntare la vreo trei-patru 
călugăriţe să ne nevoim în peşterile de pe valea pîrîului Horat din apropiere, 
unde s-au mai nevoit şi alţi pustnici. Stareţul ne-a zis: „Nu vă dau voie, 
că au mai stat în aceste peşteri două călugăriţe românce, pe la începutul 
secolului şi mai tîrziu le-am găsit moarte. S-au suit în peşteră cu scara şi 
n-au mai coborît de acolo. Din cînd în cînd slobozeau o funie cu un coş 
legat, să le punem apă şi pîine, şi le dădeam regulat. De la un timp însă 
n-au mai slobozit funia. Ce să se fi întîmplat? Ne-am suit la peşteră cu 
scara şi le-am găsit numai oasele. Le mîncase un balaur. Un şarpe uriaş, 
care se spune că trăieşte ascuns într-o peşteră, le ucisese şi le-a mîncat. 
O astfel de întîmplare citim şi în viaţa sfîntului Hariton . . 

. — Şi ce-aţi făcuţ atunci? 

— Dacă am văzut că nu ne primeşte în peşterile din pustiul Hozeva, 
am venit în oraşul Ieribon şi am cumpărat de la un arab locul acesta pe 

care îl vedeţi. Era prin anul 1936 sau 37. Locul era pustiu atunci, fără 
nici un fel de pomi şi casă. Am muncit împreună cu ucenica mea foarte 
mult, ani de zile. Ne-am construit casa asta, am săpat, am pus pomi 
fructiferi şi am schimbat terenul acela pustiu într-o grădină frumoasă, 
aşa cum se vede astăzi. 

— Mai trăiesc maicile de la Agafton cu care aţi venit la Ierusalim? 

— Ei, părinte, toate au plecat la Domnul. Şi maica Antonina, şi Pan- 
gratia, şi Ivantia, şi Melania, şi Stavrofilia, şi Porfiria. Toate au fost 
ucenicele mele, moldovence de la Agafton — Botoşani, Am mai avut o 
ucenică. O chema Maria. Dar s-a îmbolnăvit de cancer şi a murit. 

— Şi acum mai aveţi vreo ucenică, maică Galinia ? 

— De mai bine de zece ani am rămas singură, fără nici o ucenică. 
Este foarte greu, părinte, că n-are cine îţi da un pahar de apă. Mă mai ajută 
arăboaicele vecine. Mai vine din cînd în cînd maica Natalia, din schivnicie 
Acachia, şi-mi aduce de toate. Ea este sufletul meu şi mila mea! Să-i 
plătească bunul Dumnezeu în cer! Eă mă ajută cel mai mult. A venjt şi 
acum cîteva zile, mi-a adus preotul, m-am spovedit şi împărtăşit; mi-a 
adus şi medicamente . . . Cu ea mă împac cel mai bine. 

— Nu vi-i urît aici, singură, în Ierihon, maică Galinia? 

— Să-mi fie urît aici, unde a trăit Domnul? Frica Domnului să 0 
avem pururea în inima noastră, că aceasta ne învaţă ce trebuie să facem 
şi ne păzeşte de tot păcatul. Cînd ne temem de Dumnezeu, fugim de păcat, 
părinte. Iar cînd nu ne temem, iubim păcatul. 

— Maică Galinia, nu vreţi să veniţi din nou în ţară ? . 

— Nu, părinte. Am 43 de ani de cînd trăiesc aici, aici vreau să mori 
Numai să facă Dumnezeu milă şi cu mine! Am avut ispite multe în viaţă. 
Să ştii că aici ispitele sînt mai iuţi ca în alte părţi. 

— Ce călugări români mai sporiţi duhovniceşte aţi cunoscut în Ţara 
Sfîntă ? 

— Cel mai cuvios a fost ieroschimonahul Ioan Iacob. El îi întrecea pe 
toţi în nevoinţă. A adormit într-o peşteră din pustiul Hozeva, în 1960. 
Altul a fost ierodiaconul Iuvenalie din Mînăstirea Neamţ, sihastru şi 
egumen la Schitul românesc de la Iordan. A murit acolo şi este îngropat 
lîngă biserică. Am mai cunoscut pe un călugăr din ţară, tot moldovean, 
Gorgonie Ciobanu. Era bătrînel şi bolnăvicios. S-a nevoit puţin în pustiul 
Hozeva, apoi pe Yalea Iordanului şi pe urmă s-a dus în pustie, la Mînăstirea 
Sfîntul Hariton. Acolo s-a îmbolnăvit de nişte bube rele şi a murit. Egume¬ 
nul l-a îngropat într-o sternă, că nu avea cine să sape mormîntul în piatră. 
Fratele lui, monahul Matei, rămas singur, s-a dus la Bethleem şi a stat 
mulţi ani portar la Biserica Naşterii lui Hristos. Apoi, s-a îmbolnăvit, s-a 
retras Ia Mînăstirea Sfîntul Sava, s-a făcut schivnic şi a răposat acolo. 

— Maică Galinia, de ce nu mai sînt călugări acum la Sfintele Locuri, 
cum erau odată? 

— Ei, părinte, sînt multe de spus! Pentru că nu mai avem dragoste 
pentru Dumnezeu! Apoi, nu este unire nici între noi, părinte. Lipsa de 
dragoste dezbină şi pustieşte tot pămîntul acum! 

— Mai poţi merge, maică Galinia, să te închini la Sfîntul Mormînt ? 

— N-am mai fost, părinte, de 15 ani. Nu mai pot merge pe picioare, 
că sufăr de multă vreme. Aş merge, dar trebuie să mă ducă cineva. Mergeam 
mereu cînd eram mai tînără. Acum mă pregătesc de Ierusalimul cel de 
sus. Acolo, dacă mi-ar face parte Dumnezeu! 

— De ce mi mai primeşti vreo ucenică, maică Gabnia ? 

— A mai venit cineva să stea la mine, dar trebuia să aibe sfînta 
smerenie. Şi tocmai pe aceea n-o mai are azi nimeni care vine la mînăstire. 

— Maică Galinia, dă-mi un cuvînt de folos pentru mîntuire. 

-Părinte, părinte! ... Să fie da, da şi nu, nu! Să ai ascultare şi să 

fii furnică! Adică să mergi cu capul în jos şi să nu ai glas. Sfînta smerenie, 
aceea te mîntuieşte. Apoi să ai răbdare şi să nu cleveteşti. Acestea dacă 
le faci, sigur te mîntuieşti! 

Apoi, maica Galinia s-a sculat de pe bancă, m-a ospătat cu multă 
dragoste şi am plecat să mă închin la Mînăstirea Garantania, cale de 4 km, 
unde a postit şi a fost ispitit Domnul. Mînăstirea atîrnă deasupra unei 
prăpăstii înfiorătoare. Sîntem mai mulţi români. Egumenul Pavel ne 
însoţeşte cu dragoste. Este un ascet renumit, venit din Muntele Athos. 
Coborîm şi ne rugăm lui Dumnezeu să ne izbăvească de ispitele cele peste 
putere care ne vin de la trup, de la lume şi de la diavolul. De aici mergem şi 
în pustiul Hozeva, vizităm Mînăstirea Sfîntul Gheorghe Hozevitul şi 
facem un mic popas la peştera Cuviosului Ioan Iacob, numită „Peştera 
Sfintei Ana”. Ultima vizită o facem la Mînăstirea Sfîntul Gherasim de la 
Iordan. Aici se nevoieşte un singur călugăr, iar la Sfîntul Gheorghe Hoze¬ 
vitul se nevoiesc patru călugări, dintre care doi sînt români: monahul 
Ioanichie Pîrîială, ucenicul Cuviosului Ioan Iacob, şi monahul Ghenadie 
Munteanu. 

Ne întoarcem la chilia maicii Galinia, în Ierihon. Este o zi toridă, 
fără nici o adiere de vînt. Bătrîna ne aşteaptă la portiţă. îmi iau rămas 
bun cu mîhnire că această chilie românească în curînd se va pustii şi în- 
ruina. 

— Binecuvîntează, maică Galinia! De acum ne vom mai întîlni 1» cer • 

— Acolo, părinte, acolo să ajute Domnul să ne vedem! şi a început a 

Este spre asfinţit. Luăm autobuzul spre Sfînta Cetate. în zare soarele 
de octombrie îşi potoleşte jarul şi se ascunde încet după vîrful mun¬ 
telui Carantania . . . 

' . ■ ■ ■ .. .. r- 

SCHIMONAHIA ACACHIA MAIOR 
, Mînăstirea Eleon — Ierusalim >"• •* ■' 

‘ ’ (n. 1890) '' ' 1 ' 

Printre călugăriţele românce nevoitoare la Sfintele Locuri se numără 
şi schimonahia Acachia Maior. Este o călugăriţă blîndă, smerită, foarte 
răbdătoare şi iubitoare de multă tăcere. O întîlneşti fie pe Muntele Măslini¬ 
lor, la Mînăstirea Eleon, unde se nevoieşte în prezent, fie la Mormîntul 
Domnului, cînd sînt praznice împărăteşti, fie la Căminul românesc din 
Ierusalim, fie la chilia maicii Galinia Gheorghiţan din Ierihon, pe care o 
îngrijeşte. 

Maica Acachia are un suflet mare, plin de dragoste pentru oameni, 
pentru celelalte călugăriţe românce bătrîne, pe care le cercetează şi le 
îngrijeşte. Un adevărat suflet de samarinean, cu inimă de mamă ! Orice 
călugăriţă româncă îi cere ajutor, întreabă de sfinţia sa, o cheamă cînd 
este bolnavă, îi destăînuie inima. Iar maica Acachia se duce pe la toate. 
Le duce portocale, lămîi, banane şi cuvinte de mîngîiere 1 Din cînd în cînd vine 
şi pe la Căminul românesc din Ierusalim, mai ales dacă aude că vin pele¬ 
rini din ţară, să mai afle cîte ceva „de acasă”. 

într-o zi o întîlnesc la Cămin. 

— Cîţi ani aveţi, maică Acachie ? 

— Am 84 jde ani, părinte. Sînt născută în anul 1890. 

— De unde sînteţi de loc? 

— Sînt de la Sighişoara, iar cu metania de la Mînăstirea Ţigăneşti, 
unde mai am o soră după trup, maica Filonida Maior, mai tînără ca mine. 

-In ce an aţi intrat în mînăstire, maică Acachie? 

— în 1920, părinte. La Ţigăneşti eram mai multe călugăriţe din 
Transilvania. Acolo m-am călugărit şi am primit numele de Natalia. Eram 
ucenica unei maici foarte duhovniceşti, anume maica Melania Mincu. Ea 
m-a crescut şi mi-a fost ca o adevărată mamă . . . 

— Dar la Sfintele Locuri cînd aţi venit? . 

~ în vara anului 1932. Se dăduse ordin de la Patriarhie să se trimită 
două călugăriţe de la Ţigăneşti la Ierusalim, în vederea înfiinţării unui 
Cămin românesc pentru pelerinii care veneau din ţară, că nu aveau unde 











616 


CONVORBIRI DUHOVNICEŞTI 


să găzduiască. Stareţa a trimis .pe maica mea. Şi aşa am venit odată amîn- 
două, că nu voia să vina singură. ' 

— Unde v-aţi nevoit în Ţara Sfîntă? 

— Am stat 5 ani în Ierusalim, pînă s-a construit Căminul. Apoi am 
fost trimise amîndouă la Schitul românesc Sfîntul Io an Botezătorul de la 
Iordan, zidit în anii 1936—1937, să ajutăm la lucru, să facem mîncare şi 
ce era de nevoie. Că un ieromonah cu metania din Mînăstirea Secu, anume 
Luca, care se nevoia în Valea Iordanului, văzînd că românii nu au nici o 
mînăstire, a cumpărat o bucată de teren pe malul Iordanului, aproape de 
locul unde S-a botezat Hristos, iar Patriarhia a zidit biserica şi cîteva 
chilii. După terminarea schitului au venit aici cîţiva călugări, iar noi 
ne-am dus la o mînăstire de maici. în anul 1937 am fost făcută schivnică 
de un protosinghel macedonean, Sava, mare duhovnic la Mînăstirea Slîntul 
Sava. El mi-a pus numele de Acachia. 

— Ce egumeni au fost la Schitul românesc de la Iordan ? 

— Primul egumen şi fondator a fost ieromonahul Luca. Din anul 
1947 a fost numit egumen la Iordan cuviosul ieroschimonah Ioan Iacob, 
care stă aici pînă în vara anului 1953, cînd se retrage într-o peşteră din 
pustiul Hozeva. în locul lui a fost numit egumen ierodiaconul Iuvenalie, 
cu metania din Mînăstirea Neamţ. Tot atunci am fost trimise şi noi două, 
maica Melania Mincu şi eu, ca să ajutăm la biserică şi la terminarea chiliilor. 

— Cum v-aţi nevoit amîndouă la Iordan ? . 

— La început am avut multe de suferit, că nu aveam unde locui. 
Ziua lucram, adunam materiale, udam grădina cu apă din Iordan, că se 
usca totul din cauza căldurii, făceam chirpici de pămînt şi zideam, iar 
noaptea ne făceam pravila călugărească, citeam la Psaltire şi ne odih¬ 
neam puţin pînă la miezul nopţii, cînd ne sculam la utrenie. Maica Melania 
niciodată nu mînca pînă nu termina Psaltirea de citit. Eu, care eram mai 
tînără şi sănătoasă, alergam peste tot după materiale, iar maica Melania, 
fiind mai bolnăvicioasă, stătea pe loc, făcea mîncare, uda grădina şi se 
ruga. Ne era foarte greu, dar Dumnezeu ne întărea. Părintele Iuvenalie 
ne zicea adeseori: „Cine nu vine la utrenie la miezul nopţii, a doua zi 
nu mănîncă” Iar dacă una din noi nu ne puteam scula la miezul nopţii, 
din prea mare oboseală, a doua zi ne spunea părintele Iuvenalie: „Azi nu 
mîncăm că n-am fost toţi la utrenie astă noapte!” Şi posteam pînă seara 
tîrziu. 

— Cîţi ani v-aţi nevoit la Schitul românesc de la Iordan ? 

— Am stat permanent din anul 1953 pînă în 1969, adică 16 ani, 
clnd a murit maica mea duhovnicească, schimonahia Melania Mincu. 
Am îngropat-o în partea stingă a bisericii, iar de-a dreapta este mormîntul 
ierodiaconului Iuvenalie. Ei singuri mai străjuiesc astăzi biserica noastră 

de la Iordan.. în 1969 eu m-am stabilit la Mînăstirea Eleon, iar în locul 
nostru, la Iordan, a venit ieromonahul Damian Stog de la Mînăstirea Antim 
din Bucureşti. După un an a murit şi el, şi a rămas schitul nostru pustiu, 
ca şi toate mînăstirile de pe Valea Iordanului. 

— Maică Acachia, ce călugări şi călugăriţe românce mai sporite au 
trăit la Sfintele Locuri, pe care le-aţi cunoscut? 

— Dintre călugări, cel mai cuvios a fost ieroschimonahul Ioan Iacob, 
fost egumen la Schitul nostru de la Iordan pînă în 1953. Apoi s-a nevoit 
intr-o peşteră la Hozeva — Ierihon, cu ucenicul lui, Ioanichie. S-a mutat 
la Domnul în vara anului 1960. Părintele Ioan a avut viaţă sfîntă. Era 
mare postitor, rugător şi scriitor. Dintre maici, cea mai sporită pe care am 
cunoscut-o a fost schimonahia Stavrofiha, cu metania de la Mînăstirea 
Dintr-un Lemn. Era foarte sporită în rugăciune şi smerenie. A murit prin 
anii 1938—1939 şi a fost îngropată în grădina Ghetsimani, la cimitirul 
ortodox. Am mai cunoscut o altă maica, Profiria, care a trăit la un lor 
cu maica Galinia din Ierihon. A murit şi ea şi este îngropată în cimitirul 
ortodox din Ierihon. Tot în Ierihon se nevoieşte şi maica Galinia Gheor- 
ghiţan, călugăriţă din Moldova. Ea a mai avut în chilia ei încă trei călugă¬ 
riţe din Moldova, anume Pangratia, Antonina şi Ivantia, cu metania din 
Mînăstirea Agafton — Botoşani. Toate trei au murit şi sînt îngropate în 
Ierihon. Acum se mai nevoiesc la Ierihon, într-o chilie din marginea ora¬ 
şului, maicile Casiana din Bucovina şi Magdalena din Rîmnicu Sărat. 
Cîţiva călugări buni s-au nevoit şi în Mînăstirea Sfîntul Sava — Bethleem. 
Unul, numit Matei; altul, Ignatie Bădulescu, şi ultimul, ierodiaconul 
Veniamin Trifan din Vrancea. Toţi sînt îngropaţi acolo. 

Călugăriţele românce care sînt în viaţă, cele mai multe se nevoiesc 
la mînăstirea Eleon, pe Muntele Măslinilor, şi anume: Vera, cea mai bătrînă 
dintre românce; Tomaida Tîrîlă, Teoctista şi Eufrosina, toate trei cu 
metania din Schitul Rogoz — Buzău. Apoi, Tomaida Plăcintă, Evdochia 
şi sora ei Paraschiva, şi eu. Mai sînt cîteva în Ierusalim, la Mînăstirea 
Sfînta Melania, două maici cu numele Paraschiva, Filofteea, Evghenia 
şi Magdalena, mare croitoreasă. Toate sînt moidovence, toate sînt nevoi¬ 
toare şi de multe ori mă cheamă pe la ele. 

..— Maică Acachie, dă-mi un cuvînt de folos pentru suflet. 

— De, părinte ., , Să-ţi faci pravila călugărească, să rabzi în mînăs- 
tire toate şi să fii toată viaţa supus! 

— Vă împăcaţi aici la Mînăstirea Eleon ? 

— Mă împac, aşa ca printre străini! Nu ştiţi ce spun unii Sfinţi 
Părinţi ? „Călugării care trăiesc printre străini au două cununi!” Spune 
în Patericul vechi că pe vremuri trăia într-o mînăstire din Egipt un călu¬ 
găr şi multe răbda de la cei din mînăstire, pentru că era de alt neam. 

Dar el nu zicea nimic. Pe cînd îşi dădea duhul, un alt călugăr a văzut 
două cununi deasupra lui şi era nedumerit. Deci, s-a rugat lui Dumnezeu 
să afle ce înseamnă cele două cununi şi a auzit un glas care i-a răspuns: 
„Una din cele două cununi este cununa ostenelilor lui i călugăreşti care le-a 
făcut în viaţă; iar a doua cunună este cea pe care i-aţi pregătit-o voi, 
care l-aţi defăimat, asuprit, ocărît şi dispreţuit pentru că este străin”. 

Aşa şi noi, cele străine din această mînăstire! . . . 

— Vă mulţumesc, maică Acachie, pentru cuvînt. Rugaţi-vă pe Mun¬ 
tele Măslinilor pentru ţara noastră românească! 

— Dumnezeu să aibă milă de noi toţi! De vom crede cu tărie în 
Dumnezeu şi vom privi cu ochii sufletului spre Hristos Cel înălţat la cer, 
avem nădejde că nu va pieri cetatea noastră! 

MONAHUL IOANICHIE PÎRÎIALĂ 

* ' I *1 

, . Mînăstirea Sfîntul Gheorghe Hozevitul—Ierihon 

(n. 1908) 

Pelerinii români care ajung la Sfintele Locuri, după ce se închină 
la Mormîntul Domnului, la Peştera din Bethleem şi la Mormîntul Maicii 
Domnului din Grădina Ghetsimani, se grăbesc să ajungă la Mînăstirea 
Sfîntului Gheorghe Hozevitul din apropierea Ierihonului, pentru a săruta 
cu îndreptăţită evlavie moaştele proslăvite ale Cuviosului Ioan cel Nou 
„Hozevitul”, cel mai nou sfînt român şi al întregii lumi creştine. Cel care 
ştie întreaga lui nevoinţă în Ţara Sfîntă, bucuriile, ispitele, privegherile 
de noapte, sfîrşitul său minunat şi care a fost martor ocular la aflarea 
moaştelor Cuviosului Ioan lacoh „Hozevitul” în vara anului 1980, este 
un smerit călugăr din judeţul Buzău, anume Ioanichie Pîrîială, bunul său 
ucenic de chilie şi împreună nevoitor în pustiul Iordanului. El singur stă 
de veghe, ca o candelă aprinsă. Ungă moaştele Cuviosului Ioan Iacob, 
care se păstrează din anul 1980 în biserica Mînăstirii Sfîntului Gheorghe 
Hozevitul de lîngă Ierihon, aşezate cu evlavie în sicriu de chiparos şi 
cristal, spre închinarea credincioşilor. 

Pelerini români şi străini vin astăzi tot mai numeroşi să se roage 
şi să sărute moaştele Cuviosului Ioan cel Nou „Hozevitul”. în poarta 
mînăstirii sînt întîmpinaţi de obicei de părintele Ioanichie. Cînd aude 
că sînt pelerini din ţară, bâtrînul sună toate clopotele de bucurie. Apoi 
îşi întîmpină compatrioţii cu dragoste, îi conduce la moaştele marelui 
sihastru român, le povesteşte nevoinţă şi sfîrşitul vieţii Cuviosului Ioan, 
minunile şi proslăvirea trupului său rămas, cu darul lui Dumnezeu, ne¬ 
stricat. în continuare, îi conduce la un kilometru mai jos, pe valea pîrîu- 

lui Horat, să le arate Peştera Sfintei Ana unde s-a nevoit, s-a săvîrşit şi 
proslăvit ca sfint Cuviosul loan lacob. Aici le arată peştera, agăţată ca un 
cuib de rîndunică deasupra prăpastiei, lămîiul de la gura peşterii, scara 
pe care urca şi cobora cuviosul, patul pe care se odihnea, sfeşnicul care îi 
lumina peştera, manuscrisele copiate cu atîta grijă de dascălul său şi 
mormîntul în care s-a odihnit 20 de ani. După ce părintele Ioanichie ci¬ 
teşte pelerinilor cîteva versuri creştine sau un cuvînt de învăţătură scris 
de Cuviosul loan lacob, îşi însoţeşte închinătorii pînă la poarta mînăstirii şi, 
în timp ce ei coboară prin pustiul Hozeva spre Ierihon, bătrînul trage 
clopotele cu ochii umeziţi de lacrimi. 

Ajuns la Ierusalim, după cîteva zile şi nopţi de veghe la Mormîntul 
Domnului, întreb de părintele Ioanichie, ucenicul Cuviosului loan lacob. 
Mi se spune că din cînd în cînd urcă în Sfînta Cetate şi că este la chilia 
sa din vechiul Ierusalim. O călugăriţă româncă bătrînă mă conduce pînă 
acolo. De departe văd un călugăr gîrbov, mic de statură, slab la faţă şi 
ars de soare. Este părintele Ioanichie Pîrîială! 

— Binecuvîntează, părinte Ioanichie! Am venit din ţară să ne închi¬ 
năm la Sfintele Locuri! 

— Mîntuitorul nostru Iisus Hristos să vă binecuvînteze cu binecu- 
vîntarea Sfîntului Myrmînt! Poftiţi oleacă în chilie! 

— De cîţi ani aţi venit în Ţara Sfîntă, părinte Ioanichie ? 

— Sînt născut în anul 1908, aproape de Rîmnicu-Sărat. După ce am 
stat cîţiva ani la Mînăstirea Ciolanu, în anul 1937 am venit, aici, la Mor¬ 
măitul Domnului, împreună cu sora mea, monahia Magdalena. Eu aveam 
atunci 29 de ani. Sora şi-a făcut o mică chilie cu altă maică din Bucovina, 
anume Casiana, în marginea oraşului Ierihon, unde se află şi acum. Au 
acolo un mic paraclis, cîteva chilii pentru pelerinii din ţară şi o livadă de 
portocali şi lămîi. Un mic metoc românesc. Iar eu am stat un timp la Mor¬ 
mîntul Domnului. Apoi, la Peştera Naşterii din Bethleem, în valea 
Iordanului şi la Mînăstirea Sfîntului Sava, unde am cunoscut pe Cuviosul 
loan lacob. Era bibliotecar. Ştia bine limba greacă, era foarte nevoitor 
şi îl iubeau mult călugării greci. 

— Părinte Ioanichie, ştiţi bine viaţa Cuviosului loan lacob ? 

— Cum să n-o ştiu, părinte, dacă am trăit în aceeaşi mînăstire şi peş¬ 
teră cu el peste 20 de ani, pînă in vara anului 1960 cînd şi-a dat sufletul 
în mîinile Domnului! însă viaţa lui din copilărie pînă a venit la Sfintele 
Locuri n-o ştiu aşa bine, decît cîteva date pe care mi le povestea cînd îl 
cuprindea dorul de ţară. însă nevoinţa lui de aici. Ţara Sfîntă, sfîrşitul, 
minunile ce le-am văzut la moaştele lui cu ochii mei şi cum a fost desco¬ 
perit în peşteră, eu sînt singurul care le ştiu cel mai bine, pentru că am fost 
martor şi ucenic al lui de chilie, permanent. 

Eu propun să vă povestesc viaţa Cuviosului Ioan Iacob de la naştere 
pînă la venirea sa la Mormîntul Domnului, ca cel ce am adunat toate 
datele din satul său natal, Crăiniceni, de la preot, învăţători, rude, colegi 
de şcoală, şi din Mînăstirea Neamţ; iar sfinţia voastră să-mi povestească 
viaţa lui de aici din Ţara Sfîntă, atît cît ştiţi, din cele ce aţi văzut şi citit 
în scrierile Cuviosului Ioan Iacob. 

— Foarte bine, părinte. Povestiţi sfinţia voastră tot ce ştiţi din co¬ 
pilăria şi tinereţea lui şi eu voi povesti cum s-a nevoit în Ţara Sfîntă. 

— Cuviosul Ioan Iacob s-a născut în satul Crăiniceni, comuna Horo- 
diştea, fostul judeţ Dorohoi, la 23 iulie 1913, într-o familie de ţărani 
săraci, anume Maxim şi Ecaterina. în prezent satul Crăiniceni este unifi¬ 
cat cu satul Horodiştea şi aparţine de comuna Păltiniş, judeţul Botoşani. 
Tatăl său, Maxim, era fiul lui Zamfir Iacob şi al soţiei sale Maria 
(Mariuţa) Iacob, din Crăiniceni. Iar mama sa, Ecaterina (Caterina), era 
fiica mai mare a lui Vasile Surdu, zis Aniţei, şi al soţiei sale, Ilinca. Bunicii 
după tată au avut patru copii: Alecu, cel mai mare; Maxim, tatăl cuviosu¬ 
lui Ioan; Ânghelina şi Âgripina (Crapina). Bunicii după mamă, anume 
Vasile şi Ilinca Surdu, erau tot din satul Crăiniceni. Ei au avut tot patru 
copii: Adam, Gheorghe, Ecaterina şi Paraschiva. 

îndată după naştere, mama Cuviosului Ioan Iacob s-a îmbolnăvit şi 
nu-şi mai putea alăpta şi creşte copilul. Atunci bunica lui după tată, 
anume Maria Iacob, deşi voia să se ducă la mînăstire fiind văduvă, a renunţat 
şi a luat în grija ei pruncul abia născut. Ea l-a botezat în biserica de 
lemn a satului Crăiniceni, situat pe malul drept al Prutului, punîndu-i 
numele de Ilie, întrucît a fost născut la trei zile după sărbătoarea Sfîntului 
Ilie Tezviteanul. Numele i-a fost dat de Dumnezeu şi cu oarecare rînduială 
de sus, deoarece avea să se nevoiască aproape de peştera în care a stat 
Sfîntul Prooroc Ilie Tezviteanul, cînd a fugit din faţa lui Ahab, şi avea să 
bea apă din acelaşi pîrîu Cherit, ce curge în pustiul Hozeva, din care a 
băut marele profet al Vechiului Testament. 

După şase luni de suferinţă, Ecaterina, mama pruncului Ilie, s-a să- 
vîrşit din viaţa aceasta, lăsînd orfan pe unicul ei fiu, rămas cu totul în 
grija bunicei sale, Maria. în anul 1915, tatăl său, Maxim, s-a recăsătorit 
cu o văduvă, anume Varvara lui Ioan Muraru, pentru a-i creşte copilul. 
Dar pruncul a rămas mai departe în grija bunicii sale, care îl iubea ca pe 
.un odor de .mare preţ. în loc de Ilie îi spunea „Iluţă”, cum aveau să-l 
numească toate rudele. Spun bătrînii satului Crăiniceni că bunica îşi du¬ 
cea nepotul în braţe zilnic să-l alăpteze cîteva mame tinere din sat, care 
născuseră de curind, ţ şi stătea de veghe lingă copil ziua şi noaptea. 

în anul 1916, odată cu începutul primului război mondial, Maxim, 
tatăl lui Ilie Iacob, este luat la război şi moare pe front. Soţia lui şi mama 

vitregă, auzind de moartea soţului, a lăsat copilul în seama bunicii, şi 
s-a dus înapoi la casa ei. Bătrîna însă se jertfea pentru buna creştere a 
copilului Iluţă, singura ei mîngîiere pe pămînt. Ea îl învăţa să facă semnul 
sfintei cruci, să zică Tatăl nostru, să sărute sfintele icoane. Ea îl ducea la 
biserică şi la cimitir, să pună flori şi luminări la mormîntul părinţilor. Iar 
în zilele de lucru, cînd se ducea la prăşit în cîmp, punea copilul în spate, 
aşezat într-o traistă, de i se vedea numai capul, şi îl lăsa la umbra unui 
copac pînă se termina ziua, apoi iar îl punea în spate şi venea acasă. ( 

în vara anului 1920, copilul Ilie a fost dat de bunica sa la şcoala 
primară din Crăiniceni. Copilul învăţa bine, era foarte cuminte şi lua 
premiul întîi în fiecare an. El nu se juca niciodată cu ceilalţi copii, ci stătea 
retras şi singuratic, încît toţi se mirau de comportarea lui. De mic iubea 
biserica, rugăciunea, citirea cărţilor sfinte şi liniştea. Sărbătoarea îl punea 
bătrîna să-i citească din cărţi, iar ea stătea deoparte şi asculta. Cînd citea 
mai ales patimile Domnului, bătrîna începea să plîngă. Atunci o întreba 
copilul: „Mamă, de ce plîngi aşa tare cînd citesc din patimile Domnului?” 
Iar bătrîna îi spunea, suspinînd: „Copilul meu, tu nu ştii durerea din casa 
noastră. Nu sînt eu mama ta! Mama ta a murit cînd tu aveai şase luni, 
iar tatăl tău a murit în război cînd aveai trei ani. Eu sînt bunica ta şi am 
renunţat să mă duc la mînăstixe ca să te cresc pe tine. Şi de aceea plîng, 
că cu sînt bătrînă şi tu vei rămîne în curînd singur pe lume. Dar să ai 
credinţă în Dumnezeu, să te rogi mereu, să-ţi aduci aminte de noi şi să 
fugi de păcat. De vei face aşa, te va acoperi Maica Domnului să scapi de 
multe primejdii. Nu-ţi doresc altceva mai bun, decît să ajungi preot în 
viaţă şi să slăveşti pe Hristos!”' 

1 n vara anului 1923, cînd copilul avea zece ani, bunica sa, Maria, s-a 
mutat la viaţa cea veşnică. Atunci, tînărul Ilie a fost luat în grija moşului 
său, Alecu Iacob, fratele mai mare al tatălui său, care avea şase copii, 
în anul 1925 copilul Ilie (Iluţă) a terminat clasele primare ca premiant. 
La îndemnul învăţătorilor, moşul său l-a dat pe Ilie la Gimnaziul 
,,Mihail Kogălniceanu” din Lipcani—Hotin, unde a făcut trei ani. 
în anul 1928 tînărul Ilie Iacob este dat de unchiul său la Liceul „Dimitrie 
Cantcmir” din Cozmeni (Coţmani) — Cernăuţi, pe care îl termină printre 
cei mai buni, în vara anului 1932. La şcoală era scutit de taxe, fiind orfan. 
Iar cărţi şi haine primea în dar de la binefăcători. Spune Ioan Surdu, 
unchiul său din Păltiniş, că în primul an de liceu a venit un boier din 
Cozmeni la directorul liceului şi i-a cerut să-i dea un elev orfan să-i ajute 
copilul său la carte, iar el, în schimb, să-l întreţină la liceu. Directorul i-a 
recomandat pe tînărul Ilie Iacob, fiind un elev blînd, credincios, tăcut, 
luminat la minte şi de exemplu în toate. Pentru aceste calităţi era iubit 
şi respectat de toţi. Boierul îl întreţinea la liceu, iar copilul îl prepara pe 

fiul său la carte, şi erau mulţumiţi şi profesorii, şi boierul, şi tînărul Ilie, 
şi părinţii adoptivi diu Crăiniceni. în vacanţe venea în satul natal, la 
moşul său, Alecu Iacob, dar niciodată nu participa la bucuriile pămînteşti 
ale satului, ale rudelor. în sărbători era nelipsit de 1« biserică, iar în zile 
de lucru ajuta la munca cîmpului. Cu toate acestea se simţea pizmuit şi 
străin în casă unchiului său. Copiii lui Alecu Iacob deşi erau veri cu Ilie, 
văzîndu-1 singuratic şi tăcut, se izolau de el. De aceea, orfanul Ilie (Iluţă) 
adeseori plîngea pentru durerea care o purta în inimă, mînca puţin şi se 
scula flămînd de la masă. 

Suflet duios şi foarte evlavios, tînărul elev Ilie Iacob, deşi avea o 
fire firavă, purta în inima sa focul dragostei de Hristos. Iată ce ne povesteşte 
despre el preotul pensionar Gheorghe Lazăr din Iaşi, consătean, coleg 
şi prieten cu Cuviosul Ioan Iacob: „Pe tot parcursul studiilor şi-a însuşit 
o bogată gamă de cunoştinţe, atît de literatură clasică românească şi 
universală, cît şi de istorie, geografie, ştiinţe naturale, chimie, fizică şi 
matematică. Era un mare admirator al naturii şi al frumosului. Iubea 
tovărăşia colegilor şi a celor de o vîrstă cu el cu purtare plăcută în socie¬ 
tate. Nu-i plăcea să piardă timpul în discuţii cu tinerii iubitori de glume, 
de povestiri indecente şi jocuri de tot felul. în timpul liber mai degrabă 
îşi lua o carte de literatură, sau studia dintr-un domeniu, stînd retras 
într-un loc preferat din livada părintească, sau în cîmp. Se recrea ascul- 
tînd cîntecul. păsărelelor sau admirînd cerul înstelat în timpul nopţii. 
Citind alteori din Sfînta Scriptură sau din manualele de religie, cugeta 
adînc asupra celor zidite de Dumnezeu şi găsea o armonie perfectă în tot 
ce putem percepe cu simţurile noastre. în sufletul lui Iluţă se întărea 
convingerea că Dumnezeu le-a făcut cu negrăită înţelepciune pe toate 
cele văzute şi nevăzute şi le cîrmuieşte după anumite legi care nu se pot 
sc himb a ...” 

Aşa creştea în inima tînărului Ilie credinţa în Dumnezeu şi dorul 
tainic de a-şi închina lui Hristos întreaga sa viaţă. 

în vara anului 1932 elevul Ilie Iacob termină liceul ca premiant şi 
dă examenul de bacalaureat în Cernăuţi. Aici, ia masa la obştea călugărilor 
slujitori de la Mitropolie şi se împrieteneşte cu arhimandritul de atunci. 
Eugen Laiu, căruia îi destăinuie gîndul de a intra în viaţa de mînăstire. 
Profesorii, boierul şi unchiul său Alecu Surdu îl îndemnau să facă Facul¬ 
tatea de Teologie de la Cernăuţi. El însă le răspundea hotărît: „Nu, eu 
vreau să mă fac călugăr !” 

Un an de zile, pînă în vara anului 1933, evlaviosul tînăr Ilie Iacob a 
muncit pe moşia boierului din Cozmeni (Coţmani). Toţi colegii lui ple¬ 
caseră pe la şcoli înalte; el însă, fiind în îndoială, se ruga mereu lui Dumnezeu 
să-i descopere ce să facă. într-o zi, pe cînd se ruga singur pe cîmp, a auzit 

de sus o voce: „Mînăstirea!”. Din clipa aceea nu mai avea odihnă. Un 
glas tainic din inimă îl îndemna să plece cît mai repede la mînăstire. După 
ce-şi luă rămas bun de la boier, s-a dus să ia binecuvîntarea cea mai de pe 
urmă de la arhimandritul Eugen Laiu, bunul său părinte duhovnicesc. 
Acesta îi dă o recomandare scrisă şi îl trimite la Mînăstirea Neamţ. 

în drum spre mînăstire, a trecut prin satul natal să-şi ia rămas bun 
de la părinţii adoptivi, Alecu şi Iiinca Iacob, care l-au crescut. Povestesc 
vărul său, Ioan Surdu, si colegul său, Ilie-Ştefan Călinescu, că în ziua cînd 
a intrat în sat Ilie (Iluţă) era Duminică şi era nuntă mare în casa familiei 
Burlui, de răsuna tot satul Crăiniceni de sunetul fanfarei. Ilie Iacob, însă, 
mergea singur pe marginea drumului şi cînd vedea vreun consătean întor¬ 
cea capul într-o parte şi se uita în pămînt, căci el dorea să se logodească 
cu Mirele Hristos. Apoi şi-a luat sfînta cruce, cîteva cărţi şi haine într-o 
desagă, a înconjurat centrul satului şi a pornit spre Mînăstirea Neamţ. 
După ce s-a închinat la moaştele Sfîntului Mucenic Ioan cel Nou de Ia 
Suceava a ajuns la marea lavră, s-a prezentat la episcopul Nicodim Mun- 
teanu, stareţul mînăstirii şi a fost rînduit cu ascultarea la bolniţă, ca aju¬ 
tor al unui călugăr foarte sporit, Iov Burlacu, farmacistul mînăstirii. 
După cîteva luni de zile a fost făcut rasofor şi rînduit ca ajutor de biblio¬ 
tecar. A lucrat mult tiipp la aranjarea cărţilor din marea bibliotecă a Mînăs- 
tirii Neamţ şi a citit numeroase cărţi de învăţătură ale Sfinţilor Părinţi. 
Spun bătrînii din mînăstire, printre care vechiul lui prieten, arhimandritul 
Claudie Derebreanu, că fratele Ilie Iacob era foarte rîvnitor 1a slujbele 
bisericii, la îngrijirea părinţilor bolnavi de la bolniţă şi la citirea sfintelor 
cărţi. Iubea cel mai mult biserica, oamenii şi cărţile. Apoi iubea tăcerea, 
rugăciunea de chilie, postul, cîntările de la strană şi sc împrietenise 
cu fraţii cei mai smeriţi şi rîvnitori. 

în primăvara anului 1934 a venit în satul natal să-şi procure actele 
necesare pentru a pleca la Mormîntul Domnului. Sufletul lui ardea de 
dorul Ţării Sfinte unde S-a născut, a învăţat şi a pătimit pentru noi 
Domnul nostru Iisus Hristos. Cu acest prilej şi-a revăzut rudele apropiate 
şi a vorbit cu preotul Gheorghe Lazăr, care a dat această mărturie. Re¬ 
venind la mînăstire, a luat binecuvîntare şi împreună cu alt frate au plecat 
la Bucureşti să-şi facă paşaport pentru Muntele Athos şi Sfintele Locuri. 
Dar nu li s-a dat voie, pentru că nu aveau armata făcută. 

După ce vizitează mai multe mînăstiri pe valea Oltului, rasoforul 
Ilie Iacob revine la Mînăstirea Neamţ. în toamna anului 1934 este luat în 
armată, cu termen redus, la regimentul 29 Infanterie din Dorohoi, unde 
stă 9 luni de zile. A plecat la regiment în haină călugărească şi a fost rînduit 
la infirmeria militară, cu îngrijirea bolnavilor. Spune preotul Gheorghe 
Lazăr că soldatul Ilie Iacob avea mare milă pentru ostaşii bolnavi. Stătea 

cu dragoste Ungă patul lor, le aducea hrană bună, medicamente şi le 
dădea cuvinte sfinte de mîngîiere şi întărire sufletească, ca un adevărat 
samarinean. 

în toamna anului 1935 se liberează şi revine în obştea Mînăstirii 
Neamţ. Aici reia aceeaşi ascultare de bibUotecar. Avea mare evlavie 
către icoana făcătoare de minuni a Maicii Domnului, stareţ fiind arhiereul 
Valerie Moglan. Pe Ungă ascultarea de bibliotecar a fost rînduit şi ca pro¬ 
fesor la Şcoala monahală din mînăstire, unde preda fraţilor limba română 
şi limba franceză. 

La 8 aprilie 1936, în Miercurea Sfintelor Patimi, rasoforul Ilie Iacob a 
primit îngerescul chip călugăresc împreună cu alţi doi fraţi, luîndu-şi numele 
de loan. Atît numele din botez, cît şi cel din călugărie, ale celor mai mari 
şi mai rîvnitori prooroci — IUe Tezviteanul şi loan Botezătorul — dovedesc 
pronia divină pentru acest vas ales al lui Dumnezeu şi-l învrednicesc de 
rugăciunile celor doi mari profeţi, pe cel ce avea să fie mare sihastru în 
Valea Iordanului unde s-au nevoit şi ei. După Sfintele Paşti, tînărul călugăr 
loan Iacob trimite scrisoare şi fotografia cu cei trei monahi, părinţilor săi 
adoptivi din Crăiniceni. Pe verso scrie aceste rînduri: „Vă trimit alături 
cu scrisoarea această fotografie, scoasă în Vinerea Sfintelor Patimi. Pe ea 
mai este profesorul de cîntări bisericeşti de la Şcoala mînăstirii unde dau 
şi eu lecţii de limba română. Cel de pe scaun este ucenicul stareţului. Noi 
doi sîntem în hainele primite la călugărie, care nu se dezbracă deloc şapte 
zile. Cu aceste haine mergi la biserică, te împărtăşeşti şi te aşezi în mormînt 
cu capul pe cărămidă, care arată pămîntul din care ai fost făcut. loan 
Iacob, monah”. s 

în zilele de 7 şi 8 septembrie 1936 a fost vizitat la Mînâstirea Neamţ de 
prietenul său iubit din Crăiniceni, preotul Gheorghe Lazăr, căruia i-a spus 
hotărîrea sa de a pleca în Ţara Sfîntă pentru toată viaţa. în noiembrie 
acelaşi an, şi-a luat binecuvîntarea de la Mitropolitul Moldovei, Nicodim, 
de la stareţ, duhovnic şi de la obştea Mînăstirii Neamţ. Apoi, revăzînd 
ultima dată satul natal, rudele şi mormintele părinţilor din Crăiniceni, a 
plecat spre Ierusalim cu alţi doi părinţi din Mînâstirea Neamţ, monahii 
Claudie Derebreanu şi Damaschin Ignat. 

Cei trei pelerini au ajuns cu vaporul în Ţara Sfîntă la începutul lunii 
decembrie 1936. După ce au vizitat toate Locurile Sfinte şi au săru¬ 
tat Sfîntul Mormînt şi urmele paşilor lui Hristos, s-au retras să ierneze 
la Mînâstirea Sfîntul Sava din pustiul Iudeei. După cîteva luni însă, mona¬ 
hul Damaschin s-a îmbolnăvit din cauza căldurilor mari şi a fost adus 
în ţară de monahul Claudie. Aşa a rămas părintele loan Iacob singur cu 
Dumnezeu în Ţara Sfîntă. Ultima lui scrisoare de la Mormîntul Domnului 
a fost un caiet cu 28 de file, cu toate impresiile şi simţămintele sale pe care 

Ie-a trăit Ia Sfintele Locuri, adresate în anul 1937 moşului său de la Crăi- 
niceni, Alecu lacob, care cu timpul s-a pierdut. > ■ • 

Aceasta este pe scurt viaţa Cuviosului Ioan lacob, de la naştere pînă 
la plecarea sa în Ţara Sfîntă. Acum, vă rog, părinte Ioanichie, ca cel ce i-aţi 
fost ucenic şi singurul martor ocular al vieţii sale între anii 1938—1960, 
să-mi povestiţi cele mai importante nevoinţe, învăţături de folos sufletesc 
şi fapte minunate ale cuviosului Ioan lacob, din ziua cînd l-aţi cunoscut 
la Mînăstirea Sfîntul Sava, pînă cînd şi-a dat sufletul în mîinile Domnului. 

— Părinte Ioanichie, viaţa cuviosului părintelui nostru Ioan lacob în 
Ţara Sfîntă a fost tot aşa de grea şi plină de ispite şi suferinţe ca şi în 
patrie. Mai ales că el era o fire sensibilă, bolnăvicioasă şi foarte iubitoare 
de linişte. Or, nici la Sfintele Locuri, ca peste tot, nu a aflat liniştea 
deplină pe care o dorea şi mereu o căuta. Apoi, suporta greu clima foarte 
uscată şi caldă; apa sălcie; hrana; oboseala peste măsură, pînă la epuizare; 
străinătatea; boala care îl chinuia şi primejdia războiului trecut. 

Părintele Ioan lacob, fiind român, cu greu a fost primit în obştea Mînăs- 
tirii Sfîntului Sava de lingă Bethleem, cu toate că duceau mare lipsă de per¬ 
sonal. Dar, la insistenţa Patriarhului Damianos al Ierusalimului, a fost 
primit în vara anului 1937. Aici a îndeplinit mai multe ascultări. Mai întîi a 
fost paraclisier. Trebuia să aprindă candelele neadormite la două biserici şi 
la patru paraclise, să sune clopotul de slujbă, de culcare şi deşteptare, să 
facă curăţenie în biserică, să facă prescuri şi de toate. Apoi era şi ajutor 
de econom şi îngrijea de bolnavi. Toate trei erau ascultări grele, iar el era 
firav şi singur, căci nu erau fraţi mai tineri ca el. Pleca dimineaţa din chilie 
şi se întorcea abia seara, la orele 10. Aţipea un ceas şi la OTele 11 noaptea 
se scula, aprindea toate candelele, suna clopotul de utrenie, stătea la bise¬ 
rică pînă în zorii zilei şi cînd răsărea soarele mai adormea un ceas-două. 
Masa era o dată pe zi, la orele 3 după amiază. - c ► 

în scurt timp, părintele Ioan a învăţat foarte bine limba greacă şi 
cînd avea puţin răgaz citea din scrierile Sfinţilor Părinţi şi traducea în 
româneşte cele mai frumoase cuvinte de folos. Ca infirmier al Mînăstirii 
Sfîntul Sava, părintele Ioan era căutat de toţi cei bolnavi. Mai întîi, îngri¬ 
jea de călugării suferinzi. Apoi, îngrijea pelerinii străini care se îmbolnă¬ 
veau aici. Cu timpul au început să vină la el arabii şi beduinii bolnavi din 
împrejurimi, ca să le dea medicamente şi să le aline suferinţele. Toţi îi 
ziceau „doctorul mînăstirii , \ Deşi făcea ascultările cu dragoste, ca pentru 
Dumnezeu, părintele Ioan era tare slăbit, anemic şi epuizaţi "■ 

Odată se întorcea de la Ierusalim la mînăstire pe valea Cedrilor, cale 
de 4 ore de mers pe jos prin loc pustiu. Iată îi ies înainte mai mulţi beduini 
cu beţe în mîini şi căutau să-l ucidă, crezînd că este economul mînăstirii 
Pavel pe care îl urau. Cînd unul dintre ei a ridicat mîna să-i dea cu un 

lemn. în cap, altul a strigat: „Stai nu da, că nu este el, ci altul!” Şi aşa 
a scăpat de moarte, cu darul lui Dumnezeu şi al Maicii Domnului, spre 
care avea mare evlavie. ■ 

Începînd războiul al doilea mondial, arabii a,duceau mulţi răniţi 
în ograda mînăstirii, ca să fie îngrijiţi de părintele Ioan, încît călugării 
nu mai aveau nici o linişte. Văzîndu-se bolnav de rinichi şi cu totul epui¬ 
zat, părintele Ioan s-a hotărît să plece în pustie, la linişte. Deci, s-a măr¬ 
turisit la ieroschimonahul Sava, duhovnicul lui, şi a luat binecuvîntare 
pentru plecare. Apoi a luat cu el un frate, tot român, puţină provizie şi 
apă şi au plecat spre pustiul Qumran, unde se aflau mai multe peşteri. 
Au stat acolo numai două săptămîni, căci au năvălit beduinii cu vitele 
lor şi nu mai aveau linişte, iar apa era sălcie. De acolo s-au mutat la peş¬ 
tera Calomona, în Valea Iordanului, nu departe de Mînăstirea Sfîntul 
Gherasim, spre Marea Moartă. Pe cale, noaptea, avea să-i atace o hienă, 
dar cerînd ajutor lui Dumnezeu, au scăpat cu bine. Peştera aceea era 
umedă şi apa se aducea de la mînăstire, cale de cîţiva km. 

Întorcîndu-se în ţară ucenicul cuviosului Ioan, am auzit de numele 
şi nevoinţa lui şi m-am rugat să mă primească pe mine de ucenic în acea 
peşteră. Atunci l-am cunoscut eu prima dată. Era în vara anului 1939. 
Şi am sihăstrit amîndoi în peştera Calomona, aproape de Marea Moartă, 
un an şi jumătate, în lipsuri şi ispite foarte grele. Din afară ne supărau 
lipsa de hrană şi de apă, bolile, mai ales reumatismul, din cauza umidităţii 
şi a sării, şi dizenteria care a lovit pe părintele Ioan, încît credeam că va 
muri. Iar dinăuntru ne supărau gîndurile, nălucirile diavoleşti, singură¬ 
tatea şi celelalte ispite pustniceşti. Totuşi, aici ne rugam mult, posteam 
mult, dormeam cîteva ceasuri pe o scîndură, citeam cărţi sfinte, cîntam, 
făceam cele şapte laude zilnic şi privegheam. Noaptea, mai ales, părintele 
Ioan se liniştea singur în pustie, nu departe de peşteră, şi se ruga mult cu 
mîinile ridicate spre cer, aşa cum îl îndemna Duhul Sfînt. în zorii zilei 
revenea la peşteră. Eu mă rugam mai puţin că mă duceam zilnic după apă, 
după pesmeţi de pîine şi cele de mare nevoie. Ne spovedeam şi ne împăr¬ 
tăşeam la Mînăstirea Sfîntul Gherasim de la Iordan, unde luam parte în 
sărbători la Sfînta Liturghie. în această peşteră a tradus părintele Ioan 
acatistul Adormirii Maicii Domnului din limba greacă în limba română. 
A mai tradus şi alte cuvinte de folos de la Sfinţii Părinţi. Dar dizenteria 
care l-a chinuit un an şi jumătate l-a împiedicat să lucreze mai mult. 

în anul 1940 războiul mondial se întinsese în Ţara Sfîntă, care era 
sub stăpînirea englezilor. Atunci au adunat englezii pe toţi monahii 
români, germani şi italieni într-o mînăstire catolică transformată în lagăr, 
unde am stat aproape un an de zile, în tot felul de necazuri şi suferinţe, 
în anul 1941 am ieşit din lagăr şi părintele Ioan. s-a dus din nou la Mînăs- 

tirea Sfîntul Savă, fiind rînduit la aceleaşi ascultări, adică paraclisier şi 
îngrijitor de bolnavi. Acum însă era mult mai slăbit, surmenat şi suferind 
de stomac. De aceea, cu mare greutate făcea aceste ascultări şi mereu 
suspina după mult dorita linişte pe care n-o avea. Odată, fiind bolnav, s-a 
dus la Mînăstirea Sfîntul Teodosie din apropiere şi s-a rugat cuviosului 
să-i vindece boala. Cum s-a atins de sfintele lui moaşte s-a uşurat de sufe¬ 
rinţă. 

Auzind arhimandritul Victorin Ursache, superiorul Căminului Patriar¬ 
hiei Române din Ierusalim, că părintele loan Iacob doreşte să se retragă 
la linişte, a cerut binecuvîntarea Patriarhului Nîcodim de Ia Bucureşti 
să-i aprobe hirotonia în preot şi să-l trimită egumen la Schitul românesc 
Sfîntul loan Botezătorul de la Iordan. Deşi pînă atunci refuzase de două 
ori hirotonia în preot, acum a fost nevoit s-o primească, numai să ajungă 
la linişte. Cu binecuvîntarea Patriarhului Ierusalimului, părintele loan 
Iacob a fast hirotonit diacon la Mormîntul Domnului, la 13 mai 1947, 
iar la 14 septembrie, acelaşi an, a fost hirotonit preot de arhiereul Irinarh. 

în toamna anului 1947 ierosehimonahul loan Iacob ajunge egumen 
la Schitul românesc de la Iordan. Singurul lui ucenic şi împreună vie¬ 
ţuitor în schit eram eu. Mai erau două maici bătrîne, anume Melania 
şi Natalia, care veneau din cînd în cînd şi făceau curăţenie la biserică. 
Aici, schitul, cu cele două mici chilii, era în stare de paragină. în biserică 
ploua'prin acoperişul spart, grădina era uneori inundată de apele Iordanu¬ 
lui, iar hrană şi bani pentru întreţinere nu aveam de nicăieri. Singurul 
ajutor ne era un creştin român din Ierihon, care ne ajuta la lucru şi ne 
aducea din timp în timp hrană şi pîine. Nevoinţa noastră la Iordan a fost 
tot aşa de săracă şi aspră ca cea din peştera Calomona. Slujeam la biserică 
zilnic vecernia, utrenia şi acatistul cu obedniţa, iar Sfînta Liturghie o 
săvîrşeam numai în sărbători. 

După cinci ani de nevoinţă la Iordan, în noiembrie 1952, Cuviosul 
loan Iacob a fost schimbat din egumenia schitului. Atunci ne-am sfătuit 
împreună şi ne-am retras la peşterile din pustiul Hozeva, aproape de 
Mînăstirea Sfîntul Gheorghe Hozevitul. Primul an l-am petrecut în obştea 
acelei mînăstiri. Iar în vara anului 1953 ne-am retras la pustie în peşterile 
de la Schitul Sfînta Ana din apropiere, unde, după tradiţie, s-ar fi rugat 
Sfînta Ana să-i dea Dumnezeu un prunc, adică pe Maica Domnului. împre¬ 
ună cu noi s-a retras la o peşteră şi un călugăr cipriot, anume monahul 
Pavel. . ■ . . >■ 

în această peşteră s-a nevoit cuviosul părintele nostru loan Iacob 
şapte ani de zile, fără sa mai meargă la mînăstire sau la Ierihon. Noaptea 
se ruga şi priveghea, iar ziua scria versuri religioase şi traducea în româ¬ 
neşte învăţături de la Sfinţii Părinţi. Trăia în foarte mare sărăcie şi nevoie. 

dar era împăcat sufleteşte şi răbda toate pe pămînt în nădejdea vieţii 
viitoare. Ziua suferea arşiţa soarelui care ajungea pînă la 50 de grade, 
iarna răbda frigul şi umezeala peşterii, iar noaptea îşi făcea canonul obiş¬ 
nuit de rugăciuni şi metanii cerut unui schimonah şi practica rugăciunea 
inimii. Apoi se odihnea cîteva ore şi iar îşi începea rugăciunea. Hrana lui 
era din pesmeţi muiaţi în apă, cu sare, măsline şi smochine, o dată pe zi, 
spre seară. Mai rar mînca pîine proaspătă adusă din Ieribon de acel frate 
român. Dumitru din Bîrlad, stabilit în Ţara Sfîntă. în zile de praznic şi 
la marile sărbători, părintele Ioan se ducea la peştera monahului Pavel 
din apropiere şi săvîrşea Sfînta Liturghie în paraclisul Sfînta Ana. Atunci 
ne împărtăşeam toţi trei. . 

■ ' Chilia şi peştera Cuviosului Ioan Iacob este agăţată deasupra văii 
pîrîului Horat şi numai cu scara se poate ajunge sus. După ce urca, părin¬ 
tele Ioan şi cu mine trăgeam scara sus şi numai cînd voia el să urce cineva 
coboram scara. Altfel, primea în vizită cîte un sihastru, cîte un călugăr, 
egumenul mînăstirii din apropiere şi chiar cîte un pelerin român care 
ajungea pînă aici. Femei şi bărbaţi necredincioşi sau care nu erau orto¬ 
docşi nu primea niciodată în peştera sa, că el era foarte zelos pentru dreapta 
credinţă şi pentru o viaţă creştinească după Evanghelie. Iar pe cei care 
veneau la chilia lui îi învăţa frica lui Dumnezeu, îi îndemna la pocăinţă 
şi le citea din scrierile Sfinţilor Părinţi, amintindu-le tuturor de ceasul 
morţii, de dragostea Domnului nostru lisus Hristos răstignit pe cruce 
pentru noi şi de ziua judecăţii de apoi. Aceasta era cugetarea lui din fie¬ 
care ceas de zi şi de noapte. Apoi, zilnic citea din Psaltire, din Sfînta Scrip¬ 
tură şi din cuvintele Sfinţilor Părinţi. Iată adevărata lui hrană duhovni¬ 
cească. în peşteră avea cîteva cărţi sfinte şi teancuri de manuscrise copiate, 
traduse şi compuse de el, la lumina zilei sau mai ales noaptea, la lumi¬ 
nare. Din aceste traduceri şi din versurile sale îmi citea uneori şi mie. 
Alteori îmi povestea despre viaţa sa de copil orfan plină de suferinţe şi 
lacrimi şi adeseori plingea la rugăciune sau cînd vorbea cu mine. Era un 
suflet duios, blînd, paşnic şi foarte rîvnitor apărător al Ortodoxiei patris¬ 
tice. Uneori îl supăra reumatismul, alteori dizenteria, alteori gîndurile, 
iar alteori beduinii arabi, care păşteau cămilele în apropiere şi aruncau 
cu pietre în fereastra şi uşa chiliei lui. Dar el răbda pe toate şi nu le zicea 
nimic, pentru a împlini cuvîntul Sfintei Evanghelii. 

' Aşa s-a nevoit Cuviosul părintele nostru Ioan în peşteră, la Schitul 
Sfînta Ana din pustiul Hozeva, timp de 7 ani. în vara anului 1960 s-a 
îmbolnăvit tare de dizenterie şi avea temperatură mare. Cu două săptă- 
mîm înainte de a adoţmi a avut o vedenie pe la amiază, care l-a bucurat, 
dar l-a şi înspaimintat. Atit numai mi-a spus: că a văzut doua cununi de 
finic pe cer. Pe cea de-a dreapta lui erau scrise cuvintele: „Fericiţi cei 

ce . ... ” şi nu mi-a mai apus restul frazei; iar pe cununa de-a stînga lui 
erau scrise cuvintele: „Blestemaţi cei ce...” şi n-a voit să-mi spună 
toate cuvintele. Dar spunea că asupra cununei de la stînga a văzut por- 
nindu-se fulgere şi săgeţi ca de trăsnet, care închipuiau mînia lui Dumne¬ 
zeu asupra celor păcătoşi, care mor nepocăiţi. Mi-a spus că dacă îi scade 
temperatura şi va putea vorbi, îmi va spune mai multe din cîte a văzut. 

Pe zi ce trecea boala părintelui Ioan se agrava şi îi creştea tempe¬ 
ratura. Era la începutul lunii august şi temperatura afară se ridica la 
40 de grade. Ne sufocam de năduşeală. Cunoscînd că i se apropie sfîrşitul 
vieţii, miercuri dimineaţă, 4 august, s-a împărtăşit singur cu Trupul şi 
Sîngelc lui Hristos, căci avea Sfintele Taine în peşteră. Apoi s-a culcat. 
Noaptea spre joi s-a ridicat din pat, vrînd să spună ceva, dar n-a putut 
spune nimic şi s-a culcat din nou. După un ceas a ridicat mîna dreaptă 
în sus şi binecuvînta în toate părţile cu semnul crucii. Probabil binecu- 
vînta pe sfinţii pe care i-a lăudat în scrierile lui, sau izgonea cu puterea 
crucii duhurile cele rele care voiau să se apropie de el. în zorii zilei de jbi, 
5 august 1960, Cuviosul părintele nostru Ioan Iacob, singurul român 
sihastru din Valea Iordanului, a răsuflat adînc şi şi-a dat sufletul în mîinile 
lui Dumnezeu. Eu stăteam în genunchi lîngă capul lui şi plîngeam că 
rămîn singur, părăsit de părintele meu duhovnicesc. Cît a fost bolnav 
niciodată nu a oftat sau a suspinat. Ci răbda toate cu seninătate şi bucurie. 
Eu îi puneam comprese cu apă ca să-i răcoresc temperatura, iar el nu mai 
putea vorbi, ci doar îmi mulţumea cu privirea. * ■ 

— Părinte Ioanichie, spuneţi-mi care au fost cele mai deosebite 
nevoinţe ale Cuviosului Ioan Iacob? <r-. 

— Tăcea mult; nu rîdea niciodată; se ruga neîncetat cu inima; 
răbda cu multă tărie bolile şi necazurile vieţii; ţinea regim sever de post, 
primind foarte puţină mîncare şi băutură, cît să-şi ţină zilele; iubea mult 
liniştea şi singurătatea; ţinea cu tărie la dreapta credinţă, la Tradiţie şi 
Sfintele Canoane şi avea mintea totdeauna aţintită la Iisus Hristos răstig¬ 
nit pe Golgota. Nimic din cele pămînteşti nu cugeta, nici nu voia să ştie. 
Astfel, trupul său, mintea şi inima erau despătimite, dematerializate şi 
unite tainic cu Dumnezeu prin rugăciune şi prin darul Duhului Sfînt. 

— Cum l-aţi îngropat pe Cuviosul Ieroschimonah Ioan Iacob şi ce 
fapte mai deosebite aţi constatat la mormîntul lui? - 

— Cuviosul Ioan ştia mai dinainte data sfîrşitului său, pe care şi-a 
însemnat-o pe peretele peşterii. îndată după ce s-a săvîrşit, l-am îmbrăcat 
cu rasa, i-am aşezat schima mare, căci era schivnic din Mînăstirea Sfîn- 
tul Sava, i-am pus epitrahilul pe piept şi l-am culcat pe rogojină. Apoi 
i-am aprins trei luminări de ceară şi candela şi am anunţat pe stareţul 
Mînăstirii Sfîntul Gheorghe Hozevitul, Arhimandritul Amfilohie, cu care 

era foarte apropiat. La porunca lui, i s-au tras trei zile clopotele mînăs- 
tirii şi s-a făcut trisaghion la peşteră. i . 

în ziua stabilită pentru înmormîntare a venit stareţul mînăstirii, 
Amfilohie, cu cîţiva călugări şi cu pustnicii care sihăstreau în peşterile 
din pustia Ruva din apropiere. S-au urcat pe scară, sus, în peşteră şi la 
orele 10, sîmbăta 7 august, stareţul a început slujba prohodului. Deodată 
însă peştera s-a umplut de nenumărate păsărele de pustie, cărora Cuvio¬ 
sul Ioan le dădea zilnic pesmeţi să mănînce. Acum însă nu veniseră să 
primească hrană, ci au fost trimise de Dumnezeu spre cinstirea Cuviosului 
Ioan, ca să-l petreacă spre mormînt. Despre aceasta scria şi stareţul mînăs¬ 
tirii, Amfilohie, în revista bisericească „Sfînta Marina” din Atena, pe luna 
mai 1981, că păsările „ne incomodau în timpul slujbei, zburau pe capetele 
noastre, ne-au stins luminările, ne-au închis cărţile; băteau din aripi 
deasupra trupului Cuviosului, se aşezau şi pe el, pe cap, pe piept, pe picioa¬ 
re, şi fiecare glăsuia după felul ei. . . Ele nu voiau mîncare, ci pe părintele 
lor, pe binefăcătorul lor . pe care îl pierduseră. După săvîrşirea slujbei, 
spune stareţul, l-am pus în mormînt — care exista în peşteră şi în care 
mai fuseseră îngropaţi şi alţi sihastri — iar deasupra am pus un capac 
de scînduri. Abia atunci au plecat păsările şi s-au împrăştiat. Apoi am 
adus pămînt, am făcut mortar şi am lipit cu ei scîndurile de pe mormînt, 
unde Cuviosul a rămas pînă în august 1980 . . . ”. 

— Cum au fost descoperite moaştele Cuviosului Ioan cel Nou Româ¬ 
nul, după cum i se spune astăzi ? , 

— Timp de 20 de ani numai eu mă mai urcam pe scară în peşteră 
cu cîte un pelerin din România, şi aprindeam cîte o luminare la mormîn¬ 
tul Cuviosului Ioan. Nimeni nu se gîndea că va mai fi desfăcut mormintul 
lui vreodată pînă la sfîrşitul veacurilor. Dar iată cum a rînduit Dumnezeu 
să i se descopere cinstitele sale moaşte! Era un arhimandrit grec din 
America, fost., în -tinereţe pustnic cu Cuviosul Ioan în pustiul Ruva, şi 
dorea sâ-1 mai vadă o dată. într-o noapte l-a văzut în vis şi i-a spus: 
„Dacă vrei să mă vezi, vino la peştera Sfintei Ana din Valea Iordanului!” 
Timp de o lună de zile îl supăra gîndul să viziteze Sfintele Locuri ca să-l 
vadă pe Cuviosul Ioan, neştiind că deja se mutase la Domnul. 

La 28 iulie 1980 a sosit un grup de pelerini greci din America la Mor- 
mîntul Domnului, în frunte cu acel arhimandrit. Auzind că Cuviosul 
Ioan a răposat, au venit în aceeaşi zi la Mînăstirea Sfîntul Gheorghe Hoze- 
vitul, să-i vadă mormîntul. Deci, au zis cîţiva dintre ei, împreună cu arhi¬ 
mandritul: „Părinte stareţ, daţi-ne binecuvîntare să mergem jos, la peş¬ 
teră, să ne închinăm la mormîntul Cuviosului Ioan, care, pe unii dintre 
noi, ne-a spovedit cîndva’% Stareţul Amfilohie întîi se împotrivea. Dar 
văzînd stăruinţa lor, a coborît şi el cu dînşii la peşteră. Am mers încă şi 

eu. Am urcat, pe scară sus, ne-am închinat la mormîntul Cuviosului Ioan, 
am aprins luminări, am cîntat un trisaghion şi pe urmă ne-am odihnit 
puţin în peşteră. Eram cam zece suflete. 

Cum stăteam noi aşa, arhimandritul din America a zis stareţului Amfi- 
lohie: „Prea Cuvioase, vă rugăm daţi binecuvîntare să desfacem capacul 
mormîntului, să ne închinăm şi noi la osemintele Cuviosului Ioan. Au 
trecut 20 de ani de cînd a adormit şi noi am venit de la o distanţă aşa 
de mare în această pustie sălbatică să ne închinăm Ia osemintele lui!” 
Stareţul întîi s-a împotrivit zicînd: „Oameni buni, socot că ce am făcut 
este deajuns. Să lăsăm pe Cuviosul să se odihnească în pace în veci şi să 
fiu-I tulburăm!” Dar pelerinii veniţi stăruiau mereu. Atunci stareţul a zis 
unui pustnic care era de faţă: „Părinte Hristant, caută ceva ca să umblăm 
la mormînt”. în colţul peşterii s-a găsit o bucată de fier. Cu aceea s-a 
desfăcut încet scîndura de deasupra şi îndată a ieşit o bună mireasmă. 
„Vedeţi, părinte stareţ, au zis pelerinii, că mormîntul are bună mireasmă?” 

Cînd s-a dat scîndura la o parte, mare minune am văzut cu toţii. Părin¬ 
tele Ioan dormea cu trupul întreg, neatins de stricăciuni, aşa cum l-am 
pus. Parcă era pus în mormînt chiar atunci, fără nici o schimbare a înfă¬ 
ţişării lui. Mîinile, faţa, barba, părul, schima, încălţămintea erau neatinse, 
în picioare purta bocanci militari, care erau ca şi noi. Hainele nu putre¬ 
ziseră, culoarea schimei, a hainelor şi a epitrahilului erau, de asemenea, 
noi. De emoţie, toţi ne-am schimbat la faţă. Unii au început să plîngă, 
alţii ne rugam, făceam semnul crucii şi ziceam într-un glas: „Doamne, 
miluieşte! Părintele Ioan este sfînt!” ' 

Apoi am îngenuncheat cu toţii, ne-am rugat lui Dumnezeu şi i-am mul¬ 
ţumit pentru această mare minune, că ne-a binecuvîntat cu un sfînt nou, 
şi am cîntat troparul Cuviosului: „întru tine, părinte, cu osîrdie s-a mîn- 
tuit cel după chip, că luînd crucea ai urmat lui Hristos şi învăţînd să 
nu se uite la trup căci este trecător, ci să poarte grijă de suflet, de lucrul 
cel nemuritor. Pentru aceasta şi cu îngerii se bucură, Prea Cuvioase Părinte 
Ioane, duhul tău.” La urmă, pelerinii din America au cerut ceva de bine¬ 
cuvîntare de la „Cuviosul Ioan cel Nou Românul”, cum i se spune de 
atunci. Stareţul nostru le-a tăiat o bucăţică din haina Cuviosului şi au 
plecat. După ce am acoperit provizoriu mormîntul ne-am întors cu toţii 
la mînăstire. > rv - .->/* ,;,n 

— Cum au fost strămutate moaştele Cuviosului Ioan din peşteră în 
biserica Mînăstirii Sfîntul Gheorghe Hozevitul? 1 u*.v v i * . • 

— Părintele stareţ Amfilohie s-a sfătuit cu noi, călugării din obşte, şi 
am hotărît să-i facem un. sicriu de lemn, să-l coborîm din peşteră şi $ă-l 

aşezăm în biserica mică, lîngă mormîntul Sfîntului Gheorghe Hozevitul, 
ctitorul acestei mînăstiri. Am urcat sicriul în. peşteră, am scos încet trupul 
cuviosului, l-am aşezat în sicriu cu epitrahilul şi schima pe piept; părin¬ 
tele stareţ i-a pieptănat părul şi barba, i-am aşezat culionul pe cap. Parcă 
dormea. Ne uimeam de această minune a zilelor noastre. Era în ziua de 
15 august. Adormirea Maicii Domnului, hramul mînăstirii. în lavră veni¬ 
seră ca la trei mii de închinători din Grecia şi vreo 7 mitropoliţi. Apoi 
am coborît cu ajutorul funiilor sfintele moaşte din peşteră şi, în sunetu 
clopotelor, le-am dus în mînăstire cu sobor de preoţi şi ierarhi, şi cu 
credincioşi ce ţineau luminările aprinse în mîini. După ce s-au închinat cu 
toţii la sfintele moaşte, le-am aşezat în biserică. • 

Dar sicriul era simplu şi nepotrivit. Atunci, mînăstirea a comandat la 
Ierusalim alt sicriu din lemn de abanos, cu cristal de jur împrejur, pentru 
a se vedea moaştele în întregime şi l-am aşezat pe Cuviosul Ioan în noua 
raclă, aşa cum se vede acum. Racla are mărimea de 2 metri în lungime; 
0,75 metri lărgime şi 0,55 metri înălţime. Ea costă 85.000 de drahme. 
Părintele stareţ avea numai 20.000 de drahme. Şi cum se gîndea el de unde 
să adune restul de bani, iată un credincios din Canada i-a trimis 70.000 
de drahme, exact restul cît mai costa racla cuviosului. Ne-am minunat 
cu toţii de pronia lui Dumnezeu. Dar, cînd am adus racla din Ierusalim, 
n-am putut ajunge cu maşina pînă la mînăstire, nefiind drum printre 
stînci. Cum ne gîndeam cine să transporte racla, că eram puţini şi era 
grea, iată vin spre mînăstire cîţiva pelerini germani. Cum i-am rugat, 
repede au luat racla şi au adus-o în mînăstire, cu mare bucurie. Apoi am 
aşezat moaştele Cuviosului Ioan cel Nou Românul, cum îi spunem noi, 
în Biserica Sfîntului Ştefan, alături de mormîntul Sfîntului Gheorghe 
Hozevitul. ■ *< :• . . •••..! 

Patriarhul Benedict a trimis apoi o comisie de trei arhierei la mînăstire 
să constate ce să facă cu moaştele Cuviosului Ioan. Unul zicea să fie aşe¬ 
zate în altă parte, fiind român. Altul zicea să-l ducă înapoi în peşteră. Iar 
altul, să-l îngroape în mormînt. Şi se făcuse înţelegere între ei. După 
ce s-au întors la Ierusalim, în cîteva zile doi dintre ei s-au îmbolnăvit şi 
nu peste mult timp a decedat şi Patriarhul Benedict al Ierusalimului. 
De atunci, nimeni nu s-a mai îndoit de sfinţenia moaştelor Cuviosului 
Ioan cel Nou Românul. 

. ■ t Părinte Ioanichie, ce sfaturi mai deosebite dădea el ucenicilor şi 
credincioşilor care veneau la dînsul? ■ ' > 

— Să păstreze cu mare sfinţenie dreapta credinţă, chiar cu preţul vieţii. 
Să se silească la toată fapta bună şi mai întîi la rugăciune, la citirea Sfintei 

Scripturi şi a Sfinţilor Părinţi; să fugă de păcatele trupeşti şi de lăcomie 
ca de moarte; să facă milostenie cu aproapele şi mai ales milostenie sufle¬ 
tească, îndemnînd pe oameni la biserică, la rugăciune, la pocăinţă şi să aibă 
întotdeauna mintea şi inima lor la Hristos răstignit pe Cruce pentru mîn- 
tuirea lumii. Cine păzeşte acestea, zicea el, cred că se mîntuieşte ! 

' — Ce aţi făcut cu manuscrisele Cuviosului Ioan Iacob? 

' — Cît a fost în viaţă n-a vrut să tipărească nimic. Dar după moarte 
i-am ales cîteva din cele mai frumoase poezii şi cuvinte de învăţătură com¬ 
puse de el sau traduse din limba greacă, şi le-am publicat în două mici 
volume la Ierusalim, în anii 1968 şi 1970, sub numele de „Hrană duhov¬ 
nicească”. Mai am încă multe manuscrise pe care trebuie să le aleg şi 
să mai public din ele. Versurile sale sînt pline de umilinţă scrise mai ales 
noaptea, după rugăciune, la lumină de luminare, care scot lacrimi din 
orice inimă. 

— Ce ascultări aveţi acum în Mînăstirea Sfîntul Gheorghe Hozevitul, 
părinte Ioanichie ? 

— Sîntem numai cîţiva călugări, părinte. Fac de toate, că sînt şi arhon- 
dar, şi paraclisier, şi brutar, şi stau şi cu lumea care ne vizitează. Şi sînt 
şi eu bolnav şi aproape infirm cu mîna dreaptă. Iată, peste cîţiva ani ne 
stingem şi noi românii de la Sfintele Locuri şi nu mai rămîne nimeni în 
locul nostru. N-am măcar un ucenic să-i încredinţez şi eu o taină, să mă 
sfătuiesc cu el, să-i cer o părere, să-i încredinţez manuscrisele şi cărţile mele 
ca să mă pomenească după moarte. Şi ce este mai dureros, nu sîntem 
uniţi nici noi românii de la Sfintele Locuri. Fiecare trăieşte izolat şi se 
fereşte unul de celălalt. 

— Ce mai lucraţi acum, părinte Ioanichie? - ■* 

— în timpul liber mai scriu sau copiez la maşina de scris din manuscri¬ 
sele Cuviosului Ioan. Scriu numai cu mîna stingă, că dreapta este bolnavă. 
Dar nu mă las. Lucrez cît mă va ajuta Dumnezeu, pînă în ceasul cînd 
mă va chema. Am mare nădejde însă în rugăciunile părintelui meu duhov¬ 
nicesc, Cuviosul Ioan, pe care l-am slujit cu credinţă peste 20 de ani. A 
răposat pe braţele mele .. . : ' 

— Părinte Ioanichie, înainte de despărţire să mergem din nou la moaş¬ 
tele Cuviosului Ioan cel Nou Românul, să-i cerem ajutorul! 

— Să mergem, părinte Ioanichie! 

Şi în sunetul duios al clopotelor, ne închinăm şi ne rugăm Cuviosului 
Ioan Românul, pentru noi, pentru ţară, pentru toată lumea 

IEROMONAHUL IU VENALI E STRĂINU 

. , i I . f i 

"" Mînăstijrea Sfînta Ecaterina —Muntele Sinai 
!. V. . . ' (1902-1989) 

Ieromonahul Iuvenalie Străinu este unul dintre cei mai nevoitori călu¬ 
gări români în afara hotarelor ţării din ultimii 50 de ani. Un ales trăitor şi 
iubitor de Hristos, îndrăgostit din copilărie de Sfintele Locuri — Athos, 
Ţara Sfîntă şi Muntele Sinai — şi un mare pelerin şi înstrăinat de ai săi 
pentru singur Dumnezeu. De aceea mulţi dintre noi nu-1 cunosc, pentru că 
şi-a trăit anii vieţii departe de ţară, în Sfîntul Munte, la Mormîntul Dom¬ 
nului, în pustiul Iordanului şi, în ultimii ani, la vestita Mînăstire Sfînta 
Ecaterina din Muntele Sinai. Totuşi, cîţi îl ştiu pe părintele Iuvenalie 
— români, greci, sîrbi şi arabi, călugări sau mireni — îl iubesc, îl doresc şi 
se folosesc de nevoinţa lui. Şi aceasta pentru marea sa blîndeţe şi smerenie, 
pentru inima sa liniştită, paşnică, şi chipul său senin, de copil fără răutate, 
care iubeşte şi odihneşte pe toţi. 

Părintele Iuvenalie este un călugăr al tăcerii şi bucuriei. Pe unii îi folo¬ 
seşte prin blîndeţea şi răbdarea sa. Pe alţii îi odihneşte prin multa lui 
smerenie şi pe toţi îi dobîndeşte prin dragoste. 

Noi îl preţuim cu atît mai mult cu cît părintele Iuvenalie fuge de 
oameni, de laudă, de grijile cele trecătoare ale acestei vieţi. Cu toate acestea 
sfinţia sa nu refuză să vorbească cu noi, dacă avem prilejul să-l întîlnim la 
Sfintele Locuri. Iată-ne împreună la Ierusalim, la Sfînta Cetate. Bătrînul 
ne iese înainte, ne călăuzeşte la Mormîntul Domnului, ne întreabă ce mai 
este în ţară, dacă mai trăieşte cutare sau cutare călugăr bătrîn, dacă mai 
vin credincioşii la biserică şi dacă mai sînt sihastri rugători prin munţi, 
duhovnici buni prin mînăstiri şi preoţi devotaţi pe la sate. Şi aşa se înfiripă 
un intim dialog între noi. i. 

.— De unde sînteţi de loc, părinte Iuvenalie? ■> ■ r , 

— Sînt de la Moineşţi — Bacău, părinte Ioanichie. Părinţii mei erau 
ţărani foarte credincioşi. Cum am făcut armata, m-am hotărît să mă fac 
călugăr. Simţeam în mine o chemare care nu-mi dădea odihnă. ; ) 

— în ce an şi la ce mînăstire v-aţi dus la început , . > 

— Auzind că Mînăstirea Durău este aşezată la linişte, sub Muntele 
Ceahlău, în anul 1927 am venit aici ca frate, unde am stat doi ani de zile- 
Aici am învăţat slova veche, cîntările în strană, cititul la Psaltire şi Ceaslov. 
Dar încă nu aveam destulă linişte, că veneau mulţi închinători şi vizita¬ 
tori şi cu doream să fiu cît mai străin. De âceea, în 1929 m-am dus la Mînăs- 

tirea Frăsinei, unde am stat doi ani de zile şi unde am fost tuns în călugărie. 

— Cînd aţi plecat la Muntele Athos? 

— în anul 1931. Deşi mă simţeam bine la Frăsinei, unde nu intră 
parte femeiască, totuşi, la îndemnul unor părinţi veniţi de la Athos, m-am 
hotărît să mă înstrăinez de toate pentru dragostea lui Hristos. 

— în ce schituri v-aţi nevoit la Athos ? 

— Cum am ajuns acolo m-am dus direct la Schitul românesc Prodro- 
mul, unde erau peste 80 de călugări români, majoritatea moldoveni, şi am 
rămas aici cîţiva ani. Dar văzînd că este dezbinare din cauza schimbării 
calendarului, m-am retras la o chilie pustincească, numită „Agheazma 
Sfîntului Atanasie al Atonului”, pe o moşie a Mînăstirii Lavra. Aici iarăşi 
m-am ostenit împreună cu un călugăr grec şi unul român, vreo trei ani 
de zile. 

— Cum vă nevoiaţi la pustie, părinte Iuvenalie ? 

— îmi plăcea foarte mult singurătatea, părinte Ioanichie. Tot timpul 
tăceam, făceam âscultare şi ziceam rugăciunea „Doamne Iisuse”. Mîncam 
o dată pe zi, seara, şi dormeam cîteva ore, pînă la miezul nopţii. Iar cînd 
începeau să sune clopotele mînăstirilor şi schiturilor din Athos, ne sculam 
şi făceam utrenia. în continuare, pînă la ziuă citeam la Psaltire şi făceam 
metanii. 

— Aveaţi mulţumire sufletească la Athos, părinte Iuvenalie? 

— Slavă Domnului! Eram cel mai fericit. Mai ales noaptea, cînd prive- 
gheam şi citeam la Psaltire. Nu vedeam cu săptămînile fiinţă de om. Numai 
marea şi vîntul ne ţineau de urît. Ce scumpă este liniştea sufletului, părinte! 

— Cînd aţi plecat la Sfîntul Mormînt? 

— în fiecare an la Sfintele Paşti, plecau părinţii aghioriţi să se închine 
la Mormîntul Domnului. în vara anului 1938 m-am dus şi eu în pelerinaj. 
Dar acolo am dat de părintele Ioan lacob, care se nevoia într-o peşteră în 
pustiul Iordanului, şi m-am hotărît să rămîn şi eu cu el în pustie. Aşa am 
rămas la Sfintele Locuri.' Mai întîi am stat cîţiva ani la Mînăstirea Sfîn¬ 
tului Sava. Apoi am stat la pustie cu părintele Ioan lacob. Iar în 1947 
m-am dus cu sfinţia sa la Schitul românesc Sfîntul Ioan Botezătorul de 
la Iordan. După aproape şase ani. Cuviosul Ioan se retrage într-o peşteră 
din pustiul Hozeva, iar eu am fost numit egumen la acest schit. 

. — Cîţi ani aţi stat pe Valea Iordanului şi cum vă nevoiaţi aici? 

— Am stat vreo zece ani, dar mai mult eram singur. De aceea mă 
rugam singur, cădeam biserica singur, cîntam singur, citeam mai mult la 
Psaltire şi făceam cele şapte laude. Seara mîncam puţin, pesmeţi cu ceva 
fiertură şi fructe. Aşa mi-am petrecut viaţa la Iordan. 

— Acum unde vă nevoiţi, părinte Iuvenalie? 

La Mînăstirea Sfînta Ecaterina din Sinai, Voiam să mă ostenesc un 
timp şi la Sinai, unde au trăit numeroşi sfinţi şi sihaştri mari, ca Sfîntul 
Ioan Scărarul, Cuviosul Ioan de la Rait, Sfinţii sinaiţi Grigorie, Isihie, 
Filotei, Ştefan, Nil şi mulţi alţii. Am plecat la Sinai după anul 1970. Mereu 
alergam după linişte şi singurătate, mereu căutam pacea inimii şi mîntuirea 
sufletului meu păcătos. ; , . • , 

— Aţi fost vreodată prin ţară, părinte luvenalie ? 

— Am fost în anul 1965; Atunci am vizitat toate mînăstirile mari din 
Moldova şi Muntenia. Auzind de mine Patriarhul Justinian, îndată m-a 
hirotonit preot, ca să pot sluji cele sfinte la schitul nostru de la Iordan. 
Dar cînd a auzit Patriarhul Ierusalimului, nu mi-a recunoscut hirotonia şi 
m-a oprit să slujesc cele sfinte.. ...... 

— Aţi slujit vreodată Sfînta Liturghie şi cele preoţeşti? 

— Nu părinte. Niciodată. Am rămas simplu monah. M-a smerit 
Dumnezeu, ca să nu cad în păcatul mîndriei. Nici n-am fost vrednic eu de 
preoţie; că dacă eram vrednic, nu mă opreau! Dar nu mergeţi cu noi în 
vizită la Muntele Sinai? Mîine mergem cu un grup de pelerini români să 
vizităm acele locuri sfinte. Apoi eu voi rămîne la mînăstirea mea din Sinai. 

— Merg, părinte luvenalie! . 

„ Pe cale am tăinuit multe cu părintele luvenalie şi ne-am bucurat împre¬ 
ună. După opt ore de mers prin pustiul Neghev şi Sinai, în amurg sosim 
la poarta batrînei mînăstiri Sfînta Ecaterina, care datează din secolul IV. 
Aici, părintele luvenalie ne prezintă biserica veche, zidită de Sfînta Elena, 
apoi biserica mare, zidită de împăratul Justinian în secolul VI, şi ne închinăm 
la Moaştele Sfintei Marii Muceniţe Ecaterina, care se păstrează în altar. 
După cîteva ore de odihnă, în zorii zilei ne deşteptăm şi urcăm pe vîrful 
Muntelui Sinai, unde Moise a primit Tablele Legii. Aici ne rugăm, dăm 
laudă lui Dumnezeu şi coborîm pe Muntele Horeb de alături, unde a stat în 
pustie Sfîntul Prooroc Ilie Tezviteanul. Ne închinăm la peştera lui şi 
admirăm valea pîrîului Horeb şi munţi din jur, patria celor mai mari sfinţi 
sinaiţi. Apoi, părintele luvenalie ne duce la Peştera Sfîntului Ioan Scărarul 
şi la alte peşteri pustniceşti şi ne vorbeşte de Valea Rait, cale decca. 5 km, 
unde este metocul Mînăştirii Sinai. Acolo s-au ostenit mulţi sfinţi sihaştri, 
în primele secole creştine. Acolo îşi are chilia şi părintele luvenalie, bunul 
nostru compatriot. < • 

,■ — Daţi-mi un cuvînt de folos la despărţire, părinte luvenalie. Poate 

nu ne mai vedem în această viaţă! > ,v< • - » * ... 1 

Părinte Ioanichie, unde trăim, să iubim pe Dumnezeu şi pe oameni 
şi să nu uităm că de tot cuvîntul vom da socoteală. Amin! 











Ce livre, intitule « Convorbiri duhovniceşti » (« Entretiens spîrituels » ) 
est une espăce de Paterikon en dialogue qui renferme plus de 60 entretiens 
avec quelques-uns des grands spirituels actuels, moines et moniales k vie 
exemplaire, vivant dans Ies monastăres orthodoxes de Roumanie. 

Parmi ceux-ci, il y a aussi quatre personnalites marquantes parmi Ies 
theologiens orthodoxes roumains peres professeurs octogenaires, dont le 
păre Dumitru Stăniloae et le pere Ioan Coman, specialiste en patrologie. 

Cet ouvrage — inspire par I’oeuvre de Jean Cassien, saint daco-romain, 
(-j-436) originaire de la Dacie Pontique, oeuvre intitulee « Collationes»— con- 
stitue, avec « Pateric-ul românesc » (Paterikon roumain) et « Vetre de si¬ 
hăstrie românească » (Ermitages hesychastes en Roumanie) une trilogie qui 
reflete fidelement la spiritualite orthodoxe roumaine depuis le IV-e siecle 
et jusqu’â prăsent. 

Le but de cette trilogie est de rendre connues et accessibles â nos fidăles 
Pexperience de la vie spirituelle autochtone et Ies valeurs de notre monachisme 
et de notre theologie du passă et du present. 

L’ouvrage commence par l’Archimandrite Cleopa Ilie du monastfcre 
Sihăstria — grand spirituel de nos jours — avec dix entretiens sur des themes 
dogmatiques, moraux, canoniques, patristiques et liturgiques. Ensuite sont 
presentes d’autres sţ»irituels, tels le hieromoine Paisie de Sihla, Ies proto- 
synkelloi Ioil et Casian de Sihăstria, Ioachim de Neamţ, Teodul et Ghervasie 
du monastăre Agapia, Ies archimandrites Benedict de Cernica, Gherontie 
et Sofian du Patriarcat Roumain, Ies protosynkelloi Daniil de Cozia et Teofil 
de Brâncoveanu-Transylvanie, et d’autres. 

II y a aussi quatre entretiens avec des moines roumains du Mont Athos, 
notamment Parchimandrite Dometie et le protosynkellos Petroniu. Les 
derniers entretiens sont realises avec des moines roumains vivant enTerre 
Saint, dont la moniale Vera, âgăe de 109 ans. 

Ce livre et Ies deux autres ouvrages sus-cites, representent un guide 
de vie spirituelle, tant pour les moines que pour le laîcs, dediă, commeun hymne 
de louange, â la gloire de la Trfes Sainte Tfinitl. 


ZUSAMMENFASSUNG 

Das vorliegende Buch mit dem Titel „Convorbiri Duhovniceşti" 
(Geistliche Gesprăche) ist ein „Paterikon" im Dialoge, das mehr als 60 ge- 
istliche Gesprăche mit einigen von den geschicktesten, noch lebenden, alten 
Beichtvăter, auserlersenen Monchen und Nonnen aus den rumănischen Kld- 
stern enthălt. Unter diesen zăhlen auch vier beriihmte Priester und Theo- 

logie-Professoren an der Spitze mit Vater Dumitru Stăniloae und Vater 
Patrologe Ioan Goman. 

Das BucK ist nach dem Werke „Collationes" des dakor&mischen Hei- 
ligen Ioan Cassian (■(■436), Eingeborene aus pontischen Dazien, inspiriert 
und bildet zusammen mit „Patericul Românesc" (rumănischem Paterikon) 
und „Vetre de sihăstrie româneăscă“ (Heimstătten der rumănischen Ein- 
siedler) eine Trilogie, die die rumănische orthodoxe Spiritualităt vom IV. 
Jahrhundert bis in der Gegenwart treu darstellt. 

Das Ziel dieser Trilogie ist, die Erfahrung des geistlichen einheimischen 
Lebens und unsere mttnchischen und theologischen Werte, aus der Vergan- 
genheit und Gegenwart, unter unseren Glăubigen bekannt zu machen und 
zu popularisieren. 

An der Spitze dieses Werkes befindet sich der Arcbi mândrit Ilie Cleopa 
— ein beriihmter geistlichen Vater von heutzutage, aus dem Kloster Sihăs* 
tria — mit seinen 10 Gesprăchen auf dogmatischen, moralischen, kano- 
nischen, patristischen und liturgischen Themen. Nachher sind auch andere 
geschickte geistliche Vater dargestellt, wie der Priestermonch Paisie vom 
Kloster Sihla; Protosyngelloi Ioil und Cassian vom Kloster Sihăstria; Pro- 
tosyngellos loachim von Kloster Neamţ; Protosyngellos Teodul und GheT- 
vasie vom Kloster Agapia; der Archimandrit Benedikt vom Kloster Cemiea; 
die Archimandriten Gherontie und Sofian vom Patriarchat, Protosyngellos 
Daniil vom Kloster Cozia und Teofil vom Kloster Brâncoveanu-Transilva- 
nien, und andere. 

Aus dem Berg Athos sind vier Gesprăche mit den rumănischen hagio- 
ritischen Monchen and er Spitze mit dem Archimandriten Dometie und Pro¬ 
tosyngellos Petxoniu. Die letzten Gesprăche sind mit den im HI. Lande le- 
benden rumănischen Monchen, an der Spitze mit Nonne Vera im Alter von 
109 Jahren, gefiihrt. 

Zusammen mit den erBten zwei Bănden ist das vorliegende Buch einen 
guten Wegweiser des geistlichen Lebens sowohl fur Monchen als auch fur 
glăubigen Laien, gewidmet, als eine Lobpreisung, zur Ehre der allheiligen 
Dreifaltigkeit. , s 

PRECIS 

The present book, entitled: Spiritual discourses , is a Vitae Patrum in 
a dialogue form. It contains over fiixty spiritual discourses with some of 
the most learned old spiritual fathers, monks and nuns living in the Roma- 
nian monasteries. There are also among them four famous priests, professors 
in theology, octogeharians, first of all Father Dumitru Stăniloae and Father 
Ioan Coman, a Patristic scholar. 

The book is inspired after the Work of the Daco-Roman, Saint, John 
Cassian (f 436), from Pontic Dacia, entitled „Collationes”. Together with the 
„Romanian Vitae patrum" (Pateric) and „ Places of Romanian Monastic 
Life”, the Spiritual Discourses makes up a faithful trilogy of the Romanian 
Orthodox spirituality from the fourth Century onwards- 

The purpoBe of this trilogy ie to make known and spread among the 
believers the experience of the local spiritual life and our monastic and theo- 
logical values from the paBt to the present. 

The books starts with Archimandrite Cleopa Ilie — a great spiritual 
father of our times — from Sihăstria Monastery, with ten dogmatic, moral, 
canonical, patristic and liturgical discourses. Some other learned monks 
are further presented, as follows: Hie'romonk Paisy from Sihla, Protoaingeloi 
Ioil and Cassian from SihăBtria, Protosin gelos Joachim from Neamţ, Proto- 
singeloi Teodul and Ghcrvasie from Âgapia Monastery, Archimandrite Bene- 
dict from Cernica, Archimandrites Gherontie and Sofian from the Romanian 
Patriarchate, Protosingelos Daniel from Cozia and Teofil from Brîncoveanu 
— Transilvania, and others. 

There are also four Romanian hagiorite monks from Mount Athos, 
led by Archimandrite Dometios and Protosingelos Petroniu. The last dis- 
courses belong to the Romanian monks living in the Holy Land, led by 
Sister Vera, 109 years old. 

Together with the first two volumes, the book makes a good guide to 
the spiritual life both for the monks and believers, and it is a hymn of praise 
dedicated to the Holy Trinity. 

